Arabic, Algerian Spoken: Bible for 1 Corinthians, 1 John, 1 Peter, 1 Thessalonians, 1 Timothy, 2 Corinthians, 2 John, 2 Peter, 2 Thessalonians, 2 Timothy, 3 John, Acts, Colossians, Ephesians, Galatians, Hebrews, James, John, Jude, Luke, Mark, Matthew, Philemon, Philippians, Revelation, Romans, Titus

Formatted for Translators

©2022 Wycliffe Associates
Released under a Creative Commons Attribution-ShareAlike 4.0 International License.

Bible Text: The English Unlocked Literal Bible (ULB)
©2017 Wycliffe Associates
Available at https://bibleineverylanguage.org/translations
The English Unlocked Literal Bible is based on the unfoldingWord® Literal Text, CC BY-SA 4.0. The original work of the unfoldingWord® Literal Text is available at https://unfoldingword.bible/ult/.
The ULB is licensed under the Creative Commons Attribution-ShareAlike 4.0 International License.

Notes: English ULB Translation Notes
©2017 Wycliffe Associates
Available at https://bibleineverylanguage.org/translations
The English ULB Translation Notes is based on the unfoldingWord translationNotes, under CC BY-SA 4.0. The original unfoldingWord work is available at https://unfoldingword.bible/utn.
The ULB Notes is licensed under the Creative Commons Attribution-ShareAlike 4.0 International License.

To view a copy of the CC BY-SA 4.0 license visit http://creativecommons.org/licenses/by-sa/4.0/

Below is a human-readable summary of (and not a substitute for) the license.
You are free to:

Share — copy and redistribute the material in any medium or format.

Adapt — remix, transform, and build upon the material for any purpose, even commercially.

The licensor cannot revoke these freedoms as long as you follow the license terms.
Under the following conditions:

Attribution — You must attribute the work as follows: "Original work available at https://BibleInEveryLanguage.org." Attribution statements in derivative works should not in any way suggest that we endorse you or your use of this work.

ShareAlike — If you remix, transform, or build upon the material, you must distribute your contributions under the same license as the original.

No additional restrictions — You may not apply legal terms or technological measures that legally restrict others from doing anything the license permits.

Notices:
You do not have to comply with the license for elements of the material in the public domain or where your use is permitted by an applicable exception or limitation.
No warranties are given. The license may not give you all of the permissions necessary for your intended use. For example, other rights such as publicity, privacy, or moral rights may limit how you use the material.

Matthew

Chapter 1

¹1هَادُو هُمَا اَلْسْمِيَاتْ تَاَعْ جْدُودْ يَسُوْع اَلْمَسِيحْ بَنْ دَاوْدْ بَنْ بْرَاهِيمْ : ²إِبْراهِيمُ وَلَدَ إِسْحَاقَ. وَإِسْحَاقُ وَلَدَ يَعْقُوبَ. وَيَعْقُوبُ وَلَدَ يَهُوذَا وَإِخْوَتَهُ. ³وَيَهُوذَا وَلَدَ فَارِصَ وَزَارَحَ مِنْ ثَامَارَ. وَفَارِصُ وَلَدَ حَصْرُونَ. وَحَصْرُونُ وَلَدَ أَرَامَ.⁴وَأَرَامُ وَلَدَ عَمِّينَادَابَ. وَعَمِّينَادَابُ وَلَدَ نَحْشُونَ. وَنَحْشُونُ وَلَدَ سَلْمُونَ. ⁵وَسَلْمُونُ وَلَدَ بُوعَزَ مِنْ رَاحَابَ. وَبُوعَزُ وَلَدَ عُوبِيدَ مِنْ رَاعُوثَ. وَعُوبِيدُ وَلَدَ يَسَّى. ⁶وَيَسَّى وَلَدَ دَاوُدَ الْمَلِكَ. وَدَاوُدُ الْمَلِكُ وَلَدَ سُلَيْمَانَ مِنَ الَّتِي لأُورِيَّا⁷وَسُلَيْمَانُ وَلَدَ رَحَبْعَامَ. وَرَحَبْعَامُ وَلَدَ أَبِيَّا. وَأَبِيَّا وَلَدَ آسَا. ⁸وَآسَا وَلَدَ يَهُوشَافَاطَ. وَيَهُوشَافَاطُ وَلَدَ يُورَامَ. وَيُورَامُ وَلَدَ عُزِّيَّا⁹وَعُزِّيَّا وَلَدَ يُوثَامَ. وَيُوثَامُ وَلَدَ أَحَازَ. وَأَحَازُ وَلَدَ حِزْقِيَّا. ¹⁰وَحِزْقِيَّا وَلَدَ مَنَسَّى. وَمَنَسَّى وَلَدَ آمُونَ. وَآمُونُ وَلَدَ يُوشِيَّا. ¹¹وَيُوشِيَّا وَلَدَ يَكُنْيَا وَإِخْوَتَهُ عِنْدَ سَبْيِ بَابِلَ¹²وَبَعْدَ سَبْيِ بَابِلَ يَكُنْيَا وَلَدَ شَأَلْتِئِيلَ. وَشَأَلْتِئِيلُ وَلَدَ زَرُبَّابِلَ. ¹³وَزَرُبَّابِلُ وَلَدَ أَبِيهُودَ. وَأَبِيهُودُ وَلَدَ أَلِيَاقِيمَ. وَأَلِيَاقِيمُ وَلَدَ عَازُورَ. ¹⁴وَعَازُورُ وَلَدَ صَادُوقَ. وَصَادُوقُ وَلَدَ أَخِيمَ. وَأَخِيمُ وَلَدَ أَلِيُودَ¹⁵وَأَلِيُودُ وَلَدَ أَلِيعَازَرَ. وَأَلِيعَازَرُ وَلَدَ مَتَّانَ. وَمَتَّانُ وَلَدَ يَعْقُوبْ ¹⁶وَيَعْقُوبُ وَلَدَ يُوسُفَ رَاجلَ مَرْيَمَ الَّتِي وُلِدَ مِنْهَا يَسُوعُ الَّذِي يُدْعَى الْمَسِيحَ. ¹⁷ڨَاعْ ْلجِيلْ مَنْ إْبرَاهِيمْ حَتَّى لْدَاوَدْ رْبَعْطَاشْ نْجِيلْ وَمَنْ دَاوْدْ حَتَّى َلْوَقْتْ سَبْيْ الْيَهُودْ لْبَابْلْ رْبَعْطَاشْ نْجِيلْ وَمَنْ سَبْيْ بَابْلْ حَتَّى الْمَسِيحْ رْبَعْطَاشْ نْجِيلْ¹⁸لَوْلَادَة تَاعْ َيَسُوعُ اْلَمَسِيحْ. وْبَصَّحْ لْوْلَادَة نْتَاعْ يَسُوعْ الْمَسِيحْ كَانْتْ هَكَّا: كَانْتْ مَرْيَمْ أُمَهُ مَخْطُوبَة لْيُوسَفْ، وْقْبَلْ مَا تَتْزَوَجْ بٍيهْ لْقَاتْ رُوحْهَا حَامْلَة بِقُوَةْ الَرُوحْ اْلقُدُسْ. ¹⁹وْيُوسَفْ رَاجَلْهَا كَانْ رَاجْلْ مُتَّقِي الله وْمَابْغَاشْ يَفْضَحْهَا وْبْغَا يَتْفَارَقْ مْعَاهَا فَي اَلسَرْ²⁰. وْكِي كَانْ إِخَمَمْ في دَاكْ الَشِّي ، بَانْ لَهْ فْي لْمْنَامْ وَاحَدْ مَلَاكْ وْڨَالَهْ " يَايُوسَفْ بَنْ دَاوْدْ مَاتْخَافْشْ بَاشْ تَتْزَوَجْ بْمَرْيَمْ عْلَى خَاَطَرْ هَاذَاكْ اَللِّي رَافْدَاتَهْ فِي كَرْشْهَا هُوَ مَنْ اَلرُوحْ اْلقُدسْ. ²¹وْغَادِي تَوْلَدْ وَلْدْ وْ تْسَمِيهْ يَسُوعْ عْلَى خَاطَرْهُوَ لِي غَادِي ْيسَلَكْ اَلشَعْبْ مَنْ دْنُوبْهُمْ²²وْهَذَا ڨَاْع صْرَا بَاشْ يَتْحَقَقْ كْلَامْ رَبِّى بَلْسَانْ الَنْبٍي : ²³هاَ يَلاَ لْعَذْرَى تَرْفَدْ وْتَوْلَدْ وَلْدْ وَيَتْسَمَى عَمَّانُوئِيلِ اَللِّي َمعْنَاتَهْ الله مْعَاَنَا²⁴وْكِي فْطَنْ يُوسَفْ ، دَرْ كِيمَا ڨَالَهْ مَلاَكْ اَلرَبْ وْتْزَوَجْ بْمَرْيَمْ ²⁵وْبَصَّحْ مَتْزَوَجْشْ بِهَا حَتَى لِوَلْدَتْ الْوَلْدْ وْسَمَّاتَهْ يَسُوعْ.

Chapter 2

¹وْكِي زَادْ يَسُوعْ فِي بِيتْ لْحَمْ فَاليَهُودِيَة، فِي عَهْدْ هِرُودُسْ، جَاوْ عُلَمَاءْ النْجُومْ لْأُورُشَلِيمْ ²إِسَقْسُوا : " وِينْ هُو مَلِكْ الْيَهُودْ الِّي تَوْلَدْ؟ عْلَى خَاطَرْ شَفْنَا النَّجْمَة تَاعَهْ فِي المَشْرِقْ وْجِينَا نَسَّجْدُو لَهْ". ³وْكِي سْمَعْ المَلِكْ هِرُودُسْ دَاكْ الشِّي خَافْ هُوَ وْڨَاعْ أُورُشَلِيمْ⁴لَمْ ڨَاعْ رُؤَسَاءْ رِجَالْ اَلدِّينْ وَاْلكَتَبَة وْسَقْسَاهُمْ،" وٍينْ غَاِدي يْتَوْلَدْ اَلمَسِيحْ؟" ⁵ڨَالُوا لَهْ: فِي بِيتْ لْحَمْ الْيَهُودِيَة، عْلَى خَاطَرْ هَكَّا مَكْتُوبْ بَالَنْبٍي لِي قَالْ: " ⁶وْأَنْتِ يَابِيتْ لْحَمْ اَليَهُودِيَة أَرْضْ يَهُودَا، مَاشِي أَنْتِ هِيَ الَصْغِيرَة فِي مْدُنْ يَهُوذَا عْلَى خَاطَرْ مَنَكْ يَخْرَجْ مْدَبَرْ يَرْعَى شَعْبِي إِسْرَائِيلْ"⁷وْمَمْبَعْدْ رْسَلْ هِرُودَسْ لْعُلَمَاءْ اَلْنُجُومْ فَي الَسَرْ وْتْحَقَقْ مَنْهُمْ عْلَى اْلوَقْتْ اللِّي بَانِتْ فِيهْ اَلْنْجُومْ ⁸أَمْبَعْدْ أَرْسَلْهُمْ لْبِيتْ لْحَمْ وْڨَالْ: " رُوحُو وْحَوْسُوا غَايَا عْلَى الْوَلْدْ، وْكِي تَلْقَوَهْ أَرْوَاحُوا خَبْرُونِي بَاشْ أَنَا ثَانَي نْرُوحْ مْعَاكُمْ وْنَسْجَدْ لَهْ "⁹وْكِي سَمْعُوا مَنْ الْمَلِكْ رَاحُو، وْشَافُو الَنَّجْمَة تْبَانَلْهُمْ فَي اَلشَرْقْ وْهِيَ غَادِيَة قُدَامْهُمْ حَتَّى لِوَقْفَتْ فَالْبْلاَصَة لِكَايَنْ فِيهَا لْوَلْدْ ¹⁰وْغِيرْ شَافُو اَلنَّجْمَة فَرْحُوا بَزَافْ¹¹وْكِي دَخْلُوا لَدَّارْ شَافُوا لْوَلْدْ وْأَمَّهْ مَرْيَمْ ، رَكْعُوا وْسَجْدُوا لَهْ .وْحَلُّوا كْنُوزْهُمْ وْ مَدُّولَهْ ذْهَبْ وْلْبَانْ وْلْمُرْ ¹².وْكِي نَبَّهُمْ الَرَّبَ ْفَمْنَامْ بَاشْ مَا يْوَلُوشْ لْهِرُودُسْ،رَاحُو فِي طْرِيڨْ وَحْدُو خْرَى وْوَلاَوْ لَبْلاَدْهُمْ¹³وْكِي رَاحُوا، بَانْ مَلاَكْ اَلرَّبْ لْيُوسَفْ فِي مْنَامْ وْڨَالَه : " نُوضْ وْدِّي لْوَلْدْ وْأَمَهْ وَأَهْرَبْ لْمَصَرْوْڨَعَدْ تَمْ حَتَّى نْڨُولْكْ. عْلَى خَاطَرْهِرُودُسْ رَاهْ بَاغِي يَكْتَلْ ْلَولْدْ ". ¹⁴نَاضْ وَآَدَى لْوَلْدْ وْأَمَّهْ وْرَاحُوا لْمَصَرْ ¹⁵وْڨَعْدُوا تمَّ حَتَّى لِيمَاتْ هِرُودُسْ . َباشْ يَتْحَقَقْ وَاشْ قَالْ اَلرَّبْ بِالنْبٍي لِي قَالْ:" مَنْ مَصَرْدْعِيتْ وَلْدِي "¹⁶وْكِي شَافْ هِرُودُسْ بَلِي عُلَمَاءْ الَنْجُومْ زَعْقُواعْلِيهْ زْعَفْ بَزَافْ. أَرْسَلْ وْكْتَلْ ڨَاعْ لَوْلَادْ اللِّي فِي بِيْتْ لْحَمْ وْڨَاعْ جْوَايَهْ مَنْ لِعَنْدْهُمْ عَامِينْ لْتَحْتْ عْلَى حْسَابْ لْوَقْتْ لِتْحَقَقْ فِيهْ مْعَ ْلمَجُوسْ¹⁷وْتْحَقَقَ لِتْڨَالْ عْلَى فَمْ اَلْنبِي إِرْمْيَا ¹⁸"نَسْمَعْ صُوتْ فَي اَلرَّامَة ، زْڨَا، بْكَا وْالَنْوَّاحْ، رَاحِيلْ تَبْكِي عْلَى وْلاَدْهَا وْ مَابْغَاتْشْ تَتْعَزَى عْلَى خَاطَرْ مَابْقَاوْشْ كَايْنِينْ."¹⁹كِي مَاتْ هِرُودُسْ، مَلاَكْ اَلرَّبْ بَانْ لْيُوسَفْ فْْمنَامْ فِي مَصْرْ ²⁰ڨَالَهْ: " نُوضْ وَدِي لْوَلْدْ وَأَمَّهْ وْوَلَاَوْا َلَأرْضْ إِسْرَائِيلْ عْلَى خَاطَرْ هَادُوكْ لِي كَانُوا َباغْيِينْ يُكَتْلُوااَلَوَلْدْ ". ²¹أَيَا نَاضْ وْدَا ْلوَلْدْ وْأَمَّهْ وْجَاوْ لْإَسْرَائِيلْ²²وْبَصَّحْ كِي سْمَعْ بَلِي أَرْخِيلاَسْ مَلِكْ عْلَى الْيَهُودِيَة فِي بْلاَصَة هِيرُودُسْ بُوهْ، خَافْ بَاهْ يْرُوحْ لْتَمْ. وْتْوَحِى لَهْ فَي حُلْمْ ، إِرُوحْ لَجْوَايَهْ اْلجَلِيلْ ²³وْجَا وْسْكَنْ فِي مْدِينَة اَلنَاصِرَة بَاشْ يَتْحَقَقْ ِلنْڨَالْ "غَادِي َيتْسَمَى نَاصِرَي".

Chapter 3

¹وْ فْدِيكْ الَلِيَامْ جَا يُوحَنَا اَلْمَعْمَدَانْ يْبَشَرْ فْي ْلْخلَا نْتَاعْ بْلاَدْ اَلْيَهُودِيَة ²وْيْڨُولْ:" تُوبُواعْلَى خَاطَرْ ڨَرَبْ مَلَكُوتْ اَلسَمَاوَاتْ" ³وْهَذَا لِي ڨَالْ عْلِيهْ الَنْبِي إٍشْعِيَاءْ صُوتْ يْزَڨِي فْي َلْخَلَا وْيْڨُولْ: "وَجْدُوا طْرِيڨْ الَرَّبْ وْصَڨْدُوا طَرْقَانَهْ "⁴وْكَانْ لْبَاْس يُوحَنَا مَنْ وْبَرْ ْجَمْلْ وْمْحَزَّمْ بْحْزَامْ الْجَلْدْ وْيْعِيشْ بْالَجْرَادْ وْلَعْسَلْ اْلحُرْ ⁵وْجَاوْ عَنْدَهْ ڨَاعْ النَّاسْ نْتَاعْ أُورُشَلِيمْ وْالْيَهُودِيَة وْڨَاعْ الْجْوَايَهْ نْتَاعْ وَادْ الْأُرْدُنْ وَتْغَطْسُوا مَنَهْ فَي اْلأُرْدُنْ ⁶مَسْتْعَرْفِينْ بِذُنُوبٍهِمْ⁷وْكِي شَافْ يُوحَنَا بَزَافْ اَلنَاسْ مَنْ الْفَرِيسَيِينْ وْاَلصَدِوقَيِينْ إِيجُو لْعَنْدَهْ بَاشْ يَتْعَمْدُوا ڨَالْهُمْ: " يَاوْلاَدْ اْلَفاعِي، شْكُونْ نَبَهْكًمْ بَاشْ تَهَرْبُوا مَنْ زْعَافْ الله الَجَايْ؟ ⁸" أَيَا بَيْنُو تُوبْتْكُمْ بِاَعْمَالْكُمْ الَصَالْحَة ⁹وْمَاتْڨُولُوشْ فَي رْوَاحْكُمْ عَنْدْنَا ْبرَاهِيمْ بُونَا عْلَى خَاطَرْ نْڨُولْكُمْ : الله قَادَرْ إِيدِيرْ مَنْ هَاذْ الْحَجَرْ وْلَادْ لِإبْرَاهِيمْ¹⁰وْدُرْوَكْ هُوَلاَ اْلفَاسْ مَحْطُوطْ عْلَى جَذْرْ اَلشْجَرْ، وْكُلْ شَجْرَة مَاتَعْطِيشْ غَلَّة مْلِيحَة تَنْڨَطَعْ وْتَنْقَاسْ فَالنَّارْ ¹¹أَنَا نْغَطَّسْكُمْ فِالْمَا لَلتُّوبَة، بَصَّحْ غَادِي إِيجِي وَاحَدْ مَمُّورَايَا قْوِيْ مَنِّي وْمَانَسْتَهَلْشْ حَتَّى نَڨْلَعْ صَبَّاطَهْ وْهُوَ يْعَمَّدْكُمْ بَالرُّوحْ القُدُسْ وَالنَّارْ ¹²وْفِي يَدَّهْ المَدْرَى يْنَقِّي بِهَا اْلدَّرْسْ نْتَاعَهْ وَيْلَمْ الڤَمْحْ فِي لَمْخَازَنْ نْتَاوْعَهْ ، بَصَّحْ التْبَنْ غَادِ يَحَرْڤَهْ بَالنَّارْ الِّي عُمَّرْهَا مَا غَادِي تَنْطْفَا>>¹³وْمَنْ بَعْدْ جَا يَسُوعْ مَالجَلِيلْ حَتَّى لْوَادْ الأُرْدُنْ لْعَنْدْ يُوحَنَّا بَاشْ يْغَطْسَهْ ¹⁴بَصَّحْ يُوحَنَّا مَاخَلاَّهْشْ وْڤَالَّهْ: " أَنَا لِي مَحْتَاجْ نَتْغَطَّسْ مَنَّكْ وَنْتَ جِيتْ لِيا نْغَطْسَكْ؟ ", ¹⁵جَاْوَبَهْ يَسُوعْ وْڤَالَهْ: "غِيرْ قْبَلْ بْهَاذْ الشِّي دَرْوَكْ عْلَى خَاطَرْ ِإلِيقْ نْكَمْلُوا مُرَادْ الَلَّه " وْتَمْتَمْ خَلَّاهْ يَتْغَطَّسْ¹⁶وْغِيرْ تْغَطَّسْ يَسُوعْ طْلَعْ مَلْمَا تْحَلَّتْ لَهْ السْمَا وْشَافْ رُوحْ الله نَازَلْ عْلَى صُورَةْ حْمَامَة وَتْحَطَّتْ عْلِيهْ ¹⁷وْصُوتْ مَنْ السْمَا يْڤُولْ :" هَذَا بْنِي لَحْبِيبْ الِّي بِيهْ فْرَحْتْ بَزَّافْ".

Chapter 4

¹وْمَنْ بَعْدْ دَا رُوحْ الله يَسُوعْ لَلَخْلاَ بَاشْ يْجَرْبَهْ إبْلِيسْ ²وْ صَامْ رَبْعِينْ يُومْ وْرَبْعِينْ لِيلَة، وْمَنْ بَعْدْ جَاهْ الجُوعْ. ³وْجَا عَنْدَهْ إِبْلِيسْ الِّي يْجَرْبْ وْڤَالَّهْ: " الاَ كُنْتْ إِبْن الله، تْڤُولْ لْهَاذْ لَحْجَرْ إِيوَلِّي خُبْزْ ⁴" وْرَدْ عْلِيهْ يَسُوعْ وْڤَالْ: " مَكْتُوبْ فِي كْتَابْ الله، مَشِي غِيرْ بَالخُبْزْوَحْدَه يْعِيشْ البْنَادَمْ، بَصَّحْ يْعِيشْ بِكُلْ كَلْمَة ْيڤُولْهَا الهُ "⁵مَنْبَعْدْ دَاهْ إبْلِيسْ لَمْدِينَة أُورُشَلِيمْ المْقَدْسَة، أوَڤْفَهْ فِي مَوْضَعْ عَالِي فُوڤْ بِيتْ الله. ⁶وْڤَاَّلهْ: "إِلَا كُنْتْ إِبْن الله ، قِيسْ رُوحَكْ لَتَّحْتْ عْلَى خَاطَرْ مَكْتُوبْ فَ كْلاَمْ الله غَادِي يْوَصِّي الْمَلاَيْكَة انْتَاعَهْ عْلِيكْ ، وَعْلَى إِيدِّيهُمْ َيدُّوكْ بَاشْ مَتُدْرُبْشْ رَجْلِيكْ مْعَ لَحْجُرْ"⁷وْجَاوْبَهْ يَسُوعْ : " مَكْتُوبْ فِي كْتَابْ الله ثَانِي مَاتْجَرَّبْشْ الرَّبْ إلَهَكْ" ⁸مَنْبَعْدْ طَلْعَهْ إْبَلِيسْ لْوَاحَدْ لَجْبَلْ عَالِي بَزَّافْ، وْوَرَّالَهْ ڤَاعْ الْمَمَالَكْ تَاعْ الدَّنْيَا وْالْعَزْ لْلِّي عَنْدْهُمْ ⁹وْڤَاَّلهْ: " ڤَاعْ هَاذْ الْشِّي غَادِي أَنْمَدَّهْلَكْ إِذَا اسْجَدَتْلِي وَعْبَدْتْنِي"¹⁰تَمْتَمْ رَدْلَهْ َيسُوعْ:" رُوحْ يَاشِيطَانْ أَعْلاَ خَاطَرْ مَكْتُوبْ فَكْتَابْ الله، لَلْرَّبْ إِلاَهَكْ تَسْجُدْ وْغِيرْ لِيهْ وَحْدَهْ تَعْبَدْ ". ¹¹وْمَنْ بَعْدْ هَادْ الْشِّي خَلَّاهْ إِبْلِيسْ، وْجَاوْ المَلاَيْكَة وْبدَاتْ تَخَدْمَهْ¹²وْكِي سْمَعْ يَسُوعْ بَلِّي يُوحَنَّا الغَطَّاسْ تْشَدْ فَالْحَبْسْ، رَاحْ لَلْجَلِيلْ ¹³خَلَّى النَّاصِرَة وْرَاحْ سْكَنْ فْكَفَرْنَاحُومْ الْلِّي حْدَا بْحَرْ الْجَلِيلْ فَبْلاَدْ زَبُولُونَ وْنَفْتَالِي¹⁴بَاشْ يَتْحقَّقْ الْلِّي ڤَالَهْ الْنْبِيْ إِشْعِيَاءْ ¹⁵" بْلاَدْ زَبُولُونْ وْبْلاَدْ نَفْتَالِي الْلِّي فِي طْرِيڤْ لَبْحَرْ، مَنْ جِهَة لُخْرَى انْتَعْ وَادْ الأُرْدُنْ بْلاَدْ الجَلِيلْ نْتَاعْ الشُّعُوبْ الْلِّي يَهُوذَا ¹⁶الشَّعْبْ الجَالَسْ فَالظَّلْمَة شَافْ نُورْ عَظِيمْ، وَالْجَالَسِينْ فِي بْلاَدْ الْمُوتْ شْرَقْ عْلِيهُمْ وَحْدْ النُّور"¹⁷مَنْ دَاكْ الْوَقْتْ بْدَا يَسُوعْ اخَبَّرْ النَّاسْ وَيْڤُولْ : " تُوبُوا عْلَى خَاطَرْ مَلْكُوتْ السَّمَوَاتْ"¹⁸كِي كَانْ يَسُوعْ يَتْمَشَّى حْدَى بْحَرْ الجَلِيلْ شَافْ زُوجْ خَاوَة، سِمْعَانْ الْلِّي يْعَيْطُولَهْ بُطْرُسْ وْأَنْدْرَاوُسْ خُوهْ، كَانُوا يْقِيسُوا الشَّبْكَة فِالْبْحَرْ عْلَى خَاطَرْشْ كَانُوا صَيَّادِينْ الْحُوتْ ¹⁹وْڤَالْهُمْ يَسُوعْ:" تَبْعُونِي وَانَا نْرَدْكُمْ صَيَّادِينْ النَّاسْ". ²⁰تَمْتَمْ خَلاَّوْ الشَبَّاكْ تَاعْهُمْ وْتَبْعُوهْ²¹وْمَنْ بَعْدْ رَاحْ مَنْ تَمَّا وْشَافْ زُوجْ خَاوَة وَحْدُخْرِينْ، يَعْقُوبْ إْبنْ زَبَدِي وْخُوهْ يُوحَنَّا، مْعَ بُوهُمْ زَبَدِي فِي وَحْدْ لَفْلُوكَة يْصَڤْدُوا الشَّبَاكْ تَاعْهُمْ وْغِيرْ عَيَّطَلْهُمْ ²²خَلاَّوْ بُوهُمْ وَالفْلُوكَة وْتَبْعُوهْ²³يَسُوعْ يُعَلِمْ وَيَشْفِي الْمَرْضَى وْرَاحْ يَسُوعْ لْڤَاعْ الْمْكَانْ فِي بْلاَدْ الْجَلِيلْ يْعَلَّمْ فِي دْيَارْ الْصْلاَةْ وَيْخَبَّرْ بَبْشَارَة مَمْلَكَة الله وْكَانْ يْبَرِّي ڤَاعْ ضْعِفْ وْمْرِضْ ²⁴وَتْشَيَّع ْخْبَارَهْ فِي ڤَاعْ سُورِيَا وْجَابُولَهْ ڤَاعْ الْمَرْضَى لِّي كَانُو يَتْوَجْعُوا وَالْمَسْكُونِينْ الْلِّي فِيهُمْ الأَرْوَاحْ وَاْلمَشْلُولِينْ وْبَرَّاهُمْ ²⁵وْتَبْعَهْ بَزَّافْ الْنَّاسْ مَنْ الْجَلِيلْ وْالمْدُنْ العَشْرَة أُورُشَلِيم وْبْلاَدْ الْيَهُودِيَة وْمَنْ جِهَة لُخْرَى انْتَاعْ بْلاَدْ الأُرْدُنْ.

Chapter 5

¹وْكِشَافْ يَسُوعْ لْجْمَاعَاتْ تَاعْ النَاسْ طْلَعْ لَلْجْبَلْ ، وْكِجَمَّعْ جَاوْ عَنْدَهْ التَلَاميذْ تَاعَهْ وْبْدَا يْعَلَمْهُمْ وْ ²ڤَالْ: ³"سَعْدَاتْ المْسَاكِينْ بارُوحْ عْلَاخَطَرْ لِيهُمْ مَمْلَكَة السَمَوَاتْ ⁴سَعْدَاتْ لِيحْزِينِينْ عْلَاخَطَرْ غَادِي يَتْعَزَاوْ⁵سَعْدَاتْ المَتْوَاضْعِينْ عْلَاخَطَرْ غَادِي يَوَرْثُوا الاَرْضْ ⁶سَعْدَاتْ هَادُوكْ الجِيعَانِينْ والعَطْشَانِينْ لَلْبِرْ عْلَاخَطَرْ غَادِي يَشَبْعُوا ⁷سَعْدَاتْ هَادُوكْ لِيَرَحْمُوا عْلَاخَطَرْ اللَهْ غَادِي يَرْحَمْهُمْ ⁸سَعْدَاتْ هَادُوكْ لِقَلْبْهُمْ بْيَضْ عْلَاخَطَرْ غَادِي يْشُوفُوا اللَّهْ⁹سَعْدَاتْ هَادُوكْ لِيْعِيشٌوا فالَهْنَا عْلَاخَطَرْ غَادِي يْتْسَمَاوْ وْلَادْ الَّلهْ ¹⁰سَعْدَاتْ المَطْرُودِينْ مِن اجْل البِرْ عْلَاخَطَرْ غَادِي يْكُونْ لِيهُمْ مَلَكُوتْ السَمَوَاتْ¹¹سَعْدَاتْ هَادُوكْ لِعَايْرُوهُمْ وْ يْطَرْدُوهُمْ وْيْقُولوا عْلِيهُمْ كْلَامْ كَاذَبْ عْلَاجَالِي ¹²افَرْحُوا عْلَاخَاطَرْ اَبُوكُمْ عَظِيمْ في السَمَوَاتْ عْلَاخَاطَرْ هَاكْدَا طرْدُوا الاَنْبِيَاءْ لِي قْبَلْكُمْ¹³نْتُومَا مِلْحْ الاَرْضْ ، بَصَّحْ اذَا خْسَرْ الملْحْ ، بَاشْ غَادِي يْتْمَلَّحْ ؟ مَايَصْلَحْ حَتَى لْحَاجَة ، غِيرْ يْنْقَاسْ بَرَا وْيَعفْسُوا عْلِيهْ النَاسْ ¹⁴نْتُمَا نُور هَادْ الدَّنْيَا ، مَايْمْكَنْشْ لْمَدِينَة فٌوڤْ الارْضْ تْدَّرَّڤْ¹⁵وْمَاكَاشْ وَاحَدْ يَشْعَلْ القَنْدِيلْ وْيْحَطَّهْ تَحْتْ المِكْيَالْ بَصَّحْ يْحَطَّهْ في بْلَاصَة بَاشْ يْضَوِي عْلى ڤَاعْ الدَّارْ ¹⁶وْهَكَا خَلِيوْ النُورْ تَاعْكُمْ يْضَوِي ڤُدَّامْ النَّاسْ ، بَاشْ يْشُوفوا فْعَالْكُمْ لْمْلِيحَة وْيَعْطُوا العِزْ وْ المَجْدْ لْبُوكُمْ لِفْسْمَا" .¹⁷رَدُّوا بَالْكُمْ تَحَسْبُوا بَلِّي جِيتْ بَاشْ نَڤْلَعْ وَلَاَّ نَنْقُدْ الشَرِيعَة تَاعْ مُوسَى وَلَاّ كُتُبْ الاَنْبِيَاءْ . مَاجِيتْشْ مَاجِيتْشْ بَاشْ نَنْقُذْ بَصَّحْ بَاشْ نْكَمَّلْهُمْ . ¹⁸وْنْڤُولْكُمْ الحَقْ غَادِي تْزُولْ السْمَا والاَرْضْ وْ بَصَّحْ مَايْزُولْ حَتَى حَرْفْ وَاحَدْ وْكَلْمَة وَاحَدَة مَنْ هَادِ الشَرِيعَة حَتَى يَتْحَقَّقْ كُلْ شِي لِيفِيهْ¹⁹وَلِّي مَايْدِيرْشْ وَحْدَة من الوَصَايَا الصْغِيرَة وْيْعَلَّمْ بِهَا لُخْرِينْ بَاشْ يْدِيرُوهَا غَادِي يْكُونْ هُوَ الصْغِيرْ في مَلَكُوتْ السَمَوَاتْ وْ اللِّي دَارْ بِهَا وْ عَلَّمْهَا لْنَّاسْ غَادِي يْكُونْ كْبِيرْ في مَلَكُوتْ السَمَوَاتْ . ²⁰وْ اَنَا نْڤُولْكُمْ : "يْلَا مَاكَانَتْشْ الطَاعَة تَاعْكُمْ كْتَرْ مَنْ عُلَمَاءْ الشَرِيعَة والفَرَسِيينْ غَادِي عَمَرْكُمْ مَا تَدَخْلُوا لْمَمْلَكَة السَمَواتْ ".²¹رَاكُمْ سْمَعْتُوا بَلِّي نْڤَالْ لْنَّاسْ اللَّوْلِينْ مَاتَكَتْلُوشْ وْ لِيَكْتَلْ مْسْتْحِقْ الحُكْمْ ²²بَصَّحْ اَنَا نْڤُولْكُمْ ڤَاعْ لِيَزْعَفْ عْلَى خُوهْ فِي البَاطَلْ يَسْتْحَقْ الحُكْمْ وْلِي يْڤُولْ لْخُوهْ مَافِيكْشْ فَايْدَة يْسْتْحَقْ يَتَحْكَمْ عْلِيهْ في المَحْكَمَة الكْبِيرَة وْ لِي ڤَالْ لْخُوهْ احْمَقْ غَبِي يْسْتَاهَلْ نَارْ جَهَنَمْ²³وْ يْلَا جَبْتْ قُرْبَانَكْ لَلْمَذْبَحْ وْ تْفَكَرْتْ بَلِي نْتَا زَعْفَانْ عْلَى خُوكْ ²⁴خَلِي قُرْبَانَكْ تَمَّا ڤُدَّامْ المَذْبَحْ وْرُوحْ وْصَالَحْ خُوكْ وْمْبَعْدْ ارْوَاحْ وْ قَدَّمْ قُرْبَانَكْ²⁵تْصَالَحْ مْعَ الِّي مُدَّعِي عْلِيكْ مَادَامْ تَتْمَشَاوْ مْعَ بَعْضْ في طْرِيڤْ وَحْدَة ، بَاشْ مَيْسَلْمَكْشْ عْدُوَّكْ لَلْقَاضِي وْيْسَلْمَكْ لْقَاضِي لَلْبُولِيسِي وْتَنَرْمَى في الحَبْسْ ²⁶الحَقْ نْڤُولْكُمْ :"مَاتَخْرجْشْ مَنَّا حَتَى تْكَمَلْ الدُورو التَالِي لِي عْلِيكْ" .²⁷وْسْمَعْتُوا بَلِّي نْڤَالْ لَلَّوْلِينْ مَتَزْنِيشْ ²⁸وبَصَّحْ انَا نْڤُولْكُمْ ڤَاعْ الِّلي شَافْ مْرَا بَاشْ يَتْشَهَاهَا رَاهْ هُوَ زْنَا مْعَاهَا فِي ڤَلْبَهْ²⁹وْ يْلَا عِينَكْ لِمْنَى طَّيْحَكْ فِي الذَّنْبْ ڤْلَعْهَا وْ قِيسْهَا عْلِيكْ عْلَى خَاطَرْ الَّلاهُمَ تَخْسَرْ طَرْفْ مَنْ ذَاتَكْ وْلَا يْنْقَاسْ ڤَاعْ جَسَدَكْ في النَارْ ³⁰وْيْلَا يَدَّكْ لِمْنَى طَّيْحَكْ في الذْنُوبْ ڤْطَعْهَا وْقِيسْهَ عْلِيكْ عْلَا خَاطَرْ الَّلهُمَ تَخْسَرْ طَرْفْ مَن ذَاتَكْ وْلا يْنْقَاسْ كَامَلْ جِسْمَكْ فِي جَهَنَمْ .³¹وْنْڤَالْ لِي يْطَلَّڤْ مَرْتَهْ الِيقْ يَعْطِيهَا وَرْقَتْهَا تَاعْ الطْلَاڤْ ³²وْبَصَّحْ اَنَا نْڤُلْكُمْ لِيْطَلَقْ مَرْتَهْ عْلَى سْبَابْ وَحْدَاخُرْ مَنْ غِيرْ الزِنَا رَاهْ يْرُدْهَا تَزْنِ وْلِيَتْزَوَجْ بْمْطَلْقَة يْرُدْهَا تَزْنِ .³³وْ سْمَعْتُوا نْڤَالْ لَلَّوْلِينْ :مَاتَحْلَفْشْ بَصَّحْ يْلَا حْلَفْتْ مَاتَحْنَتْشْ ³⁴و بَصَحْ انَا نْڤُلْكُمْ عُمَرْكُمْ مَا تَحَلْفُوا بالسْمَا عْلَى خَاطَرْ هِيَ عَرْشْ الَّلهْ ³⁵وْلَا بالارْضْ عْلَا خَطَرْ هِيَ مَوْضِعْ رجْلِيهْ ولا بأُرْشَالِيمْ عْلى خَاطَرْ هِيَ مْدِينَة المَلِكْ العَظِيمْ³⁶وْمَاتَحْلَفْشْ بْرَاسَكْ عْلىخَاطَرْ مَتقْدَرْشْ تْرُدْ شَعْرَة وَحْدَة مَنَهْ كَحْلَا وَلا بَيْضَا ³⁷بَصَّحْ يْلِيقْ تْكُونْ هَدْرَتْكُمْ وَاهْ وَاه ، وْ لَا لَا وْلِي يَنْزَادْ عْلَى هَدَا هُوَ مَنْ ابْلِيسْ³⁸سْمَعْتُوا بَلِي نْڤَالْ :"عَيْنْ بْعَيْنْ ،وْسِنْ بْسَنْ" ³⁹وْبَصَّحْ اَنَا نْڤُولْكُمْ مَاتْرُدْشْ الشَرْ بالشَرْ بَصَحْ لِيَصَفْعَكْ عْلَى خَدَّكْ لِمْنَى عْطِيهْ الخَدْ لَاخُرْ⁴⁰وْلِبْغَا يْعَادِيكِ وْيَدِيلَكْ عْبَايْتَكْ خَلِيلَهْ حَتَى البَرْنُوسْ تَاعَكْ . ⁴¹وْيْلَا وَاحَدْ سَيَّفْ عْلِيكْ بَاشْ تَمشِي مْعَاهْ اَلْفْ خُطْوَة ، تْمَشَى مْعَاهْ اَلْفِينْ . ⁴²وْلِي يَطْلَبْ مَنَكْ شِي حَاجَة عْطِيهَا لَهْ وْلِي بْغَا يَتْسَلَّفْ مَنَّكْ مَاتْرُدَهْشْ خَاوِي .⁴³سْمَعْتُوا بَلِّي نْڤَالْ :"تَبْغِي قْرِيبَكْ وْتَكْرَهْ عْدُوَكْ ⁴⁴وبَصَحْ تَنَا نْڤُلْكُمْ بْغِيوْ عَدْيَانْكُمْ ، وْبَارْكُوا الِلي لَعْنُوكُمْ وْدِيروا لَحْسَنْ اللِي يَكَرْهُوكُمْ وْدْعِيوْ بَاشْ يَصْطَاهْدُكُمْ وْ يْطَرْدُكُمْ ⁴⁵بَاشْ تْكُونُوا وْلَادْ بُوكُمْ اللِي فْسْمَا الِيَشْرَقْ شَمْسَهْ عْلَى الاَشْرَارْ وْ الصَالْحِينْ ، وْ يْنَزَلْ النُّوْ عْلَى الحَقِيينْ و الظَالْمِينْ⁴⁶يْلَا بْغِيتُوا غِيرْ الِّلي يَبْغِيكُمْ وَاشْ مَنْ اَجْرْ عَنْدْكُمْ ، مَاشِي حَتى العَشَارِينْ تَانِي ايْدِيرُوا كِيف كِيفْ ؟ ⁴⁷وْ يْلَا سَلَمْتُوا عْلَى خُوتْكُمْ بَرْكْ وَاشْ مَنْ فَضْلْ دَرْتُوا؟ مَشِي العَشَارِينْ ايْدِيرُوا هَكَا ؟ ⁴⁸كُونُوا نْتُومَا كَامْلِينْ كِيمَا بُوكُمْ اللِّي فْسْمَا هُوَ كَامَلْ ".

Chapter 6

¹احَرْزُوا رْوَاحْكُمْ تْصَدْقُوا قُدَامْ النَاسْ بَاشْ يْشُوفُوكُمْ ولَا مَاغَادِيشْ يْكُونْ عَنْدْكُمْ اجْرْ عَنْدْ بُوكُمْ الِّلي فْسْمَا ²وْيْلَا بْغِيتْ تْصَدَقْ مَاتْبَرَّحْشْ بِهَا بالْبُوقْ قُدَامْ النَّاسْ كِيمَا يْدِروا المُنَافِقِينْ في دْيُورْ الصْلَاةْ وْ الزُنْقَا بَاشْ النَاسْ تَشْكَرْهٌمْ وْتَعْطِيهُم العِزْ ، نڤُولْكُمْ الحَقْ هَادُوكْ النَاسْ دَّاوْ الاَجْرْ تَاعْهُمْ مَنْ عَنْدْ النَاسْ³وْ بَصَّحْ نْتَا كِي تَعْطِي صَدَقَة يْلِيقْ يَدَّكْ لْيُسْرى مَتَعْرَفْشْ وَاشْ تْدِيرْ يَدَّكْ لِمْنى ⁴بَاشْ تَبْقى الصَدَقَة تَاعَكْ فِي السِرْ وْ بُوكْ لِفْسْمَا لِي مَا يْخْفَى عْلِيهْ حَتَى حَاجَة هُوَ غَادِي يْجَازِيكْ ."⁵وْكِتْصَلُوا مَاتْدِيرُوشْ كِيمَا المُنَافِقِينْ ، لِّي يَبْغُوا يْصَلُوا وْهُمَا وَاڤْفِينْ في الدْيُورْ الصْلَاةْ وْ في الطُرڤَانْ بَاشْ يْبَانُوا للنَّاسْ . نْڤُولْكُمْ الحَقْ هَادُوكْ النَّاسْ دَّاوْ اجْرْهُمْ ⁶بَصَّحْ انْتَ مِينْ تَبْغِي تْصَلِّي دْخُلْ لَلْمَخْدَعْ تَاعَكْ وْ غْلَقْ بَابَكْ وْ صَلِّي لْبُوكْ الِّلي هُوَ في الخَفَاءْ وْبُوكْ الِّلي هُوَ في الخَفَاءْ يْشُوفْ وْ يْجَازِيكْ في العَلانْ ⁷وْ كِتْصَلُّوا مَا تْعَاوْدُوشْ الهَدْرَة فِي البَاطَلْ كِيمَا يْدِيروا هَادُوكْ النَّاسْ لِيَعْبْدُوا الاصْنَامْ ، عْلَاخَطَرْ يَحَسْبُوا بْكَثْرَة الهَدْرَة غَادِي يُسْتَجَابْ لِيهُمْ⁸مَاتْكُونُوشْ كِيفْهُمْ عْلَى خَاطَرْ بُوكُمْ يَعْرَفْ وَاشْ تَسْتْحَقُوا قْبَلْ مَا تَطَلْبُوهْ صَلُّوا نْتُومَا هَكَا: ⁹" بَابَا الِّلي في السْمَا اِسْمَكْ يَتْقَدَّسْ ¹⁰وْ مَمْلَكْتَكْ تْجِي وْمَشِيئْتَكْ تْكُونْ كِيمَا في السْمَا هَكَا عْلَى الاَرْضْ¹¹الخُبْزْ الِّلي يَكْفِينَا اليُومْ ¹²غْفَرْ لِينَا ذْنُوبْنَا كِيمَا نَغَفْرُوا لْهَادُوكْ لِيذَنْبُوا في حَقْنَا ¹³وْحْفَظْنَا بَاشْ مَانْطِيحُوشْ في التَجْرُبَة وْ نَجِينَا من الشِريرْ عْلَاخَطَرْ لِيكْ المُلْكْ وْ القُوَة وْ المَجْدْ الى الابَدْ ، امِينْ"¹⁴وْيْلَا غْفَرْتُوا للنَاسْ ذْنُوبْهُمْ بُوكُمْ في السْمَا يْغْفَرْلْكُمْ تَانِي ¹⁵وْيْلَا مَاغْفَرْتُوشْ للنَاسْ دْنُوبْهُمْ حَتَى بُوكُمْ السْمَاوِي مَيْغْفَرْلْكُمْشْ دْنُوبْكُمْ . الصيام¹⁶وْكِيتْصُومُوا مَاتْكُونُوشْ مذْبَالِينْ كيمَا المُنَافِقينْ كِيْبَيْنُوا وْجُوهْهُمْ للنَاسْ بَلِّي صَايْمِينْ ¹⁷وْ بَصَّحْ نْتَا كِيتْصُومْ ، دْهَنْ شَعْرَكْ وْ غْسَلْ وَجْهَكْ ¹⁸عْلَاخَطَرْ مَاشِي للنَاسْ لِخَصَّكْ تْبَان صَايَمْ بَصَّحْ لْبُوكْ السْمَاوِي الِّلي في السَّرْ وْبُوكْ الِّلي في السَّرْ يْجَازِيكْ عَلَانِيَة . كنوز في السْمَا¹⁹مَاتْلَمُوشْ لِيكُمْ كْنُوزْ في الارْضْ وِينْ يَفْسَدْ السُّوسْ وْ الصْدَا وْ وِينْ يَحَفْرُوا الخِيَّانْ وْيَخَوْنُوهْ ²⁰بَصَّحْ لَمُّوا لِيكُمْ كْنُوزْ في السْمَا وِينْ مَا يَفَسْدَهْ لَا سُوس ولا وِينْ مَايَحْفَرْشْ الخَايَنْ بَاشْ يَخَوْنَهْ ²¹عْلَى خَاطَرْ وِينْ مَاكَانْ كَنْزَكْ تَمَا غَادِي يْكُونْ قَلْبَكْ²²العِينْ هِي نُورْ الجَسَدْ اذا كَانتْ عِينَكْ مْلِيحَة جَسدَكْ يْكُونْ مْنَوَرْ ²³وْ اذا كَانتْ عِينَكْ شَرِيرَة جَسَدَكْ ڤَاعْ يْكُونْ مْظَلَّمْ وْ يْلَا كَانْ النُّورْ اللِّي فِيكْ ظْلَامْ ايَّا ظْلَامْ كِيفَاهْ غَادِي يْكُونْ . ²⁴مَايقْدَرْشْ وَاحَدْ يْخَدَّمْ زُوجْ سْيَادْ عْلى خَاطَرْ غَادِي يَبْغِي وَاحَدْ وْ يَكْرَهْ وَحْدَاخُرْ ولَا يْكُونْ امِينْ لْوَاحَدْ وْيَحْڤَرْ لَاخُرْ مَاتَقَدْرُوشْ بَاشْ تَخَدْمُوا اللَّهْ والدْرَاهَمْ . الله يعْتَنِي بِنَا²⁵وْعْلى هَادْ الشِي نْڤُولْكُمْ :مَاتْقَلْقُوشْ عْلى حْيَاتْكُمْ ، وَاشْ تَاكْلُوا ولاْتَشَرْبُوا ولَا وَاشْ تَلْبْسُوا مَاشِي الحْيَاةْ مُهِمَة كْتَرْ مالْمَاكْلَة وْالذَاتْ مُهِمَّة كْتَرْ مالَّبْسَة ؟ ²⁶شُوفُوا طْيُورْ السْمَا رَاهَا مَاتَزْرَعْ مَاتَحْصَدْ وْمَاتْلَمْشْ فالْمَخَازِنْ وْبُوكُمْ اللِّي فالسْمَا يَرْزَقْهَا مَاكْلَتْهَا . وَاشْ مَاشِي نْتُومَا خيرْ مَنْهَا بزَاف ؟²⁷شْكُونْ مَنْكُمْ يْلا تْقَلَقْ غَادِي يْزِيدْ غِيرْ سَاعَة فِي عُمْرَهْ ؟ ²⁸عْلَاشْ رَاكُمْ تَتْقَلْقُوا عْلى اللَّبْسَة شُوفُوا غَايَا الوَرْدْ الِّلي في الحقُولْ كِيفَاشْ تَكْبَرْ ، مَاتَتْعَذَبْ مَاتَغْزَلْ ²⁹وْ بَصَّحْ نْڤُولْكُمْ الحَقْ حَتَّى سلَيْمَانْ بْرُوحَهْ في العَزْ تَاعَهْ عُمْرَهْ مَالْبَسْ كِيمَا شِي وَرْدَة فِيكُمْ³⁰يَاقْلِيلِي الايمَانْ اذا كَانْ الحْشِيشْ اللِّي في الحْقُولْ اللِّي اليُومْ تْشُوفَهْ وْغَدْوَ الِّلي عْلِيهْ يْنْقَاسْ في النَارْ اِلَبْسَهْ الَّله هَاكَا ، كِيفَاشْ مَايْلَبَسْكُمْشْ نْتُمَا لِي خِيرْ مَنَّهْ ؟ ³¹مَاتَتْقَلْقوشْ وَاشْ نَاكُلْ ؟ وَاشْ نَشْرَبْ ؟ وَاشْ نَلْبَسْ ؟³²ڤَاعْ هَادَا تَطَلْبَهْ النَاسْ لِمَتَعْرَفْشْ الَّلهْ . عْلَى خَاطَرْ بُوكُمْ الِّلي فْسْمَا يَعْرَفْ بَلِي تَسْحَقُوا لْكُلْ هَادْ الشِي ³³بَصَّحْ طَلْبُوا في الَّلوَلْ مَلَكُوتْ الَّلهْ وْ البِرْ تَاعَهْ وْڤَاعْ هَادْ الشِي غَادِي يَنْزَادْلْكُمْ ³⁴مَاتَتْقَلْقُوشْ عْلَى غَدْوَة خَلِي هَمْ غَدْوَة لْنَفْسَهْ وْكُلْ نْهَارْ بَرْكَاهْ غِيرْ هَمَهْ

Chapter 7

¹مَاتْحْكْمُوشْ عْلَى حَدْ بَاشْ مَايْنْحْكَمْشْ عْلِيكُمْ ²عْلَى خَاطَرْ بالْحُكْمْ الِّلي تْحْكْمُوا بِيهْ يَنْحْكَمْ عْلِيكُمْ بِيهْ³عْلَاشْ تْشُوفْ القَشْرَة لِي فِي عِينْ خُوكْ وْ بَصَحْ مَاتْشُوفْشْ الخَبْشَة لِي فِي عِينَكْ . ⁴وْلَا كِيفَاشْ تْقُولْ لْخُوكْ خَلِينِي نَڤْلَعْ القَشْرَة مَنْ عِينَكْ وْنْتَ فِي عِينَكْ كَايَنْ خَبْشَة ؟ ⁵يَالْمُنَافِقِينْ ، خَرَّجْ قْبَلْ العُودْ مَنْ عِينَكْ وْمَمْبَعْدْ تْشُوفْ غَايَا بَاشْ تَڤْلَعْ القَشْرَة تَاعْ التِينْ مَنْ عِينْ خُوكْ⁶مَاتَعْطُوشْ الحَاجَة المْقَدْسَة لَلْكْلَابْ وْمَاتْقِيسُوشْ الجُوهَرْ تَاعْكُمْ لَلْحْلَالِيفْ لَئِلَا يَعْفْسُوا عْلِيهْ بْرَجْلِيهُمْ اسئلوا ، اطلبوا ، اقرعوا⁷سَالُوا يْنْعْطَالْكُمْ ، حَوْسُوا غَادِي تَلْڤَاوْ .ضَرْبُوا في البَابْ وْغَادِي يَنْحَلْ لْكُمْ ⁸رَاهْ ڤَاعْ لِي يَطْلَبْ يَنْعْطَالَهْ وْ الِّلي يْحَوَسْ يَلْقَى وْ الِّلي يَضْرَبْ في البَأبْ يَنْحَلْ لَهْ ⁹شْكُونْ فِيكُم الِّلي اِيلا طْلَبْ مَنَّهْ وَلْدَهْ الخُبْزْ يَعْطِيهْ حَجْرَة ¹⁰وْ ايلَا طْلَبْ مَنَهْ حُوتَة يَعْطِيهْ لَفْعى¹¹كِيفَاشْ نْتُمَا الشْرَار تَعْرْفُوا تَعْطُوا وْلَادْكُمْ الحَاجَاتْ مْلِيحَة ، كِيفَاشْ بُوكُمْ الِّلي فِي السمَاواتْ مَيَعْطِيشْ الخِيراتْ لَلِّلي يْسَقْسِيوَهْ ؟ ¹²ڤَاعْ لِتَبْغُوا يْدِيرَهْلْكُمْ النَّاسْ دِيرُوهْ نْتُمَا تَانِي لِيهُمْ عْلَى خَاطَرْ هَاكَا مَوْجُودْ في تَعْلِيمْ الشَرِعَة والانْبِيَاء .¹³دُخْلُوا مَالْبَابْ الضَيَّقْ عْلَى خَاطَرْ البَابْ الِّلي يَدِي لَلْهْلَاكْ وَاسَعْ وْطْرِيڤَهْ سَاهْلَهْ وْبَزَافْ لِي يَدَخْلُوا مَنَّهْ ¹⁴شْحَالْ ضَيَّقْ البَابْ وْ شْحَالْ وَاعْرَة الطْرِيڤْ الِّلي تَدِّي للْحْيَاةْ وْقْلَالْ هُمَا لِي يَلْقَاوْهَا " الشَجْرَة وثْمَرْهَا¹⁵احَرْزُوا رْوَاحْكُمْ مَنْ الانْبِيَاء الكدَابِينْ الِّلي يْجِيوْ عَنْدْكُمْ لَابْسِينْ لْبَاسْ الخِرْفَانْ وْبَصَّحْ هُمَا منْ الدَاخَلْ دْيَابْ خَطَافَة ¹⁶رَاهْ منْ غَلَتْهُمْ تَعْرْفُوهُمْ ، وَاشْ تَقَدْرُوا تَجْنِيوْ لَعْنَبْ ما الشُوكْ ولَا الكَرْمُوسْ ما السَدْرَة ¹⁷وْهَكَا كُلْ شَجْرَة مْلِيحَة تَعْطِي غَلَّة مْلِيحَة وْكُلْ شَجْرَة مَاشِي مْلِيحَة تَعْطِي غَلَّة مَاشِي مْلِيحَة¹⁸وْ الشَجْرَة مَاشِي مْلِيحَة مَاتْقْدَرْشْ تَعْطِي غَلَّة مْلِيحَة ¹⁹وْكُلْ شَجْرَة مَاتَعْطِيشْ غَلَة مْلِيحَة تَنْڤْطَعْ وْتَنَرْمَى في النَارْ ²⁰مَنْ غَلَتْهُمْ تَعْرْفُوهُمْ²¹مَاشِي ڤَاعْ الِّلي يْڤُولي :يَارَبْ ،يَارَبْ يَدْخُلْ مَلَكُوتْ السَمَوَاتْ ²²بَزَافْ غَادِي يْڤُولُولِي في دَاكْ نْهَار:ْيَارَبْ، يَارَبْ مَاشِي باسْمَكْ تْنَبَّانَا وْبَسْمَكْ خَرَجْنَا الشَيَاطِينْ وْباسْمَكْ صْنَعْنَا بَزَافْ قُواتْ ؟ ²³وْفْدَاكْ النْهَارْ غَادِي نْزَڤِّي عْلِيهُمْ ، انَا مَعْرَفْتْكُمْشْ رُوحُوا عْلِيَا يَاللِّي تْدِيروا الاثْمْ. البناؤون الحكماء والبناؤون الجهلاء²⁴ڤَاعْ الِلي يَسْمَعْ هَدَّرْتِي هَاذِ وْيْدِيرْ بِيهَا ، نْشَبْهَهْ بْرَاجَلْ عَاقَلْ بْنى دَارَه عْلى صْخَرْ ²⁵صَبَّتْ النُّوْ وْفَاضُوا الوْدْيَانْ وْجَاتْ رِيحْ قْوِيَة وْضَرْبَتْ دِيكْ الدَّارْ مَاطَحْتْشْ عْلىخَاطَرْ السَاسْ تَاعْهَا كَانْ مَبْنِي عْلَى الصْخَرْ²⁶وْڤَاعْ لِي يَسْمَعْ هَادْ لْكْلَامْ تَاعِيوْمَايْدِيرْشْ بِيهْ رَاهْ يْشَبَهْ لْوَاحْدْ الرَاجَلْ جَاهَلْ بْنِى دَارَهْ عْلَى الرْمَلْ ²⁷طَاحَتْ النُّوْ وْضَرْبَتْ رِيحْ قْوِيَة وْضَرْبَتْ دِيكْ الدَّارْ ، طَاحَتْ وْكَانْ طْيَاحْهَا يْخَوَّفْ²⁸كِكَمَلْ يَسُوعْ هَادْ الكْلَامْ ، تْعَجْبُوا النَّاسْ من التَعْلِيمْ تَاعَهْ ²⁹عْلى خَاطَرْ كَانْ يْعَلَمْهُمْ كِيمَا لِي عَنْدَهْ سُلْطَانْ وْمَاشِي كِيمَا عُلَمَاء الشَرِيعَة تَاعْهُمْ .

Chapter 8

¹وْكِنْزَلْ مالْجْبَلْ تَبْعُوهْ بْزَافْ النَّاسْ . ²وْجَاعَنْدَهْ وَاحَدْ مَجْرَبْ وْسْجَدْ لَهْ وْڤَالْ :"يَاسِيدِي اذَا بْغِيتْ ، رَاكْ تْقْدَرْ تْرُدْنِي طَاهَرْ " . ³مَدْ يَسُوعْ يَدَّهْ وْلَمْسَهْ وْڤَالَهْ :" بْغِيتْ ،كُونْ طَاهَرْ "وْتَمْتَمْ نْڤْلَعْ مَنَّهْ البَرْصْ وْوَلَى طَاهَرْ .⁴وْڤَالَهْ يَسُوعْ :" تحْرَزْ تْڤُولْ لْشِي وَاحَدْ بصَّحْ رُوحْ وْوَرِّي جَسدَكْ لْرَاجَلْ الدِّينْ وْاعْطِي العْطِيَة الِّلي وْصَّى بِهَا مُوسَى بَاشْ يْكُونْ هَادْ الشِي شْهَادَة لِيهُمْ "⁵وْكِدْخَلْ يَسُوعْ لْكَفْرْ نَاحُومْ جَا عَنْدَهْ وَاحَدْ الڤَايَدْ تَاعْ العَسْكَرْ يَطْلَبْ مَنَّهْ ⁶وْيْڤُولَهْ :"يَا سِيدِي ، الخَدَامْ تَاعِي في الدَارْ طَايَحْ في الفْرَاشْ ، مَشْلُولْ وْيَتْعَدَّبْ بَزَافْ" ⁷ڤَالَهْ يَسُوعْ:" غَادِي نْجِي وْنَشْفِيه"ْ.⁸وْجَاوْبَهْ ڤَايَدْ العَسْكَرْ :" اَنَا مَنْسْتَاهَلْشْ يَا سِيدِي تَدْخُلْ تَحْتْ السْقَفْ تَاعْ دَارِي وْ بَصَّحْ ڤُولْ غِيرْ كَلْمَة وَحْدَة وْالخَدَّامْ تَاعِي غَادِي يَبْرَا ⁹عْلى خَاطَرْ حَتى انَا كَايَنْ لِي يَحْكَمْ فِيَّ وْتَنِي عَنْدِي عَسْكَرْ وْنَحْكَمْ فِيهُمْ وْنْڤُولْ لْوَاحَدْ رُوحْ يْرُوحْ وْلْوَحْدَاخَرْ ارْوَاحْ يْجِي وْنْڤُولْ لَلْعَبْدْ تَاعِي دِيرْ هَادِي وْيْدِيرْهَا " ¹⁰وْ كِي سْمَعْ يَسُوعْ تْعَجَّبْ وْڤَالْ لْهَادُوكْ الِّلي تَابْعِينَهْ :" نْڤُولْكُمْ الحَقْ مَالْقِيتْشْ حَتَى وَاحَدْ في اسْرَائِيلْ عَنْدَهْ اِيمَانْ قْوِي كِيمَا هَادَا¹¹وْرَانِي نْڤُولْكُمْ بْزَافْ نَاسْ غَادِي يْجُو منْ الشَرْقْ وْ مَن الغَرْبْ وْغَادِي يَتَكَاوْ مْعَ ابْرَاهِيمْ وْاسْحَاقْ وْيَعْقُوبْ في مَلَكُوتْ السَمَواتْ . ¹²وْبَصَّحْ هَادُوكْ لِيكَانْ خَاصْهُمْ يْكُونُوا في المَلَكُوتْ غَادِي يْنْقَاسُوا بَرَّا في الظَلْمَة ، وِينْ غَادِي يْكُونْ البْكَا وْصَرِيرْ السْنَانْ" . ¹³وْمَمْبَعْدْ ڤَالْ يَسُوعْ لَلْڤَايَدء تَاعْ العَسْكَرْ :" رُوحْ ، وْكِيمَا امَنْتْ غَادِي يْكُونْ لَكْ " .وْبْرَا الخَدَامْ تَاعَهْ تَمْ تَمْ¹⁴وْكِدْخَلْ يَسُوعْ لْدَارْ بُطْرُسْ ، لْڤَا نْسِيبَة بُطْرُسْ طَايْحَة فْرَاشْ وْفِيهَا الحُمَّى ¹⁵وْغِيرْ مَسْ يَسُوعْ يَدْهَا ، الحُمَّى رَاحْتْلْهَا وْنَاضَتْ وْضَيْفَتْهُمْ¹⁶وْكِجَاتْ العْشِيَة ، جَابُولَهْ بْزَافْ نَاسْ ، مْسْكُونِينْ بالارْوَاحْ وْبْدَا يْخَرَجْ الارْوَاح بْكَلْمَة وْڤَاعْ المَرْضى بَرَّاهُمْ . ¹⁷بَاشْ يَتْحَقَّقْ الِّلي نْڤَالْ في اشْعِياءْ النَبِي ، لِڤَالْ :" هُوَ الِّلي دَّا وْجَعْنَا وْرْفَدْ مَرْضْنَا ". ثمن التبعية¹⁸وْكِيشَافْ يَسُوعْ بْزَّافْ نَاسْ مْدَّاوْرِينْ بِيهْ اْمَرْ التَلامِيذْ تَاوْعَهْ بَاشْ يَڤَطْعُوا لَلْجِهَة لُخْرَى تَاعْ البْحَرْ ¹⁹وْڤَرَبْ عَنْدَهْ وَاحَدْ من العُلَمَاءْ تَاعْ الشَرِيعَة وْڤَالَهْ :"يَا مُعَلِمْ نْتَبْعَكْ وِينْ مَا تْرُوحْ " ²⁰ڤَالَهْ يَسُوعْ :" التْعَالَبْ عَنْدْهَا غِيرَانْهَا وْطْيُورْ السْمَا عَنْدْهَا عْشَاشْهَا وْبَصَّحْ وَلْدْ الانْسَانْ مَاعَنْدَهْشْ حَتَى وِينْ يْحَطْ رَاسَهْ²¹وْڤَالَهْ وَحْدَاخُرْ نا التَلَامِيذْ :"يَاسِيدِي خَلِينِي غِيرْ نْرُوحْ وْنَدْفَنْ بُويَا" ²²وبَصَّحْ يَسُوعْ جَاوْبَهْ :" تَبَعْنِي وْخَلِي المُوتى يَدَفْنُو المُوتى تَاعْهُمْ" تهدئة العاصفة²³وْكِدْخَلْ يَسُوعْ الفْلُوكَة تَبْعُوهْ تَلَامِيذَهْ . ²⁴وْجَاتْ وَحْدْ الرِيحْ قْوِيَة فالْبْحَرْ حَتى المْوَاجْ عَمْرُوا الفْلُوكَة وْيَسُوعْ كَانْ رَاڤدْ . ²⁵وْڤَرْبُوا عَنْدَهْ تَلَامِيذَهْ وْنَوْضُوهْ وْڤَالُولَهْ :"سَلَكْنَا يَاسِيدي رَانَا نْمُوتُو²⁶وْهُوَ ڤَالْهُمْ :"مَالْكُمْ خَايْفِينْ يَاقْلَالْ الايمَانْ ؟" وْمَنْبَعْدْ نَاضْ وْنْتَهَرْ الرِيحْ وْ البَحْرْ وْتْهَدْنَتْ الحَالَة . ²⁷وْتْعَجْبُوا النَّاسْ وْڤَالُو :" شْكُونْ هُوَ هَادْ الرَاجَلْ الِّلي الرِيحْ وْ البْحَرْ يْطِيعُوهْ ."²⁸وْكِوْصَلْ يَسُوعْ للجِهَة لُخْرَى مالْبْحَرْ حْدى بْلَادْ الجَرْجَسِيِّينْ ، لَاقَاهْ زُوجْ مالْمْجَانِينْ خَارْجِينْ مالْقْبُورْ ، كَانُوا بْزَافْ هَايجِينْ وْبَسْبَابْهُمْ مَاكَانْ حَتئ وَاحَدْ يْفُوتْ منْدِيكْ الطْريق ²⁹وْ غِيرْ شَافُوهْ بْدَاوْ يْزَڤُوا وْ يْڤُولُوا:"وَاشْ بِينَّا وْ بِينَكْ يَايَسُوعْ اِبْنْ الَّلهْ ؟ جِيتْ هْنَا قْبَلْ الوَقْتْ بَاشْ تْعَذَبْنَا ؟"³⁰وْكَانْ وَاحدْ الڤطِيعْ تَعْ الحْلَالَفْ كْبِيرْ يَسْرَحْ فْوَحْدْ المَوْضِعْ ڤْرِيبْ لْهُمْ ³¹الشْوَاطَنْ طَلْبُوا مَنَهْ وْ ڤَالُولَهْ اذَا بْغِيتْ تْخَرَّجْنَا رْسَلْنَا نَدَّخْلُوا فالڤْطِيعْ تَاعْ الحْلَالَفْ " ³²وْهُوَ يْڤُولَلْهُمْ رُوحُوا ،خَرْجُوا وْرَاحُوا لَلْقطِيعْ تَاعْ الحْلَالِيفْ وْجْرَا ڤَاعْ القطِيعْ وْطَاحْ مالْحَافَة تَاعْ الجْبَلْ لَلْبْحَرْ وْعَرْفُوا فِيهْ³³وْ بَصَحْ السُّراحْ هَرْبُوا وْرَاحُوا للْمْدِينَة وْخَبْرُوا بْڤَاعْ دَاكْ الشِي لِصْرَا ³⁴وْمَمْبَعْدْ ڤَاعْ نَاسْ تَاعْ المْدِينَة خَرْجُوا بَاشْ يَتْلَاقَاوْ مْعَ يَسُوعْ . وْكِي شَافُوهْ طَلْبُوا مَنَّهْ بَاشْ يَخْرَجْ منْ بْلَادْهُمْ .

Chapter 9

¹دْخَلْ يَسُوعْ لَلْفْلُوكَة وْڨْطَعْ لَبْحَرْ ْووَلَى لَمْدِينْتَهْ. ²وْ جاَبُولَهْ وَاحَدْ المَشْلُولْ رَاڨَدْ فَلْفْرَاشْ. وْكِيشَافْ يَسُوعْ إِيمَانْهُمْ ڨَالْ لَلْمَشْلُولْ: " ثِقْ يَاوَلْدِي . نَتْغَفْرَتْ لَكْ دْنُوبَكْ".³وَوَحْدِيْنْ مَنْ عُلَمَاءْ الشَرِيعَة ڤَالُو فِي نْفُوسْهُمْ:" هَادْ الرَاجَلْ رَاهْ اِجَدَفْ!". ⁴عْرَفْ يَسُوعْ أَفْكَارْهُمْ وْ ڤَالْ:"عْلاَهْ رَاكُمْ تْفَكْرُو بِالشَّرْ فِي ڤْلُوبْكُمْ؟" ⁵وَاشْ لِسَاهَلْ، يَنْڤَالْ :" مَغْفُورَة دْنُوبَكْ، وْ لاَ نُوضْ وْ امْشِي؟ ⁶بَصَحْ اِبْنْ الانْسَانْ عَنْدَهْ سُلْطَانْ عْلَى الارْضْ يَغْفَرْ الخَطَايَا". امَبْعَدْ ڤَالْ لَلْمَشْلُولْ : "نُوضْ وَرْفَدْ فْرَاشَكْ وْ رْجَعْ لْدَارَكْ."⁷ايَ نَاضْ وْرَاحْ لْدَارَهْ. ⁸وْ كِشَافُو النَاسْ وَاشْ صْرَا تْعَجْبُوا وْ أَعْطاَوْ المَجْدْ لله أَلِي أَعْطَى كِمَا هَادْ السُلْطَانْ لِلْنَاسْ. ⁹وْكِكَانْ يَسُوعْ غَادِي مَنْ ثَمَ ، شَافْ وَاحَدْ الرَاجَلْ إِسَمُوهْ مَـــتَى مْجَمَعْ فِي دَارْ الضَريِبَة، وْ ڤَالْ:"تَبَعْنِي". نَاضْ وْ تَبْعَهْ.¹⁰وْ كِكَانْ هُوَ مَتَكِي فِي دَارَهْ ، جَاوْ عَنْدَهْ بَزَافْ مَالِينْ الضَريِبَة وْ المَذْنِبيِنْ وْ ڤَعْدُوا مْعَ يَسُوعْ وْ مْعَ تْلاَمْذَه. ¹¹وْ كِشَافُوا رْجَالْ الدِّينْ ڤَالُوا لْتَلاَمِيذَهْ :"عْلاَشْ المُعَلِّمْ نْتَاعْكُمْ يَاكُلْ مْعَ مَالِينْ الضْرِيبَة وْ المُذْنِبِينْ؟"¹²وْ كِسْمَعْهُمْ يَسُوعْ جَاوَبْهُمْ وْ ڨَالْ : "المَرْضَى هُمَ لِمَحْتَاجِينْ لَطْبِيبْ مَاشِي الصْحَاحْ. ¹³رُوحُوا وْ تْعَلْمُوا المَعْنَى نْتَاعْ الكْلَامْ: أَنَا بْغِيتْ الرَحْمَة مَاشِي الذَبِيحَة،عْلَى خَاطَرْ مَا جِيتْشْ نْعَيَطْ لِلْمُتَقِينْ الله. بَصَّحْ نَدْعُوا الخُطَاةْ لِلْتَوْبَة".¹⁴وْ مَمْبَعْدْ جَاوْ عَنْدَهْ تَلاَمِيذْ تَعْ يُوحَنَا وْ ڨَالُو لَهْ:"عْلاَشْ أَحْناَ وْ رْجَالْ الدِينْ نْصُومُوا بَزَافْ، وْ تَلاَمِيذَكْ مَا يْصُومُوشْ؟". ¹⁵جَاوَبْهُمْ يَسُوعْ وْ ڨَاْلهُمْ : "وَاشْ يَقَدْرُو المَعْرُوضِينْ لَلْعَرْسْ يَحَزْنُوا وْ العْريِسْ مْعَاهُمْ؟ غَادِي يْجِي الوَقْتْ وِينْ العْرِيسْ غَادِي يَتْرَفَعْ مَنْ بِينَاتْهُمْ، فِي دَاكْ الوَقْتْ غَادِي ْيصُومُوا.¹⁶حَتَى وَاحَدْ مَايْرَقَّعْ لْبَاسْ قْدِيمْ بِطَرَفْ كَتَّانْ مَنْ لْبَاسْ جْدِيدْ، عْلَى خَاطَرْ التَرْقِيعَة غَادِى تَتْكَمَشْ،وَيْزِيدْ يَكَبَرْ التَڨْطَاعْ¹⁷وْحَتَى وَاحَدْ مَايْدِيرْ الشْرَابْ الجْدِيدْ فىِ ڨُرْبَاتْ قْدُمْ،عْلَى خَاطَرْ غَادِي يَطَرْدْڨُو، وْيْضِيعْ الشْرَابْ الجْدِيدْ وْيَتْشَقُّوا الڨُرْبَاتْ، وْبَصَحْ يَنْدَارْ الشْرَابْ الجْدِيدْ فىِ ڨُرْبَاتْ جْدُدْ بَاشْ مَايْضِيعْ حَتَّى حَاجَة ". إقامة إبنة يايرس وشفاء نازفة الدم¹⁸وْكِيكَانْ يَهْدَرْ مْعَاهُمْ بْهَادْ الشِي، وْجَالْعَنْدَهْ وَاحَدْ الرَايَسْ وْسْجَدْ لَهْ وْڨَالَهْ:" بَنْتِى هْذَا وِينْ مَاتَتْ، بَصَحْ أَرْوَاحْ وْحَطْ يَدَكْ عْلِيهَا وْتَحْيَا". ¹⁹نَاضْ يَسُوعْ وْتَبْعَهْ هُوَ وْتَلاَمِيذْ تَاعَهْ.²⁰وْكَانَتْ تَمَ وَاحَدْ لَمْرَة مْرِيضَة طْنَاعَشْ نْعَامْ وْهِيَ تَدْمَى ڨَرْبَتْ مَنْ مُورَ يَسُوعْ وْلَمْسَة جَلَابْتَهْ، ²¹عْلَي خَاطَرْ ڨَالَتْ فِي نَفْسْهَا: إِذَا "لْمَسْتْ غِيرْ قَشَّهْ نَبْرَى". ²²دَارْ يَسُوعْ وْشَافْهَا، وْڨَالْ: "ثِقِي يَاْبنَتىِ، إيِمَانِكِ شَفَاكِ". وَفْهَدِيكْ السَّاعَة بَرَاتْ لَمْرَا.²³وْكِي وْصَلْ يَسُوعْ لَدَّارْ الرَائِيسْ، وْشَافْ النَّاسْ يْنَوْحُوا وَيْزَڨُّوا، ²⁴ڨَاْلهُمْ:" خُرْجُوا مَنَّا، البَنْتْ مَامَتَتْشْ رَاهِي غِيرْ رَاڨْدَة". وْهُمَا يَظَّحْكُوا عْلِيهْ²⁵وْكِخْرَّجْهُمْ يَسُوعْ لْبَرَّا دْخَلْ وْشَدْ البَنْتْ مَنْ يَدْهَا، وْنَاضَتْ البَنْتْ. ²⁶وْخْرَجْ لَخْبَرْ فْ ڨَاعْ دُوكْ لَجْوَايَهْ .²⁷وككان يسوع فايت، تبعوه زوج عَمْيِينْ وَيْڨُولُوا: " إرْحَمْنَا يَا إبْنْ دَاوَدْ ". ²⁸وْكِدْخَلْ لَدَّارْ ڤَرْبُوا لْعَنْدَهْ، وْ ڨَالْهُمْ يَسُوعْ :" تْأَمْنُوا بَلِّي نَقْدَرْ نَشْفِيكُمْ؟". وْجَاوْبُوهْ: "وَاهْ يَاسِيدِي "²⁹وْتَمْ تَمْ تْلَمَّسْ يَسُوعْ عَيْنِيهُمْ وْڨَالْ:"عْلَى قَدْ إْيمَانْكُمْ غَادِي يْكُونْ لِيكُمْ الشِّي لِبْغِيتُوهْ". ³⁰وَنْتْحَلَّتْ عَيْنِيهُمْ. وْنْهَاهُمْ يَسُوعْ وْڨَالْهُمْ: "عَنْدْكُمْ تْڨُولُوا، هَادْالشِّي لِصْرَا لْكَاشْ وَاحَدْ". ³¹وْبَصَّحْ هُمَا خَرْجُوا وْشَنْعُوا لَخْبَرْ فْڨَاعْ هَدُوكْ جْوَايَهْ.³²وْكِي جَاوْ خَارْجِينْ، جَابُولَهْ وَاحَدْ الرَّاجَلْ بَكُّوشْ وْمَسْكُونْ. ³³وْكِخْرَجْ يَسُوعْ الرُّوحْ الشَرِّيرْ هْدَر البَكُّوشْ، تْعَجْبُوا النَّاسْ وْڨَالُوا:" عَمُرْنَا مَاشَفْنَا هَذَا الشِّى فِي إسْرَائِيلْ". ³⁴وْبَصَّحْ رْجَالْ الدِّينْ ڨَالُوا:" رَاهْ إخَرَّجْ الشّيَاطِينْ بْرَئِيسْ الشَّيَاطِينْ!". الفعلة قليلون³⁵وْكَانْ يَسُوعْ يْرُوحْ لْڨَاعْ لَمْدُنْ وَ دْوَاوِيرْ وَيْعَلَّمْ فَدْيُورْ الْصْلَاة، وَ يْبَشَّرْ بَالْبْشَارَة نْتَاعْ مَلَكُوتْ الْلَّه، وْ كَانْ يْدَاوِي ڨَاعْ الْمَرْضَى وْ كُلْ ضُعْفْ فَالْشَّعْب. ³⁶وْ كِي شَافْ جْمَاعَة تَاعْ الْنَّاسْ تْحَنَّنْ عْلِيهُمْ، عْلَى خَاطَرْ كَانُوا مَتْعَذْبِينْ وْ مَتْشَتَتِينْ كِيمَا لَغْنَم الِّي مَعَنْدَهْش سَرَّاح³⁷مَنْ بَعْدْ ڨَالْ لْتَلَامِيذَة:" لْحَصَادْ بَزَّافْ بَصَّحْ الْخَدَّامَة قْلَالْ. ³⁸اطَّلْبُوا لْمُولْ الْحَصَادْ بَاشْ يَرْسَلْ الْخَدَّامَة لَحْصَادْ نْتَاعَه".

Chapter 10

¹مَنْ بَعْدْ عَيَّطْ لَتَّلَامِيذْ الطنَاعَشْ وَ عْطَاهُمْ سُلْطَانْ عْلَى الْأَرْوَاحْ الْنَّجِسَة بَاشْ يْخَرْجُوهَا، وْ يَشْفِيوْ مْكُل مَرْضْ و مْكُلْ ضُعْفْ²وَ سْمِيَاتْ تَاعْ طنَاعَشْ تَلْمِيذْ هِيَ: هَذِي الْلَّوَلْ سَمعَانْ لِّي يَنْڨَالَّهْ بُطْرُس،وانْدْرَاوُسْ خُوهْ. و يَعْقُوبْ بَنْ زَبَدِي، وْ يُوحَنَّا خُوهْ. ³فِيلِبُوسْ، وْبَارْثُولْمَاوَسْ. تُومَا، مَتَّى مُولْ الْضْرِيبَة، يَعْقُوبْ بَنْ حَلَفِي، تَدَّاوُسْ. ⁴سَمْعَانْ الْقَنَاوِي، وْ يَهُودَا الْاسْخَرْيُوطِي الِّي خَانَه.⁵هَادُوكْ الْطْنَاعَشْ رْسَلْهُمْ يَسُوعْ وْ وَصَّاهُمْ وْ ڨَالْهُمْ:" مَتْرُوحُوشْ عَنْدْ الْشُّعُوبْ الِّي مَشِي يْهُودْ، وْ مَتَدُّخْلُوشْ مْدِينَة الْسَامِرَة. ⁶بَصَّحْ رُوحُوا لْعَنْد الْخِرْفَانْ الْمْوَدْرِينْ الِّي مَنْ شَعْب اسْرَائِيل. ⁷وْ فَطْرِيڨْكُمْ خَبْرُوا الْنَّاسْ: بَلِّي الْوَقْت نْتَاعْ مَلَكُوتْ الْسَّمَواتْ ڨَرَّبْ⁸بَرُّوا الْمَرْضَى. طَهْرُوا الِّي فِيهُم الْبْرَصْ. وْ حَيِّيوْ الموتى. وْ خَرْجُوا الْارْوَاحْ الْشَّرِيرَة. ⁹دِيتُوا بْلَاشْ أَيَّ اعْطُوا بْلَاشْ. وْ مَتَدُّوشْ فِي جْيُوبْكَمْ لاَ ذْهَبْ وْلَا فَضَّة وْلَا نْحَاسْ، ¹⁰وْ لَا رَزْمَة لَلْطْرِيڨ وْ لَا زُوجْ لَبْسَات وْ لَا صَبَابَط وْ لَا حَتَّى عْصَا، عْلَا خَاطَرْ الْخَدَّامْ يَسْتَاهَل مَاكْلَتَّه.¹¹"و الْمدِينَة وْ لَا الْدُّوَارْ الِّي تَدَّخْلُوهُم سَقْسُوا عْلَى لِشْكُونْ يَسْتَاهَل، إِضَيَفْكُم و ڨُعْدُوا عَنْدَه حَتَّى لِتُخُرْجُوا مَنْتَم. ¹²و اذَا دْخَلْتُوا الْشِي دَارْ سَلْمُوا عْلَى مَّالِيهَا، ¹³و الَا كَانُوا مَّالِينْ الْدَّار يَسْتَاهْلُوا سْلَامْكُم، أَيْ سْلاَمْكُمْ يَوْصُلْهُمْ وْ إِلَى مَا كَانُوشْ يَسْتَاهْلُوا ، سْلاَمْكُمْ يْوَلِّيلِكُمْ¹⁴وْلِّي مَايَقْبَلْكُمْشْ وْ مَا يَسْمَعْشْ كْلاَمْكُمْ أَخُّرْجُوا مَنْ دَارَهْ وْمَنْ دِيكْ المْدِينَة، وْ أَنَّفْظُوا الغُبْرَة الِّي فِي رْجْلِيكُمْ . ¹⁵نْڨُولْكُمْ الْحَقْ :" حَالَة سَدُومْ وْ عَمُّورَة غَادِي تْكُونْ قَلْ مَنْ حالة هديك المدينة.¹⁶غَادِي نَرْسَلْكُمْ كِمَا الغْنَمْ فِي وَسْطْ الذْيُوبَ ، كُونُوا حُكَمَا كِلْفَاعِي وْ ظْرَيْفِينِ كِي الْحْمَامْ . ¹⁷أَحَّرْزُوا أَرْوَاحْكُمْ مَالْنَّاسْ، عْلَى خَاطَرْ غَادِي يْسَلْمُوكُمْ لَلْمْحَاكَمْ، وْ فِي دْيُورْهُمْ تَاعْ الصْلاَةْ غَادِي يْضَرْبُوكُمْ وْ يَجَّلْدُوكُمْ. ¹⁸وْغَادِي يْجَرُّوكُمْ ڨُدَّامْ الحُكَامْ و ْالْمْلُوكْ عْلَى جَالِي شْهَادَة لِيهُمْ وْ لَنَّاسْ وْ لْمَاشِي يْهُودْ.¹⁹وْ كِي يَدِّيكُمْ مَا تَتْقَلْقُوشْ كِيفَاشْ وْ لاَ وَاشْ غَادِي تَهَّدْرُوا ، ²⁰بَصَّحْ الْرُّوحْ تَعْ بُوكْمْ الِّي فِي السْمَا هُوَ الِّي غَادِي يَعْطِيكُمْ الْكْلاَمْ لِّي تْڨُولُوهْ²¹وْ غَادِي الْخُو يْسَلَّمْ خُوهْ، وَ الْبُو يْسَلَّمْ وَلْدَهْ وْ الْوْلاَدْ يْنُوضُو ضَدْ وَالْدِيهُمْ وْ يُكَّتْلُوهُمْ ، ²²وْ غَادِي تْكُونُوا مَكْرُوهِينْ مَالنَّاسْ عْلىَ جَالْ إِسْمِي. بَصَّحْ لِيْصْبُرْ حَتَّى التَّالِي وْ يَثْبَتْ فِيَّ غَادِي يَسْلَكْ . ²³وْ كِيْطَرْدُوكُمْ مَنْ هَادْ الْمْدِينَة هَرْبُوا لْوَحْدُ أُخْرَى. الْحَقْ نْڨُولْكُمْ : " مَا غَادِيشْ تْكَمْلُوا مْدُنْ اسْرَائيلْ حَتَّى يْجِي ابْن الْإِنْسَانْ.²⁴"مَشِّي الْتِّلْمِيذْ خِيرْ مَنْ مْعَلَّمْ، تَاعَهْ وْ مَشِّي الْعَبْدْ خِيرْ مَنْ سِيدَه. ²⁵بَرَكَا عْلَى التَّلْمِيذْ إِكُونْ كِمَا مُعَلِّمْ تَاعَهْ ،و ْلاَ الْعَبْدْ كَمَا سِيدَهْ. وْلِّي سَمَّاوَهْ مُولْ الْدَّارْ بَعْلَزَبُولْ، مَالِينْ الْدَّارْ كِيفَاشْ غَادِي يْسَمُّوهُمْ!²⁶مَا تْخَافُوهُمْشْ. عْلَى خَاطَرْ ڨَاعْ لْمَسْتُورْ غَادِي يَعَّرْفُوهْ، وْ ڨَاعْ لْمَدْسُوسْ غَادِي يْبَانْ. ²⁷وْعْلَى دَاكْ الشِّي ڨَاعْ لِنْڨُولَهَلْكُمْ فِالظَّلْمَة ڨُولُوهْ فَالنُّورْ، وْ لِّي تْسُمُعُوهْ بْوَذْنِيكُمْ بَرْحُوا بِيهْ فُوڨْ السْطُوحْ،²⁸مَا تْخَافُوشْ مَنْ هَادُوكْ لِيكَتْلُوا الجَسَدْ وْ مَا يَقَّدْرُوشْ يَكَّتْلوُا الْرُّوحْ ، بَصَّحْ خَافُوا مَنْ هَادَاكْ الِّي قَادَرْ يَهْلَكْ الْرُوحْ وْ الجَسَدْ فِي زُوجْ فِي جَهَنَّمْ. ²⁹مَشِّي زُوجْ زْوَاوَشْ يَنْبَاعُو بْدِينَارْ؟ وْ غَادِي مَا يْطِيحْ عْلَى لَرْضْ حَتَّى وَاحَدْ فِيهُمْ إِلاَ إِذَ بْغَا بُوكُمْ الِّي فَالْسْمَا. وْ ³⁰بَصَّحْ نْتُمَا حَتَّى شْعَرْ رَاسْكُمْ رَاهْ ڨَاعْ مَحْسُوبْ. ³¹مَا تْخَافُوشْ! رَاكُمْ نْتُمَا خِيرْ مَنْ بَزَّافْ الزْوَاوَشْ!³²ڨَاعْ لِيَسْـتَعْرَفْ بِيَا ڨُدَّامْ النَّاسْ ، نَسْتَعْرَفْ بِيهْ ڨُدَّامْ بُويَا الِّي فَالْسْمَا، ³³وْ لِّي يَنْكَرْنِي ڨُدَّامْ النَّاسْ نَنُّكْرَهْ ڨُدَّامْ بُويَا الِّي فَالسْمَا³⁴مَا تَحَسْبُوشْ جِيتْ بَاشْ نْدِيرْ لَهْنَا فَالأَرْضْ. مَاشِّي لَهْنَا بَصَّحْ السِّيفْ . ³⁵جِيتْ بَاشْ نْفَرَّقْ الوَلْدْ عْلَى بُوهْ، وْ بِينْ البَنْتْ وَ مْهَا، وْ بِينْ الكَنَّة و عْجُوزَتْهَا. ³⁶لْعَدْيَانْ تَعْ بْنَادَمْ لْعَايْلَة تَعَهْ.³⁷أَلِّي يَبْغِي بُوهْ وَ لاَّ مَهْ كْثَرْ مَنِّي مَا يَسْتَهَلْنِيشْ، وْ لِي يَبْغِي بَنْتَهْ وَلَّا وَلْدَه كْتَرْ مَنِّي مَا يَسْتَهَلْنِيشْ، ³⁸وْلِمَيَرْفَذْشْ صَلِيبَهْ وَ يْتَبَّعْنِي مَا يَسْتَهَلْنِيشْ. ³⁹عْلَى خَاطَرْ لِبْغَى يَرْبَحْ حْيَاتَهْ يَخْسَرْهَا ، وْ لِيَخْسَرْهَا عْلَى جَالِي غَادِي يَلْقَاهَا.⁴⁰ِليَقْبَلْكُمْ يَقْبَلْنِي، وْ لِيَقْبَلْنِي يَقْبَلْ لِرْسَلْنِي . ⁴¹وْ لِيَقْبَلْ كَاشْ نْبِيْ وْ هُوَ عَارَفَهْ نْبِي غَادِي يَاخَذْ أَجَرْ كِمَا تَعْ نْبِيْ ، وْالِّي يَقْبَلْ بْوَاحَدْ مَتَقِّي الله وْ هُوَ عَارَفَهْ مَتَقِّي الله غَادِي يَاخَذْ أَجْرْ كِمَا تَاعْ مَتَقِّي الله،⁴²وَ الِّي إِيمَدْ غِيرْ كَاسْ مَاء بَارَدْ لْهَادُوكْ الصْغَارْ بْسَمْ غِيرْ تَلْمِيذِ ، الحَقْ نْڨُولْكُمْ :هَادَا مَا غَادِيشْ إِضِيعْ أَجْرَهْ".

Chapter 11

¹وْ كِي كَمَّل يَسُوعْ كْلَامَهْ و الْوْصَايَا الِّي أَعْطَاهَا لَتْلَامْذَه الْطْنَاعَشْ، رَاحْ مَنْ تَمْ بَاشْ يْعَلَّمْ وَيْخَبَّرْ بَالْبْشَارَة فَالْمْدُنْ نْتَاعْ الْيَهُودْ. يَسُوعْ وْ يُوحَنَّا الْمَعْمَدَانْ وْ كِي سْمَعْ يَسُوعْ يُوحَنَّا ²وْ هُوَ فَالْحَبْسْ بْهَادْ الْشِّي لِرَاهْ يْدِيرْ فِيه ، رْسَلْ زُوجْ مَنْ الْتْلَامَذْ نْتَاعَهُمْ ، ³وْ ڤَالَه:" أَنْتَا هُوَ لِغَادِي يْجِي وَلَّا نْسْتَنَّاوْ وَحْدَاخُر؟".⁴وْ جَاوْبَهُمْ يَسُوعْ وْ ڤَالْهُمْ:" رُوحُوا وْ خَبْرُوا يُوحَنَّا بْڤَاعْ لِرَاكُمْ تَسَّمْعُوا وَ تْشُوفُوا: ⁵الْعُمْيِينْ وَلَّاوْ يْشُوفُوا، وَ الْقَجْعِينْ وَلَّاوْ يَتْمَشُّوا، وَ الْبْرُصْ تْنَقَّاوْ، وَ الْطَّرْشِينْ رَهُمْ يَسَّمْعُوا، وَ الْمُوتَى حْيَاوْ، وَ الْمْسَاكَنْ رَاهُمْ يَقَّبْلُوا لَبْشَارَة. ⁶وْ سَعْدَاتْ هَدَاكْ الِّي مَغَادِيشْ يْشَكْ فِيَّ".⁷وْ كِي رَاحُوا تْلَامِيذْ يُوحَنَّا بْدَا يَسُوعْ يْڤُولْ لَلْجْمَايَعْ عْلَى يُوحَنَّا: " وَاشْ خْرَجْتُوا تْشُوفُوا فَالْصَّحْرَء ؟ قَصْبَة يْحَرَّكْهَا الْرِّيحْ؟ ⁸وَلَّا وَاشْ خْرَجْتُوا تْشُوفُوا؟ بْنَادَمْ لَابَسْ لْبَاسْ حْرِيِرْ؟ ڤَاعْ لِيَلَبْسُوا لْبَاسْ حْرِيرْ هَادُوك سَاكْنِين فِي قْصُور الْملُوك⁹ڤُولُولِي وَاشْ خْرَجْتُوا تْشُوفُوا ؟ شِي نْبِي ؟ نْعَمْ، نْڤُولْكُمْ رَاهْ خِيرْ و اكْتَرْ مَنْ نْبِيْ. ¹⁰هَدَا هُوَ أَلِّي ڤَالْ عْلِيهْ الْلَّه فِي كْتَابَهْ: غَادِي نَرْسَلْ ڤُدَّامَه مْلَاكِي يْوَجَّدْلَه الْطْرِيڤْ.¹¹وَ نْڤُولْكُمْ الْحَقْ : مَبَانْشْ مَنْ الِّي نْزَادُوا مَانْسَا شِي وَاحَد خِير مَنْ يُوحَنَّا الْغَطَّاسْ، وْ بَصَّحْ الصْغِير ڤَاعْ فِي مَمْلَكَة السَّمَوَاتْ رَاه خِيرْ مَنَّه. ¹²وْ مَنْ لِيَّامْ يُوحَنَّا الْغَطَّاسْ حَتَّى لْيُومْ مَمْلَكَة الْسَّمَوَات هُمَا الْقْوِيِينْ، لِيْدِيرُوا جَهْدْهُمْ بَاشْ يَخَّطْفُوهَا¹³وْ ڤَاعْ الْأَنْبِيَاء وشَرِيعَة نْتَاعْ مُوسَى تْنَبَّاْ حَتَّى الْوَقْت الِّي جَا فِيه يُوحَنَّا الْغَطَّاس. ¹⁴وْ إِدَا بْغِيتُوا تَقَّبْلُوا، فْيُوحَنَّا الْغَطَّاسْ هَذَا هُوَ إِلِيَّا الِّي خَاصَّه إِيجِي. ¹⁵وَ الِّي عَنْدَه وَدْنِينْ يَسْمَع .¹⁶بَشْكُونْ غَادِي نْشَبَّه هَاد الْجِيلْ؟ اشَبْهُوا لَوْلَادْ ڤَاعْدِينْ فَالْسُّوڤْ يْعَيْطُوا لْبَعْضِيَاتْهُمْ ¹⁷وَ يْڤُولُوا: زَمَّرْنَالْكُمْ وْ مَارْڤَصْتُوشْ! وَ نْدَبْنَالْكُمْ و مَابْكِيتُوشْ!¹⁸عْلَى خَاطَرْ جَا يُوحَنَّا مَايَكُلْ مَا يُشْرُبْ، وَيْڤُولُوا: فِيه شِيطَانْ. ¹⁹وْ جَا ابْنْ الإِنْسَانْ يَاكُلْ وْ يُشْرُبْ، وَ يْڤُولْ: هَوَلَا ابْنْ الإِنْسَانْ وَكَّالْ ويَشْرَبْ اَلشْرَابْ، وَ مْصَاحَبْ غِيرْ مَلِمينْ الْضْرِيبَة و الْمَدَّنْبِينْ. وْ بَصَّح حَكْمَة الْلَّه تْبَانْ صَالْحَة مَالعَلَّة نْتَاعْهَا. ويل للمدن التِي لَمْ تَتُب²⁰وْ فْدَاكْ الْوَقْتْ بْدَى يْلُومْ الْمْدُن الِّي دَارْ فِيهُمْ الْمُعْجِزَاتْ كْثَرْ مَنْ الْمدُنْ لُخْرِينْ عْلَى خَاطَرْ الْنَّاسْ تَاعْهُمْ مَاتَبُوشْ: ²¹"يَاوِيلَك يَا كُورَزِين! وْ يَاوِيلَكْ يَابِيتْ صَيْدَا! عْلَى خَاطَرْ لُوكَانْ انْدَارَتْ الْمُعْجِزَاتْ فِي صُورْ وْ صَيْدَا كِيمَا نْدَارُوا فِيكُمْ، رَاهُمْ شْحَالْ هَدِي تَابُوا مَمَّالِيهُمْ فِي لَمْسُوحْ وَ الْرْمَادْ. ²²بَصَّحْ نْڤُولْكُمْ: الْآخْرَة نْتَاعْ صُورْ وْ صَيْدَا فِي يُومْ لَحْسَابْ غَادِي تْكُونْ قَلْ مَنْ آخِرَتْكُم.²³وَأَنْتِ أَكَفَرْنَحُومْ الْعَالْيَة فَالْسْمَا! غَادِي تْهَوْدِي لَلْهَاوْيَة. عْلَى خَاطَرْ لُوكَانْ نْدَارَتْ الْمُعْجِزَاتْ فِي سَدُومْ كِمَا نْدَارَتْ هْنَا لَڤَعْدَتْ حَتَّى لْيُومْ . ²⁴وْ بَصَّحْ نْڤُولْكُم: أَرْضْ سَدُومْ وْ عَمُّورَة غَادِي تْكُونْ آخْرَتْهَا قَلْ مَنْ آخْرَتْكُمْ فِي يُومْ لَحْسَابْ".²⁵وْ فِي دْيكْ الْسَّاعَة تْكَلَّمْ يَسُوعْ وْ ڤَالْ: "نَحْمَدْ الْابْ يَارَبْ الْسَّمَاوِي و لَرْضْ عْلَى خَاطَرْ دَسِّيتْ دَاكْشِي عْلَى الْحُكَمَا وَ الْفَاهْمِينْ وْ وَرِّيتَه لَوْلَادْ الْصْغَارْ. ²⁶وَاهْ يَالْآبْ، هَكَّا كَانْ مُرَادَكْ بُويَا. ²⁷أَعْطَانِي كُلْشِي، وْ حَتَّى وَاحَدْ مَايَعْرَفْ الابْنْ غِيرْ الْبُوا، وْ حَتَّى وَاحَدْ مَا يَعْرَفْ الْبُوا غْير الْإِبْنْ وْ لِبْغَى وَ قْبَلْ الْإِبْنْ غَادِي يْوَرِّيلَه.²⁸رْوَاحُوا عَنْدِي نْتُمَا ڤَاعْ الْعَيَّانِينْ وْ لِرَافْدِينْ الْثْقِيلْ، وْ أَنَا نَعْطِيكُمْ الْرَّاحَة. ²⁹رَفْدُوا نِيرْ نْتَاعِي وَ تْعَلْمُوا مَنِّي، عْلَى خَاطَرْ أَنَا ضْرِيفْ وْ مَتْوَاضَعْ، وْغَادِي تَلْقَاوْ الْرَّاحَة لَنْفُوسْكُمْ. ³⁰عْلَى خَاطَرْ الْنِّيرْ نْتَاعِي سَاهَلْ وْ الْحْمَلْ نْـتَاعِي خْفِيفْ".

Chapter 12

¹وْ فيِ دَاكْ الوَقْتْ فِي النْهَارْ السَبْتْ رَاحْ يَسوُع ْفِي وَسَط ْالزُرُوعْ، جَاعُو تلْاَمَذَه وْ بْداَوْ يَڤَطْعوُ السْبوُل ْو ْياَكْلوُا . ²وْ كِشاَفُوهُمْ رِجاَلْ الدِينْ قاَلوُ لَه: "شوف تلامذك راهُم ْايْدِيرُوا حْوَايَحْ لِماَخَصْهوُمَشْ ايْدِيِرُها فِي نَهاَرْ السَبْتْ!".³وْ رَدْ عْليِهُم ْ: "مَا قْرِيتُوشْ شَا دَارْ دَاوَدْ ولِمْعَاهْ مِينْ جَاعُو؟" ⁴كِدْخَلْ لْبِيتْ اللهْ وْ كْلَ الخُبْزْ لِيْقْدْمُوهْ للهْ اللِي مَا كَانْشْ خَاصَهْ ياَكْلَهْ لاَ هُوَ وْ لاَ هَادُوكْ اللِي مْعَاه ْ،مَنْ غِيرْ رْجَالْ الدِينْ .⁵وْ مَا قْريتُوشْ فِي التُورَاة ْبَلِي رْجَالْ الدِينْ وْ هُماَ يَخَدْمُو فِي بِيتْ اللهْ فِي نْهَارْ السَبْتْ يَتْغَدَاوْ عْلَى نْهَارْ السَبْتْ وْ هُمَا مَا عْلِيهُمْ لُومْ ؟ ⁶وْ بْصَحْ نْقُولَلْكُمْ: رَاهْ كَايْنْ هْناَ اللِي هُوَ كْبَرْ مَنْ بِيتْ اللَهْ!⁷وْ لُكاَنْ فْهَمْتُوا مَعْنَى لْلآيَهْ اللِي رَانِي نْقُولَلْكُمْ : بْغِيتْ الْرَحْمَهْ مَا شِي دْبيِحَه، كِحْكَمْتُو عَلَى اللِي مَا فِيهُومْشِ الُومْ ! ⁸اِبَنْ الِأنْسَانْ هُوَ رَب السَبْتَ تاَن".⁹وْ رَاحْ مَنْ تْمَا وْ جاَ لْدَارْ الصْلاَة ْنْتَاعْهُمْ ، ¹⁰وْ لْقَا وَاحَدْ الرَاجَلْ يْدَهْ ياَبْسَه، سَقْسَاوَهْ وْ قاَلُولَه : "وَاشْ حْلاَلْ الشْفاَ فِي السْبُت ؟" سَقْسَاوَهْ بَاشْ ايْلَصْقُولَهْ تَهْمَهْ¹¹جاوَبْهُمْ : "اِذاَ وَاحَدْ فِيكُمْ عَنْدَهْ خْرُوفْ، اِذَا طَاحْ فِي حُفِرَهْ فِي نْهَارْ السَبْتْ مَا غَادِيشْ اِيْشَدْلَهْ يَدْهْ وْ يْخَرْحه ؟ ¹²شْحَالْ بْناَدَمْ خِيرْ مْلَخْرُوْف! عْلَى هَادْ شِي حْلَالْ تْدِيرْ لْخِيرْ فِي السْبُت! ".¹³وْ مَمْبَعْدْ قَالْ لَلْاِنْسَانْ: "مَدِ يَدَكْ". وْ مَدْهاَ. وْوَلَاتْ صْحيِحَهْ كِماَ لْيَدْ لُخْرَى. ¹⁴وْكِخَرْجُوا الفَرِسِيِينْ تْشَاوْرُو عْلِيهْ بَاهْ يَقَتْلُوهْ،¹⁵كِعْرَفْ يَسُوعْ رَاحْ مَنْ تَمْ . وْ تَبْعُوهْ جْمَايَعْ بَزَافْ نْتاَعْ النَاسْ وْ شْفَاهُمْ ڤَاعْ. ¹⁶وَوْصَاهُمْ باَشْ مَا يْخَبْرُوا حَتَى وَاحَدْ، ¹⁷بَاشْ يَتْحَقَقْ وَاشْ نْقاَلْ بَالنْبِي أشْعِياَءْ¹⁸: "هَذَا هُوَ بْنِي اللِي خْيَرْتْ ،وْ لْعْزِيْز نْتاَعِي اللِي بِيهْ نَفْسِي فَرْحَانَهْ بَزَافْ.غَادِي نْحَطْ عْلِيهْ رُوحِي وْ يْخَبَرْ الشْعُوبْ بالْحَقْ¹⁹مَا يْعاَدِي مَا يْزَڤِي،وْ مَا يَسْمَعْ حْتَى وَاحَدْ صُوتَهْ فَطْرِيقْ ²⁰قصبه مَشْقَوقَه مَا يْهَرَسْ،وفتيله تَطْلَقْ الدُخَانْ ماَ تَطْفَي، حَتَى يَخْرَجْ الْحَقْ هُوَ الْغاَلَبْ. ²¹وْ باَسْمَهْ غَادِي يْكُونْ رَجَاءْ لْشْعُوبْ لِمَايْعَرْفُوشْ الرَبْ ". يسوع و بعلزبول²²وْ فِي ذَاكْ الْوَقْتْ جَابُوا لْعَنْدَهْ وَاحَدْ الْمَجْنُونْ عْمَى وْ بْكُوشْ وْ بْرَاهْ ،حْتَى الآعْمَى وْ الْبْكُوْش هْدَرْ وْ شَافْ. ²³تْعَجْبُوا جْمَاعَاتْ نْتَاعْ النَاسْ وْ قَالوُا: "باَلاَكْ هَدَا هُوَ اِبْنْ دَاوْدْ؟".²⁴وْ بَصَّحْ رْجَالْ الدِينْ كِسَمْعُوا هَادْ الشِّي ڤَالُوا: "هَادَا مَا رَاهْشْ يْخْرَجْ الشْياَطِينْ غِيرْ بْبَعْلَزَبُولْ رَئِيسْ الشَياَطِينْ". ²⁵وْعْرَفْ يَسُوعْ أَفْكَارْهُمْ،و ڤَالْهُمْ : "كُلْ مَمْلَكَهْ تَنْخْرَبْ ، وْ كُلْ مْدِينَهْ وْلَا عاَيْلَهْ تَنْقْسَم ْمَا غَادِيشْ تْدُوم ْ.²⁶وْ اِدَا كاَنْ الشِيطَان يْخْرَجْ الشِيطاَنْ غَادِي يْكوُنْ الشِيطَانْ نْڤَسَمْ وْوْلَى ضَدْ رُوحَهْ وِيلاَ نْقْسَمْ وْوْلاَ ضَدْ رُوحَهْ. كِيفاَشْ غَادِي تَبْقَى مَمْلَكْتَهْ تاَبْتَهْ؟ ²⁷وِيِلاَ كُنْتْ أَناَ بَعْلَزَبوُلْ وْ نْخَرَجْ الشَيَاطِينْ، وَوْلاَدْكُمْ بْشْكوُنْ رَاهُمْ يْخَرْجُوهُمْ ؟عْلىَ هَادْ الشِي رَاه ْوْلاَدْكُمْ لِغَادِي يْحَكْمُوا عْليِكُمْ !²⁸كُنْتْ بْرُوحْ اللهَ نْخْرَجْ الشَياَطِينْ، فْمَمْلَكَةْ اللَه جَاتْ فْوْسْطْكُمْ ²⁹!شْكُونْ يْقْدَرْ يْدْخُلْ لْداَرْ وَاحَدْ صْحِيحْ وْ قْوِي وْ يَخْوَنْ لَه ْصْوَالْحَهْ، بْلاَماَ يْكْتْفَهْ الصْحِيحْ هُوَ الُلْوَلْ ،وْ عَادْ يْخْوَنْ لَه ْدَارَهْ ؟ ³⁰الْليِ مَاشِي مْعاَياَ هُوَ ضْدِي وْ لِمَا يْلْمْشْ وْ يْجْمَعْ مْعاَياَ رَاه هُوَ يْفَرَقْ.³¹عْلَى دَاك ْالشِّي أَنَا نْقُولْلْكُم: كُلْ ذَنْبْ وْ كْلاَمْ كْفَرْ رَاهْ يْنْغْفَرْ لْلْناَسْ، ³²و بَصَّحْ كْلاَم ْ الْكْفَرْ عْلَى الرُوحْ القُدُسْ مُا يَتَغْفْرْشْ . وْ لِيْقُولْ كْلْمَهَ ضْدْ اِبْنْ الِانْسَانْ يْتَغْفَرْلَه ْ،وْ بَصَحْ لِيْقُولْ كْلْمَه ضْدْ الرُوحْ القُدُسْ ماَ يْتْغْفَرْلَهْشْ، فِي الدْنيْاَ وْلاَ فِي الاَخْرَه .³³غَرْسوُا شَجْرَهْ مْليِحَه، وْ غْلَتْهاَ مْليِحَه وْلا غْرْسوُا شْجْرَهْ مَاشِي مْليِحَهْ وْ غْلَتْهاَ مَاشِي مْليِحَه ،رَاهْ مَالْغْلَه تْنَعْرَفْ الشْجْرَهْ . ³⁴ياَ وْلاَدْ الْلفَاعِي! كِيفَاشْ تْقْدْرُوا تَهْدْرُوا عْلَى الصَالْحَاتْ وْنْتُماَ اَشْرَارْ؟ عْلَى خَاطَرْ لِمْعْمَرْبِيه الڤَلْبْ يْهْدْرْ بِيهْ الفُمْ. ³⁵الاِنْساَنْ الصَالَحْ يْخْرَجْ الصْوَالَحْ لْمْلاَحْ مْنْ كْنْزْ الَصاَلَحْ لِفْي قَلْبَهْ. وْ البْنَادْم ْالشرِيرْ مَالْكْنْزْ الشرِيرْ يْخْرَجْ الشرُ.³⁶وْ بْصَحْ نْقوُلْلكُمْ :كُلْ كَلْمَه بَاطْلَة يْهْدْرُوا بيِهاَ النَاسْ غاَدِي يْعْطُوا عْليِهَا حْسَابْ فِي يوُمْ الدِينْ. ³⁷عْلىَ خاَطَرْ رَاه ْبْكْلَامَكْ غاَدِي يْنْحْكُمْ عْليِكْ اِمَا تَتْبْرَرْ وْلاَّ تُنْداَنْ". ايه يونان³⁸وْ فِدِيكْ الْسَاعَهْ جَاوْبَهْ قُومْ مَنْ عُلَمَاءْ الْشَرِيعَهْ وْ رْجَالْ الْدِينْ وْ قاَلوُا : "يَا سِيدِي ،بْغيِنَا أَنْشُوفُوا مْنَكْ مُعْجِزَه". ³⁹جَاوْبْهُم ْو ڤَاَلَلْهُمْ: " جِيلْ فاَسَقْ وْ شْرِيرْ يْطْلَبْ مُعْجِزَهْ، وْ مَا يْنَعْطَالَهْشْ غيِرْ مُعْجِزَة ْيُوناَنْ النْبيِ . ⁴⁰عْلىَ خَاطَرْ كيِماَ كاَنْ يُوناَنْ فِي كَرْشْ الحُوتْ ثَلْتْ أِياَمْ وْ ثْلْتْ لِياَلِي، هَكَا غَادِي يْكُونْ اِبْنْ الِانْساَنْ فِي قْلْبْ لَرْضْ ثْلْتْ أِياَم ْو ثَلْتْ ليِاَلِي.⁴¹وْ ناَسْ نيِنِيوِى غَادِي يْقوُمُوا فِي يُومْ الدِينْ وْ الْحِساَبْ مْعَ هَاذْ الْجِيلْ وْ غَادِي يَشَهْدُوا عْليِهْ ،عْلَى خاَطَرْ هُمَا تاَبوُا كِنَبَهْهُمْ يوُناَنْ وْ دَرْوَكْ رَاهْ هْناَ وَاحَدْ اَحْسَنْ وْ اَفْضَلْ مَنْ يُوناَنْ !⁴²مَلِكَةْ الْجَنوُبْ التَيْمَنْ غاَدِي تَنْبْعَثْ مْعَ هَادْ الْجِيلْ فِي يُومْ الْحْسَابْ وْ تَشْهَد ْعْلِيهْ، عْلَى خَاطَرْ جَاتْ مَنْ أَرْضْ بْعيِدَهْ بَاشْ تَسْمَع ْحِكْمَةْ سْليِماَنْ، وْ هَاهُوَ دَرْوَكْ هْناَ وَاحَدْ اَحْسَنْ وْ اَفْضَلْ مَنْ سْليِماَنْ!⁴³رَاهْ كِيَخْرُجْ الرُوحْ الشْرِيرْ مَالبْناَدَمْ يْرُوحْ فِي بْلاَيْصْ مَا كاَنَشْ فِيهُمْ الْمَاء، وْ يْحَوَسْ. ⁴⁴وْ يْقوُلْ:" أَناَ نْوَلِي لْدَارْ لِخْرَجْتْ مَنْهَا. وْ يْوَلِيلِهَا وْ يَلْقاَهَا خَاوْيَهْ وْ مَصْلُوحَه وْ مْصَڤدة. ⁴⁵وْ يْرُوحْ وْ يَدِي مْعاَهْ سَبْعَه نْتاَع ْالآرْوَاحْ وْحَدْ خْرِينْ أَشَرْ مَنهَ، وْ كِيَدَخْلُوا يَسَكْنوُا تَمْ ،وْ تْوَلِي حَالَه هَادَاكْ البْناَدَمْ أَشَرْ مَا الْلوَلْ! وْ هَكْذاَ غاَدِي يْصْرَا لْهَادْ الْجِيلْ لِيْديِرْ الْشَرْ حَتَى هُوَ". عمل مشيئة الله⁴⁶وْ كِكاَنْ يَهدرمْعَ الْجْمَاعاَتْ نْتاَعْ الْناَسْ جَاتْ مُه ْوْ خُوتَهْ وْوَقْفُوا بَرَا باَغِينْ يَهَدْرُوا مْعاَه، ⁴⁷ڤَالَّه وَاحَدْ مَالْحاَضْرِينْ :"هَيَالَ مُكْ وْ خُوتَكْ وَاقْفِينْ بْرَا وْ باَغِينْ يَهَدْرُوا مْعاَكْ".⁴⁸وْ يْجَاوَبْهُمْ يَسُوع ْوْ يْقُولَلْهُم ْ: "شْكُونْ هِيَ اَمَّا وْ شْكُونْ هُمَا خُوتِي؟". ⁴⁹وْ نَعَتْ بْيَدَه ْلْجِهَةْ تْلاَمْذَهْ وْ ڤَاَلْ :"هاَهُمَا اَمَّا وْ خُوتِي. ⁵⁰عْلَى خَاطَرْ هَادُو هُماَ لِيْديِرُوا مَشِيئَةْ اَبِي لِيفيِ السْمَاوَاتْ".

Chapter 13

¹وْ فِي دَاكْ النْهَارْ خْرَجْ يَسُوعْ مَنْ الدَّارْ وْ جَمَّعْ عَنْدْ البْحَرْ، ²وْ تْلَايْمُوا عْلِيهْ بَزَّافْ،النَّاسْ ،وْمَنْ كَثْرَةْ الدْمِيرْطْلَعْ لَلْفَلُوكَه وْ جَمَّعْ. فِيهاَ وْوَڤْفُوا ڤَاعْ هَدُوكْ النَاسْ عَنْدْ الشَّطْ.³وْهْدَرَلْهُم ْبْزَّافْ بْاِلَمْتُولْ وْ ڤَاَلْ : "وَاحَدْ الرَّاجَلْ خْرَجْ بَاشْ يَزْرَع ْ، ⁴وْ كِكَانْ يَزْرَعْ طَاحُولَهْ حَباَتْ فِي الطْرِيڤْ ،وْ جَاوْ الزْوَاوَشْ وْ كْلاَوْهُمْ. ⁵وْ طَاحُوا حْبَاتْ وَحْدْ خْرِينْ فْوَحَدْ الْأَرْضْ مْحَفْرَه، مَا فِيهَاشْ تْرَابْ بْزَافْ وْ تَمْ تَمْ نَبْتُوا عَلَى خَاطَرْ التْرَابْ مَاكَانْشْ غَامَقْ. ⁶وْ كِشَرْقَتْ الشَمْسْ نْحَرْڤُوا، عْلَى خَاطَرْ مَاكَانَشْ عَنْدَهُمْ الجْذُورْ أَيَّا يَبْسُوا.⁷وْ طَاحُوا حْبَاتْ وَاحَدْ خْرِينْ فْوَسْطْ الشُّوكْ وْ كِكْبَرْ الشُّوكْ جَيَّفْهُمْ . ⁸وْ طَاحُوا حْباَتْ وَاحَدْ خْرِينْ فِي أَرْضْ مْليِحَه وْ عْطَاوْ الْغَلَة، كاَيَنْ فِيهُمْ لِعْطَى مِيَهْ وْ كَايَنْ لِعْطَى سَتِينْ وْ كاَيَنْ لِعْطَى تْلاَتِينْ. ⁹أَيَّا لِعَنْدَه ْ وَدْنِينْ يَسْمَعْ"¹⁰وْ ڤَرْبُوا عَنْدَهْ تْلاَمْذَه وْ ڤَالوُلَهْ :" عْلاَ شْ رَاكْ تَهْدَرْ مْعَانَا بْالَمْتُولْ؟". ¹¹وْ هُوَ يْجَاوَبْهُمْ وْ يْڤُولْ : "عَلَى خَاطَرْ نْتُماَ نَعْطَالْكُمْ بَاشْ تَفَّهْمُوا سْرَارْ مَلَكُوتْ السَّمَاوَاتْ،وْ بْصَّحْ هَادُوكْ مَانَعْطَالْهُمْشْ بَاشْ يَفَهْمُوهُم. ¹²عْلَى خَاطَرْ لِعَنْدَهْ غَادِي يْتَعْطَالَهْ وْ يَنْزَادْلَهْ، كْتَرْ وْ لِماَعَنْدَهْشْ حَتَى دَاكْ الشِّي لِعْنْدَهْ غَادِي ينَقْلَعْلَهْ¹³وْ عْلَى هَادَا أَنَا رَانِي نْكَلَمْكُمْ بْالْمْتُولْ، عْلَى خَاطَرْ مَلِي يْشُوفُوا مَا يْشُوفُوشْ، وْ كِيَسَمْعُوا مَايَسَمْعُوشْ. ¹⁴وْ هَكَا تْحَقَّتْ فِيهُمْ الْنًبُوَّه تَاعْ إشْعِيَاءْ: تَسَّمْعُوا لِتَسَّمْعُوهْ وْ مَتَفَّهْمُوشْ، وْ تْشُوفُوا اللِي شَفْتُوا وْ مَايْبَانْ لْكُمْ وَالُوا .¹⁵عْلَى خَاطَرْ ڤَلْبْ هَادْ الشَّعْبْ قَاسَحْ، وْوَدْنِيهُمْ وْلَّاتْ تْقِيلَهْ بَاشْ تَسْمَعْ. وْغَمْضُوا عَيْنِيهُمْ، بَاشْ مَا يْشُوفُوشْ، وْ مَا يَسْمَعُوشْ بْوَدْنِيهُمْ ،وْ يْفَّهْمُو بْڤْلُوبْهُمْ ، وْ يْوَلُولِي بَاشْ نَشْفِيهُمْ.¹⁶بَصَحْ سَعْدَاتْ لْعَيْنِيكُمْ عْلَى خَاطَرْ رَاهَا تْشُوفُ، وْ لوَدْنِيكُمْ رَاهَا تَسْمَعْ. ¹⁷وْ نْڤُولَلْكُمْ الْحَقْ:" رَاهْ بْزَّافْ تَاعْ الأَنْبِيَاءْ وْ الصَالْحِينْ تْمَنَاوْ بَاشْ يْشُوفُوا لِرَاكُمْ تْشُوفُوهْ نْتُمَا، وْمَاشَافُوهْشْ وْ يَسَّمْعُوا لِرَاكُمْ تَسَّمْعُوهْ وْ مَاسْمَعُوهْشْ. "¹⁸أَسَّمْعُوا نْتُمَا مْتَلْ الرَّاجَلْ الِّي يَزْرَعْ: ¹⁹لِيَسْمَعْ الْكْلَامْ تَاعْ مَمْلَكَةْ اللَهْ وْ مَايَفْهَمْشْ، وَ يْجِي الشِّيطَانْ وْ يَخْطَفْ لِنَزْرَعْ فِي قَلْبَهْ .هاَدَا هُوَ المَزْرُوعْ عْلَى الطْرِيقْ.²⁰وَ الْمَزْرُوعْ عْلَى الْبْلَايْصْ الْمْحَجْرَهْ هُوَ لِيَسْمَعْ الْكَلْمَهْ، وْ يَقَبَلْهَا بْلْخُفْ بْالْفَرْحَه، ²¹وْ بْصَّحْ كَلْمَةْ اللَّهْ مَاعَنْدْهَاشْ أَصْلْ فِي ڤَلْبَهْ، وِيلَا فَاتْ مَالضِّيقْ وَلَّا الأَضْطَاهَادْ عْلَى جَالْ الْكَلْمَهْ يْبَعَّدْ بَلْخَفْ عْلَى الإِيمَانْ .²²وْ الْمَزْرُوعْ فِي وَسْطْ الشُّوكْ هُوَ لِيَسْمَعْ كْلَامْ، الّلَهْ وْ بَصَّحْ هَمْ الدَّنْيَا وْ مَحَبَّةْ الدْرَاهَمْ يْجَيْفُوا كْلاَمْ اللَّه مَايَلْقَاشْ كِيفَاشْ يَعْطِي الْغَلَة. ²³وْ بَصَّحْ الْمَزْرُوعْ فِي لَرْضْ صَالْحَه وْ مْلِيحَه هُوَ الِّي يَسْمَعْ كْلَامْ اللَّهْ .هُوَ لِيَعْطِي الْغَلَّهْ ،يَعْطِي مِيَّة وْ مَنْبَعْدْ سَتِينْ وْ مَنْبَعْدْ تْلَاِتينْ". مَثَلْ القَمْحْ وَ الْزَّوَانْ²⁴وَ عْطَاهُمْ مْثَلْ وَاحْدَاخُرْ وْ ڤَالْ : "يْشَبَّهْ مَلَكُوتْ السَّمَاوَاتْ إنْسَانْ زْرَعْ وَاحَدْ الزَرِّيعَه مْلِيحَه فِي أَرْضَه. ²⁵وْ كِكَانُوا النَّاسْ رَاڤْدِينْ جَا عْدُوَّهْ زْرَعْلَهْ الزْوَانْ وَسْطْ الڤَمْحْ وْ رَاحْ. ²⁶وْ كِي نْبَتْ الزْرَعْ وْ خْرَجْ السْبُولْ، بَانْ مْعَاهْ الزْوَانْ حَتَّى هُوَ.²⁷وْ جَاوْ الخَدَّامَا تَاعْ مُولْ الدَّارْ وْڤَلُولَهْ: يَا سِيدِي، َمشِّي زْرَعْتْ زْرَعْ مْلِيحْ فِي أَرْضَكْ؟ مْينِنْ جَا الزْوَانْ؟. ²⁸وْهُوَ يْجَاوَبْهُمْ : رَاهْ كَاشْ عْدُوْ دَارْ هَادْ الشِّي. ڤَالُولَهْ الخَدَّامَا ،إِدَا بْغِيتْ نْرُوحُوا وَ نْلَمُّوه؟²⁹ڤَالْ: أَلَّا! بَاشْ مَايَتَڤْلَعْشْ الْڤَمْحْ مْعَ الزْوَانْ ³⁰. خَلُّو الْڤَمْحْ يَكْبَرْ مْعَ الزْوَانْ حَتَى يَوْصَلْ وَقْتْ الْحْصَادْ، وْ دِيكْ السَّاعَه نْڤُولْ لَلْحَصَادِينْ:" جَمْعُوا فِي اللَوَلْ الزْوَانْ وْ أَحَزْمُوهْ حْزَامَاتْ بَاشْ يَنْحْرَڤْ، بْصَّحْ الْڤَمْحْ نْلَمُوهْ وْ نَدُّوهْ لْمَخْزَنْ تَاعِي". مَثَلْ حبة الخردل و مثل الخميرة³¹وْ عَاوَدْ ڤَالْهُمْ مْثَلْ وَحَداخُرْ: "مَلَكُوتْ السَّمَاوَاتْ إِشَبَّهْ لْحَبَّةْ الخَرْدَلْ أَدَّاهَا وَاحَدْ الرَّاجَلْ وَ زْرَعْهَا فِي أَرْضَهْ، ³²وْ هِيَ الْحَبَّهْ الصْغِيرَه فِي الزَرٍيعَه. وْ بَصَّحْ كِتَكْبَرْ، تْوَلِي شَجْرَه كْبِيرَه كْبَرْ مَنْ ڤَاعْ الغَرْسْ، حَتَى طْيُورْ السْمَا تْجِي وْ تَتْعَشَّشْ فِيهَا".³³وْ زَادْ أَعْطَاهُمْ مْثَلْ وَحْدَاخُرْ: "مَلَكُوتْ السْمَا إِشَبَّهْ لَخْمِيرَ دَارَتْهَا مْرَا فِي تَلْثْ كْيَالْ فَرِينَه حَتىَ خَمْرَتْ ڤَاعْ الْعْجِينَه".³⁴ڤَاعْ هَذَا الْهَدْرَهْ هْدَرْهَا يَسُوعْ لَلنَاسْ بْالَمْثُولْ، وْ بْلَا الْمْثُولْ مَا كَانْ إِڤُولْهُمْ حَتَى حَاجَهْ، ³⁵بَاشْ يَتْحَقَقْ الْكْلَامْ اللِي ڤَالَه النْبِي: "بْالَمْثُولْ نَتْكَلَمْ، وَ نْخَبَّرْ بْڤَاعْ لِكَانْ مَدْسُوسْ مَا الْيُومْ لِتْخَلْقَتْ فِيهْ الدَنْيَا". مثل القمح و الزوان³⁶دِيِكْ السَّاعَه خَلَّا يَسُوعْ الجُمُوعْ إِرُوحُوا وْجَا لَلْدَّارْ. ڤَدْمُوا عَنْدَهْ تْلَامْذَه وْ ڤَالُوا: "فَسَرَّنَا مْثَلْ الزْوَانْ أَلِّي فْلَرْضْ". ³⁷وْ جَاوَبْهُمْ وْ ڤَالْ: "لِيَزْرَعْ الزَرِيعَه الْمْلِيحَه هُوَ إِبْنْ الإِنْسَانْ. ³⁸وْ الْحَقَلْ هُوَ الدْنْيَا. وْ الزَرْعْ الْمْلِيحْ هُوَ بَنُوا مَلَكُوتْ اللَّه. ³⁹وَ الزْوَانْ هُوَ بْنُوا إِبْلِيسْ. وْ الْحْصَادْ هُوَ آخَرْ الزْمَانْ. وْ الْحَصَّادَه هُمَا الْمْلَايْكَه.⁴⁰كِمَا يَنْجْمَعْ الزْوَانْ وْ يَنْقَاسْ فَاالنَارْ، هَكَا غَادِي يْكُونْ فِي آخَرالزْمَانْ: ⁴¹غَادِي يَبْعَتْ إِبَنْ الإِنْسَانْ الْمْلَايْكَه نْتَاعَهْ وْ يْلَمْ مَنْ الْمَمْلَكَه نْتَاعَهْ ڤَاعْ الْصْوَالَحْ أَلِّي تْعَتَّرْ و ڤَاعْ المَذْنُوبِينْ، ⁴²وْ يْقِيسْهُمْ فَالنَارْ. وِينْ غَادِي يْكُونْ البْكَا وْ تَغْزَازْ الْسْنَانْ، ⁴³بَصَّحْ الصَالْحِينْ وْ لِكَانُوا يَطِيعُوا اللَهْ غَادِي يْضَوِي وْ كِي الشَمْسْ فِي مَمْلَكَةْ بُوهُمْ. لِعَنْدَهْ وْدْنِينْ يَسْمَعْ، غِيرْ يَسْمَعْ.امثلة الكنز و اللؤلؤ و الشبكه "⁴⁴وْعَاوَدْ تَانِي يْشَبَّهْ مَلَكُوتْ السَّمَاوَاتْ لْوَاحَدْ الكَنْزْ مَدْفُونْ فِي وَاحَدْ لَرْضْ، لْقَاهْ وَاحَدْ الرَّاجَلْ وْ عَاوَدْ دَفْنَهْ. وْمَالْفَرْحَه رَاحْ بَاعْ ڤَاعْ مَلْكَهْ وْ شْرَا دِيكْ لَرْضْ. ⁴⁵وْ يْشَبَهْ تَانِي مَلَكُوتْ السَّمَاوَاتْ لْوَاحَدْ تَاجَرْ كَانْ إِحُوَّسْ عْلَى الْجَوْهَرْ الصَافِي، ⁴⁶وْ كِلْقَى الجَوْهَرْ غَالِي بْزَافْ، رَاحْ وْ بَاعْ ڤَاعْ أَلِّي عَنْدَهْ وَ شْرَاهَا.⁴⁷وْ تَانِ يْشَبَهْ مَلَكُوتْ السَمَاوَاتْ ،شَبْكَه قَاسُوهَا الصِيَادَه فِي البْحَرْ، وْ لَمَتْ ڤَاعْ لَنْوَاعْ تَاعْ الحُوتْ. ⁴⁸وْ كِتْعَمْرَتْ خَرْجُوهَا الصِيَادَه حْدَى البْحَر، وْ جَّمْعُوا وْ بْدَاوْ يْفَرْزُوا لَمْلِيحْ دَارُوهْ فَالسْلَلْ، وْ لِّمَيَصْلَحْ لْوَالُوا يْقِيسُوهْ.⁴⁹وْ هَكَا غَادِي يْكُونْ فِي آخَرْ الزْمَانْ: "غَادِي يْجُوا الَمْلَايْكَهْ وْ يَعَزْلُوا المُدَنْبِينْ مَنْ بِينْ لْمَتْقِنينْ اللهَ، ⁵⁰وْ يْقِيسُوا الْمَدَنْبِينْ فِي النَارْ وِينْ غَادِي يْكُونْ الْبَكَا وْ تَغْزَازْ السْنَانْ".⁵¹وْ ڤَالْهُمْ يَسُوعْ: "فْهَمْتُوا ڤَاعْ هَادْ الشِّي؟". وْ جَاوْبُوهْ:"واه،يَاسِدِي" ⁵²وْهُوَ يْڤُولْهُمْ:"عْلَى جَالْ دَاكْ الشِي، كُلْ وَاحَدْ مَنْ عُلَمَاءْ الشَرِيعَه عْرَفْ مَمْلَكَةْ السَمَاوَاتْ إِشَبَهْ لْوَاحَدْ مُولَ دَارْ اللِي خَرَّجْ مَا الْكَنْزْ تَاعَهْ كُلْ حَاجَه قْدِيمَه وْ جْدِيدَه". ⁵³وْ كِكَمَلْ يَسُوعْ هَادْ الْمْثُولْ رَاحْ مَنْ تَمْ.الناصرة ترفض يسوع⁵⁴وْ كِجَا لَمْدِينْتَهْ كَانْ يْعَلَّمْهُمْ فِي دَارْهُمْ تَاعْ الصْلاَةْ حَتَى نْخَلْعُوا فِيهْ وْ ڤَالُوا: "مِينْ عَنْدَهْ ڤَاعْ هَادْ الْحِكْمَه وْ السُّلْطَانْ؟ ⁵⁵مَشِي هُوَ هَذَا وَلْدْ النَجَّارْ،مَشِي امَهْ يْسَمُوهَا مَرْيَمْ وْ خُوتَهْ يَعْقُوبْ وْ يُوسِي وْ سِمْعَانْ وْ يَهُودَا؟ ⁵⁶وْ مَشِي خُوَاتَاتَهْ ڤَاعْ هُمَا مَنْ عَنَدْنَا؟ آيَّا مِينْ جَاهْ ڤَاعْ هَادْ الشِي؟".⁵⁷مَا عْجَبْهُمْشْ الْحَالْ. وْ بَصَحْ يَسُوعْ ڤَالْهُمْ :"النْبِي هُوَ بْلُا كَرَامَه غِيرْ فِي بْلَادَهْ وْ فِي وَسْطْ عِيلْتَهْ". ⁵⁸وْ مَادَارْشْ فْدِيكْ البْلَاصَه بَزَافْ المُعْجِزَاتْ عْلَى خَاطَرْ مَا كَانَشْ عَنَدْهُمْ إِيمَانْ .

Chapter 14

¹الْمُوتْ نْتَاعْ يُوحَنَّا مَالمُوت! عْلَى جَالْ دَاكْ الْشِّي الْمَعْمَدَانْ وْ فْدَاكْ الْوَقْتْ سْمَعْ هِيرُودُسْ الْحَاكَمْ بَخْبَارْ يَسُوعْ، ²وْ هُوَ يْڤُولْ لْخَدَّامَة نْتَاعَه: "هَذَا هُوَ يُوحَنَّا الْمَعْمَدَان لِقَامْ الْمُعْجِزَات انْدَارُوا عْلَى يَدِّيهْ".³وْهِيرُودُسْ ڤْبَضْ يُوحَنَّا وْ كَتْفَهْ وْ دَخْلَهْ لَلْحَبْسْ عْلَى جَالْ هِيرُودْيَا مَرْتْ خُوهْ فِيلِبُسْ ، ⁴عْلَى خَاطَرْ يُوحَنَّا كَانْ إِيڤُولَّه:"مَشِّي حْلَالْ عْلِيكْ بَاشْ تَتْزَوَّجْهَا". ⁵وْ كَانْ بَاغِي يُكَّتْلَهْ وْ بَصَّحْ خَافْ مَالْشَّعْب ،عْلَى خَاطَرْ كَانُوا يْأَمْنُوا بِيهْ بَلِّي هُوَ الْنْبِي .⁶وْ فْحَفْلَة عِيد الْمِيلَادْ نْتَاعْ هِيرُودُسْ ، رَڤْصَتْ بَنْتْ هِيرُودْيَا فَالْحَفْلَة وْ عَجْبَتْ هِيرُودُسْ . ⁷وْ مَنْ تَمَّا حْلَفْ بَاشْ يَعْطِيهَا ڤَاعْ الْلِّي تُطُلْبَهْ.⁸وْ كِيمَا وَصَّاتْهَا أَمْهَا شَاتدِيرْ ڤَالَتْ لْهِيرُودُسْ : " جِيبْلِي دَرْوَكْ رَاسْ يُوحَنَّا الْمَعْمَدَانْ فِي طَبْسِي". ⁹انْتْغَمْ الْمَلِكْ. بَصَّحْ عْلَى جَالْ الْحَلْفْ الْلِّي حَلْفَهْ وَ الْنَّاسْ الْلِّي كَانُوا حَاضْرِينْ أْمَرْ بَاشْ يَنْتْمَدَّلْهَا الْشِّي الْلِّي طُلْبَاتَهْ.¹⁰وَرْسَلْ الْلِّي يَڤْطَعْ رَاسْ يُوحَنَّا فَالْحَبْسْ. ¹¹وْ جَابُوهْ فَوَحْدْ الْطَّبْسِي وَ عْطَاوَهْ لْبَنْتْ هِيرُودُسْ، دَاتَهْ لَمْهَا. ¹²وْ جَاوْ تَلَامِيذْ يُوحَنَّا وْ دَاوْ الْجَتَّة انْتَاعَهْ وْ دَفْنُوهَا. وْمَنْبْعْدْ مْشَاوْ وْخَبْرُوا يَسُوعْ. يسوع يوكل خمسلاف واحد¹³وكِي سْمَعْ يَسُوع رَاحْ مَنْ تَمْ فِي وَحْدْ لَفْلُوكَة لْوَاحَدْ الْمُوضَعْ خَاوِي. و كِعَرْفُوا جْمَاعَاتْ الْنَّاسْ وِينْ رَاهْ رَايَحْ تَبْعُوهْ مَلْ الْمْدُنْ عْلَى كَرْعِيهُمْ. ¹⁴و كِينْزَلْ يَسُوعْ مَنْ الْفْلُوكَة شَافْ جْمَاعَة كْبِيرَة تَاعْ الْنَّاسْ وْ حَنْ عْلِيهُمْ وَشْفَى الْمَرْضَى نْتَعْهُمْ¹⁵وْكِي جَاتْ لَعْشِيَة ڤَرْبُوا عَنْدَه تْلَامْدَه وْ ڤَالُولَه: " رَاهْ رَاحْ الْحَالْ وَحْنَا مَازَلْنَا فِي هَاد لَخْلَا . ڤُولْ لَجْمَاعَاتْ الْنَّاسْ إِيرُوحُوا لَدْوَاوِيرْ وْ يَشْرُوا لَرْوَاحْهُمْ شَا يَاكْلُوا".¹⁶بَصَّحْ يَسُوعْ ڤَالْهُمْ : " مَكَانْلَّهْ غِيررُوحُوا. أَعْطُوهُمْ أَنْتُومَا شَا يَاكْلُوا". ¹⁷وْ ڤَالُولَه : "عَنْدْنَا هْنَا غِيرْ خَمْسْ خُبْزَاتْ وْ زُوجْ حُوتَاتْ". ¹⁸وْ ڤَالْهُمْ: " جِيبُوهُمْ لِي هْنَا".¹⁹وْ أْمَرْ جْمَاعَتْ نْتَاعْ الْنَّاسْ بَاشْ يْجَمْعُوا عْلَى لَحْشِيشْ. وَأَدَّى هَدُوكْ لْخَمْس خُبْزَات و زُوجْ حُوتَأتْ، وْ طَلَّعْ عَيْنِيه لَسْمَا وَ شْكَرْ الْلَّه وْ كِي ڤَسَّمْ الْخُبْز أَعْطَى لَتَّلَامِيذْ، وَ الْتَّلَامِيذْ أَعْطَاو لَلْجُومُوعْ. ²⁰وَ كْلَاوْ ڤَاعْ حَتَّى شَبْعُوا. وْ مَنْ بَعْدْ لَمُّوا طْنَاعَشْ ڤُفَّة مْعَمْرَة بَالْطْرُوفَة الْخُبْزْ الِّي بْقَاوْ. ²¹وْ كَانُوا هَدُوكْ الِّي كْلَاوْ خَمْسَالَافْ وَاحَد، مَنْ غِيرْ الْنْسَا وْ لَوْلَاد. معجزة المشي على الماء²²وَأْمَرْ يَسُوعْ تَلَامِيذَه بَاشْ يَكَّتْبُوا فَالْفْلُوكَة وْ يَسَّبْڤُوه لَلْجِيهَة الُّخْرَى بِيلَامَا مَا يْرَوَّحْ الْجْمَاعَاتْ تَاعْ الْنَّاس. ²³وْ كِيرْسَلْهُمْ طْلَعْ لَجْبَلْ وَحْدَه بَاشْ يْصَلِّي .وَ ڤْعَدْ تَمَّا وَحْدَه حَتَّى لَعْشِيَة . ²⁴وَ الْفْلُوكَة تَاع الْتَّلَامِيذ بَعْدَتْ بَزَّافْ فْوَسْط لَبْحَر غَلْبُوهَا لَمْوَاجْ .عْلى خَاطَرْ كَانَت الْرِّيح مْعَاكْسَة.²⁵وْ فَالْفَجْر جَا يَسُوع عَنْد الْتَّلَامِيذ وْ هُوَ يَمْشِي فُوڤ الْمَاء. ²⁶تْخَلْعُوا وْ ڤَالُوا: " هُو خْيَال". وْ مَالْخَوْف بْدَاو ازَڤُّوا ! ²⁷وْ تَمْتَمْ هْدَرْ مْعَاهُمْ يَسُوعْ وْ ڤَالْهُمْ : " اتْشَجْعُوا! أَنَا هُوَ . مَاتْخَفُوش".²⁸جَاوْبَه بُطْرُس وْ ڤَالْ: " يَاسِيدِي، إِلَا أَنْتَ هُوَ، بَصَّحْ آمَرْنِي بَاشْ نْجِي عَنْدَكْ نَتْمَشَّى فُوڤْ الْمَاء". ²⁹وْ ڤَالَّه يَسُوع :" أَرْوَاح". وَنْزَلْ بُطْرُسْ مَالْفْلُوكَة وَتْمَشَّى عْلَى الْمَاء لْجِيهَة يَسُوع. ³⁰و بَصَّحْ كِي شَافْ الْرِّيحْ قْوِيَّة خَافْ وَتَخْلَعْ. و بْدَا يَغْرَقْ، و يْزَڤِّي وَ يْڤُولْ : " يَارَبْ سَلَّكْنِي !"³¹تَمْتَمْ مَدْ يَسُوعْ يَدَّه و شَدَّه و ڤَالَّه :" يَاقْلِيلْ الْإِيمَانْ عْلَاشْ شَكِّيتْ؟". ³²و كِي دَخْلُوا لَفْلُوكَة تْهَدْنَتْ الْرِّيح . ³³وْ هَدُوكْ لِي كَانُوا فَالْفْلُوكَة جَاوْ سَجْدُولَهْ وْ ڤَالُوا:"حَقِيقَة أَنْتَ ابْنَ الْلَّه. !"³⁴وْ ڤَطْعُوا لَلْجِيهَة لُخْرَى مَالْبْحَر و جَاوْ لَبْلَاد جَنِّيسَارتَ، ³⁵عَرْفُوه رْجَالْ دِيكْ لَبْلَادْ. شَيْعُوا خَبْرَه فِي ڤَاعْ هَادُوكْ الجْوَايَه وْ جَابُولَهْ ڤَاع هَادُوكْ الْمَرْضَى نْتَاعْهُم، ³⁶و طَلْبُوه بَاشْ إِمَسُّوا غِيرْ طَرْفْ مَنْ لَبْسَتَّه. و ڤَاعْ أَلِّي تَلَمْسُوه بْرَاوْ.

Chapter 15

¹و مَبْعْدْ جاوْ عَنْد يسوع فرِسيِن و عُلما الشريعة مَنْ أُرشَلِيمْ ﭭالوُلهْ : ²"عْلاَشْ تْلاَمْذَك يَتْعَدَّاوْ عْلَى العَادة تَاعْ الشْيُوخْ ، عْلىَ خَاطَرْ مَايَغَسْلُوشْ يَدِّيهُمْ قْبَل مَا يَاكْلُوا؟". ³بَصّحْ هُوَ جَاوَبْهُمْ وْ ﭭالْ : " وْنْتُمَا تَاِني، عْلاَشْ تَتْعَدّاوْ وْصِيَّةْ الّله بَاشْ تبْعُوا العَادَة نْتَاعْكُمْ؟"⁴و اللّيِ يْعَايَرْ بُوه وْ لاَ مَّهْ خَاصّهْ يْمُوتْ. ⁵بَصَّحْ نْتُمَا تڤُولوا: اللّي ﭭَال لْبُوهْ وَ لاّ لَمُّهْ : هَادَاك الشِّي اللّي نْعَاوَنْكُمْ بِيهْ عْطِيتُوا هدِّية لِله . مَارَاهْشْ يَتْهَلّى فِي بُوه وْ مَّهْ . ⁶وْهَكَّا بَطَّلْتُوا وْصِّيّةْ اللّه بَاشْ تَبْعُوا العَادَة نتَاعْكُمْ!⁷يَا مُنَافقين! أشعِياءْ كَانْ عَنْدهْ الحقْ مِينْ تْنَبَّأْ عْلِيكُمْ وْ ﭭَالْ : ⁸"هَادْ الشعب يْقرّب لّيِ غِيرْ بْفمّهْ، بصَّحْ ﭭَلْبَهْ بْعِيدْ عْلِي. ⁹وْ فِي بَاطَلْ هُمَا يَعْبْدُونِي وْ يْعَلْمُوا تَعالِيمْ هِيَ غِيرْ وْصِيّاتْ تَاع النَّاس".¹⁰وْعَيّطْ للنَّاس بَاشْ إيجُوا و ﭭَالْهُمْ : " آسَمْعُوا ¹¹وْ فَهْمُوا. مَاشِ لِيَذْخُلْ مَنْ فُمْ البْنَادَمْ، لِيَنْجَسَهْ بَصَّحْ لِيُخْرَجْ مَنْ فَمَهْ لِيْنَجَسَهْ".¹²وْ مَمْبَعْدْ جَاوْ عَنْدَهْ التَّلآمَدْ وْ ﭭَالُولَهْ : " عْرَفْتْ بَلِي الفَرِسِينْ زَعْفُوا كِسَمْعُوا هَدْرتكْ؟". ¹³وْجَاوْبْهُمْ و ﭭَالْ : " كُلّْ غَرْسْ مَاغَرْسَهْشْ بُويَا السَّمَاوِي يَنْڨْلَعْ. ¹⁴خَلُّوهُمْ. هَادُوا رَاهُمْ عُمْيِين إﭭُعْدُوا عُمْيِينْ. وْبْزُوجْهُمْ غَادِي يْطِيحُوا فِي الحُفْرَة".¹⁵وْ ﭭَالَهْ بُطْرُس :"فَسَّرَلْنَا هَادْ لَمْثَلْ". ¹⁶وﭭَالْ يَسُوعْ : "حَتَّى نْتُمَا مَازَالْ مَافْهَمْتُوشْ ؟ ¹⁷مَاتَعَرْفُوشْ بَلِّي ﭭَاعْ لِيَذْخُلْ لْفَمْ لْبْنَادَمْ إرُوحْ لْكَرْشَه وْمَمْبَعْدْ يَخْرُجْ لْبَّرَا؟¹⁸وْ بَصَّحْ لِيَخْرُجْ مَنْ فُمْ البْنَادَمْ يَخْرُجْ مَا الڤَلْبْ، وْ هُوَ لِيْنَجَسْ البْنَادمْ، ¹⁹عْلَى خَاطَرْمَا الڨَلْبْ تَخْرُجْ الأفْكَارْ الشَريرَة :الَقْتِيلَة, الزِنَّى, فُسْقْ, الخِيَانَة,وْ شَهَادَةْ الزُورْ, التَجْدِيفْ. ²⁰وْ هَادَا هُوَّ لِيْنَجَسْ البْنَادَمْ. مَاشِ المَاكْلَة بِيَدِّينْ مَاشِي مَغْسُولِينْ لِيَنْجْسُوا البْنَادَمْ". إِيمَان المرأَة الكَنْعَانِيَة²¹وْ خْرَجْ يَسُوعْ مَنْ تَمَّ وْ رَاحْ لَجْوَايَهْ صُورْ صَيْدَا. ²²وَاحْدْ المْرآ كَنْعَّانِيَة خَرْجتْ مَنْ هَادُوكْ الجْوَايَهْ وْزَڨَتْ وْ ﭭَالَتْ : "رْحَمْنِي، يَاسَيِدِي، يَا بَنْ دَاوَدْ! بَنْتِي رَاهْ سَاكَنْهَا جَنْ و رَاهْ مْعَدَّبهَا بَزَّافْ". ²³وْ بَصَّحْ هُوَ مَاجَاوَبْهَاشْ حَتَّى بَكَلْمَة. ڨَدْ مُوَهالَهْ تَلآمْذهْ وْ طَلْبُوهْ : "خَلِيهَا تْرُوحْ ،على خَاطَرْ رَاهْ تَبَّعْ فِينَا وْتْزَڨِ!"²⁴وْجَاوْبَهُمْ يَسُوعْ وْ ڨَالْ : "أنَا مَا تَرْسَلْتْشْ غِير لَلْخَرْفَانْ الَمْوَدْرة تَاع بِيتْ إسْرَائِيل". ²⁵جَاتْ وْ سَجْدَتْلَهْ وْڨَاتْلَهْ: " يَا سِيدِي، عَاوَنِي !" ²⁶وْجَاوَبْهَا وْ ڨَال: " مَاشِي مْلِيحْ يَتَرْفَدْ خُبْز الوْلادْ وَ يَتَرْمَى لَلْكلاَبْ".²⁷وْ ڨَاتْلَهْ الَمْراة: " وَاه، يَا سِيدِي ! بَصَّحْ حَتّى الكْلاَبْ يَاكْلُوا مَالْفْتَاتْ الِلّي يْطِيحْ مَالْمَايْدَة تَاعْ مَالِيهَا!". ²⁸وْ جَاوْبْهَا يَسُوعْ وْ ڨَالْ : "إيمَانَكْ كْبِيرْ! غَاذِي إيكُونْ لَكْ هَاذَاكْ الشِّي اللِّي بْغِيتِيهْ". وْ بْرَاتْ بَنْتْهَا تَمْ تَمْ.إِشْبَاع الأَرْبَعة الآلَاف رَجل²⁹وْ مَمْبَعْدْ رَاحْ يسوع منْ تَمْ لَحْدَى البْحَرْ تَاعْ الجَلِيلْ، وْ طْلَعْ وَ ﭭْﻌَدْ تّمَّ. ³⁰وْجَاوْ لْعَنْدَه جْمَاعاتْ، مْعَاهُم قَجْعِينْ وْ عُمْيينْ وْ طُرْشِينْ وْ مَشْلولين وْ نَاسْ وَحْدُخْرِينْ بَزاّفْ، وْ حَطُّوهُمْ عَنْدْ رَجْلِيهْ. وْبَرَّاهُمْ ³¹حَتَّى تْعَجْبُوا الجْمَاعَات كِشَافُوا الْبْكَاكِيشْ يَهَدْرُوا، و الْمَشْلُولِين بْرَاوْ، و الْقَجْعِينْ يَتْمَشَاوْ، وَ الْعُمْيِينْ يْشُوفُوا. وْ مَجْدُوا إلاَهْ إسْرَائِيل.³²وْ بَصَّحْ يَسُوعْ عَيَّطْ لَتَلَاْمْذَهْ وْ ﭭََالْ : "شَفُّونِي هَادْ اَلْنَّاس، عَلى خَاطَر هَادِي ثَلْتْ يَّامْ وْهُمَا مْعَايَ وْ مَاعَنْدْهُمْشْ شَايَكْلُوا. وْ مَا بْغِيتْشْ إِرُوحُوُا صَايْمِينْ بَاشْ مَايَسَخْفُوشْ فالطْرِيقْ. ³³" ﭭَالُولَهْ تْلَامْذَهْ : " مِينْ غَاذِي نْجِيبُوا فِي هَادْ اَلْخَلاَ اَلْخُبْزْ، لِيَشَبَعْ جْمَاعَة كْبِيرَة كِمَا هَادِي؟". ³⁴وْﭭَالْهُمْ يَسُوع :"شْحَالْ عَنْدْكُمْ مَا لْخُبْزْ؟". ﭭَالُوا:" سَبْعَة و شْوِيَّ حُوتَاتْ صْغَارْ". ³⁵أْمَرْ اَلْنَّاسْ بَاشْ إِجَمْعُوا عَلَى اَلْأَرْض،³⁶وَ دَّى اَلْسَبْعْ خُبْزَاتْ وْ اَلْحُوتْ، وْ شَكَرْ رَّبِي وْ ﭭَطَعْهُمْ وْعْطَى لَتلَامَذْ، واَلْتَلَامْذْ عْطَوْ لَجْمَاعَاتْ تَاعْ الْنَّاسْ. ³⁷وْ كْلاَوْ ﭭَاَعْ حَتَى شَبْعُوا. وْ دَّاوْ سَبْعْ ﭭُفَّاتْ مَعَمْرِينْ مَا اَلْخُبْزْ لِيبْقَى، ³⁸وْ كَانُوا اَلْنَّاسْ لِكْلاَوْ رَبْعَا لاَفْ رَاجَلْ مَنْ غِيرْ اَلْنْسَا وْ اللوْلاَدْ . ³⁹وْ كِرَوَّحْ يَسُوعْ اَلْنَّاسْ رْكَبْ فَالْفْلُوكَة وْ جَا لَجْوَايَهْ بَلاَدْ مَجْدالْ.

Chapter 16

¹وْ جَا عَنْدَه اَلْفَرِسِّيُونْ وْ اَلْصَدُقِيُونْ بَاشْ يْجَرْبُوه، وْ طلبُو مَنَّهْ مُعْجِزَة مَالسْمَا. ²بَصَّحْ هُوَ جَاوَبْهُمْ وْ ﭭَالْ : "كِتَغْرَبْ اَلْشَمْس تْڨُولُوا: اَلْحَالْ غَاذِي يْكُونْ صَافِي عْلَى خَاطَرْاَلْسْمَا حَمْرَا.³وْ فِي اَلْصَبَاحْ بَكْرِي تْڨُولُوا: اَليُوم غَاذِي يْكُونْ اَلْشْتَا عْلَى خَاطَرْ اَلْسْمَا حَمْرَا و مْضَّبَبة. يامُرَاؤُونْ! تْعَرْفُوا تَمَيْزُوا وَجْهْ اَلْسْمَا، وْ بَصَّحْ عَلاَمَاتْ الْزَّمَانْ مَاتَقْدْرُوشْ تْفَسْرُوهَا! ⁴جِيلْ قْبِيحْ وْ فَاسَدْ اَلِّلِي يطلب معجِزه، وْ مَا تَنعْطَالَهْشْ غِيرْ معجِزة يُونَانْ اَلْنَّبِي" . و مَمْبْعَدْ رَاحْ وْخلاهُمْ. خمير الفرسيين⁵وْ كِجاوْ تَلاَمْذه لَجِهَة لُخْرَا مَنْ لَبْحَر نْسَاوْ بَاشْ يَدُّوا مْعَاهُمْ اَلْخُبْزْ. ⁶وْ ﭭَالْهُمْ يَسُوعْ :" مَيِّزُوا، و أحَرْزُوا مَنْ خَمِيرْ اَلْفَرِسِيينْ و اَلْصدِّقِين". ⁷خَمُّوا فِي نَفْسْهُمْ وْ ﭭَالُوا: " مَاجَبْنَاشْ مَعَانَا اَلْخُبْزُ". ⁸عْرَفْ يَسُوعْ وْ ﭭَالْهُمْ: "عْلاَشْ رَاكُمْ تْخَمْمُوا فِي رْوَاحْكُمْ يَا قْلِيلي اَلْإيمَانْ مَاشِي مَاجَبْتُوشْ مْعَاكُمْ اَلْخُبْزْ؟⁹حَتَّى لْدَرْوَكْ مَاتَفَهْمُوشْ؟ وْ مَا تَعَقْلُوشْ اَلْخَمْسْ خُبْزَاتْ وَ اَلْخَمْسَتَلاَفْ وْ شَحَالْ مَنْ ڤُفَّة دِّيتُوا مَا اَلْلِّي بْقَى؟ ¹⁰وْ لاَّ سَبْعْ خُبْزَاتْ اَلْلأربَعْتَلاَفْ وْ شَحَالْ مَنْ ﭭُفَّة دِّيتُوا ؟¹¹كِيفَاشْ مَا تَفَهْمُوشْ بَلِّي مَا كُنْتْشْ نْڨُولْكُمْ عَلَى اَلْخُبْزْ بَصَّحْ بَاشْ تَحَرْزُوا مَنْ خَمِيرْ اَلْفَرِسِيينْ و اَلْصَّدُوقِينْ؟". ¹²و فِي دَاك اَلْوَقْت عَادْ بَاشْ فَهْمُوا بَلِّي مَاكَانْشْ يَهْدَرْ عْلَى خْمِيراَلْخُبْزْ، بَصَّحْ بَاشْ يَحَرْزُوا مَنْ تَعْلِيمْ اَلْفَرِسِيين و اَلْصَدّوقين. إعْتِرَافْ بُطْرُسْ بِاَلْمَسِيحْ¹³وْ كِجَا يَسُوع لَجْوَايَهْ قَيْصَرِيَة فِلِبُسْ سَقْسَ تْلاَمْدْ وْ ڨَالْ: " شَا إِقُولُوا عْلِّيَّ اَلْنَّاسْ أَنَا إبْن اَلْإنْسَانْ؟" ¹⁴ڨَالُوا : "قَوْم إِقُول: يُوحَنَّا اَلْمَعْمَدَانْ، وْ وَحْدُ خْرِينْ إِڤُولُوا: اَلْنَّبِي إِليَّا وْ وَحْدُخْرِينْ: تَان إِيڨُولُوا أَرْمِيَا وْ لاَ وَاحَدْ مَا اَلْأنبِيَّاء". ¹⁵وڨَالْهُمْ: "وْ نْتُمَا ،شْكُونْ أَنَا بِالنِسْبَة لِيكُمْ؟". ¹⁶وجَاوَبْ سَمْعان بُطْرُسْ وْڨَالْ :"أَنْتَ هُوَ اَلْمَسِيحْ إِبْن اللَّه اَلْحَيّْ!".¹⁷و جَاوْبَهْ يَسُوعْ :" سَعْدَاتَكْ يَا سَمْعَان بَنْ يُونَا ، لَى خَاطَرْ مَاشِي اَلْبَنادَمْ لِوَرَّاكْ هَادْ اَلْحَقْ، بَصَّحْ بُويَا لِيفْسَمَّاوَات لِأَعْلَنْ لَكْ هَادْ اَلْحَقْ. ¹⁸و أَنَا نْڨُولَكْ تَانِي:"أَنْتَ بُطْرُسْ، وْ عْلَى هَادْ اَلْصَخْرَة غَاذِي نَبْنِي كَنِيسْتِي، وْ قُوَّة اَلْمَوْتْ مَا غَاذِيشْ تَقْدَرْ عْلِيَهَا¹⁹وْ نَعَطِيكْ مْفَاتِيحْ مَلَكُوتْ اَلْسَمَاوَاتْ، وْ ڨَاعْ لِتَرْبْطَه فِي اَلْأَرْضْ غَاذِي يْكُونْ مَرْبُوطْ فِي اَلْسّْمَا. وْ ڨَاعْ لِتْحَلُ فِي اَلْأَرْضْ غَادِي يَنْتْحَلْ فِي اَلْسْمَا". ²⁰وْ مَمْبَعْدْ وَصَّى تْلاَمْذَه بَاه : مَا يْڨُولُوا حَتَّى لْوَاحَدْ بَلِّي هُوَ اَلْمَسِيح. يسوع ينبئ بموته و قيامته²¹وْ مَنْ دَاك اَلْوَقْتْ بْدا يَسُوعْ إبْيَّنْ لَتَلامْذة بَّلِي خَصَّهْ إِرُوحْ لْأُرْشَلِيمْ وْ يَتْعَذَّبْ بَزَّافْ مَنْ اَلْشُيُوخْ وْرُؤسَاء رْجَالْ الدِّينْ و عُلماَ اَلْشَرِيعَة، وْ خَصَّه يَتَقْتَلْ، وْ فِي اَلْيُومْ اَلْثَالِثْ يْقُومْ مَنْ اَلْمُوتْ. ²²وأدَّاه بُطْرُسْ عْلَى جَنْبْ وْ بْدَا يَنْتَهْرَه و يْڨُولَهْ :"حَاشَا يَا سِيدِي! بَاشْ يَصْرَلَكْ هَادْ اَلْشِي!". ²³دَار وْ ڨَالْ لِبُطْرُسْ :" بَعَّدْ عْلِيَّ يَا شَيْطَانْ! أَنْتَا سَبَّتْ عَثْرَة لِيَّ ،عْلىَ خَاطَرْ تْخَمَّمْ فِي أُمُورْ اَلْنَّاسْ مَاشِي فِي أُمُورْ اَلْلَّه".²⁴وْ تَّمَ ڨَالْ يَسُوعْ لَتْلاَمْذَه :" إِذَا بْغَى وَاحَدْ يْتَبَعْنِي يُنْكَرْ نَفْسَهْ وْ يَحْمَلْ صَلِيبَهْ وْيْتَبَّعْنِي، ²⁵عْلَى خَاطَرْ لِبْغَى يْسَلَّكْ حْيَاتَهْ غَاذِي يْضَيْعْهَا، بَصَّحْ لِيْضَيِّعْ حْيَاتَهْ عْلىَ جَالِي غَاذِي يَلْقَاهَا. ²⁶وَاشْ مَانْفَعْ عَنْدَهْ اَلْبَنَادَمْ إِذَا رْبَحْ اَلْدُّنْيَا ڨَاعْ وْ ضَيَّعْ حْيَاتَهْ؟ شا غَاذِّي يَعْطِي اَلْبْنَادَمْ فِدَاءْ لِنَفَسَهْ؟²⁷رَاهْ غَاذِي يْجِي إِبْن اَلْإنْسَانْ مْعَ اَلْمَلاَيْكَة، نْتَاعَهْ فِي مَجْدْ بُوهْ وْ غَاذِّي يْجَازِي كُلّْ وَاحَدْ عْلَى حْسَابْ اَلْأَعْمَالْ نْتَاعَهْ. ²⁸وْنْڨُولْكُمْ :اَلْحَق رَاه كَايَنْ فِي اَلْحَاضْرِينْ هْنَا لِمَا غَادِيشْ إيمُوتُوا حَتَّى يْشُوفُوا إِبْن اَلْإِنْسَان جَايْ فِمَمْلَكْتَهْ".

Chapter 17

¹وْمَمْبَعْدْ سَتْ يَّام دَّا يَسُوعْ بُطْرُسْ وَ يَعْقُوبْ وْيُوحَنَّا خُوهْ وْ طْلَعْ بِيهُم لْوَاحَدْ جْبَلْ عَالِ غِير بْوَحَدْهُمْ. ²وْ تْبَدَّل اَلْشَكْلْ نْتَاعَه ڨُدأمْهُمْ، وْ وَجْهَهْ بَدَا يْضَوِّي كِالْشَمْسْ، وْ وَلاَّتْ لَبْسَتَهْ بَيْضَا كِاَلْنُّورْ³وْ تَمّْ بَانَلْهُمْ مُوسَى إلِيَّا يَهَدْرُوا مْعَاهْ. ⁴وْ ڨاَلْ بُطْرُسْ لِيَسُوعْ :"شْحَالْ غَايَا نْكُونُوا هْنَا يَا سِيدِي، إِذَا بْغِيتْ نَصَنْعُوا تَلْتْ خَيْمَاتْ: وَحْدَة لِيكْ، و لْمُوسَى وَاحْدَة، و لِإلِيَّا وَاحْدْ خْرَى"⁵وْ فِي اَلْوَقْتْ لِكَانْ يَهْدَرْ فِيه ضَلَّلَتْ عْلِيهُمْ، وَاحَدْ اَلْسْحَابَة مْضَوْيَّة وَتَكَلَّمْ صُوتْ مَنْ اَلْسْحَابَة وْ ڨَالْ:" :"هَادَا هُوَ وَلْدِي اَلْعَزِيزْ اَلْلِي بِيهْ أَنَّا فْرَّحْتْ بَّزَافْ. سَمْعُوا لِيهْ" . ⁶وْ كِسَمْعُوا اَلْتْلاَمَذْ هَادْ اَلْشِي طَاحُوا عْلَى وْجُوُهُمْ وْ خَافُوا بَزّاف. ⁷جَا يَسُوعْ وْ مَّسْهُمْ وْڨَالْهُمْ :" نُوضُوا، مَا تْخَافُوشْ". ⁸وْ طَلْعُوا عَيْنِيهُمْ وْ شَافُوا غِيرْ يَسُوعْ وَحْدَهْ.⁹وْ كِهَوْدُوا مَالَجْبَلْ وَصَّاهُمْ يَسُوعْ وْ ڨالْ:" مَا تْڨُولُوا حْتَى لْوَاحَدْ وَاشْ شَفْتُوا حْتَّى يْقُومْ إِبْنْ اَلْإِنْسَانْ مَالْمُوتْ". ¹⁰وْ سَقْسَاوَهْ تْلاَمْذَه وْڨَالُولَهْ: "أَيَّ عْلأَشْ عُلَمَاءْ اَلْشَرِيعَة: يْڨُولُوا إِلِيقْ إِلِيَّ اجِي هُوَ اَلْلَّوَّلْ؟"¹¹جاوْبهمْ يَسُوعْ وْ ڤَالْهُم ׃" إِلِيَّا يْجِي هُوَ اَلْلَوَّلْ و يْصَلَّح كُل شي. ¹²وْ بَصَّحْ نْڤُولْكُمْ: إِلِيَّا جَا وْمَاعَرْفُوهْشْ، بَصّحْ دَاروْ بِيَا ڤَاعْ وَاشْ بْغَاوْ. وْ هَاكَا تَانِ إِبنْ اَلْإِنْسَانْ هُوَغَاذِي يَتْعَذّْبْ عْلَى يَدْهُمْ". ¹³وْ فْدَاكْ اَلْوَقْتْ فْهَمُوا اَلْتَلأَمَذْ بَلِي كَان يَهدَرْ لْهُمْ عَلَى يُوحَنَّا اَلْمَعْمَدَانْ. شفاء غلام به شيطان¹⁴كِوَصْلُوأ عَنْدْ اَلْجَمعْ، ڤَدَمْ عَنْدَه وَاحْدْ اَلْرَاجَلْ وْ سْجَدْ لَهْ ¹⁵وْڤَالْ : " يَاسِيدي، إرْحَمْ وَلْدِي عْلَى خَاطَرْ رَاهْ يَتْعَّدَبْ بَزَافْ، وْشْحَالْ مَنْ خَطْرَة يْطِيحْ فَاَلْنَّارْ وْ فَلْمَاء. ¹⁶وْ جَبْتَهْ لَتْلاَمْذَكْ بَصَّحْ مَانَجْمُوشْ يْبَرُّوهْ".¹⁷جَاوْبْهُمْ يَسُوعْ وڤَالْ: "يَاهَادْ اَلْجِيلْ لِمَا عَنْدَهْشْ إِيمَانْ، حَتَىّ لْوِينْتَى غَاذِي نَتْحَمَّلْكُمْ ؟ ڤَدْمُوهْلِي هْنَّا !". ¹⁸انتهْرَهْ يَسُوعْ، وْ خْرَجْ مَنَّهْ اَلْشَيْطَانْ. وْبْرَى اَلْوَلْدْ فِي دِيكْ اَلْسَاعَه¹⁹وْمَمْبَعْدْ ڤَدْمُوا اَلْتَلاَمَذْ عَنْدْ يَسُوعْ وْسَقْسَاوَهْ غِيرْ بِينْهُمْ وْ بِينَهْ وْ ڤَالُوا : " عْلاَشْ حْنَا مَانَجَمْنَاشْ نْحَرْجُوا اَلْرُوحْ اَلْشَرِيرَة ؟". ²⁰وْ ڤَالَلْهُمْ :" بَسْبَابْ قَلَة إيمَانْكُمْ. وْ نْڤُولْكُمْ اَلْحَقْ: إِلاَ كَانْ عَنْدَكُمْ إِيمَانْ قَدْ حَبَّة اَلْخَرْذَلْ ، غَاذِي نْڤُولْ لْهَادْ اَلْجْبَلْ: تْحَوَلْ مَنْ هْنَا رُوحْ لْهِيهْ غَاذِي يَتْحَوَلْ وْ مَاكَانْ حْتَى حَاجَة مُحَالْ عْلِيكُمْ. ²¹وْ بَصَّحْ هَاذْ اَلْنَّوْعْ مَالَرْوَاحْ مَا يَخْرُجْشْ غِيرْ بِاَلْصَلاَة وَ اَلْصُوْمْ"²²وْ كِكَانُوا مُجْتَمْعِينْ فِي اَلْجَلِيلْ ڤَالْهُمْ يَسُوعْ :" إِبْنْ اَلْإِنْسَانْ غَاذِي يَتْسَلَّمْ لْيَدِّينْ اَلْنّاسْ ²³وْ غَادِي يَكْتْلُوهْ، وَ فِي اَلْنَّهَارْ اَلْثَالث غَاذِي يْنُوضْ". وْ حَزْنُوا اَلْتلاَمَذْ بَزَّافْ. ضَريبةِ اَلْهَيْكَلْ²⁴وْ كِوَّلاَيَسُوع وْتْلاَمَذْ هْ لْكَفْرْ نَاحُومْ جَاوْ مَّالِينْ اَلْضْرِيبَةْ تَاعْ بِيتْ اَلْلَّه عَنْدْ بُطْرُسْ وَ سَقْسَاوَهْ :" اَلْمُعَلِّمْ نْتَاعْكُمْ مَا يْخَلَّصْشْ اَلْضَرِيبَة تَاعْ بِيت اَلْلَّه ؟". ²⁵وْجَاوَبْهُمْ :"وَاهْ غَاذِي يْخَلَصْهَا ". وْ كِدْخَلْ لَدَّارْ سَبْڤَهْ يَسُوعْ وْ ڤَالْهْ :" وَاشْ تْخَمَّمْ يَا سَمْعَانْ ؟ مَنْ عَنْدْ مَنْ يَدُّوا مُلُوكْ اَلْأرْضْ اَلْضْرِيبَة وْ لاَ اَلْجِيزْيَّة، مَنْ عَنْدْ اَلْبَرّانِي ؟"َ.²⁶وْجَاوْبَهْ بُطْرُسْ: "مَاَلْبَرَّانِي ". و ڤُالَهْ يَسُوعْ :"عْلَىَ هَادْ اَلْشِي وْلاَدْهُمْ رَاهُمْ مَعْفِيِّينْ مَا اَلْضَرِيبَة. ²⁷وْ بَصَّحْ بَاشْ مَا تَتْسَبُوشْ فِي مُشْكِلْ، رُوحْ لَلْبْحَرْ وْقِيسْ اَلْصَّنَارَة، و اَلْحُوتَه اَلْلَوْلَىَ لِغَاذِي تْشَدْهَا، حَلَلْلَهَا فُمْهَا وْ غَاذِي تَلْقَى فِيهْ رَبْعَة تَاعْ اَلْدْرَاهَمْ ، دِّيهُمْ وْ رُوحْ خَلَّصْ عْلِيكْ وْ عْلِيَّا.

Chapter 18

¹وْ فِي دِيك اَلْسَاعَةَ ڤَرْبُوا اَلْتَلاَمذْ عَنْدْ يَسُوعْ وْ سَقْساوَه ׃" شْكُونْ هُوَّ اَلْمْخْيَّرْ فِي مَلَكُوتْ اَلْسَمَاوَاتْ ؟" ²عَيَّط يَسُوع لْوَاحَدْ اَلْوَلْدْ وْوَڤْفَهْ فِي وَسْطْهُمْ. ³وْڤَالْ نْڤُولْكُمْ اَلْحَقْ ׃" إِذَا مَا تْبَدّلْتُوشْ وْ مَوَلِيتُوشْ كِمَا اَلْوْلاَدْ اَلْصْغَارْ غَادِي عُمُّرْكُمْ مَا تَدْخْلُوا مَلَكُوتْ اَلْسَمأوَاتْ⁴وْلِّي يَتْواضَعْ كِمَا هَادْ اَلْوَلْدْ اَلْصَغِيرْ غَادي يْكُونْ اَلْمْخَيَّرْ فِي مَلكُوتْ اَلْسْمَا. ⁵وْلِّي يَقْبَلْ بْوَلْدْ كِمَا هَادَا بِإسْمِي رَاه قْبَلْنِي أَنَّايَا. ⁶وْلِي طَيَّحْ فَاَلْذُنُوبْ وَاحَدْ مَنْ هَادْ اَلْصْغَارْ الِّي يْآَمْنُوا بِيَّ، غِيرْ خِيرْ لَهْ تْتْعَلٌّقْ فِي عُنْقَهْ حَجْرة كْبِيرَة تَاعْ اَلْرْحَى وْ يَتْقَاسْ فِي ڤَاعْ اَلْبَحَر⁷يَاوِيلْ اَلْعَالَمْ مَاَلْأُمُورْ وْ بَصَّحْ يَاوِيلْ هَادُوكْ لِيَتْسَبُوُّا فِي هَادْ اَلْأُمُورْ . ⁸وْ إِلاَ الْيَّدْ نْتَاعَكْ وْ لاَ رَجْلَكْ طَيْحُوكْ فِي اَلْذُنُوبْ ! ڤَطَعْهُمْ وْ قِيسْهُمْ عَلىَ خَاطَرْ خِيرْ تَدْخُلْ اَلْحَيَاةْ اَلْدَايْمَةْ قْجَعْ وْ لاَ بْيَدْ وَحْدة وْ لاَ يَكُونُوا عَنْدَكْ بْزُوجْ وْ تَدْخُلْ لِلْنَّارْ⁹و إِلىَ طَيْحَتَكْ عَيْنَكْ فِي اَلْذُنُوبْ ڤْلَعْهَا وْ قِيسْهَا ، خِيرْ لَكْ تْذْخُلْ اَلْحَيَاة اَلْدَّايْمَة عْوَرْ وْلاَ تَنْقَاسْ فِي اَلْنَّارْ وَ أَنْتَ عَنْدَكْ عَيْنِيكْ اَلْزوُجْ. "¹⁰أَحَرْزُوا تَحَڤْرُوا وَاحَدْ مَنْ هَادُوكْ اَلْصْغَارْ عْلَىَ خَاطَرْ نْڤُولْكُمْ اَلْمَلأيْكَة نْتَاعْهُمْ رَاهُمْ فِي فَاَلْسْمَا دِيمَا مْعَ بُويَا اَلْلِّي فِي اَلْسْمَا . ¹¹عْلَىَ خَاطَرْ إِبْنْ اَلْإنْسَانْ رَاهْ جَا بَاشْ يْسَلَكْ اَلْنَّاسْ اَلْضَايْعِينْ .¹²وَاشْ تْخَمَّمُوا؟ إِلاَ وَاحَدْ عَنْدَهْ مْيَّه خْرُوفْ وْ تَوَدَرْلَهْ وَاحَدْ مَنْهُمْ، مَاشِي غَاذِي يْخَلِّي اَلْتَسْعَ وَ اَلْتَسْعِينْ فَاَلْجْبَلْ وْ يْرُوحْ يْحَوْسْ عْلَىَ اَلْخْرُوفْ اَلْمْوَدَّرْ؟.نْڤُولْكُمْ اَلْحَقْ :" ¹³إِلاَ لْقَاهْ، غَاذِي يَفْرَحْ بِيهْ كْثَرْمَا اَلْفَرْحَة نْتَاعَهْ باَلْتَسْعَه وَ اَلْتَسْعِينْ اَلِلِّي مَاتَوَدْرُوشْ". ¹⁴وْهَاكَّ بُوكُمْ لِفْسْمَا مَا يَبْغِيشْ حْتَّى وَاحَدْ يْضِيعْ مَنْ هَادُوكْ اَلْصْغَّارْ¹⁵وْ إِذَا ذْنَبْ خُوكْ فِي حَقَكْ ، رُوحْ عَنْدَهْ وْعَاتْبَهْ بِينَكْ وْ بِينَهْ، وَحَدْكُمْ وْ إذَا يَسْمَعْ مَنَّكْ رْبَحْتْ خُوكْ. ¹⁶وْإلاَ مَابْغَاشْ يَسْمَعْ دِّي مْعَاكْ وَاحَدْ وْلاَ زُوجْ بَاشْ كُلْ كَلْمَة تَتْبُثْ بِاَلْشْهَادَة تَاعْ زُوجْ وْ لاَ ثَلاَتَ تَاعْ اَلْشُهُودْ.¹⁷وْ إِلَىَ مَابْغَاشْ يَسْمَعْ لْهُمْ ڤُولْهَا لَلْكْنِيسَة وْ إِلاَ مَابْغَاشْ يَسْمَعْ مَا اَلْكْنِيسَة أَحَسْبَهْ (أعْتَبْرَه) كِمَا وَاحَدْ يَعْبَّدْ اَلْأَصْنَّامْ وْ لاَ وَاحَدْ مُولْ اَلْضَرِيبَة¹⁸نْڤُولْكُمْ اَلْحَقْ :" ڤَاعْ لِغَادِي تْرَبْطُوهْ فَاَلْأرْضْ غَاذِي يْكُونْ مَرْبُوطْ فْاَلْسْمَا. ¹⁹وْ نْڤُولْكُمْ تَانِي إِذَا تَافْقُوا زُوجْ مَنْكُمْ فَاَلْأَرْضْ بَاشْ يَطْلْبُوا حَاجَة غَاذِي يَتْحَقَقْ لْهُمْ مَنْ بُويَا لِفْسْمَا. ²⁰عْلَىَ خَاطَرْ وِينْ مَا إِجْتَمْعُوا زُوجْ وَ لاَ تْلاَثَ بِإِسْمِي تَمْ نْكُونْ فِي وَسْطْهُمْ".²¹ڤَرَّبْ لِيهْ بُطْرُسْ وْ ڤْالْ :" يَا رَبْ، شْحَالْ مَنْ مَرَّة نْغَفَرْ لْخُويَ كِيَذْنَبْ فِحَقِيّ؟ حتّى لْسَبْعْ مَرَّاتْ ؟". ²²وْڤأَلَهْ يَسُوعْ مَاشِي غِيرْ سَبْعْ مَرَّاتْ بَصَّحْ سَبْعِينْ مَرَة سَبْعْ مَرَّات²³عَلَىَ هَادْ اَلْشِي يَشْبَهْ مَلَكُوتْ اَلْسَمَاوَاتْ لْوَاحَدْ اَلْمَلِك بْغَا يَتْحَاسَبْ مْعَ اَلْعَبِيدْ نـتاوْعَهْ، ²⁴وْ مَلِّي بْدَا يَتْحَاسَبْ مْعَاهُمْ جَابُولَه وَاحَدْ عْلِيهْ اَلْدِّينْ نْتَاعْ مْلاَيَينْ دِينَارْ تَاعْ اَلْفَضَة. ²⁵وْكِمَا كَانْشْ عَنْدَهْ بَاشْ يرَدْ لَهْ أَمَرْ سِيدَه بَاشْ يَتْبَاعْ هُوَّ وْمَرْتَهْ وْوْلاَدَهْ وْ ڤَاعْ مَا يَمْلَكْ بَاشْ إِرُدْ اَلْدِينْ لِعْلِيهْ²⁶وْ سْجَدْ لَهْ اَلْعَبْدْ وْ ڤَالْ صْبَرْ عْلِيَّا يَا سِيدِي وْ غَاذِي نْرُدْ لَكْ ڤَاعْ اَلْشِي لِي عْلِيّاَ. ²⁷حَنْ عْلِيهْ سِيدَهْ وْ طَلْڤَهْ وْ سَمَحْلَهْ فِي اَلْدِّينْ لِي عْلِيهْ.²⁸وْ كِخْرَجْ دَاكْ اَلْعَبْدْ لْقَا وَاحَدْ مَا اَلْعَبِيدْ صْحابَهْ كَانْ إسَالَهْ مْيَّة دِينَارْ فِضَة، شَدَّهْ فِي عُنْڤَهْ وْڤَالَهْ:" رُدْلِي وَاشْ نْسَالَكْ !". ²⁹وْطَاحْ صَاحْبَهْ عَنْدْ رْجْلِيهْ يَطُلَبَهْ وْ يْڤُولَهْ، صْبَرْ عْلِيَّا وْ غَاذِي نْرُدْ لَكْ وَاشْ تْسَالْنِي³⁰بْصَّحْ مَابْغَاشْ وَ دَّاهْ وْ قَاسَهْ فِي اَلْحَبْسْ حْتَىَ يْرُدْ اَلْدِّينْ لِي عْلِيهْ. ³¹وْ كِشَافُوأ اَلْعْبِيدْ صْحَابَهْ وَاشْ صْرَا حَزْنُوا بَزَّافْ وْ رَاحُوا خَبْرُوا سِيدْهُمْ بْڤَاعْ لِصْرَا.³²وْعيّْطْ لَهْ سِيدَهْ وْ ڤَالَهْ :" يَا عَبْدْ يَا شَرِيرْ، ڤَاعْ هَادَاكْ اَلْشِي لِسْمَحْتْ لَكْ عْلَىَ خَاطَرْ مَاعَنْدَكْشْ وَتْوَسَلْتْنِي. ³³مَاشِي كَانْ لاَزَمْ نْتَا تَانِي تَرْحَمْ اَلْعَبْدْ صَاحْبَكْ كِمَا رْحَمْتَكْ أَنَايَا؟"³⁴وَزْعَفْ سِيدَهْ بَزَّافْ وْقَاسَهْ فِي اَلْحَبْسْ بَاشْ يْعَذْبُوهْ حْتَىَ يْرُدْ وَاشْ عْلِيهْ. ³⁵هَكَا يْدِيرْ بُويَ اَلْسَّمَاوِي بِيكُمْ إِذَا مَا سْمَحْتَشْ كُلّْ وَاحَدْ فِيكُمْ لْخُوهْ مَنْ قَلْبَهْ.

Chapter 19

¹وْكِكَمَلْ يَسُوعْ هَادْ الَكْلاَمْ خْرَجْ مَالْجَلِيلْ وْ رَاحْ لَجْوَايَهْ الْيَهُودِيَة لِهَيَّا مَالْجِيهة لُخْرَى تَاعْ الأُرْدُنْ. ²وْتَبْعُوهْ بَزَّافْ النَّاسْ وْ شَفَاهُمْ تَمَّ³وْجَاعَنْدَهْ الْفَرِّسِيِنْ بَاشْ إِجَرْبُوهْ وْڤَالُولَهْ: "وَاشْ حْلاَلْ إِطَلَقْ الرَاجَلْ مَرْتَهْ لِأَيِ سَبَّة؟". ⁴وْجَاوَبْهُمْ وْيْڤُولْهُمْ: "مَاقْرِيتُوشْ فَكْتَابْ اللَّهْ بَلِّي اللَّهْ خْلَقْ الْبْنَادَمْ مَا الْبَدْيَة ذْكَرْ وَأُنْثَى؟⁵وْڤَالْ : هَادْ الشِي عْلاَهْ إِلِيقْ إِيخَلِّي الَرَاجَلْ بُوهْ وْامَّهْ وْيَتَّحَد مْعَ مَرْتَهْ ويْوَّلُوا فَى زُوجْ جَسَدْ وَاحَدْ. ⁶وْاللِّي جَمْعَهْ اللَّهْ مَايْفَرْقَهْ حَتَّى إِنْسَانْ".⁷وْڤَالَولَهْ: "عْلاَشْ وَصَّى مُوسَى بَاشْ يَعْطِي الَرَاجَلْ لْمَرْتَهْ وَرْقَةْ الطْلاَقْ كِطَلَقْهَا". ⁸وْجَاوَبْهُمْ يَسُوعْ: "عْلَى جَالْ قْسُوحِيَةْ ڤْلُوبْهُمْ خَلاَّهُمْ مُوسَى اطَلْقُوا نْسَاهُمْ. وْبَصَّحْ هَادْ الشِي رَاهْ مَاكَانْشْ كِخْلَقْ اللَّهْ آدَمْ وْ حَوَّاء فَاللَّوَلْ. ⁹وْنْزِيدْ نْڤُولْكُمْ: الاَّ إِطَلَقْ مَرْتَهْ عْلَى شِي سَبَّة مَنْ غِيرْ الزْنَا وْتْزَوَجْ بْوَاحْدْ خْرَى رَاهْ زْنَى، وَلِّي يَتْزَوَجْ بَمْطَلْقَة رَاهْ يَزْنِي".¹⁰ڤَالُو لَهْ التْلاَمَذْ: "إِلاَ كَانَتْ هَادِي هِيَّ حَالَةْ الرَاجَلْ مْعَ المْرَا خِرْلَهْ مَايَتْزَوَجْشْ ڤَاعْ". ¹¹وْجَاوْبْهُمْ يَسُوعْ: "مَاشِي ڤَاعْ النَّاسْ يَقَبْلُوا هَادْ الكْلاَمْ غِيرْ هَدُوكْ لِنْعَمْ عْلِيهُمْ اللَّهْ بَاشْ يَقَبْلُوهْ، ¹²عْلَى خَاطَرْ كَايَنْ نَاسْ تْوَلْدُوا مَنْ كْرُوشْ مَّاتْهُمْ وْ مَا قَادْرٍينْشْ عْلَى الزْوَاجْ، وْكَايْنِينْ اللِّي رَدُّهُمْ النَّاسْ هَكَّا، وْكَايْنِينْ لِمَا يَتْزَوْجُوشْ عْلَى جَالْ مَمْلَكَةْ السَمَاوَاتْ. وْلِقْدَرْ بَاهْ يَقْبَلْ هَادْ الشِي يَقَبْلَهْ".¹³وْ جَابُولَهْ وْلاَدْ صْغَارْ بَاشْ إِحَطْ يَدِّيهْ عْلِيهُمْ وْ يَدْعَى لْهُمْ، بَصَّحْ التْلاَمَذْ زَعْفُوا عْلَى اللِّجَابُوهُمْ. ¹⁴وْبَصَّحْ يَسُوعْ ڤَالْ : "خَلُّوا الدْرَارِي إِيجُوا لْعَنْدِي وْ مَا تْحَبْسُوهُومْشْ عْلَى خَاطَرْ كِمَا هَادُوا اللِّي غَادِي إِكُونَلْهُمْ مَلَكُوتْ السَمَّاوَاتْ". ¹⁵حَطْ يَدِّيهْ عْلِيهُمْ، وْ رَاحْ مَنْ تَمَّ¹⁶وْجَا عَنْدَهْ وَاحَدْ الشَابْ وْ ڤَالَهْ: "يَا مُعَلِمْ الصَّالَحْ، وَاشْ مَنْ صْلاَحْ نْدِيرْ بَاشْ تْكُونْ لِيَّ الحْيَاةْ الدَايْمَة؟". ¹⁷ڤَالَهْ يَسُوعْ: "عْلاَشْ رَاكْ تْعَيَطْلِي صَالَحْ؟ مَاكَانْشْ وَاحَدْ صَالَحْ مَنْ غِيرْ وَاحَدْ وْهُوَ اللَّهْ. بْصَّحْ إِذَا بْغِيتْ تَدْخُلْ الْحْيَاةْ الدَايْمَة طِيعْ الوَصَايَا".¹⁸ڤَالَهْ: "وَاشْ مَنْ وْصَايَا؟" وْجَاوْبَهْ يَسُوعْ: "مَاتُكْتَلْشْ. مَتَزْنِيشْ. مَتَخْوَنْشْ. مَاتَشْهَدْشْ بَاالزُورْ. ¹⁹قَادَرْ بُوكْ وِا مُّكْ، وْبْغِي لِقْرِيبْ لِيكْ كِمَا تَبْغِي نَفْسَكْ".²⁰وْ يْڤُولَهْ الشَابْ: "رَانِي دَرْتْ بْڤَاعْ هَادُو الوْصَايَا، وَاشْ خَاصْنِي ثَانِي نْدِيرْ؟" ²¹وْجَاوْبَهْ يَسُوعْ: "إِلَى بْغِيتْ تْكُونْ بْلاَعِيبْ، رُوحْ بِيعْ ڤَاعْ دَاكْ الشِي لِعَنْدَكْ وْعْطِي دُوكْ الدْرَاهَمْ لَلْمْسَاكِينْ، وْغَادِي يْكُونْ عَنْدَكْ كَنْزْ فَي السْمَا، وَأَرْوَاحْ وْ تَبَعْنِي". ²²بَصَّحْ كِسْمَعْ الشَابْ دَاكْ الكْلاَمْ رَاحْ حْزِينْ، عْلَى خَاطَرْهُوَ مْرَفَّهْ.²³وْڤَالْ يَسُوعْ لَتْلاَمَذْ: "نْڤُولْكُمْ الْحَقْ: رَاهْ صْعِيبْ عْلَى وَاحَدْ مَتْرَفَهْ يَدْخَلْ لْمَمْلَكَةْ السَمَاوَاتْ ²⁴وْنْزِيدْ نْڤُولْكُمْ : رَاهْ دْخُولْ الجَمَلْ مَنْ عِينْ لَبْرَة سَاهَلْ مَنْ دْخُولْ وَاحَدْ مَتْرَفَهْ لْمَمْلَكَةْ اللَّهْ!".²⁵وْتْعَجْبُوا التْلاَمَذْ بَزَّافْ كِسَمْعُوا هَادْ الكْلاَمْ وْ ڤَالُوا: "عْلَى هَادْ الحْسَابْ، شْكُونْ غَادِي يَقْدَرْ يَسْلَكْ؟". ²⁶وْشَافْ فِيهُمْ يَسُوعْ وْ ڤَالْهُمْ: "النَّاسْ مَايَقَدْرُوشْ عْلَى هَادْ الشِي، بَصَّحْ اللَّهْ يَقْدَرْ عْلَى كُلْ شِي". ²⁷وْجَاوْبَهْ بُطْرُسْ وْ ڤَالْ: "هَا حْنَا خَلِّينَا كُلْ شِي وْ تَبَعْنَاكْ وَاشْ غَادِي يْكُونْ الجْزَاءْ نْتَاعْنَا؟".²⁸وْڤَالْهُمْ يَسُوعْ: "نْڤُولْكُمْ الَحَقْ: كِغَادِي يَڤْعَدْ إِبْنْ الإِنْسَانْ عْلَى عَرْشْ الْعَزْ تَاعَهْ فَالزْمَانْ اللِّي غَادِي يْوَلِي فِيهْ كُلْ شِي جْدِيدْ، نْتُمَا لِتَبَعْتُونِي غَادِي تُڤَعْدُوا عْلَى طْنَاعْشْ عَرْشْ بَاشْ تَحَكْمُوا عْلَى قْبَايَلْ إِسْرَائِيلْ الطْنَاعْشْ.²⁹وْكُلْ مَنْ تْخَلَّى عْلَى دْيَارْ وْلاَ خُوتْ وْلاَ خْوَاتَاتْ وْلاَ بَوهْ وَلاَ مَّهْ وْلاَ أَرَاضِي مَنْ أَجْلْ اسْمِي، غَادِي يَنْتْرَدْلَهْ دَاكْ الشِي لِسْمَحْ فِيهْ مْيَة مَرَّة، وْغَادِي يَوْرَتْ الَحْيَاة الَدَايْمَة عَنْدْ اللَّهْ. ³⁰وْبَصَّحْ بَزَاّفْ مَنْ هَادُوكْ لِكَانُوا لَوْلِينْ يْوَلِيوْ اللَّخْرِينْ، وْ بَزَّافْ لِكَانُوا لَخْرِينْ يْوَّالُوا اللَّوْلِينْ".

Chapter 20

¹مَلَكُوتْ السَمَاوَاتْ يْشَبَه لْوَاحْدْ الرَّجلْ عَنْدَه جْنَانْ تَاعْ لَعْنَبْ خْرَجْ مْعَ الصْبَاحْ بَكْرِي بَاهْ يْكرِيْ خْدَامَا للْجْنَانْ نْتَاعَه، ²وْتْفَاهْمْ مْعَاهُم عْلَى دِيْنَارْ لْلنْهَارْ، وَرْسْلْهُم للْجْنَان نْتَاعَه³وْمَنْ بَعْد خْرَج عْلَى جْوَايَه التَّسْعَة تَاعْ الصْبَاح وْلْقَى خْدَاما وَاحْد خْرين وَاڨفِين فِالسُوڨ بْلاَ خْدْمَة، ⁴وَڨالْهُم:" رُوْحُوا نْتُمَا تَانِيْ لْلجْنَانْ نْتَاعِيْ وْغاَدِيْ نَعْطِيْكُم حَقْ خَدْمَتْكُمْ". وْ رَاحُوا.⁵وخْرَجْ تَانِيْ جْوَايَه الطْنَاعَشْ تَاعْ النْهَار وْعَاوَد خرَج عْلَى التْلاَثَة تَاعْ النْهَارْ وْ دَارْ كِيفْ كِيفْ. ⁶خرَجْ مَرَة خْرَى جْوَيَه الخْمْسَة تَاعْ لَعْشِيَة وْلْقَا خْدَامَا وَحْدُخْرِينْ وَاڤْفِين، وْڨالْهُم: "عْلاشْ رَاكُم واڨْفيِن هْنَا ڨاعْ الْنْهَار بْلاَ خْدْمَة ؟" ⁷وْجَاوْبُوه:" حْتَى وَاحَدْ مَاخْدْمْنَا عَنْدَه" ، وڨالْهُم: "رُوْحُوا نْتُوْمَا تَانِي لْجْنَان نْتَاعِيْ"⁸كِيْ جَاتْ الَعْشِيَة ڨالْ مُولْ الجْنَانْ لْلوْكِيْل نْتَاعَه:"عَيَطْ لْڨاعْ الخْدَّامَا وْخْلّصْهُمْ مَنْ الْتْوَالَا لَلْوَالَا. ⁹وْجَاوْ هَادُوكْ النَاسْ اللِي كَرَاهُم عْلَى الخَمْسَة تَاعْ الَعْشِيَة وْ دَا كُلْ وَاحَدْ دِينَارْ. ¹⁰وْكِي جَاوْ اللَّوْلِيْن كَانُوا يَحَسْبُوا غَادِيْ يدُوا كْثَرْ. بْصَّح دَّاوْ غِيْر دِيْنَار لْلوَحَد.¹¹كِي كَانُوا يْتْخَلْصُوا بْدَاوْ يَشْتْكُوا عْلَى مُولْ الْجْنَانْ ¹²وْيْڨوْلُوا :"هَادُوكْ اللَّخْرِيْن خَدْمُوا غِيْرْسَاعَة ، وَسَاوِيْتهُم مْعَانَا تْحَمْلْنَا الثُقْلْ والسْخَانَة تَاعْ ڨاعْ النْهَارْ! "¹³وْمُولْ المَلْكْ إِيْجَاوَب وْيقُوْل لْوَاحَد فِيِهُم:" يَاصَاحْبِي، أَنَا مَاضْلَمْتَكْش! مَاشِي تْفَاهَمْتْ مْعَايَا عْلَى دِيْنَارْ؟ ¹⁴أَدِيْ حَقَكْ وْرُوحْ، أَنَا نْبْغِي نَعْطِيْ كِيفَك لِجَا التَّاليْ.¹⁵مَشِي مَنْ حَقِيْ نْدِيرْ بَدْرَاهْمِيْ شَا نَبْغِي؟ وْلاَ عَيْنَكْ هِيَ لِشَرِيْرَة عْلَى خَاطَرْ أَنَا صَالِح؟ ¹⁶هَكَا يْكُوْنُوا اللَخْرِيْنْ هُمَا اللَّوْلِينْ، واللَّولِينْ هُمَا لَخرِينْ عْلَى خَاطَرْ بَزَافْ يدْعُوهُم وبَصَح غِيْر لَقْلِيْل لِيُنْتَخْبُوا".¹⁷وْ كِيْ كَانْ يَسُوعْ طَالَعْ لأُورْشَلِيْمْ أَدَّا مْعَاه الطْنَاعْشْ تَلْمِيْذْ وَحْدْهُم وْڨَالْهُم فالطْرِيڤْ: ¹⁸"هَاحْنَا طَالْعِيْن لأُرْشَلِيْمْ وْإِبْنْ الإنْسَانْ غَادِي يَتْسَلَّم لْرُؤَسَاءْ رْجَالْ الدّينْ وْ عُلَمَاء الشَرِيْعَة، وْيَحْكْمُوا عْلِيْه بْالمُوتْ، ¹⁹وَيْسْلْمُوه لْلِي مَايْعَرْفُوشْ الله بَاهْ يْضَّحْكُوا وْيَتْمَسْخْرُوا بِيْه وْيجَّلْدُوْه وَيَصَلْبُوهْ، وْفِيْ النْهَارْ الثَّالَثْ يْقُومْ مْن المُوت". طَلَب يْمَاتْ ولاد زَبَدِي.²⁰وْڤَدْمَتْ عَنْدَه أُمْ وْلاَد زَبَدِي هِيَ وْ وْلاَدْهَا عَنْدْ يَسُوع، وْسَجْدَت وْطَلْبَتْ مْنَه وَاحْد الشِيْ. ²¹وْڤَالْهَا:" شَا بْغِيْتِي؟" . وْڤَاتلَه:" أْمَرْ بَاشْ يَڤُعْدُواوْلاَدِيْ هَادُوا، وَاحَدْ عْلَى يْمِيْنَك ولَّخُرْ عْلَى يْسَارَك فِي مَلَكُوْتَكْ".²²جَوَبْهَا يَسُوْع وْڤَالْهَا:" مَارَكُمْشْ عَارْفِينْ وَاشْ رَاكُم تُطُلْبُوا. تْقَدْرُوا تَشَرْبُوا الكَاس اللِّي غَادِيْ نَشْرُبْهَا أَنَا، وَتَنْغَبْنُوا لَغْبِينَة لِغَادِيْ نَنْغْبَنْهَا؟". ڤَالو له:" نقَدْرُوا". ²³ڤَالهُم يَسُوعْ:" كَاسِي غَادِي تَشَرْبُوْهَا، بْصَّح الْڤْعَاد عْلَى يَمِينِي وْيَسَارِي مَانَعْطِيهْشْ غِيْر لْهَادُوك لِوَجدَهْلهُمْ بُويَا". ²⁴كِسَمْعُوا التْلاَمَذْ العَشْرة هَادْ الهَدْرَة زَعفُوا عْلَى يَعْقُوب وخُوه يُوحَنَا²⁵وْعَيطْ لْهُمْ يَسُوع وْڤَال:" أنْتُمَا تعَرْفُوا بَلِّي الرؤسَاء يَتْحكمُوا في الشُعُوب نْتَاعْهُم وَالمَسؤولينْ الكِبَارْ. يَتْسَلْطُوا عَلَى لِتَحتْ مَنْهُم. ²⁶وْنْتُمَا مَا خَاصْشْ إِيْكُون هَدَا بِينَاتْكُم وْاللّي بْغَا يْوَّلِي كْبِير فِيْكُم خَصَّهْ إِيولٍي الخَدَامْ نْتَاعْكُمْ، ²⁷واللّي بْغَا يْوّلِي اللَّولْ فِيكُم خَاصَه يْوَّلِي العَبْدْ نْتَاعْكُم، ²⁸وْهَكَّا إِبْنْ الإنْسَان مَاجَاشْ بَاشْ يَخَدْمُو النَاس، وبَصَّح بَاشْ يَخْدَم ويَفْدِي بَزَّاف النّاس بَحياتَه". شفاء أعميين في أريحا²⁹وْ فَلْوَقْتْ لِخَرْجُوا مَنْ أَرِيْحَا تَبْعُوه نَاسْ بَزَافْ، ³⁰وْكَانُوا زُوجْ عُمْيينْ ڤَاعْدِين عْلى الطْرِيْق. وغِيْر سَمْعُوا بَلِيْ يَسُوع كَان فَايَت مَنْ تَمْ بْدَاوْ إِيزٌڤُّوا وْيْڤُولُوا:" أَرْحَمْنَا يَاسِيدِي، يَاإبنْ دَاوُدْ!"، ³¹زْڤُّوا عْلِيهُمْ الْجْمَاعَة تَاعْ النَّاس بَاش يْسَّكْتُوا ،بْصَّح هُمَا زَادُوا يزڤُّوا كْثَر وْيْڤُولُو:" رْحمْنَا يَاسِيديْ يَا بَنْ دَاوُد!".³²وَ وْڤَفْ يَسُوع وعَيَّطلْهُم وْڤَال:" وَاش بْغِيتُوا نْدِيرَلْكُمْ؟". ³³وْجَاوبُوه:"يَاسِيدِي، بْغِينَا عَينِينَا يَتْحَلُوا" ³⁴وْتْحَنَّنْ يَسُوع عْلِيهُم وغِير مَسْ عَيْنِيهُم، بْداوْ إيشُوفُو وْهُمَا يْتَبْعُوه.

Chapter 21

وْكِڤَرْبُوا لأُورْشَلِيمْ ¹وْوَصلُوا لْدُوَار بِيتْ فَاجِي اللِّي حْدَّا جْبَل الزِيْتُون،أ رْسَل يَسُوع زُوجْ مَا التْلاَمَذْ ، ²وْڨَالْهُم:" رُوحوا لَلْدّوَار اللّي كَايَن ڨدَامْكُم، غَادِي تْلْقَاوْ وَاحْدْ الحْمَارَة مَرْبُوْطَة مْعَاهَا وَاحْد الجَحْشْ، طَلْقوه وْجِيبُوهُمْ لِيْ. ³وْ إِلاَ ڨالْكُمْ وَاحَد شِيْ حَاجَة، ڤُولُولَه: رَاه الرَّب مَحْتَاج لِيهُم. وْغَادِي يْرُدْهُمْ بَلْخَفْ".⁴وْصْرَى ڨَاع هَادْ الشِي بَاشْ يَتْحقَق كْلاَم النْبِي لِڨالْ: ⁵" قُولُوا لْبَنْت صَهْيُون: هَاهُوَ المَلِك نْتَاعَك جَايْ لْعَنْدَك مَتوَاضَع، وْرَاكْب عْلَى حْمَارْة وْجَحْشْ وُلْد حْمَارَة"⁶وْرَاحُو التْلاَمَذ وْدَارُوا كِمَا أْمَرْهُم يَسُوعْ، ⁷وْجَابُو له الحْمَارَة والجَحْش، وْحَطُّوا عْلِيهُم حْوَايْجْهُم وْركَبْ يَسُوع فُوڨهُم. ⁸وْفَرشُوا جْمَاعَة كْبِيرَة مَا النَاس حْوَايَجهُم فالطْرِيق. وْنَاسْ وَحْدُخْرِيْنْ ڨطْعُوا الأغْصَانْ تَاع الشْجَر وفَرْشُوهُم في الطْرِيْقْ.⁹وكَانُوا النَاسْ لِيَتَبْعُوا يَسُوع وْسَابْڨينَه يْزْقُوا يْقُولُوا: "أُوصَنَا لإبْنْ دَاوُد! مٌبَارَك هَادَا اللِجَايْ بإِسْم الرَّب! العَزْ للَّه فْي السْمَا العَالْيَة! " ¹⁰وْكِدْخَلْ لأُورْشَلِيم هَاجُوا نَاسْ المْدِيْنَة ڨاع وْبْدَاو يْڨولُوا: " شْكُون هُوَ هَذا ؟". ¹¹وْجَاْوبُهُم النَاسْ: "هَادَا هُوَ يَسُوع النْبِي الِلي مَن نَاصِرَة اللِي في الجَلِيل". تَطْهِير الهَيْكَل¹²وْدْخَل يَسُوع لْبِيت الله وْخرَّجْ ڨاعْ اللِّي كَانُوا يْبِيعُوا وْيَشْرُوا تْمَ، وْڨلَبْ ڨاعْ الْطوَابل نْتَاع النَاسْ اللِّيْ يْصَرْفُوا الدّْرَاهْم وَالكَرَاسَ نْتَاع اللِّي يْبِيعُوا الحْمَامْ ¹³وڨالهُم :" مَكْتُوب: فِي كْتَابْ اللَّه بْلِي دَّارِّي تَتْسمَى دَّارّْ الصْلاَة . بْصَح نْتُمَا رْدِيْتُوهَاغَارْ للسَرَّاقِين". ¹⁴وْجَاو عَنْدَه عُمْيِين وْقُجْعِينْ وْشْفَاهُم¹⁵وِكِي شَافُوا رؤساء رجَالْ الدِين وْعُلَمَاء الشَرِيْعَة وَاشْ دَارْ، وَالولاَد يْزَقُوا فِي بِيْت اللَه وْيْڤُولُو:" أوصَنَا لإبْن دَاوَد!". زَعْفُوا وْ ¹⁶ڨَالُولَه :" رَاكْ تَسْمَع وَاشْ رَاهُم إيقُولوا؟" وڤَالْهُم يَسُوع :" وَاه ! مَاقْرِيتُوشْ بَلِي: مَن فْوَام الوْلاَد الصْغَارْ و اللِي يْرضْعُوا يَخْرُجْ كْلاَم التَسْبِيح؟". ¹⁷ومَمبَعد خَلاَهُم وْخْرَج مَن المْدِيْنَة لْبِيت عَنْيَا وْبَات تَمَ. شجرة التين اليابسة¹⁸وْفِي الصْبَاح كِي كَان مْوَلْي لَلْمْدِيْنَة جَاعْ، ¹⁹وْشَافْ شْجْرَة الكَرْمُوس عْلَى الْطرِيڤ، وْجَا لْعَنْدْهَا وْمَا لْقَا فِيْهَا حْتَى حَاجَة مَنْ غِيْر الوْرَاق. ڨَالْهَا :" عُمْرّْ الْغَلَّة مَاغَادِي تْكُونْ فِيْك لَلَّبْدا !". يَبْسَتْ شَجْرَةْ الكَرْمُوس تَم تَم.²⁰وْكِيْ شَافُوا التْلاَمَذْ دَاكْ الشِي اللّي صْرّى تْعَجْبُوا وْڨالُوا :" كِيْفَاش يَبْسَت شْجْرَة الكَرْمُوس بَلْخَف؟". ²¹جَاِوبهُم يَسُوع وڨالْهُم :" نْڨولْكُم الحَقْ: إِلاَ كْان عَنْدْكُم إِيْمَانْ وْمَاتْشُكُوشْ، رَاه مَاغَادِيشْ دِيرُوا غِير هَادَاك لِدَرْتَه أَنَا لْشَجْرَة الكَرْمُوسْ وْبْصَّح إِلا ڨلْتُوا لْهَادْ الجْبَل: يَتْحَرك وْيْطِيح في الْبحَرّْ غَادِي يْصْرَّا. ²²دَاكْ الشِي لِڨولْتُوا وْڨاعْ الّْلي تَطَّلْبُوه فَالْصْلاَة بالإِيْمَان تَاخْذُوه". السؤَالْ عْلَى سُلْطَانْ يَسُوع²³وْكِي جَا لْبِيت اللّه يْعلَّم فِيه جَاوْ لْعَنْدَه رُؤسَاء رْجَالْ الدّين وشْيُوخْ الشَعْب وْڨالُو لَه :" وَاشْ مَنْ سُلْطَة رَاكْ دِيْر هَاد الشِي؟ وْشكُونْ عْطَاهَالَك؟"، ²⁴وْجَاوْبهُم يَسُوع وْڨالْهُم:" حْتَى أَنَا بَاغِي نْسَقْسِيكُم، سُؤَال وَاحَد وْ إلاَ جَاوَبْتُوا عْلِيه غَادِي نْڨولكٌم بْوَاش مَنْ سُلْطَة رَانِي نْدِيرْ هَادْ الشْي:²⁵مِينْ جَات المَعْمُودِيَة تَاع يُوحَنَا المَعمَدان: من الله ولاَ مَنْ النَاس؟". وْتْشَاوْرُوا مْعَ بَعْضْيَاتْهُم وْ ڨالُوا: " إلاَ ڨلْنَا جَاتْ مَنْ عَنْد الله، غَادِي يْقُولو لْنَا: عْلاَش مَا أَمنْتُوشْ بْيُوحَنَا؟ ²⁶وإِلاَ ڨلْنَا: مَنْ عَنْد النَاس، نْخَافوا مَن الشَعب، عْلَى خَاطَر يُوحَنَا عَنْد النَاس كِمَا النْبِي". ²⁷وْجَاوبُوا يَسُوع وْڨالُو:" مَاعْلاَبَلْنَاشْ". وْڨالْهم:" أَنَا تَانِي مَانْڨولْكُمْش بْوَاش سُلْطَة رَانِي نْدِير هَاد الشِي. "²⁸وَاشْ تفَكْرُوا؟ فِي وَاحَد البْنَادَام ،عَنْدَه زُوجْ وْلاَد وْرَاح عَنْد اللَّول وْڨالَه: رُوح يَاوَلْدِي، وْخدَم اليُومْ فَلجْنَان تَاعْ العْنَب تَاعِي. ²⁹جَاوْبَه وَلْدَه وْڨالَه : مَابْغِيتْش. وْبَصَح مْعَ التَالي نْدَم وْرَاح. ³⁰وْرَاحْ البُو عَنْد الوَلْد الزَاوَج وْڨالَه كِمَا ڨال لْلُوَّل. وْهُوَّ جَاوْبَه وْڨالَه: وَاه يَاسِيدي. وْمَرَاحْشْ³¹بْصَح مَارَاحْشْ ، أَيَا، شْكُون مَن هَادْ الزُوجْ اللِّي دَار إِرَادَة بُوه؟". وْقَالُولَه "اللَّوَّل". وْڤَالْهُم يَسُوع:" نْڨولْكُم الحَق: مَّالِين الضْرِيبَة والزُنَاة غَادِي يَسَبْقُوكُم لْمَمْلَكَة الْلَّه، ³²عْلَى خَاطَر يُوحَنَا جَاكُم مْتَبَع طْرِيْقْ الحَقْ وْمَأمَنْتُوش بِيه، وْبَصَح مَالِين الضْرِيْبَة وْالزُنَاة أَمْنُوا بِيه".³³إسمْعُو مَثَل وَاحْدَ أخُر: وَاحَد الرَجَل عَنْدَه أَرض وْغْرَس جْنَان الدَالْيَة العْنَب، وْدَوَّر عْلِيه السُورْ، وَحْفَر مْعَصْرَة، وَبْنَى بُرْج، وكَرَاه لْؤَحْدِين جْنَايْنِيَة وْسَافَر. ³⁴وْكِي وْصَل الوَقْت وِيْن غَادِي يَجْنِيو الغَلَة رْسَل العَبِيد تَاعَه لَلْجْنَاينِيَة بَاشْ يجِيبُو الغَلَة تَاعَه³⁵نَاضُوا هَادُوك الْجْنَايْنِيَة وْضَربوا واَحَد العَبْد مَنْ هَادُوك العَبِيد وقَتْلُوا وَاحَد ورَجْمُوا وَاحَد آخُر بالحَجْرَة. ³⁶وْعَاوَد رْسَل عْبِيد وَحْدُخرين كْثَر مَالَّوْلِين، ودَارُولهُم الجْنَاينِيَة كِمَا دَارُوا لَلْولِيْنْ. ³⁷وْمْعَ التَّالِي رْسلَلْهُم وَلْدَه وْڨال: "غَادِي يْحْتَرْمُوا وْلدِي"!³⁸وْكِي شَافُوا الجْنَايْنِيَة وَلْدْ مُول الجْنَان قَالُوا بِينَاتْهُمْ: " هَادَا هُوَ لِغَادِي يَوْرَث! أَيَا نُكُتْلُوه ونَدُوا الوَرث نْتَاعَه! ³⁹وْيْشَدُوه وْيخَرْجُوه بَرَّا الجْنَان وكَتْلُوه⁴⁰وْدَرْوَك، إلاَ جَا مُول الجْنَان، وَاشْ إِلِيق إِيدِير لْدُوك الجْنَايْنِيَة ؟". ⁴¹وْهُمَا يْجَاوْبُوه:"هَادُوك المَشْرَارِين غَادِي تْكُون أَخْرَتْهُم وَاعْرَة، وْغَادِي يَعطِي الجْنَان تَاع العْنَب لَجْناَيْنِيَة وَحْدَ خرِين لِغَادِي يَعْطُوا الغَلَة فِي وَقْتهَا".⁴²ڨالْهُم يَسُوع :"عُمَرْكُم مَاقْرِيتُوا فِيْ كْتَاب اللَّه: الحَجْرَة اللِّي مَاقَبْلُوهَاشْ البَنَايَا هِيَ لِغَادِي تِوَلِي حَجْرَة الْسَاسْ؟ هَادْ الشِّي مَن عَنْد الرَّب وْهُوَ عَجِيبْ فِي عَيْنَيَا!⁴³عْلَى هَاد الشِي أَنَا نْڨولْكُم:" مَلَكُوت اللَّه يَنْڨلَعْلْكُم وْيْنَعْطَى لْنَاس لِتَعْطِي الثِمَارْ . ⁴⁴وَاللِّي يْطِيح عْلَى هَاد الحْجَر غَادِي يَتَقردْ طْرَاف، وبَصَحْ اللِّي طَاحَت عْلِيه الحَجْرَة غَادِي تْسَحْقَه. !"⁴⁵وْكِي سَمْعُوا رُؤَسَاء رْجَال الدِين والفَرِيْسِيين المْثُول نْتَاعَه، عَرفٌوا بَلِي رَاه يَهْدَر عْلِيهُم. ⁴⁶وْبْدَاو إيحَوْسُوا كِيْفَاش إشَدُوه، بْصَح خَافُوا مَاالنَاس، عْلى خَاطَر كَان يْشُوفُوه كِمَا نْبِي.

Chapter 22

¹ومَرَه لَخْرَى يَسُوع ْبدَا يَهْدَرْ مْعَاهُمْ بْالْمتُولْ وْ ڤَالْ : ²"يْشَبَهْ مَلَكُوتْ السَمَاوَاتْ لْوَاحَدْ الْمَلِكْ دَارْ عَرْسْ لْوَلْدَهْ، ³وْ رْسَلْ لْعَبِيدْ نْتَاعَهْ بَاشْ يْعِيَطْ لْلمَعْرُوضِينْ بَصَّحْ مَابْغَاوَشْ إيْجُوا⁴وْ عَاوَدْ رْسَلْ عَبِيدْ وَحْدْ خْرِينْ ڤَالْهُمْ: ڤُولُوا لْلمَعْرُوضِينْ رَانِي وَجَدْتْ لَلْعَرْسْ وْ دْبَحْتْ الْبْڤْرِى وَالَوَكْرِيِفْ السْمَانْ ، وْ كُلْ شِي رَاهْ مْوَجَدْ . أَرْوحُوا لَلْعَرْسْ!⁵وْ بَصَّحْ هُمَا مَادَاوْهَاْش فِيهْ ,وَاحَدْ رَاحْ لَلْرْضْ تَاعَهْ يَخْدَمْهَا وْ وَحَدَ اخُرْ رَاحْ لْتِجَارْتَهْ . ⁶وْ وَحَدخْرِينْ شَدُوا لْعَبِيدْ نْتَاعَهْ وْ عَايَرُوهُمْ وْ كتْلوُهُمْ. ⁷وَزْعَفْ الْمَلِكْ وْ رْسَلْ الْعَسْكَرْ وْ هْلَكْ هَادُوكْ الْقَتَالَه وْ حْرَڤْ مَدِينَتْهُمْ⁸وْ مَنْبَعَدْ ڤَالْ لْعَبِيدَهْ:" الْعَرْسْ هَاهُو كَايَن ْبَصَّحْ هَاذُوكْ الْمَعْرُوضِينْ مَايَسْتَاهْلُوشْ. ⁹رُوحُوا دَرْوَكْ وِينْ يَتْلاَقَاوْ الطُرْڤَانْ، وْعَرْضُوا كُلْ وَاحَدْ لْقِيتُوهْ لَلْعَرْسْ". ¹⁰خَرْجُوا هَادُوكْ لْعَبِيدْ لَلطْرِيڤْ، وْ لَمُوا ڤَاعْ هَادُوكْ لِلْقَاوْهُمْ أَشْرَارْ وْ صَالْحِينْ حَتَى عَمْرُوا دَارْ الْعَرسْ بْالضِياَفْ .¹¹وْ كِدْخَلْ الْمَلِكْ بَاشْ إِشُوفْ الْمَتَكْيِينْ فِي الْعَرْسْ ,شَافْ وَاحَدْ البْنَادَمْ مَالْبَسَشْ صْوَالَحْ الْعَرَسْ. ¹²ڤَالَهْ :"يَا صَاحْبِي، كِيفَاشْ دْخَلْتْ هْنَا وْمَالْبَسْتَشْ صْوَالَحْ الْعَرْسْ ؟" وسْكَتْ¹³أَيَ ڤَالْ الْمَلِكْ لَلْخَدَامَا تَاعَهْ:" أَرَبْطُورَجْلِيهْ وْ يَدِيهْ، وْدُوهْ وْ قِيسُوهْ بَرَا فِي الضُلْمَهْ. وِينْ يْكُونْ البْكَا وْ تَغْزَازْ السْنَانْ. ¹⁴عْلَى خَاطَرْ بْزَّافْ لِيَنْعَرْضُوا وْ بَصَّحْ لِيْتَخْتَارُوا هُمَا قْلَال" .¹⁵وْرَاحُوا الْفَرِسيِيِن ْوْ تْشَاوْرُوا بَاشْ إِشَدُوا كَاشْ غَلْطَة على يَسُوع ْفِكْلاَمَهْ. ¹⁶رَسْلُولَهْ تْلَامْذَهْ مْعَ الْهَرُودُوسِيِينْ وْ ڤَالُولَهْ: "يَا مُعَلِمْ نَعَرْفُوا بَلِي رَاكْ صَادَقْ وْ تْعَلَمْ طْرِيقْ اللهْ بْالْحَقْ، وْمَاعْلَابَالَكْ بْحَتَّى وَاحَدْ، عْلىَ خَاطَرْ مَادِيرَشْ بْالَوْجُوهْ. ¹⁷أَيَ ڤُولْنَا: وَاشْ تْفَكَرْ ؟وَاشْ حْلَالْ نَعْطِي الجَزْيَة لْقَيْصَرْ وَلَا ؟".¹⁸وَعْرَفْ يَسُوعْ الحِيلَة نْتَاعْهُمْ وْ ڤَالْهُمْ: "عْلَاشْ جَرْبْتُونِي يَا مُنَافِقِينْ؟ ¹⁹وَرِوْلِي الدْرَاهَمْ لِتْخَلْصُوا بِهَا الضْرِيبَة ". وْجَابُولَهْ دِينَارْ.²⁰وْ سَقْسَاهُمْ :"هَادْ التَصْوِيرَة وْهَادِ الكْتْبَة اللِّي فِي الدْرَاهَمْ تَاعْمَنْ؟". ²¹ڤَاَلُولَهْ: "تَاعْ قَيْصَرْ". وْ هُوَ يْڤُولَهُمْ: "أَعْطُوا لْقَيْصَرْ مَالْقَيْصَرْ وَعْطُوا لَلَّهْ مَا لَلَّه". ²²وْ كِسَمْعُوهْ تْعَجْبُوا وْ خَلَاوَهْ وْ رَاحُوا²³فِي دَاكْ النْهَارْ جَاوْعَنْدَهْ صَدُوقِينْ، اللِي يْڤُولُوا مَاكَانْشْ قِيَامَه أَياَ سَقْسَاوَهْ ²⁴ڤَالُولَهْ: "يَا مُعَلِمْ ڤَالْ مُوسَى: إِذَا مَاتْ وَاحَدْ مَاعَنْدَاهَشْ وْلَادْ، خُوهْ يَتْزَوَجْ بْمَرْتَه ْو ْيْكُونْ عَنْدَهْ وْلاَدْ وْ يْدِيرْ نَسَلْ لْخُوهْ.²⁵كَانْ عَنْدَنَا سَبْعَ خوُتْ وَ تْزَوَجْ اللَّوَلْ وْمَاتْ. وْ كِمَاعَنْدَهَشْ لَوْلَادْ خَلَى مَرْتَهْ لْخُوهْ. ²⁶ومَنبَعْد للزَاوَجْ وَ الثَالَثْ حَتَى السَابَعْ. ²⁷وْمْعَ التَالِي ڤَاعْ مَاتُوا وْ حَتَّى لَمْرَا مَاتَتْ هِيَ تَانِي. ²⁸وْ فِي الْقِياَمَة شْكُونْ اللِّي غَادِي يْكُونْ رَاجَلْ هَادِيكْ لَمْرَا؟ عْلَى خَاطَرْ تْزوجُوْا بِهَا ڤَاعْ"²⁹جَاوَبْهُمْ يَسُوعْ :"رَاكُمْ غَالْطِينْ وْ ضاَلِينْ عَلَى خَاطَرْ مَاتَعَرْفُوشْ كْتَابْ اللَهْ وْلَا قُوَةْ اللَهْ. ³⁰عْلَى خَاطَرْ فيِ القِيَامَة مَايْزَوْجُوشْ وْ مَايَتْزَوْجُوشْ، بَصَحْ إِيْكُونُوا كِالْمَلَاْيْكة فْي السْمَا³¹وْ مَنْ جِهَةْ قِيَامَةْ المُوتَى، مَاقْرِيتُوشْ كْلَامْ اللَهْ لِيكُم كڤَالْ: ³²"أَنَا هُوَإِلَهْ إِبْرَاهِيمْ وْ إِلَهْ إِسْحَاقْ وْإلَهْ يَعْقُوبْ؟ اللَهْ مَاشِي إِلَهْ المُوتَى بَصَّحْ إِلَهْ الأَحْيَاءْ". ³³كِسَمْعُوا جْمَاعَة النَاسْ التَعْلِيمْ تَاعَهْ تْعَجْبُوا فِيهْ .³⁴وْ كِسَمْعُوا الفَرِسِيِينْ بْلِّي سَكَتْ الصَدُوقِينْ تْلَّامُوا مْعَ بَعْضْيَتْهُمْ، ³⁵وْ سَقْسَاهْ وَاحَدْ مَنْهُمْ وْهُوَ مَنْ عُلَمَاءْ الشَرَعْ بَاشْ ايْجَرْبَهْ: ³⁶"ياَ مُعَلِمْ وَاشْ هِيَ الوَصِيَة الْكْبِيرَة فَاالشَرِيعَة؟".³⁷وْ جَاوَبْهُمْ يَسُوعْ وْ ڤَالَهْ: " تَبْغِي الرًبْ إِلاَهَكْ مَنْ ڤَاعْ ڤَلْبَكْ، وْمَنْ نَفْسَكْ، وَمَنْ ڤَاعْ عَقْلَكْ. ³⁸هَادِي هِيَ الْوَصِيَة اللَّوْلَى وْالكْبِيرَة.³⁹وْ الزَاوْجَة كيِفْهَا: تَبْغِي لِقْرِيبْ لِيكْ كِمَا تَبْغِي رُوحَكْ. ⁴⁰وْعَلَى هَادْ الزُوجْ الوْصَايَا تَنَبْنَى ڤَاعْ الشَرِيعَة وْ كُتُبْ الأَنْبِيَاء⁴¹وْ كِكَانُوا الفَرِيسِييِنْ مَتْلَايْمِينْ سَقْسَاهُمْ يَسُوعْ: ⁴²"وَاشْ تْڤُولُوا عْلَى المَسِيحْ؟إِبَنْ شْكُونْ؟" ڤَالُولَهْ: "إِبَنْ دَاوُدْ".⁴³ڤَاْلُهْمْ:"كِيفَاشْ دَاوُدْ باْلْوَحِيْ تَاْع رُوحْ اللَّه إيْعِيَطْلَهْ رَبِي؟ كِيْ ڤَاَلْ: ⁴⁴ڤَاَلْ الرَّبْ لْرَبِي: ڤْعَدْ عْلَى الْيَمِينْ نْتَاعِي حَتَّى نْدِيرْعَدْيَانَكْ تَحْتْ رَجْلِيكْ⁴⁵إِذَا كَانْ دَاوُدْ إيْعِيَطْلَهْ رَبِي، كِيفَاشْ إِكُونْ الْمَسِيحْ إِبْنَهْ ؟". ⁴⁶وْمَاقْدَرْحَتَّى وَاحَدْ إِسَقْسِيهْ أَسْئِلَة وَاحَدْخْرَى.

Chapter 23

¹تْكَلَمْ يَسُوعْ مْعَ جْمَاعَاتْ النَاسْ وْ تْلَامْذَهْ ²وْقَالْ: "عُلَمَاءْ الشَرْعْ وْ الفَرِسِيِينْ ڤعْدُوا عَلَى كُرْسِي مُوسَى هُمَا لِعَنْدْهُمْ الحَقْ بَاشْ إِفَسْرُوا الشَرِيعَة تَاعْ مُوسَى، ³ڤاعْ لِيْقُولُولْكُمْ دِيرُوهْ وْ تَبْعُوهْ، وْبَصَحْ مَاتْدِيرُوشْ فْعَايَلْهُمْ عْلَى خَاطَرْ مَايْدِيرُوشْ هَادَاكْ الشِّي لِيْقُولُوهْ⁴هُمَا إِحَزْمُوا حْزَامَاتْ تْقَالْ وْ صْعَابْ وْ يْحَطُوهُمْ عْلَى كْتَافْ النَّاسْ، وْ بْصَح ْهُمَا ماَيْحَرْكُوا حْتَى صْبَعْهُمْ بَاشْ يَرَفْدُوا مْعَاهُمْ، ⁵وْ إِلاَ دَارُوا حَاجَة، يْدِيرُوهَا غِيرْ بَاشْ إِشُوفُوهُمْ النَاسْ: وْيْوَسْعُوا العِصَابَاتْ عْلَى جْبَاهيِهُمْ وْ يْطُوْلُوا جْلَايَلْهُمْ،⁶وْ يَبْغُوا يْكُونُوا فَا البْلَايَصْ المْخَيْرِينْ فَالَوْلَايَمْ، وْ فَدْيُورّْ الصْلَاةْ، ⁷وْ يَبْغُوا اِسْلْمُوا عْلِيهُمْ النَّاسْ فْلَسْوَاقْ، وْ يَعْيطُولْهُمْ النَّاسْ: يَا سِيدِي يَا سيِدِي!⁸وْ بْصَحْ نْتُومَا مَاتْخَلِيوْشْ حَتَى وَاحَدْ اِيْعِيَطَلْكُمْ سِيدِي، عْلَى خَاطَرْ نْتُمَا قَاعْ خُوتْ، وْ عَنْدَكُمْ سِيدْ وَاحَدْ. ⁹وْ مَانْسَمُوشْ حَتَى وَاحَدْ عْلَى هَادْ الأَرْضْ بُوكُمْ، عْلَى خَاطَرْ بُوكُمْ وَاحَدْ وْ هُوَ الأَبْ اللِي فِي السْمَا. ¹⁰وْ مَا تْسَمِيوْشْ أَرْوَاحْكُمْ مْعَلْمِينْ، عْلَى خَاطَرْ مْعَلِمْكُمْ وَاحَدْ وْ هُوَ المَسِيحْ.¹¹وْالْكْبِيرْ فِيكُمْ اِيْكُونْ خَدَامْ لِيكُمْ . ¹²وْ لِيَرْفَدْ رُوحَهْ وْ يْعَلِي شَّانَهْ اِيْطِيحْ، بْصَحْ اللِّي يْتْوَاضَعْ الرَّبْ اِيْعَلِيهْ".¹³بْصَحْ يَاوِيلْكُمْ يَا عُلَمَاءْ الشَرِيعَة وْ الفَرِسِيِينْ المُنَافِقِينْ! عْلَى خَاطَرْ تْبَلْعُوا مَلَكُوتْ السَّمَاوَاتْ قُدَامْ النَّاسْ، مَاتَدَخْلُوشْ نْتُمَا وْ مَاتْخَلُوشْ لُخْرِينْ يْدَخْلُوا. ¹⁴يَا وِيلْكُمَ يَا عُلَمَاءْ الشّرِيعَه وَ الفَرِسِييِنْ وْ المُنَافِقِينْ! عْلَى خَاطَرْ تَاكْلُوا رَزْقْ الهَجَالَاتْ، وْطُوْلُوا فِي صْلَاتْكُمْ غِيرْ بَاشْ تْبَانُوا. عْلَى هَادْ الشِّي الْعِقَابْ نْتَاعْكُمْ غَادِي يْكُونْ صْعِيبْ مَنْ نْتَاعْ النَّاسْ لَخْرِينْ. ¹⁵يَاوِيلْكُمْ يَا عُلَمَاءْ الشَرِيعَه وَ الفَرِسِيِينْ وْ المُنَافِقِينْ! عْلَى َخَاطَرْ رَاكُمْ تَقَطْعُوا البَّرْ وْ البْحَرْ بَاشْ تْرَدُوا شِّي وَاحَدْ يْهُودِي، وْ كِيْوَليِ يْهُودِي تْرَدُوهْ يَسْتَاهَلْ جِهَنَمْ كْتَرْ مَنْكُمْ زُوجْ مَرَاتْ.¹⁶يَا وِيلْكُمْ يَا لمَسْؤُولِينْ الْعُمْيِينْ! اللِّي تْقُولُوا لِيَحْلَفْ بْبِيتْ اللَه مَا عْلِيهْ حَتَى شِي، بْصَحْ لِيَحْلَفْ بْذْهَبْ تَاعْ بِيتْ الله يْوَفِي حَلْفَهْ. ¹⁷يَاجُهَالْ، يَا عُمْيِينْ! وَاشْ لِكْبِيرْ وْ عَنْدَهْ القِيمَةْ: الدْهَبْ وْلَا بِيتْ الله اللِّي يْرَدْ الدْهَبْ مْقَدَسْ؟¹⁸وْاللِّي يَحْلَفْ بْالمَدْبَحْ حْلَفْ مَاشِي مَقْبُولْ، وْ بَصَحْ إلاَحْلَفْ بْالفدِيَة اللِّي فُوڤ مَنْهَا خَاصَهْ يُوفِي بْحَلْفَهْ. ¹⁹يَا جُهَالْ يَا عُمْييِنْ! وَاشْ لِخِيرْ: الدْبِيحَة وْلَا الْمَدْبَحْ اللِّي يْرَدْ الدْبِيحَه مْقَدْسَة؟²⁰لِيَحْلَفْ بْالْمَدْبَحْ رَاهْ حْلَفْ بِيهْ وْ بْقَاعْ دَاكْ الشِّي لِفُوڤهْ ²¹وْاللِّيَ حْلَفْ بْبِيتْ الله رَاهْ يَحْلَفْ بِيهْ وْ بْالله اللِّي سَاكَنْ فِيهْ، ²²وْلِحْلَفْ باْلسّْمَا يَحْلَفْ بْعَرْشْ الله وْ حَتَى بالله اللِّي قَاعَدْ عْلِيهْ.²³يَا وِيلْكُمْ يَا عُلَمُاءْ الشَرِيعَة وْالفَرِسِيِينْ وْ المُنَافِقِينْ! تْعَشْرُوا النَعْنَاعْ وْالبْسْبَاسْ وَ الْكَمُونْ، وْخَلِيتُو الحْوَايَجْ المُهِمِينْ فالشَرِيعَة اللِّي هُمَا الحَقْ الرَحْمَة. وَ الإِيمَانْ ,كَانْ خَاصْكُم ْتْدِيرَوا هَادْ الشِي بْلَامَا تْخَلِيوْ الاُمُورْ لُخْرَي. ²⁴يَاالْمَسْؤُولِينْ الْعُمْيِينْ! اللِي يْصَفِيوْ الْمَا مَنْ النَامُوسْ وَ يْصَرْطُوا الْجْمَلْ²⁵يَا وِيلْكُمْ يَا عُلَمُاءْ الشَرِيعَهْ وْ الفَرِسِيِينْ المنافقين! رَاكُمْ تْنَقُوا الكَاسْ وْ الطَبْسِي مَنْ بَرَا، وَتْخَلُوا لدَاخَلْ مْعَمَرْ بْهَادَاكْ الشِي لِجَاكُمْ مَاالسَرْقَة وْالطْمَعْ. ²⁶يَا الْفَرِيسِي الْعْمَى! نْقِي فَااللَوَلْ الكَاسْ وْالطَبْسِي مَاالدَاخَلْ بَاشْ اِيْوَلِي نْقِي حَتَى مَنْ بَرَا.²⁷ياَوِيلْكُمْ يَا عُلَمَاءْ الشَرِيعَة وَ الفَرِسيِيِنْ الْمُنَافِقيِنْ نْتُمَا كِمَا الَقْبُورْ الْمَبِيضْ اللِي تْبَانْ شَابَة مَنْ بَرَا، وْبَصَحْ مَالدَاخَلْ مْعَمَرْ بَعْضَامْ المُوتَى وْ بْكُلْ حَاجَة نَجِسَة، ²⁸وْهَكَا حَتَى نْتُمَا تْبْانُوا لَنَاسْ مَنْ بَرَا مَتْقِينْ الله، وَبَصَحْ مَاالدَاخَلْ رَاكُمْ مْعَمْرِينْ بالنِفَاقْ وْ الدْنُوبْ.²⁹ياَ وِيلْكُمْ يَا عُلَمَاء الشَرِيعَه وَ الفَرِسِيِينْ المُنَافِقِينْ! عْلَى خَاطَرْ رَاكُمْ تْبْنُوا قْبُورْ الأَنْبِيَاء وَ تْزَيْنُوا مَدَافِنْ الصَالْحِينْ، ³⁰وْتْقُولُوا: لُكَانْ عَشْنَا فُوقْ جْدُودْنْا كَانْ قَاعْ مَا شَارَكْنَاهُمْ فِي الَقْتِيلَة تَاعْ الأَنْبِيَاء. ³¹وْهَكَا غَادِي تْشَهْدُوا عْلَى رْوَاحْكُمْ بَلِي اَنْتُمَا وْلَادْ هَادُوكْ لِقَتْلُوا الأَنْبِيَاء³²أَيَ كَمْلُوا أَنْتُمَا دَاكْ الشِي لِبْدَاوَهْ جْدُودْكُمْ. ³³يَالَحْنُوشَة وْ وْلَادْ الْفَاعِي! كِيفَاشْ تْهَرْبُوا مَنْ دَيْنُونَةْ جِهَنَمْ؟³⁴عْلَى دَاكْ الشِي غَادِي نَرْسَلَلْكُمْ الأَنْبِيَاء وَ الْحُكَمَاء وْعُلَمَاء الشَرِيعَة، كَايَنْ مَنْهُمْ لِغَادِي تَكَتْلُوهُمْ وْ اللِي غَادِي تْصَلْبُوهُمْ، وْمَنْهُمْ لِغَادِي تْضَرْبُوهُمْ فِي دْيُورْ الصْلَاةْ نْتَاعْكُمْ وْ طَرْدُوهُمْ مَنْ مَدِينَة لَمْدِينَة، ³⁵بَاشْ يَنْزَلْ عْلِيكُمْ الْعِقَابْ تَاعْ كُلْ دَمْ مَغْدُورْ طَاهَرْ سَالْ عْلَى الأَرْضْ، مَنْ دَمْ هَابِيلْ اللِي كَانْ مَتْقِي الله حَتَى دَمْ زَكَرْياَ بْنْ بَرْخِيَا اللِي قَتْلُوه بِبنْ المَوْضِعْ الْمُقَدَسْ وْ الْمَذْبَحْ. ³⁶وْرَانِي نڤولكم الحَقْ:" هَادْ الْعِقَابْ قَاعْ غَادِي يَنْزَلْ عْلَى هَادْ الجِيلْ"³⁷يَا أُرْشَلِيمْ ياَ أُرْشَلِيمْ يَا اللِي تُكْتَلْ الأَنْبِيَاء وْ تَرْجَمْ الْمَرْسُولِينْ لِيهَا، شْحَالْ مَنْ مَرَا بْغِيتْ نْلَمْ وْلَادَكْ كِمَا تْلَمْ الْجَاجَه فْلَالِيسْهَا تَحْتْ جْنَاحْهَا، بَصَحْ مَابْغِيتْيشْ! ³⁸هَاهِيَ دَارْكُمْ غَادِي تَبْقَالْكُمْ خَرِبَة. ³⁹عْلَى خَاطَرْ نْقُولْ:" مَا غَادِيشْ تْشُوفُونِي مَاالْيُومْ حَتَى تْقُولُوا مْبَارَكْ اللِي جَايْ بِاسَمْ الرَّبْ!".

Chapter 24

¹خرَجْ يَسُوعْ وْرَاحْ لْبِيتْ اللَّهْ، وْڤَدْمُوا عَنْدَهْ تْلاَمْذَهْ بَاشْ يْوَرِيوَهْ البَنْيْ تَاعْ اللَّهْ. ²ڤَالْهُمْ يَسُوعْ: "شَفْتُوا ڤَاعْ هَادْ الشِي رَانِى نْڤُولْكُمْ الْحَقْ: مَاغَادِي تَبْقَى هْنَا حَتَّى حَجْرَة عْلَى حَجْرَة".³وْكِكَانْ يَسُوعْ ڤَاعَدْ فجْبَلْ الزَيْتُونْ، وْسَقْسَاوَهْ بِينْتهُمْ وْ بِينَهْ: "ڤُولْنَا يَاسِيدِي وِينْتَ غَادِي يَصْرَا هَادْ الشِي؟ وْوَاشْ هِيَ الْعَلاَمَة تَاعْ الْمَجْيَ نْتَاعَكْ وْنْتَاعْ آخَرْ الزْمَانْ؟" ⁴وْجَاوْبْهُمْ يَسُوعْ وْڤَالْ: "رَدُّوا بَالْكُمْ! لَيْغَلَطْكُمْ شِي وَاحَدْ. ⁵عْلَى خَاطَرْ غَادِي يْجِيوْ بَزَّافْ النَّاسْ بِاسْمِي وْيْڤُولُوا أَنَا هُوَ الْمَسِيحْ! وْغَادِي يَغَلْطُوا بَزَافْ النَّاسْ.⁶وْ غَادِي تَسَمْعُوابَالَحْرُوبْ وَأَخْبَارْ الْحُرُوبْ، شُوفُوا، وْعْنْدَاكُمْ تَنْخَلْعُوا!. عْلَى خَاطَرْ هَادْ الشِي ڤَاعْ لاَزَمْ يَصْرا وْبَصَّحْ مَاغَادِيشْ إِيكُونْ هُوَ آخَرْ الزْمَانْ. ⁷عْلَى خَاطَرْ غَادِي يَهْجَمْ شَعْبْ عْلَى شَعْبْ وْ مَمْلَكَة عْلَى مَمْلَكَة، وْغَادِي تْكُونْ مَجَاعَاتْ وْ مَرْضْ وْ زْلاَزْلْ بْزَّافْ. ⁸وْبَصَّحْ هَادْ الشِي غِيرْ البَدْيَا تَاعْ الوْجَعْ⁹وْ فْدِيكْ السَاعَة غَادِي يْسَلْمُوكُمْ لَلِغَادِي يْعَدْبُوكُمْ وْ يْكَتْلُوكُمْ وْغَادِي تْكُونُوا مَكْرُوهِينْ مَنْ ڤَاعْ الشُعُوبْ عْلَى جَالْ إِسْمِى. ¹⁰وْفْدِيكْ السَاعَة، بَزَافْ غَادِي يْخَلُّوا إِيمَانْهُمْ وْغَادِي يْبِيعُوا بَعْضَاهُمْ بَعْضْ. ¹¹وْ غَادِي يْبَانُوا بَزَافْ الأَنْبِيَاءْ الْكَذَّابِينْ وْ يْغَلْطُوا بَزَافْ النَّاسْ.¹²وْمَنْ كَثْرَة الدْنُوبْ غَادِي تَبْرَدْ المْحَبَة نْتَاعْ بَزَاّفْ النَّاسْ. ¹³وْبَصَّحْ لِيَبْقَى تَابَتْ حَتَّى لَّخَرْ هَادَاكْ غَادِي يَسْلَكْ. ¹⁴وْيْبَشَرْ بَبْشَارَة المَلَكُوتْ فِڤَاعْ الدَّنْيَا وْغَادِي يْكُونْ شَهَادَةْ لْشُعُوبْ الدَّنْيَا ڤَاعْ وْفِي هَادِيكْ السَاعَة غَادِي يْجِي آخِرْ الزْمَانْ".¹⁵وْكِتْشُوفُوا فَالْمَوْضِعْ الْمُقَدَّسْ النَّجَاسَة تَاعْ الخَرَابْ اللِّي هْدَرْ عْلِيهَا النْبِي دَانْيَالْ - لِيَقْرَا يَفْهَمْ -. ¹⁶فْدِيكْ السَاعَة اللِّي فِي بْلاَدْ الْيَهُودِيَة يَهَرْبُوا لَلْجْبَالْ، ¹⁷وْلِفُوقْ السْطَحْ مَايْهَوَدْشْ يَدِّي وَاشْ كَايَنْ فِي دَارَهْ، ¹⁸وَاللِّي فِي اللَرْضْ تَاعَهْ مَايْوَلِيشْ بَاشْ يَدِّي اللَّبْسَة تَاعَهْ.¹⁹وْيَاوَيْلْ النْسَا اللِّي بَالْكَرْشْ وْلِيْرَضْعُوا فِي ذِيكْ اللَّيَامْ! ²⁰صَلُّوا بَاشْ مَايْكُونْشْ هْرُوبْكُمْ فِي نْهَارْ السَبْتْ وْلاَ فِي الشْتَا، ²¹عْلَى خَاطَرْ غَادِي يْكُونْ ضِيقْ كْبِيرْ عُمَّرْ مَاكَانْ كِيفَهْ مَنْ الْوَقْتْ اللِّي خْلَقْ فِيهْ اللَّهْ الدَّنْيَا حَتَّى لَلْيُومْ وْ عَمُّرْهَا مَاغَدِي تَتْعَاوَدْ تَصْرَى مَمْبَعْدْ. ²²بَصَّحْ مَا قَصَّرْشْ اللَّهْ دِيكْ اللِّيَامْ لُكَانْ حَتَّى وَاحَدْ مَسْلَكْ مَا النَّاسْ، وبَصَّحْ بَسْبَابْ هَادُوكْ لِخْتَارُهُمْ اللَّهْ دِيكْ لِيَّامْ غَادِي تَقْصَر.²³وْدِيكْ السَاعَة إِلاَ ڤَالْكُمْ شِي وَاحَدْ: هَاالْمَسِيحْ هْنَا! وْلاَرَاهْ لْهِيهْ! مَا تَيْقُوهشْ. ²⁴عْلَى خَاطَرْ غَادِي يْبَانُوا نَاسْ يَكَدْبُوا وْأَنْبَيَاءْ كَدَابِينْ وْغَادِي يْوَرِيوْ مُعْجِزَاتْ، بَاشْ يَغَلْطُوا بَزَافْ النَّاسْ وَإِذَا قَدْرُوا إِغَلْطُوا حَتَّى هَادُوكْ لِخْتَارْهُمْ اللَّهْ. ²⁵هَارَانِي عْلَمْتْكُمْ مَنْ قَبْلْ²⁶إِلاَ ڤَالُولْكُمْ رَاهْ فِي الصَحْرَاء! مَاتْخُرْجُوشْ وْ لاَ هَاهُوَّ فِى الدْيَارْ الدَحْلاَنِيَة مَا تَيْقُوهٌومْشْ. ²⁷عْلَى خَاطَرْ كِمَا يَضْرَبْ الْبَرْقْ فَالشَرْقْ وْيْبَانْ فَى الْغَرْبْ هَكَا غَادِي تْكُونْ المَجْيَ تَاعْ إِبْنْ الإِنْسَانْ. ²⁸وِينْ مَا غَادِي تْكُونْ الْجِيفَة تَمَّ غَادِي يَتْلاَمُوا النْسُورْ²⁹وْمَمْبَعْدْ ضِيقْ نْتَاعْ دِيكْ اللَّيَامْ غَادِي تَضْلاَمْ الَشَمْسْ، وْالْقْمَرْ مَايَضَوِيشْ، وْالنْجُومْ غَادِي طِيحْ مَا السْمَا، وْغَادِي تَتْزَعْزَعْ القُوَاتْ نْتَاعْ السْمَا³⁰وْفْدِيكْ السَاعَة غَادِي تْبَانْ الْعَلاَمَة نْتَاعْ إِبْنْ الإِنْسَانْ فَاالسْمَا. وْمَمْبَعْدْ غَادِي يَنَدْبُوا قْبَايَلْ اللَرْضْ، ڤَاعْ وْغَادِي يْشُوفُوا إِبْنْ الإِنْسَانْ جَايْ فُوقْ سْحَابْ السْمَا بْقُوَة وْ عِزْ كْبِيرْ. ³¹وْغَادِي يَرْسَلْ مَلاَيْكَة نْتَاعَهْ وْمْعَاهُمْ بُوقْ صُوتَهْ، قْوِيْ بَاشْ إِيلَمُّوا اللِّتَخْتَارُوا مَنْ رَبْعَةْ تَاعْ الْجِيهَاتْ، مَنْ كُلْ مَوْضِعْ تَحْتْ السْمَا³²مَنْ شَجْرَة الْكَرْمُوسْ تْعَلْمُوا لَمثَلْ: كِيْوَّلِي غْصُنْهَا رُطْبِينْ وْيْوَّلُو خُضْرِينْ وَتَخَرَّجْ الوْرَاقْ نْتَاعْهَا تَعَرْفُوا بَلِّي الضِيقْ رَاهْ ڤَرَّبْ. ³³وْهَكَّا حَتَّا نْتُمَا، مَلِّي تْشُوفُوا هَادْ الأُمُورْ كُلْهَا تَصْرَى عَرْفُوا بَلِّي رَاهْ قَرَبْ إِيجِي وْرَاهْ حْدَا الْبِيبَانْ³⁴نْڤُولْكُمْ الْحَقْ :" مَا يَنْقْضَاشْ هَادْ الجِيلْ حَتَّى يَصْرَوا ڤَاعْ هَادْ الأُمُورْ. ³⁵السْمَا وَ اللَرْضْ غَادِي يَفْنَاوْ وْبَصَّحْ كْلاَمِي عُمْرَهْ مَاغَادِي يَفْنَى"³⁶دَاكْ النْهَارْ وْدِيكْ السَاعَة مَايَعْرَفْ بِهَا حَتَّى وَاحَدْ، لاَمَلاَيْكَة السَمَاوَاتْ، إِلاَّ بُويَا وَحْدَهْ³⁷وْكِمَا كَانَتْ يَامَاتْ نُوحْ غَادِي ثَانِي تْكُونْ المَجْيَ تَاعْ إِبْنْ الإِنْسَانْ. ³⁸عْلَى خَاطَرْ كِمَا كَانُوا فْالْيَامْ قْبَلْ الطُوفَانْ , يَاكْلُوا وْيَشَرْبُوا وْيَتْزَوْجُوا وْ يْزَوْجُوا، حَتَّى الْيَوْمْ أَلِدْخَلْ فِيهْ نُوحْ الفْلُوكَة، ³⁹وْمَاعَرْفُوشْ حَتَّى جَا الطُوفَانْ وَدَّاهُمْ ڤَاعْ، هَكَا ثَانِي غَادِي تْكُونْ المَجْيَ تَاعْ إِبْنْ الإِنْسَانْ⁴⁰تَمَّ غَادِي يْكُونُوا زُوجْ فَي اللَّرْضْ، يَتَخَذْ وَاحَدْ وْ لاَخُرْ يُڤْعَدْ. ⁴¹زُوجْ نْسَا يَطَحْنُوا فَى الرْحَى، تَتَاخَذْ وَاحْدَة وْ لُخْرَى تُڤْعَدْ". ⁴²أَسَهْرُوا عْلَى خَاطَرْ مَاتَعْرَفُوشْ وَاشْ مَنْ سَاعَة يْجِي الرَّبْ نْتَاعْكُمْ⁴³وْعَرْفُوا هَادْ الشِي: لُكَانْ يَعْرَفْ مُولْ الدَّارْ أَمَا سَاعَة فَي اللَّيلْ غَادِي يْجِي الْخَايَنْ لُكَانْ سْهَرْ وْمَا يْخَلِيهْشْ يَخْوَنْ لَهْ دَارَهْ. ⁴⁴هَادْ الشِي حَتَّى نْتُمَا كُونُوا وَاجْدِينْ، عْلَى خَاطَرْ إِبْنْ الإِنْسَانْ غَادِي يْجِي فِي وَاحَدْ الْوَقْتْ مَاعْلاَبَالْكُمْشْ بِيهْ⁴⁵وْ شْكُونْ هُوَّ الْعَبْدْ الأَمِينْ الْحَكِيمْ اللِّي كَلَفَهْ سيدَهْ بَالْعْبِيدْ تَاعْ دَارَهْ بَاشْ يَعْطِيهُمْ الْمَاكْلَة فَالْوَقْتْ؟ ⁴⁶سَعْدَاتْ هَادَاكْ الْعَبْدْ اللِّي فَي الْوَقْتْ اللِّي غَادِي يْجِي سِيدَهْ غَادِي يَلْقَاهْ إِيدِيرْ الْخَدْمَة اللِّي وَصَّاهْ عْلِيهَا!. ⁴⁷نْڤوُلْكُمْ الْحَقْ : "رَاهْ غَادِي يْكَلْفَهْ بْكُلْ مَايَمْلَكْ.⁴⁸وْإِلاَ كَانْ دَاكْ الْعَبْدْ قْبِيحْ وْڤَالْ مْعَ رُوحَهْ سْيدِي غَادِي يَبْطَى بَاهْ إِيْوَّلِي. ⁴⁹وَيَبْدَا يَضْرَبْ صْحَابَهْ الْعْبِيدْ وْيَاكُلْ وْيَشْرَبْ مْعَ السْكَايْرِيَة. ⁵⁰غَادِي يْجِي سِيدْ دَاكْ الْعَبْدْ فِوَاحَدْ النْهَارْ مَاقَارْعَهْشْ، ⁵¹وْغَادِي يْعَاقْبَهْ بَزَّافْ وْ يْدِيرَهْ مْعَ الْمُنَافْقِينْ تَمَّ وِينْ غَادِي يْكُونْ الْبْكَاوْ تَغْزَازْ السْنَانْ".

Chapter 25

¹وَفْداكْ الْوَقْتْ غَادى تْكُونْ مَمْلَكَة الَسَّمَاوَاتْ تَشَبَهْ لْعَشْرَ تَاعْ الْعَزْبَاتْ، دَاوْ مْصَابِيحْهِمْ وْخَرْجُوا بَاشْ يَتْلاَقَاوْ مْعَ الْعَرِيسْ. ²وْكَانُوا خَمْسَ مَنْهُمْ جَاهْلاَتْ، وْخَمْسَ وْحَدَخْرِينْ عَاقْلاَتْ بَصَّحْ. ³هَادُوكْ الْجَاهْلاَتْ دَّاوْ مْعَاهُمْ الْمَصَّابِيحْ نْتَّاعْهُمْ بَصَّحْ مَادَارُوشْ فِيهُمْ الَزِيتْ، ⁴وْالْخَمْسَة لُخْرِينْ الْعَاقْلاَتْ دَّاوْ مْعَاهُمْ الْمَصَّابِيحْ تَاعْهُمْ ْدَّاوْ الَزِيتْ فِي الْقْرُعْ.⁵وْكِبْطَى الْعَرِيسْ بْدَاوْ الْعَزْبَاتْ ڤَاعْ يَنَعْسُوا وْفَرْشُووْرَڤْدُوا. ⁶وْفْنَصْ الِلّيْلْ تَسْمَعْ وَاحَدْ الَصُوتْ قْوِيْ وْيْڤْولْ: "هَالَعْرِيسْ جَايْ، خَرْجُوا بَاشْ تَتْلاَقَاوْ مْعَاهْ!⁷وْنَاضُوا الْعَزْبَاتْ ڤَاعْ وْصَڤْدُوا الْمَصَّابِيحْ نْتَاعْهُمْ. ⁸وْڤَالُوا الْعَزْبَاتْ الْجَاهْلاَتْ: عْطُونَا شْوِيَ مَاالَزِيْتْ نْتَاعْكُمْ عْلَى خَاطَرْ الْمَصَّابِيحْ نْتَاعْنَا قْرِيبْ يَنَطْفَاوْ. ⁹بَصَّحْ الْعَقْلاَتْ جَاوْبُهُمْ وْڤَالُوا: يَقْدَرْ مَايْقَدْنَاشْ حْنَّا، وْنْتُمَا رُوحُوا وْاشْرُوا مَنْ عَنْدْ الّلي يْبِيعُوا.¹⁰وْكِكَانُوا غَادْيِينْ يَشْرُوا الَزِيتْ، جَالَعْرِيسْ وْدَخْلُوا مْعَاهْ هَادُوكْ الِّلى كَايْنِينْ لَلْمَوْضِعْ تَاعْ الَعْرِسْ، وْتْبَلَعْ الْبَابْ. ¹¹وْمَمْبَعْدْ وْلاَوْ الْعَزْبَاتْ لُخْرِينْ وْڤَالُوا: يَاسِيِدِي، يَاسِيدِي، حَلْ عْلِينَا! ¹²وْبَصَّحْ الَعْرِيسْ جَاوَبْهُمْ وْ ڤَالْ: فَاالْحَقِيقَة اَنَا مَنَعْرَفْكُمْشْ. ¹³عْلَى هَادْ الَشِي سَهْرُوا عْلَى خَاطَرْ مَاتَعَرْفُوشْ لاَ الَنْهَارْ وْلاَ السَاعَة الِلِي غَادِي يْجِي فِيهَا إِبْنْ الْإِنْسَانْ".¹⁴وْيَتْشَبَهْ مَلَكُوتْ الَسَّمَاوَاتْ لْوَاحَدْ مْسَافَرْ عَيَّطْ لَلْعَبِيدْ نْتَاعَهْ وْكَلَفْهُمْ بَدْرَاهْمَهْ، ¹⁵عْطَى لْوَاحَدْ خَمْسَ وَزْنَاتْ، وْوَاحَدْ اخُرْ زُوجْ وَزْنَاتْ، وْوَحْدَاخُرْ وَزْنَة وْحَدَة. وْكُلْ وَاحَدْ عْلَى قَدْ جُهْدَهْ. وْهُوَسَافَرْ. ¹⁶وْرَاحْ هَادَاكْ الِّلى دَّا خَمَسْ وَزْنَاتْ تَاعْ الَدْرَاهَمْ وْ بْدَا يْبِيعْ وْ يَشْرِي بِيهُمْ، وْرْبَحْ خَمَسْ وَزْنَاتْ وَحَدْ خْرِينْ¹⁷وْهَادَاكْ اللِّي دَّا زُوجْ وَزْنَاتْ، رْبَحْ زُوج وَحدَخْرِّين. ¹⁸وْهَادَاكْ اللِّي دَّا وَزْنَة وَحْدَة رَاحْ وْحْفَرْ حَفْرَة فِي الأَرْضْ وْدَسْ فِيهَا هَادِيكْ الْوَزْنَة اللِّي عْطَاهالَهْ سِيدَهْ.¹⁹وْمَمْبَعْدْ وَاحَدْ الْمُدَة طْوِيلَة , وَلَّى الَسَّيِدْ نْتَاعْ هَادُوكْ الْعَبْيدْ وْ تْحَاسَبْ مْعَاهُمْ. ²⁰وْجّا عَنْدَهْ اللِّي دَّا خَمْسْ وَزْنَاتْ وْأَعْطَاهْ خَمْسْ وَزْنَاتْ وَحَدْخْرِينْ وْڤَالْ :" يَاسَيِدِي، عْطِيتْنِي خَمَسْ وَزْناتْ وْهَامَلاَ خَمْسْ وَزْنَاتْ وَحَدْخْرِينْ رْبَحْتْهُمْ". ²¹ڤَالَهْ سِيدَهْ :" مَاعَنْدِي مَانْسَالَكْ رَاكْ عَبَدْ مْلِيحْ وْأَمِينْ! كُنْتَ أَمِينْ فِي الْقَلِيلْ نْوَكْلَكْ عْلَى الْكَثِيرْ. دْخَلْ وْفْرَحْ مْعَ سِيدَكْ.²²وْمَمْبَعْدْ جَا اللِّي دَّا زُوجْ وَزْنَاتْ وْڤَالَ:" هَكْ مْعَاهُمْ زُوجْ وَحَدْخْرِينْ لِرْبَحْتْهُمْ زَايْدِينْ". ²³وْڤَالَهْ سِيدَهْ:" مَا عَنْدِي مَانْسَالَكْ! نْتَ عَبَدْ مْلِيحْ وْ أَمِينْ، كُنْتْ أَمِينْ مْعَايَ فِي الْقْلِيلْ وْدَرْوَكْ غَادِي نْكَلْفَكْ بَالْكَثِيرْ. أَرْوَاحْ وْفْرَحْ مْعَ سِيدَكْ.²⁴وْمَنْبَعَدْ جَاعَنْدَهْ هَادَاكْ اللِّي دَّا وَزْنَة وَاحْدَة حَتَّى هُوَ وْڤَالْ:" يَاسِيدِي أَنَا عْرَفْتْ بَلِّى نْتَ رَاجَلْ قَاسَحْ تَحْصَدْ دَاكْ الَشِّي اللِّي مَازْرَعْتَهْشْ، وْتَجْمَعْ دَاكْ الَشِّي لِمَادَرْتَهْشْ. ²⁵وْعَلَى هَادْ الَشِّى خَفْتْ وْدَسِيتْ الْوَزْنَة تَاعَكْ فَى الَلَرْضْ. وْدَرْوَكْ هَاوَلَارَزْقَكْ²⁶وْيْجَاوْبَهْ سِيدَهْ: "يَالْعَبْدْ الَشَرِيرْ وْالْفَنْيَانْ، يَاكْ عْرَفْتْنِي نَحْصَدْ دَاكْشِ لِمَازْرَعْتْشْ، وْنَجْمَعْ دَاكْ الَشِّي لِمَا دَرتَهشْ، ²⁷كَانْ عْلِيكْ تْحَطْ دْرَاهْمِي عَنْدْ التُّجَارْ تَاعْ الَدْرَاهَمْ، بَاشْ كِنْوَلِي نَدِّي الَرْبَحْ تَاعَهْ²⁸ودُولَهْ هَادْ الْوَزْنَة وْزِيدُوهَا لْهَادَاكْ لِعَنْدَهْ عَشْرَة وَزْنَاتْ. ²⁹عْلَى خَاطَرْ ڤَاعْ لِكَانْ عَنْدَهْ غَادِي يَتَعْطَالَهْ وْيَتْزَادْلَهْ كْتَرْ مَنْ الاَزَمْ، وْبَصَّحْ اللِّي مَاعَنْدَهْشْ حَتَّى هَادَاكْ الَشِّي لِعَنْدَهْ غَادِي يَنْڤْلَعْلَهْ. ³⁰وْهَادْ الْعَبْدْ لِمَصَالَحْ لْوَالُوا قِيسُوهْ بَرَّا فَاالَضَلْمَة، وِينْ غَادِي يْكُونْ الَبْكَا وْ تَغْزَازْ السْنَانْ".³¹وْكِغَادِي يْجِي إِبْنْ الإِنْسَانْ فِي الْعَّزْ وَالْمَجْدْ نْتَاعَهْ وْ مْعَاهْ ڤَاعْ الْمَلاَيْكَة، وْفْدَيكْ الَسَاعَة غَادِي يَڤْعَدْ عْلَى الْعَرْشْ تَاعْ الَعْزْ وَالْمَجْدْ نْتَاعَهْ. ³²وْغَادِي يَتْجَمْعُوا ڤَاعْ الَشُعُوبْ، ڤُدَامَهْ وْغَادِي يَعْزَلْهُمْ عْلَي بَعْضَاهُمْ كِمَا يَعْزَلْ السُرَاحْ الْخِرْفَانْ مَاالْمَعِزْ، ³³وْغَادِي يْدِيرْ الْخِرْفَانْ عْلَى لْيْمِينْ تَاعَهْ وَالْمْعَازْ عْلَى الْيْسَارْ تَاعَهْ.³⁴وْمَمْبَعْدْ غَادِي يْقُولْ الْمَلِكْ لْهَادُوكْ اللِّي عْلَى لْمِينْ تَاعَهْ:" أَرْوَاحُوا يَااللِّي بَارَكْهُمْ بُويَا إِوَرْثُوا مَمْلَكَةْ اللهْ اللِّي مْوَّجَدْهَالْكُمْ مَالْوَقْتْ لِتْخَلْقْتْ فِيهْ الَدَّنْيَا. ³⁵عْلَى خَاطَرْ جُعْتْ وْوَكَلْتُونِي. وْعْطَشْتْ شَرَّبْتُونِي. وْكُنْتْ غْرِيبْ وْضَيَفْتُونِي. ³⁶عَرْيَانْ وْكْسِيتُونِي وْمْرِيضْ وْزورْتُونِي. وْفَالْحَبْسْ وْجِيتُوا لْعَنْدِي.³⁷وْفْدِيكْ الَسَّاعَة غَادِي يْجَاوْبُوهْ هَادُوكْ لِدَارُو مُرَادْ اللَّهْ ويْڤُولُوا: "يَارَبِّي وْقْتَاشْ شَفْنَاكْ جِيعَانْ وْوَكَلْنَاكْ، وْلاَّ عَطْشَانْ وْشَرَّبْنَاكْ؟، ³⁸ووْقْتَاشْ غْرِيبْ وْضَيَفْنَاكْ، وْلاَ عَرْيَانْ وْكْسِينَاكْ؟، ³⁹وْقْتَاشْ شَفْنَاكْ مْرِيضْ وْلاَفَاالَحَبْسْ وْجِينَاعَنْدَكْ؟، ⁴⁰وْغَادِي يْجَاوْبْهُمْ الْمَلِكْ: نڤْولْكُمْ الْحَقْ:" كُلْ خَطْرَة دَرْتُوا هَادْ الَشِّي لْوَاحَدْ مَنْ خُوتِي الَصْغَارْ، رَاكُمْ دَرْتُوهْ لِى".⁴¹وْغَادِي يْڤُولْ تَانِي لْهَادُوكْ عْلَى لْيْسَارْ نْتَاعَهْ: رُوحُوا عْلَيَ يَامَلاَعِينْ لَلْنَّارْ الَدَّايْمَة اللِّي مْوَجْدَة لإِبْلِيسْ وْلْمَلاَيْكَة لِمْعَاهْ، ⁴²عْلَى خَاطَرْ جُعْتْ وْمَاوْكَلْتُونِيشْ. وْعْطَشْتْ وْمَاشَرَبْتُونِيشْ. ⁴³وْكُنْتْ غْرِيبْ وْمَاضَيَفْتُونِيشْ. وْعَرْيَانْ وْمَا كْسِيتُونِيشْ. وْمْرِيضْ وْمَحْبُوسْ وْمَاجِيتُوشْ لْعَنْدِي⁴⁴وْفْدِيكْ الَسَّاعَة غَادي يْجُو هُمَا تَانِي وْيْڤُولُوا: يَارَبْ ، وِينْتَ شَفْنَاكْ جِيعَانْ وعَطْشَانْ، عَرْيَانْ و مْرِيضْ وْلاَ مَحْبُوسْ وْمَخْدَمْنَاكْشْ؟ ⁴⁵وْغَادِي يْجَاوَبْهُمْ الْمَلِكْ وْيْڤْولْهُمْ: الْحَقْ نْڤُولْكُمْ: إلاَ مَادَرْتُوشْ هَادْ الَشِّي لْهَادُوكْ الَصْغَارْ رَاكُمْ مَادَرْتُوشْ لِى. ⁴⁶هَادُوكْ غَادِي يْرُوحُوا لَلْعَذَابْ الَدَّايْمْ وْ لِدَارْ مُرَادْ الَّلهْ غَادِي يْرُوحْ لَلْحْيَاة الأَبَدِيَة".

Chapter 26

¹وْكِكَمَلْ يَسُوعْ ڤَاعْ هَادْ لَكْلاَمْ ڤَالْ لْتْلاَمِذَهْ: ²"تَعَرْفُوا بَلِي يُومِينْ مَنْبَعْدْ غَادِي يْكُونْ عِيدْ الْفَصْحْ، وْإِبْنْ الإِنْسَانْ غَادِي يْسَلْمُوهْ بَاهْ يَتَصْلَبْ"³وْفْدَاكْ الْوَقْتْ تْجَمْعُوا رُؤَسَاءْ رْجَالْ الَدِّينْ وْشْيُوخْ الشَعْبْ فِي دَارْ قَيَافَا رَئِيسْ رْجَالْ الَدِّينْ، ⁴وْتْشَاوْرُوا بِينَاتْهُمْ بَاشْ يَشْدُوا يَسُوعْ بَالْحِيلَة وَيْكَتْلُوهْ. ⁵وْڤَالُوا: "بَصَّحْ مَانْدِيرُوشْ هَادْ الَشِّي فَالْعِيدْ بَاشْ مَتْنُوضْشْ الْفَوْضَى فِي وَسْطْ الَشَعْبْ".⁶وْكِكَانْ يَسُوعْ فِي بِيتْ عَانْيَا فِدَارْ سَمْعَانْ الْمَجْدَامْ، ⁷وْهُوَ مْتكِي ڤَرْبَتْ عَنْدَهْ وَاحَدْ الَمْرَا عَنْدْهَا قَرْعَة رِيحَة غَالِيَة بَزَافْ وْكُبَتْهَا عْلَى رَاسَهْ. ⁸وْكِيشَافُوا الَتْلاَمِدْ تَاعَهْ لِدَارْتَهْ الْمْرَا مَا عْجَبْهُمْشْ الْحَالْ وْ ڤَالُو: "عْلاَشْ هَادْ الضْيَاعَة؟ ⁹هَادْ الرِيحَة كَانَتْ تَقْدَرْ تَتْبَاعْ بْسُومَا غَالِيَة يَتْقَسْمُوا دْرَاهَمْهَا عْلَى لْمْسَاكَنْ".¹⁰وْكِعْرَفْ يَسُوعْ ڤَالْهُمْ: "عْلاَشْ رَاكُمْ تْصَدْعُوا فَالْمْرَا؟ رَاهِي دَارَتْ مْعَايْ غِيرْ الْخِيرْ! ¹¹عْلَى خَاطَرْ الْمْسَاكَنْ رَاهُمْ دِايمَنْ مْعَاكُمْ، بَصَّحْ أَنَا مَغَدِيشْ نْكُونْ دِيمَا مْعَاكُمْ.¹²وْهِيْ كِخَواَّتْ الرِيحَة عْلَى الْجْسَدْ تَعِي هِيَ رَاهَا تْوَجَدْنِي لَلْدْفِينَة. ¹³نْڤُولْكُمْ الْحَقْ: وِينْ مَاغَادِي يْبَشْرُوا بَالإِنْجِيلْ فِي ڤَاعْ الْعَالَمْ، غَادِي يَهْدْرُوا عْلَى هَادْ الَشِّي لِدَارَتَهْ هَادْ الْمْرَا وْيَتْفَكْرُوهَا".¹⁴وْفْدَاكْ الْوَقْتْ رَاحْ وَاحَدْ مَاالَتْلاَمِيذْ الطْنَاعْشْ، اللِّي سَمُوهْ يَهُوذَا الإِسْخَرْيُوطِي لْعَنْدْ رُؤَسَاءْ رِجَالْ الَدِينْ ¹⁵وْڤَالْهُمْ: "شَا غَادِي تَعْطُونِي إلاَ سَلَّمْتَهْلْكُمْ؟". وْتَافْڤُوا مْعَاهْ عْلَى تْلاَتِينْ قِطْعَة تَاعْ الْفَضَة. ¹⁶وْمَنْ دَاكْ الْوَقْتْ هُوَ يْحَوَّسْ عْلى فُرْصَة بَاشْ يْسَلْمَهْ.¹⁷وْفَالَنْهَارْ اللَّوَلْ تَاعْ عِيدْ الْفْطِيرْ جَاوْ الَتْلاَمِذْ عَنْدْ يَسُوعْ وْسَقْسَاوَاهْ : "وِينْ بْغِيتْ نْوَجْدُولَكْ العْشَا تَاعْ عِيدْ الْفَصْحْ؟". ¹⁸وْجَاوَبْهُمْ وْڤَالْهُمْ: "رُوحُوا لَلْمْدِينَة، لْعَنْدْ فْلاَنْ وْڤُولُولَهْ: رَاهْ إِيڤُولَكْ سِيدْنَا: رَاهْ سَاعْتِي ڤَرْبَتْ وْ غَادِي نْجِي نْفَوَّتْ عِيدْ الْفَصْحْ أَنا وْ تْلاَمِيذِ تَاعِي عَنْدَكْ". ¹⁹ودَارُوا الَتْلاَمِيذْ كِمَا ڤَالْهُمْ يَسُوعْ وْوَجْدُوا لَعْشَا تَاعْ عِيدْ الْفَصْحْ.²⁰وْكِڤَرَبْ وَقْتْ لَعْشَا ڤْعَدْ يَسُوعْ حْدَا الْمَايْدَا بَاشْ يَاكُلْ مْعَ الَتْلاَمِيذْ الَطْنَاعْشْ. ²¹وْهُمَا يَتْعَشَاوْ ڤَالْهُمْ: "نْڤُولْكُمْ الْحَقْ: رَاهْ وَاحَدْ مَنْكُمْ غَادِي يْسَلَمْنِي". ²²وْحَزْنُوا الَتْلاَمِيذْ بَزَافْ وْبْدَا كُلْ وَاحَدْ فِيهُمْ إِسَقْسِى: "أَنَا يَاسِيدِي؟".²³وْجَاوَبْهُمْ وْ ڤَالْ: "اللِّي مَادْ يَدَّهْ مْعَايْ فَاالَطَبْسِ هُوَ لِغَادِي يْسَلَمْنِي! ²⁴إِبْنْ الإِنْسَانْ غَادِي يْمُوتْ كِمَا مَكْتُوبْ عْلِيهْ فِي كْتَابْ اللَّهْ، وْبَصَّحْ يَاوِيلَهْ الرَاجْلْ لِغَادِي يْسَلَمْ إِبْنْ الإِنْسَانْ. كَانْ خِيرْلَهْ لُكَانْ مَتَّوْلَدْشْ". ²⁵وْيْسَقْسِيهْ يَهُوذَا اللِّي غَادِي يْسَلْمَهْ ڤَالَهْ: "أَنَا هُوَ سَيدِي؟". ڤَالَهْ: "أَنْت ڤُلْتْ".²⁶وْكِكَانُوا يَاكْلُوا جْبَدْ يَسُوعْ الْخُبْزْ، وِبَارْكْ وْقْسَمْ وْعْطَى لَتَلاَمِذْ وڤَالْ: "هَاكُوا كُولُو هَذَا هُوَ جَسْدِي".²⁷وْجْبَدْ الْكَاسْ وْشْكَرْ اللَّهْ وْعْطَاهُمْ وْڤَالْ: "شُرْبُوا مَنْهَا ڤَاعْ، ²⁸عْلَى خَاطَرْ هَادَا هُوَ دَّمِي، دَّمْ تَاعْ الْعَهْدْ جْدِيدْ لِغَادِي يْسِيلْ عْلَى جَالْ بَزَافْ الَنَّاسْ لْمَغْفِرَةْ الَدْنُوبْ ²⁹وْنْڤُولْكُمْ: مَالْيُومْ مَا غَادِيشْ نْعَاوَدْ نَشْرَبْ مَنْ هَادْ لَعْصِيرْ تَاعْ لَعْنَبْ حَتَّى يْجِي الَنْهَارْ اللِّي غَادِي نَشُّرْبَهْ مْعَاكُمْ جْدِيدْ فَلْمَمْلَكَة تَاعْ بُويَا".³⁰وْمَمْبَعْدْ سَبْحُوا الَّلهْ وْخَرْجُوا وْرَاحُوا لَجْبَلْ زَيْتُونْ. ³¹وْڤَالْهُمْ يَسُوعْ: "فْهَادْ اللِّيْلَة غَادِي تَسَمْحُوا ڤَاعْ فِيَّ عْلَى خَاطَرْ مَكْتُوبْ فِي كْتَابْ اللَّهْ: تَضْرَبْ السَرَّاحْ و يَتْفَرْقُوا الْخِرْفَانْ تَاعْ الْقْطِيعْ. ³²وْبَصَّحْ مَنْبَعْدْ الْقِيَامَة نْتَاعِي نْسَبْقْكُمْ لَلْجَلِيل".³³وْجَاوْبَهْ بُطْرُسْ وْڤَالَهْ: "لُكَانْ إِشْكُّوا ڤَاعْ فِيكْ أَنَا عُمْرِي مَا نْشْكْ فِيكْ". ³⁴ڤَالَهْ يَسُوعْ: "نْڤُولَكْ الْحَقْ: قْبَلْ مَايْصِيحْ الَدِّيكْ غَادِي تُنْكَرْنِي ثَلْثْ مَرَاتْ". ³⁵وْجَاوْبَهْ بُطْرُسْ: "وْلُكَانْ يَتْحَتَمْ عْلِيَ نْمُوتْ مْعَاكْ مَا نُنْكْرَكْشْ!". وْهَاكَ ڤَالُوا ڤَاعْ الَتْلاَمِيذْ³⁶وْفْدَاكْ الْوَقْتْ جَا يَسُوعْ مْعَ الَتْلاَمِذْ تَاوَعَهْ لْوَاحَدْ الجْنَانْ إِسْمُوهْ جِتْسِمَانِي، وْڤَالْهُمْ: ُ"ڤعْدُوا هْنَا بِلَمَا نْرُوحْ لْهِيهْ وْنْصَلِي". ³⁷وْمْبَعْدْ دَّا مْعَاهْ بُطْرُسْ وَوْلاَدْ زَبَدِي فِزُوجْ، وْبْدَا يْحَسْ بَالْغَمْ وْلَحْزَنْ. ³⁸وڤَالْهُمْ: "نَفْسِى حْزِينَة بَزَّافْ حَتَّى لَلْمُوتْ ڤَعْدُوا هْنَا وَاسَهْرُوا مْعَايَ".³⁹وْبَعَّدْ عْلِيهُمْ شْوِيَ وْسَجَدْ وْبْدَا ، يْصَلِي ڤَالْ: "يَا بُويَا، إِذَا تَقْذَرْ تْبَعَدْ عْلِيَ هَادْ الْمَحْنَة وْبَصَّحْ مَاشِي كِيمَا بْغِيتْ أَنَا، كِيمَا تَبْغِي أَنْتَ". ⁴⁰وَمَنْبَعْدْ وَلَّى عَنْدَ الَتّْلاَمِذْ وْلْقَاهُمْ رَاڤْدِينْ، وْڤَالْ لْبُطْرُسْ: "مَقْدَرْتُوشْ تَسَهْرُوا مْعَايَ غِيرْ سَاعَة وَاحْدَة؟ ⁴¹سَهْرُوا وْ صَلُوا بَاشْ مَاطِحُوشْ فَاالَتَجْرِبَة. رَاهْ الَرُوحْ قْوِيَة وْبَصَّحْ الَذَاتْ ضْعِيفَة".⁴²وَيْرُوحْ وْ يْصَلِي لَلْخَطْرَة الَزَاوْجَة وْصَلَّى وْڤَالْ: "بُويَا، إِلاَ مَا يَمْكَنْشْ تْبَعَدْ عْلِيَ هَادْ الْمَحْنَة حَتَّى نْذُوقْهَا، مَا يْكُونْ غِيرْ مُورَادَكْ". ⁴³وْعَاوَدْ وَلَّي وْلْڤَاهُمْ رَاڤْدِينْ عْلَى خَاطَرْ غْلَبْهُمْ النْعَاسْ، ⁴⁴وْخَلَاهُمْ وْرَاحْ وْصَلَّى لَلْمَرَة الثَالْثَة وْعَاوَدْ نَفْسْ الَكْلاَمْ⁴⁵وْمَنْبَعْدْ جَاوْلْعَنْدَهْ الَتّْلاَمِذْ تَاوْعَهْ وْڤَالْهُمْ: "رُڤْدُوا وْرَيْحُوا! هَاهِيَ الَسَاعَة ڤَرْبَتْ، وْإِبْنْ الإِنْسَانْ غَادِي يَتَسْلَمْ لَلْيَدِينْ تَاعْ الَمَدَنْبِينْ. ⁴⁶أَيَاوْ نْرُوحُوا! هَادَاكْ لِغَادِي يْسَلَمْنِي ڤَرَبْ إِيجِي".⁴⁷وْكِكَانْ يَسُوعْ مَازَالْ يَهْدَرْ وْصَلْ يَهُوذَا لِهُوَ وَاحَدْ مَا الطْنَاعْشْ وْمْعَاهْ جْمَاعَة كْبِيرَة مْسَلْحِينْ بَالسْيُوفَة وْ الْمْطَارڤْ رَسْلُوهُمْ رُؤَسَاءْ رْجَالْ الدِّينْ وْشُيُوخْ الَشَعْبْ. ⁴⁸وْهَادَاكْ لِسَلْمَهْ كَانْ عْطَاهُمْ وَاحَدْ الإِشَارَة وْڤَالْهُمْ: "الَرَاجْلْ لِغَادِي نْسَلَمْ عْلِيهْ هَادَاكْ هُوَ لِتْشَدُوهْ".⁴⁹وْفْدِيكْ الَسَاعَة ڤَرْبْ يَهُوذَا عَنْدْ يَسُوع ، سَلَمْ عْلِيهْ وْ ڤَالَهْ: "سْلاَمْ عْلِيكْ يَاسِيدِي!" ⁵⁰وْڤَالَهْ يَسُوعْ: "يَاصَاحَبْ، عْلاَهْ جِيتْ؟" وْڤَرْبُوا عَنْدْ يَسُوعْ وْشَدُوهْ⁵¹وْ مَدْ وَاحَدْ مَنْ هَادُوكْ لِكَانُوا مْعَ يَسُوعْ يَدَّهْ وْجْبَدْ الَسِيفْ تَاعَهْ وْضْرَبْ الْعَبْدْ تَاعْ رَئِيسْ رِجَالْ الَدِّينْ، وْحَلَّهْ وَدْنَهْ. ⁵²وْڤَالَهْ يَسُوعْ: "رُدْ سِيفَكْ لَلْدَاخْلْ، عْلَى خَاطَرْ ڤَاعْ هَادُوكْ لِيْخَدْمُوا بَالسِيفْ، إِيمُوتُوبِهْ! ⁵³حَسَبْتْ مَانَقْدَرْشْ نْعَيَطْ لْبُويَ وْيَرْسَلْي طْنَاعْشْ جِيشْ مَالْمَلاَيْكَة ؟ ⁵⁴وْبَصَّحْ كِيفَاشْ غَادِي يَتْحَقَقْ الَكْلاَمْ لِتَكْتَبْ: وْاللِّي يڤُولْ بَلِي هَكَا إِلِيقْ إِيكُونْ؟".⁵⁵وْفْدِيكْ الَسَاعَة يَسُوع ڤَالْ لَلْجْمُوعْ: "كَلِّي جِيتُوا تَدُّوا خَايَنْ وْلاَ مُجْرِمْ بَالسْيُوفْ وْ الْعْصَا ! كُلْ يُومْ كُنْتْ مْعَاكُمْ فَي الْهَيْكَلْ وْمَاشَدِيتُونِيشْ. ⁵⁶وْبَصَّحْ هَادَا ڤَاعْ بَاشْ يَتْحَقَق ْلِنْڤَالْ فَي كْتُبْ الأَنْبِيَاءْ". خَلاَوَه ْڤَاعْ تْلاَمِذَهْ وْهَرْبُوا.⁵⁷وْهَادُوكْ لِشَدُّوا يَسُوعْ دَّوَاهْ عَنْدْ قَيَافَا رَئِيسْ رْجَالْ الَدِّينِ، وْينْ كَانُوا مَلْمُومِينْ عُلَمَاءْ الْشَّرْع وَ الْشُيُوخْ. ⁵⁸وْتَبّْعَهْ بُطْرُسْ مَنْ لْبْعِيدْ حَتَّى لَدَّارْ نْتَاعْ رَئِيسْ رْجَالْ الْدِّينْ، وْهُوَ يُدْخُلْ وْ يُڤْعُدْ مْعَ الْخَدَّامَا بَاشْ يَعْرَفْ وَاشْ غَادِي يَصْرَا مْعَ الْتَّالِي.⁵⁹وْ كَانُوا رُؤَسَاءْ رْجَالْ الْدِّينْ وَ كْبَارْ الْمَحْكَمَة يْحَوْسٌوا يْشَدُّوا عْلِيهْ شْهَادَةْ الْزُّورْ بَاشْ يَكَّتْلُوهْ، ⁶⁰وْبَصَّحْ مَلْقَاوْشْ. وْ ڤَاعْ حَتَّى كِي جَاوْ شْهُودْ زُورْ بَزَّافْ بَصَّحْ مَالْقَاوْشْ. وْمْعَ لَخَّرْ ڤَدْمُوا زُوجْ شْهُودْ زُورْ ⁶¹وَيْڤُولُوا: "هَاذَا الْرَّاجَلْ ڤَالْ: رَانِي نَقْدَرْ نْهَّدَمْ بِيِتْ الْلَّهْ و فْتَلْتَيَّامْ نَبْنِيه".⁶²وَيْنُوضْ رَئِيسْ رْجَالْ الْدِّينْ وَ يْسَقْسِي يَسُوعْ: "وَاشْ مَاغَادِيشْ تْجَاوَبْ حَتَّى حَاجَة عْلَى هَادْ الْشِّي لِرَاهُمْ يَشَّهْدُوا عْلِيكْ هَادْ الْرْجَالْ؟". ⁶³وْبَصَّحْ يَسُوعْ ڤْعَدْ سَاكَتْ. وَيْڤُولَّه رَئِيسْ رْجَالْ الْدِّينْ: "نَحْلَفْلَكْ بَاللَّهْ الْحَيْ بَاشْ تْڤُولْنَا إِلَا أَنْتَ هُوَ الْمَسِيحْ ابْنَ الْلَّه؟". ⁶⁴ڤَالْ يَسُوعْ: " أَنْتَ ڤُلْتْ! وتَانِي نْڤُلْكُمْ مَنْ دَرْوَكْ: غَادِي تْشُوفُوا ابْنَ الْإِنْسَانْ ڤَاعَدْ عْلَى يَمِينْ الْلَّه الْقُدْرَة، وْجَايْ عْلَى سْحَابْ الْسْمَا"⁶⁵فْدِيكْ الْسَّاعَة ڤَطَع رَئِيسْ رْجَالْ الْدِّينْ حْوَايْجَهْ وْ ڤَالْ: "هَذَا رَاهْ يَكْفَرْ! وْمَعَدْنَا مَنْدِيرُوا بَالْشْهُودْ؟ رَاكُمْ سْمَعْتُوا كْلاَمْ الْكُفْرْ تَاعَهْ! ⁶⁶وَاشْ تَفَكْرُوا؟". وْجَاوْبُوهْ وْڤَالُولَهْ: "رَاهْ يَسْتَاهَلْ الْمُوتْ".⁶⁷وْدَفْلُوا عْلَى وَجْهَهْ، وْضَرْبُوهْ ⁶⁸وْڤَالُو: "تْنَبَّأْ أَلْمَسِيحْ مَنْ ضَرْبَكْ".⁶⁹بَصَّحْ بُطْرُسْ كَانْ ڤََاعَدْ بَرَّا الَدَّارْ، وْ جَاتْ عَنْدَهْ وَاحَدْ الْمْرَا وْڤَالَتْ: «أَنْتَ كُنْتْ مْعَ يَسُوعْ الْجْلِيلِى!». ⁷⁰نْكَرْ ڤُدَامْ ڤَاعْ الْغَاشِى وْڤَالْ :"مَنِيشْ عَارَفْ وَاشْ رَاكِى تْڤُولِي!".⁷¹وْمَنْبَعْدْ خْرَجْ لَلْحَوْشْ وْشَافْتَهْ وَحْدُ خْرَى، وْڤَالَتْ لَلِي كَانُوا تَمَّ: "هَذَا كَانْ مْعَ يَسُوعْ الَنَّاصِرِي!". ⁷²وْنْكَرْ وْهُوَ يَحْلَفْ: "أَنَا مَا نَعْرَفْشْ هَادْ الَرَّاجْلْ!".⁷³وْمَنْبَعْدْ جَاوْ وَقْفِينْ وْڤَالُوا لْبُطْرُسْ: "بَصَّحْ نْتَّ تَانِي مَنْهُمْ، لَهْجْتَكْ تْبَيَنَكْ!". ⁷⁴وْبْدَا يَلْعَنْ وْيَحْلَفْ: "أَنَا مَانَعْرَفْشْ الَرَّاجْلْ!". وْتَّمْ تَّمْ صَاحْ الَدِّيكْ. ⁷⁵تْفَكَرْ بُطْرُسْ هَدْرَةْ يَسُوعْ اللِّي ڤَالَهْ: "قْبَلْ مَايْصِيحْ الَدِّيكْ غَدِي تُنْكَرْنِي ثَلْثْ مَرَّاتْ وْخْرَجْ بَرَّا وْبْكَا بَكَيَتْ الْمْرَارْ".

Chapter 27

¹وْ فِي الصْبَاحْ بَكْرِي تْشَاوْرُوا ڤَاعْ رُؤَسَاءْ الْكَهَنَة وْ شُيُوخْ الَشَعْبْ عْلَى يَسُوعْ بَاهْ يَكْتْلُوهْ ، ²سلْسْلُوهْ مَنْ يَدَّهْ وْدَّاوَهْ وْسَلْمُوهْ لَلْوَالِي بِيلاَطُسْ الْبُنْطِي.³وْفْي دِيكْ الَسَّاعَة كِي شَافْ يَهُوذَا اللِّي سَّلْمَهْ بَلِي حَكْمُوا عْلَى يَسُوعْ، نْدَمْ وْرَدْ الَتْلاَثِينْ مَا الْفَضَّة لْرُؤَسَاءْ رْجَالْ الَدِينْ وْ الَشُيُوخْ ⁴وْڤَالْهُمْ : "رَانِي غْلَطْتْ مِينْ سَلَّمتْ وَاحَدْ مَا عْلِيهْ حَتَّى ذَنْبْ". وْڤَالُولَهْ :"مَاشِي شُغْلْنَا دَبَّرْ رَاسَكْ!". ⁵وْ قَاسْ يَهُودَا هَدِيكْ الْفَضَّة فْبِيتْ اللَّه وْ مَنْبَعْدْ رَاحْ وْ جَيَّفْ رُوحَهْ.⁶وْدَّاوْ رُؤَسَاءْ رْجَالْ الدِّينْ الْفَضَّة وْڤَالُوا : "مَاشِي حَلاَلْ نْدِيرُوهُمْ فَصَنْدُوقْ تَاعْ بِيتْ اللَّهْ عْلَى خَاطَرْ هَذِهِيَ الَسُومَى تَاعْ دَّمْ بْنَادْمْ". ⁷وْتْشَاوْرُوا وْشْرَاوْ بِيهُمْ لَرْضْ الفَخَارِي مَقَبْرَة لَلْبَرَاوِيَ. ⁸وْعْلَى دَاكْ الَشْى إِسْمُوا هَادِيكْ اللَرْضْ "حَقْلْ الدَّمْ" لَلْيُومْ⁹وْ فْدِيكْ الَسَاعَة تْحَقَّقْ دَاكْ الَشِي لِڤَالَهْ الَنَبِي إِرْمْيَا: "وْدَّاوْ تْلاَثِينْ مَالْفَضَة، الَسًومَى لِتَافْقًوا عْلِيهْ شِي وَحْدِينْ مَنْ شَعْبْ إِسْرَائِيلْ بَاشْ تْكُونْ الَسُومَى تَاعَهْ، ¹⁰وْبْهَادْ الَسُومَى شْرَاوْ الأَرْضْ الفَّخَارِي كِيمَا وْصَانِى الرَّبْ".¹¹وْقَفْ يَسُوعْ ڤُدَامْ الْوَالِي وْسَقْسَاهْ : "نْتَ هُوَ مَلِكْ الْيَهُودْ؟". رَّدْ عْلِيهْ يَسُوعْ : "أَنِتَ ڤُلْتْ". ¹²وْكِكَانُو رُؤَسَاءْ رْجَالْ الَدِّينْ وْ الَشْيُوخْ تَّهْمُوهْ مَاكَانْ إِجَاوْبْهُمْ بْحَتَى حَاجَة. ¹³وْڤَالْه بِيلاَطُسْ:"وَاشْ مَاسْمَعْتْشْ ڤَاعْ الَشِي لِيْشَهْدُوا بِيهْ عْلِيكْ؟". ¹⁴وْ مَا جَاوْبَهْمْشْ يَسُوعْ حَتَّى بْكَلْمَة، وْعْلَى هَادْ الَشِي تْعَجَبْ فِيهْ الْحَاكَمْ بَزَافْ.¹⁵وْكَانَتْ الْعَادَة عَنْدَ الْحَاكَمْ فِى كُلْ عِيدْ الْفَصْحْ يَطَلْڤُوا وَاحَدْ مَالْمَحْبُوسِينْ اللّي بْغَاوْه النَّاسْ. ¹⁶وْكَانْ عَنْدْهُمْ فْدِيكْ السَاعَة وَاحَدْ الْمَحْبُوسْ مَشْهُورْ سَمُوهْ بَارَابَاسْ.¹⁷وْكِتْجَمْعُوا النَّاسْ سَقْسَاهُمْ بِيلاَطُسْ :"شْكُونْ لِبْغِيتُوا نَطَلْڤَهْ لْكُمْ؟ بَارَابَاسْ وْلاَيَسُوعْ لِيَتْسَمَى الْمَسِيحْ؟". ¹⁸عْلَى خَاطَرْ كَانْ عْلاَبَالَهْ سَلْمُّو يَسُوعْ عْلَى خَاطَرْ كَانُوا حَاسْدِينَهْ. ¹⁹كِكَانْ ڤَاعَدْ عْلَى كُرْسِيْ الْحُكْمْ رَسْلَتْلَهْ مَرْتَهْ وْڤَاتْلَهْ:" حْرَزْ تْآدِي هَادَاكْ الَرَاجْلْ الْبَّارْ عْلَى خَاطَرْ تْعَدْبَتْ الْيُومْ بَزَافْ فَلْمْنَامْ مَنْ جِيهْتَهْ".²⁰وْبَصَّحْ رِؤَسَاءْ رْجَالْ الدِّينْ وْالشْيُوخْ حَرْشُوا جْمَاعَاتْ تَاعْ الَنَّاسْ بَاشْ يَطَلْبُوا مَنْ بِيلاَطُسْ يَطْلَڤَلْهُمْ بَارَابَاسْ وْيَكْتَلْ يَسُوعْ. ²¹وْسَقْسَاهُمْ بِيلاَطُسْ :"شْكُونْ فِي هَادْ الَزًوجْ بْغِيتُوا نَطْلَڤَهْلْكُمْ ؟". وْجَاوْبُوهْ بَارَابَاسْ!". ²²ڤَالْهُمْ بِيلاَطُسْ وَاشْ غَادِي نْدِيرْ بْيَسُوعْ اللِّي سَمَّوَهْ الْمَسِيحْ ؟ وْجَاوْبُوهْ كُلْهُمْ: "صَلْبَهْ !".²³وْڤَالْهُمْ : "وَاشْ مَنْ شَرْ دَارْ؟". بَصَّحْ هُمَا زَادُوا فِي زْڤَاهُمْ وْڤَالُولَهْ : "صَلْبَهْ!" ²⁴وْكِشَافْ بِيلاَطُسْ بَلِّي مَانْفَعْ مْعَاهُم حَتَّى حَاجَة وْ الشَعْبْ زَادْ هَاجْ، جْبَدْ المَا وْغْسَلْ يَدِّيهْ ڤُدَامْ الَنَّاسْ وْڤَالْ : "أَنَا رَانِي مَتْبَرِّي مَنْ دَّمْ هَادْ الَرَّاجَلْ! شُوفُوا نْتُمَا مْعَاهْ!".²⁵وْيْجَاوْبَهْ ڤَاعْ الَشَعْبْ : "غِيرْ خَلِّي دَّمَهْ عْلِينَا وْعْلَى وْلاَدْنَا". ²⁶وْفْدِيكْ الَسَاعَة طْلَڤْلْهُمْ بَارَابَاسْ، وْبَصَّحْ يَسُوعْ سَّلْمَهْ بَاشْ يَتَصْلَبْ. مَنْبَعْدْ مَا جَلْدُوهْ²⁷الْعَسْكَرْ تَاعْ الْحَاكْمْ دَّاوْ يَسُوعْ لْدَارْ الْوِلاَيَة وْلَمُّوا عْلِيهْ ڤَاعْ الْفِرْقَة تَاعْ الْعَسْكَرْ، ²⁸وْعَرَّاوَهْ وْلَبْسُوهْ لْبَاسْ أَحْمَرْ، ²⁹وْضَّفْرُوا تَاجْ الَشُوكْ وْحَطُوهْ عْلَى رَاسَهْ، وْدَارُولَهْ فِي يَدَهْ لِمْنَى ڤَصْبَة . وْبْدَاوْ يَرْكْعُوا ڤُدَّامَهْ وْيَضَحْكُوا عْلِيهْ وْ يْڤُولُوا لَهْ:"سَلاَمْ عْلِيكْ يَامَلِكْ لِيهُودْ!".³⁰وِتفْلُوا عْلِيهْ وْڤَلْعُولَهْ الْڤَصْبَة وْضَرْبُوهْ بِيهَا عْلَى رَاسَهْ . ³¹وْمْبَعْدْ ضَحْكُوا عْلِيهْ، ڤَلْعُولَهْ اللْبَاسْ وْلَبْسُوهْ قَشَهْ، وْ دَّاوَهْ بَاهْ يَصَلْبُوهْ³²وْكِكَانُوا خَارْجِينْ بِيهْ مَالْمْدِينَة تْلاَقَاوْ مْعَ وَاحَدْ الَرَاجَلْ مَالْقِيرَوَانْ إِسَمُّوا سَمْعَانْ، وْسَّيْفُوا عْلِيهْ بَاشْ يَرْفَدْ الَصَلِيبْ تَاعْ يَسُوعْ الْمَسِيحْ. ³³وْوَصْلُوا لَلْمَوضِعْ لِسَمُّوهْ الْجُلْجُثَة لِيعْنِي "الْجُمْجُمَة " ³⁴وْعْطَاوَهْ يَشْرَبْ الْشْرَابْ مْخَلَطْ بْوَاحَدْ الْعُشْبَة سَمُّوهَا الْمُرْ. وْكِدَاقَهْ مَابْغَاشْ يُشَرْبَهْ.³⁵وْصَلْبُوهْ وْڤَسْمُوا بِينَاتْهُمْ حْوَايْجَهْ بَعْدْ مَادَارُوا عْلِيهُمْ الْقُرْعَة، بَاشْ يَتْحَقَقْ وَاشْ نْڤَالْ عْلَى لْسَانْ الَنَبِيْ: "تْڤَاسْمُوا قَشِّي بِينَاتْهُمْ وْ دَارُوا عْلِيهُمْ الْقُرْعَة". ³⁶وْمَنْبَعْدْ ڤَعْدُوا إِعَسُّوا عْلِيهْ. ³⁷وْدَارُوا فُوْقْ رَاسَهْ لُوحَة مَكْتُوبْ فِيهَا: "هَذَا هُوَّ يَسُوعْ مَلِكْ الْيَهُودِ".³⁸الْيَهُودِيَة وْ دِيكْ الَسَاعَة صَلْبُوا مْعَاهْ زُوجْ خَيَّانْ وَاحَدْ عْلَى لَيْمِنى وْلاَخَرْ عْلَى لْيَسْرَى تَاعَهْ. ³⁹وْكَانُوا ڤَاعْ لِكَانُوا يْفُوتُوا عْلِيهْ يَكَفْرُوا وْيْعَايْرُوا فِيهْ وْهُمَا يْدَّوْرُوا فِي رِسَانْهُمْ ⁴⁰ويڤولو: "يَالِي هَدَمْتْ بِيتْ اللَّهْ وْغَادِي تْعَاوَدْ تَبْنِيهْ فِي تَلْتْ يَّامْ، سَلَّكْ رَاسَكْ! إِلَى كُنْتْ إِبْنْ اللَّهْ وْهَوَّدْ مَنْ فُوقْ الَصَلِيبْ!".⁴¹وْكَانُوا رُؤَسَاءْ رْجَالْ الَدِّينْ وْعُلَمَا الَشَرْعْ وَالشُيُوخْ حَتَّى هُمَا يَضَحْكُوا عْلِيهْ وْيْڤُولُوا: ⁴²" سَلَّكْ نَاسْ خْرِينْ وْ مَاقْدَرْتشْ يسَلَّكْ رُوحَه! إِلَى كَانْ هُوَ مَلِكْ إِسْرَائِيلْ يَنْزَلْ دَرْوَكْ فُوقْ الَصَلِيبْ وْغَادِي نْأَمْنُوا بِيهْ !⁴³يَكْ هُوَ تْكَلْ عْلَى اللَّهْ، أَيَ يْعَتْقَهْ دَرْوَكْ إِلَى بْغَا! عْلَى خَاطَرْ هُوَّ ڤَالْ:" أَنَا إِبْنْ اللَّهْ!". ⁴⁴وْ حَتَّى الْخِيَانْ اللِّي تَصَلْبُوا مْعَاهْ عَايْرُوهْ كِمَا لُخْرِينْ⁴⁵وْطَاحَتْ الَضَلْمَة عْلَى ڤَاعْ الْبِلاَدْ مَا الطْنَاعْشْ تَاعْ النْهَارْ حَتَّى التْلاَتَة تَاعْ العْشِيَة. ⁴⁶وْمَنْ جْوَايَهْ تْلاَثَة تَاعْ العْشِيَة زْڤَا يَسُوعْ بْصوتْ عَالِي : "إِلِي إِلِي لِمَا شَبَقْتَنِي؟" أَلِي مَعْنَاتْهَا: إِلَهِي، إِلَهِي، عْلاَشْ سْمَحْتْ فِيَّ ؟ ⁴⁷وْسَمْعُوهْ وْحْدِينْ مَنْ هَادُوكْ لِكَانُوا وَاڤْفِينْ تَمَّ وْڤَالُوا : "رَاهْ يْعَيَطْ لْإِلِيَا⁴⁸وْجْرَى وَاحَدْ مَنْهُمْ وْ دَّا طَرْفْ تَاعْ الْقَشْ وْعَمْرَهْ خَلْ وْعَصْرَهْ فِي قَصْبَة وْشَرْبَهْ لَهْ. ⁴⁹وْبَصَّحْ لُخْرِينْ ڤَالُوا: "خَلٍّى نْشُوفُوا إِلِيَّا إلَى إِيجِي يْسَلْكَهْ!". ⁵⁰وزَڤَا يَسُوعْ ثَانِي بْصَوْتْ قْوِيْ وْسَلَمْ الَرُوحْ⁵¹وْتْڤَطَعْ حْجَابْ بِيتْ اللَّهْ عْلَى زُوجْ مَالْفُوقْ لَتَحْتْ، وْ تْزَلْزْلَتْ لَرْضْ، وْالْحْجُرْ الْكْبَارْ تْشَقْقَتْ، ⁵²وْتْحَلُّوا القْبُورْ، وْقَامُوا بَزَّافْ النَّاسْ المْقَدْسِينْ مَالْمُوتْ، ⁵³وْخَرْجُوا مَالْقْبُورْ بَعْدْ قِيَامَتِه، وْدَخْلُوا المْدِينَة المْقَدْسَة، وْبَانُوا لْبزَافْ النَّاسْ.⁵⁴وْڤَايْدْ العَسْكَرْ وْ اللِّي مْعَاهْ عَسَّاسَا عْلَى يَسُوعْ شَافُوا الَزْلْزْلَة وْلْصْرَا، خَافُوا بَزَّافْ وْ ڤَالُوا : "بَصَّحْ هَادْ الَرَاجَلْ كَانْ إِبْنْ اللَّهْ!". ⁵⁵وْكَانُوا تَّمْ نْسَا بَزَّافْ لِتَبْعُوا يَسُوعْ مَالْجَلِيلِ وْيْخَدْمُوهْ كَانُوا ڤَاعْدِينْ تَمَّ وْيْشُوفُو فِيهْ مَالْبْعِيدْ، ⁵⁶وْمَنْ بِينَاتْهُمْ مَرْيَمْ الْمَجْدَلْيَة، مَرْيَمْ أُمْ يَعْقُوبْ وْيُوسَفْ، وْأُمْ وْلاَدْ زَبَدِي.⁵⁷وْفَالْعْشِيَة، جَا وَاحَدْ الرَاجَلْ لاَبَاسْ عْلِيهْ مَالرَّامَة إِسَمُّوهْ يُوسَفْ، وْكَانْ هُوَّ تَانِي تَلْمِيذْ يَسُوعْ. ⁵⁸وْدْخَلْ هَادْ الَراجَلْ عَنْدْ بِيلاَطُسْ وْ طَلْبَهْ بَاهْ يَعْطِيهْ الجَسَدْ تَاعْ يَسُوعْ. وْفْدِكْ الَسَاعَة أْمَرْ بِيلاَطُسْ بَاهْ يَعْطُوهْلَهْ.⁵⁹وْدَّا يُوسَفْ الجْسَدْ وْكَفْنَهْ فِكَتَانْ نْقِيْ، ⁶⁰وْحَطَّهْ فَالْقْبَرْ الجْدِيدْ اللِّي فَالصْخَرْ، وْبَلَّعْ بَابْ الْقْبَرْ بْحَجْرَة كْبِيرة وْرَاحْ. ⁶¹وْكَانَتْ تَمَّ مَرْيَمْ الْمَجْدَلِيَة وْ مَرْيَمْ لُخْرَى ڤَاعْدِينْ ڤُدَامْ القْبَرْ⁶²وْ لْغَدْوَا كِينَا مَنْبَعْدْ النْهَارْ اللِّي يْوَجْدُوا فْيهْ السَبْتْ، تْلَّمُوا رُؤَسَاءْ رْجَالْ الدِّينْ وَالْفَرِيسِيِنْ عَنْدْ بِيلاَطُسْ ⁶³وْڤَالُولَهْ: "يَاسِيدِى، تْفَكَرْنَا بَلِّي هَادَاكْ الْكَذَّابْ كِكَانْ حَيْ كَانْ إِقُولْ:" بَلِّى مَنْبَعْدْ تَلْثْ يَّامْ غَادِي يْقُومْ. ⁶⁴أَيَ أَعْطِي أَمْرْ بَاشْ تْكُونْ العَسَّة عْلَى القَبْرْ حَتَّى النْهَارْ الثَالْثْ بَاشْ مَايْجُوشْ التْلاَمَذْ تَاعَهْ فَالْيلْ أُيْخَوْنُوهْ، وْ يْڤُولُوا لَلْشَعْبْ: بَلِّي قَامْ مَالْمُوتْ، وْغَادِي تْكُونْ هَادِي الكَذْبَة لَخْرَة أَشَرْ مَالْوْلَى!".⁶⁵وْيْقُولْهُمْ بِيلاَطُسْ : "عَنْدْكُمْ عَسَّاسِينْ أَيَ رُوحُوا وْعَسُّوا القْبَرْ كِمَا بْغِيتُوا". ⁶⁶وْرَاحُوا وْشَّمْعُوا الحَجْرَة تَاعْ القْبَرْ وْ دَارُوا عْلِيهْ العَسَة.

Chapter 28

¹وْمَمْبَعدْ نْهَارْ الَسَبْتْ طْلَعْ الْفْجَرْ تَعْ نْهَارْ الأَحَدْ، جَاتْ مَرْيَمْ الْمَجْدَلِيَة وْمَرْيَمْ لُخْرَى بَاشْ يْشُوفُوا لَقْبَرْ. ²وْعْلَى غَفْلَة صْرَاتْ زَلْزْلَة قْوِّيَة، عْلَى خَاطَرْ مَلاَكْ نْزَلْ مَالَسْمَا وْجَا وْ لَزْ الْحَجْرَة اللِّي عْلَى بَابْ الَقْبَرْ، وْجَمَّعْ عْلِيهَا.³وْكَانْ إِيضَوِّي كِمَا الْبَرْقْ، وْقَشَّهْ بْيَضْ كِمَا الثَلْجْ. ⁴وْتْرَعْدُوا الْعَسَّاسَا مَاالْخُوفْ وْوَلاَوْ كِمَا الْمُوتَى.⁵وْبَصَّحْ الْمَلاَكْ ڤَالْ لَزُوجْ الَنْسَا: «مَاتْخَافُوشْ أَنَا عَارَفْ بَلِّى رَاكُمْ تْحَوْسُوا عْلَى يَسُوعْ لِتَصْلَبْ. ⁶رَاهْ مَارَاهْشْ هْنَا عْلَى خَاطَرْ قَامْ كِمَا َڤَالْ! رُوحُوا المُوضَعْ لِكَانْ مَحْطُوطْ فِيهْ. ⁷وْرُوحُوا بَلْخَفْ وْڤُولُوا لَتْلاَمَذْ: رَاهْ قَامْ مَالْمُوتْ. وْهَاهُوَّ غَادِي يَسْبَقْكُمْ لَلْجْلِيلْ. تَمَّ غَادِي تْشُوفُوهْ. هَاأَنَا رَانِي ڤُلْتَلْكُمْ».⁸خَرْجُوا بَلْخَفْ مَالْقْبَرْ وْهُمَا خَايْفَاتْ وْ فَرْحَانَاتْ، وْرَاحُوا يَجْرُوا بَاشْ إِخَبْرُوا التْلاَمَذْ. ⁹وْكِكَانُوا رَايْحِينْ فَالطْرْيڤْ لاَقَاهُمْ يَسُوعْ وْڤَالْهُمْ: «سَلاَمْ لِيكُمْ». لَزُّوا عَنْدَهْ وْشَدُّوا رَجْلِيهْ وْ سَجْدُوا لِيهْ. ¹⁰وڤَالْهُمْ يَسُوعْ : «مَاتْخَافُوشْ. رُوحُوا وْ ڤُولُوا لْخُوتِي بَاشْ إِيرُوحُوا لَلْجْلِيلْ، وْتَمَّ غَادِي يْشُوفُونِْى».¹¹وْكِكَانُوا النْسَا لْزُوجْ غَادْيَاتْ فَى الْطْرِيقْ رَاحُوا شِي عَسَّاسَا لَلْمْدِينَة وْخَبْرُوا الرُؤَسَا تَاعْ رْجَالْ الدِّينْ بْڤَاعْ دَاكْ الشِي لْصْرَا. ¹²وْتْلَّمُوا مْعَ الشْيُوخْ، وْتْشَاوْرُوا فْهَادْ الشِي، وْرْشَاوْ الْعَسْكَرْ بَدْرَاهَمْ بَزَّافْ ¹³وْڤَالُولْهُمْ: «ڤُولُوا بَلِّى التْلاَمَذْ تَاعَهْ جَاوْ فَاللَّيلْ خَوْنُوهْ وَحْنَا رَاڤْدِينْ.¹⁴وْ إِلاَ عْرَفْ الْحَاكُمْ حْنَا غَادِي نَقَنْعُوهْ، وْمَا غَادِي يْصْرَالْكُمْ حَتَّى حَاجَة». ¹⁵وْدَّاوْ العَسَّسَا الْدَرَاهَمْ وْ دَارُو كِمَا وَصَّاوْهُمْ، وَتَنْشَرْ الخْبَرْ عَنْدْ لِهُودْ حَتَّى هَادْ الْيُومْ.¹⁶وْالطْنَاعْشْ التْلْمِيذْ رَاحُوا لَلْجْلِيلْ لَجْبَلْ، كِمَا وَصَّاهُمْ يَسُوعْ. ¹⁷وْغِيرْ شَافُوهْ سَجْدُوا لَهْ، وْبَصَّحْ وَحْدِينْ مَنْهُمْ شَكُّوا.¹⁸يَسُوعْ وْتْكَلَّمْ مْعَاهُمْ وْڤَالْ:«اللَّهْ عْطَانِي ڤَاعْ السُلْطَة فِي السْمَا وْعْلَى اللَرْضْ، ¹⁹رُوحُوا وْ تَلْمْذُهُمْ جمِيْع النَاسْ وْعمدُوهُمْ بإسْم الأَب والإبن والرُّحْ القُدُسْ²⁰وْعَلْمُوهُمْ بَاشْ إِيدِيرُوا بْڤَاعْ الدَاكْشِي اللِّي وْصِيتْكُمْ بِيهْ. وْغَادِي نْكُونْ مْعَاكُمْ حَتَّى اللَّخَرْ تَاعْ الزْمَانْ». آمِينَ.

Mark

Chapter 1

¹هَذِي هِيَ لْبَدْيَا تَاعْ إِنْجِيلْ الْمَسِيحْ إِبْنْ الَّلَهْ ،   ²كِمَا ڤَالُوا لَأَنْبِيَا لَّوْلِينْ :<<غَادِي نَرْسَلْ ڤُدَّامَكْ مَلَاكِيِ،لِي يْوَجَّدْلَكْ طْرِِيڤْ . ³صُوتْ وَاحَدْ إيزَڤي فَالْخْلَا: وَجْدُّوا طْرِيڤْ الرَّبْ، وْ صَڤْدُوا طُرْڤَانَهْ >>.⁴كَانْ يُوحَنَا إَغَطَّسْ فَالْخْلَأ إخَبَّرْ بْتَغْطِيسْ الْتُّوْبَة وْغُفْرَانْ الْدْنُوبْ .  ⁵وْكَانُوا يْجُوا عَنْدَه ڤَاعْ مَنْ جِهَة تَاعْ الْيَهُودِيَة وْنَاسْ اُرُوشَلِيمْ وْكَانُوا يَتْغَطْسُوا عْلَى يَدَّهْ فِي وَادْ الأُرْدُنْ، وْ كَانُوا يَسْتَعَّرْفُوا بَدْنُوبْهُمْ . ⁶وْكَانْ يُوحَنَّا يَلْبَسْ لَوْبَرْ تَاعْ جْمَلْ وْ يَتْحَزَّمْ بَالْجَلْدْ ،وْ يَاكُلْ الْجْرَادْ ولَعْسَلْ الْحُّرْ .⁷كَانْ إخَبَّرْ وَيْڤُولْ : " غَادِي يْجِي وَاحَدْ مَنْ مُورَايَ قْوِيْ عْلِيَّا ، لِمَانَسْتَاهَلْشْ حَتَّى نْطَاطِي وَنْحَلْ خْيُوطْ تَاعْ صَبَّاطَهْ . ⁸أَنَا غَطَّسْتْكُمْ بَالْمَاءْ، بَصَّحْ هُوَ يْغَطَّسْكُمْ بَالْرُّوحْ الْقُدُسْ ".⁹فْهَاذُوكْ لِيَّامْ جَا يَسُوعْ مَنْ النَاصِرَةِ الْجَلِيلْ وَتْغَطَّسْ مَنْ يُوحَنَّا فِي وَادْ الأُرْدُنْ . ¹⁰كِي خْرَجْ مَالْمَا شَافْ الْسْمَا نَحَلَّتْ ، وْا لرُوحْ هَوَّدْ عْلِيهْ كِي لْحْمَامَة ¹¹جَا صُوتْ مَالسْمَا يْڤُولْ: " أَنْتَ بْنِي الْحْبِيبْ الْلِّي أَنَا فَرْحَانْ بِهْ ".¹²وْ تَمْتَمْ ادَّاهْ الْرُّوحْ لَلْخْلَا ،  ¹³ ڤْعَدْ رَبْعِينْ يُومْ وَالشّيطَانْ اجَرَّبْ فِيهْ .وْكَانْ بِينْ لَوْحُوشْ. وَالْمَلاَيْكَة تَخَّدْمَهْ . دعوة التلاميذ الأولين¹⁴وْكِي ڤَظْبُوا يُوحَنَّا ، جَا يَسُوعْ لَلْجَلِيلْ إِخَبَّرْ بْمَلَكُوتْ الْلَّهْ  ¹⁵ وَ يْڤْولْ : "وْصَلْ الْوَقْتْ وْ ڤَرَّبْ مَلَكُوتْ الْلَّهْ ،تُوبُوا وْآمْنُوا بَالإِنْجِيلْ"¹⁶وْهُوَ يَتْمَشَّى عْلَى بْحَرْ الْجَلِيلْ شَافْ سِمْعَانْ وْ أَنْدْرَاوُسْ وْ خُوهْ لِهُمَا صَيّادِينْ. ¹⁷ڤَالْهُمْ يَسُوعْ : "تَبْعُونِي وْ غَادِي نْرُّدْكُمْ صَيَّادِينْ الْنَّاسْ". ¹⁸تَمْ تَمْ خَلَّاوْ الْشْبَكْ وْ تَبْعُوهْ .¹⁹مَنْبَعْدْ شْوِيَا شَافْ يَعْقُوبْ بَنْ زَبَدِي وْيُوحَنَّا خُوهْ ، يْرَقْعُوا فَالشْبَكْ . ²⁰عَيَّطَلْهُمْ . تَمْ تَمْ خَلَّاوْ بُوهُمْ زَبَدِي فَالْفْلُوكَه مْعَ لْخَدَّامَة وْ تَبْعُوهْ .²¹مَنْبَعْدْمَا دَخْلُوا كَفَرْ نَاحُومْ تَمْ تَمْ دْخَلْ لَلْمَجْمَعْ فَنْهَارْ السَّبْتْ وْبْدَا يْعَلَّمْ.  ²² وْكَانُوا مَخْلُوعِينْ فَالتَّعلِيمْ تَّاعَهْ عْلَى خَاطَرْ كَانْ يْعَلَّمْ كِي لِي عَنْدَهْ سُلْطَانْ مَاشِّي كِيمَا الْكَتَبَة .²³وْكَانْ كَايَنْ فَالْمَجْمَعْ وَاحَدْ مَسْكُونْ بْدَا يْزَڤِّي  ²⁴وَيْڤُولْ : " شَا كَايَنْ بِينَّا وْ بِينَكْ يَا يَسُوعْ النَّاصِرِي؟ جِيتْ بَاهْ تَهْلَكْنَا! اَنَا نَعْرَفْ شْكُونْ انْتَ : قُدّوسْ الْلَّهْ!". ²⁵ڤَالَّهْ يَسُوعْ بْصُوتْ عَالِي: " أسْكُتْ! وُخْرُجْ مَنَّهْ !". ²⁶طَيْحَهْ الْرُّوحْ الْنَّجِسْ وْ بْدَى وَيْزَقِّي وَخْرَجْ مَنَّهْ .²⁷ڤَاعْ تْحَيّْرُوا، وْ بْدَاوْ إسَقْسُوا بَعْضِيَاتْهُمْ وَيْڤْولُوا:" وَاشْ هَادْ ؟الْتَّعْلِيمْ لَجْدِيدْ ؟ عْلَى خَاطَرْ بْسُلْطَانْ يَامَرْ الأَرْوَاحْ النَّجِسَة تْطِيعَهْ !". ²⁸تَمْ تَمْ شَاعْ خَبْرَهْ فِي ڤَاعْ جِهَةْ الْجَلِيلْ . شفاء حماة سمعان و آخرين²⁹كِخَرْجُوا مَالْمَجْمَعْ رَاحُوا لْدَارْ سِمْعَانْ وْ أَنْدْرَاوَسْ مْعَ يَعْقُوبْ وْ يُوحَنَّا . ³⁰وْ كَانَتْ نْسِيبَةْ سِمْعَانْ رَاقْدَة وْ فِيهَا الْحُمَّى، وْ ڤَالُوا لْيَسُوعْ عْلِيهَا . ³¹وْ ڤَرَّبْ يَسُوعْ وْ شَدْهَا مَنْ يَدِّيهَا، وْ نَوَّضْهَا وْ تَمْ تَمْ رَاحَتَلْهَا الْحُمَّى وْ بْدَاتْ تَخْدَمْهُمْ .³²لَعْشِيَة كِي طَاحَتْ الشَّمْسْ، جَابُوا ڤََاعْ الْمَرْضَى وَلْمَسْكُونِينْ . ³³وْ نَاسْ لَمْدِينَة كَانُوا ڤَاعْ مَتْلَايْمِينْ عَنْدْ الْبَابْ. ³⁴وْ شْفَى بَزَّافْ لِيكَانُوا يْعَانُوا مَنْ أمْرَاضْ مَتْنَوْعَة ، وْ خَرَّجْ شَيَاطِينْ بَزَّافْ ، وْ مَخَلَّاهُمْشْ يَهَدْرُوا عْلَى خَاطَرْ عَرْفُوهْ.³⁵فَالصْبَاحْ بَكْرِي نَاضْ وْرَاحْ لَلْخْلَا، وْبْدَا يْصَلِّي تَمَّاكْ ، ³⁶وْمْبْعَدْ رَاحْ سِمْعَانْ وْلِي مْعَاهْ إحَوْسُوا عْلِيهْ. ³⁷وْ كِي لْقَاوَهْ ڤَالُولَهْ: " ڤَاعْ رَاهُمْ إحَوْسُوا عْلِيكْ".³⁸ڤَالْهُمْ يَسُوعْ : " نْرُوحُوا لَدْوَاوِيرْ لِقُدَّامْنَا نْبَشْرُوا تَمَّا تَانِي، عْلَى جَالْ هَادْ شِي جِيتْ ". ³⁹وْ رَاحْ إِبَشَّرْ فِي ڤَاعْ الْمَجَامِعْ تَاعْهُمْ فِي الْجَلِيلْ يْحَرَّرْ لْمَسْكُونِينْ .⁴⁰وْ جَا عَنْدَهْ وَاحَدْ فِيهْ لَبْرَصْ يَطْلَبْ مَنَّهْ وْ هُوَ رَاكَعْلَهْ ڤَالَهْ :"الاَ بْغِيتْ، تْنَجَّمْ تْنَقِّينِي". ⁴¹تْحَنَّنْ عْلِيهْ يَسُوعْ مَدْ يَدَّهْ وَ لَمْسَهْ وْ ڤَالَهْ :" أَتْنَقَّى! ". ⁴²وْ تَمْ تَمْ وْ هُوَ يَهْدَرْ بْرَا وْ رَاحْلَهْ لْبَرْصْ.⁴³تَمْ تَمْ رَسْلَهْ وْ حَّدْرَهْ ⁴⁴وْ ڤَالَهْ: " رُوحْ وْ مَا تْڤَولْ حَتَى لْوَاحَدْ، وْوَرّي رُوحَكْ لَلْكَاهَنْ وْ مَدْ عْلَى نْقَاوْتَكْ كِيمَا أْمَرْ بِيهْ مُوسَى ،بَاهْ تْكُونْ شْهَادَه لِيهُمْ ".⁴⁵بَصَّحْ هُوَ كِخْرَجْ بْدَا يْزَڤَي بَزَّافْ وْ شَيَّعْ لَخْبَرْ، حَتَى مَوَلَّاشْ يَسُوعْ يْنَجَّمْ يُدْخُلْ وَيْبَانْ فْدِيكْ لَمْدِينَة ، وْ كَانْ يُقعُدْ فَالْخْلَا ، وْ كَانُوا يْجُوا عَنْدَهْ مَنْ كُولْ جِهَة.

Chapter 2

¹بعْدْ يَامَاتْ دْخَلْ يَسُوعْ كَفَرْنَاحُومْ ،وَسَمْعُوا بَلِّ كَانْ فْاالدَّارْ ²تَمْ تَمْ تْلاَيمُوا عَنْدَهْ بَزَافْ لْغاشِي ومَكَانْشْ وِينْ إجَّمْعُوا حْتَى عَنْدْ الْبَابْ،وْكَانْ يَخَبَرْهُمْ بْكْلاَمْ الله.³وْجَاوْعَنْدَهْ جَابُولَهْ وَاحَدْ مَشْلُولْ رَافْدِينَهْ رَبْعَ رْجَالْ ⁴وْكِي مَنْجّْمُوشْ إِ ڤَرْبُوا عَنْدَهْ ، حَلُّوا سْقَفْ وِينْ كَان يَسُوعْ ، وْدَلاَّوْ مَنَهْ الَفْرَاشْ اللِّى كَانْ الْمَشْلُولْ مْكَسَّلْ فِيهْ .⁵كِشَافْ يَسُوعْ إيمَانْهُمْ ڤَالْ لَلْمَشْلُولْ " يَاوْلْدِي دْنُوبَكْ رَاهُمْ مَغْفُورِينْ " ⁶وْكَانْ تَمَ جْمَاعَة مْنْ الْكَتَبَة ڤَاعْدِينْ إِيْخَمْمُوا فِي ڤَلُوبْهُمْ ⁷" عْلاَهْ يَهْدَرْ كِمَا هَاكْ رَاهْ ْيَكُفْرْ ؟ شْكُونْ يْنَجَمْ يَغْفَرْ الدْنُوبْ مَنْ غِيرْ للَهْ وَحْدَهْ "⁸تَمْ تَمْ عْرَفْ يَسُوعْ بْرُوحْ نْتَاعَهْ بَلِّى كَانُوا يْخَمْمُوا كِمَا هَاكْ فِى نْفُوسْهُمْ ،و ڤَالْهُمْ<< عْلاَهْ رَاكُمْ تْخَمْمُوكِمَا هَاكْ فِى ڤَلُوبْكُم ⁹،وَاشْ مَنْ أَمْرْلِسَاهَلَ ؟ يَتْ ڤَالْ لَلْمَشْلُولْ دْنُوبَكْ مَغْفُورَة ،وْلّاَ يَتْڤَالْ نُوضْ وَأَرْفَدْ فْرَاشْكْ وْأتمْشَّي؟.¹⁰بَصَّحْ بَاهْ تَعَرْفُو بَلِّى إِبْنْ الْإنْسَانْ عَنْدَهْ السُلْطَانْ عْلَى الأَرْضْ بَاهْ يَغْفَرْ الدْنُوبْ ڤَالْ لَلْمَشْلُولْ ¹¹" نْڤُولَكْ نُوضْ وَأَرْفَدْ فْرَاشَكْ وْرُوحْ لْدَارَكْ ¹²نَاضْ وْتَمْ تَمْ رْفَدْ لَفْرَاشْ خْرَجْ ڤُدَامْهُمْ ڤَاعْ ،حَتَى نْخَلْعُوا وْبْدَاوْ يْسَبْحُوا فِى اللهْ وْيڤُولُوا " عُمَّرْنَا مَا شَفْنَا حَاجَة كِمَا هَادِي".¹³وْزَادْ خْرَجْ يَسُوعْ لَلْبْحَرْوْجَاوْعَنْدَهْ بَزَافْ غَاشِي وْعَلَّمْهُمْ ¹⁴كِكَانْ فَايْتْ شَافْ لاَوِيَ بَنْ حَلْفَى ڤَاعَدْ وِينْ اخَلْصُوا الضْريبَة وْ ڤَالْهْ <<تَبَّعْنِى>> ، نَاضْ وْ تَبّْعَهْ¹⁵كِى كَانْ يَسُوعْ مَتَّكِي فَدَارْاللاَّوِى هُوَوْتَلاَمْذَهْ بَزَّافْ الْعَشَّارِينْ وَالْخَاطِييِنْ ڤَاعْدِينْ مْعَاهْ ،وْكَانُوا يْتَبْعُوهْ ¹⁶الْكَتَبَة وْالْفَرِيسَيُونْ شَافُوهْ يَاكُلْ مْعَا الْخَاطِيينْ وْالْعَشَارِينْ وْڤَالُوا لْتْلاَمْذُهْ " عْلاَهْ يَاكَلْ وْ يَشْرَبْ مْعَ الْعَشَارِينْ وَالْخَاطِيينْ ؟".¹⁷وْكِسْمَعْ يَسُوعْ ڤَالْهُمْ "مَشِ لِبْصَحَتْهُمْ لِيَسْتْحَقُوا الَطْبِيبْ بَصَّحْ اْلمُّرْضْى هُمَاَ لِيْسْتْحَقُوهْ ، أنَا مَاجِيتْشْ بَاهْ نَعْيَّطْ لْصْحَاحْ بَصَّحْ جِيتْ نْعَيَّطْ لَلْمَدْنُوبِينْ لْتُوْبَة "¹⁸السُؤَالْ عَنْ الصَوْمْ وْكَانُوا تْلاَمْذْ تَاعْ يُوحَنَّا وَلْفَرِِيسِينْ إِيصُومُوا ، وْجَاوْ وْڤَالُوا لْيَسُوعْ "عْلاَهْ تَلاَمِيذْ يُوحَنَّا وْ لْفَرِيسِيِنْ إِصُومُوا وْتَلاَمِيذْ نْتَاوْعَكَ مَايْصُومُوشْ ؟ " ¹⁹ڤَالْهُمْ يَسُوعْ << يْنَجَمْوا صْحَابْ لَعْرِيسْ ايْصُومُوا وْلَعْريسْ مْعَاهُمْ، مَدَامْ لَعْرِيسْ بِنَاتْهُمْ مَيْنَجْمُوشْ إِيصُومُوا.²⁰بَصَحْ غَادِ إجُوا يَامَاتْ وِينْ يْتَرَفَعْ لَعْرِيسْ مَنْ عَنْدْهُم فِي ذَاكْ الْوَقْتْ غَادِ يْصُومُوا . ²¹حْتَى وَاحْد مَايْنَجَّمْ إِرَقَعْ لْبَسْة قْدِيمَة فُوڤْ طُرْفْ كْتَانْ جْدِيدْ وْلاَمَاكَاشْ الْطَرْفْ الْجْدِيدْ إيفَزَرْ لْقْدِيمْ تْوَلِّى التَُقْبَة كْتَرْمَلِّى كَانْتْ .²²حْتَى وَاحْدْ مَيْنَجَمْ إِيْدِيرْ شْرَابْ جْدِيدْ فِى ڤُرْبَاتْ قْدُمْ ، بَاشْ الشْرَابْ الْجْدِيدْ مَايْشَقَقْشْ الْڤُرْبَاتْ وْيْضِيعْ الشْرَابْ ، بَصَّحْ الشْرَابْ الجْدِيدْ يَنْدَارْفِى ڤُرْبَاتْ جْدْدَ".²³وْ فَاتْ يَسُوعْ فِى يَوْمْ السَبْتْ بِينْ الزَرْعْ تَاعْ الْڤَمْحْ ، وْبْدَوْا تْلاَمْدْ نْتَاوْعَهْ يْڤَلْعُوا السْبُولْ وْهُمَا يَتْمَشُوا . ²⁴ڤَالُوا الْفَرِّيسيِّنْ:" عْلاَهْ رَاهُمْ إِيْدِيرْوا فَى الشِّي لِمًيْنْدَارْشْ فِى نْهَارْ السَبْتْ ؟".²⁵"ڤَالْهُمْ عَمَّرْكُمْ مَاقْرِيتُوا شَادَارْ دَاوْدْ وَلِكَانُوا مْعَاهَ كسْحَقُواوْجَاعُوا؟ ²⁶كِيفَاهْ دْخَلْ لْدَارْ اللهْ فِي زْمَانْ أَبِيأثَارْ رَئِس الْكَهَنَة ، وْكْلَا خُبْزْ التَقْدِمَة لِمَيْلِيقْشْ يَنْتْكَلْ لِكَانْ مَنْ حَقْ الْكَهَنَة يَاكْلُوهْ ، وْمَدْ لِكَانُوا مْعَاهْ تَانِ>>.²⁷ڤَالْهُم :" السَبْتْ نْدَارْ للأنْسَانْ ، مَاشِى الإنْسَانْ لِنْدَارْ لَسَبْتْ . ²⁸إِمَلاَ إِبْنْ الإِنْسَانْ هُوَ رَبْ السَبْتْ تَانِ ".

Chapter 3

¹مَمْبَعْدْ دْخَل ْيَسُوْع ْالمَسِيحْ لَلْمَجْمَع ْوكَانْ تَمَاكْ رَجُلْ يَدَه ْيَابْسَا . ²وْ بْدَاوْ اِعَسُّو فِيهْ :اِذَا كَانْ يْدَاوِيهْ فَنْهَارْالسَّبْتْ بَاشْ يَشْكُوا عْلِيهْ.³وْ ڨَالْ لَلْرَجَلْ لِي كَانَتْ يَدِيه ْيَابْسَا " نُوضْ فَلْوَسْط"  ⁴مَمْبَعْدْ ڨَالْهُمْ :" وِيذَا حْلاَلْ نْهَارْ السَّبْتْ يَنْدَار لْخِيرْ وَلاَ الَشَّرْ ؟اسَلْكُواحْيَاة وَلاَ اكُّتْلوُهَا " سَكْتُوا.⁵وَيَسُوعْ شَافْهُمْ غَضْبَانْ وْحْزَنْ عْلىَ ڨْلُوبْهُمْ لقَاسْحاَ وْڨَالْ لَلْرَاجَلْ: " اَعْطِينِي يَدِيكْ ". وْمَدْهَا بْرَاتْ يَدِّيهْ وْ وَلاَّتْ كِيمَا لُخْرَى.  ⁶ وتَمْتَم خَرُجُو الفَارِيسِيِينْ وَالهِيرُودِسِيِينْ وَتَشَاوْرُوا عْلِيهْ بَاه اهَلْكُوهْ.⁷رَاحْ يَسُوعْ مْعَ التَّلاَمَيذْ تَعَهْ لَلْبْحَرْ، وْ تَبْعُوهْ بَزَافْ نَّاسْ مِنَ الجَلِيلْ وَ اليَهُودَيَةُ ⁸وَارُشَلِيمْ وَ اَدُومِيَّةَ وَمِنْ الاُرْدُنْ . وْمَنْ جْوَايَهْ صُورَ وَصَيْدَا، وَهَذَا عْلىَ خَاطَرْنَاسْ بَزَّافْ سَمْعوُا لِدَارَهْ جَاوْ عَنْدَهْ.⁹وْڨَالْ لَلْتَلاَمِيذْ تَاوْعَهْ اوَجْدُولَهْ فْلُوكَا صْغِيرَى عْلىَ جَالْ لغاشي ،بَاهْ مايغبنوهش، ¹⁰خَاطَرْ بَرَى بَزَافْ ،نَاسْ حَتَى وَلاَّوْ ڨَاعْ ايِجُو عَنْدَهْ لَمْرَاضْ اتْلَمْسُوهْ بَاهْ يَبْرَاوْ¹¹وَالاَرْوَاحْ النَّجِسَة كِي شَافْتَهْ سَجْدَتْلَهْ وْزَقَّتْ و ڨَعْدَتْ تْڨُولْ :"أَنْت َإبْنْ اللهْ".  ¹² وْوَصَّاهُمْ بَزَّافْ بَاه ْمَيْكَشْفُوهْشْ.¹³وْكَي طْلَعْ لَجْبَلْ عَيَّطْ لِّي بْغَاهُمْ وْجَاوْ عَنْدَهْ  ¹⁴ وْنَوَّظْ طْنَاعَشْ وْخَيَّرْهُمْ بَاهْ إِكُونُومْعَاهْ وْرْسَلْهُمْ باَهْ ابَشْرُوا ¹⁵إِكُونْ لِيهُمْ سُلْطَانْ بَاهْ يْبَرُّوا لْمَرْضَى وَيْخَرْجُوا الشَّيَاطِينْ ¹⁶وْبَدَّلْ اسَمْ سِمْعَانْ ْببُطْرُسْ.¹⁷وَيَعقُوبْ بَنْ زَبْدِي وَ يُوحَنَّا خُوا يَعْقُوبْ ،وْدَارَلْهُمْ إسْمْ بُوَانَرْجِسَى لِمَعْنَاهْ ابْنيِ الرَّعْدِ. ¹⁸وَانْدَرَاوُسْ، وَفِلِيِبِينْ، بَرْثولَمَاوُسْ،مَتَّى،وَتُومَا، ويَعْقُوبَ بْن حَلْفَى،وَتَدّاَوَُسَ، وَسِمْعانَ الْقَانَوِيَّ، ¹⁹يَهُوذاَ الإسْخَرْيُوطِيَّ اللَّي خَانَهْ .ممْبَعْد جَاوْ لْوَاحْدْ الدَّارْ.²⁰وَتْلاْيْمُوا عَنْدَهْ بَزَّافْ لْغَاشِي حَتَى مَنَجْمُوشْ يَاكْلُوا لْخُبْزْ.  ²¹ وْكِيْ سَمْعُوعَايَلْتَهْ خََرْجُوا بَاهْ يَحَكْمُوهْ وْڨَالُو رَاهْ "بْلاَ عْقَلْ" ²²وَلْكَتَبَةُ لِي هَوْدُوا مَنْ اوُرُشَلِيمْ ڨَالُوا: " فِيهْ بَعْلَزَبُولْ وَهُوَ رَئِيسْ الشَّيَاطِينْ وَيْخَرَّجْ الشَيَاطِينْ"²³وْڨَالْهُمْ بْلَمْثُولْ: " كِيفَاشْ اِنَجَّمْ شِيطَانْ يْخَرَّجْ شِيطَان ْ ؟  ²⁴ وِيذَا انْڨَسْمَتْ مَمْلَكَةُ عْلَى رُوحْهَا مَتْنَجَّمْشْ هَدِيكْ لْمَمْلَكَةُ تَرْسَخْ . ²⁵وِيْلاَ نْڤْْسَمْ دَارْ عْلَى رُوحَهْ مَيْنَجَّمْشْ هَداَكْ الدَّار ْ يَرْسَخْ.²⁶وْاِذَا نَاضْ شِيطَانْ ضَّدْ نَفْسَهْ وْخْرَجْ ضَدْ رُوحَهْ مَغَادِيشْ يَرْسَخْ بَلْعَكْسْ انَّقْضَى عْلِيهْ ²⁷مَغَادِشْ انَجَّمْ وَاحَدْ يُدْخُلْ لْعَنْدْ وَاحَدْ مَجْهَدْ يَدِّيلَهْ صْوَالْحَهْ، وِلاَ مَا رْبَطْشْ هَدَاكْ لْمَجْهَدْ مَالْبَدْيَا ،تَمَّاكْ يْنَجّمْ يَدِّيلَهْ صْوَالْحَهْ.²⁸الْحَقْ اَنَا نْڨُولْكُمْ:ڨَاعْ الذْنُوبْ تَتَّغْفَرْ لَلْنّاسْ، والكْفيِراللِّي يَكَفْرُوهْ. ²⁹بَصَّحْ ليَكْفَرْ عَلىَ الرُّوحِ اُلْقُدُسِ مَيَنْتَغْفَرْلَهْشْ لَلَّبْداَ،بَصَّحْ هُوَ مَسْتْحَقْ دَيْنُونَه لَلَّبْدَا". ³⁰عْلىَ خَاطَرْ ڨاَلُوا: " فِيهْ رُوحْ نَجِسْ".³¹جَاوْ خُوتَهْ وْامَّه ْاُو وَڨْفُوا بَرَّى وْرَسْلُوا عَنْدَهْ . ³²وْكَانُوا النّاسْ ڨَاعَدْينْ وْمَدَّاوْرِينْ عْلِيهْ ،وْڨَالُولَهْ: "مُّك و خُوتَكْ ْرَاهُم ْبَرَّى يَعيطُولَكْ".³³وْ رَدَّلْهُمْ وْ ڨَالْهُمْ: "شْكُونْ مَّا وَ شْكُونْ خُوتِي؟" . ³⁴وْشَافْ مْجِيهَتْ الڨَاعْدِينْ وْ ڨاَلْ: "هَاوْمَالاَ مَّا وْخُوتِي ، ³⁵عَلىَ خَاطَرَ لِي يْدِيرْ مَشِيئَةْ رَبِي هُوَ خُويَا وْاخْتِي وَ مَّا".

Chapter 4

¹وَ بْدَا يَسُوعْ يْعَلَّمْ عَلَى شَطْ الْبْحَرْ ، وْ كِي شَاف تْلاَيْمُوا عَليهْ بْزَافْ غَاشِي طْلَعْ لِلْفْلُوكَة وَ هُومَا ڨَعْدُوا فَالشَّطْ . ²كَانْ يْعَلَّمْهُمْ بْزَافْ بالمْثُول وْ ڨَالْهُم فَالتَّعْلِيمْ تَاعَهْ :³اسْمْعُوا الفَلاَّحْ خْرَجْ بَاشْ يَزْرَعْ ، ⁴وْ ِكي كَانْ يَزْرَعْ طَاحتْلَهْ شْوِيَّ مْالزَرِّيعَة على الطْرِيڨْ ، وْ جَاوْ زْوَاوَشْ وْكْلَاوَها . ⁵وْ طَاحتْلَهْ تاَنِي شويَّ عْلَى طْرِيڨْ مْحَجْرَة ، مَكَانْشْ فِيهَا بْزَاف تْرَابْ وَ نْبَتْ ، تَمْتَمْ عْلاَخَاطَرْ مَكَّانَتْشْ الَأرْضْ غَامْقَة.⁶بْصَّحْ كِي طَلْعَتْ الشَّمْسْ انْحْرَڨَتْ وَ يَبْسَتْ عَلاَخاَطَرْ مَعَنْدْهَاشْ جْذُورْ . ⁷وْ طَاحَتْ شْوِيَّ فْالشُّوكْ، وْ اطْلَعْ الشُّوكْ وْ جيَّفْهَا وْ مَعْطَاشْ الغَلَّة⁸وْ طَاحَتْلَهْ شْوِيَّ فَالأَرْضْ مْلِِيحَة ، وْ عْطَات بْزَافْ غَلَّة، كَايْنْ زَرِيعَة لِي مَدَّتْ ثْلاَثِينْ وْ لُخْرَى سَتِّينْ وْ كَايَنْ لِي مَدَّتْ مْيَة . ⁹وْ ڨَالْ لْهُمْ لِي عَنْدَهْ وَذْنِينْ بَاشْ يَسْمَعْ، غِيرْ يَسْمَعْ.¹⁰وْ كِي كَانْ وَحْدَهْ سَقْسَاوَهْ لِي كَانُو مْداَوْرِينْ بِيهْ وَ التْلاَمَذْ تَاوْعَهْ عْلَى الْمْثَلْ ، ¹¹وْ ڨَالْهُمْ : نْتُومَا مَعْطِيَتَلْكُمْ بَاهْ تَعَرْفُوا سِّرْ مَلَكوُتْ اللهْ بَصَّحْ لِي رَاهُمْ بَرَّا يَوْصَلَلْهُمْ كُلْشيِ بِالْمْثُولْ، ¹²قَدْ مَا يَخَّزْرُوا مَيْشُوفُوشْ وْ قَدْ مَا يَسَّمْعُوا مَا يَفَهْمُوشْ ، حَتَى يْوَلُّوا وْ يْتُوبوُا وْ تَنَغْفَرْلْهُمْ ذْنُوبْهُمْ .¹³وْڨاَلْهُمْ : مَفْهَمْتُوشْ هَاذْ لَمْثَلْ؟ كِيفَاشْ تَفَّهْمُوا ڨَاعْ المْثُولْ ؟  ¹⁴ الْفَلاَّحْ يَزْرَعْ الكَلِمَة تَاعْ اَللهْ. وْهَاذُوا لِي عْلىَ الطْرِيڨْ وِينْ اِنْزَرْعَتْ الكَلْمَة ، ¹⁵كِي يْسَّمْعُوا تَمْتَمْ يْجيِ الشِّيطَانْ وْ يَڨْلَعْ الكَلِمَة المَزْرُوعَة فِي ڨْلُوبْهُمْ.¹⁶وْهَاذُوهُمَا لِي نْزَرْعُوا فَالْأَرْضْ المْحَجْرَة ،كِي يْسَمْعُوا الْكَلِمَة يَتْقَبْلُوهَا بِالفَرْحَة ، ¹⁷بْصَّحْ مَعَنْدْهَاشْ الجْذُورْ وْمَنْ بَعْدْ كِي تْجِي الشَّدَة وْ الضِّيقْ تَمْتَمْ يْطِيحُوا وْ يَرْتَدُوا فِي الْإِيمَانْ.¹⁸وْ هَاذُوكْ لِي نْزَرْعُوا فَالشُّوكْ ،هُمَا لِي يْسَّمْعُوا الكَلِمَة ،  ¹⁹ بْصَّحْ هْمُومْ الدَّنْيَا وْ شُهْرَةْ الْعَالَمْ يْجَيْفُوا الْكَلِمَة وْ مَتْجِيبْشْ الغَلَّة. ²⁰وْ لِي نْزَرْعُوا فَالْأَرْضْ المْلِيحَة، لِي يَسَمْعُوا الكَلِمَة وْ يَتْقَبْلُوهَا وْ يْجِيبُوا الغَلَّة ،وَحْدِينْ يْجِيبُوا ثْلاَثِينْ ،وَحْدِينْ سَتِينْ ،وْ وَحْدُخْرِينْ مْيَّة. لمثل نتاع المصباح²¹وْ ڨَالْهُمْ : الْفَانُوسْ يَنْحَطْ تَحْتْ الْمِكْيَالْ وْلاَّ تَحْتْ السَّرِيرْ ؟ مَشِي يَنْحَطْ عْلَى المْنَارَة ؟ ²²عْلَى خَطَرْشْ حْتَى حَاجَة مَا تَڨْعُدْ مَدْسُوسَة وْ مَتْبَانْشْ، وْ حَتَّى حَاجَة مَا تَڨْعَدْ فَالسَّرْ وْ مَتْنَعْرَفْشْ . ²³لِي عَنْدَهْ وَذْنَينْ بَاشْ يَسْمَعْ غِيرْ يَسْمَعْ.²⁴وْ ڨَالْهُمْ : رَدُّوا بَالْكُمْ عْلَى شَارَاكُمْ تَسَّمْعُوا. يَنْتْكَالَلْكُمْ بِالكِيلَة لِي تْكِيْلُوا بِيهَا ،وْ يْنْزَادْ لْكُمْ. ²⁵عْلَى خاَطَرْ لِي عَنْدَهْ يَنْعْطَالَهْ كْتَرْ ، وْ لِي مَعَنْدَهْشْ حْتَّى لِي عَنْدَهْ يَدُّوهْلَهْ. مْثَلْ تَاعْ الزَّرِيعَة لِي تَكْبَرْ²⁶وْ ڨَالْ : كِيمَا هَاكْ مَلَكُوتْ اللهْ كِيمَا البْنَادَمْ لِّي يْقِيسْ الزَّرِيعَة فَالْأَرْضْ.  ²⁷ يَرْڤُدْ فَاللِّيلْ وْ يْنُوضْ فَالنْهَارْ وْ الزَّريعة تَطْلَعْ وْ تَعْطِي الْغَلَّة مَبْلاَمَا يْعْرَفْ كِيفَاهْ ، ²⁸عْلَى خَاطَرْ الْأَرْضْ وَحَدْهَا تْجِيبْ الغَلَّة. ²⁹لْوَقْتْ لِي تَطْلَعْ فِيهْ الغَلَّة تَمْتَمْ يَرْسَلْ لِي يَحَصْدَهْ باِلمِنْجَلْ عْلَى خَاطَرْ وَقْتْ الغَلَّة لْحَڨ.ْ.³⁰وْ ڨَالْهُمْ : بَاشْ تْشَبْهُوا مَلَكُوتْ اللهْ ؟ وَاشْ مَنْ مْثَلْ نْمَثْلُوهْ بِيهْ ؟  ³¹ كِيمَا حَبَّةْ خَرْدَلْ كِي تَنْزْرَعْ فَالْأَرْضْ ،هِيَ الزَّرِيعَة ڤَاعْ الصْغِيرَة لِي تَنْزْرَعْ فَالْأَرْضْ، ³²بْصَّحْ كِي تَنْزْرَعْ ،تَنْبَتْ تْوَلِّي هِيَ الْكْبِيرَة فْالزَّرِيعَة وْ يْوَلُّوا عَنْدْهَا أَغْصَانْ كْبِيرَة وْ يْجُوا زْوَاوْشْ تْعَشَّشْ فِيهَا.³³كَانْ يَهْدَرْ لْهُمْ بِبْزَافْ مْثُولْ كِيمَا هَاذُوا عْلَى حْسَابْ مَا يْنَجْمُوا يْسَّمْعُوا. ³⁴هَدْرَتَهْ كَانَتْ غِيرْ بْالمْثُولْ ،وْ كِي يْكُونْ وَحْدَهْ مْعَ التْلاَمَذْ يَشْرَحَلْهُمْ كُلْشِي.³⁵وْ دَاكْ النْهَارْ مْعَ الْعْشِيَّة ،ڨَالْهُمْ ارْوَاحُوا نْڨَطْعُوا لْلجِهَة الْأُخْرَى.  ³⁶ رَوْحُوا الْغَاشِي وْ دَّاوَهْ مْعَاهُمْ فَالْفْلُوكَة وْ كَانَتْ مْعَاهْ فْلَايَكْ صْغَارْ وْ وَاحْدُخْرِينْ. ³⁷كِيجَاتْ الرِّيحْ قْوِيَّة وْ بْدَاتْ المْوَاجِي تَضْرَبْ فَالْفْلُوكَة ،حْتَى ڨْرِيبْ مَاتَتْعَمَّرْ بِالمَاء.³⁸وْ كَانْ هُوَ حَاطْ رَاسَهْ عْلَى مْخَدَّة وْ رَاڨَدْ. نَوْضُوهْ وْ ڨَالُولَهْ : يَا مْعَلَّمْ ،مَعْلاَبَالَكْشْ بِينَا كُونْ نَغَتْرُوا ؟. ³⁹وْ نَاضْ وْحَبَّسْ الرِّيحْ وْ ڨَالْ لِلْبْحَرْ تْهَدَّنْ وَاسْكُتْ وْ حَبَّسْ الرِّيحْ وَ تْهَدْنَتْ الْحَالَة.⁴⁰وْ مَنْ بَعْدْ ڨَالْ لْهُمْ : عْلاَشْ رَاكُمْ خَايْفِينْ ڨَاعْ هَاكَا ؟كِيفَاشْ مَعَنْدْكُمْشْ إِيمَانْ ؟ . ⁴¹وْ خَافُوا بْزَّافْ وْڨَالُوا مَا بِينَاتْهُمْ : شْكُونْ هَاذَا ،حْتَّى الرِّيحْ وْ البْحَرْ يْطِيعُوا كْلاَمَهْ.

Chapter 5

¹وْجَاوْ لْجِهَة واحْدُخْرَى لْلْبْحَرْ لْبْلاَدْ سْمُوهَا اَلْجَدَرِيِينْ. ²وْكِي خْرَجْ مَالْفْلُوكَة تَمْ تَمْ لَقَاهْ وَاحَدْ لَبْنَادْمْ فِيهْ رُوحْ نَجِسْ،³كَانَ يْسْكُنْ فَلْقْبْرْ، وْحْتَى وَاحْدْ مَا نَجَّمْ يَرْبْطَهْ حْتَّى بَالْسْلاَسَلْ،  ⁴ عْلَى خَاطَرْ نْشَدْ بْزَّافْ بالْسْلاَسَلْ وْحْتَّى ولَّى يْطَرْطَڤْهُمْ وْ مَا نَجَّمْ حْتَّى وَاحَدْ يْتْحْكَّمْ فِيهْ.⁵وْكَانْ دَايْمَنْ لِيلْ وْ نْهَارْ فْلْجْبَالْ وْ لْقْبَرْ وْ يْزَڤِّي وْ يْجْرَحْ رُوحَهْ بْلَحْجْرْ.  ⁶ وْ كِشَافْ يَسُوعْ مْلْبْعِيدْ جْرَى وْ سْجَدْلَهْ،⁷وْ زَڤَّى بْزَّافْ وْ ڤَالْ: " شَا بِينِي وِ بِينَكْ يَا يَسُوعْ ابْنْ الله؟ فِوْجَهْ رْبِّي مَتْعْدَبْنِيشْ!". ⁸عْلَى خَاطَرْ ڤَالَهْ: " اخْرْجْ مَالْبْنَادَمْ يَا رُوحْ نَجِسْ".⁹وْ سْقْسَاه: "كِي سَمُّوكْ".وْ جَاوْبَهْ :"سَمُّونِي جَيْشْ، عْلَى خَاطْرْ رَانَا بْزَّافْ".  ¹⁰ وْ حَاوْلُوه ْبَاشْ مَايْرْسَلْهُمْشْ بَرَّى لمْدِينَة.¹¹وْ كَانْ تْمَا عْنْدْ لْجْبَلْْ ڤْطِيعْ كْبِيرْ تَاعْ لَحْلَالِيفْ يْرْعَاوْ،  ¹²وْطْلْبُوه ڤَاعْ شْوَاطْنْ وِ يْڤُولُو:" رْسَلْنَا نَدُّخْلٌو فَلْحْلَالِيفْ". ¹³وْ تَمْ تَمْ سْمَحَّلْهُمْ يَسُوعْ. وْ خَرْجَتْ اَلْأَرْوَاحْ اَلْنَّجِسَةُ وْ دَخْلَتْ فَلْحْلَالِيفْ، وْجْرَا لْڤْطِيعْ وْ طَاحْ فْلَبْحَرْ وْ كَانُو وَحْدْ اَلْفِينْ وْ جَافُو فْلْبْحَرْ.¹⁴بْصَّحْ سُرَّاحْ لَحْلَالِيفْ هَرْبُو وْ خَبْرُو لِّي فْلْمْدِينَة وْ دْوَاوِيرْ .وْ خَرْجُو بَاشْ يْشُوفُو شَا صْرَى. ¹⁵وْ جَاوْ لْعْنْدْ يَسُوعْ و كِشَافُو لْمْجْنُونْ لِّي كَانْ فِيهْ رُوحْ نَجِسْ مْجْمَّعْ وْ لاَبَسْ وْ عَاقْلْ ،خَافُو.¹⁶وْ حْكَاوْلْهُمْ ِلّي شَافُو شَا صْرَى مْعَ لْمَجْنُونْ وْ لَحْلَالِيفْ . ¹⁷وْ ڤَالُو لْيَسُوعْ يَرْحَلْ مْنْ بْلاَدْهُمْ.¹⁸وْ كِي دْخَلْ يَسُوعْ لْلْفْلُوكَة طْلْبْ مْنَّهْ لِّي كَانْ مْجْنُونْ بَاشْ يْكُونْ مْعَاهْ،  ¹⁹ وْ مَخْلاَهْشْ ،يَسُوعْ بْصَّحْ ڤَالَه ْ: "رُوحْ عَنْدْ دَارْكْ وْ مَّالِيكْ ، وْ خْبَّرْهُمْ شَا دَارْلَكْ الله ْو ِكيفَاشْ رَحْمَكْ". ²⁰وْ رَاحْ وْ بْدَا يْبَرّحْ فْعَشْرْ مْدُنْ شَدَارْ يَسُوعْ مْعَاهْ. وْ تْعَجْبُو لْغَاشِي. اقامة ابنة يايرس و نازفة الدم²¹وْ كِفَاتْ يَسُوعْ بْلْفْلُوكَة لَلْجِهَة لُخْرَى ، تْلاَمُّو عْنْدَهْ بْزَافْ الْنَّاسْ ، وْ كَانْ عَنْدْ لْبْحَرْ.  ²² وْ جَا عَنْدَهْ وَاحْدْ رَئِيسْ الْمْجْمَعْ سْمُوهْ يَايْرُسُ. وْ كِيشَافَهْ سْجْدْلَهْ ، ²³وْ حَاوْلَهْ وْ هُوَ يْڤُولْ :"بْنْتِي الصْغِيرَة رَاهِي تْلَقَّفْ. لُوكَانْ غِيرْ تْجِّي وْ تْحْطْ يْدَْكْ عْلِيهَا بَاشْ تْبْرَا وْ تْحْيَا!" . ²⁴وْرَاحْ مْعَاهْ وْ تْبْعُوهْ بْزَّافْ الْنَّاسْ وْ كَانُو غَابْنِينَهْ.²⁵وْ كَانْتْ مْرَاه عَنْدْهَا طْنَاعْشْ سْنَة وْ ِهيَ تَدْمِي ، ²⁶نْضَرَّتْ بْزَّافْ مَاالْطْبَّى وْ خْسْرْتْ ڤَاعْ لِي عْنْدْهَا وْ مَانْفْعْهَا وَالُو، غِيرْ زَادْ عْلِيهَا الضَّرِ. ²⁷وْ كِي سَمْعَتْ بْيَسُوعْ جَاتْ فِي وَسْطْ الْجْمَاعَة مْنْ مُورَاهْ ، وْمَسَّتْ قْشَهْ،²⁸عْلَى خَاطَرْ ڤَالَتْ : " إِلاَ تْلَمّسْتْ يَالُوكَانْ غِيرْ قْشَّهْ نْبْرَا". ²⁹وْ تَمْ تَمْ حَبَّسْ نَزِيفْ دَمْهَا ، وْ فَاقَتْ فِي رُوحْهَا بْلِّي بْرَاتْ مَالْمَرْضْ.³⁰وْ تَمْ تَمْ دَارْ يَسُوعْ بِينْ الجْمَاعَة وْ حَّسْ فِي رُوحَهْ بْقْوَّة خَرْجَتْ مْنَّهْ، وْ ڤَالْ:" شْكُونْ لِّي لْمَسْ قْشِّي؟". ³¹وْ ڤَالُولَهْ تْلاَمْذْه:" رَاكْ تْشُوفْ ڤَاعْ الْغَاشِي يَدَّمْرُوكْ، ْو تْڤُولْ: شْكُونْ لِمَسْنِي؟". ³²وْ كَانْ يْشُوفْ وِ يْحَوَّسْ بَاشْ يْشُوفْ لِّي دَارَتْ هَادْ الشِّي.³³بَصَّحْ لْمْرَاه جَاتْ وْهِيَ خَايْفَة بْزَّافْ، وْ عَارْفَة شَاصْرَالْهَا، وْ سَجْدَتْ وْ ڤَالْتْلَهْ ڤَاعْ اْلْحَقْ. ³⁴وْ ڤَالْهَا : " يَا بْنْتِي ِإيمَانَكْ شْفَاكْ ، رُوحِي بَسْلاَمَة وْ كُونِي صْحِيحَة".³⁵وْ هْوَ يْهْدَرْ جَاوْ مْنْ دَارْ رَئِيسْ الْمَجْمَعْ وِ يْڤُولُو:" بْنْتْكْ مَاتَتْ. عْلاَهْ رَاكْ تْشَقّؤي فْلْمْعَلَّمْ؟".³⁶وْ تَمْ تَمْ سْمَعْ يَسُوعْ الْكْلْمَة لِّي نْڤَالَتْ، وْ ڤَالْ لْرَئِيسْ المَجْمَعْ : "مَتْخَافْشْ ! آمْنْ بَرْكْ".  ³⁷ وْ مَاخَلَّى حْتَى وَاحَدْ يْتَبْعَهْ غِيرْ بُطْرُسْ وْ يَعْقُوبْ، وْ يُوحُنَّا خُو يَعْقُوبْ. ³⁸وْ جَا لْدَارْ رَئِيسْ الْمْجْمَعْ وْ سْمَعْ التْوَاغْ . يْبْكُو وِ يْنَوْحُو.³⁹وْ دْخَلْ وْ قَالْهُمْ : "عْلاَهْ رَاكُمْ تْبْكُو وْ تْنُوْحُو؟ لْبْنْتْ مَمَاتْتْشْ رَاهِي غِيرْ رَاڤْدَة ".  ⁴⁰وْ ضَحْكُو عْلِيهْ. بْصَّحْ هُوَ خْرَّجْهُمْ ڤَاعْ. وْ دَّى مْعَاهْ بُوا البْنْتْ وَ امْهَا وْ لِي كَانُو مْعَاهْ وْ دْخْلْ وِينْ كَانْتْ الْبْنْتْ مْكَسْلَة،⁴¹وْ شْدْ يَدْ الْبَنْتْ وْ ڤَالْهْا: "طَالِيثَا ، نُوضِي!". لِي مْعْنَاهْ: يَا بْنْتْ لِيكْ نْقُولْ: نُوضِي!  ⁴² وْ َتمْ تَمْ نَاضَتْ الْبَنْتْ وْ تْمْشَاتْ، عْلَى خَاطَرْ كَاْنتْ بْنْتْ تَاعْ طْنَاعْشْ سْنَة نْخْلْعُوا خْلْعَة كْبِيرَة . ⁴³وْ وَصَّاهُمْ بْزَّافْ بَاشْ حْتَّى وَاحْدْ مَا يْعْرَفْ شَا صْرَى وْ ڤَالْ بَاشْ يَعْطُوهَا تَاكُلْ.

Chapter 6

¹وخْرَجْ مَنْ ثَمَّا وَ رْجَعْ لَبلاَدَهْ وتَبْعُوهْ تَلَامْذْهْ. ²وْفَالنْهَارْ الَسَّبْتْ بْدَا يْعَلَّمْهُمْ فَالمُجَمَعْ. وبَزَّافْ النَّاسْ ّلِي سَمْعُوهْ نْخَلْعُو ڤَالُو:"مْنِينْ جَاهْ ڤَاعِ هَادْ الْشِّي ؟و شَا هَاذْ الحِكْمَة لِّي نَعْطَاتْلَهْ بَاشْ يَصْرُوا ڤَاعْ هَادْ المُعْجِزَاتْ عْلَى يَدِّيهْ؟ ³مَاشِِي هَذَا هُوَ النَجَّارْ وَلْدْ مَرْيَمْ خُو يَعْقُوبْ و يُوسِي و يَهُوذَا و سَمْعَانْ؟ مَاشِي خُوتَهْ لِّي رَاهُمْ هْنَا عَنْدْنَا وكَانُو يْشَكُّوا فِيهْ.⁴ڤَالْهُمْ :"مَاكَانْشْ النْبِي بْلا كَرَامَة غِيرْ فِي وَطْنَهْ و فِي دَارَهْ بِينْ مَّالِيهْ ". ⁵و مَنَجَّمْشْ يْدِيرْثَمَّا حَتَّى مُعْجِزَة، كَانْ يْحَطْ يَدِّيهْ عْلَى شِي مَرْضَى و شْفَاهُمْ. ⁶وتَعَجَّبْ كِي مَعَنْدْهُومْشْ الإِيمَانْ . وَبْدَى يْدُورْ فَالدْوَاوِيرْ يْعَلَّمْ.⁷و عَيَّطْ طْنَاعَشْ وْ بْدَى يَرْسَلْهُمْ زُوجْ زُوجْ، وأَعْطَاهُمْ سُلْطَانْ عْلَى لَرْوَاحْ النَجِسَة.  ⁸وْوَصَّاهُمْ مَيَدُّوشْ مْعَاهُمْ لاَ خُبْزْ ولاَعَوْلَة و لاَدْرَاهَمْ فِي حْزَامْهُمْ ، بَصَّحْ يَرَّفْدُوا مْعَاهُمْ غِيرْ مَطْرَڤْ. ⁹ويَلَّبْسوُ صَبَّاطْ و لَبْسَة وَحْدَة.¹⁰و ڤَالْهُمْ :"وْ كِي تَدُخْلُو لْدَارْ ڤُّعْدُو فِيهَا حَتَى تُخُّرْجُومَنْ ثَمَّا.  ¹¹ وڤَاعْ لِّي مَا يَقَّبَلْوكُمْشْ ومَايَسْمْعْولْكُمْشْ، خُّرْجُو مْنِ ثَمَّ وأَنْفْضُوا التْرَابْ لِّي فِي كَرْعِيكُمْ بَاشْ تْكُونْ شْهَادَة عْلِيهُمْ. الحَقْ نْڤُولْ لْكُمْ غَادِي تْكُونْ أَرْضْ سَدُومْ و عَمُورَة فِي يُومْ الدِّينْ ضِيقْ قَلْ مَنْ هَاذِيكْ لَمْدينَة".¹²و خَرْجُو يْبَشْرُو لَتَوْبَة. ¹³وخَرْجُوبَزَّافْ شَيَاطِينْ، و دَهْنُو بَالزِّيتْ بَزَّافْ مَرْضَى وشْفَاوْهُمْ. قطع راس يوحنا الغطاس¹⁴سْمَعْ الْمَلِكْ هَيرُودُسْ بَلِّي إِسْمَه وَلَّى مَعْرُوفْ . ڤَالْ:" هَذْا يُوحَنَا الغَطَّاسْ نَاضْ مَنْ بِينْ المُوتَى و عْلَى يَدِّيهْ رَاهْ تَصْرَى مُعْجِزَاتْ".  ¹⁵ وَحْدِين ڤَالُو:"هُوَ إِِيلِيَّا"ولُخْرِينْ ڤَالُو:"هُوَ النَبِي كِيمَا الانْبِيَاء".¹⁶و كِي سْمَعْ هِيرُودُسْ ڤَالْ:" هَذَا يُوحَنَا لِّي أَنَا ڤْطَعْتْ رَاسَهْ نَاضْ مْنْ بِينْ المُوتَى". ¹⁷عْلَى خَاطَرْ هَيرُودَسْ هُوَ بْرُوحَهْ شَدْ يُوحَنَا و دَارَهْ فَالحَبْسْ عْلَى جَالْ هِيرُودِييَّا مَرْة فِيلِيبُسْ خُوهْ ، لِّي كَانْ تْزَوَجْ مْعَهَا.¹⁸عْلَى خَاطَرْ يُوحَنَا كَانْ يْڤُول لْهِرُودُسَ:"مَاشِي حْلاَلْ عْلَيكْ مَرْتْ خُوكْ". ¹⁹ حَڤْدَتْ هِيرُودِييَّا عْلِيهْ، بَاشْ تَكُّتْلَه ْبَصَّحْ مَنَجْمَّتْشْ، ²⁰عَلَى خَاطَرْ هِيرُودُسَ كَانْ يْهيبْ يُوحَنَا و يَعْرَفْ بَلِي هُوَ رَاجْلْ بَّارْ و قَديسْ، كَانْ يَدّْضَايَقْ كِي يَسَّمْعَهْ بَصَّحْ يْدِيرْ بَزّافْ عَلَى رَايَهْ ، ويَسَمْعَهْ بَالفَرْحْ.²¹كَي جَا عِيدْ مِيلاَدَهْ دَارْ مَلُومَة و عْرَضْ لَسْيَادْ و لِّي مَعْرُوفِينْ و قَادَةْ العَسكَرْ نْتَاعْ الجَلِيلْ، ²²دَخْلَتْ بَنْتْ هِرُودِييَّا ورَڨَصَتْ وفْرَحْ هِيرُودُس ولِّي كَانُو مْعَاهْ . و ڨَالْ السَلْطاَنْ للْبَنْتْ :"طَُلْبِي شَا بْغِيتِي نْمَدْ هْلَكْ".²³و حْلَفْ لْهَا:" لُو كَانْ تَطَُّلْبِي نَّصْ مَمْلَكْتِي نَعْطِيهَالَكْ " ²⁴خَرْجَتْ و ڨََالَتْ لَمَّهَا :"شَا نَطْلَبْ؟. ڨَالَتْ لْهَا :" رَاسْ يُوحَنَا الغَطَاسْ". ²⁵دَخْلَتْ تَم تَمْ عَنْدْ السُلْطَانْ و طَلْبَتْ مَنَّهْ:"بْغِيتْ تْمَدْلِي رَاسْ يُوحَنَا الغَطَاسْ عْلَى طَبْسِي فَالحِينْ".²⁶حْزَنْ السَلْطَانْ بْزَافْ . عْلَى جَالْ النَّاسْ لِّي مْعَاهْ وْلْحَلْفْ لِّي حَلْفَهْ مَبْغَاشْ إِرُدْهَا. ²⁷تَمْ تَمْ رْسَلْ السَلْطَانْ الْخَدَّامْ إِجِيبْ رَاسَهْ. ²⁸رَاحْ و ڨَْطَعْ رَاسْهْ فَالحَبْسْ وْجَابَهْ فِي طَبْسِي و أَعْطَاهْ لَلْبَنْتْ، وْالبَنْتْ عْطَاتَهْ لَمُهَا. ²⁹وكِي سَمْعُوا تْلاَمْذْ تَعَاهْ جَاوْ جَابُو الْجَثَة تَاعَهْ وْدَفْنُوهْ فِي قْبَرْ.³⁰وْتْلاَيْمُوا الرُسُلْ عَنْدْ يَسُوعْ وْحْكَاوْلَهْ ڨََاعْ الشِّى ، لِّي دَارُوهْ. ³¹ڨَالْ لْهُمْ:" رْوَاحُو نْتُمَا وَحَدْكُمْ لْمْكَانْ خَالِي ْورْتَاحُوا شْوِيَة". عْلَى خَاطَرْكَانُو بَزَّافْ نَاسْ رَايحَين وْ جَايِين حَتَى مَاقَدْرُوشْ يَاكْلُو. ³²و رَاحُوا بَالفْلُوكَة لَلْخْلَى وَحَّدْهُمْ.³³شَافُوهُمْ بَزَّافْ نَاسْ كِي رَاحُوا، وْعَرْفُوهْ. وْجَاوْ لِيهْ يَتْمَشَوْ مَنْ كُلْ مْدِينَة . سَبْڨَُوهْ و تْلاَ يْمُو تَّمَّا مْعَاهْ. ³⁴كِي خْرَجْ يَسُوعْ شَافْ بَزَّافْ غَاشِي ، تْحَنَّنْ عْلِيهُمْ عْلَى خَاطَرْكَانُوا كِي لَغْنَمْ بْلاَ رَاعِي وْبْدَا يْعَلَّمْهُمْ بَزَّافْ صْوَالَحْ.³⁵وْكِي رَاحْ لْوَقْتْ جَاوْ لْعَنْدَهْ تَلاَمْذْ و ڨَالُو لَهْ:" رَانَا فِي مْكَانْ خَالِي و رَاحْ لْوَقْتْ ، ³⁶سَرْحُوهُمْ بَاهْ إِيْرُوحُوا لَدْوَاوِيرْ وَيَبشْرُوا لَخْبْزْ،عْلَى خَاطَرْ مَعَنْدْهُومْشْ شَا يَاكْلُوا.³⁷جَاوْبْهُمْ وْڨَالْ:"عْطُوهُمْ أَنْتُمَا يَاكْلُوا".ڨَالُولَهْ:"نْرُوحُوا نَشْرُوا خُبْزْ بْمِتَينْ دِينَارْ؟". ³⁸ْوڨَالْ لْهُمْ :" شْحَالْ مَنْ خُبْزَة عَنْدْكُمْ؟ رُوحُو شُوفُوا". وكِي عَرْفُوا ڨَالُوا:"خَمْسَ وْ زُوجْ حُوتَاتْ".³⁹وْامَرْهُمْ يْجَمْعُوهُمْ جْمَايَعْ جْمَايَعْ عْلَى لَحْشِيشْ . ⁴⁰وْ تَكَّاوْ جْمَايَعْ: تَاعْ مْيَة مْيَة وْ تَاعْ خَمْسِينْ خَمْسِينْ. ⁴¹رْفَدْ يَسُوعْ الخَمْسْ خُبْزَاتْ وْأَ زُّوجْ حُوتَاتْ، وْ رْفَدْ عِينِيهْ لَسْمَا، وْبَارَكْ وْڨَسَّمْ الْخُبْزَاتْ ، وْمَدْ لَتَلاَمَذْ بَاشْ يَڨَسْمُوهُمْ عْلَى النَّاسْ وْ ڨَسَّمْ ثَانِي الزُوجْ حُوتَاتْ عْلَى النَّاسْ.⁴²وْ كْلاَوْ ڨَاعْ وْ شَبْعُوا . ⁴³مَنْبَعْدْ رَفْدُو طْنَاعْشْ ڨَُفَة مْعَّمْرَة بالخُبْزْ وْالحُوتْ لِّي بْقَى . ⁴⁴وْ كَانُو لِّي كْلاَوْ ڨَْرِيبْ خَمْسْ ضْعَافْ رَاجَلْ .⁴⁵تَمْ تَمْ ڨَالْ لَتْلاَمَذْ نْتَاعَهْ يَدَّخْلُوا َلْلفْلُوكَة و يَسْبْڨَُوهْ لَشَّطْ فِي بِيتْ صَيْدَا بِلاَمَا يْسَرَّحْ لْغَاشِي. ⁴⁶وْمْنْبَعْدْ مَا وَدْعْوهُمْ رَاحْ لَجْبَلْ بَاشْ يْصَّلِي. ⁴⁷مْعَ لَعْشِيَة كَانَتْ لَفْلُوكَة فِي وَسْطْ لَبْحَرْ، وْ هُوَ على الشََّطْ وَحْدَهْ.⁴⁸وشَافْهُمْ مْعَذْبِينْ فَالجَدْفْ ،عْلَى خَاطَرْ كَانَتْ الرِّيحْ مْعَاكْسَتْهُمْ وْ كِي ڨََرَّبْ يَكْمَلْ اللِّيلْ جَاهُمْ يَسُوعْ يَتْمَشَّى فُوڨَ الَبْحَرْ، بَغِي يْفُوتْهُمْ. ⁴⁹وْكِي شَافُوهْ يَتْمَشَي عْلَى الْمَا حَسْبُوهْ خْيَالْ، بْدَاوْ يَزَّڨَُوا. ⁵⁰عْلَى خَاطَرْ شَافُوهْ وْخَافُوا، تَمْ تَمْ ڨَالْهُمْ :"تِقُوا ! أَنَا هُوَمَتْخَافُوشْ".⁵¹طْلَعْ يَسُوعْ لَفْلُوكَة حَبْسَتْ الرِّيحْ، تْعَجْبُوا فِيهْ بَزَّافْ . ⁵²عْلَى خَاطَرْمَافَهْمُوشْ مُعْجِزَة الخُبْزْعْلَى خَاطَرْ ڨَْلُوبْهُمْ كَانَتْ قَاسِيَة.⁵³كَي لَحْڨَُو لأَرْضْ جَنِّيسَارَتْ . ⁵⁴كِي خَرْجُوا مَالَفْلُوكَة تَمْ تَمْ عَرْفُوهْ ⁵⁵وْدَارُوا بِيهْ ڨَاعْ النَّاسْ تَاعْ هَادِيكْ لَبْلاَدْ، وْ بْدَاوْ يْجِيبُولَهْ النَّاسْ لِّي مْرَاضْ فُوڨْ مْطَارَحْهُمْ.⁵⁶كُلْ دُوَّارْ وْبْلاَدْ يْدْخَلْلْهَا ، يْجِيبُو لَهْ لْمَرْضَى لَسُوڨْ غِيرْ بَاشْ يْمَسُّوا طَرْفْ مَنْ كَسَوْتَّهْ وْ يَبْرَاوْ.

Chapter 7

¹وْتْلاَيْمُوا عَنْدَهْ الفَرِّسِيُونْ وْ الكَتَبَة لِجَاوْ مَنْ اُرُوشَلِيم.²كيِ شَافُوا بَعْضْ التَّلاَمَذْ تَاوْعَه يَاكْلُوا الخُبْزْ بْيَدِين مَشِي نْقَيِّينْ،لاَمُوهْ  ³عْلَى خَاطَرْ الْفَرِيسِيينْ وْ اليَهودْ اِلَى مَغَسْلُوشْ يَدِّيهُمْ مْلِيحْ .مَيَاكْلُوشْ، وْهُمَا شَادِّينْ فْعَادَتْ لِهُودْ. ⁴وْحَتَّى كِيْ يْجُوا مَالسُّوڨْ إِذَامَغَسْلُوشْ مَيَاكْلُوشْ. وْبَزَّافْ عْوَايَدْ تْعَلْمُوهُمْ وْ مَزَالْهُمْ شَادِّينْ فِيهُمْ غْسِيلْ الَمًّاعَنْ وَ الكِيسَانْ وْالسْنِّيَاوَاتْ تَاعْ نْحَاسْ وْحَتَّى النَّامُوسِيَّاتْ.⁵وْمَنْبَعْدْ سَقْسَاوَهْ الفَرِّسِيِينْ وْ الكَتَبَةُ: "عْلاَشْ التَّلاَمْذْ تَاوْعَكْ مَيَتْمَشُّوشْ عْلَى لَعْوَايَدْ تَاعْ لَجْدُودْ ،وْيَاكْلُوا الْخُبْزْ بْيَدِّينْ مَاشِّي نْقَيِّينْ؟".⁶وْ ڨَالْهُمْ: " كِيمَا اِشْعِيَاءْ تْنَبَّأْ عْلِيكُمْ نْتُومَا يَا الْمُنَافِقِينْ! كِمَا هُومَكْتُوبْ :هَادَا شَّعْبْ إكَرَّمْنِي بْفُمَّهْ ،بَصَّحْ ڨَلْبَهْ بْعِيدْ عْلِيَا ، ⁷يَعَبْدُونِي فِي بَاطَلْ وْهُمَا اِعَلْمُوا اتَعَاليِمْ تَاعْ النَّاسْ.⁸خَلِيتُوا وْصيَّة اللهِ وْشَدِيتُوا فِي عْوَايَدْ النَّاسْ كِمَا غْسِيلْ لَمَّاعَنْ وْالْكِيسَانْ وْ حْوَايَجْ وْحْدُخْرِينْ كِيمَا هَادُوا دِّيرُوهُم ⁹وْڨَاَلْهُمْ: "مْلِيحَا هَادِي! خَلِّيتُوا وْصِيَةْ الله ِبَاشْ تْشَدُّوا فِي عْوَايَدْكُمْ ¹⁰عْلَى خَاطَرْ مُوسَى ڨَالْ :كَرَّمْ بُوكْ وَامُّكْ، وَلِّي يْعَايَرْ بُوهْ وَ امَّهْ يَتْعَاقَبْ بالمُوتْ.¹¹انْتُومَا تْڨُولُوا :اذَا وَاحَدْ ڨَالْ لَلْوَالِدْ وْ للوَالدَة ُ لِكُنْتْ قَادَرْ نْعَاوْنَكْ بيِهْ نْمَدُوهْ هِبَة لَلِرَّبْ . ¹²مَتْزِيدُوشْ تْخَلُوهْ ادِيرْ حَاجَة لَلْوَالِدْ وَلَلْوَالِدَة . ¹³مْبَطْلُينْ كْلاَمْ اللهِ بَعْوَايَدْكُم لِنَقَلْتُوهَا. وْبَزَّافْ صْوَالَحْ كِيمَا هَادُوا دَرْتُوهَا.¹⁴وْعَاوَدْ عَيَّطْ لَلْغَاشِي وْ ڨَالْهُمْ:" اسَّمْعُوا ڨَاَعْ كِيماَ رَاكُم ْوْافَّهْمُوا ¹⁵مَاشِّي لِيَدْخُلْ مَنْ بَرَّى لْبْنَادَمْ لِيْنَجْسَهْ ،بَصَّحْ لِيَخْرَجْ مَنْ لَبْنَادَمْ هُوَ لِيْنَجْسَهْ. ْ ¹⁶وَلِّي عَنْدَهْ وَدْنِينْ باَهْ يَسْمَعْ ،غِيرْ يَسْمَعْ".¹⁷وْكِي خَلّى الْغَاشِي وْ دْخَلْ لَدَّارْ سَقْسَاوَهْ التَّلامَذْ تَاوْعَه ْعْلىَ لَمْثَلْ. ¹⁸وْڨَاَلْهُمْ :"نْتُومَا ثَانِي مَرَاكُمْشْ فَاهْمِين؟ بَلِّي ڨَاعْ لِيُدْخُلْ مَنْ بَرَّى الَبْنَادَمْ مَايْقَدْرْشْ انَجْسَهْ ، ¹⁹عْلَى خَاطَرْ مَيُدْخُلْشْ لْڨَلْبَه يُدْخُلْ لْكَرْشَه وْ يُخْرُجْ لْبَرَّى، هَاكَا انَقِّى ڨَاَعْ ْلَمْوَاكَلْ".²⁰مَنْبَعْد ڨَالْ:< لِيُخْرُجْ مَا لَبْنَادَمْ هَذاَ لِيْنَجَّسْهْ ²¹ عْلَى خَاطَرْ مَنْ دَاخَلْ ڨَلُوبْ النَّاسْ لِيُخْرُجْ التَّخْمَامْ لْمْاشِي مْلِيحْ ،الزْنَى،الفُسْقْ،قَتْلْ ، ²²السَّرِقَة الطَّمْعْ،الخُبْثْ،الشَّرْ، الحِيلَه،والجَهْلْ. ²³ڨَاعْ هَادْ لَحْوَايَجْ مَنْ دَاخَلْ َويْنَجْسُوا لَبْناَدَم ْ".²⁴وْمَنْبَعْدْ نَاضْ مَنْ تَمَّ وْرَاحْ لْصُورْ و صَيْدَا وْدْخَلْ لْدَارْ وْ مَبْغاَشْ حَتَّى وَاحَدْ يَعْرَفهْ ، بَصَّحْ مَقْدَرْشْ ادَّسْ رُوحَهْ ²⁵اِمَلاَ وَاحْدْ لَمْرَة كَانْ عَنْدْهَا بَنْتْ مَسْكُونَه بْرُوحْ نَجِسْ وْسَمْعَتْ لْهَدْرَة عْليِه ْجَاتْ وْطَاحَتْ عَنْدْ رَجْليِهْ. ²⁶هِيِ مْرَا يُونَانِيَة وْ أَصَّلْهَا فيِنِيقِي سُورِي وْ طَلْبَتْ مَنَّهْ ْبَاشْ اخَرَّجْ الشَّيْطَانْ مَن ْبَنْتْهاَ²⁷بَصَّحْ يَسُوعْ ڨَالْهَا :"حَتَى قْبَلْ الْدْرَارِي يَشَّبْعُواعْلَى خَاطَرْ مَاشِّي مْلِيحْ يَنْڨَلَعْ الخُبْزْ تَاعْ الدْرَارِي وْيَتْمَدْ لَلْكْلاَبْ ". ²⁸وْهِيَ وَاجْبَاتَهْ :"وَاهْ، يَاسَيدِي! :حَتَى لَكْلاَبْ ياَكْلُوا تَحْتْ المَايْدَا مَنْ فْتَاتْ ْتَاعْ الدْرَارِي!".²⁹ڨَالْهَا: "عْلىَ جَالْ هاَدْ لْكَلْمَة رُوحِي ،الشِّيطَانْ رَاه ْخْرَج ْمَنْ بَنتَكْ". ³⁰وْ كِي رَاحَتْ لَدَّارْهَا لْقَاتْ بَنْتْهاَ فاَلْفْرَاشْ وَ الشِّيطَانْ خْرَجْ مَنْهَا .³¹وْرَاحْ خْرَجْ مَنْ جْوَايَه صُورْ وْ صَيْدَا وْجَا لَلبْحَرْ الجَلِيلْ فِي وَسْطْ حُدُودْ المْدُنْ العَشرَا. ³²وْجَابُولَهْ طَْرشْ يَهْدَرْوْ يْتَأْتَأْ وْڨَالُولَه بَاه ْاحَطْ يَدَّيه ْعْليِه³³دَّاهْ يَسُوعْ وَحْدَهْ فِي جِهَة بْعيِدْ عْلَى لْغَاشِي وْدَارْ صْبَاعَهْ فِي وَدْنِينْ الرَاجَلْ وْ دْفَلْ وْ تْلَمَسْلَهْ لْسَانَه ³⁴وْ رْفَدْ عَينِيهْ لَسْمَا وْ تْنَهَّد ْوْ ڨَالْ <اِفَّثَا> .يَعْنِي انْحَلْ ³⁵وْ تَمْتَمْ نْحَلُوا وَدْنِيهْ ْوْ لْسَانَه تْحَرَّرْ،وْبْدَا يَهْدَر عَاَدِي .³⁶وْوَصَّاهُمْ يَسُوعْ بَاشْ مَايْقُولُوا لْحَتَى وَاحَدْ بَصَّحْ قَدْ مَا كَانْ اوُصِّيهُمْ قَدْ مَا كَانُوا يْبَّرْحُوا وْكَانُوا مَخْلُوعِينْ بَزَّافْ،بَزَّافْ . ³⁷وْيْڨَولُوا: "ڨَاعْ شَايْدِيرْ مْلِيحْ رَدْ طُّرْشِينْ اسَّمْعُوا وُبْكَاكِيشْ يَهَدْرُوا".

Chapter 8

¹فْى هَاذوُكْ اْلْلّيَامْ، كَانُو غَاشِي بْزَّافْ وْمَكَانْش عْنْدْهُم شَا يَاكْلُو، يَسُوعْ المَسِيحْ عْيْطْ لْلتَلاَمَذْ تَاوْعَهْ ْوڤَالهُمْ:  ² "رَانِي نشْفْقْ علِيهُمْ،عْلَى خَاطَرعْندْهُمْ تَلْتَيَامْ بَايْتِينْ ْ مْعَايَا ، ومَاعنْدْهُمشْ شَا يَاكْلُو. ³وْاذَا خْلِيتُوهُمْ إِوّلُوا لْديَارْهُمْ صَايْمِينْ، رَايَحْ يَعْيَاو فْى الطْرْيڨْ ، عْلَى خَاطَرْ نَاسْ بْزَّافْ مْنْهُمْ جَاوْ مَنْ بْعِيدْ". ⁴وْڤَالُو لَهْ تَلاَمْذْهْ : " مِْنِ نْقَدْرُو نْشَبْعُوهُمْ بْالخُبز فِى هَاذْ الصَحْرَا؟.⁵وْالمَسِيحْ سْقْسَاهُم :" شْحَالْ مْنْ خُبْزَة عنْدكُمْ؟ وڤَالُو لْهْ : عْنْدنَا سْبْع خُبْزَات". ⁶وْڤَالْ لَنَّاسْ بَاْه اِجَّمْعُوا عْلَى اللَّرْضْ، وْدَاَ السْبْعَة خُبْزَاتْ وَحْمْدْ رْبِيْ و عْطَى لَتْلاَمَذْ اِڤسْمُوعْليهُمْ.⁷وكَانْ مْعَاهُمْ شْوِيَة نْتَاعْ الْحُوتْ، وْ بَارْكْ وْطْلْبْ مَا التَلاَمَدْ بَاهْ يْمَّدُو لّنَّاسْ. ⁸كْلاَو وْشَبْعُو، وْجَمْعُو ّلِيْ بْقَى "سْبْعَة تَاعْ السَّلاَتْ". ⁹وْكَانْو لِّي كْلاَّوْ رَبعَالاَّفْ وَاحَدْ، وْمْبَعدْ سَّرَحْهُم . ¹⁰تَمْ تْم دْخَلْ لّْفلُوكَة هُوَ وْتْلاَمْدَهْ ، وْ رَاحْ لْجْوَايَهْ دَلمَانُوثَة.¹¹وجَاو عْنْدَهْ الفَرِيسِيينْ وبْدَاو يهَدْرُوا مْعَاهْ وطلبُوا مْنَهْ مُعْجِزَة بَاهْ يْجَرْبُوْهْ. ¹²تْنَهَّدْ وْ ڤَالْ: وَعْلاَهْ يْطْلْبْ هَاذْ الجِيْلْ مُعْجِزَة؟، وْنْڤُولْكُمْ اْلحَقْ مَا َيَنْعطَّاشْ لْهَاذْ الْجِيلْ مُعْجِزَة. ¹³وْمْنْبَعدْ خَلاَّهُمْ وْدْخْلْ تَانِي لَفْلُوكَة وْرَاحْ لْمْكَانْ وَحَدَاخُرْ¹⁴وْنْسَاوْ بَاهْ يْدِّوُ مْعَاهُم خُبْزْ، وْكَانْ عنْدهُمْ غِيْر وَحْدَة. ¹⁵وْصَّاهُمْ وْڤَالهٌمْ : " حَرزُوا رْوَاحْكُمْ مْا اْلفَرِّيْسِييْن وهِيْرُودُسْ ".¹⁶وخْمُّو بِيْنَاتْهُمْ ْوڤَالُو: " مَاعْندْنَاشْ خُبْزْ"، ¹⁷وعْرّْفْ يَسُوعْ شَا كَانُو يْخَمَّمُوا وْڤَالْهُمْ: " عْلاَّشْ تْخّمٌوبَلِّي مَاعنْدْكُمْشْ الخُبْزْ؟، مَازَال مَافْهْمْتُوشْ؟، مَنْ دَرْوَكْ ڤْلُوبْكُمْ رَاهَا قَاسْحَة؟،¹⁸كِيفَاهْ؟ عْندْكُمْ عِيْنِينْ وْمَاتْشُوفُوشْ؟، وعْندُكُمْ وْدْنِين وْمَاتْسْمْعُوشْ وْمَاتْعَقْلُوشْ؟، ¹⁹كِي ڤْسَّمْتْ خَمْسْ خُبْزَاتْ عْلََى خْمسَاَلاَفْ بْنَادَمْ، َشْحَالْ مْنْ ڤُفَة مْعَمْرَة تَاعْ الْخُبْزْ رْفْدَتُوهَا؟". وْڤَالُو لَهْ ،" طْنَاعْشْ".²⁰وْالمُعْجِزَة لَّيْ فِيهَا رْبْعَالاَفْ ، شْحَالْ مْنْ ڤُفَة عْمَّرْتُمْ؟. ڤَالُو لَهْ سْبْعَة، ²¹وْ ڤَالْهُمْ: كِيْفَاشْ مَتَفَّهْمُوشْ؟. شِفَاءْ أَعْمَى فِي بَيْتْ صيدا²²وْجَا لْبِيتْ صَيْدَا ، وْجَاَبُولَهْ رَاجَلْ عْمَى وْطْلْبُو مْنَّهْ بَاهْ يْشْفِيهْ، ²³شَدْلَهْ يَدَّهْ وْدَّاهْ بَرَّا الدَوَّارْ، دْفْلَّهْ فِي عِيْنِيهْ، وْحَطْ يْدِّيهْ عْلِيهْ وْسْقْسَاهْ " إِذَا رَاكْ تْشُوفْ؟"²⁴وْرَدْ عْلِيهْ بْلِّي رَاهْ يشُوفْ النَّاسْ كي شْجُر يَتْمَشَّوا. ²⁵وْمَنْبَعْدْ حَّطْ يْدِّيهْ عْلَى عِيْنِيهْ ، بْرَى وْوَلَّى يْشُوفْ. ²⁶رَسْلَهْ لْدَارَهْ وْڤَالَّهْ مَا يَدْخُلْشْ لَلْدَوَّارْ وْمَا يْڤُولْ لْحْتَّى وَاحَدْ.إِعْتِرَافْ بطرس بالمسيح²⁷وْمَنْبَعْد خْرَجْ يَسُوعْ مْعَ تْلَامْذَهْ َلدْوَاوِيرْ تَاعْ قِيصَرْيَة فِيلِبُسْ، وْ فَالطْرِيڤْ سَقْسَاهُمْ وْ ڤَالْهُمْ: "شَا يْڤُولُو النَّاسْ عْلِيَا؟ ". ²⁸جَاوْبُوهْ: " يُوحَنَا الغَطَّاسْ ، وْوَحْدُخْرِينْ إِيلِيَّا، وْ وَحَدُخْرِينْ وَاحد منْ الأنْبِيَاءْ".²⁹وْ زَادْ ڤَالْهُمْ : وْنْتُمَا شَا تْڤُولُو عْلِيَا؟، وْجَاوْبَهْ بُطْرُسْ وْڤَالَّهْ " نْتَ هُو المَسِيحْ إِبنْ الله"، ³⁰وَطْلَبْ مَنْهُمْ بَاهْ مَا يْڤُولُو لْحَتَّى وَاحَدْ.³¹بْدَا يْعَلَّمْهُمْ بَلِّي إِبْنْ الإِنْسَانْ إِلِيقْ يْتْعَذَّبْ وْيَنْضَّرْ بْزَّافْ، وْيَرْفْضَهْ الشُّيُوخْ وْرُؤَسَاءْ الكَهَنَةْ وْالْكَتَبَة وْ يَكُّتْلُوهْ ، وْبَعْدْ ثَلْثْ أَيَامْ يْنُوضْ. ³²وڤَالْ هَاذْ الهْدْرَة بْالزْڤَا ، وْجَبْدَهْ بُطْرُسْ عْلَى جِهَة وْبْدَا يْعَاتْبَهْ.³³دَارْ وْشَافْ فْالتْلاَمَذْ تَاعَهْ وْزَڤَّا عْلَى بُطْرُسْ وْڤَالَه: " رُوحْ عْلِيَا يَاشِيطَانْ ،عْلَى خَاطَرْ مَارَاكْشْ تْخَمَّمْ عْلَى صْوَالَحْ نْتَاعْ الرَّبْ ، بَصَّحْ نْتَاعْ النَّاسْ". ³⁴وْڤَالْ لنَّاسْ وْ التْلاَمَذْ نْتَاعَهْ : " لِّي بْغَا يْجِي مُورَايَا ، يْليقْ يَنْكَرْ رُوحَهْ وْيَرْفَدْ الصَّلِيبْ نْتَاعَهْ وَيْتَبَّعْنِي .³⁵لِّي بْغَا يَرْبَحْ نَفْسَهْ يَهْلَكْهَا، وْلِّي يَهْلَكْ نْفْسَهْ عْلَى جَالِي وْعْلَى جَالْ الإِنْجِيلْ يَرْبَحْهَا. ³⁶شَا يَنْفَعْ البْنَادَمْ لُوكَانْ يَرْبَحْ ڤَاعْ الدَّنْيَا وْيَخْسَرْ نَفْسَهْ؟ ³⁷وْلاَّ شَا يْمَدْ الإنسَانْ بَاهْ يْفدِي حْيَاتَهْ؟³⁸لِيَحْشَمْ بِيَّا وْبَكْلاَمِي فِي هَاذْْ الجِيلْ الفَاسَقْ الخَاطِي، تَانِي اِبْنْ الإِنْسَانْ يَحْشَمْ بِيهْ كِيْ يْجِي بْمَجْدْ بُوهْ مْعَ المَلاَيْكَا فَالسْمَا .

Chapter 9

¹وْڤَالْهُمْ الْحَقْ نْڤُولْكُمْ : كَايَنْ وَحْدِينْ مَنْكُمْ هْنَا مَايْمُوتُوشْ حَتَّى يْشُوفُو مَلَكُوتْ الله جَا بْقَوَّة ²وْمَنْ بَعْدْ سَتِّيَامْ جَابْ يَسُوعْ بُطْرُسْ وْ يَعْقُوبْ وْ يُوحَنَا وْطْلَعْ بِهُمْ لَجْبَلْ عَالِ وْڤَعْدُو وَحَدْهُمْ وْتْبَدْلَتْ صُورْتَهْ ڤُدَّامْهُمْ ³وْوَلاَّتْ كَسَّوْتَهْ بَيْضَا كِثَلْجْ وْتَلْمَعْ مَكَانْشْ حَاجَة بَيْضَة كِمَاهِيَ عْلَى الأَرْضْ⁴بَانْ لْهُمْ إِلْيَاسْ مْعَ مُوسَى وْكَانُوا يْهَدْرُومْعَ يَسُوعْ  ⁵ وْخَلَّى بُطْرُسْ يْڤُولْ لْيَسُوعْ يَاسِيدِي مْلِيحْ نُڤَعْدُواهْنَاوْنَّصنْعُوا تْلْتْ خْيَامْ وَحْدَة لِيكْ وَحْدَة لْمُوسَى وَحْدَة لإيلْيَّا ⁶مَاكَانْشْ عْلَى بَاَلْه شَاكَانْ يَهْدَرْ عْلَى خَاطَرْ كَانُوا خَايْفِينْ .⁷وْكَانَتْ سْحَابَة ظَلَّتْ عْلِيهُمْ وْجَا صُوتْ مَا سْحَابَة هَذَا هُوَبْنِي لَحْبِيبْ سَمْعُوا لَهْ ⁸وْشَافُو مَنْ كُلْ جِهَة كَانْ غِيرْ يَسُوعْ وَحْدَهْ مْعَهُمْ.⁹وْكِي كَانُوا مْهَوْدِّين مَا الجْبَلْ وْصَّاهُمْ حَتَّى وَاحَدْ مَايْڤَُولْ شَاشَافُوا حَتَّى يُْقُومْ إِبْنْ الأِنْسَانْ مَنْ بِينْ لْمُوتَى ¹⁰وْخَلَاّوْلَكْلَامْ لَنْفُوسْهُمْ وْيْسَقْسِيوْ شَاهُوَ اْلقِيَامَة مَنْ بِينْ لْمُوتَى؟¹¹وْسَقْسَاوْ يَسُوعْ عْلاَشْ يْڤَُولُوا الْكَتَبَة بَلِّي إِيلِيَّا لاَزَمْ يْجِي لَوَّلْ، ¹²وْجَاوَبْهُمْ: " إِيلِيَّا يْجِي لَوَّلْ وْيْرُّدْ كُلْ شِي كِمَا هُوَ مَكْتُوبْ عْلَى إِبْنْ الأِنْسَانْ يَتْأَلَمْ بَزَّافْ وْيَتْهَانْ، ¹³وْأَنَا نَڤَُولْكُمْ إِيلِيَّا تَانِي جَا وْدَارُو فِيهْ شَابْغَاوْكِمَا هُوَ مَكْتُوبْ.¹⁴وْكِي جَا عَنْدَ تْلاَمَذْ شَافْ بَزَّافْ النَّاسْ مْدَّاوْرِينْ بِهْ وْلْكَتَبَة يْحَاوَرْهُمْ، ¹⁵وْ تَّمْ تَّمْ كِي شَافُوهْ ڤَاعْ هَدُوكْ النَّاسْ تْحَيّْرُوا وْجْرَاوْ عَنْدَهْ وْسَلْمُواعْلِيهْ ¹⁶سَقْسَاوْلْكَتَبَة عْلَى وَاشْ تْحَاوَرْهُمْ؟¹⁷وْجَاوَبْ وَاحَدْ مَا النَّاسْ وْڤََالْ يَا مْعَلَمْ جَبْتْلَكْ وْلْدِي فِيهْ رُوحْ أَخْرَسْ، ¹⁸وْهَادْ الرُوحْ يْطَيْحَهْ عْلَى لَرْضْ وْ يْغَزَزْلَهْ فِي سَنّيِهْ وْيَبْسَهْ وْڤُلْتْ لَتْلاَمْذَكْ بَهْ يْخَرْجُوهْ بَصَّحْ مَنَجْمُوشْ. ¹⁹وْجَاوَبْهُمْ يَسُوعْ يَالْجِيلْ لْغِيرْ لْمُومَنْ حَتَّى لْوِنْتَ نْكُونْ مْعَاكُمْ وْنَصْبَرْعْلِيكُمْ؟ ڤَدْمُوهْ لِي.²⁰قَدْمُوهْ لَهْ كِي شَافَهْ مَصْرُوعْ وْطَايَحْ عْلَى لََّرْضْ ²¹سَقْسَا بُوهْ مَنْ وِنْتَ وْهُوَّ عْلَى هَادْ الْحَالَة؟ وْجَاوْبَهْ :مَنْ لِّي كَانْ ْصغِيرْ ²²وْشْحَالْ مَنْ خَطْرَة قَاسَهْ فَي النَّارْوْالْمَا بَاشْ يَكَتْلَهْ وْبَصَّحْ إِلَاتَقْدَرْ دِيرْ حَاجَة تْحَنَنْ عْلِينَا وْعَاوَنَّا.²³وْڤَالَهْ يَسُوعْ :" إِلَا تَقْدَرْتْآمَنْ كُلْ شِي مُسْتَطَاعْ َللِّي ْيآمَنْ" ²⁴تَّمْ تَّمْ زَڤَا لْوَلْدْ بَاالدْمُوعْ وْ ڤَالْ نَآمَنْ يَا سِيدِي عَاوَنْ عَدَمْ إِيمَانِي ²⁵وْكِيشَافْ يَسُوعْ النَّاسْ يَجْرُوا أْمَرْ الرُوحْ النَجِسْ وْڤَالَه ْ"يَا الرُّوحْ لَخْرَسْ وْلَبْكَمْ نَأَمْرَكْ أُخْرَجْ مَنَهْ وْمَا تْعَاوَدْشْ تَدْخَلْ فِيهْ!"²⁶زَڤَا وْصَرْعَهْ بَزَّافْ وْخْرَجْ وْلَّى كِي ْلَميّتْ حَتَّى ڤَالُوا الَّناسْ رَاهْ مَاتْ!  ²⁷وْشَدَّهْ يَسُوعْ مَنْ يَدَّهْ وْنَوْضَهْ .²⁸وِكِي دْخَلْ لْوَاحَدْ الدَّارْ سَقْسَاوَهْ تْلاَمَذْ عْلاَهْ مَا قْدَرْنَاشْ نَخَرْجُوهْ؟ ²⁹ڤَالْهُمْ "هَادْ اْلَجنْسْ مَا يَخْرَجْشْ غِيرْبَالصْلاَةْ وْالصُومْ". يسوع يُنْبِئُ بِمَوتِهِ وَقِيَامَتِهِ³⁰وْخَرْجُوا مَنْ تَمَّا وْفَاتُوا مَا الْجَلِيلْ وْمَا بْغَاشْ حَتَّى وَاحَدْ يَعْرَفْ ³¹عْلَى خَاطَرْ كَانْ يْعَلَّمْ التْلاَمَذْ وْيْڤُولْهُمْ "إِبْنْ الأِنْسَانْ يْسَلْمُوهْ لْيَدِينْ النَّاسْ وْيْكُتْلُوهْ وْمَنْبَعْدْ فَالْيُومْ التَالَتْ يْقُومْ ³² بَصَّحْ هُمَا مَا فَهْمُوشْ كْلاَمَهْ وْخَافُوا بَاهْ يْسَقْسُوهْ. مَنْ هوالاعظم³³وْرَاحْ كَفَرْنَاحُومْ . كِي كَانْ فَالدَّارْ سَقْسَاهُمْ "عْلَى شَاهْ كُنْتُوا تَهَدْرُوا بِينَاتْكُمْ فَالطْرِيڤْ ³⁴سَكْتُواعْلَى خَاطَرْ كَانُوا يَتْنَاقْشُوا شْكُونْ هُوَالأَعْظْم ³⁵وْڤْعَدْ وْعَيَّطْ لَتْلاَمَذْ وْڤَالْهُمْ"إِذَا وَاحَدْ بْغَى يْوَلِّى لَوَّلْ يْكُونْ لَخَّرْ وْيَخْدَمْ لْكُلْ".³⁶نَوَّضْ وَلْدْ صْغِيرْ فِي وَسْطْهُمْ وْحَظْنَهْ وْڤَالْهُمْ ³⁷لِيَقْبَلْ وَاحَدْ مَنْ لَوْلَادْ كِمَاهَادَ بَاسْمِي يَقْبَلْنِي وْلِيَقْبَلْنِي مَيَقْبَلْنِيشْ غِيرْ أَنَا بَصَّحْ يَقْبَلْ لِرْسَلْنِي".³⁸وْجَاوَبْ يُوحَنَا وْڤَالَهْ: يَامْعَلَمْ شَفْنَا وَاحَدْ يْخَرَجْ شَيَاطِينْ بَاسْمَكْ وْهُوَمَايْتَبَعْنَاشْ ³⁹وْڤَالْ يَسُوعْ "مَا تَمَنْعُوهْشْ عْلَى خَاطَرْحَتَّى وَاحَدْ مَا يَصْنَعْ مُعْجِزَة بَاسْمِي وْيَقْدَرْ بَلْخَفْ يْڤُولْ عْلِيَّ الشَّرْ.⁴⁰عْلَى خَاطَرْ لِمَشِي ضَدْنَا هُوَمْعَانَا. ⁴¹ِلْيْشَرَّبْكُمْ كَاسْ مَاء بَاسْمِي عْلَى خَاطَرْ نْتُومَا لَلْمَسِيحْ نْڤُولْكُمْ الْحَقْ مَاظَاعْشْ أَجْرَهْ.⁴²وْلِّي يْطَيَّحْ وَاحَدْ مَاالصْغَارْلِيْآمْنُوا بِيَا خِيرْلَهْ يَنْدَارْعْلَى رَڤْبَتَهْ حَجْرَة الرْحَى وْيَنْقَاسْ فَالَبْحَرْ ⁴³وْإِذَا طَيْحَاَتَكْ يَدَّكْ فَالْخَطِيَّة ڤْطَعْهَا خِيرْلَكْ تَدْخُلْ لَحْيَاةْ بْيَدْ وَحْدَة وْلاَّتَدْخُلْ نَّارْجَهَنَمْ لِمَتْنَطْفَاشْ بْزُوجْ يَدِّينْ ⁴⁴وِينْ دُودْهُمْ مَايْمُوتْشْ وْالنَّارْ مَاتَنَّطْفَاشْ.⁴⁵وْإِذَا طَيْحَاتَكْ رَجْلَْكْ فَالْخَطِّيَة ڤَطْعْهَا خِيرْلَكْ تَدْخُلْ لَحْيَاْة قْجَعْ مَِّلي تْكُونْ عَنْدَكْ زُوجْ رَجْلِينْ وْتْنْقَاسْ فَاالنَّارْجَهَنَمْ لِمَتَّنَطْفَاشْ ⁴⁶وِينْ الدُودْ مَايْمُوتْشْ وْالنَّارْمَا تَنَّطْفَاشْ .⁴⁷وِيلَا طَيْحَاتَكْ عَيْنَكْ فَالْخَطِيَّة ڤْلَعْهَا خِيرْلَكْ تَدْخُلْ مَلَكُوتْ لله عْمَى مَلِّي تْكُونْ عَنْدَكْ زُوجْ عَيْنِيْن وْتَتْقَاسْ فِي نَّارْجَهَنَّمْ . ⁴⁸وِينْ دُودْهُمْ مَا ْيمُوتْشْ ْوالنَّارْمَاتَنَّطَْفَاشْ .⁴⁹كُلْ وَاحَدْ يَتْمَلَّحْ بَالنَّارْ وْكُلْ دْبِيحَة تَتْمَلَّحْ بَالْمَلْحْ ، ⁵⁰الْمَلْحْ مْلِيحْ بَصَّحْ إِذَا كَانْ الْمَلْحَ فَاسَدْ بَاشْ غَادِي نْصَلْحُوهْ ؟ إِيْكُونْ فِيكُمْ الْمَلْحْ وْكُونُومُسَالْمِينْ بَعْضَكُمْ مْعَ البَعْضْ .

Chapter 10

¹وْرَاحْ مَنْ ثْمَّا وْجَالْجْوَايَهْ اليَهُودِيَة لِڤَْرِيبَا مَالأُرْدُنْ تْلَمُّوا عْلِيهْ بَزَّافْ الْنَّاسْ وْكَانْ إعَلَّمْهُمْ كِيمَا مْدَارِي ، ²ڤَدْمُوا عَنْدَهْ الْفَرِيسِيِنْ بَاهْ إِجَرْبُّوهْ سَقْسَاوَهْ ،إِلاَ حْلاَلْ لْرَّاجْلْ إطَلَّڤْ مَرْتَهْ ؟ ³جَاوَبْهُمْ وْڤَالْ : بَاهْ وْصَّاكُمْ مُوسَى ⁴ڤَالُوا: مُوُسَى سْمَحَّلْهُمْ بَاهْ يَكَّتْبُوا كْتَابْ الطْلاَڤْ⁵جَاوَبْهُمْ يَسُوعْ ڤَالْهُمْ عْلَى "جَالْ ڤْلُوبْكُمْ الْقَاسْحَة أَكْتَبَلْكُمْ هَاذْ الْوْصِيَّة " ⁶بَصَّحْ رَبِّى خْلَقْ رَاجَلْ وَ مْرَى مَلِّى بْدَاتْ الدَّنْيَا⁷عْلَى جَالْ هَادْ شِّى الرَّاجَلْ إخَلِّي بُوهْ وَ أمَّهْ وَيَتَّاحَدْ مْعَ مَرْتَهْ  ⁸ وَيْوَلُّوا لَزُّوجْ جَسَدْ وَاحَدْ مَڤَعْدُوشْ زُوجْ بَصَّحْ وْلاَوْ وَاحَدْ ⁹وْلِّي لَمَّهْ رَبِّى وَاحَدْ مَايْفَرْقَهْ¹⁰وْفَالدَّارْ سَقْسَاوَهْ تْلاَمَذْ تَاوْعَهْ عْلَى هَاذْ شِّى ¹¹لِّي يْطَلَّڤْ مَرْتَهْ وْتْزَّوَجْ بْوَحْدَ خْرَى رَاهْ زْنَى ¹²وْإِذَا طَّلْڤَتْ مْرَاة رَاجَلْهَا وْ تْزَّوجَتْ بْوَاحْدَاخَرْ رَاهِي زْنَاتْ يَسُوع يُبَارِكْ الأَطفَال¹³ڤَدْمُوا لَهْ غْرَايِينْ بَاهْ يَلْمَسْهُمْ بَصَّحْ تْلاَمَذْ تَاوْعَهْ وَخْرُوهُمْ وْ مَخْلاَّوْهُمْشْ إِڤَدْمُوا ¹⁴وْكِي شَافْ يَسُوعْ هَكَّا زْعَفْ وْڤَالْهُمْ <خَلُّوا الدْرَّارِي إِجُوا عَنْدِي عْلىَ خَاطَّرْ لِّي كِيمَاكِفْهُمْ مَدْيُورْ مَلَكُوتْ الله¹⁵الْحَقْ نْڤَُولْكُمْ: لِّي مَايَقْبَلْشْ مَلَكُوتْ الله كِيمَا وَلْدْ صْغِيرْ مَيَدْخُلْشْ " ¹⁶عَنَّڤهُمْ وحَطْ يَدِّيهْ عْلِيهُمْ وْبَارَكْهُمْ.¹⁷وْكِي كَانْ يَسُوعْ يَتْمَشَّى فَالطْرِيڤْ جَا يَجرِي عَنْدَهْ وَاحَدْ أرْكَعْلَهْ وْسَقْسَاهْ <يَامْعَلَّمْ الْصَّالَحْ شَا نْدِيرْبَاهْ نَوْرَثْ الْحَيَاة الأبَدِيَّة ؟" ¹⁸ڤَالَهْ يَسُوعْ عْلاَهْ ڤُتْلِي صَالَحْ مَكَانْشْ حَتَّى وَاحَدْ صَالَحْ مَنْ غَيرْ رَبِّى ¹⁹نْتَ تَعْرَفْ لَوْصَايَا مَاتَزْنِشْ مَاتَكْتُلْشْ مَاتَخْوَنْشْ وْمَا تَشْهَدْشْ بَالزُّورْ،قَادَرْ بُوكْ وَأمَّكْ²⁰جَاوْبَهْ وْڤَالَهْ "يَامْعَلِّمْ هَاذَا ڤَاعْ حْفَظْتَهْ مَنْ صُغْرِي . ²¹شَافْ فِيهْ يَسُوعْ وْحَبَّهْ وْڤَالَهْ :خَاصَّاتَكْ حَاجَة وَحْدَة رُوحْ بِيعْ ڤَاعْ لِعَنْدَكْ وْأعْطِيهْ لَلْڤَلاَلِيلْ وْهَكَا إِكُونْ لَكْ كَنْزْ فَالسْمَا رْوَاحْ وْتَبَّعْنِى وَ نْتَ رَافَدْ الصَّلِيبْ. ²²غَاضَاتَهْ الْهَدْرَة وْرَاحْ حْزِينْ عْلَى خَاطَرْعَنْدَهْ بَزَّافْ دْرَاهَمْ.²³شَافْ يَسُوعْ لِي دَايْرِينْ بِيهْ وْ ڤَالْ لَتْلَامْذَهْ شْحَالْ وَاعَرَة عْلَى الَمَتْرَفْهِينْ يَدُّخْلُوا مَلَكُوتْ الله". ²⁴تْحَيْرُوا التْلاَمْذْ مَنْ كْلاَمَهْ .وْجَاوَبْهُمْ يَسُوعْ وْڤَالْهُمْ : "يَاوَلْدي شْحَالْ وَاعْرَة عْلَى الْمَتْرَفْهِينْ بَاهْ يَدُّخْلُوا مَلَكُوتْ الله ²⁵سَاهْلَة فُوتَتْ جْمَلْ مَنْ تُقْبَةْ لَبْرَا عْلَى الْمَتْرَفَّهْ بَاهْ يُدْخَلْ مَلَكُوتْ الله".²⁶نْخَلْعُوا بَزَّافْ وْڤَالُوا لْبَعْضِيَاتْهُمْ شْكُونْ إِنَجَّمْ يَسْلَكْ؟" ²⁷شَافْ فِيهُمْ يَسُوعْ وْڤَالْ لْوَاعَرْ عَنْدْ الَنَّاسْ مَاشِى وَاعَرْ عَنْدْ الله عْلَى خَاطَرْ رَبِى قَادَرْ عْلىَ كُلْشِى ²⁸وْبْدَا بُطْرُسْ يْڤَولَّهْ هَاحْنَا رَانَا خَلِّينَا كُلْشِى وْتَبَّعْنَاكْ ".²⁹جَاوَبْهُمْ يَسُوعْ وْڤَالْهُمْ:" لْحَقْ نْڤُولْكُمْ :مَكَانْشْ حَتَّى وَاحَدْ خَلَّى الدَّارْ خُوتْ وْ خْوَاتَاتْ، بُوهْ وْمَّاهْ وْمَرْتَهْ وْلاَدَهْ وْاللاَرْضْ عْلاَ جَالِى وْعْلىَ جَالْ الإِنْجِيلْ ، ³⁰غَادِي يَدِّي مَيَّةْ ضِعْفْ دَرْوَكْ فْهَاذْ الزْمَانْ مَنْ دَارْ وْ خُوتْ وَخْوَاتَاتْ وْوْلاَدْ وَمْرَى وَ الأَرْض وْإضْطِهَادَاتْ وْفِى زْمَانْ لَخَّرْ الْحَيَاةْ الاَبَدِيَّة  . ³¹بَزَّافْ لْوَالَى يْوَلُو تْوَالَى وْتْوَالَى يْوَلُو لَوْلِينْ³²يَسُوعْ يُنَبِىء بِموْتِه وَقيامته كَانُواطَالْعِينْ لْأُرُشَلِيمْ وْسْبَقْهُمْ يَسُوعْ وْكَانُوامَتْحَيْرِينْ وْ خَايْفِينْ وْدَّا الطْنَاعْشْ وْ بْدَا يْڤُولْهُمْ شَاغَادِي يْصْرَا لَهْ ³³:" رَانَا طَالْعِينْ لْأُرُشَلِيمْ وْإِبْنْ الإِنْسَانْ إِسَّلْمُوهْ لْرُؤَسَاءْ الْكَهَنَةِ وْالْكَتَبَة بَاهْ يَحَكْمُوا عْلِيهْ بَالْمُوتْ ،وْيْسَّلْمُوهْ ³⁴وْيْزَعْقُوا بِهْ وْيْجَّلْدُوهْ وْيَدَفْلُوا عْلِيهْ وْ يَكُّتْلُوهْ وْنْهَارْ الثَّالَثْ إِقُومْ³⁵طلَبَة يَعْقُوبْ وَيُوحَنَا وْڤَدَّمْ عَنْدَهْ يَعْقُوبْ وَيُوحَنَا وْلاَدْ زَبَدِي ڤَالُوا يَامْعَلَّمْ بْغِينَاكْ أَدِيرَلْنَا ڤاعْ شِى لِّى طْلَبْنَاهْ . ³⁶ڤالْهُمْ "شَارَاكُمْ بَاغْيِينْ نْدِيلْكُمْ ". ³⁷ڤالُوا لَهْ طَالْبِينْ وَاحَدْ يَجَمَّعْ عْلَى يْمِينَكْ وْلاَخُرْعْلَى يْسَارَكْ فِي مَجْدَكْ".³⁸وْڤالْهُمْ يَسُوعْ " مَارَكُمْشْ عَارْفِينْ شَارَكُمْ تُطَّلْبُوا تَنَّجْمُوا تَشُّرْبُوا مَالْكَاسْ لِّي شْرَبْتْهاَ أَنَا ؟وتَوَّصْلُوا تَتْأَلْمُوا بَالْألاَمْ لِّي غَادِي نْقَبْلَهْ أَنَا ، ³⁹ڤالُوا لَهْ <نَّجْمُوا> ڤالْهُمْ يَسُوعْ "امَلاَ الْكَاسْ لِشْرَبْتْهَا غَادِي تْشَرْبُهَا، وْلْأَلاَمْ لِتْأَلَّمْتَهْ أَنَا غَادِي تَتْأَلْمَهْ، ⁴⁰بَصَّحْ لَڤْعَادْ عْلى لَيْمِينْ وَعْلَى لَيْسَارْ مَغَادِيشْ نْمَدَّهْ غِيرْ لِّي مَعْطِيَتْلَهْ".⁴¹وْكِي سَمْعُوا هَادُوكْ لْعَشْرَة زَعْفُوا عْلَى شَادَارُوا يَعْقُوبْ وْيُوحَنَّا، ⁴² عَيَّطْ لْهُمْ يَسُوعْ وْڤَالْهُمْ نْتُومَا لِّي حَاسْبِينْ رْواحْكُمْ عْلَى النَّاسْ يْسَيْرُوهُمْ سْيَادْهُمْ يَتْسَلْطُواعْلِيهُمْ .⁴³مَايْلِيقْشْ يْكُونْ هَاكَّا بِينَاتْكُمْ بَصَّحْ لِّي بْغَى فِيكُمْ يْوَلِّي عَظِيمْ يْلِيقْ يْكُونْ خَادَمْ ،  ⁴⁴ لِّي بْغَى يْوَلِّي فِيكُم لَوَّلْ ،يْكُونْ عَبْدْ لَلْجَمِيعْ ⁴⁵عْلَى خَاطَرْ إِبْنْ الإِنْسَانْ تَانِى مَجَاشْ بَاهْ يْخَدْمُوهْ بَصَّحْ يْمَّدْ نَفْسَهْ فَدْيَة عْلَى جَالْ لُخْرِينْ ".⁴⁶وْجَاوْ لأرِيحَا وْكِي كَانْ خَارَجْ مَنْهَا هَوَ وَتْلَامْذَهْ وْ نَاسْ بَزَّافْ وْكَانْ بَارْتِمَاوسْ الاَعْمَى إِبْنْ تِيمَاوْسْ مْجَمَّعْ عْلَى الطْرِيڤْ يَطْلُبْ ⁴⁷وْكِي سْمَعْ بَلِّي هُوَ يَسُوعْ النَّاصِرِى بْدَا يْزَڤّي وْيْڤَولْ <<يَايَسُوعْ إِبْنْ دَاوُدْ رْحَمْنِى>> ⁴⁸بَزَّافْ النَّاسْ كَانُوا يْسَكْتُّوا فِيهْ بَصَّحْ كَانْ يْزَڤِّي كْتَرْ وَ كْتَرْ:" يَابَنَ دَاوُدْ رْحَمْنِى!".⁴⁹حَبَّسْ يَسُوعْ وْڤَالْهُمْ عَيْطُوا لَلْعْمَى. عَيْطُولَهْ الْتْلَامَذْ وْڤَالُوا لَهْ : "آمَنْ وْ نُوضْ هُوَ رَاهْ يْعَيَّطْلَكْ ". ⁵⁰قَاسْ بَرْنُوسَهْ وْنَاضْ وْرَاحْ عَنْدْ يَسُوعْ.⁵¹جَاوْبَهْ يَسُوعْ وْڤَالْ لَهْ :"شَارَاكْ بَاغِي نْدِيرْ لَكْ ؟" وْجَاوْبَهْ لَعْمَى "يَاسِيدِي رَانِى بَاغِى نْشُوفْ". ⁵²ڤَالَّهْ يَسُوعْ :" رُوحْ إِيمَانَكْ شْفَاكْ " تَمْ تَمْ شَافْ وْ تَبَّعْ يَسُوعْ فَالطْرِيڤَ.

Chapter 11

¹كِي ڤَرْبُوا مَنْ أُورُشَلِيمْ ڤَرِيبْ مَنْ بِيتْ فَاجِي وْبِيتْ عَانْيَا عَنْدْ جْبَلْ الزِّيتُونْ أَرْسَلْ تْلاَمْدَهْ ، ²وْڤَالْهُمْ رُوحُوا لَدَّشْرَة لِڤَُدَامْكُمْ وْتَّمْ تَّمْ وَنْتُمَا دَاخْلِينْ تَلْقُوا جَحْشْ مَرْبُوطْ وْحَتَّى وَاحَدْ مَاجَمَّعْ عْلِيهْ مَالنّاسْ. حَلُّولَهْ رْبَاطَهْ وْ جِيبُوهْلِي. ³وْإِلاَ كَاشْ وَاحَدْ ڤَالْكُمْ عْلَاهْ رَاكُمْ دِيرُواهَاكْ ؟ ڤُولُولَهْ : الــرَّبْ مَسْحَقَهْ، تَّمْ تَّمْ يَرَسْلَهْ لَهْ " .⁴رَاحُوا وْلْڤَاوْ الْجَحْشْ مَرْبُوطْ عَنْدْ الْبَاْب خَارَجْ ْعْلَى الطْرِيڤْ حَلُّــــوهْ .  ⁵ وْڤَالُولْهُمْ لِكَانُوا سَاكْنِينْ تَمَّْ : شَارَاكُمْ دِيرُّوا ؟ عْلاَهْ تْحَّلُوا الْجَحْشْ ؟" . ⁶وْڤَالُولْهُمْ كِيمَا هَاكْ وْصَّانَا يَسُوعْ, وْخَلَّاوْهُمْ⁷وْجَابُوا الْجَحْشْ لْيَسُوعْ وْحَطُّوعْلِيهْ قَشْهُمْ وْجَمَّعْ عْلِيْـه. ⁸وْبَزَّافْ فَرْشُوا قَشْهُمْ فَالطْرِيڤْ. وَحْدُخْرِينْ ڤَطْعُواالْغُصْنْ مَالشَجْرَة وْفَرْشُوهْ فََــالطْرِيڤْ. ⁹وْلِكَانُوا ڤُدَّامَهْ وْمُورَاهْ كَانُوا يْزَّڤُو وْيْڤُولُوا أُوْصَّنَا مُبَارَكُ الْأَتِي بِاسـمْ الرَّبْ ، ¹⁰مُتْبَارْكَة مَمْلَكَةْ بُونَا دَاوَدْ لِجَايَا بَاسْمِ الرَّبْ، أُوصَانَا فِي الأَعَالِي.¹¹كِدْخَلْ يَسُوعْ أُورُشَلِيمْ وْالْهَيْكَلْ وْكِشَافْ مَنْ جِهَةْ لِدَّايْرِينْ بِهْ وْكَانْ رَاحْ الْحَالْ خْرَجْ لْبِيتْ عَنْيَا مْعَ تَلْمِيدْ ، ¹²وْلْغَدْوَ كِخَرْجُوا مَنْ بِيتْ عَنْيَا جَاعْ .¹³كِشَافْ شَجْرَة كَرْمُوسْ مَنْ بْعِيدْ وَعْلِيهَا وْرَاقْ حْسَبْ غَادِي يَلْقَى فِيهَا كَاشْ حَاجَة بَصَّحْ كِلْحَڤْ عَنْدَهَا لْقَى فِيهَا غِيرْ لَوْرَقْ عْلَى خَاطَرْ مَا كَانْشْ وَقْتَ اْلكَرْمُوسْ ، ¹⁴جَاوَبْ يَسُوعْ وْڤَالْ : "مَا يَكُلْ حَتَّى وَاحَدْ مَنَكْ فَاكِيَة مَالْيُومْ حَتَّى لَبْدَا وْكَانُوا تْلامَدْ تَاوْعَهْ يَسَمْعُوا " .¹⁵وْجَاوْ لْلأُرُوشَلِيمْ، كِدْخَلْ يَسُوعْ الْهَيْكَلْ بْدَا يْخَرَّجْ لِي كَانُوا يْبِيعُوا وْيَشْرُوا فِي الْهَيْكَلْ وْڤَلَّبْ طْوَابَلْ الَصَيَّارِفَة وْلْكْرَاسَا تَاعْ لِيْبِيعُوا لَحْمَامْ.  ¹⁶ وْمَاخَلَّى حَتَّى وَاحَدْ يْفُوتْ َللْهَيْكَلْ فِي غَرْدَهْ.¹⁷وْكَانْ يْعَلّمْ وْيْڤُولْ " مَا شِي مَكْتُوبْ : " يَتْسَمَى بِيتْ الصْلاَةْ لْڤَاعْ النَّاسْ؟ وْنْتُمَا رَدِّيتُوهْ مْغَارَةْ الْخَيَّانْ " . ¹⁸وْسَمْعُوا الْكَتَبَة وْرُؤَسَا الْكَهَنَة طَلْبُوا كِيفَاهْ يَهَلْكُوهْ عْلَى خَاطَرْ خَافُواوْتْعَجْبُوا ڤَاعْ مَالتَّعْلِيمْ تَاعَهْ . ¹⁹وْكِيجَاتْ الْعْشِيَة خْرَجْ بَرَّلْمْدِينَة.²⁰وْفَاالصْبَاحْ كِيكَانُوا فَايْتِينْ شَافُوا شَجْرَةْ الْكَرْمُوسْ يَابْسَةْ مَالْجَدُورْ،  ²¹ تْفَكَّرْ بُطْرُسْ وْڤَالْ: "يَا سِيدِي شُوفْ شَجْرَةْ الْكَرْمُوسْ لِنْعَلْتْهَا يَبْسَتْ!".²²جَاوَبْهُمْ يَسُوعْ وْڤَالْهُمْ " لِيَكُونْ لْكُمْ إِيمَانْ بَاللهْ" . ²³الْحَقْ الْحَقْ نْڤُولْكُمْ : لِيْڤُولْ لْهَادْالْجْبَالْ تْحَرَكْ وْقِيسْ رُوحَكْ فْالَبْحَرْ وْمَتَشْكِشْ فِي ڤَلْبَكْ بَصَّحْ يْآمَنْ بَاالشِي لِيْڤُولَهْ بَلِّى كَايَنْ مَهْمَا ڤَالْ غَادِي إِيْكُونْ لَهْ.²⁴عْلَى هَادَا نْڤُولْكُمْ ڤَاعْ لِتَطَلْبُوهْ آمْنُوا بَلِّي يْكُونْ لْكُمْ. ²⁵كِي تَوَڤْفُوا تْصَلُّوا غَفْرُو إِيلاَ عَنْدْكُمْ كَاشْ حَاجَة ضَدْ وَاحَدْ بَاهْ يَغْفَرْلْكُمْ تَانِي بُوكُمْ لِفَسمَا خَطَايَكُمْ. ²⁶ وِيلاَ مَغْفَرْتُوشْ نْتُمَا مَايَغْفَرَلْكُمْشْ بُوكُمْ لِفَسْمَا تَانِي خَطَايَكُمْ . السؤال على سلطان يسوع²⁷وْجَاوْ تَانِي لْأُورُشَلِيمْ ، وْكِكَانْ يَمْشِي فَالْهَيْكَلْ جَاوْ لْعَنْدَهْ رُؤَسَاءْ الْكَهَنَة وَالْكَتَبَة وْالشُيُوخْ ، ²⁸وْڤَالُولَهْ : "مِينْ جَاتَكْ السُلْطَة بَاشْ تْدِيرْ هَادْ الشِي ؟ وْشْكُونْ لِعْطَاكْ حَتَّى دِّيرْ هَادْ الشِي.²⁹جَاوَبْ يَسُوعْ وْڤَالْهُمْ : " أَنَا تَانِي نْسَقْسِيكُمْ بْكَلْمَة وَاحْدَة وْجَاوْبُونِي بَاشْ نْڤُولْكُمْ بْأَيْ سُلْطَانْ نْدِيرْ هَادْ الشِي. ³⁰مَعْمُودِيَةْ يُوحَنَا : كَانَتْ مَاالسْمَا وْلَا مَالنَّاسْ ؟ جَاوْبُونِي ".³¹فَكْرُوا فِي نْفُوسْهُمْ ڤَايْلِينْ : " إِذَا ڤُولْنَا مَاالسْمَا يْڤُولْ عْلَاشْ مَآمَنْتُوشْ بِهْ ؟  ³² وْإِذَا ڤُولْنَا مَالنَّاسْ غَادِي يْخَافُوا النَّاسْ عْلَى خَاطَرْ يُوحَنَا كَانُوا يْشُفُوهْ النَّاسْ نَبِيْ. ³³جَاوْبُوا وْڤَالُوا لْيَسُوعْ : " مَنَاشْ عَارْفِينْ، جَاوَبْهُمْ يَسُوعْ : حَتَّى أَنَا مَنْڤُولْكُمْشْ شَاُهَوالسُلْطَانْ لِنْدِيرْ بِهْ ".

Chapter 12

¹بْدَا يَهْدَرْمْعَاهُمْ بَلْمْثُولْ: ڤَالْهُمْ وَاحَدْ غْرَسْ دَالْيَة وْسَيْجَهَا وْحْفَرْمَعَصْرَة وْ بْنَى بُرْجْ، وْخََلاَهَا لَلْفَلاَحِينْ وْ سَافَرْ. ² وْفْذَاكْ الْوَقْتْ رْسَلْ وَاحَدْ مَالْخَدَامَّة بَاشْ يْجِيبْ الْغَلَّة مَنْ عَنْدْ الْفَلاَّحِينْ ، بَصَّحْ هُمَا ³دَاوَّهْ وْضَرْبُوهْ وْ رَسْلُوهْ خَاوِي⁴مْبَعْدْ رْسَلْ خَدَّامْ وَحْدَاخَرْ، رَجْمُوهْ وَضَرْبُوْهْ وَرَسْلُوهْ مْبَهْدَلْ.  ⁵رْسَلَلْهُمْ وَحْدَاخُرْ تَانِي، كَتْلُوهْ وْخَرْجُوهْ بَرَّا الدَّالِيَة مْبَعْدْ أَرْسَلْ بَزََّافْ ، سَوْطُو وَحْدِيْنْ وَكَتْلُو وَحْدْخْرِينْ.⁶هَاذَاكْ اَلِإنْسَانْ كَانْ عَنْدُهْ وَلْدْ عْزِيْزْ عْلِيْهْ بَزَّافْ، رَسْلَهْ لْهُمْ مْعَ اَلْتَالِي، ڤَالْ :غَادِيِ يْخَافُو مَنَّهْ !  ⁷بَصَّحْ هَاذُوْكْ اَلْفَلاَحِينْ تْشَاوْرُو بِيْنَاتْهُمْ ڤَالُو : هَذَا لِي غَادِي يَوْرَثْ ! خَلُّوْنَا نْكُتْلُوهْ وْيْكُونْ الْوَرْثْ لِيْنَا !⁸أَيَّ دَّاوَهْ كُتْلُوهْ وْخَرْجُوهْ بَرَّا اَلْدَّالِيَة  ⁹ وَاشْ غَادِي يْدِيرْ مُوْلْ اَلْدَّالِيَة؟ يْجِيِ وْ يَكْتَلْ ڤَاعْ اَلْفَلاَّحِينْ، وْيْمَّدْ اَلدَّالِيَة لْوَاحَدْخْرِينْ.¹⁰مَقْرِيْتُوْشْ لِي رَاهْ مَكْتُوْبْ : لَحْجَرْ لِي رَفْضُوهْ لْبَنَاؤُونْ، وْلَّى رَاسْ الزَّاوْيَة؟  ¹¹ مَنْ مَشِيئَةْ رَبِي صْرَا هَكَّا ، وْهَادِ مُعْجِزَة فِى عَيْنِينَا! ¹²بْغَاوْإِحَكْمُوهْ، بَصَّحْ خَافُو مَالْغَاِشِي لِي كَانُو تَمََّا ، عْلَى خَاطَرْعْلاَ بَالْهُمْ بَلِّي كَانْ يْمَعْنِى عْلِيْهُمْ ، خَلاَّوَهْ وْرَاحُو.¹³مَنْبَعْدْ رَسْلُولَهْ وَحَدُخْرِينْ مَالْفَرِسَِيِّيِنْ وَالْهِيرُودُسَيِّينْ بَاشْ يْطَيْحُوهْ فَالْفَخْ  ¹⁴ أَيَّ جَاوْ وَڤَالُولَهْ : يَا سِيدِي،عْلَى بَالْنَا بَلِّي تَهْدَرْ الَصَّحْ وْ مَعْلَبَلَكْشْ بْحََتَّى وَاحَدْ، عْلَى خَاطَرْ مَتْشُوفْشْ لَنَّاسْ، بَصَّحْ تْعَلَمْ طْرِيڤْ رَبِّي. يْلِيْقْ نْمَدُّو لْجَزْيَة لْقَيْصَرْ وَلاَّ لاَ؟ نْمَدُولَهْ وْلاَّ مَنْمَدُوْلَشْ ؟ ¹⁵هُوَ عْرَفْ نِفَاقْهُمْ أَيَّ ڤَالْهُمْ، عْلاَهْ رَاكُمْ تْجَرْبُو فَيَّ؟ جِيبُولِي دِينَارْ بَاشْ نْشُوفَهْ¹⁶وْكِجَابُوهْ لَهْ . ڤَالْهُمْ : تَاعْ مَنْ هَادِ التَّصْوِيرَة ؟ ڤَالُولَهْ تَاعْ "قَيْصَرْ". ¹⁷أَيَّ رَدْ عْلِيهُمْ وْڤَالْ : " مَدُّولْقَيْصَرْ لِهُوَّلْقَيْصَرْ وْ لله لِهُوَّ لله ." أَيَّ نْخَلْعُوا فِيهْ. السؤال عن قيامة الموت .¹⁸جَاوْ عَنْدَهْ وَحْدِينْ مَاَلْصَّدُوقَيِنْ ، لِمَيْآمْنُوشْ بِالْقِيَامَة ، سَقْسَاوَهْ وْڤَالُو لَهْ :  ¹⁹ يَا مُعَلِمْ ، أَكْتَبْ لِينَا مُوْسَى : إِذْا مَاتَ لْوَاحَدْ خُوْهْ ، وَخَلَّى مَرْتَهْ وْمَاجَابْشْ مْعَهَا وْلاَدْ ، يَقْدَرْ يَدِّيهَا خُوْهْ؟ ، وَيْجِيبْ مْعَهَا وْلاَدْ .²⁰كَايَنْ سَبَعْ خُوتْ . اللَّوَلْ فِيهُمْ تْزَوَّجْ وْمَاتْ، وْمَخَلاَّشْ وْلاَدْ . ²¹وْ تْزَوَجْ بِيهَا خُوهْ الزَّاوَجْ هُوَ تَانِي مَاتْ ، وْمَجَابْشْ وْلاَدْ. وْحَتَّى التَّالَتْ كِيفْ كِيفْ ²²وْتْزَوْجُوبِهَا السَبْعْ خُوتْ ، وْمَجَابُوشْ مْعَهَا وْلاَدْ. وَمْعَ التَّالِي مَاتَتْ هَادِيكْ لَمْرَا. ²³أَيَ َفَالقِيَامَة ، مَرْتْ مَنْ فِيهُمْ ؟ عِلَى خَاطَرْ كَانَتْ مَتْزَوْجَ مْعَ السَبْعَ خُوتْ .²⁴رَدَّلْهُمْ يَسُوْعْ وْڤَالْهُمْ : عْلَى هَادْ الشِى رَاكُو تَايْهِينْ عْلَى خَاطَرْمَتْعَرْفُوْشْ لَكْتَابْ وَلاَ قُوَةْ الله ؟ ²⁵فِي يَوْمْ اَلْقِيَامَة مَيْتْزَوْجُوْشْ وَمَيْزَوْجُوْشْ بَصَّحْ يْكُوْنُوا كِالْمَلاَيْكَة فِي اَلْسْمَا²⁶بَصَّحْ مَنْ جِهَةْ اَلْمُوْتَى يْقُوْمُو : مَقْرِتُوْهْشْ فَالكْتَاَبْ مُوْسَى ، فِي أَمْرْ اَلْعَلِيقَة كِيْفَاَشْ ڤَالْ أَنَا إِلَهْ إِبْرَاهِيْمْ وَإِسْحَاقْ وَإِلَهْ يَعْقُوْبْ ؟  ²⁷ هُوَ مَاشِى إلَهْ اَلْمَوْتَ بَصَّحْ إِلَهْ اَلْحَيِيِنْ . نْتُوْمَ غَالْطِينْ بَزَّافْ . لَوْصِيَة اَلْعُظْمَى²⁸جَا وَاحَدْ مَالْكَتَبَة وَسْمَعْهُمْ يَهَدْرُو ، وْكِيْشَافْ رَدَلْهُمْ غَايَ ، سَقْسَاهْ: شَاهِيَ لَوْصِيَّة الَلَّوْلَى ²⁹ رَدَلْهُمْ يَسُوعْ : لَوْصِيَّة اَللَّوْلَى هٍيَ : سْمَعْ يَاإِسْرَائِيْلْ . الرَّبْ إِلَاهُنَا رَبْ وَاحْدْ ³⁰وَتَبْغِى رَبِي مَنْ كُلْ قَلْبَكْ وَمَنْ كُلْ نَفْسَكْ وَمَنْ كُلْ فَكْرَكْ ، وَمَنْ كُلْ قُدْرَتَكْ هَادِ هِيَ لَوْصِيَّة الَلَّوْلَى ³¹وَ اَلْزَاوْجَة كِيْفْهَا : تَبْغِِى غيرك كِنَفْسَكْ . مَكَانْشْ وْصِيَّة كْتَرْ مَنْ هَادُو زُوْجْ³²ڤَالَهْ اَلْكَاتِبْ : مَلِيْحْ يَامْعَلِمْ عَنْدَكْ اَلْحَقْ فِي لِقُلْتَه، الله وَاحْدْ مَاكَنْشْ مِنْ غِيْرَه  ³³ وَلِّي يْحَبَهْ، يْحَبَهْ مَنْ كُلْ القَلْبْ ، وَمَنْ كُلْ اَلْفَهْمْ ، وَ اَلْنَفْسْ وَ اَلْقُدْرَة ، وَمْحَبَّةْ الْغِيرْ كِمَا رُوْحَكْ ،هَادَا الشِيْ ڤَاعْ خِيرْ مَالْذَبَائِحْ وَ اَلْمُحْرَقَاتْ ³⁴وَكِشَافُهْ يَسُوعْ رَدْلَهْ بَصْوَابْ ، ڤَالُهْ : مَرَاكْشْ بْعِيْدْ مَنْ مَلَكُوْتْ الله . وَمَقْدَرْشْ حَتَّى وَاحَدْ يْسَقْسِيه المسيح وداود³⁵رَدَلْهُمْ يَسُوعْ وَهُوَ يْعَلَمْ فَالْهَيْكَلْ وَڤَالْهُمْ كِيْفَاَشْ يْڤُوْلُواالكَتَبَة بَلِّى اَلْمَسِيْحْ إِبَنْ دَاَوُدْ ³⁶عْلَى خَاطَرْ دَاَوُدْ ڤَالْ بِالرُوْحْ اَلْقُدُسْ : ڤَالْ اَلْرَبْ لِرَبِّي ڤْعَدْ عَلَى يَمِيْنِي حَتَى نْرَدْ عَدْيَانَكْ تَحْتْ رَجْلِيْكْ . ³⁷وَدَاَودْ بْرُوْحُ يْعَيْطْ لَهْ رَبًا أَيَ مِنْ وِينْ جَا إِبْنَهْ؟ وْكَاَنُوا نَاسْ بَزَّافْ يَسَمْعُولَهْ بَالْفَرْحْ³⁸وْڤَالْهُمْ فَالتَعْلِيمْ التَاعَهْ حَرْزُوا رْوَاحْكُمْ مَالْكَتَبَة لِيَتْمَشُوا بَالْعَبَايَاتْ الْبُيْضِينْ وْ يْجَرُّوهُمْ فَالسُوڤْ  ³⁹وَيْجَمْعُوا لْوَالَى فَالجْوَامَعْ وَلْوَاَلَى فْلَوْلاَيَمْ ⁴⁰وْيَاكُلُوا حَقْ الْهَجَالاَتْ وَيْطَوْلُوفَالصَلَوَاتْ تَاوَعْهُمْ هَاذُوكْ يْكُونْ عْلِيهُمْ حُكْمْ قَاسِ.⁴¹ڤْعَدْ يَسُوْعْ عَنْدْ لْخَزْنَة وْكَانْ يِشُوْفْ كِيْفَاشْ النَّاسْ تْحَطْ النْحَاسْ فْهَادِيكْ الْخْزَنَة وكَانُو لَمْتْرَفْهِيْنْ يْحَطُوا بَزَّافْ مَلِّى عَنْدْهُمْ  ⁴²وْ جَاتْ مْرَا مَاتْ رَجَلْهَا حَطَتْ فَلْسَيْنِ قِيْمَتْهُمْ رُبْعْ.⁴³عَيْطْ لَتَلَامَدْ تَاوْعَهْ وْڤَالْهُمْ اَلْحَقْ نَڤُولْكُمْ هَادِ لَمْرَا حَطَّتْ كْتَرْ مَلِّى حَطُّوا هَاذُوكْ النَّاسْ ⁴⁴عْلَى خَاطَرْ هَادُوكْ النَّاسْ حَطُّوا مَالشِى لِبْقَالْهُمْ بَصَّحْ هَادْ لَمْرَا مَدَّتْ ڤَاعْ لِعَنْدْهَا وَلٍبْقَاْلهَا.

Chapter 13

¹وَ هُوَ خَارَج مَالْهَيكَلْ، ڤَالَهْ وَاحَدْ مَاَلتْلاَمَدْ:" يَا مَّعَلَمْ وَاشْ هَادْ الَحْجَرَة وَاشْ هَادْ اَلْبَنْيَانْ ²جَاوْبَهْ يَسُوعْ وْ ڤَالَهْ :" رَاكْ تْشُوْفْ هَادْ البَنْيَانْ الَعْظِيمْ،مَغَادِيشْ تَبْقَى حَجْرَة فُوڤْ حَجْرَة وْ مَا تَتْهدَّمْشْ".³وْكِكَانْ ڤَاعَدْ عْلَي جْبَلْ الزِيتُونْ ، مْڤَابَلْ الْهَيْكَلْ، سَقْسَاهْ بُطْرُسْ وْ يَعْقُوْب وْيُوحَنَا وْ اَنْدَرَاوْسْ وْ هُمَا وَحَدْهُمْ ⁴"ڤُولْنَا وِينْتَا غَادِي يَصْرَاهَادَ؟ وْشَاهِيَّ العَلَامَة لِّغَادِي تْبيَّن هَادْ الِشِي؟".⁵جَاوَبْهُمْ يَسُوعْ وَبْدَا يْڤْولْهُمْ :" حَرْزُو حَتَّي وَاحَدْ مَا يْوَدَّرْكُمْ  ⁶ بَزَّافْ غَادِي يْجُو وْيَهَدْرُو بَاسْمِي وَيْضَيْعُوا بَزَّافْ النَّاسْ.⁷بَصَّحْ مِينْ تَسَمْعُو بَخْبَرْ الحَرْبْ مَا تْخَافُوشْ هَادا يْلِيْقْ يَصْرَا  ⁸ عْلى خَاطَرْغَادِي يَنْڤْلَبْ شَعْبْ عْلَى شَعْبْ وْ مَمْلَكَة عْلَى مَمْلكَة وْ غَادِي تَصْرَا الزْلاَزَلْ فِي بَزَّافْ جْوايَهْ ،هَادِ هِيَ البَدْيَةُ تَاعْ هَادْ الضُرْ.⁹حَرْزُو رْوَاحْكُم ْعْلَي خَاطَرْغَادِي يَدُّوكُمْ لَلْمْحَاكَمْ وْ يَجَلْدُوكُمْ عْلَى جَالِي وِ يْوَڤْفُوكُم عَنْدْ الوُلاَةْ شَهَادَة لِيهُمْ ¹⁰وَ يْليِقْ الِانْجِيل ْيَتبْشَرْ عَنْد ْڤَاعْ النَّاسْ.¹¹وَ مِينْ يْجَرُوكُمْ لِلْمْحَاكَمْ مَاتْخاَفُوْش وْ مَا تَتْقَلْقُوشْ مِينْ غَادِي تَهَدْرُو، بَصَّحْ ڤُولُو شَانعْطَالْكُم فْديكْ السَاعَة،ُ عْلَي خَاطَرْمَاشِي نْتُومَا لِغَادِي تَهَدْرُو بَصَّحْ الرُوحْ القْدُسْ ¹²غَادِي يْسَلَّمْ الأَخْ خُوهْ لَلْمُوتْ وَالأَبْ يْسَلَم ْوَلْدَهْ ، وَ الوْلاَدْ يْجُو ضَدْ وَالْدِيهُمْ وَ يَكُتَلُوهُم.ْ ¹³غَادِي تْكُونُو مَكْرُوهِين مَالنَّاسْ عْلَي جَالْ سْمِي، بَصَّحْ لِيَصْبَر ْحَتَّي التَالِي يَسْلَكْ.¹⁴مِينْ تْشُوفُو "رَجْسَةْ الْخَرَابْ " كَايْنَة لِهْدَرْ عْليها نْبِي دَانْياَلْ ،مَتَلْقَاشْ لِيَقْدَرْ يَحْرَزْ رُوحَه ْفِي دَاكْ الوَقْتْ يَهَرْبُو لِى فَااليَاهُودِيَة لَلْجْبَلْ ،  ¹⁵ وَ لِيكُونْ فَالسْطَحْ مَا يْلِيقْشْ يْهَوَّدْ وَ يَدِّي حَاجَة مَنْهَا ¹⁶ وَلِي رَاهْ فَجْنَانْ مَيْوَلِيْش لَلُورْ وَ يَدِّي كَسْوَتَهْ .¹⁷يَا وِيلْ النْسَا لِبَلْكَرْشْ وَ لِيْرَضْعُوا فِي دُوكْ لِّيَام ْ  ¹⁸ وَ صَلُّو بَاشْ مَا تْكُونْشْ الضَرْبَة فِي الشْتَا ¹⁹عْلَي خَاطَرْ فِي هَادِيكْ لِّيَامْ يْكُونْ ضِيقْ لِعُمْرَهْ مَا صْرَامَلِّي رَبِّي خْلَقْ الدُنْياَ حَتَّي لْدَرْوَكْ ²⁰لُكاَنْ مَاشِي رَبِّي لِقَلَّلْ هَدِيكْ اللِّيامْ وَاحَد ْفيِهُمْ مَاكَانْ غَادِي يَسْلَكُ ، عْلَي جَالْ لِخْطَارْهُم ْرَبِّي قَلَّلْ هَدِيكْ لَيَامْ.²¹لُكَانْ يْڤُولُولْكُمْ فِدَاكْ الوَقْتْ المَسِيحْ رَاهْ هْنَا وَ لاَ رَاهْ لْهِيهْ مَا تْآمْنُوهْشْ  ²² غَادِي يْبَانُوكُثَرْ مِنْ مَسِيحْ دَّجَالْ وَ أَنْبِياَءْ كَدَّابِينْ وْيْمَدُّو مُعْجِزاتْ بَاشْ يْضَيْعُوكُمْ وْحَتَّي المُخْتَارِينْ ²³حَرْزُو رْوَاحْكُمْ أَنَا رَانِي خَبَّرْتكُمْ بْكُولْشِي قَبْلْ مَا يَصْرَا.²⁴بَصَّحْ فِي هَديِكْ لِياَمْ الشَمْسْ تَطْلَع ْكحْلَة وَالقْمَرْ يْوَلِي بْلْاَ ضَوْ.  ²⁵ النْجُومْ لِفَسْمَا طِيحْ وَالقُوَاتْ تَتْزَعْزَعْ. ²⁶غَادِي تْشُوفُو إِبْنْ الاِنْسَانْ جَايْ فِي السْحَابْ بْقُوَة كْبِيَرة وْ مَجْدْ رَبِي. ²⁷غَادِي يَرْسَلْ المَلَايْكَة مَنْ رَبْعَة جْوَايَهْ مَنْ أَقْصَي السْمَا حَتَّي أَقْصَي الأَرْضْ .²⁸مَنْ شَجْرَةْالكَرْمُوسْ تْعَلْمُو لَمْثَلْ مِينْ تْشُوفُو أَغْصَانْهَا وَلاَتْ طْرَيَّة وْ خَرْجَتْ لَوْرَاقْ تَعَرْفُو بَلِّي الصَيفْ ڤْرِيبْ . ²⁹اَنْتُومَا تَانِي هَاكَاكْ مِينْ تْشُوفُو هاَدْ الصْوَالَحْ يَصْرَاوْ عَرْفُو بَلِّي الوَقْتْ ڤْرِيبْ.³⁰الحَقْ نْقُولْكُمْ مَغَادِي يَكمَلِ هَاد ْالجِيلِ حَتَي يْصِيرْ ڤَاعْ هَادْ الشِي  ³¹ السْمَا وْ اللّرْضْ يَفْنُوْ بَصَّحْ كْلاَمِي مَيَفْنَاشْ . ³²"هاَدِيكْ السَاعَة مَيعْرَفْهَاشْ حَتَّي وَاحَدْ لاَ المَلاَيْكَمَة لِي فَسْمَا وَ لاَ الإبْنْ غِيرْ الأَبْ.³³حَرْزُوسَّهْرُو وْ صَّلُو،عْلَى خَاطَرْ مَتَعَرْفُوشْ وِينْتَا يْجِي هَادْ الَوَقْتْ . ³⁴كِيمَا وَاحَدْ يْسَافَرْ وْ خَلَا دَارَه ْوعْطَي لِلْعَبِيدْ سُلْطَانْ علْيهَا ،وْ كُلْ وَاحَدْ خَدْمَتَهْ وْ وَصَّي العَسَّاسْ بَاشْ يَسْهَرْ.³⁵سَهْرُوعْلَى خَاطَرْ مَتَعَرْفُو ِوينْتَا مُولْ الدَارْ يْوَلِّي فاَلعْشِيَا ،نُص اللِيلْ، مِيْن يْصِيحْ الدِيكْ وَ لا َفَصْبَاح. ³⁶باَشْ مَايِجِيشِ عْلَي غَفْلَة وَ يَلْقَاكُمْ رَاڤدِينْ . ³⁷لِينْڤولَهَ لْكُمْ نْقُولَه ْلْڤَاعْ ،أَسَهْرو".

Chapter 14

¹مَقْبَلْ عِيدْ الْفِصْحْ بْيُومِينْ .الكَهَنَة و الكَتَبَة كَانُوا احَوْسُوا يَتْحَايْلُوا عْلِيه وْيُكَتْلُوهْ ، ²بَصَّحْ ڤَالُوا:" مَاشِي فَالعِيدْ بَاشْ الشَّعْبْ مَيْدِيرْشْ فَوْضَى".³كِي كَانْ هُو فِي بِيتْ عَنْيَا وْ هُوَ مْتَّكِي فِي دَارْ سَمْعَانْ الأبْرَصْ، جَاتْ عَنْدَه مْرَا جَايْبَة مْعَهَا قَرْعَة رِيحَة تَاعْ الطِّيبْ تَاعْ نَارِدِينْ صَافْيَة وْ غَاليَة بَزَّافْ . دَفْڤَتْهَا عْلَى رَاسَهْ.   ⁴وْكَانُوا شِي وَحْدِين مَنْهُمْ زَعْفَانِينْ وْڤَالُوا "عْلاَشْ هَاذْ الضْيَاعَة ؟ ⁵كَانْ إِقَدْ يَنْتْبَاع كْثَرْ مَنْ تَلْثْ مِيَة دِينَارو ينعْطِي لَلْڤلَاَلِيلْ". وْكَانُوا ايْلُومُوا فِيهَا⁶بصَّحْ يَسُوعْ ڤَالْ: "خَلُوهَا!مَاضَايْقُوهَاشْ؟ دَارَتْ فِيَا خِيرْ! ⁷عْلَى خَاطَرْ لَڤْلَالِيلْ رَاهُمْ مْعَاكُمْ، وِينْتَا مَابْغِيتُوا دِيرُوا فِيهُمْ الْخِيرْ. بَصَّح انا مَنَيشْ مْعَاكُمْ دِيمَا. ⁸دَارَتْ شِي لِقَدْرَتْ عْلِيهْ ، سَبْڤَتْ وْ دَهْنَتْ بَالطِيبْ جَسْمِي بَاه نَتْكَفَّنْ . ⁹الَحَقْ نْڤُولْكُمْ: وِينْتَا مَا يَتْبَشَّر بْهَادْ الانْجِيلْ فْڤَاعْ الْعَالَمْ يَحْكُوا شَدَارَتْ هَادْ المْرَا شْهَادَة لِيهَا"¹⁰مَمْبْعَدْ يَهُوذَا الاِسْخَرْيُوطِي، وَاحَدْ مَالتْلاَمَدْ طْنَاعْشْ ، رَاحْ عَنْدْ رُؤسَاء الْكَهَنَة بَاهْ اِسَلْمُوهْ لِيهُمْ . ¹¹و كِسَمْعُوا فَرْحُوا وْ وَعْدُوه باَهْ يَعْطُوه افَضَّة . وْ كَانْ احَوَّسْ عْلَى فُرْصَة بَاهْ يْسَلْمَهْ.¹²وفِي النْهَارْ اللَّوَلْ مَنْ عِيد الفْطِيرْ كِي كَانُوا يَذَّبْحُوا خْرُوفْ لَلْعِيدْ الْفِصْحْ ڤَالُولَهْ تْلاَمَدْ تَّاوْعَهْ :"ويِنْ تَبْغِي نْرُوحُوا بَاهْ نْوَجْدُولَكْ تَاكُلْ لَلْعْشَا تَاعْ الفِصْحْ؟". ¹³اَيّا رْسَلْ زُوجْ مَالتْلاَمَذْ تَاوعَه ڤَالْهُمْ :"رُوحُوا لَلْمْدِينَة ،و يْلَاقِيكُمْ انْسَانْ رَافَد قُلَّة تَاعْ المَاء .تَبْعُوهْ. ¹⁴وْوِينْمَا يُدْخُلْ ڤُولُوا لْمُولْ الْدَّارْ الْمُعَلِّم اڤَولْ: وِينْهَا الدّارْ وِينْ غَادِي نَاكُلْ الْفُصْحْ مْعَ التْلاَمَدْ نتاَوْعِي؟¹⁵وْهُوَ اِوَرِّيلْكُم دَارْ كْبِيرَة مْفَرْشَة مْوَجْدَة . وَ نْتُومَا وَجْدُولْنَا لَعْشَا تَاعْ الْفِصْحْ". ¹⁶وْخَرْجُوا التْلاَمَدْ تَاوْعَهْ وْجَاوْ لَلْمْدِينَة، وَلْقَاوْ كِيمَا ڤَالهُم .وْوَجْدُوا لَلفِصْحْ.¹⁷وْفَالْعْشَاجَا مْعَ الطْنَاعْشْ تَلْمِيدْ.  ¹⁸ كِيكَانُوا مَتَّكْيِينْ ، ڤَالْ يَسُوعْ: " الْحٌَقْ نْڤَولْكُمْ : وَاحَدْ مَنْكُم لِي رَاهْ يَاكُلْ مْعَايَا. غَادِي يْسَلَّمْنِي!". ¹⁹بْدَاوْاِحَزْنُوُا،وَيْڤَولُولَهْ وَاحَد بْوَاحَدْ:<<إِلَا أَنَا ؟".²⁰جَاوَبْهُمْ وْڤَالْهُمْ :"وَاحَد مَنْ الطْنَاعْشْ، لِرَاهْ يْغَمَّسْ مْعَايَا فَالْزْلاَفَة. ²¹إِبْنْ الإِنْسَانْ تَصْرَالَهْ كِيمَا هُوَ مَكْتُوبْ عْلِيهْ ، بَصَّحْ يَاوِيلْ هَذَاكْ الرَّاجَلْ لِبِيهْ انْتَسْلَم ابْنْ الاِنْسَانْ كَانْ خِيرْ لَهْ لُكَانْ مَتَّوْلَدْشْ!".²²وْكِيكَانُوا يَاكْلُوا، رْفَدْ يَسُوعْ الخُبْزْ بَارْكَهْ وْ كَسْرَهْ ،اَعْطَاهُمْ وْڤَالْ: " هَاكُوا كُولُوا، هَذَا هُوجَسْمِي". ²³وَرْفَدْ الكَاسْ وَشْكَرْ وْ مَدَّلْهُمْ وْشَرْبُوا ڤَاعْ مَنَّهَا. ²⁴وْڤَالْهُمْ:" هَاذَا هُوَ دَمْ العَهْدْ الجَدِيدْ، ألِّي يْسِيلْ عْلَى جَالْ بَزَّافْ النَّاسْ. ²⁵الْحَقْ نْڤَولْكُمْ: مَغَادِشْ نْزِيدْ نُشْرُبْ مَنْ عْصِيرْ لَعْنَبْ حَتَّى لْدَاكْ نْهَار لِنُشُّرْبَهْ جْدِيدْ فْمَلَكُوتْ اللَّه".²⁶مَنْ مُورَاهْ سَبْحُوا وْخَرْجُوا لَجْبَل الزِّتُونْ . ²⁷وڤَالْهُمْ يَسُوعْ: "غَاديِ ڤَاعْ تْشَكُّوا فِيَّا فِي هَاذْ اللِّيلَة، عْلَى خَاطَرْمَكْتُوبْ: غَادِي نَضْرُبْ الرَّاعيِ تَتْفَرْكَتْ الخَرْفَانْ²⁸بَصَّحْ كِنُوضْ نَسْبَڤَكُمْ لَلْجَلِيلْ". ²⁹وڤَالَهْ بُطْرُسْ:"لُوكَانْ ڤَاعْ اشكُّوا فِيكْ انَا مَانْشَوكْشْ!".³⁰ڤَالَهْ يَسُوعْ :" الحَقْ نْڤَولَكْ: اليُومْ فْهَادْ الِّلِيلَة، مَقْبَلْ مَايْصِيحْ الدِّيكْ مَرْتِينْ ،غَادِي تُنْكُرنِي تَلْثْ خَطْرَاتْ". ³¹أكَّدْلَهْ بُطْرُسْ:" لُكَانْ اظْطَرِّتْ نْمُوتْ مْعَاكْ مَنُنُّكْرُكْشْ!".وْهَاكَا ڤَالُولَهْ ڤَاعْ التَّلامَدْ.³²وْوَصْلُوا لَجْنَانْ اسَمُّوهْ جَثْسَيْمَاني، وْڤَالْ الَتْلاَمَدْ :"اڤَعْدُوا هْنَا حَتَّى نْصَلِّي ".  ³³ وَدَّى مْعَاهْ بُطْرُسْ يَعْقُوبْ وْ يوُحَنَّا، بْدَى يْحَسْ بَالخُوفْ و الرَّهْبَة. ³⁴وْڤَالْهُمْ: " نَفْسِي حْزِينَة بَزَّافْ حَتَّى المُوتْ! اڤَعْدُوا هْنَا و اسَّهْرُوا".³⁵ڤَدَّمْ شْوِيَا وَسْجَدْ عْلَى اللَّرْضْ ،وْكَانْ يْصَلِّي بَاهْ اِبَعَّدْ عْلِيهْ هَدِيكْ السّاعَه. ³⁶و ڤَاَلْ:" يَا أَبَا الآبُ، اَنْتَ قَادَرْعْلَى كُلْ شِي ،فَوَّتْ عْلِيَا هَادْ الْكَاسْ.بَصَّحْ اِكُونْ كِيمَا تَبْغِي نْتَا ،مَشِّي كِيمَا نَبْغِي اَنَا ".³⁷وْ جَا لْقَاهُمْ رَاڤْدِينْ ، وْڤَالْ لْبُطْرُسْ:" يَاسِمْعَانْ، رَاكْ رَاڤَدْ! مَقْدَرْتْشْ تَسْهَرْ سَاعَة وَحْدَة ؟  ³⁸ اسَّهْرُوا وْاصَلُّوا بَاشْ مَتَدُّخْلُوشْ فَالتَّجْرُبَه. عْلَى خَاطَرْ الْرُّوحْ نَاشْطَه، وَالجَسَدْ ضْعِيفْ".  ³⁹ رَاحْ اُو صَلَّى تَانِي وْڤَالْ نَفْسْ الْكْلاَمْ.⁴⁰وْوَلَّى لْقَاهُمْ تَانِي رَاڤْدِينْ ،وْ كَانُوا عَيْنِيهُمْ تْقَالْ، مَعَرْفُوشْ شَيْجَاوْبوا.  ⁴¹ جَا خَطْرَى الثَّالثَة وْڤَالْهُمْ : "خْلاَصْ جَاتْ السَّاعَة! ارَّڤدُوا دوُرْكْ! و ارَيْحُوا! هَوَلَا ابْنِ الاِنْسَانْ يَنْتَمِدُّ لِيَدَيْنِ الخُطَاة. ⁴²لْوَقْتْ نُوظُوا نْرُوحُوا! رَاهْ ڤَرَّبْ لِيْسَلَّمْنِي!".⁴³لْوَقْتْ لِكَانْ يَهْدَرْ وْصَلْ يَهُوذَا، وَاحَدْ مَنْ الْطْنَاعَشْ، و مْعَاهْ نَاسْ بَزَّافْ بَالمْطَارَڤْ و السْيُوفَى مَرْسُولِينْ مَنْ رُؤَسَاء الْكَهَنَة وَ الْكَتَبَة والشُّيوخْ. ⁴⁴وَليِّ سَلْمَه اعْطَاهُمْ عَلاَمَة ڤَالْ :"لِنْسَلَّمْ عْلِيهْ هَذَاكْ هُوَ احَّكْمُوهْ وْ ادُّوهْ وْ عَسُّوهْ غَايَا". ⁴⁵وْ جَا تَمْ تَمْ وْ ڤَدَّمْ عَنْدَهْ و َ يْڤُولْ:" يَا سِيدِي يَاسِدِي!" وْ سَلَّمْ عْلِيهْ. ⁴⁶حَكْمُوهْ⁴⁷وَاحَدْ مَنْ لِكَانْ تَمَّا جْبَدْ سِيفْ، وَضْرَبْ رَئِيسْ الكَهَنَة وَ ڤْطَعْلَهْ وَدْنَهْ. ⁴⁸و ڤَالْهُمْ يَسُوعْ:" كَلِّي عْلَى خَايَنْ خْرَجْتُوا بَسْيُوفَى وَ مْطَارَقْ بَاشْ تَدُّونِي! ⁴⁹كُلْ يُومْ كُنْتْ مْعَاكْ فَالهَيْكَلْ نْعَلَّمْ مَحْكَمْتُونِيشْ! بَاشْ يَصْرَى لِنَكْتَبْ". ⁵⁰خَلَاوَه ڤَاعْ و هَرْبُوا .⁵¹وْتَبْعَه شَابْ مْغَطِّي رُوحَهْ بْطَرْفْ كَتَّانْ،  ⁵² وْ كِي شَدُّوه اطْلَقْ لَغْطَى وَ هْرَبْ عَرْيَانْ ڤَدَّامْ مَجْمَعْ الْيَهُودْ⁵³وَدَّاوْ يَسُوعْ عَنْدْ رَئِيسْ الكَهَنَة،وَتْلَايْمُوا عْلِيهْ ڤَاعْ رُؤَسَاء الْكَهَنَة وَالشُّيُوخْ و الكَتَبَة. ⁵⁴وْ تَبْعَه بُطْرُسْ مَنْ بْعِيدْ لَلدَّاخَلْ دَارْ رَئيسْ الكَهَنَة ،و كَانْ مْجَمَّعْ بِينْ الخُدَّامْ يْدَفِّي عَنْدْ النَّار.⁵⁵وْكَانُوا رُؤَسَاءْ الكَهَنَة وَ المَجْمَعْ ڤَاعْ يَطَّلْبُوا شْهَادَة عْلَى يَسُوعْ بَاهْ يَكَتْلُوه وْ مَلْقَاوَهْشْ. ⁵⁶عْلَى خَاطَرْ بَزَّافْ شَهْدُوا علِيهْ بَزُّورْ، و شْهَادَتْهُمْ مَكَانَتْشْ مَتْوَافْقَة.⁵⁷و نَاظُوا وَحْدِينْ وْشَهْدُوا عْلِيهْ بالزُّورْ وْڤَالُوا: ⁵⁸" اَحْنَى سْمَعْنَاه اڤَولْ: غَادِي نْهَدَّمْ هَاذْ الْهَيْكَلْ الْمَصْنُوعْ بالْيَدِّينْ ،و فِي ثَلثْ اَيَّام نَبْنِي وَحْدَاخُرْ مَشِّي مَصْنُوعْ بَاليَدِّينْ". ⁵⁹وْمَكَنُوشْ مَتَّافْقِين بَالشْهَادَة تَاعْهُمْ⁶⁰وْڤَفْ رَئِيسْ الكَهَنَة فَالْوَسْطْ سَقْسَى يَسُوعْ و ڤَالهْ : "مَتْجَاوَب ؟شَارَاهُمْ اشَهْدُوا عْلِيكْ ؟". ⁶¹بَصَّحْ هُوَ بْقَا سَاكَتْ مَرَدْشْ بْحَّتَى حَاجَة. سَقْسَاهْ رَئسْ الْكَهَنَة تَانِى وْڤَالَهْ :" أَنْتَ الْمَسِيحْ الإبْنْ الْمُبَارَكْ؟". ⁶²ڤَالْ يَسُوعْ أَنَا هُوَ. وْ غَادِي نْشُوفْ إْبْنْ الإِنْسَانْ جَالْسْ عْلَى يَمِينْ الْقُوَة،جَايْ فِي سَحَابِ اسْمَا ".⁶³ڤْطَعْ رَئِيسْ الْكَهَنَة كَسْوَتَهْ وْقَالْ : "شَا حَاجَتْنَا مَمْبَعْدْ لَشْهُودْ؟ ⁶⁴رَاكُمْ سْمَعْتُو كْلاَمْ الْكُفْرْ! شَرَايْكُمْ ؟ ". ڤَاعْ النَّاسْ ڤَالُو عْلِيهْ يَسْتَاهَلْ الْمُوتْ . ⁶⁵وْبْدَاوْ وَحْدِينْ يَدََّفْلُوا عْلِيهْ ،غَطُولَهْ وْجْهَهْ وْيْضَرْبُوهْ وْيْڤُولُولَهْ : " تْنَبَاْ". وْكَانْوا الْخُدَامْ يَضَرْبُوهْ عْلَى وَجْهَهْ .⁶⁶كِكَانْ بُطْرُسْ لْتَحْتْ فْدَارْ جَاتْ وَحْدَة مِنْ جَوَارِي رَئِيسْ الْكَهَنَة .  ⁶⁷ وْكِي شَافْتْ بُطْرُسَ يَدَفِي رُوحَهْ شَافَتْ فِيهْ وْڤَالَتْ :" وْانْتَ كُنْتْ مْعَ يَسُوعْ الَنَّاصِرِي !". ⁶⁸نْكَرْ وْ ڤَالْ :" مَانِشْ عَارَفْ شَا رَاكِي تْڤُْولِي !". وْخْرَجْ عَنْدْ الدّخْلَة تَاعْ الدَّارْ ، وْصَاحْ الدّيكْ .⁶⁹وْشَافْهْ جَارِيَة وَاحْدْوخْرَى وْبْدَتْ تْقُولْ لَلْى كَانُوا تَمَّاكْ :" هَادَا وَاحَدْ مَنْهُمْ !". ⁷⁰بَصَّحْ نْكَرْ تَانِي وَمَمْعْدْ شْوِيَا ڤَالُوا لَهْ لِكَانُوا تَمَاكْ لْبُطْرُسْ :" بَصَّحْ أَنْتَ مَنْهُمْ ، عْلى خَاطَرْ أَنْتَ تَانِي جَلِيلِيٌ وْلُغْتَكْ تَتْشَبَهْ لْلُغَتْهُمْ !".⁷¹بْدَا يَلْعَنْ وْيَحْلَفْ :" أَنَا مَنَعْرَفْشْ هَادْ الَرَاجَلْ لِرَاكُمْ تَهَدْرُوا عْلِيهْ !" . ⁷²وْصَاحْ الدِّيكْ خَطْرَا الَزَاوْجَة وْتْفَكَرْ بُطْرُسْ لَكْلاَمْ لِڤَالَهْ لَهْ ،يَسُوعْ قْبَلْ لِى يْصِيحْ الدِّيكْ مَرْتِينْ تَنْكَرْنِي تَلْتْ خَطْرَاتْ وْكِي تْفَكَرْ بْكَي

Chapter 15

¹صْبَاحْ تْشَاوْرُ ِرِياَسْ الكَهَنَة وْ شُيُوخ و الكَتبَة وْ كُلْ الخَدَامِينْ تَاعْ المُجَمَعْ. رَبْطُو يَسُوعْ و دَاوَه ْعَنْدْ بِيلاَطُسْ.  ² سَقْسَاه ْ بِيلاَطُسْ: "اَنْتَ هُوَ مَلِكْ اليَهُودْ؟". جَاوْبَهْ وْ ڤَالَهْ:"أَنْتَ ڤُلتْ". ³وكَانُو رِيَاسْ الكَهَنَة يَشْكيِوْ عْلِيهْ بَزَّافْ.⁴سَقْسَاهْ بِيلاَطُسْ خَطَرَةَ وَحَدْ أُخْرَى ڤَالَهْ :"مَتْرَدْشْ عْلِيهُمْ ؟ شُوفْ شْحَالْ رَاهُمْ يَشْكِيوْ عْلِيكْ!". ⁵تْعَجَبْ بِيلاَطُسْ خَاطَرْ يَسُوعْ مَبْغَاشْ يْرَدْ عْليِهُمْ.⁶كَانْ يَطْلَقْ لْهُمْ كُلْ عِيدْ وَاحَدْ مْنْ المَحْبُوسِينْ ، أَلِي يَبْغِيوَهْ .  ⁷ وْ كَانْ أَلِي يْسِمِوُهْ بَارَابَاسْ مَحْبُوسْ مْعَ صْحَابَه ْ،عْلَى خَاطَرْ قْتيِلَة أَلِي دَارُوهَا فِي رَحْبَة نْهَارْ دَارُو َفوْضَى. ⁸وْبْدَاوْ النَاسْ إِتَّوْغُو أُو يَطَلْبُو مْنَهْ إِدِيرْ كِي مَا كَانْ إِدِيرْلْهُمْ دَايَمْن.⁹جَاوْبْهُمْ بِيلاَطُسْ وْ ڤَالْ:"تَبْغُوا نَطْلَڤْ لْكُمْ مَلِكْ اليَهُودْ؟".  ¹⁰ عْلَى خَاطَرْ كَانْ عَارَفْ بَلِّى رِيَاسْ الكَهَنَة سَلْمُوهْ غِيرْ بْالَحْسَدْ. ¹¹رِِياَسْ الكَهَنَة هَيْجُو النَاسْ بَاهْ يْطْلَڤْ لْهُمْ بَارَابَاسْ.¹²جَاوْبْهُمْ بِيلاَطُسْ وْ ڤَالْ لْهُم ْ:"شَا رَاكُمْ بَاغْيِينْ نْدِيرْ بْهَذَا أَلِي تْسَمُوهْ مَلِكْ اليَهُودْ؟". ¹³عَيْطُو مَرَّة خْرَى :"صْلْبَوهْ".¹⁴ڤَالْهُمْ بِيلاَطُسْ :"شَا دَارْ مْنْ شَّرْ؟". زَادُو تْوَاغْ :"أَصَلْبَهْ".  ¹⁵ بِلاَطُسْ بْغَى يْدِيرْ لَنَاسْ شَا رَاهُمْ بَاغْييِنْ. أَطْلَقْ لْهُمْ بَارَابَاسْ ، أُو سَلَمْ لْهُمْ يَسُوعْ مِينْ جَلْدُوهْ بَاشْ يَصْلْبُوهْ .¹⁶أَدَاوَهْ العَسْكَرْ لْدَاخَلْ الدَارْ أَلِي هِيَ دَارْ الوِلاَيَة، و تْلاَيْمَتْ الكَتِيبَة.  ¹⁷ لَبْسُولَهْ أَرْجْوَانًا أُو ضَفْرُولَهْ إِكْلِيلْ تَع ْالشُوكْ أُو حَطُوهْ عْلَى رَاسَهْ، ¹⁸أُو بْدَاوْ يَسْلْمُو عْليِهْ ڤْايْليِنْ:"سَلاَمْ يَا مَلِكْ اليَهُودْ!".¹⁹وكَانُوا يَضْرْبُوهْ بْمَطْرَقْ عْلَى رَاسَهْ، ويَدْفْلُو عْلِيهْ، ويَسْجْدُو ڤُدَامَهْ.  ²⁰ مْنْ بَعْد ْمَا أَسْتَهْزَاوْ بِيهْ، ڤْلَعولهْ الأَرْجْوَانْ و لَبْسُولَهْ حْوَايْجَه ْ،مَمْبَعْدْ أَدَوَاهْ بَاهْ يَصْلْبُوهْ. ²¹جَابُولَهْ وَاحَدْ الرَاجَلْ كَانْ مْوَلِّي مْا لْخْلَا ،هُوَ سَمْعَانْ القَيْرَوَانِي بُو أَلِكْسَنْدَرْ سَوَوُوفُسَ،بَاشْ يَرْفَدْ الصَليِبْ.²²أَدّاوَهْ "للجُلْجُثَة" ليِ مَعْناَهَا "جُمجُمَة".  ²³ وْ أَعْطَاوَهْ الخَمْرْ مْخَلْطَة بَالمَّرْ بَاشْ يَشْرَبْ، وْهُوَ مَبْغَاشْ. ²⁴كِي صَلْبُوهْ بْدَاوْ يَڤَْسْمُوا قَشَهْ وْ يْقُولُوا شْكُونْ يَدِي هَاذِي شْكُونْ يَدِي هَدَا.²⁵عْلَى السَاعَة الثْلاَتَ صَلْبُوهْ.  ²⁶ فُوڤْ الصَلِيبْ كَانْ مَكْتُوبْ:"مَلِكْ اليَهُودْ". ²⁷صَلْبُو مْعَاهْ زُوجْ سَرَاقِينْ ،وَاحَدْ مْنْ جِهَةْ لِيْمِينْ وْ لاَخُرْعْلَى اليِسْرَة. ²⁸هَكْدَا صْرَى ڤَاعْ شَا كَانْ مَكْتُوبْ مَقْبَلْ:"حَسْبُوهْ بِينْ الَمذْنُوبيِنْ"²⁹وْكَانْ لِي يْفُوتْ يْزَعَّقْ عْلِيهْ، إِيحَرْكُو رِيسَانْهُمْ أُو يْقُولُوا:"أَنْتَ أَلِي قُلْتْ أَنْهَدَمْ الهَيْكَلْ أُو نَبْنِيهْ فِي ثَلاَثَةْ إِيَامْ! ³⁰أَيَا سَلَّكْ رُوحَكْ وهَوَدْ مْالصَليِبْ".³¹حَتَى رِيَاسْ الكَهَنَة و الكَتَبَة كَانُوا يَسْتَهْزَاوْ بِيهْ ، وْيڤُولُوا:"سَلَّكْ لُخْرِينْ وْ مَقْدَرْشْ إِسَلَّكْ رُوحَهْ".  ³²يهَوَّدْ الَمسِيحْ مَلِكْ إِسْرَائِيلْ مْنْ الصَليِبْ، بَاهْ أَنْشُوفُوهْ وْنْآمْنُوا! ". ولِي كَانُو مَصْلُوبِينْ ڤُدَامَهْ إِيْعَايْرُوا فِيهْ.³³وْ عْلَى السَاعَة السَتَّة ، كَانَتْ الضَلْمَة ِ فَي ڤَاعْ اللَّرْضْ حَتَّى السَاعَة التَّسْعَة. ³⁴وْ عْلَى السَاعَة التَسْعَة تَوَّغْ يَسُوعْ بْصُوتْ عَالِي ڤَاَلْ: "إِلْوِِي ،إِلْوِي ،لِمَا شَبَقتَنِي؟" لِّي مَعْنَاهْ :رَبِي ، رَبِي عْلاَهْ خَلتِْنيِ؟ ³⁵ وْ جْمَاعَة مَلِّي كَانُوا حَاضْرِينْ كِي سَمْعُوهْ ڤَالُوا:"رَاهْ إِعَيَّطْ لْ إيليَّا".³⁶جَا وَاحَدْ عَنْدَهْ عَمَرْ إَسْفَنْجَة بْلِْخْلْ دَارْهَا فُوڤْ قَصْبَة وْ سْقاَهْ وْڤَالْ:"خَليِوْ نْشُوفُو إَلىَ يْجِي إِيلِيَّا وْ يْهَوْدَهْ". ³⁷تَوَّغْ يَسُوعْ بْصُوتْ عَالِي وْسَلَّمْ الرُوحْ. ³⁸فِي هَدَاكْ الوَقْتْ تْڤَطَعْ لَحْجَابْ تَاعْ الهَيْكَلْ عْلَى زُوجْ، مْنْ الفُوڤْ حَتَى لَتحْتْ.³⁹كِي شَافْ لْقَايَدْ تَاعْ لَمْيَة عَسْكْرِي أَلِي كَانْ وَاقَفْ مْقَابْلَهْ بَلِّي تَوَّغْ بْهَدَاكْ التْوَّاغْ وْسَلَمْ الرُوحْ ، ڤَاَلْ:"بَالْحَقْ هَذَا هُوَ وَلْدْ الله ! " ⁴⁰وْ كَانُوا ثاَنِي نْسَا إِشُوفُوا مَنْبْعِيدْ، كَانَتْ مَرْيَمْ المَجْدَلِيَّة ،ومَرْيَمْ أُمْ يَعْقُوبْ الصْغِيرْ ويُوسِي، أُوسَالُومَة، ⁴¹لِّي كَانُوا يْتَبْعُوهْ ويَخْدْمُوا مْعَاهْ كِكَانْ فَالجَليِلْ. وْنْسَا وَحَدْخْرِينْ لِّي جَاوْ مْعَاهْ لاُرْشَليِمْ.⁴²فْالَعْشِيَة كِكَانُوا يَْوجْدُوا لَسْبْتْ،  ⁴³ جَا يُوسَفْ لِّي مْنْ الَرَّامَة،لِهُوَ عُضْوْ مْلِيحْ فِي الْمَجْلِسْ الأَعْلَى ،كَانْ هُوَ ثَانِي يَسَّنَى مَلَكُوتْ الله، تْشَجَعْ ورَاحْ عَنْدْ بِيلاَطُسْ طْلَبْ جَسَدْ الَمِسيحْ. ⁴⁴تْعَجَبْ بِيلاَطُسْ عْلَى خَاطَرْ يَسُوعْ مَاتْ بْالْخَفْ. عَيَّط ْلْقَايَدْ مْيَة عَسْكْرِي و سَقْسَاهْ :"عَنْدَهْ بَزَّافْ مَلِّي مَاتْ؟".⁴⁵كي عْرَفْ مْنْ قَايَدْ مْيَةْ عَسْكْرِي ،عْطَى جَسَدْ المَسِيحْ لْيُوسَفْ .  ⁴⁶ وْشْرَى لَهْ ْكفَنْ ، هَوْدَاهْ مْالصَليِبْ كَفنَهْ بَالكَتَانْ ، وْ دَفْنَهْ فِي قْبَْركَانْ مَحْفُورْ فْالَحْجَرْ و بَلَّعْ َلقْبَرْ بَحْجَرْكْبِيرْ. ⁴⁷و كَانَتْ مَرْيَمْ المَجْدَلِيَّة و مَرْيَمْ أًمْ يُوسِي إِشُوفُو وِينْ يَدَفْنُوهْ.

Chapter 16

¹وْكِي فَاتْ السّبْتْ ،مَرْيَمْ المَجْدَلِيَّة ومَرْيَم اُمْ يَعْقُوب وَسَالُومَةُ، شْرَاوْ الْزِّيتْ مْعَطْرِينْ بَاشْ يْرُوحُوا يَدَّهْنُوا يَسُوعْ.  ² وْفَالسِّمَاناَ لَّوْلَى صْبَاحْ بَكْرِي كِطَلْعَتْ الشَّمْسْ جَاوْ لَلقْبَرْ.³وْ كَانُوا يْڤُولُوا لْبَعْضِيَاتْهُم ْ:<شْكُونْ لَّزْهَادْ الحَجْرَى مَنْ هَادْ لَقْبَرْ؟".  ⁴ طَلْعُوا عَيْنِيهمْ ْوشَافُوا الحَجْرَى انْتْلَزَّتْ مَن ْمْكَانْهاَ .وْكَانَتْ كْبِيرَة بَزَّافْ.⁵وْ كِي دَخْلُوا للْقبَرْ شَافُوا شَابْ ڤَاَعَدْ عْلَى اليَمِينْ وْلاَبَسْ عْباَيَة بَيْضَاء ْونْخَلْعُوا.  ⁶ وْهُوَ ڤَالْهُمْ: "مَا تَنْخَلْعُوشْ رَاكُم ْتْحَوْسُوا عْلَى يَسُوعْ النَّاصِرِي المَصْلُوبْ .ڤَالْ مَرَاهْشْ هْنَا هَوَلاَ المَكَانْ لِّي كاَنْ مَحْطُوطْ فِيه ْ. ⁷بَصَّحْ رُوحُوا وْقُولُوا لَلتَّلاَمِيذْ تاَوعَه وْ لْبُطْرُسْ بَلِّي غَادِي يْسَبْقْكُمْ لَلْجَلِيلْ وَنْتُمَا تْشُوفُوهْ كِيمَا قَالْكُمْ".⁸خَرْجُوا وْهَرْبُوا مْلَقْبَرْ عْلى َخَاطَرْ كَانُوا مَخْلُوعِينْ وْ مَاقاَلُوا حَتَى حَاجَا لْحَتَّى وَاحَدْ عْلَى خَاطَرْ كَانُوا خَايْفيِنْ.⁹نَاضْ يَسُوعْ صْبَاحْ بَكْرِي اليَوْمِ اللَّوَّلْ تاَعْ السِّيمَانَا . مْعَ اللَّوَلْ باَنْ لْمَرْيَمْ المَجْدَلِيَة، لِخْرَجْ مَنْهاَ سَبْعَة شَياَطِينْ ¹⁰راَحَتْ وْخَبْرَتْ لِكَانُو مْعَاهْ وَ َكَانُو يْنَوْحُوا وْ يَبْكُوا . ¹¹وْهُمَا كِي سَمْعُوا بَليِ يَسُوع ْرَاهْ حَيْ وْبَلِّي شَافْتَه ْمَآمْنُوشْ.¹²وْمْبَّعْدْ بَانْ بِصِفَة وَحْدُخْرَا لَزُّوجْ كَانُوا يَتْمْشُوا وْرَايْحِينْ لِلْبْلاَدْ .  ¹³ وْهُومُا رَاحُوا دَاوْ لْبِشَّارَةُ لْوَحْدُوخْرِينْ بَصَّحْ هَادُوكْ تَانِي مَا آمْنُوهُمْْش.¹⁴وْمْعَ التَّالِي كِيكَانُوا لَحْدَاشْ تِلْمِيذْ مَتَّكْيِينْ بَانَلْهُمْ وْ لاَمْهُمُ عْلَى لِي لِمَا آمْنُوهْشْ وْعْلَى ڤَلْبْهُمْ ْالقَاسِي عْلَى خَاطَرْ مَامْنُوشْ مِشَافُوه ْحَيْ  ¹⁵ وْ قَالْهُمْ: "رُوحُوا لَلدَّنْيَا قَاعْ وْ بَرْحُوا باِلانْجِيلْ ڤَاع ْالخَلْقْ ¹⁶لِيَامَنْ وْيَتْغَطَّس ْيَسْلَكْ وْ لِمَيْامَنْشْ يَتْحَكَّم ْعَلِيهْ¹⁷وْهَاذْ الاَياَتْ تْرَافَڤَ المُؤمِنِينْ بِاسْمِي اخَرْجُوا الشَّيَاطِينْ ،يَهَدْرُوا لُغاَتْ جْدُدْ ¹⁸ اشَدُّوا لَحْنُوشَا فيِ يَدِيهُمْ وِيلا َشَرْبُوا حَاجَا تُكْتُلْ مَدِّلْهُم ْوَالُوْا وَيْحَطٌوا يَدِّيهُمْ عَلىَ المَرْضَى يَبْراُو.¹⁹مَمْبْعَد ْكِي هْدَرَلْهُمْ الرَّب ْ،اتَّرْفَعْ فاَلسّْمَا وْڤَعَدْ ْعْلىَ يَمِين ْاللهِ  ²⁰ وْهُمَا رَاحُوا ابَشْرُوا فْكُلْ مْكَانْ وَ الرَّبْ كاَنْ يَخْدَمْ مْعَاهُمْ وْيثَبَّتْ الكلِمَة بِالايَاتْ لِوَافْقُوهَا آمِين.

Luke

Chapter 1

¹كِي بْدَاوْ بَزَافْ النَاسْ يَكَتْبُوا الْقِصَة تَاعْ الأُمُورْ لِي صْرَاتْ بِينَتْنَا،  ² كِيمَا وَصْلُوهَا لِينَا هَادُوكْ لِي كَانُوا مَلَوَلْ وشَافُوا ڤَاعْ دَاكْ الْشِي بْعِينِيهُمْ و يَخْدْمُوُا كَلْمَة الله، ³مَلِي تَبَعْتْ مَنْ الْلَوَلْ كل هَادْ الأُمُوربَالْدِقَة، خَمَمْتْ أَنَا ثَانِي بَلِي مْلِيحْ نَكْتَبْ لَكْ يَالَحْبِيب ثَاوْفِيلُسْ، ⁴بَاشْ تَعْرَفْ بَلِي لَكْلاَمْ لِي تْعَلَمْتَّه صْحِيحْ.⁵و كَانْ فِي لِيَامْ هِيرُودُسَ مَلَكْ أَلْيهُودِيَّة كَاهَنْ إِسْمَه زَكَرِيَّامَنْ فِرْقَة أَبِيَّا، ومَرْتَهْ مَنْ بْنَاتْ هَارُونْ و إِسْمْهَا أَلِيصَابَاتْ. ⁶و كَانُوا لَزُوجْ بَارِينْ قُدَامْ الله، و كَانُوا يْتَبْعُوا ڤَاعْ فَرَائِضْ الله بْلاَ لُومْ. ⁷و مَكَانْشْ عَنْدْهُمْ وَلْدْ، عْلَى خَاطَرْشْ أَلِيصَابَاتْ كَانَتْ عَاڤْرَة، و كَنُوا لَزُوجْ شْوَابِينْ.⁸كِي كَانْ زَكَرِيَا يْتْنَاوَبْ مْعَ لْفِرْقَة تَاعَهْ ڤُدَامْ الَّلهْ . ⁹عْلَى حْسَابْ عَادَاتْ الكَهَنُوتْ، طَاحَتْ عْلِيهْ قَرْعَة وْجَاتْ فِيهْ بَاشْ يَدْخُلْ لْهَيْكَلْ الَّلهْ وْيْبَخَّرْ. ¹⁰وْكَانُوا ڤَاعْ النَّاسْ مْجْتَامْعِينْ يْصَلُوا بَرَّا وَقْتْ لَبْخُورْ.¹¹وْبَانْلَهْ مَلَاكْ مَنْ عَنْدْ الرَّبْ وَاقَفْ عْلَى اليُمْنَى تَعْ مَذْبَحْ البُخُورْ. ¹²وْكِي شَافَهْ زَكَرِيَا تَخْلَعْ وْخَافْ. ¹³وْڤَالَهْ المَلَاكْ «مَاتْخَافْشْ يَا زَكَرِيَا عْلَا خَطَرْ الرَّبْ سْمَعْ لْصْلَاتَكْ، وْمَرْتَكْ اليصَبَاتْ تَوْلَدْلَكْ وَلْدْ تْسَمِيهْ يُوحَنَا.¹⁴غَادِي تَفْرَحْ فَرْحَة كْبِيرَة وْ بَزَّافْ نَاسْ يَفَرْحُوا بالْوِلَادَة تَاعَهْ. ¹⁵وْغَادِي يْكُونْ عَظِيمْ قدَامْ الَّلهْ. وْعُمْرَهْ مَاغَادِي يَشْرَبْ شْرَابْ وَلَا حَاجَة تْسَكَّرْ ، وْغَادِي يَتْعَمَرْ بالرُوحْ القُدُسْ فِي كَرْشْ مُهْ.¹⁶وْغَادِي بَزَافْ مَنْ بَنِي اسْرَائِيلْ للرَّبْ . ¹⁷غَادِي يَتْمَشَى قدَّامْ الَّلهْ بْرُوحْ وْقُوَة اِيلِيَا بَاشْ يَصْلَحْ الوَلْدِينْ مْعَ وْلَادْهُمْ وْيْرَدْ لْعَاصِي لْطْرِيڤْ طَاعَة الَّلهْ وْيْوَجَّدْ طَاعَة الَّلهْ¹⁸« ڤَالْ زَكَرِيَا لَلْمَلَاكْ: «كِيفَاشْ نَتأَكَدْ بْهَادْ شِي ، انَا شِيبَانِي وْمَرْتِي شِيبَانِيَة؟». ¹⁹جَاوْبَهْ المَلَاكْ وْڤَالَهْ: «انَا جِبْرِيلْ الوَاقَفْ قدَامْ الَّلهْ وْتَرْسَلْتْ بَاشْ نْبَشْرَكْ بْهَادْ الشِي. ²⁰وْنْتَ غَادِي تَتْبَكَشْ وْ مَتنْجَمْشْ تَهْدَرْ حَتِى نْهَارْ لِيَصْرَا هَادْ شِي ، عْلَى خَاطَرْ مَأَمَنْتْشْ لْهَدْرَة لِي غَادِي تَصْرَا فِي وَقْتْهَا».²¹وْكَانْ الشَعْبْ يْقَارَعْ لْزَكَرِيَا مَتْحَيْرِينْ عْلَاهْ طَوَلْ عْلِيهُمْ فالْهَيْكَلْ.  ²² وْكِي خْرَجْ مَنْجَمْشْ يَهْدَرْ مْعَاهُمْ، فَهْمُوا بَلِي شَافْ رُؤيَا وْبْدَا يَهْدَرْ مْعَاهُمْ بالاشَارَاتْ وْبْقَا سَاكَتْ. ²³وْكِي كَمْلَتْ يَامَاتْ خَدَمْتَهْ ولَا لْدَارَه.ْ²⁴وبَعْدْ دِيكْ لِيَامْ رَفْدَتْ مَرْتَهْ أَلِيصَابَاتْ بألْكَرْشْ، وخَبَتْ رُوحْهَا خَمْسْ شْهُرْوتْقُولْ: ²⁵« هَكَا دَارْ فِيَا الْرَب فْلِيَامْ لِي شَافْ فِيَا، ڤْلَعْ عَارِي مَنْ بِينْ الْنَاسْ».²⁶و فِي الْشَهْرْ الْسَادَسْ أَرسَلْ الله الْمَلاَكْ جِيبْرَائِيلْ لَمْدِينَة مَنْ الْجَلِيلْ إِسْمْهَا نَاصِرَة، ²⁷لْعَدْرَاء إِسَمُوهَا مَرْيَمْ مَخْطُوبَة لَرَاجَلْ مَنْ بِيتْ دَاوَدْ إِسَمُوهْ يُوسَفْ، ²⁸ودْخَلْ عَنْدْهَا الْمَلاَكْ و ڤَالْ: «سْلاَمْ عْلَى لِي أَنْعَمْ عْلِيهَا! الْرَبْ مْعَاكْ.مْبَارْكَة نْتِي بِينْ الْنْسَا». ²⁹وكِي شَافْتَهْ تْحَيْرَتْ مَنْ كْلاَمَهْ، و فَكْرَتْ فِ رُوحْهَا: «شَا مَعْنَتْ هَادْ الْسْلاَم!».³⁰وڤَالْهَا الْمَلاَكْ:«مَتْخَافِيشْ يَا مَرْيَمْ، رَاكِي لْقِيتِي نَعْمَة عَنْدْ الله. ³¹و رَكِي رَيْحَة تَرَفْدِي بالكَرْشْ وتَزْيْدِي وَلْدْ و تْسَمِيهْ يَسُوعْ. ³²و هَدَا غَادِي يْكُونْ عَظِيمْ، و يَتْسَمَى إَبْنْ الْعَلِي، ويَعْطِيهْ الْرَبْ الإِلَه الْعَرْشْ تَاعْ دَاوُدْ بُوهْ، ³³و يَمْلَكْ عْلَى دَارْ يَعْقُوبْ لَبْدَّا، و الْمُلْكْ تَاعَهْ مَيَكْمَلْشْ».³⁴وڤَالَتْ مَرْيَمْ لَلْمَلَاكْ: «كِيفَاشْ غَادِي يْكُونْ هَادَا وْانَا مَا عْرَفْتْ حَتَى رَاجَلْ؟» ³⁵وْجَاوْبْهَا المَلَاكْ وْڤَالْهَا: «الرُوحْ القُدُسْ يْنْزَلْ عْلِيكْ، وْقُوَة الَّلهْ تَغَطِّيكْ ،عْلَى بِيهَا القُدُّوسْ لِي غَادِي يْتَوْلَدْ مَنَكْ يَتْسَمَى ولْدْ الَلهْ.³⁶وْهَيَلَا ايلِيصَابَاتْ تَانِي لِي مَنْ عِيلْتَكْ هِي تَانِي بالْكَرْشْ، عْلَى كْبَرْهَا ،وْهَادَا شَهْرْهَا السَادِسْ لْلِي كَانَتْ تَتْسَمَى عَاڤْرَة، ³⁷عْلَى خَاطَرْ مَاكَاشْ حَاجَة صْعِيبَة عْلَى رَبِي. ³⁸ڤَالَتْ مَرْيَمْ: «هَا اَنَا اُمْ الرَّبْ وْ لِي تْقُولْ غَادِي يْكُونْ»، وْرَاحْ مَنْ عَنْدْهَا المَلَاكْ.³⁹وْفْدِيكْ لِيَامْ رَاحَتْ مَرْيَمْ بالْخُفْ لَجْبَالْ فْمَدِينَة يَهُودَا ، ⁴⁰وْدَخْلَتْ لْدَارْ زَكَرِيَا وْسَلْمَتْ عْلَى الِيصَابَاتْ . ⁴¹وْكِي سَمْعَتْ الِيصَابَاتْ سْلَامْ مَرْيَمْ تْحَرَكْ لْجَنِينْ لِي في كَرْشْهَا ، وْتْعَمْرَتْ بالرُوحْ القُدُسْ ،⁴²وْزَڤَاتْ وْڤَالَتْ: «مْبَارْكَة نْتِي بينْ نْسَا وْمْبَارْكَة ثَمْرَة كَرْشَكْ ! ⁴³وَاشْ نْكُونْ انَا حَتَى تْجِي عَنْدِي اُمْ الرَبْ؟ ⁴⁴وْكِي وْصَلْ صُوتْ سْلَامَكْ لْوَدْنِي الغُرْيَانْ زْغَدْ فْكَرْشِي ملْفَرْحَة ⁴⁵.سَعْدَاتْ لِي اَمْنَتْ بَلِي غَادِي يَصْرَا لِي ڤَالَهْ الرَبْ».⁴⁶وڤَالت مَرْيَمْ: «نَفْسِي تْعَظَمْ سِيدِي رَبِي، ⁴⁷و تَفْرَحْ رُوحِي بَالله الْمُخَلَصْ تَاعِي،⁴⁸عْلَى خَاطَرْشْ شَافْ خَدَامتَهْ الْمُتْوَاعْضَة. و ڤَاعْ الْأَجْيَالْ يْقُولُولِي يَاسَعْدَاتَكْ، ⁴⁹عْلَى خَاطَر الله الْقَادَرْ عْلَى كُلْ شِي دَارْلِي أُمُورْ عَظِيمَة، وإِسْمَهْ قُدُوسْ،⁵⁰ورَحَمْتَهْ مَنْ جِيلْ لْجِيلْ لْلِي يْخَفُوهْ. ⁵¹بَيَنْ قَوْةْ ذْرَاعَهْ. وشَتَتْ الْمَتْكَبْرِينْ فِي قَلْبْهُمْ.⁵²هَوَدْ الْحُكَامْ مَنْ عَرْشْهُمْ وعَلَّى شَانْ الْمَتْوَاضْعِينْ. ⁵³شَبَعْ الْجِيعَانِينْ مَنْ خِيرَاتَهْ و رَدْ الْمَرْفْهِينْ خَاوْيِينْ.⁵⁴عَاوَنْ عَبْدْ إِسْرَائِيلْ بَاشْ يَتْفَكَرْ رَحَمْتَهْ، ⁵⁵كِمَا وْعَدْ جْدُودْنَا، لْإِبْرَاهِيمْ ونَسْلَهْ لَلْأَبَدْ».⁵⁶وڤَعْدَتْ مَرْيَمْ عَنْدْ أَلِيصَابَتْ ثَلاَثْة أَشْهُرْ، ورَجْعَتْ لْدَارْهَا. ⁵⁷وصَلْ الْوَقْتْ تَاعْ أَلِيصَابَاتْ بَاشْ تَوْلَدْ. ⁵⁸وسَمْعُو الْجِيرأنْ و حْبَابَاتْهَا بَلِي الرب فَاضْ بْرَحَمْتَهْ عْلِيهَا، فَرْحُوا مْعَاهَا.⁵⁹و فِي الْيُومْ الْثَامَنْ جَاوْ يَخَتْنُوا الْوَلْدْ، و سَمَوَه بْإِسْمْ بُوهْ زَكَرِيَا. ⁶⁰بَصَّحْ أَمَهْ ڤَالَتْ: «لا!غَادِي تْسَمُوهْ يُوحَنَّا». ⁶¹وڤَالُولْهَا: «مَكَانْشْ وَاحَدْ فالْعَايْلَة تْسَمَى بْهَادْ الأَسَمْ».⁶²وسَقْسَاوْ بُوهْ بْالإِشَارَة، كِيفَاشْ بْغِيتْ يَتْسَمَى. ⁶³وطْلَبْ لُوحَا وكْتَبْ يقُولْ: «إِسْمَهْ يُوحَنَّا». ڤَاعْ تْعَجْبُوا⁶⁴و فِدِيكْ الْسَاعَة تْحَلْ فَمْ زَكَرِيَّا و تْسَرَحْ لْسَانَهْ و تْكَلَمْ و بَارَكْ الله.  ⁶⁵ و طَاحْ الْخُوفْ عْلَى ڤَاعْ الْجِيرَانْ. ⁶⁶و حْكَاوْ الْنَاسْ بْكُلْ هَادْ الأمُورْ فْكُلْ جْبَالْ الْيَهُودِيَّة، وْكَانْ لِي يَسْمَعْ هَادْ الاُمُورْ فِي قَلْبَهْ وْيْڤُولُوا :«وَاشْ غَادِي يْكُونْ هَادْ الوَلْدْ؟". وْكَانَتْ يَدْ رَبِي مْعَاهُمْ .⁶⁷و تْعَمَرْ زَكَرِيَّا بْالْرُوحْ الْقُدُسْ، وتْنَبَأْ وڤَالْ: » ⁶⁸مُبَارَكْ الْرَبْ إِلَهْ إِسْرَائِيلْ عْلَى خَاطَرْشْ شَافْ و عْطَى فِدَاءْ لْشَعْبَهْ،⁶⁹ودَرْ لْنَا مُخَلِصْ صْحِيحْ مَنْ دَارْ دَاوَدْ خَدَامَهْ. ⁷⁰كِمَا ڤَالْ بْفَمْ الأَنْبِيَاَ تَعَهْ الْقَدِيسِينْ فِي الْزْمَنْ لِي فَاتْ، ⁷¹لَسْلاَكْ مَنْ عَدْيَانَا و مَنْ يَدِينْ جْمِيعْ لِي يَكَرْهُونَأ .⁷²بَاشْ يَعْطِي رَحْمَة لَجْدُدْنَا ويْفَكَرْبالْعَهْدْ الْمُقَدَسْ، ⁷³الْعَهْدْ لِي حْلَفْ بِيهْ لْبُونَا إِبْرَهِيمْ ⁷⁴بَاشْ نَعَبْدُوه بْلاَ خُوف مَنْ بَعْدْ مَايْسلَكنَا مَنْ يَدِينْ عَدْيَنْنَا ⁷⁵نَعَبْدُوه بَالْقْدَاسَة و الْحَقْ ڤَاعْ إِيَامْ حْيَاتْنَا .⁷⁶وْ نْتَا يَاوَحْدْ الْوَلْدْ نْبِي العَلِي يْعَيْطُولَكْ ، عْلَاخَطَرْشْ تَتْقَدَّمْ ڤُدَامْ وَجْهْ رَبِي بَاشْ تْوَجَدْ طْرِيڤَه. ⁷⁷بَاشْ تَعْطِي لْشَعْبَهْ لْمَعْرِفَة تَاعْ سْلَاك بالْمَغْفِرَة تَاعْ دْنُوبْهُمْ ،⁷⁸بكثْرَة الرَحْمَة تَاعْ رَبِي ، شَرْقَتْ الشَمْسْ تَاعَهْ عْلِينَا من السْمَا . ⁷⁹بَاشْ يْنَوَرْ عْلَى لِي عَايْشِينْ في الظَلْمَة وْ الظَلْ تَاعْ لْمُوتْ، بَاشْ يْقُودْنَا لْطْرِيڤْ السَلَامْ».⁸⁰وْالوَلْدْ كَانْ يَكْبَرْ وْ يَتْقَوَى بالرُوحْ، وْكَانْ في البَرَاري حَتَى نْهَارْ لِي بَانْ لْاِسْرَائِيلْ.

Chapter 2

¹وْفْدِيكْ لِيَامْ اَمَرَ القَيْصَرْ اُوغِسْطُسْ بَاشْ يَكَتْبُوا الاِحْصَاءْ تَاعْ ڤَاعْ سُكَانْ الامْبْرَاطُرِيَة. ²وْكَانْ هَدَا اوَّل احْصَاءْ نْدَارْ مَلِّي كَانْ كِيرِينْيُوسْ وَالِي عَلَى سُورْيَا. ³وْ رَاحْ كُل وَاحَدْ لَمْدِينْتَهْ بَاشْ يَكْتَبْ فِيهَا.⁴وْخْرَجْ يُوسَفْ حَتَى هُوَ مَنْ النَاصِرَة الِّلي في الجَليلْ وْ رَاحْ لْمَدِينَة دَاوَدْ ، بَيْتْ لَحْمْ عْلَى خَاطَرْشْ مَنْ عَايْلَة دَاودْ وْ قَبِيلْتَهْ. ⁵بَاشْ يَكْتَبْ معَ مَرْيَمْ خَطِيبْتَهْ الِّلي كَانَتْ بالْكَرْشْ .⁶وْكِكَانوا فِي بَيْتْ لَحْمْ وْصَلْ وَقْتْ الوِلَادَة تَاعْهَا . ⁷زَيْدَتْ وَلْدْهَا البِكَر وْ ڤمْطَاتَهْ وْ رَڤْدَاتَهْ فِي المدْوَدْ ، عْلَى خَاطَرْشْ مَاكَانْشْ عَنْدْهُمْ بْلَاصَة في الدَّارْ .⁸وْكَانُوا فْدِيكْ الجِهَة سُرَّاحْ يْبَاتوا بَرَّا وْ يتْنَاوْبُوا عْلَى العَسَّة تَاعْ لَغْنَمْ تَاعْهُمْ بالِيلْ . ⁹وْ بَانلْهُمْ مَلَاكْ مَنْ عَنْدْ الرَّبْ وْ مَجْدْ الرَّبْ ضَوَّا عْلِيهُمْ وْ نْخَلْعُوا بَزَّافْ .¹⁰وْڤَالْهُمْ : "مَاتْخَافُوشْ عْلَى خَطَرْشْ رَانِي جَايَبَلْكُمْ خْبَارْ مْلِيحْ يْفَرَّحْ ڤَاعْ الشَعْبْ . ¹¹رَاهْ اليُومْ تَوْلَدَلْكُمْ فِي مَدِينَة دَاودْ مُنَجِّي الِّلي هُوَ المَسِيحْ الرَبْ . ¹²وْهَادِي هِي العَلَامَة لِغَادِي نَعْطِيكُمْ : غَادي تْلْڤَاوْ وَلْدْ مْڤَمَطْ وْ رَاقَدْ فِي مَدْوَدْ .¹³وْعْلَى غَفْلَة بَانْ مْعَ المَلاكْ جْمَاعَة من الجَيْشْ تَاعْ السْمَا يْسَبْحُوا الرَبْ وْيْڤُولُوا : ¹⁴" العِزْ لِلّهْ في السَمَاءْ العَالِيَة وْعْلَى الارْضْ لَهْنَا لْهَادُوكْ لِيرَاضي عْلِيهُمْ " .¹⁵وْمَلِّي خَلَّاوْهُمْ المَلَايْكَة وْرَجْعُوا لْسْمَا ، قَالُوا السُّرَاحْ لْبَعْضَاهُمْ :"اَيَا نْرُحُوا دَرْوَكْ لْبَيْتْ لَحْمْ وْنْشُوفُوا هَادَاكْ الشِي لِي عْلَمْنَا بِيهْ الرَبْ " . ¹⁶وْرَاحُوا بَلْخُفْ وْلْڤَاوْ مَرْيَمْ وْ يُوسَفْ وْ الطْفَلْ رَاقَدْ فْالْمَدْوَدْ¹⁷وْكِيشَافُوهْ عَاوْدُوا وَاشْ ڤَالْهُمْ المَلَاكْ عْلَى هَادَاكْ الطْفَلْ . ¹⁸وْڤَاعْ هَادُوكْ لِسَمْعُوا كْلَامْ السُّرَاحْ تْعَجْبُوا مَنْ هَادَاكْ الشِي . ¹⁹بصَّحْ مَرْيَمْ كَانَتْ تْخَلي ڤَاعْ هَادْ الاُمُورْ فِي خَاطَرْهَا وْتَتْمَعَّنْ فِيهُمْ فِي قَلْبْهَا . ²⁰وْوَلَاوْ السُّراحْ وْهُمَا يْعَيْطُوا العِزْ لِلّهْ وْ يْسَبْحُوهْ عْلَى ڤَاعْ لِسَمْعُوهْ وْشَافُوهْ عْلَىخَاطَرْشْ ڤَاعْ دَاكْ الشِي لِي صْرَا كَانْ كِيمَا ڤَالهُمْ المَلَاكْ .²¹وْمَلِّي كَمْلُوا تْمَنيَامْ جَا الوَقْتْ بَاشْ يَتَخْتَنْ الطْفَلْ وْتْسَمَى يَسُوعْ ،كيمَا سمَاهْ المَلَاكْ قْبَلْ مَا تَرْفَدْ مَرْيَمْ في كَرْشْهَا .²²و مَلِي كَمْلَتْ لِيَامْ تَاعْ التَطْهِيرْ نْتَاعْهُمْ كِمَا كَايَنْ فِي شْرَعْ مُوسى، دَاوْ يَسُوعْ لأُرْشَلِيمْ بَاشْ يْقَدْمُوهْ للرَبْ، ²³كِمَا مَكْتُوبْ فِي شْرَعْ الرَبْ: اللِي يْقُولْ بَلِي كُلْ ذْكَرْ بْكَرْ هُوَ تَاعْ الرَبْ. ²⁴وبَاشْ يْقَدْمُوا الدْبِيحَة كِمَا تْقَالْ فِي شْرَعْ الرَبْ: زُوجْ طْيُورْنْتَاع اليَمَامْ و زُوجْ فْرَاخْ نْتَاعْ الحْمَامْ.²⁵وكَانْ فأُرْشَلِيم وَاحدْ الرَاجَلْ صَالَحْ و مُتَقِي الله إِسِمِوَه سِمْعَانْ، يَسَّنَى السْلاَكْ (الخَلاَصْ) نْتَاعْ شَعْبْ إِسْرَائِيلْ ،و كَانْ الروح القُدُسْ عْلِيهْ . ²⁶وعْرَفْ مَنْ الروح القُدُسْ بَلِي مَا غَادِيشْ إيمُوتْ حَتَّى يْشُوفْ مَسِيحْ الرب.²⁷و بَالروح القُدُسْ جَا لْهَيْكَلْ الله. و مَلِي جَابُوا الوالْدِينْ وَلْدْهُمْ يَسُوعْ، بَاشْ يَعْطِيوعْلِيهْ كِمَا يْقولْ فَشْرَعْ. ²⁸رَفْدَه سَمْعَانْ فِدْرَاعََه وبَارَكْ الله وڤَالْ : ²⁹"و دْرَوَكْ يَاربِي طْلَقْ سْرَاحْ العَبْدْ نْتَاعَكْ عْلَى خِيرْ كِمَا فَاتْ ووْعَدْتْ.³⁰عَلَى خَاطَرْ عِينِيَّ شَافُوا السْلاَكْ (الخَلاَصْ)نْتَاعَكْ. ³¹اللِي وَجّدْتَهْ قُدَامْ الشُعُوبْ كُلْهُمْ. ³²نُورْ يَهْدِي الشُعُوبْ أَللِي مَا يَعْبْدُوشْ الله، و العَّزْ لْشَعْبَكْ إِسْرَائِيلْ".³³وتْعَجَّبْ يُوسَفْ وامَّه مَنْ دَاكْ الشِي لِتْڤَالْ فِيه. ³⁴وبَارَكْهُمْ سَمْعَانْ وڤَالْ لْمَرْيَمْ مُّه :" هَادْ الوَلْدْ تَخْتَارْ بَاشْ يْكُونْ سْبَابْ لْبَزَافْ نْتَاعْ النَاسْ فْإِسْرَائِيلْ إِيطِيحُوُا و نَاسْ أُخْرِينْ بَاشْ إِينُضُوا،بَاشْ يْكُونْ عَلاَمَة إِخُوذُوهَا النَاسْ. ³⁵و هَاكَا غَادِي تْبَانْ أَفْكَارْ لَمْخَيْبَة نْتَاعْ النَاسْ ، حَتَى أَنْتِي يَامَرْيَمْ غَادِي يَدْخَلْ سِيفْ فِي نَفْسَكْ.³⁶وكَانَتْ تَمَّ وَاحَدْ النَبِيَّة، كْبِيرَة فْلَعْمَرْ إِسِمِوْهَا حَنَّة بَنْتْ فنُوئِيلْ مَنْ قَبِيلَة أَشِيرْ، تْزَوْجَتْ و عأشَتْ مْعَ رَاجَلْهَا سَبْعْ سْنِينْ. ³⁷وْڤَعْدَتْ هَجَالَة حَتَّى ولَّى فِي عْمَرْهَا رَبْعَة وثْمَانْيِينْ عَامْ، وهِيَ دَايَمْ فِي لْهَيْكَلْ تَعْبَدْ الله بَالصُومْ و الصْلاَة لِيلْ و نْهَارْ. ³⁸و تَمْ تَمْ جَاتْ و ڤَرْبَتْ لْعَنْدْهُمْ و شَكْرَتْ الله يْسَلَّكْ و يَفْدِي أُورْشَلِيمْ.³⁹و مَلِي كَمَّلْ يُوسَفْ و مَرْيَمْ ڤَاعْ دَاكْ الشِي لِمَفْرُوضْ عْلِهُمْ فِي شَرْعْ الرب، وَلاَوْ لَمْدِينَتْهُمْ النَاصِرَة فَالجَلِيلْ. ⁴⁰و كَانْ الوَلْدْ يَكْبَرْ و يَتْقَوَى بالروح، ومْعَمَرْ حِكْمَة، وكَانَتْ نِعْمَة الله عْلِيه.⁴¹و كَانُوا وَلْدِينْ يَسُوعْ يْرُوحُوا كُلْ عَامْ لأُرْشَلِيمْ فِي عِيدْ الفِصْحْ. ⁴²و كِوَّلاَ عَنْدْ يَسُوعْ طْنَاشْ نْعَامْ، طَلْعُوُا لِأُرْشَلِيمْ كِمَا كَانَتْ العَادَة فالعِيدْ. وكِكَمْلَتْ لِيَامْ تَاعْ العِيدْ، ⁴³و كِكَمْلَتْ لِيَامْ تَاعْ العِيدْ، وَلاَوْ وَالْدِينْ يَسُوعْ وبْقَى هُوَ فِي أُورْشَلِيمْ ، بَّلاَ مَا يَعَرْفُوا وَالْدِيهْ. ⁴⁴حَسْبُوا بَّلِي رَاهْ مْعَ النَاسْ المَسَفْرِينْ مْعَاهُمْ، و كِي مْشَاوْ نْهَارْ كَامَلْ، بْدَاوْ يْحَوْسُوُا عْلِيه عَنْدْ العَايْلَة و المَعَارَفْ الِي كَانُوا مْعَاهُمْ.⁴⁵و كِمَا لْقَاوَهْشْ وَلاَوْ لأُورْشَلِيمْ يْحَوْسُوا عْلِيه. ⁴⁶و بَعْدْ ثَلْثْ إِيَامْ لْڤَاوَه فِي هَيْكَلْ الله، جَالَسْ فِي وَسْطْ عُلَمَاء الشْرَعْ، يَصَنَتْ و يْسَقْسِيهُمْ. ⁴⁷و ڤَاعْ الِي كَانُوا يَسَمْعُوهْ تْعَجْبُوا مضنْ الذَكَاء تَعَهْ و مَنْ أَجْوِبْتَهْ.⁴⁸و مَّلِي شَافُوهْ وَالْدِيه تْعَجْبُوا، ڤَالَتْ لَهْ مَّهْ :"عْلاَشْ يَاوَلْدِي دَرْتْنَا هَكْدَا؟ أَنَا و بُوكْ كُّنَا نْحَوْسُوا عْلِيكْ و حْنَا مَخْلُوعِينْ!" ⁴⁹جَاوْبْهُومْ يَسُوعْ وڤَالْ:" عْلاَشْ تْحَوْسُوا عْلِيَّا ؟ مَاتَعَرْفُوشْ بَلِي خَاصْنِي فِي دَارْ بُويَا؟". ⁵⁰بَصَحْ مَا فَهْمُوشْ وَاشْ ڤَلْلْهُمْ.⁵¹وْوَلَّى مْعَاهُمْ للنَاصِرَة وْكَانْ يْطِيعْهُمْ وْدَسَّتْ مُهْ ڤَاعْ هَدِيكْ الاُمُورْ فِي ڤَلْبْهَا . ⁵²وْكَانْ يَسُوعْ يَكْبَرْ وْيْزِيدْ فالْحِكْمَة والقُبُولْ عَنْدْ النَاسْ وْاللَّهْ .

Chapter 3

¹فِي لْعَامْ خَمْسَة عَشَرْ مَنْ حُكْمْ طِبْيارْيُوسْ قَيْصَرْ , مَنْ حُكْمْ بِيلاَطُسْ الْبُنْطِى حَاكَمْ عْلَى الْيَهُودِيَة , وْهِيرُودُسْ حَاكَمْ عْلَى الْجَلِيلْ , وْفِيلِبَسْ خُوهْ حَاكْمْ عْلَى إِيطْورِيَّة وَكُورَهْ تَرَاخُونِيتِسْ ,وْلِيسَانِيُونْ حَاكَمْ عْلَى الأَبْلِيَة , ²فِى ذَاكْ الْوَقْتْ لِكَانْ حَنَانْ وْقِيَافْ حَاكَمْ الْكَهَنَة ,كَانَتْ كَلِمَة الله عْلَى يُوحَنَا وَلَدْ زَكَرِيَا فِي الَصَّحْرَاءَ .³رَاحْ ڤَاعْ جْوَارِيهْ الأَرْدُنْ يُبَشِرُ بِتَغْطِسْ الَتَّوْبَة لِمَغْفِرَة الَدْنُوبْ ،⁴كِيمَا مَكْتُوبْ فِي الَنَّبِيْ إشْعَيَاءَ: «صُوتْ يْزَڤِى فَى الْخَلاَ وْجْدُو طْرِيقْ الَرَّبْ ، وْصَڤْدُو طُرْڤَانَهْ .⁵كُلُ وَادْ غَادِى يَتْعَمَرْو كُلْ جْبَلْ غَادِى يَنْقَصْ , وَالَطُرْقَانْ الْمَعْوَجَة تَتْصَڤَدْ وَالْوَاعْرَة تَتْسَهَلْ ، ⁶«وْڤَاعْ الَنَّاسْ يْشُوفُوا خْلاَصْ الَرَّبْ.⁷وْڤَالْ لْڤَاعْ الَنَّاسْ لِتْعَمْدُو عْلَى يَدِيهْ »: يَاوْلاَدْ الَلفْاعِى شْكُونْ لِنَبَهْكُمْ بَاشْ تَهَرْبُوا مَنْ غَضَبْ الله لِجَايْ ؟⁸فِى الَشِّي لِدِرُوهْ بَيْنُو تَوْبَتْكُمْ , مَتْقَعْدُوشْ تْڤُولُوا بُونَا هُوَ بْرَاهِيمْ عْلَخَطَرْ نْڤُولْكُمْ الله قَادَرْ يَصْنَعْ وْلاَدْ لِبْرَاهِيمْ .⁹وْدُوكَ نْحَطَتْ الْفأْسْ عْلَى الشَجْرَة , وْكُلْ شَجْرَة مَتَعْطِيشْ ثَمْرَة مْلِيحَة تَنْقَاسْ بَالنَّارْ».¹⁰سَقْسَاوَهْ الَنَّاسْ وْڤَالْوا: »شَانْدِيرُوا دُورْكْ؟» ¹¹جَاوَبْهُمْ:« لِعَنْدَهْ زُوجْ لْبَسَاتْ يَعْطِي لِمَعَنَدْهُمْشْ , وْلِعَنْدَاهْ مَاكْلَة يَڤَسْمَهَا مْعَ لَخْرِينْ >>.¹²وْجَاوْ جْمَاعَة الَضَرَائِبْ بَاشْ يَتْغَطْسُوا فَالْمَاء <<وْسَقْسَاوَهْ وَاشْ نْدِيرُوا يَاسِيدِي ؟>> . ¹³وْجَاوَبْهُمْ مَتْلُمُوشْ كْتِيرْ مَلِى مَفْرُوضْ عْلِيكُمْ >>.¹⁴وْسَقْسَاوَهْ بَعْضْ لْعَسْكَرْ وْڤَالُولَهْ :<< شَانْدِيرُوا حْنَا تَانِي ؟>> . وْمَمْبَعْدْ ڤَالْ لْهُمْ :<< مَتْظَلْمُوشْ حَتَّى وَاحَدْ وْمَتْحَصْلُوشْ فَى الَنَّاسْ بَالْبَاطَلْ , وْ قَنْعُوا بَالْخْلاَصْ تَعْكُمْ >>.¹⁵وْكَانُوا الَنَّاسْ يْقَارْعُوا مَجِئْ الْمَسِيحْ , وْكَانُوايْفَكْرُوا فِى قْلُوبْهُمْ عْلَى يُوحَنَا بَلاَكْ الْمَسِيحْ، ¹⁶جَاوَبْهُمْ يُوحَنَا :<< أَنَا نْغَطَسْكُمْ بَالْمَاءْ ، بَصَّحْ غَادِى يْجِى لِقْوِيْ مَنِى ، مَنَسْتَهَلْشْ نْحَلْ خْيُوطْ صَبَاطْهْ ، هُوَ يْغَطَسْكُمْ بَالَرُوحْ الْقُدُسْ وْالَنَّارْ¹⁷يَرْفَدْ الْمَدْرَعْ فِى يَدِيهْ , وْيْنَقِى بَرَا وْيْلَمْ الْقَمْحْ فَى الْمَخْزَنْ تَاعَهْ , وَالَتِبْنْ يْحَرْڤَهْ بَالنَّارْ لِمَتْنَطْفَاشْ >>.¹⁸وْكَانْ يُوحَنَا يُشَجِعُهُمْ بِبَزَافْ حْوَايَجْ وَاحَدْ خْرِينْ , ¹⁹بَصَّحْ الْحَاكَمْ هِرُودُسْ زْعَفْ عْلِيهْ يُوحَنَا وْوَبْخَاهْ عْلاَخَاطَرْ تْزَوَجْ بِهُرُودِيَا مَرْتْ خُوهْ فِيلِبُسْ وْدَارْ بَزَافْ دْنُوبْ , ²⁰وْزَادْ كَمَلْهَا كِدَخَلْ يُوحَنَا لَلْحَبْس.²¹وْكِتْغَطْسُوا ڤَاعْ الَنَّاسْ وْتْغَطَسْ يَسُوعْ تَانِي , كِبْدَا يْصَلِى ، ²²نْزَلْ عْلِيهْ الَرُّوحْ الْقُدُسْ عْلَى صِفَةْ لَحْمَامَة , سْمَعْ صُوتْ فَى الَسْمَا يْڤُولْ نْتَ بْنِى لَحْبِيبْ لِي فْرَحَةْ بِهْ .²³نَسَبْ يَسُوعْ الْمَسِيحْ وْكِبْدَا يَسُوعْ يْبَشَرْ كَانْ عُمْرَهْ ثْلاَثِينْ عَامْ , تَقْرِيبَا وْكَانْ مَعْرُوفْ عَنْدْ الَنَّاسْ بَلِى وْلِدْ يُوسَفْ بَنْ هَالِي ²⁴.بْنِ مَتْثَاتَ، بْنِ لَاوِي، بْنِ مَلْكِي، بْنِ يَنَّا، بْنِ يُوسُفَ،²⁵بْنِ مَتَّاثِيَا، بْنِ عَامُوصَ، بْنِ نَاحُومَ، بْنِ حَسْلِي، بْنِ نَجَّايِ، ²⁶بْنِ مَآثَ، بْنِ مَتَّاثِيَا، بْنِ شِمْعِي، بْنِ يُوسُفَ، بْنِ يَهُوذَا،²⁷بْنِ يُوحَنَّا، بْنِ رِيسَا، بْنِ زَرُبَّابِلَ، بْنِ شَأَلْتِيئِيلَ، بْنِ نِيرِي، ²⁸بْنِ مَلْكِي، بْنِ أَدِّي، بْنِ قُصَمَ، بْنِ أَلْمُودَامَ، بْنِ عِيرِ، ²⁹بْنِ يُوسِي، بْنِ أَلِيعَازَرَ، بْنِ يُورِيمَ، بْنِ مَتْثَاتَ، بْنِ لَاوِي،³⁰بْنِ شِمْعُونَ، بْنِ يَهُوذَا، بْنِ يُوسُفَ، بْنِ يُونَانَ، بْنِ أَلِيَاقِيمَ، ³¹بْنِ مَلَيَا، بْنِ مَيْنَانَ، بْنِ مَتَّاثَا، بْنِ نَاثَانَ، بْنِ دَاوُدَ، ³²بْنِ يَسَّى، بْنِ عُوبِيدَ، بْنِ بُوعَزَ، بْنِ سَلْمُونَ، بْنِ نَحْشُونَ،³³بْنِ عَمِّينَادَابَ، بْنِ أَرَامَ، بْنِ حَصْرُونَ، بْنِ فَارِصَ، بْنِ يَهُوذَا، ³⁴بْنِ يَعْقُوبَ، بْنِ إِسْحَاقَ، بْنِ إِبْرَاهِيمَ، بْنِ تَارَحَ، بْنِ نَاحُورَ، ³⁵بْنِ سَرُوجَ، بْنِ رَعُو، بْنِ فَالَجَ، بْنِ عَابِرَ، بْنِ شَالَحَ،³⁶بْنِ قِينَانَ، بْنِ أَرْفَكْشَادَ، بْنِ سَامِ، بْنِ نُوحِ، بْنِ لَامَكَ، ³⁷بْنِ مَتُوشَالَحَ، بْنِ أَخْنُوخَ، بْنِ يَارِدَ، بْنِ مَهْلَلْئِيلَ، بْنِ قِينَانَ، ³⁸بْنِ أَنُوشَ، بْنِ شِيتِ، بْنِ آدَمَ، ٱبْنِ ٱللهِ.

Chapter 4

¹وْلَا يَسُوعْ مَنْ الأُرْدُنْ مْعَمَرْ بْرُوحْ الْقُدُسْ ، وْ دَاهْ الْرُوحْ لَصَحْرَا  ² يْجَرَبْ فِيهْ ابْلِيسْ رَبْعِينْ يُومْ وْ مَا كْلَا وَالُو فِي دُوكْ لْيَامْ وْ مْعَ التَالِي جَاعْ .³وْ ڤَالَهْ ابْلِيسْ : " اِلَا كُنْتْ اِبْنْ الله ، ڤُولْ لْهَادْ لْحْجَرْ يْوَلِي خُبْزْ ". ⁴جَاوْبَهْ يَسُوعْ وْ ڤَالَهْ :"مَكْتُوبْ فِي كْتَابْ الله : مَاشِي بْلْخُبْزْ وَحْدَهْ يْعِيشْ الْإِنْسَانْ ، بَصَحْ بْكُلْ كَلْمَة مَنْ الله ".⁵وْ طَلْعَهْ ابْلِيسْ لْوَاحَدْ لْبْلَاصَة عَالْيَة وْ مَنْبَعْدْ وَرَاهْ ڤَاعْ لْمَمَالَكْ تَاعْ الدْنْيَا .  ⁶ وْ ڤَالَهْ إِبْلِيسْ : "غَادِي نَعْطِيكْ الْسُلْطَة عْلَى ڤَاعْ هَادْ لْمَمَالِيكْ وْ لْعَزْ تَاعْهَا عْلَى خَاطَرْ نْتْمَدَتْلِي وْ نَعْطِيهَا لَمَنْ نَبْغِي . ⁷دَرْوَكْ سْجَدْلِي وْ هَاكْ الشِي ڤَاعْ يْوَلِي تَاعَكْ".⁸رَدْ عْلِيهْ يَسُوعْ وْ ڤَالَهْ : مَكْتُوبْ فِي كْتَابْ الله : لِلرَّبْ إِلَاهَكْ تَسْجِدْ وْ هُوَ وَحْدَهْ لِي تَعْبَدْ ".⁹وْ دَاهْ إِبْلِيسْ لْأُورْشَلِيمْ وْوَڤْفَهْ عْلَى الْحَافَة تَاعْ سَطْحْ تَاعْ الْهَيْكَلْ وْ ڤَالَهْ : " إِلَا كُنْتْ ابْنْ الله قِيسْ رُوحَكْ مَنْهْنَا لَلْتَحْتْ ¹⁰عْلَى خَاطَرْ مَكْتُوبْ غَادِي يْوَصِي لْمَلَايْكَة تَاعَهْ عْلِيكْ بَاشْ يْسَلْكُوكْ ¹¹وْ عْلَى يْدِيهُمْ يْرَفْدُوكْ بَاشْ رَجْليكْ مَاتْنْضْرَبْشْ مْعَ لَحْجَرْ ".¹²جَاوْبَهْ يَسُوعْ وْ ڤَالَهْ : " مَا تْجَرَبْشْ الْرَّبْ إِلَاهَكْ ". ¹³وْ كِي كَمَلْ إِبْلِيسْ ڤَاعْ الْتَجَارِبْ فَارْقَهْ وْ خْلَاهْ حْتَى لَلْوَقْتْ .¹⁴وْ وْلَى يَسُوعْ لْبْلَادْ لْجَلِيلْ وْ هِوَ مْعَمَرْ بْقُوَة الْرُوحْ القُدُسْ وْ تْشَيَعْ لْخْبَرْ فِي ڤَاعْ الْجْوَايَهْ ¹⁵وْ كَانْ يْعَلَمْ فِي الْمَجَامِعْ وْ ڤَاعْ الْنَاسْ كَانَتْ تْشَكْرَهْ .¹⁶وْ جَا يَسُوعْ لْنَاصِرَة وِينْ كْبَرْ. وْ كِيمَا كَانَتْ لْعَادَة تَاعَهْ يَدْخُلْ لَلْمَجْمَعْ فْيُومْ السَبْتْ وْ وْڤَفْ بَاشْ يْقْرَا ، ¹⁷وْ عْطَاوَهْ كْتَابْ تَاعْ الْنْبِي أَشْعِيَاءْ وْ كِي حَلْ لْكْتَابْ لْقَا لْبْلَاصَة لِّي مَكْتُوبْ فِيهْ :¹⁸" رُوحْ الْرَّبِّ عْلِيَّ ، عْلَى خَاطَرْخَيَرْنِي بَاشْ نْبَشَرْ لْمْسَاكِينْ بَلْبِشَارَة ، وْ رْسَلْنِي نْخَبَّرْ لِّي مَحْبُوسِينْ بَلِّي غَادِي يَنْطْلَقْ سْرَاحْهُمْ ، وْ لْعَمْيِينْ غَادِي يْشُوفْوا ، وْ لْمَظْلُومِينْ غَادِي يْتْحَرُوا ، ¹⁹وْ رْسَلْنِي بَاشْ نْخَبَّرْ بَلْعَامْ لِّي فِيهْ غَادِي يَقْبَلْ الرَّبْ شَعْبَهْ . "²⁰وْ بَلَّعْ يَسُوعْ كْتَابْ الله وْ عْطَاهْ لَلْخَدَّامْ لِّي فِي لْمَجْمَعْ ، وْ جَمَّعْ . وْ ڤَاعْ لِّي فِي لْمَجْمَعْ يْشُوفُو فِيهْ . ²¹وْ بْدَا يْڤُولَلْهُمْ : " لْيُومْ رَاهْ تْحَقَقْ هَادْ لْكْلَامْ وْ كِيمَا سْمَعْتُوهْ ". ²²وْ ڤَاعْ شَهْدُوا عْلِيهْ بَلَمْلِيحْ وْ تْعَجْبُوا مَنْ كْلَامْ الْنِّعْمَة لِّي كَانْ يَخْرُجْ مَنْ فُمَهْ ، وْ ڤَالُوا : "هَذَا مَاشِي وَلْدْ يُوسَفْ ؟".²³وْ ڤَالَلْهُمْ يَسُوعْ : " عْلَى كُلْ حَالْ عَادِي تْڤُولًولِي هَادْ الْمْثَلْ : يَا طْبِيبْ دَاوِي بَعْدَ رُوحَكْ ! وْ ڤَاعْ دَاكْ الْشِي لِي سْمَعْنَاهْ صْرَا فِي كَفَرْنَاحُومْ ، دِيرَهْ هْنَا تَانِي فِي بْلَادَكْ". ²⁴وْڤَالَلْهُمْ : " نْڤُولَلْكُمْ الْحَقّْ : عُمُرْ شِي نْبِي مَا قَبْلُوهْ فِي بْلَادَهْ .²⁵وْ بَلْحَقْ نْڤُولَلْكُمْ : بْزَافْ هَجَالَاتْ كَانُوا فِي إِسْرَائِيلْ فِي وَقْتْ إَليلِيَّا مَلِي حَبْسَتْ الْشْتَا ثَلَاثْ سْنِينْ وْ سَتْ شْهُرْ ، وْ مَلِي جَا جُوعْ صْعِيبْ فِي ڤَاعْ لْبْلَادْ ،  ²⁶ وْ الله مَرْسَلْشْ إِيلِيَّا غِيرْ لْوَاحَدْ لْمْرَا ، هَجَالَة كَايْنَة فِي ضِرْفَة جْوَايَه صَيْدَاء . ²⁷وْ كَانُوا فِي إِسْرَائِيلْ بْزَّافْ نْتَاعْ لْبُرْصْ فِي زْمَانْ الِنْبَي أَلِيشَعْ بَصَحْ حْتَى وَاحَدْ مَنْهُمْ مَا بْرَا غِيرْ نُعْمَانْ الْسُّرْيَانِي ".²⁸وْ مَلِي سَمِعُوا ڤَاعْ لْحَاضْرينْ فِي لْمَجْمَعْ هَادْ لْكْلَامْ، زَعْفُوا بْزَّافْ ²⁹وْ نَاضُوا وْ خَرْجُوا بَرَّا لْمْدِينَة ، وْجَابُوهْ لَلْحَافَة تَاعْ جْبَلْ لِّي كَانَتْ مَبْنِيَة عْلِيهْ لْمْدِينَة بَاشْ يْقِيسُوهْ لَلْتَحْتْ . ³⁰بَصَّحْ هُوَ فَاتْ بِينَاتْهُمْ وْ رَاحْ .³¹وْ هَوَدْ لْكَفَرْنَاحُومْ ، وْ هِيَ مْدِينَة فِي الْجَلِيلْ ، وْ كَانْ يْعَلَمْ الْنَّاسْ نْهَارْ الْسَّبْتْ . ³²وْ تْعَجْبُوا مَنْ الْتَعْلِيمْ تَاعَهْ ، كِيفَاشْ كَانْ يَتْكَلَمْ بْسُلْطَانْ .³³وْ كَانْ وَاحَدْ الْرَاجَلْ سَاكْنَهْ رُوحْ شَيْطَانْ نَجِسْ ، وْ بْدَا يْزَڤِي ³⁴وْ يْڤُولْ : " آهْ وَاشْ كَايَنْ بِينَّا وْ بِينَكْ يَا يَسُوعْ الْنَّاصِرِي ؟ جِيتْ بَاشْ تْهْلَكْنَا ! أَنَا نَعَرْفَكْ شْكُونْ نْتَ : نْتَ هُوَ قُدُّوسْ الله ! ".³⁵نْتَهَرْ يَسُوعْ الرُّحْ وْ ڤَالْ : " اسْكُتْ ! وْ خْرُجْ مَنَهْ ! ". طَيَحْ الْرُوحْ الْرَاجَلْ فِي وَسْطْ الْنَّاسْ وْ خْرَجْ مَنَهْ مْبْلَا مَا يْأَدِيهْ . ³⁶وْ الْنَاسْ ڤَاعْ تْعَجْبُوا وْ ڤَالُوا فِيمَابِينَاتْهُمْ :" شَا هَادْ لْكَلْمَة ؟ عْلَى خَاطَرْ بلْطَانْ وْ قُوَّة يَامُرْ الْأَرْوَاحْ النَجِسَة وْ تَخْرُجْ ! ". ³⁷وْ سَمْعُوا عْلِيهْ ڤَاعْ هَادُوكْ النَّاسْ لِي سَاكْنِينْ ڤُدَّامْ دِيكْ لْمْدِينَة .³⁸خْرَجْ مَنْ الْمَجْمَعْ وْ دْخَلْ لْدَارْ سِمْعَانْ . وْ كَانَتْ حْمَاةْ سِمْعَانْ مْرِيضَة وْ فِيهَا لْحُمَّى طَالْعَة بْزَّافْ . وْ طَلْبُوا مَنَهْ بَاشْ يْشْفِيهَا . ³⁹وْڤَفْ حْدَاهَا وْ نْتَهَرْ لْحُمَّى وْ بْرَاتْ !وْ تَمْتَمْ نَاضَتْ وْ ضَيْفَتْهُمْ .⁴⁰وْ كِي غَرْبَتْ الْشَمْسْ ، جَاوْ الْنَّاسْ بَلْمَرْضَى تَاعْهُمْ لْعَنْدَ يَسُوعْ وْ كَانْ كُلْ وَاحَدْ وْ مَرْضَهْ ، وْ حَطْ يَدِّيهْ عْلَى كُلْ وَاحَدْ فِيهُمْ وْ شْفَاهُمْ .  ⁴¹ وْ خَرْجُوا الْأَرْوَاحْ الْشِريرَة مَنْ بَزَّافْ نَاسْ وْ هُومَا يْزَڤُو وْ يْڤُولُوا : " نْتَ الْمَسِيحْ ابْنْ الله !" . وْ نْتَهَرْهُمْ يَسُوعْ وْ مَاخَلَاهُمْشْ يَهَدْرُوا ، عْلَاخَطَرْ عَرْفُوهْ بَلِي هُوَ المَسِيحْ .⁴²وْ فَصْبَاحْ بَكْرِي خْرَجْ يَسُوعْ وْرَاحْ لْوَاحَدْ لْمْكَانْ خَالِي ، وْ كَانُوا النَّاسْ يْحَوْسُوا عْلِيهْ . جَاوْ عَنْدَهْ وْ حَكْمُوهْ بَاشْ يَڤْعُدْ مْعَاهُمْ . ⁴³بَصَّحْ هُوَ ڤَالَلْهُمْ : " يْلَاقْ نْرُوحْ نْبَشَرْ المُدُنْ لُخْرِينْ بَلْمَلَكُوتْ تَاعْ الله ، عْلَى خَاطرء هَادْ الشِي جِيتْ ". ⁴⁴وْ كَانْ يْخَبَّرْ بَلْبِشَارَة فِي لْمَجَامِعْ تَاعْ لْجَلِيلْ .

Chapter 5

¹كِكَانْ الْنَّاسْ يَدَّامْرُو عْلِيه بَاهْ يَسَمْعُوا كْلَام الْلَّه، كَانْ يَسُوعْ وَاڤَفْ عَنْدْ بُحَيْرَة جَنِّسَارَتَ . ²و شَافْ زُوجْ فْلَايَكْ حَابْسِينْ حْدَا الْبُحْيْرَة وْ خَرْجُوا مَنْهُم الْبَحَّارَة بَاشْ يَغَّسْلُوا شَبَّاكْهُم . ³دْخَلْ لْوَحْدَة مَنْهُمْ نْتَاعْ سَمْعَانْ و طْلَبْ مَنَّه بَاهْ يْبَعَّدْ شْوِيَة عْلَى الْبَّر ومْبَّعْد جَمَّع و بْدَا يْعَلَّم فَالْنَّاسْ مَنْ الْفْلُوكَة .⁴و كِكَمَّلْ كْلَامَه ڤًالْ لْسِمْعَانْ :" رُوحُوا لَلِعُمْقْ و قِيسُوا الْشَبَّاكْ الْتَّاعْكُمْ بَاهْ تْصَيْدُوا ". ⁵جَاوْبَه سَمْعَانْ و ڤَالْ : " تْمَرْمَدْنَا ڤَاعْ الْلِّيلْ يَاسِيدِي و حْنَا أَنْصَيْدُوا و مَلْقِينَا حَتَّى حَاجَة . بَصَّحْ عْلَى كَلْمَتَّكْ غَادِي نْقِيسْ الْشَّبْكَة ". ⁶كِدَارُوا هَادْ الْشِّي صَيْدُوا بَزَّافْ الْحُوتْ حَتَّى بْدَاتْ شَبْكَتْهُم تَتْڤَطَّعْ . ⁷و رَيَّشْ لْهَادُوكْ لِكَانُوا فَالْفْلُوكَة أُحْدُخْرَى بَاهْ يْجُوا وَيْعَوْنُهُمْ . جَاوْ عَمْرُوا الْفْلَايَكْ نْتَاعْهُمْ حَتَّى ڤَرْبُوا يَغَّرْقُوا .⁸كِشَافْ سِمْعَانْ بُطْرُسْ هَادْ الْشِّي رْكَعْ عَنْدْ رَجْلِينْ يَسُوعْ و ڤَالَه: "أُخْرُجْ مَنْ فْلُوكْتِي يَاسِيدِي عْلَى خَاطَرْ أَنَا رَاجَلْ خَاطِي". ⁹عْلَى خَطَرْشْ تْعَجَّبْ هُوَ و ڤَاعْ هَادُوكْ لِمْعَاه مَنْ الْحُوتْ لِصَيْدُوهْ . ¹⁰وتَانِي يَعْقُوبْ و يُوحَنَّا و وْلَادْ زَبَدِي لِكَانُوا شُرْكَا مْعَ سِمْعَانْ. و ڤَالْ يَسُوعْ لْسِمْعَانْ : " مَتْخَافْشْ مَنْ الْيُومْ تْوَلِّي تْصَيَّدْ فَالْنَّاسْ !". ¹¹مَمْبَعْدْ رَدُّوا فْلَايَكْهُم و خَلُّوا كُلْشِي و تَبْعُوا يَسُوع . يَسُوعْ يَشْفِي لَبْرَسْ¹²كِكَانْ فِي وَحْدْ الْمْدِينَة ، كَانْ وَاحَدْ الْرَّجُلْ مْعَمَّر بْرَصْ. كِشَافْ يَسُوعْ طَاحْ رْكَعْ عْلَى وَجْهَه و طَلْبَه و ڤَالَه :" يَاسِيدِي، إِذَا بْغِيتْ تَقْدَرْ اطَهَّرْنِي". ¹³مَدْ يَدَّه و تْلَمْسَه و ڤَالَه : " بْغِيتْ ، تْنَقَّى ". تَمتَمء بْرَى .¹⁴وَصَّاه يَسُوع بَاه مَيْڤُول حَتَّى وَاحَد . و ڤَالَه :" رُوحْ وَرِّي رُوحَكْ لَكَّاهَنْ ، و قَدَّم تَقْدِيمَة عْلَى نْقَاوَة تَاعَكْ كِيمَا وَصَّى مُوسَى بَاشْ يْكُونْ شْهَادَة لِيهُم".¹⁵زَادْ شَاعْ خَبْرَه . و تْلَايْمُوا بَزَّافْ الْنَّاسْ بَاه يَسَّمْعُوا و شْفَاوْ مَنْ مَرْضْهُمْ .  ¹⁶بَصَّحْ كَانْ يَعْتَزِلْ فالْبْلَايَصْ الْخَوْيَا و يْصَلِّي . شِفَاء مَشْلُولْ¹⁷و فْوَاحَدْ نْهَارْ كَانْ يَسُوعْ يْعَلَّمْ ، و كَانُوا فَارِسْيِّينْ مْعَلْمِينْ الْشَّرِيعَة قَاعْدِينْ و هُمَا جَاوْ مَنْ ڤَاعْ دْوَاوِيرْ لِفَالْجَلِيلْ الْيَهُودِيَة و أُورُشَلِيمْ . و بْقُوَّة الْرَّبْ لِكَانَتْ مْعَاهْ بْرَاوْ ڤَاعْ .¹⁸وْ جَاوْ نَاسْ رَافْدِينْ عْلَى الْفْرَاشْ وَاحَدْ مَشْلُولْ ، و كَانُوا احَوْسُوا كِيفَاشْ يْدِيرُوا بَاهْ يْدَخْلُوه و يْحَطُّوهْ فَالْوَسْطْ ڤُدَّامْ يَسُوعْ . ¹⁹و كِيمَا لْقَوْشْ كِيفَاهْ يْدَخْلُوه طَلْعُوا لَسْطَحْ و هَوْدُوه بَفْرَاشَه مَنْ بِينْ الْقَرْمُودْ و حَطُّوهْ فَالْوَسْطْ قُدَّامْ يَسُوعْ .²⁰و كِيشَافْ يَسُوعْ إِيمَانْهُمْ ڤَالْ لَلْمَشْلُولْ :" يَارَجَلْ ، مَغْفُورَة ذْنُوبَكْ ". ²¹و بْدَاوْ الْكَتَبَة و الْفَرِّسِيُّونْ يْفَكْرُوا فِي ڤْلُوبْهُمْ و يْڤُولُوا " شْكُونْ هُوَ هَذَا لِيَكْفَرْ عْلَى رَبِّي ؟ شْكُونْ يْنَجَّمْ يَغْفَرْ ذْنُوبْ مَنْ غِيرْ رَبِّي وَحْدَه؟".²²و عْرَفْ يَسُوعْ شَيْخَمَّمُوا ، و جَاوَبْهُمْ و ڤَالْهُمْ : " عْلَاشْ تْخَمَمُوا كِيمَا هَكَا فِي ڤْلُوبْكُمْ ؟ ²³شْكُونْ لِي سَاهَلْ: نْڤُولْ مَغْفُورَة ذْنُوبَكْ ، وَلَّا نْڤُولْ : نُوظْ اُومْشِي؟ ²⁴و بَاهْ تَعَّرْفُوا بَلِّي لِإِبْن الْإِنْسَانْ سُلْطَة عْلَى الْأَرْضْ بَاه يَغْفَرْ الْذْنُوبْ "، ڤَالْ لَلْمَشْلُولْ : " لِيكْ نْڤُولْ : نُوضْ وَرْفَدْ فْرَاشَكْ و رُوحْ لْدَارَكْ ! ".²⁵تَمْتَمْ نَاضْ مَنْ ڤدَّامْهُمْ ، رْفَدْ فْرَاشَه ، و رَاحْ لْدَارَه و هُوَ يْمَجَّدْ الْلَّه. ²⁶و ڤَاعْ نْخَلْعُوا و مَجْدُوا الْلَّه، و خَافُوا بَزَّافْ و ڤَالُوا : " الْيُومْ شَفْنَا لَعْجَبْ !".²⁷و مَمْبَعْدْ ڤَاعْ هَادْ الْشِّي خْرَجْ يَسُوعْ و شَافْ وَاحَدْ مَنْ جَبَّايِينْ الْضَّرَائِبْ يْسَمُّوهْ لَاوِي مْجَمَّعْ فِي دَار الْضْرِيبَة، و ڤَالَّه : "تَبَّعْنِي ". ²⁸نَاضْ و خَلَّا كُلْشِي و اتَّبْعَه .²⁹و دَارْلَه لَاوِي ولِيمَة فِي دَارَه . و لِي كَانُوا حَاضْرِينْ مَتَّكْيِينْ مْعَاهُمْ كَانُوا ڤَاعْ عَشَّارِينْ وْوَحْدُخْرِينْ . ³⁰زَعْفُوا الْكَتَبَة و الْفَرِّسِيُونْ عْلَى تَلَامِيذْ يَسُوعْ و ڤَالُوا : "عْلَاشْ تَاكْلُوا و تَشَّرْبُوا مْعَ الْخُطَاة و الْعَشَّارِينْ؟". ³¹جَاوَبْهُمْ يَسُوعْ و ڤَالْهُمْ : " مَشِّي الْصْحَاحْ لِيَسَّتْحَقُّوا الْطْبِيبْ ، بَصَّحْ الْمَرْضَى لِيَسَّتْحَقُّوا . ³²مَجِيتْشْ بَاه نْعَيَّطْ لَنَّاسْ لِتَتَّقِي الْلَّه بَصَّح لَلْمَذْنُوبِينْ بَاه يْتُوبُوا ".³³الْبَعْضْ مَنْهُمْ ڤَالْ لْيَسُوعْ : "عْلَاشْ تَلَامِيذْ يُوحَنَّا يْصُومُوا و ايْصَلُّوا بَزَّافْ ، و تَانِي تَلَامِيذ الْفَرِّسِييِّنْ ، بَصَّحْ تَلَامِيذْ نْتَاعَكْ يَاكْلُوا و يَشَّرْبُوا ؟ ". ³⁴و جَاوَبْهُمْ يَسُوعْ : " تْنَجَّمْ تْخَلِّي الْمَعْرُوضِينْ يْصُومُوا و لَعْرِيسْ مَعَاهُم ؟ ³⁵بَصَّحْ غَادِي تْجِي يَمَاتْ وِينْ لَعْرِيسْ يَتَّرْفَعْ ، فْهَادَاكْ الْوَقْتْ غَادِي يْصُومُوا ".³⁶و ڤَالْهُم تَانِي "مَكَانْ حَتَّى وَاحَدْ يْڤَطَّعْ لْبَاسْ جْدِيدْ و يْرَقَّعْ بِيه لْبَاسْ قْدِيم ، و إلَا دَارْ هَدَاكْ الْشِّي غَدِي يَتْڤَطَّعْ الْجْدِيدْ، و الْطَّرْف لَمْرَقَّعْ نْتَاعْ لْبَاسْ جْدِيدْ مَيْجِيشْ مْعَ لَقْدِيمْ .³⁷حَتَّى وَاحَدْ مَيْنَجَّم يْدِيرْ شْرَابْ جْدِيدْ فِي ڤَرْبَاتْ قْدُمْ بَاشْ الْشْرَابْ الْجْدِيدْ، مَايْشَقَّقْشْ الْڤَرْبَاتْ . ³⁸و يْضِيعْ الْشْرَابْ بَصَّح الْشْرَابْ الْجْدِيدْ يَنْدَارْ فِي ڤَرْبَاتْ جْدُدْ . ³⁹و حَتَّى وَاحَد مَايُشْرُبْ لَشْرَابْ لَقْدِيمْ فَالْلَّوَّلْ و يَبْغِي يُشْرُبْ مَنْ مُورَاه شْرَابْ جْدِيدْ عْلَى خَاطَرْشْ يْڤُولْ : الْشْرَابْ لَجْدِيدْ ".

Chapter 6

¹فْوَاحْدْ السْبْت فَاتْ يَسُوعْ مْنْ بِيْنْ الزَرْعْ، وْبْدَاو التَلاَمِيذْ تَاوْعَه يڤلعُوْا فْالسبُولْ بيدِيهُمْ وْيَاكْلُوْا. ²وْڤَالُوْ لْهُّمْ وَحْدِينْ مْن الفَرِيْسِيينْ ، «عْلَاشْ رَّاكُمْ دِيْرُوْا الِّيْ مَايْلِيقْشْ نْهَارّْ الْسْبت؟".³جَاوْبْهُمْ يَسُوعْ وْڤَالْ: " مَاقْرِيتُوشْ شَّا دَارْ دَاوُّدْ، كِي جَاعْ هُوَ وْهَادُوكْ الِّي كَانُوْا مْعَاهْ؟، ⁴كِيفَاهْ دْخْل بِيتْ الله وْجْبدْ الخُبْزْ الِّي قْدمُوهْ لله وْكْلاَ ، وْمْد لْرْجَالْ الي مْعَاْه، لِي مَايْلِيقْشْ يَاكْلَه حْتَى وَاحْدْ غِيْرْ الكَهَنَةْ وحَدْهُمْ. ⁵وْڤَالْهُمْ يَسُوعْ : «إِبْنْ الإِنْسَانْ هُوَ رَّبْ السْبْت».⁶فْي السْبْت وَاحْدْ آخرّْ وهوَ فْى المَجْمَعْ يْعْلمْ . وْكَانْ ثَمَة رَّجْل يْدَهْ اليُمْنَى مْشلُولَة، ⁷وْكاَنُوْا الكَتَبَة وْالفَرِيْسِيِّين يْعَسٌوْا يَسُوعْ، إِذَا غَادِيْ يْشْفِي فِيْ نْهَارّْ السَبْتْ بَاشْ يْلْقُوْا عْلِيْه التُهْمَة. ⁸وَعْرفْ يَسُوعْ شَّا كَانُوْا يْخَمُّوْا وْڤَالْ لّْرَّاجْل لِّيْ يْدَهْ مْشْلُولَة:« نُّوضْ وْڤَفْ فْى الّْوسْط»، وْنَاضْ الرَّاجْل وْوْڤَفْ.⁹وْڤَالْ لْهُمْ يَسُوعْ : "غَادِيْ نْسَقْسِيكُمْ، شَّا هُوَ الٍّي حْلاَلْ فِيْ نْهَارْ السَبْتْ؟، نْدِيْرُّوا الخِيْرّْ وْلاَ نْدِيرُّوْا الشَرّْ؟، نْسْلْكُوْا رُّوحْ وْلاَ نْكُّتْلُوهَا؟" ¹⁰ودَّارّْ وْشَافْ فِيهُمْ وْڤَالْ للْرَّاجْلْ مْدْ يْدَكْ، وْكِيْ هُوَ مْدْهَا وْلَّاةْ صْحيِحَة كِيمَا لُّخْرَّى. ¹¹زَعْفُوا بْزَافْ وْوْلاَّوْ يْتْشَاوْرُوا شَّا غَادِيْ يْدِيروْا لْيَسُوعْ. يسوع يخير ثناشّ رسول¹²فِيْ دِيكْ لِّيَامْ طْلَعْ يَسُوعْ لْلّْجْبْل بَاشْ يْصْلي ، وْبْقَى ڤَاعْ اللِيلْ وْهُوَ يْصْلِيْ لله. ¹³فْى صْبَاحْ كِيْ طْلَعْ نْهَّارّْ، عْيطْ لّْتَلَامِيْذْ تَاوْعَهْ وْاخْتَارْ مْنهُمْ ثْنَاشْ، لِّيْ سْمَاهُمْ "الرُّسُلْ" وْهُمَا:¹⁴سِمْعَانَ الِّيْ سَمَّاهُ تَانِي بُطْرُسَ وَأَنْدَرَاوُسَ خُوهْ. يَعْقُوبَ وَيُوحَنَّا. فِيلُبُّسَ وَبَرْثُولَمَاوُسَ. ¹⁵ مَتَّى وَتُومَا. يَعْقُوبَ بْنَ حَلْفَى وَسِمْعَانَ الِّي يْسُمُوهْ الْغَيُورَ. ¹⁶يَهُوذَا بْنَ يَعْقُوبَ وَيَهُوذَا الإِسْخَرْيُوطِيَّ اْلِّيْ خَانْ يَسُوعْ. بركات ودعاوي¹⁷وْهَوّْدْ مْعَاهُمْ يَسُوعْ وْوْڤْفْ فِي مَوْضِعْ سَهْلْ، هُوَ وْجْمَاعَة مْن تَلاَمِيذْ تَاوْعَهْ، وْنَاسْ بْزَافْ مْنْ كُلْ بْلاَدْ اليَهُودِيَةْ وْأُورْشَالِيمْ وْسَاحْلْ صُّورْ وْصَيْدَا، وْجَاوْ يْسْمْعُوْا وْيشْفُوا مْن مَرّْضْهُمْ. ¹⁸وْالمْتْعَذْبِينْ مْن رّْوَاحْ النَجِسَة كَانُوْا يْبْرًّاو. ¹⁹وْڤَاعْ النَاسْ بْغَاوْ يْتْلَمْسُوهْ عْلَى خَاطَرْ كَانَتْ تُخْرجْ مَنَهْ قُوَةْ تْشْفِيهُمْ ڤَاعْ.²⁰وَرْفَدْ عِينِيهْ وْشَافْ فِى التَلاَّمِيذْ وْڤَاْل: « سَعْدَاتْكُمْ المَسَاكِيْنْ، خَاطَرْ لِيْكُمْ مَلَكُوْتْ الله. ²¹سَعْدَاتْكُمْ يَالِّيْ رَّاكُمْ جِيْعَانِينْ، عْلَى خَاطَرْ غَادِي تْشَبْعُوْا، سَعْدَاتْكُمْ يَالِّيْ رَّاكُمْ تْبْكُوْا دُورّكْ، على خَاطَّرْ غَادِيْ تْفَرّْحُوْا.²²سَعْدَاتْكُمْ مْنْ لِّيْ يْكَرّْهُوكُمْ النَاسْ، وْيْفَرْزُوكُمْ وْيْعَايْرُوكُمْ، وْيرُّدُوْا إِسْمكُمْ عَارّْ وْشْبْهُوكُمْ بْالشرِّيْرْ عْلَى جَالْ إِبْنْ الإِنْسَانْ. ²³فْدَاكْ نْهَارّْ اِبْتَهْجُوْا وْطِّيْرُوْا بْالفَرّْحَةْ، عْلَى خَاطَرّْ يْكُونْ عنْدْكُمْ أَجْرّْ عْظِيْمْ فِى السْمَا، عْلَى خَاطَرّْ هَكَا كَانُوْا يْدِيْرُوْا الَّوْلِيْنْ فِى الأَنْبِيَاءْ.²⁴وَيَا وِيْلْكُمْ يَانْتُومَا لْمْتْرَفْهِينْ عْلَى خَاطَرْ تْعَزِيْتُوْا. ²⁵وِيْلْكُمْ لِّي تْشْبْعُوْا عْلَى خَاطَرْ غَادِيْ تْجُوْعُوْا، وْيَاوِيْلْكُمْ نْتُومَا لِّيْ تْضَحْكُوْا عْلَى خَاطَرّْ غَادِيْ تْحَزْنُوْا وْتْبْكُوْا.²⁶يَاوِيْلْكُمْ إِذَا شْكْرُّوكُمْ ڤَاعْ النَاسْ ،عْلَى خَاطَرّْ هَكَا دَارُّوْا مْعَ الأَنْبِيَاءْ الكَذَبَةْ.²⁷"صَحْ نْڤُولْكُمْ: حْبُّوْا عْدْيَانْكُمْ ،وْدِيْرُّوْا الخِيْرْ مْعَ لِّيْ يْكَرّْهُوكُمْ، ²⁸وْبَارْكُوْا لِّيْ يَلْعَنْكُمْ، وْدْعُوْا بْالخِيْرْ عْلَى لِّيْ يْتْمنَالْكُمْ الشَرّْ وْيْضَرّْبُوكُمْ.²⁹لِّيْ يْضَرّْبَكْ عْلَى خْدَكْ عْطِيْلَهْ خْدَكْ الزَاوْجْ ، تَانِيْ لِّيْ دَالْكْ كْسَوْتَكْ مَاتْمنَعْشْ عْلِيهْ كْسَوتْكْ. ³⁰وْلِّيْ طْلبْ مْنَكْ شِيْ حَاجَةْ عْطِيْهَا لَهْ ، وْلِّيْ دَّا مْنْ عْندَكْ حَاجَةْ ،مَاتْعَاوْدْشْ تْدِيْهَا مْنْ عَنْدَهْ.³¹كِيْمَا تْبْغُوْا يْدِيْرُّوْا مْعَاكُمْ النَاسْ دِيْرُو نْتُومَا تَانِيْ مْعَاهُمْ. ³²وِإذَا بْغِيْتُوْا غِيْرْ لِّيْ يْبْغُوكُمْ ، شَا هِيَ المْزِيَة لِّي عْندكُمْ ؟عْلَى خَاطَرّْ حْتَى الخُطَاةْ يْبْغُوْا لِّيْ يْبْغُوهُمْ، ³³وِيلاَّ دَرْتُوْ الخِّيْرْ غِيْرْ مْعَ لِّيْ يْدِيْرُوهْ لْكُمْ ، شَا هِيَ المْزِيَة لِّيْ عَنْدْكُمْ؟ ،عْلَى خَّاطَرْ حْتَى الخُطَاةْ يْدِيرُوْا هَكَا. ³⁴وِيلاَ سْلفْتُوْا غِيْر لِّيْ تْقَارْعُوْلْهُمْ بَاشْ اِيْردُوْلْكُمْ ، شَا هِيَ المْزِيَة لِّيْ عَنْدْكُمْ؟ خَاطَرْشْ حْتَى الخُطَاةْ تَانِيْ اسَلْفُوْا لْلْخُطَاةْ بَاشْ اِرَجْعُولْهُمْ هُمَا تَانَي.³⁵بْصَحْ حْبُّوْا عْدْيَانْكُمْ، وْدِيرُوْا الخِيْرْ وْسلفُوْا مْبْلَا مَاتْقَارْعُوْا بَاهْ اِرْدُوْلْكٌمْ، وْهَكَا يْكُونْ اَجْرْكُمْ كْبِيرْ وْغَادِي تْكُونُوْا وْلاَدْ الله العَالِيْ ، عْلَى خَاطَرْ يْنْعمْ عْلَى النْكَارِيْنْ الخِّيْرْ وَالمْذْنبِينْ. ³⁶وْتْكُوْنْ فِيكُمْ الرَحْمَةْ كِيمَا بُوكُم رَحِيمْ.³⁷"مَاتْحْكْمُوشْ عْلَى حْتَى وَاحدْ بَاشْ مَاتْتْحَكْمُوشْ نْتُومَا تَانِيْ . اغْفْرُوْا وْغَادِيْ يْتَغْفَرْلْكُمْ.³⁸مْدُوْا وْغَادِيْ يْتْمَدْ لْكُمْ، لْكِيْلْ لّْمْلِيْحْ وَفَايْضْ لِّيْ يْنحَطْ فِي حْجَرْكُمْ ،عْلَى خَاطَرْ بْالْكِيْلْ لِّيْ تْكِيْلُوْا بِيْه هَكَا يْتْكَالْ لْكُمْ".³⁹وْضْرْبْلْهُمْ مَثَلْ وْڤَالْهُمْ : "يْنْجْمْ عْمَّى يْڤَاوْدْ عْمَّى ؟ زَعْمَا مَاغَدِيْشْ يْطِيْحُوْا فِي حَفْرَةْ؟ ⁴⁰مَكَانْشْ تْلمِيْذْ خِيْرْ مَنْ مُعَلِمْ تَاعَهْ، بْصَحْ كُلْ تْلمِيْذْ وَاصْلْ غَادِيْ يْولِيْ كِيْمَا مْعْلمْ تَاعَهْ.⁴¹عْلاَشْ تْشُوفْ الخْشْبَة لِّيْ فْى عِيْنْ خُوْكْ ، وْمَاتْفْطْنْشْ لْلْعُودْ لِّيْ فِيْ عِينِيْكْ؟  ⁴² وْكِيْفَاشْ تْڤُولْ لْخُوكْ: يَاخُويَا ، خْلِيْنِيْ نْڤْلَعْ الخْشْبَةْ لِّيْ فِى عِيْنَكْ ، وْعِيْنَكْ نْتَا فِيْهَا عُودْ؟ مْشِيْ تْنحِيْ يَامُنَافِقْ العُوْدُ لِّيْ فِى عِينَكْ! وْفِى دِيْكْ السَاعَةْ تْشُوفْ مْلِيْحْ بَاهْ تْڤْلَعْ الخْشْبَةْ مْنْ عِيْنْ خُوْكْ.ْ⁴³"مَكَانْشْ شْجْرَةْ مْلِيْحَة لِّيْ تْمْد الغَلَةْ مَشِيْ مْلٍيْحَة، وْمَكَانْشْ شْجْرَةْ مَشِيْ مْلِيحَةْ لِّيْ تْمَدْ الغَلَةْ لْمْلِيْحَةْ. ⁴⁴كُلْ شَجْرَةْ تْنَعْرّْفْ مَنْ غْلْتهَا عْلَى خَاطَرْشْ نَاسْ مَاتْڤْلَعْشْ الحُرَّةْ مَنْ الشُوكْ وْالَعْنَبْ مَنْ السَدْرَةْ.⁴⁵لْبْنَادمْ لْمْلِيْحْ اِخَرْجْ لَحْوَايْجْ لْمْلاَّحْ مَنْ الكَنْزْ المْلِيْحْ لِّيْ فِيْ ڤَلْبهْ، وْالبْنَادمْ الشْرِيْرْ اخْرْجْ لَحْوَايْجْ لِمَشِيْ مْلاَّحْ مَنْ الكَنْزْ الشْرِيرْ لِّيْ فِي ڤْلْبَهْ عْلَى خَاطَرْ مَنْ مْن لِيْ يْتْعَمَرّ الڤْلْبْ يْتْكْلْمْ الّْلْسَانْ".⁴⁶" وَعْلاَشْ تْعيطُوْا لِّيَ يَارَّبِي يَارَّبِي وْنْتُومَا مَادِيْرُوشْ شَا نْڤُوِلْ؟ ⁴⁷كُلْ وَاحدْ يْجِيْ عْنْدِيْ وْيْسمَعْ كْلاَمِيْ وْيْدِيرْ بِيْهْ. ⁴⁸إِشْبَّهْ الوَاحْدْ الرَّاجْلْ يْبْنِيْ دَارّْ وْحْفَرْ وَعْمَقْ وْحَطْ لْسَاسْ عْلَى الصَخْرَة، كِيْ فَاضْ الوَادْ دِيْكْ الدَارّْ مَاتْزَعْزعَتْشْ ، عْلَى خَاطَرْ هَدِيْكْ الدَارّْ كَانَتْ مَبْنِيَةْ عْلَى الصَّحْ.⁴⁹وْبْصَّحْ لْيْسْمَعْ كْلَامِيْ وْمَا يْدِيْرْشْ بِيهْ ،إِشبَهْ لْرَاجْل بْنَى دَارَّهْ عْلَى تْرَابْ بْلاَمَا يْدِيْرْ لْسَاسْ ، كِيْ فَاضْ لْوَادْ طَاحتْ بْلْخَفْ ، وْكَانَتْ طِيْحْتَهْ قْوِيَة وْوَاعْرَةْ!".

Chapter 7

¹و كِي كَمَّلْ هَدْرَتَّه و اسْمَعْ الْشَّعْبْ دْخَلْ لْكَفَرْنَحُومْ.²و كَانْ خَادَمْ قَائِدْ الْمِئَة ، مْرِيضْ وْ صَلْ الْمُوتْ ، وْ كَانْ عْزِيزْ عَنْدَه . ³و كِي سْمَعْ عْلَى يَسُوعْ ، رْسَلَّه شْيُوخْ الْيَهُودْ يْحَاوْلُوه بَاهْ يْجِي و يَشْفِي خَادَمْ نْتَاعَه . ⁴كِي جَاوْ لْعَنْدْ يَسُوعْ وْطَلْبُوا مَنَّه و لَحُّوا عْلِيهْ بَزَّافْ و قَالُولَه : " هُوَ يَسْتَاهَلْ بَاهْ تْعَاوْنَه ، ⁵عْلَى خَاطَرْ يَبْغِي أُمَّتْنَا ، و هُوَ لِي بْنَالْنَا الْمَجْمَعْ ".⁶و رَاحْ يَسُوعْ مْعَاهُم و هُوَ مَزَالَه بْعِيدْ عْلَى الْدَّار، ارْسَلَّه قَائِدْ الْمِئَة صْحَابَه و يْڤُولُوا لَه : " يَسِيدِي مَتْعَيِّيشْ رُوحَكْ . عْلَى خَاطَرْ مَنَسْتَاهَلْشْ بَاهْ تُدْخُلْ تَحْتْ سْقَفْ دَارِي . ⁷عْلَى خًَاطَرْ أَنَا مَنَسْتَهَلْشْ حَتَّى بَاهْ نْجِي لْعَنْدَكْ. بَصَّحْ ڤُولْ كَلِمَة و يَبْرَى الْخَادَمْ نْتَاعِي . ⁸عْلَى خَاطَرْ أَنَا تَانِي انْسَانْ عَنْدِي لِي مَنْ فُوڤِي عَنْدْكُمْ الْسُّلْطَة ، و عَنْدِي جْنُودْ تَحْت يَدِّي . وَنْڤُولْ لْهَذَا : رُوحْ ! و يْرُوحْ ، و لَاخُرْ: أَرْوَاحْ ! وَيْجِي ، و لْعَبْدِي : دِيرْ هَذَا! و يْدِيرْ".⁹كِي سْمَعْ يَسُوعْ هَذَا تْعَجَّبْ مَنَّه، و دَارْ لْجَمْعْ لِي تَبْعَه و ڤَالْهُمْ : "نْڤُولْكُم : مَلْڤِيتْشْ ولا إِسْرَائِيلْ إِيمَانْ قَدْ هَذَا !". ¹⁰وَلَّاوْ لِرْسَلْهُمْ لَدَّارْ، و لْقَاوْ لْخَادَمْ لِي كَانْ مْرِيضْ بْرَى .¹¹و فِي يُومْ وَحْدَاخُرْ رَاحْ لْوَحْد الْمْدِينَة سَمُّوهَا نَايِينْ ، و رَاحُوا مْعَاه بَزَّافْ مَنْ تَلَامِيذْ نْتَاوْعَه و نَاسْ بَزَّافْ . ¹²كِي ڤَرَّبْ لْبَابْ الْمْدِينَة، فَاتُوا وَحْدِينْ رَافْدِينْ مَيَّت، و كَانْ لَوْحِيدْ نْتَاعْ امَّه، و هِيَ هَجَّالَة و تَبْعُوهَا بَزَّافْ نَاسْ مَن لَمْدِينَة . ¹³و كِي شَفْهَا الْرَّبْ تْحَنَّنْ عْلِيهَا، و ڤَالْهَا: " مَتَبْكِيشْ". ¹⁴و ڤَرَّبْ عَنْدَه يَسُوعْ و تْلَمَّسْ الْنَّعْشْ، و وَڤْفُوا لِي كَانُوا رَافْدِينَه. و ڤَالَه: "يَا شَابْ، أَنَا نْڤُولَكْ: نُوضْ!". ¹⁵تَمْ تَمْ جَمَّعْ الْمَيَّتْ و بْدَا يَهْدَرْ، و مَدَّه لُمَّه .¹⁶و خَافُوا ، مَجْدُوا الْلَّه و ڤَالُوا :" بَانْ فِينَا نَبِيْ عَظِيمْ ، و اتْفَقَّدْ الْلَّه شَعْبَه ". ¹⁷و خْرَجْ هَاذْ لَخْبَرْ فِي ڤَاعْ الْيَاهُودِيَة و ڤَاعْ جْوَايَه لِي دَايْرِينْ بِهَا. يَسُوعْ و يُوحَنَّا الْغَطَّاسْ¹⁸و خَبَّرْ يُوحَنَّا تَلَامِيذْ تَاوْعَه بْهَادَا ڤَاعْ . ¹⁹عَيَّطْ يُوحَنَّا لْزُوجْ مَنْهُمْ ، و رْسَلْهُمْ لْعَنْدْ يَسُوعْ و ڤَالَه : " أَنْتَا هُوَ لِي غَادِي تْجِي وَلَّا نْقَارْعُوا وَحْدَاخُرْ؟". ²⁰و كِي جَاوْ عَنْدَه دُوكْ زُوجْ رْجَالْ ڤَالُولَه " يُوحَنَّا الْغَطَّاسْ رْسَلْنَا لْعَنْدَكْ و ڤَالْ أَنْتَ: هُوَ لِي غَادِي تْجِي وَلَّا نْقَارْعُوا وَحْدَاخُرْ؟".²¹و دِيكْ الْسَّاعَة بَرَّى بَزَّافْ نَاسْ مَنْ مَرْضْهُمْ و خَرَّجْ شَيَاطِينْ شَرِّيرَة ، و رَدْ الْعَمْيَانْ يْشُوفُوا . ²²و جَاوْبْهُمْ يَسُوعْ و ڤَالْهُمْ :" رُوحُوا خَبْرُوا يُوحَنَّا عْلَى لِي شَفْتُوه و سْمَعْتُوه : الْعُمْيَانْ اشُوفُوا ، و الْعُرْجْ يَتْمَشُّوا و الْبْرُّسْ يَتْنَقَّاوْ ، و الْطُّرْشِينْ يَسَّمْعُوا ، و الْمُوتَى يَحْيُوا و الْمْسَاكَنْ يَسَّمْعُوا لَخْبَرْ. ²³و سَعْدَاتْ لِي مَيْشَكْشْ فِيَا ".²⁴و كِي رَاحُوا تَلَامِيذْ يُوحَنَّا ، بْدَا يْخَبَّرْ فَالْنَّاسْ عْلَى يُوحَنَّا : "شَاخْرَجْتُوا اتْشُوفُوا فَالْخْلَا ؟ الْڤَصْبَة تْحَرَّكْهَا الْرِّيحْ ؟ ²⁵و لَّا شَخْرَجْتُوا اتْشُوفُوا ؟ بْنَادَمْ لَابَسْ قَشْ نْتَاعْ حْرِيرْ ؟ هَاوْ مُلَّاكْ لِلَابْسِينْ لْبَاسْ الْفَاخَرْ و الْحْرِيرْ هُمَا فِي قْصُور الْمْلُوكْ . ²⁶وَلَّا شَخْرَجْتُوا اتْشُوفُوا ؟ انْبِيْ؟ وَاه ، نْڤُولْكُمْ : و خِيرْ مَنْ انْبِيْ !²⁷هَذَا هُوَ لِي انْكْتَبْ عْلِيه : غَادِي نَرْسَلْ ڤُدَّامَكْ مَلَاكْ لِي يْوَجَّدْلَكْ الْطْرِيڤْ! ²⁸اعْلَى خَاطَرْ نْڤُولْكُمْ: مَنْ بِينْ الْمَوْلُودِينْ مَنْ الْنْسَى مَكَانْشْ الْنْبِي اعْظَمْ مَنْ يُوحَنَّا الْغَطَّاسْ، بَصَّحْ الْصْغِيرْ فِي مَلَكُوتْ الْلَّه هُوَ اعْظَمْ مَنَّه"²⁹و ڤَاعْ الْنَّاسْ و الْعَشَّارِينْ كِي سَمْعُوا قْتَانْعُوا بْصِدقْ الْلَّه و تْغَطْسُوا بْمَعْمُودِيَة يُوحَنَّا . ³⁰بَصَّحْ الْفَرِّسِيُّونْ و عُلَمَاءْ الْشَّرِيعَة رَفْضُوا شَرِيعَة الْلَّه مَنْ جِيهَة رْوَاحْهُمْ ، و مَتْغَطْسُوشْ .³¹مَنْبَعْدْ ڤَالْ الْرَّبْ:" بْمَنْ نْشَبَّه نَاسْ هَاذْ الْجِيلْ ؟ ³²و شَيْشَبْهُوا؟  يْشَبْهُوا وْلَادْ ڤَعْدِينْ فَالْصُّوق و يْعَيْطُوا لْبَعْضاهُمْ الْبَعْضْ و يْڤُولُوا : زَمَّرْنَالْكُمْ و مَرْڤَسْتُوشْ . نَوَّحْنَالْكُمْ مَبْكِيتُوشْ.³³عْلَى خَاطَرْشْ جَا يُوحَنَّا الْغَطَّاسْ مَايَكُلْشْ الْخُبْزْ و مَيُشْرُبْشْ الْشْرَابْ ، ڤَلْتُوا: عْلِيه فِيه شِيطَانْ . ³⁴جَا ابْنْ الْإِنْسَانْ يَاكُلْ و يُشْرُبْ تْڤُولُوا :عْلِيه هَذَا الْإِنْسَانْ يَاكُلْ و يُشْرُبْ ،و يْحَبْ الْعَشَّارِينْ و الْحُطَاة. ³⁵و الْحِكْمَة لَمْلِيحَة تْبَانْ فِي ڤَاع وْلَادْهَا".³⁶سَقْسَاه وَاحَدْ مَنْ الْفَرِّسِيِينْ بَاشْ يَاكُلْ مْعَاهْ، و دْخَلْ دَارْ الْفِرِّيسِي و تَكَّى.  ³⁷كَانَتْ وَحْدْ الْمْرَى خَاطْيَة فاَالْمْدِينَة ، و عَرْفَة بَلِّي يَسُوعْ مَتَكِّي فِي دَارْ الْفَرِّيسِي ، جَابَتْ قَرْعَ رِيحَة ، ³⁸و جَاتْ مَنْ مُورَاه و رَكْعَتْ لْعَنْدْ كَرْعِيهْ و هِيَ تَبْكِي ، و بْدَاتْ تْشَمَّخْ كَرْعِيه بَدْمُوعْ ، و كَانَتْ تَمْسَحْهُم بَشْعَرْ رَاسْهَا، و تْسَلَّمْ عْلَى كَرْعِيه و تَدْهَنْ فِيهُم بَالْرِّيحَة .³⁹و كِي شَافْ الْفَرِّسِي لِي عَرْضَه دَاكْ الْشِّي، هِدَرْ مْعَ رُوحَه وڤَالْ:"لُوكَانْ جَا هَذَا انْبِيْ هَاذْ الْمْرَى شَا هِيَ ! بَلِّي هِيَ خَاطْيَة ". ⁴⁰جَاوْبَه يَسُوعْ و ڤَالْ :" يَا سِمْعَانْ، عَنْدِي حَاجَة نْڤُولْهَالْكُم ". و ڤَالْ:" ڤُولْ ، يَا سِيدِي".⁴¹" كَانْ وَاحَدْ يْسَالْ لزُوجْ . لَوَّلْ يْسَالَه خَمْسْ مِئَة دِينَارْ و لَلُخُّورْ خَمْسُونْ . ⁴²و كِيمَا مَعَنْدْهُمْشْ بَاشْ يْرَدُّوا الْدِّينْ سْمَحَّلْهُم لَزُّوجْ . ڤُولْ : شْكُونْ يْوَلِّي يَبْغِيهْ بَزَّافْ ؟". ⁴³جَاوَبْ سِمْعَانْ و ڤَالْ : " نْضُنْ الْلِّي سَامْحَه فَالْدِّنْ لَكْبِيرْ". ڤَالَه " رَاكْ حْكَمْتْ بَالْصْوَابْ ".⁴⁴مَنْ بَعْدْ دَارْ لْعَنْدْ الْمْرَى و ڤَالْ لْسِمْعَانْ : << رَاكْ تْشُوفْ هَاذْ الْمِرَى ؟ دْخَلْتْ لْدَارَكْ ، و مَعْطِيتْنِيشْ حَتَّى نَغْسَلْ كَرْعِيَا . بَصَّحْ هِيَ غَسْلَتْ كَرْعِيَا بَدْمُوعْهَا و مَسْحَتْهُم بْشَعَرْهَا. ⁴⁵سْلَامْ مَسَلَّمْتْشْ، عْلِيَا بَصَّحْ هِيَ مَلِّي دَحْلَتْ مَحَبْسَتْشْ مَنْ سْلَامْ عْلَى كَرْعِيَا.⁴⁶مَدْهَنْتْشْ رَاسِي بَالْزِّيتْ، بَصَّح هِيَ دَهْنَتْ كَرْعِيَا بَالْرِّيحَة . ⁴⁷عْلَى هَدَاكْ الْشِّي نْڤُولَكْ :انْغَفْرَتْ لَهَا خَطَايَا بَزَّافْ ، علَى خَاطَر حَبَّت بَزَّافْ . و الِّي يَنْتَغْفَرْلَهْ قْلِيلْ يْحَبْ قْلِيلْ ".⁴⁹و مَنْ بَعْدْ ڤَالْهَا : " نْتَغَفْرَة لَكْ ذْنُوبَكْ ". ⁴⁸بْدَاو المَتَّكْيِينْ مْعَه يْڤُولُوا فِي نْفُوسْهُمْ " شْكُونْ هَذَا لِي يَغْفَرْ ذْنُوبْ تَانِي؟". ⁵⁰و ڤَالْ لَلْمْرَى : " إِيمَنَكْ سَلْكَكْ، رُوحِي بْسَلَامْ".

Chapter 8

¹وْمْن بَعْدْ يَسُوعْ كَانْ يْرُوحْ مْنْ مْدِيْنَةْ لْمْدِيْنَةْ وْمَنْ دْوَارّْ لْدُوَارّْ، يْخْبَرْ وْيْبَشَرْ بْمَلَكُوتْ الله، وْمْعَاهْ تْلَامَذْ تَوعَه لْطْنَاشْ. ²وْشِيْ نْسَا كَانْ شْفَاهُمْ مْن الأَرْوَاحْ الشْرِيْرَة وْلْمَرْضْ: مَرْيَمْ لِيْ سْمُوهَا المَجْدَلِيَةْ لِيْ خَرْجُوْ مْنْهَا سَبْعَة شَيَاطِيْنْ ³وْيُونَا مَّرْةْ خُوزِيْ وْكِيْلْ هِيرُودُسْ وْسُوسْنَةْ، وْبْزَافْ وَاحْدَ أْخْرَاتْ كَانُوْ يْخدْمُو مْنْ دْرَاهْمْهُمْ.⁴وْكِيْ تْلَيْمُو عْلِيْهْ بْزَافْ نَاسْ لِيْ عْنْدَهْ مْنْ مْدِيْنَة هْدَرّ بْلْمْثلْ : ⁵"خْرْجْ الزَارْعْ بَاشْ يْزْرَعْ الزَرْعِيَةْ تَاعَهْ، وْكِيْ كَانْ يْزْرَعْ طَاحُوْا شِيْ حْبَاتْ عْلَى الطْرِيْڤ، اْتَعْفْسْ عْلِيْهُمْ وْكْلَاوْهُمْ زّْوَاوْشْ. ⁶وْطَاحُوا حْبَاتْ وَحْدْ خْرِيْنْ تَانِيْ عْلَى لَحْجَر، كِيْ نْبْتُوا يْبْسُوا عْلَى خَاطَرْ مَكَانْشْ الرُطُوبَة.⁷وْطَاحُوْا حْبَاتْ وْحْد خْرِيْنْ فِيْ وْسْطْ الشُوكْ نْبَتْ مْعَاهُمْ الشُوْكْ وْخْنڤهُمْ.  ⁸ طَاحُوْا حْبَاتْ وْحْدْ خْرِيْنْ فِيْ أَرْضْ مْلِيْحَةْ وْصَالْحَة، كِيْ نْبْتُو أَعْطَاوْ مْيَةْ ضِعْفْ". وْڤالْ يَسُوعْ بْصُوتْ عَالِيْ : "لِيْ عْنْدَهْ وْذْنِيْنْ بَاشْ يْسْمَعْ، غِيْرْ يْسْمَعْ!".⁹سْقْسَاوْهْ تْلَامَذْ تَاوْعَه:" شَا يَعْنِي هَاذْ الْمَثَلْ؟". ¹⁰ ڤالْهُمْ: "نْتُمَا مَعْطِيَاتْلْكُمْ بَاشْ تْعَرْفُوْا أَسْرَارْ مَلَكُوْتْ الله ، بْصَحْ لَّخْرِيْنْ نْهْدَرّْ مْعَاهُمْ بْلْمْثُولْ، حْتَى هُومَا يْشُوفُو مَا يْمِيْزُوشْ، وْسَامْعِيْنْ مَا يْسْمعُوشْ.¹¹وْهَذَا هُوَ مَعْنَى هَاذْ لْمْثلْ: الزْرْع هُوَ كْلَامْ الله، ¹²لِيْ طَاحْ عْلَى الطْرِيْڤ هُومَا لِيْ يْسْمعُوْا كْلَامْ الله، وْمْنْبَعْدْ يْجِيْ إِبْلِيْسْ يْڤلَعْ لْكْلَامْ مْنْ ڤلُوبْهُمْ بَاشْ مَايَأَمْنُوشْ بِيْهْ وْمَيْسْلكُوشْ . ¹³ وْلِيْ طَاحْ عْلَى لَحْجَرْ هُومَا لِيْسْمعُوا كْلَامْ الله وْيْقبْلُوهْ بْالفَرْحَةْ ، كِيْ مَا مَعْنْدْهُومْش جْذُورْ، يَامْنُوْ وْقْتْ قْلِيْلْ ، وْكِيْ يْتْجَرّْبُو يْبَعْدُوْا عْلَى الِإيْمَانْ.¹⁴وْلِيْ طَاحْ فِيْ وْسْطْ الشُوكْ ، هُمَا لِيْ سْمْعُوْا كْلَامْ الله، بْصَحْ يْدُوهَا غِيْرْ فِي هْمُومْ الدْنْيَا وْشَهْوَاتْهَا، يْتْخَنْڤوا وْغْلَتْهُمْ مَا تْثْمَرْشْ . ¹⁵وْلِيْ طَاحْ فْي لَّرْضْ الصَالْحَةْ وْلَمْلِيحَةْ، هُمَا لِيْ يْسْمعُوْا الكَلِمَةْ وْيَحَرْزُوهَا فِيْ ڤلْبْ صَالْحْ وْيْثمْرُو غِيْرْ بْالصَبْرّْ.¹⁶"مَا كَانْ حْتَى وَاحَدْ يْشْعْل المَصْبَاحْ وْيْغَطِيْهْ وْلَا يْحْطَهْ تَحْتْ السْرِيْرْ، بْصَحْ يْحْطَهْ فِيْ مُوضَعْ بَاشْ يْضَوِيْ كُلْ هَاذُوكْ الدَاخْلِيْنْ . ¹⁷عْلَىْ خَاطَرْشْ مَكَانْشْ لْلِي مْخبِيْ وْمَا يْبَانْشْ، وْڤاعْ لْلِيْ مَسْتُورْ غَادِيْ يْنْفْضَحْ وْيْتنكْشَفْ.  ¹⁸ رُدُّوْا بَالْكُمْ كِيْفَاشْ تْسْمْعُوْا عْلَى خَاطَرْ لْلِيْ عْنْدَهْ يْنْزَدْ لَهْ، وْلِيْ مَاعْنْدُوشْ يَحْسبْ رُوحَهْ عَنْدَه بْصَحْ غَادِيْ يْنْڤلَعْ لَهْ».¹⁹وْجَاتْ عْنْدَهْ أُمَه وْخَوْتَهْ ،مَاقْدْرُوشْ يْوصْلُوْا عَنْدَهْ مْنْ كْثْرَة النَاسْ.  ²⁰خَبْرُوهْ وْڤالُو لَهْ: "أُمَكْ وْخَاوْتَكْ وَاڤفِيْنِ بْرَّا، بَاغْيِيِنْ يْشُوفُوكْ ". ²¹جَاوْبْهٌمْ وْڤالَهُمْ: " أّْمَا وْخَاوْتِيْ هُمَا لِيْسْمْعُوْا كْلَامْ الله ويْدِيْرُوْا بِيه".²²فِيْ وَاحْدْ النْهَارْ دْخَلْ لْفْلُوكَة تَاعَهْ هٌوَ وْتْلَامْذْ نْتَاعَهْ وْقَالْ لْهُمْ:" نْڤطْعُوا لْلْجِهَةْ لُّخْرَةْ نْتَاعْ الْبُحَيْرَةْ" .ڤلْعُوْا. ²³كِيْ كَانُوْا غَادْيِينْ رْڤدْ يَسُوعْ. وْتْحْرْكَتْ رِيْحْ قْوِيَةْ فِيْ الْبُحَيْرَةْ، وْلْفْلُوكَةْ تْعْمْرَتْ بْالْمَا وْلاَوْ فِيْ خَطَرْ.²⁴ڤرْبُوا عَنْدَهْ وْنْوْضُوهْ وْقَالُو لَهْ: "يَاسِيْدِيْ ، يَاسِيْدِيْ رَانَا نْهْلْكُوْا!". نَاضْ يَسُوعْ وْهْدنْ لْمْوَاجْ، وتْهَدْنْتْ الْحَالَةْ . ²⁵وْمْبَعْدْ ڤالْهُمْ: " وِيْنْ رَاهْ إِيْمَانْكُمْ؟". خَافُوْا وْتْعْجْبُوا وْبْدَاوْ يْهْدْرُوْا بِيْنَاتْهُمْ " اْشْكُونْ هَذَا؟ يَامَرْ الرِيْحْ وْثَانِيْ الْمَا وْيْطِيعُوهْ!".²⁶وْآمْشَاوْا لْبْلَادْ الجْدْرِيْينْ لْلِيْ مْڤابْلَةْ الجَلِيْلْ. ²⁷وْكِيْ خْرجْ للبَرْ ڤابْلَهْ وَاحدْ الرَاجْلْ مْن لْمْدِينَةْ كَانْ سَاكْنِينَهْ شَيَاطِيْنْ مْنْ مُدَةْ طْوِيْلَةْ، وْكَانْ مَالَابْسْ وَالُو، كَانْ بْلَا دَارّْ، وْيْسكُنْ فِيْ لْمقَبْرَةْ.²⁸وْكِيْ شَافْ يَسُوعْ زْڤا بْصُوتْ عَالِيْ وْرْكَعْ لَهْ وْڤالْ بْصُوتْ عَظِيْمْ : " شَا بِيْنِيْ وْبِينَكْ يَايَسُوعْ إِبْنْ الله العَالِيْ؟ فِيْ وْجْهْ رْبِيْ مَاتْعْذْبْنِيْشْ!". ²⁹عْلَى خَاطَرْ أَمْرْ الْرُّوْحْ النَجِسْ بَاهْ يَخْرُجْ مْن الرَّاجْلْ. وْعْلَىْ خَاطَرْ مُدَةْ طْوِيْلَةْ كَانْ هَاذْ الْرُوحْ الْنَجِسْ إِسَيْطَرْ عْلِيْهْ، وْكَانْ مَرْبُوطْ وْمسْلسْل وْمَعْسُوسْ، وْكَانْ يْڤطَعْ الرْبَاطْ وْيقُودَهْ الشِيْطَانْ لْلَّخْلَّى.³⁰سَقْسَاهْ يَسُوعْ وْڤالَهْ: " كِيْ يْسْمُوكْ؟". ڤالْ:"لَاجِيْئُونْ". أَعْلَى خَاطَرْ بْزَافْ شَيَاطِيْنْ دَخْلَتْ فِيهْ. ³¹وْيْتْرجَاهْ بَاهْ مَا يْقِيْسَاهْشْ فِيْ الهَاوِيَةْ.³²وْكَانْ ڤطْعَةْ تَاعْ الْحْلَالِيْفْ تْسَرَحْ فِيْ الْجْبلْ، طْلْبُو مْنَهْ بَاشْ يْخلِيهُمْ إِدَخْلُوا فِي الحْلَالِيْفْ، وْخْلَاهُمْ إِدَاخْلُوْا. ³³وْخَرْجُو الجْنُونْ مَنْ الرَاجْلْ وْدَخْلُوْا فْالَحْلَالِيْفْ، وجْرَا الڤطِيعْ لْلْحَافَةْ نْتَاعْ الْجبَلْ وْطَاحَتْ لَحْلَالِيْفْ فِيْ البُحَيْرَةْ وْغَرْقَتْ.³⁴وْمْلِي شَافُوا السَرَاحَا شَا صْرَا هَرْبُوا وْبْدَاو يْبَرْحُوْا بْهَذَاكْ الشِيْ فِيْ الَمْدِينَة وْالدْوَاوِيْرْ، ³⁵وْخَرْجُوا النَاسْ بَاشْ يْشُوفُوا شَا صْرَاَ. وْجَاوْ عْنْدْ يَسُوعْ، وْلْڤاو الرَاجْلْ الْلِيْ خْرَجْ مْنَهْ الأَرْوَاحْ الشْرِيْرَةْ، مْجْمَعْ حْذَاَ رْجْلِيْه وْلَابْس حْوَايْجَهْ وْبْعَقْلَهْ وْهُمْ انْخَلْعُوْا.³⁶وْخَبْرُوهُمْ هَاذُوكْ الْلِيْ شَافُوهْ صْرَّا، كِيْفَاشْ بَرَّا الرَّاجْلْ المَسْكُونْ وْلِيْ فِيْهْ الجْنُونْ. ³⁷وْطْلْبُوا ڤاعْ النَاسْ لْمنْ جِهَة تَاعْ الجَدْريِيِنْ مْنْ يَسُوعْ بَاشْ إِبَعْدْ عْلِيْهُمْ، عْلَى خَاطَرْ كَانُو خَايْفِيْنْ بْزَافْ . وْرْكَبْ يَسُوعْ الفْلُوكَةْ وْرْجَعْ مْن تْمَة.³⁸"أَرْجَعْ لْدَارَكْ وْخْبَرْ ڤاعْ وَاشْ دَارْ رَّبِيْ فِيْكْ ". وْرَاحْ وْهُوَ يْبَرَحْ فِيْ ڤاعْ الْمْدِيْنَةْ شَا دَارْ بِيْهْ يَسُوعْ. ³⁹كِيْ وْلاَ يَسُوعْ رَحْبُوا بِيْه بْزَافْ النَاسْ خَاطَرْ كَانُوْا يْقَارْعُو لَهْ.⁴⁰كِيْ وْلاَ يَسُوعْ رَحْبُوا بِيْه بْزَافْ النَاسْ خَاطَرْ كَانُوْا يْقَارْعُو لَهْ.  ⁴¹ وْكَانْ رَاجْلْ سَمُوهْ يَايْرُسْ كَانْ رَئِيْسْ الْمَجْمَعْ، جَا عَنْدْ يَسُوعْ، وْطَاحْ عَنْدْ رْجْلِيْهْ وْحَلَهْ بَاشْ يْدْخُلْ لْدَارَهْ. ⁴²عْلَى خَاطَرْشْ كَانْ عْنْدَهْ غِيْرْ هَذِيْكْ البَنْتْ فِيْ عُمَرْهَا ثْنَاشْ سْنَة، وْكَانَتْ قْرِيْبْ تْمُوتْ، كِيْ جَا رَايَحْ غَبْنُوهْ النَاسْ.⁴³وْكَانَتْ وَاحْدْ لْمْرَّا ثْنَاشْ سْنَةْ وْهِيَ تْدْمِيْ، وْقَاسْتْ قَاعْ دْرَاهْمْهَا فِيْ الطْبَةْ،وْحْتَى وَاحْدْ مَا قْدَرْ إِيْدَاوِيْهَا، ⁴⁴جَاتْ مُوْرَاهْ وْلَمْسَتْ ثُوبَهْ . وْتَمْتْمْ حْبْسْ نْزِيْفْهَا.⁴⁵وْڤالْ يَسُوعْ :" شْكُونْ لْمَسْنِي ؟". وْكِيْ ڤاعْ نَكْرُوا ڤالْ بُطْرُسْ وْلِيْ كَانُوا مْعَاهْ: "يَاسِيْدِيْ ، بْزَافْ نَاسْ مْدَاوْرِينْ عْلِيْكْ وْيدَمْرُو فِيْكْ، وْنْتَا تْڤولْ: شْكُوْن تْلَمْسنِي؟". ⁴⁶وْڤالْ يَسُوعْ : "وْاحْد تْلْمسنِي ، عْلَى خَاطَرْ حسِيْت قَوَة خَرْجَتْ مْنِي".⁴⁷وْكِيْ شَافَتْ لْمْرَّا رُوْحْهَا نْكَشْفَتْ، جَاتْ تَرْجْفْ وْرَكْعَتْ عَنْدَهْ ، وْخْبْرَتَهْ ڤدَامْ قَاعْ الشَعْبْ عْلَاشْ تْلْمْسَاتَهْ، وْكِيْفَاشْ بْرَاتْ تَمْتْمْ. ⁴⁸وْڤالْ لْهَا :"ثِقِي يَابْنْتِي إِيْمَانَكْ بْرَاكْ، رُوْحِيْ بْسْلَامَةْ".⁴⁹وْكِي كَانْ هُوَ يَهْدَرْ، جَا وَاحْدْ مْن دَارّْ رَئِيْسْ المَجْمَعْ ڤالَهْ: " بْنْتَكْ مَاتَتْ. عْلَاهْ رَاكْ تْشقِي فْي المُعَلِمْ ". ⁵⁰وْسَمْعَه يَسُوعْ وْڤالْ لْيَايْرُسْ: "مَاتْخَافْشْ! غِيرْ أَمْنْ، وْبَنْتَكْ غَادِيْ تْبْرَّا".⁵¹وْمْلِي وْصَلْ لْلْدَارْ مَا خْلَا حْتَى وَاحْدْ يْدْخُلْ مِن غِيْر بُطْرُسْ وْيُوحَنَا وْيَعْقُوبْ، وْبُو البَنْتْ وُمْهَّا. ⁵²وْكَانُوا ڤاعْ النَاْسْ يْبكُوا وْيْنُوْحُوا عْلَى البَنْتْ. وْبْصَح يَسُوعْ ڤالْ لِيْهُمْ : " مَاتْبْكُوشْ عْلِيْهَا، عْلَى خَاطَرْ رَاهِيْ مَامَتَتْش وْبْصَحْ غِيْرْ رَّاڤدَةْ". ⁵³وْبْدَاوْ يْضَحْكُوا عْلِيْهْ ، خَاطَرْ كَانُوْا عَارْفِيْنْ بْلِيْ مَاتَتْ.⁵⁴وْبْصَحْ هُوَ شَدْ البَنْتْ مْن يْدهَا وْعِيَطْ عْلِيهَا وْڤالْ : "نُوضِيْ، يَابْنْتِيْ !". ⁵⁵وْفْدِيْكْ السَاعَةْ رْجْعَتْ فِيْهَا الرُوحْ. وْنَاضْتْ وْڤالْ لْهُمْ بَاشْ يْعْطُوهَا تَاكُلْ. ⁵⁶وَنْخَّلْعُوا وَالْدِيْهَا. وْوْصَاهُمْ بَاشْ مَا يْخَبْرُوا وَاحدْ بْدَاكْ شِيْ لِيْ صْرَّا.

Chapter 9

¹مْ تَلَامِيذْ لَطْنَاشْ ، وَعْطَاهُمْ قُوَّة وْ سُلْطَانْ عْلَى ڤَاعْ الْشَيَاطِينْ وْ بَاشْ يْشَافِيوْ لْمَرْضَى تَانِي ، ²وْ رْسَلْهُمْ يْخَبْرُوا بْمَلَكُوتْ الله وْ يْشَافِيوْ لْمَرْضَى .³وْ ڤَالَلْهُمْ : " مَتَدُّوا وَالُوا مْعَاكُمْ فِي طْرِيڤْ : لَا ڤُفَة وَ لَا خُبْزْ وَ لَا فَضَّة ، وَ مَتَدُوشْ مْعَاكُمْ زُوجْ عْبَايَاتْ . ⁴وْ كُلْ دَارْ تَدَخْلُولْهَا بَاتُوا فِيهَا ، وْ مَنْ تْمَّ خَرْجُوا .⁵وْ ڤَاعْ لِّي مَقْبَلْكُمْشْ خَرْجُوا مَنْ هَادِيكْ لَمْدِينَة وَ نَفْضُوا الغُبْرَة مَنْ رَجْلِيكُمْ وْ هَادْ شِي يَشْهَدْ عْلِيكُمْ ". ⁶وْ كِي خَرْجُوا كَانُوا يْرُوحُوا لْكُلْ دَشْرَة يْخَبْرُوا وْ يَشْفُوا فِي كُلْ مَوْضَعْ .⁷سْمَعْ لْحَاكِمْ هِيرُودُسْ بْڤَاعْ دَاكْ شِي لِي كَانْ يْصْرَى وْ خَافْ ، لَخَاطَرْ جْمَاعَة كَانُوا يْڤُولُوا :" بَلِّي يُوحَنَا الْغَطَّاسْ قَامْ مَنْ الْمُوتْ ". ⁸وْ جْمَاعَة خْرَى :( بَلِّي إِيلِيَّا بَانْ ) وْ لُخْرِينْ :" بَلِّي نْبَي تَاعْ بَكْرِي قَامْ ". ⁹وْ ڤَالْ هِيرُودُسْ: " يُوحَنَّا لْغَطَّاسْ أَنَا لِّي ڤْطَعْتْلَهْ رَاسَهْ شْكُونْ هَدَا لِّي رَانِي نَسْمَعْ عْلِيهْ هَادْ شِي ؟" وْ كَانْ بَغِي يْشُوفَهْ .¹⁰وْ كِي رَجْعُوا الْرُسُلْ خَبْرُوهْ بْشِي لِّي دَارُوهْ وْ دَاهُمْ وْ رَاحْ وَحْدَهْ لْوَاحَدْ لْمَوْضَعْ خَاوِي يْتْسَمَى بَيْتَ صَيْدَا . ¹¹كِي سَمْعُوا بِيهْ هَادُوكْ الْنَّاسْ تَبْعُوهْ ، قْبَلْهُمْ وْ هْدَرَلْهُمْ عْلَى مَلَكُوتْ الله وْ لِّي كَانُوا مَرْضَى شْفَاهُمْ .¹²كِي قَرَبْ يَكْمَلْ الْنْهَارْ . جَاوْ عَنْدَهْ تْلَامَذْ لَطْنَاشْ وْ ڤَالُولَهْ : " سَرَحْ نَاسْ يْرُوحُوا لَدْشُرْ لِّي دَيْرِينْ بِيهُمْ بَاشْ يْبَاتُوا وْ يَلْقُوا شَا يَاكْلُوا ، عْلَى خَاطَرْ هْنَا رَانَا فِي مَوْضَعْ خَاوِي ". ¹³ڤَالَلْهُمْ :" أَعْطُوهُمْ نْتُومَا يَاكْلُوا ". رَدُّوا عْلِيهْ وْ ڤَالُوا :" مَعَنْدْنَاشْ كْتَرْ مَنْ خَمْسَ خُبْزْ وْ زُوجْ حُوتَاتْ ، غِيرْ إِذَا رُوحْنَا نَشْرُوا مَاكْلَة لْڤَاعْ هَادْ شَعْبْ ". ¹⁴عْلَى خَاطِرْ كَانُوا وَاحَدْ لْخَمْسَة رَاجَلْ . وْ ڤَالْ لْتْلَامَذْ تَاوْعَهْ :" لَمُوهُمْ خَمْسِينْ خَمْسِينْ ".¹⁵دَارُوا كِيمَا ڤَالَلْهُمْ وْ لَمُوا ڤَاعْ النَّاسْ . ¹⁶أَرْفَدْ لْخَمْسْ خُبْزَاتْ وْ زُوجْ حُوتَاتْ وْ رْفَدْ عَيْنِيهْ لَسْمَا وْ بَارْكْ ، وْ مَنْ بَعْدْ ڤَسَمْ وْ عْطَى لْتْلَامَذْ تَاوْعَهْ يَعْطُوا لْنَاسْ . ¹⁷كْلَاوْ وْ شَبْعُوا ڤَاعْ . وْ رَفْدُوا ڤَاعْ لِي بْقَالْهُمْ منْ الْخُبْزْ طْنَاعَشْ نْڤُفَّة .¹⁸وْ كِي كَانْ يْصَلِي وَحْدَهْ كَانُوا تْلَامَذْ مْدَاوْرِينْ بِيهْ سَقْسَاهُمْ وْ ڤَالَلْهُمْ :" شْكُونْ أَنَا عْلَى حْسَابْ هَدْرَة الْنَّاسْ ؟". ¹⁹جَاوْبُوهْ وْ ڤَلُوا :"يُوحَنَّا الْغَطَّاسْ . وْ لُخْرِينْ : إِيلِييَّا . وِ لُخْرِينْ : بَلِي نْبِي تَاعْ بَكْرِي قَامْ .²⁰ڤَالَلْهُمْ : "وْ نْتُومَا شَا تْڤُولُوا عْلِيَا ؟ " جَاوْبَهْ بُطْرُسْ وْ ڤَالْ :" مَسِيحُ الله ! ". ²¹حَدَرْهُمْ وْ وَصَاهُمْ بَاشْ مَا يْڤُولُو لْحَتَى وَاحَدْ ، ²²ڤَالْ :" يْلَاقْ عْلَى ابْنْ الْإِنْسَانْ يَنْدَرْ بْزَافْ وْ مَايضقَبْلُوهْشْ الْشُيُوخْ وْ لْحُكَّامْ وْ لْكَهَنَة وْ لْكَتَبَة ، وْ يَڤَتْلُوهْ و فِي نْهَارْ الْثَالَثْ يْقُومْ ".²³وْ ڤَالَلْهُمْ :" إِلَا بْغَا وَاحَدْ يْتَبَعْنِي ، يَنْكَرْ نَفْسَهْ وْ يَرْفَدْ صَلِيبْ تَاعَهْ كُلْ يُومْ وْ يْتَبَعْنِي . ²⁴وْ لِّي بْغَا يْسَلَكْ رُوحَهْ يْهْلَكْهَا ، وْ لِي يَهْلَكْ رُوحَهْ عْلَى جَالِي هَذَا يْسَلَكْ رُوحَهْ . ²⁵عْلَى خَاطَرْ شَا غَادِي يَرْبَحْ الْإِنْسَانْ لُكَانْ يَرْبَحْ ڤَاعْ لْعَالَمْ، وْيَهْلَكْ رُوحَهْ وْ يَخْسَرْهَا ؟²⁶عْلَى خَاطَرْ لِي يَحْشَمْ بِيَّا وْ بْكْلَامِي ، هَكَا يَحْشَمْ بِيهْ ابْنْ الْإِنْسَانْ كِي يْوَلِي بَلْمَجْدْ تَاعَهْ وْ مَجْدْ الْآبْ وْ لْمَلَايْكَة وْ لْقِدِّيسِينْ . ²⁷الْحَقْ نْڤُولَلْكُمْ : كَايَنْ نَاسْ بِينَاتْنَا مَايْدُوقُوشْ لْمُوتْ حْتَّى يْشُوفُوا مَلَكُوتْ الله ".²⁸وْبَعْدْ ثَمْنَيَامْ مَنْ هَادْ لْكْلَامْ ، أَدَّى بُطْرُسْ وْ يُوحَنَّا وْ يَعْقُوبْ وْ طْلَعْ لْجْبَلْ يْصَلِي . ²⁹وْ كِي كَانْ يْصَلِي تْبَلْ وَجْهَهْ وْ عْبَايْتَهْ وْلَاتْ بَيْضَة تَشْعَلْ .³⁰وْ كَانْ زُوجْ رْجَالْ يَهَدْرُو مْعَاهْ ، لِّي هُومَا مُوسَى وْ إِيلِيَّا ، ³¹وْ لِّي بَانُوا بَلْمَجْدْ نْتَاعْهُمْ ، وْ هَدْرُولَهْ عْلَى الْمَرْوَاحْ تَاعَهْ بَاشْ يْكَمْلَهْ فِي أُورْشَلِيمْ .³²بَصَحْ بُطْرُسْ وْ لِي كَانُوا مْعَاهْ نَعْسُوا وْ كِي نَاضُوا شَافُوا لْمَجْدْ نْتَاعَهْ وْ زُوجْ رْجَالْ وَاڤْفِينْ مْعَاهْ . ³³وْ كِي فَارْقُوهْ هَادُوكْ زُوجْ رْجَالْ ، ڤَالْ بُطْرُسْ لْيَسُوعْ " يَا سِيدِي ، مْلِيحْ كِي رَانَا هْنَا ، أَيَا نْوَڤْفُوا ثَلَاثْ خْيَامْ : وَحْدَة لِيكْ ، وْ وَحْدَة لْمُوسَى وْ وَحْدَة لْإِيلِيَّا". وْ هُوَ مَا كَانْشْ عْلَابَالَه شَا رَاهْ يْڤُولْ .³⁴وْ هُوَ مَازَالَهْ يَهْدَرْ جَاتْ سْحَابَة وْ غَطَاتْهُمْ . وْ كِي شَافْهُمْ دَخْلُوا فِي سْحَابَة خَافُوا . ³⁵وْ خْرَجْ صُوتْ مَنْ سْحَابَة وْ ڤَالْ :" هَادَا هُوَ إِبْنِي وْ حْبِيبِي . أَسَمْعُوا لَهْ ". ³⁶وْ كِي سَمْعُوا دَاكْ صُوتْ لْقَاوْ يَسُوعْ وَحْدَهْ بَصَحْ سَكْتُوا وْ مَا خَبْرُوا حْتَى وَاحَدْ بْشِي لِّي شَافُوهْ .³⁷وْ فِي لْيُومْ الْثَانِي هَوْدُوا مَنْ جْبَلْ ، رَحْبُوا بِيهْ بْزَافْ نَاسْ . ³⁸وَاحَدْ رَاجَلْ مَنْ هَادِيكْ جْمَاعَة زْڤَا وْ ڤَالْ : يَا سِيدِي نْطَلْبَكْ . شُوفْ لْوَلْدِي ، عَنْدِي غِيرْ هَدَا . ³⁹وْ رُوحْ الْنَجِسْ لِّي فِيهْ خْلَاهْ يْزَڤِي وْ صَرْعَهْ وْ خْلَاهْ يْتْخَبَطْ فِي لْمَرْضْ ، مَيْخَلِيهْشْ حْتَى يْجَرْحَهْ ڤَاعْ وْ يْعَدْبَهْ . ⁴⁰وْ طْلَبْ مَنْ تْلَامَذْ بَاشْ يْخَرْجُوا الْرُوحْ نَجِسْ وْ مَنَجْمُوشْ ".⁴¹جَاوَبْ يَسُوعْ وْ ڤَالْ :" يَا لْجِيلْ لِي مَيْأَمَنْشْ لْوِينْتَا غَادِي نْكُونْ مْعَاكُمْ وْ نَتْحَمَلْكُمْ ؟ جِيبْ وَلْدَكْ لَهْنَا !". ⁴²و كِي كَانْ جَايْ دَاكْ لْوَلْدْ صَرْعَهْ فِي لْأَرْضْ وْ عَدْبَهْ الْشِيطَانْ ، وْ خَرَجْ يَسُوعْ الْرُوحْ الْنَجِسْ مَنَهْ ، وْ شْفَى لْوَلْدْ وْ رْجَعْ لْبُوهْ .⁴³وْ ڤَاعْ نَاسْ نْخَلْعُوا مَنْ عَظَمَة الله . وْ كَانُوا الْنَاسْ مَتْعَجْبِينْ مَنْ لِّي دَارَهْ يَسُوعْ وْ ڤَالْ لْتْلَامَذْ : ⁴⁴"حَطُوا هَادْ لْكْلَامْ فِي وَدْنِيكُمْ بَلِي ابْنْ الْإِنْسَانْ غَادِي يْسَلْمُوهْ وْ يْطِيحْ فِي يْدِينْ نَاسْ ". ⁴⁵بَصَّحْ هُومَا مَفَهْمُوشْ هَادْ لْكْلَامْ ، وْ كَانْ مَدْسُوسْ عْلِيهُمْ بَاشْ مَيَفَهْمُوشْ ، وْ خَافُوا يْسَقْسُوهْ عْلَى هَادْ لْكْلَامْ .⁴⁶وْ دْخَلْهُمْ وَسْوَاسْ شْكُونْ يْكُونْ أَعْظَمْ بِينَاتْهُمْ ؟ ⁴⁷وْ عْرَفْ يَسُوعْ شَا كَانُوا يْخَمُوا ، وْ رْفَدْ وَاحَدْ لْوَلءدْ وْ حَطَهْ عَنْدَهْ ، ⁴⁸وْ ڤَالَلْهُمْ : " لِي يَقْبَلْ هَادْ لْوَلْدْ بِاسْمِي ييَقْبَلْنِي ، وْ لِي يَقْبَلْنِي يَقْبَلْ لِّي رْسَلْنِي ، عْلَى خَاطَرْ أَصْغِيرْ فِيكُمْ ڤَاعْ هُوَ لِّي يْكُونْ عَظِيمْ ".⁴⁹جَاوْبَهْ يُوحَنَّا وْ ڤَالْ :" يَا سِيدِي ، شَفْنَا وَاحَدْ يْخَرَجْ الأَرْوَاحْ الْنَجِسَة بِاسْمَكْ وْ مَاخَلِينَاهْشْ عْلَى خَاطَرْ مَا يْتَبْعَكْشْ ". ⁵⁰ڤَالَهْ يَسُوعْ :" مَا تَمَنْعُوهْشْ عْلَى خَاطَرْ لِي مَارَاهْشْ ضِدْنَا هُوْ مْعَانَا ".⁵¹كِي قَرَبْ الْوَقْتْ بَاشْ يْتَرْفَعْ قَرَرْ بَاشْ يْرُوحْ لْأُورْشَلِيمْ ، ⁵²وَ رْسَلْ ڤُدَامَهْ رُسُلْ وْ رَاحُوا دَخْلُوا لْدَشْرَة تَاعْ سَامِرِيِينْ بَاهْ يْوَجْدُولَهْ لَازَمْ . ⁵³وْ مَاقَبْلُوهْشْ عْلَى خَاطَرْ كَانْ غَادِي لْأُورْشَلِيمْ .⁵⁴وْ كِي شَافْ دَاكْ شِي يَعْقُوبْ وْ يُوحَنَّا ، ڤَالُو:" يَا رَبُّ، رَاكْ بَاغِي نْڤُولُو تْهَوَدْ نَارْ مَنْ الْسْمَاء وْ تَحْرَڤْهُمْ . كِيمَا دَارْ إِيلِيَّا تَانِي ؟". ⁵⁵وْ دَارْ عَنْدْهُمْ وَبَخْهُمْ وْ ڤَالْ مَارَكُمْشْ عَارْفِينْ شَاهُوَ الْرُوحْ لِّي رَاهْ فِيكُمْ ! ⁵⁶عْلَى خَاطَرْ ابْنْ الْإِنْسَانْ مَجَاشْ بَاشْ يَهْلَكْ الْنَاسْ ، بَصَحْ بَاشْ يْخَلَّصْهُمْ وْ رَاحُوا لْدَشْرَة وَاحْدُ خْرَى .⁵⁷وْ كِي كَانُوا يْتْمَشُوا فِي طْرِيڤْ ڤَالَهْ وَاحَدْ :" يَا سِيدِي ، نْتَبْعَكْ وِينْ تْرُوحْ ". ⁵⁸ڤَالَهْ يَسُوعْ : "لتْعَالَبْ أَوْجِرَة ، وْ زْوَاوَجْ عَنْدْهُمْ عْشَاشْ، بَصَحْ إِبْنْ الْإِنْسَانْ مَعَنْدَهْشْ وِينْ يْحُطْ رَاسَهْ ".⁵⁹وْ ڤَالْ لْوَاحَدْ آخُرْ : (تَبَعْنِي ). ڤَالَهْ :" يَا سِيدِي، خَلِينِي قْبَلْ نْرُوحْ نَدْفَنْ بُويَا ". ⁶⁰ڤَالَهْ يَسُوعْ : " خَلِي لْمُوتَى يَدَفْنُوا مُوتَاهُمْ ، بَصَحْ نْتَا رُوحْ وْ خَبّضر بِمَلَكُوتْ الله ".⁶¹وْ ڤَالْ وَاحُدْ آخُرْ تَانِي : " نْتَبْعَكْ يَا سِيدِي بَصَحْ خَلِينِي قْبَلْ نْوَدَّعْ دَارْنَا ". ⁶²ڤَالَهْ يَسُوعْ :" مَكَانْشْ وَاحَدْ يْحُطْ يَدِيهْ عْلَى الْمِحْرَاثْ وْ يْشُوفْ لَرُولْ يْصْلَحْ لْمَلَكُوتْ الله ".

Chapter 10

¹وْمْبَعدْ هَذَاكْ الشِيْ خَيَر الْرَّبْ سْبعِينْ وَاحْد خْرِينْ وَرْسلهُمْ زُوجْ زُوجْ لْكُلْ مْدِينَةْ وْمُوضَعْ وِينْ كَانْ هُوَ مْعول بَاشْ إِيْرُوحْ. ²ڤَالْهُمْ : " الغْلَةْ بْزَافْ بْصَح الخْدَامَة قْلاَلْ، طْلْبُوْا مْنْ رَّبْ الغْلَة بَاشْ يْرسْل خْدَامَةْ لْلْغَلَةْ تَاعَهْ.³رُوْحُوا أَنَا نَرْسلْكُمْ كِيمَا لَّغْنَمْ بِينْ الدْيُوبَا. ⁴مَا تْدُوا مْعَكُمْ ڤُفَةْ وْلاَ نْعَايْل وْمَاتْسلُمُوا عْلَى حْتَى وَاحدْ فْي الطَرِيڤْ.⁵وْكِيْ تْدْخلْ لْكَاشْ دَارّْ سْلْمٌو عْلٍيهُمْ فْي لّْوُلْ. ⁶إِذَا كَانْ فِيهَا تْمَا إِبْنْ السَلاَمْ غَادِيْ يْردْ عْلِيكُمْ سَلَامْ، إِذَا مَكَنْشْ يْرجَعْ لِيْكُمْ سْلَامْكُمْ. ⁷وْبَاتُو فِيْ هَاذِيْكْ الدَّارّْ كُلُو وْشَرّْبُو مْن لِيْ يَعْطَلْكُمْ ، خَاطَرْ الخْدَامْ يْسْحَقْ أَجْرْ تَاعَهْ وْمَا تْرُوحُوشْ لْدَارّ لْدَارّْ.⁸كُلْ مْدِينَة دْخْلْتُوهَا وْقْبلُوكُمْ فِيهَا، كُلُوْا مْنْ شِيْ لِتْمْدْ لْكُمْ، ⁹اشْفُوْا لْمَرّْضَى لِيْ فِيهَا وْ ڤُولُو لِيهُمْ رَاهْ ڤْرَبْ مْنْكُمْ مَلَكُوتْ الله.¹⁰وْكُلْ مْدِينَة دْخلْتُوهَا مَقْبلُوكُومْشْ خَرْجُو لْزنقهَا وْڤُولُو : ¹¹حْتَى ْالغْبَارّْ لِيْ لْصَق فِينَا مْنْ مْدِينَتكُمْ نْنْفضُوهْ، بْصَحْ عَرْفُوا هَذاَ : رَاهْ ڤرْبْ مَنكُمْ مَلَكُوتْ اللَه . ¹²أْنْڤُولْكُم: غَادِيْ تْصْرّا لْهَذِي لْمْدِينَة كْثَرْ مْلِي صْرَا لْسُدُومْ.¹³يَاوِيْلَكْ يَاكُورَزِينْ! يَاوِيلَكْ يَابِيتْ صَيْدَا ! عْلَى خَاطَرْ لُوكَانْ أْصْرَاتْ المُعْجٍزاَتْ لِيْ صْرَاتْ فِيْ صُورْ وصَيدَا ، لُوكَانْ رَاهُمْ تَابُوْا مْنْ بْكرِيْ وْرَجعُوا لْلرَّبْ . ¹⁴بْصَّحْ صُورّْ وْصِيدَا غَادِي يْكُونْ لِيهُمْ حْسَابْ قْلْ مْنْكُمْ. ¹⁵وْنْتِيْ يَاكَفَرْنَاحُوْمْ لِي رَاكِيْ تْرفْدِيْ رُوحَكْ لْسْمَا، غَادِيْ أَتْهَوْدِي لْلجَحِيمْ.¹⁶أْلِيْ يَسْمَعْ مْنْ عَنْدْكُمْ كْلِيْ يْسْمَعْ مْنِي، وْلِي مَا قْبْلْكُومْشْ مَاقْبْلْنِيشْ ، وْلِي مَايْقبْلْنِيشْ مَايْقْبْلْشْ أْلِيْ يَرْسْلْنٍيْ".¹⁷كِيْ وْلاَوْ هَذُوكْ السْبْعِينْ لِيْ رْسْلهُمْ فَرْحَنِينْ، ڤَالُوْ لَهْ:" يَارَّبْ حْتَى الأَرْوَاحْ النَجِسَة تْخْضَعْ لِينَا بْإِسْمَكْ!". ¹⁸ڤَالْهُمْ : "شْفْت الشِيْطَانْ طَايْحْ كِيْ البَرّْقْ مْن السْمَا. ¹⁹غَادِيْ نَعْطِيكُمْ السُلْطَانْ بَاشْ تْعفْسُو عْلَىْ لَحْنُوشَى وْلَعْقَاربْ وْڤَاعْ قُوَة لَعْدُو وْمَا يْضركُمْ حْتَى شِيْ. ²⁰بْصَحْ مَا تَفَرحُوشْ بْهَذَا: بلِيْ الأَرْوَاحْ رَاهِي تَخْضَعْ لِيكُمْ ، بْصَحْ فَرّْحُوا بْلِي سْمَاوَاتكُمْ رَاهِي مَكْتُوبَة فْي السْمَا".²¹وْفِي دِيْكْ السَاعَةْ سّْبَحْ يَسُوعْ بْالرُوحْ وْڤَالْ :" نْحَمْدَكْ يَابُويَا، رَّبْ السْمَا والأَرْضْ ،خَاطَرْ دْسِيْتْ هَذَا الشِيْ عْلَى الحُكَمَاءْ وْالعُلَمَاءْ ، وْبيْنتهَا لْصْغَارْ. وَاهْ يَابُويَا، عْلَى خَاطَرْ هَذِيْ هِيَ مَشِيئَة نْتَعكْ لْمْلِيحَةْ".²²وْدَارّْ عْنْد التَلاَمِيذْ نْتَاعَه وْڤَالْهُمْ: " كُلْ شِي تَعْطَا لِيْ مْنْ بُوْيَا وْمَكَانْ حْتَى وَاحْد يَعْرفْ الإِبْنْ مْن غِيْرْ الأَبْ، وْلاَ شْكُونْ هُوَ الأَبْ منْ غِيْرْ الإِبْنْ".²³وْداَرّْ عْندْ التَلاَمِيْذْ نْتَاعَهْ وْڤَالْهمُ: "يَاسَعْدَاتْ العْينَينْ الَلْي تْشُوْفْ الِلْي رَاكُمْ تْشُوفُوُهْ ! ²⁴عْلَى خَاطَرْ رَانِيْ نْڤُولْكُمْ كَاينْ أَنْبِيَاءْ وْمُلُوكْ بْزَافْ أْبْغَاوْ إِشُوفُوا آْشِيْ لِيْ رَاكُمْ تْشُوفُوهْ وْمَاشَفُوهْشْ ، آْشِي لِيْ رَاكُمْ تْسْمْعُوُهْ وْمَا سْمعُوهْشْ".²⁵وَاحَدْ مْنْ مُعَلِمِيْ الشَرِيعَةْ نَاضْ وْبْغَى يْجَرّْبَه وْڤالَهْ: " يَاسِيْدِي وَاشْ نْدِيرْ بَاشْ نْورَثْ الحَيَاة الأَبَدٍيَة؟". ²⁶جَاوْبَه يَسُوعْ وْڤالَه: " شَا رَاهْ مَكْتُوبْ في الشَرِيعَة؟ كِيفَاشْ تْفَهمَهْ؟". ²⁷جَاوْبَهْ وْڤالَ:" تْحْبْ الرَّبْ إِلَاهَكْ مِنْ كُلْ قَلْبَكْ، وْمِنْ كُلْ نَفْسَكْ وْكُلْ قُوْتَكْ وْمْن كُلْ فِكْرَكْ، وْتْحبْ غِيْرَكْ كِمَا نْفسَكْ". ²⁸وْڤالَهْ يَسُوعْ " جَاوُبْتْ بْالصْوَابْ ، دِيْر كِمَا هَاكْ وْغَادِيْ تْحيَا لِلأَبْدْ ".²⁹بْصَحْ هُوَ بْغَا يْمدْ الحَق لْرُوحَهْ وْڤالْ لْيَسُوعْ: " شْكُونْ هُوَ غِيْري؟ ".  ³⁰ جَاوْبَهْ يَسُوعْ وْڤَالْ:" كَايْنْ وَاحَدْ رَاجْلْ مْهودْ مْن أُوْرْشَالِيمْ لأَرِيْحَا، طَاحْ بِيْنْ يْدِينْ الْخْيَانْ ، عْرَاوْهْ وْضَرْبُوهْ وْرَاحُوْا وْخْلَاوْهْ بِيْنْ الْحْيَا وْالمُوتْ.³¹تْمْ تْمْ فَاتْ وَاحدْ رَاجْلْ دِيْنْ مِنْ دِيْك ْالطْرِيْڤْ شَافْهْ، وْ مْمْبَعْدْ كْمْل طْرِيْڤَهْ. ³²وْفَاتْ تَانِيْ وَاحْد مْن لاَوِيْينْ مْنْ دِيْكْ الطْرِيڤْ، ڤَرْبْ عْنْدَهْ وْشَافْ فِيْهْ، رَاحْ وْخْلاَهَ.³³وْبْصَحْ وَاحْد بْرَانِيْ مْنْ بْلاَدْ السَامِرَةْ مْسَافْر جَا لْعَنْدَهْ، كِيْ شَافَهْ تْحْنَنَ عْلِيْهْ، ³⁴ڤْدْمْ عَنْدَهْ دَاواَ جُرْحَهْ بْالزِيْتْ وْالخَمْرَة، رْكْبَهْ عْلَى الدَابَة تَاعَهْ وْدَاهْ لْوَاحْدْ الفُنْدُقْ وْتْهّْلَّىْ فِيْهْ . ³⁵دِيْكْ الغْدْوَا كِيْ بْغَا إِرُوْحْ، خْرْجْ دْرَاهمْ وْعَطَاهُمْ لْمُولْ الفُنْدُقْ وْڤَالَهْ تْهلَّى فِيهْ، وْڤْدْ مَا صْرفْتْ عْلِيْهْ كِيْ نْولِيْ نْردْهُمْلَكْ.³⁶شْكُونْ مْنْ هَادْ الثْلاَثَةْ ڤِرِيْبْ مْنْ هَادْ الإِنْسَانْ الِلِيْ طاَحْ بِيْنْ يْدِيْنْ الخْيَانْ؟". ³⁷ڤَالْ:" الِلِي دَارْ مْعَاهْ الخِيْرْ". ڤَالَهْ يَسُوعْ :"رُوحْ أْنْتَ تَانِيْ وْدِيرْ كِيْمَا هَاكْ".³⁸مْلِيْ كَانُو غَادْيِيِنْ دَخْلُوْا لْوَاحْدْ الدْ شْرَةْ، رَاحْبَتْ بِيْهْ وَاحْد لْمْرَّا كِيْسْمُوْهَا مَرْثَا فِيْ دَارّْهَا. ³⁹وْكَانْ عْندْهَا خْتْهَا إِسْمُوهَا مَرْيَمْ، اللِي جْمْعَتْ عْنْد رْجْلِيْن يَسُوعْ تَسْمَعْ كْلاَمَهْ.⁴⁰وْبْصَحْ مَرْثَا كَانْتْ لاَهْيَةْ فْشْغلْ نْتَاعْ الدَارّْ ، وْڤْفتْ وْڤَالتْ:" يَارّْبِ مَايْهمكشْ بْلِي خْتِيْ خْلَتْنِي نْخدْم وَحْدِيْ، ڤُوْلْهَا تْعَاوُنِيْ!". ⁴¹وْجَاوُبْهَا يَسُوعْ وْڤَالْهَا:" مَارْثَا، مَاْرْثَا رَاكِيْ مْقلْقَةْ وْتحْمقِيْ عْلَى بْزَافْ صْوَالَحْ، ⁴²بْصَحْ الإِحْتِيَاجْ لْوَاحْدْ بَرّْكْ. وْمَريمْ خْيرَتْ النَصِيْبْ الصَالِحْ لِمَيْتنْڤْلَعْلْهَاشْ".

Chapter 11

¹وْكِكَانْ إِصَلِي فِي وَاحَدْ المَوْضَعْ وْ مَلِي كَمَّلْ ڤالَهْ وَاحَدْ مَنْ تْلاَمْذَه : "يَارَبْ عَلَمْنَا كِيفَاشْ نْصْلُوا كِمَا عَلَمْ يُوحَنَا الغَطَاسْ تْلاَمْذَهْ".²ڤلْهُمْ :"وَقْتْمَا صَلِيتُوقُولُو: أَبَانَا لِفَسْمَا يتْقَدَسْ إِسْمَكْ ، إِجِي مَلَكُوتَكْ ، تكُونْ مَشِيئْتَكْ كِمَا فِي السْمَا تَانِي عْلَى الرْضْ .³الخُبْزْ أَلِي يَكْفِينَا اليُومْ أَعْطِينَا . ⁴وأَغْفَرْ لنَا ذْنُوبْنَا كِمَا نَغْفَر لَنَاسْ ألِي يَضَلْمُونَا ، ومَدَخْلْنَاشْ فالتَجْرُبَة بَصَحْ سَلَكْنَا مَنْ الشَرِيرْ."⁵ومْبَعْدْ ڤَاللهُمْ :" شكُونْ فِيكُمْ لِيْكُونْ عَنْدَه صَاحْبَه ، وإرُوحْلَه فِي نَصْ اللِيلْ ، ويڤُولَه يَاصَاحْبِي سَلَفْلِي ثْلاَثَ خُبْزَاتْ. ⁶لخَطَرْ جَانِي صَاحْبِي مَلْبْعِيدْ ومَعَنْدِي حَتَى حَاجَة نْحَطْهَا لِيه . ⁷جَاوبَهْ صَاحْبَه مَدَارْ وڤَالَه : مَا تْصَدَعْنِيشْ! البَابْ مْبَلَعْ دَرْوَكْ ووْلاَدِي رَاڤْدِينْ . مَنَقْدَرْشْ أَنُودْ و نَعْطِيكْ . ⁸نْڤُولكُومْ : إِذَا كَانْ مَايْنُودْشْ يَعْطِيه لخَطَرْ صَاحْبَه ، إِيْنُودْ ويَعْطِيه لخَطَرْ سَمَطْ عْلِيهْ .⁹وانَا نڤُولْكُمْ سَقْسُوا يَنَعطَلْكُمْ ، أطَلْبُوا تَلْقُوا ، ¹⁰طَبطبُوا يَنحَللْكُم البَابْ . عْلاخَطَرْش لي يْسَقْسِي يْنَعْطَالَهْ، ولِي يَطْلَبْ يَلْقَى ، ولِي يْطَبْطَبْ يَنْفْتَحْلهْ .¹¹شْكُونْ فِيكُمْ ،لِي أبْ ، يَطْلَبْ مَنّهْ وَلْدَهْ خُبْزْ، وْيَعْطِهْ حْجَرْ؟! ولاَ يَطْلَبْ منّهْ حُوتْ يَعْطِهْ حْنَشْ. ¹²ولِيَطْلَبْ منّهْ بَيْضَة، يَعْطِيهْ عڤْرَبْ ؟ ¹³وْ يْلاَكُنْتُوا شَرَانِيِينْ تَعْرَفْوا تْمَدْوا لوْلَادْكُمْ صْوَالَحْ مْلَاحْ، كِيفَاشْ بُوكُمْ لِفسْمَا ، مَيَعْطِشْ الرُوحْ القُدُسْ للِيَطَلْبُوهْ ".¹⁴وكَانْ يَسُوعْ يَخْرَجْ لَرْوَاحْ الشَرِيرَة، و كَانْ هَذَاكْ بكُّوشْ. وْ كِخْرَجْ الرُوحْ الشرِيرْ هْدَرْ هَدَاكْ لْبَكُوشْ، و النّاسْ تْعَجْبُوا. ¹⁵وْ شِيوَحْدِنْ مَنْهُمْ ڤالُوا:"رَاهْ يْخَرّجْ الاَرْوَاحْ الشَرِيرَة بْقُوَة بِلَعْزَبُولْ رَئِيسْ الشَيَاطِينْ"¹⁶وْوَحْدُخْرِينْ بْغَاوْ يْجَرْبُوهْ وطَلْبُوا مَنّهْ مُعْجِزَة مِنْ السْمَا. ¹⁷وعْرَفْ نَيَتْهُمْ. وڤالْهُمْ:"كُلْ مَمْلَكَة مَقْسُومَة عْلَى رُوحْهَا تْتّخْرَبْ وْدَارْ مَقْسُومْ عْلَى دَارْ يْطِيحْ.¹⁸وْ ْيلَا كَانْ الشِيطَانْ هُوَ تَانِي ولَّى ضَدْ رُوحَهْ ، كِيفَاهْ تْدُومْ مَمْلَكَتُهْ ؟ عْلَاخَطَرْشْ رَاكُمْ تْڤُولُوا : رَانِي نَخَرّجْ الارْوَاحْ الشَرِيرَة بِبَعْلَزبُولْ . ¹⁹وْ يْلَا كُنْتْ انَا نَخَرّجْ الاَرْوَاحْ الشَرِيرَة بِبَعْلَزَبُولْ بَصّحْ وْلَادْكُمْ بَشْكُونْ يْخَرْجُوهُمْ ؟ عْلَى هَادْ الشِي هُمَا يْحَكْمُوا عْلِيكُمْ . ²⁰و يْلَا كُنْتْ بَصْبَعْ اللّهْ نْخَرّجْ الاَرْوَاحْ الشِرِيرَة، امَالَا عَنْدْكُمْ مَلَكُوتْ اللّهْ .²¹وْ كِي الرّاجَلْ صْحِيحْ مَتْسَلّحْ يْعَسْ دَارَهْ ، يْوَلِي رَزْقَهْ فِي اَمَانْ .  ²² وْ كِي يْجِيهْ لِي صْحِيحْ عْلِيهْ يَغَلْبَهْ ، وْ يَڤْلَعْلَهْ ڤاعْ السْلَاحْ لِي كَانْ يَتْكَلْ عْلِيهْ يََدّي رَزْقَهْ وْ يَڤَسْمَهْ . ²³لِي مَاشِي مْعَايَا هُوَ ضَدّي ، وْ لِي مَيْلَمْشُ مْعَايَا رَاهْ يْفَرّقْ .²⁴مَلِي يُخْرَجْ الرّوحْ الشَرِيرْ ماَلْبْنَادَمْ ،يْفُوتْ مَالْمْضَارَبْ لِي مَافِيهَاشْ الْمَا ، يَطْلُبْ رَاحَة وْلَا مَلْقَاشْ يْقُولْ : نْوَلِي لْدَارِي لِخْرَجْتْ مَنْهَا .  ²⁵ كِي يَوْصَلْ يَلْقَاهَا مْقِيَّة وْ مْزَوْقَة . ²⁶وْ مْبَعْدَ يْرُوحْ وَيْجِيبْ مْعَاهْ سَبْعَة رْوَاحْ وَحْدُخْرِينْ اَشْرَارْ عْلِيهْ ، يَدَّخْلُوا وْ يَسَّكْنُوا تَمَّ . وْ تْوَلِّي لْعَاقِبَة تَاعْ دَاكْ لَبْنَادَمْ صْعِبَة عْلَى لِي كَانَتْ !".²⁷وْ تَمْ تَمْ كِي كَانْ يَهْدَرْ ، زَڤّاتْ وَاحَدْ لَمْرَا مَنْ هَادُوكْ النَّاسْ وْ ڤَالَتْ : "سَعْدَاتْ لَمْرَا لِي رَفْدَاتَكْ فِي كَرْشْهَا وْ لِرَضْعَاتَكْ " . ²⁸سَعْدَاتْ لِي يَسَمْعُوا كْلَامْ اللَّهْ وْ يْطَبْقُوهْ ".²⁹وْ كِي كَانُوا النَّاسْ يَدّامْروُا ، بْدَا يْڤُولْ :" هَادْ لْجِيلْ شِرِّيرْ ، يَطْلَبْ مُعْجِزَة وْ مَتَنْعْطَالَهْشْ غِيرْ مُعْجِزَة يُونَانْ النَبِي . ³⁰عْلَاخَطَرْشْ كَانْ يُنَانْ النَبِي مُعْجِزَة لِشَعْبْ نِينيوى ، هَاكَأ غَادِي يْكُونْ تَانِي اِبْنْ لْاِنْسَانْ مُعْجِزَة لْهَادْ لْجِيلْ .³¹فْيُومْ لْحِسَابْ ، مَلِكَة بْلَادْ لْجَنُوبْ تْقُومْ وْ تْحَاسَبْ رْجَالْ هَادْ لْجِيلْ ، عْلَاخَطَرْشْ جَاتْ مْبْلَادْ بْعِيدَة بَاشْ تَسْمَعْ حِكْمَة سُلَيْمَانْ ، وْ رَاهْ هْنَا لِهُوَ اَعْظَمْ مِنْ سُلَيْمَانْ !³²رْجَالْ نِينْوَى يْقُومُوا فِي يُومْ لْحِسَابْ مْعَ هَادْ لْجِيلْ وْ يْحَاسْبُوهْ ، عْلَاخَطَرْ تَابُوا مَلِّي دْعَاهُمْ يُونَانْ لَتُّوبَة ، وْ رَاهْ هْنَا لِي هُوَ اَعْظَمْ مَنْ يُونَانْ !³³حَتَى وَاحَدْ مَا يَشْعَلْ قَنْدِيلْ و يْحَطَهْ فِي مَضْرَبْ مَدْسُوسْ ،ولَا يْغَطِيهْ بالْكَفَة ،بَصَحْ يَنْحَطْ فِي مَوْضِعْ بَاشْ لِي دَاخْلِينْ يْشُوفُوا النُورْ . ³⁴سِرَاجْ الجَسَدْ هُوَ العِينْ ، يْلَا كَانَتْ لْعيِنْ صْحِيحَة الجَسَدْ تَاعَكْ يْكُونْ ڤاعْ مْنَوَّرْ ، ³⁵ويْلَا كَانَتْ عِينَكْ شرِيرَة جَسَدَكْ يْكُونْ مْظَلَّمْ . ³⁶رَدْ بَالَكْ يْلَا كَانْ النُّورْ لِي فِيكْ ظْلَامْ . و يْلَا كَانْ لْجَسَدْ تَاعَكْ ڤَاعْ مَافِيهْشْ حَتَى شْوِيَا ظَلْمَة ، يْكُونْ ڤَاعْ مْنُوَرْكِيمَا يْضَوِيلَكْ لْمَصْبَاحْ .³⁷توبيخ الفرسيين والكتبة كِكَانْ هُوَ يَهْدَرْ عَرْضَهْ الفَرَيسِي يَتْعَشَى عَنْدَهْ ، دْخَلْ و تَكَا ، ³⁸بَصّحْ الفرَيسِي كِشَافْ هَادْ الشِي تْعَجَّبْ عْلَاخَطَرْ مَا غْسَلْشْ يَدِّيهْ قْبَلْ مَا يَاكُلْ .³⁹ڤَالْهُمْ الرَّبْ :"نْتُمَا يَارْجَالْ الدِينْ تْذُوقُوا لْكَاسْ و لْڤصْعَة مَنْ بَرَا بَصَّحْ مْدَاخَلْ مْعَمْرِينْ خِيَانَة وْ خُبْثْ . ⁴⁰يا جهال ، مَاشِي لِصْنَعْ لْبَرَا صْنَعْ لدَاخَلْ تَانِي ؟ ⁴¹مَدُّوا مَلِي عَنْدْكُمْ صَدَقَة ، بَاشْ كُلْشِي يْوَلِي لْكُمْ نْقَى .⁴²بَصَّحْ يَاوِيلْكُمْ يَا رْجَالْ الدِّينْ تَعَشْرُوا مَنْ النَعْنَاعْ الحَرْمَلْ وْ ڤَاعْ انْوَاعْ الاَعْشَابْ وَالبُقُولْ ، وْخَلِيتُوا لْحَقْ وْ مَحَبَة اللَّهْ . كَانْ يْلِيقْ دِيرُوا هَادِي وْ مَا تْخَلِيوْشْ لُخْرَى .⁴³يَاوِيلْكُمْ يَارْجَالْ الدِينْ اللّيِ تَبْغُوا تْجَمْعُوا في الصْفُوفْ اللْوَالَى فِي المَجَامِعْ ، وْ حَيُوكُمْ فِي الاسْوَاقْ . ⁴⁴يَا وِيلْكُمْ يَالْكَتَبَة وَ الفَرَنْسِيينْ المُنَافِقِيين ، رَاكُمْ تْشَبْهُوا للَقْبُورْ لْمَدْسُوسَة ، لِي يَمْشِيوْ عْلِيهَا النَّاسْ شوْ مَايَعَرْفُوشْ !".⁴⁵جَاوْبَهْ وَاحَدْ مَن مْعَلْمِي الشَرِيعَة وْ ڤَالَهْ : "يَا سِيدِي مِينْ رَاكْ تْڤُولْ في هَادْ لْهَدْرَة رَاكْ تْعَايَرْ فِينَا حْنَا تَانِي ؟!". ⁴⁶ڤَالْ :" يَا وِيلْكُمْ نْتُومَا يَا مْعَلْمِي الشَرِيعَة عْلَى خَاطَرْشْ تَحَمْلُوا النَاسْ فُوڤ طَاقَتْكُمْ وَنْتُومَا مَاتْحَرْكُوشْ يَديكُمْ حَتَا صْبَاحْ بَاشْ تْعَاوْنُوهُمْ .⁴⁷يَاوِيلْكُمْ عْلَاخَطَرْ رَاكُمْ تَبْنُوا قْبُورْ الاَنْبِيَاءْ وْ جْدُودْكُمْ هُمَا لِكَتْلُوهُمْ . ⁴⁸هَكْدَا تَقَبْلُوا وْتَشَهْدُوا لِدَارُوهْ جْدُودْكُمْ ،عْلَى خَاطَرْ هُمَا قَتْلُوهُمْ وْ نْتُومَا تَبْنُوا قْبُورْهُمْ .⁴⁹عْلَى هَادْ الشِي حِكْمَةْ اللَّهْ ڤَالَتْ : غَادِي نَرْسَلْهُمْ اَنْبِيَاءْ وْ رُسُلْ وْ غَادِي يَكَتْلُوا بَعْضْ مَنْهُمْ وْ يْطَرْدُوهُمْ . ⁵⁰بَاشْ يَتْحَاسَبْ هَادْ الجِيلْ عْلَى دَمْ ڤَاعْ الاَنْبِيَاءْ لِي سَالْ مَلِّي تْخَلْقَتْ دَّنْيَا . ⁵¹مَن دَمْ هَابِيلْ حَتَى لْدَمْ زَكَرِيَا لِتَقْتَلْ بِين المَذْبَحْ وْ الهَيْكَلْ ، وَاهْ نْقُلْكُمْ غَادِي يَتْحَاسَبْ هَادْ الجِيلْ عْلَى دَمْهُمْ .⁵²يَاوِيلْكُمْ مْعَلْمِي الشَرِيعَة عْلَى خَاطَرْ دِيتُوا مَفْتَاحْ المَعْرِفَة ، مَادْخَلْتُوا نْتومَا مَاخَلِيتُوا لِي بْغَا يَدْخَلْ ".⁵³كِيكَانْ يَهْدَرلْهُمْ بْهَادْ الشِي بْدَاوْ الكَتَبَة وْ الفَرَسِيينْ يَعَصْرُوا وْ يْسَقْسُوا عْلَى بزَافْ أُمُور ، ⁵⁴وْهُمَا يْعَسُولَهْ كْلَامَهْ وْ يْحَوْسُوا يْشَدُوا عْليهْ هَدْرَة

Chapter 12

¹و فِي ذَاكْ الْوَقْتْ، اْتْلَامُوا أَلَافْ الْنَّاسْ ، حَتَّى وَلَّاوْ يَعَّفْسُوا عْلَى بَعْضِيَاتْهُمْ ، وْبْدَا يْڤُولْ لَلْتَلَامِذْ اَتَّعَهْ : " رَدُّوا مَنْ خْمِيرَة الْفَرِّسِيِينْ لِهِيَا الالْنِّفَاقْ ،²ڤَاعْ الْمَسْتُورْ يَنْفْدَحْ ، و ڤَاعْ الْمَدْسُو ايبَانْ . ³عْلَى دَاكْ الْشِّي لڤَلْتُوه فْالْظَّلْمَة يَنْسْمَعْ فَالْنُّورْ ، و ڤَاعْ لِهْدَرْتُوا فِيه فَالْسَّرْ فَالْدْيَارْ اتْبَرَّحْ بِيهْ فُوڤْ الْسْطُوحَ.⁴و بَصَّحْ أَنَا نْڤُولْكُمْ يَا حْبَابِي : مَتْخَافُوشْ مَنْ لِيَكُّتْلُوا الْجسَدْ ، و مَنْ بَعْدْ مَيَقَّدْرُوشْ يْدِيرُوا اكْثَرْ مَنْ دَاكْ الْشِّي. ⁵بَصَّحْ نْوَرِّيلْكُمْ مَنْشْكُونْ لِي يْلِيقْ تْخَافُوا مَنَّه : خَافُوا مَنْ هَدَاكْ الْلّي مَنْ بَعْدْ يُكْتُلْ ، عَنْدَه سُلْطَانْ بَاشْ يْقِيسْ فِي جَهَنَّمْ . وَاهْ، اَنْڤُولْكُمْ : مَنْ هَذَا خَافُوا!.⁶مَشِّي خَمْسَة تَاعْ زْوَاوَشْ يَنْتْبَاعُو بْزُوجْ دُورُوا ،و حَتَّى وَاحَدْ مَنْهُمْ مَنْسِيْ أَمَامْ الْلَّهْ ؟ ⁷حَتَّى الْشْعَرْ رَسْكُمْ رَاهْ مَحْسُوبْ . مَاتْخَافُوشْ ! نْتُومَا خِيرْ مَنْ بَزَّافْ انْتَعْ زْوَاوَشْ!⁸رَانِي نْڤُولْكُمْ : لِي سْتَعْرَفْ بِيَا ڤُدَّامْ الْنَّاسْ ، غَادِي يَسْتَعْرَفْ بِيه ابْنْ الْانْسَانْ ڤُدَّامْ الْمَلَائِكَة تَاعْ الْلَّه. ⁹وْ لِّي يُنْكُرْنِي ڤُدَّامْ الْنَّاسْ ، يُنُّكْرَه ابْنْ الْانْسَانْ ڤُدَّامْ مَاَلئِكَة الْلَّه. ¹⁰و ڤَاعْ لِي يْقولُوا كَلِمَة ضِدْ ابْنْ الْانْسَانْ غَادِي يَنْتَغْفَرْلَه، و بَصَّحْ لِي يْڤُولْ كْلَامْ الْكُفْرْ عْلَى رُوحْ الْقُدُسْ مَيَنْتَغْفَرْلَهْشْ .¹¹كِي يَدُّوكُمْ لَلْمَجَامِعْ ڤُدَّامْ الْرُّؤَسَاءْ و صْحَابْ الْسُّلْطَة و مَتْخَمُّوشْ شَاتْڤُولُوا و بْشَا دَّافْعُوا ، ¹²اعْلَى خَاطَرْ الْرُّوحْ الْقُدُسْ يْعَلَّمْكُمْ فْدِيكْ الْسَّاعَة شَاخَصْكُمْ تْڤُولُوا".¹³و ڤُلْ وَاحَدْ مَنْ جْمَاعَة لْيَسُوعْ : " يَا يَسِدِي، ڤُولْ لْخُويَا أڤْسَمْ مْعَايَا الْوَرْثْ ". ¹⁴و ڤَالَهْ : " يَا بْنَادَمْ شْكُونْ دَارْنِي قَاضِي عْلِيكُمْ لِيْڤَسَّمْ عْلِيكُم الْوَرْثْ؟". ¹⁵و ڤَالْهُم : " رَدُّوا بَالْكُمْ و احَّرْزُوا ارْوَاحْكُمْ مَنْ الْطْمَعْ ، عْلَى خَاطَرْ كَثْرَة الْدْرَاهَمْ مَشّي هِيَ لْطُولْ لَعْمَرْ".¹⁶أضْرَبَّلْهُمْ مْثَلْ و ڤَالْ : « وَاحَدْ الْرَّاجَلْ مْرَفَّه الْلَّرْضْ الْتَّاعَه ، ¹⁷خَمَّمْ مْعَ رُوحَه و ڤَالْ : شَاغَدِي نْدِيرْ ، مَعَنْدِيشْ مَوْضَعْ بَاشْ نْلَمْ فِيه الْغَلَّة انْتَاعِي ؟ ¹⁸و ڤَالْ : غَادِي نْدِيرْ هَادْ الْشِّي : غَادي نْهَدَّمْ الْمْخَازَنْ تَاعِي و نَبْنِي لَكْبِيرَة عْلِيهَا و نْلَمْ فِيهُمْ ڤَاعْ الْخِيرْ و الْغَلَّة نْتَاعِي. ¹⁹وانْڤُولْ الْنَّفْسِي : يَانَفْسِي عَنْدَكْ الْخِيرْ بَزَّافْ ، مَدْسُوسَة و تَكْفِيكْ شْحَالْ مَنْ عَامْ . و دْرُوكْ أَتْهَنِّي كُولِي و الْشُّرْبِي و فَرْحِي !²⁰و ڤَالَه الْلَّه : يَاغَبِيْ ! فَهَادْ الْلِّيلَة رُوحَكْ تَطْلَعْ ، و مَنْ ڤَاعْ لِوَجَّتَه و خْزَنْتَه لِي مَنْ غَادِي يْوَلِّي ؟ ²¹هَكَّا غَادِي يَصْرَى أَلِّي يَغْنِي رُوحَه و مَيكَّانْشْ غَانِي لَلَّه ".²²و ڤَالَه لْتَلَامِيذه :" علَى هَاذْ الْشِّي نْڤُولْكُمْ : مَتَتْقَلْقُوشْ و مَتَتْخَمُّوشْ فِي حْيَاتْكُمْ شَا تَاكْلُو،ا ولَّا شَا تَشَّرْبُوا . ²³الْحَيَاةْ مَشِّي غِيرْ مَاكْلَة، و الْجَسَدْ مَشِّي غِير الْبَاسْ .²⁴شُوفُوا الْغُرْبَانْ : مَاتَزْرَعْ مَا تَحْصَدْ ، و مَعَنْدْهَا عُشْ و مَعَنْدْهَا مَخْزَنْ ، بَصَّحْ رَبِّي يْقَوَّتْهَا . قِيمَتْكُمْ تَسْوَى كْثَرْ مَنْ قِيمَة الْطُّيُورْ ! ²⁵شْكُونْ فِيكُمْ لِي مَهْمُومْ و مْقَلَّقْ يَقْدَرْ يْزِيدْ سَاعَة وَحْدَة مَنْ عُمْرَه ؟ ²⁶إِذَا كُنْتُوا مَشِّي قَادِّينْ علَى صْوَالَح صْغَارْ ، عْلَاه تَتْقَلْقُوا عْلَى الْبَاقِي ؟²⁷شُوفُوا الْنْوَاشْ كِيفَاشْ تَكْبَرْ: مَايَعْيَا مَا تَنْسْجَشْ بَصَّحْ، نْڤُولْكُم : حَتَّى سُلَيْمَانْ فِي ڤَاعْ عَزَّه مَكَانْشْ يَلْبَسْ وحْدَة فِيهُمْ . ²⁸إِذَا كَانَ لَحْشِيشْ لَخْضَرْ لِي رَاه نَابَتْ فَالْحَقْلْ الْيُومْ و غَدْوَى يَتْقَاسْ فَالْنَّارْ و الْلَّه يَلَّبْسَه كِمَا هَاكْ ، كِيفَاشْ مَيَلْمَسْكُمْشْ نْتُومَا يَاقَلِيلَ الْإِيمَانْ ؟²⁹مَاتَطَّلْبُوشْ شَا تَاكْلُوا و شَاتَشَّرْبُوا و مَتَتْقَلْقُوشْ ، هَذَا قاعْ الْشِّي يُطُّلْبَه نَاسْ الْدَّنْيَا . ³⁰و بَصَّحْ نْتُومَا بُوكُمْ الِّي فَالْسْمَا يَعْرَفْ بَلِّي تَسْحَقُّوا هَاذْ الْشِّي .³¹بَصَّحْ اطَّلْبُوا مَلْكُوت الْلَّه ، و هَاذْ الْشِّي يَنْزَادْ لْكُم . ³²"مَاتْخَافْشْ ، يَا الْقْطِيعْ الْصْغِيرْ ، عْلَى خَاطَرْ بُوكُمْ الْلِّي فَالْسْمَا فْرَح بَاشْ يَعْطِيكُمْ الْمَلَكُوتْ .³³بِيعُوا شَعَنْدْكُمْ و صَدْقُوه . دِيرُوا لْكُمْ شْكَايَرْ مَيَتَرْشُوشْ و كَنْز فَالْسْمَا مَا يَفْنَاشْ ، و بَاشْ مَيَقْدَرْشْ يَتَّسْرَقْ وْلَا يَتْصَدَّى، ³⁴عْلَى خَاطَرْ وِينْ مَا يْكُونْ كَنْزَكْ تَمَّاكْ يْكُونْ قَلْبَكْ تَانِي .³⁵"كُونُوا مَتْحَزْمِينْ و وَاجْدِينْ و مْصَابِحُكُمْ شَاعْلِينْ ، ³⁶و نْتُمَا كِيمَا لْعَابِيدْ يْقَارْعُوا سِيدْهُم وِينْتَا يْوَلِّي مَنْ الْعَرْسْ، حَتَّى إذَا طَبْطَبْ احَلُّولَه بْخُوفْ.³⁷يَاسَعْدَاتْ هَادُوكْ الْعَبِيدْ الِّي إِذَا جَا سِيدْهُمْ يَلْقَاهُمْ سَاهْرِينْ . الْحَقْ أَنَا نْڤُولْكُمْ : بَلِّي غَادِي يَتْحَزَّمْ و يَجْمَعْهُمْ حْدَاهْ و يْقُومْ بِيهُمْ . ³⁸و إِذَا جَا فَالْلِّيلْ و لَّا نُصْ الْلِّيلْ و لْقَاهُمْ هَاكَا ، عْلَى هَذِي الْحَالَة يَاسَعْدَاتْ لْهَادُوكْ الْعَبِيدْ .³⁹بَصَّحْ عَرْفُوا هَاذْ الْشِّي : لُوكَانْ يَعْرَفْ صَاحَبْ الْدَّار الْسَّاعَة لِي يْجِي فِيهَا الْخَايَنْ يَسَّهْرُوا و مَيْخَلِّيهْشْ دَارَه تَتَّخْوَنْ . ⁴⁰كُونُوا نْتُومَا تَانِي وَاجْدِينْ ، مَرَكُمْشْ عَارْفِينْ الْسَّاعَة الْلِّي يْوَلِّي فِيهَا إِبْنْ الْإِنْسَانْ".⁴¹ڤَالَه بُطْرُسْ : " يَارَبُّ، لِينَا تْڤُولْ هَذَا الْمْثَلْ و ڤَاعْ الْنَّاسْ ؟". ⁴²و ڤَالْ الْرَّبْ : " شْكُونْ هَذَا الْوَكِيلْ الْأَمِينْ الْعَاقَلْ الْلِّي يْوَكْلَه سِيدَه بَاشْ يَعْطِي الْمَاكْلَة لْخَدَّامَة فِي وَقْتْهَا ؟ ⁴³يَسَعْدَاتْ هَذَاكْ الْعَبْدْ جَا سِيدَه يَيَلْقَاه يْدِيرْ كِي مَا هَكْ! ⁴⁴الْحَقْ نْڤُولْكُمْ :غَادِي يْوَكْلَه عْلَى ڤَاعْ رَزْقَه .⁴⁵و بَصَّحْ إِذَا ڤَالْ هَذَاكْ الْعَبْدْ فِي ڤَلْبَه : غَادِي يَبْطَى سِيدِي بَاه يْوَلِّي يَبْدَا يَضْرُبْ فَالْعَبِيدْ و الْخَدَّامَة، و يَاكُلْ و يُشْرُبْ و يَسْكَرْ . ⁴⁶و مَنْ بَعْدْ يْجِي سِيدْ هَذَاكْ الْعَبْدْ فَالْنْهَارْ و الْسَّاعَة لِي مَيَعْرَفْهَاشْ، غَادِي يْعَاقْبَه بَزَّافْ و يْقِيسَه مْعَ الْنَّاسْ الْلِّي خَانُوا الْأَمَانَة .⁴⁷بَصَّحْ هَذَاكْ الْعَبْدْ الّي يَعْرَفْ شَابْغَى سِيدَه و مَوَجَّدْشْ رُوحَه و مَيْدِيرْشْ كِيمَا بْغَى سِيدَه يَنْضْرَبْ بَزَّافْ . ⁴⁸بَصَّحْ الِّي مَيَعْرَفْشْ و يْدِيرْ حَاجَة الِّي تَستْحَق الْضَّرْبْ، يَنْظْرَبْ قْلِيلْ. و الِّي يَنْتْمَدْلَه بَزَّافْ يَنْطْلَبْ مَنَّه بَزَّافْ، و يَنْحَطْ عَنْدَه أَمَانَة كْبِيرَة و يَطَّلْبُوه بَزَّافْ.⁴⁹"جِيتْ بَاشْ نْقِيسْ نَارْ عْلَى الْلَّرْضْ ، مَدَبِيَا لُوكَانْ تَشْعَلْ دَرْوَكْ ؟ ⁵⁰خَاصْنِي أَنْفُوتْ فِي الْمَعْمُودِيَة و شْحَالْ ڤلْبِي مْزَيَّرْ حَتَّى يَنْكْمَلْ ؟⁵¹احْسَبْتُوا جِيتْ بَاشْ تْكُونْ لَهْنَا فَالْأَرْضْ ؟ لَا ، نْڤُولْكُم : جِيتْ انْفَرَّق . ⁵²أَعْلَى خَاطَرْ غَادِي يْكُونْ خَمْسَة فَالْدَّار مْڤَسْمِين : ثْلَاثَة عْلَى زُوجْ ، و زُوجْ عْلَى ثْلَاثَة . ⁵³يْدُور بُوه عْلَى وَلْدَه ، و الْوَلْدْ عْلَى بُوه ، و الأُمْ عْلَى بَنْتْهَا، و الْبَنْتْ عْلَى امْهَا، و الْعْجُوزَة عْلَى كَنَّتْهَا ، و الْكَنَّة عْلَى عْجُوزَتْهَا".⁵⁴و مَنْ بَعْد ڤَالْ لَنَّاسْ: " إِذَا شَفْتُوا الْسْحَابَة جَايَة مَنْ الْغَرْبْ تَمْتَمْ تْڤُولُوا : غَدِي تْصُبْ الْنُّوا، و يْكُونْ هَذَا. ⁵⁵و إِلَا شَفْتُوا الْرِّيحْ جَايَة مَنْ الْجَنُوبْ تْڤُولُوا: غَادِي يْكُونْ الْحُمَّانْ ، و يْكُونْ . ⁵⁶يَاالْمْنَافْقِينْ! تَعَّرْفُوا اتْمَيْزُوا حَالَة الْسْمَا ، و مَتَقَدْرُوشْ تْمَيْزُوا هَادْ الْزْمَانْ؟⁵⁷عْلَاشْ مَتَحَّكْمُوشْ بَالْرْوَاحْكُمْ شَاهُو الْحَقْ ؟ ⁵⁸مِينْ تْرُوحْ مْعَ خصِيمَكْ لَلْمَحَّكْمَة ، دِيرْ ڤاعْ الْلِّي عْلِيكْ بَاشْ تَتْصَالَحْ مْعَاهْ و لَّا تَسْلَكْ مَنَّه، بَاشْ مَيْجَرَّكْشْ لَلْقَاضِي، و الْقَاضِي إِمَدَّكْ لَلْحَاكِمْ بَاشْ يْدَخْلَكْ لَلْحَبْسْ . ⁵⁹أَنْڤولَكْ : مَتُخْرُجْشْ مَنْ تَمَّا حَتَّى تْخْلَّص الْدُّورُوا الْتَّالِي".

Chapter 13

¹وْ كَانْ حَاضَرْ فِي هَدَاكْ الْوَقْتْ وَحَدْ الْقَوْمْ إِخَبْرُوهْ عْلَى الْجَلِيلِيِينْ الْلِّي كْتَلْهُمْ الْحَاكَمْ بِيلَاطُسْ وْ خَلَّطْ دَمْهُمْ بَالْدَّمْ الْذَّبَائِحْ . ²جَاوَبْهُمْ يَسُوعْ وْ ڤَالْهُمْ :" شَرَكُمْ حَاسْبِينْ هَادُوكْ الْجَلِيلِيِينْ كَانُوا مَذْنُوبِينْ كْثَرْ مَنْ ڤَاعْ الْجَلِيلِيِينْ لَخَطَرْ صْرَالْهُمْ ڤَاعْ هَادْ الْشِّي ؟ ³أَلْاَّ! أَنْڤَولْكُمْ : مَتَبْتُوشْ غَادِي ڤَاعْ تَهَّلْكُوا كِيمَنْ هَكَا.⁴وْهَادُوكْ الْثْمَنْتَاعَشْ لِطَاحْ عْلِيهُمْ الْبُرْجْ سِلْوَانْ وْكْتَلْتْهُمْ، رَكُمْ حَاسْبِينْ هَذُوكْ لِيكَانُوا مِذَنِبِينْ أَكْثَرْ مَنْ هَدُوكْ الْنَّاسْ اْلِّي فِي أُورُشَلِيمْ؟ ⁵أَلَّا! أَنْڤولْكُمْ : إِذَا مَتَبْتُوشْ غَادِي تَهَّلْكُوا ".⁶وْڤَالْ بْهَاذْ الْمْثَلْ : "كَانَتْ لْوَاحَدْ شَجْرَة الْحُرَّة مَغْرُوسَة فِي وْسَطْ دَالْيَة تَاعْ لَعْنَبْ، جَا يْحَوَّسْ فِيهَا عْلَى الْفَاكْيَة مَلْقَاشْ . ⁷وْ ڤَالْ لَلْخَدَّامْ : رَانِي فِي تَلْتْ سْنِينْ نْجِي نْحَوَّسْ عْلَى الْفَاكْيَة فِي هَادِي الْشَّجْرَة وْ مَلْكِيتْشْ . أَمَلَا أَڤْطَعْهَا! عْلَاشْ هَذِه الْأَرْضْ ضَايْعَة بْلَا فَايْدَة؟⁸جَاوْبَهْ وْ ڤَالَهْ :" يَاسِيدِي حَلِّيهَا ، خَلِّيهَا هَاذْ الْعَامْ ثَانِي حَتَّى نَحْرڤْهَا وَ نْدِيرْهَا الْزْبَلْ نْتَاعْ الْحَيَوَانْ . ⁹وَإِذَا جَابَتْ الْفَاكْيَة ، وْ إِلَا مَعْطَاتْشْ الْفَاكْيَة نَڤْطَعْهَا".¹⁰وْكَانْ يْعَلَّمْ فَالْمَجْمَعْ نْهَارْ الْسَّبْتْ، ¹¹وْ كَأَنَّهَا مَرْأَة فِيهَا رُوحْ شَرِّيرْ مَرَّضْهَا تْمَنْتَاعَشْ نْعَامْ ، وْ كَانَتْ مْحَدْبَه مَتَقْدَرْشْ تَرْفَدْ رُوحْهَا ڤَاعْ .¹²كِيشَافْهَا يَسُوعْ عَيَّطَلْهَا و ڤَالْهَا:" يَامْرَى ، بْرِيتِي مَنْ مَرْضَكْ! " . ¹³و حَطْ يَدِّيه ،عْلِيهَا فْدِيكْ الْسَّاعَة بْرَاتْ و وَڤْفَتْ وْ مَجْدَتْ الْلَّه . ¹⁴جَاوْبَه رَئِيسْ الْمَجْهَعْ و هُوَ زَعْفَانْ عْلَى خَاطَرْ يَسُوعْ بَرَّى هَدِيكْ الْمْرَى فَنْهَارْ الْسَّبْتْ ، و ڤَالْ لْهَدُوكْ الْنَّاسْ :" عَنْدْنَا سَتْ أَيَّامْ نْتَاعْ خَدْمَة ، و فِي هَدِيكْ لِيَامْ تْجُوا وَتْبَرُّوا الْنَّاسْ، و مْشِي بَسَّبْتْ !".¹⁵جَاوَبْهُم الْرَّبْ و ڤَالْ :" يَا مْنَافْقِينْ ! مَيْنَجَّمْشْ يْسَرَّحْ كُولْ وَاحَدْ مَنْكُمْ بَنْهَارْ الْسَّبْتْ الْبْڤَرْ وْلَّا حْمَارَهْ مَنْ الْكُورِي و يْشَرَّبْهُمْ ؟ ¹⁶و هَذِي، بَنْتْ بْرَاهِيمْ ، رْبَطْهَا الْشِّيطَانْ ثْمَنْتَاعَشْ نَسْنَى ، عْلَاشْ مَشِّي كَانْ يْلِيقْ يَتْسَرَّحْ مَنْ رَبْطْهَا نْهَارْ الْسَّبْتْ ؟".¹⁷و كِي ڤَالْ هَدْ الْشِّي حَشْمُوا ڤَاعْ الْلِّيكَانُوا يْنَاڤْرُوا فِيهْ و فَرْحُو ڤَاع لِيكَانُوا تَمَّاكْ بَالْشِّي الْعَظِيمْ لِكَانْ يْدِيرْ فِيهَا. مَثَلْ حَبَّة الْخَرْدَلْ و مثَلْ الْخَمِيرَة¹⁸و ڤَالْ :" شَايْشَبَّهْ مَلَكُوتْ الْلَّه ؟ و شَانْشَبْهَه ؟ ¹⁹يْشَبَّهْ حَبَّة خَرْدَلْ ادَّاهَا وَحْدْ الْإِنْسَانْ و غْرَسْهَا فِي جْنِينْتَه ، نَبْتَتْ وْوَلَّاتْ شَجْرَة كْبِيرَة ، و عَشَّتْ الْزْوَاوَجْ نْتَاعْ اسْمَا فِي غْصَانْهَا".²⁰و ڤَالْ تَانِي : " بَاشْ نْشَبَّهْ مَلَكُوتْ الْلَّه ؟ ²¹اتْشَبَّه الْخْمِيرَه أَدَّاتْهَا امْرَى و دَسَّتْهَا فْتَلْتْ كِيلَاةْ دْڤِيڤْ حَتَّى خَمْرَتْ ".²²و فَاتْ فِي لَمْدُنْ وَ دْشُرْ يْعَلَّمْ و يْرُوحْ لَطْرِيقْ أُورُوشَالِيمْ ، ²³وڤَالَه وَاحَدْ :" يَاسِيدِي ، أَقْلِيلْ هُمَا لِي يَسَّلْكُوا ؟". ²⁴و ڤَالْهُمْ : اجْتَاهْدُوا بَاشْ تَدَّخْلُوا مَنْ الْبَابْ الْضَّيَّقْ،و أَنَا نْڤُولْكُمْ : غَادِي بَزَّافْ يَطَّلْبُوا بَاشْ يَدَّخْلُوا و مَيْقَدُّوشْ²⁵وْكِي جَا مُولْ الْدَّارْ و بَلَّعْ الْبَابْ ، و بْدِيتُوا تُوَّڤْفُوا بَرَّى وْ طَّطْبُوا فَالْبَابْ و تْڤُولُوا: يَارَبْ ، يَارَبْ ! حَلْ عْلِينَا . يْجَاوَبْ ، وَيْڤُولْكُمْ: مَنَعْرَفْكُمْشْ مْنِينْ جِيتُوا نْتُومَا !  ²⁶ تَمْتَمْ تَبْدُوا تْڤُولُوا : اكْلِينَا وَ شْرُبْنَا ڤُدَّامَكْ ، و عَلَّمْتْ فِي جْوَايَهْنَا ! ²⁷وَ يْڤُولْ : نْڤُولْكُمْ: مَنَعْرَفْكُمْشْ مْنِينْ جِيتُوا ، نْتُومَا بَعْدُوا عْلِيَا يَا ضَالْمِينْ!²⁸تَمَّا يْكُونْ لَبْكَى و الْنْوَاحْ ، كِي شَفْتُوا ابْرَاهِيمْ و اسْحَاقْ وْ يَعْقُوبْ و ڤاعْ الْأَنْبِيَاءْ فِي مَلَكُوتْ الْلَّهْ ، وَ نْتُومَا مَقْيُوسِينْ بَرَّى . ²⁹وَيْجُوا مَنْ الْشَّرْقْ و الْغَرْبْ و مَنْ الْشَّمَالْ و الْجَنُوبْ ، و يَتَّكُوا فْمَلَكُوتْ الْلَّهْ . ³⁰وْهَادُوا لِيْكُونُوا لْوَالَا يْوَلُّوا تْوَالَا وَتْوَالَا لْوَالَا ".³¹فِي دَاكْ الْنْهَارْ تْڤدْمُوا عَنْدَه الْفَرِّسِيِّينْ و ڤالُولَه : " أُخْرُجْ وْ رُوحْ مَنَّا ، عْلَى خَاطَرْ هِيرُودُسْ بْغَا يُكُّتْلُكْ". ³²و ڤالْهُمْ : " رُوحُوا ڤولُوا لْهَاذْ الْتَّعْلَبْ : أَنَا رَانِى نْخَرَّجْ الْشْوَاطَنْ ، وْنَشْفِي لْيُومْ وْ غَدْوَا ، و فَالْيُومْ نْكَمَّلْ هَادْ الْشِّي . ³³بَصَّجْ يْلِيقْ نَمْشِي الْيُومْ و غَدْوَا وَ الْلِّي مُورَاهْ، مَكَانْشْ انْبِيْ يَهْلَكْ بَرَّى أُورُوشَالِيمْ!³⁴يَا أُورُشَالِيمْ ، يَا أُورُوشَالِيمْ ! يَا قَتَّالَتْ الْأَنْبِيَاءْ و الْلِّي رَجْمَتْ الْأَنْبِيَاءْ الْمُرْسَلِينْ لِيهَا، شْحَالْ مَنْ مَرَّة بْغِيتِي تْلَمِّي وْلَادَكْ كِيمَا تْلَمْ الْدْجَاجَة الْفْلَالِيسْ تَوَعْهَا تَحْتْ جْنَاحْهَا، و مَبْغَوْشْ! ³⁵ و تَخْلَا دَارْكُمْ و الْحَقْ أَنْڤُولْكُمْ : مَاتْشُوفُونِيشْ حَتَّى يْجِي الْوَقْتْ تْڤُولُوا فِيه : مُبَارَكٌ الْآتِي بِاسْمِ الْرَّبْ!".

Chapter 14

¹ونْهَارْ الْسَّبْتْ كِي جَا لْوَحْدْ الْدَّارْ تَعْ الْفِرِّيسِي بَاشْ يَفَّطْرُوا عَنْدَه ، كَانُوا يْعَسُّوهْ . ²و كَانْ وَاحَدْ الْإِنْسَانْ مْرِيضْ ڤُدَّامَه. ³جَاوَبْهُمْ يَسُوعْ وْ هَدَرْ لْمْعَلْمِينْ الْشَّرِيعَة و الْفَرِّسِيِينْ و يْڤُولْ:" بَصَّحْ حْلَالْ عْلِينا نْبَرُّوا نْهَارْ الْسَّبْتْ؟"⁴سَكْتُوا. شَدَّه وْ بَرَّاه وْ طَلْڤَهْ مَنْ مَرْضَهْ. ⁵مَنْبَعْد جَاوَبْهُمْ وْ ڤَالْ: " شْكُونْ فِيكُمْ يْطَيَّحْ حْمَارَهْ و الْبَقْرِي نْتَاعَهْ فِي بِيرْ وْ مَيَرْفَدْهُمْشْ تَمْتَمْ نْهَارْ الْسَّبْتْ؟". ⁶وْ مَقَدْرُوشْ يْجَاوْبُوهْ عْلَى هَدَاكْ الْشِّي .⁷وْ ڤَالْ لَلْمَعْرُوضِينْ وَاحَدْ لَمْثَلْ ، و هُوَ كَانْ يْمَيَّزْ كِيفَاشْ كَانُوا يْخَيْرُوا صْفُوفْ الْوَالَا ڤَالْهُمْ : ⁸" وِينْتَا مَعَرْضُوكُمْ لَلْعَرْسْ مَتُڤُعْدُوشْ فَالْصْفُوفَ الْوَالَا، بَالَاكْ كَايَنْ نَاسْ اعْزَازْ عْلَى مُولْ الْعَرْسْ كْثَرْ مَنَّكْ. ⁹وَيْجِي لْعَنْدَكْ مُولْ الْعَرْسْ وَ يْڤُولَّكْ: نُوضْ مْنِينْ رَاكْ مْجَمَّعْ وْ مَدَّهْ لْهَذَا الْضِّيفْ. وْ تَمْتَمْ تَبْدَا تَحْشَمْ وْ تْجَمَّعْ مَنْ الْتَّالِي.¹⁰وِينْتَ مَغَرْضُوكْ رُوحْ وْ جَمَّعْ مْعَ الْتَّالِي ، حَتَّى وْ إِذَا جَا عَنْدَكْ لِعَرْضَكْ وَ يْڤُولَكْ: يَاصَاحْبِي، تْڤَدَّم الْڤُدَّامْ. تَمْتَمْ يْكُونْ لِيكْ قِيمَة ڤُدَّامْ لِي مْجَمْعِينْ حْدَاكْ . ¹¹لَخَطَرْ ڤَاعْ الْلِّي يَتْكَبَّرْ يْطِيحْ وْلِي يَتْوَاضَعْ يَتَّرْفَعْ".¹²وْڤَالْ تَانِي أَلِّي عَرْضُوهْ :" وْإِلَا دَرْتْ وْلِيمَة مَتَعْرَضْشْ غِيرْ صْحَابَكْ وْ غِيرْ خُوتَكْ وَلَّا غِيرْ الْأَصْدِقَاءْ الْتَّاعَكْ وْلَغِيرْ الجِيرَانَ الْمَتْرَفْهِينْ ، بَاشْ هُمَا مَيَعَّرْضُوكْشْ هُمَا ثَانِي ، هْنَا دِّيتْ الْلآجَرْ نْتَاعَكْ.¹³بَصَّحْ إِذَا عْرَضْتْ: عْرَضْ الْمْسَاكَنْ ، الْمْعَوْقِينْ ، وَالْعُمْيِينْ ، ¹⁴يْكُونْ لِيكْ أَجْرْ كْبِيرْ عْلَى خَاطَرْ مَعَنْدْهُمْشْ بَاشْ يْحَلْصُوكْ ، وَيْكَافْأَكْ رَبِّي فِي يْوْمْ الْقِيَامَة".¹⁵وْ كِي سْمَعْ دَاكْ الْشِّي وَاحَدْ مَنْ هَادُوكْ لِيكَانُوا مْجَمْعِينْ تَمَّاكْ ڤَالَهْ :" يَاسَعْدَاتْ لِيَاكُلْ خُبْزْ فِي مَلَكُوتْ الْلَّه". ¹⁶وْ ڤَالَهْ: " وَاحَدْ الْإِنْسَانْ دَارْ وْلِيمَة كْبِيرَة وَاعْرَضْ بَزَّافْ نَاسْ ، ¹⁷وَارْسَلْ عَبْدَه فِي وَقْتْ لَعْشَا بَاشْ يْڤُولْ لَلْمَعْرُوضِينْ: أَرْوَاحُوا كُلْشِي رَاهْ وَاجَدْ.¹⁸أَبْدَاوْ ڤَاعْ بْرَايْ وَاحَدْ إِهَرْبُوا. ڤَالَهْ الْلَّوَلْ : رَانِي أَشِرِيتْ أَرْضْ، وْ لَازَمْ نْرُوحْ أَنْشُوفْهَا. رَانِي نُطْلُبْ مَنَّكْ بَاشْ تَسْمَحْلِي . ¹⁹وْ ڤَالَه وَحْدَاخُرْ : أَنِّي شْرِيتْ خَمْسَة بْڤَرْ، وْ رَانِي رَايَحْ نْشُوفْهُمْ. رَانِي طَلْبَكْ بَاشْ تَسْمَحْلِي . ²⁰وْ ڤَالْ وَحْدَاخُرْ : رَانِي عَادْ كِي تْزَوَّجْتْ بَامْرَى ، مَنَجَّمْشْ أَنْجِي .²¹وْجَا هَدَاكْ الْعَبْدْ أُخَبَّرْ سِيدَه بْهَذَاكْ الْشِّي . أُتَمَّاكْ زْعَفْ مُولْ لَوْلِيمَة ، وْ ڤَالْ لْعَبْدَهْ : أُخْرُجْ بُلْخُفْ الْوَسْطْ الْمْدِينا وَ زْنَاقِيهَا ، وْ جِيبْ لَهْنَايَا الْمْسَاكَنْ و الْعُرْجْ و الْعُمْيِينْ . ²²ڤَالَه الْعَبْدْ : رَاهِ صْرَا كِيمَا آمَرْتْ ، وْ مَزَالْ كَايَنْ لَمْكَانْ.²³ڤَالْ الْسَيَّدْ لَلْعَبْدْ : أُخْرُجْ لَطُّرْڤَانْ وْ جْوَايَهْ لَمْزَرْبَة وْ جِيبْهُمْ يَدُّخْلُوا حَتَّى تَتْعَمَّر الْدَّارْ، ²⁴عْلَى خَاطَرْشْ نْڤُولْكُمْ: مَكَانْ حَتَّى وَاحَدْ مَنْ هَدُوكْ الْرْجَالْ الْمَعْرُوضِينْ يْذُوقُوا عْشَايَا".²⁵وْ كَانُوا بَزَّافْ نَاسْ يَتْمَشُّوا مْعَاهْ ، دَارْ وْ ڤَالْهُمْ : ²⁶" إِلَا كَانْ وَاحَدْ يْجِي لْعَنْدِي يَبْغِي بُوهْ وَامَّه ، وْ مَرْتَهْ وَوْلَادَهْ وْ خُتَهْ وَخْوَتَتَه ، وْ حَتَّى نَفْسَهْ تَانِي ، مَيَقْدَرْشْ إِكُونْلِي تلْمِيذْ لِي. ²⁷مَيَرْفَدْشْ صَلِيبْ نْتَاعَهْ وَيْجِي مُورَايَا وْ يَتْبَعْنِي مَايَقْدَرْشْ إِيكُونْ تِلْمِيذِي.²⁸وَشْكُونْ الْلِّي فِيكُمْ يَبْغِي يَبْنِي بُرْجْ وْ مَيْدِيرْشْ حِسَابَهْ. شْحَالْ عَنْدَهْ بَاشْ يْكَمْلَهْ ؟ ²⁹بَاشْ مَيْحَطْشْ الْسَاسْ وْ مَيَقْدَرْشْ يْكَمَّلْ ، وَالْلِّي يْفُوتْ مَنْ تَمَّاكْ اشُوفُوهْ وَيْزَعْقُوا عْلِيهْ ، ³⁰وَيْڤُولُوا: هَاذْ الْبْنَادَمْ بدَا الْبَنْيَانْ وَ مَقْدَرْشْ يْكَمْلَهْ.³¹شْكُونْ هَاذْ الْمَلِكْ أَلِّي يْرُوحْ يْحَارَبْ مَلِكْ وَحْدَاحُرْ، مَايْجَمَّعْشْ وْ يَتْشَاوَرْ: إِذَا يَقْدَرْ يْحَارَبْ بْعَشْرِ آلَافْ مُقَابِلْ عَشْرِينْ أَلْفْ ؟ ³²و إِذَا مَيَقْدَرْشْ ، يَرْسَلْ وَاحَدْ يُطْلُبْ شُرُوطْ الْصُّلْحْ. ³³و تَانِي كُولْ وَاحَدْ مَنْكُمْ مَيْخَلِّيشْ ڤَاعْ رَزْقَهْ، مَيَقْدَرْشْ يْوَلِّي تِلْمِيذِي.³⁴"الْمَلْحْ حَاجَة مْلِيحَة . بَصَّحْ إِذَا الْمَلْحْ فْسَدْ ، بَاشْ يَتْسَقَمْ؟ ³⁵مَيَصْلَحْ لَا لَلْأَرْضْ وَلَا سْمِيڤْ نْتَاعْ تْرَابْ، يَنْتْقَاسْ بَرَّا. وْلِي عَنْدَهْ وَدْنِينْ بَاهْ يَسْمَعْ ، غِيرْ يَسْمَعْ".

Chapter 15

¹وْ كَانُوا ڤَاعْ الْعَشَارِينْ وْ لْخَاطيِينْ يْڤَدْمُوا لْعَنْدَهْ بَاشْ يَسَمْعُوهْ .  ² زَعْفُوا الفَرِيسيِينْ وْ مُعَلِمِينْ الشَرِيعَة : " هَذَا يْرَحَبْ بِالْخَاطْيِينْ وْ يَاكُلْ مْعَاهُمْ !".³وْ كَلَمْهُمْ بْهَذَا لْمْثَلْ وْ ڤَالْ: ⁴شْكُونْ فِيكُمْ عَنْدَهْ مْيَاتْ خْرُوفْ، وْ ظَاعْلَهْ وَاحَدْ ،مَيْخَلِيشْ تْسْعَ وْ تَسْعِينْ فْلَخْلَا ، وْ يْرُوحْ يْحَوَسْ عْلَى لْخْرُوفْ الضَايَعْ حْتَى يَلْقَاهْ ؟ ⁵و كِي يَلْقَاهْ يَفْرَحْ ،⁶وْ يْجِي لْدَارَهْ وْ يَعْرَضْ صْحَابَهْ وْ جِيرَانَهْ وْ يْڤُولَلْهُمْ : اَفَرْحُوا مْعَايَا ، لَخَاطَرْ لْقِيتْ لْخْرُوفْ لَي ضَاعْلِي ! ⁷نْڤُولَلْكُمْ : هَكَا يْكُونْ فَرْحْ فِي الْسْمَا بْخَاطِي وَاحَدْ يْتُوبْ أَكْثَرْ مَنْ تَسْعَة وْ تَسْعِينْ صَالَحْ مَيَسْحَقُوشْ الْتُوبَة .⁸شْكُونْ هَادْ لْمْرَة لَي عَنْدْهَا عَشْرة دُورُو، وْ إِدَا تْوَدَرَلْهَا دُورُو وَاحَدْ ، مَتْنُوضْشْ تَشْعَلْ الْمَصْبَاحْ وْ تَصْلَحْ ڤَاعْ الْدَارْ وْ تْفَتَشْ ڤَاعْ جْوَايَهْ حْتَى تَلْقَاهْ ؟  ⁹وْ كِي تَلْقَاهْ تَعْرَضْ صْحَبَاتْهَا و جَارَاتْهَا و ْ تْڤُولضلْهُمْ افَرْحُوا مْعَايَا لَخَاطَرْ لْقِيتْ الدُورُو لِي ضَيَعْتَهْ . ¹⁰كِيمَا هَاكْ ،نْڤُولَلْكُمْ : يْكُونْ فَرْحْ كْبِيرْ ڤُدَامْ الْمَلَايْكَة بْخَاطِي وَاحَدْ يْتُوبْ .¹¹وْ ڤَالْ : " وَاحَدْ لْبْنَادَمْ كَانْ عَنْدَهْ زُوجْ وْلَادْ . ¹²وْ ڤَالْ صْغِيرْ لْبُوهْ : يَا بَويَا أَعْطِينِي حَقِي مضنْ الْوَرْثْ وْ ڤْسَمَلْهُمْ رَزْقَهْ .¹³وْ بَعْدْ شِي يَمَاتْ لَمْ لْوَلْدْ الْصْغِيرْ كُلْ شِي وْ سَافَرْ لْبْلَادْ بْعِيدَة ، وْ تْمَ ضَيَعْ ڤَاعْ رَزْقَهْ . ¹⁴وْ كِي ضَيَعْ ڤَاعْ دْرَاهْمَهْ ، صْرَى جُوعْ كْبِيرْ فِي دِيكْ لْبْلَادْ بْدَا يَسْحَقْ دْرَاهْمَهْ .¹⁵رَاحْ وْ تْلَاقَا بْوَاحَدْ مَنْ هَادِيكْ لْبْلَادْ ، وْ رَسْلَهْ بَاشْ يَرْعَى لْحْلَالِيفْ . ¹⁶وْ كَانْ يْشْتْهَى بَاشْ يءعَمَرْ كَرْشَهْ مَنْ لْخَرُوبْ لِي كَانَتْ تَاكْلَهْ لْحْلَالِيفْ وْ مَا عْطَاهْ حْتَى وَاحَدْ .¹⁷رْجَعْ لْعَقْلَهْ وْ ڤَالْ : شْحَالْ مَنْ خْدَّامْ عَنْدْ بُويَا يَاكُلْ الْخُبْزْ بْلَا شَحَة وْ أَنَا هْنَا رَانِي ضَايَعْ بَلْجُوعْ! . ¹⁸نُوضْ وْ نْوَلِي عَنْدْ بُويَا وْ نْڤُولَهْ : يَا بُويَا ، غْلَطْتْ ڤُدَّامْ رَبِي مْعَاكْ ، ¹⁹وْ مَانَسْتَاهَلْشْ بَاشْ نْتْسَمَى وَلْدَكْ وْ حْسَبْنِي كِيمَا وَاحَدْ مَنْ خْدَامْ تَاوْعَكْ .²⁰نَاضْ وْ جَا عَنْدْ بُوهْ. وْ شَافَهْ بُوهْ مَنْ بْعِيدْ ، تْحَنَنْ عْلِيهْ وْ جْرَى عَنْدَهْ وْ عَنْڤَهْ وْ سَلَمْ عْلِيهْ .  ²¹ وْ ڤَالَهْ وَلْدَهْ : يَا بُويَا ، غْلَطْتْ ڤُدَامْ رَبِي وْ ڤُدَّامَكْ، وْ مَا نَسْتَاهَلْشْ بَاشْ نْتْسَمَى وَلْدَكْ .²²وْ ڤَالْ بُوهْ لَلْخُدَامْ : جِيبُوا لْبْسَة لْمْخَيْرَة وْ لَبْسُوهْلَهْ ، وْ دِيرُولَهْ خَاتَمْ فِي يَدَهْ ، وْ صْبَاطْ فِي كَرْعِيهْ ، ²³وْ جِيبُوا فَرْدْ مْلِيحْ وْ ذَبْحُوهْ نَاكْلُوا وْ نَفَرْحُوا، ²⁴لَخَاطَرْ وَلْدِي كَانْ مَيَتْ وْ عَاشْ وْ كَانْ ضَايَعْ وْ رْجَعْ وْ بْدَاوْ يَفَرْحُوا .²⁵وْ كَانْ وَلْدَهْ لَكْبِيرْ فِي لْفِيرْمَا .وْ كِي رْجَعْ وْ ڤَرَبْ لْدَارْ ، سْمَعْ لْغْنَى وْ رْڤِيصْ . ²⁶وْ عَيَطْ لْوَاحَدْ لْخَدَامْ و سَقْسَاهْ : شَا رَاهْ صَارِي هْنَا ؟ ²⁷ڤَالَهْ : خُوكْ صْغِيرْ رْجَعْ وْ بُوكْ دْبَحْلَهْ الْفَرْدْ لَمْلِيحْ ، لَخَاطَرْ رْجَعْ بْخِيرْ وْ عْلَى خِيرْ.²⁸زْعَفْ خُوهْ وْ مَبْغَاشْ يضدْخُلْ لْدَّارْ . وْ خْرَجْ عَنْدَهْ بُوهْ بَاشْ يْحَاوْلَهْ .  ²⁹جَاوَبْ وْ ڤَالْ لْبُوهْ : رَانِي نَخَدْمَكْ شْحَالْ مَنْ عَامْ ، وْ عُمْرِي مَا عْصِيتَكْ ، وْ عَنْزِي صْغِيرْ مَا عْطِيتْنِيشْ بَاشْ نَفْرَحْ بِيهْ مْعَ صْحَابِي . ³⁰وْ بَصَحْ كِيجَا وَلْدَكْ الْصْغِيرْ لِي كْلَا رَزْقَكْ فَلَحْرَامْ ، ذْبَحْتْلَهْ الْفَرْدْ لَمْلِيحْ !³¹ڤَالَهْ : يَا وَلْدِي أَنْتَ مْعَايَا كُلْ يُومْ، وْ ڤَاعْ لِي عَنْدِي هُوَ تَاعَكْ . ³²وْ بَصَحْ كَانْ يْلِيقْ نَفَرْحُوا ، لَخَاطَرْ خُوكْ كضانْ مَيَتْ وْ عَاشْ، وْ كَانْ ضَايَعْ وْ تَلْقَا ".

Chapter 16

¹وْ ڤَالْ تَانِي لْتْلَامَذْ تَاوْعَهْ : "كَانْ وَاحَدْ الْرَاجَلْ مْرَفَهْ وْ عَنْدَهْ وْكِيلْ ، جَابُولَهْ خْبَرْ بَلِي رَاهْ يْضَيَعْلَهْ فِي دْرَاهْمَهْ . ²عَيَطْلَهْ وْ ڤَالَهْ : شَا رَانِي نَسْمَعْ عْلِيكْ ؟ عْطِينِي ڤَاعْ لْحْسَابْ مَنْ نْهَارْ لِي وَكَلْتَكْ عْلَى خَاطَرْ مَنْ دُوكْ مَاغَدِيشْ تْكُونْ وْكِيلْ .³وْ ڤَالْ لْوْكِيلْ فِي ڤَلْبَهْ : شَا نْدَيرْ ؟ عْلَى خَاطَرْ سِيدِي غَادِي يَڤْلَعْلِي لْوَكَالَة . وْ مَنْقَدْشْ نَخْدَمْ ، وْ نَحْشَمْ نَطْلُبْ. ⁴رَانِي عْرَفْتْ شَا غَادِي نْدِيرْ ، وْ حَتَى اذَا حَاوْزُونِي يَقَبءلُونِي شِي نَاسْ فِي دْيَارْهُمْ .⁵وْ جَابْ ڤَاعْ نَاسْ لِكَانْ يْسَالَلْهُمْ سَيدَهْ ، وْ ڤَالْ لَلَوَلْ : شْحَالْ يْسَالَكْ سِيدِي ؟  ⁶ جَاوْبَهْ وَ ڤَالَهْ : مِيَة بِيدُو زِيتْ . ڤَالَهْ : أَدِّي ضْمَانْتَكْ وْ خُفْ جَمَعْ وْ اكْتُبْ خَمْسِينْ . ⁷وْ ڤَالْ لْوَاحَدْ آخُرْ . وْ نْتَ شْحَالْ يْسَالَكْ ؟ جَاوْبَهْ : مِيَة كِيلْ ڤَمْحْ وْ َالَه أَدِّي ضْمَانْتَكْ وَ كْتَبْ ثْمَانِينْ .⁸شْكَرْ الْسِّيدْ هَدَاكْ لَوْكِيلْ الِظَالَمْ عْلَى الْحِكْمَة تَاعَهْ ، عْلَى خَاطَرْ وْلَادْ هَادْ لْجِيلْ عَنْدْهُمْ حِكْمَة كْتَرْ مَنْ وْلَادْ الْنُّورْ فِي جِيلْهُمْ . ⁹وْ أنَا نْڤُولَلْكُمْ : دِيرُوا صْحَابْ بَدْرَاهَمْ لَحْرَامْ ، بَاشْ اذَا كَمْلُولْكُمْ دْرَاهَمْ يْفِيدُوكُمْ فِي دْيَارْ لَبْدَة¹⁰لِي يْتْأَمَنْ عْلَى لَقْلِيلْ يَقْدَرْ يْتْأَمَنْ عْلَى بْزَافْ حْوَايَجْ وْ لِي ظَالَمْ فِي لَقْلِيلْ يَقْدَرْ يَظْلَمْ فِي بْزَافْ حْوَايَجْ . ¹¹وْ إِذَا مَتْأَمَنْتُوشْ فِي دْرَاهَمْ لَحْرَامْ ، شْكُونْ غَادِي يْأَمَنْكُمْ عْلَى لْحَقْ ؟ ¹²وْ اذَا مَكُنْتُوشْ مْأَمْنِينْ عْلَى صْوَالَحْ لْغِيرْ ، شْكُونْ غَادِي يْمَدَلْكُمْ شِي لِي هُوَ لِيكُمْ¹³مَايَقْدَرْشْ لْخَادَمْ يَخْدَمْ زُوجْ سْيَادْ ، إَما يْزَعَفْ لْوَلْ وْ يَرْضِي لَاخُرْ ، وْلَا يْكُونْ مْعَ وَاحَدْ وْ يَحْڤَرْ لَاخُرْ. وْ مَنَقَدْرُوشْ نَعَبْدُو رَبِي وَ دْرَاهَمْ ".¹⁴وْ تَانِي كَانُوا الْفِرِّيسِيِّونْ يَسَمْعُوا وْ هُومَا يَبْغُوا دْرَاهَمْ ، مَنْبَعْدْ تْمَسَخْرُوا بِيهْ . ¹⁵وْ ڤَالَلْهُمْ : ". نْتُومَا لِي تْصَفُوا رْوَاحْكُمْ ڤُدَّامْ الْنَّاسْ بَصَحْ رَبِي يَعْرَفْ ڤْلُوبْكُمْ . وْ لِي يْتْكَبَّرْ حْدَا الْنَّاسْ هُوَ مضكْرُوهْ عَنْدْ الله .¹⁶" وْ بْقَاتْ الْشَّرِيعَة وَ الْأَنْبِيَاءْ حْتَى جَاءَ يُوحَنَّا . وْ مَنْ دَاكْ الْوَقْتْ بْدَا يْبَشَرْ بْلْمَلَكُوتْ تَاعْ الله ، وْ كُلْ وَاحَدْ كَانْ يَضْرَبْ بَاشْ يَوْصَلْ لَعَنْدَهْ . ¹⁷سَاهَلْ بَاشْ تَفْنَى الْسْمَا وْ الْأَرْضْ بَصَحْ حْتَى حَرْفْ وَاحَدْ مَنْ الْشَرِيعَة مَايْتَمْحَاشْ .¹⁸ڤَاعْ لِي طَلَڤْ مَرْتَهْ وْ يَتْزَوَجْ بْوَاحْدُخْرَى هُوَ يَزْنِي ، وْ ڤَاعْ لِّي يَتْزَوَجْ مَنْ مْطَلْڤَة هُوَ رَاجَلْ زَانِي .¹⁹كَانْ وَاحَدْ لَبْنَادَمْ مْرَفَهْ يَلْبَسْ غِيرْ لَبْسَة الْغَالْيَة الْمَخْدُومَة بَلْأُرْجُوَانْ وْ هُوَ دَايْمََا يْتْنَعَّمْ بَالْرَزْقْ تَاعَهْ . ²⁰وْ كَانْ وَاحَدْ لْمَسْكِينْ سْمُوهْ لَعَازَرْ ، لِّي كَانْ طَايَحْ ڤُدَامْ دَارَهْ مَضْرُوبْ وْ مَجْرُوحْ ، ²¹وْ هُوَ مَشْتَاڤْ يَاكُلْ حْتَى لَفْتَاتْ لِي طَايَحْ مَنْ طَابْلَة تَاعْ لْمْرَفَهْ ، وْ كَانَتْ لضكْلَابْ تْجِي وْ تَلْحَسْ جْرُوحَهْ .²²وْ مَاتْ هَدَاكْ لْمَسْكِينْ وْ رَفْدُوهْ لْمَلَايْكَة لْعَنْدْ إِبْرَاهِيمْ وْ مَاتْ لْمْرَفَهْ تَانِي وْ دَفْنُوهْ ، وْ لْقَى رُوحَهْ فِي لْجَحِيمْ يْتْعَذَّبْ ، ²³وْ شَافْ إِبْرَاهِيمْ مَنْ بْعِيدْ وْ لِعَازَرْ مْعَاهْ فِي حَجْرَهْ²⁴عَيَطْ وْ ڤَالْ يَا بُويَا إِبْرَاهِيمْ أَرْحَمْنِي، وَ رْسَلْ لِعَازَرْ بَاشْ يْشَمَخْ طَرْفْ صْبَاعَهْ بَلْمَاء وْ يْبَرَدْلِي لْسَانِي، عْلَى خَاطَرْ رَانِي مْعَذَّبْ فِي هَادْ نَّارْ .²⁵ڤَالَهْ إِبْرَاهِيمْ يَا وَلْدِي ، تْفَكَّرْ بَلِي تْمَتَّعْتْ فِي لْحْيَاة تَاعَكْ وْ أَلِيعَزَرْ كَانْ مَغْبُونْ . وَ لْيُومْ هُوَ يْتْعَزَّى وْ نْتَ تَتْعَذَّبْ . ²⁶وْ فُوڤْ هَاذْ شِي ڤَاعْ ، بِينَّا وْ بِينْكُمْ حُفْرَة عَامْقَة ، مَا يَقْدَرْ حْتَى وَاحَدْ يَڤْطَعْهَا لَا مَنْ هْنَا لْعَنْدْكُمْ لَا مَنْ عَنْدْكُمْ لَعَنْدْنَا .²⁷ڤَالْ : يَا بُويَا إِبْرَاهِيمْ ، أَنَا نْطُلْبَكْ بَاشْ تَرْسَلْ لْدَارْ بُويَا ، ²⁸لَخَطَرْ عَنْدِي خَمْسَ خُوتْ، بَاشْ يْخَبَرْهُمْ بْلِّي صْرَا بَاشْ هُومَا تَانِي مَيْجُوشْ يَتْعَذْبُوا فِي هَذا المَوْضِعْ .²⁹ڤَالَهْ إِبْرَاهِيمْ : عَنْدْهُمْ مُوسَى وْ الْأَنْبِيَاءْ ، بَاشْ يَسَمْعُوا مَنْهُمْ . ³⁰وْ ڤَالْ لَا يَا بُويَا إِبْرَاهِيمْ ، بَصَحْ إِذَا رَاحْ وَاحَدْ مَنْ الْمُوتَى يْتُوبُو . ³¹ڤَالَه : إِذَا كَانُوا مَيَسَمْعُوشْ مَنْ مُوسَى وَ الْأَنْبِيَاءْ ، وْ حَتَى إِذَا رَاحْ وَاحَدْ مَنْ المُوتَى مَيْأَمْنُوشْ ".

Chapter 17

¹لْعَثْرَة وَ الْمَغْفِرَة وْ ڤَالْ لَتْلَامْذَهْ:" مَلْمُحَالْ مَيْكُونُوشْ الْسْبَايَبْ بَاشْ الْطِّيحْ، بَصَّحْ يَا وِيلَهْ لِيْكُونْ الْسَبَّا! ²خِيرْلَهْ لُكَانْ يْعَلَّڤْ الْرَحَّايَة وَيْقِيسْ رُوحَهْ فَالْبْحَرْ، خِيرْ مَيْكُونْ سَبَّا بَاشْ يْضِيعْ وَاحَدْ مَنْ هَادُوكْ الْصْغَارْ.³حَرْزُوا رْوَاحْكُمْ. إِذَا غْلَطْ عَنْدَكْ خُوكْ أَنَّصْحَهْ، وْإِذَا تَابْ غْفَرْلَهْ. ⁴وْ إِذَا غْلَطْ مْعَاكْ سَبْعْ خَطْرَاتْ فَالْيُومْ، وَ يْڤُولَكْ أَنَا تُبْتْ أَغْفَرْلَهْ وَرْجَعْ لْعَنْدَهْ سَبْعَ خطْرَاتْ وَ يْڤُولَّكْ: أَنَا تُبْتْ، أَغْفَرْلِي ".⁵وْڤَالُولَهْ الْرُّسُلْ لَرَّبْ: "زِدَلْنَا فِي إِيمَانْنَا!". ⁶ڤَالْهُمْ الْرَّبْ :" لُوكَانْ عَنْدْكُمْ إِيمَانْ كِيمَا حَبَّةْ الْخَرْدَلْ ، تْڤُولُوا شَجْرَة الْتُّوتْ : أَنْڤَلْعِي وَ انْغَرْسِي فَالْبْحَرْ أَطِّيعْكُمْ .⁷"وَشْكُونْ فِيكُمْ عَنْدَهْ عَبْدْ يَحْرَتْ وَلَا يَسْرَحْ ،وَ يْڤُولَهْ إِذَا دْخَلْ مَنْ لَخْلَى : أَمْشِي وَ اَتَّكَى . ⁸بَصَّحْ مَيْڤُولَهْشْ: رُوحْ بَدَّلْ قَشَّكْ وْ وَجَّدْلِي لَعْشَى، بَاشْ نَاكُلْ وْ نُشْرُبْ، مَنْ بَعْدَ تَاكُلْ وْ تُشْرُبْ نْتَايَا مَنْ بَعْدْ؟⁹زَعْمَا غَادِي يَنْشْكَرْ هَدَاكْ الْعَبْدْ عْلَى هَدَاكْ الْشِّي لِدَارَهْ؟ مَشَكِّيتْشْ.  ¹⁰ نْتُومَا تَانِي ، مَنْ كُولْ مَادِّيرُوا لِيَامْرُوكُمْ بِيهْ ڤُولُوا: حْنَا غْيرْ خَدَّامَا، وَنْدِيرُوا غِيرْ الْشِّي لِيَامْرُنَا بِيهْ".¹¹وْكِي رَاحْ لْأُرُوشَالِيمْ فَاتْ فِي وَسْطْ الْسَّامِرَة وَ الْجَلِيلْ. ¹²وْكِي كَانْ دَاخَلْ لْهَادِكْ الْدَّشْرَة تْلَقَاوْ بِيه عَشْرَا أَرْجَالْ فِيهُمْ الْبُرْصْ ، ¹³وَڤْفُوا بْعِيدْ   وْ زَڤُّوا وْ ڤَالُو:ا " يَاسِيدِي أَرْحَمْنَا!".¹⁴شَافْ فِيهُمْ وْ قَالْهُمْ : " رُوحُوا وْ وَرُّوا أَرْوَاحْكُمْ لَلْكَهَنَة ". وْ كِي كَانُوا رَيْحِينْ بْرَاوْ . وَاحَدْ مَنْهُمْ كِي شَافْ بَلِّي بْرَاوْ ، ¹⁵وَلَّاوْ يْمَجْدُوا الْلَّهْ بْصُوتْ عَالِي . ¹⁶وَرْكَعْ عَنْدْ رَجْلِيهْ وْ شَكْرَهْ وْ هُوَ مَنْ الْسَّامِرَة.¹⁷جَاوْبَهْ يَسُوعْ وْ ڤَالْ : " مَاشِي ڤَاعْ هَدُوكْ الْعَشْرَة بْرَاوْ ؟ وِينْهُمْ الْتَّسْعَة مَنْهُمْ؟ ¹⁸مَكَانْشْ فِيهُمْ لِيْوَلِّي وَ يْمَجَّدْ الْلَّه مَنْ غِيرْ هَادْ لَغْرِيبْ ؟". ¹⁹وْ مَنْ بَعْدْ ڤَالَه: " نُوضْ وَمْشِي ، إِيمَانَكْ خَلْصَّكْ>>. وِينْتَا يْجِي مَلْكُوتْ الْلَّه؟²⁰وْكِي سَقْسَاهْ الْفَرِّسِيُّونْ : " وِينْتَا يْجِي مَلْكُوتْ الْلَّه؟". جَاوَبْهُمْ وْ ڤَالْ: " مَيْجِيشْ مَلْكُوتْ الْلَّهْ كِي تَبْدَاوْ تْعَسُّوا فِيهْ، ²¹مَيْڤُولُوشْ: هَذَا هْنَا ، وَلَّا: لْهِيهْ! خَاطَرْ مَلْكُوتْ الْلَّهْ فِي دَاخَلْكُمْ ".²²وْ ڤَالْ لَلْتَّلَامِيذْ :" يْجِي يَمَاتْ تَشْتْهُوا بَاشْ تْشُوفُوا نْهَارْ وَاحَدْ مَنْ يَمَاتْ ابْنْ الْإِنْسَانْ . ²³وَ يْڤُولُوكُمْ: هَوَلَا هْنَا !وَلَّا: لْهِيهْ! مَتْرُوحُوشْ وْ مَتَّبْعُوشْ، ²⁴عْلَى خَاطَرْ الْبَرْقْ تَحْتْ الْسْمَا وَ يْبَانْ الْجِيهَا وَحْدُحْرَا تَحْتْ الْسْمَا تَانِي يْكُونْ ابْنْ الْإِنْسَانْ فِي يُومَه.²⁵بَصَّحْ يْلِيقْ يَنْظَّرْ بَزَّافْ وْ يَرَّفْضَهْ هَذَا الْجِيلْ. ²⁶كِيمَا كَانْ فِي زْمَانْ نُوحْ هَاكَ يْكُونْ تَانِي فِي زْمَانْ إِبْنْ الْإِنْسَانْ: ²⁷كَانُوا يَاكْلُوا وْ يَشَّرْبُوا، وَ يْزَوْجُوا وْ يَتْزَوْجُوا، مَنْ الْيُومْ الْلِّي دْخَلْ فِيه نُوحْ لْسَفِينَة، وْ جَا طُوفَانْ هَلْكُوا ڤاعْ.²⁸كِيمَا كَانُوا فِي زْمَانْ لُوطْ : كَانُوا يَشَّرْبُوا وَ يْبِيعُوا، و يَغَّرْسُوا وْ يَبْنُوا. ²⁹بَصَّحْ الْيُومْ الْلِّي خْرَجْ فِيهْ لُوطْ مَنْ سَدُومْ ، صَبَّتْ مَنْ الْسْمَا نَارْ وْ كَبْرِيتْ وْ هَلْكَتْهُمْ ڤَاعْ.³⁰هَكَا إِكُونْ فِي نْهَارْ لِيْوَلِّي فِيه ابْنْ الْإِنْسَانْ. ³¹فْهَدَاكْ الْنْهَارْ ڤَاعْ الْلِّي يْكُونُوا فَالْسْطَحْ وَ صْوَالْحَهْ فَالْدَّارْ مَيْهَوَّدْشْ يَدِّيهُمْ ، وْ الِّيْكُونْ فَالْخْلَا هَيَرْجَعْشْ لَرَّوْلْ.³²تْفَكْرُوا مَرْتْ لُوطْ! ³³وْ الِّي أَطْلَبْ بَاشْ يْسَلَّكْ نَفْسَه يَهْلَكْهَا، وَ الِّي هْلَكْهَا يَحْيِيهَا.³⁴نْڤُولْكُمْ: غَادِي يْكُونْ دِيكْ الْلِّيلَة زُوجْ رَاڤْدِينْ عْلَى الْفْرَاشْ يَنْتَرْفَدْ الْوَاحَدْ وْ يُڤْعُدْ الْزَّاوَجْ . ³⁵يْكُونُوا زُوجْ يَطَّحْنُوا مْعَ بَعْضْ تَنَرْفَدْ الْوَحْدَا تُڤْعُدْ الْزَّاوْجَة. ³⁶يْكُونُوا زُوجْ فَالْخْلَا، يَنَّرْفَدْ الْلَّوَلْ وْيُڤْعُدْ الْزَّاوَجْ". ³⁷جَاوْبُوهْ وْ ڤَالُولَه: " وِينْ يَا رَبْ؟". ڤَالْهُمْ: " وِينْ تْكُونْ الْجَنَّة تَمَّاكْ يَتْلَامُّوا الْنْسُورَ".

Chapter 18

¹وعَظْهُم ثَانِي مَثَل بَلِي يْلِيقْ يْصَلُو كُلْ وَقْتْ و ما يْمَلُوشْ، ²ڤَالْ :"كَانْ فِي وَاحَدْ لَمْدِينَة قَضِ مَيْخَافْشْ رَبِي و مَيْهَمَهْشِ فِي بْنَادَمْ.³وْكَانَتْ فْهَدِيكْ لَمْدِينَة هَجَالَة .وْكَانَتْ تْجِي عَنْدَهْ وْتْڤُولَهْ جِبْلِي حَقِي . ⁴وْمَكَاشْ يَسْمَعْ لْهَا بَصَحْ ڤَالْ مْعَ رُوحَهْ:وْحَتَى ويْلَا مَكُنْتْشْ نْخَافْ رَبِي وْ نْخَافْ مَنْ شِي بْنَادَمْ . ⁵عْلَى خَاطَرْشْ هَادْ الهَجَالَة سَامْطَة عْلِيَا نْمَدَلْهَا حَقْهَا بَاشْ مَاتْجِيشْ دَايْمَا تْصَدَعْنِي .⁶وْڤَالْ الرَبْ:"سَمْعُوا شَارَاهْ يْقُولْ قَاضِي الظُلْمْ . ⁷الَلهْ مَيْرَدْشْ الحَقْ لْمُخْتَارِينْ لِيَطَلْبُوهْ لِيلْ وْنْهَارْ وْهُوَ زَعْمَا يَبْطَا عْلِيهُمْ ؟ ⁸نْڤُولْكُمْ مَدَلْهُمْ حَقْهُمْ بَصَّحْ وِينْتَا مَا رْجَعْ اِبْنْ الاِنْسَانْ عَادِي زَعْمَا يَلْقَى الاِيمَانْ في الاَرْضْ ؟⁹وْڤَالْ لْوَحْدْ لْقَوْمْ عَنْدْهُمْ ثِقَة في رْوَاحْهُمْ بلِي هُمَا صَالْحِينْ وْيَحَڤْرُوا لُخْرِينْ هَدَا هُوَ لْمْتَلْ : ¹⁰"كَانُوا زُوجْ بْنْيَادَمْ طَلْعُوا لَلْهَيْكَلْ بَاشْ يْصَلُوا وَاحَدْ مَنْهُمْ فَارسِي وْلَاخُرْ عَشَارْ .¹¹بَصَحْ الفَارسِي وْڤَفْ وْيْصَلِي وْيْقُولْ مْعَ رُوحَهْ : الَّلهُمَّ نَشَكْرَكْ عْلَى خَاطَرْ مَنِيشْ كِيمَا النَّاسْ الطَّمَاعِينْ وْ الظَالْمِينْ وْ الزُنَاتْ ، وْلَا كِيمَا هَادْ العَشَارْ . ¹²نْصُومْ يُومِينْ في السْمَانَة وْنَعْشَرْ منْعَنْدِي .¹³بَصَحْ هَادَاكْ العَشَارْ وْڤَفْ مَبْعِيدْ مَنَجَمْشْ حَتَى يَرْفَدْ عِينِيهْ لْسْمَا ، بَصَحْ ضْرَبْ عْلَى صَدْرَهْ وْڤَالْ : الَّلهُمَ ارْحَمْنِي انَا المَدْنُوبْ . ¹⁴نْڤُولْكُمْ هَدَا هوَّدْ لْدَارَهْ صَافِي منْ دْنُوبْ عْلَى خَاطَرْ ڤَاعْ لِيَتْكَبَرْ يْطِيحْ وْڤَاعْ لِيَتْوَاضَعْ يتَعْلَى شَانَهْ .¹⁵جَابُولَهْ وْلَادْ صْغَارْ بَاشْ يْبَارَكْهُمْ ، وْ كِيشَافْهُمْ التَلَامِيذْ حَاوْزُوهُمْ . ¹⁶بَصَحْ يَسُوعْ عَيَطَلْهُمْ وْڤَالْهُمْ :"خَلُوا لَوْلَادْ يْجُوا عَنْدِي مَتَمَنْعُوهُمْشْ عْلَاخَطَرْ مَلَكُوتْ الَّلهْ مَخْدُومَة لْكِيمَا هَادُو . ¹⁷الحَقْ نْڤُولْكُمْ :"لِمَيَقْبَلْشْ مَلَكُوتْ الَّلهْ كِيمَا هَادْ الوَلْدْ مَيَدْخُلْشْ" .¹⁸وْسَقْسَاهْ وَاحَدْ مَتْرَفَهْ وْ قَالْ : "يَا مُعَلِمْ الصَالِحْ شَانْدِيرْ بَاشْ نَوْرَثْ مَلَكُوتْ السَمَوَاتْ ؟" ¹⁹وْڤَالَهْ يَسُوعْ عْلَاهْ سَمِيتْنِي صَالِحًا مَاكَانْ حَتَى وَاحَدْ صَالِحْ مَنْ غِيرْ وَاحَدْ هُوَ الَّلهْ . ²⁰رَاكْ تَعْرَفْ الوَصَايَا :مَتزْنِيشْ . مَتسْرَقْشْ . مَتَقْتَلْشْ . مَتَشْهَدْشْ بْزُورْ . وْكْرَمْ بُوكْ ومُكْ." ²¹وْڤَالَهْ :"هَادُوا ڤَاعْ حْفَظْتْهُمْ مَلِي كُنْتْ صْغِيرْ ."²²كِي سْمَعْ لَهْ يَسُوعْ ڤَالَهْ: بَاقِيلَكْ حَاجَة وَحْدَة تْدِيرْهَا : "بِيعْ ڤَاعْ شَاعَنْدَكْ وْڤَسْمَهْ عْلَى ڤْلَالِيلْ وْيْكُونْ لَكْ كَنْزْ فْسْمَا وْمْبَعْدْ تَبَّعْنِي." ²³وْكِي سْمَعْ دَاكْ الشِي حْزَنْ عْلَى خَاطَرْ كَانْ مْرَفَّهْ بَزَافْ .²⁴كِشَافَهْ يَسُعْ حْزِينْ ڤَالْ: شْحَالْ وَاعَرْ بَاشْ يَدْخَلْ المْرَفَهْ لْمَلَكُوتْ الَّلهْ!  ²⁵ عْلَى خَاطَرْ سَاهَلْ يَدْخُلْ لْجْمَلْ في ثُقْبْ تَاعْ لَبْرَا وْوَاعَرْ بَاشْ يَدْخُلْ المْرَفَهْ لْمَلَكُوتْ الَّلَهْ ."²⁶ڤَالُولَهْ لِسَمْعُوا :"شْكُونْ لِيَقْدَرْ يَدْخُلْ لْمَلَكُوتْ الَّلهْ؟ " ²⁷ڤَالْ :"لِمَيْقْدَرْشْ عْلِيهْ النَّاسْ يَقْدَرْ عْلِيهْ رَبِي".²⁸ڤَالْ بُطْرُسْ :"رَانَا خَلِينَا كُلْشِي وْتَبَعْنَاكْ" ²⁹ڤَلهُمْ :"الحَقْ نْقُولْكُمْ : مَكَاشْ حَتَى وَاحَدْ خَلَّى دَارَهْ وَلَا وَالْدِيهْ وَلَا خَاوْتَهْ ولَا مَرْتَهْ وَلَا وْلَادَهْ عْلَى جَالْ مَلَكُوتْ الَّلهْ . ³⁰رَاهْ غَادِي يَتْرَدْلَهْ كُلْشِي لِسْمَحْ فِيهْ الزْمَانْ فَلَخْرَا يَتْرَدْلَهْ الحَيَاةْ الاَبَدِيَة .³¹وْدَا التَلَامِيذْ الاثْنَا عَشَرْ طَلْعُوا لْاُورْشَالِيمْ وْغَادِي يَصْرَا الشِي لْمَكْتُوبْ بلْاَنْبِيَاءْ عْلَى اِبْنْ الاِنْسَانْ . ³²عْلَى خَاطَرْ يْمَدُوهْ لَلْمَسْؤُولِينْ ، يْزَعْقُوا عْلِيهْ ، يْعَايْرُوهْ وْيَشَتْمُوهْ وْ يَدَفْفْلُوا عْلِيهْ . ³³وْيَجَلْدُوهْ وْيَقَتْلُوهْ في النْهَارْ الثَالَثْ يَحْيَا .³⁴بَصَّحْ مَفَهْمُوا حَتَى حَاجَة وْكَانْ هَادْ الشِي مَخْفِي عْلِيهُمْ وْمَفَهْمُوشْ لِي ڤَالَهْ .³⁵وْكِي ڤَرْبُوا مَنْ اَرِيحَا كَانْ وَاحْدْ لَعْمَى مْجَمَعْ فْطْرِيقْ يَطْلَبْ . ³⁶كِي سْمَعْ بَلِي جْمَاعَة فَايْتَة مَنْ تَمَا سَقْسى وْڤَالْ :"شَاكَاينْ هْنَا ؟" ³⁷خَبْرُوهْ بَلِي يَسُوعْ النَّاصِرِي فَايَتْ مَنْ تَمَا .³⁸زَڤَا وْڤَالْ :"يَايَسُوعْ اِبْنْ دَاوَدْ اِرْحَمْنِي !"  ³⁹ بْدَاوْ يْسَكْتُوا فِيهْ وْهُوَ يْزَڤِي وْيْقُولْ :"يَايَسُوعْ اِبْنْ دَاوَدْ اِرْحَمْنِي !"⁴⁰وْڤَفْ يَاسُوعْ وْقَالْهُمْ جِيبُوهْ لَهْنَا وْ كِي ڤَرَبْ لْعَنْدَهْ سَقْسَاهْ ⁴¹وْڤَالَهْ:" شَارَاكْ بَاغِي نْدِيرْلَكْ ؟ " ڤَالْ :"يَاسِيدِي نِ بَاغِي نْشُوفْ "⁴²ڤَالَهْ يَسُوعْ :"شُوفْ. اِيمَانَكْ هُوَ لِبَرَّاكْ"  ⁴³ تَمْتَمْ وَلَّا يْشُوفْ وْتَبْعَهْ وْيْمَجَّدْ الَّلهْ وْڤَاعْ لِي شَافُوا هَادْ الشِي حَمْدُوا رَبِّي .

Chapter 19

¹دْخَلْ يَسُوعْ لْأرِيحَا . وْ بْدَا يْتْمَشَى فِيهَا ، ²وَاحَدْ الْرَاجَلْ سَمُوهْ زَكَّا ، مَتْرَفَهْ هُوَ مَنْ الْمَسْؤُولِينْ لْكْبَارْ تَاعْ الْضَرِيبَةَ ،³بْغَا بَاهْ يْشُوفْ شْكُونْ هُوَ يَسُوعْ ، بَصَحْ مَاقْدَرْشْ يْشُوفَهْ عْلَى خَاطَرْ كَانُوا مْدَاوْرِينْ بِيهْ بْزَافْ نَاسْ ، و تَانِي زَكَّا كَانْ كْصِيرْ .  ⁴ وَاشْ دَارْ رَاحْ يَجْرِي وْ طْلَعْ لْوَاحَدْ الْشَجْرَة بَاشْ يْشُوفَهْ ، عْلَى خَاطَرْ كَانْ غَادِي يِفُوتْ يَسُوعْ مَنْ تْمَّ .⁵كِي جَا يَسُوعْ لْدِيكْ لْبْلَاصَة ، طَلَّعْ عَيْنِيهْ لْفُوڤْ وْ شَافَهْ ، وْ ڤَالَهْ : "يَا زَكَّا ، خُفْ هَوَدْ ، الْيُومْ غَادِي نَقْعَدْ فِي دَارَكْ ". ⁶هَوَّدْ زَكَّا بْلْخُفْ وْ رَحَبْ بْيَسُوعْ وْ هُوَ فَرْحَانْ . ⁷وْ كِي شَافُوا الْنَاسْ هَدَاكْ الْشِيء اللِّي صْرَا بْدَاوْ ڤَاعْ يْشْتْكُوا وْ يْڤُولُوا :" دْخَلْ لْدَارْ رَاجُلْ خَاطِي ".⁸وْڤَفْ زَكَّا وْ ڤَلْ للرَبّْ يَسُوعْ :" يَا سِيدِي غَادِي نَعْطِي نُصْ لِي عَنْدِي لْزَوَالِيَة ، وْ اذَا دِّيتْ لْشِي وَاحَدْ حَاجَة غَادِي نْرُدْلَهْ رَبْعَ مَرَاتْ هَدَاكْ شِي لِي دِّيتَهْ ". ⁹ڤَالَهْ يَسُوعْ :" الْيُومْ دْخُلْ الخَلَاصْ لْهَادْ الْدَارْ، وْهَادْ الْرَاجَلْ هُوَ تَانِي ابْنْ إِبْرَاهِيمْ ، ¹⁰عْلَى خَاطَرْ ابْنْ الإِنْسَانْ جَاء بَاشْ يْحَوَسْ عْلَى الْمْوَدْرِينْ وْ يْسَلَكْهُمْ ".¹¹وْ كِي كَانُوا يْسَمْعُوا هَادْ الْشِي عَاوَدَلْهُمْ وَاحَدْ الْمْثَلْ ، عْلَى خَاطَرْ كَانْ ڤْرِيبْ لُْأورْشَلِيمْ ، وْكَانُوا يَحَسْبُوا بَلّي مَمْلَكَة الله غَادِي تْبَانْ فِي دِيكْ السَّاعَة . ¹²وْ ڤَالْ : " وَاحَدْ الإِنْسَانْ مْسَڤَمْ سَافَرْ لْبْلَادْ بْعِيدَة بَاشْ يْوَلِي مَلِكْ عْلِيهَا وْ يْوَلِي .¹³عَيَطْ عْلَى عَشْرَة تَاعْ لَعْبِيدْ تَاوْعَهْ وْ عْطَى لْكُلْ وَاحَدْ مَنْهُمْ مْيَة دِينَارْ ، وْ ڤالَلْهُمْ :تَاجْرُوا بِيهُمْ حْتَي نَرْجَعْ . ¹⁴وْكَانْ الْشَعْبْ تَاعَهْ يَكَرْهُوهْ وْ رَسْلُوا مُورَاهْ مَرْسُولِينْ بَاشْ يْڤُلُوا : مَابْغِينَاشْ هَادْ الرَّاجَلْ يَحْكَمْ عْلِينَا . ¹⁵وْ كِي رْجَعْ هَادَاكْ المَلِكْ ، أْمَرْ بَاشْ يْجِيبُولَهْ هَادُوكْ لَعْبِيدْ لِّي عْطَاهُمْ الفَضَة دْرَاهَمْ ، بَاشْ يَعْرَفْ شْحَالْ يَرْبَحْ كُلْ وَاحَدْ فِيهُمْ فِي تِيجَارَتْهُمْ .¹⁶جَوَبْ لْوَلْ وْ ڤَالْ : يَا سِيدِي مْيَةْ دِينَارْ تَاعَكْ جَابَتْ أَلْفْ دِينَارْ . ¹⁷وْ ڤَالَهْ : مَا عَنْدِي مَانْسَالَكْ أنْتَ عَبْدْ ضَالِحْ ! عْلَى خَاطَرْ كُنْتْ أَمِينْ فِي لَقْلِيلْ غَادِي نَعْطِيكْ الْسُلْطَة عْلَى عَشْرَة مُدُنْ .¹⁸وْ دْخَلْ الْزَّاوَجْ وْ ڤَالْ : يَاسِيدِي ، مِيَةْ دِينَارْ تَاعَكْ جَابَتْ خَمْسَمِيَة دِينَارْ . ¹⁹وْ ڤَالْ لْهَدَا تَانِي : غَادِي تْوَلِي حَاكَمْ عْلَى خَمْسَة مُدُنْ .²⁰مَنْبَعْدْ جَا وَاحَدْ آخُرْ وْ ڤَالْ : يَا سِيدِي ، هَاهِيَ مِيَةْ دَينَارْ لِي عْطِيتْنِي دَسِيتْهَا فْوَاحَدْ لْمَنْدِيلْ ، كُنْتْ خَايَفْ مَنَكْ ، ²¹لَخَاطَرْ أَنْتَ رَاجَلْ وَاعَرْ ، تَدِي دَاكْ الْشِي لِي مَخْزَنْتْشْ ، وْ تَحْصَدْ لِي مَازْرَعْتَهْشْ .²²ڤَالَهْ الْمَلِكْ : مَنْ فُمَكْ غَادِي نَحْكُمْ عْلِيكْ يَا لْعَبْدْ الْشَرِيرْ . كَانْ عْلَابَالَكْ بَلِي أَنَا رَاجَلْ وَاعَرْ ، نَدِي لِي مَاخْزَنْتْشْ ، وْ نَحْصَدْ لِي مَزْرَعْتْشْ ، ²³عْلَاهْ مَحَطِيتْشْ دْرَاهْمِي عْلَى طَابْلَة تَاعْ لي يْبَدْلُوا الْدْرَاهَمْ ، وْ كِي نْوَلِي نْرَدْهُمْ مْعَ الْرَبْحْ تَاعْهُمْ ؟²⁴وْ مَنْبَعْدْ ڤَالْ لءنَاسْ لْحَاضْرِينْ : أَدُوا مَنْ عَنْدَهْ هَادِيكْ لْمِيَة وَ عْطُواهَا لْمُولْ أَلْفْ دِينَارْ . ²⁵وْ ڤَالُولَهْ : يَا سِيدِي ، رَاهْ عَنْدَهْ أَلْفْ دِينَارْ !²⁶عْلَى خَاطَرْ نْڤُولَلْكُمْ : لِّي عَنْدَهْ يْتَزَادْلَهْ ، وْ لِي مَاعَنْدَهْشْ حْتَى لِّي عَنْدَهْ يَتَڤْلَعْ مَنَهْ .  ²⁷ وْعَدْيَانِي ، هَادُوكْ لِي مَابْغَاوْنِيشْ نَحْكَمْ عْلِيهِمْ ، جِيبِوهِمْ لْهْنَا وِ دَبْحُوهُمْ ڤُدَّامِي".²⁸ڤَالْ يَسُوعْ هَادْ لَكْلَامْ وْ كَمَلْ طْرِيڤَهْ لُْأورْشَلِيمْ .²⁹وْ كِي ڤَرَبْ مَنْ دَارْ فَاجِي وْ دَارْ عَنْيَا ، عَنْدْ الْجْبَلْ لِّي يْسَمُوهْ جْبَلْ الْزَّيْتُونْ ، رْسَلْ زُوجْ مَنْ تَلَامِيذْ تَاوْعَهْ ³⁰وْ ڤَالَلْهُمْ: " رُوحُوا لْدَاكْ دُوَّارْ لِّي ڤُدَامْكُمْ ، وْ كِي تَدَخْلُوا غَادِي تَلْقُوا جَحْشْ مَرْبُوطْ مَا رْكَبْ عْلِيهْ حْتَّى وَاحَدْ . حَلُوهْ وْ جِيبُوهْ . ³¹وْ اذَا سَقْسَاكُمْ كَاشْ وَاحَدْ : عْلَاهْ رَاكُمْ تْحَلُو فِيهْ ؟ ڤُولُولَهْ : لخَاطَرْ الْرَبْ مَسْحَقَهْ ".³²ورَاحُو ولْڤاو كِمَا ڤَالْ لْهُم. ³³فِي الْوَقْتْ لِّي كَانُوا يْحَلُوا الِّربَاطْ ڤَالُوا مَالِيهْ "عْلَاشْ رَاكُمْ تْحَلِوا فِي الْرِبَاطْ تَاعْ لْجَحْشْ ؟ ". ³⁴جَاوْبُوهُمْ : " الرَبْ رَاهْ مَسْحَقَهْ. ³⁵وْجَابُو التْلَامَذْ الجَحْشْ عَنْدْ لْيَسُوعْ , وْحَطُّوا فُوقَهْ حْوَايَجْهُمْ وْرْكَبْ يَسُوعْ , ³⁶فِى الْوَقْتْ الِلِى كَانْ غَادِى فِيهْ أَبْدَوْ الَنَّاسْ إِفَرْشُولَهْ حْوَايْجْهُمْ فَى الَطْرِيقْ.³⁷وْكِڤَرَبْ عَنَدْ الْهَضْبَة نْتَاعْ جْبَلْ الَزَيْتُونْ , بْدَاتْ الْجَمَاعَة الَتَّلاَمِيذْ يْهَلْلُوا , يَفَرْحُوا وْيْسَجْدُوا الله بْصَوْتْ عَظِيمْ بَسْبَابْ ڤَاعْ الْمُعْجِزَاتْ لِشَافُوهُمْ , ³⁸ڤَالُوا :" متبَارَكْ الْمَلِكْ الَلِى جَايْ بَإِسْمْ الَرَّبْ . لَهْنَا فَى الَسْمَا وْ الْمَجْدْ فَى الَسْمَا الْعَالْيَة !".³⁹وْبَعْضْ الْفَرِّسِيِنْ ڤَالُولَهْ الَلِى كَانُوفَى الْجْمَاعَة نْتَاعْ الَنَّاسْ : " يَاسِيدِي سَكَتْ الَتَّلاَمِيذْ نْتَاوْعَكْ ". ⁴⁰وْجَاوَبْهُمْ يَسُوعْ وْڤَالْهُمْ :<< نْقُولْكُمْ إِلاَ سَكْتُوا هَادُوا , الْحَجْرَة هِيَ الِلِى غَادِى تْزَڤِ !".⁴¹وْكِڤَرَبْ مَا الْمَدِينَة شَافْهَا وَبْكَى عْلِيهَا ⁴²وْهُوَ يْڤُولْ :" تْمَنِيتْ لُكَانْ عْرَفْتِ الْيُومْ طْرِيقْ الَهْنَا ! بَصَّحْ دُورْكْ رَاهْ مَدْسُوسْ عْلَى عَيْنِيكْ .⁴³عْلَى خَاطَرْ غَادِى إِيجُو يَامَاتْ وْيْدُورْ عْلِيكْ عَدْيَانْكْ يْحَاصْرُوكْ وْيْحَبْسُوكْ , وْيَتْجَمْعُوا عْلِيكْ مَنْ كُلْ جِهَة ، ⁴⁴وْغَادِ يْسَحْقُوكْ أَنْتِ وَوْلاَدَكْ الَلِى سَاكْنِينْ فِيكْ وْمَايْخَلِيوْ فِيكْ حَتَّى حَجْرَة وَاقْفَة عْلَى خَاطَرْ مَاعْرَفْتِيشْ الْوَقَتْ الَلِى جَافِيهْ الله بَاشْيْسَلْكَكْ ".⁴⁵وْكِدْخَلْ الْهَيْكَلْ , بْدَا يْخَرَجْ لِكَانُويْبِيعُوا وْيَشْرُوا فِيهْ ⁴⁶ڤَالْهُمْ :" مَكْتُوبْ : بَيْتِى بِيتْ صْلاَة ، وَأَنْتُمَا رَدِّيتُوهْ غَارْ الْخِيَانْ !".⁴⁷وْكَانْ يْعَلَمْ كُلْ يُومْ فَى الْهَيْكَلْ , وْكَانْ رُؤَسَاءْ رِجَالْ الَدِينْ وْعُلَمَاءْ الَشَّرْعْ وْزُعَمَاءْ الَشَعْبْ . بَاغْيِينْ يَكَتْلُوهْ ، ⁴⁸مَالْقَاوْ مَايْدِيرُوا عْلَى خَاطَرْ الَشَعْبْ ڤَاعْ مَتْعَلَقْ بِهْ يَسَمْعُولَهْ .

Chapter 20

¹الُسُؤَالْ عَنْ سُلْطَانْ يَسُوعْ كَانَ يُعَلِمُ اَلْشَعْبَ فِي اَلْهَيْكَلِ وَيُبَشِرَ ,وَڤْفُوا رُؤَسَاءَ رِجَالَ اَلْدِّينَ وَاَلْكَتَبَة مَعَ اَلشُيُوخَ ²كَلَمُوهُ وْڤَالُولَهْ :" ڤُلْ لَنَا بِأَيِّ سُلْطَانْ رَاكْ دِّيرْ هَذَا ؟وْلاَ شْكُونْ عْطَاكْ هَادْ الَسُلْطَانْ ؟".³جَاوَبْ وْڤَالْهُمْ :" أَنَا تَانِى نْسَقْسِيكُمْ كَلِمَة وَاحْدَ ,وْڤَولُولِى : ⁴مَعْمُودِيَة يُوحَنَّا :كَانَتْ مَا الَسْمَا وَلاَ مَا الَنَّاسْ؟".⁵تْآمْرُوا مَابِينَاتْهُمْ وْڤَالُوا :<< إِذَا ڤُلْنَا مَا الَسْمَا يْڤُولْ :عْلاَهْ مَاَمَنْتُشْ بِهْ , ⁶إِذَا ڤُلْنَا مَا النَّاسْ ,ڤَاعْ الَشَعَبْ غَادِى يْرَجْمُونَا عْلاَ خَاطَرْ كَانُوا ڤاعْ وَاثْقِينْ بَلِى يُوحَنَّأ نَبِيْ".⁷جَاوْبُوا بَلِّى مَايَعَرْفُوشْ مَنْ وِينْ . ⁸ڤَالْهُمْ يَسُوعْ :" حَتَّى أَنَا مَانْڤُولَكُم بِأَيِ سُلْطَانْ أَنَا نْدِيرْ هَادْ الَشِي".⁹مَثَلُ الَكَرَامِينَ وَبْدَا يَسُوعْ يَحْكِى لِشَعبْ هَادْ لَمْثَلْ :" إِنْسَانُ غَرَسَ جْنَانْ تَاعْ لَعْنَبْ وْخَلاَهْ لْوَاحْدِينْ جْنَايْنِيَة وْسَافَرْ لْمُدَة طَوِيلَة ¹⁰وْفِي الَوَقْتْ نْتَاعْ الْحْصَادْ ,رْسَلْ لَجْنَيْنِي وَاحَدْ الْعَبْدْ بَاشْ يَعْطُوهْ حَقَّهْ مَالعَنِيبْ ,ضَرَبُوهُ وَجَلَدُوهُ الْجْنَايْنِيَة وْ رَجْعُوهْ خَاوِي.¹¹عَاوَدْ وَأَرْسَلْلْهُمْ عَبْدْ وَحْدَا خَرْ وْحَتَّى هُوَ ضَرْبُوهْ وِعَايْرُوهْ وْرَجْعُوهْ يَدِيهْ خَاوْيِينْ . ¹²وْزَادْ رْسَلْ الَثَالَثْ وْ حَتَّى هُوَ ضَرْبُوهْ وْخَرْجُوهْ وْقَاسُوه بَرَا¹³وْڤَالْ مُولْ الْجْنَانْ :وَاشْ نْدِيرْ دُرُوكْ؟غَادِي نَرْسَلْ إؤبْنِى الْحَبِيبِبْ بَلاَكْ يْخَافُوهْ وَيْهَابُوهْ! ¹⁴كِشَافُوهْ ,ڤَالُو بِينَاتْهُمْ هَذَا هُوَ لِغَادِي يَوْرَثْ !أَيَا نَقَتْلُوهْ وْنَدُو الْوَرْثْ !¹⁵خَرْجُوهْ بَرَا الْجْنَانْ وْكَتْلُوهْ .أَيَا شَاغَدِي يْدِيرْ مْعَهُمْ صَاحِبْ الْجْنَانْ ؟  ¹⁶ إِيجِي وْيَقْتَلْ هَادُوكْ الْجْنَايْنيَة وْيَعْطِى الْجْنَانْ لْوَحَدْخْرِينْ ". وْمَلِي سَمْعُوا الَنَّاسْ هَادْالْكْلاَمْ ڤَالُوا : "حَاشَا".¹⁷شَافْ فِيهُمْ وْڤَالْ " وَاشْ مَعْنَى هَادْ الْكْلاَمْ ؟: الْحَجْرَة الْلِى مَا بْغَاوْهَاشْ الْبَنَّايَا هِيَ اللِّوَلاَتْ حَجْرَة الْسَاسْ ؟ ¹⁸وْاللِّطَاحْ عْلَى هَادْ الْحَجْرَة غَادِي يَتْهَرَسْ وْ اللِّطَاحَتْ عْلِيهْ غَادِي يَتْسَحَقْ !".¹⁹وْفِي دِيكْ الْسَاعَة بْدَاوْ عُلَمَاءْ الشَرْعْ وَالْرُؤَسَاءْ نْتَاعْ رِجَالْ الدِينْ إِيحَوْسُوا بَاشْ إِشَدُوهْ عْلَى خَاطَرْ عَرْفُوا بَلِى رَاهْ إِمَعْنِى عْلِيهُمْ بْهَادْ لَمْثَلْ بَصَّحْ خَافُوا مَنْ النَّاسْ.دَفْعْ الْجِزْيَة لِقَيْصَرْ  ²⁰ بْدَاوْ إِعَسُوا يَسُوعْ وْيَرَسْلُوا جْمَاعَة كَانَتْ تْبَانْ تَبَّعْ طْرِيقْ الله ,بَاشْ يْشَّدُوا عْلِيه شِي كَلْمَة يْڤُولْهَا وْيْسَلْمُوهْ للَسُلُطَاتْ تَاعْ الْحَاكَمْ.²¹وْسَقْسَاوَهْ :" يَاسِدِي حْنَا عَارْفِينْ بَلِّى نْتَ صَادَقْ فِي كْلاَمَكْ وْتَعْلِيمَكْ وْمَادِيرْشْ بَصَّحْ تْعَلَمْ طَرِيقْ الله بَالْحَقْ ²²وَاشْ حْلاَلْ لِينَا نْخَلْصُوا الْضْرِبَة لِقَيْصَرْ وْلاَلاَ؟ ".²³وْعْرَفْ يَسُوعْ الْحِيلَة نْتَاعْهُمْ وْڤَالْهُمْ :" عْلاَهْ تْجَرْبُوا فِيَا ²⁴وْرُولِى دِينَارْ ,نْتَاعْ شْكُونْ هَادْ الْتَّصْوِيرَة وْهَادْ الْكَتْبَة ؟". وْجَاوْبُوهْ " نْتَاعْ قَيْصَرْ ".²⁵وْهُوَ يْڤُولْهُمْ :" عْطِيوْ لِقَيْصَرْ مَاهُوَ لِقَيْصَرْ وْعْطِيوْ لله مَاهُوَ لله ". ²⁶وْمَاقَدُوشْ إِشَدُّو عْلِيهْ حَتَّى كَلْمَة مَنْ الْكَلاَمْ لِكَانْ يَهْدَرْ بِيهْ قُدَامْ الْنَّاسْ وْتْعَجْبُوا مَنْ جْوَابَهْ وْسَكْتُوا .²⁷وْجَاوْ عَنْدْ يَسُوعْ شِي وَحْدِينْ مِنْ الْصَّدُوقْيِنْ لِيَنَكْرُوا أَمَرْ الْقِيَامَة  ²⁸ وْسَقْسَاوَهْ :" يَا سِيدِي وْصَّانَا مُوسَي ,إِلاَ كَانْ رَاجَلْ مَتْرَوَجْ وْمَاتْ وْمَاخَلاَشْ وْلاَدْ ,إِلِيقْ خُوهْ يَتْزَوَجْ بْمَرْتَهْ بَاشْ يْدِيرْ نَسَلْ لْخُوهْ.²⁹وْإِذَا كَانُوا عَنَدْنَا سَبَعَة نْتَاعْ الْخُوتْ ,وْتْزَوَجْ اللَّوَلْ بْوَاحَدْ لَمْرَوْمَاتْ بْلَمَا تَوْلَدْ  ³⁰ ,وْالَزَاوْجْ تْزَّوجْ بِهَا حَتَّى هُوَ , ³¹وْالَثَالَثْ حَتَّى هُوَكِيفْ كِيفْ حَتَّى تْزَّوْجُوبِهَا ڤَاعْ الَسَّبْعَ الْخُوتْ وْمَاتُوا بْلاَمَا يْخَلُوا وْلاَدْ, ³²وْفَالَخَرْ مَاتَتْ الْمْرَا , أَيْوَا لِمَنْ تْكُونْ هَذِى الْمْرَا فِى ³³يَوْمْ الْقِيَامَة ؟عْلَى خَاطَرْ تْزَوْجُوا بِهَا الَسَبْعَة!".³⁴جَاوَبْهُمْ يَسُوعْ :" الَنَّاسْ نْتَاعْ هَادْ الَدَنْيَا يَتْزَوجُوا وَيْزَوْجُوا, ³⁵وْبَصَّحْ هَادُو لِيَسْتَاهْلُوا الْحَيَاة الَدَّايْمَة وْالْقِيَامَة مِنْ بِينْ الْمُوتَى مَا مَيَتْزَوْجُوشْ وْمَايْزَوْجُوُشْ ³⁶,عْلَى خَاطَرْهُمَا كِيمَا الْمَلاَيْكَة ,وْهُمَا أَبْنَاءْ الله وْأَبْنَاءْ الْقِيَامَة.³⁷الْقِيَامَة مِنْ الأَمْوَاتْ بَيَنَهُ مُوسَى بِنَفْسِهِ فِى قِصَة الْعُلَيْقَة كِڤَالْ بَلِى الَرَّبْ هُوَ إِلاَهْ إِبْرَاهِيمْ وْإِلاَهْ إِسْحَاقْ وْإِلاَهْ يَعْقُوبْ . ³⁸هُوَمَشِ إِلاَهْ نْتَاعْ الْمَيْتِينْ بَصَّحْ إِلاَهْ الْحَيِّينْ,عَلَى خَاطَرْ ڤَاعْ حَيِّينْ عَنْدَهْ ".³⁹جَاوْبُوهْ قَوْمْ مالْكَتَبَة وْڤَالُولَهْ :" يَامُعَلِمْ تْكَلَمَتْ مْلِيحْ!". ⁴⁰وْمَمْبَعْدْ حَتَّى وَاحَدْ مَاتْجَرَاْ إِسَقْسِيهْ حَتَّى حَاجَة.⁴¹الْمَسِيحْ وَدَاوْودْ وْڤَالْهُمْ :" كِيفَاشْ إِيڤُولُوا الَنَّاسْ بَلِى الْمَسِيحْ هُوَوَلَدْ دَاوُدْ؟ ⁴²وْدَاوْدْ بِنَفْسِهِ إِيڤُولْ فِى كِتَابْ الَزَّابُورْ ڤَالْ الَرَّبْ لِرَبِى : أَجْلَسْ عْلَى الَيَمِينْ ⁴³نْتَاعِى حَتَّى نْدِيرْ عدْيَانْكْ تَحْتْ رَجْلِيكْ. ⁴⁴فَإِذَا دَاودْ إِعْطِلَهْ ,لِلْمسِيحْ رَبِى أَيْوَا كِيفَاشْ إِيكُونْ المَسِيحْ وَلَدَهْ؟".⁴⁵وْكِكَانُوا الَنَّاسْ يَسْمْعُوهْ ’ڤَالْ لْتَلاَمِيذْ  ⁴⁶ :"أَحَرْزُوا رْوَاحْكُمْ مَن الْعُلَمَاءْ الَشَرْعْ اللِّى يَبْغُوا يَمْشُوا بَالْعَبَايَاتْ الَطَو,يلَة , وْيَسْلَمُوا عْليهُمْ فِى الْبْلاَيْصْ العَامَة وْاللَسْوَاقْ ,وْيَكُونُوا فِي الْبَلاَيْصْ اللَوَلِينْ فَدْيُورْ الَصَلاَةْ وْيَڤَعْدُوا فِى الَبْلاَيْصْ الْخَيْرِينْ فَالْوْلاَيَمْ , ⁴⁷وْيَاكْلُوا رَزْقْ الْهَجَلاَتْ وْ يْطَوْلُوا الَصَلاَة نْتَاعْهُمْ بَاشْ إِيْبَانُوا قُدَامْ الَنَّاسْ , هَادْ الَنَّاسْ غَادِى يَدِوا دَيْنُونَة عَظِيمَة !".

Chapter 21

¹فَلْسَا الاَرْمَلَة وْشَافْ يَسُوعْ هَدُوكْ الْمَتْرَفهِينْ يْحَطُوا شْوَيَمَنْ دْرَاهَهْمْ فَالْهَيْكَلْ ,  ² وْشَافْ ثانِى وَاحَدْ لَمْرَا هَجَالَة حَطَتْ زُوجْ دُورُ, ³وْڤَالْ :" الْحَقْ نْڤُولْكُمْ هَذِهِ الْهَجَالَة الْڤَلِيلَة حَطَتْ أَكْثَرْ مَنْهُمْ ڤَاعْ , ⁴لَخَطَرْ هَدُوكْ ڤَاعْ حَطُوا شْوِيَ مَنْ دْرَاهَمْهُمْ , وْهَدْ الْهَجَالَة مَدَتْ ڤَاعْ لِعَنْدْهَا".⁵خَرَابْ الْهَيْكَلْ وَعَلاَمَتْ نِهَايَة الأزْمِنَة وْإِذَا كَانْ قَوْمْ يْڤُولْ عْلَى الْهَيْكَلْ رَاهْ مْزَيَنْ بْحْجَرْ شْبَابْ ڤَالْ  ⁶ : " هَدِ لِرَاكُمْ تْشُوفُوهَا تْجِى يَامَاتْ مَيَبْاقَاشْ فِيهَا حَتَّى حَجْرَة عْلَى حَجْرَة ".⁷وْسَقْسَاوَهْ وْڤَالُولَهْ : " يَامُعَلِمْ وِينْتَ يَصْرَا ڤَاعْ هَدْا؟ وْشَاهِيَ الْعَلاَمَة كَيْصِرْ ڤَاعْ هَدْالَشِي ؟" . ⁸وْڤَالْ:" شُوفُوا !مَاتْظَلْلُوشْ , كَايَنْ بَزَافْ يْجُوا يَهَدْرُوا بْالأَسْمِ تَاعِ يْڤُولُ أَنَا هُوَ !وْالَزْمَانْ قَرَبْ مَاتْرُحُوشْ مُرَاهُمْ، ⁹وْإِذَا سَمْعُوا بَالْڤِرَاتْ وْمَتَنْخَلْعُوشْ لَخَطَرْ إِلاَقْ يَصْرَا ڤَاعْ هَدْ الَشِي فَالأَوَلْ ,وْبَصَّحْ مَشِي هَذهِ الَنِّهَايَة لَخَطَرْ مَيْكُنْشْ بَلْحَقْ ".¹⁰وْمَبَعْدْ ڤَالَلْهُمْ :" تْنُودْ أُمَة عْلَى أُمَة وْمَمْلَكَة عْلَى مَمْلَكَة   ¹¹,وْغَادِى يَضْرَبْ الَزْلاَزْلْ كْبِيرَة فِى مْكَانْ , وْمَاجَاعَتْ وْأَوْبِئَة وْيْكُونْ خُوفْ كْبِيرْ وْعَلاَمَاتْ كْبِيرَة مَنْ الَسْمَا .¹²وْقْبَلْ هَدَا ڤَاعْ يَضَرْبُكُمْ وْيْطَرْدُكُمْ , وْيْسَلْمُكُمْ بَاشْ تَتْحَاسْبُوا وْيْدَخْلُكُمْ لَلْحَبْسْ ,وْيَدُوكُمْ وْيْحَطُوكُمْ قُدَامْ الْحَاكْمْ بَاشْ يْحَاسْبُكُمْ عْلَى جَالْ إِسْمِى ,  ¹³ وِهَدْ ڤَاعْ بَاشْ تَشَهْدُوا عْلِيَا.¹⁴وْمَتْحَوْسُوشْ كِيفَاهْ دَافْعُوا عْلَى رْوَاحْكُمْ  ¹⁵ ,لَخَطَرْ أَنَا نَعْطِيكُمْ كْلاَمْ وْحِكْمَة مَيْقَدْرُوشْ ڤَاعْ يْقَاوْمُوهَا وْيْنَقْضُهَا .¹⁶وْغَادِ يْسَلْمُوكُمْ الْوَالْدِينْ تَاعْكُمْ وْخُوتْكُمْ وْصْحَابْكُمْ وْفَمِيلَتْكُمْ وْيْقَتْلُكُمْ , ¹⁷وْتْكُونُوا مَكْرُوهِينْ مَنِ ڤَاعْ الَنَّاسْ عْلَى جَالْ أَسْمِى ¹⁸وْبَصَّحْ حَتَّى شَعْرَة مَنْ رَاسْكُمْ مَتَهْلَكشْ ¹⁹,وْكِتَصَبْرُوا تْرَبْحُوا رْوَاحْكُمْ.²⁰وِينْتَ شَفْتُوا أُرُوشَلِيمْ مَدَاوْرَا بَالْجْيُوشْ ,تَمَ تَعَرْفُوا بَلِ قَرَبْ الْوَقْتْ ,  ²¹ وْتَمَ يَهَرْبُوا الِلى فَى الْيَهُودِيَة لَجْبَالْ وْيْرُوحُوا لِى فَالْمْدِينَة وْمَيَدَخْلُوشْ لِى رَاهُمْ فَالَدُوَارْ ²²,لَخَطَرْ هَدْ لِيَامْ تَاعْ الإِنْتِقَامْ , بَاشْ يَصْرَا لِهُوَمَكْتُوبْ .²³وْيَوِيلْكُمْ يَالِبَلْكَرْشْ وْلِيْرَضْعُوا فِى دُوكْ لِيَامْ لَخَطَرْ يَصْرَا ضِيقْ كْبِيرْ عْلَى الأَرْضْ وِزْعَافْ كْبِيرْ يْطِيحْ عْلَى الَشَعْبْ ²⁴,وْيْكْتْلُوهُمْ بَالَسِيفْ وْيْدُوهُمْ مْسَبِينْ لْڤَاعْ الَشُعُوبْ وْتَبْقَى أُورُشَلِيمْ يَعَفْسُوا عْلِيهَا ڤَاعْ الأُمَمِيِنْ حَتَّى يْكَمَلْ الَزْمَانْ تَاعْ الأمَمْ .²⁵وْتْبَانْ عَلاَمَاتْ فَالسْمَا لَقْمَرْ وَالَنْجُومْ وْعْلَى الأَرْضْ وْيَصْرَا ضِيقْ كْبِيرْ فَالاَرْضْ عَلَى الَنَاسْ لْمَتْحَيْرِينْ كِيمَا البْحْرْ وْ لَمْوَاجْ كِتْهَاجْ ,  ²⁶ وْالَنَّأسْ ڤَاعْ يَتْغَاشَوْ مَلْخُوفْ وَيْقَارْعُوا شَاغَادِى يَصْرَا لِيَسَكْنُ تَمْ , لَخَطَرْ قْوَاتْ فَالسْمَا تْتْزَعْزَعْ .²⁷هَادَكْ الْوَقْتْ يْشُوفْ إِبْنْ الإِنْسَانْ جَايْ فِى سْحَابَة بْقَوَة وْمَجْدْ كْبِيرْ ,  ²⁸ وْكِيَبْدَا ڤَاعْ هَدْ الشِي يَصْرَا , وُڤْفُ وْرَفْدُوا رِسَنْكُمْ عْلَى خَاطَرْ لَسْلاَكْ رَاهْ ڤَرَبْ ".²⁹وْڤَالْلَلْهُمْ مْثَلْ :" شُفُوا شَجْرَة الْحُرَة وْڤَاعْ شْجُرْ ³⁰وِنْتَ شَفْتُوا شَجْرَة تْخَرَجْ فِى وْرَاقْهَا عَرْفُوا بَلِى قَرَبْ الَصِيفْ ³¹,هَكَا نْتُمَا تَانِى وِنْتَ مَاشَفْتُوا ڤَاعْ هَادْ صْوَالَحْ أَعَرْفُوا بَلِى مَلَكُوتْ الله ڤَرَبْ .³²الْحَقْ نْڤُولْ لْكُمْ : مَاغَدِيشْ يَفْنَى هَدْ الْجِيلْ حَتَى يْصِيرْ ڤَاعْ هَدَا , ³³الَسْمَا وْ لَأَرْضْ يَفْنَاوْ بَصَحْ كْلاَمِى مَيَفْنَاشْ³⁴"حَزْرُوا رْوَاحْكُمْ وْقْلُوبْكُمْ مَنْ شَهْوَاتْ تَاعْ الَدَّنْيَا كَشْرَابْ وَسَكْرَانْ وْهْمُومْ الَدَّنْيَا , وْيْجِي هَذَاكْ الْيُومْ لِيَرْجَعْ الْمَسِيحْ فِى غَفْلَة . ³⁵وْيْجِى كَالْبَرْقْ عْلَى ڤَاعْ الَنَاسْ لِكَيْنِينْ فْهَادِكْ الأَرْضْ .³⁶اسَهْرُوا وْتَضْرْعُوا فْكُلْ الْوَقْتْ بَاشْ يْكُونُوا مْنَاسْ الَّسَالْكِينْ مَنْ ڤَاعْ هَذَاكْ الَشِي لِيَصْرَا وْتَوَڤْفُوا ڤْدَامْ إِبْنْ الإِنْسَانْ ".³⁷وْفَالنْهَارْ كَانْ يْعَلَمْ فَالْهَيْكَلْ , وْفَالِيلْ يَخْرَجْ وْيْبَاتْ فَالْجْبَلْ لِيَنْسَمَى جْبَلْ الزَيْتُونْ  ³⁸ .وْكَانْ ڤَاعْ الَشَّعْبْ يْبَكْرُوا لْعَنْدَاهْ فِي الْهَيْكَلْ بَاشْ يَسَمْعُولَهْ.

Chapter 22

¹وْڤرْبْ عِيْدْ الفَطِيْرْ، الْلِيْ يْتْسمَى الفِصْحْ. ²وْكَانُوْا رُؤَسَاءْ رِجَالْ الدِيْنْ وْعُلَمَاءْ الشَرْعْ يْحوْسُوْا كِيْفاَشْ يْقْتلُوْا يَسُوعْ، عْلَى خَاطَرْ كَانُوْا خَايْفِيْنْ مْالشَعْبْ.³وْدْخلْ الشِيْطَانْ فْيَهُوذَا الِلي يْسْمُوْهْ، الإِسْخَرْيُوطِيْ وْهُوَ مِنْ التْلاَمْذْ الثْنَاشْ نْتَاعْ يَسُوعْ. ⁴وْرَاحْ وْتَافَقْ مْعَ رُؤَسَاءْ وْرِجَالْ الدِيْنْ وْالقِيَادَةْ نْتَاعْ الحَرَسْ نْتَاعْ الهَيْكَلْ كِيفَاشْ إِسْلمَهْ لِيْهُمْ.⁵وْفَرْحُوْا وْتَفْقُوْا مْعَاهْ بَاهْ يَعْطُوهْ دْرَّاهْمْ . ⁶وْوَافْقْ عْلَى هَاذْ الشِيْ. وْبْدَا يْحَوسْ عْلَىْ عَفْسَةْ بَاشْ يْسْلْمَهْ لِيْهُمْ بْلَمَا يْشُوفُوهْ النَاسْ.⁷وْجَا عِيْد الفَطِيْرْ الْلِيْ فِيْهْ خَاصْ يْندْبَحْ الكْبشْ لْلْعْشَا نْتَاعْ الفِصْحْ . ⁸وْصِيْفْط يَسُوعْ، بُطْرُّسْ وْيُوحَنَا وْڤالْهٌمْ : " رُوحُوْا وْوجْدُولْنَا لَعْشَا نْتَاعْ الفِصْحْ بَاشْ نَاكْلُوْا". ⁹وْڤالُوْ لَهْ: "وِيْنْ بْغِيْتنَا نْوُجْدُوهْ؟".¹⁰وْهُوَ جَاوْبْهُمْ وْقَالْ: "كِيْ تْدَخْلُوْا لْمدِينَة غَادِيْ تْلقَاوْ وَاحَدْ الرَّجْلْ رَافْدْ قُلَةْ نْتَاعْ المَاء. تَبْعُوهْ حْتَى الدَارّْ الِلِيْ يْدْخُلْهَا، ¹¹وْقُولُو لْمُولْ الدَارّْ : رَاهْ يْقُولَكْ سِيْدِي وِيْنْ هُوْ دَارّْ الضْيَافْ الْلِي ْغَادِي نَاكُلْ .فِيْهْ لَعْشَا نْتَاعْ الفِصْحْ مْعَ التْلَامَذْ نْتَاوْعِيْ؟¹²وْغَادِيْ يْوَرِيْلكُمْ الدَارّْ لْفُوڤ كْبِيْرَةْ وْمْفَرشَةْ. وْمْمْبَعْد وْجْدُوهْ". ¹³رَاحُوْا وْلْڤاوْ دِاكْ الشِيْ كِيْمَا ڤالْهُمْ يَسُوْعْ، وْوجْدُوا لَعْشَا نْتَعْ الْفِصْحْ.¹⁴وْكِيْ وْصْلْ الْوَقْتْ، ڤعَدْ يَسُوعْ مْعَ الرُّسُلْ بَاش يَاكْلُوْا، ¹⁵وْڤالْهُمْ : " شْحَالْ تْشْهِيْتْ نَاكُلْ هَادْ لَعْشَا نْتَاعْ الفِصْحْ قْبْل مَا نْتْعَذْبْ، ¹⁶غَادِيْ نْڤولْكُمْ: مْن الْيُومْ عُمْرِيْ مَا غَادِيْ نَاكُلْ مْنَهْ حْتَى يْبَانْ الْمَعْنَى نْتَاعَهْ فْمَمْلَكَةْ الله".¹⁷وْمبَعدْ دَا الكَاسْ وْشَكَرْ الله وْڤالْ : " أْدُوْ هَاذْ الكَاسْ وْشَربُوهْ بِيْنَاتْكُمْ . ¹⁸عْلَى خَاطَرْ نْڤولْكُمْ: مْن اليُومْ مَاغَادِيْشْ نْعَاودْ نْشْرُبْ مْن عَصِيْرْ الْعِنَبْ حْتَى تْجِيْ مَمْلَكَة الله".¹⁹وْخْذَا الخُبْزْ وْشكَرْ الله وْ قَطْعَهْ وْعْطَاهُمْ وْقَالْهُمْ: "هَذَا هُوَ الجَسَدْ نْتَاعِيْ تَعْطَي عْلَىْ جَالْكُمْ . دِيْرُوا هَاذْ الشِيْ بَاشْ تَتْفَكْرُونِيْ". ²⁰وْدَا الكَأسْ حْتَى هُوَ مْمْبَعْدْ لَعْشَا وْقَالْهُمْ: " هَاذْ الكَأسْ هُوَ العَهْد لْجْدِيْد بْالدَمْ نْتَاعِي الِلي غَادِي يْسِيْلْ عْلَىْ جَالْكُمْ.²¹وْبْصَحْ هَاذَاكْ الْلِي غَادِيْ يْسلْمنِيْ رَاهْ مْعَايَا عْلَى المَايْدَةْ. ²²عْلَى خَاطَرْ إِبْنْ الإِنْسَانْ غَادِيْ يْمُوتْ كِيْمَا هِيَ الخُطةْ نْتَاع الله، وْبْصَحْ يَاوِيْلْ هَادَاكْ الْلِي غَادِيْ يْسَلْمَهْ!". ²³وْبدَاوْ التْلَامْذْ يْڤولُوا لْبَعضْهُمْ لْبَعْضْ:" شْكُونْ لِيْ غَادِيْ يْدِيْرْ هَادْ الخْدمَةْ؟".²⁴وْتْنَافْسُو بِيْنَاتْهُمْ عْلَى شْكُونْ هُوَ لَمْخَيَرْ فِيْهُمْ، ²⁵وْيڤولْهُمْ يَسُوعْ : "لْمُلُوكْ نْتَاعْ الشُعُوبْ يْحْكْمُوا عْلَى الشُعُوبْ، وْالْلِي عَنْدهُمْ السُلْطَةْ يَبْغُوا بَاشْ النَاسْ يْسمُوهُمْ مُحْسِنِيْينْ.²⁶بْصَحْ نْتُمَا مَاخْصْكُمْشْ تْكُونُوا كِيفْهُمْ، بْصَحْ الّْمْخِيَرْ فِيْكُمْ خَاصَهْ يْكُونْ كِيمَا الصْغِيرْ، وْالرَّايسْ كِمَا الخْدَامْ.  ²⁷بْصَحْ شْكُونْ هُوَ الَمخِيَرْ؟ الْلِي يْڤعَدْ وْيَاكُلْ؟ وْلَا لِّيْ يْڤعَدْ وْيخْدمْ.²⁸تُمْ صْبَرّْتُو مْعَايَا فْي الْمِحْنَة نْتَاعِيْ، ²⁹أْنَا غَادِيْ نَعْطِيْكُمْ مَمْلَكَة كِيْمَا عْطَانِيْ بُويَ مَمْلَكَةْ، ³⁰بَاشْ تَاكْلُو وْتْشَرّْبُوا عْلَى لْمَايْدَةْ نْتَاعِيْ فِيْ مَمْلكْتِي، وْتجمعُوْا عْلَىْ الْكْرَاسِيْ نْتَاعْ العَرْشْ بَاشْ تْحكْمُوْا عْلَى الأسباط الثناش نتاع بني إسرائيل".³¹وْڤالْ الرَّبْ: "سْمعَانْ ،سَمْعَانْ هَا هُوَ الشيِطْانَ بْغَا يْغَرّْبْلْكُمْ كِيْمَا يْغَرّْبْل الڤمْحْ! ³²بْصَحْ أَنَا دْعِيْتْ عْلِيكْ بَاشْ مِايْفْنَاشْ إِيْمَانَكْ. وْأْنْتَ كِيْ تَرْجَعْ شْجَعْ خَوْتَكْ".³³وْڤالَهْ: "يَارّْبِيْ أَنَا وَاجْدْ بَاشْ نْمشِيْ مْعَاكْ حْتَى لْلْحبْسْ وْلْلمُوتْ!". ³⁴وْڤالْ: " نْڤولْكْ يَابُطْرُسْ: مَايْصِيحْشْ الدِيْكْ اليُوْم قْبلْ مَاتْنكَرّْنِي ثْلاثْ خْطْرَاتْ بْلِيْ تَعْرفْنِيْ ".³⁵وَمْبَعْدْ ڤالْهُمْ: " كِيْ رْسلْتكُمْ بْلَا ڤفَة وْبْلَا دْرَاهْم وْلاَنْعَايْلْ، سَحْقِيتُوا شِيْ حَاجَةْ؟" وْڤالُو لَهْ «لاَ». ³⁶وْڤالُهُمْ : "بْصَحْ ذُورْكْ شْكُونْ لِعْندَهْ ڤفَةْ يْدِيْهَا، وْلِعْنَدَه رُزْمَةْ دْرَّاهْم تَانِي يْدِيْهَا، وْلِمَعنْدَهْشْ يْبِيْعْ كَسَوْتَهْ وْيشْرِيْ سِيْفْ.³⁷عْلَى خَاطَرْ نْڤولْكُمْ: رَاهْ إِلاَقْ يْصْرَّا فِيْهَا هَذَاكْ الشِيْ لِيْ مَكْتُوبْ فِيْ كْتَابْ الله: وْيْتَنحْسَبْ مْعَ الخَاطِيْيْن. وْڤاعْ الشِيْ للِيْ تْڤالْ عْلَيَ خَاصَهْ يْتحْقَقَ ". ³⁸وْڤالُوْا: " يَارّْبْ، هَاهُمْ عْنْدنَا زُوجْ سْيُوفَا ". وْڤاللهُمْ: "بَرْكَا!".³⁹وْخْرجْ وْمْشَى كِيْعَادْتَهْ لْجْبَل ْالزِيْتُونْ ، وْتْلَامْذَهْ تْبْعُوهْ. ⁴⁰وْكِيْ وْصْلْ لْهَذَاكْ المُوضَعْ ڤالْ لْهُمْ:"صْلُوْا بَاشْ مَاتْدَخْلُوشْ فِيْ التَجْرِبَةْ".⁴¹وْبَعَدْ عْلِيْهُمْ شْوِيَةْ وْرْكَعْ وْصْلَى  ⁴² وڤالْ: "يَا أَبَتَاهْ، بْعَدْ عْلِيَا هَاذِيْ الْمَحْنَةْ إِلاَ بْغِيْتْ. وبْصَحْ يْصَرَّا لِيْ بْغِتْ أْنْتَا وْمْش كِمَا بْغِتْ أَنَا".⁴³وْبَانْ لَهْ مَلاَكْ مَنْ السْمَا بَاهْ يْشْجعَهْ . ⁴⁴وْمَنْ كَثرَةْ لِيْ كَانْ مْصَارَعْ مْعَ رُوْحَهْ ، تْضَايقْ وْكثَرْ فْي الصْلَاةْ وْوَلَى لَعْرّْقْ تَاعَهْ يْقطَرّ كِالدَمْ وْيْطِيْحْ فْي لْلَرْضْ.⁴⁵مْبَعْدْ نَاضْ مْن الصْلَاةْ وْرْجَعْ لْعَنْد تْلَامْذَهْ ، وْلْقَاهُمْ رَاڤدِينْ مْن كْثْرَة الغْمْ. ⁴⁶وْڤالْ لْهُمْ: " مَالْكُمْ رَاڤدِينْ؟ نُوضُوا وْصْلُوا بَاشْ مَا تْدَخْلُوشْ فْي التَجْرِبَةْ".⁴⁷فْلْوَقْتْ لِيْ كَانْ يَهْدَرْ بَانَتْ جْمَاعَة تَاعْ النَاسْ، جَايْبْهُمْ يَهُودَا، إْلِيْ هُوَ وَاحْد مْن تْلَامْذْ الطْنَاشْ وْڤرَبْ عَنْدْ يَسُوعْ بَاشْ يْسْلمْ عْلِيْهْ. ⁴⁸وْڤالَهْ يَسُوعْ: " يَايَهُودَا، بْتَسْلًام تْبِيعْ إِبْنْ الإِنْسَانْ؟".⁴⁹وْكِيْ شَافْ هَاذُوكْ لِكَانُوا مْدَاورِيْنْ بِيْهْ شَا رَاهْ صَّايَرّْ، ڤالُوْا: " يَارَّبْ ، نْضَرْبُوا بْالسِيْفْ؟". ⁵⁰وْضْرَبْ وَاحْد مْنهُمْ عَبْد رَئِيْسْ رْجَالْ الدِيْن وْڤطَعْ لَهْ وْذْنَهْ اليُمْنَى . ⁵¹جَاوْبَهْ يَسُوعْ وْڤالَهْ: « حَبْسُو، خْلُوهْ!». وْتْلَمْسْ وَذْنَهْ وْبْرَاهَا.⁵²وْمْبَعْدْ ڤالْ يَسُوعْ لْرُّؤسَاءْ رْجَالْ الدِيْنْ وْمَسْؤُولِيْ حُرَاسْ الهَيْكَلْ وْالشْيُوخْ اللِيَ كَانُوْ ضْدَهْ: « كْلِيْ رَاكُمْ زَّادْمِينْ عْلَى خَاينْ بْسيُوفْ وْمْطَارڤ! ⁵³وْأَنَا كُنْتْ مْعَاكُمْ كُلْ يُومْ فْي الْهَيْكَلْ . عُمَرْكُمْ مَاخْرَبْتُوا فِيَاَ وْبْصَحْ هَذِيْ هِيَ سَاعْتْكُمْ، وْهَذِيْ هِيَ السُلْطَةْ تَعْ الظْلْمَةْ".⁵⁴شَدُوهْ وْدَاوْه وْدَخْلُوهْ لْدَارّ رَئِيسْ رْجَالْ الدِيْن . وْكَانْ بُطْرُسْ يْتبَعْ فِيْه مَنْ بْعِيدْ. ⁵⁵ كِيْ شَعْلُوا نَارّْ فِيْ وَسْط الدَارّ، جْمْعُوا مْعَ بَعْضْ، وْجمَعْ بُطْرُسْ بِينَاتْهُمْ.⁵⁶شَافْتَه وَاحْدْ الخْدَامَة مْجْمَعْ حْذَا النَارّْ، وْشَافْتْ فِيْه غَايَة وْڤالَتْ :" هَذَا الرَّاجْل كَانْ تَانِيْ مْعَاهْ!". ⁵⁷نْكرَهْ وْقَالْ:" مَانْعَرّْفَهْشْ يَامْرَّا!" . ⁵⁸مْمبَعْدْ شْوِيَةْ، شَافَهْ وَاحْدْ أَخُرّْ وْڤالْ:" نْتَا تَانِيْ مْنهُمْ!". جَاوْبَه بُطْرُسْ: "يَابْنَادَمْ ، مَاشِي أَنَا!".⁵⁹مْمْبَعْد سَاعَة وْهُوَ يْتمْشَا أَكدْ لَهْ وَاحدْ آَخُرّْ وْڤالْ: "بْصَحْ هَذَا تَانِي كَانْ مْعَاهْ، خَاطَرْ هُوَ تَانِي مْن الجَلِيْل!". ⁶⁰وْڤالْ بُطْرُسْ: " يَابْنَادَمْ، شَا رَاكْ تْڤٌولْ، مَانْعَرْفَهْشْ!" وْتَمْتَمْ وْهُوَ يَهْدَرّ صَاحْ الدِيْكْ.⁶¹دَارّْ الرَّبْ وْشَافْ فِيْ بُطْرُسْ، وْتفْكَرْ دَاكْ الشِيْ لِيْ ڤالَهْ الرَّبْ: "قْبَلْ مَا يْصِيْحْ الدِيْكْ تْنْكَرْنِيْ ثْلْث خْطْرَاتْ" . ⁶²وْخْرجْ بُطْرُسْ لْبَرَّا وْبْكَى بْحَرْقَةْ.⁶³وْرْجَالْ لِكَانٌو حَاكْمِينْ يَسُوعْ وْيْسْتَهْزَاوْ بِيْه وْيْجْلدُوهْ ⁶⁴وْغْطَوْلَهْ وْجْهَه وْيْضَرْبُوهْ، وْيْسقسُوهْ وْيڤولُو لَهْ: " تْنبَأْ! شْكُونْ لِيْرَاهْ يْضَرْبْك؟". ⁶⁵وْكَانُوا يْزِيدُوا يْعَيْرُوا فِيْه بْزَافْ.⁶⁶مِيْنْ طْلَعْ النْهَارْ، تْلَايْمُو شْيُوخْ الشَعْبْ: وْرُؤَسَاءْ رِجَالْ الدِيْنْ وْعُلَمَاءْ الشَرِيْعَة، جَابُو يَسُوعْ لْلمَجْلِسْ نْتَاعْهُمْ ⁶⁷ڤالُو لَهْ: " إِذَا كُنْتْ هُوَ المَسِيْح!". وْجَاوْبْهُمْ وْڤالْ: "حْتَى وِإِذَا ڤولْتْلكُمْ مَاغَادِيْشْ تْأَمْنُونِيْ، ⁶⁸وْيْلَا سَقْسِيْتكُمْ مَاغَادِيْشْ تْجَاوْبُونِي، وْمَاغَادِيْشْ تْطْلْڤونِيْ.⁶⁹وْمَنْ ذُورْكْ غَادِيْ يْقعَد إِبْن الإِنْسَانْ عْلَى يَمِيْنْ الله لِيْ قَادَرْ عْلَى كُلْ شِيْ". ⁷⁰وْقَالُو لَهْ هَاذُوْكْ النَاسْ: "أْنْتَ هُوَ إِبْن الله؟". جَاوْبْهُمْ: "نْتُومَا تْقٌولُوا أَنَا هُوَ". ⁷¹وْقَالُوا: "مَازَالْ مْسْحَقِيْنْ لْشِيْ شْهَادَةْ؟، رَانَا سْمَعْنَا كُلْ شِيْ مَنْ فَمَهْ".

Chapter 23

¹وْ نَاضُوا ڤَاعْ جْمَاعَتْهُمْ وْ دَاوْ يَسُوعْ لْبِيلَاطُسْ ، ²وْ بْدَاوْ يْحَصْلُوا فِيهْ وْ يْڤُولُوا :" لْقِينَا هَادْ الْرَاجَلْ يْحَرَشْ فِي الْشَعْبْ ، بَاشْ مَيْخَلْصُوشْ الْجِزْيَة تَاعْ قَيْصَرْ وْ يْڤُولْ : بَلِي الْمَسِيحْ هُوَ الْمَلِكْ ".³وْ سَقْسَاهْ بِيلَاطُسْ : " نْتَ هُوْ مَلِكْ الْيَهُودْ ؟". وْ رَدْ عْلِيهْ وْ ڤَالَهْ :" نْتَ ڤُلْتْ ". ⁴وْ ڤَالْ بِيلَاطُسْ لْرُؤَسَاءْ رْجَالْ الْدِّينْ وْ ڤَاعْ الْنَّاسْ :" مَالْقِيتْشْ حْتَى دَنْبْ فِي هَادْ الْإِنْسَانْ ". ⁵كَانُوا شَادِّينْ فِي هَدْرَتْهُمْ وْ يْڤُولُوا :" هُوَ رَاهْ يْهَيَجْ فَشَعْبْ وْ يْعَلَّمْ فِي ڤَاعْ لْيَهُودِيَة بْدَا مَنْ لْجَلِيلْ حْتَى لَهْنَا ".⁶وْ كِي سْمَعْ بِيهَادْ لْهَدَرَة لِي كَانَتْ دَايْرَة فِي لْجَلِيلْ ، سَقْسَا : " هَادْ الْرَاجَلْ مَنْ الْجَلِيلْ ؟ " ⁷وْ كِي عْرَفْ بَلِي هُوَ مَنْ لَبْلَادْ لِي يَحْكَمْ فِيهَا هِيرُودُسْ ، رَسْلَهْ لْعَنْدْ هِيرُودُسْ ، لِيكَانْ هُوَ تَانِي فِي أُورْشَلِيمْ .⁸وْ كِي شَافْ هِيرُودُسْ يَسُوعْ فَرْحَانْ بْزَافْ ، عْلَى خَاطَرْ كَانْ بَاغِي يْشُوفَهْ مَنْ زْمَانْ مَنْ كَثْرَة لِي سْمَعْ عْلِيهْ ، وْ بْغَا يْشُوفْ مَنَهْ مُعْجِزَة .  ⁹ وْ سَقْسَاهْ بْزَافْ بَصَحْ مَاجَاوْبَهْشْ عْلَى حْتَى حَاجَة ¹⁰.مَنْ بَعْدْ وْڤَفْ رُؤَسَاءْ رْجَالْ الدِّينْ وْ لْكَتَبَة يْحَصْلُوا فِيهْ بَالْعُنْفْ .¹¹وْ حَڤْرَهْ هِيرُودُسْ مْعَ لْعَسْكَرْ تَاعَهْ وْ ضَحْكُوا عْلِيهْ وْ لَبْسُوهْ عْبَايَة مْنَوْرَة ، وْ رَدَّهْ لْعَنْدْ بِيلَاطُسْ . ¹²وْ مَنْ بَعْدْ وْلَّى هِيرُودُسْ وْ بِيلَاطُسْ صْحَابْ مَنْ دَاكْ الْنْهَارْ ، عْلَى حخَاطَرْ كَانُوا مَنْ قْبَلْ عَدْيَانْ .¹³لَمْ بِيلَاطُسْ رُؤَسَاءْ رْجَالْ الْدِّينْ وْ الْزُعَمَاء وْ الْشَّعْبْ ، ¹⁴وْ ڤَالَلْهُمْ : " جَبْتُولِي هَذَا الْإِنْسَانْ وْ ڤَلْتُولِي هُوَ لِي كَانْ يْضَلَلْ فِي الْشَعْبْ وْ هَا رَانِي سَقْسِيتَهْ ڤُدَامْكُمْ وْ مَالْقِيتْ فِيهْ حْتَى ذَنْبْ مَلِحَصَلْتْ فِيهْ .¹⁵وْ حَتَى هِيرُودُسْ مَالْقَا فِيهْ حْتَى ذَنْبْ وْ رَدَّهْ لِينَا وْ مَادَارْ وَالُوا بَاشْ يْسْحَقْ لْمُوتْ . ¹⁶غَادِي نْجَلْدَهْ وْ نَطَلْڤَهْ يْرُوحْ ". ¹⁷وْ كَانْ عْلِيهْ بَاشْ يَطْلَڤْ مَحَابْسِي وَاحَدْ كُلْ عِيدْ .¹⁸وْ كَانُوا يْزَڤُوا بْصُوتْ وَاحَدْ وْ يْڤُولُوا : " أدُوا هَدَا وْ طَلْڤُوا لِينَا بَارَابَاسْ!". ¹⁹وْ بَارَابَاسْ كَانْ فِي لْحَبْسْ عْلَى خَاطَرْ كَانْ يْدِيرْ فِتْنَة فْلَمْدِينَة وْ يَڤْتُلْ .²⁰وْ عَاوُدْ هْدَرْ مْعَاهُمْ بِيلَاطُسْ عْلَى خَاطَرْ كَانْ بَاغِي يَطْلَڤْ يَسُوعْ ،  ²¹وْ كَانُو يْزَڤُوا وْ يْڤُولُوا : <<صَلْبُوهْ !صَلْبُوهْ ! >>. ²²وْ سَقْسَاهُمْ لَلْمَرَة الْثَالْثَة : " شَاهُوَ الذَنْبْ لِي دَارَهْ هَادْ الْرَاجَلْ؟ مَ لْقِيتْ فِيهْ حْتَى ذَنْبْ يَسْتَاهَلْ عْلِيهْ لْمُوتْ ، غَادِي نَجَلْدَهْ وْ نَطَلْڤَهْ ".²³وْكَانُوا يْزَڤُوابْجَهْدْهُمْ وْ يَطَلْبُوا مَنَهْ بَاشْ يْصَلْبَهْ . وْ صُوتْهُمْ كَانْ غَالَبْ . ²⁴وْ قَرَرْ بِيلَاطُسْ بَاشْ يْدِيرْ الْشِي لِي بْغَاوَهْ . ²⁵مَنْ بَعْدْ طْلَڤَلْهُمْ لِّي كَانْ فِي لْحَبْسْ بْسَبَتْ الْفِتْنَة وْ قَتْلَهْ ، لِّي طَلْبُوهْ ، وْ سَلَّمْ يَسُوعْ بَاشْ يْدِيرُوا فِيهْ شَا بْغَاوْ .²⁶فَلْوَقْتْ لِّي كَانُوا غَادْيِينْ بِيهْ شَدُّوا وَاحَدْ الْرَاجَلْ مَنْ قَيْرَوَانْ سَمُوهْ سِمْعَانْ ، كَانْ مْوَلِي مَنْ لَخْلَى ، وْ حَطُوا عْلَى ظَهْرَهْ الخَشْبَة تَاعْ صَلِيبْ .²⁷وْ تَبْعُوهْ بْزَافْ نَاسْ مَنْ الْشَعْبْ ، وْ نْسَا لِي كَانُوا يْنَدْبُوا عْلِيهْ . ²⁸وْ وْ دَارْ عَنْدْهُمْ يَسُوعْ وْ ڤَالْ : "يَا بْنَاتْ أُورْشَلِيمْ ، مَا تَبْكُوشْ عْلِيَّ بَصَحْ بْكُوا عْلَى رْوَاحْكُمْ وْ عْلَى وْلَادْكُمْ ،²⁹لَخَاطَرْ غَادِي يْجُوا يَمَاتْ يْڤُولُوا فِيهَا : سَعْدَاتْ نْسَا لِي مَيَوَلْدُوشْ وْ مَيْرَضْعُوشْ ! ³⁰فِي دَاكْ لْوَقْتْ يْبْدَاوْ يْڤُولُوا لَلْجْبَالْ : طِيحُوا عْلِينَا ! وْ وْ تِلَالْ غَطِينَا ! ³¹عْلَى خَاطَرْ اذَا دَرُوا هَدَا بَالءغُصْنْ لَخْضَرْ ، شَا غَدِي يْصْرَا بْالْيَابَسْ ؟".³²وْ جَابُوا تَانِي زُوجْ خِيَانْ وَحْدُخْرِينْ بَاشْ يَڤَتْلُوهُمْ .³³وْ كِي وَصْلُوا لَلْجُمْجُمَة صَلْبُوهْ تْمَّ مَعَ هَادُوكْ لْخِيَانْ ، وَاحَدْ عْلَى لْيْمِينْ وْ لَاخُرْ عْلَى لِيسَرْ . ³⁴وْ ڤَالْ يَسُوعْ : " يَا أَبَتَاهْ ، غْفَرَلْهُمْ ، لَخَاطَرْ مَعْلَابَالْهُمْشْ شَا رَاهُمْ يْدِيرُوا ". تْڤَاسْمُوا كَسَوْتَهْ وْ دَارُوا قُرْعَة عْلِيهَا .³⁵وْ كَانُوا نَاسْ وَاڤْفِينْ وْ يْشُوفُوا ، وْ الْرُؤَسَاءْ تَانِي مْعَاهُمْ يْزَعْقُوا بِيهْ وْ يْڤُولُوا :" اذَا كَانْ لْمَسِيحْ مُخْتَارْ الله ، كِيمَا سَلَكْ لُخْرِينْ يْسَلَكْ رُوحَهْ! ".³⁶وْ ضَحْكُوا عْلِيهْ لْعَسْكَرْ حْتَى هُومَا ڤَدْمُوا عَنْدَهْ وْ عْطَاوَهْ لْخَلْ ،   وْ ڤَالُوا لِيهْ : ³⁷" اذَا كُنْتْ نْتَ مَلِكْ لْيَهُودْ سَلَكْ رُوحَكْ !". ³⁸وْ كَانْ فُوڤْ رَاسَهْ لُوحَة مَكْتُوبْ عْلِيهَا بْلْيُونَانِيَة وْ رُومَانِية وْ لْعِبْرِيَة : " هَدَا هُوَ مَلِكْ الْيَهُودْ ".³⁹وْ كَانْ وَاحَدْ مَنْ الْخِيَانْ لَمَصْلُوبِينْ مْعَاهْ يْڤُولْ : " اذَا كُنْتْ أَنْتْ هُوَ الْمَسِيحْ ، سَلَكْ رُوحَكْ وْ سَلَكْنَا !". ⁴⁰بَصَحْ لَاخُرْ زَڤَى وْ ڤَالْ : مَتْخَافْشْ رَبِّي وْ نْتَا رَاكْ غَادِي تَتْعَدَبْ كِيفَهْ ؟ ⁴¹حْنَا نْسْتَاهْلُوا هَادْ لْعُقُوبَة ، عْلَى جَالْ لِّي دَرْنَاهْ، بَصَحْ هُوَ مَا دَارْ وَالُو ".⁴²وْ ڤَالْ لْيَسُوعْ : " تْفَكَرْنِي كِي تْجِي فِي لْمَلَكُوتْ تَاعَكْ ". ⁴³جَاوْبَهْ يَسُوعْ وْ ڤَالَهْ : " الْحَقْ نْڤُولَكْ : غَادِي تْكُونْ مْعَايَا فِي الْجَنَّة ".⁴⁴جْوَايَهْ طْنَاشْ تَاعْ نْهَارْ ظَلْمَتْ الْأَرْضْ حْتَى ثْلَاثَة تَاعْ لَعْشِيَة . ⁴⁵وْدَرْڤَتْ الْشَمْسْ وْ تَڤْطَعْ لْحْجَابْ تَاعْ لْهَيْكَلْ مَنْ لْوَسْطْ .⁴⁶وْ زَڤَا يَسُوعْ مَنْ كُلْ جَهْدَهْ وْ ڤَالْ بِينْ يَدِيكْ نْسَلَمْ رُوحِي وْ كِي ڤَالْ هَادْ لْهَدْرَة سَلَمْ رُوحَهْ . ⁴⁷وْ كِي شَافْ مَسْؤُولْ تَاعْ لْعَسْكَرْ لِي صْرَا مَجَدْ الله وْ َڤَالْ : " بَلْحَقْ كَانْ هَدَا إِنْسَانْ مَا عْلِيهْ حْتَى ذَنْبْ !".⁴⁸وْ ڤَاعْ نَاسْ لِّي حَضْرُوا وْ شَافُوا لِي صْرَا ، وْلَاوْ يْخَبْطُوا فِي صْدُورْهُمْ ،  ⁴⁹ وْ كَانُوا ڤَاعْ لِّي يْعَرْفُوهْ وْ نْسَا لِّي تَبْعُوهْ مَنْ الْجَلِيلْ وَاڤْفِينْ مَنْ بْعِيدْ يْشُوفُوا شَا رَاهْ صَارِي .⁵⁰وْ كَانْ وَاحَدْ الْرَاجَلْ سَمُوهْ يُوسَفْ ، وْ كَانْ رَاجَلْ مْسَڤَمْ . ⁵¹هَذَا مَا كَانشْ مْوَافَقْهُمْ فِي وَاشْ كَانُوا يْدِيرُوا . وْ هُوَ كَانْ مَنْ مْدِينَة جَايَة فِي لْيَهُودْ سَمُوهَا الرَّامَة وْ هُوَ تَانِي كَانْ يْقَارَعْ فِي ملَكُوتْ الله .⁵²رَاحْ يُوسَفْ عَنْدْ بِيلَاطُسْ وْ طْلَبْ مَنَهْ الْجَسَدْ تَاعْ يَسُوعْ ، ⁵³نَزْلَهْ مَنْ الْخَشْبَة ، وْ لَفَّهْ بْلْكَتَّانْ ، وْ دَارَهْ فِي الْقْبَرْ جْدِيدْ مَا كَانْ فِيهْ حْتَى وَاحَدْ .⁵⁴وْ كَانْ نْهَارْ تَوْجَادْ وْ نَهَارْ الْسَبْتْ جَايْ . ⁵⁵وْ تَبْعَهْ نْسَا جَاوْ مَنْ الْجَلِيلْ ، وْ شَافُوا الْقْبَرْ وْ كِيفَاشْ كَانْ مَحْطُوطْ لْدَاخَلْ . ⁵⁶وْلَاوْ وْ وَجْدُوا رْوَايَحْ وْ أَطْيَابْ . وْ نْهَارْ الْسَبْتْ رَيْحُوا عْلَى حْسَابْ الْوْصِيَة .

Chapter 24

¹وفى لْفْجَر نْتَاع نْهَار الْحَدْ جَاوْ للْقبَر جَايْبِيْن مْعَاهُم لَحْنُوط لِي وجْدُه. ²ولْڤَاوْ الْحجْرَة موَخرَة عْلَى لَقْبَرّْ. ³وكِي دَخْلُوا مَالْڤَاوش لْجُثَة تَاعْ الْرَّب يَسٌوع.⁴وهُمَا مْتْحيرَاتْ وڤف لْهُم زُوجْ رْجَالْ لاَبْسِيْن بْيضْ. ⁵خَافُو وْحطُو وْجُهْهُم فْلَرْض، وڤالُو لْهُم هَذُوكْ الرْجَالْ: "عْلاَش رَاكُو تْحَوسُو علَى الحَيْ بِينْ الْمُوتَا؟⁶مَارَاهْشْ هْنَا،بصَّحْ قَامْ من الْمُوتَا! تْفكْرُوا الهْدرَّة لِيْ ڤالْهَا لْكُم فْى الجَلِيلْ  ⁷ كِي ڤال: إِبنْ الإِنْسَان يلِيقْ يتسلَمْ فيْ يدِيْن الْخَاطْيِين ويتْصلَب، وفِي نْهَار الثالْث يقُوم مْن لْمُوت".⁸وتْفَكَرُوا هْدَرْتَه، ⁹ولاَّو من الَقِبَرّ، وخَبْرُوا الْتْلاَمذ حْدَاشْ وڤعْ لَخْرِيْن بْشِي لِيْ صْرا. ولِيْ خَبْرُوا الرُسُل همَا. ¹⁰مَريَم المَجْدَلِيَة، يُوَنَّا ومَريَم يْمَاتْ يَعقُوب، ونْسَا لَخْرِين لِيْ رَاحُوا مْعَاهُمْ.¹¹مَا أمْنُوهُومْش الرُّسُل عْلَى خَاطَر حَسْبُوهُم رَاهُم يتخَيْلُوا. ¹²نَاضْ بُطرُس وْجرَّا للقْبَرّ، وكِي طَاطَا شَاف كَفَن مَلْفُوفْ وَحدَه، ومْبَعد رَاح مَخْلُوعْ مَنْ وَاشْ صْرَا.¹³و فِيْ دَاك النْهَار كَانُو زُوجْ مَنْهُم رَاحُو لْوَاحْد الدْوَار بْعِيْد عْلى أُورْشَلِيم بْسبعَة كِيْلُومِتر، يسمُوه «عَمْوَاسْ». ¹⁴ويهدْرُوا بِينَاتْهُم عْلَى ڤاعْ وَاشْ صْرا.¹⁵كِيْ كَانُوا يْتحَاوْرُّوا، يَسُوع بْرُحَه ڤربْ لهُم وتْمشَى مْعَاهُم. ¹⁶بْصَحْ حَجَة مَا خلاَتْش عَينِيهُم تْعَرْفَه.¹⁷وسْقسَاهُم: "شَا رَاكُم تْهدْروا بِيْنَاتْكُم ونْتُومَا مَاشيين مكتَائبِيْن ؟". ¹⁸وجَاوْبَه واحَد، يسْمُوهْ كَلْيُوبَاص وڤالَه: "نْتَا وَاحْدَك البَرَانِيْ لِي سَاكنْ فِي أُورشَلِيْم ومَا رَاكْش عَارف وَاشْ صْرا فِي هَذي لْيَامَات؟".¹⁹ڤال لْهُم: "شَا صْرا؟". جَاوبُوه: "لِي صْرَا لْيَسُوعِ النَاصِرِيْ، لِيْ كَانْ نْبِيْ قَوِي فِيْ كْلاَمَهِ وْفْعَايْلَهْ ڤدَامْ الله وْڤاعْ الشَعْبْ. ²⁰وْكِيفَاهِ سَلْمُوهْ لْرُؤَسَاءْ رِجَالْ الدِيْنْ وْالحُكَامْ نْتَاوعْنَا بَاهْ يْحكمُوْ عْلِيْه بْلْمُوتْ وْيْصَلْبُوهْ.²¹وَحْنَا كُنَا نْترجَاو بلِيْ هُوَ لِيْ غَادِيْ يسْلَك إسْرَائِيل. بصَحْ، مْعَ هَاذ شِيْ ڤاع،هَاوْلاَ اليُومْ الثَالَث مَلِيْ صْرا هَاذْ الشِي.²²بصَاحْ شِيْ نْسَا مْنْ عنْدنَا حَيْرُونَا عْلَى خَاطَرْ عَلَى رَاحُو لَقْبَرصْبَاحْ بكرِيْ، ²³كِي مَا لْڤاوش الْجُثَة تَاع يَسُوع، جَاوْ وْڤالُوا: شَافُو المَلاَيْكَة ڤالوا لهُمْ يَسُوع حَيْ. ²⁴ورَاحُوا جْمَاعة لِي كَانُوا مْعَانَا للقَبَرْ، ولْڤاوهْ كِيْمَا ڤالُوا النْسَا بْصَحْ هُمَ مَاشَافُوهْش".²⁵وْڤالْ لهُم يسوع: "يَالِي ماتْفَاهْمُوش وإيمَانْكُم قْلِيل فِي الإيمَانْ لِي هَدْرُوه الأَنْبِيَاء! ²⁶مَاشِيْ كَانْ يْلِيقْ الْمَسِيح يتألْم ويدخُل لِمَجدَ نْتَاعَه؟". ²⁷وْبْدَا المَسْيح يفسَرْ لهُم ڤاع الكُتُب وبْدَا منْ مُوسى وڤاعْ الأَنْبِيَاءْ.²⁸مْبَعْد ڤرْبُوا لَدوَار لِيْ كَانُوا رَايِحِينْ لَه، وْبَانْ لْهُم يَسُوع كَلِي رَايَح لْمُوضَع بْعِيد. ²⁹وْحَاوْلُوهْ وْڤالُو لَه: "ڤعَد مْعَانا، عْلَى خَاطَر نْهَارْ رَاح وْاللِيل ڤربْ». ودخل بَاشْ يْبَاتْ مْعَاهُم.³⁰كِي تْكَا مْعَاهُم رفَد الْخُبْز ْوبَارْكْ وْڤطَعْ وْمدْلهُمْ، ³¹وتْحلُو عَينِهُم وعَرْفُوه مْبَعد ما بَانش لهُم، ³²وْبْدَاو يْهدْرُوا مَا بِيْنَاتهُمْ وْيڤولُوْا: "مَاشِيْ كَانْ فِيْ قَلْبنَا لَحْرَارَة كِيْ كَانْ يَهْدَرْ لْنَا فِيْ الطرِيْڤ وْيفسَرْ لنَا الشَرِيعَةْ؟".³³وْنَاضُوا فِيْ دِيْكْ السَاعَةْ وْرجْعُوا لأُورْشَلِيْمْ، وْلڤاوْ حْدَاشْ التْلَامْذْ مَتْلَايْمِينْ هُمْ وْلِيِ مْعَاهُمْ ³⁴وْهُمَا يْڤولُو : "الرَّبْ بْالحَقِيقَةْ قَامْ مْنْ المَوتْ وْبَانْ لْسَمْعَانْ!". ³⁵بْصَحْ هُمَا كَانُو يْعَاوْدُو الصْرَا فْي الطْرِيْڤ وْكِيْفَاهْ عَرْفُوهْ كِيْ ڤطَعْ الخُبْزْ.³⁶وْكِيْ كَانُوا يْهَدْرُوْا بْهَاذْ الشِيْ وْڤفْ يَسُوعْ فِيْ وَسْطْهُمْ، وْڤالْ لْهُمْ : "سَلَامْ لِيْكُمْ!". ³⁷خَافُوا وْانْخَلعُوْا، وحْسْبُوا يَلِيْ شَافُو رُوحْ.³⁸ڤالْ لْهُمْ يَسُوعْ: " عْلاَشْ رَاكُمْ مَخْلُوعِيْنْ، وَعْلَاشْ دْخَلْ الشَكْ فِي ڤلُوْبْكُمْ؟ ³⁹شُوفُو يْدِيَا وْشُوفُو رْجْلِيَا: رَانِيْ أَنَا هُوَ! تْلْمسُونِيْ تْشُوفُوْا، خَاطَرْشْ الرُّوْحْ مَاعْندهَاشْ لْحَمْ وْلَعْظَمْ كِيْمَا رَاكُمْ تْشُوفُو فِيَا". ⁴⁰كِيْ ڤالْ لْهُمْ هَكَا وَرَالْهُمْ يْدِيْه وْرَجْلِيْه.⁴¹وْكِيْمَا هُمَا مَاشِيْ مْأَمْنِينْ مَلفَرْحَة ْوْ الخَلْعَة ڤالْهُمْ: "عَنْدْكُمْ هْنَا مَكْلَة". ⁴²"عْطَاوْهْ حُوتْ مَشْوِيْ وْشْوِيَا عْسَلْ. ⁴³دَاهْ وْكَلاَهْ قُدَامْهُمْ.⁴⁴وْڤالْ لْهُمْ: "هَذَا هُوَ لْكْلَامْ لِيْ كْلَمْتْ لْكُمْ بِهْ وْأَنَا مَازَالْ مْعَاكُمْ: بْلِيْ يْلِيْقْ يْتحْقَقْ ڤاعْ لِيْ مَكْتُوبْ فِيْ شَرْعْ تَاعْ مُوسَى وكتُبْ الأَنْبِيَاء ".⁴⁵تَمْتَمْ نَوَرْ لْهُم عْقَولْهُمْ بَاشْ يْفَهْمُوا كْتَابْ الله . ⁴⁶وْڤالْ لْهُمْ: "هَكَا مَكْتُوبْ، كَانْ يلِيقْ عْلَى المَسِيْح بَاشْ يْتْألَمْ وْ يْقُومْ مْن المُوتْ فِيْ اليَومْ الثَالْثْ، ⁴⁷بَاشْ يْبَشَرْ بْإِسْمَه بْالتَوبَة وْغُفْرَانْ الذْنُوبْ لْڤاعْ الشْعُوبْ، وْالبَدْيَةْ مَنْ أُوْرْشَلِيْمْ.⁴⁸وْنْتُومَا شْهُودْ عْلَى هَاذْ الشِيْ. ⁴⁹وَأَنَا غَادِيْ نَرْسْل لْكُمْ لِي وْعَدْ بِه بُويَا. ڤعْدُو غِيْرْ فِيْ أُوْرشَلِيْم حْتَى تَنْزلْ عْلِيْكُمْ قُوَة مَنْ السّْمَا" .⁵⁰خَرَجْهُمْ وْدَاهُمْ لْبِيْتْ عَنْيَا ، وْطَلَعْ يَدِيْه وْبَارْكهُمْ. ⁵¹وْالوَقْتْ لِلْي كَانْ يْبَارْكْهُمْ ، فَارْقْهُمْ وْطْلَعْ لْسّْمَا.⁵²سَجْدُو لَهْ وْولاَوْ لأُورْشَلِيْمْ وْهُمَا فَرْحَانِيْن، ⁵³وْكَانُوْا فِيْ كُلْ الوَقْتْ فْي الهَيْكَلْ يْسَبْحُوا ويْعَبْدُوا الله. أَمِيْنْ.

John

Chapter 1

¹فَى الْبَدْيَة كَانْ الْكَلْمَة، وَالْكَلْمَة كَانْ عَنْدَ اللهّْ، وَالْكَلِمَة كَانْ اّْلله. ²هَدَا كَانْ فَى الْبَدْيَة عَنْدَ اّْلله. ³بِيهْ كُلْ شِي كَانْ، وْ بْلاَبِيهْ مَاكَانْ حَتَّى حَاجَة مَنْ دَاكْ الَشِي لِكَانْ.⁴فِيهْ كَانَتْ الْحَيَاةْ، وْ الْحَيَاةْ كَانَتْ نُورْ لَلْنَّاسْ. ⁵وَالنُورْ إِيضَوِّي فَالضَلْمَة، وْ الَضَلْمَةَ مَاقَبْلَتْهَشْ.⁶كَانْ وَاحْدْ الرَاجْلْ مَرْسُولْ مَنْ عَنْدْ اّْلله إِسَمُوهْ يُوحَنَا. ⁷جَا يَشْهَدْ لَنُورْ، بَاهْ ڤَاعْ إِآَمْنُوا عْلَى يَدَّهْ . ⁸مَاكَانْشْ هَادْ الرَّاجَلْ هُوَالنُّورْ، بَصَّحْ كَانْ يَشْهَدْ للَنُّورْ.⁹كَانْ النُّورْ الْحَقِيقِي اللٍِّي جَايْ للَدَّنْيَا، بَاشْ يْضَوِّي كُلْ بْنَادْمْ.¹⁰الْكَلْمَة كَانْ فَي الَدَّنْيَا، وْ الذَّنْيَا بِيهْ تْخَلْقَتْ، وَبَصَّحْ الدَّنْيَا مَاعَرْفَاتَهْشْ. ¹¹جَا لْعَنْدْ شَعْبَهْ، وْ شَعْبَهْ مَاقْبْلُوهْشْ.¹²بَصَّحْ هَادُوكْ ڤَاعْ لِقْبْلُوهْ، وْ آمْنُوا بِيهْ، عْطَاهُمْ الَسُلْطَة بَشْ إِيَولُّوا وْلاَدْ اللهَّْ. ¹³وْهُمَا لِمَاتْوَلْدُوشْ مَنْ دَمْ، وْلاَمَنْ مَشِيئَة جَسَدْ، وْلاَمَنْ مَشِيئَة رَاجَلْ، بَصَّحْ مَنْ اللهَّْ.¹⁴وَالْكَلِمَة وَلَّى بْنَادَمْ، وْ سْكَنْ بِينَاتْنَا، وَشَفْنَا الْعَزْتَاعَهْ، الْوَلْدْ الْوَحِيدْ تَاعْ الأَبْ، مْعَمَّرْ نِعْمَةْ وْحَقْ . ¹⁵يُوحَنَّا شْهَدْ لَهْ، وْبَرَّحْ وْ ڤَالْ : «هَادْ ا هُوَ اللِّي ڤُلْتْ عْلِيهْ : هَادَاكْ اللِّغَادِي يْجِي مَنْ بَعْدْ مَنِّي، رَاهْ مُهِّمْ كْثَرْمَنِّي، عْلَى خَاطَرْ كَانْ قْبَلْ مَنِّي».¹⁶وَمَنْ عَنْدَهْ هُوَ دِّينَا حْنَا ڤَاعْ، نِعْمَة فُوقْ نِعْمَة . ¹⁷عْلَى خَاطَرْ الَشَرْعْ تَعْطَى بْمُوسَى، وْبَصَّحْ النِعْمَة وْالْحَقْ جَاوْ بْيَسُوعْ الْمَسِيحْ . ¹⁸حَتَّى وَاحَدْ مَا شَافْ اللهَّْ، بَصَّحْ الْإِبْنْ الْوَحِيدْ اللِّي ڤْريبْ مَالَْأبْ، هُوَ اللِّي خَبَّرْ بِيهْ.¹⁹وْهَادِي هِيَ شْهَادَةْ يُوحَنَّا، كِرْسْلُولَهْ لِيهُودْ مَنْ اُورُشَلِيمْ رْجَالْ الدِّينْ وْلاَوِيِينْ، بَاشْ إسَقْسَوهْ : « شْكُونْ نْتَ؟» ²⁰وْهُوَ يَعْتَرْفْ، وْمَانْكَرْشْ ,عْتَرَفْ وْڤَالْ : « أَنَا مَاشِي الْمَسِيحْ» . ²¹وْسَقْسَاوَهْ : « شْكُونْ نْتَ؟ نْتَ إِلِيَّا ؟» وْهُوَ يْڤُولْهُمْ: « لاَ، أَنَا مَاشِي هُوَ». وْ يْڤُولُولَهْ ثَانِي : « أَنْتَ نْبِي ؟». وْ جَاوَبْهُمْ وْڤَالْ: « لاَ».²²وْهُمَ يْڤُولُولَهِ : « أَيَّ شْكُونْ أَنْتَ؟ بَاشْ نْمَدُّوا الْجَوَابْ لِهَادُوكْ لِرْسْلُونَا ، وَاشْ تْڤُولْ عْلَى رُوحَكْ ؟ ». ²³وْڤَالْ : « أَنَا صُوتْ لى ابَرَّح فَالَصْحْرَاء، وْ يْڤُولْ: « صَڤْدُوا طْرِيڤْ الَرَّبْ، كِمَا ڤَالْ الَنْبِي أَشْعَيَاءْ».²⁴وْمَنْ بِينْ هَادْ الْمَرْسُولِينْ كَانُوا شِي وَحْدِينْ مَالْفَرِّيسَيِّينْ . ²⁵وْسَقْسَاوَ يُوحَنَّا وْ ڤَالُوا : « عْلاَشْ رَاكْ تْعَمَّدْ النَّاسْ، إِلَى مَاكُنْتْشْ نْتَ هُوَّ الْمَسٍيحْ، وْلاَإِلِيَّا، وْلاَ النْبِيَّ؟»²⁶جَاوَبْهُمْ يُوحَنَّا وْڤَالْ : « أَنَا نْعَمَّدْ بَالْمَا، بَصَّحْ بِينَاتْكُمْ وَاڤفْ وَاحَدْ مَا تَعَرْفُوهْشْ . ²⁷هُوَّ لِغَادِي يْجِي مَنْ بَعْدْ مَنِّي، وْمَانْسْتَاهَلْشْ نْحَلْ خْيُوطْ صَبَّاطَهْ ». ²⁸وْ صْرَا ڤَاعْ هَادْ الَشِي فَبِيتْ عَنْيَا، مَنْ وْرَا وَادْ الأُرْدُنْ، وِينْ كَانْ يُوحَنَّا يْعَمَّدْ النَّاسْ.²⁹وْلْغَدْوَ كِينَا شَافْ يُوحَنَّا يَسُوعْ جَايْ لْعَنْدَهْ ، وْ هُوَّ يْڤُولْ : « هَاهُوَ خْرُوفْ اللهَّْ، اللِّي غَادِي يَرْفَدْ الدْنُوبْ تَاعْ ڤَاعْ العَالَمْ . ³⁰هَادَا هُوَ لُِلْتْ عْلِيهْ، غَادِي يْجِي مَنْبَعْدْ مَنِّي رَاجْلْ مُهِّمْ كْتَرْ مَنِّي، عْلَى خَاطَرْ كَانْ قْبَلْ مَنِّي . ³¹وْ أَنَا مَا كُنْتْشْ نَعَرْفَهْ، بَصَّحْ جِيتْ نْعَمَّدْ بَالْمَا، بَاشْ إِيوَلِّي مَعْرُوفْ عَنْدْ إِسْرَائِيل».³²شْهَدْ يُوحَنَّا لْيَسُوعْ، وْ ڤَالْ : « رَانِي شَفْتْ رُوحْ اللهَّْ نَازَلْ مَاالسْمَا، كِمَا الحْمَامَة، وْبْقَى عْلِيهْ . ³³أَنَا مَاكُنْتْشْ نَعَرْفَهْ، بَصَّحْ هُوَّ لِرْسَلْنِي بَاشْ نْعَمَّدْ بَالْمَا ، هُوَّرَاهْ ڤَالْ لِيَّ : غَادِي نْشُوفْ رُوحْ اللهَّْ نْزَلْ بْقَى عْلِيهْ، رَاهْ هَادَاكْ هُوَّ اللِّي غَادِي يْعَمَّدْ بَالرُوحْ الْقُدُسْ . ³⁴وْ أَنَا رَانِي شْفْتْ هَادْ الشِي، وْ شَهَدْتْ بَلِّي هَادَا هُوَّ إِبْنْ الله ».³⁵وْ لْغَدْوَكِينَا يُوحَنَّا عَاوَدْ تَانِي وَاڤَفْ تَمَّ، هُوَّ وْ زُوجْ مَنْ تْلاَمْذَهْ . ³⁶وْ غِيرْ شَافْ يَسُوعْ يَتْمَشَّي وْڤَالْ : « هَاذَا هُوَّ خْرُوفْ اللهَّْ».³⁷وْسَمْعُوا زوج تَلاَمِيذْ يُوحَنَّا هَادْ الَكْلاَمْ، وْتَبْعُوا يَسُوعْ . ³⁸وْتْلَفَتْ يَسُوعْ وْشَافْهُمْ تَابْعِينَهْ وْيْسَقْسِيهُمْ : « عْلَى وَاشْ رَاكُمْ تْحَوْسُوا ؟» وْجَاوْبُوهْ :«رَّابِّي » لِمَعْنَاهْ يَامْعَلِمْ، وِينْ تَسْكُنْ ؟ . ³⁹وْهُوَّ يْڤُولْهُمْ :« أَرْوَحُوا وْ غَادِي تْشُوفُوا» وِرَاحُوا مْعَاهْ، وْشَافُوا وِينْ يَسْكَنْ، وْ فَوَّتْ مْعَاهْ دَاكْ النْهَارْ، وْكَانْ هَادْ الشِي فِي جْوَايَهْ الرَبْعَة تَاعْ الَعْشِيَة.⁴⁰كَانْ أَنْدَرَاوْسْ خُو سَمْعَانْ بُطْرُسْ وَاحَدْ مَنْ هَادُوكْ الزُوجْ اللِّي سَمْعُواكْلاَمْ يُوحَنَّا وْتَبْعُوا يَسُوعْ . ⁴¹وْلْقَا أَنْدْرَاوْسْ فَااللَّوَلْ خُوهْ سَمْعَانْ وْ ڤَالَهْ: « رَاهْ لْقِينَا المَسِيَّا» اللِّي المَعْنَى نْتَاعَهْ : الْمَسِيحْ . ⁴²وْجَاوْبَهْ يَسُوعْ وْشَافْ فِيهْ وْڤَالْ : « نْتَ سَمْعَانْ وَلْدْ يُونَّا نْتَ غَادِي تْوَلِّي صَفَا » اللِّي مَعْنَاهْ : بُطْرُسْ.⁴³وْلْغَدْوَا كِينَا بْغَى يَسُوعْ إِرُوحْ لَلْجْلِيلْ وْيَلْقَى تَمَّ فِيلِيبُسْ وْ ڤَالَهْ: « تَبَعْنِي !» . ⁴⁴وْ كَانْ فِيلِيبُسْ مَنْ بِيتْ صَيْدَا، اللِّي هِيَّ مَدِينَة أَندَرَاوْسْ وْ بُطْرُسْ . ⁴⁵وْلْقَا فِيلِبْيُوسْ نَتَانَائِيلْ وْ ڤَالَهْ: « رَاهْ لْڤِينَا هَادَاكْ اللِّي كُتَبْ عْلِيهْ مُوسَى فِكْتَابْ الشَرْعْ، وْ كَتْبُوا عْلِيهْ الأَنْبِيَاء، اللِّي هُوَّ يَسُوعْ وَلْدْ يُوسَفْ اللِّي مَاالنَاصِرَةِ».⁴⁶ڤَالَهْ نَتَانَائِيلْ: « زَعْمَ يْطِيڤْ يَخْرَجْ مَا النَاصِرَة حَاجَة مْلِيحَة ؟ وْ رَدْ عْلِيهْ فِيلِيبُسْ: « أَرْوَاحْ وْ شُوفْ !» . ⁴⁷وْشَافْ يَسُوعْ نَتَانَائِيلْ جَايْ لْعَنْدَهْ وْڤَالَهْ : « هَاهُوَ وَاحَدْ إِسْرَائِيلِي حَقِيقِي مَافِيهْشْ غُشْ ! » . ⁴⁸وْيْسَقْسِهْ نَتَانَائِيلْ : « كِيفَاشْ عْرَفْتْنِي؟»، وْجَاوْبَهْ يَسُوعْ وْڤَالَهْ: « قْبَلْ مَاعَيَّطْلَكْ فِيلِيبُسْ، وْ أَنْتَ تَحْتْ شَجْرَة الكَرْمُوسْ، أَنَا شَفْتَكْ» .⁴⁹جَاوْبَهْ نَتَانَائِيلْ: « يَامُعَلِمْ، أَنْتَ إِبْنْ اللهَّْ؟ أَنْتَ مَلِكْ إِسْرَائِيلْ؟ ». ⁵⁰جَاوَبْو يَسُوعْ وْڤَالْ : « وَاشْ آمَنْتْ غِيرْ مِينْ قُتْلَكْ رَانِي شَفْتَكْ تَحْتْ شَجْرَة الْكَرْمُوسْ ؟ غَادِي تْشُوفْ كْتَرْ مَنْ هَادْ الشِي ! ». ⁵¹وْ ڤَالَهْ : « الْحَقْ الْحَقْ نْڤُولْكُمْ : مَنْ الْيُومْ تْشُوفُوا السْمَا مَحْلولَة، وْالْمَلاَيْكَة اللهَّْ، يَطَلْعُوا وْ يْهَوْدُوا عْلَى إِبْنْ الإِنْسَانْ».

Chapter 2

¹وْ فِي النْهَارْ الثَالَثْ، كَانْ كَايَنْ عرْسْ فْقَانَا الْجَلِيلْ، وْ كَانَتْ اُمْ يَسُوعْ تَمَّ . ²وْعَرْضُوا تَانِي يَسُوعْ وْ تْلاَمْدَه.³وْ كِكَمَلْ الشْرَابْ، ڤَالَتْ أُمْ يَسُوعْ لْيَسُوعْ: « مَاعَنْدْهُمْشْ الشْرَابْ ». ⁴ڤَالْهَا يَسُوعْ: « وَاشْ بَيْنِي وْ بِينِيكْ يَامْرَا؟ مَازَالْ مَاجَاتْشْ سَاعْتِي ». ⁵وْ ڤَالَتْ أَمَّهْ لَلْخَدَامَة: « ڤَاعْ لِڤُولَهُلْكُمْ دِيرُوهْ» .⁶وْكَانْ كَايَنْ تَمَّ سَتَّة ڤَرْبَاتْ مَخْدُومِينْ بَالَحْجَرْ يَسْتَخَدْمُوهُمْ لِهُودْ بَاشْ يَتْنَقَاوْ، وْ كَانَتْ كُلْ جَرَة، تَرْفَدْ مَابِينْ تْمَانِينْ حَتَّى لَمْيَة وْ عَشْرِينْ يُوتْرُوا. ⁷وْڤَالْهُمْ يَسُوعْ: « عَمْرُوا الْجَرَّاتْ بَالْمَا » ، وْ هُمْ عَمْرُوهُمْ حضتَّى لَلْفَمْ. ⁸وْ مَنْبَعْدْ ڤَالْهُمْ :« دَرْوَكْ سَرْبِيوْ وأَعْطِيوْ لِمْكَلَفْ بَلْعَرْسْوْ» عْطَاوَهْ .⁹وْمَلِّي دَاقْ الْمَا لِوَلَى شْرَابْ، مَا عْرَفْشْ مْنِينْ جَا، وْبَصَّحْ الْخَدَّامَا لِقَسْمُوا كَانُوا عَارْفِينْ، وْعَيَّطْ لِمْكَلَّفْ بَالْعَرْسْ لَلْعْرِيسْ. ¹⁰وْ ڤَالَهْ : « ڤَاعْ النَّاسْ يَعْطِيوْ الشْرَابْ الَمْخَيَّرْ فِي اللَّوَّلْ، وْ كِيَسَكْرُوا الضْيَافْ يَعْطِيوْهُمْ الشْرَابْ الرْخِيصْ، بَصَّحْ نْتَ رَاكْ خَلِّيتْ الشْرَابْ الَمْلِيحْ حَتَّى لْدَرْوَكْ ».¹¹هَادِي هِيَ الْمُعْجِزَة اللَّوْلَى اللِّي دَارْهَا يَسُوعْ فْقَانَا اللِّي فَلْجَلِيلْ، وْ بَيَّنْ الْعَزْ تَاعَهْ وْ آمْنُوا، بيهْ التْلاَمَدْ.¹²وْ مَنْبَعْدْ هَادْ الشِي هُوَّدْ لْكَفَرْنَاحُومْ، هُوَّ وْ مَّهْ وْ خُوتَهْ وْ تْلاَمْدَهْ، وَڤَعْدُوا تَمَّ شِي يَامَاتْ قْلاَلْ .¹³وْكَانْ عِيدْ الْفَصْحْ تَاعْ اليَهُودْ ڤَريبْ، وْ طْلَعْ يَسُوعْ لُْأرُوشَلِيمْ . ¹⁴وْ لْقَا فْبِيتْ الله الْبَيَّاعَا تَاعْ البْقَرْ، وْ الغْنَمْ، وْ الْحَمَامْ، وْ اللِّي يْبَدْلُوا الدْرَاهَمْ ڤَاعْدِينْ.¹⁵وْ صْنَعْ مَسْوَطْ مَنْ الحْبَالْ، وْ طرَّدْ ڤَاعْ لِكَانُوا فِي بِيتْ الله، الغْنَمْ البْقَرْ وْكَبْ ڤَاعْ دْرَاهَمْ البَيَّاعَا وْ ڤَلَبْ مْوَايَدْهُمْ . ¹⁶وْ ڤَالْ لَلْبَيَّاعَا تَاعْ الْحَمَامْ :« خَرْجُوا هَادْ الشِي مَنْ هْنَا، مَا تْرُودُّشْ دَارْ بُويَ دَارْ لَلْبِيعْ وَ الشْرَا!» .¹⁷وْ تْفَكْرُوا التْلاَمَدْ بَلِّي مَكْتُوبْ فَكْتَابْ الله: « الْغِيرَة عْلَى دَارَكْ غَادِي تَاكُلْنِي ». ¹⁸جَاوْبُوا لِهُودْ وْ ڤَالُوا :« وَاشْ مَنْ أَيَة غَادِي تْدِيرْ، بَاشْ تْوَّرِينَا بَلِّي عَنْدَكْ الْحَقْ، تْدِيرَهَادْ الشِي ؟ ». ¹⁹جَاوَبْهُمْ يَسُوعْ وْ ڤَالْ :« هَدْمُوا بِيتْ الله، وْ فَتَلْتْ يَّامْ أَنَا غَادِي نَبْنِيهْ».²⁰وْ ڤَالُوا لِهُودِ : « هَادْ بِيتْ الله تَبَنِي فِي سَتَة وْ رَبْعِينْ عَامْ، وْ نْتَ فِي تَلْتْ يَّامْ غَادِي تْعَاوَدْ تَبْنِيهْ ؟». ²¹وْ بَصَّحْ يَسُوعْ يَقْصَدْ بْبِيتْ الله هُوَّ الدَّاتْ تَاعَهْ . ²²وْ كِقَامْ مَالْمُوتْ تْفَكْرُوا تْلاَمْدَهْ بَلِّي ڤَالْ، هَادْ الشِي وْ آمْنُوا بَكْتَابْ وْ لَكْلاَمْ اللِّي ڤَالَهْ يَسُوعْ.²³وْ كِكَانْ يَسُوعْ فْأُرُوشَلِيمْ فْعِيدْ الْفَصْحْ، آمْنُوا بَزَافْ النَّاسْ بَلإإِسْمْ تَاعَهْ، عْلَى خَاطَرْ شَافُوا الْمُعْجِزَاتْ لِدَارْهَا . ²⁵وْ بَصَّحْ يَسُوعْ مَاكَانْشْ إِيتِيقْ فِيهُمْ، عْلَى خَاطَرْ كَانْ يَعَرْفْهُمْ ڤَاعْ . ²⁴وْ مَاكَانْشْ مَسْتْحَقْ لْشِي وَاحَدْ يَشْهَدْلَهْعْلَى بْنَادَمْ، عْلَى خَاطَرْ كَانْ يَعْرَفْ وَاشْ كَايَنْ فِڤَلَبْ البْنَادَمْ.

Chapter 3

¹كَانْ وَاحَدْ الرَّاجْلْ مَاالْفَرِّيسَيِّينْ إِسَمُوهْ نِيقُوديمُوسْ، رَيَسْ اليَهُودْ . ²جَا لْعَنْدْ يَسُوعْ فَاللِيلْ وْڤَالَهْ : « يَامْعَلَمْ ، نَعَرْفُوا بَلِّي جِيتْ مَنْ عَنْدْ الله مُعَلِّمْ، عْلَى خَاطَرْ مَا يْنَجَّمْ حَتَّى وَاحَدْ يْدِيرْ هَادْ الْمُعْجِزَاتْ اللِّي رَاكْ دِّيرْ فِيهُمْ إِلَى مَاكَانْشْ الله مْعَاهْ ».³جَاوَبْ يَسُوعْ وْ ڤَالْ : « الْحَقْ ، الْحَقْ نْڤُولْكُمْ : إِذَا مَتَوْلَدْشْ وَاحَدْ مَنْ فُوڤْ، مَا يْنَجَمْشْ إِيشُوفْ مَلَكُوتْ الله » . ⁴ڤَالَهْ : «كِيفَاشْ يَقْدَرْ بْنَادَمْ يَتَوْلَدْ وْ هُوَ شِيبَانِي ؟ وَاشْ يَدْخَلْ لْكَرْشْ مَّهْ مَرَّة وَاحْدْ خْرَي وْيَتَوْلَدْ ؟».⁵وْ جَاوْبَهْ يَسُوعْ : « نْڤُولْكُمْ الْحَقْ، لِمَتَوْلَدْشْ مَالْمَا وْ الرُوحْ، مَايَقْدَرْشْ يَدْخُلْ لْمَمْلَكَةْ الله. ⁶رَاه لِتْوْلَدْ مَاالجْسَدْ هُوَّ جْسَدْ وْ لِتَولَدْ مَاالرُوحِ هُوَّ رُوحْ.⁷مَاتَنَخْلَعْشْ إِذَا ڤُتْلْكْ: خَاصْكُمْ تَتْولْدُوا منْ فُوڤْ . ⁸الرِّيحْ يْهَبْ وِينْ مَابْغَى وَيَتَسْمَعْ صُوتَهْ ، بَصَّحْ مَا تَعْرَفْشْ مِينْ إِيجِي، وْ لاَ وْ ينْ إِيرُوحْ، هَكَّا كُلْ وَاحَدْ تَوْلَدْ مَاالرُوحْ ».⁹وْ عَاوَدْ سَقْسَاهْ نِيقُودِيمُوسْ : « كِيفَاشْ يَقْدَرْ يَصْرَاهَادْ الشِي ؟» . ¹⁰وْ جَاوْبَهْ يَسُوعْ وْ ڤَالْ لَهْ : « أَنْتَ مُعَلِّمْ إِسْرَائِيلْ وْ مَا تَعْرَفْشْ هَادْ الشِي ». ¹¹نْڤُولَكْ الْحَقْ : « رَاهْ حْنَا نَتْكَلْمُوا بْدَاكْشِ اللِّي نَعَرْفُوهْ، وْ نَشَهْدُوا بْدَاكْشِي لِشَفْنَاهْ بَصَّحْ . ؟ مَقْبْلْتُوشْ الشَهَادَة نْتَاعْنَا.¹²إِذَا قُلْتْكُمْ الأُمُورْ تَاعْ الأَرْضْ وْ مَا آمْنُوشْ، كِيفَاشْ غَادِي تْآمْنُوا بَالأُمُورْ تَاعْ السْمَا. ¹³حَتَّى وَاحَدْ مَا طْلَعْ لَلْسْمَا غِيرْ هَادَاكْ لِنْزَلْ مَنْهَا، اللِّي هُوَّ إِبْنْ الأِنْسَانْ اللِّي هُوَّ فَالسْمَا.¹⁴وْكِمَا رْفَعْ مُوسَى اللَّفْعَة فَالصَّحْرَا، هَكَّا خَاصْ وَلْدْ الأِنْسَانْ يَتْرَفَعْ . ¹⁵بَاشْ ڤاعْ لأَمَنْ بِيهْ تْكُونْ عَنْدَهْ الحَيَاةْ الدَايْمَة.¹⁶عْلَى خَاطَرْ هَكَّا بْغَا الله نَاسْ الدَنْيَا حَتَّى عْطَى بْنَهْ الْوَحِيد، بَاشْ مَا يَتَهْلَكْشْ ڤَاعْ لِيُؤْمْنْ بِيهْ ، بَصَّحْ تْكُونْ عَنْدَهْ لَحْيَاةْ الدَّايْمَة . ¹⁷الله مَرْسَلْشْ بْنَهْ لْهَادء الدَنْيا بَاشْ يَحْكَمْ عْلَى نَاسْهَا، وَلَكِنْ بَاشْ يَسَلْكُوا بِيهْ . ¹⁸اللِّي آمَنْ بِإبْنْ الله مَايَتَحْكَمْشْ عْلِيهْ، وْ اللِّي مَا يْآمَنْشْ رَاهْ تَحْكَمْ عْلِيهْ ، عْلَى خَاطَرْ مَاآمَنْشْ بأسْمْ ابن الله الْوَحِيدْ.¹⁹وْهَادِي هِيَّ الدَّيْنُونَة، النُورْ جَا لَدَّنْيَا، وْ بَصَّحْ النَّاسْ بْغَاوْ الضَّلْمَة كْتَرْ مَاالنُورْ. ²⁰عْلَى خَاطَرْ فْعَايَلْهُمْ مَاشِي مْلاَحْ، ڤَاعْ لِيْدِيرْ الشَرْ يَكْرَهْ النُورْ، وْ مَايْجِيشْ لَلنُّورْ بَاشْ مَايَتْوَبَخْشْ عْلَى جَالْ فْعَايْلَهْ ²¹.بَصَّحْ لِيَمْشِي فِي طْرِيڤْ الْحَقْ، إِيجِي لْنُّورْ بَاشْ إِبَانْ بْفْعَايْلَهْ إِطِيعْ الله » .²²وْمَنْبَعْدْ هَادْ الشِي، جَا يَسُوعْ وْ تْلاَمْدَهْ لَبْلاَدْ الْيَهُودِيَة، وْڤْعَدْ مْعَاهُمْ تَمَّ شِي يَامَاتْ وْ كَانْ يْعَمَّدْ . ²³وْ كَانْ يُوحَنَّا إِعَمَّدْ النَّاسْ هُوَّ تَانِي فْعِينْ نُونْ، حْدَا مدِينَةْ سَالِيمْ عْلَى خَاطَرْ كَانْ كَايَنْ تَمَّبَزَّافْ الْمَا ، وْ النَّاسْ كَانُوا يْجُو وَيَتْعَمْدُوا . ²⁴وْ يُوحَنَّا كَانْ مَازَالْ مَتْشَدْشْ فَالْحَبْسْ.²⁵وْصْرَا وَاحَدْ النِقَاشْ بِينْ تْلاَمَدْ يُوحَنَّا وْ وَاحَدْ لِيهُودِي عْلَى كِيفَاشْ إِكُونْ التَطْهِيرْ . ²⁶جَاوْ عَنْدْ يُوحَنَّا وْ ڤَالُولَهْ : « يَامْعَلِمْ ، هَادَاكْ اللِّي كَانْ مْعَاكْ فَالْجِهَة لُخْرَى تَاعْ وَادْ الأُرْدُنْ، اللِّي شْهَدْتْ لَهْ هَاهُوًّ يْعَمَدْ وْ ڤَاعْ النَّاسْ إِيجُوا لَعَنْدَهْ ».²⁷وْجَاوَبْهُمْ يُوحَنَّا وْ ڤَالْهُمْ : « مَايَقْدَرْشْ بْنَادَمْ يَاخُذْ شِي حاجَة إِلأَّ ما أَعْطَاهَالَهْ الله منعنده . ²⁸نْتُمَ بْرُوحْكُمْ تَشَهُدُوا، بَلِّي ڤُلْتْ: أَنَا مَاشِي هُوَّ الْمَسِيحْ، وْبَصَّحْ الله رْسَلْنِي قْبَلْ مَنَهْ بَتشْ نْوَجَدْ الطْرِيڤْ.²⁹اللِّي عَنْدَهْ العْرُوسَة هُوَّ الَعْرِيسْ، وْ بَصَّحْ صَاحَبْ العْرِيسْ اللِّي وَاڤَفْ وْ يَسْمَعْ لَهْ ، يَفْرَحْ بَزَّافْ كِيَسْمَعْ صُوتْ العْرِيسْ، وْ هَكَّا حَتَّي أَنَا الْفَرْحَة تَاعِي تَكْمَلْتْ . ³⁰لاَبُدَّ يْزِيدْ هُوَّ وْ أَنَا نَنْقَصْ.³¹هَادَاكْ اللِّي يْجِي مَاالفُوڤْ هُوَّ فُوڤْ كُلْ شِي، وْ هَادَاكْ اللِّي مَا لَرْضْ، هُوَّ مَنْ سُكَّانْ لَرْضْ، وْ بْهَدْرَة سُكَانْهَا يَهْدَرْ. ³²وْيَشْهَدْ بْدَاكْ لِشَافْ وْ سْمَعْ، وْ بَصَّحْ حَتَّي حَدْ مَايَقْبَلْ الشْهَادَة تَاعَهْ . ³³وْ اللِّي قْبَلْ الشْهَادَة تَاعَهْ يَشْهَدْ بَلِّؤ الله صَادَقْ.³⁴عْلَى خَاطَرْ اللِّي رْْسْلَهْ الله يَتْكَلَمْ بْكْلاَمْ الله، عْلَى خَاطَرْ الله يَعْطِي الرُوحْ تَاعَهْ بْلاَ حْسَابْ . ³⁵رَاهْ الأَبْ يَبْغِي إِبْنَهْ وْدَارْ كُلْ شِي فْيَّدَهْ، اللِّي يْآمَنْ بْأَبْنَهْ عَنْدَهْ الحَيَاةْ الدَايْمَة. وْ ³⁶اللِّي مَا يَؤْمَنْشْ بْإِبْنَهْ مَايْشُوفْشْ الحَيَاةْ، بَصَّحْ يَبْقَي عْلِيهْ غَضَبْ الله ».

Chapter 4

¹وْ كِي عْرَفْ الرَّبْ يَسوُعْ بَلِّي الفَرِسِيِينْ سَمْعُوا بَلِّي التْلَامَذْ جَاو عَنْدَهْ وْ يْغَطَّسْهُمْ كْتَرْ مَنْ يُوحَنَا. ²أُو مَاشِّي يسُوعْ اللِّي كَانْ يْغَطَّسْ، بَصَّحْ التْلَامَذْ تَاعَهْ. ³خَلَّا بْلَادْ اليَهُودِيَّه وْ وَلّى تَانِي للْجَلِيلْ.⁴وْ كَانْ خَاصَّهْ إِيْفُوتْ مَالسَّامِرَة. ⁵هوْ يَوْصَلْ لْوَاحَدْ المْدِينَه فَالسَّامِرَه لِيْسَمُّوهَا سُوخَارْ، ڤْرِيبَه لَلَّرْضْ لِكَانْ عْطَاهَا يَعْقُوبْ لْوَلْدَهْ يُوسَفْ.⁶وْ كَانْ تَمْ الْبِيرْ تَاعْ يَعْقُوبْ، وْ كِي كَانْ يَسوُعْ عِيَّانْ مَاالسْفَرْ جَمَّعْ عَنَدْ وَاحَدْ البِيرْ، وْ كَانَتْ السَّاعَه جْوَايَه الطْنَاعَشْ. ⁷وْ جَاتْ وَحَدْ لَمْرَا مَاالسَّامِرَه بَاشْ تَسْڤيِ الْمَا، ڤَالْهَا يَسُوعْ "عْطِينِي نَشْرُبْ " . ⁸وْ كَانُو تْلَامْذَه رَاحُوا للْمْدِينَه بَاشْ يَشْرُوا الْمَاكْلَه.⁹ڤَالَتْلَهْ لَمْرَا السَّامِرِيَه : « كِيفَاشْ تَطْلُبْ مَنِّي نَعْطِيكْ تَشْرُبْ وْ أنْتَ يْهُودِي وْ أَنَا مْرَا سَامِرِيَه؟ عْلَى خَاطَرْ اليَهُودْ مَا يَتْعَامْلُوشْ مْعَ السَّامِرِيِينْ » . ¹⁰جَاوَبْهَا يَسوُعْ وْ ڤَالْهَا : « لُوكَانْ كُنْتِي تَعَّرْفِي عَطِّيَةْ اللهَّ، وْ شْكُونْ هُوَ اللِّي رَاهْ يْڤُولَّكْ أَعْطِينِي نَشْرُبْ، كُونْ رَاكِي نْتِي اللِّي طْلَبْتِي مَنَّهْ وْ عْطَاكْ الْمَا تَاعْ الْحَيَاةْ ».¹¹وْ ڤَالَتْلَهْ الَمْرَا: « يَا سِيدِي أَنْتَ مَا عَنْدَكْ حَتَى بِيدُوا وْ البِيرْ غَامَقْ، مِينْ جَاكْ الْمَا تَاعْ الحَيَاةْ؟ . ¹²وَاشْ نْتَ خِيرْ مَنْ جَدْناَ يَعْقُوبْ، اللِّي عْطَانَا الْبِيرْ، وْ هُوَ بْرُوحَهْ شْرُبْ مَنَّهْ، وْ شَرْبُوا مَنَّهْ وْلَادَهْ، وْ البْهَايَمْ تَاعَهْ؟ ».¹³وْ جَاوَبْهَا يَسُوعْ وْ ڤَالْهَا: « ڤَاعْ اللِّي غَادِي يَشْرَبْ مَنْ هَادْ الْمَا، غَادِي يْعَاوَدْ يَعْطَشْ. ¹⁴وْ بَصَّحْ لِغَادِي يَشْرُبْ مَالْمَا، اللِّي غَادِي نَعْطِيهْ أَنَا، رَاهْ عُمْرَهْ مَا غَادِي يَعْطَشْ، وْ الْمَا لِّي غَادِي نَعْطِيهْلَهْ، غَادِي يْوَلِي فِيهْ عِينْ تْفِيضْ بَالْمَا تَاعْ الْحَيَاةْ الدَايْمَه ».¹⁵وْ ڤَالَتْلَهْ الَمْرَا : «يَاسِّيدِي عْطِينِي هَادْ الْمَا، بَاشْ مَانْعَاوَدَشْ نَعْطَشْ، وَ لاَ نْجِي لَهْنَا بَاشْ نَسْڤِي». ¹⁶ڤَالْهَا يَسُوعْ : « رُوحِي وْ عَيْطِي لْرَاجْلَكْ وْ وَلِّي لَهْنَا ».¹⁷وْ جَاوْبَاتَهْ لَمْرَا : « وْ مَاعَنْدِيشْ رَاجَلْ»، وْ رَدْ عْلِيهَا يَسُوعْ: «عَنْدَكْ الْحَقْ كِڤُولْتِي مَاعَنْدِيشْ رَاجَلْ. ¹⁸عْلَى خَاطَرْ كَانُوا عَنْدَكْ خَمْسَه تَاع الرْجَالْ وْ الرَاجَلْ اللِّي يْعِيشْ مْعَاكْ دَرْوَكْ مَاشِي رَاجْلَكْ هَادْ الشِّي لِڤُلْتِيهْ رَاهْ صْحِيحْ ».¹⁹وْ تْڤُولَهْ الَمْرَا : «يَا سِيد ِرَانِي نْشُوفْ بَلِّي نْتَ نْبِي . ²⁰جْدُودْنَا عَبْدُوا اَّْلله فْهَادْ الْجْبَلْ، وْ نْتُمَا تْڤُولُوا بَلِّي أُرْشَلِيمْ هُوَ الْمَوْضَعْ اللِّي خَاصْ يَتَّعْبَدْ فِيهْ ».²¹وْ ڤَالْهَا يَسُوعْ : « تِيْقِينِي يَا الْمْرَا رَاهْ غَادِي يْجِي وَاحَدْ الوَقَتْ ، اللِّي فِيهْ مَاغَادِيشْ تَعَّبْدُوا لَْأبْ اَ فْهَادْ الجْبَلْ وْ لَا فْأُرْشَلِيمْ . ²²نْتُمَا تَعَّبْدُوا اللِّي مَاتَعَرْفُوهْشْ، بَصَّحْ حْنَا، نَعَّبْدُوا اللِّي نَعَّرْفُوهْ، عْلَى خَاطَرْ السْلَاكْ إِيْجِي مَالْيَهُودْ.²³وْ غَادِي يْجِي وَاحَدْ الْوَقَتْ ، وْ رَاهْ جَا دَرْوَكْ، وِينْ لِيَعَبْدُوا الأب عْلَى حَق،ْ يَعَّبْدُوه بَالرُّوحْ وَ الحَقْ، عْلَى خَاطَرْ الأَبْ يْحَوَس عْلَى هَادُوا اللِّي َيعَبْدُوهْ هو . ²⁴الله رُوحْ وْ اللِّي يَعَبْدُوهْ خَاصْهُمْ يَعَبْدُوهْ بَالرُوحْ و الحق ».²⁵وْ ڤَاَلَتْلَهْ الَمْرَا : «أَنَا نَعْرَفْ بَلِّي الْمَسِياَ اللِّي هُوَ الْمَسِيحْ غَادِي يْجِي، وْ كِي غَادِي يْجِي، غَادِي يَشْرَحَّلْناَ كُلْشِي ». ²⁶وْ ڤَالْهَا يَسُوعْ : « رَاهْ أَنَا هُوَ اللِّي نَهْدَرْ مْعَاكْ ».²⁷وْ دِيكْ السَّاعَه وْلاَوْ التْلَامَذْ وْ نْخَلْعُوا كِلْقَاوَهْ يَهْدَر مْعَ مرا بَصَّحْ حَتَّى وَاحَدْ مَاسَقْسَاهْ: «عْلَاشْ رَاكْ تَهْدَرْ مْعَاهَا »وْلَّا « وَاشْ بْغِيتْ ».²⁸خَلَّتْ الَمْرَا القُلَّة تَاعْهَا، وْ رَاحَتْ للْمَدِينَه وْ خَبْرَتْ ڤَاعْ النَّاسْ . ²⁹رْوَاحُوا تْشُوفُوا وَاحَدْ الرَّاجْلْ، ڤَالِّي ڤَاعْ اللِّي دَرْتَهْ، يْقَدْ إِيكُونْ هُوَ المَسِيح؟ . ³⁰وْ خَرْجُوا النَّاسْ مَالْمَدِينَه، وْ جَاوْ لَعَنْدْ.³¹و فنَفَسْ الْوَقَتْ كَانُوا التْلَامَذْ يَطَّلْبُوا يَسُوعْ وْ يْڤُولُولَهْ : « المْعَلَمْ كُولْ ». ³²وْ بَصَّحْ هُوَ رَد عْلِيهُمْ : « أَنَا عَنْدِي مَاكْلَه نَاكُلْهَا نْتُمَا مَاتَعَّرْفُوهَاشْ ». ³³ڤَالُوا التْلَامَذْ لْبَعَضْهُمْ بَعَضْ : « بَالَاكْ شِي وَاحَدْ جَابْلَهْ يَاكُلْ ؟ »³⁴وْ ڤَالَلْهُمْ يَسُوعْ : « مَاكَّلْتِي هِيَ نْدِيرْ مَشيِئَةْ الله اللِّي رْسَلْنِي، وْ نَكَمَّلْ الْخَدْمَه تَاعَهْ . ³⁵ياَكْ رَاكُمْ تْڤُولُوا مَنْ دَرْوَكْ رَبْعَ شْهُورْ غَادِي يْجِي لَحْصَادْ، أَيْ رَانِي نْڤُولْكُمْ : طَلْعُوا عَيْنِيكُمْ وْ شُوفُوا الزّْرَعْ فَلَّرْضْ كِيفَاشْ وَلَّى وَاَجَدْ لَلَحْصَادْ . ³⁶وْ الَحْصَادْ يَدّي لُْأجْرَه، وْ يَجْمَعْ الْغَّلَه لَلْحْيَاةْ الدَّايْمَه، بَاشْ يَفْرَحْ هَادَاكْ اللِّي يَزْرَعْ، وْ هَادَاكْ اللِّي حْصَدْ .³⁷وْ مَاكْدَبَشْ هَادَاكْ اللِّي ڤَالْ : وَاحَدْ يَزْرَعْ وْ لَاخُرْ يَحْصَدْ . ³⁸رَانِي رْسَلْتَكُمْ بَاشْ تَحَّصْدُوا مِنَ دَاكْ الشِّي لِمَا عْيِتُوشْ فِيهْ. وَاحَدُخْرِينْ عْيَاوْ وْ نْتُمَا دْخَلْتُوا عْلَى عْيَاهُمْ ».³⁹وْ آَمْنُوا بْيَسُوعْ فِي هَدِيكْ الَمْدِينَه بَزَّافْ مَنْ السَّامِرِييِنْ، بَسْبَابْ كْلَامْ هَادِيكْ الَمْرَا اللِّي كَانَتْ تَشْهَدْ "بَلِّي ڤَالْهَا ڤَاعْ وَاشْ دَارَتْ . ⁴⁰كِجَاوْ عَنْدَهْ السَّامِرِيُونْ طَلْبُوا مَنَّهْ بَاهْ يَبْقَى عَنْدَهُمْ وْ ڤْعَدْ تَمْ يُومِينْ .⁴¹وْ آَمَنُوا بِيهْ بَزَّافْ النَّاسْ بَسْبَابْ كْلَامَهْ . ⁴²وْ ڤَالُوا لَلْمَرَا : « رَاهْ مَاشِي غِيرْ بَسْبَابْ هَدَّرْتَكْ غَادِي نآمَنُوا، بَصَّحْ دَرْوَكْ سْمَعْنَا، وْ عْرَفْنَا بَلِّي بَصَّحْ هَذَا هُوَ الِّي يْنَجِّي ڤَاعْ الدَّنْيَا ».⁴³وْ مِينْ فَاتُوا يُومِينْ، خْرَجْ مَنْ تَمْ وْ رَاحْ لَلْجَلِيلْ . ⁴⁴عْلَى خَاطَرْ يَسُوعْ بْرُوحَهْ شْهَدْ بَلِّي : « مَاكَانَشْ نْبِي عَنْدَهْ كَرَامَه فِي بْلَادَهْ» . ⁴⁵وْ كِوْصَلْ لَلْجَلِيلْ رَحْبُوا بِيهْ الْجَلِيلِيِينْ عَلَى خَاطَرْ شَافُوا ڤَاعْ لّيِ دَارَهْ فِي أُرْشَلِيمْ فَالْعِيدْ.وْ جَاوْ هُمَا ثَاِنى لَلْعِيدْ .⁴⁶وْ مَنْبَعْدْ وَلَّى يَسُوعْ لْقَانَا اللِّي فِي الْجَلِيلْ، وِينْ رَدْ الْمَا الَشْرَابْ، وْ كَانْ فِي كَفَرْنَاحُومْ خَادَمْ الْمَلِكْ عَنْدَهْ وَلْدَهْ مَرِيضْ . ⁴⁷وْ كِسْمَعْ هَادْ الرَّاجَلْ بَلِّي يَسُوعْ جَا مَبْلَادْ اليَهُودِيَه لَلْجَلِيلْ، رَاحْ و سَاْلَهْ بَاهْ اِهَوَدْ يَشْفِي وَلْدَهْ لِكَانْ قْرِيبْ اِمُوتْ .⁴⁸وْ ڤَالَّهْ يَسُوع : « ماْتآْمُنُوشْ غِيرْ إِلَا شَفْتُوا اْلُمُعْجِزَاتْ » . ⁴⁹وْ ڤَالَهْ الْخَدَّامْ تَاعْ الْمَلِكْ : « يَا سِّيدِي أَرْوَاحْ مْعَايَا قْبَلْ مَا يْمُوتْ وَلْدِي ». ⁵⁰وْ رَدْ عَلِيهْ يَسُوعْ وْ ڤَالْ : « رُوحْ رَاهْ وَلْدَكْ حَيْ» وْ آَمَنْ الرَّاجَلْ بْالَكْلَامْ لِڤَالَهْ يَسُوعْ وْ رَاحْ.⁵¹وْ كِرَاحْ لرَّاجَلْ فِي طْرِيڤَهْ لَدَّارْ تْلَاقَا بْالَعَبِيدْ تَاعَهْ وْ ڤَالُولَهْ بَلِّي وَلْدَهْ حَيّْ . ⁵²وْ سَقْسَاهُم عْلَى السَّاعَه لِّي بْدَا يْرِيَّحْ فِيهَا وْ ڤَالُولَه: « الْبَارَحْ مْعَ الْوَحْدَه تَاعْ النْهَارْ رَاحَتْلَهْ الْحُمَى ».⁵³وْ فْهَمْ الأَبْ أَنوُ بَلِّي فْدِيكْ الَسَّاعَه اللِّي ڤَالْ فِيهَا يَسُوعْ : « وَلْدَكْ رَاهْ حِيّْ ، َآمَن بْهَادْ الشِّي لِصْرَا ْ هُوَ وْ ڤَاعْ عِيلْتَهْ ». ⁵⁴وْ كَانَتْ هَذِي هِيَ الْمُعْجِزَه الزَاوْجَه اللِّي دَارْهَا يَسُوعْ وَلَّى مَبْلَادْ اليَهُودِيَّة لَلْجَلِيلْ .

Chapter 5

¹وْ مَنْ بَعَدْ ڤَاعْ هَادْ الشِّي، فَالْوَقَتْ لِكَانْ وَاحَدْ الْعِيدْ تَاعْ الْيَهُودْ، طْلَعْ يَسُوعْ لُْأرْشَلِيمْ . ²وْ فَأُرْشَلِيمْ عَنَدْ بَابْ الَغْنَمْ، وَاحَدْ" بَرْكَه" تَاعْ الْمَا إِسَمُوهَا « بِيتْ حَسْدَا »، لِعَنْدَهَا خَمْسَه تَاع لَْأرْوِقَه . ³وْ فِيهَا كَانُوا مْكَسْلِينْ بَزَّافْ مَرْضَى فيِهُمْ الْعُمْيِينْ، وْ اْلقُجْعِينْ، وْ لِيْزَّحْفُوا، وْ يْقَارْعُوا الْمَا تَاعْ الْبَرْكَه يَتْحَرَّكْ . ⁴عْلَى خَاطَرْ كَانْ خَطْرَاتْ وَاحَدْ الَمْلَاكْ يْهَوَّدْ لَلْبَرْكَه، وْ يْحَرَّكْ الْمَا، وْ الَمْرِيضْ اللَّوَلْ لِيْهَوَّدْ مُورْ تَحْرَاكْ الْمَا كَانْ يَبْرَا، مَنْ ڤاعْ مَرْضْ كِيفْ مَا كَانْ لْمَرَضْ .⁵وْ كَانْ تَمْ وَاحَدْ الرَّاجَلْ تْمَنْيَة وْ تْلَاتِينْ سْنَة وْ هُوَ مْرِيضْ . ⁶وْ شَافَهْ يَسُوعْ مَتَّكِي، وَ عْرَفْ بَلِّي هَادَا وَقَتْ طْوِيلْ وْ هُوَ مْرِيضْ، وْ ڤَالَّهْ : «بْغِيتْ تَبْرَا؟ ».⁷وْ جَاوْبَهْ الَمْرِيضْ : « يَا سِّيدِي، مَا عَنْدِيشْ حَتَى وَاحَدْ يْهَوَّدْنِي لَلْبَرْكَه فَلْوَقَتْ لِيَتْحَرَّكْ فِيهْ الْمَا، وْ كِنَبْغِي نْرُوحْ أَنَا، يَنْزَلْ وَاحَدْ ڤُدَّامِي ». ⁸وْ يْڤُولَهْ يَسُوعْ : « نُوضْ رْفَدْ فْرَاشَكْ وَ تْمَشَّى ».⁹تَمْ تَمْ بَرَا الرَاجَلْ وْ رْفَدْ فْرَاشَهْ ، وْ ڤَاعْ هَادَا صْرَا فِي نْهَارْ السَبَتْ .¹⁰وْ ڤَالُوا لِيهُودْ لْهَادَاكْ لِبَرَا: « الْيُومْ السَبَتْ، أَحْرَامْ تَرْفَدْ فْرَاشَكْ ». ¹¹وْ رَدْ عْلِيهُمْ وْ ڤَالْ: « هَادَاكْ لِبْرَانِي، هُوَ لِڤَالِي رْفَدْ فْرَاشَكْ وْ تْمَشَّى ».¹²سَقْسَاوَهْ : «وْ شْكُونْ هَدَا لِڤَالَكْ رْفَدْ فْرَاشَكْ وْ تْمَشَّى؟ ». ¹³وْ بَصَّحْ الرَّاجَلْ اللِّي بْرَا مَاكَانَشْ عَارَفْ شْكُونْ هُوَ، عْلَى خَاطَرْ يَسُوعْ بَعَّدْ عْلَى الْمُوضَعْ لِكَانْ فِيهْ النَّاسْ .¹⁴وْ مَنْبَعَدْ لْڤَاهْ يَسُوعْ فِي بِيتْ الله، وْ ڤَالَّهْ : « أَيَ دُرْوَكْ رَاكْ بْرِيتْ مَاتْزِيدْشْ تَذْنَبْ خِيرْ مَاغَادِي يَصْرَالَكْ شَّرْ كْثَرْ مَا الْلَّوَلْ ». ¹⁵وْ مَنْبَعَدْ رَاحْ الرَّاجَلْ وْ خَبَّرْ لِهُودْ بَلِّي يَسُوعْ هُوَ اللِّي بَرَّاهْ.¹⁶وْ عْلَى هَادْ الشِّي، كَانُوا لِهُودْ اِحَوْزُو يَسُوعْ، و إِحَوْسُوا كِفَاشْ يَكُّتْلُوه، عْلَى خَاطَرْ كَانْ إِيْدِيرْهَادَاكْ الشِّي فِي نْهَارْ السَبَتْ . ¹⁷وْ رَدْ عْلِيهُمْ يَسُوعْ وْ ڤَالْ : « بُويَا رَاهْ يَخْدَمْ حَتَى الْيُومْ، وْ حَتَى أَنَا نَخْدَمْ" ». ¹⁸بَسْبَابْ هَادْ الشِّي، بْدَاوْ لِهُودْ إِحَوْسُوا كِيفَاشْ يَكَّتْلُوا يَسُوعْ، مَاشِي عْلَى خَاطَرْ مَادَارَشْ بَالْقَانُونْ تَاعْ السَبَتْ، بَصَّحْ تَانِي ڤَالْ بَلِّي الله بُوهْ، وْ هَكَا حْسَبْ رُوحَهْ كِمَا رَّبِي.¹⁹جَاوَبْ يَسُوعْ لِهُودْ وْ ڤَالْهُمْ : « نْڤُولْكُمْ الْحَقْ، مَايَقْدَرَشْ لْإبْنْ يْدِيرْ شِي حَاجَه مَنْ عَنْدَهْ، بَصَّحْ إِدِيرْ غِيرْ الَحْوَايَجْ اللِّي يْشُوفْ لأَبْ إِدِيرْهُمْ، عْلَى خَاطَرْ كُلْ حَاجَه إِدِيرْهَا لَْأبْ إِدِيرْهَا بْنَهْ حَتَّى هُوَ . ²⁰عْلَى خَاطَرْ لَْأبْ يَبْغِي بْنَهْ، وْ يْوَرِّيهْ ڤَاعْ لِيْدِيرَهْ، وْ غَادِي يْوَرِيهْ خَدْمَه كْبِيرَه عْلَى هَادِي، وْ هَكَّا غَادِي تَتْعَجْبُوا.²¹كِمَا لَْأبْ إِنَوَّضْ الْمُوتَا وْ يَحْيِّيهُمْ، هَكَا لْإِبَنْ حَتَّى هُوَ غَادِي يَحْيِّى لِبْغَى . ²²لَْأبْ مَايْدِينْ، وْ مَايَحْكُمْ عْلَى حَتَى حَدْ، بَصَّحْ عْطَى ڤَاعْ الْحُكْمْ وْ الدَيْنُونَهْ لْلِإبْنْ. ²³بَاشْ ڤَاعْ النَّاسْ يَعَطِيوْ الْعَزْ لْلِإبْن، كِمَا يَعْطِيوْ الْعَزْ لَلَْأبْ، و لِمَا يَعْطِيشْ الْعَزْ لَلْإِبْنْ رَاهْ مَا يْعَطِيشْ العَزْ لَلَْأبْ الِّي رْسَلْهْ .²⁴الْحَقْ الْحَقْ نْڤُولَلْكُمْ : لِيَسْمَعْ كْلاَمِي، وْ يَامَنْ بَاالِّي رْسَلْنِي، رَاهْ عَنْدَهْ الَحْيَاةْ الدَّايْمَه، وْ مَاغَادِيشْ يَتَّحْكَمْ عْلِيهْ فْيُومْ الدِّينْ، عْلَى خَاطَرْ إِكُونْ فَاتْ مَالْمُوتْ للْحِيَاةْ.²⁵الْحَقْ الْحَقْ نْڤُولَلْكُمْ : غَادِي تْجِي سَاعَهْ، وْ رَاهَا جَاتْ دَرْوَكْ، وينْ غَاِدي يسَّمْعُوا الْمُوتَى صُوتْ وَلْدْ اَّْلله، وْ ڤَاعْ الِّي غَادِي يَسَّمْعُوه غَادِي يَحْيَا.²⁶وْ كِمَا لَْأبْ فِيهْ الَحْيَاةْ فِي ذَاتَهْ ،عْطَى لَبْنَهْ بَاشْ تْكُونْ لَهْ حْيَاةْ فِي ذَاتَهْ. ²⁷وَ عْطَاهْ السُّلْطَه بَاشْ يَحْكُمْ، عْلَى خَاطَرْهُوَ إِبَن الإِنْسَانْ.²⁸وْ مَاتَتْعَجْبُوشْ مَنْ هَادْ الشِّي، رَاهْ غَادِي يْجِي وَاحَدْ الْوَقَتْ، اللِّي فِيهْ ڤَاعْ الْمُوتَى اللِّي فَالَقْبُورْ يَسَّمْعُواالصُوت تَاعَهْ. ²⁹و غَادِي يَخُرْجُوا مَالَقْبُورْ هَادُوكْ لِدَارُوا الْحَسَنَاتْ وْ غَادِيَ يْقُومُوا لَلْحْيَاةْ، وْ هَادُوكْ اللِّي دَارُوا السَّيِئَاتْ غَادِي يْقُومُوا لَلْحُكَمْ وْ الدَيْنُونَة.³⁰أَنَا مَانَقْدَرْشْ نْدِيرْ حَتَى حَاجَه مَنْ عَنَدْ رُوحِي، كِمَا نَسْمَعْ نَحْكُمْ، وْ الْحْكُمْ تَاعِي عَادَلْ، عْلَى خَاطَرْ مَانْحَوَّسْشْ مَشِيئْتِي بَصَّحْ مَشِيئَةْ لأَبْ لِرْسَّلْنِي. ³¹وْ إِلَا كُنْتْ نَشْهَدْ لْنَفْسِي، رَاهَا شْهَادْتِي مَاشِّي صْحِيحَه. ³²وْ بَصَّحْ كَايَنْ وَاحْدَ آخُرْ يَشْهَدْ لِي وْ نَعْرَفْ بَلِّي شْهَادْتَهْ صْحِيحَة.³³رَاكُمْ رْسَلْتُوا الْمَرْسُولِينْ تَاعْكُمْ لْيُوحَنَا، وْهُوَ شْهَدْلِي بَالْحَقْ. ³⁴أَنَا مَا نَقْبَلْشْ شْهَادَهْ مَنْ إِنْسَانْ، وْ بَصَّحْ رَانِي نَهْدَرْ هَاكَا بَاشْ نْتُمَا تْسَّلْكُوا . ³⁵وْ كَانْ هُوَ السِّرَاجْ الشَّاعَلْ وْ الَمْضَوِّي، وْ نْتُمَا قْبَلْتُوا تْفَرْحُوا بَالنُّورْ تَاعَهْ لْوَقَتْ قْلِيلْ.³⁶وْ بَصَّحْ عَنْدِي شْهَادَه كْبَرْ مَنْ هَادْ الشْهَادَه تَاعْ يُوحَنَا، عْلَى خَاطَرْ الْخَدْمَهلِعْطَاهَالِي لْآبْ وْ خَاصْنِي نْكَمَّلْهَا، هِيَ بْرُوحْهَا تَشْهَدْ بَلِّي لَْآبْ لِرْسَلْنِي. ³⁸وْ هُوَ بْرُوحَهْ لِرْسَلْنِي يَشْهَدْ لِي، وْ نْتُمْ عُمُّرْكُمْ مَا سْمَعْتُوا صُوتَهْ وِلَا شَفْتُوا وَجْهَهْ . ³⁷وْ كْلَامَهْ مَاشِي تَابَتْ فِيكُمْ، عْلَى خَاطَرْ مَا تَامْنُوشْ بْهَادَاكْ اللِّي رَسْلَهْ.³⁹نْتُمَا تَقَّلْبْوا فِي كْتُبْ الله عْلَى خَاطَرْ تَحَسْبُوا عَنْدَكُمْ فِيهَا الْحْيَاةْ الدَّايْمَه، وْ رَاهْ هَادُوا الكْتُوبَ هُمَا لِيَشَّهْدُوا لِي . ⁴⁰مَابْغِيتُوشْ جِيوْ عَنْدِي بَاشْ تْكُونْ عَنْدْكُمْ الَحْيَاةْ الدَّايْمَه.⁴¹أَنَا مَا نَقْبَلْشْ الْعَزْ وْ الْمَجْدْ مَاالنَّاسْ . ⁴²وْ بَصَّحْ نَعْرَفْكُمْ وْ نَعْرَفْ بَلِّي مَافيِكُمْشْ مْحَبَّةْ الله .⁴³أَنَا جِيتْ بِاسَمْ بُويَا وْ نْتُومَا مَارَحَّبْتُوشْ بِيَّ، وْ إِلَا جَا وَاحْدَ اخُرْ مَرَّاسَهْ هَادَاكْ غَادِي تْرَحْبُوا بِيهْ . ⁴⁴كِيفَاهْ غَادِي تَقَدْرُوا تْآَمْنُوا وْ نْتُمَا تْقَارْعُوا الْمَّجْدْ وَ الْعَّزْ مَنْ بَعْضِيَاتْكُمْ، وَ الْمَّجَدْ اللِّي هُوَ غِيرْ مَاالله وَحْدَهْ مَارَاكُمْشْ تَطَّلْبُوهْ؟.⁴⁵مَاتْحَسْبُوشْ بَلِّي رَانِي نَشْكِي بِيكُمْ لْبُويَا، لِغَادِي يَشْكِي بِيكُمْ هُوَ مُوسَى، اللِّي دَايْرِينْ فِيهْ رَجَائْكُمْ . ⁴⁶عْلَى خَاطَرْ كُنْتُوا تِّيْقُوا فِي مُوسَى، رَاكُمْ تَقْتُوا بِيَّ عْلَى خَاطَرْهُوَ كْتَبْ عْلِيَّ . ⁴⁷وْ إِلاَ كُنْتُوا مَا تِيقُوشْ الَكْتُبْ تَاعْ مُوسَى كِيفَاشْ تِيْقُوا كْلَامِي؟ ».

Chapter 6

¹وْمَمْبَعْدْهَادْ الَشِىى ڤْطَعْ يَسُوعْ لَلْجِهَة لَخْرَى تَاعْ بْحَرْ الْجَلِيلْ , لِهُوَ بْحَرْ طَبَرِيَة. ²وْتَبْعُوهْ جْمَايَعْ تَاعْ النَّاسْ، عْلَى خَاطَرْ شَافُوا الْمُعْجِزَاتْ لِدَارْهَا مْعَ الْمَرْضَى ³.طْلَعْ يَسُوعْ لْوَاحَدْ جْبَلْ وْجَمَّعْ مْعَ تْلاَمْدَهْ.⁴وْڤَرَّبْ عِيدْ الْفَصْحْ، لِهُوَ عِيدْ الْيَهُودْ . ⁵وْطَلَعْ يَسُوعْ عَيْنِيهْ وْشَافْ جْمَايَعْتَاعْ النَّاسْ جَايِينْ عَنْدَهْ، وْڤَالْ: « لْفِلِيبُسْ مِنْ نَقَدْرُو نَشْرُوا الْخُبْزْ بَاشْ يَاكْلُوهَادْ النَّاسْ ؟» . ⁶وْڤَالْ يَسُوعْ هَادْ الْهَدْرَة لْفِيلِبُسْ بَاشْ يَمْتَحْنَهْ، عْلَى خَاطَرْ يَسُوعْ كَانْ عَارَفْ شْتَبَاغِي يْدِيرْ .⁷جَاوْبَهْ فِيلِبُسْ : « رَاهْ مَيْقَدْهُمْشْ خُبْزْ بْمِتِينْ دِينَارْ بَاشْ يَاكُلْ كُلْ وَاحَدْ مَنْهُمْ شْوَيَة ». ⁸ڤَالَهْ وَاحْدْ مَنْ تْلاَمْدَهْ، لِهُوَأَنْدَرَاوُسْ خُو سِمْعَانْ بُطْرُسْ ⁹: «رَاهْ كَايْنْ هْنَا وَاحَدْ لْوَلْدْ عَنْدَهْ خَمْسْ خُبْزَاتْ تَاعْ شْعِيرْ وْ زُوجْ حُتَاتْ، بَصَّحْ كِيفَاشْ غَادِي يَقْدَرْ يْكَفِي ڤَاعْ هَادْ النَّاسْ ؟».¹⁰وْڤَالْ يَسُوعْ : « ڤُولُوا لَنَّاسْ تَڤْعَدْ » وْكَانْ هَادَكْ الْمَوْضَعْ مْعَمَرْ بْلَحْشِيشْ، وْكَانُوا تَمَّ شِي خَمْسَلاَفْ رَجَلْ . ¹¹رْفَدْ يَسُوعْ الْخُبْزَاتْ وْشْكَرْالله، وْ وَزَعْ عْلَى تْلاَمَدْ ، وْهُمَا عْطَاوْ لَنَّاسْ لِڤَاعْدِينْ، وْعَاوَدْ دَاكْ الَشِىى مْعَ الْحُوتَاتْ . ¹²وْ كِشَبْعُوا ڤَالْ لَتْلاَمْدَهْ : « لَمُّوا الْكَسْرَة لِبْقَاتْ بَاشْ مَايْضِيعْ وَالُوا».¹³لَمُّوا وْ عَمْرُوا طْنَاعْشْ ڤُفَة مَنْ طْرُوفَة الْكَسْرَة، مَنْ خَمْسَة خُبْزَاتْ تَاعْ الَشْعِيرْ، لِبْقَاتْ مَنْ مَكْلَتْهُمْ . ¹⁴كِشَافُوا النَّأسْ هَادْ الْمُعْجِزَة لِدَرْهَ يَسُوعْ ڤَالُوا: « فَيٍ لْحَقِيقَة هَادَ هُوَ الَنْبِي لِغَادِي يْجِي لَدَنْيَا !». ¹⁵بَصَّحْ يَسُوعْ كِعْرَفْ بَلِي بْغَاوْ يَخَطْفُوهْ بَاشْ يْرَدُوهْ مَلَكْ عْلِيهُمْ، طْلَعْ مَرَّة وَاحَدْ خْرَى لَجْبَلْ بُحْدَهْ .¹⁶وْكِجَاتْ لَعْشِيَة، هَوْدُوا التْلاَمَدْ لَبْحَرْ. ¹⁷رَكْبُوا فْلَفْلُكَة بَاشْ يْڤَطْعُوا لَبْحَرْ وْيْرُوحُوا لْكَفَرْنَاحُومْ، وْطَاحَتْ الظَلْمَة وْ يَسُوعْ مَازَالْ مَجَاشْ عَنْدْهُمْ . ¹⁸وْهَاجْ لَبْحَرْ بَسْبَابْ الَرِّيحْ لَقْوِيَة.¹⁹وْكِڤَدْمُوا التْلاَمَدْ وَاحَدْ لْخَمْسْ وَلاَسَتْ كِلُمِتْرَاتْ شَافُوا يَسُوعْ يَتْمَشَى فُڤْ الْمَا، وْيْڤَرَّبْ لَلْفْلُكَة وْ هُمَا خَافُوا. ²⁰وْ ڤَالْهُمْ يَسُوعْ: « أَنَا هُوَ مَتْخَافُوشْ !». ²¹وْمَاجَاوْ إِڤُولُولَهْ يَدْخُلْ عَنْدْهُمْ لَلْفْلُوكَة حَتَّى وَصْلُوا لَلْمَوْضَعْ لِكَانُوا رَايْحينْ لَهْ.²²وَلْغَدْوَ كِينَا جْمَاعَة تَاعْ النَّاسْ لِكَانُوا وَاڤْفِينْ عْلَى الْجِهَة لَخْرى تَاعْ لَبْحَرْ، شَافُوا مَكَانْتْشْ كَايْنَ غِيرْ فْلُوكَة وَاحْدْ خْرَى، غِيرْ هَادِكْ لَفْلُوكَة لِرَكُبُوا تْلاَمَدْ يَسُوعْ، وْ يَسُوعْ مَكَانْشْ رَاكَبْ مْعَهُمْ كَانُوا غِيرْ تْلاَمَدْ وَحَدْهُمْ . ²³وْ جَاوْ وَاحْدْ لَفْلاَيْكْ مَنْ طَبَرِيَة، مَنْ وَاحَدْ المَوْضَعْ قْرِبْ مَنْ مْكَانْ لِكْلاَوْ فِيهْ الْخُبْزْ، بَعْدْ مَشْكَرْالَرَبْ يَسُوعْ.²⁴كِشَافُوا ڤَاعْ النَّاسْ بَلِّي مَكَانْشْ لَا الرَّبْ يَسُوعْ وْ لاَ التْلاَمَدْ، رَكْبُوا فْهَدُوكْ لَفْلاَيَكْ وْجَاوْ لْكَفَرْنَاحُومْ بَاشْ يْحَوْسُو عْلَى يَسُوعْ. ²⁵كِلْقَاوَهْ فَالْجِهَة لَخْرَى تَاعْ لَبْحَرْ ڤَالُوا لَهْ : « يَامْعَلَمْ وِينْتَ وْصَلْتْ لَّهْنَا؟».²⁶جَاوَبْهُمْ يَسُوعْ وْ ڤَالْ : « نْتُومَا تْحَوْسُوا عْلِيَا مَاشْى عْلَى خَاطَرْ شَفْتُوا الْمُعْجِزَاتْ، بَصَّحْ عْلَى خَاطَرْ كْلِتُوا الْخُبْزْ وْ شْبَعْتُوا . ²⁷مَتْخَدْمُوشْ لَلْمَاكْلَة الْفَانِيَة، بَصَّحْ خَدْمُوا لَلْمَاكْلَة لِدُومْ لَلَحْيَاةْ الَدَايْمَة، وْهِيَ الْمَاكْلَة لِيَعْطِيكُمْ إِبْنْ الإِنْسَانْ، عْلَى خَاطَرْ الله الآبْ هُوَ لِخَتْمَهْ ».²⁸وڤَالُوا لَهْ : « وَاشْ خَصْنَّا نْدِيرُوا بَاشْ نْدِيرُوا أَعْمَالْ الله؟ ». ²⁹وْ جَاوَبْهُمْ يَسُوعْ : « الْخَدْمَة لِبْغَاكُمْ الله تْدِيرُوهَا هِيَ تْآمْنُوا بْهَادَاكْ لِرَسِْلَهْ ».³⁰ڤَالُوا لَهْ : « وَاشْ مَنْ مُعْجِزَة تَقْدَرْ دِرْ ڤُدَّامْنَا نْشُوفُهَا وْ نْآمْنُوا بْكْ ؟ وَاشْ غَادِي تْدِيرْ ؟ ³¹جْدُدْنَا كْلاَوْ الْمَنْ فَالصَحْرَا كِيمَا هُوَ مَكْتُوبْ : عْطَاهُمْ خُبْزْ مَاسْمَا بَاشْ يَكْلُوا».³²وْ رَّدْ عْلِهُمْ يَسُوعْ : « نْڤُولْكُمْ الْحَقْ مَاشِي مُوسَى لِعْطَاكُمْ الْخُبْزْ مَاسْمَا بَصَّحْ بُويَا هُوَ لِعْطَاكُمْ الْخُبْزْ الْحَقِيقِى مَاسْمَا . ³³عْلَى خَاطَرْ خُبْزْ الله هُوَ لِنَزَلْ مَاسْمَا وْ هُوَ لِيَعْطِي الْحْيَاة الدَايْمَة ». ³⁴ڤَالُوا لَهْ : « عْطِينَا هَادْ الْخُبْزْ يَاسِيدِي فْكُلْة وَقْتْ».³⁵ڤَالْهُمْ يَسُوعْ : « أَنَا هُوَ خُبْزْ لَحْيَاة، لِيْجِى عَنْدِي عُمْرَهْ مَايْجُوعْ، وْ لِآمَنْ بِيَ عُمْرَهْ مَيَعْطَشْ . ³⁶بَصَّحْ كُنْتْ ڤُلْتْ لْكُمْ رَاكُمْ شَفْتُونِي بَصَّحْ مَآمَنْتُشْ . ³⁷كُلْ وَاحَدْ عْطَاهْ لِى الأَبْ غَادِي يْجِي لْعَنْدِي، وَلْغَادِي يْجِي لْعَنْدِي مَنْخَرْجَهْشْ بَرَّا.³⁸عْلَى خَاطَرْ أَنَا نْزَلْتْ مَاسْمَا مَاشْى بَاشْ نْدِيرْ مَشِيئْتِين، بَصَّحْ بَاشْ نْدِيرْ مَشِيئَتْة لِرْسَلْنِي . ³⁹وْهَادِ هِيَ مَشِيئَة لِرْسَلْنِى: لِهِيَ مَنْضَيَعْ حَتَّى وَاحَدْ مَنْ هَادُوكْ لِعْطَانِي، بَصَّحْ فْيُومْ لَحْسَابْ نْقِيمْهُمْ مَالْمُوتْ . ⁴⁰عْلَى خَاطَرْ هَادْ هِيَ مَشْئَة لِرْسَلْنِي : عْلَى خَاطَرْ ڤَاعْ لِيْشُوفْ الإبْنْ وْ آمَنْ بِيهْ تْكُونْ لَهْ لْحَيَاةْ الَدَايْمَة، وْ غَادِي نْقَوْمَهْ فَالْيُومْ لَخَرْ ».⁴¹وْبْدَاوْ لِهُودْ يَدَمْرُوا عْلِيهْ عْلَى خَاطَرْ ڤَالْ : « أَنَا هُوَ الْخُبْزْ لِنْزَلْ مَاسْمَا ». ⁴²وْڤَالُوا :« مَاشِي هَادَ هُوَ يَسُوعْ وَلْدْ يُوسَفْ، لِنَعَرْفُوا بُوهْ وَمَهّْ؟ أَيَّ كِيفَاهْ رَاهْ إِيڤُولْ دَرْوَكْ نْزَلْ مَاسْمَا ؟ ».⁴⁴جَاوَبْهُمْ يَسُوعْ وْ ڤَالْ لْهُمْ : « بْلَمَا تَهَدْرُوا بِينَاتْكُمْ . ⁴⁵رَاهْ حَتَّى وَاحَدْ مَيَقْدَرْ يْجِي لْعَنْدِي حَتَّى يْجِيبَهْ الأَبْ لِرْسَلْنِي، وَأَنَا نْقَوْمَهْ فْيُومْ لَحْسَابْ . ⁴³خَاطَرْ مَكْتُوبْ فَكْتُوبْ الأَنْبِيَاء : ڤَاعْ النّاسْ غَادِي يَتْعَلْمُوا مَنْ الله، وَلِيَتْصَنَتْ لَلَْابْ وْ يَتْعَلَمْ مَنَهْ يْجِي لْعَنْدِي.⁴⁶وَأَنَا مَرَانِيشْ نْڤُولْ بَلِّي شْى وَاحَدْ شَافْ الأَبْ عْلَى خَاطَرْ غِيرْ هَادَاكْ لِمَنْ الله هُوَ وَحْدَهْ شَافْ الأَبْ. ⁴⁷نْڤُولْكُمْ الْحَقْ ڤَاعْ لِآَمَنْ بِيَ عَنْدَهْ لَحْيَاةْ الَدَايْمَة .⁴⁸أَنَا هُوَ خُبْزْ لَحْيَاةْ . ⁴⁹يَاخْ جْدُودْكُمْ كْلَاوْ الْمَنْ فَالصَحْرَا وْ مَاتُوا.⁵⁰هَادَ هُوَ الْخُبْزْ لِنَزَالْ مَاسْمَا لِياكُلْ مَنَهْ مَيْمُوتْشْ . ⁵¹أَنَا هُوَ الْخُبْزْ الْحَيْ لِنْزَلْ مَاسْمَا، إِلَى كْلَا وَاحَدْ مَنْ هَادْ الْخُبْزْ يَحْيَى لَبْدَا، وْلْخُبْزْ أَلِى أَنَا نَعْطِيهْ هُوَ ذَاتِي لِنَعْطِيهْ بَاشْ يَحْيَاوْ نَاسْ الْعَالَمْ ».⁵²وَبْدَاوْ لِهُودْ يَدَبْزُوا مْعَ بَعْضِيَاتْهُمْ وْيْڤُولُوا : « كْيفَاهْ يَقْدَرْ هَادْ الرَّاجَلْ يَعْطِينَا ذَاتَهْ نَاكْلُوهَا ؟» . ⁵³ڤَالْهُمْ يَسُوعْ: « الْحَقْ الْحَقْ نْڤُولْكُمْ إِلاَ مَكْلِيتُوشْ ذَاتْ إِبْنْ الإنْسَانْ مَشْرَبْتُوشْ مَنْ دَّمَهْ مَاغَادِيشْ تْكُونْ فِيكُمْ الْحْيَاةْ.⁵⁴لِيَاكُلْ مَنْ ذَاتِي وْيَشْرَبْ مَنْ دَمِي عَنْدَهْ لَحْيَاةْ الَدَايْمَة، وَأَنَا غَادِي نْقَوْمَهْ فْيُومْلَحْسَابْ . ⁵⁵عْلَى خَاطَرْ ذَاتِي هِيَ الْمَاكْلَة الْحَقِيقِيَة وْ دَمِى هُوَ الْمَشْرُوبْ الْحَقِيقِي. ⁵⁶لِيَاكٌلْ ذَاتِى وْيَشْرَبْ دَمِى يَثْبَتْ فِيَ وَأَنَا فِيهْ.⁵⁷كِيمَا رْسَلْنِي الأَبْ الْحَيْ، أَنَا حَيْ بَالَْأبْ لِيَكُلْنِي غَادِي يَحْيَا بِيَ . ⁵⁸هَادَ هُوَ الْخُبْزْ لٍنْزَلْ مَاسْمَا، مَاشِى كِيمَا كْلَاوْ جْدُودْكُمْ الْمَنْ فَالصَحْرَا وْ مَاتُوا، لِيَاكُلْ هَادْ الْخُبْزْ غَادِي يَحْيَا لَلْبْدَا ». ⁵⁹ڤَالْ يَسُوعْ هَادْ لَكْلاَمْ وْهُوَ يْعَلَمْ فَالْهَيْكَلْ فِي كَفَرْنَاحُومْ.⁶⁰وْڤَالُوا بَزَافْ مَنْ تْلاَمْدَهْ كِسَمْعُوا هَدْرَتَهْ : « هَادْ لَكْلاَمْ صْعِيبْ شْكُونْ يَقْدَرْ يَسَمْعَهْ ؟ » . ⁶¹وْ عْرَفْ يَسُوعْ فِي نَفْسَهْ بَلٍّي تْلاَمْدَهْ كَانُوا يَدَمْرُوا عْلَى هَادْ لَكْلاَمْ وْ جَاوَبْهُمْ : « وَاشْ هَادَ غَادِي يْزَعْزَعْ إيمَانْكُمْ ؟.⁶²وْإلاَشَفْتُوا وَاشْ غَادِي يَصْرَا لْإِبْنْ الإنْسَانْ مِنْ غَادِي يَطْلَعْ وِينْ كَانْ فَاللَوَلْ! ⁶³الرُوحْ هُوَ لِيَحْيِ، بَصَّحْ الذَاتْ مَايْفِيدْ بْوَالُوا، لَكْلاَمْ لِرَانِي نْكَلَمْكُمْ بِيهْ هُوَ رُوحْ وْحْيَاةْ.⁶⁴بَصَّحْ رَاهْ بِينَاتْكُمْ قَومْ مَيْآمْنُوشْ، عْلَى خَاطَرْ يَسُوعْ مَلْبَدْيَة كَانْ عَرَفْ شْكُونْ هُمَا لِمَايْآمْنُوشْ بِيهْ، وَشْكُونْ هُوَ لِغَادِي يْسَلْمَهْ ». ⁶⁵وْ ڤَالْ : « عْلَى خَاطَرْ هَادْ الَشِي ڤُلْتْلْكُمْ : حَتَّى وَاحَدْ مَايَقْدَرْ إيجِي عَنْدِي غِيرْ إِيلاَ أَعْطَاهْ لِى الأَبْ ».⁶⁶وْ فْدَاكْ الْوَقْتْ سَمْحُوا فْيهْ بَزَافْ تْلاَمَدْ وْ مَاوَلَوْشْ يَتْمَشُوا مْعَاهْ . ⁶⁷وْ ڤَالْ يَسُوعْ لَتْلاَمَدْ طْنَاعْشْ : « بَلاَكْ نْتُومَا تَانِى بْغِيتُوا تْرُوحُوا؟ ». ⁶⁸جَاوْبَهْ سَمْعَانْ بُطْرُسْ : « لِمَنْ نْرُوحُوا يَارَبْ وْكْلاَمْ لَحْيَاةْ الَدَايْمَة . ⁶⁹وَحْنَا آمَنَا وَعْرَفْنَا بَلِّي نْتَ هُوَ الْمَسِيحْ إِبْ الله الْحَيْ ».⁷⁰جَاوَبْهُمْ يَسُوعْ : « مَاشِي أَنَا خَيَرْتْكُمْ لَطْنَاعْشْ ؟ وَاحَدْ مَنْكُمْ شِيطَانْ! ». ⁷¹ڤَالْ هَادْ الشِي عْلَى يَهُوذَا سَمْعَانْ الإِسْخَرْيُوطِي، عْلَى خَاطَرْ هَادَ كَانْ بَاغِي يْسَلْمَهْ وْ هُوَ .كَانْ وَاحَدْ مَنْ تْلاَمَدْ طْنَاعْشْ.

Chapter 7

¹وْ مْبَعْدْ هَادْ الَشِي، كَانْ يَسُوعْ يَمْشِي مَنْ مَوْضَعْ لَلْمَوْضَعْ فَالْجَلِيلْ، عْلَى خَاطَرْ مَبْغَاشْ يْرُوحْ لَبْلاَدْ الْيَهُودِيَة، وِينْ كَانُوا الْيَهُودْ يْحَوْ سُوا عْلِيه بَاهْ يَكُتْلُوهْ. ²وْكَانْ عِيدْ الْيَهُودْ لِسَمٌوهْ عِيدْ الْمَظَالْ ڤَرَبْ.³وْڤَالُولَهْ خُوتَهْ : « رُوحْ مَنْ هْنَا لَبْلاَدْ الْيَهُودِيَة، بَاشْ حَتَّى تْلاَمَدْ تَوْعَهْيْشُوفُوا الْمُعْجِزَاتْ لِرَاكْ دِيرْهَا. ⁴رَاهْ حَتَّى وَاحَدْ مَايْدَّسْ دَاكْ الَشِي لِيْدِيرْ غِيرْ إِلَ بْغَا يْوَلِي مَعْرُوفْ عَنْدَ النَّاسْ إِلاَ كُونْتْ دْيرْ هَادْ الْمُعْجِزَلتْ بَيَنْ نَفْسَكْ لَلْعَالَمْ ».⁵عْلَى خَاطَرْ حَتَّى خُوتَهْ مَكَانُوشْ يْآمْنُوا بِيهْ . ⁶ڤَالْهُمْ يَسُوعْ : « وَقْتِ مَزَالْ مَجَاشْ بَصَّحْ وَقْتْكُمْ نْتُومَا دِيمَا كَايَنْ. ⁷النَّاسْ تَاعْ الَدَنْيَا مَيَقَدْرُوشْ يَكَرْهُكُمْ، بَصَّحْ يَكَرْهُونِي أَنَا، عْلَى خَاطَرْ أَنَا نَشْهَدْ عْلِيهُمُ بَلِّي أَعْمَالْهُمْ شَرِيرَة.⁸رُوحُوا نْتُمَا عَيْدُوا وْأَنا مَغَدِيشْ نْعَيَدْ، عْلَى خَاطَرْ وَقْتِ مَازَالْ مَا جَاشْ ». ⁹ڤَالْهُمْ هَادْ الْهَدْرَة وْ بْقَى فَالْجَلِيلْ .¹⁰وْكِي رَاحُوا خُوتَهْ لَلْعِيدْ، رَاحْ هُوَ فَالسَرْ بْلاَمَا يْشُوفَهْ شِي وَاحَدْ . ¹¹وْ كَانُوا لِهُودْ يْحَوْسُوا عْلِيهْ نهَارْ الْعِيدْ وْ يْسَقْسُوا : « وِرَاهْ هَادَاكْ الَّرَّجَلْ؟».¹²وْكَانُوا بَزَافْ النَّاسْ يَهَدْرُوا عْلِيهْ، وْ كَانُوا بَزَافْ بِينَاتْهُمْ وَاحْدِينْ يْڤُولُوا: « رَاهْ هُوَ رَاجَلْ مْلِيحْ »، وْ نَاسْ وَاحَدْ خْرِينْ يْڤُولُوا : « لاَّ رَاهْ يْخَرَّجْ النَّاسْ عْلَى الطْرِيڤْ». ¹³بَصَّحْ مَكَانْ حَتَّى وَاحَدْ يَهْدَرْ عْلِيهْ ڤُدَامْ كُولْشِى، عْلَى خَاطَرْ كَانُوا خَايْفِينْ مَنْ الْيَهُودْ.¹⁴وْ كِنَصَّفْ الْعِيدْ طْلَعْ يَسُوعْ لْبِيتْ الله بْدَا يْعَلَمْ . ¹⁵وْ تْعَجْبُوا لِيهُودْ وْ ڤَالُوا: « كِيفَاشْ هَادْ الرَّاجَلْ يَعْرَفْ كْتُبْ الأَنْبِيَاء وْ هُوَ عُمْرَهْ مَاقْرَا ؟». ¹⁶وْ جَاوَبْهُمْ يَسُوعْ وْ ڤَالْ : « دَاكْ الشِي لِتْعَلَمْتَهْ مَاشِي تَاعِي بَصَّحْ تَاعْ هَادَاكْ لِرْسَلْنِي .¹⁷إِلاَبْغَا وَاحَدْ يْدِيرْ مَشْئَة الله، غَادِي يَعْرَفْ لِرَانِى نْعَلَمْ فِيهْ هُوَ مَنْ عَنْدْ الله، وْلاَ غِيرْ مَنْ عَنْدِى . ¹⁸لِيَهْدَرْ مَنْ عَنْدْهْ رَاهْ يَعْطِي الْمَجْدْ لْنَفْسَهْ، بَصَّحْ لِيَعْطِي الْمَجْدْ لِرَسْلَهْ، رَاهْ هُوَ صَادَقْ وْمَافِيهْشْ غُشْ.¹⁹مَاشِي مُوسَى عْطَاكُمْ الَشَرِيعَة؟ بَصَّحْ حَتَّى وَاحَدْ مَيْدِيرْ بْيهَا ! عْلَاشْ رَاكُمْ تْحَوْسُوا تَكَتْلُونِي ؟ ». ²⁰وْ جَاوْبَتَهْ جْمَاعَة تَاعْ النَّاسْ وْ ڤَالُوا: « رَاهْ فِيكْ شِيطَانْ، شْكُونْ بْغَا يَكُتْلَكْ؟ ».²¹جَاوَبْ يَسُوعْ وْڤَالْهُمْ: « دَرْتْ مُعْجِزَة وَاحْدَة وْنْخَلَعْتُوا. ²²عْلَى هَادْ الشِي مُوسَى اْمَرْكُمْ بْلَخْتَانَة، هِيَ مَاشِى مَنْ عَنْدْ مُوسَى، وْبَصَّحْ مَنْ عَنْدْ جْدُودْكُمْ، وْهَاكَ تَخَتْنُوا وْلَادْكُمْ حَتَّى فِى نْهَارْ السَّبْتْ.²³وْإِلَى كَانُوا النَّاسْ يَخَتْنُوا وْلَدْهُمْ فَى نْهَارْ السَّبْتْ بَاشْ مَيَخَرْجُوشْ عْلَى شَرِيعَة مُوسَى، مَلْكُمْ زْعَفْتُوا عْلِيَ عْلَى خَاطَرْ شْفِيتْ إِنْسَانْ فَى نْهَارْ السَّبْتْ ؟. ²⁴مَتَبْدُوشْ تَحَكْمُوا غِيرْ مَنْ بَرَّا، بَصَّحْ حَكْمُوا بَالْحَقْ ».²⁵وْيْڤُولُوا وَاحْدِينْ مَنْ سُكَانْ أُرُوشَلِيمْ: « مَاشِي هَادَا لِرَاهُمْ يْحَوْسُوا عْلِيهْ بَاشْ يَكَتْلُوهْ ؟. ²⁶هَاهُوَ يَهْدَرْ ڤُدَامْ النَّاسْ وْمَيْڤُولُولَهْ وَلُوا! بَلاَكْ رُؤَسَاءْ الْيَهُودْ تَيْقُوا بَلِّي هَادَاكْ الرَّاجَلْ بَصَّحْ هُوَ الْمَسِيحْ ؟ وْ بَصَّحْ هَدَا رَانَا نْعَرْفُوهْ مْنِينْ هُوَ. ²⁷الْمَسِيحْ كِيغَادِي يْجِي مَيَعْرَفْ حَتَّى وَاحَدْ مْنِينْ هُوَ ».²⁸وْڤَالْ يَسُوعْ، بْصُوتْ عَالِي وْ هُوَ يْعَلَمْ فْى بِيتْ الله: « وَاشْ نْتُمَا بَصَحْتَعَرْفُونِي ؟ وْتَعَرْفُوا أَنَيَا مْنِينْ؟ رَانِي مَجِيتْشْ مَنْ نَفْسِي، هَادَاكْ لِرْسَلْنِي هُوَ حَقْ، وْنْتُمَا مَتَعَرْفُوهْشْ. ²⁹بَصَّحْ أَنَا نَعَرْفَهْ، عْلَى خَاطَرْ جِيتْ مَنْ عَنْدَهْ وْ هُوَ لِرْسَلْنِي ».³⁰وْحَوْسُوا لِيهُودْ كِيفَاشْ يْشَدُوهْ وْ حَتَّى وَاحَدْ مَحَطْ يَدَهْ عْلِيهْ، عْلَى خَاطَرْ سَاعْتَهْ مَزَالْ مَجَاتْشْ. ³¹وْآمْنُوا بَزَافْ النَّاسْ وْ ڤَالُوا : « غَادِي يْجِي الْمَسِيحْ وْ يْدِيرْ مُعْجِزَاتْ كْتَرْ مَلِي دَارْ هَادْ الرَّجَلْ؟ ». ³²وْ سَمْعُوا الْفَرِيسَيِينْ النَّاسْ يَهَدْرُوا مْعَ بَعْضِيَاتْهُمْ عْلَى الْمَسِيحْ، وْ رَسْلُوهُمْ رُؤَسَاءْ رْجَالْ الدِينْ عَسْكَرْ بَاشْ يَڤَظْبُوهْ.³³ڤَالْهُمْ يَسُوعْ: « أَنَا غَادِي نَبْقَى مْعَاكُمْ غِيرْ وَقْتْ قْلِيلْ، وْ مْبَعْدْ غَادِينْرُوحْ عَنْدْ هَادَاكْ لٍرْسَلْنِي . ³⁴فْدِيكْ السَاعَة غَادِي تْحَوْسُوا عْلِيَ وْمَغَادْيشْ تَلْقَاوْنِي، وْمَاتَقَدْرُوشْ حَتَّى تْجُوا وِينْ غَادِي نْكُونْ ».³⁵وْڤَالُوا لِهُودْ بِينَاتْهُمْ : « وِينْ غَادِي يْرُوحْ هَادَ بَاشْ مَانَلْقَاوَهْشْ؟ بَلاَكْ يْرُوحْ لْمْدُنْ الْيُونَانَيِينْ. ³⁶وْيْعَلَمْ نَاسْهَا، وَاشْ رَاهْ يَقْصَدْ بْهَادْ الشِى لْرَاهْ يْڤُولْ : غَادِي تْحَوْسُوا عْلِيَ وْمَاتَلْقَاوْنِيشْ، وْمَاتَقَدْرُوشْ حَتَّى تْجُوا وِينْ غَادِي نْكُونْ؟ ».³⁷فَانْهَارْ التَالِي، لِهُوَ نْهَارْ لَكْبِيرْ فَالْعِيدْ، وْڤَفْ يَسُوعْ وْڤَالْ بْصُوتْ عَالِي: « إلَى عْطَشْ وَاَحَدْ يْجِي عَنْدِي وْ يَشْرَبْ. ³⁸وْكِيمَا ڤَالْ كْتَابْ الله: لِآمَنْ بِيَ غَادِي تَجْرِي مَنْ كَرْشَهْ وِيدَانْ تَاعْ الْمَا الْحَيْ ».³⁹ڤَالْ يَسُوعْ هَادْ الَشِي، عْلَى الرُوحْ لِغَادِي يَخْذُوهْ هَادُوكْ لآمْنُوا بِهْ، عْلَى خَاطَرْ فْدَاكْ الْوَقْتْ كَانْ الرُوحْ الْقُدُسْ مَازَلْ مَتَعْطَاشْ، عْلَى خَاطَرْ يَسُوعْ مَازَالْ مَخْدَاشْ الْمَجْدْ.⁴⁰وَاحَدْ خْرِينْ مَنْ النَّاسْ سَمْعُوا هَادْ الْهَدْرَة وْڤَالُوا: « هَادَ بَالْحَقْ نْبِي ». ⁴¹وْڤَالُوا وَحَدْ خْرِينْ: « رَاهْ هَادَ هُوَ الْمَسِيحْ !» وْ لَخْرِينْ ڤَالُوا: « وَاشْ مَنْ الْمَسِيحْ لِغَادِي يْجِي مَنْ بْلاَدْ الْجَلِيلْ ؟. ⁴²مَاشِي كْتَابْ الله ڤَالْ بَلِّي الْمَسِيحْ غَادِي يْجِي مَنْ نَسْلْ دَاوَدْ، وْ مَنْ بِيتْ لَحْمْ، دَوَارْ لِكَانْ فِيهْ دَاوَدْ ؟ ».⁴³وْتْقَسْمُوا النَّاسْ فِي رَايْهُمْ بَسْبَابْ يَسُوعْ . ⁴⁴وْ كَانُوا وَاحْدِينْ مَنْهُمْ بَاغْيِينْ يَڤَبْضُوهْ، وْ بَصَّحْ حَتَّى وَاحَدْ فِيهُمْ مَحَطْ عْلِيهْ يَدَهْ.⁴⁵وْكِوَلَوْ لْعَسْكَرْ عَنْدْ رُؤَسَاءْ رْجَالْ الِدينْ وَ الْفَرِّسَيِينْ سَقْسَاوْهُمْ : «عْلاَشْ مَجَبْتُوهْشْ ؟ ». ⁴⁶وْ يْجَاوْبُهْ الْعَسْكَرْ: « عُمَّرْ وَاحَدْ مَاهْدَرْ كِيمَا هْدَرْ هَادَاكْ الرَّاجَلْ ».⁴⁷وْرَدُّو عْلِيهُمْ الْفَرِيسَيِينْ وْڤَالُوا: « بَالاَكْ نْتُومَا تَانِي خرَجْتُوا عْلَى الطْرِيڤَ؟. ⁴⁸بَلاَكْ كَايَنْ شِي وَاحَدْ مَالَرؤَسَاء وَلاَ مَنْ الْفَرِّسَيِينْ لِآمَنْ بِيهْ ؟. ⁴⁹بَصَّحْ هَادْ الَشَعْبْ لِمَيَفْهَمْشْ الشَرِيعَة رَاهْ مَلْعُونْ ».⁵⁰وْيْڤُولْهُمْ نِيقُودِيمُوسْ، لِكَانْ جَا عَنْدْ يَسُوعْ فْلِيلْ لِهُوَ وَاحَدْ مَنْهُمْ. ⁵¹« مَاشِي شَرٍيعَة تَاعْنَا مَا تَحْكَمْشْ عْلَى وَاحَدْ قْبَلْ مَتَسْمَعْ مَنَهْ مَالَوَالِ وْتَعْرَفْ قْبَلْ وَاشْ دَارْ ؟» . ⁵²وْ هُمَا يْجَاوْبُهْ :« بَلاَكْ نْتَ تَانِي مَالْجَلِيلْ؟ حَوَسْ وْشُوفْ إِذَا كَانْ شِى نْبِي جَا مَالْجَلِيلْ؟».⁵³وْمَمْبَعْدْ رَاحْ كُلْ وَاحَدْ لْدَارَهْ.

Chapter 8

¹رَاحْ يَسُوعْ لَجْبَلْ الزَيْتُونْ. ²وْلْغَدْوَة فَالصْبَحْ بَكْرِي وَلَى لْبِيتْ الله، وْجَاوْ عَنْدَهْ ڤَاعْ النّاسْ، وْ ڤْعَدْ يْعَلَمْهُمْ . ³وْجَابُوا لَهْ عُلَمَاءْ الشَرِيعَة وَ الْفَرِّيسَيِّينْ، وَاحَدْ لَمْرَا شَدُوهَا وْهِيَ تَزْنِي، كِوَڤْفُوهَا ڤُدَامْ الْحَاضْرِينْ.⁴ڤَالُوا لَهْ : « يَامْعَلَمْ هَادْ لَمْرَا تْڤَبْضَتْ وْ هِيَ تَزْنِي . ⁵وْ مُوسَى وَصَانَةفَالَشَرِيعَة نَرْجْمُوا كِيمَا هَادْ لَمْرَ،ا وْنْتَيَ وَاشْ تْڤُولْ » . ⁶ڤَالُوا هَادْ لَكْلاَمْ بَاشْ يْحَصْلُوا يَسُوعْ وْيَتَهْمُوهْ، وْ بَصَّحْ هُوَ طَاطَى وْ بْدا يَكْتَبْ فَالاَرْضْ بْصَبْعَهْ.⁷كِِبْدَاوْ يْزِيدُوا يْسَقْسُوا فِيهْ ڤَالْهُمْ : « لِمَدَارْ فِيكُمْ حَتَّى دَنْبْ يْقِسْ عْلِيهَا الْحَجْرَة هُوَ لَوْلْ !» ⁸. وْ يْزِيدْ يْطَاطِي مَرَّة وَاحَدْ خْرَى وْيَكْتَبْ فَالاَرْضْ.⁹وْكِسَمْعُوا هَادْ لْهَدْرَة خَرْجُوا ڤَاعْ وَاحَدْ مُورْ وَاحَدْ وْ شْيُوخْ هُمَا لْوَالَى، وْڤْعَدْ يَسُوعْ بْوَحْدَهْ وْ لَمْرَا، وَڤْفَ فَالْوَسطْ . ¹⁰كِوْڤَفْ يَسُوعْ ڤَالْهَا: « وِينْ رَاهُمْ ؟ حَتَّى وَاحَدْ فِيهُمْ مَحْكَمْ عْلِيكْ ؟» وْتْڤُولَهْ: « حَتَّى وَاحَدْ يَاسِيدِي!» ¹¹ڤَالْهَا يَسُوعْ: « حَتَّى أَنَا مَنَحْكَمْشْ عْلِيكْ رُوحِي وْ مَتْعَاوْدِيشْ تَدَنْبِي !».¹²عَاوَدْ هْدَرْ مْعَاهُمْ يَسُوعْ وْڤَالْ : « أَنَا هُوَ نُورْ هَادْ الَدَّنْيَا لِيْتَبَعْنِي عُمْرَهْ مَيَمْشِي فَالضَلْمَة، بَصَّحْ غَادِي يْكُونْ عَنْدَهْ نُورْ الْحَيَاةْ » . ¹³وْ يْڤُولُوا لَهْ الْفَرِّيسَيِّينْ : « أَنْتَ دَرْوَكْ رَاكْ تَشْهَدْ لْرُوحَكْ وْشْهَادَة تَاعَكْ مَاشِي صْحِيحَة».¹⁴وْ جَاوَبْهُمْ يَسُوعْ وْ ڤَالْهُمْ : « إِلاَ كُنْتْ نَشْهَدْ لْنَفْسِي شْهَادْتِي رَاهِي صْحِيحَة، عْلَى خَاطَرْ أَنا نَعْرَفْ مْنِينْ جِيتْ وْ وِينْ غَادِي، بَصَّحْ نْتُمَا مَتَعَرْفُوشْ مْنِينْ جِيتُو وَلاَ وِينْ غَادْيِينْ . ¹⁵نْتُمَا تَحَكْمُوا كِيمَا يَحْكَمْ لَبْنَدَمْ بَصَّحْ أَنَا مَنَحْكَمْ عْلَى حَتَّى وَاحَدْ. ¹⁶وْ إِلاَ كُنْتْ نَحْكَمْ حُكْمِي حَقْ عْلَى خَاطَرْ اَنَا مَاشِي بْوَحْدِي مْعَايَا الأَبْ لِرْسَلْنِي.¹⁷مَكْتُبْ فَالشَرِيعَة نْتَاعْكُمْ شْهَادَة تَاعْ زُوجْ هِيَ الصْحِيحَة . ¹⁸أَنَا نَشْهَدْ لْرُوحِي وْ يَشْهَدْ لِيَا الآبْ لِرْسَلْنِي ».¹⁹وْيْسَقْسُوهْ : « وِينْ رَاهْ بُوكْ ؟» جَاوَبْهُمْ يَسُوعْ : « مَتَعَرْفُونِيشْ لََأناوَلاَ بُويَا، وْلُكَانْ عْرَفْتُونِي رَاكُمْ عْرَفْتُوا بُويَا حَتَّى هُوَ ». ²⁰هَادْ لْهَدْرَة ڤَالْهَ يَسُوعْ كِكَانْ حْدَا الَصَنْدُوقْ لِكَانُوا يْحَطُوا فِيهْ التَقْدِيمَاتْ، وْ هُوَ فِي بِيتْ الله، وْ مَڤَبْضَهْ حَتَّى وَاحَدْ عْلَى خَاطَرْ سَاعْتَهْ مَازَالْ مَجَاتْشْ.²¹ڤَالْهُمْ يَسُوعْ : « غَادِي نْرُوحْ فٍى طْرِيڤِى وَنْتُومَا غَادِي تْحَوْسُواعْلِيَ بَصَّحْ نْتُومَا غَادِي تْمُوتُوا فَالدْنُوبْكُمْ وْمَتَقَدْرُوشْ تْرُوحُوا وِينْ غَادِي نْرُوحْ ». ²²وْڤَالُوا لِهُودْ : « بَلاَكْ رَاهْ بَاغِي يَكْتَلْ رُوحَهْ عْلَى هَادْ الشِي رَاهْ يْڤُولْ مَتَقَدْرُوشْ تْرُوحُوا وِينْ رَانِي رَايَحْ ».²³وْڤَالْهُمْ يَسُوعْ: « نْتُومَا مَالْتَحْتْ بَصَّحْ أَنَا مَالْفُوڤْ، نْتُومَا مَنْ هَادْ الدَنْيَا. ²⁴بَصَّحْ أَنَا مَاشِي مَنْهَا، عْلَى هَادْ الشِي ڤُولْتْلْكُمْ : غَادِي تْمُوتُوا فِي دْنُوبْكُمْ عْلَى خَاطَرْ لِمَآمَنْوشْ بَلِّي أَنَا هُوَ، غَادِي تْمُوتُوا فِي دْنُوبْكُمْ ».²⁵وْهُمَا يْسَقْسُوهْ : « شْكُونْ نْتَ؟» وْ رَدْ عْلِيهُمْ يَسُوعْ وْ ڤَالْ : « خَبَرْتْكُمْ مَالاَوَلْ . ²⁶عَنْدِي بَزَافْ أُمُورْ نْڤُولْهَا وْنَحْكُمْ بِيهَا عْلِيكُمْ، بَصَّحْ هَادَكْ لِرْسَلْنِي صَادَقْ، وْلِسْمَعْتَهْ مَنَهْ رَانِي نْڤُولَهْ لْكُمْ فْهَادْ الدَنْيَا ». ²⁷بَصَّحْ مَفَهْمُشْ بَلٍّي يَسُوعْ يَهْدَرْ لْهُمْ عْلَى الأَبْ.²⁸وْڤَالْهُمْ يَسُوعْ : « كِغَادِي تْعَلْڤُوا إِبْنْ الإنْسَانْ عْلَى الصَلِيبْ، دِيكْ السَاعَة غَادِي تَعَرْفُوا بَلِّي أَنَا هُوَ، وْ مَكُنْتْشْ نْدِيرْ شِي حَاجَة مَنْ عَنْدِي، مَكُنْتْشْ نْڤُولْ غِيرْ لِعَلَمْنِي الأَبْ . ²⁹وْ هَادَاكْ لِرْسَلْنِي هُوَ مْعَايَا، وْ مَخَلاَنِيشْ بْوَحْدِي، عْلَى خَاطَرْ نْدِيرْ دَايْمَنْ وَاشْ يْفَرْحَهْ » . ³⁰كِكَانْ يَسُوعْ يَتْكَلَمْ هَادْ لَكْلاَمْ آمْنُوا بِيهْ بَزَافْ النَّاسْ.³¹وْڤَالْ يَسُوعْ لَلْيَهُودْ لِآمْنُوا بِيهْ : « إِلاَڤْعَدْتُوا ثَبْتِينْ فِي كْلاَمِي غَادِي تْوَالُوا تْلاَمْدِ بَصَحْ . ³²وْهَاكَ غَادِي تَعَرْفُوا الْحَقْ وْ الْحَقْ يْحَرَرْكُمْ ». ³³وْ جَاوْبُوهْ : « حْنَيَا وْلاَدْ إِبْرَاهِيمْ وْعَمَرْنَا مَكُونَا عْبِيدْ، لْحَتَّى وَاحَدْ كْفَاشْ نْتَ تْڤُولَنَا غَادِي نَتْحَرُوا ؟ ».³⁴جَاوَبْهُمْ يَسُوعْ وْڤَالْ : « نْڤُولْكُمْ الْحَقْ لِدَارْ الدَنْبْ يْكُونْ عَبْدْ لَدَنْبْ. ³⁵وَالْعَبْدْ مَيَسْكُنْشْ فِي دَارْ سِيدَهْ بَصَّحْ لْوَلْدْ هُوَ لِيَسْكُنْ فِيهَا دِيمَا . ³⁶وِلاَ حَرَرْكُمْ الإبْنْ غَادِي بَصَّحْ تَتْحَرُوا.³⁷أَنَا نَعْرَفْ بَلِّى نْتُومَا وْلاَدْ إِبْرَاهِيمْ وْتْحَوْسُوا بَاشْ تَكَتْلُونِي، عْلَى خَاطَرْ كْلاَمِي مَدْخَلْشْ لَڤْلُوبْكُمْ . ³⁸أَنَا رَانِى نْكَلَمْكُمْ عْلَى الشِي لِشَفْتَهْ عَنْدْ بُويَا، وْنْتُومَا رَاكُمْ دِيرُوا بْدَاكْ الشِي لِسْمَعْتُوا مَنْ بُوكُمْ ».³⁹وْرَدُوا عْلِيهْ وْڤَالُوا : « بُونَا هُوَ إِبْرَاهِيمْ » . وْڤَالْهُمْ يَسُوعْ : « لُكَانْ كُنْتٌمْ وْلاَدْ إِبْرَاهِيمْ لُكَانْ رَاكُمْ دِيرُوا أَعْمَالْ إِبْرَاهِيمْ. ⁴⁰بَصَّحْ دَرْوَكْ تْحَوْسُوا تَكَتْلُونِي يَاكْ ڤُولْتْلْكُمْ الْحَقْ لِسْمَعْتَهْ مَنْ الله وْ إِبْرَاهِيمْ مَادَرْشْ هَادْ الشِى . ⁴¹نْتُومَا دِيرُوا بْاَعْمَالْ بُوكُمْ ». هُمَ يْڤُولُولَهْ : «حْنَا مَاشِي وْلاَدْ الزْنَى عَنْدْنَا بُونَا وَاحَدْ وْ هُوَ الله ».⁴²ڤَالْهُمْ يَسُوعْ : « لُكَانْ كَانْ الله هُوَ بُوكُمْ غَادِي تَبْعُونِي، عْلَى خَاطَرْ أَنَا خْرَجتْ مَنْ عَنْدْ الله وْجِييتْ، وَ الْمَجْيَة نْتَاعِي مَكَانَتْشْ مَنْ عَنْدِي بَصَّحْ هُوَ لِرْسَلْنِي . ⁴³عْلاَهْ مَتَفَهْمُوشْ هَدْرَتِي؟ عْلَى خَاطَرْ مَتَقَدْرُوشْ تَسَمْعُوا كْلاَمِي . ⁴⁴نْتُومَا رَاكُمْ وْلاَدْ بُوكُمْ إِبْلِيسْ، وْ تَبْغُوا دِيرُوا دَاكْ الشِي لِيَبْغِي بُوكٌمْ ، هَادَاكْ كًانْ قَتَالْ مَالَوَالْ وْ عَمْرَهْ مَتْبَتْ فَالْحَقْ، عْلَى خَاطَرْ مَافِيهْشْ الْحَقْ، وْ كِيَكْدَبْ يَهْدَرْ غِيرْ لِفِي ڤَلْبَهْ عْلَلى خَاطَرْ هُوَ كَدَابْ وْ بُو الْكَدَابِينْ.⁴⁵بَصَّحْ أَنَا جِيتْ نْڤْولْكُمْ الْحَقْ وْنْتُمَا مَتَيَقْتُونِيشْ . ⁴⁶شْكُونْ فِيكُمْ لِيَقْدَرْ يَثْبَتْ عْلِيَ دَنْبْ ؟ وْإِلاَ كُنْتْ نْڤُولْ الْحَقْ عْلَلاهْ مَتَيَقْتُونِيشْ ؟ ⁴⁷لِمْنْ الله يَسْمَعْ كْلاَمْ الله بَصَّحْ نْتُمَا مَتَسَمْعُوشْ كْلاَمْ الله عْلَى خَاطَرْ مَارَاكُمْشْ مَنْ الله ».⁴⁸ڤَالُولَهْ لِهُودْ: « وَاشْ كْلاَمْنَا مَاشِي صْحِيحْ كِڤُولْنَا لَكْ أَنْتَ سَامٍرِي وْفِيكْ شِيطَانْ ؟». ⁴⁹وْ جَاوَبْهُمْ يَسُوعْ وْڤَالْ: « أَنَا مَافِيَ حَتَّى شِيطَانْ بَصَّحْ نَعْطِي الْمَجْدْ لْبُويَا وَنْتُومَا تَحَڤْرُونِي .⁵⁰أَنَا مَنَطْلَبْشْ الْمَجْدْ لْرُوحِي، بَصَّحْ كَايَنْ لِيَطْلْبَهْ لِيَ وْهُوَ لِيَحْكَمْ . ⁵¹نْڤُولْكُمْ الْحَقْ : لِيْدِيرْ بَكْلاَمِي عُمْرَهْ مَا غَادِي يْشُوفْ الْمُوتْ ».⁵²وْڤَالُولَهْ لِهُودْ : « دَرْوَكْ تْاَكَدْنَا بَلِّي بَصَّحْ فِيكْ شِيطَانْ. عْلَى خَاطَرْ إٍبْرَاهِيمْ مَاتْ وْ الاَنْبِيَا مَاتُوا، وْ نْتَ رَاكْ تْڤُولْ لِيْدِيرْ بَكْلاَمَكْ عُمْرَهْ مَيْدُوقْ الْمُوتْ. ⁵³يَادْرَا نْتَ خِيرْ مَنْ بُونَا لِمَتْ ؟ الأَنْبِيَا بْرُوحْهُمْ مَاتُوا، وَاشْ رَاكْ حَاسَبْ رُوحَكْ؟ ».⁵⁴وْرَدْ عْلِيهُمْ يَسُوعْ وْڤَالْ: « إٍلاَ كُنْتْ نَعْطِي الْمَجْدْ لْرُوحِي هَدْ الْمَجْدْ مَعَنْدَهْ حَتَّى قِيمَة، بَصَّحْ بُويَا هُوَ لِيَعْطِينَا المَجْدْ وْ هُوَ لِتْڤُولُوا عْلِيهْ إلاَهْنَا. ⁵⁵وْ نْتُومَا مَتَعَرْفُوهْشْ، بَصَّحْ أَنَا نَعَرْفَهْ، وْحَتَّى إِلاَ ڤُولْتْ مَنَعَرْفَهْشْ غَادِي نْكُونْ كَدَابْ كِيفْكُمْ، وْ بَصَّحْ أَنا نَعَرْفَهْ وْ نْدِيرْ بَكْلاَمَهْ. ⁵⁶بُوكُمْ إِبْرَاهِيمْ كَانْ يَتْمَنَى بَالْفَرْحَة يْشُوفْ نْهَالرْ تَاعْ الْمَجْيَ نْتَاعِي وْكَانْ فَرْحَانْ ».⁵⁷وْڤَالُولَهْ لِهُودْ : « مَعَنْدَكْشْ حَتَّى خَمْسِينْ عَامْ فْالَعْمَرْ وَ عْقَلْتْ عْلَى إِبْرَاهِيمْ ؟». ⁵⁸وْ جَاوَبْهُمْ يَسُوعْ وْڤَالْ: « نْڤُولْكُمْ الْحَقْ قْبَلْ مَيكُونْ إِبْرَاهِيمْ أَنَا كُنْتْ » ⁵⁹وْ بْدَاوْ يَرَفْدُوا فَالَحْجَرْ بَصَّحْ يَسُوعْ دَسْ رُوحَهْ وْ خْرَجْ مَنْ بِيتْ الله.

Chapter 9

¹وْكِيكَانْ يَسُوعْ رَايَحْ شَافْ وَاحَدْ الرَّاجْلْ مَوْلُودْ عْمَى. ²سَقْسَاوَهْ تْلاَمَدْ وْڤَالُولَهْ: « يَاسِيدِي شْكُونْ لِدْنَبْ، هَادْ الرَّاجْلْ وْلاَّ وَالْدِيهْ حَتَّى نْزَادْ عْمَى؟ ».³جَوَابْهُمْ يَسُوعْ : « رَاهْ مَدْنَبْ لاَهُوَ لَوَلْدِيهْ، بَصَّحْ صْرَالَهْ هَاكَّا غِيرْ بَاهْ يْبَانُوا فِيهْ أَعْمَالْ الله. ⁴خَصْنَا نْدِيرُوا أَعْمَالْ تَاعْ هَادَكْ لِرْسَلْنِي مَدَامْ مَازَالْ النْهَارْ، عْلَى خَاطَرْ كِيْجِي اللِّيلْ حَتَّى وَاحَدْ مَيَقْدَرْ يَخْدَمْ. ⁵مَادَامْ رَانِي فِى هَادْ الدَنْيَا أَنَ هُوَ نُورْ الدَنْيَا ».⁶وكِڤَالْ يَسُوعْ هَادْ الْهَدْرَة، دْفَلْ فَاتْرَابْ وْدَارْ مَنَهْ شْوَيَة تَاعْ لَغْرِيسْ وْ حَطَهْ عْلَى عَيْنِينْ الرَّاجَلْ. ⁷وْڤَالْ لَهْ: « رُوحْ وْغْسَلْ فِى بِرْكَةْ سِلْوَامَ»، وْ لْمَعْنَى تَاعْ سِلْوَامْ هِي الْمَرْسُولْ، وْ رَاحْ وَغْسَلْ، وْوَلَى وْهُوَ يْشُوفْ.⁸وْ لْجِيرَانْ وْ النَّاسْ لِكَانُوا يْشُوفُهْ أَعْمَى، بْدَاوْ يْسَقْسُوا فِى رْوَاحْهُمْ وْ يْڤُولُوا: « مَاشِي هَادْ الرَّاجَلْ كَانْ يَڤْعَدْ وْ يَطْلَبْ ؟» ⁹وْڤَالُوا وَاحْدِينْ: « وَاهْ هُوَ !»، وْ وَاحْدْ خْرِينْ ڤَالُوا: « غِيرْ يْشَبَهْ لَهْ !» . بَصَّحْ هُوَ ڤَالْ : «أَنَاهُوَ ».¹⁰وْهُمَا سَقْسَاوَهْ: « كِيفَاشْ تْحَلُوا عَيْنِيكْ ؟». ¹¹وْ جَاوَبْهُمْ: « وَاحَدْ الرَّاجَلْ يْسَمُوهْ يَسُوعْ، دَارْ شْوَيَة غَرْسْ وْ دَارَهْ عْلَى عَيْنِيَ وْ ڤَالِ رُوحْ لْبِرْكَةْ سِلْوَامْ وْ غْسَلْ، وْ أَنَا رُوحْتْ وَغْسَلْتْ وْلِتْ نْشُوفْ ». ¹²وْ سَقْسَاوَهْ: « وِينْ رَاهْ هَادْ الرَّاجَلْ ؟»، ڤَالْهُمْ: « مَاعْلَابَالِيشْ !».¹³وْدَّاوَهْ عَنْدْ الْفَرِّيسَيِينْ. ¹⁴وْ كَانْ هَادَاكْ نْهَارْ لِحَلْ فِيهْ يَسُوعْ عَيْنِينْ لَعْمَى كَانْ نْهَارْ السَبْتْ. ¹⁵سَقْسُوهْ الْفَرِّيسَيِيينْ هُمَا تَانِي كِفَاشْ وْلَى يْشُوفْ، وْ ڤَالْهُمْ: «هَادَاكْ لَعْمَى حَطْ شْوِيَة تَاعْ لْغَرْسْ عْلَى عَيْنِيَ وْغْسَلْتْ وَلِتْ نْشُوفْ».¹⁶وْڤَالُوا وَاحَدْ لَخْرِيينْ مَنْ الْفَرِّيسَيِيينْ: «هَادْ الرَّاجَلْ مَاشِي مَنْ الله، عْلَلى خَاطَرْ مَادَارْشْ بْالَوْصَيَة تَاعْ السَبْتْ»، وْڤَالُوا وَحَدْ خْرِينْ: «كِفَاشْ يَقْدَرْ وَاحَدْ مَدْنَبْ يْدِيرْ هَادْ الْمُعْجِزَاتْ »، وْ مَكَانُشْ مَتَفْقِينْ فِى هَدْرَتْهُمْ . ¹⁷وْ عَاوْدُوا سَقْسَاوْ الرَّاجَلْ لِكَانْ عْمَى: «وْ أَنْتَ وَاشْ تْڤُولْ عْلِيهْ عْلَى خَاطَرْ حَلَكْ عَيْنِيكْ ؟»، وْ جَاوَبْهُمْ : «هُوَ نْبى!». ¹⁸مَآمْنُوشْ لِيهُودْ بَلِّى هُوَ كَانْ عْمَى وْ لَى يْشُوفْ، بَعْثُو لْوَاْلِديهْ .¹⁹وْ سَقْسَاوَهْ وْڤَالُوا: « إِلَا هَادَا وْ لِيدْكُمْ لِرَاكُمْ تْڤُولُوا تَوْلَدْ عْمَى، أَيَ كِفَاشْ يْشُوفْ دَرْوَكْ ؟». ²⁰وجَاوْبُهُمْ وَالْدِيهْ: « حْنَا نَعَرْفُةا بَلِّي هَادَ وَلَدْنَا وْ تَوْلَدْ عْمَى. ²¹بَصَّحْ مَنَعَرْفُوشْ كِيفَاشْ دَرْوَكْ وَلَى يْشُوفْ، وْ مَنَعَرْفُوشْ شْكُونْ حَلَهْ عَيْنِيهْ، هُوَ كْبِيرْ فْالَعْمَرْ سَقْسُوهْ، وْ هُوَ يْجَاوَبْكُمْ عْلَى رُوحَهْ ».²²ڤالُوا وَالْدِينْ الرَّاجَلْ هَادْ الْهَدْرَة عْلَى خَاطَرْ كَانُوا خَيْفِينْ مَنْ الِيهُودْ، عْلَى خَاطَرْ كَانُوا مَتَفْقِينْ بْينَاتْهُمْ لِيَعْتَرَفْ بَالْمَسِيحْ يْطَرْدُوهْ مَنْ بْيتْ الْصْلاَةْ. ²³عْلَى هَادْ الشِي ڤَالُوا وَالْدِيهْ: « هُوَ كْبِيرْ فَالَعْمَرْ سَقْسُوهْ».²⁴وْعَيْطُوا مَرَّة وَاحَدْ خْرَى لَرَّاجَلْ لِكَانْ عْمَى ڤَالُوا لَهْ: « أَعْطِي الْمَجْدْ لَ الله، حْنَا نَعَرْفُوا هَادْ الرَّاجَلْ مَدْنَبْ ». ²⁵وْ جَاوَبْهُمْ : «أَنا مَنَعْرَفْشْ هَادْ الرَّاجَلْ مَدْنَبْ، حَاجَة وَاحْدَ لِنَعْرَفْهَا كُنْتْ عْمَى وْ دَرْوَكْ وَلِيتْ نْشُوفْ».²⁶وْ يْڤُولُولَهْ: « وَاشْ دَرْلَكْ كِفَاشْ حَلْ لَكْ عَيْنِيكْ ؟ ». ²⁷رَدْ عْلِيهُمْ وْ ڤَالْ: « رَانِي ڤُولْتْلْكُمْ وْ مَاسْمَعْتُونِيشْ، عْلَى بْغِيتُوا تَسَمْعُوا الْهَدْرَة مَرَّة وَاحْدْ خْرَى؟ بَلاَكْ نْتُومَا تَانِي بْغِيتُوا تْوَلُوا تْلاَمْدَهْ ؟». ²⁸وْ سَبُوهْ وْ ڤَالُوا: « أَنْتَ هُوَ تَلْمِيدْ تَاعًَهْ. ²⁹حْنَايَا تْلاَمَدْ مُوسَى، وْ نَعَرْفُوا بَلِّى مُوسَى تْكَلَمْ مْعَاهْ الله، بَصَّحْ هَادْ الرَّاجَلْ مَنَعْرْفُوشْ مْنِينْ هُوَ ».³⁰جَاوَبْ الرَّاجَلْ وْڤَالْهُمْ: « هَادْ الرَّاجَلْ عْجَبْ ! مَنَعَرْفَهْشْ مْنِينْ هُوَ، بَصَّحْ حَلْ لِيَ عَيْنِيَّ . ³¹وْ حْنَا نَعَرْفُوا بَلِّى رَبِي مَيَسْعْشْ لَلْمَدَنْبِينْ، وْ يَسْمَعْ غِيرْ لَمُتَقِيهْ وْ لِيْدِيرُوا مَشِيئْتَهْ.³²وْ مَنْ بَكْرِي عُمَرْنَا مَسْعْنَا شِي وَاحَدْ حَلْ عَيْنِينْ وَاحَدْ تَوْلَدْ عْمَى . ³³لُكَانْ هَادْ الرَّاجَلْ مَاشِي مَنْ عَنْدْ الله لُكَانْ مَقْدَرْ يْدِيرْ وَالُوا ». ³⁴وْ جَاوْبُوهْ وْڤَالُوا :«أَنْتَ بْرُوحَكْ ڤَاعْ فَالدْنُوبْ وْ دَرْوَكْ جِيتْ تْعَلَمْنَا!». وْخَرْجُوهْ بَرَا.³⁵وْكِسْمَعْ يَسُوعْ بَلِّي الْفَرِّيسِيِيينْ خَرْجُو بَرَا كِلْڤَاهْ يَسُوعْ ڤَالَهْ: « وَاشْ تْآمَنْ بْإِبْنْ الله». ³⁶جَاوْبَهْ دَاكْ الرَّاجَلْ وْڤَالْ: « شْكُونْ هُوَ أَسِيدِي بَاشْ نْآمَنْ بِيهْ ؟». ³⁷وْڤَالَهْ يَسُوعْ: « لِيرَاكْ تْشُوفْ فِيهْ وْ لِرَاهْ يَهْدَرْ مْعَكْ دَرْوَكْ هُوَ هَادَاكْ !». ³⁸وْ ڤَالْ الرَّاجَلْ: « نْآمَنْ يَا سِيدِي!» وْ سْجَدْ لَهْ.³⁹ڤَالْ يَسُوعْ : «جِيتْ لَنَّاسْ تَاعْ هَادْ الدَنْيَل بَاشْ نْبَيَنْ دْنُوبْهُمْ، الْعُمْيِينْ يْوَلُوا يْشُوفُوا وْلِيْشُوفُوا يْوَلُوا عَمْيِينْ » . ⁴⁰وْ سَمْعُوا وَاحَدْ الْفَرِّيسَّيِيينْ لِكَانُوا مْعَهْ هَادْ الْهَدْرَة وْ ڤَالُوا لَهْ: «بْلاَكْ حْتَّى حْنَا عَمْيِينْ ؟». ⁴¹وْ ڤَالْهُمْ يسُوعْ : « لُكَانْ كُنْتُ عَمْيِينْ مَيْكُونْشْ فِيكُمْ دْنُوبْ و بَصَّحْ كِرَكُمْ تْڤُولُوا بَلِّى رَاكُمْ . تْشُوفُوا دْنُوبْكُمْ مَازَالَتْ فِيكُمْ ».

Chapter 10

¹«نْڤُولْكُمْ الْحَقْ: لِمَيَدْخُلْشْ مَنْ الْبَابْ لَزْرِيبَة تَاعْ الْخُرْفَانْ، وْ يَطْلَعْ لْهَا مَنْ مَوْضَعْ وَاحْدْ خَرْ هَادَاكْ خَايْنْ. ²وْلْيَدْخُلْ مَالْبَابْ رَاهْ هُوَ الَسَرَاحْ تَاعْ الْخَرْفَانْ.³وْ كِيَدْخُلْ يْحَلْ عْلِيهْ الْعَسَاسْ، وْ لْخَرْفَانْ تسْمَعْ صُوتَهْ، وْ يْعَيَطْ عْلَى الْخَرْفَانْ تَوْعَهْ بَسْمَيَتْهُمْ وْ يْخَرَجْهُمْ . ⁴وْكِيْخَرَجْ الْخَرْفَانْ تَوْعَهْ، يَمْشِى ڤُدَامْهُمْ وْ هُمَ يْتَبْعُهْ عْلَى خَاطَرْ يَعَرْفُ صُوتَهْ.⁵عَمَرْهُمْ مَيْتَبْعُوا الْبَرَانِي، بَصَّحْ يَهَرْبُوا مَنَهْ عْلَى خَاطَرْ مَيَعَرْفُشْ صُوتْ الْبَرَانَيِينْ» . ⁶ڤَالْهُمْ يَسُوعْ، هَادْ لَمْثَالْ بَصَّحْ هُمَا مَفَهْمُوشْ قَصْدَهْ.⁷وْڤَالْهُمْ يَسُوعْ تَانِي: « نْڤُولْكُمْ الْحَقْ : أَنَا هُوَ بَابْ الْخِرْفَانْ . ⁸ڤَاعْ هَادُوكْ لِجَاوْ قْبَلْ مَنِي هُمَا خَيَانْ بَصَّحْ الْخِرْفَانْ مَسَمْعُلْهُمْشْ.⁹أَنَا هُوَ الْبَابْ، إِلَا دْخَلْ مَنِّي شِوَاحَدْ غَادِي يَسْلَكْ، وْ غَادِي يَدْخَلْ وْ يَخْرَجْ وْ يَلْقَى وِينْ يَسْرَحْ . ¹⁰الْخَايَنْ يْجِي غِيرْ بَاشْ يَخْوَنْ، وْيَقْتَلْ، وْيْخَرَبْ، بَصَّحْ أَنَا جِيتْ بَاشْ تْكُونْ عَنْدْهُمْ حْيَاةْ فَايْضَة بَالْخِيرْ.¹¹أَنَا هُوَ الَرَاعِي الَصَالَحْ، وْ الرَاعِي الصَالَحْ يْمَدْ حْيَاتَهْ عْلَى قْبَلْ الْخِرْفَانْ . ¹²بَصَّح الْخَدَامْ لِمَكْرِي مَاشِى هُوَ الرَاعِي، وْ الِخَرْفَان مَاشِي تَوْعَهْ، غِيرْ يْشُوفْ الدِيبْ جَايْ يَسْمَحْ فَالْخَرْفَانْ وْيَهْرَبْ، وْ هَاكَ يَخْطَفْ الدِيبْ الْخٍرْفَانْ وْيْشَتَتْهُمْ، الْخَدَامْ الْمَكْرِي يَهْرَبْ. ¹³عْلَى خَاطَرْ هُوَ غِيرْ مَكْرِي، وْ مَيَطْهَلَاشْ فَالْخَرْفَانْ.¹⁴أنَا هُوَ الرَاعِي الصَالَحْ وْنَعْرَفْ خَرْفَانِ وْخَرْفَانِ تَعْرَفْنِى. ¹⁵كِيمَا الأَبْ يَعْرَفْنِي وْ أَنَا نَوْهَبْ حْيَاتِي عْلَى خَاطَرْ خَرْفَانِ . ¹⁶وْعَنْدِي خَرْفَانْ وَاحَدْ خْرِينْ مَاشِي مَنْ هَادْ الزْرِيبَة خَاصِنِي نْجِيبْهُمْ وْ غَادِي يَسَمْعُوا صُوتِ وْ يْوَلُوا ڤْطِيعْ وَاحَدْ عَنْدَهْ رَاعِي وَاَحَدْ.¹⁷عْلَى هَادْ الشِي يَبْغِينِي الأَبْ، عْلَى خَاطَرْ نَوْهَبْ حْيَلتِي بَاشْ تَانِي نْرَجَعْهَا. ¹⁸حَتَّى وَاحَدْ مَيَدِيهَا مَنِي، بَصَّحْ نَوْهَبْهَ حْيَاتِي، عْلَى خَاطَرْ عَنْدِي السُلَطَة بَاشْ نَوْهَبْهَ وْ عَنْدِ السُلْطَة بَاشْ نْرَجَعْها، وْ الأَبْ هُوَ لِعْطَانِي هَادْ الوْصَيَة».¹⁹وْ مَتَافْقُوشْ لْيهُودْ تَانِ فِي هَدْرَتْهُمْ . ²⁰وْ بَزَافْ مَنْهُمْ ڤَالُ: « رَاهْ سَكْنَهْ جَنْ، وْ رَاهْ غِيرْ يْخَرَفْ، عْلاَشْ رَاكُمْ تَسَمْعُوا لَهْ ». ²¹وْڤَالُو وَاحَدْ خْرِينْ: «هَادَ مَاشِي كْلاَمْ تَاعْ وَاحَحْ سَاكْنَاهْ جَنْ، وْ مَاشِي لِسَكْنَهْ جَنْ لِيْحَلْ عَيْنِينْ الْعُمْيِينْ؟» .²²فَالْوَقْتْ تَاعْ الشْتَا كَانْ فْأُرْشَلِيمْ عِيدْ تَاعْ التَجْدِيدْ. ²³وْ كَانْ يَسُوعْ يَتْمَشَى فِي بْيتْ الله فَالطْرِيڤِ تَاعْ سُلَيْمَانْ . ²⁴وْ دَاوْرُوا بِيهْ لِيهُودْ وْڤَالُوا لَهْ:« لْوِينْتَا غَادِي تْخَلِينَا هَاكَ حَيْرِينْ إِلاَكُنْتْ هُوَ الْمَسِيحْ ڤُولْهَا لْنَا بِكُلْ صَرَاحَةْ».²⁵وْ جَاوَبْهُمْ يَسُوعْ وْڤَالْ: « رَانِي ڤُولْتْهَا لْكُمْ وْ مَتَيَقْتُوشْ الأَعْمَالْ لِأَنَا نْدِيرْهَا بْأَسْمْ بُويَا هِيَ لِتَشْهَدْ لِي . ²⁶بَصَّحْ نْتُومَا مَتْآمْنُوشْ عْلَى خَاطَرْ مَرَكُومْشْ مَالْخَرْفَانْ تَوْعِي كِيمَا ڤُولْتْلْكُمْ²⁷خِيرْفَانِ يَسَمْعُوا صُوتْ تَاعِي وْ أَنَا نَعْرَفْهُمْ وْ هُمَا يْتَبْعُونِي . ²⁸وْ نَعْطِيهُمْ لَحْيَاةْ الدَايْمَة، وْ عَمَرْهُمْ م مَاغَادِي يْمُوتُوا، وْ مَا غَادِي يَخْطَفْهُمْ حَتَّى وَاحَدْ مَنْ يَدِي.²⁹بُويَا هُوَ لِعْطَهُمْ لِي، وْ هُوَ قْوِيْ مَنْ كُلْ شِي، وْ حَتَّى وَاحَدْ مَيَقْدَرْ يَخْطَفْهُمْمَنْ يَدْ بُويَا. ³⁰رَاهْ أَناَ وْ هُوَ وَاحَدْ ». ³¹وْرَفْدُوا لِيهُودْ مَرَة وَاحَدْ خْرَي لَحْجَرْ بَاشْ يْرَجْمُوُهْ.³²وْڤَالْهُمْ يَسُوعْ : « وَرِيتْكُمْ بَزَافْ تَاعْ الأَعْمَالْ الَصَالْحَة لِعْطَهَا لِي بُويَا، عْلَى وَاشْ مَنْ عَمَلْ مَنْ هَادُوكْ بْغِيتُوا تَرَجْمُونِي ». ³³وْ جَاوْبُهْ لِيهُودْ: « مَبْغِينَاشْ نَرَجْمُوكْ عْلَى جَالْ الأَعْمَالْ الصَالْحَة، بَصَّحْ عْلَى جَالْ لَكْفَرْ دْيَالَكْ أَنْتَ جِيتْ غِيرْ بْنَادَمْ وْ رَدِيتْ رُوحَكْ إِلاَهْ ».³⁴وْجَاوَبْهُمْ يَسُوعْ وْڤَالْ: « مَاشِي مَكْتُوبْ فَالَشَرِيعَة تَاعْكُمْ : أَنَا ڤُولْتْ نْتُومَا آلِهَ؟. ³⁵إِلَا هَادُكْ لِجَاهُمْ كْلاَمَهْ آلِهَ وْ كْلاَمْ الله عُمْرَهْ مَيْطِيحْ كِيفَاشْ نْتُومَا تْڤُولُوا. ³⁶لِهَادَاكْ لِقَدْسَهْ الأَبْ وْ رَسْلَهْ لَدَنْيَا رَاكْ ڤُولْتْ كْلاَمْ الْكُفْرْ، عْلَى خَاطَرْ ڤُولْتْ أَنَا إِبْنْ الله ؟.³⁷إلاَ مَكُنْتْشْ نْدِيرْ أَعْمَالْ تَاعْ بُويَا، مَتْآمْنُوشْ بِيا . ³⁸وْبَصَّحْ إِلاَ كُنْت نْدِيرْهَا، إِلاَ مَآمَنْتُوشْ بْيَا، آمْنُوا بَالَْأعْمَالْ، بَاشْ تْآمْنُوا وْ تَعَرْفُوا وْ تَفَهْمُوا بَلِّي الأَبْ فِيَ وْ أَنَا فَالَْابْ». ³⁹وْ بْدَوْ يْحَوْسُوا بَاشْ يْشَدُهْ بَصَّحْ هْرَبْ مَنْ يَدِيهُمْ.⁴⁰وْوَلَى يَسُوعْ لَلْجِيهَة لَخْرَي تَاعْ وَادْ الأُرْدُنْ، وِينْ كَانْ يُوحَنا يْغَطَسْ مَقْبَلْ، وْڤْعَدْ تَمَة. ⁴¹وْ جَاوْ عَنْدَهْ بَزَافْ النَّاسْ يْڤُولُوا: « يُوحَنَا مَدَارْ حَتَّى مُعْجِزَة، بصَّحْ ڤَاعْ لِڤَالَهْ عْلَى هَادْ الرَّاجَلْ كَانْ صْحِيحْ ». ⁴²وْ آمْنُوبِيهْ تَمَة بَزَافْ النَّاسْ .

Chapter 11

¹وْ كَانْ الرَّاجْلْ مْرِيضْ يْسَمُوهْ لَعَازَرْ، مَنْ بِيتْ عَانْيَا دَوَرْ وِينْ سَاكْنَة مَرْيَمْ وْ خَتْهَا مَرْثَا. ²وْمَرْيَمْ هَادِ هِيَ لِدَهْنَتْ الرَبْ يَسُوعْ بَرِيحَة وَمَسْحَتْ رَجْلِيهْ بْشَعْرْهَا.³وْرَسْلُوا لَخْوَتَاتْ فِي زُوجْ لْيَسُوعْ وْ ڤَالُولَهْ: «يَاسِيدِي هَادَاكْ لِعْزِيزْ عْلِيكْ رَاهْ مْرِيضْ ». ⁴كِسْمَعْ يَسُوعْ هَادْ لَكْلاَمْ ڤَالْ: «هَادْ لْمَرْضْ مَيَدِيشْ لَلْمُوتْ، بَصَّحْ غَادِي يْبَانْ لْمَجْدْ تَاعْ الله وْ بِيهْ غَادِي يَطَعْطَا الْمَجْدْ لْإِبْنْ الله».⁵كَانْ يَسُوعْ يَبْغِي مَرْثَا وْ خَتْهَا وْ لِعَازَرْ. ⁶كِسْمَعْ لِعَازَرْ مْرِيضْ فَوَتْ غِيرْ يُومِينْ فَالْمَوْضَعْ لِكَانْ فِيهْ بَعْدْ دَاكْ الشِي. ⁷ڤَالْ لَتْلاَمْدَهْ: « يَالَهْ نْوَلُوا لَبْلاَدْ الْيَهُودِيَة ».⁸وْڤلَهْ تْلاَمْدَهْ: « يَا مْعَلَمْ غِيرْ دَرْوَاكْ لِهُودْ كَانُوا بَغْيِينْ يْرَجْمُوكْ وْ دَرْوَاكْ بَاغِي تْوَالِي عَنْدْهُمْ ». ⁹وْ يْجَاوَبْهُمْ يَسُوعْ: « يَاكْ نْهَارْ فِيهْ طْنَاعْشْ نْسَاعَة ؟ إِلاَ كَانْ شِي وَاحَدْ يَمْشِي فَالنْهَارْ مَيَعْتْرشْ، عْلَى خَاطَرْ يْشُوفْ الضُّو تَاعْ هَادْ الَدَنْيَا.¹⁰إِلاَ وَاَحَدْ يَمْشِي فَاللَيلْ غَادِي يَعْثَرْ، عْلَى خَاطَرْ مَفِيهْشْ الضُّو» ، ڤَالْ يَسُوعْ هَادْ الْهَدْرَة وْ زَادْ مَنْبَعْدْ. ¹¹ڤَالْهُمْ : « لِعَازَلرْ صَحَبْنَا رَاهْ رَڤَدْ، بَصَّحْ غَادِي نْرُوحْ وْنْفَيْقَهْ».¹²ڤَالُولَهْ تْلاَمْدَهْ : «إِلاَ كَانْ يَاسِيدِي رَاهْ رَاڤَدْ غَادِي يَبْرَا ». ¹³بَصَّحْ يَسُوعْ كَانْ يَهْدَرْ لْهُمْ عْلَلا الْمُوتْ تَاعْ لِعَازَرْ، وْهُمَا كَانُوا يَحَسْبُوا رَاهْ يَهْدَرْ لْهُمْ عْلَى النْعَاسْ . ¹⁴وْ فْدِيكْ السَاعْة ڤَالْهُمْ بْكُلْ صَرَاحَةْ: « لِعَازَرْ مَاتْ ».¹⁵اَنَا فرْحَانْ عْلَى جَالْكُمْ، عْلَى خَاطَرْ مَكُنْتُوشْ تَامَة بَاشْ تَقَدْرُوا تْآمْنُوا، اَيَاوْ دَرْوَكْ نْرُحُوا لْعَنْدَهْ!» وْ تُومَا لِكَانُو يْعَيْطُو لَهْ تْوَامْ. ¹⁶ڤَالْ لَتْلاَمَدْ صْحَابَهْ: « أَيَ حَتَّى حْنَا نْرُوحُوا مْعَا يَسُوعْ بَاشْ نْمُوتُوا مْعَاهْ !».¹⁷كِوْصَلْ يَسُوعْ، لْقَى بَلِّي لِعَازَرْ فَوتْ رَبْع يَّامْ. ¹⁸وْكَانَتْ بِيتْ عَانْيَا بْشِي تْلَثَا كِيلُمِتْرْ. ¹⁹وْ جَاوْ بَزَافْ لِهُودْ عَنْدْ مَرْثَا وْ مَرْيَمْ بَاشْ يْعَزِيهُمْ فِي خُوهُمْ. ²⁰كِسَمْعَتْ مَرْثَا بَلِّي يَسُوعْ جَايْ لَقَاتْ لَهْ، بَصَّحْ مَرْيَمْ بْقَاتْ ڤَاعْدَة فَالدَّارْ.²¹وْڤَالَتْ مَرْثَا لْيَسُوعْ : «يَاسِيدِي لُكَانْ كُنْتْ هْنَا لُكَانْ ڤَاعْ مَمَتْشْ خُويَا ! ²²بَصَّحْ حَتَّى لْدَرْوَكْ أَنَا نَعْرَفْ بَلِّي الْحَاجَة لِتَطْلَبْهَا مَنْ عَنْدْ الله يَعْطِيهَا لَكْ». ²³وْ يْڤُولْهَا يَسُوعْ : « خُوكْ غَادِي يْقُومْ ».²⁴ڤَالَتْ لَهْ مَرْثَا: «رَانِي عَارْفَة غَادِي يْقُومْ مَالْمُوتْ يُومْ الْقِيَامَة ». ²⁵وْ جَاوَبْهَا يَسُوعْ : «أَنَا هُوَ الْقِيَامَة وْ لَحْيَاة لِآمَنْ بِيَا مَيْمُوتْشْ بَصَّحْ يَحْيَا!. ²⁶وْ كُلْ وَاحَدْ حَيْ يْآمَنْ بِيَا عُمْرَاهْ مَا غَادِي يْمُوتْ، وَاشْ نْتِ تْآمِنِي بْهَادْ لَكْلاَمْ ؟».²⁷وْهِيَ تْڤُولَهْ : «وَاهْ يَاسِيدِي أَنَا آمَنْتْ بَلِّي نْتَ هُوَ الْمَسِيحْ إِبْنْ الله لِجَايْ لَدَنْيَا». ²⁸كِڤَالَتْ مَرْثَا هَادْ الشِى رَاحَتْ وْعَيْطَتْ لْمَرْيَمْ خُوتْهَا فَالسَرْ، وْ ڤَالتْ : «رَاهْ لَمْعَلَمْ جَا وْرَاهْ يْعَيَطْ لَكْ ». ²⁹كِسَمْعَتْ مَرْيَمْ بَالْمَجْيَ تَاعْ يَسُوعْ نَاضَتْ بَالْخُوفْ وْ رَاحَتْ عَنْدَهْ.³⁰كَانْ يَسُوعْ مَزَالْ مَوْصَلْ لَدَوَرْ، بَصَّحْ كَانْ بَاقِي فَالْمَوضَعْ لِتْلَقَاةْ بِيهْ مَرْثَا . ³¹وْكِشَافُوهَا لِهُودْ لِكَانُوا يْعَزُوهَا نَايْضَة بَلْخُوفْ تَبْعُوهَا: «عْلَى خَاطَرْ حَسْبُوهَا رَايْحَة لَلَفْبَرْ تَبْكِي تَمَة ». ³²وْ غِيرْ وَصْلَتْ مَرْيَمْ لِكَانْ فِيهْ يَسُوعْ، وْشَافْتَهْ سَجْدَتْ عَندْ رَجْلِيهْ وْڤَالَتْ لَهْ: « يَاسِيدِي لُكَانْ كُنْتْ هْنَا لُكَانْ ڤَاعْ مَامَتْشْ خُويَا ».³³وْ كِيشَافْهَا يَسُوعْ تَبْكِي، هِيَ وْ لِهُودْ لِجَاوْ مْعَاهَا، تْأَلَمْ وْ تْأَثَرْ. ³⁴وْ سَقْسَاوْهُمْ: «وِينْ دْفَنْتُوهْ ؟» وْ ڤَالُولَهْ: «أَرْوَاحْ أَسِيدِي تْشُوفْ !». ³⁵وْ بْكَى يَسُوعْ.³⁶وْڤَالُو لِهُودْ لْبَعْضِيَاتْهُمْ : « شُوفُوا شْحَالْ كَانْ يَبْغِيهْ ». ³⁷بَصَّحْ وَحْدِينْ مَنْهُمْ ڤَالُوا: «هَادْ الرَّاجَلْ لِحَلْ لَعْنِينْ تَاعْ لَعْمَى، مَاَكَنْشْ يَقْدَرْ يْبَعَدْ لْمُوتْ عْلَى لِعَازَرْ؟».³⁸وْ تْأَثَرْ يَسُوعْ بَزَاَفْ وْ ڤَرَبْ مَالَقْبَرْ، وْ كَانْ هَادْ لَقْبَرْ غَارْ الْبَابْ نْتَاعَهْ مَسْدُودْ بْحَجْرَة . ³⁹وْ ڤالْ يَسُوعْ: «ڤَالْعُوا الْحَجْرَة!» وْ ڤَالَتْ لَهْ مَرْثَا خُوتْ لْمَيِتْ : «يَا سِيدِي رَاهْ غَادِي يْكُونْ خْنَازْ، عْلَى خَاطَرْ دْفَنَهْ هَادِي رَبْعَ يَّامْ !» ⁴⁰وْڤَالْهَا يَسُوعْ: «مَاشِي ڤُولَتْ لَكْ : إِلاَ آمَنْتِ غَادِي تْشُوفِي الْمَجْدْ تَاعْ الله؟».⁴¹وْڤَالْعُوا الْحَجْرَة وْ رْفَدْ يَسُوعْ عَيْنِيهْ لَلْفُوڤْ وْ ڤَالْ: « يَابُويَا نَشَكْرَكْ عْلَ خَاطَرْ سْمَعْتْ لٍي وْ دِيمَا تَسْمَعْنِي. ⁴²وْ ڤُولْتْ هَادْ لَكْلاَمْ عْلَى جْمَاعَة تَاعْ النَّاسْ لِمْدَوْرِينْ بِيَا بَاشْ يْآمْنُو بَلِّى نْتَ رْسَلْتْنِي».⁴³كِڤَالْ هَادْ لَكْلاَمْ زَڤَا بْصُوتْ قْوِيْ وْ ڤَالْ: «أَلِعَازَرْ أُخْرَجْ !». ⁴⁴وْ خْرَجْ الْمَيِتْ بْيَدِيهْ وْ رَجْلِيهْ مَرْبُوطِينْ بْالَكْفَنْ، وْ وَجْهَهْ مْلَوِي عْلِيهْ وَاحَدْ الْمَنْدِييلْ، وْ ڤَالْهُمْ يَسُوعْ: « حَالُوهْ وْ خَالُوهْ يْرُوحْ».⁴⁵بَزَافْ تَاعْ لِهُودْ لِجَاوْ عَنْدْ مَرْيَمْ لْدَارْهَا , وْ شَافُوا الْمُعْجِزة لِدَارْهَا يَسُوعْ وْ آمْنُوا بْيهْ. ⁴⁶بَصَّحْ شِي وَحْدِينْ مَنْهُمْ رَاحُوا عَنْدْ الْفَرِّيسَيِيينْ وْ عَاوْدُوا لْهُمْ وَاشْ دَارْ يَسُوعْ.⁴⁷وْ تْجَمْعُ رُؤَسَاءْ رْجَالْ الدِينْ بِينَتْهُمْ وْ ڤَالُ: «وَاشْ نْدِيرُوا ؟ هَادْ الرَّجَلْ رَاهْ يْدِيرْ بَزَافْ مُعْجِزَاتْ. ⁴⁸وْ إِلَا خَلِينَاهْ هَاكَ غَادِي يْآمْنُوا بْيهْ ڤَاعْ النَّاسْ، وْ غَادْي يْجِ الرُومَانْيِينْ وْ يَدُوا الْمَوْضَعْ الْمُقَدَسْ تَاعْنَا وْ الشَعْبْ تَاعْنَا».⁴⁹وْڤَالْهُمْ وَاحَدْ مَنْهُمْ يْسَمُوهْ قَيَافَا وْ كَانْ رَيَسْ لَرْجَالْ الدِينِ: « نْتُومَا مَتَعَرْفُوا وَالُوا. ⁵⁰مَتْفَهْمُوشْ رَاهْ خِيِرْلْكُمْ يْمُوتْ إِنْسَانْ وَاحَدْ فِي مْكَانْ الشَعبْ وْ مَيْمُوتْشْ ڤَاعْ الشَعْبْ».⁵¹وْ مَڤَالْشْ هَادْ الْهَدْرَة غِيرْ مَنْ عَنْدَهْ، بَصَّحْ عْلَى خَاطَرْ كَانْ هُوَ رَئِسْ رْجَالْ الدِينْ فِي دَاكْ الْعَامْ، تْنَبَأْ بَلِّى يَسُوعْ غَادِي يْمُوتْ عْلَى قْبَلْ الشَعبْ . ⁵²وْ مَاشْى عْلَى جَالْ الشَعْبْ وَحْدْهْ، بَصَّحْ بَاشْ يَجْمَعْ وْلََادْ الله لَمْتَشَتْتِينْ، وْ يْوَلُوا وَاحَدْ. ⁵³وْ مَنْ دَاكْ النْهَارْ لِهُودْ يْحَوْسُوا بَاهْ يَكَتْلُوا يَسُوعْ.⁵⁴وْ عْلَى هَادْ الشِي مَوَلَشْ يَسُوعْ يَمْشِي بِينْ لِهُودْ رَاحْ مَنْ تَمَة لْوَاحَدْ الْمَوضَعْ ڤْرِيبْ لَصَحْرَا، مْدِينَة صْغِيرَة يْسَمُوهَا أَفْرَايِمْ، وْڤْعَدْ تَمَة مْعَ تْلاَمْدَهْ . ⁵⁵وْكَانْ عِيدْ الْفَصْحْ تَاعْ لِهُودْ ڤْرِيبْ، وْ طَلْعُوا بَزَافْ النَّاسْ مَادَوَرْ لُْأرْشَلِيمْ قْبَلْ عِيدْ الْفَصْحْ بَاشْ يَتْنَقَوْ.⁵⁶وْ كَانُوا يْحَوْسُوا عْلَى يَسُوعْ، وْ يْسَقْسُوا بَعْضِيَاتْهُمْ، وْ هُمَا مَجْمُوعِينْ فِي بْيتْ الله: «وَاشْ تْفَكْرُوا مَغَدِيشْ يْجِي لَلْعِيدْ ؟ ». ⁵⁷وْ أَمْرُوا رُؤَسَاءْ رْجَالْ الدِينْ وْ الْفَرِّيسَيينْ وْ ڤَالُولْهُمْ: «لِيَعْرَفْ وِينْ رَاهْ يَسُوعْ خَاصَهْ، يَعْلَمْنَا بَاشْ يْشَدُوهْ».

Chapter 12

¹وْ قْبَلْ عِيدْ الْفَصْحْ بْسَتَ يَّامْ، جَا يَسُوعْ لْبِيتْ عَنْيَا، وِينْ كَانْ لِعَازَرْ لِأَقَامَهُ يَسُوعْ مَاالْمُوتْ . ²وْ وَجَدْو لَهُ النَّاسَ الْعَشَا، وَ كَانَتْ مَارْثَا تَخْدِيمُهُمْ وْ لِعَازَرْ كَانَ وَاحِدْ مَ النَّاسْ اللِّي كَانُوا ڤَاعْدِينْ يَاكْلُوا مْعَ يَسُوعْ . ³وْجَبْدَتْ مَرْيَمْ قَرْعَة فِيهَا الرِّيحَة تَاعْ النَّارْدِينْ الْحُرْ لِّي سُومْتَهْ غَالْيَة بَزَّافْ، وْ دَهْنَتْ رَجْلِينْ يَسُوعْ، وَمَمْبَعْدْ مَا مَسْحَتْهُمْ بْشَعْرْهَا وْلَّتْ الدَّارْ مَعَّمْرَة بَالرِيحَة تَاعْ النَّارْدِينْ.⁴وْڤَالْ وَاحَدْ مَنْ تْلاَمْدْ يَسُوعْ اللِّي هُوَّ يَهُودَا الإِسْخَرْيُوطِي، اللِّى غَادِي يْخُونَهْ: ⁵«عْلاَشْ مَا تَتْبَاعْشْ هَادْ الرِّيحَة بِثَلْتْمِيَة دِينَارْ يَنَعْطَاوْ دْرَاهَمْهَا لَلْفُقَرَاءْ ؟». ⁶ڤَالْ هَادْ الشِي مَاشِي عْلَى خَاطَرْ يْخَمَمْ عْلَي الْفُقَراَءْ، بَصَّحْ عْلَى خَاطَرْ كَانْ خَايَنْ، و هُوَّ مَسْؤُولْ عْلَى صُنْدُوقْ تَاعْ الدْرَاهَمْ وْ كَانْ يَخْوَنْ دَاكْ الشِي اللِّي يَنْحَطْ فِيهْ.⁷ڤَالْ يَسُوعْ: « خَلُّوهَا !رَاهَا دَّسَتْ دَاكْشِي لَلْنْهَارْ، اللِّى غَادِي تَتْكَفَنْ فِيهْ. ⁸عْلَى خَاطَرْ الْفُقَرَاءْ كَايْنِينْ مْعَاكُمْ فْكُلْ وَقْتْ، بَصَّحْ أَنَا مَا نْكُونْشْ مْعَاكُمْ دِيمَا».⁹وْعَرْفُوا لِهُودْ بَلِّي يَسُوعْ رَاهْ تَمَّ، و جَاوْمَاشِي عْلَى خَاطَرْ يَسُوعْ بَرْكْ، عْلَى جَالْ ثَانِي بَاشْ يْشُوفُوا حَتَّى لِعَازَرْ اللِّي أَقَامَهُ يَسُوعْ مَاالْمُوتْ. ¹⁰وْ تَافْقُوا رُؤَسَاءْ رْجَالْ الدِينْ بَاشْ يُكَتْلُوهْ لَعَازَرْ حَتَّى هُوَّعْلَى خَاطَرْ جَالْ لَعَازَرْ. ¹¹بَزَّافْ النَّاسْ كَانُوا يَسَمْعُوا فْرُؤَسَاءْ رْجَالْ الدِّينْ وْ يْآمْنُوا بْيَسُوعْ .¹²وْ لْغَدْوَاكينَا سَمْعَتْ جْمَاعَة تَاعْ النَّاسْ اللِّي بَلِّي جَاوْ يْفَوَّتُ عِيدْ الْفَصْحْ، وْ يَسُوعْ جَايْ لُْأرُوشَلِيمْ. ¹³وْ دَّوْال، النْخَلْ وْ خَرْجَوْ بَاشْ يَتْلَقَوَهْ، وْكَانُوا يْعَيْطُوا: « أُصَنَّا! مُبَارَكْ لِجَايْ بْاَسْمْ الرَّبْ !مَلِكْ إِسْرَئِيلْ ».¹⁴وْ لْڤَا يَسُوعْ وَاحْدْ الْجَحْشْ، رْكَبْ عْلِيهْ، كِيمَا هُوَّ مَكْتُوبْ فِي كْتَابْ الله ¹⁵لِيْڤُولْ : «مَتْخَفِيشْ يَابَنْتْ صَهْيُونْ، هَاهُوَ الْمَلِكْ تَاعَكْ جَايْ رَاكَبْ عْلَى جَحْشْ».¹⁶فَاللَّوَلْ مَفَهْمُوشْ التْلاَمَدْ هَادْ الأُمُورْ، بَصَّحْ كِتَعْطَى الْمَجْدْ لْيَسُوعْ، عَاوْدُواتْفَكْرُوا بَلِّي هَادْ الشِي تْڤَالْ عْلَى فَاالكْتَابْ الله، وْ دَّرُوا هَادْ الشِي عْلَى جَالَهْ.¹⁷وْ كِيْ حَيَّاهْ مَالْمُوتْ، كَانُوا تَمَاكْ جْمَاعَةَ تَاعْ النَّاسْ وْ شَهْدُوا عْلِيهْ . ¹⁸عْلَى هَادْ لبشِي خَرْجُوا نَاسْ بَزَافْ يَتْلاًَقَاوَهْ، عْلَى خَاطَرْ سَمْعُوا عْلَى الْمُعْجِزَاتْ اللِّي دَارْهَا . ¹⁹ڤَالُ الْفَرِّيِسَييِنْ بْينَتْهُمْ : «شُوفُوا رَاكُمْ مَتَنَفْعُوا فَحَتَّى حَاجَة، هَاوَلاَ ڤَاعْ النَّاسْ تَبْعُوهْ !».²⁰وْ كَانُو وَاحْدْ الْيُونَانَيِّينْ بْينْ النَّاسْ لِطَلْعُوا لُْأرُوشَلِيمْ لِيَعَبْدُو الله . ²¹رَحُوا عَنْدْ فِيلٍبُسْ لِمَنْ بَيْتْ صَيْدَا فَاللْجَلِيلْ ، وْطَلْبُو مَنَهْ وْ ڤَالُوا لَهْ: « يَاسِيدِي بْغِينَا نْشُوفُوا يَسُوع ». ²²وْ جَا فِيلبُسْ وْ ڤَالْ لَْأنْدْرَاوْسْ ، وْ مَمْبَعْدْ رَحُوا فِي زُوجْ وْڤَالُو لْيَسُوعْ.²³بَصَّحْ يَسُوعْ جَاوَبْهُمْ وْ ڤَالْ : «جَاتْ السَاعَة لْيَتْمَجَدْ فِيهَا إِبْنْ الإِنْسَانْ . ²⁴الْحَقْ الْحَقْ نْڤُولْكُمْ إِلاَ طَاحَتْ حَبَة قَمْحْ فَاالأَرْضْ وْ مَامَتَتْشْ تَبْقَى وَاحَدْهَا بَصَّحْ إِلاَ مَاتَتْ تَعْطِي غَلََّة كْبِيرة.²⁵لِيَبْغِي حْيَاتَهْ رَاهْ يْضَيَعْهَا، وْ لاَ يَنْكُرْ فَهَادْ الدََّنْيا غَادِي يَحْفَضْهَا لَلْحْيَاةْ الدََّايْمَة . ²⁶لِبْغَا يْكُونْ خَادَمْ لِيَا، خَاصَهْ يْتَبَعْنِي، وِينْ مَانْكُونْ أَنَا غَادِي يْكُونْ خَادَمْ تَاعِي، وْ إِلاَ كَانْ خَدَامْ تَاعِي غَادِي يْجَازِيهْ بُيَ.²⁷وْ دَرْوَكْ نَفْسِي مَتْأَثْرَة، وَاشْ غَادِي نْڤُولْ يَابُويَ: نَجِنِي مَنْ هَادْ السَاعَة ؟بَصَّحْ عْلَى هَادْ الشِي جِيتْ عْلَى هَادْ السَاعَة. ²⁸يَا بُويَ ، مَجَدْ إِسْمَكْ!» جَا صُوتْ مَاالسْمَا: « تْمَجَّدْتْ ، وْ غَادِي نَتْمَجَّدْ تَانِي !». ²⁹وْ لَجْمَاعَة لِكَانَتْ تَمَّة سَمْعُوا دَاكْ الشِي وْ ڤَالُ: «هَادَ رَاهْ غِيرْ رَعْدْ !» وَاحْدْ خْرِينْ ڤَالُ : «هَادَ مَلاَكْ هْدَرْ مْعَاهْ».³⁰وْجَاوَبْ يَسُوعْ وْ ڤَالْ: « مَشِي عْلَى جَلِ جَ هَادْ الصُوتْ ، بَصَّحْ عْلَى جَالْكُمْ . ³¹دَرْوَكْ وَقْتْ الْحُكْمْ عْلَى الدَّنْيَا، وْدَرْوَكْ غَادِي يَنْقَاسْ رَئِسْ تَاعْ هَادْ الْعَالَمْ بَرَا.³²وْكِي غَادِي نَتَرْفَعْ مَنْ اللَرْضْ، غَادِي نْجِيبْ عَنْدِي». ³³ڤَالْ هَادْ الشِي بَاشْ يْبَيَنْ لَنَّاسْ كِيفَاشْ غَادِي يْمُوتْ.³⁴ڤَالْتْ لَهْ جْمَاعَةَ تَاعْ النَّاسْ : «حْنَّا سْمَعْنَا مَالشَرِيعَة بَلِّي الْمَسِيحْ غَادِي يَبْقَى دِيمَا، كِيفَاشْ نْتَيَا تْڤُولَنَا: إِبْنْ الأِنْسَانْ خَاصَهْ يَتَرْفَعْ؟ شْكُونْ هَادَ إِبْنْ الأِنْسَانْ». ³⁵وْيْڤُولْهُمْ يَسُوعْ : «النُّورْ غَادِي يَبْقَى مْعَاكُمْ غِيرْ وَقْتْ قَلِيلْ، أَيَ رُوحُوا فِى طْرِيڤِكُمْ مَادَامْ عَنْدْكُمْ النُّورْ، بَاشْ مَطِيحْشْ عْلِيكُمْ الظَلْمَة، عْلَى خَاطَرْ لِيَمْشِي فِي الظَلْمَة مَيَعْرَفْشْ وِينْ رَاهْ رَايَحْ . ³⁶مَادَامْ عَنْدْكُمْ النُّورْ، آمْنُوا بَالنُّورْ بَاشْ تْوَلُوا وْلاَدْ النُّورْ »، وْ مَمْبَعْدْ مَاڤَالْهُمْ يَسُوعْ هَادْ الشِي رَاحْ وْبَبَانْلْهُمْشْ .³⁷وْڤَاعْ دُوكْ الْمُعْجِزَاتْ لِدَرْهُمْ ڤَاعْ هَاكَ وْ مَاآمْنُوشْ بِهْ. ³⁸بَاشْ يَتْحَقَقْ دَاكْ الشِي لِتَوْحَى بِهْ الْنْبِي أَشْعِيَاْ : « يَارَبِي شْكُونْ لِآمَنْ بَكْلاَمْنَ ؟ وْلَمَنْ بَانَتْ قُوَةْ الرَّبْ؟».³⁹مَقَدْرُوشْ يْآمْنُوا، عْلَى خَاطَرْ أَشْعِيَاءْ عَاوَدْ ڤَالْ: ⁴⁰«نَعْمَاوْ عَيْنِيهُمْ وْ تْقَسُحٌوا قْلُوبْهُمْ، بَاشْ مَايْشُوفُوشْ بْعَيْنِيهُمْ وْ مَيْحَسُوشْ بْقَلْبْهُمْ، وْ يَرْجْعُوا عَنْدِي وْ أَنَا نَشْفِيهُمْ ».⁴¹ڤَالْ أَشْعِيَاءْ هَادْ لَكْلاَمْ كِشَافْ الْمَجْدْ تَاعْ الرَّبْ يَسُوعْ وْ تْكَلَمْ عْلِيهْ. ⁴²هَاكَ بَزَافْ الرُؤَسَاءْ تَاعْ لِهُودْ، حَتَّى هُمَا آمْنُوا بْيَسُوعْ، وْ بَسْبَابْ الْفَرِّيسَيِّينْ مَعْتَارْفُوشْ بهْ، ڤُدَامْ النَّاسْ، بَاشْ مَيْخَرْجُوهُمْشْ مَالْهَيْكَلْ . ⁴³عْلَى خَاطَرْ بْغَاوْ الْمَجْدْ لِيْجِي مَنْ عَنْدْ النَّاسْ كْتَرْ مَالِي يْجِي مَنْ عَنْ الله.⁴⁴ڤَالْ يَسُوعْ بْصُوتْ عَالِي: « لِآمَنْ بِيَا مَيْآمَنْشْ غِيرْبِيَا أَنَيَا، بَصَّحْ يْآمَنْ بْهَادَاكْ لِرْسَلْنِي. ⁴⁵وْلِشَافْنِي شَافْ هَادَاكْ لِرْسَلْنِي.⁴⁶أَنَا جِيتْ نُورْ لْهَادْ الدَّنْيَا، بَاشْ ڤَاعْ لِآمَنْ بِيَا مَيَبْقَاشْ فَالظَلْمَة. ⁴⁷إِلاَ وَاحْدْ سْمَعْ كْلاَمِى وْ مَدَارْشْ بِيهْ، مَاغَادِشْ نَحْكَمْ عْلِيهْ، عْلَى خَاطَرْ مَاجِيتْشْ بَاشْ نَحْكَمْ عْلَى النَّاسْ الدَّنْيَا، بَصَّحْ جِيتْ بَاشْ نْسَلَكْهُمْ.⁴⁸لِمَقْبَلْنِيشْ وْ مَقْبَلْشْ كْلاَمِي رَاهْ كَايَنْ لِغَادِي يَحْكَمْ عْلِيهْ، عْلَى خَاطَرْ لَكْلاَمْ لِڤُولْتَهْ لِيهْ، هُوَاللِّي غَادِي يَحْكَمْ عْلِيهْ يُومْ لَحْسَابْ. ⁴⁹عْلَى خَاطَرْ مَهْدَرْتْشْ مَنْ عَنْدِي، بَصَّحْ الآبْ لِرْسَلْنِي، هُوَ لِوْصَانِي وَاشْ خَاصْنِي نْڤُولْ، و بَاشْ غَادِي نَهْدَرْ . ⁵⁰وْأَنَا نَعْرَفْ بَلِّى لَوْصِيَة تَاعَهْ، هِيَ لَحْيَاةْ الدَايْمَة، وْ هَادْ لَكْلاَمْ لِرَانِي نْڤُولَهْ كِيمَا وَصَانِي الآبْ نَهَدْرهْ».

Chapter 13

¹قْبَلْ عِيدْ الْفصْحْ، كَانْ يَسُوعْ عَارَفْ بَلِّي سَاعْتَهْ جَاتْ بَاهْ يْرُوحْ مَنْ هَادْ الدَّنْيَا عَنْدْ الآَبْ، وْ كَانْ يَبْغِي هَادُوكْ لِتَبْعُوهْ فَالدَّنْيَا وْ بْغَاهُمْ لَلَبْدَا . ²كِكَانُوا يَتْعَشَاوْ، وَسْوَسْ الشِيطَانْ مَاقْبَلْ قَلْبْ فِي قَلْبْ يَهُدَا وَلْدْ سَمْعَانْ الإسْخَرْيُوطِي بَاهْ ِاِسَلْمَهْ.³وْكَانْ يَسُوعْ عَارَفْ بَلٍّي الأَبْ عْطَاهْ كُولْشِي فِي يَدَهْ، وْ بَلِّي هُوَ جَا مَنْ عَنْدْ الله، وْعَنْدْ الله غَادِي يَرْجَعْ . ⁴وْيْنُوظْ مَالَعْشَا وْيَڤْلَعْ اللْبَاسْ الْفُوقَانِي وْ جْبَدْ فُوطَة وْ تْحَزَمْ بِيهَا. ⁵مَمْبَعْدْ كُبْ الْمَا فِي بَسِينَة وْ بْدَا يَغْسَلْ رَجْلِينْ التْلاَمَدْ وْ يَمَسَحْهُمْ بَالْفُوطَة لِكَانْ مْحَزَمْ بِهَا.⁶وْ كِوْصَلْ عَنْدْ سَمْعَانْ بُطْرُسْ، ڤَالَهْ سَمْعَانْ: « يَاسِيدِي أَنْتَ غَادِي تَغْسَلِ رَجْلَيَ؟». ⁷وْجَاوْبَهْ يَسُوعْ وْڤَالَهْ: «نْتَ دَرْوَكْ مَتَعْرَفْشْ شَارَانِي نْدِيرْ بَصَّحْ غَادِي تَفْهَمْ مَمْبَعْدْ ». ⁸ڤَالَهْ بُطْرُسْ: « عُمْرَكْ مَاغَادِي تَغْسَلٍ رَجْلِيَ!>> وْ جَاوْبَهْ يَسُوعْ : « إِلاَ مَغْسَلْتْلَكْشْ رَجْلِيكْ مَاغَدِيشْ إِكُونْ عَنْدَكْ حَقْ مْعَايَا». ⁹وْيْڤُولَهْ سَمْعَانْ بُطْرُسْ: « مَتَغْسَلِشْ غِيرْ رَجْلِيَ بَصَّحْ حَتَّى يَدِيَا وْ رَاسِى».¹⁰ڤَالَهْ يَسُوعْ : «وْ لِغْسَلْ رَاهْ ڤَاعْ نْقِيْ يْسْحَقْشْ غِيرْ يَغْسَلْ رَجْلِيهْ وْ نْتُومَا رَاكُمْ نْقَيِنْ، بَصَّحْ مَاشِي ڤَاعْ » . ¹¹عْلَى خَاطَرْ كَانْ عَارْفْ شْكُونْ غَادِي يْسَلْمَهْ عْلِيهَا ڤَالْ: «مَاشِي ڤَاعْ نْقَيِنْ ».¹²كِغْسَلْ لْهُمْ رَجْلِيهُمْ، لْبَسْ لْبَاسَهْ الْفُڤَانِي وْوَلَى لَلْمَوْضَغْ تَاعَهْ، وْ ڤَالْهُمْ : « فْهَمْتُوا وَاشْ دَرْتْ لْكُمْ ؟. ¹³نْتُومَا تْعَيْطُولِي مْعَلَمْ وْ سَيِّدْ، عَنْدْكُمْ الْحَقْ تْڤُولُوا عْلِيَا هَادْ الشِي، عْلَى خَاطَرْ أَنَا هَاكَ . ¹⁴إِلاَ كُنْتْ أَنَا سَيِّدْ مْعَلَمْ وْ غْسلْتْ لِيكُمْ رَجْلِيكُمْ، رَاكُمْ حَتَّى نْتومَا خَاصْكُمْ تَغَسْلُ رَجْلِينْ بَعْضِيَاتْكُمْ. ¹⁵وْ رَانِي عْطِيتْكُمْ هَادْ لَمْثَلْ بَاشْ حَتَّى نْتُومَا دِيرُوا كِيفِي.¹⁶نْڤُولْكُمْ الْحَقْ مَكَانْشْ عَبْدْ خِيرْ مَنْ سِيدَهْ، وْ مَكَانْشْ رَسُولْ خِيرْ مَالِي رَسْلَهْ . ¹⁷وْ دَرْوَكْ كِعْرَفْتُوا هَادْ الشِي سعْدَاتْكُمْ إلَدَرْتُهْ . ¹⁸مَانِيشْ نْڤُولْ هَادْ الشِي عْلِيكُمْ ڤَاعْ عْلَى خَاطَرْ نَعْرَفْ هَادُكْ لِخَيَرْتْهُمْ، بَصَّحْ إِلِيقْ يَتْحَقَقْ لَكْلاَمْ لِفَاكْلاَمْ الله : لِڤُولْ هَادَكْ لِكْلاَ مْعَايَا خُبْزِي مْعَايَا وْلاَ ضَدِي.¹⁹وَأَنَا نْڤُولْكُمْ دَرْوَكْ هَادْ الشِي قْبَلْ مَايَصْرَا بَاهْ كِتْشُوفُوهْ صْرَا تْآمْنُوا بَلِّي أَنَا. ²⁰وْ نْڤُولْكُمْ الْحَقْ : لِقْبَلْ وَاحَدْ أَنَيَا رْسَلْتَهْ، رَاهْ قْبَلْنِي، وْ لِقْبَلْنِي رَاهْ قْبَلْ لِرْسَلْنِي ».²¹كِڤَالْ يَسُوعْ هَادْ الشِي تْبَدَلْ خَاطْرَهْ وْبْدَا يَهْدَرْ ڤُدَامْ التْلاَمَدْ : «الْحَقْ نْڤُولْكُمْ : رَاهْ وَاحْدْ مَنْكُمْ غَادِي يْسَلَمْنِي!». ²²وْ بْدَوْ يَتْخَازْرُو فِي بَعْضِيَاتْهُمْ وْ كَانُوا حَايْرِينْ عْلَى خَاطْرْ مَكَانُوشْ عَرْفِينْ عْلَى مَنْ يَهْدَرْ فِيهُمْ .²³كَانْ وَاحَدْ مَالتْلاَمَدْ لِكَانْ يَسُوعْ يَبْغِيهْ. ²⁴كَانْ ڤْرِيبْ مَنَهْ وْشَوَرْ لَهْ سَمْعَانْ بُطْرُسْ بَشْ إِسَقْسِي يَسُوعْ شْكُونْ هَوَ لْيْقَصْدَهْ بَكْلاَمَهْ. ²⁵وْ تَكَا هَادْ التَّلْمِيدْ عْلَى صْدَرْ يَسُوعْ: « وْ سَقسَاهْ شْكُكُونْ هُوَ أَسِيدِي ؟».²⁶وْجَاوْبَهْ يَسُوعْ : « رَاهْ هُوَ لِغَادِي نْغَمَسْ اللَقْمَّة وْ نَعْطِيهَا لَهْ !». وْهُو يْغَمَسْ اللَّقْمَة وَ عْطَاهَا لْيَهُودَا الإِسْخَرْيُوطِي . ²⁷وْغِيرْ كْلَ اللُّقْمَة دْخَلْ فِيهْ الشِيطَانْ وْ ڤَالَهْ يَسُوعْ : «دَاكْ الشِي لِغَادِي دِيرَهْ ، غَادِي دِيرَهْ بَلْخُوفْ ».²⁸حَتَّى وَاحْدْ مَنْ هَادُكْ لِكَانُوا ڤَاعْدِينْ مْعَاهُمْ مَفْهَمْ عْلَهْ ڤَالْ هَادْ الْهَدْرَة. ²⁹بَصَّحْ شِي وَاحْدِينْ، مَنْهُمْ حَسْبُوا بَلِّي يَسُوعْ ڤَالَهْ إِيرُوحْ يَشْرِي لَحْوَايَجْ لِكَانُوا خَاصِنْهُمْ لَلْعِيدْ، وْلاَيَعْطِي دْرَاهَمْ لَلْفُقَرَاءْ، عْلَى خَاطَرْ يَهُوذَا كَانْ هُوَ الْمَسْؤُولْ تَاعْ الدْرَاهَمْ. ³⁰وْ غِيرْ كْلَ يَهُوذَا خْرَجْ وْ جَا اللِيلْ.³¹كِخْرَجْ يَهُوذَا ڤَالْ يَسُوعْ: « دَرْوَكْ بَانْ الْمَجْدْ تَاعْ إِبْنْ الأِنْسَانْ، و بَانْ الْمَجْدْ تَاعْ الله فِي إِبْنْ الأِنْسَانْ . ³²إِذَا بَانْ مَجْدْ تَاعْ الله فِي إِبْنْ الأِنْسَانْ الله غَادِي يْبَيَنْ الْمَجْدْ تَاعْ لإِبْنْ الأِنْسَانْ فِي الذَاتْ تَاعَهْ، وْغَادِي يْبَانْ الْمَجْدْ نْتَاعَهْ بَلْخُفْ . ³³يَاوْلاَدِي غَادِي نَبْقَى مْعَاكُمْ غِيرْ وَقْتْ قْلْيلْ وْ غَادِي تْحَوْسُوا عْلْيَ كِيمَا ڤُولْتْ لِهُودْ غَادِي نْڤُولْكُمْ دَرْوَكْ نْتُومَا تَانِي: مَتَقَدْرُشْ نْتُومَا تْجُوا وِينْ غَادِي نْرُوحْ.³⁴رَانِي نْوَصِيكُمْ وْصِيَة جْدِيدَة: بْغُوا بَعْضِيَاتْكُمْ، كِيمَا بْغِيتْكُمْ أَنَا بْغُوا حَتَّى نْتُومَا بَعْضِيَاتْكُمْ. ³⁵بْهَادْ الشِي يَعَرْفُوا ڤَاعْ النَّاسْ نْتُومَا تْلاَمْدِي : إِلاَ كُنْتُ تَبْغُوا بَعْضِيَاتْكُمْ».³⁶ڤَالَهْ سَمْعَانْ بُطْرُسْ: « يَاسِيدِي وِينْ غَادِي تْرُوحْ؟» وْجَاوِبَهْ يَسُوعْ: « الْمَوْضَعْ لِغَادِي نْرُوحْ لَهْ دَرْوَكْ مَغَادِيشْ تَقْدَرْ تَبَعْنِي، بَصَّحْ مَمْبَعْ غَادِي تَبَعْنِي». ³⁷وْيْڤُولَهْ بُطْرُسْ: « عْلاَشْ أَسِيدِي مَنَقْدَرْشْ نْتَبْعَكْ دَرْوَكْ؟ نَعْطِي حْيَاتِي عْلَى جَالَكْ!». ³⁸جَاوْبَهْ يَسُوعْ: «بَصَّحْ نْتَ مَوْجُودْ بَاشْ تْمُوتْ عْلَى جَالِي نْڤُولَكْ الْحَقْ : مَاغَادِي يْصِيحْ، الدِيكْ حَتَّى نَنْكَرْنِي ثَلْتْ مَرَاتْ».

Chapter 14

¹«بْلَمَا يَتْشَوَشْ قَلْبْكُمْ نْتُومَا بَ الله آمْنُوا بْيَا حَتَّى أَنَيَا. ²فِي دَارْ بُويَا كَايْنْ بَزَافْ بْيُوتْ، وْ لُكَانْ مَاكَانُوشْ وَاشْ كُنْتْ غَادِي نْڤُولْكُمْ، غَادِي نْرُوحْ نْوَجَدْ لْكُمْ مْكَانْ. ³وْكِي غَادِي نْرُوحْ، وْ نْوَجَدْ لِكُمْ مْكَانْ، غَادِي نْوَلِي وْ نَدِكُمْ مْعَايَا، وِينْ مَاكُنْتْ غَادِي نْكُونُ مْعَايَا تَمَّ.⁴رَاكُمْ تَعَرْفُوا وِينْ غَادِي نْرُوحْ وْ تَعَرْفُوا الْطْرِيڤْ». ⁵وْڤَالَهْ تُومَا: «يَاسِيدِي حْنَا مَنَعَرْفُوشْ وِينْ رَاكْ غَادِي تْرُوحْ، أَيَ كِيفَاشْ غَادِي نَعَرْفُوا الطْرِيڤ ». ⁶وْجَاوْبَهْ يَسُوعْ : «أَنا هُوَ الطْرِيڤْ وَ الْحَقْ وَالَحْيَاةْ، حَتَّى وَاحَدْ مَيَقْدَرْ يْجِي لْعَنْدْ الآبْ بْلََا بِيَّ. ⁷وْ لُكَانْ عْرَفْتُونِي رَاكُمْ عْرَفْتُهوا حَتَّى بُويَا، وْ مَنْ دَرْوَكْ رَاكُمْ تَعَرْفُوهْ وْرَاكُمْ شَفْتُوهْ».⁸وْ يْڤُولَهْ فِيلِبُسْ: « يَاسِيدِي، وَرِينَا الأَبْ وْ بَرْكَانَا !». ⁹وْڤَالَهْ يَسُوعْ: «وَاشْ أَنَا مْعَكُمْ ڤاَعْ هَادْ الْمُدَة وْ مَعْرَفْتُونِيشْ! اللِّي شَفْنِي شَافْ الأبْ كِيفَاشْ. تْڤُولِي وَرِينَا الأَبْ؟.¹⁰وَاشْ مَتْآمَنْشْ بَلِّي أَنَا فَالأَبْ وَ الأَبْ فِيَا؟ لَكْلاَمْ لِرَانِي نْڤولَهْ مَرَانِيشْ نْقُولَهْ مَنْ عَنْدِي، بَصَّحْ الأَبْ لِفِيَا هُوَ لِيْدِيرْ الأَعْمَالْ. ¹¹تِيقُوا فِيَا كِنْڤولْ بَلِّي أَنَا فَالأَبْ وَ الأَبْ فِيَّ، وْ لاَ تَيْقُونِي نْتُومَا غِيرْ عْلَى جَالْ الأَعْمَالْ لِنْدِيرْهَا.¹²الْحَقْ نْڤُولْكُمْ : لِيْآمَنْ بِيَ الأَعْمَالْ لِنْدِيرْهَا يْدِيرْهَا حَتَّى هُوَ، وْ يْدِيرْ كْتَرْ مَنْهَا، عْلَى خَاطَرْ أَنَا غَادِي نَمْشِي عَنْدْ الأَبْ. ¹³وْ ڤاَعْ دَاكْ الشٍي لِتَطَلْبُوهْ بَاسْمِي غَادِي نْدٍيرَهْ بَاشْ يَتَعْطَى الْمَجْدْ لَلَْأبْ بَالأِبْنْ . ¹⁴إِلاَ طْلَبْتُو شِي حَاجَة بَسْمِي غَادِي نْدِيرْهَا.¹⁵وْلاَ كُنْتُ تَبْغُونِي دِيرُو بْالَوْصِيَاتْ تَاعِي . ¹⁶وْأَنَا غَادِي نَطْلَبْ مَالأَبْ يَعْطِيكُمْ مُعِينْ وَاحْدْ آخَرْ بَاشْ يَبْقَى مْعَاكُمْ دِيمَا. ¹⁷هُوَ رُوحْ الْحَقْ لِمَقَدْرُؤشْ نَاسْ تَاعْ الدَّنْيَا يَقَبْلُوهْ، عْلَى خَاطَرْ مَيَفَهْمُوشْ وْ مَيَعَرْفُوشْ، بَصَّحْ نْتُومَا غَادِي تَعَرْفُوهْ عْلَى خَاطَرْ سَاكَنْ فِيكُمْ، وْغَادِي يْكُونْ فِيكُمْ.¹⁸وْمَاغَادِشْ يْخَلِيكُمْشْ يْتَامَى رَانِي غَادِي نْوَلِي لْعَنْدْكُمْ . ¹⁹دَرْوَكْ شْوِيَة تَاعْ النَّاسْ مَغَادِشْ يْوَلُوا يْشُوفُونِي، بَصَّحْ نْتُومَا غَادِي تْشُوفُونِي، وْعَلَى خَاطَرْ أَنَا حَيْ نْتُومَا تَانِي غَادِي تَحْيَاوْ . ²⁰فْدَاكْ النْهَارْ غَادِي تَعَرْفُوا أَنَل فَلأَبْ وْ نْتُوُمَا فِيَا وْ أَنَافِيكُمْ.²¹وْ لِعَنْدَهْ لَوْصِيَاتْ تَاعِي وْ يْدِيرْ بِيهَا هُوَ لِيَبْغِينِي، وْ لِيَبْغِينِي يَبْغِيهْ بُويَا و أَنَا نَبْغِيهْ وْ نْبَيَنْ لَهْ دَاتِي». ²²وْيْسَقْسِيهْ يَهُودَا مَاشِي يَهُودَا الأِسْخَرْيُوطِي :«يَا سِيدِي، وَاشْ صْرَا حَتَّى بْغِيتْ تْبَيَنْ لِينَا ذَاتَكْ وْ مَتْبَينَهْشْ لْنَّاسْ لَدَّنْيَا؟».²³جَاوْبَهْ يَسُوعْ وْ ڤَالْ لَهْ: «إِلاَ بْغَانِي شِي وَاحَدْ يْدِيرْ بَكْلاَمِي بُويَا غَادِي يَبْغِيهْ، وْ نْجُو لْعَنْدَهْ وْ نَبْنُوا سَكْنَا تَاعْنَا وْ نْسَكْنُوا مْعَاهْ. ²⁴وْ لِمَيَبْغِينِيشْ مَيْدِيرْشْ بَكْلاَمِي، وْ هَادْ لَكْلاَمْ لِتْسَمْعُوهْ رَاهْ مَاشِي تَاعِي بَصَّحْ هُوَ كْلاَمْ الأَبْ لِرْسَلْنِي.²⁵ڤَاعْ هَادْ الشِي ڤُولْتَهْ لْكُمْ وْ أَنَا مْعَكُمْ. ²⁶بَصَّحْ الْمُعِينْ لِهُوَ الرُوحْ الْقُدُسْ لِغَادِي يْرَسْلَهْ الأَبْ بَاسْمِي، هُوَ لِغَادِي يْعَلَمْكُمْ كُولْشِي، وْ يْفَكَرْكُمْ ڤَاعْ دَاكْ الشِي لْڤُولْتَهْ لْكُمْ . ²⁷نْخَلِيلْكُمْ لَهْنَا تَاعِي نَعْطِيكُمْ مَاشِي كِيمَا تَعْطِيكُمْ الدَّنْيَا نَعْطِيكُمْ أَنَيَا، مَيَتْشَوَشْ قَلْبْكُمْ وْ مَتَنْخَلْعُوشْ .²⁸رَاكُمْ سْمَعْتُوا بَلِّي ڤُولْتْ لْكُمْ أَنَا غَادِي نْرُوحْ، وْغَادِي نْعَاوَدْ نْوَلِي لْكُمْ لُكَانْ كُنْتُ تَبْعُونِي لُكَانْ رَاكُمْ فْرَحْتُو، أَنَا غَادِي نْرُوحْ عَنْدْ الأَبْ، عْلَى خَاطَرْ الأَبْ حْسَنْ مَنِّي. ²⁹هَارَانِي عْلَمْتْكُمْ بْهَادْ الشِي دَرْوَكْ قْبَلْ مَايَصْرَا بَاشْ كِيَصْرَا تْآمْنُوا. ³⁰وْمَغَدِيشْ نْعَاوَدْ نَهْدَرْ مْعَاكٌمْ بَزَافْ، عْلَى خَاطَرْ الرَايَسْ تَاعْ هَادْ الدَّنْيَا جَايْ، وْ مَيَقْدَرْشْ يَحْكَمْ فِيَّ، بَصَّحْ هَادْ الشِي غَادِي يَصْرَا. ³¹بَاهْ يَعَرْفُوا نَاسْ الدَّنْيَا بَلِي رَانِي نَبْغِي الأَبْ، وْ نْدِيرْ دَاكْ الشِي لِوْصَانِي بْهْ أَيَ نُوضُوا وْ رُوحُوا مَنَّا »..

Chapter 15

¹«أَنَا هُوَ الدَالْيَا الْحَقِيقِيَة، وْ بُويَا هُوَ الَجْنَيْنِي . ²كُلْ غُصْنْ فِيَّ مَيَعْطِيشْ غَلَّو يَڤَطْعَهْ وْ كُلْ غُصْنْ فِيَّ يَعْطِي غَلَّة يْنَقِيهْ بَاهْ يَعْطِي غَلَّة كْتَرْ.³وْ نْتُومَا دَرْوَكْ رَاكُمْ نْقَيِينْ بَسْبَابْ لَكْلاَمْ لِتْكَلَمْتْ مْعَاكُمْ بِيهْ . ⁴ثْبَتُوا فِيَّ وْأَنَا فِيكُمْ رَاهْ كِيمَا الْغُصْنْ لِمَيَقْدَرْشْ يَعْطِي الْغَلَّة بْوَاحْدْهْ إِلاَ مَكَانْشْ ثَابَتْ فَالدَالْيَا، هَاكَا حَتَّى نْتُومَا مَتَقَدْرُوشْ تَعْطُوا الْغَلَّة إِلاَ مَثْبَتُوشْ فِيَّ.⁵اَنَا الَدَّالْيَا وْ نْتُومَا لَغْصَانْ، لِثْبَتْ فِيَّ وْ أَنَا فِيهْ، هُوَ لِغَادِي يَعْطِي غَلَّة كْبِيرة، عْلَى خَاطَرْ بْلاَ بِيَ مَتَقَدْرُو دِيرُوا حَتَّى حَاجَة . ⁶وْإِلاَ كَانْ شِي وَاحَدْ مَاشْي ثَابَتْ فِيَّ غَادِي يَنْقَاسْ بََرَا كِيمَا الْغُصْنْ وْغَادِي يَيْبَسْ وْ يْلَمُوهْ وْ يْقِيسُوهْ فَالنَّارْ وْ يَتَحْرَقْ. ⁷بَصَّحْ إِلاَ ثْبَتُوا فِيَّ، وْ ثْبَتْ كْلاَمِي، فِيكُمْ تَطَلْبُوا لِبْغِيتُوا غَادِي يْكُونْ لْكُمْ.⁸وْهَاكَ غَادِي يَتَعْطَي الْمَجْدْ : كِتَعْطُوا غَلَّة كْبِيرَة، وْ تْكُونُوا تْلاَمْدِي. ⁹كِيمَا بْغَانِي الأَبْ هَكَا حَتَّى أَنَا نَبْغِيكُمْ . ثَبْتُوا فِي مْحَبْتِي.¹⁰إِلاَ دَرْتُوا بْالَوْصَايَا تَاعِي، غَادِي تَثَبْتُوا فِي مْحَبْتِي كِيمَا دَرْتْ أَنَا بَوْصَايَا تَاعْ بُويَا وْ ثْبَتْ فِي مْحَبْتَهْ. ¹¹ڤُولْتْلْكُمْ هَادْ الشِي بَاشْ تثثْبَتْ الْفْرْحَة تَاعِي فِيكُمْ، وْ تَكْمَلْ الْفَرْحَة تَاعْكُمْ.¹²وْ هَادِ هِيَ وْصَيْتِي بْغِيوْ بَعْضِيَاتْكُمْ. ¹³رَاهْ مَكَانْشْ مْحَبَة كْبَرْ مَنْ هَادِ لَمْحَبَة لَكْبِيرَة : يَوْهَبْ حْيَاتَهْ عْلَى جَالْ لِيَبْغِيهُمْ.¹⁴نْتُومَا حْبَابِي إِلاَ دَرْتُو ا الشِي لِوَصِيتْكُمْ بِيهْ. ¹⁵مَنْ دَرْوَكْ مَنْعَاوَدْشْ نْسَمِيكُمْ عْبِيدْ، عْلَى خَاطَرْ الْعَبْدْ مَيَعْرَفْشْ وَاشْ يْدِيرْ سِيدَهْ، بَصَّحْ دَرْتْكُمْ حْبَابِي عْلَى خَاطَرْ خَبَرْتْكُمْ بْڤَاعْ لِسْمَعْتْ مَنْ عَنْدْ بْويَا.¹⁶مَاشِي نْتُومَا لِيخَيَرْتُونِي، بَصَّحْ أَنَا خَيَرْتْكُمْ وْ كَلَفْتْكُمْ بَاهْ تْرُوحُوا وْ تْجِيبُوا الْغَلَّة وْ غَلَّتْكُمْ دُومْ وْ الأَبْ غَادِي يَعْطِيلْكُمْ ڤَاعْ لِتَطَلْبُوهْ بَسْمِي . ¹⁷وْ لِي نْوَصِيكُمْ عْلِيهْ تَبْغِيوْا بَعْضِيَاتْكُمْ.¹⁸إِلاَ كَانُوا نَاسْ الدَنْيَا يْكَرْهُكُمْ، خَاصْكُمْ تَعَرْفُوا بَلِّي كَرْهُونِي قْبَلْ مَنْكُمْ. ¹⁹لُكَانْ كُنْتُ مَنْ هَادْ الدَّنْيَا يَبْغُوكُمْ نَاسْهَا، بَصَّحْ نْتُومَا مَاشِي مَالدَّنْيَا، وْأَنَا لِخَيَرْتْكُمْ مَنْ وَسْطْ النَّاسْ تَاعْهَا، عْلَى هَادْ الشِي نَاسْ الدَّنْيَا يَكَرْهُكُمْ.²⁰تْفَكْرُوا لَكْلاَمْ لِڤُولْتَهْ لْكُمْ: رَاهْ الْعَبْدْ مَاشِي خِيرْ مَنْ سِيدَهْ، إِذَا كَانُوا يَتْعَدَوْ عْلِيَا رَاهْ غَادِي يَتْعَدَوْ عْلِيكُمْ حَتَّى نْتُومَا، إِلاَ كَانُوا يْدِيرُوا بَكْلاَمِي غَادِي يْدِيرُوا بَكْلاَمْكُمْ حَتَّى نْتُومَا. ²¹بَصَّحْ غَادِي يْدِيرُلْكُمْ هَادْ الشِي عْلَى جَالْ سْمِي، عْلَى خَاطَرْ مَيَعَرْفُوشْ هَادَاكْ لِرْسَلْنِي . ²²لُكَانْ مَجِيتْشْ وْ مَهْدَرْتْشْ مْعَاهُمْ لُكَانْ مَبْقِي عْلِيهُمْ حَتَّى ذَنْبْ، بَصَّح دَرْوَكْ مَبْقَاتْشْ حَتَّى سَبَة عْلَى دْنُوبْهُمْ.²³لِيَكْرَهْنِي يَكَرْهَهْ بُويَا حَتَّى هُوَ . ²⁴لُكَانْ غِيرْ مَدَرْتْشْ بِينَاتْهُمْ مُعْجِزَاتْ لِمَدَرْهَا حَتَّى وَاحَدْ، مَاغَادِي يَبْقَى عْلِيهُمْ حَتَّى ذَنْبْ، بَصَّحْ دَرْوَكْ حَتَّى وْ شَافُوا هَادُوكْ الْمُعْجِزَاتْ كَرْهُونِي أَنَا وْ بُويَا. ²⁵بَصَّحْ هَادْ الشِي صْرَا بَاهْ يَتْحَقَقْ لَكْلاَمْ لِمَكْتُوبْ فَالشَريعَة تَاعْهُمْ رَاَهُمْ كَرْهُونِي بْلاَ سَبَة .²⁶وْ كِيْجِي الْمُعِينْ لِغَادِي نَرَسْلَهْ مَنْ عَنْدْ الأَبْ، رُّوحْ الْحَقْ لِيَخْرَجْ مَنْ عَنْ الأَبْ، غَادِي يَشْهَدْ لِي وْ غَادِي. ²⁷تَشَهْدُو لِي حَتَّى نْتُومَا عْلَى خَاطَرْ رَاكُمْ مْعَايَا مَاللَوَلْ.

Chapter 16

¹«ڤُولْتْلْكُمْ هَادْ الشِي بَاشْ تَڤَعْدُوا ثَابْتِينْ فِي إِيمَنْكُمْ. ²غَادِي يْخَرْجُكُمْ مَالدْيُورْ الصْلاَة وْغَادِي يْجِي وَاحَدْ الْوَقْتْ لِيْظُنْ فِيهْ لِيَكْتَلْكمْ رَاهْ يْدِيرْ خَدْمَة لَ لله.³غَادِي يْدِيرُولْكُمْ هَادْ الشِي عْلَى خَاطَرْ مَعَرْفُوشْ الأَبْ، وْمَا عَرْفُونِيشْ. ⁴بَصَّحْ هْدَرْة مْعَاكُمْ بْهَادْ الْهَدْرَة، بَاشْ إِلاَ جَا هَادْ الْوَقْتْ وْ صْرَا وَاشْ رَانِي نْڤُولْ غَادِي تَتْفَكْرُوا بَلِّي ڤُولْتَهْ لْكُمْ، وْ مَڤُولْتَهْشْ لْكُمْ مَالأَوَلْ عْلَى خَاطَرْ كُنْتْ مْعَكُمْ.⁵بَصَّحْ دَرْوَكْ غَادِي نْوَلِي عَنْدْ هَادَاكْ لِرْسَلْنِي، وْ حَتَّى وَاحَدْ فِيكُمْ مَا غَادِي يْسَقْسِينِي وِ ينْ نْرُوحْ؟. ⁶بَصَّحْ قَلْبْكُمْ مْعَمَرْ بَالْحُزْنْ، عْلَى خَاطَرْ ڤُولْتْلْكُمْ الْحَقْ. ⁷بَصَّحْ نڤُولْكُمْ الْحَقْ خِيرْ لْكُمْ نْرُوحْ، عْلَى خَاطَرْ إِلاَ مَرُحْتْشْ مَاغَادِشْ يْجِيكُمْ الْمُعِينْ، بْصَّحْ إِلاَ رُوحْتْ غَادِي نْرْسَلَلُكُمْ.⁸وْكِغَادِي يْجِي غَادِي يْبَيَنْ لَنَّاسْ، بَلِّي كَانُوا غَالْطِينْ مَنْ جِهَةْ الدْنُوبْ، وْالتَقْوَي، وَ الْحُكْمْ تَاعْ الرَّبْ. ⁹مَنْ جِهَهْ الدْنُوبْ عْلَى خَاطَرْ مَآمْنُوشْ بِيَا. ¹⁰وَ مَنْ جِهَةْ التَقْوَي عْلَى خَاطَرْ غَادِي نْوَلِي عَنْدَ الأَبْ مَتْعَاوْدُشْ تْشُوفُونِي. ¹¹وْمَنْ جِهَةْ الْحُكْمْ، عْلَى خَاطَرْ رَئِسْ تَاعْ هَادْ الدَنْيَا لِهُوَ إِبْلِيسْ رَاهْ تَحْكَمْ عْلِيهْ.¹²رَاهْ بَاقِي لِي بَزَافْ الأُمُورْ مَنْڤُولْهُمْ لْكُمْشْ ، عْلَى خَاطَرْ، مَتَقَدْرُوشْ عْلِيهُمْ دَرْوَكْ . ¹³بَصَّحْ كِيْجِي رُوحْ الْحَقْ، هُوَ لِغَادِي يْوَرِلْكُمْ ڤَاعْ الْحَقْ، عْلَى خَاطَرْ مَغَادِيشْ يَهْدَرْ مَنْ عَنْدَهْ، بَصَّحْ يْڤُولْكُمْ ڤَاعْ لِيَسَمْعَهْ، وْ يْخَبَرْكُمْ بَالأُمُورْ الجَاية. ¹⁴هُوَ لِغَادِي يْبَيَنْ الْمَجْدْ نْتَاعِ ، عْلَى خَاطَرْ دَاكْشِي لْيْخَبَرْكُمْ بْيهْ هُوَ مَنْ عَنْدِي.¹⁵كُلْ حَاجَة عَنْدْ الأَبْ هِيَ تَاعِي، عْلِيهَا ڤُلْتْلْكُمْ : لِغَادِي يْخَبَرْكُمْ بِيهْ رُوحْ الْحَقْ هُوَ مَنْ عَنْدِي. ¹⁶وْ دَرْوَكْ شْوِيَة تَاعْ الْوَقْتْ مَتْزِيدُشْ تْشُوفُونِي، وْمَنْ بَعْدْ شْوِيَة غَادِي تْعَاوْدُو تْشُوفُونِي على خاطر رانى رايح للآب».¹⁷وَاحْدِينْ مَنْ التْلاَمَدْ تَاوْعَهْ بْدَاوْ يْسَقْسِوْ بَعْضِيَاتْهُمْ وَاشْ رَاهْ يَقْصَدْ بَكْلاَمَهْ لِينَا: «دَرْوَكْ مَاغَادِشْ تْشُوفُونِي وْمَمْبَعْدْ شْوِيَة تْعَاَوْدُو تْشُوفُونِي، عْلَى خَاطَرْ رَانِي مْوَالِي عَنْدْ الأَبْ؟». ¹⁸وْ ڤَالُوا: «وَاشْ يَقْصَدْ بْهَادْ الْهَدْرَة كڤَالْ دَرْوَكْ شْوِيَة ؟ مَافْهَمْنَاشْ وَاشْ بْغَا يْڤُولْ».¹⁹وْ عْرَفْ يَسُوعْ، بَلِّي بْغَاوْ يَسَقْسُوهْ وْ ڤَالْهُمْ: «شْتَرَاكُمْ تْسَقْسُوا فِي بَعْضِيَاتْكُمْ مِينِْ ڤُولْتْ!: دَرْوَكْ شْوِيَة مَغَادِشْ تْشُوفُونِي، وْ مَنْبَعْدْ شْوِيَة تْشُوفُونِي. ²⁰نْڤُولْكُمْ الْحَقْ غَادِي تَبْكُوا وْ تْنَوْحُوا، وْ نَاسْ الدَنْيَا غَادِي يَفَرْحٌوا، نْتُومَا تَحَزْنُوا، بَصَّحْ الْحُزْنْ تَاعْكُمْ يْوَلِي فَرْحْ. ²¹الْمَرَا كِيْقَرَبْ وَقْتْهَا بَاشْ تْزَيَدْ تْكُونْ مْقَلْقَةَ، عْلَى خَاطَرْ جَا وَقْتْهَا، بَصَّحْ كِتْزَيَدْ مَتْزِيدْشْ تْقَلَقْ مَالْفَرْحَة، عْلَى خَاطَرْ تْزَادْ بْنَادَمْ وَاحْدْخَرْ فَالدُنْيَا.²²وْ هَاكَ حَتَّى نْتُومَا دَرْوَكْ رَاكُمْ مْقَلْقِينْ بَزَافْ، بَصَّحْ كِنْعَاوَدْ نْشُوفْكُمْ، يَفْرَحْ قَلْبْكُمْ وْ حَتَّى وَاحَدْ مَيَقْدَرْ يَڤْلَعْ هَادْ الْفَرْحَ. ²³فْدَاكْ النْهَارْ مَا غَادِي تَطَلْبُوا مَنِي حَتَّى حَاجَة، وْ رَانِي نْڤُولْكُمْ الْحَقْ: ڤَاعْ لِغَادِي تَطَلْبُوهْ مَنْ الأَبْ بَسْمِي غَادِي يَعْطِيهْ لْكُمْ. ²⁴حَتَّى لْدَرْوَكْ مَاطْلَبْتُوا حَتَّى حَاجَة بَسْمِي، طَلْبُوا وْ غَادِي تَدُوا، بَاشْ تَكْمَلْ الْفَرْحَة تَاعْكٌمْ.²⁵ڤُولْتْلْكُمْ هَادْ الأُمُورْ بَاالأَمْثُولْ، بَصَّحْ غَادِي يْجِي وَقْتْ نْخَبَرْكُمْ بِهْ عْلَى الأَبْ بَكْلاَمْ بَايَنْ بْلاَ مْثُولْ.²⁶وْ فْدَاكْ النْهَارْغَادِي تَطَلْبُوا بَاسْمِي ، وْمَنْڤُولْكُمْشْ بَلِّي غَادِي نَطْلَبْ الأَبْ عْلَى جَالْكُمْ. ²⁷عْلَى خَاطَرْ الأَبْ بْرُوحَهْ يَبْغِيكُمْ، عْلَى خَاطَرْ بْغِيتُونِي وْآمَنُتُوا بَلِّي خْرَجْتْ مَنْ عَنْدْ الله. ²⁸خْرَجْتْ مَنْ عَنْدْ الأَبْ وْ جِيتْ لَدَنْيَا وْدَرْوَكْ غَادِ نْخَلِي الدَنْيَا وْ نْوَلِي عَنْدْ الأَبْ» .²⁹وْ يْڤُولُوله تْلاَمْدَهْ: «هَا دَرْوَكْ رَاكْ تَهْدَرْ بَكْلاَمْ بَايَنْ بْلاَمَا تْڤُولَنَا مْثَالْ وَاحَدْ. ³⁰دَرْوَكْ نَعَرْفُوا بَلِّي تَعْرَفْ كُلْشِي وْ مَتَسْحَقْشْ يْسَقْسِيكْ شِي وَاحَدْ، وْ عْلَى هَادْ الشِي نْآمْنُوا بَلِّي جِيتْ مَنْ عَنْدْ الله». ³¹وْ رَدْ عْلِيهُمْ يَسُوعْ: « أدَرْوَكْ عَادْغَادِي تْآمْنُوا؟.³²رَاهْ غَادِي يْجِي وَاحَدْ الْوَقْتْ وْ رَاهْ جَا دَرْوَكْ، وِينْ غَادِي تَاْفَرْقُوا كُلْ وَاحَدْ يْرُوحْ فِي طْرِيڤَهْ، وْ تْخَلُونِي وَحْدِي، بَصَّحْ أَنَا نْرُوحْ وَاحْدِي، عْلَى خَاطَرْ الأَبْ مْعَايَا. ³³ڤُولْتْلْكُمْ هَادْ الأُمُورْ بَاشْ يْكُونْ عَنْدْكُمْ لَهْنَا فِيَا، فْهَادْ الدَنْيَا غَادِي يْكُونْ عَنْدْكُمْ ضِيقْ، بَصَّحْ تْقَوَاوْ رَانِي غْلَبْتْ الدَنْيَاٍ».

Chapter 17

¹وْمَمْبَعْدْ هْدَرْ مْعَاهُمْ بْهَادْ لَكْلاَمْ، وْ طَلَعْ عَيْنِيهْ لَسْمَاڤَالْ: « يَا الأَبْ، جَا الْوَقْتْ، يْبَانْ الْمَجْدْ تَاعْ وَلْدَكْ، بَاشْ حَتَّى وَلْدَكْ يْبَيْنْ الْمَجْدْ نْتَاعَكْ. ²عْلَى خَاطَرْ عْطِيتَهْ سُلْطَة عْلَى ڤَاعْ الْبَشَرْ، بَاشْ يَعْطِي الْحَيَاةْ الدَايْمَة لْڤَاعْ هَادُكْ لِعْطِيتْهُمْ لَهْ.³وْ هَادْ لَحْيَاةْ الدَايْمَة: هِيَ يَعَرْفُوا بَلِّي نْتَ وَاحْدَكْ الأِلَهْ الْحَقِيقِي وْ يَسُوعْ الْمَسِيحْ لِرْسَلْتَهْ. ⁴أَنَا بَيَنْتْ الْمَجْدْ نْتَاعَكْ فِي الأَرْضْ، وْ كَمَلْتْ الْخَدْمَة لِعْطِيتْنِي نْدِيرْهَا. ⁵وْ دَرْوَكْ يَالأَبْ بَيَنْ الْمَجْدْ نْتَاعِي عَنْدَكْ ، بَالْمَجْدْ لِكَانْ لِيَا عَنْدَكْ أَنَا مَاقْبَلْ مَتْكُونْ الدَنْيَا.⁶أَنَا بَيَنْتْ الأِسْمْ تَاعَكْ لَنَّاسْ لِعْطِيتْهُمْ لِي مَاالدَنْيَا، كَانُوا تَاعَكْ وعْطِيتْهُمْ لِي، وْ رَاهُمْ دَارُوا بَكْلاَمَكْ. ⁷وْ دَرْوَكْ عَرْفُوا بَلِّي ڤَاعْ لِعْطِيتْهْ لِي هُوَ مَنْ عَنْدَكْ. ⁸عْلَى خَاطَرْ لَكْلاَمْ لِڤُولْتَهْ لِي رَانِي وَصْلْتَهْ لْهُمْ، وْ قَبْلُوهْ وْ تْيَقْنُوا بَلِّي جِيتْ مَنْ عَنْدَكْ، وْآَمْنُوا بَلِّي نْتَ لِرْسَلْتْنِي.⁹وْ عْلَى جَالْهُمْ نْصَلِي، مَنْصَلِيشْ عْلَى جَالْ النَّاسْ تَاعْ الدَنْيَا بَصَّحْ نْصَلِي عْلَى جَالْ النَّاسْ لِعْطِيتْنِي، عْلَى خَاطَرْ هَمَا تَاعَكْ. ¹⁰وْڤَاعْ لِتَوْعِي رَاهُمْ تَاوْعَكْ، وْڤَاعْ لِتَوْعِكْ رَاهُمْ تَاَوْعَي، وْ الْمَجْدْ تَاعِي بَانْ فِيهُمْ. ¹¹أَنَا مَاغَادِيشْ نَبْقَي فْهَادْ الدَنْيَا، بَصَّحْ رَاهُمْ بَاقْيِينْ فِيهَا ، أَنَا رَانِي جَايْ عَنْدَكْ يَالأَبْ الْقَدُوسْ، تْهَلَي فِي هَادُكْ تَاعَكْ لِعْطِيتْنِي، وْ يْكُونُوا وَاحَدْ كِيمَا حْنَا وَاحَدْ.¹²كِيكُنْتْ مْعَاهُمْ فَاالدَنْيَا كُنْتْ نَتْهَلَي فِيهُمْ بِقُوَةْ الأِسْمْ تَاعَكْ لِعْطِيتْنِي، وْ رَانِي تْهَلِيتْ فِيهُمْ وْ مَاتَهْلَكْ مَنْهُمْ حَتَّى وَاحَدْ غِيرْ وَلْدْ لَهْلاَكْ، بَاشْ يَتْحَقَقْ لِمَكْتُوبْ فَالَكْتَابْ . ¹³بَصَّحْ دَرْوَكْ غَادِي نْوَلِي عَنْدَكْ، وْرَانِي نْڤُولْ هَادْ الشِي وْأَنَا مَازَالْنِي فْهَادْ الدَنْيَا، بَاشْ تْكُونْ الْفَرْحَة تَاعِي كَامْلَة فِيهُمْ. ¹⁴أَنَا وَصَلْتْ لْهُمْ كْلاَمَكْ، وْ دَنْيَا كَرْهَتْهُمْ عْلَى خَاطَرْ هُمَا مَاشْي مَاالدَنْيَا، كِيمَا أَنَا مَاشْي مَاالدَنْيَا.¹⁵مَنْصَلِيشْ بَاشْ تَدِيهُمْ مَنْ الدَنْيَا، بَصَّحْ بَاشْ تْسَلَكْهُمْ مَاالشْيطَانْ. ¹⁶هُمَا مَاشْي مَالدَنْيَا كْيمَا أَنَا مَاشِي مَالدَنْيَا. ¹⁷قَدَّسْهُمْ بَالْحَقْ تَاعَكْ عْلَى كْلاَمَكْ حَقْ.¹⁸كِيمَا أَنْتْ رْسَلْتْنِي لَدَنْيَا أَنَا تَانِي رْسَلْتْهُمْ لَدَنْيَا. ¹⁹وْعْلَى جَالْهُمْ نَوْهَبْ رُّوحِي حَتَّى هُمَا يْكٌونُوا مَقَدْسِينْ فَالْحَقْ تَاعَكْ.²⁰وْ مَانْصَلِيشْ غِيرْ عْلَى جَالْ هَادُوا وَاحَدْهُمْ، بَصَّحْ تَانِي عْلَى جَالْ هَادُوكْ لِغَادِي يْآمْنُوا بْسْبَابْ كْلاَمْ تَلاَمِدْ تَاوْعِي . ²¹بَاشْ يْكُونٌوا ڤَاعْ وَاحَدْ، كِيمَا نْتَ يَاالأَبْ فِيَا وْ أَنَا فِيكْ، بَاشْ يْكُونُوا حَتَّى هُمَا وَاحَدْ فِينَا، وْ يْآمْنُوا نَاسْ تَاعْ الدَنْيَا بَلِّي نْتَ رْسَلْتْنِي.²²وْأَنَا رَانِي عْطِيتْلهُمْ الْمَجْدْ لِعْطِيتْنِي، كْيمَا حْنَا وَاحَدْ. ²³أَنَا فْيهُمْ وْ نْتَ فِيَا بَاشْ يْكُونُوا كَامْلِينْ، وْ بَاشْ يْعَرْفُوا نَاسْ تَاعْ الدَنْيَا بَلِّي نْتَ رْسَلْتْنِي، وْ تَبْغِيهُهمْ كْيمَا نْتَ تَبْغِينِي.²⁴يَالأَبْ بْغِيتْ هَادُكْ لِعْطِيتْهُمْ لِي يْكُونُوا مْعَايَا وِينْ غَادِي نْكُونْ أَنَا، بَاشْ يْشُوفُوا الْمَجْدْ تَاعِي لِعْطِيتْنِي عْلَى خَاطَرْ نْتَ بْغِيتْنِي قْبَلْ مَاتَخْلَقْ الدَنْيَا.²⁵يَا الأَبْ الصَالَحْ، النَّاسْ تَعْ هَادْ الدَنْيَا مَيْعَرْفُوكْشْ، بَصَّحْ أَنَا نَعَرْفَكْ وْ هَادُوا عَرْفُوا بَلِّي نْتَ رْسَلْتْنِي. ²⁶وْ خَلِيتْهُمْ يَعَرْفُوا إِسْمَكْ، وْغَادِي نْخَلِيهُمْ يَعَرْفُوهْ تَانِي بَاشْ تْكُونْ فِيهُمْ الْمَحَبَة لِبْغِيتْنِي بِيهَا، وْ نْكُونْ أَنَا فِيهُمْ».

Chapter 18

¹مَمْبَعْدْ مَا كَامَلْ يَسُوعْ هَادْ الصْلاَةْ، خْرَجْ مْعَا تْلاَمْدَهْ لَلْجِهَة لَخْرَي وَادْ قَدْرُونْ، وِينْ كَانْ وَاحَدْ لَجْنَانْ هُوَ وْ دْخَلَهْ تْلاَمْدَهْ. ²وْ كَانْ يَهُودَ لِغَادِي يْسَلْمَهْ يَعْرَفْ هَادْ الْمَوْضَعْ عْلَى خَاطَرْ يَسُوعْ كَانْ يَجْتَمَعْ فِيهْ مْعَ تْلاَمْدَهْ شْحَالْ مَنْ خَطْرَا. ³وْ يْجِي يَهُودَا لْتَمَّ وْ جَابْ مْعَاهْ لْعَسْكَرْ، وْ لْحَرَسْ لِرْسَلْهُمْ مْعَاهْ رُؤَسَاءْ رْجَالْ الدِينْ، وْ الْفَرِّيسَيِّينْ، وْ كَانُوا رَفْدِينْ مْعَهٌُمْ لَقْنَادَلْ وْ سْلاَحْ.⁴وْ خْرَجْ يَسُوعْ لْعَنْدْهُمْ وْ هُوَ عَارَفْ ڤَاعْ دَكْ الشِي لْغَادِي يَصْرَا لَهْ وْ ڤَالْ لْهُمْ: «عْلَى مَنْ رَاكُمْ تْحَوْسُوا ؟». ⁵وْ جَاوْبُهْ : «عْلَى يَسُوعْ النَاصٍيري»، وْ هُوَ يْڤُولْهُمْ : « أَنَا هُوَ»، وْ كَانْ يَهُودَا لِغَادِي يْسَلْمَهْ كَانْ وَاڤَفْ مْعَهُمْ».⁶كِجَاوَبْهُمْ يَسُوعْ وْ ڤَالْهُمْ : «أَنَا هُوَ»، وْ لُوا لَلْرُولْ وْ يْطِيحُوا فَاللَّرْضْ. ⁷وْ سَقْسَاهُمْ يَسُوعْ مَرَة وَاحْدْ خْرَيي: «عْلَى مَارَاكُمْ تْحَوْسُوا؟» وْ هُمَا يْجَوْبُهْ: «عْلَى يَسُوعْ النَّاصِري».⁸ڤَالْهُمْ يَسُوعْ: «رَانِي ڤُلْتْ لْكُمْ أَنَاهُوَ، وْ إِلاَ كُونْتُوا تْحَوْسُوا عْلِيَا أَنَا خَالُوا هَادُوا يْرُوحُوا فِي طْرِيڤُمْ». ⁹بَاشْ يَتْحَقَقْ لَكْلاَمْ لِڤَالْ يَسُوعْ: «هَادُوكْ لِعْطِيتْهُمْ لِيَا مَاخْسَرتْ مَنْهُمْ حَتَّى وَاحَدْ».¹⁰وْ كَانْ عَنْدْ سَمْعَانْ بُطْرُسْ وَاحَدْ السِيفْ، وْ جَبْدَهْ وْ ضْرَبْ بِيهْ الْعَبْدْ تَاعْ رْجَالْ الدِينْ، وْڤََطَعْ لِيهْ وَدْنِيهْ لَمْنَة، وْ كَانْ إِسْمْ هَادَكْ الْعَبْدْ مَلْخُسْ. ¹¹ڤَالْ يَسُوعْ لْبُطْرُسْ: «رُدْ سِيفَكْ لَدَاخَلْ وَاشْ مَاغَادِيشْ نَشْرَبْ هَادْ لْكَاسْ لِعْطَانِي الأَبْ ؟».¹²وْ مَمْبَعْدْ شَدُّوا لْعَسْكَرْ وْ لْڤََايَدْ وْ حَرَسْ تَاعْ لِهُودْ يَسُوعْ وْ كَتْفُوهْ. ¹³وْ دَوَاهْ فَاللَوَلْ عَنْدْ حَنَّانْ نْسِبْ قَيَافَا لِكَانْ هُوَ رَئِسْ تَاعْ رْجَالْ الدِينْ فْدَاكْ الْعَامْ . ¹⁴وْ قَيَافَا هُوَ لِڤََالْ لِهُودْ بَلِّي خَيَرْ يْمُوتْ رَجَلْ وَاَحْ فِي بْلاَصَةْ الشَعْبْ.¹⁵وْ تَبَعْ سَمْعَانْ بُطْرُسْ وَاحَدْ التَلْمِيدْ لَخَرْ تَاعْ يَسُوعْ، وْ كَانْ هَادْ التَلْمِيدْ مَعْرُوفْ عَنْدْ الرَئِسْ تَاعْ رْجَالْ الدِينْ، وْ دْخَلْ مْعَ يَسُوعْ لْدَارْ رْجَالْ الدِينْ. ¹⁶بَصَّحْ بُطْرُسْ بْقَا وَڤََفْ بَرَا حْدَا الْبَابْ، وْ يَخْرُجْ هَادَاكْ التَلْمِيدْ لَخَرْ لِكَانْ مَعْرُوفْ عَنْدْ رَئِسْ رْجَالْ الدِينْ وْ هْدَرْ مْعَ لْعَسَاسِينْ تَاعْ الْبَابْ وْ دْخَلْ بُطْرُسْ.¹⁷¹⁸وْ سَقْسَاتْ الْجَارْيَة لِتْعَسْ البَابْ بُطْرُسْ: «نْتَ مَاشِي مَاالتْلاَمَدْ تَاعْ هَادْ الرَجَلْ ؟» وْ هُوَ يْجَاوَبْهَا: «لاَّ أَنَا مَاشِي مَنْهُمْ ». وْ كَانُوا لَعْبِيدِ وْ لْعَسَاَسَة وَاڤَْفِينْ حْدَا النَّارْ لِشَعْلُوهَا عْلَى خَاطَرْ كَانْ الْبَرْدْ بَزَافْ وْ بْدَاوْ، يَدَفُوا بِيهَا، وْڤََفْ بُطْرُسْ يَدَفَ مْعَهُمْ.¹⁹سَقْسَا رَئسْ رْجَالْ الدِينْ يَسُوعْ عْلَى تْلاَمْدَهْ وْ عْلَى تَعْلِيمْ تَاعَهْ. ²⁰وْ جَاوْ بَهْ يَسُوعْ: «أَنَا هْدَرْتْ مْعَ نَاسْ تَاعْ الدَنْيَا عِينَانِي، وْ كُنْتْ نْعَلَمْ فِي كُلْ وَقْتْ فِي دْيُورْ صْلاَةْ وْ فْبِيتْ الله وِينْ كَانُوا يَجْتَمْعُوا ڤََاعْ لِهُودْ وْ عُمْرِي مَڤٌَلْتْ حَاجَة فَالسَرْ. ²¹عْلاَشْ رَاكُمْ تْسَثْسُونِي أَنا سَقْسُوا النَّاسْ لِسَمْعُوا لَكْلاَمْ تَاعِي، عْلَى خَاطَرْ هَادُوكْ يَعَرْفُوا وَاشْ ڤَُلْتْ».²²كِڤََالْ يَسُوعْ هَادْ الْهَدْرَة، صَرْفَهْ وَاحَدْ مَلْحَرَسْ كَانْ وَڤََفْ حْدَاهْ وْ ڤََالَهْ: «كِيفَاشْ تْجَاوَبْ رَئسْ رْجَالْ الدِينْ هَاكَ؟». ²³وْ جَاوْبَهْ يَسُوعْ: «إِلاَ كُنْتْ هْدَرْتْ بْهَدْرَة قْبِيحَة بَيَنْهَا لَنَّاسْ، وْ إِلاَ هْدَرْتْ هَدْرَة مْلِيحَة عْلاَشْ تَضْرَبْنِي ؟». ²⁴وْ مَمْبَعْدْ رْسَلْ حَنَّانْ يَسُوعْ وْهُوَ مْكَتَفْ عَنْدْ قَيَافَا رَئسْ رْجَالْ الدِينْ.²⁵كِكَانْ سَمْعَانْ بُطْرُسْ يَدَفَ، ڤَالُولَهْ وَاحْدِينْ: «مَاشِي حَتَّى نْتَ مَاالتْلاَمَدْ يَسُوعْ ؟ »، نْكَرْوَڤََالْ: «لاَّ ، أَنَا مَاشِي مَنْهُمْ !». ²⁶ڤََالْ وَاحَدْ مَاالْعَبِيدْ تَاعْ رَئسْ ؤْجَالْ الدِينْ، وْ هُوَ نْسِيبْ الرَجَلْ لِڤََطَعْ لَهْ وَدْنَهْ: «مَاشَفْتَكْشْ مْعَاهْ فَالجْنَانْ؟». ²⁷نْكَرْ بُطْرُسْ مَرَة خْرَي ، فْدِيكْ السَاعَة صَاحْ الدِيكْ.²⁸فَالصْبَاحْ بَكْري جَابُوا يَسُوعْ مَنْ دَارْ قَيَافَا لَقْصَرْ الْحَاكَمْ، وْ مَدَخْلُوشْ بَاشْ مَيَتْنَجْسُوشْ، وْ بَاشْ يَقَدْرُو يَطْلُوا خْرُوفْ عِيدْ الْفَصْحْ. ²⁹عْلَى دَاكْ الشِي خْرَجْ لْعَنْدْهُمْ بِيلاَطُسْ وْ سَقءَاهُمْ وْڤََالْ: «بَاشْ رَاكُمْ تَتَهْمُوا هَادْ الرَاجَلْ؟». ³⁰وْ جَاوْ بُوهْ وْڤََالُوا: « لُكَانْ مَدَارْ وَالُوا رَانَا ڤََاعْ مَنْجِيبُوشْ لَكْ».³¹و يڤََولْهُمْ بِيلاَطُسْ: «دُوهْ نْتُومَا وْ حَكْمُوا عْلِيهْ عْلَى حْسَابْ شَرْعْ تَاعْكُمْ». ڤََالُولَهْ لِهُودْ: «مَعَنْدْنَاشْ الْحَقْ نَكَتْلُوا شِي وَاحَدْ ». ³²صْرَا هَادْ الشِي بَاهْ يَتْحَقَقْ كْلاَمْ يَسُوعْ لِڤََالَهْ وْ بَيَنْ بِيهْ لَنَّاسْ كِيفَاشْ غَادِي يْمُوتْ.³³دْخَلْ بِيلاَطُسْ مَرَة خْرَا لَقْصَرْ تَاعَهْ وْ عَيَطْ لْيَسُوعْ وْ سَقْسَاهْ: «أَنْتَ هُوَ مَلِكْ لِهُودْ ؟». ³⁴وْ جَاوْبَهْ يَسُوعْ: «رَاكْ تْڤََُولْ هَادْ الشِي مَنْ عَنْدَكْ وْلاَ لَخْرِينْ هُمَا لِڤََالُولَهْ عْلِيَا ؟». ³⁵وْيْرُدْ عْلِيهْ بْلاَطُسْ: «عْلاَشْ أَنَا يَهُودِي؟ الشَعْبْ لِنْتَ مَنَهْ وْ رُؤَسَاءْ رْجَالْ الدِينْ هُمَا لِجَابُوكْ لِيَا، ڤََُولِي وَاشْ دَرْتْ؟».³⁶جَاوْبَهْ يَسُوعْ: «الْمَمْلَكَة تَاعِي مَاشِي مَنْ هَادْ الدَنْيَا، لُكَانْ كَانَتْ الْمَمْلَكَة تَاعِي مَنْ هَادْ الدَنْيَا، لُكَانْ هَادْ النَّاسْ لِمْعَايَا غَادِي يْدِيرُوا جَهْدْهُمْ بَاشْ مَيْخَلُونِيشْ نْطِيحْ فِي يَدْ لِهُودْ، بَصَّحْ الْمَمْلَكَة تَاعِي مَاشي مَنْ هْنَا». ³⁷يْڤََولَهْ بِيلاَطُسْ: «عْلَى حْسَابْ هَادْ الْهَدْرَة نْتَ مَالَكْ؟». جَاوْبَهْ يَسُوعْ: «نْتَ لِڤََولْتْ لِي بَلِّي أَنَا مَالَكْ عْلَى هَادْ الشِي تَوْلَدْتْ وْ عْلَى هَادْ الشْي جِيتْ لَدَنْيَا بَاشْ نَشْهَدْ لَلْحَقْ، وْڤََاعْ لِيَبْغِي الْحَقْ يَسْمَعْ صُوتِي».³⁸ڤََالَهْ بِيلاَطُسْ : «وَاشْ هُوَ هَادْ الْحَقْ ؟»، كِڤََالْ هَادْ الشِي، عَاوَدْ خْرَجْ عَنْدْ لِهُودْ وْڤََالْهُمْ : «أَنا رَانِي مَالْڤََِيتْ حَتَّى تُهْمَة عْلَى هَادْ الرَّجَلْ. ³⁹بَصَّحْ عْلَى حْسَابْ الْعَادَة تَاعْكُمْ نَطْلَڤََلْكُمْ فعِيدْ الْفِصْحْ وَاحَدْ مَالْمْحَبْسِيَة، شْكُونْ تَبْغُوا نْطَلَڤََ لْكُمْ مَلِكْ لِهُودْ ؟». ⁴⁰وْهُمَا ڤََاعْ يْزَڤََوا وْيْڤََولُولَهْ: «مَاشِي هَادَ، بَصَّحْ بَارَابَاسْ!». وْ كَانْ بَارَابَاسْ خَايَنْ .

Chapter 19

¹وْ مَمْبَعْدْ دَّا بِيلاَطُسْ يَسُوعْ وْ ضَرْبَهْ. ²وْ ضَفْرُ الْعَسْكَرْ تَاجْ تَاعْ الشُوكْ وْ حَطُوهْ عْلَى رَاسَهْ، وْ لَبْسُوهْ لْبَاسْ أُرْجُوانِي. ³وْ بْدَوْ يْڤََرْبُوا عَنْدَهْ وْ يْڤََُولِولَهْ: «سْلاَمْ عْلِيكْ يَا مَلِكْ الْيَهُودْ!»، ويْصَفْعُوهْ.⁴وْ خْرَجْ بِيلاَطُسْ مَرَة وَاحَدْ خْرَ وْ ڤََالَهُمْ: «هَارَانِي غَادِي نْخَرْجَهْ لْكُمْ بَاشْ تَعَرْفُوا بَلِّي مَلْقِيتْ عْلِيهْ حَتَّى تُهْمَة ». ⁵خْرَجْ يَسُوعْ بَرَا وْ عْلَى رَاسَهْ تَاجْ تَاعْ الشُوكْ وْ لَبَسْ لْبَاسْ أَرْجُوانِي وْ ڤََالبْهُمْ بِيلاَطُسْ: «هَاهُوَ هَاَدْ الرَجَلْ ؟». ⁶كْيشَافُهْ رُؤَسَاءْ رْجَالْ الدِينْ زَڤََوا وْ ڤََالُوا: «صَلْبَهْ !صَلْبَهْ!»، رَدْ عْلِيهُمْ بِيلاَطُسْ: « دُوهْ نْتُومَا وْ صَلْبُهْ عْلَى خَاطَرْ أَنَيَا مَالْقِيتْ عْلِيهْ حَتّى تُهْمَة».⁷ووْجَاوْبُوه لِيهُودْ: «عَدْنَا الْشَّرِيعَة وَ عْلَى حْسَابْهَا خَصَّهْ يْمُوتْ، عْلَى خَاطَرْ رَدْ رُوحَهْ ابْنْ اَّْلله». ⁸وْ كِي سْمَعْ بِيلَاطُسْ هَادْ الْهَدْرَة، زَادْ خَافْ. ⁹وْ عَوَدْ دْخَلْ مَنْ قْصَرْ تَاعَهْ وْ سَقْسَى يَسُوعْ: «مْنِينْ أَنْتَ؟». بَصَّحْ يَسُوعْ مَاعْطَاهْ حَتَّى جْوَابْ.¹⁰وْ ڤَالَّهْ بِيلَاطُسْ: «وَاشْ مَغَادِيشْ تَهْدَرْ مْعَايَا؟ مَتَعْرَفْشْ بَلِّي عَنْدِي الْسُّلْطَة بَاشْ نَطَّلْڤَكْ وَ لَّا بَاشْ نَصَّلْبُكْ؟». ¹¹جَاوْبَهْ يَسُوعْ: «مَعَنْدَكْ حَتَّى سُلْطَة عْلِيَا مَنْ غِيرْ الِّي نَعْطَتْلَكْ مَنْ لْفُوڤ، عْلَى خَاطَرْ هَدَاكْ الِّي سَلَّمْنِي لِيكْ ذَنْبَهْ كْبِيرْ».¹²مَنْ هَدَاكْ الْوَقْ وْبِيلَأطُسْ بْغَ يَطْلَڤْ، يَسُوعْ بَصَّحْ لِيهُودْ كَانُوا يْزَڤُّوا وَ يْڤُولُوا: « إِلَا طْلَڤْتْ هَادْ الْرَّاجَلْ غَادِي نْكُونُوا ضَدْ قَيْصَرْ. عْلَى خَاطَرْ ڤَاعْ الِّي يْرُدْ رُحَهْ مَلِكْ رَاهْ ضِدْ قَيْصَرْ!». ¹³كِي سْمَعْ بِيلَاطُسْ هَادْ الْهَدْرَة أْمَرْ بَاشْ يْخَرْجُوا يَسُوعْ ، وْ جَمَّعْ عْلَى الْكُرْسِي تَاعْ الْحُكْمْ فْوَحْدْ الْمَوْضَعْ الِّي يْڤُولُولَهْ « الْبَلَاطُ» وْ بَالعِبْرِيَة الْجَبَاثَا.¹⁴دَاكْ الْنْهَارْ كَانُوا يْوَجْدُوا لْعِيدْ الْفِصْحْ، وْ كَانَتْ الْسَّاعَة ڤْرِيبَة الْطْنَاعَشْ، وْ ڤَالْ لْيَهُودَا: «هَاهُوَ الْمَلِكْ الْتَّاعْكُمْ!». ¹⁵وْ هُمَا يْزَڤُّوا: «أَدِّيهْ! أَدِّيهْ! أَصَّلْبَهْ!»، سَقْسَاهُمْ بِيلَاطُسْ: «غَادِي نَصْلُبْ الْمَلِكْ الْتَّاعْكُمْ؟"، وْ جَاوْبُوهْ رُؤَسَاءْ رْجَالْ الْدِّينْ: «مَعَدْنَا حَتَّى مَلِكْ مَنْ غِيرْ قَيْصَرْ!». ¹⁶وْ فْدِيكْ الْسَّاعَة عْطَاهَلْهُمْ بِيلَاطُسْ بَاشْ يَصَّلْبُوهْ وْشَدُّوه الْعَسْكَرْ وَ دَّاوَهْ.¹⁷وَ خْرَجْ وْ هُوَ رَافَدْ الْصَّلِيبْ الْتَّاعَهْ لَلْمَوْضَعْ الِّي يْسَمُّوهْ «الْجُمْجُمَة» وْيْسَمُّوهْ بَالْعِبْرِيَة «الْجُلْجُثَة». ¹⁸وْ تَمَّا صَلْبُوهْ، وْ صَلْبُوا مْعَاهْ زُوجْ وَحْدُخْرِينْ وَاحَدْ مَنْ الَّيْمِينْ وْ وَاحَدْ عْلَى لَيْسَارْ، وْ يَسُوعْ فَالْوَسْطْ.¹⁹وَ كْتَبْ بِيلَاطُسْ وَحَدْ الْلُّوحَة وَأْمَرْ بَاشْ تَتْعَلَّڤْ، وْ كَانْ مَكْتُوبْ فِيهَا: «يَسُوعْ الْنَّاصِيِري مَلِكْ لِيهُودْ». ²⁰وْ بَزَّافْ مَنْ الِّيهُودْ قْرَاوْ هَادْ الْلُّوحَة، عْلَلى خَاطَرْ الْمَوْضَعْ الِّي تَصْلَبْ فِيهَا يَسُوعْ كَانْ ڤْرِيبْ مَنْ الْمْدِينَة وْ كَانَتْ مَكْتُوبَة بْالْلُّغَة الْعِبْرِيَة وَ الْيُونِيَة وَ الْلَّاتِنِيَة.²¹و ڤَالُوا رُؤَسَاءْ رْجَالْ الْدِّينْ تَاعْ لِيهُودْ لْبِيلَاطُسْ: «مَتَكْتَبْشْ: مَلِكْ لِيهُودْ بَصَّحْ كْتَبْ: هَادْ الْرَّاجَلْ ڤَالْ: أَنَا مَلِكْ لِيهُودْ!». ²²وْ جَاوَبْهُمْ بِيلَاطُسْ: «الِّي كْتَبْتَهْ رَانِي كْتَبْتَهْ».²³وْ مَنْ بَعْدْ كِي صَلْبُوا الْعَسْكَرْ يَسُوعْ، شَدُّوا حْوَايْجَهْ وْ ڤَسْمُوهُمْ عْلَى رَبْعْ طْرَافْ مْكُلْ وَحَدْ الْدَّى طَرْفْ، وَدَّاوْ الْقَمِيصْ تَانِي مَشِّي مخَيَّطْ. ²⁴وَيْڤُولُوا لْبَعْدِيَاتْهُمْ: «مَتْڤَطْعُوهْشْ، بَصَّحْ نْدِيرُوا عْلِيهْ الْقُرْعَة لَمَّنْ يْكُونْ»، بَاشْ يَتْحَقَّقْ كْتَابْ اَّْلله الِّي ڤَالْ: «تْڤَاسْمُوا حْوَيْجِي مْعَ بَعْضِيَاتْهُمْ، وَ عْلَى لَبْسَتِّي دِيرُوا الْقُرْعَة»، وْهَدَا مَادَارَه الْعَسْكَرْ.²⁵وْالِّي كَانُوا وَاڤْفِينْ حْدَى صَلِيبْ يَسُوعْ هُمَا، أُمَّه، و خَالْتَهْ، وْ مَرْيَمْ مَرْتْ كِلُوبَا، وْ مَرْيَمْ الْمَجْدَلِيَة. ²⁶وْ كِي شَافْ يَسُوعْ أُمَّهْ، و الْتَّلْمِيدْ الِّي يَبْغِيهْ وَاڤَفْ، حْدَاهَا ڤَالْ لَمَّهْ: «يَامْرَى، هَاهُوَ وَلْدَكْ». ²⁷وْ مَنْ بَعْدَ ڤَالْ لَتَّلْمِيدْ تَاعَهْ : «هَاهِيَ مُّكْ». وْفْدِيكْ الْسَّاعَة الْدَّاهَا الْتَّلْمِيدْ مْعَاهْ لْدَارَهْ.²⁸وْ مَنْ بْعْدْ هَادْ الْشِّي شَافْ يَسُوعْ بَلِّي كُلْشِي كْمَلْ بَاشْ يَتْحَقَّقْ الِّي تْڤَالْ فِي كْتَابْ اَّْلله: «أَنَا عَطْشَانْ». ²⁹وْ كَانْ مَحْطُوطْ وَحْدْ الْغُرَّافْ مْعَمَّرْ بَالْخَلْ وْ هُمَا كَبُّوهْ فِي طَرْفْ كَتَّانْ وْ حَطُّوهْ عْلَى عَشْبَتْ الْزُّوفَةْ وْ ڤَرْبُوهْ الْفُمَّهْ. ³⁰وْكِي دَاقْ يَسُوعْ الْخَلْ وْ ڤَالْ: «كُلْشِي كْمَلْ»، حَطْ رَاسَهْ وْ مَاتْ.³¹و كَانْ هَدَاكْ هُوَ الْنْهَارْ الِّي كَنُوا يْوَجْدُوا فِيه لِيهُودْ لَسَبْت، عْلَى هَدَاكْ الْشِّي مْيْلِيقْشْ الْدَّاتْ الْتَّاعْهُمْ يَڤْعُدْ مْعَلَّڤْ عْلَى الْصَّلِيبْ عْلَى خَاطَرْ الْسَبْتْ هُوَ نْهَارْ كْبِيرْ عَنْدْهُمْ، طَلْبُوا مَنْ بِيلَاطُسْ بَاشْ يَڤْرَدَّلْهُمْ كَرْعِيهُمْ وَ يْهَوَّدْ دَاتْهُمْ. ³²وْ جَاوْ الْعَسْكَرْ وْ ڤَرْدُوا كْرْعِينْ الْلَّوَلْ مَنْ بْعَدْ الْزَّاوَجْ الِّي كَانُوا مَصْلُوبِينْ مْعَاه. ³³وْ بَصَّحْ يَسُوعْ كْي جَاوْ يَڤَّرْدُوا كَرْعِيهْ، لْقَاوَهْ مَاتْ.³⁴وْ وَاحَدْ مَنْ هَادُوكْ الْعَسْكَرْ تْقَبْ جَنْبْ يَسُوعْ بَالْحْرْبَة وْ فِدِيكْ الْسَّاعَة خْرَجْ مَنَّه دَمْ وَ الْمَا. ³⁵وْ هَادَاكْ الِّي شَافْ هَادْ الْشِّي شْهَدْ بِيهْ، وَ شْهَادْتَه صْحِيحَة، وْ هُوَ مَتْيَقَّنْ بَلِّي يْڤُولْ الْحَقْ، بَاشْ تْآمْنُوا حَتَّى نْتُومَا.³⁶صْرَا هَادْ الْشِّي بَاشْ يَتْحَقَّقْ لَكْلَامْ الِّي فؤي كْتَابْ اَّْلله الِّي يْڤُولْ: «حَتَّى عْظَمْ مَيَنْڤْرَدْ مَنَّه». ³⁷وْ آيَة وَحْدُخْرَى فِي كْلَامْ اَّْلله الِّي تْڤُولْ: «غَادِي يْشُوفُوا فِي هَدَاكْ الِّي تَقْبُولَهْ جَنْبَهْ».³⁸وْ مَنْ بَعْدْ هَادْ الْشِّي جَا يُوسَفْ الِّي مَنْ الْرَّامَة، الِّي كَانْ تَلْمِيدْ تَاعْ يَسُوعْ، مَشِّي مَعْرُوفْ عْلَى خَاطَرْ كَانْ يْخَافْ مَنْ لِيهُودْ، وَطْلَبْ مَنْ بِيلَاطُسْ بَاشْ يَدِّيالْدَّاتْ تَاعْ يَسُوعْ، قْبَلْ بِيلاَطُسْ، وْ جَا يُوسَفْ وَ دَّا الْجَسَدْ تَاعْ يَسُوعْ. ³⁹وْ جَا تَانِي نِيقُودِيمُوسُ، الِّي كَانْ جَا مَنْ قْبَلْ عَنْدَهْ يَسُوعْ فَلِّيلْ، وْجَابْ مْعَاهْ وَحْدْ تْلَاتِينْ كِيلُوا مَسْكْ حُرْ مْخَلَّطْ بَالْعُودْ.⁴⁰وَ دَّاوْ الْدَّاتْ تَاعْ يَسُوعْ وْدَارُوهْ فَالْكْفَنْ وْ حَنْطُوهْ كِيمَا كَانَتْ الْعَادَة عَنْدْ لِيهُودْ. ⁴¹وَ الْمَوْضَعْ الِّي تَصْلَبْ فِيهْ يَسُوعْ وَحْدْ الْجْنَانْ فيهْ قْبَرْ جِدِيدْ حَتَّى وَاحَدْ مَتَّدْفَنْ فِيه. ⁴²دَارُوا يَسُوعْ فِي هَادْ لَقْبَرْ عْلَى خَاطَرْ ڤْرِيبْ، وْتَانِي عْلَى خَاطَرْ فْدَاكْ الْنهَارْ لِيهُودْ كَانُوا يْوَجْدُوا لَسَبْت.

Chapter 20

¹فَنْهَارْ الْحَدْ صْبَاحْ بَكْرِي جَاتْ مَرْيَمْ الْمَجْدَلِيَة لَلْقْبَرْ وْ كَانْ مَزَالْ الْظَّلْمَ وْشَافَتْ حَجْرَة مَڤْلُوعَة مَنْ بَابْ الْقْبَرْ. ²رَاحَتْ تَجْرِي عَنْدْ سَمْعَانْ بُطْرُسْ و الْتَّلْمِيدْ لَاخُرْ الِّي كَانْ يَبْغِيهْ يَسُوعْ، وْ ڤَاتَّلْهُمْ: « رَّاهْ دَّاوْ الْدَّاتْ تَاعْ الْرَّبْ يَسُوعْ مَنْ الْقْبَرْ وْ مَعْرَفْنَاشْ وِينْ دَارُوهْ!».³وَ خْرَجْ بُطْرُسْ وَ الْتَّلْمِيدْ لَاخُرْ وَرَاحُوا لَلْقْبَرْ. ⁴وْ كَانُوا فِي زُوجْ يَجْرُوا بَصَّحْ الْتَّلْمِيدْ لَاخُرْ سْبَڤْ لَلْقْبَرْ. ⁵وْ هَوَّدْ وْبَانْلَهْ لَكْفَنْ مَحْطُوطْ فَالْلَّرْضْ بَصَّحْ مَدْخَلْشْ.⁶وَلْحَڤْ عْلِيهْ سَمْعَانْ بُطْرُسْ، وَ دْخَلْ لَلْقْبَرْ وْ شَافْ لَكْفَنْ مَحْطُوطْ فَالَّرْضْ. ⁷وَ الْمَنْدِيلْ الِّي كَانْ عْلَى رَاسْ يَسُوعْ مَكَانْشْ مَحْطُوطْ مْعَ لَكْفَنْ، بَصَّحْ كَانْ مَتْلَمْ فِي بْلَاصَة وَحْدُخْرَى وَحْدَه.⁸فْدِيكْ الْسَّاعَة دْخَلْ لتَّلْمِيدْ لَاخُرْ الِّي وْصَلْ هُوَ الَّوَلْ لَلْقْبَرْ، شَافْ وْ آمَنْ. ⁹عْلَى خَاطَرْ مَكَانُوشْ فَاهْمِينْ الْكْلَامْ الِّي فِي كْتَابْ اَّْلله الِّي يْڤُولْ الْمَسِيحْ خَاصَّهْ يْقُومْ مَنْ الْمُوتْ. ¹⁰وْ رَاحُوا تْلَامَدْ فؤي زُوجْ فِي طْرِيڤْهُمْ.¹¹بَصَّحْ مَرْيَمْ الْمَجْدَلِيَةْ ڤَعْدَتْ وَاڤْفَ حْدَى لَقْبَرْ بَرَّا تَبْكِي وْ كؤي كَانَتْ تَبْكؤي طَلَّتْ عْلَى لَقْبَرْ. ¹²تْشُوفْ زُوجْ مَلَايْكَ لَابْسِينْ حْوَيَجْ بُيْدِينْ ڤَاعْدِينْ وِينْ كَانْ كَايَنْ الْدَّاتْ تَاعْ يَسوعْ مَحْطُوطْ، وَاحَدْ حْدَا الْرَّاسْ وْ لَاخُرْ حْدَى الْرَّجْلِينْ. ¹³وْ هُمَا يڤُولُولْهَا: «يَامْرَى ، عْلَاشْ رَكِي تَبْكِي؟». وْ ڤَاتَلْهُمْ: «رَهُمْ الْدَّاوْ سِيدِي، وْ مَعْلَبَالِيشْ وِينْ دَارُوهْ».¹⁴كِي ڤَاتَلْهُمْ هَادْ الْشِّي، دَارَتْ مُورَهَا وْ شَافَتْ يَسُوعْ وَاڤَفْ. وْ مَعَرْفَاتَهْشْ بَلِّي هُوَ. ¹⁵وْ سَقْسَاهَا: «عْلَاشْ رَاكؤي تَبْكِي؟ وْعْلَامَنْ رَاكؤي تْحَوْسِي؟»، حَسْبَاتَهْ الْجْنَايْنؤي وْ جَاوْبَتَهْ: «يَاسِيدِي، إِلَا كُنْتْ الْنْتَا الِّي رْفَدْتَاه غِيرْ ڤولِلي وؤينْ دَرْتَهْ، وْ أَنَا نَدِّيهْ».¹⁶وْڤَالْهَا يَسُوعْ: «يَامَرْيَمْ». وْ دَارَتْ وْ ڤَاتْلَهْ بَالْعرِبْرِيَة: «رَبُّونِي!» الِّي مَعْنَاهَا الْمْعَلَّمْ. ¹⁷وْڤَلْهَا يَسُوعْ: «مَتْمَسِّينِيشْ عْلَى خَاطَرْ مَزَالْ مَطْلَعْتْشْ عَنْدْ الْآبْ بَصَّحْ رُوحؤي عَنْدْ خُوتؤي رَانِي غَادؤي نَطْلَعْ عَنْدْ بُويَا وْ بُوكُمْ وْ إِلَاهِي وْ إِلَاهْكُمْ». ¹⁸وْ رَاحَتْ مَرْيَمْ لْمَجْدَلِيَة وْخَبْرَتْ الْتْلَامَدْ وْ ڤَاتَلْهُمْ: «رَانِي شَفْتَ الْرَّبْ»، وْعَاوْدَتَلْهُمْ ڤَاعْ دَاكْ الْشِّي الِّي ڤَالَهَلْهَا يَسُوعْ.¹⁹وْ فَالْعْشِيَةْ تَاعْ نْهَارْ الْحَدْ، الِّي هُوَ لَّوَلْ تَاعْ الْسِّيمَانَة كَانُوا الْتْلَامَدْ مَتْلَايْمِينْ فْوَحْدْ لَبْلاصَة وْ مْبَلْعِينْ الْبِيبَانْ عْلَى خَاطَرْ كَانُوا خَايْفِينْ مَنْ لؤيهُودْ، وَجَا يَسُوعْ وْڤَفْ فِي وَسْطْهُمْ وْ ڤَالْ: «سْلَامْ عْلِيكُمْ!». ²⁰كِي ڤَالْهُمْ هَادْالْشِّي وَرَّالْهُمْ يَدِّيهْ وْ جَنْبَهْ، وْ فَرْحُوا الْتْلَامَدْ كِي شَافُوا الْرَّبْ.²¹وَ يْڤُولْهُمْ تَانِي يَسُوعْ: «سْلَامْ عْلِيكُمْ! كِيمَا رْسَلْنؤي الْآبْ نَرْسَلْكُمْ حَتَّى أَنَا». ²²كِي ڤَالْ هَادْ الْشِّي نْفَخْ فِيهُمْ وْ ڤَالْهُمْ: «قَّبْلُوا الْرُوحْ الْقُدُسْ. ²³الِّي غْفَرْتُولَهْ دْنُوبَهْ غَادِي يَتَّغْفَرْلَهْ وَ الِّي مَغْفَرْتُولَهْشْ مَغَادِيشْ يَتَّغْفَرْلَهْ».²⁴بَصَّحْ تُومَا، وَاحَدْ مَنْ الْتْلَامَدْ الْطْنَاعَشْ، الِّي يْسَمُّوهْ الْتْوَامْ، مَكَانْشْ مْعَاهُمْ كي جَا يَسُوعْ. ²⁵وْڤَالُولَهْ الْتْلَامَدْ لُخْرِينْ: «رَاهْ شَفْنَا الْرَّبْ يَسُوعْ!» وْ جَاوَبْهُمْ: «إِلَا مَشَفْتْشْ فِي يَدِّيه الَْأثَرْ تَاعْ الْمْسَامَرْ، وْ حَطِّيتْ صُبْعِي فِيه وْ حَطِّيتْ يَدِّي فْجَنْبَهْ، مَغَادِيشْ نْآمَنْ».²⁶وْمَنْ بَعْدَ تَمْنِيَامْ كَانُوا تْلَامَدْ يَسُوعْ مَلْمُومِينْ مَرذَة وَحْدُخْرَا وْ كَانْ مْعَأهُمْ تُومَا وْ كَانُوا الْبِيبَانْ مْبَلْعِينْ وْ جَا يَسُوعْ وْڤَفْ فَالْوَسْطْ وْڤَالْهُمْ: «سْلَامْ عْلِيكُمْ!». ²⁷وْ مَنْ بَعْدْ ڤَالْ لْتُومَا: «جِيبْ صُبْعُكْ هْنَا وْ شُوفْ يَدِّي، وْ أَرَى يَدَّكْ وْ حَطْهَا عْلَى جْنْبِي وْ مَتْشُكْشْ وْ بَصَّحْ كُونْ مُومَنْ».²⁸وْجَاوبَهْ تُومَا وْ ڤَالَّهْ: «رَبِّي وْ إلَاهِي!». ²⁹وَ يْڤُولَّهْ يَسُوعْ: «عْلَى خَاطَرْ شَفْتْني آمَنْتَ! سَعْدَاتْ الِّي آمَنُوا بْلَى مَايْشُفُوا».³⁰وْدَارْ يَسُوعْ بَزَّافْ الْمُعْجِزَاتْ، وَحْدُخْرِينْ ڤُدَّامْ تْلَامْدَهْ مَتَكَّتْبُوشْ فْهَأدْ لَكْتَابْ. ³¹بَصَّحْ هَادْ لَكْلَامْ تَكْتَبْ بَاشْ تْآمْنُوا بَلِّي يَسُوعْ هُوَ الْمَسِيحْ ابْنْ اَّْلله، وْإِلَا آمَنْتُوا تْكُونْ عَنْدْكُمْ حْيَاة فَالْإِسْمْ الْتَّاعَه.

Chapter 21

¹وْ مَنْ بَعْدْ هَادْ الْشِّي بَيَّنْ يَسُوعْ رُوحَهْ لَلْتْلَامَدْ حْدَى بْحَرْ طَبَرِيَّة. وْبَانْ هَاكَا: ²كَانْ سَمْعَانْ بُطْرُسْ، وْ تُومَا الِّي سَمُّوهْ تَوْأَمْ، وْ نَتَانَائِيلْ الِّي مَنْ قَانَا الِّي فَالْجَلِيلْ، وْلَادْ زَبَدِي، وْ زُوجْ وَحْدُخْرِينْ الِّي مَنْ تْلَامَدَهْ مَتْلَايْمِينْ ڤَاعْ مْعَ بَعْدِيَاتْهُمْ. ³وَيْڤُولْهُمْ سَمْعَانْ بُطْرُسْ: «أَنَا غَادِي نْرُوحْ نْصَيَّدْ»، وْڤَالُولَهْ: «حَتّى حْنَا نْرُوحُوا مْعَاكْ»، خَرْجُوا وْ رَكْبُوا فَألْفْلُوكَة دِيكْ السَّاعَة، وْ فْدِيكْ الْلِّيلَة مَصَيْدُوا وَالُوا.⁴وْ كِي صْبَحْ الْحَالْ، وْڤَفْ يَسُوعْ عَنْدْ شَطْ لَبْحَرْ. بَصَّحْ مَعَّرْفُوهْشْ هُوْ يَسُوعْ. ڤَالْهُمْ يَسُوعْ: «يَا دْرَارِي وَاشْ عَنْدْكُمْ الْحُوتْ؟». جَاوْبُوهْ: «أَلَّا». ⁵وْ ڤَالْهُمْ: «قِيسًوا الْشَّبْكَة تَاعْكُمْ حْدَى لَفْلُوكَة عْلَى لَيْمِينْ وْ غَادِي تَلْقَاوْ». ⁶كِي قَاسُوهَا، مَنَجْمُوشْ يْجَرُّوهَا مَنْ كَتْرَتْ الْحُوتْ الِّي فِيهَا.⁷وڤَالْ الْتَّلْميدْ الِّي كَانْ يَسُوعْ يَبْغِيهْ الْبُطْرُسْ: «رَاهْ هَادَا هُوَ الْرَّبْ!»، وْ كِي سْمَعْ سَمْعَانْ بُطْرُسْ بَلِّي هُوَ الْرَّبْ لَبَسْ حْوَايْجَهْ، عْلَى خَاطَرْ كَانْ عَرْيَانْ، وْ قَاسْ رُوحَهْ فَالْبْحَرْ. ⁸بَصَّحْ الْتْلَامَدْ لُخْرِينْ جَاوْ فَالْفْلُوكَا وْ هُمَا يْجَرُّوا فَالْشَّبْكَة تَعْ الْحُوتْ عْلَلى خَاطَرْ كَانُوا بْعَادْ عْلَى الْشَّطْ بَمِيَّة مِتْرَا. ⁹وْ كِي خَرْجُوا لَلَْبَرْ شَافُوا الْخُبْزْ وَ الْجْمَرْ مَحْطُوطْ عْلِيهْ الْحُوتْ.¹⁰ڤَالْهُمْ يَسُوعْ: «جِيبُوا شْوِيَا مَ،ْ دَاكْ الْحُوتْ الِّي صَيَّتُوهْ دَرْوَكْ». ¹¹طَلَعْ سَمْعَانْ بُطْرُسْ لَلْفْلُوكَة وْ جَرْ الْشَّبْكَةْ لَشَّطْ ، وْهِيَ مْعَمْرَة بْالمْيَة وْ تَلَاتَ وْ خَمْسِينْ، حُوتَة مَنْ الْحُوتْ لَكْبِيرْ، وْ ڤَاعْ هَاكَ مَتْڤَطْعَتْشْ الْشَّبْكَة.¹²ڤَالْهُمْ يَسُوعْ: « أَرْوَاحُوا تَاكْلُوا!» وْ حَتَى وَاحَدْ مَنْ الْتْلَامَدْ مَنَجَّمْ يْسَقْسِيهْ شْكُونْ أَنْتَ عْلَى خَاطَرْ كَانُوا عَارْفِينَهْ هُوَ الْرَّبْ. ¹³وْ مَنْ بَعْدْ ڤَرَّبْ يَسوعْ وَرْفَدْ الْخُبْزْ وَ عْطَاهُمْوْ زَادَلْهُمْ حَتَّى الْحُوتْ. ¹⁴وْ هَدِي هْيَ الْمَرَّة الْتَّالْتَة الِّي بَانْ فِيهَا يَسُوعْ لَتْلَامَدَه مَنْ بَعْدْ مَا قَامْ مَنْ الأَمْوَاتْ.¹⁵وْ مَنْ بَعْدْ مَاكْلَاوْ ڤَالْ يَسُوعْ لْسَمْعَانْ بُطْرُسْ: « يَاسَمْعَانْ وَلْدْ يثوحَنَّا وَاشْ تْبْغِينِي كْتَرْ مَنْ هَادُوا؟». وْ جَاوْبَهْ وْ ڤَالَّهْ: «وَاهْ يَارَبْ، أَنْتَ تَعْرَفْ بَلِّي نَبْغِيكْ». وْڤَالَّهْ: «نْوَكْلَكْ عْلَى الْخَرْفَانْ تَاعِي». ¹⁶وْ عَاوَدْ ڤَالَّهْ مَرَّة وَحْدُحْرَى: «يَا سَمْعَانْ وَلْدْ يُوحَنَّا، وَاشْ تَبْغِينِي؟». ڤَالَّه: «وَاهْ، يَارَبْ أنْتَ تَعْرَفْ بَلِّي نَبْغِيكْ». وْ هُوَ يْڤُولَّهْ: «رَدْبَالَكْ عْلَى الْخَرْفَانْ تَاعِي».¹⁷وْعَاوَدْ ڤَالَّهْ لَلْمَرَّة الْتَّالْتَة: « يَاسَمْعَانْ وَلْدْ يُوحَنَّا إِلَا تَبْغِينِي؟». زْعَفْ بُطْرُسْ عْلَى خَاطَرْ هَادِي الْمَرَّة الْتَّالْتَ الِّي يَسُوعْ يْڤُولَهْ: «إِلَا تَبْغِينِي؟». وْ جَاوْبَهْ بُطْرُسْ وْ ڤَالَّهْ: «أَنْتَ يَا رَبْ تَعْرَفْ كُلْشِي وَ أَنْتَ تَعْرَفْ بَلِّي نَبْغِيكْ». وَ يْڤُولَّهْ يَسُوعْ: «تْهَلّا فَالْخَرْفَانْ تَاوْعِي. ¹⁸وَ نْڤُولَّكْ الْحَقْ: كِي كُنْتْ مَزَالْ صْغِيرْ كُنْتْ قَادَرْ تَتْحَزَّمْ وَتْرُوحْ وؤينْ مَا بْغِيتْ بَصَّحْ كِي تْشؤيحْ غَادِي تْمَدْ يَدَّكْ وْ غَادِي يْجي وَحْدَاخُرْ يْحَزْمَكْ وِينْ مَابْغِيتْشْ تْرُوحْ».¹⁹ڤالَّهْ يَسُوعْ هَادْ الْشِّي بَاشْ يَبَيَّنْ كِيفَاشْ غَادِي يْمُوتْ بُطْرُسْ، وْ هَاكَا غَأدِي يَعْطِي الْمَجْدْ لََّله . وْ كِي ڤَلَّهْ هَادْ الْهَدْرَة ڤَالَّهْ: «تَبَّعْنِي».²⁰دَارْ بُطْرُسْ وْ شَافْ الْتَّلْمِيدْ الِّي يَبْغِيهْ يَسُوعْ تَبَّعْهُمْ، وْهُوَ كِي كَانْ مَتَّكِي عْلَى صْدَرْ يَسُوعْ وَقْ لَعْشَى ڤَالَّهْ: «شْكُونْ يَ سِيدِي غَادِي يْسَلْمَكْ؟». ²¹كِيشَفَهْ بُطْرُسْ، ڤَالْ لْيَسُوعْ:" «يَارَّبْ وهَذَا شَاغَادِي يَسْرَالَهْ؟».²²ڤَالَّهْ يَسُوعْ: «وْ إِلَا بْغِيتَهْ يَبْقَى حَتَّى يْوَلِّي، وَاشْ رَاحْلَكْ أَنْتَ؟ غِيرْ تَبَّعْنِي!». ²³وْ خْرَجْ لَخْبَرْ بِينْ الْخُوتْ بَلِّي هَدَاكْ الْتَّلْمِيدْ مَغَادِيشْ يْمُوتْ بَصَّحْ يَسُوعْ مَڤَالْشْ لْبُطْرُسْ بَلِّي هَدْاكْ الْتَلْمِيدْ يْمُوتْ. بَصَّحْ ڤَالْ: «إِلَا بْغِيتَهْ يَبْقَى حَتَّى يْوَلِّي، وَاشْ رَاحْلَكْ أَنْتَ؟».²⁴وْهَادْ الْتَّلْمِيدْ هُوَ الِّي شْهَدْ بْهَادْ الُْأمُورْ وْ هُوَ الِّي كْتَبْهَا، وَ حْنَا نَعَّرْفُوا بَلأِّي الْشْهَادَة تَاعَه صْحِيحَة. ²⁵وَ كَايَنْ بَزَّافْ مَنْ الُْأمُورْ وَحْدُخْرَ دَرْهَا يَسُوعْ لُوكَانْ تْكَتْبَتْ وَحْدَة بْوَحْدَة، مَنْضُنْشْ بَلِّي الْدَّنْيَا غَادِي تْقَدْ لَلْكْتُبْ الِّي نْتَكَّتْبُوا عْلِيهَا. آمِين.

Acts

Chapter 1

¹لَكْلاَمْ لَوَلْ لِي كْتَبْتَهْ يَا ثَاوْفِيلُسْ، عْلَى ڤَاعْ اللِّي كَانْ يْدِيرَهْ يَسُوعْ وُيْعَلْمَّهْ، ²حَتَى الْيُومْ الَلِّى تَرْفَعْ فِيهْ، مَمْبَعْدْ مَا وَصَّى بَالْرُوحْ القُدْسْ الْرُسُلْ الَلِّى خْتَارْهُمْ. ³الَلِّى وَرَّالْهُمْ رُوحَهْ حَيْ بَالْبَرَاهِينْ، هُوَ كَانْ يْوَرِّلْهُمْ رُوحَهْ رَبْعِينْ يُومْ، ويْكَلَّمْهُمْ عْلَى صْوَالَحْ تَاعْ مَلَكُوتْ الله.⁴وْكِكَانْ مْجَمَّعْ مْعَاهُمْ وَصَّاهُمْ بَاشْ مَا يَخَرْجُوشْ مَنْ أُرْشَلِيمْ، بَصَّحْ يْقَارْعُوا "الْوَعْدْ الَلِّى سْمَعْتُوهْ مَنِّي، ⁵عْلَى خَاطَرْ يُوحَنَّا غَطَّسْ بَالْمَا، بَصَّحْ نْتُمَ تَتْغَطْسُوا بَالْرُوحْ الْقُدُسْ، مَا بْقَاشْ بَزَّافْ بَاشْ يَصْرَى هَادْ الْشِّيْ"⁶هُمَا كَانُوا مَجْتَامْعِينْ سَقْسَاوَهْ ڤَالُوُا: "يَارَّبْ، إِلَى فِي هَادْ الْوَقْتْ تْرُدْ الْمُلْكْ لْإِسْرَائِيلْ؟". ⁷وْڤَالْ لْهُمْ: "مَا تَقَدْرُوشْ تَعَرْفُوا لَوْقَاتْ الَلِّى خْتَرْهَا الله فْسُلْطَانَهْ، ⁸رَايْحِينْ تَخْذُوا قُوَّة كِي يْحَلْ عْلِيكُمْ الْرُوحْ الْقُدُسْ ، وْتْوَلُوا لِي شْهُودْ فِي أُرْشَلِيمْ فْڤَاعْ الْيَهُودِيَّة وْ الْسَّامِرَة وْ ڤَاعْ اللَّرْضْ".⁹وْكِي ڤَالْ هَادْ لَكْلَامْ تَرْفَعْ وْهُمَا يْشُوفُوا. حَتَى الْسْحَابْ غَطَاهْ عْلَى عِينِيهُمْ. ¹⁰وهُمَا مَازَالْ يْشُوفُوا لَسْمَا مَمْبَعَدْ مَا تَرْفَعْ، زُوجْ رْجَالْ لْبَاسْهُمْ بْيَضْ وَڤْفُوا ڤُدَّامْهُمْ ، ¹¹وْڤَالُوا: " يَا جْلِيلِيُّونْ، عْلَاشْ مَازَالْكُمْ وَاڤْفِينْ تْشُوفُوا لَسْمَا؟ يَسُوعْ هَادَ الَلِّى تَرْفَعْ عْلِيكُمْ لَسْمَا رَايَحْ يْوَّلِي هَاكْدَا كِيمَا شَفْتُوهْ تَرْفَعْ لَسْمَا".¹²فْدَاكْ الْوَقْتْ رَجْعُوا لْأُرْشَلِيمْ مَجْبَلْ الَلِّى يْسَّمُوَهْ جْبَلْ الَزِيتُونْ، الَلِّى ڤْرِيبْ مَنْ أُرْشَلِيم وْيَخُدْ نْهَارْ تَاعْ مَشْيَ. ¹³وْكِي دَخْلُوا طَلْعُوا لَلْعُلِيَّة الَلِّى كَانُوا سَاكْنِينْ فِيهَا: بُطْرُسْ وْيَعْقُوبْ وْيُوحَنَّا وْأَنْدْرَاوُسْ وْفِيلِبُّسْ وْتُومَا وْبَرْثُولَمَاوْسْ وْمَتَّى وْيَعْقُوبْ بَنْ حَلْفَى وْسَمْعَانْ الْغَيُورْ وْيَهُوذَ خُويَعْقُوبْ. ¹⁴هَدُوا ڤَاعْ كَانُوا دِيمَا يْصَّلُوا مْعَ بَعْضْ، مْعَ الَنْسَا، وْمَرْيَمْ مُتْ يَسُوعْ، وْمْعَ خُوتَّهْ.¹⁵وْ فْدِيكْ لِيَّامْ نَاضْ بُطْرُسْ فِي وَسْطْ الَتْلاَمَدْ، كَانُوا بَزَّافْ مَلْأَسَامِي مِيَّا وْعَشْرِينْ وَاحَدْ. وْڤَالْهُمْ: ¹⁶"يَا خَوْتِي، كَانْ لاَزَمْ يَصْرَى اَلْمَكْتُوبْ الَلِّى الَرُوحْ الْقُدُسْ سْبَڤْ وْتْنَبَأْ بِيهْ بْفَمْ دَاوُدْ، عْلَى يَهُوذَا الَلِّى وَرَّى الَطْرِيڤْ لَنَّاسْ الَلِّى ڤَبْضُوا يَسُوعْ.¹⁷الَلِّى كَانْ مَحْسُوبْ وَاحَدْ مَنَّا وْكَانْ خَادَمْ مْعَنَا. ¹⁸رَاحْ شْرَّى بْحِيرَة بَدْرَاهَمْ الَظَّلْمْ، وْطَاحْ عْلَى وَجْهَهْ وَتَقْسَمْ مَلْوَسْطْ، وْخَرْجَتْ ڤَاعْ مْصَارِينَهْ. ¹⁹وْسَمْعُوا بِيهْ ڤَاعْ نَّاسْ أُرْشَلِيمْ، حَتَّى سَمَّاوْ دِيكْ لَبْحِيرَة فِي لُغَتْهُمْ "حَقْلْ دَمَأ" أَيْ: بْحِيرَة الْدَمْ.²⁰كِيمَا مَكْتُوبْ فَكْتَابْ الْمَزَامِيرْ: تْكونْ دَارَهْ مْخَرْبَة وْمَهْجُورَة. وَالْخَدْمَة تَاعَهْ يَدِّيهَا وَاحَدْ آخَرْ.²¹لَازَمْ الَرْجَالْ الَلِّى كَانُوا مْعَنَا فَالْوَقْتْ الَلِّى كَانْ الَرَّبْ يَسُوعْ مْعَنَا يَدْخَلْ وْيُخْرَجْ، ²²مَالَتَّغْطَاسْ تَاعْ يُوحَنَّا حَتَّى النْهَارْ الَلِّى تَرْفَعْ فِيهْ عْلِينَا، نَخْتَارُوا وَاحَدْ مَنْهُمْ بَاشْ يْكُونْ شَاهَدْ مْعَانَا بْقِيَامْتَهْ". ²³خْتَارُوا زُوجْ: يُوسُفْ الَلِّى يْسَمِوَاهْ بَارْسَابَا يُوسْتُسَ، وْمَتْيَاسْ.²⁴وْ صَلَّوْ ڤَالُوا: "يَا رَّبْ الْعَارَفْ ڤْلُوبْ الَنَّاسْ، خَيَرْ نْتَ مَنْ هَادْ الْزُوجْ الَلِّى بْغِيتْ تْخَيْرَهْ، ²⁵بْهَادْ الْقَرْعَة بَاشْ يَدِي وَيْكَمَّلْ الْخَدْمَة وَالَرِّسَالَة الَلِّى خَلاَهَا يَهُوذَا". ²⁶مَمْبَعَدْ دَارُو الْقُرْعَة، وْخْرَجْ مَتِّيَاسْ، وْوَلَّى مَحْسُوبْ مَعَ الَلَّحْدَاشْ رَسُولْ.

Chapter 2

¹وْ كِي لْحَڤْ يُومْ الْخَمْسِينْ كَانُوا مْعَ بَعْضْ بْنَفْسْ وَحْدَة، ²وْعَلَى غَفْلَة سَمْعُوا صُوتْ مَالَسْمَا كِيمَا رِيحْ قَوْيَة وَتْعَمْرَتْ ڤَاعْ الَدَّارْ الَلِّى كَانُوا مْجَمْعِينْ فِيهَا، ³وْبَانَتْ لْهُمْ لْسَانَاتْ تَشْبَهْ لَنَّارْ وْنْحَطُوا عْلَى كُلْ وَاحَدْ مَنْهُمْ. ⁴وَتْعَمْرُوا ڤَاعْ بَالْرُوحْ الْقُدُسْ، وْبْدَاوْ يَهَدْرُوا بْلُغَاتْ وَحَدُ خْرِينْ كِمَا مَدَّلْهُمْ الَرُوح بَاشْ يَنَطْقُوا.⁵وَتْعَمْرُوا ڤَاعْ بَالْرُوحْ الْقُدُسْ، وْبْدَاوْ يَهَدْرُوا بْلُغَاتْ وَحَدُ خْرِينْ كِمَا مَدَّلْهُمْ الَرُوح بَاشْ يَنَطْقُوا. ⁶وْكَانُوا يْهُودْ رْجَالْ أَتْقِيَا مَنْ كُلْ بْلاَدْ تَحْتْ الْسْمَا سَاكْنِينْ فِي أُرْشَلِيمْ. ⁷كِي سَمْعُوا دَاكْ الْصُوتْ، جْتَمْعُوا الَنَّاسْ وَتْحَّيْرُوا، عْلَى خَاطَرْ كُلْ وَاحَدْ كَانْ يَسْمَعْهُمْ يَهَدْرُوا بْلُغْتَهْ،⁸كِيفَاشْ كُلْ وَاحَدْ فِينَا رَاهْ يَسْمَعْ الَلُغَة الَلِّى تَوْلَدْ بِيهَا؟ ⁹فَرْتِيُّونْ وْمَادِيُّونْ وْعِيلاَمِيُّونْ، وْنَاسْ مَسْبُوطَيمَا، وْالْيَهُودِيَّة وْكَبْدُوكِيَّة وْبُنْتُسْ وْأَسْيَّا ¹⁰وْفَرِيجِيَّة وْبَمْفِيلِيَّة وْمَصْرْ، وْ الَلِّى مَنْ جِهَةْ لِيبْيَا فَالْقَيْرَوَانْ، وْالَرُومَانِيُّونْ الَسَاكْنِينْ فْدِيكْ الْجِهَة يَهُودْ وْبَرَانِيِّينْ، ¹¹كِرِيتِيُّونْ وْعْرَبْ، نَسَمْعُهُمْ يُهَدْرُوا بْلُغَتْنَا عْلَى عَجَائِبْ الله!".¹²وْتْحَيْرُوا الَنَّاسْ وْخَافُوا ڤَالُوا بِينَاتْهُمْ: "وَاشْ رَاهْ صَارِي هْنَا؟". ¹³وْكَانُوا وَاحَدْ خْرِينْ يَسْتَهْزَاوْ ڤَالُوا: "رَاهُمْ سَكْرَانِينْ".¹⁴ووْقَفْ بُطْرُسْ مْعَ لَحْدَاشْ تِلْمِيذْ وَرْفَدْ صَوْتَهْ وْڤَالْ لْهُمْ: "يَا رْجَالْ الْيَهُودْ وْ الَلِّى سَاكْنِينْ فِي أُرْشَلِيمْ، عَرْفُوا هَادَا الَشِّي وْسَمْعُوا لَكْلاَمِي، ¹⁵عْلَى خَاطَرْ هَادُوا مَارَاهُمْشْ سَكْرَانِينْ كِيمَا رَاكُمْ حَاسْبِينْ، رَاهِي تْلاَثَة تَاعْ لَعْشِيَّة.¹⁶بَصَّحْ هَادَا الَلِّى ڤَالَهْ يُوئِيلْ الَنْبِي: ¹⁷يْڤُولْ الله: وَيْكُونْ فْلِيَامْ الَلَّخْرَة أَنِي نْفَرَغْ مَنْ رُوحِي عْلَى ڤَاعْ الَنَّاسْ، وْيَتْنَبَأْ وْلاَدْكُمْ وَبْنَاتْكُمْ، وْشُبَانْكُمْ يشُفُوا رُوؤَّى، وَشْوَابِينْكُمْ يْنُمُوا.¹⁸وَعْلَى رْجَالْ وَنْسَا الَلِّى يَخَدْمُونِي نْفَرَغْ مَنْ رُوحِي فْدِيكْ لِيَامْ وْيَتْنَبْئُوا. ¹⁹وَنْدِيرْ مُعْجِزَاتْ مَنْ فُوقْ الَسْمَا وْ مُعْجِزَاتْ خْرَى فَالَلَّرْضْ : دَمْ وْنَارْ وْبْخَارْ دُخَانْ.²⁰تَرْجَعْ الَشَمْسْ ظَلْمَة وْلَقْمَرْ دَمْ، قْبَلْ مَا يْجِي نْهَارْ الَرَّبْ الْعَظِيمْ ²¹وَالَكْبِيرْ وْيْكُونْ ڤَاعْ الَلِّى يَدْعِي بْأَسَمْ الَرَّبْ يَسْلَكْ.²²يَارْجَالْ تَاعْ إِسْرَائِيلْ سَمْعُوا لْهَادْ لَكْلاَمْ: يَسُوعْ الَنَاصِرِي رَاجَلْ بِيَّنْ لْكُمْ بِيهْ الله قُوَاتْ وْمُعْجِزَاتْ وْأَيَاتْ دَارْهُمْ الله بْيَّدَهْ فْوَسْطْكُمْ، كِيمَا رَكُمْ عَارْفِينْ. ²³وْكِيمَا كَانْ فَحْسَابْ وْالْخُطَة تَاعْ الله مَالَلَّوَلْ ،دِيتُوهْ بْيَدِكُمْ الَلِّى مْعَمْرَة ذْنُوبْ صْلَبْتُوهْ وْقْتَلْتُوهْ. ²⁴الله نَوْضَاهْ وْغْلَبْ حَتَّى الْمُوتْ، الَلِّى مَا قَدْرَاتْشْ تَحَكْمَهْ.²⁵عْلَى خَاطَرْ دَاوُدْ ڤَالْ فِيهْ: كُنْتْ نْشُوفْ رَّبِي ڤُدَامِي فْكُلْ وَقْتْ، رَاهْ عَلَى لِيمِينْ تَاعِي بَاشْ مَا نَتْزَعْزَعْشْ. ²⁶عْلَى بِيهَا فْرَحْ ڤَلْبِي وْلُغْنَى خْرَجْ مَالْسَانِي، حَتَّى الْجَسَدْ تَاعِي غَادِي يَرْتَاحْ وْيَسَنَى الله.²⁷عْلَى خَاطَرْ مَا خَلِتْنِيشْ بِينْ الْمُوْتَى، وْمَا خَلِيتْشْ الْقُدُوسْ تَاعَكْ فْالَقْبَرْ. ²⁸وَرِّيتْلِي طَرْڤَانْ الْحَيَاةْ وْرَاحْ تْعَمَرْنِي فَرْحَة ڤُدَامْ وَجْهَكْ.²⁹يَا خَوْتِي، خَلُونِي نْڤُولْكُمْ بْكُلْ حُرِيَة عْلَى أَبُونَا دَاوُدْ بَلِّي مَاتْ وْنَدْفَنْ، وْقَبْرَهْ مَازَالَّهْ عَنْدْنَا حَتَّى لْهَادْ الَنْهَارْ. ³⁰إِلاَ دَاوُدْ كَانْ نْبِي، وْكَانْ عَارَفْ بَلِّي الله وَعْدَهْ وْحْلَفْ لَهْ ،بَاشْ مَالَنَسْلْ تَاعَهْ غَادِي يَخْرُجْ الَلِّى يَڤْعَدْ عْلَى كُرْسِي الْعَرْشْ تَاعَهْ. ³¹سْبَقْ شَافْ وْهْدَرْ عْلَى قِيَامَةْ الْمَسِيحْ، بَلِّي مَا يَقْعَدْشْ بِينْ الْمُوتَى وْالْجَسَدْ تَاعَهْ مَايَفْسَدَشْ.³²يَسُوعْ هَادَا نَوْضَهْ الله مَالْمُوتْ، وْحْنَا كُلْنَا شْهُودْ عْلِيهْ. ³³وْالَلِّى تَرْفَعْ بِيْمِينْ الله، وْشَّدْ وَعْدْ الْرُوحْ الْقُدُسْ مَنْ الْأَبْ، وْفَرَغْهْ كِيمَا رَاكُمْ تْشُوفُو وْتَسَمْعُوا دَرْوَكْ.³⁴عْلَى خَاطَرْ دَاوُدْ مَاطْلَعْشْ لَسْمَا، وْهُوَ بْرُوحَهْ يْڤُولْ: ڤَالْ الَرَّبْ لْرَّبِي: أَڤعَدْ عَلِيمِينْ تَاعِي ³⁵حَتَّى نْحَطْ عَدْيَانَكْ تَحَتْ رَجْلِيكْ. ³⁶بَاشْ ڤَاعْ نَّاسْ إِسْرَائِيلْ يَتْقَنْعُوا بَلِّي الله هُوَ الَلِّى دَارْ يَسُوعْ هَادَا، الَلِّى صْلَبْتُوهْ نْتُمَا، رَبَّا وَمَسِيحًا".³⁷كِي سَمْعُوا هَادْ لَكْلاَمْ حَسُوا مَنْ قْلُوبْهُمْ، وْڤَالُوا لْبُطْرُسْ وْلْڤَاعْ الَرُسُلْ: "شَا لاَزَمْ نْدِيرُوا يَا خَوَتْنَا؟". ³⁸ڤَالْهُمْ بُطْرُسْ: "تُوبُوا وْكُلْ وَاحَدْ مَنْكُمْ يَتْغَطَسْ بْإِسْمْ يَسُوعْ الْمَسِيحْ بَاشْ الَذْنُوبْكُمْ تَنْغْفَرْ، وْتْقَبْلُوا عْطِيَّة الْرُوحْ الْقُدُسْ. ³⁹عْلَى خَاطَرْ هَادْ الْوَعْدْ لِكُمْ وْلَوْلاَدْكُمْ وْڤَاعْ الَلِّى رَاهُمْ بْعَادْ، ڤَاعْ الَلِّى يَدْعِي الَرَّبْ إِلَهْنَا".⁴⁰وْكَانْ بُطْرُسْ يْشَجَعْهُمْ بكْلاَمْ آخَرْ بَزَّافْ وْ كَانْ يَشْهَدْ لْهُمْ وَيْبَشَرْهُمْ وَيْڤُولْ: "بَعْدُوا مَنْ هَادْ الْجِيلْ لَمْعَوَجْ". ⁴¹قَبْلُوا كْلاَمَه بَالْفَرْحْ، وَتْغَطْسُوا، وْآمْنُوا فْدَاكْ الَنْهَار ڤْرِيبْ مَنْ ثْلْثَة أَلَفْ وَاحَدْ. ⁴²كَانُوا مْدَاوْمِينْ فَالْتَعْلِيمْ تَاعْ الَرُّسُلْ، وَالشَرِكَة بِينَتْهُمْ، وْڤَسْمُوا الْكَسْرَة، وَالْصْلاَة.⁴³وْرَاحْ خُوفْ مَنْ كُلْ وَاحَدْ، وْكَانَتْ مُعْجٍزَاتْ وْآيَاتْ كْثِيرَة تَصْرَى عْلَى يَدْ الَرُّسُلْ. ⁴⁴وَ الَلِّى آمْنُوا كَانُوا معَ بَعَضْ، وْكَانُوا يَشْتَرْكُوا فْكُلْ حَاجَة. ⁴⁵كَانُوا ثَانِي يْبِيعُوا أَمْلاَكْهُمْ وْصْوَالَحْهُمْ وَيَڤَسْمُوهَا بِينَتْهُمْ كُلْ وَاحَدْ كِيمَا يَحْتَاجْ.⁴⁶وْكَانُوا دِيمَا يْرُحُوا لَلْهَيْكَلْ بْرُوحْ وَاحْدَة. وْكَانُوا يَڤَسْمُوا الكَسْرَة فَالْدْيَارْ، وْكَانُوا يَاكْلُوا بَالْفَرْحْ وْبْطِيبَةْ الْڤَلُوبْ، ⁴⁷يْسَبْحُوا الله، وْكَانْ لْهُمْ نِعْمَة عَنْدْ ڤَاعْ الَنَّاسْ. وْكَانْ الرَّبْ كُلْ يُومْ يْزِيدْ الَنَّاسْ لَلْكَنِيسَة بَاشْ يَسَلْكُوا.

Chapter 3

¹طْلَعْ بُطْرُسْ وْيُوحَنَّا فِي رَحْبَة لَلْهَيْكَلْ فْسَاعَةْ الَصْلاَة. ²وْكَانْ وَاحَدْ الَرَاجَلْ أَعْرَجْ مَلِّي زَادْ كَانُوا يْجِيبُوهْ كُلْ يُومْ، وَ يْحَطُوهْ عَنْدْ بَابْ الْهَيْكَلْ الَلِّى يْسَمُوهْ "الْجَمِيلْ" بَاشْ يَطْلَبْ صَدَقَة مَالَنَّاسْ الَلِّى يَدَخْلُوا لَلْهَيْكَلْ. ³وْمَلِّي شَافْ بُطْرُسْ وْيُوحَنَّا رَايْحِينْ يَدَخْلُوا لَلْهَيْكَلْ، طْلَبْ مَنْهُمْ صَدَقَة.⁴شَافُوا فِيهْ بُطْرُسْ وْيُوحَنَّا، وْڤَالُوالَهْ: "شُوفْ لِينَا". ⁵وْهُوَ ڤْعَدْ يْشُوفْ فِيهُمْ وْيْقَارَعْ يَعْطُىوهْ شِّي حَاجَة. ⁶وْڤَالَهْ بُطْرُسْ: "مَاعَنْدِي فَضَّة وَلاَ ذْهَبْ، الَلِّى عَنْدِي نَعْطِيهْلَكْ: بْأَسَمْ يَسُوعْ الْمَسِيح الَنَاصِرِي نُوضْ وَ مْشِي!".⁷وْشَدَّهْ مَنْ يَدَهْ لِيمْنَا وْنَوْضَهْ، تَمْ تَمْ تْصَڤْدَوا رَجْلِيهْ، ⁸وْنَاضْ تَمْ تَمْ وَبْدَى يَمْشِي، وَدْخَلْ مْعَهُمْ لَلْهَيْكَلْ وْهُوَ يَمْشِي وْيْنَقَزْ وْيْسَبَحْ الله.⁹وْڤَاعْ الَنَّاسْ شَافُوهْ يَمْشِي وَيْسَبَحْ الله. ¹⁰وْعَرْفُوا بَلِّي هُوَ الَلِّى كَانْ يَڤْعَدْ يَطْلَب صَدَقَة فْبَابْ الْهَيْكَلْ الْجَمِيلْ، وْحَكْمَتْهُمْ دَهْشَة وَتْحْيْرُوا مَالشِّي الَلِّى صَارْ لَهْ.¹¹وْكِي كَانْ لَعْرَجْ الَلِّى بْرَا مَابْغَاشْ يْفَرَقْ بُطْرُسْ وْيُوحَنَّا، تْجَمَعُوا ڤَاعْ الَنَّاسْ فْالَمْكَان الَلِّى يْسَمُوهْ"رِوَاقْ سُلَيْمَانْ" وْهُمَا فْدَهْشَة. ¹²مَلِّي شَافْهُمْ بُطْرُسْ ڤَالْ: "يَا إِسْرَائِيلِيُّونْ، عْلاَشْ رَاكُمْ مَتْعَجْبِينْ مَنْ هَادْ الَشِّي؟ عْلاَهْ تْشُفُوا فِينَا كَلِي بْقَوَتْنَا وَلَا التَقْوَى تَاعْنَا الَلِّى وَلَى هَادْ الَرَاجَلْ يَمْشِي؟¹³الله تَاعْ إِبْرَاهِيمْ وْإِسْحَاقْ وْيَعْقُوبْ، الله تَاعْ أَبَأْنَا، عْطَى الْمَجْدْ لَوَلْدَهْ يَسُوعْ، الَلِّى سَلَمْتُوهْ نْتُمَا وَنْكَرْتُهْ ڤُدَامْ بِيلاَطُسْ، وْهُوَ كَانْ بَاغِي يْطَلْڤَهْ. ¹⁴وَنْتُمَا نْكَرْتُوا الْقُدُّوسْ الْبَارْ، وَبْغِتُوا يْطْلَڤْ لْكُمْ رَاجَلْ قَتَالْ.¹⁵وْرَايَسْ الْحَيَاةْ ڤْتَلْتُوهْ، الَلِّى نَوْضَهْ الله مَالْمُوتْ، وَحْنَا شَاهْدِينْ عْلِيهْ. ¹⁶وْبَالْإيمَانْ بْأَسْمَاهْ، الَلِّى شْفَى هَادْ الَرَاجَل الَلِّى شَفْتُوهْ وْعَرْفُتُوهْ، وْبَالْإِيمَانْ بْأَسْمَاهْ الَلِّى عْطَاهْ الْصَّحَة وَنْتُمَا حَاضْرِينْ.¹⁷"وْدَرْوكْ يَا خَوْتِي رَانِي عَارَفْ بَلِّي دَرْتُوا هَادْ الَشِّي بْقَلَة الْمَعْرِفَة كِمَا الرِّيَاسْ تَاعْكُمْ. ¹⁸كِيمَا سْبَقْ الله وْهْدَرْ مَنْ فَمْ الْأنْبِيَا تَاعَهْ، بَلِّي الْمَسِيحْ رَاحْ يَتْأَلَمْ، وْكُلْ هَادَا صْرَى نِيشَانْ.¹⁹تُوبُوا وْوَلِيوْ بَاشْ يَتَّمْحَاوْ ذْنُوبْكُمْ، بَاشْ تْجِي وْقَاتْ وِينْ يَفْرَجْ رَّبِي، ²⁰وْيَرْسَلْ يَسُوعْ الَلِّى بَشَرْكُمْ بِيهْ مَنْ قْبَلْ.²¹وَلِي الَسْمَا لاَزَمْ تَقَبْلَهْ، حَتَّى كُلْ شِي يَرْجَعْ، كِيمَا سْبَقْ وْڤَالْ الله مَالَلَّوَلْ بْفَمْ ڤَاعْ الْأنْبِيَا تَاعَهْ الْقِدِّيسِينْ. ²²مُوسَى ڤَالْ: الَرَّبْ إِلَهْكُمْ وَاحَدْ الَنَبِّي كِيمَا أَنَا رَايَحْ يَخْرَجْ مَنْ وَسطكُمْ، وْتَسَمْعُوا لَهْ فْكُلْ مَا يْڤُولْكُمْ . ²³وْكُلْ وَاحَدْ مَايَسْمَعْشْ لْدَاكْ الَنَبِّي يَتَڤْلَعْ مَنْ وَسْطْ الَشَعْبْ.²⁴وْڤَاعْ الْأنْبِيَا الَلِّى هَدْرُوا ثَانِي، مَنْ وَقْتْ صَمُوئِيلْ، تْنَبْؤُا عْلَى هَادْ لِيَامْ. ²⁵نْتُمَا وْلاَدْ الْأَنْبِّيَا، وَوْلاَدْ الْعَهْدْ الَلِّى عَاهَدْ بِهْ الله أَبَاَءْنَا مَلِّي ڤَالْ لْإِبْرَاهِيمْ: بوْلاَدَكْ تْتْبَارَكْ ڤَاعْ الْعَايْلاَتْ الَلِّى فَالَدَنْيَا. ²⁶نْتُمَا الَلَّوْلِينْ عْلَى خَاطَر يَسُوعْ خْرَجْ مَنْ وَسْطْكُمْ، رَسْلَهْ الله يْبَارَكُمْ مَلِّي وَخَرْ كُلْ وَاحَدْ مَنْكُمْ مَالشَرْ الَلِّى كَانْ فِيهْ".

Chapter 4

¹وَمَلِّي كَانُوا يَهَدْرُوا لَنَّاسْ، جَاوْعَنْدْهُمْ الْكَهَنَة وْرَايَسْ عَسْكَرْالْهَيْكَلْ وَالْصَّدُّوقِيُّونْ، ²مَعْجَبْهُومْشْ الْحَالْ كِي كَانُوا يْعَلْمُوا النَّاسْ، ويَحْكُوا بَلِّي بيَسُوعْ وَاحْدَهْ الَلِّى تْكُونْ الْقِيَامَة بَعْدْ الْمُوتْ. ³حَكْمُوهُمْ وَدَوْهُومْ لَلْحَبْسْ حَتَّى لَنْهَارْ الَتَالِي عْلَى خَاطَرْكَانُوا فَالَلِّيلْ. ⁴وْبَزَّافْ مَاالنَّاسْ الَلِّى سَمْعُوا الْكَلْمَة آمْنُوا، وَلْحَڤْ عَدَدْ الْمُومْنِين قْرِيبْ خَمْسَة آلاَفْ رَاجَلْ⁵وْفَالْغَدْ رِيَاسْهُمْ وَشْيُوخْهُمْ وَالْكَتَبَة تَاعْهُمْ جْتَمْعُوا فْأُورُشَلِيمْ ⁶وَمْعَهُمْ حَنَّانْ رَايَسْ الْكَهَنَة وَقَيَافَا وْيُوحَنَّا الْإِسْكَنْدَرْ، وْڤَاعْ الَلِّى كَانُوا مَنْ عَرْشْ رِيَاسْ الْكَهَنَة. ⁷وْجَابُوا بُطْرُسْ وْيُوحَنَّا فْوَسْطْهُمْ، سَأْلُوهُمْ: " وَاشْ مَنْ قُوَّة وَلَى إِسْمْ تَاعْ مَنْ دَارتُوا هَادْ الَشِّي؟".⁸تَمَ تْعَمَرْ بُطْرُسْ بَالْرُوحْ الْقُدُسْ وْڤَالْ لْهُمْ: "يَا رِيَاسْ الَشَّعْبْ وْيَاشْيُوخْ إِسْرَائِيلْ، ⁹إِذَا رَنَا نَتْحَسْبُوا الْيُومْ عْلَى خَاطَر دَرْنَا خِيرْ لْوَاحَدْ مْرِيضْ، وْكِيفَاشْ بْرَا، ¹⁰لاَزَمْ عْلِيكُمْ كُلْكُمْ وَعْلَى ڤَاعْ شَعَبْ إِسْرَائِيلْ تَعَرْفُوا، بَلِّي بَإِسْمْ يَسُوعْ الْمَسِيحْ النَّاصِرِي، الَلِّى نْتُمَا صْلَبْتُوهْ، وَالله نَوْضَهْ مَالْمُوتْ، هَادَ هُوَ الَشِّي الَلِّى خَلَّى هَادْ الَمْرِيضْ يَبْرَا وْيَوڤَفْ قُدَامكُمْ.¹¹يَسُوعْ هُو: الْحَجْرَة الَلِّى حْڤَرْتُوهَا نْتُىمَا الْبَنَايِينْ، وَلَى هُوَ رَاسْ الَزَّاويَة. ¹²وْ مَكَاشْ سْلاَكْ غِيرْبِيهْ. عْلَى خَاطَرْ مَكَاشْ إِسَمْ آخَرتَحَتْ الَسْمَا، تْمَدْ بِينْ الَنَّاسْ، يَقْدَرْ يْجِيبْنَا لَسْلاَكْ".¹³كِي شَافُوا الَثِقَة تَاعْ بُطْرُسْ وْيُوحَنَّا، وْعَرْفُوا بَلِّي مَاشِي قَارْيِينْ وْنَاسْ بُسَطَا، تْعَجْبُوا. وْعَرْفُوهُمْ بَلِّي كَانُوا مْعَ يَسُوعْ. ¹⁴وْمَلِّي شَافُوا الَرَاجَلْ الَلِّى بْرَا وَاقَفْ مْعَهُمْ، مَلْقَاوْشْ وَاشْ يْقُولُوا.¹⁵أَمْرُوهُمْ بَاشْ يَخَرْجُوا مَالْمُجَمَعْ، وَتْشَاوْرُوا بِينَاتْهُمْ ¹⁶وْڤَالُوا: "وَاشْ نْدِيرُوا لْهَادْ الَزُوجْ الَرْجَالْ؟عْلَى خَاطَرْ ڤَاعْ شَعْبْ أُورُشَلِيمْ سَمْعُوا بَالْمُعْجِزَة الَلِّى نْدَارَتْ بِيهُمْ، وْمَانَقَدْرُشْ نَنَكْرُوا. ¹⁷بَاشْ مَايْزِدْشْ يْشِيعْ هَادْ لَخْبَرْ كْثَرْبِينْ الَنَّاسْ، نْخَوْفُوهُمْ وْنَمَنْعُوهُمْ يَحْكُوا لَنَّاسْ عْلَى هَادْ الْأَسَمْ مَنَا لْڤُدَامْ". ¹⁸عَيْطُلْهُمْ وْوَصَوْهُمْ بَاشْ مَايْعَوْدُشْ يَحْكِوا وَلاَ يْعَلْمُوابْأَسَمْ يَسُوعْ.¹⁹بُطْرُسْ ويُوحَنَّا جَوْبُهُمْ وْڤَالُوا:"إِلاَ كَانْ حَقْ عْلِينَا قُدَامْ الله بَاشْ نَسَمْعُولْكُمْ كْثَرْ،وَنْخَلِيوْ الله، حَكْمُوا نْتُمَا. ²⁰مُحَالْ مَنَحْكِيوشْ عَالشِّي الَلِّى شَفْنَاهْ وَسْمَعْنَاهْ".²¹وْمَمْبَعْدْ مَا زَادُوا خَوْفُهُمْ طَلْڤُوهُمْ،عْلَى خَاطَرْ مَالْڤَاوْشْ كِيفَاشْ يْعَاقْبُوهُمْ ڤُدَامْ الَنَّاسْ، عْلَى خَاطَرْ ڤَاعْ كَانُوا يْسَبْحُوا الله عَلِي الَشِّى الَلِّى صْرَى. ²²عْلَى خَاطَرْ الَرَجَلْ الَلِّى نْدَارَتْ فِيهْ الْمُعْجِزَة وَبْرَا، كَانْ عَنْدَهْ كْثَرْ مَنْ رَبْعِينْ سْنَة وْهُوَ مْرِيضْ.²³وُكِي طَلْڤُوهُمْ جَاوْ عَنْدْ صْحَابْهُومْ وْحْكَاوْلْهُمْ ڤَاعْ وَاشْ ڤَالُولْهُمْ رِيَاسْ الْكَهَنَة والْشْيُوخْ. ²⁴كِي سَمْعُوا، رَفْدُوا برُوحْ وَاحْدَة صُوتْ لَ لله وڤَالُوا: "يَا سِيدْنَا، اَنْتَ هُوَ الْإِلَهْ أَلِي صْنَاعْ الْسْمَا و الْلَرْضْ ولَبْحَرْ وڤَاعْ وَاشْ فِيهُمْ، ²⁵وُأَنْتَ أَلِي قُلْتْ بفَمْ دَاوُدْ خَدَامَكْ: عْلاَشْ تْزَعْزْعَتْ الْأُمَمْ وفَكْرَتْ الْشُعُوبْ²⁶نَاضُوا سْلَاطَنْ الْلَرْضْ، وُالْرِيَاس تْفْهَمُوا مْعَهُمْ ضَدْ الرَّبْ والْمَسِيحْ تَاعَهْ.²⁷خَاطَرْ بَالْصَحْ تْفَهْمُوا ضَدْ وَلْدَكْ الْقُدُّوسْ يَسُوعْ أَلِي أَمْسَحْتَهْ، هِيرُودُسْ وبِيلاَطُس الْبُنْطِي مْعَ أُمَمْ وشُعُوبْ إِسْرَائِيلْ، ²⁸بَاشْ يْدِيرُوا الْشِي أَلِي سْبَڤْتْ وخِيَرْتَه بْيَدَكْ و مَشُورْتَكْ مَنْ الْلَوَلْ.²⁹وضُورْكْ يَا رَبْ، شُوفْ كِي رَاهُمْ إِيخَوفُوا فِينَا، ومَدْ لَعْبَادَكْ بَاشْ يَهَدْرُوا بكْلاَمَكْ بثِقَة وبلاَ خُوفْ، ³⁰مِنْ تْمَدْ يَدَكْ لَشْفَى، ومِنْ أَدِيرْعْجَايَبْ بأَسَمْ وَلْدَكْ الْقُدُّوسْ يَسُوعْ". ³¹وُمَلِي صَلُوا تْزَعْزَعْ الْمَكَانْ أَلِي مْجَمْعٍينْ فِيهْ، و أَتْعَمْرُوا ڤَاعْ بالْرُوحْ الْقُدُسْ، وكَمْلُوا يَهَدْرُوا بكْلاَمْ الله بكُلْ ثِقَة.³²وكَانُوا أَلِي أَمْنُوا ڤَلْبْ وأحَدْ ورُوحْ وَاحْدَة، ومَكَانْشْ أَلِي كَانْ يْقُولْ هَدْ الْشِي تَعِي، كَانْ كُلْ شِي شَرْكَة بِينَتْهُمْ. ³³وبْقَوَة كْبِيرَة كَانُوا الْرُسُلْ يَشْهْدُوا بقِيَامَة الْرَّبْ يَسُوعْ مَنْ الْمُوتْ، ونِعْمَة كْبِيرَة كَانَتْ عْلِيْهُمْ،³⁴حَتَى مَابْقَاشْ بِينَتْهُمْ وَاحَدْ زَوَالِي، خَاطَرْ ڤَاعْ أَلِي عَنْدْهُومْ بْحَايَر وحْوَاشْ كَانُوا يْبِيعُوا فِيهَا، ويْجِيبُوا الْسُمَة أَلِي بَاعُوا بِيهَا، ³⁵يْحَطُوهَا عَنْدْ رَجْلِين الْرُسُلْ، وكَانْ يَتْقَسَمْ عْلَى حْسَابْ كُلْ وَاحَدْ شْحَالْ يَسْحَقْ.³⁶وُيُوسف أَلِي الْرُسُلْ سَمَاوَهْ بَرْنَابَا، أَلِي مَعْنَاهْ وَلْدْ الوَعْظْ، هُوَ لاضوِي قُبْرُسِي الْجَنْسِيَة، ³⁷كَانْ عَنْدَهْ حَوْشْ بَاعَهْ وجَابْ الْدْرَاهَمْ وحَطْهُمْ عَنْدْ رَجْلِينْ الْرُسُلْ

Chapter 5

¹واحَدْ الْرَاجَلْ إسَمُوهْ حَنَانِيَّا، وُ مَرْتَهْ سَفِّيرَة، بَاعُوا مُلْكْ ²وُڤَلْعُوا مَنْ الْسُمَة، وُمَرْتَهْ كَانَتْ عَارْفَة، جَابُوا أَلِي بْقَى مَالْدْرَاهَمْ عَنْدْ رَجْلِينْ الْرُسُل.³بُطْرُس ڤَالْ: "يَاحَنَانِيَّا عْلاَشْ عَمَرْ الْشَيْطَانْ قَلْبَكْ بَاشْ تَكْذَبْ عْلَى الْرُوحْ الْقُدُسْ وتَسْرَقُ مَنْ سُمَة الْحُوشْ؟ ⁴لَوْكَانْ مَابَعْتَهْشْ كَانْ يَبْقَى لِيكْ؟ وُمَلِي بَعْتَهْ مَاشِي دْرَاهْمَهْ ڤَاعْ تَعَكْ؟ عْلاَشْ خَلِيتْ هَدْ الْشِي يَخْدَعْ قَلْبَكْ؟ مَا رَاكْشْ تَكْذَبْ عْلَى الْنَاسْ رَاكْ تَكْذَبْ عْلَى الله". ⁵كِي سْمَعْ حَنَانْيَّا هَدْ الْكْلاَمْ طَاحْ وُمَاتْ. وُصَارْ خُوفْ كْبِيرْ عْلَى ڤَاعْ أَلِي سَمْعُوا. ⁶وُتَمْتَمْ نَاضُوا الْصْغَارْ كَفْنُوهْ ودَوَهْ و دَفْنُوهْ.⁷وُمْبَعْدْ قْريب ثَلْثْ سْوَايَعْ، مَرْتَهْ دَخْلَتْ، ومَاكَلنَتْشْ عَارْفَة بالْشِي أَلِي صْرَى. ⁸بُطْرُسْ ڤَالْلْهَا: "ڤُولِي لِي: بهَدْ الْسُومَة بَعْتُوا الْحُوشْ؟. ڤَالَتْ: وَاهْ، بهَدْ الْسُومَةَ".⁹ڤَالْ لْهَا بُطْرُس: عْلاَشْ أَتَفَهَمْتُوا أَجَرْبُوا رُوحْ الْرَّبْ؟ أَلِي دَفْنُوأ رَجْلَكْ رَهُمْ عَنْدْ الْبَابْ، ورَايْحِينْ يَرَفْدُكْ بَرَى". ¹⁰وتَمْتَمْ طَحَتْ قُدَامْ رَجْلِيهْ ومَاتَتْ. دَخْلُوا الْصْغَارْ ولْڤَاوْهَا مِيْتَة، رَفْدُهَا لْبَرَى ودَفْنُوهَا ڤُدَامْ رَجَلْهَا. ¹¹وُصَارْ خُوفْ كْبِيرْ عْلَى ڤَاعْ الْكَنِيسَة وعْلَى ڤَاعْ أَلِي سَمْعُوا وَاشْ صْرَى.¹²وُصْرَاتْ عْلَى يَدِينْ الْرُّسُل بَزَافْ مَلْ أَيَاتْ وَعْجَايَبْ فِي وَسْطْ الْشَعْبْ. وُكَانُوا ڤَاعْ بنَفْسْ وَاحْدَة فِي رِوَاقْ سُلَيْمَانْ. ¹³وُمَاكَنْ حَتَى وَاحَدْ مَلْ اللُخْرِينْ يْجَمَعْ مْعَاهُمْ، وُالْشَعْبْ كَانْ إِيْعَظَّمْ فِيهُمْ.¹⁴وُلِي يأَمْنُوا بالْرَّبْ كَانُوا يَكْثْرُوا، جْمَعَاتْ مَنْ رْجَالْ وُمَنْ نْسَا، ¹⁵حَتّى وَلاَوْ يْجِيبُوا الْمَرْضَى لَطْرِيڤْ و يْفَرْشُولْهُمْ، بَاشْ إٍذَا فَاتْ بُطْرُسْ مَنْ ثَمْ إِيطِيحْ خْيَالَهْ عْلَى وَاحَدْ مَنْهُمْ. ¹⁶وُأَجْتَمْعُوا نَاسْ الْمُدُنْ الْدَيْرَة عْلَى أُرْشَلِيمْ جَايْبِينْ الْمَرْضَى وأَلِي مْعَذْبِينْ بلَرْوَاحْ النَاجْسَة، وكَانُوا ڤَاعْ يَبْرَاوْ.¹⁷وُنَاضْ رَايَسْ الْكَهَنَة وڤَاعْ أَلِي كَانُوا مْعَاهْ، هُمَا مَنْ جْمَاعَة الْصَّدُّوقِيِينْ، أَتْعَمْرُوا بالْغِيْرَة، ¹⁸وُحَاكْمُوا الْرُّسُلْ ودَوْهُومْ لَلْحَبْسْ الْعَامَّة.¹⁹بصَحْ مَلاَكْ الْرَّبْ فَالِيلْ أَفْتَحْ بِيبَانْ الْحَبْسْ وخَرَجْهُمْ وڤَالْ: ²⁰"رُوحُوا أَوَقْفُوا وهَدْرُوا لَشَعْبْ فَالْهَيْكَلْ بڤَاعْ كْلاَمْ هَدْ لَحْيَاة". ²¹ومَلِي سَمْعُوا دَخْلُوا لَلْهَيْكَلْ الْصْبَحْ وبْدَاوْ يْعَلْمُوا. مَنْ بَعْدْ جَا رَايَسْ الْكَهَنَة ولِي مْعَهْ، عَيْطوُا الْمَجْمَعْ وڤَاعْ شْيُوخْ بْنِي إِسْرَائِيلْ، ورَسْلُوا لَلْحَبْسْ بَاشْ إِجِبُوهُمْ.²²كِي وَصْلُوا الْخُدَامِينْ مَا لْڤْاوْهُمْشْ فَالْحَبْسْ، وَلاَوْ خَبْرُوهُمْ ²³ڤَالُوا: "لْڤِنَا الْحَبْسْ مَغْلُوقْ كِمَا لاَزَمْ، والْعَسَاسِينْ وَاڤْفِينْ بَرَى ڤُدَامْ الْبَابْ، ومَلِي فْتَحْنَا مَالْڤِنَا حَتَى وَاحَدْ دَاخَلْ".²⁴كِي سْمَعْ الْكَاهَنْ ورَايَسْ عَسْكَرْ الْهَيْكَلْ ورِيَاسْ الْكَهَنَة لَهَدْرَتْهُمْ، تْخَلْعُوا مَنْهُمْ: وَاشْ رَاهْ أَصِيرْ؟ ²⁵تَمَ جَا وَاحَدْ وخَبَّرْهُمْ ڤَالْ: " دُوكْ الْرْجَالْ أَلِي دَرْتُهُمْ فَالْحَبْسْ رَاهُمْ وَاقْفِينْ فَالْهَيْكَلْ إِيعَلْمُوا الْشَّعْبْ!".²⁶مَنْ بَعْدْ رَاحْ رَايَسْ الْعَسْكَرْ مْعَ الْخَدَامِينْ، جَابْهُمْ مَاشِي بَالْعُنْفْ، عْلَى خَاطَرْ كَانُوا خَايفِينْ مَنْ الْشَعْبْ يَرْجَمْهُومْ. ²⁷وُ كِي جَابُهُمْ وَقْفُوهُمْ فَالْمَجْمَعْ. سَقْسَاهُمْ رَايَسْ الْكَهَنَة ²⁸ڤَالْ: "يَاكْ وَصِيْنَاكُمْ بَاشْ مَاتْزِيدُشْ تْعْلْمُوا بهَدْ الأَسَمْ؟ وضُورْكْ رَاكُمْ عَمَرْتُوا أُوْشَلِيمْ بهَدْ الْتَعْلِيمْ، وبغِيتُوا نْخَلْصُوا حْنَا دَمْ هَدْ الْرَاجَلْ".²⁹بُطْرًسْ و الْرُّسُلْ جَاوْبٌوا ڤَالُوا: "لَازَمْ أَنْطِيعًوا الله كْثَرْ مَنْ الْنَاسْ. ³⁰إِلَهْ جْدُودنَا نَوَضْ يَسُوعْ مَنْ الْمُوتْ أَلِي قْتَلْتُوهْ أَنْتُمَ وُعَلَقْتُوهْ عْلَى الْخَشْبَة. ³¹الله رَفْدَهْ بلِمِينْ تَعَهْ رَايَسْ ومُسَلَكْ ، بَاشْ يْمَدْ لْإِسْرَائِيلْ الْتُوبَة ومَعْفِرَة ذْنُوبْهُمْ. ³²وُحْنَا كُونَا شْهُودْ لْهَدْ الْشِي، والْرُوحْ الْقُدُسْ ثَانِي، أَلِي الله أَعْطَاه أَلِي يْطِيعُوهْ".³³مَلِي سَمْعُوا زَعْفُوا، وبْدَاوْ يَتْشَاوْرُوا بَاشْ يَقَتْلُوهُمْ. ³⁴نَاضْ فَالْمَجْمَعْ رَاجَلْ فَرِّيسِي أَسْمَهْ غَمَالأئِيل، مُعَلِمْ تَعْ الْنَّامُوسْ، مَحْبُوبْ عَنْدْ ڤَاعْ الْشَعْبْ، ڤَالْهُمْ إِيخَرْجُوا الْرُّسُلْ لَشْوِيَة مالْوَقْتْ.³⁵مَنْ بَعْدْ ڤَالْ لْهُمْ: " يَا رْجَالْ إِسْرَئِيلْ، أَحَرْزُوا رْوَاحْكُمْ مَنْ جِهَة هَدْ الْنَاسْ الْشِي أَلِي رَاكُمْ مْعَاولِينْ أَدِيرُوا فِيهُمْ. ³⁶خَاطَرْ قْبَلْ هَدْ لِيَامْ نَاضْ ثُودَاسْ ڤَالْ عْلَى رُوحَهْ: بَلِي حَاجَة، وشْحَالْ مَنْ وَاحَدْ تَبْعُوقْرِيبْ رَبْعَمْيَة، مَلِي تَقْتَلْ ، ڤَاعْ أَلِي تَبْعُوهْ تْفَرْكْتُوا وبَانْ بَلِي مَاشِي حَاجَة. ³⁷مَنْ بَعْدْ نَاضْ يَهُوذَا الْجَلِيلِي فِي لِيَامْ الإِكْتِتَابْ، ودَا مْعَاهْ بَزَافْ الْنَاسْ. وهُوَ ثَانِي مَاتْ، وڤَاعْ أَلِي كَانُوا مْعَاهْ تْفَرْكْتُوا.³⁸وُضُورْكْ نْڤُولْ لْكْمْ: بَعْدُا عْلَى هَدْ الْنَاسْ وخَلِوْهُمْ! خَاطَرْ إِلَى كَانْ هَدْ الْرَيْ وُ هَدْ الْشِي مَنْ عَنْدْ الْنَاسْ مَايْدُومْشْ، ³⁹وَإِلَى كَانْ مَنْ عَنْدْ الله مَاطِڤُوشْ تْحَبْسُوهُمْ، وَلَى غَادِي تْوَلُوا مُحَرِبِينْ الله تَانِي".⁴⁰سَمْعُوا رَيَهْ. ودَاوْ الْرُّسُل جَلْدُوهُمْ، و وَصَوْهُمْ مَيْوَلِوْشْ يَهَدْرُوا بأضسْمْ يَسُوعْ، وُطَلْڤُوهُمْ. ⁴¹وهُمَ رَاحُوا فَرْحَنِينْ مَنْ قُدَامْ الْمَجْمَعْ، خَاطَرْ حَسْبُوا بَلِي قْدَرْ كْبِيرْ كِي تْظَرْبُوا عْلَى جَالْ إِسْمْ يَسُوعْ. ⁴²وُكَانُوا كُلْ يُومْ فالْهَيْكَلْ و فالْدْيَارْ إِيعَلْمُوا ويْبَشْرُوا بأَسَمْ يَسُوعْ.

Chapter 6

¹وُفِي دِيكْ لِيَامَاتْ زَادُ عَدَدْ الْتَلاَمِيذْ بَزَافْ، الْيُونَانيِّينْ زَعْفُوا مالْعِبْرَانِيِّينْ خَاطَرْ مَا كَانُوشْ يْتْهَلاَوْ بالْهَجَلاَتْ تَعْهُمْ فخِدْمَة المَعُونَة تَاعْ كُلْ يُومْ.²لَطْنَعْشْ عَيْطُوا لَتَلاَمِيذْ وڤَالُوا: "مَايْلِقْشْ نْخَلِيوْ كَلِمَة الله ونَخْدْمُوا طْوَابَلْ. ³خَيْرُوا أَنْتُومَ يَا خَاوْتْنَا سَبْعَة رْجَال بِينَتْكُمْ، عَنْدْهُمْ شْهَدَة مْلِيحَة وُ مْعَمْرِينْ بالْرُوحْ الْقُدُسْ وُالْحِكْمَة، وُهُمَا يَتْهَلاَوْ بْهَادْ الْخِدْمَة. ⁴وَحْنَا نْكَمْلُوا فالْصْلاَة وُ خِدْمَة الْكَلِمَة".⁵وَالْنَاسْ ڤَاعْ أَعْجَبْهُمْ الْحَالْ، خَيْرُوا أسْتِفَانُوسْ، رَاجَلْ مْعَمَرْ بالْإِيمَانْ و َالْرُوحْ الْقُدُسْ، وُفِيلبُّس وَبُرُوخُورُسْ وُنِيكَانُورْ وُتِيمُونْ وُبَرْمِينَاس وُنِيقُولاَوُس أَلِي جَا مَنْ أَنْطَاكْيَّا. ⁶أَدْوْهُمْ عَنْدْ الْرُسُل، حَطُوا عْلِيهُمْ الْيَدِينْ.⁷ُوكَانَتْ كَلِمَة الله تَتَعْرَف، وَالْتَّلاَمِيذْ يْزِدُوا بْكَثْرَة فِي أُرْشَلِيمْ، وُنَاسْ كْثِيرَة مَنْ الْكَهَنَة كَانُوا يْاَمنُوا.⁸وُأسْتِفَانُوسْ كَانْ مْعَمَرْ بالْإِيمَانْ والْقُوَّة، كَانْ إِيْدِيرْ أَيَاتْ وعْجَايَبْ كْبِيرَة فِي وَسْطْ الْنَاسْ. ⁹وُنَاضُوا وَحْدِينْ مَنْ الْمَجْمَعْ أَلِي يْسَمُوهْ مَجْمَعْ الْلِّيبَرْتِينِيّين وَالْقَيْرَوَانِيِّين وَ الْإِسْكَنْدَرِيِّين، وُمَنْ الْيَهُودْ تَعْ كِيلِيكِيَّا وْأَسِيَّا، يَحْكِيوْ مْعَ أسْتِفَانُوس.¹⁰وُمَاڤَدْرُشْ يَحَبْسُوا الْحِكْمَة وَ الرُّوحْ أَلِي كَنْ يَهْدَرْ بِيهُمْ. ¹¹وُتَمَ دَّخْلُوا رْجَالْ يْڤُلُوا: "حْنَا سْمَعْنَاهْ يَهْدَرْ بَكْلاَمْ مَاشِي صحِيحْ عْلَى مُوسَى وَعْلَى الله".¹²وُهَيْجُواالْشَّعْبْ والْشْيُوخْ وأَلِي يَكْتْبُوا، ورَاحُوا خَطْفُوهْ وَأَدَاوَهْ الْمَجْمَعْ، ¹³وُجَابُوا شْهُودْ كَذَبِينْ يْڤُولُوا: "هَدْ الْرَاجَلْ مَاحَبَسْشْ مَنْ الْهَدْرَة بَكْلاَمْ مَاشِي صَاحْ عْلَى هَدْ الْمْكَانْ الْمقَدَسْ وَ عْلَى الْشَرِيعَة، ¹⁴لِأَنَنَا سْمَعْنَاهْ يْڤُولْ: يَسُوعْ الْنَّاصِرِي هَدَا رَاحْ يْهَدَمْ هَادْ الْمْكَانْ، وُيْبَدَلْ لَعْوَيَدْ أَلِي خَلَهَلْنَا مُوسَى". ¹⁵ڤَاعْ أَلِي كَانُوا مْجَمْعِينْ فَالْمَجْمَعْ شَافُوا فِيهْ، وُبَانْ لْهُمْ وَجْهَه مْنَوَرْ كِي لْمَلاَيْكَة.

Chapter 7

¹وُ رَايَسْ الْكَهَنَة ڤَالْ: " صَاحْ كِيمَا هَاك صْرَى؟". ²ڤَالْ إِسْتِفَانُوس ڤَالْ: " يَارْجَالْ الْخَوَى ويَا شْوَابِينْ، أَسَمْعُوا! بَانْ إِلَهْ الْمَجْدْ لْبُونَا إِبْرَاهِيمْ وُهُوَ بِينْ الْزُوجْ وِدَانْ، قْبَلْ مَايَسْكُنْ فِي حَارَانْ، ³وُڤَالْ لَهْ: أَخْرَجْ مَنْ أَرْضَكْ وُمَنْ عَايْلْتَكْ وُرُوحْ لَلَرْضْ أَلِي نْوَرِلَكْ.⁴وُتَمْ تَمْ أَخْرَجْ مَنْ أَرْضْ الْكَلْدَانِيِينْ وُسْكَنْ فِي حَارَانْ. وُمَنْ بَعْدْ مَامَاتْ بُوهْ، أَدَاهْ الله اَلْهَادْ لَبْلاَدْ أَلِي رَاكُمْ سَكْنِينْ فِيهَا اليُومْ. ⁵وُمَاعْطَاهْ حَتَى وَرْثْ تَمَ وَلُوْ شْوِيَة أَرْضْ وِينْ أيْحَطْ رَجْلِيهْ، بَصَحْ وَعْدَهْ بَاشْ يَعْطِيهْ مَلْكْ لِيهْ لَولاَدَهْ مَنْ جِيلْ لْجِيل مَنْ بَعْدَهْ، وُهُوَ مَزَالْ مَعَنْدَهْشْ وَلْدْ.⁶وُهْدَرْ الله هَكْذَا: ويْكُنُوا لَجْيَالْ أَلِي مَنْ وْلاَدَهْ زْوَفْرَى فِي بْلاَد غْريبَة، ويْوَلِيوْ عَبِيدْ دِيكْ لَبْلاَدْ مُدَة رَبْعْ مِيَةْ سْنَة، ⁷وُلَبْلاَدْ أَلِي يْكُنُوا فِيهَا عَبِيدْ أَنَا نْحَاسَبْهَا، ڤَالْ الله. وُمَنْ بَعْدْ يَخَرْجُوا يَعْبْدُونِي فِي هَدْ الْمْكَانْ. ⁸وُأَعْطَاهْ عَهْدْ الْخِتَانْ، وُهَكْدَا تَوْلَدْ إِسْحَق وُخَتْىنَهْ فِي الْنْهَارْ الْثَامَنْ. وُمَنْ إِسْحَاقْ تَوْلَدْ يَعْقُوبْ، وُمَنْ يَعْقُوبْ تَولْدُوا جْدَدْنَا لَثْنَاشْ.⁹وُجْدَدْنَا حَسْدُوا يُوسَفْ وُبَاعُوهْ لْمَصَرْ، وَالله كَانْ مْعَاهْ. ¹⁰وُسَلْكَهْ مَنْ ڤَاعْ أَلِي حَڤْرُوهْ، وَعْطَاهْ نِعْمَة وْحِكْمَة ڤُدَامْ فِرْعَوْن سُلْطَانْ مَصَرْ، وَخْتَارَهْ بَاشْ يْكُونْ مْدَبَرْ عْلَى مَصَرْ وَعْلَى عَايْلْتَهْ.¹¹"وُكَانْ جُوعْ عْلَى ڤَاعْ أَرْضْ مَصَرْ وُكَنْعَانْ، وُضِيقْ كْبِيرْ، وُكَانُوا جْدُدْنَا مَعَنْدْهُمْشْ الْقُوتْ. ¹²وُمَلِي سْمَعْ يَعْقُوبْ بَلِي كَايَنْ الْقَمْحْ فِي مَصَرْ، أَرْسَلْ جْدُدْنَا مَرَّة، ¹³وُفَالْمَرَّة الْتَانْيَة أَسْتَعْرَفْ يُوسُف لْخَوْتَهْ، تَمَ أَتْعْرَفْ فَرْعُونْ عْلَى عَايْلَة يُوسُف.¹⁴وُيُوسَف بْعَثْ بَاشْ إِجِيبْ بُوهْ يَعْقُوبْ وَلْعَايْلَة تَاعَهْ، خَمْسَة وُسَبْعِينْ وَاحَدْ. ¹⁵وُهَوَدْ يَعْقُوبْ لْمَصَرْ وُمَاتْ هُوَ وَجْدُودْنَا، ¹⁶وُدَوْهُمْ لْشَكِيمْ وُدَفْنُهُمْ فَالْقْبَرْ أَلِي شْرَاهْ إِبْرَاهِيمْ بَالْفَضَّة مَنْ بنِي حَمُورْأَبِي شَكِيمْ.¹⁷وُكِمَا كَانْ يْڤَرَبْ وَقْتْ الْوَعْدْ أَلِي أَحْلَفْ الله عْلِيهْ لإِبْرَاهِيمْ، كَانْ يَكْثَرْ الْشَعْبْ يْزِيدْ فِي مَصَرْ، ¹⁸حَتَى جَاسَلْطَانْ أَخَرْ مَا كَانْشْ يَعْرَفْ يُوسَف. ¹⁹أَحْڤَرْ بَزَافْ شَعْبْنَا، حَتَّى رَدْ أَوْلَدْهُمْ مَحْڤُورِينْ وُمَا يَسْتَهْلُوشْ يْعِيشُوا.²⁰"وُفِي دَاكْ الْوَقْتْ تَوْلَدْ مُوسَى وُكَانْ شْبَابْ بَزَافْ، وَتْرَبَى تَلْتْ أَشْهُرْ فِي دَارْ بُوهْ. ²¹وُمَلِي خَلَّوَهْ أَدَتَهْ بَنْتْ فَرْعُونْ وُرَبَتَّهْ كِي وَلْدْهَا.²²وَتْرَبَى مُوسَى وَتْعَلَمْ حِكْمَة الْمَصْرِيِينْ، وُكَانْ قْوِي فَالْهَدْرَة وُفَالْأعْمَالْ. ²³وُكِي كَمَلْ رَبْعِينْ سْنَة، تْحَطْ فِي ڤَلْبَهْ إِيزُورْ خَوْتَه الإِسْرَائِلِيِينْ. ²⁴وُكِي شَافْ وَاحْدْ مَنْهُمْ مَظْلُومْ حَامَى عْلِيهْ، وُرَدْلَهْ الْحَقْ، مَلِي قْتَلْ الْمَصْرِي. ²⁵وُظَّنْ بَلِي خَوْتَّهْ يَفَهْمُوا بَلِي الله بَعْثَهْ بَاشْ بْيَدَهْ يْحَرَرهُمْ. وُ هُمَا مَا فَهْمُوشْ.²⁶وُمَالْغَدْ جَا عَنْدْهُمْ وَلْڤَهُمْ يَدَوْسُوا، وُحَبْ إِيدِيرالْسَلاَمْ بِينَتْهُمْ ڤَالْ: يَا رْجَالْ، أَنْتُمَ خَوَى. عْلاَشْ تَظَلْمُوا بَعْضْكُمْ؟ ²⁷وَلِي كَانْ يَظْلَمْ قْرِيبَهْ دَفْعَهْ وُڤَالَهْ: شْكُونْ دَارَكْ رَايَسْ وُقَاضِي عْلِينَا؟ ²⁸رَاكْ حَبْ تَقْتَلْنِي كِمَا قْتَلْتْ الْمَصْرِي؟²⁹وُبْسَبَة هَادْ الْكَلْمَة هْرَبْ مُوسَى، وُوَلَى غْرِيبْ فِي أَرْضْ مَدْيَان، وُزَادْ عَنْدَه زُوجْ أَولَادْ. ³⁰"وكِي فَاتُو رَبْعِينْ سْنَة، بَانْ لَهْ مَلاَيْكَة الْرَّبْ فَالْصَحْرَة فِي جْبَلْ سِينَاء فَالنَارْ تَاعْ الْعُلَّيْقَة.³¹وُمَلِي شَافْهَا مُوسَى تْعَجَّبْ مَنْ دَاكْ الْمَنْظَرْ. وُكِي كَانْ يَمْشِي بَاشْ يْشُوفْ، سْمَعْ صُوتْ الْرَّبْ. ³²أَنَا إِلَهْ جْدُودَكْ، إِلَهْ إِبْرَاهِيمْ وُإِلَهْ إِسْحَاقْ وُإِلَهْ يَعْفُوبْ. ومُوسَى أضتَرْعَدْ و مَاقْدَرْشْ إِيشُوفْ³³وُڤَالَهْ الْرَّبْ: أَڤْلَعْ الْصَبَاطَ مَنْ كَرْعِيكْ، خَاطَرْ لَمْكَانْ أَلِي رَاكْ وَاڤَفْ فِيهْ مُقَدَسْ. ³⁴رَانِي شَفْتْ الْذَلْ تَعْ شَعْبِي أَلِي فِي مَصَرْ، وُسْمَعْتْ تَنْهِيدَة تَعْهُمْ وُهَوَدْتْ نْسَلَكْهُمْ. أَرْوَاحْ ضَرْوَكْ نَرَسْلَكْ اَلْمَصَرْ.³⁵"وُهَدَا مُوسَى لِنَكْرُوهْ ڤَالُوا: شْكُونْ دَارَكْ رَايَسْنَا وُقَاضِينَا؟ هَدَا رَسْلُو الله رَايَسْ وُفَادِي بْيَدْ الْمَلاَيْكَة أَلِي بَانْ لَهْ فَالْعُلَيْقَة. ³⁶هَدَا خَرَجْهُمْ بَعْجَايَبْ وُمُعْجِزَاتْ فِي أَرْضْ مَصَرْ، وَفْالَبْحَرْ لَحْمَرْ، وُفَصَحْرَى رَبْعِينْ سْنَة. ³⁷"هَدَا هُوَ مُوسَى أَلِي ڤَالْ لْبْنِي إِسْرَائِيلْ: نْبِي كِمَا أَنَا رَاحْ أَيدِرُ الْرَّبْ إِلَهْكُمْ مَنْ خَوَتْكُمْ لِيهْ تَسَمْعُو.³⁸هَدَا هُوَ أَلِي كَانْ فالْكَنِيسَة فالْصَحْرَة، مْعَ الْمَلاَيْكَة أَلِي كَانْ يَكَلْمَهْ فِي جْبَلْ سِينَاء، ومْعَ أَجْدَدْنَا. ³⁹أَلِي مَحَبُوشْ إِطِعُوهْ، وبقْلُبْهُمْ رَجْعُوا لْمَصَرْ. ⁴⁰ڤَالُوا لْهَارُونْ: دِيرْ لْنَا أَلِهَة أَلِي يَمْشِيوْ ڤُدَامْنَا، عْلَى خَاطَرْ مُوسَى هَدَا أَلِي خَرَجْنَا مَنْ أَرْضْ مَصَرْ مَارَنَاشْ عَارْفِينْ وَاشْ صْرَلَهْ!⁴¹وُدَارُوا فَرْدْ فِي دِيكْ لِيَامْ وُقَدْمُوا ذَبِيحَة لَصَّنَمْ، وُفَرْحُوا بَالْخَدْمَة تَعْ يَدْهُم. ⁴²وُخَلَاهُمْ الله يَعَبْدُوا عَسْكَرْ الْسْمَا، كِمَا كَانْ مَكْتُوبْ فِي كْتَابْ الأَنْبِيَا: هَلْ قَدَمْتُو لِي ذَّبَائِحْ وُ قَرَابِينْ فَالرَبْعِينْ سْنَة فَالْصَحْرَى يَا بِيتْ إِسْرَائِيلْ؟⁴³أَدِيتُو مْعَاكُمْ خَيْمَة مُولُوكْ، وُنَجْمَة الإِلَه رَمْفَان، الْتَّمَاثِيلْ أَلِي أَصْنَعْتُوهَا بَاشْ تَسْجْدُولْهَا. وَدَاكُمْ حَتَى مُورْ بَابِلْ.⁴⁴" وُخَيْمَة الْشَهَادَة كَانَتْ مْعَ جْدَدْنَا فالْصَحْرَى، كِمَا أَمَرْ أَلِي كَلَمْ مُوسَى بَاشْ يَصْنَعْهَا عْلَى الْصُورَة أَلِي شَافْهَا، ⁴⁵أَلِى جَبُوهَا مْعَهُمْ جْدَدْنَا بْقِيَادَة يَشُوع لَلَرْضْ أَلِي كَانَتْ تَعْ الْأمَمْ أَلِي طَرَدْهُمْ الله مَنْ وَجْهْ جْدَادْنَا، حَتَى لْوَقْتْ دَاوَدْ ⁴⁶أَلِي أَلْڤَا نِعْمَة عَنْدْ الله، أَلِي كَانْ عْلَى قَلْبَهْ يَبْنِي هَيْكَلْ لِإلَه يَعْقُوبْ.⁴⁷وُفَالَخَرْ سُلَيْمَان أَلِي بْنَى لَهْ الْهَيْكَلْ. ⁴⁸بَصَحْ الْعَلِي مَا يَسْكَنْشْ فْي هَيَاكِلْ مَصْنُوعَة بَالْيَدِينْ، كِمَا ڤَالْ الْنْبِيْ: ⁴⁹الْسْمَا كُورْسِي تَاعِي، وُ اَللَرْضْ تْتْحَطْ عْلِيهَا رَجْلِي. وَاشْ مَنْ دَارْ تَبْنِيوْ لِي؟ يْقُولْ الْرَّبْ وِينْ رَاهْ مْكَانْ رَاحْتِي؟ ⁵⁰مَاشِي بْيَدِي صْنَعْتْ كُلْشِي؟⁵¹"يَالِي رْڤَابْهُمْ قَاسْيِينْ، وُلِي ڤْلُوبْهُمْ وُ وَدْنِيهُمْ مَاشِي مَخْتُونِينْ! أَنْتُمَ دَايْمَنْ ضَدْ الْرُوحْ الْقُدُسْ، كِمَا دَارُوا جْدَادْكُمْ رَاكُمْ تْدِيرُوا! ⁵²وَاشْ مَنْ الأَنْبِيَا مَقَهْرُهُمْشْ جْدَادْكُمْ؟ هُمَا أَلِي قَتْلُوا أَلِي تْنَبْأُو بَلِي الْبَارْ غَادِي يْجِي، وَنْتُمَ أَلِي سَلَمْتُوهْ وُقْتَلْتُوهْ، ⁵³وُأَنْتُمَ أَلِي أَخْذِيتُوا الْشَرِيعَة مَنْ عَنْدْ الْمَلاَيْكَة وُمَا طَاعْتُهَاشْ".⁵⁴كِي سَمْعُوا لَكْلاَمَهْ تْعَمْرَتْ ڤْلُوبْهُمْ بَالْحُڤْدْ وُزَيْرُوا سِنِهُمْ عْلِيهْ. ⁵⁵وُرْفَدْ إِسْتِفَانُوسْ عَيْنِيهْ لَسْمَا وُهُوَ مْعَمَرْ بَالْرُوحْ الْقُدُسْ، وشَافْ مَجْدْ الله، ويَسُوعْ وَاڤَفْ عْلَى إِيمِينْ الله. ⁵⁶وُڤَالْ: " رَانِي نْشُوفْ الْسْمَا مَفْتُوحَة وُإِبْنْ الإِنْسَانْ عْلَى يْمِينْ الله".⁵⁷وُعَايْطُوا بْصُوتْ عَالِي وُبَلْعُوا وَذْنِهُمْ، وُهَجْمُوا عْلِيهْ مَرَة وَاحْدَة، ⁵⁸وُخَرْجُوهْ بَرَى الْمْدِينَة وُرَجْمُوهْ. وُالْشْهُودْ ڤَلْعُوا حْوَايْجْهُمْ عَنْدْ كَرْعِينْ وَاحَدْ الْشِيرْ إِسَمُوهْ شَاوَل.⁵⁹وُكَانُوا يَرْجْمُوا إسْتِفَانُوس وُهُوَ يَدْعِي وَيْڤُولْ: " يَا رَبِي يَسُوعْ، أَقْبَلْ رُوحِي". ⁶⁰مَنْ بَعْدْ سْجَدْ وُزْڤَا بْصُوتْ عَالِي: "يَا رَبْ، مَاتَحْسَبْشْ لْهُمْ هَدْ الْخَطِيَة". وُمَلِي ڤَالْ هَدْ لَكْلاَمْ رْڤَدْ.

Chapter 8

¹وُكَانْ شَاوَلْ قَابَلْ كِي قَتْلُوهْ. وُصْرَى فِي دِيكْ لِيَامْ إِضْطِهَادْ كْبِيرْ عْلَى الْكَنِيسَة أَلْلِي فِي أُرْشَلِيمْ، وَتْفَرْكْتُوا الْإِخْوَة لْڤَاعْ لَمْدُونْ تَعْ الْيَهُوذِيَة وُ الْسَّامِرَة، غِيرْ الْرُّسُل. ²وُدَاوْ إِسْتِفَانُوسْ نَاسْ إِيخَافُو رَبِي وُدَارُلَهْ جَنَازَةَ كْبِيرَة. ³وُشَاوَلْ كَمَلْ يَضْطَهَدْ الْكَنِيسَة، وُكَانْ يَدْخُلْ لَدْيَارْ وُيَدِي رْجَالْ وَنْسَا لَلْحَبْسْ.⁴وُهَدُوكْ أَلْلِي تْفَرْكْتُوا رَاحُوا يْبَشْرُوا بَالْكَلِمَة. ⁵وُدْخَلْ فِيلُبُّس لَمْدِينَة الْسَامِرَة وكَانْ يْبَشَرْ لْهُمْ بَالْمَسِيحْ.⁶وَالنَاسْ كَانُوا يَسَمْعُوا بْرُوحْ وَاحْدَة لَكْلَامَهْ مَلِي سَمْعُوا وُشَافُوا المُعْجِزَاتْ أَلِي صْرَاتْ، ⁷خَاطَرْ بَزَافْ مَلِي كَانَتْ فِيهُمْ أَرْوَاحْ نَاجْسَة خَرْجَتْ مَنْهُمْ بَعْيَاطْ عَالِي. وُكْثِيرْ الْمَعْوقِينْ وُالْعُرْجْ بْرَاوْ. ⁸وُكَانْ فَرْحْ كْبِير فِي دِيكْ لَمْدِينَة.⁹وُكَانْ مَنْ قْبَلْ رَاجَلْ أَسْمَهْ سِيمُون، يَخْدَمْ بَالْسْحُورْ وُيْدَهَشْ نَاسْ الْسَّامِرَة، ڤَايَلْ هَدَا شِي كْبِيرْ! ¹⁰وُكَانُوا ڤَاعْ يْتَبْعُوهْ صْغِيرْ وُكْبِيرْڤَالُوا: "هَذِي هِيَ قُوَّة الله الْعَظِيمَة". ¹¹وُكَانُوا يْتَبْعُوهْ خَاطَرْ عَنْدَه مُدَّة طْوِيلَة وُهُوَ يَدْهَشْ فِيهُمْ بَالسِحْرْ تَاعَهْ.¹²بَصَحْ كِي أَمْنُوا فِيلُبُّسْ وُهُوَ يْبَشَرْ بَشِي تَاعْ مَلَكُوتْ الله وُبْأَسْمْ يَسُوعْ الْمَسِيحْ، رْجَالْ وَنْسَا غَطْسُوا. ¹³وُسِيمُونْ تَانِي أَمَنْ. وُكِي أَغْطَسْ وَلَى يَمْشِي مْعَ فِيلُبُّسْ، وُمَلِي شَافْ عْجَايَبْ وُقُوَّاتْ كْبَارْ تَصْرَى نَدْهَشْ.¹⁴مَلِي سَمْعُوا الْرُسُل فِي أُرْشَلِيمْ بَلِي الْسَّامِرَة قَبْلَتْ كَلِمَة الله، رَسْلُولْهُمْ بُطْرُس وُيُوحَنَّا، ¹⁵وُغِيرْ وَصْلُوا صَلاَوْ مَنْ أَجْلْهُمْ بَاشْ يَقَبْلُوا اَلرُوحْ الْقُدُسْ، ¹⁶خَاطَرْ مَازَالْ مَاحَلْشْ عْلَى حَتَى وَاحَدْ مَنْهُمْ، بَصَحْ كَانُوا تْغَطْسُوا بْأَسْمْ الْرَّبْ يَسُوع. ¹⁷فِي دَاكْ الْوَقْتْ حَطُوا عْلِيهُمْ الْيَدِينْ وُقَبْلُوا اَلرُوحْ الْقُدُسْ.¹⁸وُكِي شَافْ سِيمُون بَلِي بْحَطْ الْيَدِينْ الْرُّسُلْ يَتَعْطَى الْرُوحْ الْقُدُس جَابْ لِيهُمْ دْرَاهَمْ ¹⁹وُڤَالْ: " مَدُلِي أَنَا تَانٍي هَادْ الْسُّلْطَانْ، بَاشْ أَلِي أَنْحَطْ عْلِيهْ يَدِي يَقْبَلْ الْرُوحْ الْقُدُس".²⁰وُڤَالْ لَهْ بُطْرُس: "الْفَضَّة تَعَكْ تَهَلْكَكْ، خَاطَرْ أَحْسَبْتْ قَادَرْ تَشْرِي مَوْهِبَة الله بَدْرَاهَمْ! ²¹مَاعَنْدَكْ لاَ نْصِيبْ وَلاَ قَسْمَة فْهَادْ الْشِي، خَاطَرْ ڤَلْبَكْ مَاهُوشْ نِيشَانْ مْعَ الله. ²²تُبْ مَنْ هَادْ اَلشِرْكْ، وَأَطْلَبْ مَنْ الله بَاشْ يَغْفَرْلَكْ هَادْ اَلْفِكْرْ أَلِي فِي ڤَلْبَكْ، ²³رَانِي نْشُوفْ فِيكْ تْتْخَبَطْ فَالمُّرْ وُمَرْبُوطْ فالظُّلْمْ".²⁴جَوْبَاهْ سِيمُونْ وُڤَالْ: "أَدْعُولِي أَنْتُمَا رَّبِي بَاشْ مَا يْجِيشْ عْلِيَا الْشِي أَلِي ذْكَرْتُوهْ".²⁵مْبَعْدْ مَا شَهْدُوا وُهَدْرُا بْكَلِمَة الْرَّبْ، رَجْعُوا لِأُرْشَلِيمْ وُبَشْرُوا فِي دْوَاوِير الْسَّامِرِيِينْ²⁶مَنْ بَعْدْ مَلاَيْكة الرَّبْ كَلَّمْ فِيلِبُّسْ ڤَالْ: "أَوْڤَفْ أُو رُوحْ لْجِهَة الْجَنُوبْ، عْلَى طْرِيڤْ بَرِّيَّة أَلِي بِينْ أُرْشَلِيم أُوغَزَّة". ²⁷تَمْ تَمْ نَاضْ أُو رَاحْ. وُكاَنْ وَاحَدْ الْرَاجَلْ حَبَشِي، وْزِيرْالْمَالِيَة لِكَنْدَاكَة سُلْطَانَة الْحَبَشَة، وُهُوَ حَجْ لأُرْشَلِيمْ بَاشْ يَسْجَدْ فِيهَا. ²⁸وُمَلِي كَانْ رَاجَعْ عْلَى الْمَرْكَبَة تَعَه يَقْرَأ الْنَّبِي إِشْعِيَاءْ.²⁹وَالرُّوحْ الْقُدُسْ ڤَالْ لْفِيلُبُّسْ: " رُوحْ رَافَقْ هَدْ الْمَرْكَبَة". ³⁰وُتْقَدَمْ عَنْدَهْ فِيلُبُّسْ، وُسَمْعَهْ يَقْرَأ النَّبِي إِشْعِيَاء، وُڤَالَهْ رَاكْ فَاهَمْ شَا تَقْرَأ؟". ³¹وُڤَالَهْ كِيفَاشْ نَفْهَمْ إِلَى مَافَهَمْنِيشْ كَاشْ وَاحَدْ؟". وُعْرَضْ فِيلُبُّسْ يَطْلَعْ يْجَمَعْ مْعَاهْ.³²وُكَانْ يَقْرَأ فالْكْتَابْ مَنْ هَادْ الْفَصْلْ: " كِي لَخْرُوفْ أَلِي رَايَحْ يَتَذْبْحْ، كِي خْرُوفْ سَاكَتْ قُدَامْ أَلِي دَوَاهْ مَافْتَحْشْ فَمَهْ. ³³وُهُوَ مَتْوَاضَعْ كْلاَوْلَهْ حَقَهْ، وُشْكُونْ مَنْ جِيلَهْ يْحْكِي عْلِيهْ؟ خَاطَر حْيَاتَهْ تَتْنَڤْلَعْ مَنَهْ".³⁴وُجَاوَبْ الْخَصِي فِيلُبُّس وُڤَالْ:"نَطْلَبْ لِيكْ: عْلَى مَنْ رَاهْ يَهْدَرْ الْنَّبٍي؟ عْلَى رُوحَه وَلَى عْلَى وَاحَدْ أَخَرْ؟. ³⁵وهْدَرْ فِيلُبُّس وُبْدَى مَنْ هَادْ الَكْتَابْ يْبَشْرَهْ بْيَسُوع.³⁶وُهُمَا يَمْشِيوْ فَالْطْرِيڤْ وَصْلُوا أَلْوَاحَدْ لَمْكَانْ فِيهْ اَلْمَا، ڤَالْ الْخَصِي: هَاوْ الْمَا شَا يَمْنَعْنِي نَتْغَطَسْ؟". ³⁷ڤَالْ فِيلُبُّسْ: "إِذَا رَاكْ مُؤْمِنْ مَنْ ڤَلْبَكْ تَقْدَر". جَوْبَاهْ وُڤَالْ: "رَانِي مُؤْمِنْ بَلِي يَسُوعْ الْمَسِيحْ هُوَ إبْنْ الله". ³⁸أَمْرَهْ بَشْ يْحَبَسْ الْمَرْكَبَة، هَوْدُوا فِي زُوجْ لَلْمَا، وُفِيلُبُّسْ غَطَسْ الخَصِي.³⁹وُمَلِي خَرْجُوا مَالْمَا رُوحْ الْرَّبْ خْطَفْ فِيلُبُّسْ، وُالخَصِي مَاوَلاَشْ يْشُوفَهْ وُكَمَلْ طْرِيڤَاهْ بَالْفَرْحْ. ⁴⁰وُفِيلُبُّسْ أَلْڤَى رُوحَهْ فِي أَشْدُودْ. وُهُوَ مْسَفَرْبَشَرْ لَمْدُونْ حَتَّى وْصَلْ قَيْصَرِيَّة.

Chapter 9

¹كَانْ مَازَال يَضْطَهَدْ وُيَقْتَلْ تَلاَمِيذْ اَلرَّبْ، وُرَاحْ أَلْرَايَسْ الْكَهَنَة ²وَطْلَبْ مَنَهْ بْرِيَة لْدِمَشْقْ، للْمَجَامَعْ تَعْ الْيَهُودْ بَاشْ يَحْكَمْ ڤَاعْ أَلِي تَبْعُوا هَادْ الْطْرِيڤْ رْجَالْ وَنْسَا وُيْجِيبْهُومْ مْقَيْدِينْ لأُرْشَلِيمْ.³وُكِي رَاحْ مَلِي ڤْرِيبْ يَوْصَلْ دِمَشْقْ عْلَى غَفْلَة بَرَقْ عْليهْ ضُو مَالسْمَا، ⁴طَاحْ لاَرْضْ وُسْمَعْ صُوتْ ڤَالَهْ: " شَاوُل، شَاوُلْ! عْلاَشْ رَاكْ تَضْطَهَدْنِي؟".⁵ڤَالْ: " شْكُونْ أَنْتَ يَاسِيدي؟". وڤَالْ الْرَّب: "أَنَا يَسُوع أَلِي رَاكْ تَضْطَهَدْ فِيهْ.صْعِيبْ عْلِيكْ تَرْفَسْ مَنَاخِسَ". ⁶وُڤَالْ وُهُوَ يَرْجَفْ وُمَتْحَيَرْ: "يَارَب، شَا حَبِيتْ نْدِيرْ؟". ڤَالَهْ الْرَّبْ:نُضْ وَأَدْخَلْ لَمْدِينَة وُيَتْڤَالْ لَكْ شَا لاَزَمْ أَدِيرْ". ⁷وُ الرْجَالْ أَلِي كَانُوا مْسَافْرِينْ مْعَاهْ نَاضُوا سَاكْتِينْ، يَسَمْعُوا الصُوتْ وُمَاشَافُوا وَالُوا.⁸نَضْ شَاوُل مالْلَرْضْ، وعِينِيهْ مَفْتُوحِين وهُوَ مَيْشُوفشْ. حَكْمُوهْ مَنْ يَدِيهْ و دَخْلُوهْ لدِمَشْقْ. ⁹وُڤْعَدْ ثَلْتْ إِيَامْ مَايْشُوفْشْ، مَايَاكُلْ مَايَشْرَبْ.¹⁰وُكَانْ فِي دِمَشْقْ تِلْمِيذْ أَسْمَهْ حَنَانِيَّا، وُڤَالَهْ اَلرَّبْ فِي رُؤْيَة: "يَا حَنَانِيَّا!". وُڤَالْ:"رَانٍي هْنَا يَارَب". ¹¹وُڤَالَهْ اَلرَّبْ:" رُوحْ لَزُّقَاقْ أَلِي يْسِمِوَهْ اْلمُسْتَقِيمْ، وحَوَسْ عْلَى دَارْ يَهُوذَا تَلْڤَى عَنْدَهْ رَجَلْ طَرْسُوسِي يْسَمِوَهْ شَاوُلْ. خَاطَرْ رَاهْ يْصَلِي ¹²وُشَافْ فْي رُؤْيَا رَاجَلْ أَسْمَهْ حَنَانِيَّا دَاخَلْ وُحَطْ عْلِيهْ يَدَهْ بَاشْ يْوَلِي يْشُوفْ.¹³جَاوَبْ حَنَانِيَّا: "يَارَب، سْمَعْتْ بَلِي هَادْ اَلرَاجَلْ، شْحَالْ مَنْ شَّرْدَارْ فَالْقِدِّيسِينْ تَاعَكْ فْي أُرْشَلِيمْ. ¹⁴وُرَاهْ عَنْدَهْ الْسُلْطَة مَنْ رَايَسْ الْكَهَنَة بَاشْ يْقَيَدْ ڤَاعْ أَلِي يَدْعُو بْأَسْمَكْ". ¹⁵وُڤَالَهْ الْرَّب: "رُوحْ! خَاطَرْ أَنَا أَلِي خَيَرْتَهْ بَاشْ يَرْفَدْ وُيَدِي أسْمِي لَلبَلْدَانْ وُلَسْلاطَنْ وُبَنِي إِسْرَائِيلْ. ¹⁶نْوَارِلَهْ قَدَاشْ لاَزَمْ يَتَوْجَعْ عْلَى أَسْمِي".¹⁷رَاحْ حَنَانِيَّا أدْخَلْ لَدَارْ وحَطْ عْلِيهْ يَدِيهْ وڤَالْ: " يَا خُويَا شَاوُلْ، الْرَّب يَسُوعْ أَرْسَلْنِي أَلِي بَانْ لَكْ فالْطٍرِيڤْ أَلِي جِيتْ مَنْهَا، بَاشْ تْشُوفْ و تَتْعَمَرْ بالْرُوحْ الْقُدُس". ¹⁸تَمتَمْ طَاحْ مَنْ عَيْنِيهْ حَاجَة تَشْبَهْ قْشُورْ، وتَمْتَمْ وَلَى يْشُوفْ، و رَاحْ تْغَطَسْ . ¹⁹وكْلَى وتْقَوَى. وكَانْ شَاوُلْ مْعَ الْتَلاَمِيذْ أَلِي فِي دِمَشْقْ يَامَاتْ.²⁰وُلَلْوَقْتْ بْدَ يْبَشَرْ فالْمَجَامَعْ بَالْمَسِيح: "بلِي هُوَ وَلْدْ الله". ²¹نْدَهْشُوا ڤَاعْ أَلِي كَانُوا يَسَمْعُوا وُڤَالُوا: "مَاشِي هَدَا هُوَ أَلِي أَهْلَكْ فِي أُورْشَلِيمْ أَلِي يَدْعُوا بْهَادْ الأَسَمْ؟ وُجَا لَهْنَا بَاشْ يْقَيْدْهُمْ وُيَدِيهُمْ لَرِيَاسْ الْكَهَنَة!". ²²وُشَاوُلْ كَانْ يَقْوَّة كْثَرْ، وُيْحَيَرْ الْيَهُودْ الْسَّاكْنِينْ فِي دِمَشْقْ وُيْبَرْهَنْ: "بَلِي يَسُوعْ هُوَ الْمَسِيحْ".²³وُ كِي فَاتْ بَزَاف مَالْوَقْتْ تْشَّاوْرُوا الْيَهُودْ بَاشْ يَقَتْلُوهْ، ²⁴وُشَاوُلْ سْمَعْ بَالخُطَة تَعْهُمْ، كَانُوا يْعَسُوا لْبِبَانْ تَاعْ لَمْدِينَة لِيلْ وُنْهَارْ بَاشْ يَقَتْلُوهْ. ²⁵أدَاوَهْ الْتَلاَمِيذْ فالْلِيل وهَوْدُوهْ مالسُّورْ دَاخَلْ سَلَّة.²⁶وُكِي لْحَّڤْ شَاوُلْلأُورْشَلِيمْ بْغَى يَتَقَرَبْ مالْتَّلاَمِيذْ، بَصَحْ كَانُوا يْخَافُوهْ مَاشِي مْصَدْقِينْ بَلِي تِلْمِيذْ. ²⁷وَدَاهْ بَرْنَابَا عَنْدْ اَلرُّسُلْ، وَأحْكَالْهُمْ كِيفَاشْ شَافْ اَلرَّبْ فَالطْرِيقْ وُكِي كَلْمَّهْ، وُكِي كَانْ أيْبَشَرْفِي دِمَشْقْ بْأَسَمْ يَسُوعْ.²⁸وَڤْعَدْ مْعَاهُمْ يَدْخَلْ وُ يَخْرَجْ فِي أُورْشَلِيمْ وُيَهْدَرْ بْجُرْئَة بْأَسَمْ الْرَّب يَسُوع. ²⁹وُكَانْ يَوْعَظْ وُيَتْبَاحثْ مْعَ الْيُوننَانِيِّين، وُحَاوْلُوا يَقْتْلُوهْ. ³⁰كِي سَمْعُوا الْإِخْوَة هَوْدُوهْ الْقَيْصَرِيَّة وُرَسْلُوهْ لْطَرْسُوسْ.³¹وُ الْكَنَائِس فْڤَاعْ الْيَهُودِيَّة وَالْجَلِيلْ وَالسَّامِرَة كَانْ عَنْدْهَا اَلسَلاَمْ، وُكَانَتْ تَتَبْنَى وُتَمْشِي بْخُوفْ اَلرَّبْ، وُتَعْزِيَة اَلرُوحْ اَلْقُدُسْ وُكَانَتْ تَكْبَرْ. ³²وُكِي كَانْ بُطْرُسْ يْزُورْ لَمْدَايَنْ، زَارْ الْسُكَانْ تَعْ لُدَّة،³³كَانْ تَمَى رَاجَلْ إِسَمُهْ إِينِيَاسْ مْعَوَقْ رَاقَدْ عْلَى سْرِيرَهْ مَنْ ثْمَنْ سْنِينْ، ³⁴وُڤَالَهْ بُطْرُسْ: "يَا إِينِيَاسْ، يَسُوعْ الْمَسِيحْ شْفَاكْ نُوضْ وُفَرَشْ لْرُوحَكْ!". تَم تَم وْڤَفْ. ³⁵وُشَافُوهْ ڤَاعْ سُكَانْ لُدَّة وْسَارُون، وُأَمْنُوا بَالرَّبْ.³⁶وُكَانْ فِي مْدِينَة يَافَا تِلْمِذَة أَسَمْهَ طَابِيثَا أَلِي مَعْنَاهْ غْزَالَة. كَانَتْ أَدِيرْ غِيرْالْخِيرْوُتْعَمَلْ الْنَاسْ بْإِحْسَانْ. ³⁷وُفِي دِيكْ لِيَامْ مَرْضَتْ وُمَاتَّتْ، غَسْلُوهَا وُحَطُوهَا فِي بِيتْ عَالْيَة.³⁸وَمْدِينَة لُدَّةَ ڤْرِيبَة مَنْ يَافَا، سَمْعُوا الْتَلاَمِيذْ بَلِي بُطْرُسْ كَانْ فِيهَا، رَاسْلُوا زُوجْ رْجَالْ لِيهْ بَاشْ أيْجِي عَنْدْهُمْ. ³⁹تَمْ تَمْ رَاحْ بُطْرُس مْعَاهُمْ. كِي وَصْلُوا طْلَعْ لَلبِيتْ الْعَالْيَة، وُ كَانَت مْعَاهْ ڤَاعْ الْهَجَالاَتْ تَبْكِي وُيْوَرِيوْ لَحْواَيَجْ أَلِي كَانَتْ تْخَيَطْ غْزَالَة كِي كَانَتْ مْعَاهُمْ.⁴⁰خَارَجْهُمْ بُطْرُس ڤَاعْ بَرَى، وَسْجَدْ وُصَلَّى، مَنْ بَعْدْ دَارْ لَلْجَسَدْ وُڤَالْ: "يَا طَابِيثَا، نُوضِي!". فَتْحَتْ عِيْنِيهَا. وُمَلِي شَافَتْ بُطْرُس جَمْعَتْ، ⁴¹أَعْطَلْهَا تَاكُّلْ وُنَوَضْهَا. مَنْ بَعْدْ عَيَطْ لَلْقِدِّيسِينْ وَالْهَجَالاَت وُرَدْهَالْهُمْ حِيَّة. ⁴²وُڤَاعْ يَافَا وْصَلْهَا لَخْبَرْ، وُبَزَافْ أَمْنُوا بَالْرَّبْ. ⁴³وُڤْعَدْ فِي يَافَا إِيَّامْ كْثِيرَة، عَنْدْ سِمْعَان رَاجَلْ دَبَّاغْ

Chapter 10

¹فِي قَيْصَرِيَّة رَاجَلْ إِسَمُهْ كَرْنِيلِيُوس، رَايَس مِيَة عَسْكْرِي مَنْ الْكَتِيبَة أَلِي يْسَمُهَا الإِطَالِيَّة. ²وُهُوَ تَقِي وُخَايَفْ الله مْعَ ڤَاعْ عَايَلْتَهْ، يْدِيرْ الْخِيرْ لَنَاسْ، وُيْصَلِّي فِي كُلْ وَقْتْ لله³وُشَافْ فِي رُؤْيَا وَاضْحَة عْالْسَاعَة الْتَاسْعَة مَالْنْهَارْ، مَلاَيْكَة تَاعْ الله دْخَالْ لْعَنْدَهْ وُڤَالَهْ: "يَا كَرْنِيلِيُوس!". ⁴كِي شَافْ لِيهْ دَخْلَهْ الْخَوفْ، ڤَالْ: " شَا بْغِيتْ يَا سِيدِي؟". وُڤَالَهْ: " صْلاَتَكْ وَ الصَدَقَة تَاعَكْ طَلْعَتْ عَنْد الله. ⁵وُظَرْوَكْ أَرْسَلْ لْيَافَا رْجَالْ وَعْرَضْ سِمْعَانْ أَلِي يْسَمُوهْ بُطْرُسْ. ⁶رَاهْ عَنْدْ سِمْعَان رَاجَلْ دَبَّاغْ دَارَهْ عَنْدْ لَبْحَارْ. وُهُوَ يْڤُولَكَ شَا بَغِي أَدِيرْ".⁷وُمَلِي رَاحْ الْمَلاَيْكَة أَلِي كَانْ يَهْدَرْ لْكَرْنِيلِيُوس عَيَطْ لْزُوجْ مَنْ الْخَدَامِينْ تَاعَهْ، وُعَسْكْرِي تَقِي مَنْ أَلِي كَانُوا تَحْتْ قِيَادتَهْ، ⁸وُحْكَالْهُمْ كُلْ شِي وُأَرْسَلْهُمْ لْيَافَا⁹وُفَالْغَدْ وُهُمَا مْسَافْرِينْ ڤْرِيبْ يَوصْلُوا لَمْدِينَة، طْلَعْ بُطْرُس لَسْطَحْ بَاشْ إِيْصَلِي عْلَى الْسَاعَة الْسَتَة. ¹⁰جَاعْ بَزَافْ وُشَهَى يَاكُلْ. وُكِي كَانُوا يْوَجْدُلُوا الْمَاكْلَة، دْخَلْ فِي غَيْبُوبَة، ¹¹وُشَافْ الْسْمَا مَفْتُوحَة، وِوِعَاءْ مْهَوْدْ عْلِيهْ يَشَبَهْ لْطَرْفْ قْمَاشْ كْبِيرْ مَرْبُوطْ مَنْ رَبْعْ جْوَايَهْ يْهَوَدْ لَلَرْضْ. ¹²وُكَانْ فِيهْ ڤَاعْ حَيَوانَاتْ الْلَرْضْ وُالْوْحُوشْ وَطْيُورْ الْسْمَا.¹³وُسْمَعْ صُوتْ: "نُوضْ يَا بُطْرُس، أَذْبَحْ وُكُولْ". ¹⁴وُڤَالْ بُطْرُسْ: "لاَ يَا رَبْ! أَنَا مَا نَاكُلْ شِي مْحَرَمْ وَلاَ نَجَسْ". ¹⁵وُسْمَعْ مَرَة تَانْيَة الْصُوتْ : "أَلِي نَقَاهْ الله مَاتْحَسْبَهْشْ أَنْتَ تَدَنَّسْ!". ¹⁶وُصْرَى هَكْدَا ثَلْثْ مَرَّاتْ، مَنْ بَعْدْ طْلَعْ الْوِعَاءْ لَسْمَا.¹⁷تْحَيَرْ بُطْرُسْ وُ ڤْعَدْ يَسَقْسِي رُوحَهْ: وَاشْ مَعْنَى هَادْ الْرُؤْيَا أَلِي شَفْهَا وَالرْجَالْ أَلِي أرْسَلْهُمْ كَرْنِيلِيُوس، سَقْسَاوْ عْلَى دَارْ سِمْعَانْ وُ وَڤْفُوا عَنْدْ الْبَابْ: ¹⁸" يَسَاْلُوا إِذَا سِمْعَانْ أَلِي يْسَمُهْ بُطْرُس رَاهْ هْنَا؟".¹⁹فَالْوَقْتْ أَلِي كَانْ بُطْرُس مَازَالْ يْخَمَمْ فالْرُؤْيَا، الْرُوحْ ڤَالَهْ: "رَاهْ هْنَا ثْلاَثْ رْجَالْ يْحَوْسُوا عْلِيكْ. ²⁰نُوضْ وُهَوَدْ وُرُوحْ مْعَاهُمْ بْلاَ خُوفْ، خَاطَرْ أَنَا أَرْسَلْتْهُمْ". ²¹هَوَدْ بُطْرُسْ أَلْعَنْدْ الْرْجَالْ أَلِي أَرْسَلْهُمْ عَنْدَهْ كَرْنِيلِيُوسْ، وُڤَالْ: "أَنَا هُوَ أَلِي رَاكُمْ تْحَوْسُوا عْلِيهْ. شَا رَاكُمْ بَاغْيِينْ مَنِي؟".²²ڤَالُوا: "كَرْنٍيلِيُوس رَايَس لَمْيَة، رَاجَلْ تَقِي وُخَايَفْ الله وُمَشْهُودْ لَهْ مَنْ كُلْ أُّمَة الْيَهُود، وَحَلَهْ مَلاَيْكَة مْقَدَّسْ بَاشْ يَعَرْضَكْ لْدَارَهْ وُيَسْمَعْ مَنَكْ كْلاَمْ". ²³عْرَاضْهُمْ لَدَارْ، وُفَالْغَدْ شَوَرْ بُطْرُس مَعَهُمْ، وُنَاسْ مَنْ الإِخْوَة تَعْ يَافَا رَافْقُوهْ.²⁴وُ فَالْغَدْ وَصْلُوا قَّيْصَرِيَّة. كَرْنِيلِيُوس كَانْ يْقَرَعْ فِيهُمْ، وُعْرَضْ نْسَابَهْ وُحْبَابَهْ لَڤْرَابْ.²⁵كِي دْخَلْ بُطْرُس قَبْلَهْ كَرْنِيلِيُوسْ وُسْجَدْ عْلَى كَرْعِيهْ. ²⁶نَوْضَهْ بُطْرُسْ وُڤَالْ: "نُوضْ، أَنَا تَانِي إِنْسَانْ".²⁷وُدْخَلْ وُهُوَ يَهْدَرْ مْعَاهْ شَافْ كْثِيرْ مالْنَاسْ مْجَمْعِينْ. ²⁸وُڤَالْ لْهُمْ: "رَاكُمْ عَرْفِينْ بَلِي مْحَرَّمْ عْلَى وَاحَدْ يَهُودِي يَتْعَامَلْ مْعَ وَاحَدْ بَرَانِي وَلاَ يْزُورَهْ. وَأَنَا وَرَالِي الله مَانْقُولْشْ عْلَى إِنْسَانْ دْنَسْ وَلاَ نْجَسْ. ²⁹عْلَى هَدْ الْشِي جِيتْ، وُقْبَلْتْ الْعَرْضَة تَاعْكُمْ. عْلاَشْ عْرَضْتُونِي؟"³⁰كَرْنِيلِيُوس ڤَالْ: " هَدِي رَبْعْ إِيَامْ فِي هَادْ الْسَاعَة كُنْتْ صَايَمْ. وُعَالْسَاعَة الْتَسْعَة كُنْتْ أَنْصَلِي فِي دَارِي، وُوَاحَدْ اَلرَاجَلْ وْڤَفْ قُدَامِي بَلْبَاسْ يَبْرَڤْ ³¹وُڤَالْ: يَا كَرْنِيلِيُوس، الله سْمَعْ صْلاَتَكْ وُذْكَرْ صَدَقَاتَكْ. ³²أَرْسَلْ ألْ يَافَا وُعْرَضْ سِمْعَانْ أَلِي يْسَمُوهْ بُطْرُس. رَاهْ فِي دَارْ سِمْعَانْ رَاجَلْ دَبَّاغْ عَنْدْ لَبْحَارْ. كِي يْجِي يْكَلْمَكْ. ³³أَرْسَلْتْ لِيكْ تَمْ تَمْ. وَأَنْتَ دَرْتْ مْلِيحْ كِي جِيتْ. وُضُرْوكْ رَنَا فِي رَحْبَة حَاضْرِينْ ڤُدَامْ الله بَاشْ نَسَمْعُوا اَلشِي أَلِي أَمْرَكْ بِهْ الله".³⁴فْتَحْ بُطْرُس فَمَهْ وُڤَالْ: " بَالْحَقْ أَنَا نْقُولْ الله مَا يْشُوفْشْ لَوْجُوهْ. ³⁵فِي كُلْ بْلاَدْ الله يْشُوفْ أَلِي يَتَقِيوَاهْ وُيْدِيرُوا الْخِيرْ.³⁶الْكَلِمَة أَلِي أَرْسَلْهَا لَبْنِي إِسْرَائِيلْ يْبَشَرْ بَالسَلاَمْ بْيَسُوعْ الْمَسِيحْ. هَذَا هُو رَب ڤَاعْ الْنَاسْ. ³⁷أَنْتُمَ سْمَعْتُوا بَالشِي أَلِي صْرَى فْڤَاعْ الْيَهُودِيَّة وُبْدَى مَالْجَلِيلْ، بَعْدْ الْتَغْطَاسْ أَلِي بَشَرْ بِهْ يُوحَنَّا. ³⁸يَسُوعْ أَلِي مَنْ الْنَّاصِرَة مَسْحَهْ الله بَالْرُوح الْقُدُسْ وُالْقُوَّة، أَلِي كَانْ يْرُوحْ مَنْ مْكَان لَمْكَانْ يْديرْ الْخِيرْ وُيَشْفِي ڤَاعْ أَلِي إِبْلِيسْ تْسَلَّطْ عْلِيهُمْ، خَاطَرْ الله كَانْ مْعَهْ.³⁹وحْنَا شْهُودْ بْكُلْ الْشِي أَلِي صْرَى فْي بْلاَدْ الْيَهُودِيَّة وُفِي أُورْشَلِيم. قَتْلُوهْ صَحْ وُعَلْڤُوهْ عْلَى خَشْبَة. ⁴⁰الله نَوْضَهْ مَن الْمُوتْ فَالْيُومْ الْثَالَثْ، وُخَلَاهْ يَضْهَرْ لَنَاسْ، ⁴¹مَاشِي لْڤَاعْ الشَّعْبْ، لَشْهُودْ الله أَلِي خَيَرْهُمْ. حْنَا اللَوْلِينْ كْلِينَا وَشْرَبْنَا مْعَاهْ بَعْدْ مَا قَامْ مَنْ الْمُوتْ.⁴²وُ وَصَّانَى نْبَشَرُو لَشَّعْبْ، وُنَشْهَدْ بَلِي هَذَ هُوَ أَلِي خْتَارُو الله بَاشْ يْحَاسَبْ الْحَيِينْ و الْمِيْتِينْ. ⁴³بِهْ شَهْدُوا ڤَاعْ الأَنْبِيَا بَلِي أَلِي يُؤْمِنْ بِيهْ يْنَالْ بَأَسْمَهْ غُفْرَانْ الْذْنُوبْ".⁴⁴وُبُطْرُسْ مَازَالْ يَحْكِي عْلَى هَادْ الأُمُورْ، اَلرُوحْ اَلْقُدُسْ هَوَدْ ڤَاعْ أَلِي كَانُوا يَسْمْعُوا الْكَلِمَة. ⁴⁵أَنْدَهْشُوا الْمُومْنِين الْيَهُودْ، أَلِي جَاوْمْعَ بُطْرُسْ، خَاطَرْ مَوْهِبَة الْرُوحْ الْقُدُسْ دَخْلَتْ لَلْأُمَمْ تَانِي.⁴⁶خَاطَرْ كَانُوا يَسَمْعُهُمْ يَتْكَلْمُوا بْلُغَة اَلرُوحْ وُيْعَظْمُوا الله. وُبُطْرُسْ ڤَالْ: ⁴⁷" يَادْرَى يَقْدَرْ وَاحَدْ يَمْنَعْهُمْ مَنْ الْتَغْطَاسْ رَاهُمْ قَبْلُوا الْرُوحْ الْقُدُسْ كِمَا قْبَلْنَاهْ حْنَا؟". ⁴⁸وُأَمَرْهُمْ يَتْغَطْسُوا بْأَسْمْ اَلرَّبْ. وُتَمَ عَرْضُوهْ يَڤْعَدْ مَعَاهُمْ شِي يَامَاتْ.

Chapter 11

¹سَمْعُوا الْرُّسُل الإِخْوَة أَلِي كَانُوا فالْيَهُودِيَّة بَلِي الأُمَمْ تَانِي قَبْلُوا كَلِمَة الله. ²وُكِي طْلَعْ بُطْرُس لأُورْشَلِيمْ،خَاصْمُوهْ الْمُومْنِينْ أَلِي أصَلْهُمْ مَالْيَهُودْ، ³ڤَالُوالَهْ: "كِيفَاشْ دْخَلْتْ عَنْدْ أَلِي مَاشِي مَخْتُونِينْ وُكْلِيتْ مْعَاهُمْ".⁴وُبْدَى بُطْرُس يْفَهَمْهُمْ كِي صْرَتْ الأُمُورْ ڤَالْ: ⁵"أَنَا كُنْتْ فِي مْدِينَة يَافَا نْصَلِي، وُشَفْتْ فِي رُؤْيَة: وِعَاءْ كِي طَرْفْ قْمَاشْ كْبِيرْمَرْبُوطَة بْرَبْعَة جْوَايَهْ مْهَوَدْ مَالْسْمَا عْلِيَّا. ⁶وُشَفْتْ فِيهْ مْلِيحْ، بَانْ لِي فِيهَاحَيَوَانَاتْ الْلَرْضْ وُلَوْحُوشْ وُالزَّحَّافَاتْ وُطْيُورْ الْسْمَا.⁷سْمَعْتْ صُوتْ يْقُولْ لِي: نُوضْ يَا بُطْرُس، اَذْبَحْ وُكُّولْ. ⁸وُڤُلْتْ: لاَ يَارَبِ! مَا يَدْخَلْشْ فَمِي شِي مْحَرَمْ وَلاَ نَجِسْ. ⁹جَاوَبْنِي الصُوتْ مَرَة تَانْيَة مَنْ الْسْمَا: أَلِي نَقَاهْ الله مَا تَحْسْبَهْشْ أَنْتَ نْجَسْ. وُ ¹⁰كَانْ هَادْ اَلْأمْرْ ثْلاَثْ مَرَّاتْ. وُأَطْلَعْ كُلْشِي لَسْمَا.¹¹وثْلاَثْ رْجَالْ وَقْفُوا فِي دَاكْ الْوَقْتْ عَنْدْ بَابْ الْدَارْ أَلِي كُنْتْ فِيهَا، مَرْسُولِينْ أَلْ عَنْدِي مَنْ قَيْصَرِيَّة. ¹²وُڤَالْ لِي اَلرُّوحْ اَلْقُدُسْ نْرُوحْ مْعَاهُمْ بْلَى خُوفْ. وُرَوَحْتْ مْعَاهُمْ وُ جَاو مْعَانَا هَادُو الإِخْوَة الْسَتَة، دْخَلْنَا دَارْ الْرَاجَلْ، ¹³وُ حْكَالْنَا كِيفَاشْ شَافْ مَلاَيْكَة فِي دَارَهْ وْقَفْ وُڤَالَهْ: أَرْسَلْ اَلْ يَافَا رْحَالْ، وَأَعْرَضْ سِمْعَانْ أَلِي يْسَمُوهْ بُطْرُسْ، ¹⁴وُهُوَ يْكَلْمَكْ بَكْلاَمْ تَسْلَكْ بِيهْ أَنْتْ وُڤَاعْ دَارَكْ.¹⁵كِي بْدِيتْ نَهْدَرْ، هَوَدْ الْرُّوحْ الْقُدُسْ عْلِيهُمْ كِمَا هَوَدْ عْلِينَا فَالْبِدَايَة. ¹⁶تْفَكَرْتْ كْلاَمْ الْرَّب مَلِي ڤَالْ: يُوحَنَّا يْغَطَسْ بَالْمَا وَأَنْتُمَ رَاحْ تَعْمْدُوا بالْرُّوحْ الْقُدُسْ.¹⁷إِذَا الله حَبْ يْسَاوِهُمْ بِينَا وَأَعْطَاهُمْ المَوْهِبَة كِمَا أَعْطَاهَلْنَا لِينَا وُأَمْنُوا بَالْرَّبْ يَسُوعْ الْمَسِيحْ، شْكُونْ أَنَا؟ قَادَرْ نْحَبَسْ الله؟". ¹⁸كِي سَمْعُوا أَلِي كَانُوا يْعَرْضُوهْ سَكْتُوا، وُكَانُوا يْسَبْحُوالله ڤَالُوا: "الله أَنْعَمْ عْلَى الأُمَمْ بَالْتُوبَة لَلْحَيَاة!".¹⁹وَأَلِي تْفَرْكْتُوا عْلَى خَاطَرْ الْضِيقْ أَلِي صْرَى بْسَبَة اسْتِفَانُوسْ رَاحُوا لْ فِينِيقِيَّة وُقُبْرُسْ وُأَنْطَاكِيَة، وُ كَانُوا يَحْكُوا بَالْكَلِمَة غِيرْ لَليَهُودْ. ²⁰بَصَحْ كَانْ مَنْهُمْ قُومْ، رْجَالْ قُبْرُسِيُّن وُقَيْرَوَانِيُّون، كِي دَخْلُوا أَنْطَاكِيَة كَانُوا يَهَدْرُوا مْعَ الْيُونَانِيِّين يْبَشْرُوا بَالْرَّب يَسُوعْ. ²¹وُكَانتْ يَدْ الْرَّب مْعَهُمْ، وُأَمْنُوا كْثِيرْ وُرَجْعُوا لَرَّبْ²²وْصَلْ لَخْبَرْ لْكَنِيسَة فِي أُورْشَلِيم، وُرَاسْلُوا بَرْنَابَا يْرُوحْ لأَنْطَاكِيَة. ²³كِي وْصَلْ شَافْ نِعْمَة الله فْرَحْ، وُ وْعَظْهُمْ كُلْهُمْ بَاشْ يَثَبْتُوا فالْرَّبْ مَنْ كُلْ الْڤَلْبْ، ²⁴خَاطَرْ كَانْ رَاجَلْ صَالَحْ وُ مْعَمَرْ بَالْرّوُحْ اَلْقُدُسْ وُالْإِيمَانْ. وُزَادُوا أَمْنُوا بَالْرَّبْ بَزَافْ مَنْ نَاسْ²⁵مَنْ بَعْدْ رَاحْ بَرْنَابَا لْطَرْسُوسْ أَيْجِيبْ شَاوُلْ. وُكِي لْقَاهْ جَابَهْ لأَنْطَاكِيَة. ²⁶وُڤَعْدُوا فَالْكَنِيسَة عَامْ كَامَلْ وُقَرَاوْ الْكَلِمَة لْشْحَالْ مَنْ الْنَاسْ. وُأَوَلْ مَرَة سَمَاوْ الْتَلاَمِيذْ "مَسِيحِيِّينْ" فِي أَنْطَاكِيَة.²⁷وُفِي دِيكْ لِيَامْ جَاوْ أَنْبِيَا مَنْ أُورْشَلٍيمْ لأَنْطَاكٍيَة. وُوَاحَدْ مَنْهُمْ يَسَمُوهْ أَغَابُوسْ، ²⁸تْنَبَأ بالْرُّوح بَلِي جُوعْ كْبِيرْ رَاحْ يْطِيحْ عْلَى ڤَاعْ اللَرْضْ، وُ صْرَى فِي وَقْتْ كْلُودِيُوسْ قَيصَرْ.²⁹وُتْفَهْمُوا الْتَلاَمِيذْ بِنَتْهُمْ يَتْبَرَعُوا عْلَى حْسَابْ مَا يَقْدَرْ كُلْ وَاحَدْ، خِدْمَة للإخْوَة أَلِي سَّاكْنِينْ فَالْيَهُودِيَّة. ³⁰وُبَعْثُوا الْمَعُونَة للْمَشَايِخْ بْيَدْ بَرْنَابَا وُشَاوُلْ

Chapter 12

¹وُفِي دَاكْ الْوَقْتْ بْدَى الْسُلْطَان هِيرُودُوس يَضْطَهَدْ نَاسْ مَنْ الْكَنِيسَة، ²وُقْتَلْ يَعْقُوب خُو يُوحَنَّا بَالْسِيفْ.³وُكِي شَافْ بَلِي هَادْ اَلشِي فَرَحْ لِيهُودْ، حْكَمْ عْلَى بُطْرُس تَانِي. وُكَانْ فِي عِيدْ اَلْفَطِيرْ. ⁴وُكِي حَكْمَهْ دَرَاهْ فالْحَبْسْ، سَلْمَهْ لْرَبْعَة مَجْمُوعَاتْ كُلْ وَاحْدَة فِيهَا رَابْعَة عَسْكَرْ بَاشْ إِيعَسُوهْ، بَاشْ يْقَدْمَهْ مُورْ عِيدْ الْفِصْحْ لَشَّعْبْ.⁵وُكَانْ بُطْرُسْ يْعَسُوهْ فالْحَبْسْ، وَالْكَنِيسَة كَانَتْ تْصَلِي بَحْرَارَة مَنْ أَجْلَهْ. ⁶وُفَالْلِيلَة أَلِي كَانْ هِيرُودُس مْعَوَلْ يْقَدْمَهْ، بُطْرُس كَانْ رَاقَدْ بِينْ زُوجْ عَسْكَرْ مَرْبُوطْ بَسْلاَسَلْ، وُكَانْ قُدَامْ الْبَابْ عَسَاسِينْ إِيعَاسُوا الْحَبْسْ.⁷وُعْلَى غَفْلَة بَانْ مَلَايْكَة اَلرَّبْ، تَنَوْرَتْ ألبِيتْ تَعْ الْحَبْسْ، وُالْمَلاَيْكَة نَوَضْ بُطْرُسْ وُڤَالَهْ: " نُوضْ بَالْخَفْ!". وُتْفَتْحَتْ اَلسْلاَسَلْ أَلِي كَانُوا فِي يَدِيهْ. ⁸وُڤَالَهْ: " دِير حْزَامَكْ وُأَلْبَسْ صَبَاتَكْ". دَارْ زَادْ ڤَالَهْ: "أَلْبَسْ رِدَاءكْ وتَبَعْنِي".⁹وَخْرَجْ مْتَبْعَهْ. وُمَاكَانْشْ فَاهَمْ شَا رَاهْ صَارِلَهْ مْعَ الْمَلاَيْكَة صَحْ، كَانْ حَاسَبْ رَاهْ فِي مْنَامْ. ¹⁰فَاتُوا مَنْ الْحِرَاسَة الْلَوْلَة وُالثَانْيَة، وُكِي وَّصْلُوا لْبَابْ الْحَبْسْ تَعْ حْدِيدْ أَلِي يَّدِي لَمْدِينَة، أَتَفْتَحْ وَاحْدَهْ، مَلِي خَرْجُوا وُتْمَشَاوْ فِي طْرِيڤْ وَاحْدَة، فَارْقَه الْمَلاَيْكَة.¹¹وُڤَالْ بُطْرُسْ، كِي رْجَعْ لْرُّوحَهْ: "ضُورْكْ أَتْأَكَدْتْ بَلِي الْرَّب أَرْسَلْ مَلاَيْكَة وُسَلَكْنِي مَنْ يَدْ هِيرُودُسْ، وُمَنْ شَّعْبْ الْيَهُود أَلي كَانْ يْقَارَعْ". ¹²مَنْ بَعْدْ رَاحْ لَدَارْ مَرْيَمْ يَمَاتْ يُوحَنَّا أَلِي يْسَمُوهْ مَرْقَسْ، كَانُوا مُومِنِينْ بَزَافْ مْجَمْعِينْ يْصَلُوا.¹³كِي وْصَلْ قْرَعْ عَالْبَابْ تَاعْ بَرَى جَاتْ خَدَامَة يْسَمُوهَا رَوْدَا بَاشْ تَسْمَعْ. ¹⁴كِي عَرْفَتْ صُوتْ بُطْرُسْ مَافَتْحَتْشْ الْبَابْ مَنْ الْفَرْحْ، رَجْعَتْ لَداَخَلْ أَدَارْ وُخَبْرَتْهُمْ بَلِي بُطْرُس رَاهْ وَاقَفْ عَنْدْ الْبَابْ. ¹⁵وُڤَالُوا لْهَا: "رَاكِي تَتْخَيْلِي!". وُهِيَ كَانَتْ تْؤَكَدْ لْهُمْ بَلِي هُوَ. ڤَالُوا: " بَلاَكْ مَلاَيْكَة!".¹⁶وُبُطْرُسْ كَمَلْ يَقْرَعْ. كِي فَتْحُولَهْ شَافُوهْ أَنْدَهْشُوا. ¹⁷وُشَارْ لْهُمْ بْيَدَهْ يَسْكْتُوا، وُحْكَالْهُمْ كِيفَاشْ خَرْجَهْ اَلرَّبْ مَالْحَبْسْ. وڤَالْ: "خَبْرُوا يَعْقُوبْ وَالإِخْوَة بْهَادْ اَلشِي". مَنْ بَعْد خْرَجْ وُرَاحْ لَمْكَانْ أَخَرْ.¹⁸وُكِي طْلَعْ الْنْهَارْ صْرَاتْ بَلْبَلَة بِينْ الْعَسْكَرْ: يَادْرَى شَا صْرَى لْبُطْرُس؟ ¹⁹وُكِي أَسْتَدْعَاهْ هِيرُدُسْ بَأشْ يَقَتْلُوهْ مَالْقَهْشْ حَقَقْ مْعَ الْعَسْكَرْ وُأَمَرْ بَاشْ يَقَتْلُوهُمْ.²⁰وُكَانْ هِيرُدُسْ سَاخَطْ عْلَى الصُّرِيِّين وَالصَّيْدَاويِّين، أَتَفْقُوا وُرَسْلُوا نَاسْ يَسْتَعْطْفُوا عَنْدْ بَلاَسْتُسْ حَاجَبْ الْسَلْطَانْ طَالْبِينْ الأَمَانْ عْلَى خَاطَرْ مْدِينَتْهُمْ تَدِي رَزْقْهَا مَنْ مْدِينَة الْسُلْطَانْ. ²¹وُفِي وَاحَدْ الْنْهَارْ أَلْبَسْ هِيرُودُس لَبْسَة الْسَلْطَانْ، وُڤْعَدْ فُوڤْ كُرْسِّيهْ وُبْدَى يْخَاطَبْهُمْ.²²وُ الْشَّعْبْ ڤَالْ بَعْيَاطْ: " هَدَاصُوتْ إِلَهْ مَاشِي صُوتْ إِنْسَان!". ²³فَالْحِينْ ضَرْبَهْ مَلاَيْكَة الْرَّبْ خَاطَرْ مَاعْطَاشْ الْمَجْدْ لله، وُالْدُودْ بْدَى يَاكْلَهْ حَتَى مَاتْ.²⁴وُكَلِمَة الله كَانَتْ تَكْبَرْ وُتَزْدَادْ. وُمَلِي بَرْنَابَا وُشَاوُلْ كَمْلُوا الْخِدْمَة فِي أُورْشَلِيمْ، رَجْعُوا لأَنْطَاكِيَة، ²⁵وُدَاوْ مْعَاهُمْ يُوحَنَّا أَلِي يْسَمُوهْ مَرْقُسْ.

Chapter 13

¹كَانْ فِي كَنِيسَة أَنْطَاكِيَة أَنْبِيَا وُمُعَلِّمُونْ: بَرْنَابَا، وُسَمْعَانْ أَلْلِي يْسَمُوهْ نِيجَرَ، ولُوكِيُوسْ الْقَيْرَوَانِي، وُمَنَايِنُ أَلْلِي تْرَبَى عَنْدْ هِيرُودُسْ رَايَس الْرُبْعْ، وُشَاوُلْ. ²وُكِي كَانُوا يَخَدْمُوا لَرَّبْ وُيْصُومُوا، اَلرُوحْ اَلْقُدُسْ ڤَالْ: "خَيْرُوا لْلِي بَرْنَابَا وُشَاوُلْ لَلْخِدْمَة أَلْلِي أَخْتَرْتَلْهُمْ". ³مَنْ بَعَدْ مَا صَامُوا وُصَلاَوْ وُحَطُوا عْلِيهُمْ الْيَدِينْ،خَلاَوهُمْ إِشَاوْرُوا.⁴وُ فِي زُوجْ أَرْسَلْهُمْ اَلرُّوحْ اَلْقُدُسْ هَوْدُوا لْسَلُوكِيَّة، وُمَنْ هْنَاكْ سَافْرُوا مَالَلْبْحَرْأَلْقُبْرُسْ. ⁵وُكِي وَصْلُوا أَلْسَلاَمِيسْ بَشْرُوا بْكَلِمَة الله فَي مْجَامَعْ الْيَهُودْ. وُكَانْ مْعَاهُمْ يُوحَنَّا خَادِمْ.⁶وُكِي رَاحُوا اَلْجَزِيرَة بَافُوسْ، أَلْڤَاوْ رَاجَلْ سَحَارْ نَبِي كَذَابْ يَهُودِي أَسْمَهْ بَارْيَشُوعْ، ⁷كَانْ مْعَ الْوَالِي سَرْجِيُوسْ بُلُوسْ، وُهُوَ رَاجَلْ فَاهَمْ، عْرَضْ بَرْنَابَا وُشَاوُلْ وُبْغَى يَسْمَعْ كَلْمَة الله، ⁸بَصَحْ عَارَضْهُمْ عَلِيمْ الْسَاحَرْ، خَاطَرْ هَادَ هُوَ مَعْنَى أَسْمَهْ، بْغَى يْخَسَرْ نِيَة الْوَالِي عْلَى آلإِيمَانْ.⁹وُشَاوُلْ، أَلْلِي هُوَ بُولُس تَانِي أَتْعَمَرْ مَنْ اَلرُّوحْ اَلْقُدُسْ وُشَافْ لِيهْ ¹⁰وُڤَالْ: "أَنْتَ أَلْلِي رَاكْ مْعَمَرْ مَنْ كُلْ غَشْ وُكُلْ خُبْثْ!يَا وَلْدْ إِبْلِيسْ! يَا عْدُو كُلْ حَقْ! مَازَالَكْ تْفَسَدْ طَرْڤَانْ الله لَمْسَڤْدَة؟¹¹وُضُورْكْ هَا يَدْ الْرَّب عْلِيكْ، تَتَعْمَى وُمَتْشُوفْشْ الْشَّمْس لَلْوَقْتْ". وُفَالْحِينْ طَحْ عْلِيهْ ضْبَابْ وُظَلْمَة، وُرْجَعْ يْحَوَسْ شْكُون يْقُودَهْ مَنْ يَدِيهْ. ¹²وُمَلِي شَافْ اَلْوَالِي مَاصْرَى، اَمَنْ وُأَدْهَشْ مَنْ تَعْلِيمْ اَلْرَّبْ.¹³مَنْ بَعْدْ قَلَعْ بُولُسْ وُأَلْلِي مْعَاهْ مَنْ بَافُوسْ لْبَرْجَة بَمْفِيلِيَّة. وُيُوحَنَّا فَارَقْهُمْ وُرْجَعْ لِأُوْرْشَلِيمْ. ¹⁴وُهُمَا فَاتُوا مَنْ بَرْجَة وُجَاوْ لْأَنْطَاكِيَة بِيسِيدِيَّة، وُدَخْلُوا الْمَجْمَعْ يُومْ الْسَبْتْ وُجَمْعُوا. ¹⁵وُبَعْدْ قِرَاءَة الْشَرِيعَة وَالأَنْبِيَا، رَاسْلُوا لْعَنْدْهُمْ رِيَاسْ الْمَجْمَعْ ڤَالُوا: " يَا إِخْوَة، إِلَى عَنْدْكُمْ كَلِمَة وَعْظْ لَشَّعْب ڤُولُوا".¹⁶وڤَفْ بُلُوسْ وُشَرْ بْيَدِيهْ وُڤَالْ: " يَا رْجَالْ إِسْرَائِيلْ يَالِي تَتَقُوا الله آسَمْعُوا! ¹⁷إِلَهْ شَّعْبْ إِسْرَائِيلْ خْتَارْ جْدَادْنَا، وُطَلَعْ شَأنْ شَعْبْنَا وَقْتْ غَرْبْتَهْ فِي مَصَرْ، وُبْيَدَهْ لَقْوِيَة خَرَجْهُمْ مَنْهَا. وُطُولْ رَبْعِينْ سْنَة، ¹⁸تْحَمَلْ عْوَايَدْهُمْ فَالصَحْرَى.¹⁹مَنْ بَعْدْ أَهْلَكْ سَبْعَ أُمَمْ فِي أَرْضْ كَنْعَانْ وُڤَسَمْ لْهُمْ أَرْضْهُمْ بَالْقُرْعَة. ²⁰وُبَعْدْ رَبْعْمْيَا وْ خَمْسِينْ سْنَة أَعْطَاهُمْ قُضَاةْ حَتَى لْصَمُوئِيلْ اَلنَبِي.²¹وُمَنْ ثَمَ بْغَاوْ إِيدِيرْ لْهُمْ سُلْطَانْ، دَارْلْهُمْ شَاوُل بَنْ قَيْسْ، رَاجَلْ مَنْ عَرْشْ بِنْيَامِينْ، رَبْعِينْ سْنَة. ²²مَنْ بَعْدْ عَزْلَّهْ وُدَارْلْهُمْ دَاوُدْ سُلْطَانْ، ألْلِي شْهَدْ عْلِيهْ، وُڤَالْ: لْڤِيتْ دَاوُدْ بَنْ يَسَّ رَاجَلْ عْلَى حْسَابْ ڤَلْبِي، أَلْلِي يْدِيرْ ڤَاعْ مَشِئْتِي.²³وُمَنْ نَسْلَهْ، عْلَى حْسَابْ الْوَعْدْ، أَلِي وْعَدْ الله بَلِي يَخْرَجْ لَمْسَلَكْ مَنْ إِسْرَائِيل، يَسُوعْ. ²⁴وُسْبَقْ يُوحَنَّا وُ بَشَرْ بمَجِيئِهْ بَالتَغْطَاسْ لَتُوبَة لْڤَاعْ شَّعْب إِسْرَائِيلْ. ²⁵وُكِي ڤَرَبْ يُوحَنَّا يْكَمَّلْ خَدَمْتَهْ ڤَالْ: شْكُون رَاكُمْ حَاسْبِينِّ؟ مَاشِي أَنَا الَمْسَلَكْ، رَاحْ يْجِي وْرَيَا وَأَنَا مَا نَسْتْهَلْشْ نْحَلْ رْبَاطْ صَبَاطْ كَرْعِيهْ²⁶"يَا خَوْتِي أوْلاَدْ جَنْسْ إِبْرَاهِيم، وُ أَلْلِي مَنْكُمْ يْتَقُوا الله، لِيكُمْ أَرْسَلْتْ كَلْمَة هَادْ الْسْلاَكْ. ²⁷عْلَى خَاطَرْ الْسَاكْنِينْ فِي أُورْشَلِيمْ وُرِيَاسْهُمْ مَا عَرْفُوهْشْ وُكَمْلُوا عْلَى حْسَابْ لْكَلْمَة أَلِي يَقْرُوهَا بَالسَبْتْ، وُحَكْمُوا عْلِيهْ.²⁸مَلْقَاوْ حَتَى ذَنْبْ وَاحَدْ عْلِيهْ أَلِي يَسْتْهَلْ الْمُوتْ طَلْبُوا مَنْ بِيلاَطُس بَاشْ يَقَتْلَهْ. ²⁹وُكِي كَمْلُوا أَلشِي أَلِي كَانْ تَكْتَبْ عْلِيهْ، هَوْدُوهْ مَنْ الْصَلِيبْ وُدَفْنُوهْ.³⁰بَصَحْ الله نَوْضَهْ مَنْ اَلْمُوتْ. ³¹وُبَانْ مُدَّة إِيَامْ لَلِي رَافْقُوهْ مَنْ اَلْجَلِيلْ لْأُورْشَلِيمْ، أَلِي هُمَا شْهُودْ تَاعَهْ عَنْدْ الْشَّعْبْ.³²وُ حْنَى نْبَشْرُوكُمْ بَالْوَعْدْ أَلِي كَانْ لَجْدَادْنَا، ³³وُالله كَمَلْ هَادْ الْوَعْدْ لِينَا حْنَى أَوْلاَدْهُمْ، نَوَضْ يَسُوعْ مَنْ اَلْمُوتْ كِمَا كَانْ مَكْتُوبْ فَالْمَزْمُورْ اَلْثَانِي: أَنْتَ أَبْنِي، أَنَا الْيُومْ وْلَدْتَكْ. ³⁴الله نَوْضَهْ مَنْ اَلْمُوتْ، وُمَاخَلَاهْشْ يَتْعَفَنْ، هَكْدَا ڤَالْ: نَعْطِيكُمْ مَرَاحِمْ دَاوُدْ اَلْصَّادْقَة.³⁵وُڤَالْ ثَانِي فِي مَزْمُورْاَخَرْ: مَا تْخَلِيشْ لَمْقَدَّسْ تَعَكْ يَتْعَفَنْ. ³⁶عْلَى خَاطَرْ دَاوُدْ بَعْدْ مَا خْدَمْ جِيلَهْ بَمْشَاوْرَة الله، مَاتْ وُ لْحَڤْ جْدَادَهْ الْلَقْبَرْ، وُتْعَفَنْ. ³⁷وُهَذَاكْ لِي حْيَاهْ الله مَا تْعَفَنْشْ.³⁸وُأَعَلْمُوا يَا خَوْتِي، بَلِي بيَسُوعْ تْبَشْرُوا بْغُفْرَانْ اَلْخَطَايَا، ³⁹وُبِهْ يَتْبَرَّرجْمِيعْ أَلِي يْؤَمَنْ مَنْ كُلْ الْشِي أَلِي عَجْزَتْ عْلِيهْ شَرِيعَة مُوسَى⁴⁰أَحَرْزُوا بَاشْ مَا يَصْرَى لْكُمْشْ أَلِي تْڤَالْ فَالْأنْبِيَا: ⁴¹"شُوفُوا يَاالْمَسْتَاهْزِيِين، تْعَجْبُوا وُ أَهَلْكُوا! رَانِي دَايَرْ فِي إِيَامْكُمْ خَدْمَة لَوْكَانْ يَحْكِيوْهَا لْكُمْ مَاتْصَدْقُوشْ".⁴²وُكٍي خَرْجُوا الْيَهُودْ مَالْمَجْمَعْ طَلْبُوا الأُمَمْ بَاشْ يَوَلِوْ الْسَبْتْ الْتَالِي وُيْكَلْمُوهُمْ بْهَادْ الَكْلاَمْ. ⁴³وُكِي كْمَلْ اَلْإجْتِمَاعْ تَبْعُوهُمْ نَاسْ كْثِيرْ مَالْيَهُودْ وُالْمَتْهَوْدِينْ بُولُس وُبَرْنَابَا كَانُوا يْكَلْمُوهُمْ وُيْقَنْعُوهُمْ بَاشْ يَثَبْتُوا فِي نِعْمَة الله.⁴⁴وُفَالسَبْتْ الْتَالِي أَجْتَمَعْتْ ڤْرِيبْ ڤَاعْ لَمْدِينَة بَاشْ تَسْمَعْ كَلِمَة الله. ⁴⁵وُمَلِي شَافُوا الْيَهُودْ دُوكْ الْنَاسْ تْعَمْرُوا غِيْرَة، وُبْدَاوْ يْعَارْضُوا كْلاَمْ بُولُسْ.⁴⁶وُبْجُرْأة بُولُسْ وُبَرْنَابَا كَلْمُهُمْ وُڤَالُوا: "كَانْ عْلِينَا نْكَلْمُكُمْ أَنْتُمَا فَالْلَوَلْ بْكَلْمَة الله، بَصَحْ مَا بْغِيتُوشْ وُبَيَنْتُوا بَلِي مَا تَسْتَهْلُوشْ الْحَيَاة الْأَبَدِيَّة، وُرَانَا ضُورْكْ نْكَلْمُوا أَلْلِي مَاشِي يَهُودْ. ⁴⁷عْلَى خَاطَرْ هَاكْدَا وَصَانَا اَلرَّبْ : رَانِي دَرْتَكْ نُورْ لَلْأُمَمْ، أَنْتَ تْوَصَلْ الَسْلاَكْ لْڤَاعْ اَلْلَرْضْ".⁴⁸كِي سَمْعُوا اَلْأمَمْ هَادْ لَكْلاَمْ فَرْحُوا وُمَجْدُوا كَلِمَة اَلرَّبْ. وُاَمَنْ جْمِيعْ أَلْلِي وَجَدْهُمْ الله لَلْحَيَاة ْاَلْأَبَدِيَّة. ⁴⁹وُهَكْدَا أَنْتَشْرَتْ كَلِمَة اَلرَّبْ فَالْمنْطْقَة كُلْهَا.⁵⁰بَصَحْ لِيهُودْ حَرْكُوا اَلنْسَا اَلتَقِيَاتْ اَلشَّرِيفَاتْ وُشُورَفَاءْ لَمْدِينَة، ونَوْضُوا إِضْطِهَادْ عْلَى بُولُسْ وُبَرْنَابَا، وُطَرْدُوهُمْ مَنْ مْدِينَتْهُمْ. ⁵¹وُهُمَا نَفْضُوا لْغَبْرَى تَاعْ كَرْعِيهُمْ، وُرَوْحُوا أَلْإِيقُونِيَة. ⁵²وُ الْتَلاَمٍيذْ كَانُوا يَتْعَمْرُوا بَالْفَرْحْ وُالرُّوحْ الْقُدُسْ.

Chapter 14

¹وُفِي إِيقُونِيَة دْخَلْ بُولُسْ وُبَرْنَابَا مَجْمَعْ الْيَهُودْ وُتْكَلْمُوا، حَتَّى اَمَنْ كْثِيرْ مَنْ الْيَهُودْ وُالْيُونَانِيِّينْ. ²بَصَحْ لِيهُودْ أَلْلِي مَأَمْنُوشْ غَارُّوا وُفَسْدُوا عْقُولْ الْنَاسْ عْلَى الإِخْوَة.³وُفَوْتُوا وَقْتْ طْوِيلْ تَمَّا يْبْشْرُوا بْكُلْ جُرْأَة بَالرَّبْ أَلْلِي كَانْ يَشْهَدْ لِكَلْمَة نِعْمَتَهْ، بَالْمُعْجِزَاتْ وُ الْعْجَايَبْ ألْلِي كَانْ يْدِيرْهُمْ بْيَدِيهُمْ. ⁴وُنَاسْ لَمْدِينَة تْقَاسْمُوا فَالرَايْ، أَلْلِي كَانُوا مْعَ لِيْهُودْ وُأَلْلِي كَانُوا مْعَ الرَّسُولَيْن.⁵وُكِي بْغَاوْ الْأُمَمْ وُالْيَهُودْ وُرِيَاسْهُمْ يْبَهْدْلُوا الْرَّسُولَيْنْ وُ يَرَجْمُوهُمْ، ⁷لْحَڤْهُمْ لَخْبَرْ وُهَرْبُوا لَمْدِينَة لِيكَأُّونِيَّة: لِسْتِرَة وُدَرْبَة، وُلَمْدُونْ لَڤْرِيبَة. ⁶وُكَانُوا تَّمَ يْبَشْرُوا. فِي لِسْتِرَة وُدَرْبَة⁸وُكَانْ وَاحَدْ مَنْ لِسْتْرَة رَاجَلْ عْرَجْ الْكَرْعِينْ مَلِي نْزَادْ ،عَمْرَهْ مَا مْشَى. ⁹وُكَانْ يَسْمَعْ كْلاَمْ بُولُسْ، شَافْ فِيهْ، وُحَسْ بَلِي عَنْدَهْ إِيمَانْ بَاشْ يَبْرَى، ¹⁰ڤَالَهْ بْصُوتْ عَالِي: "نُوضْ وَوْڤَفْ عْلَى كَرْعِيكْ!". تَم تَمْ نَاضْ وُمْشَى¹¹وُكِي شَافُوا النَّاسْ أَلْلِي دَارَهْ بُولُسْ، ڤَالُوا بَعْيَاطْ بْلُغَة لِيكأُّونْيَّة: "هَادُوا أَلِهَة تْشَبْهُوا بَالنَّاسْ وُهَوْدُوا عَنْدْنَا". ¹²وُكَانُوا يْسَمُوا بَرْنَابَا "زَفْسَ" وُبُولُس "هَرْمَسَ" خَاطَرْ هُوَ أَلْلِي كَانْ يَهْدَرْ. ¹³وُجَا كَاهَنْ زَفْسَ ، أَلْلِي كَانْ فَالْدَخْلَة تَاعْ لَمْدِينَة، جَابْ مْعَاهْ فْرَادْ وُوَرْدْ هُوَ وَ النَّاسْ أَلْلِي كَانُوا مْعَاهْ، وُبْغَاوْ يْقَدْمُوهُمْ ذْبِيحَة لَرَّسُولَيْنْ.¹⁴كِي سَمْعُوا بَرْنَابَا وُبُولُسْ، قَطْعُوا لْقَشْ تَاعْهُمْ وُرَاحُوا لَنَّاسْ يْعَيْطُوا ¹⁵وُ ڤَالُوا: "يَا رْجَالْ، شَا رَاكُمْ أَدِيرُوا؟ حْنَا غِيرْ نَّاسْ ضْعَافْ كِي نْتُمَ، رَنَى نْبَشْرُكُمْ بَاشْ تْخَلِيوْ هَادْ الْخُرَافَاتْ وُتْرَجْعُوا لْلإِلَهْ اَلْحِيْ أَلْلِي خْلَقْ اَلسْمَا وُالْلَرْضْ وُالَبْحَرْ وُكُلْ مَا فِيهُمْ، ¹⁶أَلْلِي خَلَى الْأُمَمْ مَالزْمَانْ يَمْشِيوْ كِي بْغَاوْ.¹⁷وُهُوَ مَاخَلاَشْ رُوحَهْ بْلَى شَاهَدْ، وُ هُوَ مَازَالْ يْدِيرْ الْخِيرْ: يَعْطِينَا الْنُو مَالْسْمَا وُيَثْمَرْ عْلِينَا فِي كُلْ وَقْتْ، وُيْعَمَرْ ڤْلُوبْنَا بَالْفَرْحْ". ¹⁸وُبَكْلاَمْهُمْ هَادَ قَنْعُوا الْنَاسْ وُمَا ذَبْحُولْهُمْشْ¹⁹مَنْ بَعْدْ جَاوْ يَهُودْ مَنْ أَنْطَاكِيَة وُإِيقُونِيَة وُهَيْجُوا الْنَاسْ، وُرَجْمُوا بُولُس وُجَرُوهْ بَرَى لَمْدِينَة، ظَانِينْ بَلِي مَاتْ. ²⁰وُكِي دَارُوا عْلِيهْ الْتَلاَمِيذْ ، نَاضْ وُدْخَلْ لَمْدِينَة، وُفَالْغَدْ رَاحْ مْعَ بَرنَابَا أَلْدَرْبَة²¹وُ بَشْرُوا فِي دِيكْ لَمْدِينَة وُتْلَمْذُوا بَزَافْ مَنْ الْمُومْنِينْ. مَنْ بَعْدْ رَاجْعُوا اَللِسْتِرَة وُإِيقُونِيَّة وَأَنْطَاكِيَة، ²²وُكَانُوا يْعَلْمُوا التَلاَمِيذْ بَاشْ يَثْبْتُوا فَالْإِيمَانْ، يْشَجْعُوهُمْ بَلِي بْضِيقْ كْبِيرْ وُبْصُعُبَاتْ نَدَخْلُوا لْمَلَكُوتْ الله.²³وُخَيْرُوا لْهُمْ شْيُوخْ لْكُلْ الْكَنِيسَة، مَنْ بَعْدْ مَا فَوْتُوا وَقْتْ فَالْصْلاَةْ وُالصْيَامْ وُوَدْعُوهُمْ لَرَّب أَلْلِي أَمْنُوا بِيهْ. ²⁴وُكِي فَاتُوا مَنْ بِيسِيدِيَّة لْبَمْفِيلِيَّة. ²⁵وُبَشْرُوا بَالْكَلِمَة فِي بَرْجَة، هَوْدُوا لْأَتَالِيَة. ²⁶وُمَنْ تَمْ سَافْرُوا لْأَنْطَاكْيَة مَالَبْحَرْ، وِينْ كَانُوا الْمُومْنِينْ أَلْلِي سَلْمُوهُمْ لَنِعْمَة الله بَاشْ يْكَمْلُوا الْخَدْمَة أَلْلِي بْدَاوْهَا.²⁷كِي وَصْلُوا عَرْضُوا ڤَاعْ الْكَنٍيسَة وُجَمْعُوا، حْكَاوْ لْهُمْ الْشِي أَلِي دَارَهْ الله مْعَاهُمْ، بَلِي فْتَحْ بَابْ الإِيمَانْ قُدَامْ الأُمَمْ. ²⁸وُفَوْتُوا تَمَ وَقْتْ مَاشِي قْلِيلْ مْعَ الْتَلاَمِيذْ.

Chapter 15

¹وُهَوْدُوا قُومْ مَلْ الْيَهُودِيَّة، وُ بْدَاوْ يْعَلْمُوا الإِخْوَة بَلِي: "إِذَا مَا تَتْخَتْنُوشْ كِيمَا فِي عَادَة مُوسَى، مَاتَقْدْرُوشْ تْنَالُوا لَسْلاَكْ". ²تْخَالْفُوا مْعَاهُمْ بُولُس وُبَرْنَابَا دَاخلُوا فِي حِوَارْ طْوِيلْ مْعَاهُمْ، مَنْ بَعْدْ قَرُوا بُولُس وُبَرْنَابَا يَطَلْعُوا لأُوْرْشَلِيمْ مْعَ نَاسْ أُخْرِينْ بَاشْ يْقَبْلُوا الْرُّسُلْ وُالشْيُوخْ بَاشْ يْوَضْحُوا هَادْ الْقَضِيَة.³مَنْ بَعْدْ مَاوَدْعَتْهُمْ الْكَنِيسَة سَافْرُوا وُفَاتُوا عْلَى فِينِيقِيَّة وَالسَّامِرَة خَبْرُوا الإِخْوَة تَمَ بَلِي الأُمَمْ تَانِي أَمْنُوا وُرَجْعُوا لَرَّبْ، وُ كَانُوا سْبَابْ الْفَرْحَة تَعْ الإِخْوَة. ⁴وُكِي وَصْلُوا لأُوْرْشَلِيم قَبْلَتْهُمْ الْكَنِيسَة وَالرُّسُلْ وَالشْيُوخْ، وُخَبْرُوهُمْ بَاشْ دَارْ الله مْعَاهُمْ.⁵بَصَحْ نَاضُوا نَاسْ مَلِي أَمْنُوا مَنْ مَذْهَبْ الْفَرِّسِيِّين، وُڤَالُوا:"لاَزَمْ عْلِيهُمْ يَتْخَتْنُوا، وُيَتْعَلْمُوا يَتْمَشَاوْ بَشَرِيعَة مُوسَى". ⁶أَجْتَمْعُوا الْرُّسُل وَالْشْيُوخْ بَاشْ يَدْرْسُوا هَادْ الْقَضِيَة.⁷مَنْ بَعْدْ مَا صْرَى حِوَارْ طْوِيلْ نَاضْ بُطْرُس وُڤَالْ لْهُمْ: "يَا إِخْوَة، رَاكُمْ عَارْفِينْ بَلِي مَنْ شْحَالْ مَلْ لِيَامْ خِيَارْ الله فِي وَسْطْنَا بَاشْ بِفَمِي يْسَمَعْ الأُمَمْ بْكَلْمَة الإِنْجِيل وُيْؤَمْنُوا. ⁸وُالله أَلِي يَعْرَفْ لَڤْلُوبْ، شْهَدْ لْهُمْ مَلِي أَعْطَاهُمْ اَلرُّوحْ اَلْقُدُسْ كِمَا أَعْطَنَا أَحْنَا. ⁹وُمَا دَارْشْ فَرْقْ بِيْنَتْنَا فِي حَتَى شِي، هُوَ طَهَّرْ ڤْلُوبْهُمْ بَالإِيمَانْ¹⁰وُ ضُورْكْ عْلَاشْ جَرْبُوا الله مَلِي رَاكُمْ تْثَقْلُوا عْلَى الْتَلاَمِيذْ الْشِي أَلِي حَتَى جْدَدْنَا مَا قَدْرُوشْ يَحَمْلُوهْ؟ ¹¹بَصَحْ بنِعْمَة يَسُوع الْمَسِيح نْؤَمْنُوا بَلِي رَنَا مْسَلْكِينْ كِيمَا هُمَا تَانِي".¹²وُسَكَتْ الْنَاسْ كُلْهُمْ. وُكَانُوا يَسْمْعُوا بَرْنَابَا وُ بُولُس يَحْكُوا الْشِي أَلِي دَارَهْ الله مَنْ مُعْجِزَات وُعْجَايَبْ فِي وَسْطْ الأُمَمْ.¹³وُكِي كَمْلُوا كْلَامْهُمْ جَاوَبْ يَعْقُوبْ ڤَالْ: " يَا خَوْتِي أَسَمْعُولِي. ¹⁴سِمْعَانْ خَبَرْنَا كِيفَاشْ الله جَا فَالْلَوَلْ لَلْأُمَمْ بَاشْ يْدِيرْ مَنْهُمْ شَعْبْ عْلَى أَسْمَهْ.¹⁵وُ هَذَا كِمَا جَا فِالْكْتَابْ مَنْ كْلاَمْ الأَنْبِيَا: ¹⁶وُبَعْدْ هَدَا نَرْجَعْ وُنْعَاوَدْ نَبْنِي خَيْمَة دَاوُدْ الْمَهْدُومَة، وُنَبْنِيهَا مَنْ خْرَبْهَا مَنْ جْدِيدْ، ¹⁷بَاشْ أَلِي بَاقْيِينْ مَنْ الْنَاسْ يَطَلْبُوا الْرَّبْ، وُ جْمِيعْ أَلِي تْحْمَلْ أَسْمِي عْلِيهُمْ، يْقُولُوا الْرَّبْ دَارْ هَدْ الأُمُور. ¹⁸الْمَعْرُوفَة عَنْدَهْ مَالْأزَلْ.¹⁹اَنَا رَانِي نْشُوفْ بَلِي مَا نْثَقْلُوشْ عْلَى الْمُومْنِينْ أَلِي مَلْ الأُمَمْ، ²⁰بَصَحْ نْرَسْلُولْهُمْ بَاشْ مَا يْعَوْدُوشْ يَكْلُوا مَنْ الْذَبَائِحْ أَلِي يْقْدْمُوهَا للْأصْنَامْ، وُيْبَعْدُوا عْلَى الْزْنَا، وُمَا يَكْلُوشْ لْحَمْ الْحَيَوَانْ الْمَخْنُوقْ، وُالدَمْ. ²¹عْلَى خَاطَرْ مُوسَى مَنْ لَجْيَالْ لَقْدِيمَة،عَنْدَهْ شْكُونْ يْبَشَرْ بِيهْ فِي كُلْ مْدِينَة، يْقْرَاوَهْ فَالْمَجَامَعْ كُلْ سَبْتْ".²²تْفَاهْمُوا اَلرُّسُلْ وَالْشْيُوخْ مْعَ كُلْ الْكَنِيسَة يْخَيْرُوا زُوجْ رْجَالْ مَنْهُمْ، وُيَرَسْلُوهُمْ اَلْ أَنْطَاكِيَة مْعَ بُولُس وُبَرْنَابَا: خَيْرُوا يَهُوذَا أَلِي يْسَمُوهْ بَرْسَابَا، وُسِيلاَ، كَانْ عَنْدْهُمْ قْدَرْ بَزَافْ عَنْدْ الْخَاوَة. ²³وُكَتْبُولْهُمْ بْرِيَة تْقُولْ: " الْرُّسُلْ وَ الشْيُوخْ وَالْإِخْوَة يَرَسْلُوا سْلَامْ لَلإِخْوَة أَلِي مَلْ الأُمَمْ فِي أَنْطَاكِيَة وُسُورِيَّة وُكِيلِيكِيَة:²⁴رَانَا سْمَعْنَا بَلِي نَاسْ جَاوْ مًنْ عَنْدْنَا وُقَلْقُوكُمْ بَكْلاَمْهُمْ، ڤَالُولْكُمْ: لاَزَمْ تَتْخَتْنُوا وُ تَمْشُوا بَالْشَرِيعَة، مَاشِي حْنَى أَلِي أَرْسَلْنَاهُمْ. ²⁵تْفَهْمْنَا برَايْ وَاحَدْ وُخَيَرْنَا زُوجْ رْجَالْ أَرْسَلنَاهُمْ مْعَ حْبَابْنَا بَرْنَابَا وُبُولُسْ، ²⁶زُوجْ رْجَالْ سَلْمُوا حْيَاتْهُمْ لْخَدْمَة رَّبْنَا يَسُوعْ الْمَسِيحْ.²⁷أَرْسَلْنَا يَهُوذَا وُسِيلاَ، وُهُمَا يَخَبْرُوكُمْ بْهَدْ الْأَمْرْ بْفَمْهُمْ. ²⁸مَيَزْاَلرُّوحْ الْقُدُسْ وَحْنَا ، بَاشْ مَا نْثَقْلُوشْ عْلِيكُمْ، مَنْ غِيرْ هَدْ الْأُمُورْ الْلاَزْمَة: ²⁹مَا تْعَوْدُوشْ تَاكْلُوا مَنْ الْذَبَائِحْ أَلِي يْقَدْمُوهَا لَلْأَصْنَامْ، وُمَا تَشْرْبُوشْ اَلدَمْ، وُمَا تَكْلُوشْ لْحَمْ الْحَيَوَانْ الْمَخْنُوقْ، وَتَبْعْدُوا مَالْزْنَا، وِإِذَا حْرَزْتُوا رُوحْكُمْ مَنْ هَادْ الْأُمُورْرَاكُمْ مْلاَحْ. كُونُوامُعَافِينْ".³⁰كِي قَلْعُوا رَاحُوا أَلْ أَنْطَاكِيَة، وُجَمْعُوا مْعَ الْمُومْنِينْ وُعْطَاوْلْهُمْ لَبْرِيَة. ³¹كِي قْرَاوْهَا فَرْحُوا وُتْعَزَاوْ. ³²يَهُوذَا وُسِيلاَ هُمَا تَانِي أَنْبِيَا، وَعْظُوا الْلإِخْوَة بَكْلاَمْ كْثِيرْ وُتَقْوَى إِيمَانْهُمْ.³³وُبَعْدْ مُدَة مَنْ زْمَانْ وَدْعُوهُمْ الإِخْوَة بَسْلاَمْ وُرَجْعُوا عَنْدْ الرُّسُلْ. ³⁴بَصَحْ سِيلاَ خِيَرْ يَڤْعَدْ فِي أَنْطَاكِيَة. ³⁵وُبُولُسْ وُبَرْنَابَا ڤَعْدُوا فِي أَنْطَاكِيَة يْعَلْمُوا وُيْبَشْرُوا مْعَ وَاحَدْ أُخْرِينْ بْكَلِمَة الْرَّبْ. بولس وبرنابا يفترقوا³⁶بَعْدْ شْوِيَة مَلْ لِيَامْ بُولُسْ قَالْ لْبَرْنَابَا: نَرْجْعُوا نْسَقْسِيوْ عْلَى خَوَتْنَا كِي رَاهُم فِي كُلْ مْدِينَة بَشَرْنَا فِيهَا بْكَلِمَة اَلرَّبْ، ³⁷بَرْنَابَا بْغَى يَدُوا مْعَهُمْ يُوحَنَّا أَلِي يْسَمُوهْ مَرْقَسْ، ³⁸بَصَحْ بُولُسْ مَابْغَاشْ، عْلَى خَاطَرْ فَارَقْهُمْ مَقْبَلْ فِي بَمْفِيلِيَّة وُمَا رَفَاقْهُومْشْ فَالْخِدْمَة.³⁹تْخَاصْمُوا بِينَتْهُمْ وُتْفارْقُوا. بَرْنَابَا أَدَى مْعَاهْ مَرْقُسْ وُ سَافَرْ فَبْحَرْ رَاحْ لْقُبْرُسْ. ⁴⁰وُبُولُسْ خَيَرْ سِيلاَ وَدْعُوهْ الْإِخْوَة لْنِعْمَة الله. ⁴¹وُسَافَرْ لْسُورِيَة وُكِيلِيكِيَّة يْقَوِي الْكَنَائِس.

Chapter 16

¹مَنْ بَعْدْ وَصْلُوا لْدَرْبَة وُلِسْترَة، وُكَانْ وَاحَدْ اَلتِلْمِيذْ إِسَمُوهْ تِيمُوثَاوْسْ، وَلْدْ مْرَة إِيهُودِيَة مُؤْمِنَة وَبُوهْ يُونَانِي، ²وُكَانْ عَنْدَهْ شْهَادَة مْلِيحَة عَنْدْ الْخَاوَة أَلِي فِي لٍسْترَة وْإِيقُونِيَة. ³وُبُولُسْ بْغَى يَدِيهْ مْعَاهْ، وَدَاهْ وُخَتْنَهْ عْلَى جَالْ لِيْهُودْ أَلِي كَانُوا فِي دُوكْ الْجْوَايَهْ، عْلَى خَاطَرْ كَانُوا ڤَاعْ عَارْفِينْ بَلِي بُوهْ يُونَانِي.⁴وُمَلِي كَانُوا يْفُوتُوا عْلَى الْمُدُنْ كَانُوا يْوَصُوا الْخَاوَة بَاشْ يَحْتَرْمُوا الْقَرَرَاتْ أَلِي أَخْذَوْهَا الْرُّسُلْ وُالْمَشَايَخْ أَلِي فِي أورْشَلِيمْ. ⁵وُكَانَتْ الْكَنَائِسْ تَتْقَوَى فَالإيمَانْ وُيَزْدَدُوا لِيهَا مُؤْمِنِينْ كُلْ يُومْ.⁶مَنْ بَعْدْ مَا سَافْرُوا لْفِرِيجِيَّة وُغَلاَطِيَّة، مْنَعْهُمْ اَلرُّوحْ اَلْقُدُسْ يَبَشْرُوا بَالْكَلِمَة فِي أَسِيَّا. ⁷وُكِي وَصْلُوا لْمِيسِيَّا بْغَاوْ إِيْرُحُوا لْبِثِينِيَّة، وَالرُّوحْ مَاخَلَهُومْشْ يَدَخْلُوهَا. ⁸وُفَاتُوا عْلَى مِيسِيَّا وُهَوْدُوا لْتَرُوَاسْ.⁹وُشَافْ بُولُسْ رُؤْيَا فَالْلِيلْ: رَاجَلْ مَكِدُونِي وَاڤَفْ يْحَّوَسْ عْلِيهْ وُڤَالْ: "أَرْوَحْ لْمَكِدُونِيَّة وُسَعَدْنَا!". ¹⁰وُمَلِي شَافْ الْرُؤْيَة، تْأَكْدْنَا بَلِي اَلرَّبْ دْعَانَا نْبَشْرُهُمْ، وُسَافَرْنَا لْمَكِدُونِيَّة فَالْحَالْ.¹¹قَلَعْنَا مَنْ تَرُوَاس لْجَزِيرَة سَامُوثْرَاكِي، وُفَالْغَدْ رَوَحْنَا لْ نِيَابُولِيسْ. ¹²وُمَنْ تَمْ لْفِلِبِي، أَلِي كَانَتْ هِيَ لْمْدِينَة الَكْبِيرَة فِي مُقَاطَعَة مَكِدُونِيَّة، وُهِيَ مَسْتَعْمْرَة مَنْ الْرُومَانْ. وُفَوَتْنَا شْحَالْ مَلْ لِيَامْ فِيهَا. ¹³وُفِي نْهَارْ اَلسَّبْتْ خْرَجْنَا بَرَى لَمْدِينَة ڤُدَامْ وَاحَدْ الْوَادْ، وِينْ كَانُوامْوَلْفِينْ إِصَلُوا، جَمَعْنَا وُكُنَا نْبَشْرُوا لَنْسَا أَلِي كَانُوا مْجْمْعَاتْ تَمَ.¹⁴وُ كَانَتْ وَاحَدْ لَمْرَة تَسْمَعْ إِسَمُهَا لِيدِيَّة، تَاجِرَة الأَرْجُوَانْ وُ هِيَ مَنْ مْدِينَة ثَيَاتِيرَا، تْحَبْ تَعْبَدْ الله، فْتَحْ اَلرَّبْ ڤَلْبْهَا بَاشْ تَقْبَلْ كْلاَمْ بُولُسْ. ¹⁵وُمَلِي تْغَطْسَتْ هِيَ وُالْعَايْلَة تَعْهَا عَرْضَتْهُمْ وُ ڤَالَتْ: " إِذَا رَاكُمْ مَقْتَنْعِينْ رَانِي مُؤْمِنَة الَرَّبْ، أَدْخْلُوا ضْيَافْ لْدَارِي وُقَعْدُوا مْعَنَا".¹⁶وُفِي وَاحَدْ الْيُومْ كُنَا رَيْحِينْ لَصْلاَةْ، تْلَقَاتْ بِينَا وَحْدَة جَارِيَة فِيهَا رُّوحْ شَوَافَةَ. كَانَتْ أَدَخَلْ دْرَاهَمْ كْبَارْلَسْيَادْهَا مَنْ خَدْمَة اَلشْوَافَة. ¹⁷وُكَانَتْ تَمْشِي مُورْ بُولُسْ وُمُوْرَانَا وُتْعَيَطْ ڤَايْلَة: "هَدْ الْنَّاس عِبَاد الله الْعَلِي، أَلِي رَاهُمْ يْدْعُوكُمْ لَطْرِيڤْ أَسْلاَكْ". ¹⁸وُكَانَتْ أَدِيرْ هَكْدَ شْحَالْ مَلْ لِيَامْ. حَتَى بُولُسْ زْعَفْ دَارْ لَرُّوحْ وُڤَالْ: " نْأَمْرَكْ بَأَسْمْ يَسُوعْ الْمَسِيحْ تَخْرَجْ مَنْهَا!". وُخْرَجْ مَنْهَا تَمْ تَمْ.¹⁹وُكِي شَافُوا سْيَادْهَا بَلِي الْمَدْخُولْ تَعْهُمْ نَڤْطَعْ، حَكْمُوا بُولُس وُسِيلاَ وُأَدَوْهُمْ لْسَاحَة لَمْدِينَة يْحَاكْمُهُمْ. ²⁰وُقَدْمُوهُمْ لَلْحُكَامْ، ڤَالُوا: " هَدْ اَلزُوجْ رَاهُمْ أَيْدِرُوا فَوْضَى فَالْمْدِينَة، وُهُمَا يَهُودْ، ²¹وُيْبَشْرُوا بَعْوَايَدْ مَاشِي حَقْ عْلِينَا نَقَبْلُوهَا وَلاَ نْطَبْقُوهَا، حْنَا رُومَانِيِينْ".²²ونَاضْ ڤَاعْ الْغَاشِي عْلِيهُمْ، الْحُكَامْ ڤَطْعُوا قَشْهُمْ وُأَمْرُوا بَاشْ يَضَرْبُوهُمْ بَالعْصَا. ²³جَلْدُوهُمْ بَزَافْ وُدَارُهُمْ فَالْحَبْسْ، وُ وَصَاوْ عَسَاسْ الْحَبْسْ يْعَسْهُومْ كِيمَا لاَزَمْ. ²⁴وُهُوَ طَبَقْ الأَوَامَرْ كِيمَا لاَزَمْ، دَارْهُمْ فَالْحَبْسْ وُرْبَطْهُمْ مَنْ كَرْعِيهُمْ.²⁵وُفِي نَصْ الْلِيلْ كَانْ بُولُسْ وُسِيلاَ يْصَلُوا وُيْسَبْحُوا الله، وُالْمْحَبْسِيَا يَسَمْعُهُمْ. ²⁶وُفِي غَفْلَة ضَرْبَتْ زْلَزْلَة كْبِيرَة حَتَى تْزَعْزَعْ سَاسْ الْحَبْسْ، وُتَفْتْحَتْ ڤَاعْ الْبِبَانْ تَعْ الْحَبْسْ، وُتْحَلَتْ قْيُودْ ڤَاعْ الْمَحْبُوسِينْ.²⁷وُكِي نَاضْ مَنْ اَلنُومْ عَسَاسْ الْحَبْسْ، وُشَافْ الْبِبَانْ مَفْتُوحِينْ، أَرْفَدْ سِيفَه وُبْغَى يَقْتَلْ رُوحَهْ، كَانْ حَاسَبْ بَلِي الْمَحْبُوسِينْ هَرْبُوا. ²⁸عَيَطْلَهْ بُولُسْ بْصُوتْ عَالِي وُڤَالْ:"مَا دِرْشْ فرُوحَكْ هَدْ الْشِي! رَنَا ڤَاعْ هْنَا!".²⁹اَلْعَسَاسْ طْلَبْ اَلْضُو، وُ أَدْخَلْ وُهُوَ يَتَرْعَدْ مَالْخُوفْ، طَاحْ ڤُدَمْ بُولُس وُسِيلاَ. ³⁰وَخْرَجْهُمْ مَنْ تَمْ وُڤَالْ: يَا سِيدِي وَاشْ لاَزَمْ أَنْدِيرْ بَاشْ أَنَالْ لَسْلاَكْ؟" ³¹ڤَالُوا لَهْ: " أَمَنْ بَالْرَّبْ يَسُوعْ تْنَالْ لَسْلاَكْ أَنْتَ وَأَهْلْ دَارَكْ".³²وُبَشْرُوا لَهْ هُوَ وَأَهْلْ دَارَهْ أَلِي كَانُوا مْعَاهْ بْكَلِمَة اَلرَّبْ. ³³الْعَسَاسْ أَدَاهُمْ فِي دِيكْ اَلسَاعَة تَعْ الْلِيلْ وُنَقَى جْرُوحْهُمْ وُتْغَطَسْ هُوَ وَأَهْلْ دَارَهْ. ³⁴وَعْرَضْ بُولُسْ وُسِيلاَ يَاكْلُوا فِي دَارَهْ. وُفْرَحْ بَزَافْ مَعَ ڤَاعْ أَهْلْ دَارَهْ مَلِي أَمْنُوا بَالله.³⁵وُكِي طْلَعْ اَلنْهَارْ، الْحُكَامْ بَعْثُوا عَسْكَرْبَاشْ يْقُولُوا لَلْعَسَاسْ:" يَطْلَڤْ بُولُسْ وُ سِيلاَ". ³⁶الْعَسَاسْ خَبَرْ بُولُس بَالأَمْرْ ڤَالَهْ: " الْحُكَامْ رَاسْلُوا أَمْرْ بَاشْ نَطْلَڤْكُمْ، وُضُورْكْ رُوحُوا فِي سَلاَم".³⁷وُڤَالْ لْهُمْ بُولُسْ: " ضَرْبُونَا ڤُدَمْ الْنَّاسْ بْلَى مَا يْحَاكْمُونَا، وَحْنَا رُومَانِيِينْ، وُدَخْلُونَا الْحَبْسْ. وُضُورْكْ يَطَرْدُونَا فَالْسَرْ؟ لاَ! يْجِيوْ هُمَا وُيْخَرْجُونَا". ³⁸وُالْجَلاَدِينْ أَدَاوْ هَدَاكْ لَكْلاَمْ لَلْحُكَامْ، وُخَافُوا كِي عَرْفُوا بَلِي هُمَا رُومَانِيِينْ. ³⁹وُجَاوْ طَلْبُوا اَلسْمَاحْ مَنْهُمْ وُ طَلْڤُهُمْ وُڤَالُولْهُمْ يَخْرْجُوا مَنْ الْمْدِينَة.⁴⁰خَرْجُوا مَالْحَبْسْ وُدَخْلُوا لْدَارْ عَنْدْ لِيدِيَّة، قَبْلُوا الإِخْوَة شَجْعُوهُمْ وُخَرْجُوا مَلْ الْمْدِينَة.

Chapter 17

¹فْي تِسَالُونِيكِي وُفَاتُوا مَنْ أَمْفِيبُولِيسْ وُأَبُولُونِيَّة، حَتَى وَصْلُوا لْ تَسَالُونِيكِي، وِينْ كَانْ مَجْمَعْ الْيَهُودْ. ²أَدْخَلْ بُولُس لِيهُمْ كِي عَدْتَهْ، وُكَلَمْهُمْ ثْلاَثْ سْبُوتْ عْلَى لَكْتُبَا،³يْوَضَحْ ويْبِيَنْ لْهُمْ بَلِي الْمَسِيح كَنْ لاَزَمْ يَتْأَلَمْ ويْقُومْ مَنْ الْمُوتْ، وبَلِي: هَدَا هُوَ الْمَسِيحْ يَسُوع أَلِي رَانِي نْبَشَرْلْكُمْ بِيه. ⁴وقُومْ مَنْهُمْ تْقَنْعُوا ومْشَاوْ مْعَ بُولُس وسِيلاَ، كَانْ بَزَافْ مَنْ الْيُونَانِيِّينِ الْمَتْعَبْدِينْ لله، وكْثِيرْ مَنْ النْسَا النَبِيلاَتْ.⁵وتَمَ غَارُوا الْيَهُودْ أَلِي مَاشِي مُومْنِينْ وجَابُوا وَاحَدْ الْنَاسْ أَشْرَارْمَنْ الْطْرِيڤْ، وجَمْعُوا الْنَاسْ ضَدْهُمْ حَتَى دَارُوا فَوْضَى فَلَمْدِينَة، وهَجْمُوا عْلَى دَارْ يَاسُونَ بَاشْ يْسَلَمْ لْهُمْ بُولُس وسِيلاَ. ⁶ومَلِي مَا لْڤْوْهُمْشْ، أَدَاوْ يَاسُونَ ونَاسْ أُخْرِينْ مَنْ الإِخْوَة عَنْدْ حُكَّامْ لَمْدِينَة يَشْكُوا عْلِيهُمْ بَعْيَاطْ: "هَذُوا أَلِي ڤَلْبُوا الدَنْيَا ورَهُم جَاوْ هْنَا تَانِي، ⁷ويَاسُونَ رَحَب بِهُمْ. وهَدُوا ڤَاعْ يَمْشِيوْ ضَدْ قْوَانِينْ قَيْصَروڤَالُوا: كَايَنْ سَلْطَانْ وَاحَدْ أُخَرْ: يَسُوع!".⁸الْشَّعْبْ وحُكَّامْ لَمْدِينَة زَاعْفُوا كِي سَمْعُوا هَدْ لَكْلاَمْ. ⁹وحَكْمُوا الْحُكَّامْ كَفَالَة مَنْ يَاسُونَ واللَخْرِينْ، وطَلْڤُوهُمْ.¹⁰وفَالْلِيلْ الإِخْوَة رَسْلُوا بُولُس وسِيلا أَلْ بِرِيَّة. كِي وَصْلُوا رَوحُوا لمَجْمَعْ الْيَهُود. ¹¹وكَانْ الْيَهُود تَعْ بِيرِيَّة أَشْرَفْ مَنْ تَلاعْ تَسَالُونِيكِي، قَبْلُواالْكَلِمَة بْحَمَاسْ ويَدْرْسُوا الَكْتُبَا كُلْ يُومْ يَحَوْسُوا يَتْأَكْدُوا عْلَى صِحَة الْتَعْلِيمْ. ¹²وأَمْنُوا مَنْهُمْ بَزَافْ، مَنْ النْسَا الْيُونَانِيَّاتْ اَلشَّرِيفَاتْ، ومَنْ اَلرْجَالْ تَانِي.¹³وكِي سَمْعُوا الْيَهُودْ تَعْ تَسَالُونِيكِي بَلِي بُولُسْ بَشَرْ بْكَلِمَة الله فِي بِيرِيَّة، جَاوْ يْهَيْجُوا الْنَّاسْ عْلِيهْ. ¹⁴وُفَالْحَالْ أَدَوَهْ شِي إِخْوَة جِهَة لَبْحَرْ بَاشْ إِسَافَرْ، سِيلاَ وتِيمُوثَاوُس ڤَعْدُوا تَمَ. ¹⁵والإِخْوَة أَلِي رَفْقُوا بُولُس حَتَى أَلْ أَثِينَا. مَنْ بَعْدْ رَاجْعُوا وبُولُسْ وَصَاهُمْ يْڤُولُوا لْسِيلاَ و تِيمُوثَاوُس يَلَحْڤُوا بِيهْ فِي أَسْرَعْ وَقْتْ، مْضَّوْ.¹⁶وكِي كَانْ بُولُسْ يَسَنَى فِيهُمْ فِي أَثِينَا رُّوحَهْ حَزْنَتْ، كِي شَافْ لَمْدِينَة مْعَمْرَة أَصْنَامْ. ¹⁷وكَانْ يْكَلَمْ فَالْمَجْمَعْ الْيَهُودْ الْمُتَعَبْدِينْ، ولِي يَتْلَقَهُمْ فْسَاحَة لَمْدِينَة كُلْ يُومْ.¹⁸وقَابْلُه قُومْ مَنْ الْفَلاَسِفَة الأَبِيكُورِيّين والرّوَاقِيِّين، وَحْدِينْ ڤَالُوا: " يَادْرَى وَاشْ رَاهْ حَابْ هَدْ الأَحْمَقْ بكْلاَمَه". ووَاحَدْ أَخْرِينْ: " رَاهْ يْبَشَرْ بْأَلِهَة غْرِيبَة". عْلَى خَاطَرْ كَانْ يْبَشَرْهُمْ بْيَسُوعْ وبَالْقِيَامَة.¹⁹أَدَاوَهْ مْعَهُمْ لْ أَرِيُوسْ بَاغُوس، وڤَالُوا لَه: " تَقْدَرْ تْعَرَفْنَا كْثَرْ عْلَى هَدْ اَلتَّعْلِيمْ الَجْدِيدْ أَلِي رَاكْ تَحْكِي بِه. ²⁰خَاطَرْ رَانَا نَسْمْعُوا أُمُورْ جْدِيدَة عْلِينَا، حَبِنَا نَفَهْمُوا مَعْنَهَا". ²¹كَانْ أَهْلْ أَثِينَا و الْبَرَانِيِينْ اَلسَاكْنِينْ فِيهَا، يْفَوْتُوا وَقْتْ لَفْرَاغْهُمْ يَتْنَاقْشُوا عْلَى الْأَفْكَارْ الَجْدِيدَة.²²وڤَفْ بُولُسْ فِي وَسْطْ أَرِيُوسْ بَاغُوس وڤَالْ: " يَا رْجَالْ أَثِينَا! رَانِي نْشُوفْ فِيكُمْ مْدِيْنِينْ بَزَافْ، ²³كِي كُنْتْ نْدُورْ ونْشُوفْ الْمَعَابَدْ تَعْكُمْ، شَفْتْ وَاحَدْ الْمَذْبَحْ مَكْتُوبْ عْلِيهْ: "لإِلَهْ مَجْهُولْ". وهَذَا أَلِي رَاهْ عَنْدْكُمْ مَجْهُولْ، رَانِي أَنْبَشْرْكُمْ بِهْ.²⁴الإِلَهْ أَلِي خْلَقْ الَعَالَمْ وڤَاعْ أَلِي فِيهْ، هُوَ رَّب الْسْمَا والأَرْضْ، مَا يَسْكُنْشْ فِي هَيَاكَلْ مَصْنُوعَة بَالْيَدِينْ، ²⁵ومَا يَتَخْدَمْشْ بيَدِينْ الْنَاسْ كَلِي رَاهْ مَحْتَاجْ اَيْ شِي، هُوَ أَلِي يْمَدْ لَلْجَمِيعْ لَحْيَاة والْنَفْسْ وكُلْ شِي.²⁶وهُوَ أَلِي خْلَقْ مَنْ دَمْ وَاحَدْ ڤَاعْ الْشُعُوب، وسَكَنْهُمْ فكُلْ الأَرْضْ، وحَدَدْ لَوْقَاتْ ولْحُدُودْ لْ كُلْ شَعْبْ، ²⁷بَاشْ يَحَوْسُوا عْلَى الله ويَلْقَوَاهْ، عْلَى خَاطَرْ مَا رَاهْ بْعِيدْ عْلَى حَتَى وَاحَدْ مَنَا.²⁸بِهْ أَلِي رَانَا نَحْيَاوْ نَتْحَرْكُوا ونُوْجَدْ، كِمَا قَالُوأ وَاحْدِينْ مَنْ الْشُعَرَاء تَعْكُمْ: حْنَى تَانِي ذَرِيَة تَاعَهْ. ²⁹إِلَى رَانَا حْنَى ذَرِيْتَه، مَا لاَزَمْشْ نَحَسْبُوا الأُلُوهِيَة تَشْبَه الْذْهَبْ وَلَى الْفَضَّة وَلَى حَجْرَة يَقْدَرْ الْإِنْسَانْ يَصْنَعْهَا كِمَا بْغَى.³⁰الله ذُورْكْ رَاهْ يَأْمَرْ ڤَاعْ الْنَاسْ فِي كُلْ مْكَانْ يَرَجْعُوا لِيه ويْتُوبُوا، مْغَمَضْ عَيْنِيهْ عْلَى وْقَاتْ الْجَهْلْ أَلِي فَاتْ. ³¹عْلَى خَاطَرْ رَاهْ خِيَرْ نْهَارْ أَلِي يْحَاسَبْ فِيهْ ڤَاعْ الْنَاسْ بَالْعَدْلْ، بْرَاجَلْ هُوَ أَلِي خْتَارَهْ، ومَدْ الْبَرْهَانْ للْجَمِيعْ مَلِي نَوْضَهْ مَنْ الْمُوتْ".³²وكِي سَمْعُوا بَالْقِيَامَة مَالْمُوتْ كَانُوا وَاحْدِينْ يَسْتَهْزَاوْ، و وَاحَدِينْ يْڤُولُوا: "بَاغْيِينْ أَتْزِيدْ تْكَلَمْنَا عْلَى هَدْ الْمَوْضُوعْ!". ³³وهَكْدَا خْرَجْ بُولُس مَنْ وَسْطْهُمْ. ³⁴بَصَحْ نَاسْ تَبْعُوهْ وأَمْنُوا، كَانْ مَنْهُمْ دِيُونِيسِيُون الأَرِيُوبَاغِيُّ، ومْرَأة أَسَمْهَا دَامَرِسُ و وَاحْدِينْ تَانِي مْعَهُمْ.

Chapter 18

¹مَنْبَعْدْ هَدَا رَاحْ بُولُس مَنْ أَثِينَا لْكُورَنْثُوسْ، ²لْڤَا يَهُودِي آسْمَهْ أَكِيلاَ، بُنْطِيَّ الأَصْلْ، كَانْ غِيرْ كِيمَا جَا مَنْ إِيطَالِيَةَ، مْعَ بْرِيسْكِلاَّ مَرْتَهْ، عْلَى خَاطَرْ كُلُودِيُوسْ أَمَرْ يْطَرَّدْ ڤَاعْ الْيَهُودْ مَنْ رُومَا، وُجَا لْعَنْدْهُمْ. ³وُمَلِي كَانْ عَنْدَهْ خَدْمَة كِيمَا هُمَا، خْيَاطَة لْخْيَامْ ڤْعَدْ عَنْدْهُمْ يَخْدَمْ مْعَهُمْ.⁴وُكَانْ كُلْ سَبْتْ يَتْنَاقَشْ فَالْمَجْمَعْ الْحَاضْرِينْ وُيْقَنَعْ يَهُودْ وُيُونَانِيِّينْ. ⁵وُكِي وْصَلْ سِيلاَ وُتِيمُوثَاوسْ مَنْ مَكِدُونِيَّة، تْفَرَغْ بُولُسْ لَتَبْشِيرْ كَانْ يَشْهَدْ لَلْيَهُودْ بَالْمَسِيحْ يَسُوع. ⁶وُهُمَا كَانُوا يْعَارْضُوهْ وُيْڤُولُوا كْلاَمْ مَاشِي مْلِيحْ نْفَضْ قَشَّاهْ وُڤَال لْهُمْ: " دَمْكُمْ عْلَى رِسَانْكُمْ! مَالْيُومْ أَنَا أَنْبَشَرْ اَلْأُمَمْ".⁷وُأَرْحَلْ مَنْ تَمْ لْوَاحَدْ اَلدَارْ تَعْ رَاجَلْ أَسْمَهْ يُوسْتُسْ، كَانْ يَعْبَدْ اللهْ، وُكَانَتْ دَارَهْ لَصْڤَا لَلْمَجْمَعْ. ⁸وكْرِيسْبُسْ رَايَسْ الْمَجْمَعْ آمَنْ بَالرَّبْ هُوَ وَأَهْلْ دَارَهْ، وُبَزَافْ مَنْ الْكُورِنْثِيِّينْ كِي سَمْعُوا آمْنُوا وُتْغَطْسُوا.⁹وَالرَّبْ ڤَالْ لْبُولُسْ فِي رُؤْيَا فَالْلِيلْ: " مَا تْخَافْشْ أَهْدَرْ وُمَا تَسْكُتْشْ، ¹⁰عْلَى خَاطَرْ رَانِي مْعَاكْ، وُوَاحَدْ مَا يَقْدَرْ يْمَسَّكْ، خَاطَرْ عَنْدِي شَّعْبْ كْثِيرْ فِي هَدْ لَمْدِينَة". ¹¹وُفَوَتْ عَامْ وُسَتْ شْهُورْ يْعَلَمْ بِينَتْهُمْ كَلِمَة الله.¹²وُكِي كَانْ غَالْيُونْ وَالِي تَعْ أَخَائِيَة، نَاضُوا الْيَهُودْ ضَدْ بُولُسْ برَأيْ وَاحَدْ، وُجَابُوهْ الْمَحْكَمَة ¹³ڤَايْلِينْ:"هَدَا رَاهْ يْقَنَاعْ الْنَاسْ يَعْبْدُوا الله عْلَى خْلاَفْ اَلشَرِيعَة".¹⁴وُكِي بْغَى بُولُس يْجَاوَبْ، غَالِيُون ڤَالْ لَلْيَهُودْ: " يَا يَهُودْ، لُوْ كَانَتْ الْقَضِيَة ظُلْمْ وَلاَ خُبْثْ نَحْتَمَلْكُمْ كِيمَا يَقْضِي الْعَدْلْ. ¹⁵وِ إِذَا كَانَتْ قَضِيَة كَلْمَة، وُأَسَامِي، وُشَرِيعَتْكُمْ، أَفْرِيوْهَا بِيْنَتْكُمْ. عْلَى خَاطَرْ مَانِيشْ بَاغِي نْكُونْ قَاضِي فِي هَدْ الْأُمُورْ".¹⁶مَنْ بَعْدْ طَرَدْهُمْ مَالْمَحْكَمَة. ¹⁷وُڤَاعْ الْيُونَانِيِّينْ أَدَاوْ سُوسْتَانِيسْ رَايَسْ الْمَجْمَعْ، وُضَرْبُوهْ ڤُدَّامْ الْمَحْكَمَة، وُغَالْيُونْ مَا هَمَاهْشْ اَلشِي¹⁸وُبُولُسْ زَادْ قْعَدْ شْحَالْ مْلْ لِيَامْ، مَنْ بَعْدْ وَدَّعْ الْخُوتْ وُسَافَرْ مَلْ بْحَرْ لْسُورِيَّة، وُكَانْ مْعَهْ بِرِيسْكِلاَ وُأَكِيلاَ، مَنْ بَعْدْ مَا حَسَنْ رَاسَهْ فِي كَنْخَرِيَا عَلَى خَاطَرْ كَانْ دَارْ وَعْدْ لله. ¹⁹وُكِي وَاصْلُوا لأَفَسُسْ خَلَهُمْ تَمَا وُهُوَ أَدْخَلْ مَجْمَعْ الْيَهُود وُتْكَلَمْ مْعَهُمْ .²⁰وُطَلْبُوا مَنَه يْزِيدْ يْفَوْتْ وَقْتْ مْعَهُمْ وُهُوَ مَا بْغَاشْ. ²¹وَدَّعْهُمْ وُڤَالْ: " لاَزَمْ عْلِيَا نْفَوَتْ الْعِيدْ الْجَايْ فِي أُورُشَلِيمْ. وُنَوْعَدْكُمْ نَرْجَاعْ عَنْدْكُمْ مَرَة أَخْرَى إِنْ شَاءَ الله". وُرَاحْ مَنْ أَفَسُسْ.²²وكِي وْصَلْ لْقَيْصَرِيَّة طْلَعْ وُسَلَّمْ عْلَى الْكَنِيسَة، مَنْ بَعْدْ هَوَّدْ لْأَنْطَاكِيَة. ²³فَوَتْ وَقْتْ تَمَا مَنْ بَعْدْ رَاحْ يْزُورْ لَمْدُونْ فِي غَلاَطِيَّة وُفِرِيجِيَّة يْشَجَعْ ڤَاعْ الْتْلاَمِيذْ.²⁴جَا لأَفَسُس يَهُودِي يْسَمُوهْ أَبُولُّوسْ، إِسْكَنْدْرِي الأَصْلْ، رَاجَلْ فَصِيحْ الْلْسَانْ يَفْهَمْ فَالْكُتُبْ. ²⁵كَانْ يَعْرَفْ بَزَافْ فِي طْرِيڤْ اَلرَّبْ. وُكَانْ حَارْ فَالْرُّوحْ يَتْكَلَّمْ وُيْعَلَّمْ بْتَدْقِيقْ عْلَى اَلرَّبْ. كَانْ يَعْرَفْ غِيرْ الْتَغْطَاسْ تَعْ يُوحَنَّا. ²⁶وُكَانْ يْبَشَرْفَالْمَجْمَعْ. وُكِي سَمْعَهْ أَكِيلاَ وُبِرِيسْكِلاَّ أَدَاوَهْ عَنْدْهُمْ، وُشَرْحُولَهْ طْرِيڤْ اَلرَّبْ بْكْثَرْدِقَة.²⁷وُكِي بْغَى يْرُوحْ لْأَخَائِيَة، كَتْبُوا الْخُوتْ لَتْلاَمِيذْ بَاشْ يَقَبْلُوهْ فِي وَسْطْهُمْ. كِي جَا عَوَّنْ كْثِيرْ بْالْنِّعْمَة أَلِي كَانُوا مْؤَمْنِينْ مَقْبَلْ، ²⁸عْلَى خَاطَرْ كَانْ جَرِيئ فِي كْلاَمَه مْعَ لِيهُودْ، يْبِيَنْ لْهُمْ بَالْكُتُبْ بَلِي يَسُوعْ هُوَ الْمَسِيحْ.

Chapter 19

¹وكِي كَانْ أَبُلُوسْ فِي كُورِنْثُوس وْصَلْ بُولُس لْأفَسُس، مَنْ بَعْدْ مَا فَاتْ فَالْجْوَايَاهْ الْعَالْيَة. وتَمَا لْڤَى تْلاَمِيذْ ²ڤَالْ لْهُمْ: " هَلْ قْبْلْتُوا اَلرُّوحْ اَلْقُدُسْ كِي أَمَنْتُوا؟". ڤَالُوا لَهْ: "عْمَرْنَا مَا سْمَعْنَا كَايَنْ اَلرُّوحْ الْقُدُس".³وڤَالْ لْهُمْ: " بَاشْ تْغَطَسْتُوا؟". ڤَالُوا بَتَغْطَسْ تَعْ يُوحَنَّا". ⁴وڤَالْ بُولُسْ: " يُوحَنَّا غَطَسْ لَتُّوبَة، وبَشَرْ لَشَّعْبْ بَاشْ يْأَمْنُوا بَلِي يْجِي بَعْدَهْ، بْيَسُوعْ الْمَسِيحْ".⁵وكِي سَمْعُوا تْعَمْدُوا بْأَسْمْ الْرَّب يَسُوعْ. ⁶ومَلِي حَّطْ يَدِيهْ عْلِيهُمْ هَوَّدْ اَلرُّوحْ اَلْقُدُسْ عْلِيهُمْ، وبْدَاوْ يَهْدْرُوا بْلُغَاتْ ويَتْنَبْأُو. ⁷و كَانُوا فِي ثْنَاشْ رْجَالْ.⁸وكَانْ بُولُسْ يْرُوحْ الْمَجْمَعْ لْمُدَّة ثْلَثْ أَشْهُورْ، يَتْكَلَمْ بْجُرْاَة ويْقَنَعْ الْحَاضْرِينْ عْلَى حَقِيقَة مَلَكُوتْ الله. ⁹وكِي بْدَاوْ وَاحْدِينْ أَلِي مَا قْتَنْعُوشْ، يْسَبُوا طْرِيڤْ اَلرَّب ڤُدَامْ الْحَاضْرِينْ، جْبَدْ رُوحَّهْ مَنْ عَنْدْهُمْ، و كَانْ يْجَمَّعْ غِيرْ مْعَ الْتْلاَمِيذْ، يْعَلَّمْ كُلْ يُومْ فِي مَدْرَسَة تَعْ وَاحَدْ الْرَاجَلْ أَسْمَهْ تِيرَانُّسْ. ¹⁰لْمُدَّة عَامِينْ، حَتَّى سَمْعُوا كَلِمَة اَلرَّب ڤَاعْ اَلْسَاكْنِينْ فِي أَسِيَّا، مَلْ لِيهُودْ ولْيُونَانِيِّينْ.¹¹وكَانْ الله يْدِيرْ مُعْجِزَاتْ عْلَى يَدْ بُولُس، ¹²حَتَّى وَلاَوْ اَلنَاسْ يَدِيوْ طْرَاشَنْ ولْقَشْ أَلِي مَسَاتَهْ لَلْمَرْضَى، و يَبْرَاوْ مَنْ مَرْضْهُمْ، وتَخْرَجْ أَرْوَاحْ اَلشَّرْ مَنْهُمْ.¹³و حَاوْلُوا وَاحْدِينْ مَنْ اَلْيَهُودْ الْلِي يْتْجَاوْلُوا بَاشْ يْخَرْجُوا أَرْوَاحْ الْشَّرْ بآسَمْ يَسُوع، ڤَالُوا: "نَطَرْدُوكْ بْآسَمْ يَسُوعْ أَلِي يْبَشَرْ بِهْ بُولُس!". ¹⁴وكَانْ بِينَتْهُمْ سَبْعَة خَاوَة، وْلاَدْ وَاحَدْ رَايَسْ الْكَهَنَة يْسَمُوهْ لِسَكَاوَا، أَلِي دَارُوا هَدْ الْشِي.¹⁵جَاوَبْهُمْ اَلرُّوحْ اَلْشِّرِيرْ وڤَالْ: " يَسُوعْ أَنَا نْعَرْفَهْ، وبُولُسْ نَعْلَمْ بِهْ، وأَنْتُمَ شْكُونْ؟" ¹⁶زْدَمْ عْلِيهُمْ اَلرَاجَلْ أَلِي كَانْ فِيهْ اَلرُّوحْ اَلْشِّرِيرْ، وتْغَلَبْ عْلِيهُمْ حَتَّى هَرْبُوا مَنْ دِيكْ الْدَارْ عَرْيَانِينْ ومَجْرُحِينْ. ¹⁷وسَمْعُوا بِيهُمْ ڤَاعْ الْيَهُودْ و الْيُونَانِيِّينْ أَلِي سَّاكْنِينْ فِي أَفَسُسْ، و صْرَى خُوفْ كْبِيرْ بِينَتْهُمْ، وكَانْ آسَمْ يَسُوعْ يَتْعَظَّمْ.¹⁸وكَانْ بَزَافْ مَلِي أَمْنُوا يْجُوا ويَسْتَعْرْفُوا بَفْعَالْهُمْ، ¹⁹وكَانْ شْحَالْ مَلِي كَانُوا يَسْتَخْدْمُوا اَلسْحُورْ يْلَيْمُوا كْتُوبَتْهُمْ ويَحَرْڤُوهَا ڤُدَامْ الْنَّاسْ. وكِي حَسْبُوا سُمَّتْهَا لْڤَاوْ خَمْسِينْ أَلَفْ مَنْ الْفَضَّة. ²⁰هَكْذَا كَانَتْ كَلِمَة الْرَّب تَكْبَرْ وتَتْقَوَى.²¹مَنْ بَعْدْ مَا صْرَى هَدْ اَلشِي، عَوَلْ بُولُسْ يْسَافَرْ لْأُورْشَلِيم ويْفُوتْ مَنْ مَكِدُونِيَّة وأَخَائِيذَة، ڤَالْ: " لاَزَمْ عْلِيَا نْرُوحْ نْزُورْ رُومَا مَنْ بَعْدْ". ²²أَرْسَلْ أَلْ مَقْدُونِيَّة زُوجْ مَلِي كَانُوا يَخَدْمُوا مْعَهْ: تِيمُوثَاوس وأَرَسْطُوس، وڤَعْدُوا لْمُدَّة فِي أَسِيَّا.²³وصْرَاتْ فِي دَاكْ الْوَقْتْ فَوْضَى كْبِيرَة بسْبَبْ طْرِيڤْ اَلرَّبْ، ²⁴عْلَى خَاطَرْ كَانْ وَاحَدْ اَلرَاجَلْ آسْمَهْ دِيمِتْرِيُوس، يَصْنَعْ تَمَاثِيلْ مَنْ اَلْفَضَّة لأَرْطَامِيسَ، وكَانْ يَرْبَحْ مَنْهَا مْعَ الْخَدَمِينْ تَاعَهْ بَزَافْ دْرَاهَمْ. ²⁵وجَمَّعْ الْخَدَامِينْ تَعَهْ وأَلِي عَنْدْهُمْ الْحَرْفَة تَاعَهْ وڤَالْ: " يَا نَاسْ رَاكُمْ عَرْفِينْ بَلِي خَبْزَتْنَا مَنْ هَدْ اَلْحَرْفَة.²⁶رَاكُمْ تْشُفُوا وتَسَمْعُوا مَاشِي غِيرْ فِي أَفَسُسْ، فِي ڤْرِيبْ ڤَاعْ أَسِيَّا، كِيفَاشْ بُولُسْ هَدَ يْضَلَلْ الْنَاسْ ويْڤُولْ: بَلِي الْشِي أَلِي يَتَصْنَعْ بَالْيَدِينْ مَاهِيشْ أَلِهَة. ²⁷وهَدَ مَا رَاهْشْ يْهَدَدْ خَدْمَتْنَا تَحْبَسْ بَارْكْ، رَاهْ يْهَدَدْ حَتَّى هَيْكَلْ أَرْطَامِيسْ، الْأَلِهَة اَلْعْظِيمَة، يْطِيحْ قْدَرْهَا وتَتْهَدَمْ عَظَمَتْهَا هِيَ أَلِي يَعَبْدُوهَا ڤَاعْ سُكَانْ أَسِيَّا والْعَالَمْ بْلْكُلْ".²⁸وكِي سَمْعُوا تْعَمْرُوا بَالْزْعَافْ، وبْدَاوْ يْزَڤُوا ڤَالُوا: " عْظِيمَة أَرْطَامِيس لَلأَفَسُسِيِّين!". وتْهَوْلَتْ ڤَاعْ لَمْدِينَة، ²⁹وغَاشِي كْبِيرْ هْجَمْ عْلَى غَايُوسْ وأَرِسْتَرْخُس الْمَكْدُونِيِّينْ، صْحَابْ بُولُسْ فَالْسَفَرْ، ودَاوْهُمْ لْسَاحَة لَمْدِينَة.³⁰وكِي بْغَى بُولُسْ يَدْخَلْ بِينْ الْشَّعْبْ الْتْلاَمِيذْ مَا خَلَوَهْشْ. ³¹ونَّاسْ مَنْ عُقَالْ أَسِيَّا، كَانُوا صْحَابَهْ، رَسْلُوا لَهْ بَاشْ مَا يَدَخَلْشْ رُوحَهْ. ³²وكَانُوا وَاحْدِينْ يْزَڤُوا بشِي وَاحَدْ أُخْرِينْ بشِي أُخَرْ، عْلَى خَاطَرْ كَانَتْ فُوْضَّى، والْكَثْرَة مَنْهُمْ مَا كَانُوشْ عَارْفِينْ عْلاَشْ كَانُوا مَجَمْعِينْ!³³وكَانْ بِينْ الْنَّاسْ وَاحَدْ يَهُودِي آسْمَهْ إِسْكَنْدَر، دَفْعُهْ الْيَهُودْ لْڤُدَامْ ، وشَرْ لْهُمْ بْيَدَهْ بَاشْ يَتْكَلَمْ لَشَّعْبْ. ³⁴ومَلِي عَرْفُوا بَلِي يَهُودِي، بْدَاوْ يْزَڤُوا بْصُوتْ وَاحَدْ لْمُدَّة زُوجْ سْوَايَعْ: " عْظِيمَة هِيَ أَرْطَامِيس الأَفَسُسِيِّين!".³⁵وفَالْلَخَرْ ڤْدَرْ كَاتَبْ لَمْدِينَة يْسَكَتْ الْشَّعْبْ: يَا نَّاسْ أَفَسُسْ،شْكُونْ مَا يَعْرَفْشْ بَلِي مْدِينَة أَفَسُس تَعْبَدْ أَرْطَامِيس اَلأَلِهَة اَلْعَظِيمَة و التِمْثَالْ أَلِي هَوَّدْ مَنْ زَفْس؟ ³⁶وهَدْ الْشِي رَاهْ بَايَنْ ومَا يْتْقَاوَمْشْ، لاَزَمْ تْكُونُوا هَادِئِينْ ومَا دِيرُشْ شِي بْزْعَافْ. ³⁷عْلَى خَاطَرْ جَبْتُوا هَدْ الْزُوجْ رْجَالْ، وهُمَا مَاشِي خِيَانْ الْهَيْكَلْ، وَلاَ كَذَابِينْ عْلَى أَلِهَتْكُمْ.³⁸وإِلَى كَانْ دِيمِتْرِيُوس والْصُّنَّاعْ أَلِي مَعَهْ عَنْدْهُمْ شَكْوَى عْلَى وَاحَدْ مَنْهُمْ، عَنْدْنَا مَحَاكِمْ وقُضَاةْ،يْقَدْمُوا شْكَاوِي تَعْهُمْ. ³⁹وإِلَى عَنْدْكُمْ شَكْوَى أُخْرَى، لاَزَمْ تَنْدَرْ فِي جَلْسَة قَانُونِيَة. ⁴⁰وضُورْكْ رَنَى ڤَاعْ نَسْتَهْلُوا الْمُحَاكَمَة عَلَى هَدْ الْفَتْنَة الْيُومْ. ومَا عَنْدْنَا حَتَّى حَقْ نْدَفْعُوا بِهْ عْلَى هَد الْفَوْضَى". ⁴¹وكِي ڤَالْ هَدْ الْكْلاَمْ فَرَّقْ الْنَّاسْ.

Chapter 20

¹وكِي كَمْلَتْ الْفْوْضَى، دْعَا بُولُس اَلتْلاَمِيذْ وَدَّعْهُمْ و رَاحْ لْمَكِدُونِيَّة. ³وكِي كَانْ يْزُورْ دِيكْ الْجْوَايَهْ كَانْ يْبَشَرهُمْ ويْشَجَعْهُمْ بْكْلاَمْ كْثِيرْ، حَتَّى وْصَلْ لْهَلاَّسْ، ²وڤْعَدْ ثَلْثْ أَشْهُورْ. وكِي كَانْ بَغِي يْرُوحْ لْسُورِيَّة، سْمَعْ بَلِي لْيَهُودْ دَرُوا لَهْ فَخْ بَاشْ يَقَتْلُوهْ بَدَلْ الْطْرِيڤْ ورَاحْ لْمَكِدُونِيَّة.⁴وسَافَرْ مَعَهْ لْأسِيَّا سُوبَاتَرُس آلْبِيرِيُّ، و مَنْ نَّاسْ تَسَالُونِيكِي:أَرَسْتَرْخُس و سَكُونْدُس و غَايُوس آلْدَّرْبِيُّ و تِيمُوثَاوْس. و مَنْ نَّاسْ أَسِيَّا: تِيخِيكُس وتُرُوفِيمُس. ⁵وهَدُوا سَبْقُوا وقَرْعُونَا فِي تَرُوَاس. ⁶وحْنَا سَافَرْنَا مَنْ فِيلِيبِي مَل لَبْحَرْ بَعْدْ عِيدْ آلْفَطِيرْ، وأَلْحَڤْنَا بِهُمْ لْتَرُوَاس بَعْدْ خَمْسَة إِيَّامْ، وڤْعَدْنَا تَمَا سَبْعْ إِيَّامْ.⁷وفِي الْيُّومْ اَلْلَوَالْ تَعْ الْسِمَانَة، كَان الْتْلاَمِيذْ مْجَمْعِينْ بَاشْ يْكَسْرُوا الْكَسْرَة، خَاطَبْهُمْ بُولُس وهُوَ كَانْ نَاوِي يْسَفَرْ فَالْغَدْ، وطَوَالْ الْكْلاَمْ حَتَّى نَصْ اَلْلِيلْ. ⁸وكَانَتْ مَصَابِيحْ كْثِيرَة فْالبِيتْ اَلْعَالْيَّة أَلِي كَانُوا مْجَمْعِينْ فِيهَا.⁹وكَانْ وَاحَدْ الْشِيرْ أَسْمَهْ أَفْتِيخُوس مْجَمَعْ ڤُدَامْ الْطَّاقَة أَدَاهْ الْنُومْ، وبُولُسْ طَوَلْ فِي كْلاَمَه، غَلْبَهْ الْنُومْ وطَاحْ مَنْ الْطَّبَقْ الْثَّالَثْ لَلَرْضْ، و رَافْدُوه وهُوَ مِيَّتْ. ¹⁰هَوَّدْ بُولُس ورَفْدَه لْعَنْدَه وعَنْڤَهْ و ڤَالْ: "مَا تْخَافُوشْ! عْلَى خَاطَرْمَازَلَه حَيْ!".¹¹مَنْ بَعْدْ طْلَعْ وكَسَّرْ الْكَسْرَة وكْلاَ وزَادْ لَكْلاَمْ حَتَّ لَفْجَرْ. مَنْ بَعْدْ خْرَجْ. ¹²وجَابُوا دَاكْ الْشِيرْ حَيْ، وتْعَزَاوْ تَعْزِيَة مَشِي قْلِيلَة.¹³وحْنَا سْبَڤْنَا لَلْبَابُورْ و قَلَعْنَا لْأسُّوس، مْعَوْلِينْ نَرَفْدُوا بُولُس تَمَا، عَلَى خَاطَرْ هُوَ أَلِي بْغَى يْجِي بَالْمَشْي. ¹⁴وكِي لْحَڤْ بِينَا لْأسُّوس أَرْفَدْنَاه وقَلَعْنَا لْمِيتِيلِينِي¹⁵ومَنْ تَمْ سَافَرْنَا بْحَرْ ومَلْغَدْ وْصَلْنَا لْجِهَة خِيُوس. وفالْيُّومْ التَّالِي وْصَلْنَا لْسَامُوس، وڤْعَدْنَا فِي تُرُوجِيلِيُّون، وفالْيُّومْ الْتَّالِي رَوحْنَا لْمِيلِيتُس، ¹⁶عْلَى خَاطَرْ بُولُس مَاكَانْشْ بَغِي يْفُوتْ مَنْ أَفَسُس مَلْلَبْحَرْبَاشْ مَا يْضِيَعْشْ الْوَقْتْ فِي أَسِيَّا، عْلَى خَاطَرْ كَانْ بَغِي يْوْصَلْ لأُوْرُشَلِيمْ اِذَا ڤْدَرْ فِي يُّومْ الْخَمْسِينْ¹⁷ومَنْ مِيليتُس أَرْسَلْ لأَفَسُس و أَسْتَدْعَى قُسُوسْ الْكَنِيسَة. ¹⁸وكِي جَاوْ عَنْدَهْ ڤَالْ لْهُمْ: "رَاكُمْ عَارْفِينْ مَنْ الْيُّومْ اَلْلَوَلْ أَلِي دْخَلْتْ أَسِيَّا، كِيفْ كُنْتْ مْعَاكُمْ فِي كُلْ وَقْتْ. ¹⁹نَخْدَمْ الْرَّب فِي تَوَاضُعْ ودْمُوعْ كْثِيرَة، وشْحَالْ مَنْ مُصِيبَة صْرَاتْ لِي مَنْ مَكَايِدْ الْيَهُودْ. ²⁰ومَا قَصَرتْ عْلِيكُمْ فِي حَتَّى شِي فِيهْ فَايْدَة لِيكُمْ خَبَرْتْكُمْ وعَلَّمْتْكُمْ جَهَرَا مَنْ دَارْ لْدَارْ، ²¹شَاهَدْ لَلْيَهُودْ و لَلْيُونَانِيِّينْ بالْتُّوبَة لله والإِيمَانْ أَلِي بْرَّبْنَا يَسُوع الْمَسِيح.²²ودُورْكْ رَانِي رَايَحْ لأُوْرُشَلِيمْ مْقَيَّدْ بالْرُّوحْ، مَا رَانِي عَارَفْ وَاشْ يْقَبَلْنِي تَمَا. ²³بَصَحْ اَلْرُّوحْ الْقُدُسْ يَشْهَدْ فِي كُلْ مْدِينَة ڤَايَلْ: الْحَبْسْ والْمَصَاعِبْ تَسَنَانِي. ²⁴بَصَحْ مَا رَانِيشْ دَايَرْ قِيمَة لْرُوحِي، مَادَامْ رَانِي بَغِي نْكَمَّلْ الْخَدْمَة أَلِي أَعْطَهَالِي اَلْرَّب يَسُوعْ، بَاشْ نَشْهَدْ بَبْشَارَة نِعْمَة الله.²⁵ورَانِي عَارَفْ بَلِي مَا تْزِيْدُوشْ تْشُفُوا وَجْهِي مَلْ الْيُّومْ، أَنْتُمَ ڤَاعْ أَلِي كُنْتْ بِينَتْكُمْ نْبَشَرْ بْمَلَكُوتْ الله. و ²⁶نَشْهَدْ الْيُّومْ ڤُدَامْكُمْ بَلِي أَنَا بَرِيءْ مَنْ دَمْكُمْ، ²⁷عْلَى خَاطَرْ مَا خَبِيت عْلِيكُمْ حَتَّى شِي مَنْ قَصْدْ الله.²⁸عَاسُوا عْلَى رْوَاحْكُمْ و عْلَى رَّاعِيَّة الله أَلِي حَطْكُمْ اَلْرُّوحْ الْقُدُسْ رُعَاتْ، بَاشْ تَرْعَاوْ كَنِيسَة الله أَلِي شْرَاهَا بْدَمَهْ. ²⁹عْلَى خَاطَرْ رَانِي عَارَفْ بَلِي بَعْدْ رْوَاحِي يَدَخْلُوا بِينَاتْكُمْ نَّاسْ ذْيُوبَا تَخْطَفْ ومَا تَرْحَمْشْ اَلرَّعِيَّة. ³⁰ومَنْكُمْ يْنُوضُوا رْجَالْ يَتْكَّلْمُوا بْتَعَالِيمْ كَذْبَة يْدِيواَلتْلاَمِيذْ مُورَاهُمْ³¹عْلَى هَدْ الْشِي كُونُوا فَطْنِينْ، وتْفَكْرُوا بَلِي مُدَّة ثَلْثْ سْنِينْ وأَنَا نْوَصِيكُلْ وَاحَدْ فِيكُمْ بَالْدْمُوعْ. ³²وضُورْكْ نْوَدَعْكُمْ يَا خُوتِي لله ولْكَلْمَة نِعْمَتَهْ، الْقَادْرَة تْبْنِيكُمْ وتَعْطِيكُمْ اَلْوَرْثْ مْعَ ڤَاعْ اَلْمَقْدْسِينْ.³³مَا طْمَعْتْ لاَ فِي فَضَّة ولاَ ذْهَبْ و لاَ قَشْ وَاحَدْ مَنْكُمْ. ³⁴رَاكُمْ عَارْفِينْ بَلِي كُنْتْ نَخْدَمْ بْيَدِي بَاشْ نَكَفِي رُوحِي ولِي كَانُوا مْعَيَا. ³⁵وَرِيتْ لْكُمْ كِيْفَاشْ لاَزَمْ نَخَدْمُوا بَاشْ نْعَوْنُوا الْمَحْتَاجِينْ، ونَتْفَكْرُوا كْلاَمْ الْرَّب يَسُوعْ أَلِي ڤَالْ: اَلْفَرْحْ اَلِي يْمَّدْ كْثَرْ مَلِي يْشَدْ".³⁶وكِي ڤَالْ هَدَا رْكَاعْ بُولُس مَعَهُمْ وصَلَّى. ³⁷وڤَاعْ بْكَاوْ بَزَافْ، ويْعَنْڤُوا بُولُسْ ويَسْلْمُوا عْلِيه ³⁸حَزْنُوا بَزَافْ، مَلِي ڤَالْ لْهُمْ: مَا تْزِدُوشْ تْشُفُوا وَجْهِي مَلْيُّومْ. مَنْ بَعْدْ رَافْقُوهْ لْبَابُورْ و وَدْعُوهْ.

Chapter 21

¹و كِي تْفَرَقْنَا عْلِيهُمْ ڤَلَعْنَا ورَوَحْنَا نِيشَانْ لْكُوسَ، وفَالْريُومْ الْتَّالِي لْرُودُس، ومَنْ تَمَا لْبَاتَرَا. ²لْڤِينَا بَابُورْ رَايَحْ لْفِينِيقِقَة طْلَعْنَا فِيهْ وڤَلَعْنَا.³مَنْ بَعْدْ فَتْنَا عْلَى قُبْرُسْ، أَلِي كَانَتْ عَلْ لِيسْرَى وسَافَرْنَا لْسُورِيَّة، وكِي لْحَڤْنَا لْصُور وهَوَّدْنَا فِيهَا عْلَى بَاشْ يْهَوْدُوا الْسَلْعَة أَلِي كَانَتْ فالْبَابُورْ. ⁴حَوَسْنَا عْلَى الْتْلاَمِيذْ وڤْعَدْنَا عَنْدْهُمْ سَبْعْ إِيَّامْ. وكَانُوا يَنَصْحُوا بُولُس بَالْرُّوحْ مَا يَطْلَعْشْ لأُورُشَلِيمْ.⁵وكِي كَمْلَتْ لِيَّامْ أَلِي فَوْتْنَهَا خْرَجْنَا نْكَمْلُوا الْسْفَرْ تَعْنَا، ورَافْڤُونَا مْعَ نْسَاهُمْ ووْلاَدْهُمْ لْبَرَى لْمْدِينَة. و رْكَاعْنَا فَالشَّاطِئ وصَلِينَا. ⁶وكِي وَدَّعْنَاهُمْ طْلَعْنَا لْبَابُورْ. و هُمَا رَاجْعُوا لَدْيَارْهُمْ.⁷وكَمَلْنَا اَلسْفَرْ بْحَارْ مَنْ لْصُورْ، حَتَّى لْبُتُولِمَايِس، سَلَّمْنَا عْلَى الْخُوتْ وفَوَتْنَا عَنْدْهُمْ نْهَارْ وَاحَدْ. ⁸وفَالْغَدْ خْرَجْنَا ورَوَحْنَا لْقَيْصَرِيَّة، ودْخَلْنَا ضْيَافْ لْدَارْ فِيلِبُّسْ اَلْمُبَشِّرْ، أَلِي كَانْ وَاحَدْ مَنْ الْسَبْعَة لَمْدَبْرِينْ. ⁹وكَانْ عَنْدَهْ رَبْعَة شِيرَاتْ كُلْهُمْ يَتْنَبْاُو.¹⁰وفَوَتْنَ عَنْدَهْ شْحَالْ مَلْلِيَّامْ ، حَتَّى لْحَڤْ مَنْ الْيَهُودِيَّة نْبِي أَسْمَه أَغَابُوس. ¹¹جَا لْعَنْدْنَا، ورْفَدْ لَحْزَامْ تَعْ بُولُس، ورْبَطْ يَدِيهْ و كَرْعِيه وڤَالْ: " الْرُّوحْ الْقُدُسْ يْڤُولْ: الَراجَلْ مُولْ هَدْ لَحْزَامْ، هَكْدَا يَرَبْطُوهْ لِيهُودْ فِي أُورُشَلِيمْ ويَسْلْمُوهْ فِي يَدِينْ الأُمَمْ".¹²وكِي سْمَعْنَا هَدْ لَكْلاَمْ طْلَبْنَا مَنَه حْنَا صْحَابَه و الْخُوتْ أَلِي مَلْ لَمْدِينَة بَاشْ مَا يَطْلَعْشْ لأُورُشَلِيمْ. ¹³وجَوَابْنَا بُولُسْ: " شَارَاكُمْ أَدِيرُوا؟ تَبْكُوا وتَكْسْرُوا ڤَلْبِي، عْلَى خَاطَرْ رَانِي وَاجَدْ مَاشِي نَتَرْبَطْ بَارْكْ وَاجَد حَتَّى نْمُوتْ فِي أُورُشَلِيمْ عْلَى جَالْ آسْمْ يَسُوعْ ". ¹⁴وكِي مَا تْقَنَعْشْ سْكَتْنَا وڤُولْنَا: لِتَكُنْ مَشِيئَة الْرَّبْ".¹⁵وبَعْدْ هَادُوكْ لِيَامْ وَجَدْنَا وَطْلَعْنَا لأُرْشَلِيمْ. ¹⁶وجَا ثَانِى نَاسْ مَتْلاَمَذْ مَنْ قَيْصَرِيَةْ جَابُونَا عَنْدْ مَنَاسُونْ، وهُوَ رَجُلْ مَنْ قُبْرُسْ، تَلْمِيذْ قْدِيمْ بَاشْ نْبَاتُو عَنْدَهْ.¹⁷وكِي وْصَلْنَا أُورُشَلِيمْ قَبْلُونَا الْخُوتْ بَالْفَرْحْ. ¹⁸وفَالْيُومْ الْتَّالِي دْخَلْنَا مْعَ بُولُس عَنْدْ يَعْقُوبْ، وكَانُوا ڤَاعْ الْشْيَاخْ مَجَمْعِينْ. ¹⁹مَنْ بَعْدْ مَا سَلَّمْ عْلِيهُمْ بْدَى يَحْكِي خَطْوَة بْخَطْوَة ڤَاعْ الْشِي أَلِي دَارَه الله فَالاُمَمْ بَالْخِدْمَة تَعَهْ.²⁰كِي سَمْعُوا كَانُوا يْمَجْدُوا آلْرَّبْ. وڤَالُوا لَهْ: " أَنْتَ تَعْرَفْ يَا خُونَا شْحَالْ مَنْ الْيَهُودْ أَلِي آمْنُوا، وهُمَا مَزَالْ مَتْحَمْسِينْ لْشَرِيعَة. ²¹ورَاهُمْ سَمْعُوا عْلِيكْ بَلِي رَاكْ تْعَلَمْ الْيَهُودْ أَلِي رَاهُمْ بِينْ الأُمَمْ يَتْخَلاَوْ عْلَى مُوسَى، وتْوَصِهُومْ بَاشْ مَا يَخْتْنُوشْ أَولاَدْهُمْ ومَا يَمْشِيوشْ بْالَعْوَايَدْ.²²وَاشْ نْدِيرُوا ضُورْكْ؟ رَايْحِينْ يَسْمْعُوا بَلِي رَاكْ جَيتْ، ²³دِيرْ كِمَا نْڤُولُوا لَكْ: عَنْدْنَا رَبْعَة رْجَالْ عَنْدْهُمْ وَعْدْ لله. ²⁴أَدِيهُمْ مْعَاكْ و تْطَهَّرْ مْعَهُمْ وخَلَّصْ عْلِيهُمْ بَاشْ يْحَسْنُوا رِسَانْهُمْ، و يَعْرْفُوا ڤَاعْ بَلِي الْشِي أَلِي سَمْعُوهْ عْلِيكْ مَاشِي صَّحْ، وحَتَّى أَنْتَ تَمْشِي بَالْشَرِيعَة.²⁵والْمُومْنِينْ أَلِي مَاشِي مَلْ لِيْهُودْ، رَانَا رْسَلْنَالْهُمْ حْنَا بْرِيَّة نْوَصِوْهُمْ فِيهَا، بَاشْ مَا يَكْلُوشْ مَنْ لْحَمْ الْذْبَايَحْ، ومَا يَشَرْبُوشْ الْدَّمْ، ومَا يَكْلُوشْ اَلْحَيَوَانْ اَلْمَخْنُوڤْ، ويْبَعْدُوا عَالْزْنَا". ²⁶وهَكْدَا كَانْ، فَالْيُومْ الْتَّالِي أَدَهُمْ بُولُسْ مْعَهْ، وتَطَهَّرْ مْعَهُمْ و دْخَلْ اَلْهَيْكَلْ، يْخَبَرْ بَالْتَارِيخْ أَلِي تَكْمَلْ فِيهْ يَامَاتْ اَلْتَّطْهِيرْ، والْصَدْقَة تَعْ كُلْ وَاحَدْ.²⁷وڤْبَلْ مَا تَكْمَلْ اَلْسَبْعْ إِيَّامْ، شَافُوهْ اَلْيَهُودْ تَعْ أَسِيَّا فَالْهَيْكَلْ، وهَيْجُوا النَّاسْ عْلِيهْ، حَكْمُوهْ ²⁸ويْزَڤُوا: يَا نَّاسْ إِسْرَائِيلْ! هَدَا هُوَ الْرَّاجَلْ أَلِي يْعَلَّمْ فِي كُلْ مْكَانْ ضَدْ الْشَّعْبْ والْشَرِيعَة و الْهَيْكَلْ، حَتَّى دَخَّلْ يُونَانِيِّينْ لْهَيْكَلْ ونَجَّسْ هَدْ لَمْكَانْ الَمْقَدَّسْ". ²⁹عْلَى خَاطَرْ شَافُوا مْعَهْ فْلَمْدِينَة تُرُوفٍيمُسْ الأَفَسُوسِي، وكَانُوا حَاسْبِينْ بُولُسْ أَدَاهْ الْهَيْكَلْ.³⁰هَاجَتْ ڤَاعْ لَمْدِينَة، وهَجْمُوا عْلَى بُولُسْ وجَرُّوهْ خَارَجْ الْهَيْكَلْ، و تَمْ تَمْ تْغَلْقَتْ الْبِيبَانْ. ³¹ومَلِي كَانُوا بَاغْيِينْ يَقْتْلُوهْ، وْصَلْ لَخْبَرْ لْرَايَسْ الْكَتِيبَة بَلِي كَايَنْ فَوْضَى كْبِيرَة فِي أُورُشَلِيمْ³²وتَمْ تَمْ أَدَى قِيَادْ مِيَة عَسْكَرْ ولْعَسْكَرْ وهَوَّدْ لِيهُمْ. مَلِي شَافُوا اَلرَايَسْ والْعَسْكَرْ حَبْسُوا مَنْ ضَرْبْ بُولُسْ. ³³وتْقَرَبْ الْرَايَسْ وحَكْمَهْ، وڤَيْدَّهْ بَسْلاَسَلْ، وسْأَلْهُمْ : يَادْرَى شْكُونْ هَدَا؟ ووَاشْ دَارْ؟³⁴وكَانُوا وَاحْدِينْ يْزَڤُوا بْشِي و وَاحَدْ أُخْرِينْ بْشِي بْشِي أَخَرْ. وكِيمَا قْدَرْشْ يَفْهَمْ مَنْ الْفَوْضَى، أَمَرْ يَدُوهْ الْثَكَنَة. ³⁵وكِي وَصْلُوا لَدَّرْجْ أَتَفَقْ الْعَسْكَرْ بَاشْ يَرَفْدُوهْ عَلَى جَالْ اَلْعُنْفْ تَعْ النَّاس، ³⁶عْلَى خَاطَرْ النَّاسْ كَانُوا يْتَبْعُوهْ ويْزَڤُوا: "أَقَتْلُوهْ!".³⁷وكِي ڤَرَبْ بُولُسْ يَدْخَلْ الْثَكَنَة ڤَالْ لَلْأَمِيرْ: تَسْمَحْ لٍي نڤُولَكْ شِي؟" ڤَالَهْ الْرَيَسْ: " تَعْرَفْ اَلْيُونَانِيَّة؟ ³⁸مَاشِي أَنْتَ الْمَصْرِي أَلِي دَارْ فَتْنَة لِيَامْ أَلِي فَاتُوا، و خَرَجْ لَصَحْرَة رَبْعْ اَلاَفْ رَّجَلْ مَلْ اَلْقَتَلَة؟".³⁹وڤَالَه بُولُسْ: "أَنَا رَاجَلْ يَهُودِي طَرْسُوسِي، مَنْ أَهْلْ مْدِينَة مَاشِي دِنِيَّة مَنْ كِيلِيكِيَّة. ونَتْرَجَاكْ تَسْمَحْ لِي نْكَلَمْ الْشَّعْبْ". ⁴⁰و مَلِي خَلَّهْ، وْڤَفْ بُولُسْ عَالْدَّرْجْ وشَرْ بْيَدَهْ لَشَّعْبْ، وكِي سَكْتُوا. زَڤَى بالْلُّغَة الْعِبْرِيَة وڤَالْ:

Chapter 22

¹" يَا خُوتِي وجْدَادِي، آسَمْعُوا كِي نْدَفَعْ عْلَى رُوحِي". ²ومَلِي سَمْعُوهْ يْكَلَمْهُمْ بالْلُّغَة الْعِبْرِيَة سَكْتُوا ڤَاعْ. وڤَالْ:³" أَنَا رَاجَلْ يَهُودِي تَوْلَدْتْ فِي طَرْسُوسْ كِيلِيكِيَّة، و تَرْبِيتْ فِي هَدْ لَمْدِينَة وتْعَلَمْتْ عَنْدْ كَرْعِي غَمَالاَئِيلْ الْتَرْبِيَة الْلاَزْمَة فالْشَرِيعَة تَعْ جْدَدْنَا. وكُنْتْ غَيُورْ لله كِيمَا رَاكُمْ الْيُومْ أَنْتُمَا. ⁴أَضْطَهَدْتْ هَادْ اَلطْرِيڤْ حَتَّى اَلْمُوتْ، قَيَّدْتْ وسَلَّمْتْ رْجَالْ والْنْسَا لَلْحَبْسْ، ⁵وحَتَّى اَلْكَهَنَة والْشْيَاخْ يَشَهْدُوا لِي، بَلِي مَدُولِي بْرِيَّة لْخُوتْهُمْ فِي دِمَشْقْ، بَاشْ يْعَوْنُونِي نْقَيَّدْ أَلِي كَانُوا تَمَا ونْجِيبْهُمْ لأُورُشَلِيمْ يَتْعَاقْبُوا.⁶وكِي ڤْرِيبْ نَوْصَلْ لْدِمَشْقْ فِي نَصْ الْنْهَارْ، بْرَڤْ قُدَامِي مَنْ الْسْمَا نُورْ عْظِيمْ. ⁷وطَحْتْ لَلَرْضْ، وسْمَعْتْ صُوتْ ڤَالْ لِي: شَاوُلْ، شَاوُلْ! عْلاَشْ رَاكْ تَضْطَهَدْنِي؟ ⁸وجَاوَبْتْ: شْكُونْ أَنْتَ يَا سِدِي؟ ڤَالْ لِي: أَنَا يَسُوعْ اَلْنَّاصِرِي أَلِي رَاكْ تَضْطَهَدْ فِيهْ.⁹ولِي كَانُوا مْعَيَا شَافُوا الْنُورْ وخَافُوا، بَصَحْ مَا سَمْعُوشْ اَلْصُوتْ أَلِي كَلَّمْنِي. ¹⁰ڤُلْتْ: وَاشْ أَنْدِيرْ يَا رَّبْ؟ وڤَالْ لِي الْرَّبْ: نُّضْ ورُوحْ لْدِمَشْقْ، وتَمَا نْڤُولَكْ شَا لاَزَمْ أَدِيرْ. ¹¹وتَعْمِيتْ عْلَى جَالْ دَاكْ الْنُّورْ، حَتَّى حَكْمُونِي مَنْ يَدِي أَلِي كَانُوا مْعَيَا ودَاوْنِي لْدِمَشْقْ.¹²"وكَانْ فِي دِمَشْقْ رَاجَلْ أَسْمَهْ حَنَنِيَّا، تَقِي عْلَى حْسَبْ اَلْشَرِيعَة، مَشْهُودْلَهْ مَنْ ڤَاعْ الْسُّكَانْ ¹³جَا لْعَنْدِي، وْڤَفْ وڤَالْ لِي: يَا خُويَا شَاوُلْ، شُوفْ! وتَمْتَمْ وَلِيتْ نْشُوفْ وشَفْتْ فِيهْ.¹⁴وڤَالْ إِلَهْ جْدَادْنَا خَيْرَكْ بَاشْ تَعْرَفْ مَشِيئْتَهْ، وتْشُوفْ اَلْعَادَلْ وتَسْمَعْ صُوتْ مَنْ فَمَهْ. ¹⁵عْلَى خَاطَرْ رَاحْ تْكُونْ لِيهْ شَاهَدْ لْڤَاعْ الْنَّاسْ بَالشِي أَلِي شَفْتْ وسْمَعْتْ. ¹⁶وضُورْكْ مَا تْوَدَرْشْ الْوَقْتْ، نُوضْ وتْغَطَسْ وأَغْسَلْ ذْنُوبَكْ ودْعِي بآسْمْ الْرَّب.¹⁷مَنْ بَعْدْ مَا رْجَعْتْ لأُورُشَلِيمْ وأَنَا نْصَلِّي فَالْهَيْكَلْ، طَحْتْ فِي غَيْبَة، ¹⁸وشَفْتَهْ ڤَالْ لِي: خَفْ! أَخْرَجْ ضُورْكْ مَنْ أُورُشَلِيمْ، عْلَى خَاطَرْ مَا يَقْبْلُوشْ شْهَادْتَكْ عْلِيَا.¹⁹ڤُولْتْ : يَا رَّبْ، هُمَا رَاهُمْ عَارْفِينْ بَلِي كُنْتْ نَحْبَسْ و نَضْرَبْ فَالْمْجَامَعْ أَلِي أَمْنُوا بِيكْ. ²⁰وكِي سَالْ دَمْ آسْتِفَانُوسْ الْشَهِيدْ تَعَكْ كُنْتْ أَنَا وَقَفْ رَاضِي مَلِي ڤَتْلُوهْ. ²¹وڤَالْ لِي: رُوحْ، أَنَا نَرَسْلَكْ للأُمَمْ بْعِيدْ".²²و سَمْعُوا لَهْ حَتَّى لْهَادْ الْكَلْمَة، مَنْ بَعْدْ زَڤُوا ڤَالُوا: "أَدِي أَلِي كِيمَا هَادَ مَالْلَرْضْ، عْلَى خَاطَرْ مَا لاَزَمْشْ يْعِيشْ!". ²³وكَانُوا يْزَڤُوا، ويَنَحِوا قَشْهُمْ ويَرْمُوا اَلْغَبْرَة لَسْمَا، ²⁴أَمَرْ اَلْرَايَسْ بَاشْ يَدُوهْ الْثَكَنَة، ويْسَقْسِيوَاهْ بَالْضَرْبْ، بَاشْ يَعَرْفُوا عْلاَشْ اَلْنَّاسْ كَانُوا يْزَڤُوا ضَدَهْ.²⁵وكِي رَبْطُوهْ اَلْعَسْكَرْ بَاشْ يَجَلْدُوهْ، ڤَالْ بُولُسْ لْرَايَسْ لَمْيَةْ عَسْكْرِي اَلْوَاڤَفْ: " مَسْمُوحْ لْكُمْ تَجَلْدُوا إِنْسَانْ رُومَانِي مَاشِي مَحْكُومْ عْلِيهْ؟". ²⁶كِي سْمَعْ رَايَسْ لَمْيَة عَسْكْرِي رَاحْ عَنْدْ الْرَيَسْ تَعَهْ، وخَبْرَهْ ڤَالْ لَهْ: "شُوفْ شَا رَاكْ رَايَحْ أَدِيرْ! هَادْ الْرَّجَلْ رُومَانِي".²⁷تَمْ تَمْ رَاحْ لِيهْ الْرَايَسْ وڤَالْ لَهْ: " ڤُلْ لِي: أَنْتَ رُومَانٍي؟. وڤَالْ لَهْ: "وَاهْ" . ²⁸جَاوْبَهْ اَلْرَايَسْ: " أَنَا خَلَصْتْ سُومَة كْبِيرَة بَاشْ نْوَلِي رُومَانِي". وڤَالْ بُولُسْ: " اَنَا تَوْلَدْتْ فِيهَا". ²⁹وتَمْ تَمْ بَعْدُوا عْلِيهْ اَلْعَسْكَرْ أَلِي كَانُوا رَايْحِينْ يَجَلْدُوهْ. و حْشَّمْ رَايَسْ اَلْعَسْكَرْمَلِي أَعْرَفْ بَلِي رُومَانِي، ومَلِي قَيْدَّهْ.³⁰وفَالْيُومْ الْتَالِي بْغَى رَايَسْ اَلْعَسْكَرْ يْتْأَكَدْ: عْلاَشْ يَشْكُوا عْلِيهْ اَلْيَهُودْ؟ حَلَّهْ لَقْيُودْ، و أَمَرْ بَاشْ يَحْضَرْ رِيَاسْ الْكَهَنَة وڤَاعْ أَلِي فَالْمَجْمَعْ. وجَابْ بُولُسْ لْعَنْدْهُمْ.

Chapter 23

¹وشَافْ بُولُسْ فَلِي كَانُوا مْجَمْعِينْ وڤَالْ: " يَا خُوتْ، رَانٍي بْضَمِيرْ صَالَحْ عَشْتْ لله حَتَّى لْهَادْ الْيُومْ". ²وحَنَانِيَّا رَيَسْ الْكَهَنَة أَمَرْ، الْوَاڤْفِينْ حْذَاهْ يَضَرْبُوهْ عْلَى فَمَهْ. ³و تَمَا ڤَالْ لَهْ بُولُسْ: " الله يَضَرْبَكْ يَا حِيطْ لَمْقَبْرَة لْمَسْبُوغْ بَالْجَبْسْ! رَاكْ ڤَعَدْ تَحْكَمْ عْلِيَا بَالْشَرِيعَة، ورَاكْ تَأَمَرْ نَتْنَضْرَبْ ومْخَالَفْ الْشَرِيعَة؟".⁴وڤَالُوا الْوَاڤْفِينْ: " رَاكْ تْسَّبْ رَايَسْ الْكَهَنَة؟ ⁵وبُولُسْ ڤَالْ: " مَا كُنْتْشْ عَارَفْ يَا خُوتِي بَلِي هَدَا رَايَسْ كَهَنَة، عْلَى خَاطَرْ مَكْتُوبْ: رَايَسْ شَّعْبَكْ مَا تْڤُولْشْ فِيهْ الْسُوءْ".⁶وكِي عْرَفْ بُولُسْ بَلِي وَاحْدِينْ مَنْهُمْ صَدُّقِيُّونْ ووَاحْدِينْ أَخْرِينْ فَرِّيسِيُّونْ، زَڤَى فالْمَجْمَعْ:"خُوتِي، أَنَا فَرٍّيسِي وَلْدْ فَرِّيسي. رَانِي نْتْحَاكَمْ الْيُومْ عْلَى خَاطَرْنَؤْمَنْ بْقِيَامَة الْمُوتَى". ⁷وكِي ڤَالْ هَدْ لَكْلاَمْ صْرَى خِلاَفْ بِينْ آلْفَرِّيسِيِّينْ وآلْصَّدُّوقِيِّينْ، و نْڤَسْمَتْ لَجْمَاعَة، ⁸عْلَى خَاطَرْ آلْصَّدُّوقِيِّينْ يْڤُولُوا: مَاكَنْشْ قِيَامَة ولاَ مَلاَيْكَة ولارُوحْ، وآلْفَرِّيسِيِّينْ يْأَمْنُوا بهَدْ الأُمُورْ.⁹وصْرَى زْڤَى كْبِيرْ، ونَاضُوا وَاحْدِينْ مَنْ عُلَمَا اَلْشَرِيعَة مَلْ الْفَرِّسِيِّينْ دَاخْلُوا فِي خِصَامْ وڤَالُوا: " مَا لْڤِينَا حَتَّى شِي مَاشِي مْلِيحْ فْهَادْ الإِنْسَانْ! وإِذَا كَانْ رُوحْ ولاَ مَلاَيْكَة أَلِي كَلْمَّهْ مَانْحَارْبُوشْ الله". ¹⁰ومَلِي صْرَى خِلاَفْ كْبِيرْ خَافْ رَايَس الْعَسْكَرْ يَڤَسْمُوا بُولُسْ عْلَى زُوجْ، وآمَرْ الْعَسْكَرْ يْهَوْدُوهْ وڤَلْعُوهْ مَنْ وَسْطْهُمْ ويَدِوَهْ لَثَكَنَة.¹¹و فَالْلِيلَة الْتَّالْيَة بَانْ لَهْ الْرَّبْ وڤَالْ:" ثِقْ يَا بُولُسْ! كِيمَا شْهَدْتْ لِي فِي أُورُشَلِيمْ، لاَزَمْ تَشْهَدْ لِي فِي رُومَا تَانِي".¹²وكِي طْلَعْ الْنْهَارْتَفْقُوا وَاحْدِينْ مَلْ الْيَهُودْ بَاشْ يَڤَتْلُوا بُولُسْ، و حَرْمُوا رُوحْهُمْ مَنْ الْمَكْلَة والْشْرَابْ حَتَّى يَقَتْلُوهْ. ¹³وكَانُوا أَكْثَرْ مَنْ رَبْعِينْ وَاحَدْ.¹⁴ورَوحُوا عَنْدْ رِيَاسْ الْكَهَنَة والْشْيُوخْ وڤَالُوا: "رَانَا حْرَمْنَا رْوَاحْنَا مَا نَكْلُوا ومَا نَشَرْبُوا حَتَّى نَڤَتْلُوا بُولُسْ. ¹⁵وضُورْكْ خَبْرُوا أَنْتُمَ الْرَايَسْ بَاشْ يْهَوْدَهْ لْعَنْدْكُمْ فَالْغدْ، كَلِي رَاكُمْ بَاغْيِينْ تَسَاْلُوهْ بَكْثَرْ دِقَة عْلَى حَالْتَهْ. و حْنَا، رَانَا وَاجْدِينْ نَڤَتْلُوهْ مَلِي يْڤَرَبْ مَلْ الْمَجْلَسْ".¹⁶بَصَحْ وَلْدْ خُّتْ بُولُسْ سْمَعْ بْهَادْ الْحِيلَة ورُوَحْ لَتَكَنَة وخَبَرْ بُولُسْ. ¹⁷وعَيَطْ بُولُسْ لْوَاحَدْ مَنْ رِيَاسْ لَمْيَّة عَسْكْرِي و ڤَالْ: "أَدِي هَادْ الْشِيرْ عَنْدْ الْرَايَسْ، عْلَى خَاطَرْ عَنْدَهْ شِي يَخَبِرَهْ بِهْ".¹⁸أَدَاهْ لْعَنْدْ الْرَايَسْ وڤَالْ: " عَيَطْلِي الْمَحْبُوسْ بُولُسْ، وطْلَبْ مَنِي نْجِيبْ لَكْ هَادْ الْشِيرْ، رَاهْ عَنْدَهْ شِي يْڤُولَهْ لَكْ". ¹⁹شَدَّه الْرَايَسْ مَنْ يَدَهْ ودَاهْ وَاحْدَهْ، وسَاَلَهْ: وَاشْ رَاكْ تْخَبَرْنِي بِهْ؟".²⁰ڤَالْ لَهْ: " الْيَهُودْ تْفَهْمُوا بَاشْ يَطَلْبُوا مَنكْ فَالْغَدْ تْهَوَدْ لْهُمْ بُولُسْ لَمَجْمَعْ، كَلِي رَاهُمْ بَاغْيِينْ يَسَاْلُوهْ بَكْثَرْ دِقَة. ²¹مَا تَصَدَقْهُومْشْ، عْلَى خَاطَرْ كْثَرْ مَنْ رَبْعِينْ وَاحَدْ مَنْهُمْ يْعَسُوهْ فَالطْرِيڤْ، حَرْمُوا رُوحْهُمْ مَنْ الْمَكْلَة والْشْرَابْ حَتَّى يَڤَتْلُوهْ. ورَاهُمْ يَسَنَاوْ مَنَكْ تَعْطِي الأَمْرْ".²²وسَرَّحْ الْرَايَسْ دَاكْ الْشِيرْ مْوَصِهْ : " مَا تْڤُولْ لْحَتَّى وَاحَدْ بَلِي خَبَرْتْنِي ". ²³مَنْ بَعْدْ زْڤَى لْزُوجْ مَنْ رِيَاسْ الْمَيَة عَسْكْرِي وڤَالْ: "وَاجْدُّوا مِتِينْ عَسْكْرِي وسَبْعِتِينْ فَارِسْ ومِتِينْ رَامَحْ يْرَوحُوا لْقَيْصَرِيَّة، عْلَى اَلسَاعَة الْثَّالْثَّة مَنْ الْلِيلْ. ²⁴ويَدِيوْ الْدْوَابْ بَاشْ يَرْكْبْ بُولُسْ ويْوَصْلُوهْ بْخِيرْ لْ فِيلِكْسْ الْوَالِي".²⁵وكْتَبْ بْرِيَة لَلْحَاكَمْ يْڤُولْ فِيهَا. ²⁶"مَنْ كُلُودِيُوسْ لِيسِيَاسْ، لَلْوَالِي الْعْزِيزْ فِيلِكْسْ: سَلاَمْ! ²⁷هَادْ الْرَّاجَلْ كِي حَكْمُوهْ الْيَهُودْ وكَانُو بْغَاو يَڤَتْلُوهْ، ومَلِي عْرَفْتْ بَلِي رُومَانِي الْجَنْسِيَة، رَوحْتْ بَلْ خَفْ مْعَ الْعَسْكَرْ وسَلَكْتَهْ.²⁸وكُنْتْ بَاغِي نَعْرَفْ بَاشْ كَانُوا يَتَهْمُوهْ ويَشْكُوا عْلِيهْ، هَوَّدْتْ لَلْمَجْمَعْ تَعْهُمْ، لْڤِيتْهُمْ يَشْكُوا عْلِيهْ عْلَى أمُورْ اَلشَرِيعَة تَعْهُمْ. ²⁹مَا لْڤِيتْ حَتَّى شَكْوَى تَسْتَهَلْ الْمُوتْ لاَالْحَبْسْ. ³⁰وكِي سْمَعْتْ بَلِي الْيَهُودْ كَانُوا دَيْرِينْ حِيلَة بَاشْ يَڤَتْلُوهْ، تَمْ تَمْ أَرْسَلْتَهْ لِيكْ، وأَمَرْتْ اَلِي رَاهُمْ يَشْكُوا يْجُوا لْعَنْدَكْ يَشْكُوا. كُنْ مُعَافَّى".³¹الْعَسْكَرْ أَدَاوْ بُولُسْ فَالْلِيلْ كِيمَا أَمَرْهُمْ الْرَايَسْ، لْأنْتِيبَاتْرِيس. ³²وفَالْغَدْ خَلاَوْ الْفَرْسَانْ يْرَوحُوا مْعَاه وهُمَا رَاجْعُوا لَثَكَنَة. ³³وكِي وَاصْلُوا قَيْصَرِيَّة دَفْعُوا لَبْرِيَة لَلْوَالِي وسَلْمُولَهْ بُولُسْ.³⁴كِي قْرَى الْوَلِي لَبْرِيَة، وسَقْسَاهْ مَنْ أَيَّة وِلاَيَة هُوَ، وصَابَهْ مَنْ كِيلِيكِيَّة، ³⁵ڤَالْ: " نَسْمَعْلَكْ مَلِي يَوَصْلُوا أَلِي يَشْكُوا عْلِيكْ". وأَمَرْ يْعَاسُوهْ فِي قْصَرْ هِيرُودُسْ.

Chapter 24

¹وبَعْدْ خَمْسْ إِيَّامْ هَوَّدْ حَنَانِيَّا رَايَسْ الْكَهَنَة مْعَ الْشْيُوخْ ومُحَامِي أَسْمَهْ تَرْتُلُّس. وشْكَاوْ لَلْوَالِي ضَدْ بُولُسْ. ²وكِي دْعَاوْ بُولُسْ بْدَى تَرْتُلُّس بَالْشَكْوَى عْلِيهْ ڤَالْ: ³يَا سُمُو الْوَالِي، رَنَا فِي سْلاَمْ كْبِيرْ مَنْ الْشِي أَلِي رَاكْ أَدِيرَهْ، وهَادْ الأُمَة رَاهِي بْخِيرْ " بَالْتَدْبَارْ تَاعَكْ، أَقْبَلْ مَنَّا هَادْ الْشُكْرْ يَالْعْزِيزْ فِيلِكُس فِي كُلْ مْكَانْ وكُلْ زْمَانْ.⁴بَاشْ مَنْكَثَرْشْ عْلِيكْ، نَتْرَجَاكْ تَسْمَعْ إِخْتِصَارْ هَادْ الْشَكْوَى: ⁵لْڤِينَا هَادْ الْرَّاجَلْ يْفَسَدْ ويْدِيرْ فِتْنَة بِينْ ڤَاعْ الْيَهُودْ فَالبْلاَدْ، ويَتْزَعَمْ مَذْهَبْ اَلنْصَارَى، ⁶وكِي بْغَى يْنَجَسْ حَتَّى اَلْهَيْكَلْ، حْكَمْنَاهْ وبْغِينَا نَحَكْمٌوا عْلِيهْ بْشَرِيعَتْنَا.⁷بَصَحْ الْرَايَسْ لِيسِيَسْ أَدَاهْ مَنْ بِينْ يَدِينَا بالْقَوَة، ⁸وأَمَرْ اَلِي يَشْكُوا عْلِيهْ يْجُوا لْعَنْدَكْ. وأَنْتَ تَڤَدْ إِلاَ سْأَلْتَهْ تًعْرَفْ هَادْ الأُمُورْ أَلِي رَانَا نَشْكُوا عْلِيهْ". ⁹والْيَهُودْ أَلِي كَانُوا حَاضْرينْ وَفْقُوا كْلاَمْ الْمُحَامِي ڤَالُوا: " هَكْدَا كَانْ الْحَالْ".¹⁰جَاوَبْ بُولُسْ، مَلِي طْلَبْ مَنَهْ الْوَالِي: رَانِي عَارَفْ بَلِي هَادِي سْنِينْ وأَنْتَ قَاضِي لْهَادْ الأُمَة، ورَانِي مَرْتَاحْ نْدَفَعْ عْلَى رُوحِي بكُلْ ثِقَة. ¹¹ورَاكْ ڤَادَرْ تَعْرَفْ بَلِي مَا فَتْشْ ثْنَاشْ نْيُومْ مَلِي طْلَعْتْ لأُورُشَلِيمْ. ¹²ووَاحَدْ مَلْ الْيَهُودْ مَا شَافْنِي حَتَّى مَرَّة دَاخَلْ الْهَيْكَلْ ولاَ فلَمْدِينَة لْلَايَمْ الْنَّاسْ ونْهَيَجْهُومْ للْفَوْضَى. ¹³ومَا يْڤَدُوشْ يْبَيْنُوا عْلَى الْشِي أَلِي رَاهُمْ يَشْكُوا بِهْ عْلِيَا.¹⁴بَصَحْ نَسْتَعْرَفْ لَكْ بهَدَا: رَانِي نَعْبَدْ إِلَهْ جْدَادِي عْلَى حْسَبْ الْمَذْهَبْ أَلِي رَاهُمْ يْوَصْفُوهْ بَلِي بِدْعَة، نْاَمَنْ بَكُلْ الْشِي الْمَكْتُوبْ فَالْشَرْيعَة والأَنْبِيَا. ¹⁵و عَنْدِي رَجَاءْ فالله فِي الْشِي أَلِي رَاهُمْ يَسَنَاوَهْ: بَلِي قِيَامَة الْمُوتَى تْكُزنْ لَلْأبْرَارْ والأَشْرَارْ. ¹⁶أَنَا تَانِي نْدَرَبْ رُوحِي بَاشْ يْكُونْ عَنْدِي دَايْمَنْ ضَمِيرْ صَالَحْ بْلاَ عِيْبْ مَنْ جِهَة الله والنَّاسْ.¹⁷ومَنْ بَعْدْ شْحَالْ مَنْ عَامْ جِيتْ نْقَدَمْ صَدَقَّاتْ وتَقْدِمَاتْ لْأمْتِي. ¹⁸وكِي كُنتْ نَتَّطَهَرْ فَالْهَيْكَلْ شَافُونِي وَاحْدِينْ مَل الْيَهُودْ تَعْ أَسِيَّا، مَاكُنْتْ مْجَمَعْ مْعَ الْنَّاسْ ولاَ نْدِيرْ فَوضَى فِي وَسْطْهُمْ، ¹⁹لُوْ كَانْ عَنْدْهُمْ دَلِيلْ ضَدِي، رَاهُمْ قَدْمُوهْ لَكْ فِي شَكْوَتْهُمْ كِيمَا يَنْدَرْ فَالأَصْلْ.²⁰وضُورْكْ يْڤُولُوا وَاشْ مَنْ ذَنْبْ عَنْدْهُمْ عْلِيَا مَلِي جَابُونِي لَلْمَجْمَعْ يْحَاكْمُونِي، ²¹مَنْ غِيرْ الْشِي أَلِي ڤُولْتَهْ ڤُدَامْهُمْ: رَاكُمْ تَحَاكْمُونِي الْيُومْ عْلَى جَالْ نْأَمَنْ بقِيَامَتة الْمُوتَى".²²كِي سْمَعْ فِيلِكْسْ بْهَدَا أَعْطَاهُومْ وَقْتْ، هُوَ كَانْ يَعْرَفْ كْثَرْ غْلَى هَادْ اَلْطْرِيڤْ، ڤَالْ: " مَلِي يَلْحَڤْ لِيسِيَاسْ الْرَايَسْ نَعْطِكُمْ الْحُكْمْ". ²³وأَمَرْ رَايَسْ الْمْيَّة عَسْكْرِي يْعَّسْ بُولُس، و يْكُون حُّر شْوِيَة، ويَمَنْعُوشْ زْيَارَة حْبَابَهْ يْزُورُهْ و يَخَدْمُوه.²⁴ومَنْ بَعْدْ يَمَاتْ جَا فِيلِكْسْ مْعَ دُرُوسِّلاَ مَرْتَهْ، وهِيَ يَهُودِيَّة. ودْعَى بُولُسْ وسَمْعُوا عْلَى الإِيمَانْ تَعَهْ بَالْمَسِيحْ. ²⁵وكِي كَانْ يَحْكِي عْلَى الْبِر والْتَّعَفُفْ والْدَّيْنُونَة أَلِي تْكُونْ فَاللَخْرَة ، خَافْ فِيلِكْسْ، وڤَالْ: " رُوحْ ضُورْكْ، وكِي يْكُونْ عَنْدِي الْوَقْتْ نْعَيَطْلَكْ".²⁶وكَانْ يَسَنَى فِي بُولُسْ يَعْطِيهْ دْرَاهَمْ بَاشْ يَطَلْڤَهْ، عْلَى خَاطَرْ كَانْ شْحَالْ مَنْ مَرَّة يَدْعِيهْ يَهْدَرْ مْعَهْ. ²⁷وكِي فَاتُوا عَامِينْ، جَا بُورْكِيُوسْ فَسْتُوسْ وَالِي فِي مْكَانْ فِيلِكْسْ. و فِيلِكْسْ بْغَى يَرْبَحْ ڤْلُوبْ الْيَهُودْ خَلَى بُولُسْ فالْحَبْس

Chapter 25

¹وبَعْدْ ثَلْثْ إِيَّام مَلِي أَبْدَى فَسْتُوسْ الْخَدْمَة تَعَهْ طْلَعْ مَنْ قَيْصَرِيَّة لأُورُشَلِيمْ. ²جَاهْ رَايَسْ الْكَهَنَة ونَّاسْ مَنْ الْيَهُودْ وقَدْمُوا الْشَكْوَة تَعْهُمْ ضَدْ بُولُسْ، ³وطَلْبُوا مَنَهْ يْجِيبْ بُولُسْ لأُورُشَلِيمْ، وهُمَا دَارُوا حِيلَة بَاشْ يَڤَتْلُوهْ فَالْطْرِيڤْ.⁴جَوَبْهُمْ فَسْتُوسْ بَلِي بُولُسْ يَڤْعَدْ فِي قَيْصَرِيَّة، وهُوَ مَا يْطَوَلْشْ ويَرْجَعْ. ⁵وڤَالْ: "يْهَوْدُوا مْعَيَا الْڤَادْرِينْ مَنْكُمْ، وإِذَا كَانْ فِي هَادْ الْرَّاجَلْ ذَنْبْ يَشْكُوا عْلِيهْ".⁶ومَنْ بَعْدْ مَا فَوَتْ عَنْدْهُمْ عَشْرْ إِيَّامْ هَوَّدْ لْقَيْصَرِيَّة. وفَالْغَدْ ڤْعَدْ عْلَى كُرْسِي الْوِلاَيَة وأَمَرْ يْجِيبُوا بُولُسْ. ⁷وكِي حْضَرْ دَارُوا بِيهْ الْيَهُودْ أَلِي جَاوْ مَنْ أُورُشَلِيمْ، وقَدْمُوا شْكَاوِي ضَدْ بُولُسْ كْثِيرَة وثْقِيلَة بْلَى حَتَّى بُرْهَانْ. ⁸وهُوَ كَانْ يْدَافَعْ عْلَى رُوحَهْ: "أَنَا مَا غْلَطْ فِي حَتَّى شِي، لاَ مَنْ جِهَة شَرِيعَة الْيَهُود ولاَ لَلْهَيْكَلْ ولاَ لْقَيْصَرْ".⁹بَصَحْ فَسْتُوسْ كَانْ بَاغِي يْدِيرْ مْزِيَّة ويَرْبَحْ لِيهُود ڤَالْ: " إِذَا رَاكْ بَاغِي تَطْلَعْ لأُورُشَلِيمْ تْتْحَاكَمْ تَمَّا و أَنَا نْكُونْ حَاضَرْ؟". ¹⁰وبُولُسْ ڤَالْ: " رَانِي فِي مَحْكَمَة قَيْصَرْ وِين لاَزَمْ عْلِيَا نَتْحَاكَمْ. أَنَا مَا ظْلَمْتْشْ الْيَهُودْ فِي حَتَّى شِي كِيمَا رَاكْ عَارَفْ.¹¹لُوْ كُنْتْ ضَالَمْ، ولاَ دَرْتْ شِي يَسْتْهَلْ الْمُوتْ، مَا نَهْرَبْشْ مَنْ عُقُوبَة الْمُوتْ. بَصَحْ إِذَا مَا كَانْ حَتَّى شِي مَلِي يَشْكُوا بِه عْلِيَّى هَادُوا، حَتَّى وَاحَدْ مَا يَڤْدَرْ يَسَلَّمْنِي لِهُمْ. نَطْلَبْ ضُورْكْ بَاشْ نَتْحَاكَمْ عَنْدْ قَيْصَرْ!". ¹²تْشَاوَرْ فَسْتُوسْ مْعَ الْمُسْتَاشْرِينْ تَعَهْ، و جَاوْبَهْ: " عَنْدْ قَيْصَرْ بْغِيتْ تَتْحَاكَمْ. لْعَنْدْ قَيْصَرْ تْرُوحْ!".¹³بَعْدْ شِي يَّمَاتْ جَا أَغْرِيبَاسْ الْسَلْطَانْ وبَرْنِيكِي لْقَيْصَرِيَّة يْسَلْمُوا عْلَى فَسْتُوسْ. ¹⁴وكِي فَوتُوا تَمَا شْحَالْ مَلْلِيَّامْ، فَسْتُوسْ عْلَمْ الْسُلْطَانْ بقَضِيَة بُولُس، ڤَالْ لَهْ: "كَايَنْ وَاحَدْ الْرَّاجَلْ خَلَّهْ فِيلِكْسْ فَالْحَبْسْ، ¹⁵و طَلْبُوا مَنِي رِيَاسْ الْكَهَنَة وشْيُوخْ الْيَهُودْ كِي كُنْتْ فِي أُورُشَلِيمْ نَحْكَمْ عْلِيهْ. ¹⁶جَاوَبْتْهُمْ بَلِي مَاشِي مَنْ عَادَة الْرُّومَانِيِّينْ يَسَلْمُوا وَاحَدْ لَلْمُوتْ قْبَلْ يْقَابَلْ فَالْمَحْكَمَة أَلِي يَشْكُوا عْلِيهْ، بَاشْ يَڤْدَرْ يْدَافَعْ عْلَى رُوحَهْ.¹⁷وكِي جَاوْ اَلَهْنَا غَاوَلْتْ ونَظَمْتْ جَلْسَة فَالْيُومْ الْتَّالِي، وأَمَرْتْ يْجِبُوا الْرَّاجَلْ. ¹⁸كِي وَڤْفُوا أَلِي يَشْكُوا عْلِيهْ، مَا جَابُوا حَتَّى بَرْهَانْ يَسْتْهَلْ ضَدَهْ كِيمَا كُنْتْ نْظَنْ. ¹⁹بَصَحْ كَانْ عَنْدْهُمْ إِتِهَمَاتْ عْلِيهْ مَنْ جِهَة دِيَانَتْهُمْ، وعْلَى وَاحَدْ أَسْمَهْ يَسُوعْ، مَاتْ وبُولُسْ ڤَالْ رَاهْ حِيْ. ²⁰تْحِيَرْتْ كِي نَحْكَمْ بِيْنَتْهُمْ وڤُلْتْ لَهْ: إِذَا رَاكْ بَاغِي تْرُوحْ لْأورُشَلِيمْ تَتْحَاكَمْ تَمَا؟²¹وكِي دَافَعْ بُولُسْ عْلَى رُوحَهْ طْلَبْ بَاشْ يْتْحَاكَمْ عَنْدْ أُوغُسْطُسْ، أَمَرْتْ نَعَسَهْ حَتَّى نَرَسْلَهْ لْعَنْدْ قَيْصَرْ". ²²أَغْرِيبَاسْ ڤَالْ لْفَسْتُوسْ: " حَتَّى أَنَا رَانِي بَاغِي نَسْمَعْ هَادْ الْرَّاجَلْ". ڤَالْ: "تَسَمْعَهْ فَالْغَدْ".²³وفَالْغَدْ كِي جَا أَغْرِيبَاسْ وبَرْنِيكِي دَرُولْهُمْ إِحْتِفَالْ كْبِيرْ، دَخْلُوا الْمَحْكَمَة مْعَ الْرِيَاسْ ورْجَالْ لَمْدِينَة أَلِي عَنْدْهُمْ الْشَانْ، أَمَرْ فَسْتُوسْ يْجِبُوا بُولُسْ. ²⁴وڤَالْ فَسْتُوسْ: " يَا الْسُلْطَانْ أَغْرِيبَاسْ ويَا ڤَاعْ رْجَالْ الْحَاضْرِينْ مْعَنَا، رَاكُمْ تْشُوفُوا هَادْ اَلرَّاجَلْ أَلِي شْكَى عْلِيهْ الْشَعْبْ الْيْهُودِي فِي أُورُشَلِيمْ وهْنَا، يْزَڤُوا بَاشْ يَتَڤْتَلْ.²⁵وأَنَا مَلِي مَا لْڤِيتْشْ شِي دَارَهْ يَسْتْهَلْ الْمُوتْ، وهُوَ طْلَبْ يْتْحَاكَمْ عَنْدْ أُوغُسْطُسْ، عَوَلْتْ نَرَسْلَهْ. ²⁶وكِي مَا لْڤِيتْشْ شِي مَتَأَكَدْ فِيهْ نَكَتْبَهْ لَسَلْطَانْ. عَلَى هَادْ الْشِي أَلِي جَابْتَهْ ڤُدَامْكُمْ، وخَاصَة أَنْتَ يَا سُلْطَانْ أَغْرِيبَاسْ، مَلِي تَمَيْزُوا فْهَادْ اَلْقَضِيَة نَلْڤَى وَاشْ نَكْتَبْ لَهْ. ²⁷عْلَى خَاطَرْ رَانِي نْشُوفْ مَا يْلِيقْشْ نَرْسَلْ مَحْبُوسْ لَسَلْطَانْ بْلَى نْقَدَمْ تَهْمَة عْلِيهْ".

Chapter 26

¹وأَغْرِيبَاسْ ڤَالْ لْبُولُسْ: " مَسْمُوحْ لَكْ تْدَافَعْ عْلَى رُوحَكْ". تَمْ تَمْ أَرْفَدْ بُولُسْ يَدَهْ و بْدَى يَهْدَرْ: ²" رَانِي حَاسَبْ رُوحِي فَرْحَانْ يَا الْسُلْطَانْ أَغْرِيبَاسْ، كِي رَانِي نْدَافَعْ عْلَى رُوحِي ڤُدَامَكْ الْيُومْ ونْرَّدْ عْلَى الْشَكْوَى تَعْ لِيْهُودْ ضَدِي. ³وأَنْتَ رَاكْ تَعْرَفْ ڤَاعْ عْوَايَدْهُمْ والْمَسَائِلْ أَلِي بِينْ الْيَهُودْ. عْلَى هَادْ الْشِي نَطْلَبْ مَنَكْ تَسْمَعْنِي و تَصْبَرْ عْلِيَا.⁴ڤَاعْ الْيَهُودْ يَعَرْفُوا سِيرْتِي مَنْ صَغْرِي، أَنَا أَلِي كُنْتْ عَايَشْ فِي وَسْطْ شَّعْبِي فِي أُورُشَلِيمْ، ⁵و يَعَرْفُونِي مَلْ الْلَوَلْ، لُوكَانْ بْغَاوْ يَشَهْدُوا، بَلِي كُنْتْ فَرِيسِي، نْتَبَعْ الْمَذْهَبْ الأَكْثَرْتَزْيَارْ فِي عِبَادَتْنَا⁶والْيُومْ رَانٍي وَاڤَفْ نْتْحَاكَمْ عْلَى خَاطَرْ رَانِي مَأَمَنْ بَالْوَعْدْ أَلِي أَعْطَاهْ الله لَجْدَادنَا، ⁷ومَازَالْ لَعْرَاشْ تَعْ شَّعْبْنَا الْثْنَاشْ يَسَنَاوْ هَادْ الْوَاعْدْ، عَابْدِينْ الله بْجَهْدْ لِيلْ ونْهَارْ. وعْلَى جَالْ هَادْ الْرَّجَاء رَانِي نَتْحَاكَمْ مَنْ الْيَهُودْ يَا الْسُلْطَانْ أَغْرِيبَاسْ. ⁸عْلاَشْ مَا تْأَمْنُوشْ بَلِي الله يْنَوَّضْ الْمُوتَى؟⁹وكُنْتْ حَاسَبْ بَلِي لاَزَمْ أَنْدِيرْ جَهْدْ كْبِيرْبَاشْ نْقَاوَمْ أَسْمْ يَسُوعْ الْنَّاصِرِي. ¹⁰وهَكْدَا دَرْتْ فِي أُورُشَلِيمْ، وأَدِيتْ تَرْخِيصْ مَنْ عَنْدْ رِيَاسْ الْكَهَنَة، أَرْمِيتْ شْحَالْ مَلْ الْقِدِّيسِينْ لَلْحَبْسْ، وكُنْتْ نْوَافَقْهُمْ كِي يَحْكْمُوا بَالْمُوتْ عْلِيهُمْ. ¹¹وفْڤَاعْ اَلْمَجَامَعْ كُنْتْ نْعَاقَبْهُمْ شْحَالْ مَنْ مَرَّة، ونْعَذْبْهُمْ حَتَّى يَنَكْرُوا إِيمَانْهُمْ. وكُنْتْ نْتَابَعْهُمْ حَتَّى فْلَمْدُونْ أَلِي خَارَجْ لَبْلاَدْ.¹²"كِي كُنْتْ مْرَوَحْ لْدِمَشْقْ، بْتَرْخِيصْ وتَفْوِيضْ مَنْ رِيَاسْ الْكَهَنَة، ¹³شَفْتْ فِي نَصْ الْنْهَارْ فَالْطْرِيڤْ، يَا الْسُلْطَانْ، نُورْ مَالْسْمَا نُورَهْ كْثَرْ مْنُورْ الْشَمْسْ، بَرَقْ ڤُدَمِي وڤُدَامْ أَلِي كَانُوا مْعَيَا. ¹⁴مَلِي طَحْنَا لَرْضْ، سْمَعْتْ صُوتْ يَكَلَمْنِي ويْڤُولْ بَالْلُّغَة الْعِبْرِيَّة: شَاوُلْ! عْلاَشْ رَاكْ تَضْطَهَدْنِي؟ صْعِيبْ عْلِيكْ تَرْفَسْ مَنَاخِسَ.¹⁵وڤُلْتْ أَنَا: شْكُونْ أَنْتَ يَا سِيدِي؟ ڤَالْ: أَنَا يَسُوعْ أَلِي رَاكْ تَضْطَهْدَهْ. ¹⁶بَصَحْ نُوضْ عْلَى كَرْعِيكْ عْلَى خَاطَرْ بَنْتْ لَكْ، بَاشْ نْخَيْرَكْ خَادَمْ وشَاهَدْ بَهَادْ الْرُؤْيَة أَلِي شَفْتَهَا والرُؤَى أَلِي رَايَحْ نْوَارِلَكْ، ¹⁷و نْسَلْكَكْ مَنْ شَّعْبَكْ والْشُّعُوبْ أَلِي نَرَسْلَكْ لِيهُمْ، ¹⁸بَاشْ تَفْتَحْ عِينِيهُمْ ويَخَرْجُوا مَالْضَلْمَة لَنُورْ، ومَنْ يَدْ الْشٍيطَانْ لْيَدْ الله، حَتَّى يْنَالُوا بَالْإِيمَانْ غَفْرَانْ الْذْنُوبْ ونْصِيبْ مْعَ الْمَقْدْسِينْ.¹⁹" ومَنْ دَاكْ الْوَقْتْ يَا الْسَلْطَانْ أَغْرِيبَاسْ مَا زَدْتْشْ نْكُونْ ضَدْ الْرُّؤْيَة الْسَّمَاوِيَّة، ²⁰وبَشَرْتْ أَهْلْ دِمَشْقْ فَالْلَوَلْ، وفِي أُورُشَلِيمْ وڤَاعْ مْدُونْ الْيَهُودِيَّة، مَنْ بَعْدْ بَشَرْتْ الْأمَمْ، بَاشْ يْتُوبُوا ويَرَجْعُوا لله ويْدِيرُوا أَعْمَالْ تْلِيقْ بَالْتُوبَة. ²¹عْلَى هَادْ الْشِي أَلِي حَكْمُونِي الْيَهُودْ فَالْهَيْكْلْ وبْغَاوْ يَڤَتْلُونِي.²²بَصَحْ الله حْفَضْنِي حْتَّى لْهَادْ الْيُومْ، شَاهَدْ لَصْغِيرْ ولَكْبِيرْ. وأَنَا مَا ڤُلْتْ غِيرْ أَلِي تْنَبَاُوا الأَنْبِيَا و مُوسَى عْلِيهْ: ²³بَلِي الْمَسِيحْ رَاحْ يَتْأَلَمْ ويْكُونْ اَلْلَوَلْ أَلِي يْقُومْ مَنْ الْمُوتْ، ويْبَشَرْ بَالْنُورْ لْشَّعْبْنَا و الُّشُّعُوب الْلَخْرَى".²⁴وهُوَمَزَالْ يْدَافَعْ عْلَى رُوحَهْ، حَبْسَهْ فَسْتُوسْ بْصُوتْ عَالِي: " رَاكْ هْبْلْتْ يَا بُولُسْ! الْكْتَبَاتْ لَكْثِيرَة أَلِي قْرِتْهَا هَبْلَتَكْ!". ²⁵وڤَالْ: "مَا هْبَلْتْشْ يَا لَعْزٍيزْ فَسْتُوسْ، رَانِي نَتْكَلَّمْ بَكْلاَمْ الْصِّدْقْ وكْلاَمْ يْفَطَّنْ. ²⁶والْسُلْطَانْ أَلِي رَانِي نْكَلْمَه ضُورْكْ عَالَمْ بهَادْ الْأمُورْ، عْلَى خَاطَرْ مَا رَانِيشْ نْصَدَقْ بَلِي يَخْفَى عْلِيهْ شِي مَنْ هَادْ الأُمُورْ، عْلَى خَاطَرْ هَدْ الْشِي مَا صْرَاشْ فَالْظَلْمَة.²⁷رَاكْ مْؤَمَنْ بالْأنْبِيَا يَا الْسُلْطَانْ أَغْرِيبَاسْ؟ رَانِي عَارَفْ بَلِي تَأَمَّنْ". ²⁸وڤَالْ أَغْرِيبَاسْ لْبُولُسْ: " تْزِيدْ شْوِيَة تَقَنَعْنِي نْوَلِي مَسِحِي!". ²⁹وبُولُسْ ڤَالْ: " قْلِيلْ ولاَ كْثِيرْ، كُنْتْ نْصَلِّي لله مَنْ أَجْلَكْ ومَنْ أَجْلْ ڤَاعْ الْحَاضْرِينْ هْنَا، بَاشْ يْوَلُوا كِمَا أَنَا، بَصَحْ بْلاَ هَادْ الْسْلاَسَلْ".³⁰وكِي ڤَالْ هَكْدَا نَاضْ الْسُلْطَانْ والْوَالِي وبَرْنِيكِي وأَلِي ڤَعْدِينْ مْعَهُمْ، ³¹ورَوْحُوا وهُمَا يَتْكَلْمُوا بِينَتْهُمْ يْڤُولُوا: " هَادْ الإنْسَانْ مَا دَّارْشْ شِي يَسْتْهَلْ الْمُوتْ ولاَ الْحَبْسْ". ³²وڤَالْ أَغْرِيبَاسْ لْفَسْتُوسْ:" لُو كَانْ مَاطْلَبْشْ يْتْحَاكَمْ عَنْدْ قَيْصَرْ كَانْ قَادَرْ يَخْرَجْ هَادْ الإِنْسَانْ".

Chapter 27

¹وفَالْلَخَرْ خْذَاوْ قَرَارْ بَاشْ نْسَافْرُوا مَلْ بْحَرْ لَطَلْيَانْ، وكَلْفُوا رَايَسْ لَمْيَّة عَسْكْرِي مَنْ كَتِبَة أُوغَسْطُسْ أَسْمَهْ يٌولْيُوسْ يْعَسْ بُولُسْ ومْحَابِيسْ أَخْرِينْ. ²طْلَعْنَا لْبَابُورْجَايْ مَنْ أَدْرَامِيتْ ورَايَحْ لأَسِيَّا. وكَانْ مْعَنَا أَرِسْتَرْخُسْ، رَّاجَلْ مَكْدُونِي مَنْ تَسَالُونِيكِي.³وفَالْيُومْ الْتَّالِي وصَلْنَا لْصَيْدَاءْ، ويُولِيُوسْ تْعَامَلْ بَالْخِيرْ مْعَ بُولُسْ، سْمَاحْ لَهْ يْرُوحْ يْزُورْ حْبَابَهْ فِي صَيْدَاءْ بَاشْ يْجِيبْ الْشِي أَلِي يَحْتَاجَهْ مَنْهُمْ. ⁴مَنْ بَعْدْ ڤَلَعْنَا وسَافَرْنَا ڤُدَامْ شْوَاطِيء قُبْرُسْ، عْلَى خَاطَرْ الْرِيحْ كَانَتْ ضَدْنَا. ⁵وكِي فَتْنَا ڤُدَامْ كِيلِيكِيَّة ⁶و بَمْفِيلِيَّة، هَوَّدْنَا لْمِيرَالِيكِيَّة. ورَايَسْ الْمْيَّة لْڤَى بَابُورْ مَنْ الإِسْكَنْدْرِيَّة مْسَافْرَة لَطَلْيَانْ رْكَبْنَا فِيهَا.⁷وكِي كُنَا مْسَافْرِينْ غِيرْ بْلَعْقَلْ شْحَالْ مَلْ لِيَّامْ، وكِي ڤْرِيبْ نَلَحْڤُوا لْكِنِيدُسْ بجَهْدْ كْبِيرْ، الْرِيحْ مَاخَلَنَاشْ نَدَخْلُوا الْمِينَاء، وسَافَرْنَا مَنْ ڤُرْبْ جَزِيرَة كْرِيتْ ڤُدَامْ سَلْمُونِي. ⁸وكِي فَتْنَاهَا بَالْجَهْدْ جِينَا لْوَاحَدْ الْمْكَانْ يْسَمُهْ"الْمَوَنِي الْحَسَنَة" أَلِي ڤْرِيبَة مَنْ لَسَائِيَة.⁹ومَلِي فَاتْ وَقْتْ طْوِيلْ، والْسْفَرْ فَالْبْحَرْ وَلَى صْعِيبْ، وكَانْ وَقْتْ الْصُّومْ تَانِي كْمَلْ، وبُولُسْ نْصَحْ الْبَحَارَة ¹⁰ڤَالْ: " يَارْجَالْ، رَانِي نْمَيَزْ بَلِي هَادْ الْسْفَرْصْعِيبْ ويْجِيبْ خْسَارَة كْبِيرَة، مَاشِي غِيرْ لَسَلْعَة والْبَابُورْ،حَتَّى عْلَى رْوَاحْنَا تَانِي" ¹¹بَصَحْ رَايَسْ الْمْيَّة كَانْ يْمِيلْ لْرَايْ الْبَحَارَة ومُولْ الْبَابُورْ كْثَرْ مَالْشِي أَلِي ڤَالَهْ بُولُسْ.¹²مَلِي الْمِينَاء مَا كَنَتْشْ صَالْحَة لَلْمَشْتَى، خْذَاوْ بْرَايْ الْكَثْرَة وتْفَهْمُوا بَاشْ يَڤَلْعُوا مَنْهَا، وطَمْعِينْ يَوَصْلُوا لْمِينَاء فِينِكْسْ يْفَوْتُوا الْمَشْتَى فِيهَا. و هِيَى مِينَاء فِي كْرِيتْ مْڤَابْلَة مَالْجَنُوبْ والْشَّمَالْ الْغَرْبِيَّينْ. ¹³وكِي هَبَتْ رِيحْ خْفِيفَة مَالْجَنُوبْ، طَنُّوا الْبَحَارَة بَلِي الِرِيحْ تَدْفَعْهُمْ، رَفْعُوا الْمِرْسَاة وبَحْرُوا مَنْ ڤَرْبْ شَاطِيء كْرِيتْ.¹⁴بَصَحْ هَاجَتْ رِيحْ قْوِيَة يْسُمُهَا "أُورُوكْلِيدُونْ" ¹⁵والْبَابُورْ أَدَاهْ الْرِيحْ مَا ڤْدَارْشْ يْقَاوَمْهَا، سَلَّمْنَا، فَصِرْنَا نُحْمَلْ. و لْحَڤْنَا ڤُدَامْ جَزِيرَة يْسُمُهَا "كَلَوْدِي" ¹⁶وبَالْجَهْدْ قْدَرْنَا نَتْحَكْمُوا فَالْبُوطِي أَلِي كَانْ فَالْبَابُورْ.¹⁷وكِي رَفْدُوهْ الْبَحَارَة أَسْتَخْدْمُوا الإِحْتِيَاطِاتْ الْلاَزْمَة، رَبْطُوا الْبَابُورْ، وكَانُوا خَايْفِينْ يْطِيحُوا عْلَى الْسِّيرْتِس، هَوْدُوا الْقُلُوعْ، ¹⁸وهَكْدَا خَلِينَاالِريحْ يَدِينَا. و كَانَتْ الْعَاصِفَة ڤَاسْيَة عْلِينَا، و فَالْغَدْ رْمِينَا الْسَلْعَة لْلَبْحَرْ.¹⁹وفَالْيُومْ الْثَالَثْ رْمِينَا بْيَدِينَا صْوَالَحْ الْبَابُورْ. ²⁰وكَانَتْ الْعَاصِفَة تَقْوَى يُومْ بَعْدْ يُومْ، ومَا شَفْنَاشْ الْشَّمْسْ و لاَ الْنْجُومْ شْحَالْ مَنْ يُومْ، حَتَّى فْقَدْنَا الْأمَالْ.²¹وفَوَتْنَا شْحَالْ مَنْ يُومْ بْلَى مَا نَكْلُوا، ووڤَفْ بُولُسْ فِي وَسْطْهُمْ و ڤَالْ: " كَانْ لاَزَمْ عْلِيكُمْ يَا رْجَالْ تَسَمْعُوا لِي، ومَا تْڤَلْعُوشْ مَنْ كْرِيتْ، وتَسَلْكُوا مَن هَادْ الْضَّرْ والْخْسَارَة. ²²و ضُورْكْ نْخَبَرْكُمْ بَاشْ تَتْهَدْنُوا، وَاحَدْ مَنْكُمْ مَا يَخْسَرْ حْيَاتَهْ، غِيرْ الْبَابُورْ.²³عْلَى خَاطَرْ لْبَارَحْ فَالْلِيلْ بَانْ لِي مَلاَيْكَة الإِلَهْ أَلِي أَنَا لِيهْ ولِي نَعَبْدَهْ، ²⁴ڤَالْ: "مَا تْخَافْشْ يَا بُولُسْ. لاَزَمْ عْلِيكْ تَوْڤَفْ ڤُدَامْ قَيْصَرْ. والله عْطَاكْ حْيَاةْ ڤَاعْ لَمْسَافْرِينْ مْعَاكْ. ²⁵عْلَى هَادْ الْشِي أَفَرْحُوا يَا نَّاسْ، وأَنَا نْاَمَنْ بالله والِشِي أَلِي ڤَالَهْ لِي يَصْرَى. ²⁶بَصَحْ لاَزَمْ نَلْڤَاوْ جَزِيرَة".²⁷وفَالْلِيلَة الْرْبَاعْطَاشْ، وكُنَا تَايْهِينْ فِي بْحَرْ أَدْرِيَا، والرِيحْ تَدِينَا لْوِينْ مَا نَعَارْفُوشْ وفِي نَصْ الْلِيلْ، الْبَحَارَة ضَنُّوا بَلِي ڤَرْبُوا لَلْبرْ. ²⁸وقَاسُوا عُمْقْ لَبْحَرْ لْڤَاوْ عَشْرِينْ قَامَة. وكِي زَادُوا قَاسُوا مَنْ بَعْدْ لْڤَاوْ خَمْسْ طَاشْ قَامَة. ²⁹وكَانُوا خَايْفِينْ يْطِيحُوا فِي مْكَانْ صْعِيبْ، رْمَاوْ مَن الْلُورْ رَبْعة مَرَاسْ، و سْنَاوْ يَطْلَعْ الْنْهَارْ.³⁰وكِي بْغَاوْ الْبَحَارَة يَهَرْبُوا مَلْ الْبَابُورْ، هَوْدُوا الْبُوطِي لْلَبْحَرْحَاسْبِينْ بَلِي يَرْمِيوْ الْمَرَسِي مَلْ الْڤُدَامْ، ³¹ڤَالْ بُولُسْ لْرَايَسْ الْمْيَّة والْعَسْكَرْ: " إِذَا مَا ڤَعْدُوشْ هَادُوا فالْبَابُورْ مَا تَڤْدْرُوشْ تَسَلْكُوا". ³²وتَمْ تَمْ ڤَطْعُوا الْحْبَالْ وخَلاَوْ الْبُوطِي يْطِيحْ فَالْبْحَرْ.³³وكِي ڤَرَبْ يَطْلَعْ الْنْهَارْ كَانْ بُولُسْ يَطْلَبْ مَنْهُمْ ڤَاعْ يَاكْلُوا، ڤَالْ: " هَدَا هُوَ الْيُومْ الْلَرْبَاعْطَاشْ، وأَنْتُمْ مَازَلْكُمْ صَايْمِينْ، ومَا كْلِيتُوا حَتَّى شِي. نَدْعِيكُمْ بَاشْ تَاكْلُوا، ³⁴عْلَى خَاطَرْ يْكُونْ مُفِيدْ لَسْلَكُمْ، وشَعْرَة مَا طِيحْ مَنْ رَاسْ وَاحَدْ مَنْكُمْ". ³⁵وكِي ڤَالْ هَدَا أَرْفَدْ كَسْرَةْ وشْكَرْ الله ڤُدَامْهُمْ، و ڤْسَمْهَا، وبْدَى يَاكُلْ.³⁶وفَرْحُوا ڤَاعْ وهُمَا تَانِي كْلاَوْ. ³⁷وكَانْ فالْبَابُورْ مِتِينْ وسَتَّة وسَبْعِينْ وَاحَدْ. ³⁸وكِي شَبْعُوا مَنْ الْمَاكْلَة رْمَاوْالْڤَمْحْ لَلْبَحَرْ بَاشْ يْخَفْ الْبَابُورْ.³⁹وكِي طْلَعْ الْنْهَارْ، الْبَحَارَة مَا ڤَدْرُوشْ يْمَيْزُوا الْمْكَانْ، بَصَحْ شَافُوا خَلِيجْ شَاطِيء، وتْفَهْمُوا يَدَفْعُوا الْبَابُورْ لِيهْ إِلَى ڤَدْرُوا. ⁴⁰وكِي ڤَطْعُوا الْمَرأسِي وخَلَاوْهَا تَغْرَڤْ، وحَلُوا حْبَالْ الْدَّفَّة، وطَلْعُوا الْشِرَاعْ أَلِي مَلْ الْڤُدَامْ لَلْرِيحْ، و تْقَدْمُوا لْشَاطِيء. و ⁴¹طَاحُوا فِي مْكَانْ الْمَا مَاشِي غَارَڤَة فِيهْ، وحْصَلْ الْبَابُورْ مَلْ الْڤُدَامْ ومَنْ جِهَة اَلْلُورْ كَانْ يَتْكَسَرْ مَنْ قُوَة لَمْوَاجْ⁴²والْعَسْكَرْ أَتَفْقُوا بَاشْ يَڤَتْلُوا الْمْحَابِيسْ خَايْفِينْ يَهْرْبْ وَاحَدْ مَنْهُمْ بَالْعُومْ. ⁴³بَصَحْ رَايَسْ الْمْيَّة، كَانْ بَاغِي يْسَلَكْ بُولُسْ، مْنَعْهُمْ مَنْ هَادْ الْرَايْ، وأَمَرْ بَاشْ أَلِي يَڤْدَرُوا يْعُومُوا يَرْمُوا رُوحْهُمْ الْلَوْلِينْ حَتَّى يَوَصْلُوا الْبَرْ، ⁴⁴والْبَاقِي يْعُومُوا بَالْلُوحْ لَمْكَسَرْ تَعْ الْبَابُورْ. و هَكْدَا سَلْكُوا و وَصْلُوا ڤَاعْ لَلْبَر

Chapter 28

¹وكِي سَلْكُوا لْ ڤَاوْ الْجَزِيرَة يْسَمُهَا مَالْطَة. ²رَحْبُوا بِينَا أَهْلْهَا الْبَرَابِرَة بَحْنَانَة كْبِيرَة قْلِيلْ أَلِي يْدِرَهَا، عْلَى خَاطَرْ كَان الْنُو يْصَبْ والْحَالْ بَارَدْ شَعْلُوا نَارْعَلَى جَلْنَا.³وبُولُسْ لَّيَمْ بَزَافْ أَغْصَانْ و حَطْهَا فَالْنَارْ، و كَثْرَةْ الْحُمَانْ خَرْجَتْ لَفْعَى و تَعَلْڤَتْ عَلَى يَدَهْ. ⁴وكِي شَافُوا الْبْرَابْرَة الْحِيَة مْعَلْڤَة بْيَدَهْ، ڤَالُوا وَاحْدٍينْ مَنْهُمْ : " لاَ بُدْ هَادْ الْرَّجَلْ قَاتَلْ، الْحَقْ تَبْعَهْ ومَا خَلَهْشْ يَحْيَا هُوَ أَلِي سْلَكْ مَنْ الْمُوتْ فَالْبْحَرْ".⁵وبُولُسْ نْفَضْ الْلَفْعَى لَنَارْ بْلَى مَا تْضَرَهْ ⁶وهُمَا كَانُوا يَسَنَاوْ يَتْنَفَخْ ولاَ يْطِيحْ مِيَتْ عْلَى غَفْلَة. ومَلِي سَنَاوْ بَزَافْ ومَا صْرَى لَهْ حَتَّى شِي ضَرَهْ، بَدْلُوا رَايْهُمْ وڤَالُوا: " هُوَ إِلَهْ!".⁷وكَانْ ڤُدَامْ الْمْكَانْ أَلِي كُنَا فِيهْ حْوَاشْ تَعْ مُقَدَّمْ الْجَزِيرَة أَلِي أَسْمَهْ بُوبْلِيُوسْ. عْرَضْنَا وتْهَلَى فِينَا مُدَّة ثَلْثْ إِيَامْ. ⁸وكَانْ بُو بُوبْلِيُوسْ مْكَسَلْ عْلَى فْرَشَهْ مْرِيضْ بَالْحُمَّى والإِسهَالْ. دْخَلْ عَنْدَهْ بُولُسْ و صَلَّى، وحَطْ يَدِيهْ عْلِيهْ وبْرَاهْ. ⁹وكِي سَمْعُوا الْمَرْضَى أَلِي فَالْجَزِيرَة جَاوْلْعَنْدَهْ وبْرَاوْ. ¹⁰و عْطَاوْنَا بَزَافْ هَدَايَا، وكِي ڤَلَعْنَا عْطَاوْ لْنَا الْشِي أَلِي نَحْتَاجُوهْ فِي سْفَارْنَا.¹¹وبَعْدْ ثَلْثْ أَشْهُورْ ڤَلَعْنَا فِي بَابُورْ مَنْ الْإِسْكَنْدْرِيَّة مَرْسُومْ عْلِيهْ صُورَة الْزُوجْ تْوَامْ، أَلِي فَوَتْ الْمَشْتَى فِي مَالْطَا. ¹²و هَوَّدْنَا لْسِرَاكُومَا وفَوَتْنَا ثَلْثْ إِيَّامْ.¹³ومَنْ تَمَا بَحْرْنَا حَتَّى وْصَلْنَا رِيغُونْ. وفَالْيُّومْ الْتَّالِي هَبَتْ رِيحْ جَنُوبِيَة، وْصَلْنَا لْبُوطِيُولِي فِي يُومِينْ، ¹⁴وِينْ لْڤِينَا الْخُوتْ أَلِي طَلْبُوا مَنَا نْفَوْتُوا سَبْعْ إِيَّامْ عَنْدْهُمْ. وهَكْدَا وْصَلْنَا لْرُومَا. ¹⁵وكِي سَمْعُوا الْخُوتْ أَلِي تَمَا بَخْبَرْنَا، خَرْجُوا يْلَڤِيوْنَا فْي فُورُنْ أَبِيُوسْ والْثْلاَثْ حْوَانِيتْ. كِي شَفْهُمْ بُولُوسْ شْكَرْ الله و تْشَجَّعْ.¹⁶وكِي دْخَلْنَا لْرُومَا سَلَمْ رَايَسْ الْمْيَّة بُولُسْ لْضَابَطْ الْعَسْكَرْ، وسْمَحْلَهْ يَسْكَنْ فِي دَارْ وَحْدَهْ مْعْ الْعَسْكْرِي أَعَسْ عْلِيه. ¹⁷و بَعْدْ ثَلْثْ إِيَّامْ سْتَدْعَى بُولُسْ عُقَالْ الْيَهُودْ. كِي جَمْعُوا ڤَالْ لْهُمْ: "يَا خُوتِي، حَتَّى وِلاَ مَا دَرْتْ شِي ضَدْ الْشَّعْبْ ولاَ عْوَايَدْ جْدَادْنَا، حَبْسُونِي فِي أُورُشَلِيم وسَلْمُونِي لَرُومَانْ، ¹⁸كِي حَاكْمُونِي بْغَاوْ يَطَلْڤُونِي، عْلَى خَاطَرْ مَا لْڤَاوْ حَتَّى شِي يَسْتَهَلْ الْمُوتْ.¹⁹وكِي مَا قَبْلُوشْ الْيَهُودْ، تْحَتَمْتْ نْطْلَبْ نَتْحَاكَمْ عَنْدْ قَيْصَرْ، بَصَحْ مَاشِي بَاشْ نَشْكِي عْلَى شَّعْبِي. ²⁰عْلَى هَادْ اَلسَّبَة أَلِي طْلَبْتْ نْشُوفْكُمْ ونَحْكِي مْعَكُمْ، رَانِي مَرْبُوطْ بْهَادْ الْسْلاَسَلْ عْلَى جَالْ رَجَاءْ إِسْرَائِيلْ".²¹وڤَالُوا لَهْ: "مَا وَصْلَتْنَا حَتَّى بْرِيَّة عْلِيكْ مَنْ الْيَهُودِيَّة، وحَتَّى وَاحَدْ مَنْ الْخُوتْ جَا وخَبَارْنَا ولاَ حْكَّى عْلِيكْ بْشِي مَاشِي مْلِيحْ. ²²بَصَحْ خِيرْ نَسَمْعُوا رَايَكْ، عْلَى خَاطَرْ رَانَا عَارْفِينْ بَلِي الْنَّاسْ رَاهِي تْقَاوَمْ هَادْ الْمَذْهَبْ فِي كُلْ مْكَانْ".²³خَيْرُوا نْهَارْ يَتَلَڤَاوْ فِيهْ، وجَاوْ لْعَنْدَهْ لَدَارْ فِي شْحَالْ، وبْدَى يَشْرَحْ لْهُمْ ويَشْهَدْ بْمَلَكُوتْ الله، ويْقَانَعْهُمْ مَنْ شَرِيعَة مُوسَى والأَنْبِيَا بْأَمْرْ يَسُوعْ، مَنْ الْصْبَاحْ حَتَّى الْلِيلْ. ²⁴وقْتَنْعُوا وَاحْدِينْ بَالْشِي أَلِي ڤَالَهْ، ووَاحْدِينْ مَا أَمْنُوشْ.²⁵رَوْحُوا وهُمَ مَاشِي مَتَفْقِينْ بِينَتْهُمْ، وكِي ڤَالْ بُولُس كَلْمَة وَاحْدَة: " بَصَحْ تْكَّمْ اَلرُّوحْ اَلْقُدُسْ جْدَادْنَا بَالْنَّبِي إِشْعِيَاءْ ²⁶أَلِي ڤَالْ: رُوحْ لْهَادْ الْشَّعْبْ وڤُالْ: تَسَمْعُوا ومَا تَفَهْمُوشْ، تْشُوفُوا ومَا تَعَقْلُوشْ.²⁷عْلَى خَاطَرْ ڤَلْبْ هَادْ الْشَّعْبْ رَاهْ تَقْسَى، غَلْقُوا وَذْنِيهُمْ، وغَمْضُوا عِينِهُمْ. بَاشْ مَا يْشُوفُشْ بْعِينِهُمْ و مَا يَسَمْعُوشْ بْوَاذْنِيهُمْ ويَفَهْمُوا بَڤْلُوبْهُمْ ويَرْجْعُوا، وأَنَا نَشْفِيهُمْ.²⁸و يْكُونْ مَعْرُوفْ عَنْدْكُمْ بَلِي سْلاَكْ الله رَاهْ وْصَلْ لَلْأمَمْ، وهُمَا يَسَمْعُولَهْ!". ²⁹وكِي ڤَالْ هَادْ الْشِي خَرْجُوا الْيَهُودْ مَنْ عَنْدَهْ وهُمَا يَتْجَادْلُوا بْعُنْفْ.³⁰فَوَتْ بُولُسْ عَامِينْ كَامْلِينْ فِي دَارْ أَلِي كْرَاهْ لْرُوحَهْ. وكَانْ يْڤَابَلْڤَاعْ أَلِي يَدَخْلُوا عَنْدَهْ، ³¹يْبَشَرْ بْمَلَكُوتْ الله، ويْعَلَّمْ بْأَمْرْ اَلْرَّبْ يَسُوعْ الْمَسِيحْ بْجُرْأَة وبْلاَ مَانَعْ.

Romans

Chapter 1

¹بُولُسُ، عَبْدْ لْيَسُوعَ الْمَسِيحِ، الِّلِيْ تْسمَى رَسُولْ، وخيَرنِي نْخبَرّْ بْإِنْجِيلِ اللهِ. ²الَّلي وْعَد بِه بالِأَنْبِيَاء تَاعَهْ فِي الْكْتُبْ لْمْقَدْسَة. ³عَلَى ابْنِهِ. الَّلي تَولد َ مِنْ نَسْلْ ونَسَبْ سِيدْنَا دَاوُد.⁴ولْلي بْقٌوَة الرُّوح القٌدُس بَانْ بْلْي هُوَ إِبِن الله، كِيْ حْيَا مْن المُوْتَ : يَسُوعْ الْمَسِيحِ رْبْنَا. ⁵الَّلْي بِيهْ، عْلجَال عَظَمْتَه ، قبْلناْ كلاَمَه بالإِيْمَان، بَاشْ نْخَبْرُّو بالطَاعَة ڤَاْعْ النَاسْ. ⁶الَّليْ بَيْنَتْهُمْ نْتُومْ تَانِي مْدْعُوُّين بَاشْ تكُونُو نْتَاعْ يَسُوعْ الْمَسِيحْ.⁷لْجمِيْع الِّلْي رَاهُم فْى رُّومَا، حْبَاب الله، وتْسمِيْتُو قْدِيسِين، سْلاَم ونِعْمَة لِيْكُم من عَنْد الله بُّوْنَا وسِيْدنَا يَسُوع المَسِيح.⁸نشْكَرّ رَبْنَا يَسُوع المَسِيْحْ فاللّول عْلَى جَالْكُم ، عْلَى خَاطَر النَاس ْفْڤَاعْ الدنْيَا تْشهد على إِيْمَانْكُم. ⁹الله لي أَنَا نَعَبْدَهْ مَن ڤلْبِي عْلَى حْسَابْ إِنْجِيْل إٍبْن الله، يْشهد لِيْ كِيْفَاه نَهْدَر علِيْكُم. ¹⁰نَدعِي دَاِيْمَنْ فِي صْلاَتي بَاهْ الله يمْدلِيْ وَقْت خْطرَةْ خْرَى بَاهْ نْجِيْ نْزُورْكُمْ.¹¹عْلَخاطَر مشْتَاق نْشُوفْكُم، وْنشَاركْ مْعَاكُمْ مَوهِبَة رَوحِيَة تْقوِي إِيمَانكُمْ. ¹²وْنتشْجْعُوا مْعَ بَعضْ بْالإِيْمَانْ اللِي فِيْنَا وْيجْمَعْنَا، الإِيمَانْ نْتَاعِي وْنتَاعْكُم.¹³وتَانِي يَاخُوْتِي بْغِيْت تْعَرفُوا أشْحَال مَن خَطْرَّة قصَدْت نْجِي عَنْدْكُمْ بْصَحْ الظُرُوف مَاخْلاَتْنِيش، بَاشْ نْبَارك و نْتْبَارك مَن عندْكُم كِيْمَا ْبَاركت وْتْبَاركْت مْن عَنْد النَاسْ لَخْرِينْ. ¹⁴عَنْدِي دٍيْن نْخبَرْ بْالإِنْجِيلْ لليُونَانِيينْ وْالبَرَّانِيَة ، للْنَاسْ الفَاهْمِين وْالجَاهْلِين. ¹⁵وْحبِيتْ تَانِيْ نْخْبَرْ لْكُمْ الإِنْجِيلْ، لِيْكُمْ ْنُتمْ لِيْ رَاكُمِ فِيْ رُومَا، عْلَخَاطْرّْ هَذْ الشِيْ فِياَ،¹⁶وأنَا عُمْرِي مَانَحْشم بإنْجِيْل المَسِيحْ، عْلَخَاطَرْ هُوَ قُوَة الله لْسْلاَك لْڤاعْ لِي يَأْمنُوا: لْلْيَهُودِي وْتَانِي لْليَونَانِيْ. ¹⁷عْلَخَاطَرْ فِيْه يْبَانْ حَقْ الله بْالإِيْمَانْ كِيمَا هُوَ مَكْتُوبْ :«ُالصَالِح يْعِيْشْ بالإِيْمَان».¹⁸علَخَاطَر زْعَاف الله جَا مَالْسْمَا عْلى ڤَاعْ النَاسْ الأشْرَار وذْنُبْهُم، اللِي يْبدْلُو الحَق بالبَاطل. ¹⁹و اللهَ عْطَالْهُم مَعْرِفَة و كَانَتْ فِيهُم،²⁰ودوركَ مَابْقَاش عَنْدهُم عُذْر ،عْلَى خَاطَر ڤَاعْ صْوَالْحَهْ لِّيْ مَاتْبَانْش نْشُوفُوهَا مَنْهَارْ لِّيْ تْخَلْقْت الدْنْيَا ، وتْبين رّْبَنِيتَه و قُدَّرْتَه لِي مَاتْفْنَاش. ²¹عْلَى خَاطَر كِي عَرْفُوا الله مَاعَبْدُوهشْ ومَا شْكْرُوهش كاإِلَه، بْصَح فسْدُو عْقُولهُم، وظْلاَمْت ڤْلُوبْهُم لَغْبِيَة.²²وْهُم يْلَعْبُوهَا فَاهْمِين وحُكَمَاء بْصَحْ وْلاَو جُهَلاَء. ²³وَبْدلُو مَجْد الله اللِّي مَايْفْنَاش، وْشَبهُوه بْصُورَة الإْنسَانْ لِّي يْفْنَى، والطْيُور، وڤَاْعْ صْنَافْ الْحَيَوانَات.²⁴عْلَى هَذِي رَّبِي تَاني خْلاَهُم يتَبْعُوا الشَهْوَة الشرِيْرَة اللِي فِي قْلُوبْهُم، ويْطِيحُوا وْيْوسخوا اجسَادْهُم بِينَاتْهُم. ²⁵هَاذُوا بْدلُو حَق الله بالكَذِبْ، وْعَبْدُوا اللي تَخْلَق مَنْ غِيْر الخَالقْ، اللِي إسْمَه يْتبَارك لَلْبْدَا. آمْينْ.²⁶عْلَى هَاذِي رَّبِي خلاَهُم يْتَبْعُوا الفَانِي، عْلَى خَاطَر النْسَا تَاعهُم بدْلُو العَلَاقَة الجِنسِيَة الطَبِيعيَة بِعَلاَقَة مَاشِي طَبِيعِيَة. ²⁷وحْتى الرْجَالْ مَنهُم خْلاَو نْسَاهُم، وتَبْعُوا الشَهوة تَاعْ الشَرّْ بيناتْهُم، ومَارْسُوا الفَاحِشَة رَّاجْلْ مْعَ رَّاجْلْ، وهَكَا طَيْحُوْا عْذَابْ الله عْلَىْ رِّيسَانْهُم بْسبَة الظْلال اللْي فِيهُم.²⁸وْكِي مَابْغَاوشْ يْعَرّْفُوا الله فيِ حْياتهُم، خْلَاْهُمْ الله بْتَخمامهُم الشَرِيْرْ وْيدِيرُو الْلِّي مَايْلِيقْش.²⁹مْعَمْرِيْنْ بْالإِثْمْ والزْنَا والشَرّ والطْمَعْ والخُبْثْ، شَحْنَة فْلَحَسد وْالتَقْتِيلَا بْينَاتْهُمْ، لَخْصُومَة والْمَكْرّْ وَالْسُوء. ³⁰نَمِيمَة وكْذَبْ، يْكَرّْهُوْ الله، يشْتمُوْا وْيتْكَبْرُّوا عْلَى الغِيْر، يْعَرّفُوا غِير يْدِرُوا الشَرّ، مايْطِيعُوشْ والدِيهُم. ³¹ماعَنْدهُم لا فَهْم ولاَ أَمَانَة، لاَ حْنَانَةْ وْلاَ رَّحْمَة.³²هَاذُوْ يْعَرّْفُوا حُكْم الله بْلِي الِليْ يْدِيرْ دُوكْ الصْوَالَحْ يْلِيقْ يْمُوتْ، هُومَا مَادَارُوهَاشْ بَرْك، بْصَّحْ ْيْفَرّْحُوا بْالِّلْيْ يْدِيرْهَا.

Chapter 2

¹عْلَىْ هَادْ الْشِي لِي مَاعنْدَكش عُذر يَابْنَادم، ڤَاعْ لِيَحْكَمْ. عْلَخَاطَر كِي تَحْكَم عْلَىْ لَّخّْرِينْ رَّاك تَحْكَمْ عْلَى رُّوحَكْ. علَخَاطَرْ نْتَ تَانِيْ غَادِيْ تْدِيْرْ نَفْس لَحْوَيَجْ لْيدِيروهَا النَاس للِي رَّاك تْدِينْهُم! ²وْحْنَا نْعَرّفوا بْليِ رّبِي يحَاسَب بْلْحَق الْلِيْ يْديرُو هَاذْ الأَعْمَالْ.³زَعمَا حاسب رُوحَك بَلِّيِ كِيْ تَحْكَمْ وتْحَاسَبْ لَخْرِّيْنْ رَّبِيْ مَاغَادِيْشْ يْحَاسْبَك حْتَى وإذَا كُنْت تْدِيرْ هَادْ الأَعْمَالْ؟ ⁴وْلا رَّاكْ تْزْعَقْ عْلَى لُطْفْ وْصْبَرّْ الْلِي عَنْدَهْ، وْمَا رَّاكْش عَارَفْ بْلِي لُطْفْ الله يْرشْدَك بَاهْ تَتوبْ؟⁵بْصَحْ عْلَجَالْ ڤَلْبَكْ القَاسَيْ وْلِي مَاتَابْش، رَّاكْ تْلَايْم لْرُّوحَك حْسَابْ كْبِيرْ وْعَادْل فِيْ لْيُوم لِيْ يَغْضبْ الله وْيْحَاسبْ الكُلْ، ⁶لِّي غَادِي يْحَاسَبْ كُلْ وَاحَد عْلَى حْسَابْ شَا دَارْ. ⁷بْصَحْ الْلِيْ صَبْرُوْا وْخَدْمُوا شْغَالاَتْ صَالْحِيْن يْطْلْبُوْا المَّجْد وْالكَرَامَةْ، وْتكُوْن لِيهُمْ حْيَاةْ لّبْدَة.⁸وْهَادُوكْ لِّي يَبْغُو المَشَاكِلْ، وْمَايْطِيعُوشْ الحَقْ وْيبغُوا يْطِيعُوْ البَاطلْ، يْطِيْحْ عْلِيُهُم غَضْبْ، ⁹شِدَة وْهْلَاك، عْلَى كُلْ نَفْس بْنَادَمْ لِيْدِيرْ الشَرّْ: فْلَولْ لْليَهُودِي وْممبَعْد لَلْيُونَانِيْ.¹⁰مَجْد وْكَرَامَة ولَهنَا عْلَى كُلْ لِّيْ يْدِيرْ الخِيْر: فْلَولْ لْليَهُودِي وْممبَعْد لَلْيُونَانِيْ. ¹¹عْلَى خَاطَرْ الله مَايْدِيرْشْ الفَرقْ بِيْن الْنَاسْ. ¹²كُلْ لِّيْ خْطَأْ مَنْ غِيْر الشَرِيعَة، يتْحَسَبْ مَنْ غِيْر الشَرِيعَةْ. وْلِيْ خِطَأ وْهُوَ يَعْرَفْ الْشَرِيعَةْ يْتحَسبْ عْلَى حْسَابْ الشَرِيْعَةْ.¹³مَاهُومْشْ لْبْنَادْمِينْ لِيْسَمْعُوا لّْشَرِيْعَة لِيتْحَسْبُوا أَبْرَّارّْ، الأَبْرَّارَّ هُمْ اللِي يْطَبْقُوا الشَرِيعَةْ. ¹⁴عْلَى خَاطَرْ الأُمَمْ لِيْ مَاعَنْدْهُمْش الشَرِيعَةْ، كِيِ يِدِيْرُوا بْنِيَاتهُمْ لِّيِ مَوْجوُدْ فْي الشَرِيْعَة، وْلَاوْ هُمْ شَرِيْعَةْ لْرْوَاحْهُمْ،¹⁵هُمْ لْلِيْ يْبَينُوا بْلِي شَرِيعَة ْالله مَكْتُوبَة فِيْ ڤْلُوبْهُمْ، وْنشْهَدْ تَانِيْ بْلِي ضْمِيرهُمْ وْأَفْكَارهُمْ تْحَاسبهُم عْلَى أَيْ شِي ْيدِيْرُوهْ، ¹⁶فِيْ لْيُومْ لّْيْ غَادِي يْحَاسْب الله ڤَاعْ النَاسْ عْلَى حْسَابْ إِنْجِيل المَسِيحْ يَسُوعْ.¹⁷يَا لِّيْ رَّاكْ تَتْسْمَى يْهُودِيْ، وْتَكْلْ عْلَى الشَرِيعَة، وْتفْتَخرّْ بالله، ¹⁸وْتَعْرفْ شَا بَاغِيْ، وْتمَيزْ بِيْن الصْوَالَحْ لْمَخْتَلفِيِنْ، وْتْتعْلَمْ مْنْ الشَرِيْعَة. ¹⁹وْتْأَمنْ بْلِي رَّاكْ تْڤُودْ عْمَى، وْتْضْوِيْ لِعَايْشِينْ فْي الظُلْمَة، ²⁰وْتْبَان رّْزِينْ لْلأَغْبِيَاءْ، وْقَارِيْ لْشَاشْرَة، وْعَنْدَكْ مْقَامْ فْي العِلْم وْالمَعْرِفَة فْي الشَرِيْعَة.²¹مَلَا نْتَا يَالِيْ رَّاكْ تْعَلَم غِيْرَكْ، مَارَاكْشْ تْعْلَم فِيْ رُوْحَكْ؟ رَّاكْ تْعَلَمْ: مَايْخُونْش، وْرَّاكْ تْخْوَنْ؟ ²²رَّاكْ تْڤُولَهْ: بَاه مَايْزْنِيشْ، وْنتَا رَّاكْ تَزْنِي؟ وْتكْرَهْهُمْ فْي الأَوْثَانْ، وْنْتَا تَخْوَن ْالمْقَامَاتْ؟²³يَا لِيْ رَّاكْ تْزُوخْ بْالشَرِيعَة، رَّاكْ تْكَسْرّْ فْي الشَرِيْعَة لِّيْ بِهاَ تْسْب الله؟ ²⁴عْلَى خَاطَرْ إِسْم الله يْتْسَب بِيْن الشُعُوبْ بْسْبَابْكُمْ، كِمَا هُوَ مَكْتُوبْ.²⁵التَخْتَانْ لِّي يْطَبَق الشَرِيعَةْ. بَصَحْ إِلَا كُنْت تْعَدِيْت عْلَى الشَرِيْعَة، كْلِي مَارَّكْش مَخْتُونْ! ²⁶مَالاَ إِلَا كَانْ لِّي مَاشِي مَخْتُونِ يَحْفَظْ وْيطْبَقْ الشَرِيْعَةْ، زَعْمَة رَّبِي يْحَسْبَهْ غِيْر مَخْتُونْ؟ ²⁷لِيْ مَارَاهْشْ مَخْتُونْ وْيطْبَقْ فْي الشَرِيْعَة، يْحَاسْبَك نْتَا يَالِيْ مَخْتُونْ وْتَعْرَفْ الكْتَابْ وْتعَدِيْت عْلَى الشَرِيْعَة؟²⁸عْلَى خَاطَرْ لِّيْ يْبَانْ يْهُودِي مَاهٌوْ يْهُودِي، ²⁹وْلخْتَانَة الصْحِيْحَة مَاشِيْ نْتَاعْ لْحَمْ، لّْيهٌودِيْ نْتَاعْ الصَحْ مَاشِيْ بْالفَّمْ، وْلَخْتَانَةْ نْتَاعْ الصَحْ هِيَ فْي القَلْب، لِّيْ يْقَارَّعْ الله يْشْكَرهْ وْمُشْ النَاسْ.

Chapter 3

¹مَالاَ وَاشْ هِيَ لّْملَاحَة نْتَاعْ لِيهُودِيْ، وْلاَ فَاْش تَنفَعْ لْخْتَانَة؟ ²بْزَافْ حْوَايَجْ! لُّوْلَة رَّبِي أْمَنْهٌم عْلَى كْلَامَهْ.³وَاشْ لُوكَانْ لْقُومْ مَايْكُونُوشْ أَمُنَاء؟ زَعْمَة كْلِي مَارَهُمْش أُمَنَاء، الله مَايْكُونْش أَمِينْ؟ ⁴حَاشَا! يْكُونْ دِيمَا الله صَادْق وْالبْنَادْم كْذَابْ. كِيْمَا هُوَ مَكْتُوبْ: « بَاهْ يْبَانْ الحَقْ فِي كْلَامَكْ، وْكِي تْحَاسَبْ يْبَانْ العَدْل».⁵بْصَح إِلاَ كَانْتْ الخَطِيَة تَاعْنَا تْبينْ حَقْ الله، شَا نْقُولْ؟ زَعْمَة رَّبِي كِي يْسْخَطْ عْلِينَا يْكُونْ هُوَ لِيْ ظَالْمْ؟ هْدَرْتِي عْلَى حْسَابْ البْنَادَمْ. ⁶حَاشَا! مَلَا كِيْفَاشْ الله يْحَاسَبْ الدْنْيَا لُوكَانْ مَاهُوَاشْ عَادلْ؟⁷خَاطَرْ لُوكَانْ لّْكْذَبْ نْتَاعِي يْمجْد الله، إِمَلَا عْلَاه نْتحَاسَبْ ؟ ⁸وْلاَ كِيمَا يْكَذْبُو عْلِينَا، وْكِيمَا يْقُولُو شِيْ نَاسْ بْلِي حْنَا نْقُولُو:« نْدِيْرُو الشَرْ بَاشْ يْجِيْنَا الخِيْر»؟ هَاذُوا حْسَابْهُم عَندْ الله بَايْن.⁹إِمَلَا حْنَا خِيْر؟ لاَلاَ مُوحَالْ! عْلَى خَاطَرْ نْعَرّْفُو دَرْوَكْ بْلِي كِيْ لْيَهُودْ كِيْ اليُونَانِيِينْ، ڤَاعْ فَاسْدِينْ، ¹⁰كِيْمَا هُوَ مَكْتُوبْ: « مَكَاشْ إِنْسَان يَمْشِي بْالْحَق، مَاكَاشْ حْتَى وَاحَدْ.¹¹مِكَانْشْ لْفَاهْم. مَكَانْشْ لِيْحَوَسْ عْلَى الله. ¹²ڤَاعْ خَسْرُّوا وْفَسْدُوا. مَابْقَاشْ لِيْ يْدِيْر لّْخِيْرْ، مَكَاشْ حْتَى وَاحَدْ.¹³لْكْلاَمْ لِّيْ يَڤُوْلُوهْ غِيْر قْبَر مَحْلُولْ. ْولْسَانْهُمْ مْعَمَرْ بْالكْذَبْ. يْهْدرُوا غِيْر بْالسَمْ. ¹⁴وْفَّمْهُّمْ مْعَمَرْ غِيْر لْعْنَة وْسَّبْ.¹⁵وْرَجْلِيهُمْ تْدِيْهُمْ لْغِيرْ لْقْتِيْلَةْ. ¹⁶يَبْغِيْو غِيْرْ الزْنَى وْلَخْسِارَة. ¹⁷وْعْمَرْهُمْ مَاعَرّْفُوا لَهْنَا فِيْ حْيَاتْهُمْ. ¹⁸وْمَايْبَانْشْ خُوفْ الله فِي وْجُوهْهُمْ».¹⁹وْحَنَا عَارْفِيْن بْلِّي الشَرِيعَة تَهْدَرّْ لّْنَاسْ لِعَايْشِينِ بالشَرِيْعَة، بَاهْ مَايڤُولُوشْ مَاسْمَعْنَاشْ، وْيجُو ڤَاعْ دُوكْ الَناسْ يْتْحَاسْبُوا تَحْتْ يَدْ الله. ²⁰عْلَخَاطَرْ بْأَعْمَالْ الشَرِيعَةْ مَكَاشْ لِّيْ غَادِيْ يْتبَرَّرْ. خَاطَرْ الشَرِيْعَةْ تْوَرِيْنَا بَرّْكْ الخَطِيَةْ.²¹بْصَحْ دَرْوَكْ هَاوْ بَانْ حَقْ الله مَنْ غِيْر الشَرِيْعَة، وْڤَاعْ الأَنْبِيَاءْ وَالشَرِيْعَة شَاهْدُو عْلِيهْ، ²²حَقْ الله يْجِي بِالإِيْمَانْ بْالمَسِيْحْ يَسُوعْ، ڤَاعْ النَاسْ وْلِيغَادِيْ يَأَمْنُو بِهْ تَانِيْ، عْلَى خَاطَرّْ مَكَاشْ لْفَرْقْ.²³ڤَاعْ النَاسْ فَسْدُوا وْبَعْدُو عْلَى مَجْدْ الله، ²⁴وَبْالنِعْمَة نْتْبَرٌّرُو بَاطْلْ بْالْفِدَاءْ ليِ فِي يَسُوعِ المَسِيْحْ،²⁵لِّيْ الله مْدَّهْ ذْبِيحَة بْالإِيْمَانْ بَاهْ يْكْفَّرْ الخَطَايَا تَاعْنَا، وْيْبَينْ حَقَهْ، بَاهْ يَغْفَرْ خَطَايَا تَاعْنَا وْهُوَ يَصْبَرْ عْلِيْنَا. ²⁶بَاهْ يْبَانْ حَقْ الله فِيْ هَاذْ الزْمَانْ، بَاهْ يْكُونْ يْتبَرَّرْ كُلْ إِنْسَانْ لِي يْأَمَنْ بْيَسُوعْ المَسِيْحْ.²⁷لاَزَمْ نْزُوخُوْ؟ لاَلاَ، عْلَى خَاطَرْ لاَزَمْ نْزُوخُو بْالإِيْمَانْ وْمَاشِيْ بْالأَعْمَالْ. ²⁸لاَزَمْ نْعَرْفُوا بْلِي البْنَادَمْ يْتْبَرَّرْ بَرْكْ بْالإِيْمَانْ وْمَاشِيْ بْالشَرِيْعَةْ.²⁹وْلاَ حَاسْبِيْن الله غِيْر لْلْيَهُودْ؟ مَاشِيْ تَانِيْ للأُمَمْ؟ لاَلاَ، هُوَ لْڤَاعْ الدَنْيَا. ³⁰عْلَى خَاطَرْ الله وَاحَدْ، وْهُوَ لِيْ يْسْلَكْ البْنَادَمْ لْمَخْتُونْ بْالإِيْمَانْ وْلِيْ غِيْر مَخْتُونْ بْالإِيْمَانْ تَانِيْ.³¹نْحَبْسُو مَا نْأَمْنُوشْ بْالشَرِيْعَة؟ حَاشَا! بْصَحْ نْأَمْنُو بِهَا كِيْمَا هِيْ صْحِيْحَةْ.

Chapter 4

¹إِمَالاَ نْڤُولُو بْلِّيِ سِيْدْنَا إٍبْرَاهِيْم كَانْ صَالَحْ عْلَى حْسَابْ الجَسَدْ؟ ²عْلَخَاطَرْ إلِاَ كَانْ سِيْدْنَا إِبْراهِيْمْ يَنْجَمْ يْزُوخْ، بْصَحْ مَاشِيْ عَنْدْ الله. ³مَلاَ شَا يڤُولْ الكْتَابْ؟ «تْبْرَّرْ سِيدْنَا إبْرَاِهِيمْ عَنْد الله بْالإِيْمَانْ ».⁴بْصَحْ لِيْ يْدِيْر وْيَعْمل مَاتَنْحْسَبْلَهْشْ الْخَلْصَةْ عْلَى حْسَابْ النِعْمَةْ، بْصَحْ عْلَىْ حْسَابْ دِيْنْ. ⁵وْهَذَاكْ لِيْ مَا يْدِيرشْ، يَأمَنْ بْلِي ْيْبَرّْرْ الخَاطِيْ، وبَالإِيْمَانْ يْتْنَحْسَبْ لَهْ حَقْ.⁶كِيْمَا يْڤُولْ النَبِيْ دَاوُدْ تَانِيْ وْهُوَ فْرْحَانْ عْلَى لْبْنَادَمْ لِيْ الله يْشُوفْ إِيْمَانَهْ مَنْ غِيْر الأَعْمَالْ: ⁷«يَاسَعْدَاتْ لِيْ تْغَفْرَتْ ذْنُوبْهُمْ وْتْسَتْرَتْ عْيُوبْهُمْ. ⁸سَعْدَاتْ الرَاجَلْ لِيْ الله مَايْحْسَبْلَهْشْ الخَطِيَةْ نْتَاعَهْ».⁹زَعْمَ هَادْ المَدْح هُوَ بَرْكْ عْلَى النَاسْ المَخْتُونِيْن وْلاَ تَانِيْ لْغِيْر المَخْتُونِيْنْ؟ على خاطر نڤُولو: تْبْرَّرْ سِيدْنَا إبْرَاِهِيمْ عَنْد الله بْالإِيْمَانْ. ¹⁰كِيْفْ يْتْنَحْسَبْ إِبْرَاهِيْمْ؟ مَخْتُونْ ولَا غِيْر مَخْتُونْ؟ الحَقْ هُوَ مَكَانْشْ مْن أَهْل الخِتَانْ، بْصَحْ مْن النَاسْ لِيْ مَاخْتْنُوشْ!¹¹وْدَا العَلاَمَةْ كِيْمَا النَاسْ المَخْتُونِيْن، وْهُوَ الإِيْمَانْ لِيْ بِيْهْ يْتْبَرَّرْ، بَاهْ يْكُونْ بُّو لْڤَاعْ لِيْ يْأَمْنُوا وْ مَارَّهُمْش مَخْتُونِيْنْ، بَاشْ يْتنَحْسَبْ لِيْهُمْ الحَقْ. ¹²وْبُّو المَخْتُونِيْن لّْيْ مَاهٌومْشْ يْهٌودْ، بْصَحْ لِّيْ يَتْمَشُّوا فْي الحَقْ كِيْمَا أَمَن بُونَا إِبْرَاهِيْمْ لِيْ مَكَانْشْ مَخْتُونْ.¹³مَلاَ وَعْدْ الله لإِبْرَاهِيْمْ وْولاَدَهْ مَاكَانْشْ بْالشَرِيْعَةْ بْلِيْ يَوَرّْثٌوا العَالَمْ، بْصَحْ بْالِإيْمَانْ. ¹⁴عْلَى خَاطَرْ لُوكَانْ لِيْ يَوَرْثُو غِيْر النَاسْ لَّي يْطَبْقُو الشَرِيْعَة، مَعَنْتْهَا الإِيْمَانْ مَايْنْفَعْش وْوَعْد الله مَابْقَاشْ: ¹⁵الشَرِيْعَة تْبَيْن زْعَافْ الله، مَلاَ وِيْن مَكَاشْ الشَرِيْعَة مَانْعَرْفُوشْ وِيْن خْسَرّْنَا.¹⁶عْلَى هَذَا وَعْدْ الله لإِبْرَاهِيْم كَانْ عْلَى حْسَابْ الإِيْمَانْ نْتَاعَهْ، لَّيْ هُوَ بُونَا ڤَاعْ، وْهَذَا الوَعْدْ هُوَ لْڤَاعْ النَاسْ لَّي تأَمَنْ وْمَاشِيْ بَرّْكْ لِّيْ يَتْخَتْنُو. ¹⁷كِمَا هُوَ مَكْتُوبْ: «رَاكْ غَادِيْ تْكُونْ بُوْ لْبْزَافْ الشُعُوبْ». ڤُدَامْ الله لِّيْ تْأَمَنْ بِهْ، لّْيْ يَحْيِ فْالْمُوتَ، وْلِيْ يْسْمِي فْالصْوَالَحْ لِّيْ مَاهِيشْ كَايْنَةْ كّْلِي هِيَ كَايْنَة.¹⁸وْكِيْ كَانَتْ النَاسْ فَقْدَتْ الرَّجَاءْ، كَانْ إِبْرَاهِيْمْ أَمَنْ بْالرَّجَاءْ، بَاشْ يْولِّيْ بُو لْبْزَافْ الشُعُوبْ، كِيْمَا هُوَ مَكْتُوبْ: «وْلَادْكْ يْكُونُوا بْزَافْ». ¹⁹وْهُوَ مَاكَانْشْ ضْعِيْفْ فْالإِيْمَانْ وْمَاشَافْشْ الشَيْخُوخُةْ نْتَاعَهْ، وْهُوَ كَانْ فِي عُمْرَهْ : ڤْرِيْب مْيَةْ سْنَةْ وْمَّرّْتَهْ سَارَّةْ تَانِيْ كَانَتْ شِيْبَانِيَة كْبِيْرَةْ وْمَڤَالْشْ مُحَالْ تُوْلَدْ.²⁰وْإِيْمَانَهْ مَاخْلَاهْشْ يْشَكْ فِي وَعْدْ الله، بْصَحْ زَادْ تْقوَى فِي الإِيْمَانْ وَحْمَدْ الله. ²¹وْمْتْيَقَنْ بَلِيْ الله قَادَرْ يَعْطِيْلَهْ شَا وْعَدْلَهْ. ²²عْلَى هَاذْ الشِيْ: تْنَحْسَبْ لَهْ حَقْ بْالِإيْمَانْ».²³بْصَح ْمَاتْكتَبْش لِيْه وَحْدَهْ ، بَلِيِ تَتْنَحْسَبْ لَهْ هُوَ، ²⁴بْصَحْ لِيْنَا حْنَا تَانِيْ، غَادِيْ يْتْنَحْسَبْ لِيْنَا، حْنَا لِّيْ نَأْمْنُوا بْلِي حْيَا رَبْنَا يَسُوعْ المَسِيْحْ مِنْ بِيْن المُوْتَى. ²⁵لِّيْ سْلَم رُّوحَهْ عْلَجَالْ ذْنُبْونَا، وْنَاضْ مْن بِيْنْ المُوْتَى بَاشْ يْبَرَرْنَا.

Chapter 5

¹وْحْنَا بَرَّرْنَا رَّبِيْ بِالإِيْمَانْ وْصَارْ لِيْنَا رَاحَةْ البَالْ مْعَ الله بْرَبْنَا يَسُوعْ المَسِيْحْ. ²لِيْ بِيْه تَانِي وْلِيْنَا قَادْرِيْن نْدَخْلُو بِالإِيْمَانْ لْهَذْ النِعْمَةْ لِي رَانَا عَايْشِينْ فِيْهَا دَرْوَكْ، وْنْزُوخُو بْالرَّجاَءْ عَظَمَة الله.³وْمَاشِيْ غِيْر هَاذْ الشِيْ بَرّْك، بْصَح نْزُوخُو تَانِي كِيْ نْفُوتُو فْلَمْحَانِيْ، وْعَارْفِيْن بْلِي لْمَحْنَةْ تْعَلْمنَا الصْبَرْ، ⁴وْالْصّْبَرْ يْقَوِيْنَا فِي التَجْرِبَة، وْمَمبَعْد يْوَّلِيْ لِيْنَا رَجَاءْ، ⁵وْهَاذْ الرَجَاءْ مَايْتَخْزَاشْ، عْلَى خَاطَرْ مْحَبَة الله تْسَكْبَت فِي ڤْلُوبْنَا بْالرُوحْ القُدُسْ لِيْ تْمَدْلْنَا.⁶عْلَى خَاطَرْ كِيْ كُنَا ضْعَافْ، جَا الوَقْت وِيْنْ المَسِيْح مَاتْ عْلَجَالْ الفَاسْدِيْن. ⁷وْعَارْفِيْنْ بْلِي قْلِيْل لِيْ يْمُوتْ وَاحَدْ عْلَجَالْ بْنَادَمْ مْلِيْح، بَلَاكْ يْطِيڤْ وَاحَدْ يْمُوتْ عْلَجَالْ البْنَادَمْ الصَالْحْ.⁸وْرَّبِيْ بْيَنْ مْحَبْتَه لِيْنَا، وْحْنَا خَاطْيِينْ مَاتْ المَسِيْحْ عْلَجَلْنَا. ⁹إِيْمَالَا ذَرْوَكْ تْبَرَّرْنَا بْدَمَهْ بَاشْ نْسَلْكُو مَنْ زْعَافْ رَّبِيْ !¹⁰عْلَخَاطَرْ إِلاَ كُنَا عَدْيَانْ ذَرْوَكْ تْصَالَحْنَا مْعَ الله بْمُوتْ المَسِيْحْ إِبْنَهْ، وْكِيْمَا تْصَالَحْنَا مْعَ الله بِيهْ، نْسَلْكُو تَانِي بِيهْ هُوَ! ¹¹وْمَشِيء غِيْر هَاذْ الشِيْ بَرْكْ، بْصَحْ نْزُوخُو تَانِيْ بْالله، بْرَبْنَا يَسُوعْ المَسِيْحْ، لِيْ بِيهْ تَعْطَاتْ لْنَا المُصَالَحَةْ.¹²عْلَجَالْ دَاكْ الشِيْ يْبَانْ بْلِي الدْنُوبْ دْخَلْ بِبْنَادَمْ وَاحْدْ لْدَنْيَا، ْوالدْنُوبْ جَابْ المُوْت، وْهَكَا صَارْ المُوتْ عْلَى ڤَاعْ النَاسْ، عْلَى خاَطَرْ ڤَاعْ فَسْدُو. ¹³حْتَى مْعَ الشَرِيْعَة كَانْ فِيْه لْفْسَدْ فْي الدْنْيَا. وْحْنَا عَارْفِين بْلِي الخَطِيَة نْعَرْفُوهَا بْالشَرِيْعَة.¹⁴بْصَحْ المُوتْ مْلَكْ مَنْ أَدَمْ لْمُوسَى عْلَى النَاسْ لِيْ مَا دَارُوشْ دْنُوبْ لِيْ يْشْبَه خَطِيَةْ أَدَمْ، لِيْ هُوَ أَوَل وَاحَدْ ذَنَبْ. ¹⁵وْالشِيِ لِيِتَعْطَى مَارَاهْشْ كِيْمَا الخَطِيَةْ. عْلَى خَاطَرْ كِيْمَا ذْنَبْ وَاحَدْ وْبْسَبْتَهْ مَاتُو بْزَافْ، هَكَا كَثْرَتْ نِعْمَةْ نَتَاعْ الله، وْالنِعْمَة لِّيْ تَعْطَاتْ بْيَسُوعْ المَسِيْح البْنَادَمْ، وْكَثْرَتْ لْبْزَافْ النَاسْ!¹⁶وْالعَطِيَة مَارَاحْشْ تْكُونْ عْلَى حْسَابْ الخَطِيَةْ. خَاطَرْ الحْسَابْ يْجِيْنَا مَنْ وَاحَدْ، وْالعَطِيَة لِتْتَنَعْطَى تْبَرَّرْنَا بْسَبَةْ الدْنُوبْ الكْثِيْرَةْ لْتَنْدَرَتْ. ¹⁷إِلَا كَانْ بْدَنْبْ بْنَادَمْ وَاحَدْ مْلَكْ المُوْتْ بْدَاكْ الْوَاحَدْ، رَاحْ تَانِيْ كْثِيْر لِيْ غَادِيْ تْفِضْ عْلِيْهُمْ النِعْمَةْ وْيْتَعْطَى لِيْهُمْ الخَلاَصْ، وْتْكُونْ لِيهُمْ الحْيَاةْ بْيَسُوعْ المَسِيْحْ الوَاحْدْ!¹⁸مَلاَ كِيْمَا بْخَطِيَةْ وَاحْدَةْ كَانْ لْحْسَابْ عْلَى ڤَاعْ النَاسْ بَاشْ يْرُوحُوا لْلْجَهَنَمْ، هَاكَا تَانِيْ بْحَقْ وَاحَدْ كَانَتْ العَطِيَةْ لْكُلْ النَاسْ، بَاهْ يْتْبَرُّرْو وْتْكُونْ لِيْهُمْ لَحْيَاةْ. ¹⁹عْلَى خَاطَرْ كِيْمَا عْصَا البْنَادَمْ الوَاحَدْ صَارُوا ڤَاعْ خَاطْيِينْ، هَاكَا تَانِيْ بْطَاعَة البْنَادَمْ الْوَاحَدْ غَادِي يْوُلُوا بْزَافْ النَاسْ أَبْرَّار²⁰الشَرِيْعَةْ جَاتْ بَاهْ تْكَثَرْ الخَطِيَةْ، بْصَحْ وِيْن كَثْرَتْ الخَطِيَةْ تْكَثْرَتْ تَانِيْ النِعْمَةْ بْلْبْزَافْ. ²¹حْتَى كِيمَا حْكْمَتْ الخَطِيَةْ فْي المُوتْ، هَاكَا تَانِيْ تَمْلَكْ النِعْمَةْ بْالْحَقْ لْلْحْيَاةْ لَّلْبْدَى بْيَسُوعْ المَسِيْحْ رَّبْنَا.

Chapter 6

¹شَا نڤُوْلْ؟ نْجَمَعْ وْنْدِيْرْ فَيْ الْخَطِيَةْ بَاشْ تَكْثَرْ عْلِيَا النِعْمَةْ؟ ²حَاشَا! حْنَا لِّيْ مُّتْنَا عْلَى الْخَطِيَةْ، كِيْفَاشْ بْغِيْتُو نْعِيْشُو فِيْهَا؟ ³وْلاَ نْسِيْتُو بْلِي المَسِيْحْ يَسُوعْ كِيْ تَغْطَسْ حْنَا تَانِيْ تَغْطَسْنَا مْعَاهْ فَيْ لْمَمَاتْ،⁴وْحْنَا تَدْفنَّنَا مْعَاهْ فَي لْمَعْمُودِيَةْ بَاهْ نْمُوتُو عْلَى حْيَاتْنَا لْقْدِيْمَةْ، وْتُكُونْ لِيْنَا قِيَامَةْ كِيْمَا حْيَا لْمَسِيْحْ مَن بِيْنْ لْمُوتَ، وْهَادْ الشِيْ لْمَجْد بُوْنَا، وْبَاشْ حْنَا نْعِيْشُو حْيَاةْ مْصَڤْمَةْ ؟ ⁵خَاطَرْشْ إِلَا تَحْدْنَا مْعَاهْ فِيْ مُوتَهْ، غَادِيْ نَحْيَاوْ تَاِنْي مْعَاهْ كِيْ قَامْ مَنْ بِيْنْ لْمُوتَ.⁶وْعَارْفِيْنْ بَلِيْ: طْبِيعَتْنَا القْدِيْمَةْ تْصَلْبَتْ مْعَاهْ بَاشْ مَانْسَلْكُوشْ فِي الْخَطِيَةْ، وْبَاشْ مَانْعُوْدْوشْ تَانِي نْكُوْنُو عَبْيِد لْهَدْ لْخَطِيَةْ. ⁷عْلَخَاطَرْشْ لِّيْ مَاتْ بْرَّا مَنْ لْخَطِيَةْ.⁸وْإِلاَ كُنَا مْتْنَا مْعَ لْمَسِيْحْ، نَامْنُوْا تَانِيْ بْلِي غَادِيْ نَحْيَاوْ تَانِي مْعَاهْ. ⁹عَارْفِيْنْ بْلِيْ كِيْ حْيَا لْمَسِيْحْ مَنْ بِيْن لْمُوتَ مَا رَاحْشْ يْمُوتْ تَانِيْ. وْلْمُوتْ مَاْيْطِيْڤْلَهْشْ.¹⁰عْلَى خَاطَرْ لْمُوْتَة لِمَاتْهَا، مَاتْهَا عْلَجَالْ الخَطِيَةْ خَطْرَّةْ وَحْدَة بَرّْكْ، وْلَحْيَاةْ لِّيْ يَحْيَاهَا يْعِيْشْهَا لله. ¹¹عْلَى هَادِيْ نْتُمْ تَانِيْ دِيْرُو رْوَاحْكُمْ مُوْتَةْ عْلَىْ لْخَطِيَةْ، بْصَحْ حَيْينْ لله بْالْمَسِيْحْ يَسُوعْ رّْبْنَا.¹²وْهَكَا لْخَطِيَةْ مَارَاحْشْ تْسَيرْ فِيْكُمْ إِلَا كُنْتُوْ مُوْتَةْ وْمَا تَشْتَهُوشْ الْخَطِيَةْ، ¹³وْمَاتْمَدُوْشْ الَجَسَدْ نْتَاعْكُمْ بَاشْ يْكُونْ وَسِيْلَةْ بَاشْ تَنْدَارْ خَطِيَةْ، بْصَحْ مَدُّوْ رّْوَاحْكُمْ حَيْيْنْ لله بَاشْ تْعِيْشُوْ لَلْحَقْ لّْيْ فِيْ الله. ¹⁴وْلْخَطِيَةْ مَنْبَعْدْ مَاتْكُوْنشْ فُوْڤْكُمْ، خَاطَرّْ مَارَكُمْشْ تْسَلْكُوْا بْالشَرِيْعَةْ لَكِنْ بْالنِعْمَةْ.¹⁵إِمَلَا وَاشْ؟ نْدِيْرُو خَطِيَةْ عْلَا خَاطَرْ مَارَانَاشْ تَحْتْ الشَرِيْعَةْ بْصَحْ تَحْتْ النِعْمَةْ؟ حَاشَا! ¹⁶وْمَرَاكُمْشْ عَارْفِيْنْ بْلِيْ كِيْ تْمَدُوْ رّْوَاحْكُمْ كِيْمَا الْعَبِيْدْ لاَزَمْ تْطِيْعُوهْ، مَعَنْتْهَا رَّاكُمْ عْبِيْدْ لّْيْ رَّاُكْم تْطِيْعُوهْ: يَا لْلْخَطِيَةْ لِتَدِيْ لَلْمُوْتْ وْلَا لَلْطَاعَةْ لِتَدِيْ لَلْحَقْ؟¹⁷بْصَحْ نَشْكُرّْ الله عْلَى خَاطَرّْ كُنْتُوْ عْبِيْدْ لَلْخَطِيَة، وْبَصَحْ دَرْوَكْ رَّاكُمْ صَنَتُوْ مَنْ قْلُوْبْكُمْ لْلتَعْلِيْمْ لِّيْ سْمَعْتُوهْ. ¹⁸وْدَرْوَكْ رَّاكُمْ حُرِّيْنْ مَنْ لْخَطِيَةْ وَوْلِيْتُوْ عْبِيْد لَلْحَقْ.¹⁹نَهْدَّرّْ كِيْ الْنَاسْ ڤَاعْ بَاشْ تْفًهْمُوْنِيْ. عْلَخَاطَرْ كِيْمَا مَدِيْتُوْ الْجَسَدْ نْتَاعْكُمْ عَبْدْ ونجستوه وْدَرْتُوْ بِيْهْ غِيْرْ لِّيْ مَايَصْلَحْشْ، وْدَرّْوَكْ مَّدُوْ الْجَسَدْ نْتَاعْكُمْ بَاشْ يْكُونْ عَبْدْ لْلْحَقْ وْلَلْقَدَاسَةْ. ²⁰عْلَخَاطَرْ كِيْمَا كُنْتُوْ عْبِيْد لْلْخَطِيَةْ، كُنْتُوْ حُرِّيْنْ مَالْحَقْ. ²¹وْشَا رْبَحْتُو مَنْ هَادِيْكْ الأُمُوْرّْ لِّيْ كُنْتُوْ تَحَشْمُوْ بِهَا؟ دَرّْوَكْ عْلَخَاطَرّْ تَدِي لَلْمُوتْ.²²وْكِيْ رَّاكُمْ دَرّْوَكْ تْحَرّْرْتُوْ مَالْخَطِيَةْ، وْوْلِيْتُوْ عْبِيْدْ لله، رَّاكُمْ رْبَحْتُو لْقْدَاسَةْ وَحْيَاةْ لَبْدَةْ. ²³عْلَخَاطَرْ لْخَلْصَةْ تَاعْ لَخْطِيَةْ هِيَ لْمُوتْ، وْبَصَحْ عْطِيَةْ الله هِيَ حْيَاةْ لَّبْدَةْ لِّيْ يَقْبَلْ لْمَسِيْحْ يَسُوْعْ رّْبْنَا.

Chapter 7

¹وْلاَ مَارَاكُمْشْ عَارْفِيْن يَاخُوتِيْ. بْلِيْ كُنْت نَهْدَرْ مْعَ النَاسْ لِيْ يْعَرْفُوْ مْلِيحْ الشَرِيْعَةْ. بْلِيْ البْنَادَمْ مَادَامْ حَيْ، الشَرِيْعَة هِيَ لِيْ تَحْكُمْ فِيْه.²مَثْلاً لَمْرَّاْ لِّيْ مَتْزَوْجَةْ مْعَ الْرَّاجْلْ، هِيَ مَرْتَبْطَة مْعَاهْ مِنْ خِلَالْ الْشَرِيْعَةْ بْدَاكْ الْرَّاجَلْ لِّيْ هُوَ حَيْ، بْصَحْ كِيْ يْمُوْتْ الْرَّاجَلْ تَتْحَرّْرْ دِيْكْ لَمْرَّا مِنْ شْرِيْعَة الْرَّاجَلْ. ³مَعَنْتْهَا لُوْكَانْ تَتْزَوجْ رَّاجَلْ وَاحَدْ أَخُرْ وْرَّاجْلْهَا حَيْ تَتْسَمَى زَانْيَةْ. وْبَصَحْ لُوكَانْ يْمُوتْ رَاجْلْهَا هِيَ تْحَرّْرْتْ مِنْ الشَرِيْعَة وْمَتَتْسَمَاْش زَانِيَةْ لُوْكَانْ تَتْزْوجْ بْوَاحَدْ أَخُرْ.⁴⁵مَلاَ يَاخُوتِيْ نْتُمْ تَانِيْ رَّاكٌمْ تْمَوْتُوْ رْوَاحْكُمْ لْلشَرِيْعَةْ بْجَسَدْ الْمَسِيْحَ بَاشْ تْكُونُوا لْهَدَاكْ لِّيْ حْيَا مْنْ بِيْنْ لْمُوتَا، وْنْعِيْشُو حَقْ الله. حْنَا كِيْ كُنَا فْي الجَسَدْ كَانَتْ الشَهْوَةْ تَاعْنَا بْالخَطِيَةْ لِّيْ نْعَرْفُوهَا بْالشَرِيْعَة تَخْدَمْ فِيْنَا بَاشْ تْكُونْ الخَلْصَةْ تَاعْنَا فْي التَالِيْ هُوَ المُوْتْ.⁶ودَرْوَكْ كِيْ تْحَرَّرْنَا مَنْ الشَرِيْعَةْ وْمَاتْ فِيْنَا هَدَاكْ القِيْدْ وْتْكَسَرّْ، وَوْلِيْنَا نْعَبْدُو الله بْالرُّوْحْ وْمَاشِيْ غَيْر بَالْكْلاَمْ.⁷إِمَلَا شَا نْڤُولْ؟ زَعْمَة الشَرِيْعَة هِيَ خْطِيَةْ؟ لاَلَا! بْصَحْ اَنَا عْرَفْتْ الخَطِيَة بْالشَرِيْعَة. لُوْكَانْ مَاشِيْ لَوْصِيَةْ لِّي ڤالَتْلِيِ: «لاَ تَشْتِهِ!» مَاكُنْتْش غَادِيْ نَعْرَفْ شَا هِيَ الشْهْوَةْ. ⁸وْتَانِيْ الخَطِيَةْ لّْيْ عَرّْفْنَاهَا بْالشَرِيْعَةْ نَلْڤَاوْهَا فِيْ كُلْ شَهْوَةْ، وْمَنْ غِيْرْ لَّوْصِيَةْ مَنْعَرْفُوشْ الْخَطِيَةْ.⁹وْأَنَا كُنْتْ زْمَانْ نْعِيْش مَنْ غِيْر الشَرِيْعَةْ، بْصَحْ كِيْ جَاتْ الشَرِيْعَةْ عْرَفْتْ وْعَشْتْ مِيَتْ فِيْ لْخَطِيَةْ، ¹⁰وْهَكَا بَانَتْ الشَرِيْعَةْ لّْيْ فِيْهَا وْصِيَةْ نْتَاعْ لَحْيَاةْ نَلْقَاوْ فِيْهَا تَانِيْ وْصِيَةْ لّْمُوْتْ.¹¹عْلَخَاطَرْ الْخَطِيَةْ عَاوْنَتْ رُّوْحْهَا بْلَوْصِيَةْ، وْسَكْنَتْ فِيَا وْدَاتْنِيْ لَلْمُوتْ. ¹²مَعْنْتْهَا الشَرِيْعَةْ مْقَدْسَةْ، وْلَوْصِيَةْ تَانِيْ لِّيْ فِيْهَاْ مْقَدْسَةْ وْمْلِيْحَةْ وْفِيْهَا الْحَقْ.¹³زَعْمَا وْلاَ لِّيْ يَصْلَحْ لِّيْ يْمَوَتْ؟حَشَا! بَرّْكْ الْخَطِيَةْ بَاشْ تْبَانْ بْلِيْ هِيَ خَطِيَةْ وْتَدِيْ لَلْمُوتْ وْهَادْ الشِيْ نْعَرّْفَهْ بْالشَرِيعَةْ الصَالْحَةْ، وْلِّيْ بِهَا نَعْرَّفْ بْلِيْ الْخَطِيَةْ تَمَوَتْ لَبْنَادَمْ. ¹⁴حْنَا رَانَا عَارْفِيْنْ بَلِيْ الْشَرِيْعَةْ هِيَ رُّوْحِيَةْ، وْلْجَسَدْ تَاعِيْ تَنْبَاعْ لَلْخَطِيَةْ.¹⁵عْلَخَاطَرْ مَانَعْرَفْشْ شَا رَّانِيْ نْدِيْرَهْ، مَارَانِيْشْ نْدِيْرْ لِيْ نَبْغِيْهْ، بْصَحْ رَّانِيْ نْدِيْرْ لِيْ مَانَبْغِيْهْشْ. ¹⁶إِمَلَا إِلَا رَّانِيْ نْدِيْرْ لِمْانَبْغِيْهْشْ، هْنَا نَسْتَعْرَفْ بْلِيْ الْشَرِيْعَةْ مْلِيْحَةْ.¹⁷وْدَرّْوَكْ مَارَانِيْشْ نْدِيْرَهْ أَنَا، بْصَحْ الْخَطِيَةْ لِيْ سَاكْنَةْ فِيَا هِيَ لِتْدِيْرَهْ. ¹⁸وْرَّانِيْ عَارَفْ بْلِيْ مَكَانْشْ حَاجَةْ مْلِيْحَةْ لِّيْ تَسْكُنْ فِي الْجَسَدْ نْتَاعِيْ. عْلَخَاطَرْ عَنْدِيْ الإِرَادَةْ بَاشْ نَخْدَمْ، بَصَحْ بَاشْ نْدِيْرّْ لِّيْ مْلِيْحْ مَنَقْدَرّْشْ.¹⁹عْلَخَاطَرْ مَارَانِيْشْ نْدِيْرّْ شْغَلْ لَمْلِيْحْ ليْ نَبْغِيْه، بْصَحْ رَّانِيْ نْدِيْرْ دَاكْ الشَرّْ لِمَانَبْغِيْهْشْ. ²⁰مَعَنْتْهَا إِلَا كُنْتْ نْدِيْرْ لِمَانَبْغِيْهْشْ، مَاشِيْ أَنَا لِرَّانِيْ نْدِيْرْ فِيْهْ، بْصَحْ لْخَطِيَةْ لِسَاكْنَةْ فِيَاَ. ²¹مَعَنْتْهَا نَلْڤَى رُّوحِيْ بْلِيْ كِيْ نَبْغِيْ نْدِيْرْ لْمْلِيْحْ عْلَى حْسَابْ الشَرِيْعَةْ، يْجِيْوْ فِيْ بَالِيْ الْصْوَالَحْ لِيْ مُشْ مْلَاحْ.²²إِمَلَا حْتَى وْإِلا رَانِيْ بْنَادَمْ نَخْدَمْ لْرُّوحِيْ، لاَزَمْ نَفْرَّحْ بْشَرِيْعَةْ الله. ²³بْصَحْ دَرْوَكْ نْشُوفْ شْرِيْعَةْ وَاحْدَةْ اخْرَّ الْجَسَدْ نْتَاعِيْ يْحَارْبْ الْشَرِيْعَةْ لِيْ فِيْ الْفَكْرْ نْتَاعِيْ، وْيْخَلِيْنِيْ عَبْدْ بَاشْ نْدِيْرْ الْخَطِيَةْ لِيْ يَبْغِيْهَا الْجَسَدْ نْتَاعِيْ.²⁴يَاحَاوْجِيْ! أَنَا لَبْنَادَمْ الْشَرِيْر! شْكُوْنْ لِغَادِيْ يْسَلَكْنِيْ مَنْ هَادْ لْجَثَّةْ نْتَاعْ لْمُوْتْ؟ ²⁵نْشْكُرّْ الله بْرَّبْنَا يَسُوْع لْمَسِيْحْ! خَاطَرْ أَنَا بْتَخْمَامِيْ نَخْدَمْ شْرِيْعَةْ الله، بْصَحْ بْالْجَسَدْ نَخْدْمْ شَرِيْعَةْ لْخَطِيَةْ.

Chapter 8

¹الْنَاسْ لِّيْ يْأَمْنُوْ بْالْمَسِيْحْ مَايْتْحَاسْبُوشْ، مَاشِيْ عْلَى حْسَابْ الْجَسَدْ بْصَحْ عْلَى حْسَابْ الْرُّوحْ. ²عْلَخَاطَرْ شْرِيْعَةْ لَحْيَاةْ لّْيْ فِيْ لْمَسِيْحْ يَسُوْعْ حَرّْتْنِيْ مَنْ شْرِيْعَةْ لْخَطِيَةْ وْلْمُوْتْ.³عْلَخَاطَرْ الشِيْ لِمَقْدَرْتْلَهْشْ الشَرِيْعَةْ، وْكَانْ ضْعِيْفْ فِيْ الجَسَدْ، سِيْدِيْ رَّبِيْ رْسَلْ إِبْنَه وْيْشَبَهْ الْجَسَدْ الْخَاطِيْ، عْلَجَاْل الْخَطِيَةْ، وْحَاسَبْ الْخَطِيَةْ فِي دَاكْ الْجَسَدْ، ⁴بَاشْ حَقْ الله يْبَانْ فِيْنَا حْنَا لِنْعِيْشُوْ بَالرُّوحْ وْمَاشِيْ بْالْجَسَدْ. ⁵مَلَا النَاسْ لِيْ يْعِيْشُو بْالْجَسَدْ يَهْتَمُوْ غِيْرْ بْالْجَسَدْ، بْصَحْ الْنَاسْ لِيْعِيْشُوْ بَالْرُّوحْ يَهْتَمُوْ بَالْرُّوحْ⁶عْلَخَاطَرْ الإِهْتِمَامْ نْتَاْعْ الْجَسَدْ هُوَ غِيْر مُوْتْ، وْالِإهْتِمَامْ نْتَاعِ الْرُّوحْ هُوَ حْيَاةْ وْلَّهْنَا. ⁷وْعَلَخَاطَرْ الإِهْتِمَامْ نْتَاعْ الْجَسْدْ هُوَ عْدُوْ الله، عْلَخَاطَرْ هُوَ مَايْطِيْعْشَ شْرِيْعَةْ الله، وْتَانِيْ هُوَ مَايَقْدَرّْشْ. ⁸وْلْبْنَادْمِيِّنْ لِّيْ هُمْ يْحَبُوْ غِيْرْ الْجَسَدْ مَايْطِيْڤُوشْ يْعَجْبُوْ الله.⁹إِمَلَا دَرْوَكْ نْتُمْ رَاكُمْ فِيْ الْرُّوحْ وْمَاشِيْ فَي الْجَسَدْ، إِلَا كَانْ رُّوحْ الله سَاكَنْ فِيْكُمْ. بْصَحْ إِلَا كَانْ وَاحَدْ لِيْ مَاعَنْدَهْشْ رُّوْحْ لْمَسِيْحْ، هَدَاكْ مَاعَنْدَهْشْ رُّوحْ الله. ¹⁰وِإَلْا كَانْ لْمَسِيْحْ سَاكَنْ فِيْكُمْ، وْالْجَسَدْ مَاتْ بْسَبَةْ الْدْنُوبْ، بْصَحْ الْرُّوحْ يَحْيَا بْسَبَةْ لْحَقْ.¹¹وِإْلَا كَانْ الْرُّوحْ لِّيْ حْيَّا يَسُوْعْ لْمَسِيْحْ مَنْ بِيْنْ لْمُوْتَ سَاكَنْ فِيْكُمْ، مَلَا دَاكْ لِيْ حْيَا لْمَسِيْحْ مَنْ بِيْنْ لْمُوْتَ غَادِيْ يَحْيِيْ الْأَجْسَادْ نْتَاعْكُمْ الْمِيْتَةْ بَالْرُّوحْ نْتَاعَهْ لِّيْ سَاكَنْ فِيْكُمْ.¹²مَلَا يَاخُوْتِيْ، الْجَسَدْ نْتَاعْنَا مَاعَنْدَهْشْ مْزِيَةْ عْلِيْنَا بَاشْ نْعِيْشُو بْحَسْبْ الْرَّغْبَةْ نْتَاعَهْ. ¹³عْلَخَاطَرْ إِلَا عَشْتُو كِيْمَا يَبْغِيْ الْجَسَدْ رَّاحْ تْمُوْتُوْ، وِإْلَا عَشْتُوْ بَالْرٌّوْحْ رَّاحْ تْمَوْتُوْ شْغَلاَتْ الْجَسَدْ وْتْكُوْنُوْ حَيِيْنْ.¹⁴عْلَخَاطَرْ ڤَاعْ الْنَاسْ لِّيْ يْعِيْشُوْ بْرُّوْحْ الله، هَادُوْكْ هُمْ وْلَّادْ الله. ¹⁵عْلَخاَطَرْ مَادِيْتُوشْ رُوْحْ نْتَاعْ الْعُبُوْدِيَةْ وْلْخُوفْ، بْصَحْ دِيْتُوْ رُوْح لِّيْ بِيْه وْلِيْتُو وْلَّادْ الله، وْلِّيْ بِيْه نْعِيْطُوْا :«يَا أَبَا الآبُ».¹⁶وْدَاكْ الْرُّوحْ هُوَ لِّيْ يَشْهَدْ لَرّْوَاحْنَا بَلِيْ حْنَا وْلَّا الله. ¹⁷وِإْلَا كُنَا وْلَّادَهْ مَعَنْتْهَا وَرْثَةْ تَانِيْ، لْوَرْثَةْ نْتَاعْ الله وَنْوَرْثُوْ مْعَ الْمَسِيْحْ. إِلَا تْأَلْمْنَا مْعَاهْ بَاشْ نَتْمَجْدُوْ مْعَاهْ تَانِيْ.¹⁸وْأَنَا نْشُوفْ لِّيْ نْقَاسِيْهْ فِيْ هَادْ الْزْمَانْ مَارَّاحْشْ يْتْقَاسْ بْالْمَجْدْ لِيْغَادِيْ يْجِيْ نْهَارْ وْيْبَانْ فِيْنَا. ¹⁹عْلَخَاطَرْ ڤَاعْ الْخَلِيْقَةْ يْقَارْعُوْا بَاشْ يْبَانُوْ وْلَّادْ الله.²⁰وْتَانِيْ الْخَلِيْقَةْ فَشْلَتْ وْفَسْدَتْ مَنْ غِيْرْ مَاتَبْغِيْ، بْصَحْ مَنْ عَنْدْ الله لِّيْ خْلَهَا تْقَارَعْ وْتَتْرَّجَىْ. ²¹عْلَخَاطَرْ ڤَاعْ الْخَلِيْقَةْ يْجِيْ نْهَارْ وْتَتْحَرَّرْ مَنْ الْعَبُوْدِيَةْ وْلَفْسَادْ، وْيْكُونْ لِيْهَا حُرِيَةْ وْمَجْدَ نْتَاعْ وْلَّادْ الله. ²²وَحْنَا عَارْفِيْنْ بَلِيْ ڤَاعْ الْخَلِيْقَةْ عَنْدْهَا لَّوْجَاعْ حْتَىْ لْدَرّْوَكْ، كِيْمَا لَّوْجَعْ نْتَاعْ لْمَرَاةْ لِّيْ رَاهِيْ بْالْجُوْفْ.²³وْمَاشِيْ هُمَا بَرْكْ، بْصَحْ حْنَا تَانِيْ لِيْ عَنْدْنَا الْرُّوحْ مَنْ الْلَوَلْ، حْنَا تَانِيْ فِيْنَا هَدَاكْ لَّوْجَعْ وَنقَارْعُوْ مْنَهْ بَاشْ يْتـْبَنَنَا وْيَسْلَكْنَا بْالْأَجْسَادْ نْتَاعْنَا. ²⁴عْلَخَاطَرْ الله سْلَكْنَا بْالْرَّجَاءْ لِّيْ فِيْنَا. بْصَحْ الْرَّجَاءْ لِّيِ نْشُوفُوهْ مَاشِيْ رَّجَاءْ، عْلَخَاطَرْ لِيْشُوْفْهَا الْبَنَادَمْ كِيْفَاشْ يْطِيْڤْ يْتْرَجَهَا تَانِيْ؟ ²⁵وْبْصَحْ إِلَا كُنَا نْقَارْعُوْا لِّيْ مَانْشُوْفُوهْشْ، رَاحْ نْقَارْعُوْلُوْ بَصْبَرْ.²⁶وْتَانِيْ رُّوحْ الله يْسَاعَفْنَا فِيْ حْيَاتْنَا، خَاطَرْشْ مَانْعَرْفُوْشْ عْلَىْ شَا لَازَمْ نْصَلِيْو كِيْمَا لَازَمْ. بْصَحْ الْرُّوحْ الْقُدُسْ هُوَ لِّيْ يَشْفَعْ عْلَجَالْنَا بْكَلْمَاتْ مَنْ غِيْرْ مَا يَحْبَسْ. ²⁷بْصَحْ لِيْ يَفْحَصْ لَقْلُوْبْ يَعْرَفْ شَا يَسْحَقْ الْرُّوْح،ْ عْلَخَاطَرْ الْرُّوحْ يَشْفَعْ فْيْ لَمْقَدْسِيْنْ عْلَى حْسَابْ وَاشْ يْبْغِيْ الله.²⁸وَحْنَا عَارْفِيْنْ بَلِيْ ڤَاعْ الْصْوَالَحْ تَخْدَمْ غِيْرْ الْخِيْرْ لْلْنَاسْ لِّيْ يْحَبُوْ الله، لِّيْ هُمْ دْعَاهُمْ عْلَىْ حْسَابْ لْمَشِيْئَةْ نْتَاعَهْ. ²⁹عْلَخَاطَرْ لِّيْ عْرَفْهُمْ فْلَلْوَلْ خْيَرْهُمْ بَاشْ يْكُوْنُوْ يْشَبْهُوْ تْصْوِيْرَةْ وَلْدَهْ، بَاشْ يْكُونْ هُوَ الْكْبِيْرْ بِيْنْ بْزَافْ لْخُوْتْ. ³⁰وْلِيْ خْيَرْهُمْ، هَادُوْا تَانِيْ رَّبِيْ دْعَاهُمْ، وْلِيْ دْعَاهُمْ هَادُوْ بْرَّرْهُمْ تَانِيْ، وْلِّيْ بْرَّرْهُمْ، هَادُوْكْ مْجَدْهُمْ تَانِيْ.³¹مَلَا شَا نْڤُولْ؟ إِلَا كَانْ رَّبِيْ مْعَانَا، شْكُونْ يْوَّلِي ضَدْنَا؟ ³²لِّيْ مَاحَنْشْ عْلَىْ وَلدَهْ، بْصَحْ مْدَهْ ذْبِيْحَةْ عْلَجاَلْنَا، كِيْفَاشْ مَايْمَدْلْنَاشْ مْعَاهْ كُلْشِيْ مْعَاهْ تَانِيْ؟³³شْكُونْ لِيْغَادِيْ يَشْكِيْ عْلَى لَمْخَيْرِيْنْ نْتَاعْ الله؟ رَبِيْ هُوَ لِيْ يْبَرَّرْ. ³⁴شْكُوْنْ لِّيْ رَاحْ يْحَاسَبْ؟ لْمَسِيْحْ هُوَ لِّيْ مَاتْ، وْتَانِيْ لِّيْ حْيَا مَنْ بِيْن لْمُوْتَ، وْهُوَ دَرّْوَكْ مْجَمَعْ عْلَى يَامِيْنْ الله، وْلِّيْ رَاهْ يَتْشَّفَعْ عْلَى جَالْنَاْ.³⁵شْكُوْنْ لِّيْ رَّاحْ يْفَرَقْنَا عْلَى مْحَبَةْ لْمَسِيْحْ؟ مَاشِيْ ضِيْقْ وْلَا شْدَةْ وْلَا إٍضْطِهَادْ وْلَا لْجُوعْ وْلَا لَعْرَى وْلَا اْلخَطَرْ وْلَا الْسِيفْ؟ ³⁶كِيْمَا هُوَ مَكْتُوبْ: «عْلَجَالَكْ نْمُوْتُوْ كُلْ يُومْ. وْحَسْبُوْ فِيْنَا كِيْمَا لّْكْبَاشْ يْذَبْحُوْ فِيْنَا».³⁷بْصَحْ فْڤَاعْ هَادْ الشِيْ لِصْرَّا، حْنَا غْلَبْنَا بْلْمَسِيْحْ لِّيْ يْحَبْنَا. ³⁸وَأَنَا مَتْيَقَنْ بْلِيْ لاَ مُوْتْ وْلَا حْيَاةْ، لَا مَلَايْكَةْ وْلَا رُؤْسَاءْ وْلَا قُوَاتْ، ولاَ صْوَالَحْ تَاعْ دَرّْوَكْ وْلَا لِيْ جَايِيِنْ، ³⁹لَا لْعَالِيْ وْلَا لِعَامَقْ، وْلَا خْلِيْقَةْ وَاحْدَ خْرَةْ تْطِيْڤْ تْفَرَقْنَا عْلَى لَمْحَبَةْ رَّبِيْ لِّيْ هِيَ مَوْجُودَةْ فِيْ رَّبْنَا يَسُوعْ لْمَسِيْحْ.

Chapter 9

¹نْڤُوْلْ الْحَقْ فْيْ لْمَسِيْحْ وْمَانَكْذَبْشْ، وْضَمِيْر نْتَاعِيْ يَشْهَدْ لِّيْ بْالْرُّوحْ الْقُدُسْ: ²ڤَلْبِيِ يِتْقَطَعْ بْالْحُزْنْ وْلَّوْجَعْ.³رَانِيْ حَبِيْتْ لُوْكَانْ غِيْرْ نْكُونْ مَحْرُومْ مَنْ لْمَسِيْحْ عْلَجَالْ خُوْتِيْ وْالْشَعْبْ نْتَاعِيْ، ⁴لِّيْ هُمْ مَنْ بَنِيْ إِسْرَّائِيْلْ، وْلِّيْ تْبَنَاهُمْ الله وْعَطَالْهُمْ عَهْدْ وْوْعُودْ، ⁵وْلِيْهُمْ تَانِيْ الْأَبَاءْ، وْلِّيْ مَنْهُمْ جَا لْمَسِيْحْ بْالْنَسَبْ، لِيْ هُوَ مَوْجُودْ فِيْ كُلْ مْكَانْ، تْباَرَكْ إِسْمَهْ لَلْبْدَا. أَمِيْنْ.⁶بْصَحْ مَنْهُمْ لِّيْ مَاشَدْشَ فِيْ وَعْدْ الله، وْدَرّْوَكْ مَاشِيْ ڤَاعْ لِّيْ يَسْكُنْ فِيْ إِسْرَائِيْلْ هُوَ عِبْرَانِيْ، ⁷وْمَاشِيْ عْلَخَاطَرْ هُمْ مَنْ نَسْلْ سِيْدَنَا إِبْرَاهِيْمْ يَتْحَسْبُوا وْلَادَهْ. بْصَحْ مَكْتُوبْ «بِإِسْحَاقَ يكونو عَنْدَكْ وْلَّادْ».⁸مَعَنْتْهَا وْلَّادْ لِّيْ يْجِيْوْ بْالْجَسَدْ مَاشِيْ هُمَاْ لِّيْ وْلَّادْ الله، بْصَحْ لَوْلَّادْ لِّيْ وَعَدْ بِهُمْ الله. ⁹عْلَخَاطَرْ لْكَلْمَةْ لِّيْ وْعَدْ بِهَا هِيَ هَادِيْ: «أَنَا نْجِيْ كِيْمَا فْهَادْ الْوَقْت وَتكُون سَارَةْ زْيْدَتْ بْوَلْدْ».¹⁰وْمَاشِيْ غِيْرْ هَدْ الْشِيْ بَرْكْ، حْتَىْ رِفْقَةْ مَّرْةْ بُوْنَا إِسْحَاقْ وْهُوَ تَوْلَدْ بْالْوَعْدْ. ¹¹وْحْتَى وْهُمَا مَزَالْ مَاتْوَلْدُوشْ، مَادَارُوْشْ لاَ خِيْرْ لاَ شَرّْ، بَاشْ قَصْدْ الله يْتَثْبَتْ بْالْإِخْتِيَارْ، وْمَاشِيْ مَنْ الْأَعْمَالْ بْصَحْ مَنْ لّْيْ يَدْعُوْ، ¹²وْ ڤَالْهَا :«بْلِيْ لَكْبِيْرْ غَادِيْ يْكُوْنْ عَبْد لَلْصْغِيْرْ». ¹³وْكِيْمَا هُوَ مَكْتُوبْ:«يَعْقُوْبْ حْبِيْتَهْ وْعِيسُو كْرَهْتَهْ».¹⁴وْشَانْڤُوْلُوْ؟ زَعْمَا رَّبِيْ ضَالَمْ؟ حَاشَا! ¹⁵عْلَخَاطَرْ ڤَالْ لْمُوْسَى: «غَادِيْ نَرْحَمْ لِّيْ نْرَحْمَهْ، وْنَشْفَقْ عْلَى لِنَشْفَقْ عْلِيْه». ¹⁶مَعَنْتْهَا رَّبِيْ يَخْتَارْ عْلَى حْسَابْ الْرَحْمَةْ نْتَاعَهْ، وْمَاشِيْ عْلَى حْسَابْ وَاشْ يَخْتَارْ الْبْنَادَمْ.¹⁷عْلَخَاطَرْ كَلْمَةْ الله تْڤُولْ لْفَرْعُونْ: «أَنَا لِدَرْتَكْ تَحْكُمْ، بَاشْ نْبَيْنْ قُوْتِيْ فِيْكْ، وْبَاشْ يْوَلِيْ إِسْمِي مَعْرُوفْ فِيْ ڤَاعْ الْلَرْضْ». ¹⁸إِمَلَا هُوَ يَرْحَمْ لِّيْ يَبْغِيْه، وْيَقْسِيْ لْقَلْبْ لَّخُّرّْ إِلَا بْغَا.¹⁹غَادِيْ تْڤُولِّيْ: «اِمَلَا عْلَاهْ يْحَاسَبْ؟ وَشْكُوْنْ لِّيْ يْطِيْڤْ يْقَاوَمْ مَشِيْئْتَهْ؟» ²⁰بْصَحْ شْكُونْ نْتَا يَابْنَادَمْ بَاشْ تْجَاوَبْ الله؟ زَعْمَ تْطِيْڤْ الْصْيَاغَةْ تْڤُولْ لِّيْ صْنَعْهَا: «عْلَاشْ صْنَعْتْنِيْ كِيْمَا هَاكْ؟» ²¹وْلَا لِّيْ يْدِيْرْ الْفَخَارْ مَعَنْدَهْشْ الْسُلْطَةْ عْلَى الْطِيْنْ، وْيْطِيْڤْ يَصْنَعْ مَنْ شْوِيَةْ زُوْجْ طْبَاسَةْ، وَاحَدْ مْلِيْحْ لَضْيَافْ وْلَخُرْ عَادِيْ يَخْدَمْ بِيهِ كُلْ يُوْمْ؟²²إِمَلَا وَاشْ؟ إِلَا كَانْ رَّبِيْ حَابْ يْبَينْ زْعَافَهْ وْقَوْتَهْ، أَشْحَالْ صْبَرّْ عْلَى لَبْنِاَدْمِيِنْ لِّيْ هُمْ يَمْشِيْو وَيْدِيْرُو الْشَرْ. ²³وْهَادْ الْشِيْ بَاشْ يْبَيْنْ رَحْمَةْ نْتَاعَهْ عْلِيْنَا حْنَا وْلِّيْ وْجَدْلْهَا لَلْمَجْدْ، ²⁴لِّيْ دْعَانَا حْنَا تَانِيْ لِيْهَا، مَاشِيْ غِيْر لَلْيَهُوْد بْصَحْ لَلْعَالَمْ تَانِيْ.²⁵كِيْمَا يْڤُوْلْ الْكِتَابْ فِيْ هُوْشَعْ تَانِيْ: «غَادِيْ نْعَيَطْ لْلنَاسْ لِّيْ مَاهُمْشْ مَنْ شَعْبِيْ يَاشَعْبِيْ، وْلِّيْ مَاشِيْ مَحْبُوبُةْ مَحْبُوْبَةْ. ²⁶وْيْكُوْنْ فِيْ الُمُوْضَعْ لِيْ ڤَالْهُمْ: مَاشِيْ شَعْبِيْ، غَادِيْ يَتْسَمَاْو تَمْا وْلَّاْدْ الله الْحَيِيْنْ».²⁷وْإِشَعْيَاءْ يَزّْڤِيْ لْبَنِيْ إِسْرَائِيْلْ: «وِإْلَا كَانْ شَعْبْ بَنِيْ إِسْرَائِيْلْ بْزَافْ كِيْ رّْمَلْ لَبْحَرّْ، الْنَاسْ لَّخْرِيْنْ يْسَلْكُوْ. ²⁸عْلَخَاطَرْ رّْبِيْ هُوَ لِيَحْكُمْ فْهَادْ الْعَالَمْ، غَادِيْ يَكْمَلْ كْلَامَهْ كِيْمَا ڤَالَهْ». ²⁹وْكِيْمَا سْبَقْ وْڤَالْ إِشَعْيَاءْ: «لُوْكَاْن رَّبْ الْجِيْشْ مَاحَنْشْ عْلِيْنَا وْخَلَا ذْرِيَةْ لَلْبْنَادَمْ، لًا نْوُلُوْ كِيْمَا سُدُوْم وْنْشَبْهُو لْمَدِيْنَةْ عْمُوْرَة».³⁰شَا نْڤُولُو؟ الْنَاسْ لِيْمَحُوْسُوشْ عْلَى الْحَقْ لْڤَاوْ دَاكْ الْحَقْ، الْحَقْ لِّيْ رَاهْ بْالْإِيْمَانْ. ³¹بْصَحْ إِسْرَائِيْلْ، وْلِيْ رَاهْ يْحَوَسْ فْيْ الْشَرِيْعَةْ عْلَىْ الْحَقْ، مَا قْدَرْشْ يَلْقَىْ شْرِيْعَةْ الْحَقْ!³²عْلَاهْ؟ عْلَى خَاطَرْ رَاهُمْ يْقَلْبُوْ مَنْغِيْرْ إِيْمَانْ، بْصَحْ بَصْوَالَحْ الْشَرِيْعَةْ وْلَڤَاوْ فِيْ لَحْجَرْ لِحَبَسْهُمْ، ³³كِيْمَا هُوَ مَكْتُوبْ: «غَادِيْ نْدِيْرْ فْي صَهْيُونْ حْجَرْ لِيْحَبَسْ، وْحَجْرَةْ لِتْطَيْحْ، وْڤَاعْ لِيَاْمَنْ بِيْهْ مَارَاحْشْ يْنْدَمْ».

Chapter 10

¹يَاخُوتِيْ، فَرّحَةْ ڤَلْبِيْ وْالطَلْبَة لِيْ نَطْلبْهَا مَنْ عَنْد الله هِيَ لَسْلَاكْ نْتَاعْ إِسْرَائِيْل. ²عْلَخَاطَرْ نَشْهَدْ بْلِي عَنْدْهُمْ غِيْرَة لله، بْصَحْ مَاشِيْ عْلَى حْسَابْ المَعْرِفَةْ. ³هُمْ مَايْعَرّْفُوشْ حَقْ الله، وْحَابِيْنْ يْثَبْتُوْ فِيْ الْحَقْ لِّيْ يْشُفُوْهْ هُمَا مَنْ غِيْرْ حَقْ الله.⁴عْلَخَاطَرْ حَقْ الْشَرِيْعَةْ هُوَ: الْمَسِيْحْ حَقَ لڤَاعْ لِّيْ يْأَمْنُوْا بِهْ. ⁵وْمُوسَىْ كْتَبْ عْلَىْ الْحَقْ لِيْجِيْ مَنْ الْشَرِيْعَةْ وْڤَالْ: «الْإِنْسَانْ لِّيْ يْطَبَقْ الْشَرِيْعَةْ، يْعِيْشْ بِهَا».⁶بْصَحْ الْحَقْ لِيْ يْجِيْ مَنْ الْإِيْمَانْ يْڤُوْلْ: «مَاتْڤُوْلْشْ فِيْ قَلْبَكْ: شْكُوْنْ يَطْلَعْ لَلْسْمَا؟» مَعَنْتِهَا يْهَّوَدْ الْمَسِيْحْ، ⁷«وْلَاْ: شْكُونْ يْهَّوَدْ لْقْبُوْرْ الْمُوْتَ؟» مَعَنْتْهَا بَاهْ يَطْلَعْ الْمَسِيْحْ مَنْ الْمُوْتْ.⁸بْصَحْ وَاشْ يْڤُولْ؟ «كْلَاْمْ الله ڤْرِيْب لِيْكْ، فِيْ فَمَكْ وْفِيْ ڤَلْبَكْ» أَيْ كلَمْةَ الْإِيْمَانْ لِّيْ نْخَبْرُو بِهَا؟ ⁹عْلَخَاطَرْ إِلَا إِعْتَرَفْتْ بْفَمَكْ بْالْرَّبْ يَسُوعْ، وْأَمَنْتْ بْلِيْ الله حْيَاهْ مَنْ بِيْنْ لْمُوْتَ فِيْ ڤَلْبَكْ، سْلَكْتْ. ¹⁰اْلْڤَلْبْ يْأَمَنْ بْالْحَقْ، وْالْفَّمْ يَعْتَرَفْ بْالْحَقْ لْلَسْلَاكْ.¹¹عْلَخاَطَرْ الْكْتَابْ يْڤُوْلْ: « ڤَاعْ لِيْأَمَنْ بِيْهْ مَرَاحْشْ يَنْدَمْ». ¹²عْلَىْ هَادْ الْشِيْ مَاكَاشْ فَرْقْ بِيْنْ يْهُوْدِيْ وْيُوْنَانِيْ، عْلَخَاطَرْ كَايَنْ رَّبْ وَاحَدْ لْڤَاعْ الْنَاسْ، يَسْمَعْ لْڤَاعْ لِّيْ يَدْعِيْوْ لَهْ. ¹³عْلَخَاطَرْ «ڤَاعْ لِّيْ يَدْعُوْ بْإِسْمْ الْرَّبْ يْسْلَكْ».¹⁴وْكِيْفَاشْ يَدْعِيْوْ بْاْلِّيْ مَأْمْنُوْشْ بِهْ؟ وْكِيْفَاشْ يْأَمْنُوْ إِلْا مَاسَمْعُوْشْ بِهْ؟ وْكِيْفَاشْ يْسَمْعُوْ إِلَا مْكَاشْ لِيَخْبَرْ لْهُمْ؟ ¹⁵وَشْكُوْنْ يْخَبَرّْ إِلَا مْكَاشْ لِيْ يَرْسَلْ؟ كِيْمَا هُوَ مَكْتُوبْ: «أَشْحَالْ نَبْغِيْ رْجْلِيْنْ الْنَاسْ لِّيْ يْخَبْرُوْا بْلَّهْنَا، وْلِيْخَبْرُوْا بْاْلْخِيْرْ».¹⁶بْصَحْ مَاشِيْ ڤَاعْ الْنَاسْ طَاعُوْا اْلِإِنْجِيْلْ، عْلَخَاطَرْ إِشَعْيَاءْ يْڤُولْ: «يَارَّبْ شْكُونْ يَأَمَنْ لِّيْ خْبَرْنَا بِهْ؟» ¹⁷إِمَلَا الْإِيْمَانْ يْجِيْ بَالِيْ يَتَخْبَرّْ، وْلِيْ يْتَخْبَرّْ مَنْ كْلَامْ الله.¹⁸بْصَحْ نْڤُوْلْ: زَعْمَا مَازَالْ مَاسَمْعُوشْ؟ لَالَا! «بْصَحْ لْجْمِيْعْ الْبُلْدَانْ خْرَجْ صُوْتْهُمْ، وْلْڤَاعْ الْعَالَمْ وْصَلْ كْلَامْهُمْ».¹⁹وَنْزِيْدْ نْڤُولْ: يَادْرَا إِسْرَائِيْلْ مَاعْلَبَالَهْشْ؟ فْلَوَلْ مُوْسَى يْڤُولْ: «نْخَلِيْكُمْ تْغِيْرُوْ مَنْ لِّيْ يْشَبَهْ شِيْ شَعْبْ، بْشَعْبْ مَايَسْوَاشْ نْخَلِيْ فِيْكُمْ غِيْرَةْ».²⁰وْيْزِيْدْ إِشَعْيَاءْ فِيْ كْلَامَهْ وْيْڤُولْ: «الْنَاسْ لِّيْ مَاحَوسُوْشْ عْلِيَا لْڤَاْوْنِيْ، وَوْلِيْتْ بَايَنْ لّْنَاسْ لِمَسَقْسَاوْشْ عْلِيَا». ²¹وَمَنْ جِهَةْ بَنِيْ إِسْرَائِيْلْ يْزِيْدْ يْڤُولْ: « ڤَاعْ الْنْهَارْ وْأَنَا نْمَدْ يْدِيْ بَاشْ نْعَاوَنْ شَعْبْ لِّيْ رَاسَهْ خْشِيْنْ وْيْعَانَدْ».

Chapter 11

¹نْڤُوْلُوْ: زَعْمَةْ رَبِيْ رْفَضْ شَعْبَهْ؟ حَاشَا! خَاطَرْشْ أَنَا تَانِيْ إِسْرَائِيْلِيْ مَنْ دْرِيَةْ إِبْرَاهِيْمْ، مَنْ عَرْشْ بَنْيَامِيْنْ. ²رَّبِيْ مَا رْفَضْشْ شَعْبَهْ لِيْ خَيْرَهْ مَلَوَلْ. وْلَا مَارَاكُمْشْ عَارْفِيْنْ شَا يْڤُوْلْ لْكْتَابْ فِيْ إِيْلِيَا؟ كِيْفْ كَانْ يَشْكِيْ لله عْلَجَالْ ³إِسْرَائِيْلْ وْيْڤُوْلَهْ: «رَّاهُمْ ڤَتْلُوْ الْأَنْبِيَاءْ وْهَدْمُوْا مْقَامَاتَكْ، وَبْقِيْتْ أَنَا وَحْدِيْ وْحَبِيْنْ يْمَوْتُوْنِيْ!».⁴بْصَحْ وَاشْ جَاوَبْلَهْ الْوَحْيْ؟ «رَانِيْ خْلِيْتْ لْرُوْحِيْ سْبَعَةْ لَافْ رَاجَلْ لِمَارَكْعُوشْ لَلْبَعْلْ». ⁵حْتَى تَانِيْ فْهَادْ الْزْمَانْ، وِيْنْ كَايَنْ شِيْ نَاسْ رَّبِيْ يَخْتَارْهُمْ عْلَجَالْ الْرَحْمَةْ نْتَعَهْ.⁶لُوْكَانْ رَّبِيْ يْخَيَرْهُمْ عْلَىْ حْسَابْ الْأَعْمَالْ مَعَنْتْهَا مَكَانْشْ نِعْمَةْ، وْلْا دَاكْ الْعَمَلْ مَايْتْسْمَاشْ وَاحَدْ خْدَمْ. ⁷إِمَلَا وَاشْ؟ لِّيْ بْغَاهْ إسْرَائِيْلْ دَاكْ مَالَحڤَهش. بْصَحْ لِّيْ خْيَرْهُمْ صَارْ لِيْهُمْ، وْلَخْرِيْن غِيْر تْعَبْ، ⁸كِيْمَا هُوَ مَكْتوبْ: «رَّبِيْ عْطَاهُمْ رُّوْحْ الْرْڤَادْ وْعِيْنِيْنْ بَاشْ مَايْشُوْفُوْشْ بِهَا، وَوْذْنِيْنْ وْمَايْسَمْعُوْشْ بِيْهُمْ حْتَى لْهَدْ الْيُوْمْ».⁹وْدَاوْدْ زَادْ ڤَالْ: «مَايْدَتْهُمْ تْوَلِيْ فَخْ يْطِيْحُوْا فِيْهَا وْيَتْعَقْبُوْا. ¹⁰وْتَظْلَمَتْ عَيْنِيْهُمْ بَاشْ مَايْشُوْفُوْشْ، وْتْوَلِيْ ظْهُوْرْهُمْ مْحَدْبَةْ دِيْمَا».¹¹وْنْزِيْدْ نْڤُولْ: زَعْمَا طَاحُوْا وْمَايْنُضُوْشْ؟ حَاشَا! بْصَحْ مَلِيْ طَاحُوْا ، بِهُمْ صَارْ سْلَاكْ الله بَاشْ تْدِيْهُمْ لْغِيْرَةْ. ¹²وْإِلَا كَانَتْ الْطَيْحَةْ لِطَاحُوْهَا جَابَتْ بَرَكَةْ كْبِيْرَةْ لْلْعَالَمْ، وْالْفَشَلْ نْتَاعْهُمْ جَابْ تَانِيْ بَرَكَةْ لْغِيْرْ يَهُوْدْ، مَلاَ ڤَدَاهْ تْكُوْنْ دِيْكْ الْبَرَكَةْ نْهَارْ يْرَجْعُوْا لله؟¹³وْأَنَا نْڤُوْلْكُمْ يَانَاسْ: أَنَا لِيْ رَّانِيْ مَرْسُوْلْ لْغِيْرْ لِيْهُوْدْ نْمَجَدْ هَادْ الْخِدْمَةْ لِّرَانِيْ نْدِيْرْهَاْ، ¹⁴بَلَاكْ نْخَلِيْ شَعْبِيْ يْغِيْرْ وْيْسَلْكُوْ شِيْ نَاسْ مَنْهُمْ.¹⁵عْلَخاَطَرْ إِلَا كَانْ الْرَفْضْ نْتَاعْهُمْ فِيْهْ مَصْلَحَةْ لَلْعَالَمْ، كِيْ غَادِيْ يْكُوْنُوْ لُوْكَانْ يْوَلُوْ مَلْمُوْتْ لَلْحَيَاةْ؟ ¹⁶إِمَلَا: إِلَا كَانْ طَرْفْ الْخَبْزَةْ مُقَدَسْ مَلَا الْخُبْزَةْ ڤَاعْ مُقَدَسَةْ، وِإلَاْ كَانْ الْجَذْرْ نْتَاعْ اْلْشَجْرَةْ مُقَدَسْ، مَلَا ڤَاعْ دِيْكْ الْشَجْرَةْ مُقَدَسَةْ!¹⁷وِإِلَا كَانْ تْنَحَاوْ شِيْ غْصَانْ، وْنْتَا لَقْمُوْكْ فْشَجْرَةْ نْتَاعْ زِيْتُوْنْ، مَلَا نْتَا رَّاكْ شْرِيْكْ فِيْ دِيْكْ الْزَيْتُوْنَةْ وْلِيْ فِيْهَا، ¹⁸مَلَا مَتَتْكَبْرُشْ عْلَى لَغْصَانْ لَّخْرِيْنْ. وْإِلْا تْكَبَرْتْ ماشي نْتَا لِرَّاكْ رَافَدْ الْجِذْرْ، عْلَخَاطَرْ الْجِدْرْ هُوَ لِيْ رَاهْ رَافْدَكْ!¹⁹وْغَادِيْ تْڤُوْلْ: «ڤَطْعُوْا لَغْصَانْ بَاشْ يْلَقْمُوْنِيْ أَنَا!». ²⁰مَعْلِيْشْ! ڤْطْهُوْهَا عْلَخَاطَرْ مَعَنْدْهَاشْ إِيْمَانْ، وْأَنْتَ رَاكْ شَادْ بِاْلِإيْمَانْ. مَلاَ خَافْ وْمَاتَتْكَبَرْشْ! ²¹عْلَخَاطَرْ إِلَا كَانْ الله مَاشْفَقْشْ عْلَى الْأَغْصَانْ نْتَاعْهَا، بَلَاْكْ مَاغَادِيْشْ يْشْفَقْ عْلِيْكْ نْتَا تَانِيْ!²²مَلَا شُوْفْ أَشْحَالْ رَّبِيْ حْنِيْنْ، وْأَشْحَالْ تَانِيْ وَاعَرْ، وْلَوْعَارَةْ تَاعَهْ تْبَانْ لْنَاسْ لِيْ طَاحُوْا، وَحْنِيْن لِيْكْ إِلَا شَدِيْت فْي لَمْلَاحَةْ تَاعَكْ، وْإِلَا مَرَاكْشْ حْنِيْنْ تَتْڤَطَعْ نْتَا تَانِيْ.²³وْهُمْ إِلَا مَاثَبْتُوْشْ وْمَا أَمْنُوشْ غَادِيْ يْلَقَمْهُمْ. عْلَخَاطَرْ الله قَادَرْ يْلَقَمْهُمْ تَانِيْ. ²⁴إِلَا كُنْتْ نْحَاوْكْ مَنْ شَجْرَةْ الْزَّبُوْجْ، وْلَقْمُوْ بِيْكْ شَجْرَةْ الْزِيْتُوْنْ لَمْلِيْحَةْ، مَلَا أَشْحَالْ سَاهَلْ لله بَاشْ يَلْقَمْ هَادُوْكْ الْنَاسْ لِفْيْ الأَصْلْ مُخْتَارِيْنْ فِيْ دِيْكْ الْشَجْرَةْ نْتَاعْهُمْ.²⁵وَمانِيْشْ بَاغِيْ يَاخُوْتِيْ بَاشْ مَايْتَخْفَاشْ عْلِيْكُمْ هَادْ الْسَرّْ، وْمَاتْڤُلُوْشْ بَلِيْ حْنَا عَاقْلِيْنْ: بْلِيْ بَنِيْ إِسْرَائِيْلْ عْصَّاوْ الله لْوَقْتْ مْحَدْدْ حْتَى يْقَبْلًوْا الْنَاسْ لَخْرِيْنْ خْبَرْ الإِنْجِيْلْ،²⁶وْهَكَا غَادِيْ يْسَلْكُوْ ڤَاعْ بَنِيْ إِسْرَائِيْلْ. كِيْمَا هُوَ مَكْتُوبْ: «غاَدِيْ يَخْرُجْ مَنْ صَهْيُوْنْ لِيْ يْسَلْكْ، وْيْبَعَدْ الْشَرْ عْلَى يَعْقُوْبْ. ²⁷وْهَدَا هُوْ لْعَهْدْ نْتَاعِيْ لِيْهُمْ كِيْ نَمْحِيْ دْنُوْبْهُمْ».²⁸عْلَىْ حْسَابْ الإِنْجِيْلْ يْبَانُوْا عَدْيَانْ عَلَجَالْكُمْ، وْمَنْ جِهَةْ الَمْخَيْرِيْنْ، هُمْ حْبَابْ عْلَجَالْ الْعَهْدْ مْعَ الأَبَاءْ، ²⁹عْلَخَاطَرْ رَّبِيْ مَايَنْدَمْشْ عْلَى الْهِبَةْ وْالْعَطِيَةْ لِعْطَاهَا.³⁰مَلاَ كِيْمَا كُنْتُوْ خَطْرَةْ مَاتْطِيْعُوشْ الله، بْصَحْ دَرّْوَكْ الله رْحَمْكُمْ بْاْلعَصْيَانْ لِعْصَاوْهْ هَادُوْ. ³¹كِيْمَا هَاكْ تَانِيْ هَادُوْ، هُمْ تَانِيْ مَاطَعُوْشْ الله بَاشْ مَايَتْرَحْمُوشْ بْالْرَحْمَةْ تَاعْكُمْ. ³²عْلَخاَطَرْ الله بْلَعْ عْلَىْ ڤَاعْ لِّيِ فِي الْعًصْيَانْ، بَاشْ يَرْحَمْ ڤَاعْ الْنَاسْ.³³أْشْحَالْ عَامْقَةْ حَكْمَةْ الله ْولْمَعْرِفَةْ نْتَاعَهْ! وَشْكُونْ قَادَرْ يَفْهَمْ الْقَصْدْ نْتَاعَهْ وْلَا يَعْرَفْ طُرْڤَانَهْ! ³⁴«عْلَخَاطَرْ شْكُونْ لِّيْ عْرَفْ تَخْمَاْمْ الله؟ وْلْا شْكُوْنْ قَادَرْ يْوَرِيْلَهْ؟³⁵وْلَا شْكُوْنْ لِّيْ مَدْ لَهْ بَاشْ يَرْجَعْلَهْ الْدِيْنْ؟». ³⁶عْلَخَاطَرْ مَنْ عَنْدَهْ، وْبِيْهْ وْلِيْهْ ڤَاعْ الأَشْيَاءْ. لِيْهْ الْمَجْدْ لَلْبْدَا. أَمِيْنْ.

Chapter 12

¹يَاخُوْتِيْ: بْرَّحْمَةْ رَّبِيْ نَطْلَبْ مَنْكُمْ تْمْدُوْ رْوَاحْكُمْ ذْبِيْحَةْ حَيَةْ مْقَدْسَةْ لِتَعْجَبْ الله، بْالْعِبَادَةْ تَاعْكُمْ. ²وْمَتَتْشَبْهُوْشْ لْلْنَاسْ الْعَالَمْ، بْصَحْ خَلُوْ حْيَاُتْكُمْ تَتْبَدَلْ كِيْ يَتْبَدَلْ تَخْمَامْكُمْ، وْتْعَرْفُوْا شَا هِيَ مَشِيْئَةْ الله: لِهِيَ صَالْحَةْ وْكَامْلَة لِتَرْضِيْهْ.³وَأَنَا بِالْنِعْمَةْ لِعْطَهَا لِّيْ الله نْڤُولْ لْكُلْ وَاحَدْ لِيْ رَاهْ بِيْنَاتْكُمْ: مَاتْدِيْرُش فِيْ بَالَكْ بَلِيْ نْتَا خِيْرْ مْلَخْرِيْنْ، بْصَحْ كُنْ مْتْوَضَعْ ، عْلَى ْحْسَابْ كِيِمَا الله عْطَى قِيْسْ مَنْ الْإِيْمَانْ لْكُلْ وَاحَدْ.⁴عْلَخاَطَرْ كِيْمَا فْي الْجَسَدْ لِعَنْدَهْ بْزَافْ طْرَافْ، بْصَحْ كُلْ طَرْفْ عَنْدَهْ خَدْمَةْ وَاْحْدَةْ يْدِيْرْهَا، ⁵هَكَا تَانِيْ حْنَا لِرَّانَا بْزَافْ: ڤَاعْ كِيْمَا رَّانَا حْنَا جَسَدْ تَاعْ لْمَسِيْح، وْبَزَافْ طْرَافْ لْبَعْضِيَاتْنَا، وْكُلْ وَاحَدْ يَخْدَمْ لَلْتَالِيْ.⁶وْتَانِيْ عَنْدْنَا مَوَاهِبْ مَخْتَلْفَةْ عْلَى حْسَابْ الْنِعْمَةْ لِعْطَهَا رَّبِيْ لْكُلْ وَاحَدْ فِيْنَا: لِيْتْنْبَأْ يْكُوْنْ عْلَى حْسَابْ الْإِيْمَانْ، ⁷يْمَدْ مَوْهِبَةْ الْخِدْمَةْ لَلِيْ يَخْدَمْ، وْلِيْعَلَمْ بَاشْ يْعَلَمْ، ⁸وْلِيْ يْشَجَعْ يْمَدْلَهْ مَوهِبَةْ فْيْ الْتَشْجِيْعْ، وْلِّيْ يْعَاوَنْ يْوَلِيْ كْرِيْمْ، وْلِعَنْدَهْ مَوْهِبَةْ الْتَسْيِيْرْ يْدَبَرّْ مْلِيْحْ، وْلِعَنْدَهْ مَوْهِبَةْ الْرَحْمَةْ يْدِيْرْ كُلْشِيْ بْالْفَرْحَةْ.⁹لْمَحَبَةْ لاَزَمْ تْكُوْنْ مَنْ غِيْر نِفَاقْ. لَازَمْ تْكَرْهُوْ الْشَّرْ وْتْحَبُوْ الْخِيْر. ¹⁰وْتْعَاوْنُوْا بِيْنَاتْكُمْ بْالَمَحَبَةْ تَاعْ لْخُوتْ، وْكُلْ وَاحَدْ يْكُوْنْ كْرِيْمْ لْخُوهْ.¹¹إِجْتَهْدُوْ وْمَاتَتْكَسْلُوْشْ، وْعَبْدُوْ الله بْلَحْرَّارَة، ¹²وْكُوْنُوْا فَرْحَانِيْن فِيْ الْرَجَاءْ، وْصَبْرُوْا كِيْ يْكُوْنْ عْلِيْكُمْ الْضِيْقْ، وْكُوْنُوا دِيْمَا فْي صْلَاْة، ¹³تْعَاوْنُوْ بِيْنَاتْكُمْ إِلَا كَانْ وَاحَدْ مَخْصُوْصْ، وْرَّحْبُوْ بْالْنَاسْ الْبَرَانِيَةْ.¹⁴بَارْكُوْا لِّيْ يْضَطَهْدُوْ فِيْكُمْ. بَارْكُوْا وْمَاتْلَعْنُوْشْ. ¹⁵فَرْحُوْا مْعَ لِّيْ يْفَرْحٌوْا وْبْكُوْا مْعَ لِّيْ يَبْكُوْا. ¹⁶عِيْشُوْا مْعَ بَعْضْ كِيْ عَايْلَةْ، مَاتَتْكَبْرُّوشْ وْكُوْنُوْا دِيْمَا مَتْوَضْعِيْنْ لْلْغِيْرْ. خْلِيْوْ الْنِفَاقْ بْعِيْد عْلِيْكُمْ.¹⁷مَاتْرَدُوْشْ الْشَرْ بْالْشَرْ. وْدِيْرُوْا الْخِيْرْ ڤُدَامْ ڤَاعْ الْنَاسْ. ¹⁸وْإِلَا كُنْتُوْا قَادْرِيْنْ سَلْمُوْ عْلَى ڤَاْعْ اْلْنَاسْ.¹⁹مَاتَنْتَقْمُوْشْ يَاخُوْتِيْ، وْمَرَاهْشْ عِيْبْ كِيْ يَزْعَفْ الْبْنَادَمْ، عْلَخاَطَرْ مَكْتُوبْ: «أَنَا نَنْتَقَمْ وْأَنَا لِيْ نْحَاسَبْ يْڤُوْلْ الله. ²⁰إِلَا لَعْدُوْ تَاعَكْ جَاعْ وْكْلَهْ. وْإِلَا عْطَشْ مْدْلَهْ يْشْرَبْ. عْلَخَاطَرْ إِلَا دَرْتْ كِيْمَاهَاكْ، كَلِيْ رَاكْ دَايَرْ جْمَرّْ فُوِڤْ رَاسَهْ». ²¹مَاتْخَلِيْشْ الْشَرْ يْغَلْبَكْ، بْصَحْ غْلَبْ الْشَّرْ بْالْخِيْرْ.

Chapter 13

¹لَازَمْ كُلْ بْنَادَمْ يْكُونْ يْطِيْعْ لْحُكُوْمَاتْ، عْلَخَاطَرْ مَكَاشْ حُكٌوْمَة لِمَاجَاتْشْ مَنْ عَنْدْ الله، وْهَادْ لْحُكٌومَاتْ مَدْيُوْرَةْ مَنْ عَنْد الله، ²وْلِيْقَاوُمْ هَادْ لْحُكُوْمَاتْ رَاهْ يْقَاوُمْ لِدَارَهْ الله، وْدُوْكْ لِرَاهُمْ يْقَاوْمُوْ يْجِيْبُوْ لْعِقَابْ لِيْهُمْ.³وْالٌحْكَامْ مَايْخَافُوْشْ مَنْ لِيْ يْدِيْرْ الْخِيْرْ، بْصَحْ يْخَافُوْ مَنْ لِّيْ يْدِيْرْ الْشَرْ. مَلَا حْبِيْتْ مَاتَخْافْشْ مَنْ لْحُكُوْمَةْ؟ دِيْرّْ الْخِيْرْ وْغَادِيْ تْكُوْن رَاْضْيَةْ عْلِيْكْ، ⁴عْلَخَاطَرْ رَاهِيْ تَخْدَمْ اْلصَلَاحْ لِعَيْنَهْ الله، بْصَحْ إِلَا دَرْتْ الشَرْ لَازَمْ عْلِيْكْ تْخَافْ، خَاطَرْ الْحَاكْمْ مَايَرْفَدْشْ الْسِيْفْ بَاطَلْ عْلَخَاطَرْ هُوَ يَخْدَمْ الله، رَاهْ يْخَلْصْ وْيْعَاقَبْ لِّيْ يْدِيْرْ الْشَرْ. ⁵عْلَىْ هَادْ الْشِيْ لَازَمْ نْطِيْعُوهْ، مَاشِيْ عْلَجَالْ الْخُوفْ مَنْ الْعِقَابْ، بْصَحْ الْضْمِيْر تَاعْنَا ْيڤُوْلْ وَاجَبْ عْلِيْنَا.⁶وْتَانِيْ عْلَى هَادْ الْشِيْ لِرَاكُمْ تْخَلْصُوْ الْضْرِيْبَةْ تَانِيْ، وْهَادِيْ هِيَ الْخَدْمَةْ تَاعْهُمْ وْلِّيْ يْسَهْرُّوْ عْلِيْهَا. ⁷وْيمَدُوْ لْڤَاعْ الْنَاسْ كُلْ وَاحَدْ حَقَهْ: الْضْرِيْبَةْ لِيْ لاَزَمْ يْخَلَصْهَا. الْجِزْيَةْ لِيْ لَازَمْ يْمَدْهَا. وْيَحْتَرْمُوْ لِّيْ يَحْتَرْمْهُمْ. وْيْكَرْمُوْا الْبْنَادَمْ لْكْرِيْمْ.⁸مَاتْخَلُوشْ رْوَاحْكُمْ تْكُوْنُوْا مَدْيُوْنِيْنْ مَنْ غِيْرْ أَنْكُمْ تْحَبُوْ بَعْضَكُمْ، عْلَخَاطَرْ لِّيْ يْحَبْ غِيْرَهْ هَدَاكْ تَمَمْ الْشَرِيْعَةْ. ⁹عْلَخَاطَرْ لَوْصَايَا «مَاتَزْنِيْشْ، مَاتَڤْتْلشْ، مَاتَسْرٍقْشْ، مَاتَشْهَدْشْ بْالزُّورْ، مَاتَطْمَعْشْ فَيْ الْشِيْ نْتَاع غِيْرَكْ»، وْڤَاعْ لَّوْصَايَا لَّخْرِيْنْ مَجْمُوْعِيْنْ فْهَادْ لْكَلْمَةْ: «تْحَبْ غِيْرَكْ كِيْمَا رُوْحَكْ». ¹⁰الْمَحَبَةْ مَاتْدِيْرْشْ الْشَرْ لْغِيْرِيْ، بْصَحْ الْمَحَبَةْ هِيَ تْكَمَلْ الْشَرِيْعَةْ.¹¹وْزِيْدُو عْلَى هَادْ الْشِيْ، رَاكُمْ عَارْفِيْنْ الْوَقْتْ، عْلَخَاطَرْ الْسَاعَةْ لِّيْ لَازَمْ نْفَطّْنُوْ مَنْ الْنْعَاسْ جَاتْ، وْيُوْمْ سْلَاكْنَا رَّاهْ ڤْرِيْبْ كْثَرْ مَنْهَارْ لِيْ أَمَنَا فِيْهْ. ¹²هَاوْ لِّيْلْ قْرِيْبْ يَخْلَاصْ وْيَطْلَعْ الْنْهَارْ، مَلاَ نَحُوْ شْغَلَاتْ الْظْلَامْ وْنْلَبْسُوْا سْلَاحْ الْنُورْ.¹³وْلَازَمْ نْعِيْشُو كِيْمَا يْلِيْقْ بْلِيْ يْعِيْشْ فْيْ الْنُوْرْ: مَاشِيْ بْالْسَبَانْ وْالْسَكْرَانْ، وْمَاشِيْ بْالْفِسْقْ وْالدَعَارَةْ، وْمَاشِيْ بْلَحْسَدْ وْالْدَبْزَاتْ. ¹⁴بْصَحْ كُوْنُوْا لَابْسِيْنْ الْرَّبْ يَسُوعْ الْمَسِيْحْ، وْمَاتْخَمُوْش بَاشْ تْتَبْعُوْ الْشَهَوَاتْ نْتَاعْ الْجَسَدْ.

Chapter 14

¹وْلِيْ هُوَ ضْعِيفْ فْي الإِيْمَانْ قَبْلُوهْ بِيْنَاتْكُمْ، مَاتْحَكْمُوشْ غِيْرْ بْالتَخْمَامْ. ²وَاحَدْ يْأَمَنْ بَلِيْ كُلْ شِيْ يْطِيْڤْ يَاكْلَهْ، وْهَدَا الضْعِيْفْ يَاكُلْ غِيْرْ لْخُضْرَةْ.³مَلَازَمْشْ لِّيْ يَاكُّلْ يْعَايَرْ لِّيْ مَاَيَكُلْشْ، وْهَدَاكْ لِّي مَايَكُلْشْ مَلاَزَمْشْ يْدِيْن هَدَكْ لِّي يَاكُلْ، عْلَخَاطَرّْ الله قَبْلَهْ. ⁴شْكُوْنْ نْتَا لِّيْ رَاكْ تْحَاسَبْ عَبْدْ غِيْرَكْ؟ رّْبِيْ هُوَ لِّيْ يْحَاسَبْ، يْفَشْلَهْ وْلَا يْخَلِيْهْ وَا ڤَفْ، بْصَحْ غَادِيْ يُوْڤْفْ، عْلَخَاطَرْ رَّبِيْ يْطِيْڤْ يْوَڤْفَهْ وْيْشَجْعَهْ.⁵وَاْحْدِيْنْ يْحَسْبُوْ شِيْ يُوْمْ خِيْرْ مَنْ لِيَامَاتْ لَخْرِيْنْ، وْوَحْدَ خَرِيْنْ ڤَاعْ لِيَامَاتْ كِيْفْكِيْفْ عَنْدْهُمْ، لَازَمْ كَلْ وَاحَدْ يَقْتَنَعْ بْشِيْ لِيْ يَأَمَنْ بِهْ فِيْ عَقْلَهْ: ⁶وْلِيْ يَهْتَمْ بْالْنْهَارْ هَدَاكْ رَّاهْ يْمَجَدْ فْالله، وْتَانِيْ لِّيْ مْاهْتَمْش بْالْنْهَارْ رَاهْ يْمَجَدْ الله. وْهَدَاكْ لِيَاكُلْ رَّاهْ يَكُلْ لِلَّهْ وْيُشْكَرْ فِيْهْ. وْلِّيْ مَرَاهْشْ يَاكُلْ، تَانِيْ مَايَكُلْشْ لْرَّبِيْ، وْرَّاهْ يَشْكَرْ فِيْه.⁷عْلَخَاطَرْ مَكَاْشْ لِيْعِيْشْ لْرُّوحَهْ، وْلَا يْمُوْتْ لْرُّوحَهْ. ⁸إِلَا عَشْنَا نْعِيْشُو لله، وْإِلَا مُتْنَا نْمُوْتُوْ لله. وْإِلَا عَشْنَا وْلَا مُتْنَا حْنَا نْتَاعْ الله. ⁹عْلَخَاطَرْ عْلَجَالْ هَادْ الْشِيْ لْمَسِيْحْ مَاتْ وَحْيَا وْعَاشْ، بَاشْ يْكُوْنْ سَيْدْ الْحَيِيْنْ وْلْمُوْتَ.¹⁰وْأْنْتَ، وَعْلَاهْ رَّاكْ تْحَاسَبْ خُوْكْ؟ وْلَا نْتَا تَانِيْ، عْلَاهْ تَحْڤَرْ فِيْ خُوْكْ؟ عْلَخَاطَرْ يْجِيْ نْهَارْ وِيْنْ نْوَڤْفُوْ ڤَاعْ ڤُدَامْ كَرْسِيْ لْمَسِيْحْ، ¹¹عْلَخاَطَرْ مَكْتُوبْ: «رَّانِيْ حَيْ يْڤُوْلْ الله، رَاحْ ڤَاعْ الْرْكَابِيْ يْسَجْدُوْا، وْكُلْ لْسَانْ يْسَبَحْ الله».¹²مَلَا كُلْ وَاحَدْ فِيْنَا غَادِيْ يْمَدْ حْسَابْ لله عْلَى حْيَاتَهْ. ¹³مَلَازَمْشْ نْنْتَقْدُوْ فِيْ بَعْضِيَاتْنَا، بْصَحْ نْعِيْشُوْا بَاشْ وْلَا وَاحَدْ يْكُونْ لْغِيْرَه حَجْرَةْ فْوَسْطْ الْطْرِيْڤْ.¹⁴رَّانِي عَارَفْ وْمَتْيَقَنْ فْيْ لْمَسِيْحْ لِّيْ نْأَمَنْ بِهْ بَلِيْ مَكَانْشْ نَجِسْ لْرُّوحَهْ، غِيْرْ إِلَا وَاحَدْ حَسْبَهْ شِيْ نَجِسْ، وْلِيْه غَادِيْ يْكُونْ نَجِسْ. ¹⁵إِلَا كَانْ خُوْكْ حْزَنْتَهْ بْسَبَةْ الْطْعَامْ، مْرَاكْشْ تَتْمَشَى بْالْمَحَبَةْ. مَاتْخَلِيْشْ مَاكَلْتَكْ تْكُونْ سْبَةْ تَهْلَاكْ نْتَاعْ خُوْكْ لِّيْ لْمَسِيْحْ مَاتْ عْلَجَالَهْ.¹⁶مَاتْخَلُوْشْ الْنَاسْ تَنْتَقْدْ الْشِيْ لِرَاكُمْ تْشُوْفُوْ فِيْهْ صْلَاْحْ، ¹⁷عْلَخَاطَرْ مَلَكُوْتْ الله مَارَاهْشْ غِيْرْ مَاكْلْةْ وْشْرَابْ، بْصَحْ هْوَ حَقْ وْلَهْنَا وْفَرْحَةْ فْيْ الْرُّوْحْ الْقُدُسْ.¹⁸عْلَخَاطَرْ لِيْعِيْشْ لْمَسِيْحْ كِيْمَا هَاكْ، رَّبِيْ يْكُوْنْ رَاضِيْ عْلِيْهْ وْالْناَسْ غَادِيْ تَشْكَرْ فِيْهْ. ¹⁹مَلَا لَازَمْ نْعِيْشُوْ فْلَهْنَا لِتْقَوِيْ بِيْنَاتْنَا وْتْبَنِيْنَا.²⁰ماَتْرَيْبْشْ لِّيْ بْنَاهْ الله بْالْمَاكْلَةْ. صَحْ كُلْ شِيْ حْلَالْ، بْصَحْ الْغَلْطَةْ كِيْ تْكُوْنْ سَبَةْ لْخُوْكْ وْيْطِيْحْ بْسَبْةْ الْمَاكْلَةْ. ²¹مْلِيْحْ مَاتَكُلْشْ لْحَمْ وْمَا تْشَرَبْشْ شْرَابْ وْلَا حَاجَةْ خّْرَا لِيْ يْضَعَفْ إِيْمَانْ خُوْكْ إِلَا كْلِيْتْهَا ڤُدَامَهْ.²²عَنْدَكْ إِيْمَانْ عْلَى هَادْ الْشِيْ؟ خَلِيْهْ بِيْنَكْ وْبِيْنْ الله! سَعْدَاتْ الْبْنَادَمْ لِمَايْحَاَسْبْش رُّوْحَهْ فْىْ لِّيْ يْشُوفَهْ صْوَابْ. ²³وْلِّيْ يَاكُلْ وْعَنْدَهْ شَكْ فِيْ ڤَلْبَهْ يْتْحَاسَبْ، عْلَخَاطَرْ هَدَاكْ مَاكْلَاشْ بْاْلْإِيْمَانْ، وْلِيْ يْتَنْدَارْ مَنْغِيْرْ إِيْمَانْ مَلَا هُوْ خَطِيَةْ.

Chapter 15

¹إِمَلَا إِيْلِيقَلْنَا حْنَا لّْكْبَّارْ فِيْ الإِيْمَانْ نْسَايْسَو خُوْتْنَا لِّيْ ضْعَافْ فْي الإِيْمَانْ، وْمَنْشُوفُوشْ غِيْرّْ صْوَالْحْنَا. ²إِيْلِيْقْ كُلْ وَاحَدْ فِيْنَا إِعَاوَنْ خُوْه فِي لْخِيْر بَاشْ يْتْشْبَعْ وْيَتْقَوَى فِى الإِيْمَانْ.³عْلَخَاطَرْ المَسِيْح مَاجَاشْ يَرْضِي صْوَالْحَهْ، بْصَحْ كِيْمَا هُوَ مَكْتُوبْ: «دُوكْ لشْتَايْم لِّيْ عَيْرُوك بِهَا طَاحُوْ عْلِيَا». ⁴عْلَخَاطَرْ ڤَاعْ دَاكْ لِيْ تَكْتَبْ مَنْقْبْلْ تَكْتَبْ بَاشْ نْثَبْتُو وْنْتْقَوَاوْ فِي كَلْمَةْ الله، وْيْكُونْ لِيْنَا رَجَاءْ.⁵وْالله مُولْ الصْبَرّْ هُوَ لِّي يْشْجَعْكُمْ بَاشْ تَتْفَهْمُو وْتْخَمُو تَخْمَامْ وَاحَدْ بِيْنَاتْكُمْ عْلَى حْسَابْ كْلَامْ المَسِيْحْ، ⁶بَاشْ تْعْلُوْا وْتْمَجْدُوا الله بُوْ رَّبْنَا يَسُوعْ المَسِيْح بْقَلْب وَاحَدْ وْفَمْ وَاحَدْ. ⁷عْلَى هَادْ الشِيْ قْبْلُوا بَعْضِيَاتْكُمْ كِيْمَا قَبْلنَا المَسِيْحْ تَانِيْ، عْلَجَالْ مَجْد الله.⁸وَنْڤُولْ: لْمَسِيْحْ وْلَّاَ خْدَامْ لْمَخْتُونِيْنْ، بَاشْ يْبَيْن حَقْ الله، وْيْشَدْ فَي لْوَعْد لِّي تْمَدْ لّْلأَبَاءْ الَلَوْلِيْنْ. ⁹وْلَجْنَاسْ لَخْرِينْ حَمْدُوا الله عْلَى جَالْ الرَحْمَةْ نْتَاعَهْ كِيْمَا هُوَ مَكْتُوبْ: «عْلَجَالْ دَكْ الشِيْ نْحَمْدَكْ بِيْنْ لَجْنَاسْ، وْلإِسْمَكْ نْغَنْيْ»¹⁰وْيْزِيْدْ يْڤُولْ: «يَالَجْنَاسْ سَبْحُوْا الله مْعَ شَعْبَهْ» ¹¹وْتَانِيْ: «سَبْحُوا الله يَاڤَاعْ لَجْنَاسْ، وْمَدْحُوهْ يَاڤَاعْ البَنِيَادْمِيينْ».¹²وْإِشَعْيَاءْ ڤَالْ تَانِيْ: «غَادِيْ لْعَرْڤْ لِيَخْرَجْ مَنْ يَسَى هُوَ لِيَتْسَلَطْ عْلَى لَجْنَاسْ، وَيْتَكْلُو عْلِيه لَجْنَاسْ».¹³وَنْصَلِيْ لِلَّه مُوْلْ الرَجَاءْ بَاشْ يْمَدْلْكُمْ لْفَرْحَةْ وْلَهْنَا فْي الِإيْمَاْن، وْبَاشْ يْزِيْد فِيْكُمْ الْرَّجَاءْ بْقَوَةْ الرُّوحْ القُدُسْ.¹⁴وَأَنَا مَنْ جِهْتِي يَاخُوتُي رَانِيْ مَتْيَقْن بْلِي تْحْبُوْ بْزَافْ تْدِيْرُو الخِيْر، وْفَاهْمِيْن وْقَارّْيِيْنْ، وْرَّاكُمْ قَادْرِيْن تَنْصْحُوْ بَعْضْكُمْ لْبَعْضْ.¹⁵عْلَى هَادْ الشِيْ كْتَبْتْ لِيْكُمْ هَادْ لَبْرِّيَة حْتَى وِإِلاَ كُنْت شْوِيَة قَاسِيْ بَاشْ نْفْكَرّْكُمْ يَاخُوْتِيْ، وْ هَدَا عْلَى حْسَابْ النِعْمَةْ لِتَعْطَاتْ لِيْ مَنْ عَنْدْ الله، ¹⁶بَاشْ نْكُونْ خَادْمْ كِيْمَا الكَهَنَةْ لْسِيْدْنَا يَسُوعْ لْمَسِيْح بِيْنْ البَرَّانِيَةْ، بَاشْ نْخْبَرّْ بْإِنْجِيْل الله وْيْكُونُوا شْغُلْ ذْبِيْحَةْ مْقَدْسَة لله بْالرُّوحْ القُدُسْ.¹⁷يْشَرَّفْنِيْ أَنِي نْكُونْ خَاْدْمْ لْلْمَسِيْحْ فِيْ إِنْجِيْلْ الله. ¹⁸عَلَخَاطَرْ نْحَبْ بَرّْكْ نَحْكِيْ عْلَى لِي دَرَهْ لْمَسِيْح بِيَا بَاشْ البَرَّانِيَةْ يْجُوْ وْيْقَبْلُو الإِنْجِيْلْ، وَهَادْ الشِيْ بْالكْلاَمْ وْالفِعْلْ، ¹⁹بْمُعْجِزَاتْ وْعَجَايْبْ كْبَارْ لِّي خْدَمْهُمْ رُّوحْ الله، كِيْ خْبَرْت بْكْلاَمْ الله مَنْ جْوَايَهْ أُوْرّْشَلِيمْ حْتَى إِللِّيرِيكُونَ.²⁰وْكُنْت دِيْمَا بَاغِيْ نْبَشَرّْ فِي بْلاَدْ لِمَازَالَتْ مَاسَمْعَتْشْ بْالْمَسِيْحْ، بَاشْ مَانَبْنِيشْ عْلَى سَاسْ وَاحَدْ أْخُرّْ. ²¹بْصَحْ كِيْمَا هُوَ مَكْتُوبْ: «لِيْ مَاتَخَبَرْلْهُمْشْ غَادِيْ يْشُوْفُو، وْلِيْ مَاسَمْعُوشْ غَادِيْ يْفَهْمُو».²²عْلَى هَاذِيْ كَانَتْ شْغَالاَت لِيْ مَاخَلاَوْنِيْشْ بَاشْ نْجِيْ عَنْدْكُمْ. ²³بْصَحْ دَرّْوَكْ وْأَنَا فِي هَادْ لَجْوَايَهْ مَا نْطِيڤْشْ نَخْدَمْ، هَدِي عْوَامْ وَأَنَا بَاغِيْ نْجِيْ عَنْدْكُمْ،²⁴غَادِيْ كِيْ نْرُّوحْ لْسْبَانْيَا نْفُوتْ لْعَنْدكُمْ. عْلَخَاطَرْ بَاغِيْ نْشُوْفْكُمْ وْنْجَمَعْ شْوِيَةْ مْعَاكُمْ، وْتَانِيْ تْسَهْلُوْ عْلِيَا الطْرِيْڤْ. ²⁵بْصَحْ أَنَا دَرّْوَكْ رَانِيْ غَادِيْ لْأُوْرْشَلِيْمْ بَاشْ نْعَاوَنْ الْمُوْمْنِيْنْ تْمَكْ،²⁶عْلَخَاطَرْ نَاسْ تَاعْ مَكِدُونِيَّةَ وَأَخَائِيَةَ بْغَاوْ يْعَوْنُوْ الزَوَالِيَةْ فِي أُوْرْشَلِيْمْ وْجَمْعُوْ لْهُمْ شَا يْسَحْقُوْ. ²⁷هُمْ لِيْ بْغَاوْ يْعَاْوْنُو، وْحَسُوْا بْلِيْ لاَزَمْ عْلِيْهُمْ. عْلَخَاطَرْ المُوْمْنِيْن لِّيْ مَنْ لِيْهُودْ مَدُوْ فْي الرُّوْحْ لْڤَاعْ لَجْنَاسْ، عْلَبِيْهَا حَسُوْا بْلِيْ لاَزَمْ يْعَاوْنُهُمْ فِي لِّيْ يَحْتَاجُوهْ.²⁸وْكِيْ نَكْمَلْ هَادْ الزْيَارَةْ لأُوْرْشَلِيْمْ نْفُوتْ عَنْدْكُمْ فِيْ طْرِيْڤِي لَسْبَانْيَا. ²⁹وَرَانِيْ عَارَفْ بَلِيْ إِلاَ رَانِيْ جَايْ عَنْدْكُمْ، نْجِيْ مْعَمَرْ بْالْبَرَّكَاتْ لِعْطَاهُمْ لِيْ الْمَسِيْح.³⁰وْبَاغِيْ نَطْلَبْ مَنْكُمْ يَاخُوْتِيْ، بْرَبْنَا يَسُوعْ المَسِيْحْ وْالمَحَبَةْ نْتَاعْ الْرُّوحْ، بَاشْ تْجَاهْدُوْا مْعَايَا فْي الصْلَاةْ لْرَّبِيْ، ³¹بَاشْ نْسْلَكْ النَاسْ لِمَرَاهُمْشْ مُومْنِيْن فْي الْيَهُودِيَةْ، وْبَاشْ تْكُوْنْ خْدَمْتِيْ فْي أُورْشَلِيْمْ مَقْبُولَة عَنْدْ الْمُومْنِيْن، ³²حْتَىْ نْجِيْ عَنْدكُمْ إِلاَ بْغَى رَّبِيْ، وْنْرَيَحْ شْوِيَةْ مْعَكُمْ.³³رّْبْ لَهْنَا يْكُونْ مْعَكُمْ. أَمِيْنْ

Chapter 16

¹غاَدِي نَوصِيكُم عْلَى خْتْنَا فِيْبِي، لِهِيَ تَخْدَمْ فْلْكَنِيسَة تَاع’ كَنْخَرِيَا، ²بَاش تْرَحْبُو بِهَا وْتْقَبْلُوهَا بِيْنَاتْكُمْ كِيْمَا لاَزَمْ، وْعَاوْنُوهَا فْلِيْ تَحْتَاجَهْ، عْلَخاَطَرْ هِيَ تَعَاوْن بْزَافْ النَاسْ وْعَاوْنْتْنِيْ أَنَا تَانِيْ.³بْلْغُوْ سْلَامِيْ لْبْرِيسْكِلَا وْأَكِيْلَا لِيْعَوْنُوا فِيَا فِيْ لْخِدْمَةْ لْمَجْد لْمَسِيْحْ، ⁴لِّيْ خَطْرُّوْ بَحْيَاتْهُمْ عْلَجَالْ حْيَاتِيْ، وْمَارَانِيْشْ وَحْدِيْ بَرّْكْ لِنَّشْكَرّْ فِيْهُمْ، بَصَحْ ڤَاعْ المُؤْمِنِيْنْ، ⁵وْتَانِيْ عْلَى لْجْمَاعَةْ لِيْ فِيْ دَارّْهُمْ. سَلْمُوْا عْلَى أَبَيْنِتُوسَ لِّيْ نْعَزَّهْ، لِّيْ هُوَ لْلْوَّلْ لِيْ أَمَنْ بْالمَسِيْح فِيْ أَخَائِيَةَ.⁶سْلْمُوْا تَانِيْ عْلَى مَرْيَمْ لِّيْ تَعْبَتْ بْزَافْ عْلَّى جَالْنَا. ⁷سَلِّمُوا عَلَى أَنْدَرُونِكُوسَ وَيُونِيَاسَ نْسَابِي، لِّيْ كَانُوا مْحَابْسِيَة مْعَايَا، وْهُمَا مَعْرُوفِيْن عَنْد الرُسُلْ، وْلِي قَبْلُو لْمَسِيْحْ قْبْلِيْ. ⁸سْلْمُوْا عْلَى أَمْبِلِيَاسَ حْبِيْبِي عَنْدْ الله.⁹سْلْمُوْا عْلَى أُورْبَانُوسَ لِّيِ يِسَاعَدْ فِيْنَا لِيَخْدْمْ مْعَانَا لْمَجْدْ لْمَسِيْحْ، وْعْلَى إِسْتَاخِيسَ حَبِيبِي. ¹⁰سْلْمُوْا عْلَى أَبَلِّسَ لي هُوَ أَمِينْ فِي الْمَسِيحِ. سْلْمُوا عْلَى العَاْيلَة نْتَاعْ أَرِسْتُوبُولُوسَ. ¹¹سْلْمُوْا عْلَى هِيرُودِيُونَ نْسِيبِي. سْلمُوْا عْلَى النَاسْ لِّيْ مَنْ عَايْلَةْ نَرْكِيسُّوسَ لِيْحَبُوْا لْمَسِيْحْ.¹²سْلْمُوْا عْلَى تَرِيفَيْنَا لِّيْ تَبْعَتْ لْمَسِيْحْ مْعَ تَرِيفُوسَا هِيَ تَانِيْ. سَلْمُوْا عْلَى المَحْبُوبَةْ بَرْسِيْسَ لِّيْ تَعْبَتْ بْزَافْ فَيْ لْمَسِيْحْ. ¹³سَلْمُوْا عْلَى المُخْتَارْ لِّيِ فِي لْمَسِيْحْ رُوفُسَ وْعَلَى مَّه تَانِيْ لِهْيَ تَانِيْ مَّا. ¹⁴سْلْمُوا عْلَى أَسِينْكِرِيتُسَ، فِلِيغُونَ، هَرْمَاسَ، بَتْرُوبَاسَ، وَهَرْمِيسَ، وَعْلَى.لْخُوْتْ لِّيْ مْعَاهٌمْ.¹⁵سْلْمُوا عْلَى فِيلُولُوغُسَ وَجُولِيَا، وَنِيرِيُوسَ وْخْتَهْ، وَأُولُمْبَاسَ، وَعْلَى ڤَاعْ لْمُومْنِيْنْ لِّيْ مْعَاهُمْ. ¹⁶سْلْمُوْا عْلَى بَعْضْكُمْ البَعْض بْسْلَامْ نْقِي. ڤَاعْ كَنَائِسْ لْمَسِيْح هْنَا تْسَلَمْ عْلِيْكُمْ.¹⁷وْنَطْلَبْ مَنْكُمْ يَاخُوْتِيْ بَاشْ تْدِيْرُو بَالْكُمْ عْلَى النَاسْ لِّيْ يْزَرْعُوْ الْفَتْنَة وْيْحَبُوْ يْقَسْمُوْ، وْيْخَالْفُوْ لِّيْ جَا فِي الإِنْجِيْلْ، هَادُوْكْ بَعْدُوا عْلِيهُمْ. ¹⁸عْلَخَاطَرّْ الْنَاسْ لِكِيْمَا هَادُوْ مَايْمَجْدُوشْ لْمَسِيْحْ، بْصَحْ يْحَوْسُوْ يْعَمْرُو كْرُوْشْهُمْ. يْسْتَخْدْمُوْ لَكْلَامْ لَمْزَوقْ وْلَمْلِيْحْ وْيْخَدْعُو فِي النَاسْ لِعَنْدَهَا النِيَّة.¹⁹وْالنَاسْ ڤَاعْ سَمْعَتْ عْلَى الطَاعَةْ تَاعْكُمْ، وَأَنَا رَاكُمْ فَرَّحْتُونِيْ، وْبَاغِيْ تَانِيْ مَنْكُمْ تْوُلُوْ فَاهْمِيْنْ لْلْخِيْر وْبْعَادْ عْلَى الشَرّْ. ²⁰والله لِّيِ يِمَدْ لَهْنَا غَادِيْ يَعْفَسْ وْيَسْحَق ْالشِيْطَانْ بَالخَفْ تَحْتْ رْجْلِيْكُمْ. نِعْمَةْ رَّبْنَا يَسُوْعْ لْمَسِيْحْ مْعَاكُمْ ڤَاعْ. أَمِيْن.²¹يْسلَمْ عْلِيْكُمْ تِيمُوثَاوُسُ لِّيْ يَخْدَمْ مْعَايَا، وْتَانِيْ لُوكِيُوسُ وَيَاسُونُ وَسُوسِيبَاتْرُسُ نْسَابِيْ. ²²أنا تَرْتِيُوسُ لي كتبت هاد لبرية، نسلم عليكم تاني بغسم المسيح.²³يْسْلَمْ عْلِيْكُمْ غَايُسُ لِيْ ضْيْفْنِيْ عَنْدَهْ وْرَحَبْ عَنْدَهْ بْڤَاعْ الكَنِيْسَةْ. يْسْلَمْ عْلِيْكُمْ أَرَاسْتُسُ لِّيْ يْشَدْ صَنْدُوقْ المَالْ تَاعْ لّْمْدِيْنَةْ، وْخُونَا كَوَارْتُسُ. ²⁴نِعْمَةْ رَّبْنَا يَسُوْعْ لْمَسِيْحْ مْعَاكُمْ ڤَاعْ. أَمِيْن.²⁵وْالله لِيْ قَادَرْ يْثَبْتْكُمْ، عْلَى حْسَابْ الإِنْجِيْلْ وْالتَبْشِيرَةْ تَاعْ يَسُوعْ لْمَسِيْحْ، عْلَىْ حْسَابْ السِرْ لِيْ تَعْلَنْ وْكَانْ زْمَانْ مْخَبِيْ، ²⁶بْصَحْ دَرَّوَكْ بَانْ، وْسَمْعُوا بِيْه ڤَاعْ لَجْنَاسْ بْكْتٌبْ الأَنْبِيَاءْ عْلَىْ حْسَابْ كْلَامْ الله، بَاشْ يْطِيْعُوا وْيْأَمْنُوا بِهْ.²⁷الحِكْمَةْ لله وَحْدَهْ، وْلْيَسُوعْ لْمَسِيْحْ لِيْهْ المَّجْدْ لْلْبْدَا. أَمِيْنْ.

1 Corinthians

Chapter 1

¹مِنْ بُولُسْ رَسُولْ يَسُوعْ اَلْمَسِيحْ بِمَشِيئَةْ اَلرَبْ، وُمَنْ سُوسْتَانِيسْ خُونَا فَي الْإِيمَانْ، ²لِكَنِيسَةْ اَللهْ فِي كُورَنْتُوسْ، لْهَاذُوكْ لِقَدَسْهُمْ اَللهْ فَي الْمَسِيحْ يَسُوعْ وَاخْتَارْهُمْ مَنْ كُلْ مَوْضِعْ بَاشْ يْكُونْ مْقَدْسِينْ مْعَ ڤَاعْ هَاذُوكْ اَلْلِي يْعَبْدُو اِسْمْ رَبْنَا يَسُوعْ الْمَسِيحْ اَلْلِي هُوَ تَاعْهُمْ وُتَعْنَا ³نِعْمَةْ مَنْ اَللهْ بُونَا وُمَنْ اَلرَبْ يَسُوعْ الْمَسِيحْ لِيكُمْ⁴نَشْكُرْ اَللهْ مَنْ جِهَتْكُمْ فْكُلْ وَقْتْ عْلَى اَلنِعْمَةْ نْتَاعَهْ اَلْلِي عْطَاكُمْ فَي الْمَسِيحْ يَسُوعْ ⁵اَلِي بِيهْ وَلِيتُوا مْرَفْهِينْ فْي كُلْ شِيء، فْالَكْلاَمْ وُفَالْمَعْرِفَةْ، ⁶كِمَا ثَبْتَتْ فِيكُمْ شْهَادَةْ اَلْمَسِيحْ⁷وُهَكَا مَا رَاهْ مَا نَاقَصْكُمْ حَتَى مَوْهِبَةْ رُوحِيَةْ وَنْتُمْ تْقَارْعُو الْمَجِيءْ تَاعْ رَبْنَا يَسُوعْ الْمَسِيحْ ⁸اَلْلِي غَادِي يْخَلِيكُمْ ثَابْتِينْ حَتَى لَخَرْ بَاشْ تْكُونُو بْلاَ عِيبْ نْهَارْ الْمَجِيءْ تَاعَهْ ⁹وُاللهْ أَمِينْ اَلِي عَيَطْ لِيكُمْ بَاشْ تْكُونُو فَالشَرِكَة مْعَ وَلْدَهْ يَسُوعْ الْمَسِيحْ رَبْنَا.¹⁰وُرَانِي خَاوْتِي نَطْلَبْ مَنْكُمْ فْاِسْمْ رَبْنَا يَسُوعْ الْمَسِيحْ، بَاشْ تْكُونُو كُلْكُمْ مَتْفَاهْمِينْ عْلَى كَلْمَةْ وَحْدَةْ. وُمَا تْخَلُوشْ الْمَشَاكَلْ تْفَرَقْكُمْ، وُ بَصَحْ تْكُونُو مَتَحْدِينْ بْفِكْرْ وَاحَدْ وُرَايْ وَاحَدْ. ¹¹جَانِي خْبَارْكُمْ خُوتِي مَنْ اَلنَاسْ تَاعْ خُلُوِي بَلِي كَايْنِينْ مَشَاكَلْ بِينَاتْكُمْ.¹²وُعْلَى خَاطَرْ كُلْ وَاحَدْ مَنْكُمْ إِڤُولْ أَنَا تَاعْ بُولُسْ، وُلاَخَرْ أَنَا تَاعْ أَبُولُوسْ، وُلاَخَرْ أَنَا تَاعْ صَفَا، وُلاَخَرْ أَنَا تَاعْ الْمَسِيحْ. ¹³وَاشْ الْمَسِيحْ لِتَصْلَبْ عْلَى جَالْكُمْ؟ وَلاَ بَاسْمْ بُولُسْ تْعَمَدْتُو؟¹⁴أَنَا نَشْكَرْ رَبِي مَا عَمَدْتْ حَتَى وَاحَدْ مَنْكُمْ مَنْ غِيرْ كِرِيسْبُسَ وُغَايُوسْ ¹⁵بَاشْ حَتَى وَاحَدْ مَنْكُمْ مَا يَقْدَرْ يْقُولْ بَلِي رَاكُمْ تْغَطَسْتُوا بَسْمِي. ¹⁶وُعَمَدْتْ عَايْلَةْ اِسْتِفَانُوسْ. وُمَنْ غِيرْهُمْ مَا غْطَسْتْ حَتَى وَاحَدْ اَخَرْ.¹⁷لِأَنُو عْلَى خَاطَرْ الْمَسِيحْ مَارْسَلْنِيشْ بَاشْ نَغْطَسْ، بَصَحْ بَاشْ نْخَبَرْ بَخْبَرْ الْخِيرْ، بْلَمَا نَتْكَلْ عْلَى كْلاَمْ الْحِكْمَة تَاعْ بْنَادَمْ بَاشْ مَايْكُونْشْ صَلِيبْ الْمَسِيحْ بْلاَ فَاْيَدْة.¹⁸اَلْبِشَارَةْ بْمُوتْ تَاعْ الْمَسِيحْ عَنْدْ اَلنَاسْ اَلْلِي مَاشِي مُوْمِنِينْ جَاهْلِينْ، وُعَنْدْنَا حْنَا اَلْلِي تَسْلَكْنَا رَاهْ هِيَ قُوَةْ اَللهْ. ¹⁹مَكْتُوبْ فَكْتَابْ اَللهْ "غَادِي نَمْحِي الْحِكْمَة تَاعْ الْحُكَمَاءْ وُمَا نَقْبَلْشْ لَفْهَامَةْ تَاعْ الْفُهَمَاءْ".²⁰وِينْ هُوَ الْحَكِيمْ؟ وُوِينْ هُوَ الْعَالَمْ؟ وُوِينْ هُوَ الْفَيْلَسُوفْ تَاعْ هَاذَا اَلزْمَانْ؟ وَاشْ مَا رَدَشْ اَللهْ اَلْحِكْمَةْ تَاعْ هَادْ اَلدَنْيَا جْهَالَةْ؟ ²¹نَاسْ اَلدَنْيَا مَا قَدْرُوشْ يْعَرْفُو الْحِكْمَةْ تَاعْ اَللهْ بَالْحِكْمَةْ تَاعْهُمْ ،وُهَكَا بْغَا اَللهْ يَسْلَكْ اَلنَاسْ لِيَامْنُوا بِهْ بَالْبِشَارَةْ اَلْلِي يْحَسْبُوهْ اَلنَاسْ جْهَالَةْ.²²عْلَى هَادَشِي لِيهُودْ بْغَاوْ الْمُعْجِزَاتْ وُ الْيُونَانِيِينْ يْحَوْسُو عْلَى الْحِكْمَة ²³وُبَصَحْ حْنَا نْبَخْبْرُو بَالْمَسِيحْ اَلْلِي تَصْلَبْ اَلْلِي هُوَ عَثْرَةْ لَلْيَهُودْ وُجْهَالَةْ لَلْيُونَانَيِينْ²⁴وُاَلْلِي اَخْتَارْهُمْ اَللهْ كَانُوا يْهُودْ وَ لاَ يُوَنَانِيِينْ رَاهْ الْمَسِيحْ هُوَ قُوَةْ اَللهْ وُ الْحِكْمَةْ تَاعَهْ ²⁵عْلَى خَاطَرْ جْهَالَةْ اَللهْ رَاهْ حِكْمَةْ كْثَرْ مَنْ حِكْمَةْ اَلنَاسْ ، وُالضِعْفْ نْتَاعَهْ رَاهْ قُوَةْ مَنْ قُوَةْ تَاعْ اَلنَاسْ²⁶نْتُمْ يَا الْإِخْوَةْ اَلْلِي عَيَطْ لْكُمْ اَللهْ، بْلَي مَا فِيكُمْشْ بَزَافْ تَاعْ الْحُكَمَاءْ عْلَى حْسَابْ الْحِكْمَةْ تَاعْ بْنَادَمْ، وَلاَ فِيكُمْ نَاسْ قْوَيِينْ وَلاَ شُرَفَاءْ. ²⁷وَلَكِنْ اَللهْ خْتَارْ اَلنَاسْ لِيْحَسْبُوهُمْ لَخْرِينْ جْهَالْ بَاهْ يَحْشَمْ الْحُكَمَاءْ، وُاخْتَارْ اَلضْعَافْ بَاهْ يَحْشَمْ الَقْوَيِينْ²⁸وُاخْتَارْ اَللهْ اَلضُعَفَا وُالْمَحْقُورِينْ وُاَلْلِي مَا عَنْدْهُومْشْ قِيمَةْ فَي الدَنْيَا ، بَاشْ يَمْحِي اَلنَاسْ لِيْحَسْبُوهُمْ لَخْرِينْ عَنْدْهُمْ قِيمَةْ ²⁹وُهَكَا حَتَى وَاحَدْ مَا يَقْدَرْ يَفْتَخَرْ قُدَامْ اَللهْ .³⁰بَصَحْ نْتُمَا وَلِيتُو فَالْمَسِيحْ يَسُوعْ لِي هُوَ حِكْمَةْ مَنْ اَللهْ وُالتَقْوَى وُالْقَدَاسَةْ وَالْفِدَاءْ ³¹وُكِيمَا يْقُولْ فَكْتَابْ اَللهْ " اَلْلِي بْغَا يَفْتَخَرْ، يَفْتَخَرْ بَالرَبْ"

Chapter 2

¹وأنَا مَلِي جِيتْ عَنْدْكُمْ يَا خُوتِي بَاشْ نْخَبَرْكُمْ بْسَرْ الله ، مَا جِيتْشْ نَتْكَلَمْ مْعَاكُمْ بَالْحِكْمَةْ وَلاَ بَكْلاَمْ مَاتْفَهْمُوهْشْ ²مَا بْغِيتْ نَعْرَفْ حَتَى حَاجَةْ فْي وَسْطْكُمْ ، غِيرْ يَسُوعْ الْمَسِيحْ أَلْلِي تْصَلَبْ³وُمَلِي جِيتْ عَنْدْكُمْ كُنْتْ نْحَسْ بَالضُعْفْ والْخُوفْ بَزَافْ ⁴وكْلاَمِي والتَّبْشِيرْ تَاعِي مَاشِي بَالْحِكْمَةْ تَاعْ بْنَادَمْ، وبَصَحْ بَالْبُرْهَانْ تَاعْ قُوَةْ رُوحْ الله ⁵بَاشْ مَا يْكُونْشْ إِيمَانْكُمْ تَبْنُوهْ عْلَى حِكْمَةْ تَاعْ بْنَادَمْ ، ولَكِنْ يَتَبْنَى عْلَى قُوَةْ الله⁶نَتْكَلْمُوا بَالْحِكْمَةْ بِينْ اَلْمُوْمِنِينْ، مَا شِي بْحِكْمَةْ هَاذْ اَلدَنْيَا وَلاَ بْحِكْمَةْ اَلْحُكَامْ تَاعْهَا اَلْلِي مَا تْدُومْشْ ⁷وَلَكِنْ نَتْكَلْمُوبْحِكْمَةْ الله اَلْلِي فَالسَرْ. هَاذِيكْ الْحِكْمَةْ لِكَانَتْ مَدْسُوسَةْ والْلِي لْقَاهَا لِينَا الله مَنْ قْبَلْ مَا تْخَلْقَتْ اَلدَنْيَا لَلْمَجْدْ نْتَعْنَا.⁸والْلِي مَا عْرَفْهَا حَتَى وَاحَدْ مَنْ حُكَامْ هَاذْ اَلدَنْيَا ولُو كَانْ عَرْفُوهَا مَا يْصَلْبُوشْ رَبْ الْمَجْدْ ⁹وكِيمَا مَكْتُوبْ فَكْتَابْ الله " الْلِي مَا شَافْتَهْ الْعِينْ ، ومَاسْمَعْتُوشْ الْوَذْنِينْ ، ومَا جَا عْلَى بَالْ حَتَى إِنْسَانْ ، هُوَ الْلِي وَجْدَهْ الله لْهَاذُوكْ لِيَبْغُوهْ ".¹⁰وبَيْنَهْ لِينَا الله بَالرُوحْ تَاعَهْ ، عْلَى خَاطَرْ رُوحْ الله لِيَعْرَفْ كُلْشِي حَتَى أَعْمَاقْ الله. ¹¹وُ شْكُونْ الْلِي يَعْرَفْ وَاشْ يْخَمَمْ بْنَادَمْ مَنْ غِيرْ اَلرُوحْ اَلْلِي فِيهْ ،هَكَاكْ حَتَى شْغَالْ الله مَا يَعْرَفْهَا غِيرْ رُوحْ الله¹²وُحْنَا مَا دِينَاشْ رُوحْ اَلدَنْيَا ولَكِنْ دِينَا اَلرُوحْ اَلْلِي مَنْ عَنْدْ الله، بَاشْ نْعَرْفُو لَحْوَايَجْ لِعْطَاهُمْ لِينَا الله ¹³وُكِنَتْكَلْمُو مَا شِي بَكْلاَمْ لِتْعَلْمُوا حِكْمَةْ بْنَادَمْ ، ولَكِنْ بَكْلاَمْ لِيْعَلْمُوا اَلرُوحْ اَلْقُدُوسْ،ونْفَهَمْ لَلنَاسْ اَلصْوَالَحْ اَلرُوحِيَةْ لَلنَاسْ لِعَنْدْهُمْ هَاذْ اَلرُوحْ.¹⁴ولَكِنْ نَاسْ تَاعْ اَلدَنْيَا مَايْقَبْلُوشْ اَلشِي اَلْلِي مَنْ رُوحْ الله يْحَسْبُوهْ جْهَالَةْ، ومَا يْقَدْرُوشْ يْفَهْمُوهْ وُيْحَكْمُو فِيهْ مَنْ غِيرْ اَلرُوحْ. ¹⁵ولَكِنْ بْنَادَمْ الْلِي فِيهْ اَلرُوحْ اَلْقُدُوسْ يَقْدَرْ يَحْكَمْ فِي كُولْشِي ، وهُوَ مَا يَحْكَمْ فِيهْ حَدْ. ¹⁶وكْتَابْ الله يْقُولْ "شْكُونْ لِيَعْرَفْ أَفْكَارْ اَلرَبْ ؟ وشْكُونْ لِيَقْدَرْ يْعَلْمُوا" أُبَصَحْ حْنَا عَنْدْنَا فِكْرْ اَلْمَسِيحْ.

Chapter 3

¹مَا نَقْدَرْشْ نَتْكَلَمْ مْعَاكُمْ يَا خُوتِي كِمَا النَاسْ اَلرُوحَيِينْ، بَصَحْ كِمَا النَاسْ تَاعْ اَلدَنْيَا كِمَا وْلاَدْ صْغَارْ فَالْمَسِيحْ. ²أَعْطِيتْكُمْ تْشَرْبُو الَحْلِيبْ مَا شِي الْمَاكْلَةْ تَعْ الَكْبَارْ، مَزَالْ مَا قْدِيتُوشْ عْلِيهَا.³عْلاَهْ رَاكُمْ بَاقْيِينْ مَنْ اَلنَاسْ تَاعْ اَلدَنْيَا، وبَاقِي بِينَاتْكُمْ الَحْسَدْ والَخْصَامْ. نْتُمَا مَا شِي كِيمَا النَاسْ تَاعْ اَلدَنْيَا تْدِيرُو كِمَا هُمَا؟. ⁴كِيْقُولْ وَاحَدْ مَنْكُمْ: أَنَا تَاعْ بُولُسْ ، ووَاحَدْ أَخَرْ: أَنَا تَاعْ أَبُولُسْ، مَاشِي نْتُمَا كِيمَا النَاسْ تَاعْ اَلدَنْيَا. ⁵شْكُونْ هُوَ بُولُسْ؟ وشْكُونْ هُوَ أَبُولُسْ؟ رَاهُمْ غِيرْ خَدَامْ وبَسْبَابْهُمْ أَمَنْتُو عْلَى حْسَابْ مَا عْطَى اَلرَبْ لْكُلْ وَاحَدْ فِيهُمْ.⁶أَنَا غْرَسْتْ و أَبُولَسْ سْقَا، ولَكِنْ الله هُوَ لِيْكَبَرْ الْغَرْسْ. ⁷و هَكَا مَا يْهَمْشْ الْلِي غْرَسْ وَلاَ الْلِي يَسْقِي ، ولَكِنْ اَلْلِي يْهَمْ الله اَلْلِي يْكَبَرْ الْغَرْسْ .⁸اَلْلِي يَغْرَسْ وَالْلِي يَسْقِي كِيفْ كِيفْ، بَصَحْ كُلْ وَاحَدْ يَدِي الْأَجْرْ تَاعَهْ عْلَى حْسَابْ الْخِدْمَة لِيدَارْهَا ⁹حْنَا نْخَدْمُو مْعَ بَعْضِيَاتْنَا خِدْمَة الله، ونْتُمْ فْلاَحَة الله و الَبْنِي تَاعْ الله.¹⁰وُبَالنِعْمَة اَلْلِي عْطَانِي الله، حَطِيتْ اَلْسَاسْ كِلْبَنَايْ، ووَاحَدْ أَخَرْ يَبْنِي عْلِيهْ،ولَكِنْ كُلْ يْرَدْ بَالْ كِيفَاشْ يَبْنِي عْلِيهْ. ¹¹حَتَى وَاحَدْ مَا يَقْدَرْ يْحَطْ سَاسْ وَاحَدْ أَخَرْ مَنْ غِيرْ اَلْسَاسْ اَلْلِي تْحَطْ، اَلْلِي هُوَ يَسُوعْ الْمَسِيحْ.¹²ولَكِنْ وَاحَدْ بْنَى عْلَى هَادْ الْسَاسْ بَالذْهَبْ، وَلاَ بَالْفَضَةْ، وَلاَ بَالَحْجَرْ الْغَالِي، وَلاَ بَالَخْشَبْ، وَلاَ بْالَحْشِيشْ الْيَابَسْ، وَلاَ بَالتْبَنْ. ¹³والْخَدْمَة تَاعَهْ يُومْ الْحِسَابْ غَادِي يْبَيَنْهَا، تْفُوتْ فَي النَارْ غَادِي تْبَيَنْ قِيمَةْ الْخَدْمَة تَاعْ كُلْ وَاحَدْ.¹⁴وِإذَا قَعْدَتْ الْخِدْمَةْ اَلْلِي بْنَاهَا وَاحَدْ عْلَى الْسَاسْ، رَاهْ يَدِي الْأَجْرْ تَاعَهْ. ¹⁵وِإذَا تْحَرْقَتْ الْخِدْمَةْ تَاعْ وَاحَدْ رَاهْ يَخْسَرْ الْأَجْرْ تَاعَهْ، أَمَا هُوَ يَسْلَكْ ولَكِنْ كِيمَا فَاتْ فَي النَارْ.¹⁶وَاشْ مَا تْعَرْفُوشْ بَلِي نْتُمْ بِيتْ الله، وبَلِي رُوحْ الله يَسْكُنْ فِيكُمْ؟. ¹⁷كَايَنْ شِي وَاحَدْ لِيَخْرَبْ بِيتْ الله ، رَاهْ الله غَادِي يْهَلْكَهْ ، لِأَنُو بِيتْ الله مْقَدَسْ اَلْلِي هُوَ نْتُمْ.¹⁸حَتَى وَاحَدْ مَا يَخْدَعْ رُوحَهْ وَلاَ كَايَنْ وَاحَدْ مَنْكُمْ حَاسَبْ عَنْدَهْ الْحِكْمَةْ تَاعْ اَلدَنْيَا ، رَاهْ خَاصَهْ يْوَلِي جَاهَلْ بَاشْ يْوَلِي حَكِيمْ. ¹⁹لِأَنُو الْحِكْمَة تَاعْ اَلدَنْيَا جَهْلْ عْلَى حْسَابْ الله ، لِأَنُو مَكْتُوبْ "غَادِي يْحَصَلْ الْحُكَمَا بْالَخْدِيعَة تَاعْهُمْ". ²⁰ويْقُولْ تَانِي " اَلرَبْ يَعْرَفْ بَلِي أَفْكَارْ الْحُكَمَا بَاطْلَةْ".²¹عْلَى هَادَشِي حَتَى وَاحَدْ مَا خَاصَهْ يَفْتَخَرْ بَبْنَادَمْ ، كُلْشِي تَاعْكُمْ . ²²سِوَا بُولُسْ وَلاَ أَبُولُسْ وَلاَ صَفَا، وَلاَ الَدَنْيَا وَلاَ الَحْيَاةْ وَلاَ الْمُوتْ وَلاَ الْحَاضَرْ وَلاَ الْمُسْتَقْبَلْ رَاهْ كُلْشِي تَاعْكُمْ. ²³وَنْتُمَا تَاعْ الْمَسِيحْ، وَالْمَسِيحْ تَاعْ الله.

Chapter 4

¹وهَكَا خَاصْ الَنَاسْ يْحَسْبُونَا خْدَامِينْ لَلْمَسِيحْ ومْكَلْفِينْ بَأسْرَارْ الله. ²وخَاصْ الَمْكَلْفِينْ يْكُونُو أُمَنَاءْ.³أَمَا أَنَايَا مَا يْهَمْنِيشْ إِلاَ حْكَمْتُو عْلِيَ نْتُمْ، وَلاَ حْكَمْ تَاعْ اَلدَنْيَا، وَأنَايَا مَا نَحْكَمْشْ عْلَى رَاسِي. ⁴مَا لُومْشْ رُوحِي حَتَى فْي حَاجَةْ،ومَا نْبَرَرْشْ رُوحِي ، بَصَحْ اَلرَبْ اَلْلِي يَحْكَمْ عْلِيَا.⁵مَا تْحَكْمُوشْ عْلَى حَاجَةْ قْبَلْ الْوَقْتْ، حَتَى يْجِي اَلرَبْ اَلْلِي غَادِي يْبَيَنْ الصْوَالَحْ الْمَدْسُوسِينْ فْي الضْلاَمَة ويْبَيَنْ نِيَةْ الَقْلُوبْ وكُلْ وَاحَدْ يَدِي حَقْ مَنْ عَنْدْ الله.⁶ويَا خُوتِي قُولَتْكُمْ هَاذْ اَلشِي، وأنَا وأَبُولُسْ كُنَا مِثَالْ لِيكُمْ، بَاشْ تَتْعَلْمُوا مَنَا ومَا تْفَكْرُوشْ حَاجَة فُوقْ اَلْلِي مَكْتُوبْ، وحَتَى وَاحَدْ مَا يَتْكَبَرْ عْلَى الاَخَرْ. ⁷وَاشْ اَلْلِي يْمَيْزَكْ نْتَ عْلَى لَخْرِينْ؟ ووَاشْ اَلْلِي مَا تَعْطَاشْ لِيكْ مَنْ اَلشِي لِعَنْدَكْ؟ وِإذَا مَدُوهْلَكْ ، عْلاَهْ تَتْكَبَرْ كِمَا مَا تْمَدْ لِكْ وَالُوا؟.⁸وذُرْوَكْ رَاكُمْ شْبَعْتُوا ومَا تَسْتَحْقُوا وَالُو؟ووَلِيتُو مُلُوكْ بْلاَ بِينَا!ولُوكَانْ كُنْتُو بَالصَحْ مُلُوكْ بَاشْ نْشَارْكُو مْعَاكُمْ حْنَا فَالْمُلْكْ. ⁹وحْنَا اَلرُسُلْ دَارْنَا الله فَ اللَخَرْ، كِي مَحْكُومْ عْلِينَا بَالْمُوتْ.ولِينَا فَرْجَة للَدَنْيَا والْمَلاَيْكَة واَلنَاسْ.¹⁰حْنَا جُهَالْ عْلَى جَالْ الْمَسِيحْ ونْتُمْ حُكَمَا فَالْمَسيح!، حْنَا ضْعَافْ أَمَا نْتُمْ قْوَيِينْ!، نْتُمْ عَنْدْكُمْ قِيمَةْ أَمَا حْنَا بْلاَ قِيمَةْ!. ¹¹وحَتَى ضُرْوَكْ حْنَا قَاعْدِينْ بَالْجُوعْ، والَعْطَشْ، والَعْرَا، والضَرْبْ، ومَا عَنْدْنَا سَكْنَى.¹²ونْخَدْمُو بْيَدِينَا، وكِيْسَبُونَا وحْنَا نْبَارْكُوهُمْ، ويَتْعَدَاوْ عْلِينَا وحْنَا نْصَبْرُو. ¹³وكِي يْقُولُو فِينَا كْلاَمْ الْعِيبْ وحْنَا نْرَدُولْهُمْ بَالْطَافَة، ووَلِينَا كِزْبَلْ تَاعْ اَلدَنْيَا واَلْوَسْخ تَاعْ كُلْشِي.¹⁴مَا كْتَبْتَلْكُمْشْ بَاشْ نْحَشَمْكُمْ، بَصَحْ بَاهْ نْبَهْكُمْ كِيمَ اوْلاَدِي. ¹⁵وِإذَا عَنْدْكُمْ لَكْثِيرْ لِيْعَلَمْكُمْ فَالْمَسِيحْ، بَصَحْ مَاعَنْدْكُمْشْ أُبَّايَاتْ بْزَافْ، عْلَخَاطَرّ أَنَا لِّيْ وْلَدْتُكُمْ فْى لْمَسِيح يَسُوع بْالإِنْجِيلْ. ¹⁶ورَانِي نَطْلَبْ مَنْكُمْ بَاشْ تْكُونُو كِيمَا أَنَايَا.¹⁷وعْلَى هَادَشِي رْسَلْتَلُكُمْ تِيمُوثَاوَسْ وَلْدِي الْحَبِيبْ الْأَمِينْ فَي الرَبْ ، بَاشْ يْفَكَرْكُمْ بَالسِيرَة تَاعِي فَالْمَسِيحْ يَسُوعْ كِيمَا كُنْتْ نْعَلَمْ فِي كُلْ بْلاَصَةْ والْكَنِيسَة. ¹⁸ورَاهْ شِي وَحْدِينْ مَنْكُمْ حَسْبُو مَا غَادِيشْ نْجِي لْعَنْدْكُمْ وتْنَفْخُو وتْكَبْرُو.¹⁹ولَكِنْ قْرِيبْ نْجِي عَنْدْكُمْ إِلاَ بْغَا رَبِي، مَاشِي بَاشْ نَعْرَفْ وَاشْ يْقُولْ ولَكِنْ وَاشْ يْقَدْرُو يْدِيرُوا. ²⁰عْلَى خَاطَرْ مَلَكُوتْ الله مَاشِي بَالْهَدْرَة ولَكِنْ بْقُوَةْ. ²¹وَاشْ تْحَبْ؟ نْجِيكُمْ بْلَعْصَا، وَلاَ بَالْمَحَبَةْ وَرُوحْ اَلضْرَافَة؟.

Chapter 5

¹رَاهْ نَسْمَعْ بَلِي كَايَنْ زْنَى بِينَاتْكُمْ، وهَادْ اَلزْنَى مَا يْقَدْرُوشْ يْدِيرُوهْ حَتَى مَاشِي مُوْمِنِينْ بَالله، رَاهْ كَايَنْ مْعَاكُمْ رَاجَلْ عَنْدَهْ عَلاَقَة مْعَ مْرَاة بَاهْ. ²هَاكَ ومَازَالْ مَتْكَبْرِينْ!خَاصْكُمْ تْحَزْنُو حَتَى يَخْرَجْ هَادَاكْ اَلْلِي دَارْ هَادْ اَلشِي!.³وأنَا مَارَانِيشْ مْعَاكُمْ بَالذَاتْ ولَكِنْ رَانِي حَاضَرْ مْعَاكُمْ بَالرُوحْ، ورَانِي حْكَمْتْ عْلَى مُولْ لدَارْ هَادْ اَلشِي كِمَا رَانِي حَاضَرْ. ⁴كِي تْجَتْمُعو فْاِسْمْ رَبِنَا يَسُوعْ، نْكُونْ مْعَاكُمْ بْرُوحِي وُبْقُوَةْ رَبْنَا يَسُوعْ. ⁵خَصَاهْ هَاذَ الرَاجَلْ نْخَلُوهْ لِلشِيطَانْ،بَاشْ يَهْلَكْ الْجَسَدْ تَاعَهْ وتْسَلَكْ اَلرُوحْ تَاعَهْ نْهَارْ كِي يْوَلِي اَلرَبْ يَسُوعْ.⁶اَلزُوخْ تَاعْكُمْ مَاشِي مْلِيحْ! ومَا عْلَى بَالْكُومْشْ بَلِي رَاهْ شْوِيَة خْمِيرَة تَخْمَرْ قَاعْ الَعْجِينَةْ كُلْهَا. ⁷قَلْعُوا مَنْكُمْ الَخْمِيرَةْ الَقْدِيمَةْ بَاشْ تْكُونُو عْجِينَة جْدِيدَة، كِمَا نْتُمْ خُبْزْ فْطِيرْ. والْفِصْحْ تَاعْنَا هُوَ الْمَسِيحْ اَلْلِي تْقَدَمْ ذْبِيحَةْ عْلَى جَالْنَا. ⁸خَاصْنَا نْعَيْدُ مَاشِي بْالَخْمِيرَةْ الَقْدِيمَةْ ولاَ بَخْمِيرَةْ اَلشَرْ والْفَسَادْ، بَصَحْ بَالْخُبْزْ بَخْمِيرَة الَفْطِيرْ تَاعْ النْقَا والْحَقْ.⁹كْتَبْتْ لِكُمْ فَالرِسَالَةْ تَاعِي بَاشْ مَا تْعَاشْرُوشْ اَلنَاسْ اَلزُنَاةْ. ¹⁰وانَا مَا نَقْصَدْشْ اَلنَاسْ الْفَاسْدِينْ تَاعْ اَلدَنْيَا، ولاَ اَلطَمَاعِينْ ولاَ الْخِيَانْ، ولاَ اَلْلِي يْعَبْدُو الْأَصْنَامْ، وإلاَ خَاصْكُمْ تَتْعَزْلُو مَنْ اَلنَاسْ اَلدَنْيَا.¹¹وبَصَحْ كْتَبْتَلْكُمْ بَاشْ إلاَ كَايَنْ اَلْلِي يْقُولْ بَلِي هُوَ أَخْ ، وُهُوَ زَانِي، ولاَ طَمَاعْ، ولاَ يَعْبَدْ الْأَصْنَامْ ولاَ يَسْكَرْ، ولاَ خَايَنْ، رَاهْ مَا خَاصْكُمْشْ تَتْعَاشْرُومْعَاهْ ولاَ تَاكْلُو مْعَ هَاذْ اَلرَاجَلْ. ¹²وَاشْ كَانْ بِينِي وبِينْ اَلنَاسْ غِيرْ اَلْمُوْمِنِينْ بَاشْ نْحَاسَبْهُمْ؟ خَاصْكُمْ تْحَاسْبُو اَلْمُوْمِنِينْ اَلْلِي فَالْكَنِيسَة؟. ¹³اَلْلِي مَاشِي مُوْمِنِينْ الله غَادِي يْحَاسَبْهُمْ. خَرْجُو بْنَادَمْ الْمَشْرَارْ مَنْ بِينَاتْكُمْ.

Chapter 6

¹عْلاَهْ وَاحَدْ مَنْكُمْ يْشَارَعْ عَنْدْ الْحُكَامْ اَلْلِي مَاشِي مُوْمِنِينْ، ومَا يْرُوحْشْ عَنْدْ الْمُوْمِنِينْ. ²وَاشْ مَا تْعَرْفُوشْ بَلِي الْمُوْمِنِينْ غَادِي يْحَكْمُو عْلَى الدَنْيَا، وَاشْ مَا تْقَدْرُوشْ تْحَكْمُو عْلَى الصْوَالَحْ اَلصْغَارْ؟. ³وَاشْ مَا تْعَرْفُوشْ بَلِي حْنَا اَلْلِي غَادِي نْحَكْمُو عْلَى الْمَلاَيْكَة؟ فَمَاعْلَبَالَكْ صْوَالَحْ تَاعْ هَادْ اَلدَنْيَا.⁴كِي يْكُونْ بِينَاتْكُمْ شَرْعْ فَالصْوَالَحْ تَاعْ هَادْ اَلدَنْيَا ، وَاشْ غَادِي تْمَدُوهَا لَلْقُضَاةْ اَلْلِي مَا عَنْدْهُمْشْ قِيمَةْ عَنْدْ اَلْكَنِيسَة؟. ⁵نْقُولْكُمْ هَادْ اَلشِي بَاشْ نْحَشَمْكُمْ! مَاكَانْشْ وَاحَدْ فِيكُمْ حَكِيمْ اَلْلِي يَقْدَرْ يَحْكَمْ بِينْ خَوْتَهْ؟. ⁶أُوبَصَحْ أَخْ يْحَاكَمْ خُوهْ عَنْدْ اَلْحُكَامْ اَلْلِي مَاشِي مُوْمِنِينْ؟.⁷اَلْعِيبْ تَاعْكُمْ كْبِيرْ، عَنْدْكُمْ شَرْعْ مْعَ بَعْضِيَاتْكُمْ، عْلاَشْ مَا تْصَبْرُوشْ لَضُلْمْ؟ عْلاَشْ مَا تْخَلُوشْ مَنْ حَقْكُمْ؟. ⁸بَصَحْ نْتُمْ تْضَلْمُو وُتَدِيوْ حَقْ لَخْرِينْ، خُوتْكُمْ الْمُوْمِنِينْ!⁹وَاشْ مَا تْعَرْفُوشْ بَلِي اَلضَالِمِينْ مَا يْوَرْثُوشْ مَمْلَكَة الله؟ مَا تْغَلْطُوشْ رْوَاحْكُمْ، رَاهْ لاَ لِيَزْنُو، ولاَ اَلْلِي يْعَبْدُو الْأَصْنَامْ، ولاَ اَلْلِي يْفَسْدُو، ولاَ الرْجَالْ لِيْفَسْدُو مْعَ بَعْضِيَاتْهُمْ. ¹⁰ولاَ اَلْخِيَانْ، ولاَ اَلطَامْعِينْ، ولاَ اَلسَكْرَانِينْ، ولاَ اَلْلِي يْسَبُو، ولاَ اَلْخَطَافَا، حَتَى وَاحَدْ مَنْهُمْ مَاغَادِي يَوْرَثْ مَمْلَكَةْ الله. ¹¹هَكَا كَانُو شِي وَحْدِينْ مَنْكُمْ. بَصَحْ رَاكُمْ تْغَسَلْتُو وَتْقَدَسْتُو ، ووَلِيتُو مَقْبُولِينْ عَنْدْ الله بْإِسْمْ اَلرَبْ يَسُوعْ الْمَسِيحْ وبَالرُوحْ إِلَهْنَا.¹²"كُلْشِي حْلاَلْ لِي"، بَصَحْ مَاشِي كُلْشِي يَنْفَعْ." كُلْشِي حْلاَلْ لِي"، بَصَحْ مَا تْوَلِيشْ حَاجَة تَتْسَلَطْ فِيَا. ¹³اَلْمَاكْلَة لَلْكَرْشْ والْكَرْشْ لَلْمَاكْلَةْ، والرَبْ يَهْلَكْ هَاذِي وهَادِيكْ، بَصَحْ الْجَسَدْ مَاشِي لَزْنَا، رَاهْ لَرَبْ والرَبْ لَلْجَسَدْ.¹⁴والله اَلْلِي خَلَ يَسُوعْ يْقُومْ مَنْ الْمُوتْ غَادِي حْنَا تَانِي يْخَلِينَا نْقُومْ بَالْقُوَة تَاعَهْ. ¹⁵وَاشْ مَا تْعَرْفُوشْ بَلِي الْجَسَدْ تَاعْكُمْ طَرَفْ مَنْ الْمَسِيحْ؟ وَاشْ نَقْدَرْ نَدِي طَرَفْ مَنْ جَسَدْ الْمَسِيحْ ونْرَدْهُمْ طَرَفْ مَنْ جَسَدْ تَاعْ وَاحْدَة زَانِيَة؟ حَاشَا!.¹⁶وَاشْ مَا تْعَرْفُوشْ بَلِي اَلْلِي يْعَاشَرْ وَحْدَة زَانِيَةْ يْوَلِي هُوَ وَيَاهَا جَسَدْ وَاحَدْ؟ لِاَنَ الله يْقُولْ "غَادِي يْوَلِيوْ فَي زُوجْ جَسَدْ وَاحَدْ". ¹⁷أمَا لِيَلْصَقْ مْعَ الرَبْ غَادِي يْوَلِي هُوَ وَيَاهْ رُوحْ وَاحَدْ.¹⁸اَهَرْبُوا مَنْ اَلزْنَا. كُلْ ذَنْبْ يْدِيرَهْ بْنَادَمْ رَاهْ مَا يَتْحَسَبْشْ عْلَى الْجَسَدْ تَاعَهْ، بَصَحْ اَلْلِي يَزْنِي يَذْنَبْ فْي حَقْ جَسَدْ.¹⁹وَاشْ مَا تْعَرْفُوشْ بَالْلِي اَلْجَسَدْ تَاعْكُمْ هِيَ اَلسَكْنَى تَاعْ اَلرُوحْ اَلْقُدُوسْ اَلْلِي فِيكُمْ وَاَلْلِي مَدَهْ لِيكُمْ الله . وَنْتُمْ مَاشِي تَاعْ رْوَاحْكُمْ . ²⁰رَبِي شْرَاكُمْ بَسُومَة غَالِيَةْ أَعْطِيوْ اَلْعَزْ لله بَالْجَسَدْ تَاعْكُمْ وارْوَاحْكُمْ.

Chapter 7

¹أمَا مَنْ صْوَالَحْ اَلْلِي كْتَبْتُو لِي عْلِيهَا. رَاهْ مْلِيحْ لَرَاجَلْ مَا يْمَسْ حَتَى شِي مْرَاة. ²ولَكِنْ بَاشْ مَا يْكُونْشْ اَلزْنَا، خَاصْ كُلْ رَاجَلْ تْكُونْ عَنْدَهْ مْرَاتَهْ وكُلْ مْرَاة يْكُونْ عَنْدْهَا رَاجَلْهَا.³وخَاصْ لَرَاجَلْ يْمَدْ لَمْرَاة حَقْهَا فَالزْوَاجْ ، وخَاصْ لَلَمْرَاة تْمَدْ حَتَى هِيَ للَرَاجَلْ حَقَهْ فَالزْوَاجْ . ⁴الَمْرَاة مَا عَنْدْهَاشْ اَلسُلْطَة عْلَى الْجَسَدْ تَاعْهَا لِأَنُو تَاعْ رَجَلْهَا. وَالرَاجَلْ حَتَى هُوَ مَا عَنْدُوشْ اَلسُلْطَة عْلَى الْجَسَدْ تَاعَهْ، هُوَ تَاعْ مَرْتَهْ.⁵وحَتَى وَاحَدْ مَا خَاصَهْ يَمْنَعْ لاَخَرْ مَنْ جَسَدْ تَاعَهْ مَنْ غِيرْ وِإلاَ كُنْتُو مَتَافْقِينْ عْلَى شِي وَقْتْ، بَاشْ يْكُونْ عَنْدْكُمْ وَقْتْ لَلصُومْ ولَلصْلاَةْ. ومَنْ بَعْدْ وَلِيوْ مْعَ بَعْضِيَاتْكُمْ بَاشْ مَا يْجَرَبْكُمْشْ اَلشِيطَانْ لِأَنَكُمْ مَا تْقَدْرُوشْ تَتْحَكْمُو فَي رْوَاحْكُمْ. ⁶كِي نْقُولْكُمْ هَادَشِي مَاشِي بَاشْ نْسَيَفْ عْلِيكُمْ، ولَكِنْ بَاشْ نَنْصَحْكُمْ. ⁷ورَانِي نَتْمَنَى يْكُونُوا ڤَاعْ اَلنَاسْ كِيمَا أَنَايَا. بَصَحْ كُلْ وَاحَدْ وَاشْ مَدَهْ الله مَنْ مَوْهِبَةْ، وَاحَدْ مَدَهْ حَاجَةْ ولاَخَرْ حَاجَةْ خْرَى.⁸بَصَحْ نْقُولْ لَلِي مَاشِي مْزَوْجِينْ وللْهَجَالاَتْ، رَاهْ خِيرْ لِيهُمْ يْقَعْدُو كِمَا أَنَايَا. ⁹ولَكِنْ إِذَا مَا قَدْرُوشْ يَتْحَكْمُو فَي رْوَاحْهُمْ مْلِيحْ لِيهُمْ يَتْزَوْجُو، لِأَنُو اَلزْوَاجْ خِيرْ مَنْ لْحَرْقَة تَاعْ اَلشَهْوَةْ.¹⁰أمَا اَلْلِي مْزَوْجِينْ، رَانِي نْوَصِيهُمْ مَاشِي أَنَا بَصَحْ اَلرَبْ، بَاشْ مَا تْفَارَقْشْ الَمْرَاة مْعَ رَاجَلْهَا. ¹¹بَصَحْ إِلاَ تْفَارْقَتْ مْعَاهْ، خَاصْهَا تَقْعَدْ بْلاَ زْوَاجْ ولاَ تَتْصَالَحْ مْعَ رَاجَلْهَا، والرَاجَلْ مَا خَصَاهْشْ يَتْفَارَقْ عْلَى مَرْتَهْ.¹²واللَخْرِينْ، رَاهْ اَنَا اَلْلِي نْقُولْ لِيهُمْ مَاشِي اَلرَبْ :إِلاَ شِي خُو مُوْمِنْ عَنْدَهْ مْرَاة مَاشِي مُوْمِنَة وُبْغَاتْ تَقْعَدْ عَايْشَةْ مْعَاهْ، مَا خَاصَهْشْ يَتْفَارَقْ عْلِيهَا. ¹³وِإلاَ شِي أُخْتْ عَنْدْهَا رَاجَلْهَا مَاشِي مُوْمِنْ وبْغَا يَقْعَدْ يْعِيشْ مْعَاهَا، مَا خَصَاهْشْ تَتْفَارَقْ عْلِيهْ. ¹⁴الرَاجَلْ اَلْلِي مَاشِي مُوْمِنْ يَتْقَدَسْ بَمْرَاتَهْ، والَمْرَاة اَلْلِي مَاشِي مُوْمِنَة تَتْقَدَسْ بْرَاجَلْهَا، وِإلَا رَاهْ وْلاَدْكُمْ مَنْجُوسِينْ، ولَكِنْ دُرْوَكْ رَاهُمْ مْقَدْسِينْ عَنْدْ الله.¹⁵ولَكِنْ إلاَ هَادَاكْ اَلْلِي مَاشِي مُوْمِنْ هُوَ اَلْلِي طَلَقْ ، يَطْلَقْ ، الأَخْ وَلاَ الْأُخْتْ الْمُوْمِنَة مَاشِي لاَزَمْ عْلِيهُمْ يَبْقَاوْ فْهَادْ الزْوَاجْ . الله عَيَطْ لِيكُمْ بَاشْ تْعِيشُو فَإِلَهْنَا. ¹⁶كِيفَاشْ تَعْرَفْ الَمْرَاة بَلِي رَاجَلَكْ يَسْلَكْ عْلَى يَدِيكْ؟ وِلاَ كِيفَاشْ يَعْرَفْ الَرَاجَلْ بَلِي مْرَاتَكْ تَسْلَكْ عْلَى يَدِيكْ؟.¹⁷خَاصْ كُلْ وَاحَدْ يْعِيشْ كِيمَا اَعْطَاهْ اَلرَبْ وكِمَا أَخْتَارَهْ الله، وهَكَا نَمَرْهُمْ فِي ٍڤَاعْ الْكَنَائِسْ. ¹⁸اَلْلِي دْعَاهْ الله وهُوَ مْخَتَنْ مَا خَصَاهْشْ يْوَلِي كِيمَا مَاشِي مْخَتَنْ، والْلِي أَخْتَارْ الله مَاشِي مْخَتَنْ، مَا خَصُوشْ يَتْخَتَنْ. ¹⁹مْخَتْنِينْ وِلاَ مَاشِي مْخَتْنِينْ مَاشِي مُهِمْ، اَلْلِي مُهِمْ نْدِيرْ وَاشْ يْوَصِينَا الله.²⁰خَاصْ كُلْ وَاحَدْ يَقْعَدْ كِيمَا اخْتَارَهْ الله. ²¹اَلْلِي اخْتَارَهْ الله كَانْ عَبْدْ مَايْهَمْشْ. ولَكِنْ إِذَ قْدَرْتْ تْوَلِي حُرْ مَا تْوَدَرْشْ اَلْفُرْصَة. ²²اَلْلِي اخْتَارَهْ اَلرَبْ وهُوَ عَبْدْ يْوَلِي حُرْ فَي الرَبْ، وهَكَا حَتَى اَلْلِي كَانْ حُرْ واخْتَارَهْ اَلرَبْ يْوَلِي عَبْدْ لَلْمَسِيحْ. ²³الله شْرَاكُمْ وخَلَصْ عْلِيكُمْ، مَا لاَزَمْشْ تْوَلُوا عَبِيدْ لَلنَاسْ. ²⁴خَاصْ كُلْ وَاحَدْ فِيكُمْ يَا خُوتِي يَقْعَدْ مَرْسِي قُدَامْ الله كِيمَا اخْتَارَهْ مَنْ قْبَلْ.²⁵لْلِي يْخَصْ الْعَزِبَاتْ، مَا عَنْدِيشْ وْصِيَة خَاصَةْ بِيهُمْ مَنْ عَنْدْ اَلرَبْ، ولَكِنْ نَقْدَرْ نْمَدْ اَلرَايْ تَاعِي وتْقَدْرُو تْأَمْنُونِي عْلَى حْسَابْ اَلرَحْمَة لِعْطَانِي اَلرَبْ. ²⁶نْخَمَمْ بَلِي بَسْبَابْ اَلْوَقْتْ الصْعِيبْ اَلْلِي رَانَا فِيهْ، خِيرْ لَلْوَاحَدْ يَقْعُدْ كِيمَا هُوَ.²⁷إِذَ كُنْتْ مْزَوَجْ بْلاَمَا تْقَلَبْ عْلَى الطْلاَقْ، وِإذَ كُنْتْ مَاشِي مْزَوَجْ بْلاَمَا تْقَلَبْ تَتْزَوَجْ. ²⁸ولَكِنْ إِذَ تْزَوَجْتْ مَاشِي مُذْنِبْ، والْعَازْبَة إذَا تْزَوْجَتْ مَارَاهِيشْ ذَانْبَة، ولَكِنْ يَلْقَاوْ مَشَاكِلْ فَي حْيَاتْهُمْ، وَانَا بْغِيتْ نْبَعَدْ هَادْ الْمَشَاكَلْ عْلِيهُمْ.²⁹ونْقُولْ لِيكُمْ يَا الْخُوتْ مَا بْقَاشْ الْوَقْتْ، خَاصْ الَرْجَالْ اَلْلِي مْزَوْجِينْ يْكُونُوا كِيمَا مَاشِي مْزَوْجِينْ، ³⁰اَلْلِي يَبْكِيوْ كِيمَا اَلْلِي مَايَبْكِوْشْ، واَلْلِي يْفَرْحُو كِيمَا اَلْلِي مَايْفَرْحُوشْ، واَلْلِي يَشْرِيوْ كِيمَا لْلِي مَا يَمْلَكْ. ³¹والْلِي يْخَدْمُو بَاشْ يَرَبْحُو هَادْ اَلدَنْيَا يْكُونْ كِيمَا اَلْلِي مَايْرَبْحُوشْ لِأَنُو هَادْ اَلدَنْيَا مَا تْدُومْشْ.³²مَا بْغِيتْكُمْشْ تْرَفْدُو اَلْهَمْ، اَلْلِي مَاشِي مْزَوَجْ يَطْهَلَى فَي صْوَالَحْ تَاعْ اَلرَبْ وكِيفَاشْ يَرْضِي اَلرَبْ. ³³ولَكِنْ اَلْلِي مْزَوَجْ يَخَمَمْ فَي صْوَالَحْ تَاعْ اَلدَنْيَا وكِيفَاشْ يَرْضِي مْرَاتَهْ. ³⁴وهَاكَ حَتَى الَمْرَاة اَلْلِي مَاشِي مْزَوْجَةْ والْعَازْبَة تْخَمَمْ فَي صْوَالَحْ تَاعْ اَلرَبْ وكِيفَاشْ تْكُونْ مْقَدْسَةْ فَي الْجَسَدْ والرُوحْ، ولَكِنْ اَلْلِي مْزَوْجَة تْخَمَمْ فَي صْوَالَحْ تَاعْ اَلدَنْيَا وكِيفَاشْ تَرْضَي رَاجَلْهَا.³⁵نْقُولْكُمْ هَادْ اَلشِي لِمَصْلَحَتْكُمْ، مَاشِي بَاشْ تْكُونْ بْلاَ فَايْدَةْ، ولَكِنْ بَاشْ تْخَدْمُو اَلرَبْ بْكُلْ حُرِيَةْ ومَنْ كُلْ قَلْبْكُمْ.³⁶إذَا كَانْ وَاحَدْ يْشُوفْ بَلِي مَاهُوشْ قَادَرْ يَتْحَكَمْ فِي رُوحَهْ مْعَ خْطِيبْتَهْ، وُبَلِي لاَزَمْ يَتْزَوْجُو خَاصَهْ يْدِيرْ كِيمَا بْغَا ويَتْزَوْجُو، رَاهْ مَايَذْنَبْشْ. ³⁷ولَكِنْ اَلْلِي يْخَمَمْ فْي قَلْبَهْ ومَاشِي مَفْرُوضْ عْلِيهْ ويَقْدَرْ يَتْحَكَمْ فْي رُوحَهْ وقَرَرْ مَا يَتْزَوَجْشْ رَاهْ يْدِيرْ مْزِيَة. ³⁸اَلْلِي تْزَوَجْ مْلِيحْ، والْلِي مَا يَتْزَوَجْشْ خِيرْلَهْ بَزَافْ.³⁹الَمْرَاة يَجْمَعْهَا اَلشَرْعْ بِرَاجَلْهَا مَادَامْ حَيْ، ولَكِنْ إذَا تْوَفَى تْوَلِي حُرَة بَاشْ تَتْزَوَجْ بَالْلِي بْغَاتْ مَنْ بِينْ الْمُوْمِنِينْ بَالرَبْ. ⁴⁰ولَكِنْ فْي رَايِ أَنَا، تَتْبَارَكْ كْثَرْ كِي تَقْعَدْ هَكَا، ونْضَنْ بَلِ حَتَى أَنَا عَنْدِي رُوحْ الله.

Chapter 8

¹فِيمَا يَخُصْ اَلذَبَائِحْ اَلْلِي يْقَدْمُوهُمْ لَلْأَصْنَامْ، كُلْنَا نَعْرَفْ هَادْ اَلصْوَالَحْ، اَلْمَعْرِفَةْ تْخَلِي وَاحَدْ يَتْنَفَخْ وَ يَتْكَبَرْ، ولَكِنْ الْمَحَبَة رَاهَا تَبْنِي. ²وِإلاَ كَانْ وَاحَدْ يْخَمَمْ بَلِي يَعْرَفْ كُلْ شِي، رَاهْ هُوَ مَا يَعْرَفْ وَالُو وُخَاصَهْ يْحَوَسْ يَعْرَفْ. ³ولَكِنْ اَلْلِي يَبْغِي الله رَاهْ الله يَعَرْفَهْ.⁴وُفِيمَا يْخُصْ اَلْمَاكْلَةْ اَلْلِي يْمَدُوهَا لَلْأَصْنَامْ، حْنَا نْعَرْفُو بَلِي اَلصَنَمْ مَكَاشْ فِي هَادْ اَلدَنْيَا، ومَا كَاشْ إِلاَهْ مَنْ غِيرْ إِلاَهْ وَاحَدْ. ⁵يْكُونُو فَي السْمَا وُفَالأَرْضْ بَزَافْ هَادْ الَحْوَايَجْ يَتْسَمَاوْ الاَلِهَاتْ، كِمَا كَايَنْ بَزَافْ الإِلاَهَاتْ يْكُونْ بَزَافْ اَلْأَرْبَابْ. ⁶رَاهْ عَنْدْنَا إِلاَهْ وَاحَدْ هُوَ اَلْأَبْ، اَلْلِي مَنَهْ تَخْلَقْ كُلْشِي وُلِيهْ نَحْيَاوْ، وعَنْدْنَا رَبْ وَاحَدْ هُوَ يَسُوعْ اَلْمَسِيحْ، اَلْلِي بِيهْ تَخْلَقْ كُلْ شِي وبِهْ نَحْيَاوْ.⁷هَادْ الْحَقِيقَةْ مَاشِي قَاعْ اَلنَاسْ يْعَرْفُوهَا، شِي وَحْدِينْ مَازَالْ مْوَلْفِينْ الْأَصْنَامْ وُيَاكْلُو مَنْ اَلذَبَائِحْ لِيمَدُوهَا لَلْاَصْنَامْ، والضَمِيرْ تَاعْهُمْ ضْعِيفْ يَتْنَجَسْ.⁸و لَكِنْ مَاشِى الْمَاكْلَة هِيَ اَلْلِي تْقَرَبْنَا لله، إذَا كْلِينَا مَا غَادِيشْ نْزِيدُو وِإلَا مَا كْلِينَاشْ مَا غَادِيشْ نَنْقُصْ. ⁹رَدُو الْبَالْ بَاشْ مَا تْكُونُوشْ هَادْ الْحُرِيَة تَاعْكُمْ عَثْرَة لَلنَاسْ اَلضُعَافْ. ¹⁰إلاَ شَافَكْ شِي وَاحَدْ اَلْلِي فَاهَمْ فْهَادْ اَلصْوَالَحْ، فَدَارْ الْعِبَادَةْ تَاعْ اَلصَنَمْ، مَا يَتْشَجَعْشْ هُوَ اَلْلِي ضَمِيرْ ضْعِيفْ، ويَنْجَمْ يَاكُلْ مَنْ اَلذَبِيحَة لِيْمَدُوهَا لَلْاَصْنَامْ؟.¹¹وغَادِي تْكُونْ الْمَعْرِفَة تَاعَكْ هِيَ سْبَابْ فْي هَلاَكْ هَادْ بْنَادَمْ اَلضَعِيفْ، اَلْلِي هُوَ خُوكْ والْمَسِيحْ مَاتْ عْلَى جَاُلو. ¹²وهَكَا تَذْنَبْ فْي حَقْ خَاوَتْكُمْ اَلْمُوْمِنِينْ ، وتْجَرْحُو اَلضَمِيرْ تَاعْهُمْ اَلضْعِيفْ، رَاكُمْ تْذَنْبُوا فِي حَقْ الْمَسِيحْ. ¹³وِإذَا كَانَتْ الْمَاكْلَة هِيَ اَلسَبَة اَلْلِي غَادِي تَطَيَحْ خُونَا فَي الذَنْبْ، غَادِي عُمْرِي مَا نَاكَلْ اَللَحْمْ بَاشْ مَا نْكُونْشْ سْبَابْ الْعَثْرَةْ لْخُويَا.

Chapter 9

¹وَاشْ أَنَايَا مَاشِي رَسُولْ؟ وَاشْ أَنَايَا مَاشِي حُرْ؟ مَا شَفْتَشْ يَسُوعْ رَبْنَا؟ نْتُمَا اَلْغَلَةْ الْخَدْمَةْ تَاعِي فَالرَبْ؟. ²إلاَ مَا كُنْتَشْ رَسُولْ لَلنَاسْ لَخْرِينْ رَانِي رَسُولْ لِيكُمْ نْتُمْ، بَصَحْ نْتُمَا اَلْلِي تْبَيْنُو بَلِي أَنَايَا رَسُولْ فَالرَبْ.³وهَادَا هُوَ لْبَيَانْ لِهَادُوكْ اَلْلِي مَايْحَسْبُونِيشْ. ⁴وَاشْ مَا عَنْدْنَاشْ الحَقْ نَاكْلُو ونْشَرْبُو؟. ⁵وَاشْ مَا عَنْدْنَاشْ اَلْحَقْ نَتْزَوْجُو أُخْتْ مُوْمِنَة بَاشْ تَمْشِي مْعَنَا فَالسْفَرْ، كِيمَا يْدِيرُو اَلرُسُلْ لَخْرِينْ وُخُوتْ رَبْنَا يَسُوعْ وصَفَا؟. ⁶ولَا غِيرْ أَنَايَا وبَرْنَابَا اَلْلِي خَاصْنَا نْكَسْبُو رْزَقْنَا مَنْ خَدْمَة يَدِينَا؟⁷كَاشْ وَاحَدْ دْخَلْ لْلعَسْكَرْ ويْخَلَصْ مَنْ جِيبَهْ؟ وكَاشْ وَاحَدْ غْرَسْ اَلدَالِيَةْ ومَا كْلاَشْ مَنْ غَلاَتْهَا؟ ولَا كَاشْ وَاحَدْ سْرَاحْ لَغْنَمْ ومَا شْرَبْشْ مَنْ حْلِيبْهَا؟. ⁸وَاشْ تْخَمَمْ بَلِي أنَايَا نَتْكَلَمْ فَالصْوَالَحْ هَادِ مَنْ رَاسِي؟ وَاشْ اَلشَرْعْ مَا يْقُولْشْ؟ يْقُولْ كِيفْ كِيفْ فِي هَادْ اَلصْوَالَحْ؟⁹مَكْتُوبْ فَشَرْعْ مُوسَى:" مَا تْدِيرْشْ الْكَمَامَةْ عْلَى فَمْ اَلْفَرْدْ وهُوَ يَدْرَسْ فَالْغَلَة". وَاشْ الله يْهَتَمْ بَالثِيرَانْ. ¹⁰وَلاَ يْقُولْ هَادْ اَلشِي عْلَى جَالْنَا حْنَايَا؟ إِيهْ تَكْتَبْ عْلَى جَالْنَا. خَاصْ اَلْلِي يَحْرَثْ وَالْلِي يَدْرَسْ يْكُونْ عَنْدْهُمْ اَلرَجَا بَلِي كُلْ وَاحَدْ يَدِي حَقْ. ¹¹إلاَ كُنَا حْنَا زْرَعْنَا فِيكُمْ اَلصْوَالَحْ اَلرُوحِيَةْ، عْلاَهْ بَزَافْ عْلِينَا إلاَ حْصَدْنَا مَنْكُمْ اَلصْوَالَحْ اَلْمَادِيَةْ.¹²كَايَنْ وَحَدْ خْرِينْ عَنْدْهُمْ الْحَقْ فِيكُمْ، مَاشِي حْنَا اَلْلُوْلَى مَنْهُمْ؟ وحْنَا مَا طْلَبْنَاشْ هَادْ اَلْحَقْ، وصْبَرْنَا عْلَى كُلْشِي بَاشْ مَا نْكُونُوشْ عَثْرَةْ لِلإِنْجِيلْ الْمَسِيحْ. ¹³مَا تْعَرْفُوشْ بَلِي هَادُوكْ اَلْلِي كَانُوا يْخَدْمُوا فْبِيتْ الله، وهَادُوكْ اَلْلِي كَانُو يْخَدْمُو فَالْمَذْبَحْ كَانُو يَدُو حَقْهُمْ مَنْ هَادَاكْ اَلشِي لِيْمَدُوهْ فَالْمَذْبَحْ. ¹⁴هَاكَا خْبَرْ رَبِي بَاشْ حَتَى اَلْلِي يْخَبْرُو بَالْإِنْجِيلْ إِعِيشُو مَنْ اَلْإِنْجِيلْ.¹⁵وابَصَحْ أنَا عُمْرِي مَا سْتَافَدْتْ مَنْ هَادْ اَلصْوَالَحْ، ومَا كْتَبْتْ هَادْ اَلشِي بَاشْ نَطْلَبْ حَاجَة، خِيرْ لِي نْمُوتْ و لاَ يَحْرَمْنِي حَدْ مَنْ هَادْ اَلْإِفْتِخَارْ. ¹⁶كِي نْخَبَرْ بَالْإِنْجِيلْ عْلاَهْ نَفْتَخَرْ، هَادَشِي وَاجَبْ عْلِيَ، ويَا وِيلِي لُوكَانْ مَا نْخَبَرْشْ بَالْإِنْجِيلْ!.¹⁷لُوكَانْ كُنْتْ نْدِيرْ هَادْ الْخِدْمَة بْخَاطْرِي نَسْتَاهَلْ خْلاَصْ عْلِيهَا، ولَكِنْ رَاهِي مَسْؤُولِيَة أَئْتَمَنِي عْلِيهَا رَبِي. ¹⁸وَاشْ هِيَ الْخَلْصَة تَاعِي؟ هِيَ نْخَبَرْ بَالْإِنْجِيلْ بْلاَ خْلاَصْ، وبْلاَ مَا نَطْلَبْ الْحَقْ تَاعِي اَلْلِي مَدَهْ لِي الْإِنْجِيلْ فْخَدْمَتِي.¹⁹وأنَا حُرْ مَانِيشْ عَبْدْ لْحَدْ، ولَكِنْ وَلِيتْ عَبْدْ لْكُلْ وَاحَدْ بَاشْ نَرْبَحْ بَزَافْ اَلنَاسْ. ²⁰ووَلِيتْ عَنْدْ الْيَهُودْ كِيمَا يَهُودِي بَاشْ نَرْبَحْهُمْ، ووَلِيتْ عَنْدْ اَلنَاسْ اَلْلِي تَحْتْ اَلشَرْعْ كِيمَا انَا تَحْتْ اَلشَرْعْ بَاشْ نَرْبَحْهُمْ.²¹وعَنْدْ اَلْلِي مَا عَنْدْهُمْ شَرْعْ كِيمَا مَا عَنْدِيشْ اَلشَرْعْ بَاشْ نَرْبَحْهُمْ، والشَرْعْ تَاعِي مَنْ عَنْدْ الله وَانَا تَحْتْ شَرْعْ الْمَسِيحْ. ²²ووَلِيتْ عَنْدْ اَلضْعَافْ فَالْإِيمَانْ كِيمَا هُمَا بَاشْ نَرْبَحْهُمْ، ووَلِيتْ لْڤاعْ اَلنَاسْ كُلْ حَاجَة بَاشْ نَسْلَكْ وَحْدِينْ مَنْهُمْ كِمَا كَانْ الْحَالْ. ²³وهَادْ اَلشِي نْدِيرَهْ عْلَى جَالْ الْإِنْجِيلْ بَاشْ نْشَارَكْ فَالْبَرَكَاتْ تَاعَهْ.²⁴مَا تْعَرْفُوشْ بَلِي اَلْلِي يَتْسَابْقُو فَالْجَرْيْ ڤَاعْ يَجْرُوا، وبَصَحْ وَاحَدْ مَنْهُمْ غَادِي يَرْبَحْ الْجَائِزَة؟ جْرُوا نْتُمَا ثَانِي بَاشْ تْرَبْحُو!. ²⁵ورَاهْ ڤَاعْ اَلْلِي يَتْسَابْقُو، يَدَرْبُو مْلِيحْ بَاشْ يْجِيبُوا الْمِيدَالِيَاتْ اَلْلِي يَفْنَاوْ ولَكِنْ تَعْنَا مَاتَفْنَاشْ. ²⁶وهَكَا، رَانِي مَانَجْرِيشْ بْلاَمَا نَعْرَفْ الْمَقْصُودْ، ومَا نَضْرَبْشْ كِمَا هَادَاكْ اَلْلِي يَضْرَبْ فَالَهْوَا، ²⁷ورَانِي نَقْهَرْ الْجَسَدْ تَاعِي ونَغْلَبْهَا بَاشْ مَانَخْسَرْشْ رُوحِي بَعْدْ مَا خْبَرْتْ اَلنَاسْ لَخْرِينْ بَالْإِنْجِيلْ.

Chapter 10

¹يَاخُوتِي بْغِيتْكُمْ تْعَرْفُوا بَلِي جْدُودْنَا ڤَاعْ كَانُو تَحْتْ اَلسْحَابَة، وڤَاعْ قَطْعُو الَبْحَرْ. ²وڤَاعْ تْغَطْسُو فَالسْحَابَة وفْالَبْحَرْ لِتَبْعُو مُوسَى. ³وڤَاعْ كْلاَوْ مَاكْلَة رُوحِيَة وَحْدَة، ⁴وڤَاعْ شَرْبُو شْرَابْ رُوحِي وَاحَدْ، كَانُو يْشَرْبُو مَنْ وَاحَدْ أَصَخْرَة أرُوحِيَة كَانَتْ مْعَاهُمْ، وهَادْ اَلصَخْرَة كَانَتْ الْمَسِيحْ.⁵هَكَاكْ، الله مَكَانَشْ فَرْحَانْ بَزَافْ مَنْهُمْ، وتْقَتْلُو فَي الصَحْرَا. ⁶وهَادْ اَلصْوَالَحْ صْرَاتْ مِثَالْ لِينَا، بَاشْ حَتَى حْنَا مَا نَتْشَهَاوْشْ الَشَرْ كِمَا تْشَهَاوَهْ هُمَا،⁷مَا تْعَبْدُوشْ الْأَصْنَامْ كِمَا دَارُو وَحْدِينْ مَنْهُمْ، كِيمَا مَكْتُوبْ فَكْتَابْ الله: "جْلَسْ اَلشَعْبْ بَاشْ يَاكُلْ ويَشْرَبْ، ومَنْ بَعْدْ نَاضُو يْلَعْبُو". ⁸ومَا نْفَسْدُوشْ كِمَا فَسْدُو وَحْدِينْ مَنْهُمْ، وفَنْهَارْ وَاحَدْ مَاتُو ثْلاَثَ وعَشْرِينْ أَلْفْ وَاحَدْ،⁹ومَانْجَرْبُوشْ الْمَسِيحْ كِمَا جَرْبُوهْ وَحْدِينْ مَنْهُمْ ، وهَلْكُوهُمْ الْأَفَاعِي. ¹⁰ومَانْدَمَدْمُوشْ كِماَ دَمَدْمُو وَحْدِينْ مَنْهُمْ، وهْلَكْهُمْ مَلاَك ْالْمُوتْ.¹¹وهَادْ اَلصْوَالَحْ ڤَاعْ صْرَاتْ لِيهُمْ بَاشْ تْكُونْ مِثَالْ، وتْكَتْبَاتْ لِينَا حْنَا اَلْلِي نْعِيشُو فْهَادْ اَلزْمَانْ بَاشْ تْنَبَهْنَا. ¹²اَلْلِي يَحْسَبْ رُوحَهْ وَاقَفْ، يْرَدْ بَالَهْ يْطِيحْ. ¹³وُفِينْ مَا تْجَرَبْتُو، خَاصْكُمْ تْعَرْفُو بَلِي بْنَادَمْ يْفُوتْ فْهَادْ اَلتَجَارِبْ، وبَصَحْ الله أَمِينْ، ومَاغَادِيشْ يْخَلِيكُمْ تَتْجَرْبُو كْثَرْ مَنْ جَهْدْكُمْ وغَادِي يْدِيرْ لِيكُمْ مْعَ التَجْرِبَة حَلْ بَاشْ تْقَدْرُو تْصَبْرُو.¹⁴عْلَى هَادْ اَلشِي يَا حْبَابِي، بَعْدُو عْلَى عِبَادَة الْأَصْنَامْ. ¹⁵رَانِي نَتْكَلَمْ كِيمَا نَتْكَلَمْ لَلْحُكَمَاء، ونْتُمْ حَكْمُو فْهَادَشِي اَلْلِي نْقُولْ. ¹⁶كَاسْ الْبَرَكَة اَلْلِي نْبَارْكُوهَا، مَاشِي هُوَ اَلشَرِكَة فْي دَمْ الْمَسِيحْ؟ الْخُبْزْ اَلْلِي نْقَطْعُوهْ، مَاشِي هُوَ اَلشَرِكَة فْي جَسَدْ الْمَسِيحْ. ¹⁷حْنَا بَزَافْ ولَكِنْ خُبْزَة وَحْدَة، حْنَا كُلْنَا جَسَدْ وَاحَدْ، كُلْنَا نْشَارْكُو فْخُبْزَة وَحْدَة.¹⁸شُوفُو شَعْبْ إِسْرَائِيلْ، مَاشِي اَلْلِي يَاكْلُو اَلذَبَائِحْ، هُمْ اَلْلِي يْشَارْكُو فْخِدْمَة الله فَالْمَذْبَحْ؟. ¹⁹وَاشْ نْقُولْ؟ اَلذَبِيحَة تَاعْ اَلصَنَمْ عَنْدْهَا قِيمَةْ ولاَ اَلصَنَمْ هُوَ اَلْلِي عَنْدَهْ قِيمَة؟²⁰لاَ! بَصَحْ اَلْلِي يْذَبْحُوهْ اَلنَاسْ لِمَيْعَبْدُوشْ الله، هُوَ مَذْبُوحْ لَلشَيَاطِينْ مَاشِي لله. ومَا بْغِيتْكُمْشْ نْتُمْ تْشَارْكُو مْعَ الشَيَاطِينْ. ²¹مَاتْقَدْرُوشْ تْشَرْبُو مَنْ كَاسْ اَلرَبْ وكَاسْ اَلشَيَاطِينْ. ومَا تْقَدْرُوشْ تْشَارْكُو فْمَايْدَةْ اَلرَبْ ومَايْدَةْ اَلشَيَاطِينْ. ²²وَاشْ بْغِينَا نَتْسَبْبُو فَالْغِيرَة تَاعْ اَلرَبْ؟ وَاشْ حْنَا قَاوْيِينْ مَنُو؟.²³كُلْشِي حْلاَلْ ولَكِنْ مَاشِي كُلْشِي يَنْفَعْ. "كُلْشِي حْلاَلْ ولَكِنْ مَاشِي كُلْشِي يَبْنِي". ²⁴وحَتَى وَاحَدْ مَا خَاصَهْ يَطْلَبْ الْخِيرْ غِيرْ لْرُوحَهْ، ولَكِنْ خَاصَهْ يَطْلَبْ الْخِيرْ لْغِيرَهْ.²⁵كُلْ مَايَتْبَاعْ فَسُوقْ اللْحَمْ كُولُوهْ بْلاَمَا تْسَقْسِيوْ بَاشْ تْرَيْحُو الْبَالْ تَاعْكُمْ. ²⁶لِأَنُو "اَلاَرْضْ وڤَاعْ لِي فِيهَا هُوَ لَرَبْ". ²⁷وِإلاَ عْرَضْ عْلِيكُمْ وَاحَدْ مَاشِي مُوْمِنْ وقْبَلْتُو بَاشْ تَمْشِيوْ عَنْدَهْ، كُولُو مَنْ كُلْشِي لِيْمَدَلْكُمْ بْلاَمَا تْسَوْلُو بَاشْ تْرَيْحُو بَالْكُمْ.²⁸وبَصَحْ لِي يْقُولَكْ "هَادْ اَلذَبِيحَة رَاهَا تَاعْ الْأَصْنَامْ"، مَا تَكْلُوشْ مَنْهَا، عْلَجَالْ كْلاَمَهْ وتْرَيَحْ بَالَكْ."لْأَنُو كُلْشِي فَالاَرْضْ لْرَبِي". ²⁹مَا نَقْصَدْشْ بَالَكْ نْتَ، بَصَحْ بَالْ لْلاَخَرْ. عْلاَشْ اَلْبَالْ تَاعْ وَاحَدْ أَخَرْ يَحْكَمْ عْلَى اَلْحُرِيَة تَاعِي؟. ³⁰كِي تَاكُلْ شْكُرْ الله عْلَى كُلْشِي، عْلاَشْ يْلُومْنِي وَاحَدْ أَخَرْ عْلَى حَاجَة شْكَرْتْ الله عْلِيهَا؟.³¹كِي تَاكْلُو ولاَ تْشَرْبُو ولاَ تْدِيرُو أَيِ حَاجَة، دِيرُو كُلْشِي بَاشْ تْمَدُو اَلْعَزْ لله. ³²مَا تْكُونُوشْ سْبَابْ فَالذُنُوبْ، لاَ لْيَهُودْ ولاَ لْيُونَانِيِينْ ولاَ كَنِيسَة الله. ³³دِيرُو كِيمَا أنَا نْسَيِي نَرْضَي ڤَاعْ اَلنَاسْ فْكُلْشِي، ومَا نْقَلَبْشْ عْلَى مَصْلَحْتِي ولَكِنْ عْلَى مَصْلَحَة بْزَافْ اَلنَاسْ بَاشْ يْسَلْكُو.

Chapter 11

¹دِيرُو كِمَا أَنَا، حَتَى أَنَا نْدِيرْ كِمَا الْمَسِيحْ. ²رَانِي نَشْكُرْكُمْ يَا الْخُوتْ كِي تْفَكْرُونِي فِكُلْ وَقْتْ، وتَسْتَحَفْضُو عْلَى الْعَادَاتْ كِيمَا وْصَلَتْهَا لِيكُمْ. ³بْغِيتْكُمْ تْعَرْفُو بَلِي اَلرَاسْ عْلَى الرَاجَلْ هُوَ الْمَسِيحْ، والرَاسْ عْلَى الَمْرَاة هُوَ الرَاجَلْ، والرَاسْ عْلَى الْمَسِيحْ هُوَ الله. ⁴كُلْ رَاجَلْ كِيْصَلِي ولاَ كِيَتْنَبَأْ ورَاسَهْ مْغَطِي، يْجِيبْ الْعَارْ لْرَاسَهْ.⁵وكُلْ مَرَا تْصَلِي ولاَ تَتْنَبَأْ ورَاسْهَا عَرْيَانْ، تْجِيبْ الْعَارْ لْنَفْسْهَا، رَاهَا كِيمَا مْحَسْنَة رَاسْهَا. ⁶إِلاَ كَانَتْ الَمْرَاة مَا تْغَطِيشْ رَاسْهَا، رَاهْ وَاجَبْ عْلِيهَا تَقْطَعْ شَعَرْهَا، ورَاهْ حْشُومَة تَقْطَعْ الَمْرَاة شَعَرْهَا ولاَ تْحَسْنَهْ، وَاجَبْ عْلِيهَا تْغَطِيهْ.⁷والرَاجَلْ مَا خَاصُوشْ يْغَطِي رَاسَهْ، عْلَى خَاطَرْ هُوَ صُورَة الله والْعَزْ تَاعُو، ولَكِنْ الَمْرَأة هِيَ الْعَزْ تَاعْ اَلرَاجَلْ. ⁸عْلَى خَاطَرْ مَاشِي اَلرَاجَلْ هُوَ اَلْلِي جَا مَنْ الَمْرَأة، ولَكِنْ الَمْرَأة هِيَ اَلْلِي جَاتْ مَنْ اَلرَاجَلْ.⁹ومَاشِي اَلرَاجَلْ لِتَخْلَقْ عْلَى جَالْ الَمْرَأة، ولَكِنْ الَمْرَأة هِيَ اَلْلِي تْخَلْقَتْ عْلَى جَالْ اَلرَاجَلْ. ¹⁰ولْهَادَشِي خَاصْ الَمْرَا تْكُونْ عَنْدْهَا اَلسُلْطَةْ عْلَى رَاسْهَا عْلَى جَالْ الْمَلاَيْكَة.¹¹وهَكَا فَالرَبْ، اَلرَاجَلْ مَايَقْدَرْشْ يَقْعَدْ بْلاَ مْرَاة، والَمْرَاة مَاتَقْدَرْشْ تَقْعَدْ بْلاَ رَاجَلْ. ¹²كِمَا جَاتْ الَمْرَاة مَنْ اَلرَاجَلْ ، هَكَا اَلرَاجَلْ تَوْلَدْ مَنْ الَمْرَأة، ولَكِنْ ڤَاعْ اَلصْوَالَحْ مَنْ الله.¹³نْتُمْ حَكْمُو بَرْوَاحْكُمْ وَاشْ يْلِيقْ لَلَمْرَاة تْصَلِي لله ورَاسْهَا عَرْيَانْ؟. ¹⁴رَاهْ اَلطَبِيعَة تْعَلَمْكُمْ بَلِي عِيبْ عْلَى اَلرَاجَلْ يْخَلِي شَعْرَهْ طْوِيلْ، ¹⁵إِلاَ الَمْرَأة سَرْحَتْ شَعَرْهَا رَاهْ هُوَ الْعَزْ تَاعْهَا! اَلشَعْرْ تَاعْهَا فَبْلاَصَة الَغْطَا. ¹⁶وِإلاَ كَايَنْ وَاحَدْ بَاغِي يَعْرَضْ، رَاهْ هَادَشِي مَاشِي مَنْ عَادَتْنَا وَلاَ مَنْ عَادَةْ كَنَايَسْ الله.¹⁷وَأنَا نْوَصِيكُمْ بْهَادَشِي رَانِي مَاشِي نَشْكُرْكُمْ، عْلاَشْ اَلْإِجْتِمَاعَاتْ تَاعْكُمْ يْضَرُو كْثَرْ مَا يْنَفْعُو. ¹⁸سْمَعْتْ بَلِي مَارَاكُومْشْ مَتَافْقِينْ كِي تَجْتَمْعُو فَالْكَنِيسَة، ورَانِي مَتْأَكَدْ شْوَيَ مَنْ هَادْ الْحَاجَة. ¹⁹لاَبُدْ مَا يْكُونُو بِينَاتْكُمْ جْمَاعَاتْ، بَاشْ حَتَى هَادُوكْ اَلْلِي رَاسْخِينْ بِينَاتْكُمْ يْبَانُو.²⁰ومَلِي تَجْتَمْعُو مْعَ بَعْضِيَاتْكُمْ، مَا تَجْتَمْعُوشْ بَاشْ تَاكْلُو الَعْشَا تَاعْ اَلرَبْ. ²¹كِيَاكُلْ وَاحَدْ ويَزْرَبْ ويَاخْذَهْ عْشَاهْ، ولاَخْرِينْ يْقَعْدُو بَالْجُوعْ، ووَاحَدْ خْرِينْ كِي يْشَرْبُو حَتَى يْسَكْرُو. ²²وَاشْ مَا عَنْدْكُومْشْ دْيَارْ وِينْ تَاكْلُو وتْشَرْبُو؟ وَلاَ رَاكُمْ تْحَقْرُوا كَنِيسَةْ الله وتْحَشْمُو اَلنَاسْ اَلْلِي مَا عَنْدْهُمْشْ؟ وَاشْ نْقُولْكُمْ؟ غَادِي نَشْكُرْكُمْ عْلَى هَادْ اَلشِي؟ لاَ! فْهَادِي مَاغَادِيشْ نَشْكُرْكُمْ!.²³هَادَكْ اَلشِي اَلْلِي جَبْتَهْ مَنْ اَلرَبْ مَدِيتَهْ لِيكُمْ تَانِي، بَالْلِي اَلرَبْ يَسُوعْ فَالْلِيلَة اَلْلِي سَلْكُوهْ فِيهَا، خْدَا الْخُبْزْ. ²⁴وشْكَرْ الله وقَطْعَهْ وقَالْ "هَادَا هُوَ الْجَسَدْ تَاعِي، اَلْلِي غَادِي يَنْكَسِرْ عْلَى جَالْكُمْ. دِيرُو هَادْ اَلشِي بَاشْ تْفَكْرُونِي".²⁵وبَعْدْ مَا تْعَشَاوْ رْفَدْ اَلْكَاسْ وقَالْ "هَادْ اَلْكَاسْ رَاهْ هُوَ الْعَهْدْ الْجَدِيدْ بَالدَمْ تَاعِي، كُلْ مَا تْشَرْبُو مَنْهَا تَتْفَكْرُونِي". ²⁶كُلْ مَا تَكْلُو هَادْ الْخُبْزْ، وتْشَرْبُو هَادْ الْكَاسْ، رَاكُمْ تْخَبْرُو بْمُوتْ اَلرَبْ حَتَى يْعَاوَدْ يْجِي.²⁷وعْلَى هَادَشِي كُلْ لِيَاكُلْ مَنْ هَادْ الْخُبْزْ، وَلاَ شْرَبْ هَادْ الْكَاسْ تَاعْ اَلرَبْ بْلاَمَا يَسْتَاهَلْ، رَاهْ يَذْنَبْ فْحَقْ جَسَدْ تَاعْ اَلرَبْ والدَمْ تَاعُوا. ²⁸ولَكِنْ خَاصْ كُلْ وَاحَدْ يْمَيَزْ فِي رُوحَهْ، عَادْ يَاكُلْ مَنْ الْخُبْزْ و يَشْرَبْ مَنْ الْكَاسْ، ²⁹اَلْلِي يَاكُلْ ولِي يَشْرَبْ بْلاَمَا يَفْهَمْ جَسَدْ تَاعْ اَلرَبْ، رَاهْ كِيمَا يَاكُلْ ويَشْرَبْ اَلْحُكْمْ عْلَى رُوحَهْ. ³⁰وعْلَى هَادَشِي كَايَنْ فِيكُمْ بَزَافْ اَلْلِي ضْعَافْ ومْرَاضْ وبَزَافْ اَلْلِي مَاتُو.³¹ولُوكَانْ حْكَمْنَا عْلَى رَاسْنَا مَا يَتَحْكَمْشْ عْلِينَا ³²بَصَحْ اَلرَبْ حْكَمْ عْلِينَا بَاشْ يَأَدَبْنَا ومَا نَتْعَاقْبُوشْ مْعَ النَاسْ تَاعْ اَلدَنْيَا.³³عْلَى هَادْ اَلشِي يَا خَاوْتِي، كِي تَجْتَمْعُوا عْلَى الَعْشَا تَاعْ اَلرَبْ تْقَارْعُوا بَعْضِيَاتْكُمْ. ³⁴وإلاَ كَانْ وَاحَدْ جِيعَانْ، خَاصَهْ يَاكُلْ فْدَارَهْ بَاشْ مَا يَتَحْكَمْشْ عْلِيكُمْ ونْتُمْ مَجْتَمْعِينْ، وصْوَالَحْ لُخْرَى غَادِي نْقُولْكُمْ وَاشْ تْدِيرُو فِيهَا كِي نْجِي.

Chapter 12

¹فِيمَا يَخُصْ الْمَوَاهِبْ اَلرُوحِيَة، رَانِي مَا بْغِيتْشْ يَا الْخُوتْ تْكُونُو مَا تْعَارْفُوهُمْشْ. ²ورَاكُمْ تْعَرْفُو كِيفَاشْ كُنْتُو مَنْ اَلشُعُوبْ اَلْلِي مَا يْعَبْدُوشْ الله، كُنْتُو تْعَبْدُو الْأَصْنَامْ ومَجْرُورِينْ مُورَاهُمْ. ³بْغِيتْكُمْ تْعَرْفُو بَلِي مَاكَاشْ وَاحَدْ وهُوَ يَتْكَلَمْ بَالرُوحْ اَلْقُدُسْ يْقُولْ : يَسُوعْ مَلْعُونْ، ومَكَاشْ وَاحَدْ يَقْدَرْ يْقُولْ: يَسُوعْ هُوَ رَبْ، مَنْ غِيرْ أَرُوحْ الْقُدُسْ.⁴رَاهْ كَايَنْ بَزَافْ مَنْ الْمَوَاهِبْ اَلرُوحِيَةْ، بَصَحْ إِيجُوا مَنْ رُوحْ وَاحَدْ. ⁵وكَايَنْ بَزَافْ مَنْ الْمَسْؤُلِيَاتْ، ولَكِنْ اَلرَبْ وَاحَدْ. ⁶وكَايْنِينْ بَزَافْ مَنْ الْخَدَمَاتْ، وبَصَحْ الله وَاحَدْ، هُوَ اَلْلِي يْعَاوَنْ اَلنَاسْ بَاشْ كُلْ وَاحَدْ يْدِيرْ خَدَمْتَهْ.⁷وبَصَحْ كُلْ وَاحَدْ يْمَدْلَهْ اَلرُوحْ الْقُدُوسْ بَاشْ يْبَيَنْ الْمَوْهِبَة اَلْلِي تَنْفَعْ. ⁸وهَكَا وَاحَدْ مَدْلَهْ بَالرُوحْ كْلاَمْ الْحِكْمَة، ووَاحَدْ لَخَرْ كْلاَمْ الْمَعْرِفَة، وڤَاعْ مَنْ رُوحْ وَاحَدْ.⁹وبْنَفْسْ اَلرُوحْ مَدْ لْوَاحَدْ الْإِيمَانْ، ولْوَاحَدْ اَخَرْ مَوْهِبَة تَاعْ اَلشِفَاءْ بْنَفْسْ اَلرُوحْ. ¹⁰ولْوَاحَدْ أَخَرْ مَدْلَهْ الْقُوَة بَاشْ يْدِيرْ الْمُعْجِزَاتْ، ولاَخَرْ اَلنُبُوَة، ولاَخَرْ يْمَيَزْ الْأَرْوَاحْ، ولاَخَرْ يَتْكَلَمْ بْلُغَاتْ مَخْتَلْفَة، ولاَخَرْ الَتَرْجَمَة لْهَادِيكْ اَللُغَاتْ. ¹¹وهَادْ اَلصْوَالَحْ ڤَاعْ يْدِيرْهُمْ رُوحْ وَاحَدْ، ويْمَدْهَا لِكُلْ وَاحَدْ كِيمَا بْغَا هُوَ.¹²وكِمَا الْجَسَدْ وَاحَدْ وُفِيهْ بَزَافْ تَاعْ الْأَطْرَافْ، وهَادْ الْأَطْرَافْ بَزَافْ وبَصَحْ مَتَحْدِينْ، رَاهْ هَكَا حَتَى الْمَسِيحْ. ¹³ڤَاعْ تَغْطَسْنَا بَرُوحْ وَاحَدْ بَاشْ نْوَلُوا جَسَدْ وَاحَدْ، سِوَا يَهُودْ وَلاَ يُونَانِيِينْ، عَبِيدْ وَلاَ أَحْرَارْ، كُلْنَا تْسَقِينَا بْرُوحْ وَاحْدَ.¹⁴وَالْجَسَدْ رَاهْ مَاشِي طَرَفْ وَاحَدْ، ولَكِنْ عَنْدْهْ بَزَافْ تَاعْ مْفَاصَلْ . ¹⁵إلاَ قَالْ الْكَرْعْ "أَنَا مَاشِي يَدْ، أَنَا مَاشِي مَنْ الْجَسَدْ"، وَاشْ هَادَا يَعْنِي بَلِي هِيَ مَاشِي مَنْ الْجَسَدْ؟. ¹⁶ولاَ قَالَتْ الَوْذَنْ: " أَنَا مَاشِي عِينْ، أَنَا مَاشِي مَنْ الْجَسَدْ"، وَاشْ هَادْ يَعْنِي بَلِي هِيَ مَاشِي مَنْ الْجَسَدْ؟. ¹⁷إِلاَ كَانْ الْجَسَدْ ڤَاعْ عِينْ، وِينْ هُوَ اَلسَمْعْ؟ وِإلاَ ڤَاعْ اَلسَمْعْ، وِينْ هُوَ اَلشَمْ؟.¹⁸ولَكِنْ الله دَارْ كُلْ الَمْفَاصَلْ فَالْجَسَدْ كِمَا بْغَا هُوَ. ¹⁹ولُو كَانْ كَانُو قَالْ مَنْ مْفَاصَلْ وَاحَدْ، وِينْ هُوَ الْجَسَدْ؟. ²⁰مْفَاصَلْ بَزَافْ، ولَكِنْ جَسَدْ وَاحَدْ.²¹وعْلَى هَادَشِي مَا تَقْدَرْشْ تْقُولْ الْعِينْ لَلْيَدْ:" أَنَا مَا نَحْتَاجَكْشْ!". وَلاَ الرَاسْ يْقُولْ لَرَجْلِينْ:" أَنَا مَانَحْتَاجْكُمْشْ!". ²²وبَزْيَادَة عْلَى هَادْ الشِي الَمْفَاصَلْ تَاعْ الْجَسَدْ اَلْلِي يْبَانُو ضْعَافْ، رَاهُمْ مْهَمِينْ. ²³ولَمْفَاصَلْ تَاعْ الْجَسَدْ اَلْلِي نْحَسْبُوهُمْ مَاعَنْدْهُمْشْ قِيمَة، نْمَدُولْهُمْ قِيمَة كْثَرْ، ولَمْفَاصَلْ اَلْلِي مَايْبَانُوشْ نَتْهَلاَوْ فِيهُمْ بَزَافْ. ²⁴أمَا الَمْفَاصَلْ اَلْلِي بَايْنِينْ مَرَاهُمْشْ مَحْتَاجِينْ لْهَادْ اَلشِي، ولَكِنْ الله دَارْهُمْ فَي الْجَسَدْ ويَهْتَمْ حَتَى بَالَمْفَاصَلْ اَلْلِي مَاعَنْدْهُمْشْ قِيمَة.²⁵بَاشْ مَا يْكُونْشْ اَلتَفْرِيقْ فَالْجَسَدْ، ولَكِنْ يْكُونْ اهْتِمَامْ كِيفْ كِيفْ فْالَمْفَاصَلْ لْبَعْضِيَاتْهُمْ. ²⁶وَلاَ كَانْ طَرَفْ وَاحَدْ يَتْعَذَبْ، رَاهْ ڤَاعْ لَمْفَاصَلْ لَخْرِينْ يَتْعَذْبُو مْعَاهْ، وَلاَ طَرَفْ وَاحَدْ مَدُولَهْ قِيمَة، رَاهْ ڤَاعْ لَمْفَاصَلْ لَخْرِينْ يْفَرْحُو مْعَاهْ. ²⁷ونْتُمْ رَاكُمْ جَسَدْ الْمَسِيحْ، وكُلْ وَاحَدْ مَنْكُمْ طَرَفْ فِيهَا.²⁸والله حَطْ كُلْ وَاحَدْ فَبْلاَصْتَهْ فَالْكَنِيسَة، اَلرُسُلْ اَللَوْلِينْ، وَالْأَنْبِيَاءْ اَلثَانْيِينْ، وُالَمْعَلْمِينْ هُمْ اَلثَالْثِينْ، ومَنْ بَعْدْ اَلْلِي يْدِيرُو الْمُعْجِزَاتْ، ومَنْ بَعْدْ اَلْلِي عَنْدْهُمْ مَوَاِهْب شِفَاءْ، وَاَلْلِي يْعَاوْنُو، والْمَسْؤُولِينْ عْلَى الْخَدَمَاتْ، والْلِي يَتْكَلْمُوا بْلُغَاتْ مُخْتَلِفَة. ²⁹وَاشْ ڤَاعْ رَاهُمْ رُسُلْ؟ وَلاَ ڤَاعْ رَاهُمْ أَنْبِيَاءْ؟ وَلاَ ڤَاعْ رَاهُمْ مُعَلِمِينْ؟ وَلاَ ڤَاعْ يْدِيرُو مُعْجِزَاتْ؟.³⁰وَاشْ عَنْدْهُمْ ڤَاعْ مَوَاهِبْ شِفَاءْ؟ وَلاَ ڤَاعْ رَاهُمْ يَتْكَلْمُوا بْلُغَاتْ؟ وَلاَ ڤَاعْ رَاهُمْ يَتَرَجْمُو؟. ³¹وبَصَحْ بْغَاوْ بَزَافْ الْمَوَاهِبْ الَمْلِيحَة، وَأنَا نْبَيَنَلْكُمْ اَلطْرِيقْ الَمْخَيْرَةْ.

Chapter 13

¹إِلاَ رَانِي نَتْكَلَمْ بْلُغَاتْ الَنَاسْ والْمَلاَيْكَة، ومَا عَنْدِيشْ الْمَحَبَة، رَانِي كِي نْحَاسْ يْطَنْطَنْ وَلاَ نَاقُوسْ يَزَنْزَنْ. ²وِإلاَ كَانَتْ عَنْدِي مَوْهِبَة تَاعْ اَلنُبُوَة، ونَعْرَفْ ڤَاعْ اَلْأَسْرَارْ والْعِلْمْ، وِلاَ عَنْدِي إِيمَانْ بَاشْ نْحَوَلْ الَجْبَالْ ومَا عَنْدِيشْ الْمَحَبَة، رَانِي مَا نَسْوَ وَالُو. ³وِإلاَ صَدَقْتْ كُلْ مَاعَنْدِي، وسَبَلْتْ جَسَدْ تَاعِى بَاشْ نَحْتَرَقْ، ولَكِنْ مَا عَنْدِيشْ الْمَحَبَة، رَاهْ هَادْ اَلشِي مَا يَنْفَعْنِي بْوَالُو.⁴الْمَحَبَة تَصْبَرْ، وتَتْحَنَنْ، الْمَحَبَة مَا تَحْسَدْشْ، الْمَحَبَة مَا تَفْتَخَرْشْ ومَا تَتْكَبَرْشْ. ⁵الْمَحَبَة مَا تَقْبَاحْشْ وتْحَوَسْ عْلَى مَصْلَحَتْهَا،ومَا تَتْقَلَقْشْ ومَا تْحَوَسْشْ عْلَى الشَرْ. ⁶الْمَحَبَة مَا تَفْرَحْشْ بَالضُلْمْ، ولَكِنْ تَفْرَحْ بَالْحَقْ. ⁷الْمَحَبَة تْسَامَحْ عْلَى كُلْ شِي، وتْثِيقْ فْكُلْشِي، وتَصْبَرْ عْلَى كُلْشِي.⁸الْمَحَبَة مَا تْطِيحْشْ، ولَكِنْ اَلنُبُوَاتْ مَا تْدُومْشْ، واللُغَاتْ تَكْمَلْ، والْمَعْرِفَة مَا تْدُومْشْ. ⁹الْمَعْرِفَة تَاعْنَا مَحْدُودَة، والنُبُوَة تَاعْنَا مَحْدُودَة. ¹⁰بَصَحْ كِيجِي لْكَامَلْ يَقْلَعْ ڤَاعْ اَلْلِي هُوَ نَاقَصْ.¹¹مَلِي كُنْتْ وَلْدْ صْغِيرْ، كُنْتْ نَتْكَلَمْ كِي وَلْدْ اَلصْغِيرْ، ونْفَكَرْ كِي وْلَدْ اَلصْغِيرْ، ونْمَيَزْ كِيمَا وَلْدْ اَلصْغِيرْ. وبَصَحْ كِيوَلِيتْ رَاجَلْ بَعَدْتْ كُلْ هَادْ اَلشِي اَلْلِي كَانْ فِيَا مَلِي كُنْتْ وَلْدْ الصْغِيرْ. ¹²وضُرْوَكْ حْنَا نْشُوفُو فْالَمْرَايَا تَصْوِيرَة مَاهِيشْ تْبَانْ بَزَافْ، ولَكِنْ مَنْ بَعْدْ غَادِي نْشُوفُوهَا وَجْهْ لَلْوَجْهْ، ضُرْوَكْ نْعَرْفُو غِيرْ شْوَيَا. وفْهَدِيكْ اَلسَاعَة غَادِي تْكُونْ الْمَعْرِفَة تَاعْنَا كَامْلَة كِيمَا يَعْرَفْنِي الله. ¹³وضُرْوَكْ هَادِي اَلثْلاَثَة لِغَادِي تْدُومْ: اَلْإِيمَانْ والرَجَاء والْمَحَبَة، ولَكِنْ اَلْلِي قَاوِي فْهَادْ اَلثْلاَثَة هِيَ الْمَحَبَة.

Chapter 14

¹قَلْبُوا عْلَى الْمَحَبَة وبْغِيوْ بَزَافْ الْمَوَاهِبْ اَلرُوحِيَة، وبَالْخُصُوصْ مَوْهِبَة اَلنُبُوَة. ²اَلْلِي يَتْكَلَمْ شِي لُغَة مَاشِي مَفْهُومَة، رَاهْ مَا يَتْكَلَمْشْ مْعَ النَاسْ ولَكِنْ مْعَ الله. عْلاَهْ حَتَى وَاحَدْ مَايْفَهْمُو لْأَنُو بَالرُوحْ يَتْكَلَمْ بَالْأَسْرَارْ. ³ولِي يَتْنَبَأ، رَاهْ يَتْكَلَمْ مْعَ النَاسْ بَاشْ يَبَيَنْهُمْ ويْشَجَعْهُمْ ويْقَوِيهُمْ. ⁴اَلْلِي يَتْكَلَمْ بالألسنة رَاهْ يَبْنِي رُوحَهْ، ولِي يَتْنَبَأْ رَاهْ يَبْنِي الْكَنِيسَة.⁵رَانِي بْغِيتْكُمْ ڤَاعْ تَهَدْرُوا بَلُغَاتْ مَاشِي مَفْهُومَة، ولَكِنْ مْلِيحْ تَتْنَبْأُو. اَلْلِي يَتْنَبَأْ خِيرْ مَنْ اَلْلِي يَتْكَلَمْ بِلُغَاتْ، مَنْ غِيرْ إِلاَ تَرَجْمُوهَا بَاشْ تَتْقَوَى الْكَنِيسَة. ⁶لُوكَانْ يَا الْخُوتْ نْجِي عَنْدْكُمْ وتْكَلَمْتْ بْلُغَة مَاشِي مَفْهُومَة، بْوَاشْ غَادِي نَنْفَعْكُمْ؟ مَا نَنْفَعْكُمْ بْوَالُو مَنْ غِيرْ إِلاَ تْكَلَمْتْ مْعَاكُمْ بَالْوَحْيْ وَلاَ بَالْمَعْرِفَة وَلاَ بَالنُبُوَة وَلاَ بَالتَعْلِيمْ.⁷حَتَى صْوَالَحْ تَاعْ الْمُوسِيقَة اَلْلِي مَا فِيهَمْشْ حْيَاةْ، كِيمَا الْمَزْمَارْ والْقِيتَارْ، كِي مَا تْكُونْشْ اَلنَغْمَة تَاعْهُمْ بَايْنَة، كِيفَاشْ تَفْرَقْ بِينْ اَلنَغْمَة تَاعْ الْمَزْمَارْ وَلاَ تَاعْ الْقِيتَارْ؟ ⁸وِإلَا صُوتْ الْبُوقْ مَارَاهْشْ بَايْنْ، شْكُونْ غَادِي يْوَجَدْ رُوحَهْ لَلْحَرْب؟. ⁹هَكَا حَتَى نْتُمْ إِلاَ مَا كُنْتُوشْ تَتْكَلْمُو بَكْلاَمْ مَفْهُومْ، كِيفَاشْ غَادِي نَعْرَفْ وَاشْ تْقُولْ؟¹⁰رَاهْ بْلاَ شَكْ كَايَنْ بَزَافْ تَاعْ اَللُغَاتْ فَالدَنْيَا، وكُلْ وَحْدَة فِيهُمْ عَنْدْهَا مَعْنَى. ¹¹كِي مَانَعْرَفْشْ اَللُغَة اَلْلِي يَتْكَلَمْ بِهَا وَاحَدْ، غَادِي نْوَلِي بَرَانِي بَالنَسْبَة لِيهْ، وهُوَ تَانِي بَرَانِي بَالنَسْبَة لِي.¹²وهَكَا حَتَى أَنْتُمْ، بْغِيتُو تْكُونْ عَنْدْكُمْ الْمَوَاهِبْ اَلرُوحِيَة، قَلْبُو عْلَى لِي تَبْنِي الْكَنِيسَة بَزَافْ. ¹³وعْلَى هَادَشِي اَلْلِي يَتْكَلَمْ بَلُغَة مَاهِيشْ مَفْهُومَة، خَاصَهْ يْصَلِي بَاشْ يْمَدْلَهْ الله اَلتَرْجَمَة لْهَادَاكْ اَلشِي لِيْقُولَهْ. ¹⁴عْلَى خَاطَرْ إِلاَ صَلِيتْ بْلُغَة مَاهِيشْ مَعْرُوفَة، رَاهْ رُوحِي تْصَلِي لَكِنْ عَقْلِي مَا يْسَتْفَادْ وَالُو.¹⁵كِيفَاشْ نْدِيرْ؟ غَادِي نْصَلِي بَالرُوحْ، نْصَلِي بَالْعَقْلْ، ونْسَبَح بَالرُوحْ، ونْسَبَحْ بَالْعَقْلْ. ¹⁶لُوكَانْ تَشْكَرْ بَالرُوحْ، كِيفَاشْ هَادَاكْ اَلْلِي جَا جْدِيدْ يْقُولْ "أَمِينْ" عْلَى الشُكْرْ تَاعَكْ وهُوَ مَاعْرَفْشْ وَاشْ تْقُولْ؟.¹⁷نْتَ شْكَرْتْ مْلِيحْ، لَكِنْ وَاحَدْ أَخَرْ مَاسَتْفَادْ وَالُو. ¹⁸نَشْكَرْ الله رَانِي نَتْكَلَمْ بْلُغَاتْ خِيرْ مَنْ كُلْ وَاحَدْ مَنْكُمْ، ¹⁹ولَكِنْ فَالْكَنِيسَة نَبْغِي نْقُولْ خَمْسْ كَلْمَاتْ بْعَقْلِي بَاشْ نْعَلَمْ بِهُمْ لَخْرِينْ، خِيرْ مَا نْقُولْ عَشْرَالاَفْ كَلْمَة بْلُغَة مَاشي مَفْهُومَة.²⁰يَا الْخُوتْ، مَا تْكُونُوشْ بْزُوزْ صْغَارْ فَالتَفْكِيرْ تَاعْكُمْ، ولَكِنْ كُونُو بْزُوزْ صْغَارْ فَالشَرْ وكُونُو وَاصْلِينْ فْالَفْهَامَة. ²¹مَكْتُوبْ فَكْتَابْ اَلشَرِيعَة: " رَاحْ نْكَلَمْ هَادْ اَلشَعْبْ بْفَمْ اَلنَاسْ لِيْهَدْرُو لُغَة وَاحَدْ أُخْرَي، وهَكْذَا مَايْسَمْعُونِيشْ، هَاكْذَا يْقُولْ اَلرَبْ ".²²وهَكَا رَاهْ اَللُغَاتْ بَيَانْ مَاشِي لَلْمُوْمِنِينْ ولَكِنْ لْهَادُوكْ اَلْلِي مَايْأَمْنُوشْ. ولَكِنْ اَلنُبُوَة رَاهَا مَاشِي لْهَادُوكْ اَلْلِي مَايْأَمْنُوشْ، ²³ولَكِنْ لَلْمُؤمِنِينْ. كِي تَجْتَمَعْ الْكَنِيسَة ڤَاعْ وكَانْ كُلْشِي بْلُغَاتْ مَاشِي مَفْهُومَة، ودَخْلُو وَاحْدِينْ مَاشِي قَارْيِينْ، وَلاَ مَاشِي مُؤْمِنِينْ، وَاشْ مَاغَادِيشْ يْقُولُو رَاهُمْ يْخَرْفُو؟.²⁴ولَكِنْ كِي كُلْشِي بَالنُبُوَة ودْخَلْ وَاحَدْ مَاشِي مُؤْمِنْ وَلاَ مَاشِي قَارِي، رَاهْ كُلْشِي يْلُومَهْ وكُلْشِي يَحْكَمْ عْلِيهْ. ²⁵وغَادِي يْبَانْ اَلشِي اَلْلِي مْخَبِي فَالْقَلْبْ ويَرْكَعْ ويَسْجُدْ لله ويَعْتَرَفْ بَلِي بَالصَحْ الله فِيكُمْ.²⁶وَاشْ لاَزَمْ تْدِيرُو يَا الْخُوتْ؟ كِي تَجْتَمْعُو، وكُلْ وَاحَدْ مَنْكُمْ عَنْدَهْ مَزْمُورْ، وَلاَ عَنْدَهْ تَعْلِيمْ، عَنْدَهْ وَحْيْ، عَنْدَهْ لُغَةْ، عَنْدَهْ تَرْجَمَة، خَاصْ كُلْ هَادَشِي يْكُونْ بَاشْ تَبْنِيوْ بَعْضِيَاتْكُمْ. ²⁷كِي يَتْكَلَمْ وَاحَدْ بْلُغَة اَلرُوحْ، خَاصْ يَتْكَلْمُو زُوجْ وَلاَ ثْلاَثَة بَالتَرْتِيبْ، ووَاحَدْ يْكُونْ يَتَرْجَمْ. ²⁸ولَكِنْ كِي مَايْكُونْشْ وَاحَدْ يَتَرْجَمْ خَاصْ اَلْلِي يَتْكَلَمْ بَلُغَة اَلرُوحْ يَسْكُتْ فَالْكَنِيسَة ويَتْكَلَمْ مْعَ رُوحَهْ ومْعَ الله.²⁹ولِي عَنْدْهُمْ اَلنُبُوَة، خَاصْ زُوجْ ولاَ ثْلاَثَة لَخْرِينْ يْمَيْزُو فَكْلاَمْهُمْ. ³⁰ولَكِنْ إِلاَ وْحَى الله لْوَاحَدْ مْجَمَعْ، خَاصْ اَللَوَلْ يَسْكُتْ.³¹تْقَدْرُو ڤَاعْ تَتْنَبْأُو وَاحَدْ مُورْ وَاحَدْ بَاشْ ڤَاعْ يَتْعَلَمْ ويَتْشَجَعْ. ³²وأَرْوَاحْ اَلْأَنْبِيَاءْ تْطِيعْ اَلْأَنْبِيَاءْ، ³³عْلَى خَاَطْرْ الله، مَاشِي إِلاَهْ فَوْضَى بَصَحْ إِلاَهْ اَلسَلاَمْ. فِي ڤَاعْ كَنَائِسْ الَمْقَدْسِينْ.³⁴اَلنْسَا خَاصْهُمْ يْسَكْتُوا فَالْكَنَائِسْ مَاشِي مَسْمُوحْ لْهُمْ يْهَدْرُوا، ولَكِنْ خَاصْهُمْ يْطِيعُو كِمَا تْوَصِي اَلشَرِيعَة. ³⁵وِإلاَ بْغَاوْ يَتْعَلْمُو حَاجَة، خَاصْهُمْ يْسَقْسِيوْ رْجَالْهُمْ فَالدَارْ،عْلَى خَاطَرْ عِيبْ اَلمْرَا تَهْدَرْ فَالْكَنِيسَة. ³⁶وَاشْ مَنْ عَنْدْكُمْ خْرَجْ كْلاَمْ الله؟ وَلاَ وْصَلْ عَنْدْكُمْ وَحَدْكُمْ؟³⁷إِلاَ كَانْ وَاحَدْ يَحْسَبْ رُوحَهْ نَبِيْ وَلاَ عَنْدَهْ مَوْهِبَة رُوحِيَة، غَادِي يَعْرَفْ مْلِيحْ بَلِي هَادَشِي اَلْلِي كْتَبْتْ هُوَ أَمْرْ مَنْ اَلرَبْ. ³⁸ولَكِنْ إِلاَ وَاحَدْ مَايَعْرَفْشْ هَادَشِي، مَايَعْتَرَفْشْ بِيهْ.³⁹عْلَى هَادْ اَلشِي يَاالْخُوتْ، بْغِيوْ اَلنُبُوَة ومَا تْمَنْعُوشْ لِي بِغَا يَتْكَلَمْ بْلُغَاتْ رُوحِيَة. ⁴⁰ولَكِنْ خَاصْ كُلْشِي يْكُوْن بَالْإِحْتِرَامْ وبَالنِضَامْ.

Chapter 15

¹ورَانِي نْفَكَرْكُمْ يَالْخُوتْ بَالْإِنْجِيلْ اَلْلِي خَبَرْتْكُمْ بِيهْ وقْبَلْتُوهْ ومَازَالْ ثَابْتِينْ فِيهْ، ²وبِيهْ نْسَلْكُو إِلاَ قْعَدْتُو فَالكْلاَمْ اَلْلِي خْبَرْتْكُمْ بِيهْ ، وَلاَ كُنْتُو أَمَنْتُو بْلاَ فَايْدَة.³رَانِي وْصَلَتْكُمْ فَاللَوَلْ هَادَاكْ اَلشِي اَلْلِي قْبَلْتَهْ حَتَى أَنَا، بَلِي الْمَسِيحْ مَاتْ عْلَى جَالْ ذْنُوبْنَا كِيمَا مَكْتُوبْ فَكْتَابْ الله، ⁴وتَدْفَنْ، وفَالنْهَارْ الثَالَثْ قَامْ مَنْ اَلْمُوتْ كِيمَا مَكْتُوبْ فَكْتَابْ الله.⁵وبَانْ لْصَفَا ومَنْ بَعَدْ لَتَلاَمِيذْ اَلطْنَاعْشْ. ⁶ومَنْ بَعَدْ بَانْ لَكْثَرْ مَنْ خَمْسَمِيَة أَخْ عْلَى مَرَة وَحْدَة، بَزَافْ مَنْهُمْ قَعْدُو حَيِينْ ولَكِنْ وَحْدِينْ مَنْهُمْ مَاتُو. ⁷ومَنْ بَعَدْ بَانْ لِيَعْقُوبْ، ولَرُسُلْ كُلْهُمْ.⁸وفَالتَالِي مَنْ بَعَدْ كُلْشِي، بَانْ لِي حَتَى أَنَا كِيمَا إِلاَ تَوْلَدَتْ مَنْ قَبْلْ اَلْوَقْتْ. ⁹عْلَى خَاطَرْ رَانِي أَصْغَرْ مَنْ اَلرُسُلْ ومَا نَسْتَاهَلْشْ نَتْسَمَا رَسُولْ ، لِأَنِي كُنْتْ نَتْعَدَى عْلَى كَنِيسَة الله.¹⁰وبَالنِعْمَة تَاعْ الله وَلِيتْ فْهَادَشِي اَلْلِي أَنَا فِيهْ ضُرْوَكْ ، والنِعْمَة اَلْلِي مَدْلِي رَبِي مَا كَانَتْشْ بَالطَلْ، لِأَنُو تْعَبْتْ كْثَرْ مَنْهُمْ كَامْلِينْ. مَاشِي أَنَا اَلْلِي دَرْتْ هَادْ اَلشِي، ولَكِنْ نِعْمَةْ الله هِيَ اَلْلِي تَخْدَمْ فِيَا. ¹¹وسِوَا أَنَا وَلاَ هُمَ، رَاهْ هَكَا نْخَبْرُو بَالْبِشَارَة وهَكَا أَمَنْتُو.¹²وإِلاَ كَانْ الْمَسِيحْ اَلْلِي نْخَبْرُو بِيهْ قَامْ مَنْ بِينْ الْأَمْوَاتْ، كِيفَاشْ وَحْدِينْ مَنْكُمْ يْقُولْ مَكَاشْ الْقِيَامَة مَنْ الْأَمْوَاتْ؟. ¹³وِإلَا مَكَاشْ الْقِيَامَة مَنْ الْأَمْوَاتْ، رَاهْ حَتَى الْمَسِيحْ مَاقَامْشْ مَنْ الْمُوتْ. ¹⁴وِإلاَ الْمَسِيحْ مَاقَامْشْ مَنْ الْمُوتْ، رَاهْ حَتَى اَلتَبْشِيرْ تَاعْنَا بَاطَلْ، وحَتَى إِيمَانْكُمْ بَاطَلْ.¹⁵وحَتَى حْنَا غَادِي نْكُونُو شُهُودْ زُورْ عْلَى الله، عْلَى خَاطَرْ شْهَدْنَا عْلَى الله بَلِي أَقَامْ الْمَسِيحْ مَنْ بِينْ اَلْمُوتَى، وهُوَ كِمَا قَامُوشْ مَنْ بِينْ اَلْمُوتَى، إذَ كَانْ اَلْمُوتَى مَايْقُومُوشْ. ¹⁶وِإلاَ مَا كَانُوشْ اَلْمُوتَى يْقُومُو مَنْ اَلْمُوتْ، رَاهْ حَتَى الْمَسِيحْ مَا قَامْشْ مَنْ الْمُوتْ. ¹⁷وِإلَا الْمَسِيحْ مَاقَامْشْ، رَاهْ إِيمَانْكُمْ بَاطَلْ، وُرَاكُمْ بَاقْيِينْ فَذْنُوبْكُمْ.¹⁸إِذَ كَانْ كِيمَا هَكَا حَتَى هَادُوكْ اَلْلِي مَاتُو وهُمْ مُؤْمِنِينْ بَالْمَسِيحْ تْهَلْكُو!. ¹⁹ولُوكَانْ عَنْدْنَا اَلرَجَاءْ فَالْمَسِيحْ غِيرْ فْهَادْ اَلدَنْيَا، نْكُونُو حْنَا الْمَغْبُونِينْ مَنْ ڤَاعْ اَلنَاسْ.²⁰ولَكِنْ فَالْحَقِيقَة، الْمَسِيحْ قَامْ مَنْ بِينْ الْمُوتَى، وهُوَ الْبِكْرْ بِينْ هَادُوكْ اَلْلِي مَاتُو. ²¹وبَسْبَابْ إِنْسَانْ جَاتْ الْمُوتْ، وهَكَا حَتَى قِيَامَة الْمُوتَى جَا بَسْبَابْ إِنْسَانْ.²²كِيمَا مَاتْو ڤَاعْ اَلنَاسْ فْآدَمْ، هَكَا ڤَاعْ يَحْيَاْو فَالْمَسِيحْ. ²³ولَكِنْ كُلْ وَاحَدْ فَالْمَرْتَبَة تَاعَهْ: الْمَسِيحْ هُوَ اَللَوَلْ ومَنْ بَعْدْ الْمُؤْمِنِينْ بِيهْ كِي يْوَلِي الْمَسِيحْ.²⁴ومَنْ بَعْدْ هَادَشِي غَادِي يْجِي يُومْ الْأَخِرَة، مَلِي يْرَدْ الْمَسِيحْ الْمُلْكْ لله لَلْآبْ، بَعْدْمَا يَغْلَبْ ڤَاعْ اَلرِيَاسَاتْ وڤَاعْ اَلسُلُطَاتْ وڤَاعْ الْقُوَاتْ. ²⁵لِأَنُو خَاصْ الْمَسِيحْ يَمْلَكْ حَتَى يْدِيرْ الله عَدْيَانَهْ ڤَاعْ تَحْتْ رَجْلِيه. ²⁶والْعَدُوْ اَلتَالِي اَلْلِي غَادِي يَتْغَلَبْ عْلِيهْ هُوَ الْمُوتْ.²⁷عْلَخَاطَرْ"الله دَارْ كُلْشِي تَحْتْ رَجْلِيهْ" وُكِي يْقُولْ "يْرَدْ كُلْشِي" ، مَعْنَتْهَا يَهْدَرْ عْلَى الْمَسِيحْ لِيَمْلَكْ مَنْغِيرْ لِي هُوَ فَي الْأَصْلْ يَمْلُكْ. ²⁸ولَكِنْ مَلِي يْكُونْ كُلْشِي تَحْتْ رَجْلِيهْ، فْهَاذَاكْ اَلسَاعَة اَلْإِبْنْ يْكُونْ خَاضَعْ لله اَلْلِي مَلْكَهْ عْلَى كُلْشِي، بَاشْ يْكُونْ الله هُوَ اَلْلِي غَادِي يَمْلَكْ عْلَى كُلْشِي.²⁹وِإلاَ كَانُو الْمُوتَى مَايْوَلِيوْشْ مَنْ الْمُوتْ، وَاشْ مَنْ الْفَايْدَة عَنْدْ هَاذُوكْ اَلْلِي يَتْعَمْدُو عْلَى جَالْ الْمُوتَى؟ وعْلاَشْ يَتْعَمْدُو عْلَى جَالْهُمْ؟. ³⁰وعْلاَشْ نْخَاطْرُو حْنَا بَحْيَاتْنَا كُلْ سَاعَة؟³¹رَاهْ كُلْ نْهَارْ نْشُوفْ الْمُوتْ ، وأنَا نْقُولْ هَاذء اَلشِي يَا الْخُوتْ نَفْتَخَرْ بِيكُمْ فَالْمَسِيحْ يَسُوعْ رَبْنَا. ³²وِإلاَ أَنَا غِيرْ إِنْسَانْ وتْحَارَبْتْ مْعَ الْوُحُوشْ اَلْلِي فْأَفَسُسْ، وَاشْ مَنْ فَايْدَة عَنْدِي؟ وِإلاَ كَانْ مَكَاشْ قِيَامَة اَلْمُوتَى، خَلِيوْنَا نَاكْلُو ونْشَرْبُو غَادِي نْمُوتُو.³³مَا تْغَلْطُوشْ " اَلْعَشْرَةْ اَلْفَاسْدَة تَفْسَدْ اَلتَرْبِيَة الَمْلِيحَة". ³⁴وَلِيوْ لَلْبَرْ تَاعْكُمْ ومَا تْذَنْبُوشْ، كَايْنِينْ وَحْدِينْ مَا يْعَرْفُوشْ الله. ونْقُولْكُمْ هَاذَشِي بَاشْ نْحَشَمْكُمْ.³⁵ولَكِنْ يَسَقْسِي وَاحَدْ: كِيفَاشْ يْقُومْ الْأَمْوَاتْ؟ وبِأَيْ جَسَدْ يْوَلِيوْ؟. ³⁶يَا لْحَمْقَا! اَلزَرِيعَة كِي تَزْرَعْهَا مَاغَادِيشْ تَحْيَا إِلاَ مَامَاتَتْشْ.³⁷وهَاذَاكْ اَلشِي اَلْلِي تْزَرْعَهْ مَاشِي هُوَ اَلنَبْتَة اَلْلِي غَادِي تَطْلَعْ مَنْ بَعْدْ، ولَكِنْ هُوَ اَلزَرِيعَة اَلْلِي تَقْدَرْ تْكُونْ تَاعْ الْقَمْحْ وَلاَ شِي زَرِيعَة خْرَى. ³⁸والله غَادِي يْمَدْهَا الْجَسَدْ اَلْلِي بْغَا هُوَ، وكُلْ زَرِيعَة غَادِي يْمَدْهَا خَاصْ بِيهَا. ³⁹مَكَاشْ جَسَدْ يَشْبَهْ جَسَدْ وَاحَدْ آخَرْ، لَلْإِنْسَانْ جَسَدْ تَاعَهْ، ولَبْهَايَمْ جَسَدْ وَحَدْهُمْ، ولَطْيُورْ جَسَدْ وَحَدْهُمْ، ولَلْحُوتْ جَسَدْ وَحَدْهُمْ.⁴⁰كَايَنْ جَسَدْ تَاعْ اَلسْمَاء وكَايَنْ جَسَدْ تَاعْ اَلآرْضْ، ولَكِنْ مَجْدْ اَلسْمَاء وَحْدَهْ ومَجْدْ اَلآرْضْ وَحْدَهْ. ⁴¹مَجْدْ اَلشَمْسْ وَحْدَهْ، مَجْدْ الَقْمَرْ وَحْدَهْ، ومَجْدْ اَلنُجُومْ وَحْدَهْ، وكُلْ مَجْدْ نَجْمْ يَخْتَلَفْ عَنْ مَجْدْ نَجْمْ وَاحَدْ أَخَرْ.⁴²وهَكَا حَتَى فْي قِيَامَةْ اَلْأَمْوَاتْ: يَزْرَعْ جَسَدْ مَيَتْ ويْقُومْ جَسَدْ حَيْ. ⁴³يَزْرَعْ بْلاَ قِيمَة ويْقُومْ فَالْمَجْدْ، ويَزْرَعْ ضْعِيفْ ويْقُومْ قْوِيْ. ⁴⁴يَزْرَعْ جِسْمْ حَيَوَانِى ويْقُومْ جِسْمْ رُوحَانِي، وكِمَا كَايَنْ جَسَدْ حَيَوَانِي كَايَنْ جَسَدْ رُوحَانِي.⁴⁵وهَكَا مَكْتُوبْ" وَلَى آدَمْ، اَلْإِنْسَانْ اَللَوَلْ، نَفْسَا حَيَة". وآدَمْ اللَخَرْ رُوحْ يْمَدْ اَلْحَيَاةْ. ⁴⁶فَاللَوَلْ مَاكَاشْ إِنْسَانْ اَلرُوحِي، ولَكِنْ كَانْ اَلْإِنْسَانْ الْأَرْضِي ومَنْ بَعَدْ جَا اَلرُوحِي.⁴⁷اَلْإِنْسَانْ اَللَوَلْ مَنْ اَلْآرْضْ تْرَابْ، والْإِنْسَانْ اَلثَانِي جَا مَنْ اَلسْمَا. ⁴⁸كِمَا الْإِنْسَانْ لِي تَنْدَارْ مَنْ اَلتْرَابْ هَكَا حَتَى اَلْلِي هُمْ مَنْ تْرَابْ، وكِمَا الْإِنْسَانْ اَلْلِي جَا مَنْ اَلسْمَا هَكَا اَلْلِي هُمْ مَنْ اَلسْمَا. ⁴⁹وكِمَا كُنَا عْلَى صُورَة اَلْإِنْسَانْ اَلْلِي تَنْدَارْ مَنْ اَلتْرَابْ هَكَا غَادِي نْكُونُو عْلَى صُورَة اَلْإِنْسَانْ اَلْلِي جَا مَنْ اَلسْمَا.⁵⁰رَانِي نْقُولْ يَا الْخُوتْ بَلِي الْجَسَدْ اَلْلِي مَنْ اَللْحَمْ والدَمْ مَايَقْدَرْشْ يَوْرَثْ مَمْلَكَة الله، و اَلْلِي غَادِي يَفْنَا مَايَقْدَرْشْ يَوْرَثْ اَلْلِي مَايَفْنَاشْ. ⁵¹هَا وَاحَدْ اَلسَرْ غَادِي نْقُولْكُمْ : مَا غَادِيشْ نْمُوتُو ڤَاعْ، ولَكِنْ ڤَاعْ غَادِي نَتْبَدْلُوا.⁵²وغَادِي فْرَمْشَةْ عِينْ، مَلِي يَتَسْمَعْ اَلْبُوقْ اَللَخَرْ، ويَتَنْفَخْ فَالْبُوقْ، وغَادِي الْمُوتَى يْقُومُو حَيِينْ وحْنَا نَتْبَدْلُو. ⁵³وكِي تَلْبَسْ الْجَسَدْ الْفَانِيَة الْجَسَدْ لِي مَايَفْنَاشْ، وتَلْبَسْ الْجَسَدْ الْمِيْتَة الْجَسَدْ لِي مَايْمُوتْشْ⁵⁴وكِي تَلْبَسْ الْجَسَدْ الْفَانِيَة الْجَسَدْ لِي مَايَفْنَاشْ، ويَلْبَسْ الْجَسَدْ الْمَيَتْ الْجَسَدْ لِي مَايْمُوتْشْ، فْهَاذِيكْ اَلسَاعَة يَكْمَلْ الَكْلاَمْ اَلْلِي جَا فَكْتَابْ الله: " تْهَلْكَتْ الْمُوتْ وكَمَلْ اَلنَصْرْ". ⁵⁵وِينْ هِيَ شَوْكْتَكْ يَالْمُوتْ؟ وِينْ هِيَ اَلنَصْرْ تَاعَكْ؟⁵⁶شُوكَةْ اَلْمُوتْ هِيَ اَلذُنُوبْ، والْقُوَة تَاعْ اَلذْنُوبْ هِيَ الشَرِيعَة. ⁵⁷ولَكِنْ نْشَكْرُو الله لِي مَدْنَا اَلنَصْرْ بْرَبْنَا يَسُوعْ الْمَسِيحْ.⁵⁸يَا خُوتِي الَعْزَازْ، كُونُو ثَابْتِينْ وَما تَزْعَزْعُوشْ، كَثْرُو فْي خِدْمَةْ اَلرَبْ فْكُلْ وَقْتْ، ورَاكُمْ تْعَرْفُو بَلِي تْعَبْ مَاشِي بَاطَلْ فَالرَبْ.

Chapter 16

¹أَمَا مَنْ جِهَة نْجَمْعُوا الْمُعَاوَنَة لَلْخُوتْ الْمَقَدْسِينْ، دِيرُو نْتُمْ كِيمَا وَصِيتْ الْكَنَايَسْ تَاعْ غَلاَطِيَة. ²فَالنْهَارْ اَللَوَلْ فْكُلْ سِيمَانَة، كُلْ وَاحَدْ مَنْكُمْ خَاصَهْ يَخَبِي عَنْدَهْ هَادْ اَلشِي اَلْلِي جْمَعْهَا مَنْ اَلرِبْحْ تَاعَهْ، بَاشْ كِي نْجِي لْعَنْدْكُمْ مَاتَحْتَاجُوشْ عَادْ تْجَمْعُو الْمَعُونَة.³وكِي نَلْحَقْ، غَادِي نَرْسَلْ هَادُوكْ اَلْلِي خَيَرْتُوهُمْ، ونْمَدَلْهُمْ بْرِيَاتْ بَاشْ يَدِيوْ الْمُعَاوْنَة تَاعْكُمْ لْأُورْشَلِيمْ. ⁴وِإلَا كَانْ لاَزَمْ نَمْشِي حَتَى أنَا مْعَاهُمْ، يْرُوحُو مْعَايَا.⁵وغَادِي نْجِي لْعَنْدْكُمْ كِي نْفُوتْ لْمَكْدُونْيَة، وأَنَا رَايَحْ عَنْدْهَا. ⁶ونَقْدَرْ نَقْعَدْ مْعَاكُمْ، وَلاَ نْفُوتْ عَنْدْكُمْ اَلشْتَا بَاشْ تْعَوْنُونِي نْكَمَلْ اَلسَفَرْ تَاعِي.⁷مَا بْغِيتْشْ نْشُوفْكُمْ بَلْخَفْ كِي نْفُوتْ عَنْدْكُمْ، بَصَحْ نَتْمَنَا نَقْعَدْ مْعَاكُمْ وَقْتْ طْوِيلْ إِلاَ بْغَا اَلرَبْ. ⁸وُرَانِي نَقْعَد فْأَفَسُسْ حَتَى لْيُومْ الْخَمْسِينْ. ⁹تْحَلْ لِي بَابْ كْبِيرْ بَابْ لَلْخِدْمَة، والنَاسْ لِي يْعَادُونِي كْثَارْ.¹⁰وِإلاَ جَا تِيمُوثَاوَسْ، تْهَلاَوْ فِيهْ بَاشْ يْحَسْ بَالْأَمَانْ مْعَاكُمْ، لِأَنُو حَتَى هُوَ خَادَمْ اَلرَبْ كِيمَا أَنَا. ¹¹مَايَحْتَقْرَهْشْ حَتَى وَاحَدْ، ولَكِنْ عَاوْنُوهْ وبَعْثُوهْ عْلَى خِيرْ لْعَنْدِي، رَانِي نَسْتَنَاهْ مْعَ الْخُوتْ. ¹²أَمَا مَنْ جِهَةْ خُونَا أَبُولُسْ، رَانِي طْلَبْتَهْ بَزَافْ بَاشْ يِجِي لْعَنْدْكُمْ مْعَ الْخُوتْ، ولَكِنْ مَابْغَاشْ يْجِي ضُرْوَكْ، وغَادِي يْجِي مَلِي يْكُونْ عَنْدَهْ الْوَقْتْ.¹³كُونُو سَاهْرِينْ وثَابْتِينْ فَالْإِيمَانْ، كُونُو رْجَالْ وكُونُو قْوَيِينْ. ¹⁴دِيرُو كُلْ حَاجَةْ بَالْمَحَبَة.¹⁵رَاكُمْ تْعَرْفُو بَلِي عَايْلَةْ إِسْتِفَانُوسْ هُمْ اَللَوْلِينْ اَلْلِي أَمْنُو بَالْمَسِيحْ فْأَخَائِيَة، ومَدُو حْيَاتْهُمْ بَاشْ يْخَدْمُو الِمُؤْمِنِينْ، وعْلِيهَا نَطْلَبْ مَنْكُمْ يَا الْخُوتْ ¹⁶بَاشْ حَتَى نْتُمْ تْطِيعُو اَلْلِي كِيمَا هُمَا، وڤَاعْ اَلْلِي يْشَارْكُو مْعَاهُمْ فَالْخِدْمَة ويَتْعَبْ مْعَاهُمْ.¹⁷رَانِي فْرَحْتْ كِي جَا إِسْتِفَانُوسْ وفَرْتُونَاتُوسْ وأَخَائِيكُوسْ، هُمْ اَلْلِي نَابُو عْلِيكُمْ فَغْيَابْكُمْ. ¹⁸عْلَى خَاطَرْ هَنَاوْ خَاطْرِي وخَاطَرْكُمْ، تْهَلاَوْ فَالنَاسْ كِيمَا هَادُو.¹⁹تْسَلَمْ عْلِيكُمْ كَنَايَسْ آسْيَا، وأَكِيلَا وبْرِيسْكِلاَ يْسَلْمُو عْلِيكُمْ بَزَافْ فَالرَبْ مْعَ الْكَنِيسَة اَلْلِي تَجْتَمَعْ فْي دَارْهُمْ. ²⁰ڤَاعْ الْخُوتْ يْسَلْمُو عْلِيكُمْ، سَلْمُو عْلَى بَعْضِيَاتْكُمْ بَسْلاَمْ مُقَدَسْ.²¹وأَنَا بُولُسْ نْسَلَمْ عْلِيكُمْ بْخَطْ يَدِي. ²²إِلاَ كَانْ شِي وَاحَدْ مَايَبْغِيشْ اَلرَبْ رَاهْ مَلْعُونْ! مَارَنْ أَتَا، أَجِي يَا رَبْنَا. ²³نِعْمَةْ اَلرَبْ يَسُوعْ اَلْمَسِيحْ تْكُونْ مْعَاكُمْ. ²⁴والْمَحَبَة تَاعِي لِيكُمْ كُلْكُمْ فَالْمَسِيحْ يَسُوعْ.

2 Corinthians

Chapter 1

¹بُولُسْ، رَسُولْ يَسُوعْ الْمَسِيحْ بْمَشِيئَة الله، و تِيمُوثَاوسْ الأَخْ، لْكَنِيسَة الله أَلِّي فِي كُورِنْتُوسْ،و ڤَاعْ الْقِدِّيسِينْ أَلِّي فِي أَخَائِيَّة: ²نِعْمَة لْكُمْ و سْلاَمْ مَنْ الله أَبِينَا و الْرَّبْ يَسُوعْ الْمَسِيحْ.³مُبَارَكْ الله أَبُو رَبِّنَا يَسُوعْ الْمَسِيحْ، أَبُو كُلْ رَحْمَة و إِلَهْ كُلْ تَعْزِيَة، ⁴أَلِّي يْعَزِّينَا فِي ڤَاعْ ضِيقَتْنَا، حَتَّى نَقَدْرُوا نْعَزُّوا أَلِّي رَاهُمْ فَالْضِيقْ بَالْتَعْزِّيَة أَلِّي نَتْعَزُّوا حْنَا تَانِي بِهَا مَنْ عَنْدْ الله.⁵عْلَى خَاطَرْ كِمَا تَكْثَرْ أَلاَمْ الْمَسِيحْ فِينَا، تَكْثَرْ عْلِينَا تَانِي تَعْزِّيَة الْمَسِيحْ. ⁶إِذَا رَانَا فِي ضِيقْ هَادَ بَاشْ نْشَجْعُوكُمْ وسْلاَكُمْ، و إِذَا رَانَا مَتْشَجْعِينْ هَادَ بَاشْ تَتْشَجْعُوا و هَادْ الْشِي يْخَلِيكُمْ تَحَمْلُوا نَفْسْ الأَلاَمْ أَلِّي رَنَا نَتَأَلْمُوا بِهَا حْنَا تَانِي. ⁷و رَجَاؤْنَا فِيكُمْ صْحِيحْ. عَارْفِينْ بَلِّي كِمَا رَاكُمْ تْشَرْكُوا فَالأَلاَمْ، تْشَرْكُوا تَانِي فَالْتَعْزِّيَة.⁸يَا خَوْتِي مَا رَنَاشْ بَاغْيِينْ يَخْفَى عْلِيكُمْ مَنجِهَة الْضِيقْ أَلِّي فَأتْ عْلِينَا فِي أَسِيَّا، تْحَمَلْنَا كْثَرْ مَا لِي نْطِيڤُوا، حَتَّى كْرَهْنَا حْيَاتْنَا، ⁹بَصَّحْحَسِينَا فِي أَنْفُسْنَا بَلِّي مَحْكُومْ عْلِينَا بَالْمُوتْ، بَاشْ مَا نَتَكْلُوشْ عْلَى نْفُوسْنَا بَصَّحْ نَتَكْلُوا عْلَىالله أَلِّي يَحْيِّي الْمُوتَى، ¹⁰أَلِّي سَلَاكْنَا مَنْ هَادْ الْمُوتْ، و هُوَ أَلِّي يْسَلاَكْ تَانِي مَمْبَعْدْ.¹¹وأَنْتُمَ تَانِي تْعَوْنُونَا بَالصْلاَةْ مَنْ أَجْلْنَا، حَتَّى بَاشْ الْشِي أَلِّي يَتْمَّدْ لْنَا جْوابْ صْلاَة الْكْثِيرْ يَدْفَعْ بَزَافْمَالْنَّاسْ لَشُكْرْالله.¹²عْلَى خَاطَرْ هَدَا هُوَالْفَخْرْ تَعْنَا: شْهَادَة ضَمِيرْنَا فالْقَدَاسَة و الإِخْلاَصْ تَعْ الله، مَاشِي فِي حِكْمَة جَسَدِيَّة بَصَّحْ فِي نِعْمَة الله، أَلِّي تْمَشِينَا فَالْعَالَمْ،و مَنْ جِهَتْكُمْ أَنْتُمَ تَانِي. ¹³رَانَا نَكَتْبُوا لْكُمْ غِيرْ الْشِي أَلِّ تَقْدْرُوا تَقْرُوهْ و تَفَهْمُوهْ. و رَانِينَتْمَنَّى تَفْهْمُوا كُلْ شِي، ¹⁴كِيمَا فْهَمْتُونَا غِيرْ شْوِيَة مَلْ الْفْهَامَة، رَاحْ تَفْتَخْرُوا بِنَا كِيمَا حْنَىنَفْتَخْرُوا بِيكُمْ فِي يُومْ الْرَّبْ يَسُوعْ.¹⁵و بْهَادْ الْثِّقَة كُنْتْ بَاغِي نْجِي عَنْدْكُمْ مَالْلَوَلْ، بَاشْ تْكُونْ عَنْدْكُمْ نِعْمَة مَرَّة أُخْرَى. ¹⁶و نْفُوتْ عَنْدْكُمْ فِي طْرِڤِي لْمَكِدُونِيَّة، و كِي نَرْجَعْ مَنْهَا تَانِي، بَاشْمَمْبَعْدْ تْسَهْلُوا الْسْفَرْ تَاعِي لْجِهَة الْيَهُودِيَّة.¹⁷وَاشْ رَايْكُمْ فْهَادْ الْخُطَة، تْصَرَفْتْ بَالْخَفَّة؟ ولاَرَانِي نْدِيرْ حْسَابِي عْلَى حْسَابْ الْجَسَدْ، بَاشْ يْكُونْ فِي كْلَامِي وَاهْ وَاهْ و لاَ لاَ؟ ¹⁸بَصَّحْ أَمِينْهُوَ الله يَشْهَدْ بَلِّي كْلاَمْنَا لِيكُمْ مَاشِي وَاهْ و لاَ.¹⁹عْلَى خَاطَرْ أبْنْ الله يَسُوعْ الْمَسِيحْ، أَلِّي بَشَّرْنَابِهْ فِي وَسْطْكُمْ، أَنَا و سِلْوَنُسْ و تِيمُوثَاوْسْ، مَا كَانْشْ فِيهْ وَاهْ و لاَ، كَانْ فِيهْ غِيرْ وَاهْ. ²⁰عْلَىخَاطَرْ مَهْمَا كَانَتْ مَوَاعِيدْ الله هُوَ فِيهْ "الْنَّعَمْ" و فِيهْ "الأَمِينْ"، لْمَجْدْ الله، بِهْ هُوَ.²¹بَصَّحْ أَلِّي يْثَبَتْنَا مْعَكُمْ فَالْمَسِيحْ، وأَلِّي مْسَحْنَا، هُوَ الله ²²و حَطْ الْخَتَمْ تَعَهْ عْلِينَا تَانِي و عْطَانَا الْرُّوحْالْقُدُسْ عَرْبُونْ فِي قْلُوبْنَا.²³و رَانِي نَدْعِي الله يَشْهَدْ عْلَى نَفْسِي، مَا جِيتْشْ لْكُورِنْثُوسْ شَفَقَة عْلِيكُمْ. ²⁴مَاشِي عْلَى خَاطَرْ نْسَيْطْرُوا عْلَى إِيمَانْكُمْ، بَصَّحْ نْعَوْنُوكُمْ فَالْخِدْمَة تَعْنَا بَاشْ تْكُونُو فالفَرْحْ . عْلَى خَاطَرْ بَالإِيمَانْ رَاكُمْ ثَبْتِينْ

Chapter 2

¹رَانِي عَوَّلْتْ فِي نَفْسِي بَاشْ مَا نْجِيشْ عَنْدْكُمْ و أَنَا حْزِينْ. ²عْلَى خَاطَرْ إِذَا حَزَّنْتْكُمْ شْكُونْيْفَرَّحْنِي غِيرْ هَدَاكْ أَلِّي حَزَّنْتَهْ؟³و كْتَبْتْ لْكُمْ هَادْ الْشِي بَاشْ إِذَا جِيتْ لْعَنْدْكُمْ مَا نَحْزَنْشْ مَلِّي لازَمْ نَفْرَحْ بِهْ، و ثِقْتِي بِيكُمْ ڤَاعْ بَلِّي فَرْحِي هُو فَرْحْكُمْ تَانِي. ⁴عْلَى خَاطَرْ بْحُزْنْ كْبِيرْ و كَآبَة قَلْبْ كْتَبْتْ لْكُمْ بْبَزَافْ مَدْمُوعْ، مَاشِي بَاشْ تَحَزْنُوا، قَصْدِي بَاشْ تَعَرْفُوا الْمَحَبَّة الْكْبِيرَة أَلِّيعَنْدِي مَنْ جِهَتْكُمْ.⁵بَصَّحْ إِذَا كَانْ وَاحَدْ سَبَة الْحَزْنْ، مَا حَزَّنِيشْ أَنَاوَحْدِي، بَصَّحْ حَزَّنْكُمْ ڤَاعْ شْوِيَة، هَدَا بَاشْ مَا ثَقَلْشْ عْلِيكُمْ. ⁶و دُورْكْ يَكْفِي عْلَى هَادْ الْمَذْنُوبْالْتَأْدِيبْ أَلِّي طَاحْ عْلِيهْ مَنْ الْكَثْرَة مَنْكُمْ، ⁷حَتَّى تْكُونُوا -بَالْعَكْسْ - مَتْسَامْحِينْ مْعَه و تْعَزُّوهْ،بَاشْ مَا يَبَلْعَهْشْ الْحَزْنْ الْمُّرْ.⁸عَلَى جَالْ هَادْ الْشِي نَطْلَبْ مَنْكُمْ تْبَيْنُوا لَهْ الْمَحَبَّة. ⁹و كْتَبْتْ لْكُمْ هَادْ الْشِي بَاشْ نَخْتَابَرْكُمْ و نْشُوفْ شْحَالْ رَاكُمْ طَايْعِينْ فِي كُلْ شِي؟¹⁰و لِّي تْسَامْح,ا لَهْ فِي شِي أَنَا تَانِي نْسَامْحَهْ. وإِذَا أَنَا سَامَحْتْ دَاكْ الْرَّجَلْ بْشِي، سَامَحْتَهْ عْلَى جَالْكُمْ فِي حَضْرَة الْمَسِيحْ، ¹¹بَاشْ مَا يَطْمَعْشْ فِينَا الْشَّيْطَانْ، مَا دُمْنَا نَعَرْفُوا نِيْتَهْ.¹²بَصَّحْ كِي جِيتْ لْتَرُوَاسْ، عْلَى جَالْ إِنْجِيلْ الْمَسِيحْ و نَفْتَحْ لِي بَابْ لَلْخٍدْمَة فَالْرَّبْ، ¹³مَا أَرْتَحَتْشْرُوحِي عْلَى خَاطَرْ مَا لْڤِيتْشْ تِيطُسْ خُويَا. بَصَّحْ وَدَّعْتْهُمْ ورُوحْتْ لْمَكِدُونِيَّة.¹⁴بَصَّحْ شُكْرَا لله أَلِّي يْقُودْنَا فِي مَوْكَبْ الْغَلْبَة فَالْمَسِيحْ كُلْ وَقْتْ، و يْوَّارِي بِنَا رِيحَة الْمَعْرِفَة تَعَهْ فِي كُلْ مَكَانْ. ¹⁵عْلَى خَاطَرْ حْنَا رِيحَة الْمَسِيحْ الْمْلِيحَة لله، لَلِّي يَسَلْكُوا و لِّي يَهَلْكُوا.¹⁶هَادُوا يْشَمُوا فِيهَا رِيحَة مَالْمُوتْ لَلْمُوتْ، و لُّخْرِينْ رِيحَة مَالْحْيَاةْ لَلْحْيَاة. وشْكُونْ مُولْ الكَفَاَة فِي هَادْالأُمُورْ؟ ¹⁷عْلَى خَاطَرْ مَنَاشْ كِي شِي نَّاسْ نْتَاجْرُوا بْكَّلِمَة الله، بَصَّحْ بَالإِخْلاَصْ، كَلِّي مَنْ اللهو لله نَتْكَّلْمُوا فَالْمَسِيحْ

Chapter 3

¹كِي غَادِي نَبْدُوا نَشَكْرُوا رْوَاحْنَا؟ وَلاَ مَحْتَاجِينْ كِمَا وَاحْدِينْ بْرِيَّاتْ تْوَصِنَا نَوَصْلُوهَا لِيكُمْ أُو مَنْكُمْ؟ ²أَنْتُمَ بْرِيَّتْنَا، مَكْتُوبَة فِي قْلُوبْنَا، يَڤَدْرُوا ڤَاعْ الْنَّاسْ يَعَرْفُوهَا و يَقْرُوهَا. ³بَايْنِينْ بَلِّي أَنْتُمَ بْرِيَّة الْمَسِيحْ، حْنَّا خْدَمْنَاهَا، مَاشِي مَكْتُوبَة بَالْحِبْرْ بَصَّحْ بْرُوحْ اللهالْحِيْ، مَاشِي فِي أَلْوَاحْ تَعْ لَحْجَرْ بَصَّحْ فِي أَلْوَاحْ قْلُوبْ تَعْ الْلْحَمْ.⁴وْ عَنْدْنَا ثِقَة كِي هَادِي بَالْمَسِيحْ عَنْد الله. ⁵مَاشِي عْلَى خَاطَرْ عَنْدْنَا كَفَأَة مَنْ رُوحْنَا بَاشْ نْفَكْرُوا بَلِّي مَنْ عَنْدْنَا، بَصَّحْ كِفَايَتْنَا مَنْ عَنْدْ الله، ⁶أَلِّي أَعْطَانَا هَادْ الْكَفَأَة بَاشْ نْكُونُوا خُدَّامْ الْعَهْدْ الْجْدِيدْ. مَاشِي الْحَرْفْبَصَّحْ الْرُّوحْ. عْلَى خَاطَرْ الْحَرْفْ يَقْتَلْ و الْرُّوحْ يَحْيِّي.⁷إِذَا كَانَتْ خِدْمَة الْمُوتْ، الْمَنْقُوشَة بْلَحْرُوفْ عْلَى لَحْجَارْ، بْدَاتْ بَالْمَجْدْ، حَتَّى بْنِي إِسرَائِيلْ مَا ڤَدْرُوشْ يْشُوفُوا فِي وَجْهْ مُوسَى عْلَى جَالْ مَجْدْ أَلِّي عْلَى الْوَجْهْ تَعَهْ، الْمَجْدْ الْفَانِي، ⁸كِيفَاشْ مَا تْكُونْشْ خِدْمَةالْرُّوحْ فَالْمَجْدْ؟⁹عْلَى خَاطَرْ إِذَا كَانَتْ خِدْمَة الْدَّيْنُونَة فَالْمَجْدْ، شْحَالْ تْفُوتْهَا بَزَافْ خِدْمَة الْبِّرْ فَالمَجْدْ! ¹⁰حَتَّى أَلِّي تْمَجَّدْ تَانِي مَا تْمَجَّدْشْ بْهَادْ الْصُورَة عْلَى جَالْ الْمَجْدْ أَلِّي فُوقْ كُلْ شِي. ¹¹عْلَى خَاطَرْ إِذَا كَانْ الْفَانِي فِيهْ الْمَجْدْ، شْحَالْ كْبِيرْ يْكُونْ الْمَجْدْ أَلِّي فَالْدَايَمْ!¹²إِذَا كَانْ عَنْدْنَا هَادْ الْرَجَاءْ الْكْبِيرْ نَخَدْمُوا بْجُرْأَة كْبِيرَة تَانِي. ¹³مَاشِي كِيمَا مُوسَى أَلِّي كَانْ يْدِيرْحْجَابْ عْلَى الْوَجْهْ تَعَهْ بَاشْ مَا يْشُوفُشْ بْنِي إِسْرَائِيلْ الْتَالِي تَعْ الْفَانِي.¹⁴بَصَّحْ تَعْمَّتْ عْقُولْهُمْ، عْلَى خَاطَرْمَازَالْ دَاكْ الْحْجَابْ عْلِيهُمْ حَتَّى لَلْيُومْ كِي يَقْرُوا الْعَهْدْ الْقْدِيمْ، أَلِّي الْمَسِيحْ ڤَلْعَهْ. ¹⁵بَصَّحْ حَتَّىلَلْيُومْ، كِي يَقْرُوا مُوسَى، الْحْجَابْ مَحْطُوطْ عْلَى قْلُوبْهُمْ. ¹⁶و كِي تَرْجَعْ قْلُوبْهُمْ لَرَّبْ يَتَرْفَعْدَاكْ الْحْجَاب.¹⁷و الْرَّبْ هُوَ رُّوحْ، و وِينْ يْكُونْ رُّوحْ الْرَّبْ تْكُونْ الْحُرِيَّة. ¹⁸و رَانَا ڤَاعْ نَشُوفُوا مَجْدْ الْرَّبْ بْوَجْهْ مَكْشُوفْ، كِيمَا فِي مْرَايَا، نَتَبَدْلُوا لْدِيكْ الْصُورَة كِيمَا هِيَ، مَنْ مَجْدْ لْمَجْدْ، كِيمَا الْرَّبْ الْرُّوحْ.

Chapter 4

¹مَادَامْ عَنْدْنَا هَادْ الْخٍدْمَة بْرَحْمَة مَنْ الله مَا لَازَمْشْ نَفَشْلُوا، ²حْنَا أَلِّي خَلِينَا الْسِيرَة لَمْخَبْيَة لِّي كُونَا نَحَشْمُوا بِهَا، مَا وَلِنَاشْ نَمْشُوا بْلَخْدَعْ، و لا نْزَوْرُوا كَلِمَة الله، بَصَّحْ نْبِيْنُوا الْحَقْ، نَشَكْرُوا رْوَاحْنَا عَنْدْ كُلْ إِنْسَانْ بْضَمِيرْصَالَحْ ڤُدَامْ الله.³بَصَّحْ إِذَا كَانْ إِنْجِيلْنَا مَكْتُومْ، رَاهْ مَكْتُومْ غِيرْ عَنْدْ الْهَالْكِينْ أَلِّي مَاشِي مُِؤمِنِينْ، ⁴أَلِّي إِلَهْ هَادْ الْزْمَانْ عْمَى عْقُولْهُمْ، بَاشْ نُورْ إِنْجِيلْ مَجْدْ الْمَسِيحْ مَا يْنَاوَرْهُمْشْ، أَلِّي هُوَ صُورَة الله.⁵مَا رَانَاشْ نْبَشْرُوا بْأَنْفُسْنَا، بَصَّحْ بَالْمَسِيحْ يَسُوعْ رَبَّا، وحْنَا غِيرْ عَبِيدْ لِيكُمْ عْلَى جَالْ الْمَسِيحْ. ⁶عْلَى خَاطَرْ الله أَلِّي ڤَالْ: "تَشْرَقْ الْنُورْ مَالْظَلْمَة"، هُوَ أَلِّي أَشْرَقْ فِي قْلُوبْنَا، وشْعَلْ نُورْ مَعْرِفَة مَجْدْ الله فِيوَجْهْ يَسُوعْ الْمَسِيحْ.⁷بَصَّحْ عَنْدْنَا هَادْ الْكَنْزْ فِي أَوَانِي تَعْ فَخَارْ، بَاشْ تْبَانْ الْقُوَّة الْكْبِيرَة مَنْ عَنْدْ الله مَاشِي مَنْ عَنْدْنَا. ⁸الْصُعُوبَاتْ دَايْرَة بِينَا مَنْ كُلْ جِهَة بَصَّحْ مَا نْطِيحُوشْ، مَا لْڤِينَاشْ الْحَّلْ بَصَّحْ مَا فْشَلْنَاشْ. ⁹مُضْطَهْدِينْ، بَصَّحْ الله مَا خَلاَنَاشْ. نْطِيحُوا لَلَّرْضْ بَصَّحْ مَاشِي مَيْتِينْ. ¹⁰وِينْ نْرُوحُوا نَدُوا مُوتْ الْمَسِيحْ فِي أَجْسَدْنَا بَاشْ تْبَانْ تَانِي حْيَاةْ الْمَسِيحْ فِي أَجْسَدْنَا.¹¹عْلَى خَاطَرْ حْنَّى الْحِيِّينْ يْسَلْمُونَا دَايَمْ لَلْمُوتْ عْلَى جَالْ يَسُوعْ، بَاشْ تْبَانْ حْيَاةْ يَسُوعْ فِيأَجْسَدْنَا الْمِيْتَة. ¹²إِذَا الْمُوتْ تَخْدَمْ فِينَا، و الْحْيَاةْ تَخْدَمْ فِيكُمْ.¹³مَا دَامْ عَنْدْنَا رُوحْ الإِيمَانْ كِيمَامَكْتُوبْ: " أَمَنْتْ بَاشْ تْكَلَّمْتْ" حْنَا تَانِي نَمْنُوا عْلَى جَالْ هَادْ الْإِيمَانْ نَتْكَلْمُوا تَانِي. ¹⁴عَارْفِينْبَلِّي أَلِّي حْيَّا الْرَّبْ يَسُوعْ مَالْمُوتْ يَحْيِّينَا حْنَا تَانِي بْيَسُوعْ، و كُونُوا فِي حضْرَتِهِ مْعَكُمْ. ¹⁵عْلَىخَاطَرْ كُلْ شِي يْقِيسْنَاعْلَى جَالْكُمْ، حَتَّى إِذَا فَضَتْ الْنِعْمَة فَالْكْثِيرْ، تَجْعَلْ الْشُكْرْ يْفِيضْ لْمَجْدْالله.¹⁶عْلَى جَالْ هَادْ الْشِي مَا نَفَشْلُوشْ، حَتَّى إِذَا كَانْ إِنْسَانْنَا أَلِّي يْبَانْ مَنْ بَرَى يَفْنَى، أَلِّيمَالْدَّاخَلْ يَتْجَدَّدْ مَنْ يُومْ أَلْ يُومْ. ¹⁷عْلَى خَاطَرْ الْضِيقْ أَلِّي رَاهْ يْصْعَبْ عْلِينَا دُورْك فَانِي،ويَنْتَجْ لْنَا كْثَرْ مَنْ الْمَجْدْ الْغِيرْ فَانِي. ¹⁸نَرَفْدُوا عْيُونْنَا مَالأُمُورْأَلِّي بَايْنَة ونْشُوفُوا لَلأُمُورْ أَلِّيمَا تْبَانْشْ، عْلَى خَاطَرْ أَلِّي تْبَانْ فَانْيَة، و أَلِّي مَا تْبَانْشْ مَاشِي فَانْيَة أَبَدِيَّة.

Chapter 5

¹عْلَى خَاطَرْ نَعَرْفُوا بَلِّي كِي تْرِيبْ الْخَيْمَة الأَرْضِيَّة أَلِّي رَانَا سَاكْنِينْ فِيهَا، عَنْدْنَا فَالْسْمَا بَنْيَانْ مَنْ عَنْدْ الله، دَارْ مَاشِي مَصْنُوعَة بْيَّدْ الْنَّاسْ، أَبَدِيَّة فَالْسْمَا. ²فَالْوَاقَعْ رَانَا فْهَادْ الْخِيْمَة مَشْتَقِينْ لْدَارْنَا أَلِّي فَالْسْمَا. ³و إِذَا كُنَا لاَبْسِينْ مَا نْكُنُ.وشْ فَالْعْرَى⁴عْلَى خَاطَرْ حْنَا أَلِّي فِي هَادْ الْخِيْمَة نَتْنَهْثُوا كِي لِّي رَافَدْ حَاجَة ثْقِيلَة، مَاشِي بَاغْيِّينْ نَڤَلْعُوهَا بصَّحْنَلَبْسُوا فُوڤْهَا، بَاشْ تَبْلَىعْ الْحْيَاة الْشِي أَلِّي مِيَتْ فِينَا. ⁵و لِّي وَجَّدْ هَادْ الأُمُورْ هُوَ الله، أَلِّيعْطَانَا تَانِي عَرْبُونْ الْرُّوحْ.⁶وعَنْدْنَا اثِقَة فِي كُلْ وَقْتْ و عَارْفِينْ بَلِّي و حْنَا سَاكْنِينْ فْهَادْ الْجَسَدْ، رَانَا فِي مَتْغْرْب ينْ عالله. ⁷عْلَى خَاطَرْ نَمْشُوا بَالإِيمَانْ مَاشِي بَالْعَيَانْ. ⁸نْثِقُوا ونَفَرْحُوا مَلِّي نَتْغَرْبُوا عْلَى هَادْ الْجَسَدْ و نَسَكْنُوا عَنْدْ الْرَّبْ.⁹عْلَى جَالْ هَادْ الْشِي أَلِّي نَحَرْزُوارْوَاحْنَا نْكُونُوا مَرْضِيِّينْ عَنْدَهْ سَاكْنِينْ كُنَا ولاَ مَتْغَرْبِينْ. ¹⁰عْلَى خَاطَرْ نَوَقْفُوا ڤَاعْ مكْشُوفِينْڤُدَامْ عَرْشْ الْمَسِيحْ، و كُلْ وَاحَدْ يْنَالْ عْلَى حْسَابْ فْعَالَهْ كِي كَانْ فَالْجَسَدْ، خِيرْ كَانْ ولاَ شَّرْ.¹¹و حْنَا عَارْفِينْ مَخَافَة الْرَّبْ نَقَنْعُوا الْنَّاسْ. ورَانَا بَايْنِّينْ ڤُدَامْ الله، و نَتْمَنُوا نْوَالُوا بَايْنِّينْ فِي الْضَمِيرْ تَعْكُمْ تَانِي. ¹²مَاشِي وَلِينَا نَشْكرُوا رْوَاحْنَا عَنْدْكُمْ، بَصَّحْ نَعْطُولْكُمْ فُرْصَة تَفْتَخْرُوا بِينَا، بَاشْ يْكُونْ عَنْدْكُمْ لَجْوَابْ لَلِّي يَفْتَخْرُوا بَالْمَضَاهِرْ مَاشِي مَالْقَلْبْ.¹³وِلاَ رَانَا نْبَانُوا تْبَادَلْنَا هَدَا لله، و إِذَا وَلِينَا عَاقْلِينْ رَاهْ لِيكُمْ. ¹⁴عْلَى خَاطَرْ مَحَبَّة الْمَسِيحْ مْسَيْطْرَةعْلِينَا. و رَانَا حَاسْبِينْ هَدَا: مَادَامْ وَاحَدْ مَاتْ عْلَى ڤَاعْ الْنَّاسْ، مَعْنَاهْ ڤَاعْ مَاتُوا. ¹⁵و هُوَ مَاتْعْلَى جَالْ ڤَاعْ الْنَّاسْ بَاشْ يْعِيشُوا حَيِّينْ مَمْبَعْدْ مَاشِي لَّرْوَاحْهُمْ، بَصَّحْ لَلِي مَاتْ عْلَى جَالْهُمْ وحْيَى.¹⁶و حْنَا مَنْ دُورْكْ مَا نَعْرْفُوا حَتَّى وَاحَدْ عْلَى حْسَابْ الْجَسَدْ. و إِذَا كُنَا عْرَفْنَا الْمَسِيحْعْلَى حْسَابْ الْجَسَدْ، رَانَا دُورْكْ مَا نَعْرفُوهْشْ هَكْدَا. ¹⁷عْلَى خَاطَرْ إِذَا كَانْ وَاحَدْ فَالْمَسِيحْ رَاهْوَلَّى خْلِيقَة جْدِيدَة: الْشِي لَقْدِيمْ ڤَاعْ مفَاتْ، و رَاهْ كُلْ شِي وَلَّى جْدِيدْ.¹⁸و كُلْ هَادْ الْشِي مَنْ عَنْدْ الله، أَلِّي صَالَحْنَا لْنَفْسَهْ بْيَسُوعْ الْمَسِيحْ، و أَعْطَانَا خِدْمَة الْمُصَالَحَة، ¹⁹مَعْنَاهْ الله كَانْ فَالْمَسِيحْ مْصَالَحْ الْعَالَمْ لْنَفْسَهْ، و مَا حْسَبْشْ لْهُمْ ذْنُوبْهُمْ، و حَطْ فِينَا كَلِمَة الْمُصَالَحَة.²⁰و رَانَا دُورْكْ سُفَرَاء الْمَسِيحْ، كَلِّي الله يْبَشَّرْ بِنَا نَطَلْبُوا فِي مْكَانْ الْمَسِيحْ: "تْصَالْحُوا مْعَ الله". ²¹عْلَى خَاطَرْ أَلِّي عَمْرَهْ مَا ذْنَبْ، رَدَاهْ الله خَطِيَة عْلَى جَالْنَا بَاشْ نْوَلُوا حْنَا بِرْ الله فِيهْ

Chapter 6

¹مَادَامْ رَانَا نَخَدْمُوا مْعَ الله، نَطْلَبْ مَنْكُمْ مَنْكْكُمْ بَاشْ قْبُولْكُمْ لْنِعْمَةْ الله مَا تْكُونْشْ بَاطَلْ. ²عْلَىخَاطَرْ يْڤُولْ: " فِي يُومْ الْقُبُولْ سْمَعْتَكْ، و فِي يُومْ الْسْلاَكْ عَوَنْتَكْ". رَاهْ دُورْكْ وَقْتْ مَقْبُولْ.رَاهْ دُورْكْ يُومْ الْسْلاَكْ. ³و مَا رَانَاشْ نْدِيرُوا صْوَالَحْ نْكُونُوا سَبَّة يْطِيحْوَاحَدْ مَنْكُمْ بَاشْ مَا تَتْلاَمْشْ الْخِدْمَة.⁴بَصَّحْ فِي كُلْ شِي رَانَا نَتْمَشُوا بَاشْ نْبَانُوا صَّحْ خُدَامْ الله، فِي بَزَافْ مَالْصْبَرْ: فِالْضِيقْ، فِي إِحْتِيَاجَاتْ، فِي ضَرُورَاتْ، وإِضْطِهَادَاتْ، ⁵فَالْضَربْ،فَالْحَبْسْ، فَي إِضْطِرَابَاتْ، فَالْتَعْبْ، فَالْسَهْرْ، فَالْصُومْ، ⁶فَالْطَهَارَة، فَالْمَعْرِفَة، فِي طُولْ الْبَالْ،فَالْلُطْفْ، فَالْرُّوحْ الْقُدُسْ، فَالْمَحَبَّة أَلِّي مَا فِيهَاشْ الْرَيَاء، ⁷فِي كْلاَمْ الْحَقْ، فِي قُوَة الله بَسْلاَحْالْبِرْ فَالْهُجُومْ و الْدِفَاعْ.⁸فِي وَسْطْ الْمَجْدْ والْهَوَانْ، فِي وَسْطْ الْسُمْعَة الْمْلِيحَة و لِّي مَاشِي مْلِيحَة. يْشُوفُوا فِينَا خَدَاعِينْ و حْنَا صَادْقِينْ، ⁹كِي أَلِّي مَاشِي مَعْرُوفِينْ و حْنَا مَعْرُوفِينْبَزَافْ، كِي الْمَيْتِينْ و حْنَا مَازَلْنَا حِيِّينْ، كِي الْمَضْرُوبِينْ و مَاشِي مَقْتُولِينْ، ¹⁰كِي الْحَازْنِينْ وحْنَا دَايْمَنْ فَرْحَانِينْ، كِي الْفُقَرَاء و حْنَا نَغْنُوا بَزَافْ، كِي لِّي مَا عَنْدْهُمْ وَالُوا بَصَّحْ عَنْدْنَا كُلْشِي.¹¹فَمْنَا مَفْتُوحْ لِيكُمْ يَا أَهْلْ كُورِنْثُوس. و قَلْبْنَا وَاسَعْ. ¹²مَارَاكُومْشْ مَتْضَيْقِينْ عْلَى جَالْنَابَصَّحْ عْلَى جَالْ الإِحْسَاسْ تَعْكُمْ. ¹³بَصَّحْ نْرَدْ لْكُمْ لَجْمِيلْ و نْكَلَمْكُمْ كِيمَا أَوْلاَدِي: كُونُوا نْتُمَتَانِي وَاسْعِينْ الْقَلْبْ!¹⁴مَا تْكُونُوشْ تَحْتْ نِيرْ وَاحَدْ مْعَلِّي مَاشِي مُومْنِينْ، عْلَى خَاطَرْ وَاشْ مَنْ خَلْطَة لَلْبِرْ و الذْنُوبْ؟ و وَاشْ مَنْ شَرِكَة لَنُورْ مْعَالْظَلْمَة؟ ¹⁵و وَاشْ مَنْ إِتِفَاقْ لَلْمَسِيحْ مَعْ إِبْلِيسْ؟ و وَاشْ مَنْ نْصِيبْ لَلْمُؤْمَنْ و غِيرْ مُؤْمَنْ؟ ¹⁶و وَاشْ مَنْ إِتِفَاقْ لْهَيْكَلْ الله مَعَ الأصْنَامْ؟ إِذَا أَنْتُمَ هَيْكَلْ الله الْحِي، كِيمَا ڤَالْ الله: "رَانِي رَايَحْنَسْكُنْ فِيهُمْ و نَمْشِي بِينَاتْهُمْ، و نْكُونْ لْهُمْ إِلَهْ، و هُمَا يْكُونُوا شَعْبْ تَاعِي.¹⁷عْلَى جَالْ هَادْ الْشِي أَخَرْجُوا مَنْ وَسْطْهُمْ كُونُوا مَنْفَصْلِينْ، يْڤُولْ الْرَّبْ. و مَا تْمَسُوشْ الْشِي الْنَجَسْ و أَنَا نَقْبَلْكُمْ، ¹⁸و نْكُونْ أًبْ لِيكُمْ، و أَنْتُمَ تْكُونُوا وْلاَدِي و بْنَاتِي، يْڤُولْ الْرَّبْ الْقَادَرْ عْلَى كُلْ شِي".

Chapter 7

¹وإِذَا نَلْنَا هَادْ الْوْعُودْ يَا حْبَّابِي نْطَهْرُوا ذَوَاتْنَا مَنْ كُلْ شِي يْدَنَسْ الْجَسَدْ و الْرُّوحْ، و نْكَّمْلُواالْقَدَسَة فِي خُوفْ الله.²أَقَبْلُونَا. مَا ظْلَمْنَا حَتَّى وَاحَدْ. مَا خَسَرْنا مْعَ حَتَّى وَاحَدْز مَا طْمَعْنَا فِي وَاحَدْ. ³مَا رَانِيشْ نْڤُولْ هَادْ الْشِي بَاشْ نَحْكَمْ عْلِيكُمْ، عْلَى سْبَقْتْ و ڤُولْتْ رَاكُمْفِي قْلُوبْنَا، حَتَّى رَانَا نْمُوتُوا مْعَكُمْ و نَحْيُوا مْعَكُمْ. ⁴عَنْدِي ثِقَة كْبِيرَة فِيكُمْ. و نْزُوخْ بَزَافْ بِكُمْرَانِي مْعَمَرْ تَشْجِيعْ و فَرْحِي زَادْ فِي ڤَاعْ ضِيقَاتْنَا.⁵عْلَى خَاطَرْ كِي جِينَا لْمَكِدُونِيَّة مَارِيَحْنَاشْ فِي أَجْسَدْنَا، و كُنَا فِي ضِيقْ مَنْ كُلْ جِهَة: كْثَرْ عْلِينَا لَعَدْوَى مَنْ بَرَى، وزَادْ الْخُوفْفِي دَاخَلْنَا. ⁶بَصّحْ الله أَلِّي يْعَزِّي الْمَتْوَاضْعِينْ عَزَّانَا مَلِّي جَا تِيطُسْ. ⁷ومَاشِي بْمَجِيءْ تَعَهْبَارْكْ حَتَّى بَالْتَّعْزِيَة أَلِّي لْڤِينَهَا عَنْدْكُمْ، و هُوَ خَبَرْنَا بَالْشُوقْ تَعْكُمْ و نْوَحْكُمْ و غِيرَتْكُمْ عْلِيَا،حَتَّى فْرَحْتْ بَزَافْ⁸و إِذَا حَزَنْتْكُمْ بَالْبْرِيَّة تَعِي مَا رَانِيشْ نَدَمْ، حَتَّى و لَوْ أنْدَمْتْ فَالْلَوَلْ، حَتَّى و إِذَا دِيكْ الْبْرِيَّة حَزْنَتْكُمْ شْوِيَة. ⁹و دُورْكْ رَانِي فَرْحَانْ، مَاشِي عْلَى خَاطَرْ حْزَنْتُوا، بَصَّحْ عْلَى جَالْ حْزَنْتُوا لَتُّوبَة. عْلَى خَاطَرْ حْزَنْتُوا عْلَى حْسَابْ مَشِيئَة الله بَاشْ مَاتَتْحْيْرُوشْ مَنَا فِي حَتَّى شِي. ¹⁰عْلَى خَاطَرْ الْحُزْنْ الِّي عْلَى حْسَابْ مَشِيئَة الله يَدِي لَتُّوبَة لَلْسْلاَكْ بْلاَ نْدَامَة، و حُزْنْ الْعَالَمْ يَدِي لَلْمُوتْ.¹¹شُوفُوا دُورْكْ هَادْ الْحُزْنْ أَلِّي عْلَى حْسَابْ مَشِيئَة الله، شْحَالْ جَابْ لْكُمْ: مَالإِجْتِهَادْ، وحَتَّى الْنْدَامَة، و حَتَّى الْغَيْظْ، وحَتَّى الْخُوفْ، و حَتَّى الْتَشْوُقْ، و حَتَّىالْغِيرَة، و حَتَّى التَأرْ. فِي كُلْ شِي بَيَّنْتُوا رْوَاحْكُمْ أَبْرِيَاءْ فِي هَادْ الْشِي. ¹²وإِذَا كُنْتْ كْتَبْتْ لْكُمْ،مَاشِي عْلَى جَالْ الْذَانَبْ و لاَ عْلَى جَالْ الْذْنُوبْ، بَصَّحْ بَاشْ يْبَانْ لْكُمْ ڤُدَامْ الله إِجْتِهَادْنَا عْلَىجَالْكُمْ.¹³عْلَى جَالْ هَادْ الأُمُورْ تْعَّزِينَا بْتَعْزِيَتْكُمْ. بَصَّحْ فْرَحْنَا بَزَافْ عْلَى جَالْ فَرْحْ تِيطُسْ، عْلَى خَاطَرْ رُوحَهْ رْتَحَتْ بِكُمْ أَنْتُمَ ڤَاعْ. ¹⁴و إِذَا كُنْتْ زُوخْتْ شْوِيَة مَنْ جِهَتْكُمْ مَا نَحْشَمْشْ، بَصَّحْ كِيمَا كَلَّمْنَاكُمْ بْكُلْ شِي بَالْصَّحْ، وإِفْتِخَارْنَا تَانِي عَنْدْ تِيطُسْ وَلَى صَادَقْ.¹⁵و الْمَشَاعِرْ تَعَهْ مَنْ جِهَتْكُمْ رَاهِي تَكْبَرْ، مَتْفَكَرْ طَاعَتْكُمْ، و كِيفَاشْ قْبَلْتُوهْ بْخُوفْ و رَعْدَة. ¹⁶و أَنَا نَفْرَحْ و عَنْدِي ثِقَة فِيكُمْ فِي كُلْ شِي.

Chapter 8

¹و دُوركْ نْخَبْرُكُمْ يَا خُوتْ بْنِعْمَة الله أَلِّي تَعْطَاةْ فِي كْنَايَسْ مَكِدُونِيَّة، ²و هُمَا فِي تَجْرِبَة و ضِيقْ كْبِيرْ فَرْحْهُمْ الْدَايَمْ و فَقْرْهُمْ الْعْمِيقْ ثْمَرْ مَنْهُمْ بَزَافْ سَخَاءْ،³عْلَى خَاطَرْ مَدُّوا عْلَى حْسَابْ لِّي عَنْدْهُمْ، و أَنَا نَشْهَدْ مَدُّوا كْثَرْ مَلِّي عَنْدْهُمْ، وبْلَى مَا يْحَتَّمْهُمْ وَاحَدْ، ⁴و كَانُوا طَلْبُوا مَنَا بْإِلْحَاحْ نَقَبْلُوا الْخِيرْ تَعْهُمْ و شَرِكَتْهُمْ فْخِدْمَة الْقِدِّيسِينْ. ⁵و دَارُوا فُوقْ أَلِّيكُنَا نَسَنُوا، كِي سَلْمُوا نْفُوسْهُمْ مَلْلَوَلْ لَرَّبْ، و لِينَا تَانِي، بْمَشِيئَة الله.⁶حَتَّى طْلَبْنَا مَنْ تِيطُسْ يْكَمَلْ لْكُمْ هَادْ الإِحْسَانْ كِيمَا بْدَى، و يْكَمَلْ لْكُمْ هَادْ الْنِعْمَة. ⁷و كِيمَا رَاكُمْ تَزْدَادُوا فِي كُلْ شِي: فَالإِيمَانْ و الْكْلاَمْ و الْعِلْمْ وكُلْ إِجْتِهَادْ و مَحَبَّتْكُمْ لِنَا، نَتْمَنَى تَزْدَادُوا فِي هَادْ الْنِعْمَة تَانِي.⁸مَا رَانِيشْ نْڤُولْ هَكْدَا عْلَى خَاطَرْ أَمْرْ، بَصَّحْ بْحَمَاسْ أُخْرِينْ، مْجَرَبْ إِخْلاَصْ مْحَبَّتْكُمْ تَانِي. ⁹وأَنْتُمَ تَعَرْفُوا نِعْمَة رَبِّنَا يَسُوعْ الْمَسِيحْ، أَلِّي عْلَى جَالْكُمْ أَفْتَقَرْ و هُوَ غَنِّي، بَاشْ تَسْتَغْنُوا أَنْتُمَبَالْفَقْرْ تَعَهْ.¹⁰نَعْطِي رَايِّي فِي هَادْ الأَمْرْ تَانِي، عْلَى خَاطَرْ هَدَا يَنْفَعْكُمْ أَنْتُمَ أَلِّي سْبَقْتُوا و بْدِتُوامَالْعَامْ أَلِّي فَاتْ، مَاشِي أَدِيرُوا بَارْكْ بَصَّحْ تَبْغُوا أَدِيرُوا تَانِي. ¹¹و دُورْكْ كَمْلُوا أَدِيرُوا هَادْالْشْغُلْ، كِيمَا كُونْتُوا تَبْغُوا أَدِيرُوا، تْكُونُوا تَانِي وَاجْدِينْ أَتْكَمْلُوا هَادْ الْعَطَاءْ عْلَى حْسَابْ مَاعَنْدْكُمْ. ¹²عْلَى خَاطَرْ إِذَا كَثونْتُوا بَاغْيِّينْ الْعَطَاءْ مَقْبُولْ عْلَى حْسَابْ مَا كْسَبْ الإِنْسَانْ، مَاشِيعْلَى حْسَابْ أَلِّي مَا كَسْبَهْشْ.¹³و هَادَا مَاشِي بَاشْ يْكُونْ لَلَّخْرِينْ رَاحَة و تْكُونُوا أَنْتُمْ فِي ضِيقْ، ¹⁴بَصَّحْ عْلَى أَسَاسْ الْمُسَاوَاة. بَاشْ الْزْيَادَة لِّي عَنْدْكُمْ تْغَطِي النَقْصْ تَعْهُمْ، و زْيَادَةتَعْهُمْ تْغَطِي الْنَقْصْ تَعْكُمْ هَادِ هِيَ الْمُسَاوَاةْ. ¹⁵كِمَا مَكْتُوبْ: " أَلِّي لَيَمْ بَزَافْ مَا يبْقَالَهْشْ، و لِّيلَيَمْ شْوِيَة مَا يْخَصَاهشْ".¹⁶بَصَّحْ نَشْكَرْ الله أَلِّي حَطْ فِي قَلْبْ تِيطُسْ كِمَا هَادْ الْحَمَاسْ عْلَى جَالْكُمْ، ¹⁷عْلَى خَاطَرْ قْبَلْ مَا نَطَلْبُوا مَنَه، كَانْ عَنْدهْ حَمَاس و جَا لْعَنْدْكُمْ مَنْ رُوحَهْ.¹⁸و أَرْسَلْنَا مْعَهْ الأَخْ أَلِّي شَكْرَالْخِدْمَة تَعَه لَلإِنْجِيلْ فْڤَاعْ الْكَنَائِسْ. ¹⁹مَاشِي غِيرْ هَادْ الْشِي بَارْكْ، هُوَ مْخَيَّرْ تَانِي مالْكَنَائِسْ صَاحَبْنَا فَالْسْفَرْ، بَاشْ نْوَاصْلُوا هَادْ الْنِعْمَة لِّي رَا تَهِي خْدَمْ فِينَا لْمَجْدْ الْرَّبْ الْوَاحَدْ، وبََاشْ تْكُونُوا نَاشْطِينْ.²⁰و نْعَسُوا رُوَاحْنَا بَاشْ وَاحَدْ مَا يْلُومْنَا فْهَادْ الْصَدْقَة الْكْبِيرَة أَلِّي رَانَا قَيْمِينْ بِيهَا. ²¹دَايْرِينْ غِيرْ الأُمُورْ لَمْلِيحَة مَاشِي غِيرْڤُدَامْ الله، بَصَّحْ حَتَّى ڤُدَامْ الْنَّاسْ تَانِي.²²و أَرْسَلْنَا مْعَهْ خُونَا، أَلِّي خْتَبَرْنَاهْ شْحَالْ مَنْ مَرَّة فِي أُمُورْ كْثِيرَة و لْڤِينَا فِيهْ حَمَاسْ، و دُورْكْ عَنْدَهْ حَمَاسْ كْثَرْ بَالْثِقَة الْكْبِيرَة بِكُمْ. ²³و مَنْ جِهَة تِيطُسْهُوَ شْرِيكِي و خَدَامْ مْعَيَا عْلَى جَالْكُمْ. و زُوجْ خَوَتْنَا لُخْرِينْ هُمَا رُسُولْ الْكَنَائِسْ، و مَجْدْالْمَسِيحْ. ²⁴بَيْنُوا لْهُمْ و ڤُدَامْ الْكَنَائِسْ تَانِي، مَحَبَّتْكُمْ، و إِفْتِخَارْنَا مَنْ جِهَتْهُمْ.

Chapter 9

¹مَشِي لاَزَمْ لْكُمْ مَنْ جِهَة خِدْمَة مْعَوْنَة الْقِدِّيسِين، ²عْلَى خَاطَرْ نَعْرَفْ الْحَمَاسْ تَعْكُمْ أَلِّي رَانِي نْزُوخْ بِهْ لَلْمَكِدُونِيِّينْ، بَلِّي أَخَائِيَة رَهِي وَاجْدَة تْعَوَنْكُمْ مَالْعَامْ أَلذِي فَاتْ. و الْحَمَاسْ تَعْكُمْ مَّسْ بَزَافْ مَالْخُوتْ.³بصّحْ أَرْسَلْتْ الاِخْوَة بَاشْ مَيْتْعَطَلْشْ الزُّوخْتَاعْنَا مَنْ جِهَتْكُمْ مَنْ هَادْ الجِهَة، ⁴بَاشْ تْكُونُوا وَاجْدِينْ كِيمَا ڤُلْتْ .بَاشْ يْلَا جَاوْ مْعَايَا مَكِدُنِيُّونَوْصَابُوكُمْ مَاشِي وَاجْدِينْ حْنَا بَاشْ مَانْڤُولْشْ نْتُومَا فْهَادْ الزُّوخْ. ⁵وْشَفْتْ لَازَمْ نَطْلَبْ مَ الْاِخْوَةبَاشْ يْجُو قْبَلْ عَنْدْكُمْ , وْيْوَجْدُو البرَكَة لِي ڤُلْتْ عْلِيهَا مْقْبَلْ ,بَاشْ تْكُونْ بَرَكَة مَاشِي بُخْلْ .⁶هَكَا لِي يَزْرَعْ بالشَّحَة يَحْصَدْ بالشَحَّة ,وْلِي يَزْرَعْ بالْبَرَكَة يَحْصَدْ بالبَرَكَة. ⁷كُلْ وَاحَدْ يَتْبَرَّعْكِيمَا نْوى فِي ڤَلْبَهْ ، مَاشِي بْالْحُزْنْ وَلاَ بَسِّيفْ .عْلَاخَاطَرْش لِي يْمَدْ بالْفَرْحْ يَبْغِيهْ رَبِي⁸وْ رَبِي قَادَرْ يْزِدَلْكُمْ كُلْ خِيرْ ,بَاشْ يْكُونْ عَنْدْكُم اِكْتِفَاءْ في كُلْ حَاجَة و في اَيْ وَقْتْ ,في كُلْعَمَلْ صَالِحْ ⁹كِيمَا مَكتوبْ :"اَعطِي لَلْمَسَاكينْ بْلَا شَحَّة.يَنْعْطَالْكُمْ لَلَْابَدْ ".¹⁰وْ لِي يْمَدْ بَذْرَة لْزَّرَعْ, ,ْخُبْزْ لَلْمَاكْلَة غَادِي يَنْعْطَالْكُمْ وْ يَكْثَرْ بِذَارْ تَاعْكُمْ وْ يْزِيدْ اَثْمَارْ البِرْ تَاعْكُمْ ¹¹.تَتَغْنُوا فِي كُلْ شِي لْكُلْ سَخَاءْ مَالْقَلْبْ يَثْمَرْ بِينَا شُكْرْالله.¹²عْلَى خَاطَرْ خِدْمَة الله فْهَادْ الْمْعَوْنَة مَاشِيتْعَوَنْ إِحْتِيَاجْ الْقِدِّيسِينْ بَارْكْ، بَصَّحْ تْزِيدْ بَزَافْ شُكْرْ الله، ¹³و هُمَا مَلِّي جَرْبُوا هَادْ الْخِدْمَة،يْمَجْدُوا الله عْلَى طَاعَتْكُمْ و شْهَادَتْكُمْ لْإِنْجِيلْ الْمَسِيحْ، و سَخَاءْ لَمْعَوْنَة تَعْكُمْ لِيهُمْ و لْڤَاعْ الْنَّاسْ. ¹⁴و بدْعَاوَاتْهُمْ عْلَى جَالْكُمْ، مَتْوَحْشِينْكُمْ عْلَى جَالْ نِعْمَة الله الْكْبِيرَة عَنْدْكُمْ. ¹⁵شُكْرَا لله عْلَىالْعَطِيَّة تَعَهْ أَلِّي مَا تَتَوصَفْشْ.

Chapter 10

¹و نْزِيدْ نَطْلَبْ مَنْكُمْ بْوَادَعَة الْمَسِيحْ و الْحَنَانَة تَعَهْ، أَنَا بُولُسْ الْمُتَوَاضَعْ و أَنَا حَاضَرْ بِينَاتْكُمْ، و الْجَرِيءْ وأَنَا غَايَبْ عْلِيكُمْ. ²نَتْمَنَى مَا تْحَتْمُونِيشْ نْكُونْجَرِيءْ كِي نْجِي لْعَنْدْكُمْ، عْلَى خَاطَرْ لاَزَمْ نَتْجَرَاءْ عْلَى قُومْ حَاسْبِينْ بَلِّي رَانِي نَتْمَشُوا عْلَىحْسَابْ الْجَسَدْ.³عْلَى خَاطَرْ إِذَا كُنَا نَتْمَشُوا عْلَى حْسَابْ الْجَسَدْ، مَا رَانَاشْ نْحَارْبُوا بَالْجَسَدْ. ⁴عْلَى خَاطَرْ سْلاَحْ مْحَارْبَتْنَا مَاشِي جَسَدِي، بَصَّحْ ڤَادَرْ بَالله يْهَدَمْ حُصُونْ.⁵هَادْمِينْ الْظُنُونْ و كُلْ عَالِي يَطْلَعْ ضَدْ مَعْرِفَة الله، و نَدُوا كُلْ فِكْرْلْطَاعَة الله، ⁶وَاجْدِينْ نْعَاقْبُوا كُل عِصْيَانْ، كِي تَكْمَلْ طَاعَتْكُمْ.⁷تَحَكْمُوا عْلَى الأُمُورْ عْلَى حْسَابْ مَا تْبَانْ مَالْفُوڤْ؟ إِذَا كَانْ وَاحَدْ عَنْدَهْ ثِقَة بَلِّي هُوَ تَعْ الْمَسِيحْ، يْفَكَرْ تَانِي إِذَا رَاهْ تَعْ الْمَسِيحْ حْنَا تَانِي تَعْ الْمَسِيحْ! ⁸وإِذَا زُوخْتْ أَكْثَرْ مَالْلاَزَمْ بَالْسُلْطَة أَلِّي أَعْطَاهَلْنَا الْرَّبْ، بَاشْ نَبْنِوْكُمْ مَاشِي بَاشْ نْهَدْمُكُمْ، عْلَى هَادْ الْشِي مَارَانِيشْ حَشْمَانْ.⁹بَاشْ مَا يْبَانْشْ رَانِي نْخُوَفْكُمْ بَالْبْرِيَّاتْ. ¹⁰عْلَى خَاطَرْمَنْكُمْ أَلِّي يْڤُولْ: " الْبْرِيَّاتْ تَعَهْ ثْقِيلَة و قْوِيَّة، و حْضُورَهْ ضْعِيفْ، و كْلاَمَهْ خْفِيفْ".¹¹إِيْرَادْ بَالَهْ أَلِّي رَاهْ حَاسَبْ هَكْدَا: كِيمَا نَهْدْرُوا فَالْبْرِيَّاتْ و حْنَا غَايْبِينْ، هَكْدَاكْ نْكُونُوا بَالْصَّحْ و حْنَا حَاضْرِينْ. ¹²عْلَى خَاطَرْ مَا نَڤَدْرُوشْ نَحَسْبُوا نْفُسْنَا كِي الْقُومْ أَلِّي يَشَكْرُوا نْفُسْهُمْ، و مَا نْشْبْهُوشْ نْفُسْنَا بِهُمْ، هُمَا يْقِيْسُوا رُوحْهُمْ بْرُوحْهُمْ، و يْقَارْنُوا نْفُسْهُمْ بَنْفُسْهُمْ، و هُمَا مَاشِي فَاهْمِينْ.¹³بَصَّحْ حْنَا مَا نْزُوخُوشْ بَالْشِي أَلِّي مَا يَتَوزَنْشْ، بَصَّحْ بْمِيزَانْ الْقَانثونْ أَلذِي ڤَسْمَهْ لْنَا الله، بَاشْ نَوَاصْلُوا بِه لْعَنْدْكُمْ تَانِي. ¹⁴عْلَى خَاطَرْ مَا نَتْعَدَاوْشْ الْحُدُودْ تَعْنَا كَلِي مَا وْصَلْنَاشْ لِيكُمْ. و حْنَا وْصَلْنَل لِيكُمْ تَانِي فَالإِنْجِيلْ تَعْ الْمَسِيحْ.¹⁵مَا نْزُوخُوشْ بَالْتَعْبْ تَعْ لُخْرِينْ، بَصَّحْ نَتْمَنُوا إِذَا كْبَرْ إِيمَانْكُمْ نَكَبْرُوا بِيْنَاتْكُمْ عْلَى حْسَابْ الْقَانُونْ تَعْنَا، ¹⁶بَاشْ نْبَشْرُوا لَنَّاسْ اَلِّي بَرَى عْلَى مْدِينَتْكُمْ.و مَا نْزُوخُوشْ بَالأُمُورْ اَلِّي فِي قَانُونْ غِيرْنَا.¹⁷و أَلِّي: " بْغَى يْزُوخْ يْزُوخْ بَالْرَّب" ¹⁸عْلَىخَاطَرْ الْمْزِيَة مَاشِي أَلِّي يَشْكَرْ رُوحَهْ بَصَّحْ فَالِّي يَشَكْرَهْ الْرَّبْ.

Chapter 11

¹نَتْمَنَى تَحْتَمْلُوا الْغَبَاوَة تَاعِي شْوِيَة! بَصَّحْ أَنْتُمَ تَحْتَمْلُونِي. ²رَانِي نْغِيرْ مَنْكُمْ غِيْرَة الله، عْلَى خَاطَرْ خْطَبْتْكُمْ لْرَاجَلْ وَاحَدْ، بََاشْ نْقَدَمْ عْذْرَاءْ نْقِيَة لَلْمَسِيحْ.³بَصَّحْ رَانِي خَايَفْ يَصْرَالْكُمْ كِمَا خَدْعَتْ الْلَّفْعَة حَوَّاءْ بَالْحِيلَة تَعْهَا، تَتَخْدَعْ عْقُولْكُمْ مَنْ بَسَاطَةالْمَسِيحْ. ⁴و إِذَا وَاحَدْ يْبَشَّرْلْكُمْ بْيَسُوعْ أَخَرْ مَا بَشَّرْنَاشْ بِهْ حْنَا، و لاَ تَقَبْلُوا رُوحْ اُخْرَى مَنْغِيرْ الْرُّوحْ الْقُدُسْ، ولاَ إِنْجِيلْ أَخَرْمَا تَعَرْفُوهْشْ، رَاكُمْ مَحْتَمْلِينْ هَادْ الْشِي بْفَرْحْ!⁵و رَانِي حَاسَبْ رُوحِي مَا يْخَصْنِي وَالُوا عْلَى الْرُّسُلْ الْكْبَارْ. ⁶حَتَّى و إِذَا كُنْتْ نَهْدَرْ بَكْلاَمْ الْعَامَةمَاشِي فَصِيحْ، مَا تْخَصْنِيشْ مَعْرِفَة، و وَرِنَلْكُمْ كُلْ شِي ڤُدَامْ ڤَاعْ الْنَّاسْ.⁷ولاَ الْغَلْطَة تَاعِي مَلِّي بَشَّرْتْكُمْ بَالإِنْجِيلْ بْلَّى خْلاَصْ و نَقَصْتْ مَنْ قَدْرِي بَاشْ يْزِيدْ قْدَرْكُمْ؟ ⁸ظْلَمْتْ كْنَايَسْأُخْرِينْ كِي تْحَمْلُوا مَصْرُوفْ خِدْمَتْكُمْ، و كِي كُنْتْ حَاضَرْ عَنْدْكُمْ و أَحْتَجْتْ، مَا ثَقَلْتْ عَلَىوَاحَدْ مَنْكُمْ. ⁹عْلَى خَاطَرْ إِحْتِيَاجِي خَلْصُوهْ الْخُوتْ أَلِّي جَاوْ مَنْ مَكِدُونِيَّة. و فِي كُلْ شِي مَابْغِتْشْ نَثْقَالْ عْلِيكُمْ، و نَحْفَظْهَا¹⁰ومَادَامْ حَقْ الْمَسِيحْ فِيَّى. وَاحَدْ مَا يْحَبَسْ الْزُوخْ هَدَا تَعِي فِي بْلاَدْ أَخَائِيَّة. ¹¹عْلاَشْ؟ عْلَى خَاطَرْ مَا نْحَبْكُومْشْ؟ الله يَعْلَمْ.¹²بَصَّحْ نْدِيرْ الْشِي أَلِّي رَانِي نْدِيرَهْ دُورْكْ بَاشْ نْبَطَلْ الْسَبَة تَعْ اَلِّي رَاهُمْ يْحَوْسُوا عْلَى سَبَة تْبَيَنْهُمْ كِمَا حْنَا فَالْشِي لِّي يْزُوخُوا بِهْ. ¹³عْلَى خَاطَرْ نَّاسْ كِمَا هَادُوا هُمَا رُسُلْ كَذَبَة، وخَدَاعِينْ، يْبَدْلُوا صُورَتْهُمْ كَلِي رُسُلْ الْمَسِيحْ¹⁴و لاَ عَجَبْ. عْلَى خَاطَرْ الْشِيطَانْ نَفْسَهْ يْبَدْلْ صُورْتَهْ لْشْبَهْ مَلاَيْكَة الْنُورْ! ¹⁵مَاشِي مُحَالْ إِذَا خُدَامْ الْشِيطَانْ تَانِي يْبَدْلُوا صُورَتْهُمْ كِي خُدَامْ لَلْبِرْ. أَلِّي أَخْرَتْهُمْ تْكُونْ عْلَى حْسَابْ فْعَالْهُمْ.¹⁶و نْڤُولْ تَانِي: وَاحَدْ مَا يَحْسَبْنِي بَلِّي بَهْلُولْ، ولاَأَقَبْلُونِي كِي بَهْلُولْ، بَاشْ نْزُوخْ أَنَا تَانِي شْوِيَة. ¹⁷أَلِّي رَانِي نًهْدَرْ بِهْ مَاشِي عْلَى حْسَابْ الْرَّبْ،بَصَّحْ كِمَا رَانِي نَتْبَهْلَلْ، وهَادَا سَبَابْ الْزُوخْ تَعِي. ¹⁸مَلِّي كَايَنْ شْحَالْ يْزُوخُوا عْلَى حْسَابْالْجَسَدْ، نْزُوخْ اَنَا تَانِي.¹⁹كِي رَاكُومْ تَحْتَمْلُوا بَالْفَرْحْ الْبْهَالِيلْ، أَنْتُمَ الْعَاقْلِينْ! ²⁰و رَاكُمْ تَحْتَمْلُوا: أَلِّي يَسْتَعْبَدْكُمْ! أَلِّي يَاكَلْكُمْ! أَلِّي يَسْتَغْلْكُمْ! أَلِّي يَتْكَبَرْ عْلِيكُمْ! أَلِّي يَضْرَبْكُمْ! عْلَىوْجُوهكُمْ! ²¹مَاشِي هَادَا هُوَ الْذَّلْ و نْڤُولْ: شْحَالْ كُنَا ضْعَافْ مْعَاكُمْ!²²إِذَا هُمَا عِبْرَانِيُّونْ؟ أَنَا تَانِي. إِذَا هُمَا إِسْرَائِيلِيُّونْ؟ أَنَا تَانِي. إِذَا هُمَا مَنْ نَسْلْ إِبْرَاهِيمْ؟ أَنَا تَانِي. ²³إِذَا هُمَا خُدَامْ الْمَسِيحْ؟ نْڤُولْ كِي وَاحَدْ مَهْبُولْ، أَنَا خِيرْ مَنْهُمْ: فَالْتَعْبْ أَكْثَرْ مَنْهُمْ، فَالْضَرْبْ أَكْثَرْ، فَالْحْبُوسْ أَكْثَرْ، فَالْتَعَرَضْ لَلْمُوتْ شْحَالْ مَنْ مَرَّة.²⁴مَنْ الْيَهُودْ تَجْلَدْتْ خَمْسَة مَرَّاتْ رَبْعِينْ جَلْدَة غِيرْوَاحْدَة. ²⁵ثَلْثْ مَرَّاتْ تَضْرَبْتْ بَالْعْصَى، رَجْمُونِي مَرَّة، ثَلْثْ مَرَّاتْ تْكَسَرْ بِيَا الْبَابُورْ، شْحَالْمَنْ لِيلَى و نْهَارْ فَوَتْ فِي وَسْطْ الْبْحَارْ. ²⁶سَافَرْتْ شْحَالْ مَنْ مَرَّة، و شْحَالْ مَنْ حَمْلَة قَبَلْتْ،أَخْطَاْرالْطْريڤْ و الْخِيَانْ، وأَخْطَارْ بْنِي جِنْسِي، و أَخْطَارْ فَالْمْدِينَة، و أَخْطَارْ فَالْصَحْرَى، وأَخْطَارْ فَالْبْحَرْ، و أَخْطَارْ مَنْ خُوتْ كَذَابِينْ.²⁷و شْحَالْ عَانِيتْ مَالْتَعْبْ و الْكَدْ، و الْسَهْرَشْحَالْ مَنْ مَرَّة، و الْجُوعْ و الْعْطَشْ، و الْصْيَامْ شْحَالْ مَنْ مَرَّة، فَالْبَرْدْ و الْعْرَى. ²⁸و فُوڤْڤَاعْ هَادْ الْمَخَاطَرْ: زَادْ عْلِيَا الْضَغْطْ يُومْ وْرَى يُومْ، مَلِّي أَرْفَدْتْ هَمْ ڤَاعْ الْكَنَائِسْ. ²⁹كَايَنْ اَلِّييَضْعَفْ و أَنَا مَا نَضْعَفْشْ؟ و أَلِّي يَغلَطْ و أَنَا مَا نَتَحْرَڤْشْ؟³⁰و إِذَا لاَزَمْ نْزُوخْ، نْزُوخْ بْأُمُورْضَعْفِي. ³¹الله أَبُو رَبِّنَا يَسُوعْ الْمَسِيحْ، أَلِّي هُوَ مُبَارَكْ لَلأَبَدْ، عَالَمْ بَلِّي مَا رَانِيشْ نَكْذَب³²فِي دِمَشْقْ، الْوَالِي أَلِّي حَطَهْ الْحَارِثْ السَلْطَانْ كَانْ يْعَسْ مْدِينَة الْدِّمَشْقِيِّينْ، بَاشْ يَحْكَمْنِي، ³³بَصَّحْهَوَّدْتْ مَالْطَاقَة الْصُورْفِي سَلَة، و سْلَكْتْ مَنْ يَدَّهْ.

Chapter 12

¹بَصَّحْ الْزُوخْ مَا يَنْفَعْنِي قِي حَتَّى شِي. و دُورْكْ نْفُوتْ لَشِي أَلِّي كَشْفَهْ لِّي الْرَّبْ و الإِعْلاَنَاتْ تَعَهْ. ²نَعْرَفْ إِنْسَانْ فَالْمَسِيحْ قْبَلْ أَرْبَعْطَاشْ سْنَة. فَالْجَسَدْ؟ مَانَعْرَفْ، و لاَ خَارَجْ الْجَسَدْ؟ مَا نَعْرَفْ. الله يَعْلَمْ. أَتَرْفَدْ هَدَا لَسْمَا الْثَّالْثَة.³و نَعْرَفْ هَادْ الإِنْسَانْ فَالْجَسَدْ ولاَ خَارَجْ الْجَسَدْ؟ مَا نَعْرَفْ. الله يَعْلَمْ- ⁴أَتَرْفَدْ لَلْفِرْدَوسْ، و سْمَعْ كْلاَمْ يَدْهَشْ مَا يَتَهْدَرْشْ بِهْ، و حَتَّى إِنْسَانْ مَا عَنْدَهْ الْحَقْ يَهْدَرْ بِهْ. ⁵و مَنْ هَادْ الْجِهَة نْزُوخْ. بَصَّحْ مَنْ جِهَةنَفْسِي مَا نْزُوخْ غِيرْ بَالْضُعْفْ تَعِي.⁶و إِذَا بْغِيتْ نْزُوخْ مَا نْبَنْشْ بَهْلُولْ، عْلَى خَاطَرْ رَانِي نْڤُولْ الْحَقْ. بَصَّحْ مَا نْدِيرْشْ هَادْ الْشِي بَاشْ مَا يَشْفُوفْنِي حَتَّى وَاحَدْ فُوڤْ الْلاَزَمْ و أَلِّيسَمْعُوهْ عْلِيَّ. ⁷و بَاشْ مَا نَتْكَبَرْشْ بْهَادْ الإِعْلاَنَاتْ، تْمَدَتْ لِّي شُوكَة فَالْجَسَدْ، كَلِي مَلاَيْكَةْالْشِيطَانْ يَضْرَبْنِي بَاشْ مَا نَرْفَدْشْ رُوحِي.⁸عْلَى جَالْهَا تْضَرَعْتْ ثَاثْ مَرَّاتْ لْ الرَّبْ مَاڤْلَعْهَاشْ مَنِّي. ⁹ڤَالْ لِي: " تَكْفِيكْ نِعْمَتِي، عْلَى خَاطَرْ قَوْتِي فَالْضُّعْفْ تَكْمَلْ". و بْكُلْ فَرْحْنْزُوخْ فَالْضُعْفْ تَعِي، بَاشْ تَتْحَطْ عْلِيَّى قُوَّة الْمَسِيحْ. ¹⁰عْلَى جَالْ الْمَسِيحْ نَفْرَحْ بَالْضَّعَفَاتْ والْسَبَانْ والْضِيقَاتْ و الإِضْطِهَادَاتْ. عْلَى خَاطَرْ كِي نْكُونْ ضْعِيفْ تَمَا نْكُونْ قْوِي.¹¹رَانِي وَ لِيتْ بَهْلُولْ و أَنَا نْزُوخْ. أَنْتُمَ حَتَمْتُونِي! كَانْ لاَزَمْ تَشَكْرُونِي أَنْتُمْ، عْلَى خَاطَرْ مَا يْخَصْنِي حَتَّى شٍي عَلَى الْرُّسُلْ الْكْبَارْ، حَتَّى إِذَا أَنَا وَالُو. ¹²و عَلاَمَاتْ الْرُّسُولْ نْدَرَتْ بِينَاتْكُمْ فْكُلْ صَبْرْ، بْمُعْجِزَاتْ و عْجَايَبْ و قُوَّاتْ. ¹³وَاشْ كَا نَقَصْ لْكُمْ عْلَى الْكَنَائِسْ لُخْرِينْ، غِيرْ مَلِّي مَا ثَقَلْتْشْ عْلِيكُمْ؟ سَامْحُونِي عْلَى هَادْ الْظُّلْمْ!¹⁴هَادِي هِيَى الْمَرَّة الْثَالْثَة أَلِّي رَانِي وَاجَدْ أَنْجِي لْعَنْدْكُمْ و مَا نَثْقَالَشْ عْلِيكُمْ. عْلَى خَاطَرْ مَا نْحَوَسْشْ عْلَى لِّي عَنْدْكُمْ بَصَّحْ نْحَوَسْ عْلِيكُمْ. عْلَى خَاطَرْ مَلاَزَمْشْ الْشَاشْرَة هُمَا أَلِّي يْلَيْمُوا لَلْوَالْدِينْ، الْوَالْدِينْ هُمَا أَلِّي يْلَيْمُوأ لَشَاشْرَة. ¹⁵و أَنَا بْكُلْ فَرْحْ نَصَرَفْ و نْضَحِي بْرُوحِ عَلَى جَالْكُمْ، و كُلْ مَا تْزِيدْ مْحَبْتِي لِيكُمْ نَتْحَّبْ قَلْ!¹⁶و يْكُونْ كِمَا هَاكْ. أَنَا مَاثَقَلْتْشْ عْلِيكُمْ، و إِذَا كُنْتْ خَايَنْ رَانِي خْوَنْتْكُمْ بَالْخْدَعْ! ¹⁷كَاشْ مَا طْمَعْتْ فِيكُمْ بْوَاحَدْ مَلِّي أَرْسَلْتْهُمْ عَنْدْكُمْ؟ ¹⁸طْلَبْتْ مَنْ تِيطُسْ يْجِي عَنْدْكُم و أَرْسَلْتْ مَعَهْ الأَخْ. كَاشْ مَا طْمَعْ فِيكُمْ تِيطُسْ؟ مَاشِي تْمَشِينَا بْرُوحْ و بْخَطْوأتْ وَاحْدَة؟¹⁹وأَنْتُمْ رَا كُمْ حَاسْبِينْ بَلِّي رَانَا نْدَفْعُوا عْلَى رْوَاحْنَا عَنْدْكُمْ؟ ڤُدَامْ الله فَالْمَسِيحْ رَانَا نَهَدْرُوا.بَصَّحْ كُلْ شِي يَا حْبََابْنَا عْلَى جَالْ بَنْيَانْكُمْ.²⁰عْلَى خَاطَرْ رَانِي خَايَفْ إِذَا جِيتْ مَا نَلْقَكُومْشْكِمَا بْغِيتْ، و تَلْقَاوْنِي فِي حَالَة مَا تْبْغُوهَاشْ. و يْكُونْ بَزَافْ مَالْخُصُومَاتْ و الْحْسَدْ و الْزْعَافْو الْنَمِيمَة والْتَحَزُبْ و الْتَكْبَارْ و الْتَشْوِيشْ. ²¹و رَانِي خَايَفْ يَذَلْنِي إِلَهِي عَنْدْكُمْ، و يْكُنْ حَزْنِيكْبِيرْ مَنْ أَلِّي غَلْطُوا مَقْبَلْ و مَا تَبُوشْ عْلَى الْنْجَاسَة و الْزْنَا و الْعِيبْ أَلِّي دَارُوهْ.

Chapter 13

¹هَادِي الْمَرَّة الْثَّالْثَة أَلِي نْجِي عَنْدْكُمْ. " عْلَى فَمْ زُوجْ شْهُودْ و لاَ ثْلاَثَة يَثْبَتْ كُلْ أَمْرْ". ²سْبَڤْتْ و ڤُولْتْ، و نْزِيدْ نْڤُولْ و أَنَا غَايَبْ لَلْمَرَّة الْزَوْجَة، و أَنَا غَايَبْ دُورْكْ، نَكْتَبْ لَلِّي غَلْطُوا مَقْبَلْ، و لْڤَاعْ الْبَاقْيِّينْ: إِذَا جِيتْ تَانِي مَا نَشْفَقْشْ.³مَادَامْ رَاكُمْ تْحَوْسُوا عْلَى بَرْهَانْ بَلِّي الْمَسِيحْ رَاهْ يَهْدَرْ فِيَّى، أَلِّي مَا رَاهْشْ ضْعِيفْ مَنْ جْهَتْكُمْ بَصَّحْ قْوِي فِيكُمْ. ⁴عْلَى خَاطَرْ إِذَا كَانْ تَصْلَبْ فِي ضَعْفْ، رَاهْ حِيْ بْقُوَّة الله. حْنَا تَانِي ضْعَافْ فِيهْ، بَصَّحْ نَحْيُوا مْعَهْ بْقُوَّة الله مَنْ جِهَتْكُمْ.⁵جَرْبُوا أَنْفُسْكُمْ، إِذَا رَاكُمْ فَالإيمَانْ؟ أَمْتَحْنُوا رْوَاحْكُمْ. و لاَ مَا رَاكُمْشْ عَارْفِينْ رْوَاحْكُمْ، بَلِّي يَسثوعْ الْمَسِيحْ هُوَ فِيكُمْ، غِيرْ إِذَا رَاكُمْ عَارْفِينْ رَاكُمْ مَرْفُوضِينْ؟ ⁶بَصَّحْ نَتْمَنَّى تَعَرْفُوا بَلِّي حْنَا مَا رَانَاشْ مَرْفُوضِينْ.⁷و نْصَّلِي لله بَاشْ مَا دِيرُوا حَتَّى شَّرْ،مَاشِي بَاشْ نْبَانُوا حْنَا مْلاَحْ، بَصَّحْ بَاشْ أَنْتُمْ دِيرُوا خِيرْ، و نْكُونُوا حْنَا كِي أَلِّي مَرْفُوضِينْ.⁸عْلَى خَاطَرْ مَا نَقَدْرُوا نْدِيرُوا حَتَّى حَجَة ضَدْ الْحَقْ، بَصَّحْ عْلَى جَالْ الْحَقْ.⁹عْلَى خَاطَرْ نَفَرْحُوا كِي نْكُونُوا ضُعَفَا وأَنْتُمَ تْكُونُوا أَقْوِيَا. و رَانَا نْصَلُوا نَطْلْبُوا لْكُمْ: الْكَمَالْ. ¹⁰عْلَى هَدَانَكْتَبْ لْكُمْ هَادْ الأُمُورْ و أَنَا غَايَبْ، بَاشْ كِي نَجِي عَنْدْكُمْ مَا نْكُونْشْ قَاسِي، عْلَى حْسَابْالْسُّلْطَانْ أَلِّي عْطَاهْلِي الْرَّبْ لْبُنْيَانْكُمْ مَاشِي لَلْهَدْمْ.¹¹فَالْلَخَرْ يَا خُوتِي أَفَرْحُوا. تْكَمْلُوا. تْشَجْعُوا. أَتَفْقُوا فَالْرَايْ. عِيشُوا فِي سَّلاَمْ، و إِلَهْ الْمَحَبّة و الْسَّلاَمْ يْكُونْ مْعَكُمْ. ¹²سَلْمُوا بِينَاتْكُمْ بْقُبْلَة مْقَدْسَة.¹³ويْسَلَّمُوا عْلِيكُمْ ڤَاعْ الْقِدِّيسِينْ. ¹⁴نِعْمَة رَبِّنَا يَسُوعْ الْمَسِيحْ، و مَحَبَّة الله،و شَرِكَة الْرُّوحْ الْقُدُسْ مَعَكُمْ. أَمِينْ

Galatians

Chapter 1

¹بُولُسْ، رَسُولْ مَاشِي مَنْ عَنْدْ الَنَّاسْ وْلَا مَرَّسُولْ مْنْ عَنْد شِي بْنَادَمْ، بَصَّحْ مَرَسُولْ بْيَسُوعْ لْمَسِيْحْ وْالله بُّوْنَا الَلِّي حْيَاهْ مَنْ بِيْنْ لْمُوتَ، ²وْڤَاعْ لْخُوتْ الَلِّي مْعَايَا، لَلْكَنَائِسْ الَلِّي فِيْ غَلَاْطِيَةْ:³نِعْمَة لِيْكُمْ وَسْلَامْ مَنْ عَنْدْ الله بُّوْنَا، وْمَنْ عَنْدْ رَّبْنَا يْسُوْعْ لْمَسِيْحْ، ⁴الَلِّي فْدَا بْرُّوْحَهْ عْلَى جَاْل دْنُوْبْنَا، بَاشْ يْنَجِيْنَا مَنْ هَادْ الَدَنْيَا الَلِّي مْعَمْرَّة شَرّْ، عْلَى حْسَابْ مْشِيئَةْ الله الَلِّي هُوَ بْونَا، ⁵لِيهْ الْمَجْدْ لَلْبْدَا. آمِيْنْ⁶رَانِي نَتْعَجَبْ كِيْفَاشْ خْلِيتُو بْالْخَفْ طْرِيْڤْ الله الَلِّي دْعَاكُمْ بْنَعْمَةْ لْمَسِيحْ بَاشْ تْكُونُو شَعْبَهْ، وْبَدَلْتُوهْ بْإِنْجِيلْ وَاحَدْ آخَرْ! ⁷لَحَقِيقَة مْكَاشْ إِنِجِيلْ وَاحَدْ آخَرْ، بَصَّحْ كَايْنِينْ شِي نَاسْ حَابِينْ يْهَلْكُوكُمْ وَيْحَوْسُوا يْحَرْفُوا كْلَامْ لْمَسِيحْ.⁸بْصَّحْ إِلاَ جَا وَاحَدْ وْخَبَرْكُمْ بْإِنْجِيلْ مَنْ غِيرْ الْإِنْجِيلْ الَلِّي سْمَعْتُوهْ مَنْ عَنْدْنَا، يْكُوْنْ لْمَصِّيرْ نْتَاعَهْ جَهَنَمْ، وْحْتَّى وِإِلاَ دَرْنَا حْنَّا هَدَا وْلَا مَلِكْ مَنْ الْسْمَا، غَادِيْ يْكُونْ «مَلْعُونْ»! ⁹كِيمَا سْبَقْ وْڤُولْنَا نْعَاوَدْ نْڤُولْ دَرْوَكْ: إِلاَّ جَاوَاحَدْ وْخَبَّرْكُمْ بْإِنْجِيلْ مَنْ غِيرْ الْإِنْجِيلْ الَلِّي قْبَلْتُوهْ مَنْ عَنْدْنَا غَادِي يْكُونْ«مَلْعُونْ»! ¹⁰نْحَوَسْ نَرْبَحْ الَنَّاسْ وْلاَ الله؟ وْلاَ نْحَوَسْ نَعْجَبْ الَنَّاسْ؟ لُكَانْ رَّانِي نْحَوَسْ نَعْجَبْ الْنَاسْ، مَعَنْتْهَا مَارَّانِيشْ عَبَدْ لَلْمَسِيحْ.¹¹وْبْغِيتْ نْفَكَرْكُمْ يَاخُوْتِي بَلِّي الْإِنْجِيلْ الَلِّي خْبَرْتْ بِيهْ مَاجَاشْ مَنْ عَنْدْ بْنَادَمْ. ¹²عْلَى خَاطَرْ مَاتْعَلَمْتَهْشْ وْلاَ سْمَعْتَهْ مَنْ عَنْدْ شِي بْنَادَمْ، بْصَّحْ تَعْلَنْ لِي مَنْ عَنْدْ لْمَسِيحْ.¹³رَاكُمْ سْمَعْتُو بْلَحْيَاةْ نْتَاعِي كِي كُنَتْ مَتْدَيَنْ بَالْيَهُوْدِيَة، وْكُنْتْ نَضْطَهَدْ كْنِيسَة الله الَلِّي كُنَتْ بَاغِي نَمْحِيهَا. ¹⁴وْكُنَتْ خِيْرْمَنْ لَكْثِيرِينْ فَي الَدِينْ لْيَهُوْدِي فْي الْجِيلْ نْتَاعِي، وْكِيْفَاشْ كُنَتْ نْغِيرْعْلَى الَتَّقَالِيدْ الَلِّي خَلَاوْهُمْ جْدُودْنَا.¹⁵بْصَّحْ الله الَلِّي خَيَرْنِي وْأَنَا مَازَلْتْ مَاتَوْلَدْتْشْ، وْدْعَانِي بَالَنِّعْمَةْ نْتَاعَه. ¹⁶بَاشْ يْتَعْلَنْ وَلْدَهْ فِي حْيَاتِي وَنْخَبَرْ بِيهْ بِينْ لَجْنَاسْ، وْمَانْقَارَعْشْ بَاشْ نْشَاوَرْ الَنَّاسْ ¹⁷وْمَا طْلَعْتَشْ لْأُورُشَلِيمْ بَاشْ نْشُوفْ الَرُسُلْ الَلِّي قَبْلِي، بْصَّحْ رَوَحْتْ لَبْلاَدْ عْرَبْ، وْمَنْهَا وَلِيتْ لْدِمَشْقْ.¹⁸وْكِي فَاتُو ثْلَاثْ سْنِينْ طْلَعْتْ لْأُورُشَلِيمْ بَاشْ نَتْعَرَّفْ عْلَى بُطْرُسْ، وْڤْعَدْتْ عَنْدَهْ خَمْسْطَاشْ نْيُوْمْ. ¹⁹بْصَّحْ مَاشَفْتْشْ الرُسُلْ لَخْرِيْنْ مَنْ غِيرْ يَعْقُوبْ خُوْ لْمَسِيحْوْ ²⁰هَادْ الَشِّي لِرَّانِي نْكَتْبَهْ لْكُمْ رَّبِي رَّاهْ شَاهَدْ بَلِّي مَا نَكْذَبْ فِيهْ.²¹وْمَنْبَعْدْ دَاكْ الَشِّي جِيتْ لَجْوَايَهْ سُورِيَة وْكِيلِيكْيَة. ²²وْبْصَّحْ الْكَنَائِسْ نْتَاعْ الْمَسِيحْ الَلِّي كَانُو فِي جْوَايَهْ الْيَهُودِيَةْ مَايْعَرْفُوشْ وَجْهِي. ²³وْكَانْ غِيرْ سْمْعُوا: «بَلِّي الَلِّي كَانْ يْقَهَرْ فِيْهُمْ مَنْ قْبَلْ، وَلَى يْخَبَرْ بْالْإِيمَانْ الَلِّي فَالْمَسِيحْ». ²⁴وْكَانُوا يْحَمْدُوا الله عْلِيَّا.

Chapter 2

¹مَنْبَعْدْ كِي فَاتُو رْبَعْطَاشْ سْنَة طْلَعْتْ لْأُورُشَلِيمْ مْعَ بَرْنَابَا، وْخْذِيتْ مْعَايَا رْفِيقْ الَلِّي هُوَ تِيطُسْ. ²وْأَنَا طْلَّعْتْ كِي جَانِي إِعْلَانْ، وْوَرِيتْلْهُمْ الْإِنْجِيلْ الَلِّي نْخَبَرْ بِيهْ بِينْ لَجْنَاسْ، بْصَّحْ بِينِي وْبِينْ الَرُسُلْ، بَاشْ نَعْرَفْ بْلِّي مَاتْعَبْتْشْ بَاطَلْ وْلَا خْسَرْتْ.³صَّحْ حَتَّى تِيطُسْ لِكَانْ مْعَايَا وْلَا وَاحَدْ سْيَفْ عْلِيهْ يَتْخْتَنْ، وْڤَاعْ يْعَرْفُوا بْلِّي هُوَ يُونَانِي. ⁴وْبْصَّحْ بْسَبَةْ شِّي خُوتْ لِمْعَمْرِينْ كْذَبْ، وْتَنْدَاسُوا بِينْ لَجْمَاعَة وْيْزَرْعُوا الْفِتْنَة، وْحَابِينْ يْنَحُولْنَا الْحُرِيَة الَلِّي نَتْمَتْعُو بِهَا فَالْمَسِيحْ، ⁵عَمَرْنَا مَاسْمَعْنَالْهُمْ وْمَتْصَنَتْنَاشْ لَكْلَامْهُمْ وْلَوْ غِيرْ مَرَّة وَحْدَة وْمَادَرْنَاشْ الَلِّي يْڤُوْلُوهْ، بَاشْ يَبْقَى الْإِنْجِيلْ هُوَالْحَقْ.⁶وْهَادُوْكْ لِحَاسْبِينْ رْوَاحْهُمْ حَاجَة كْبِيرَة، وْأَنَاعَنْدِي مَكَاشْ فَرْقْ عْلَى خَاطَرْ الله مَايْشُوفْشْ بْلَوْجُوهْ، مَلَا هَادُوْا مَاقْتَرْحُوا عْلِيَا وْلَا شِّي، ⁷بْصَّحْ الْعَكْسْ، عْلَى خَاطَرْكِي شَافُو بَلِّي صَحْ رَبِّي أَمَنِّي عْلَى الْإِنْجِيلْ لْلَجْنَاسْ كِيْمَا بُطْرُسْ رَبِّي أَمْنَّهْ عْلَى إِنْجِيلْ الَطَهَارَة. ⁸وْعَرْفُوا بَلِّي الَلِّي خْدَمْ فِيْ بُطْرُسْ بَاشْ يْخَبَرْ الْإِنْجِيْل لَنَّاسْ لِمْخَتْنِينْ، خْدَمْ فِيَّا تَانِي بَاشْ نْخَبَرْ لَجْنَاسْ.⁹وْكِي يَعْقُوبْ وْبُطْرُسْ وْيُوحَنَا عَرْفُوا بَالَنِّعْمَةْ لِتَعْطَاتْ لِي، هُمْ لْسَاسْ تَاعْ لَكْنِيسَة، عْطَاوْ لِي بَرْنَابَا بَاشْ يْشَارَكْ مْعَايَا وَنْخَبْرُوا الْإِنْجِيلْ لَلْجْنَاسْ، وْهُمْ يْخَبْرُو الَلِّي مْخَتْنِينْ. ¹⁰وْطَلْبُوا مْنَا بَاشْ نَتْفَكْرُوا لَڤْلَالِيلْ، وْأَنَا هَذَا الَلِّي مَانَنْسَاهْشْ.¹¹بْصَّحْ كِي جَا بُطْرُسْ لْأَنْطَاكْيَا، جَمَّعْتَ مْعَاهْ ، وْوَاجَهْتَهْ عْلَى خَاطَرْ كَانْ غَالَطْ. ¹²مَنْ قْبَلْ جَاوْ نَاسْ مَنْ عَنْدْ يَعْقُوبْ كَانْ بُطْرُسْ يَاكُلْ غِيْرْمْعَ لِهُودْ، وْكِي جَاوْهَدُوكْ الَنَّاسْ مَنْ الَلِّي مْخَتْنِيْنْ، جْبَدْ رُوْحَهْ وَڤْعَدْ وَحْدَهْ،وْخَايَفْ مَالِهُودْ.¹³وْكِي شَافُوْهْ لَخْرِينْ شَا دَارْ، دَارُوْ تَانِي كِيْمَا هُوَ، وْحْتَّى بَرْنَابَا تْبَعْهُمْ فْي الْغَلْطَة. ¹⁴وْأَنَا كِيْ شَفْتْ بَلِّي مَا رَاهُمْشْ يْدِيرُوا عْلَى حْسَابْ وَاشْ ڤَالْ الْإِنْجِيلْ، وْڤُلْتْ لْبُطْرُسْ ڤُدَامْهُم ڤَاعْ:« إِلَا كُنْتْ نْتَا يْهُوْدِي وَ تْعِيشْ كِي لْأُمَمْ وْمَاشِي كِيمَا لِيْهُوْدْ، مَلَا عْلاَهْ رَاكْ بَاغِي مَنْ لَجْنَاسْ لَخْرِينْ يْعِيشُوا كِي لِيهُودْ؟»¹⁵حْنَاأَصَلْنَا لِيهُودْ وْمَارَانَاشْ مَلَجْنَاسْ الَلِّي مَدْنُوبِينْ، ¹⁶وَحْنَا عَارْفِينْ بَلِّي الَبْنَادَمْ مَايَتْبَرَرْشْ بْالَشَرِيعَة، بْصَّحْ بْالِْإيْمَانْ بْالْمَسِيحْ يَسُوْعْ، وَحْنَا مْآمْنِينْ تَانِي بْالْمَسِيحْ يَسُوعْ، بَاشْ نَتْبَرُّرُو بْالْإِيمَانْ الَلِّي فِي لْمَسِيحْ وْمَاشِي بْأَعْمَالْ تَاعْ الَشَرِيعَة. عْلَى خَاطَرْ أَعْمَالْ الَشَرِيعَة مَا تْبَرَّرْحَتَّى بْنَادَمْ .¹⁷وْإِلَا كُنَا طَالْبِينْ بَاشْ نَتْبَرُّرُو فَالْمَسِيحْ، نَلْڤَاوْ رْوَاحْنَا تَانِي بَلِّي حْنَا مَدْنُوْبِينْ، زَعْمَى لْمَسِيحْ يْشَجَّعْنَا بَاشْ نْعِيشُوا فَالْخَطِيَّة؟ حَاشَا! ¹⁸بَصَّحْ إِلَا كُنْتْ نَبْنِي هَادْ الَشِّي الَلِّي هْدَّمْتَهْ، غَادِي نْبَيَّنْ رُوحِي بَلِّي ذْنَبْتْ كِي هْدَّمْتَهْ. ¹⁹بَصَّحْ عْلَى الَشَّرِيعَة نْمُوتْ لَشَّريعَة بَاشْ نْعِيشْ لَى لله.²⁰تَصْلَبْتْ مْعَ الْمَسِيحْ، مَاشِي بَاشْ نَحْيَا أَنَا، بْصَّحْ الْمَسِيحْ هُوَ لِي يَحْيَا فِيَّا. وْلِي نْعِيْشَهْ دَرْوَكْ فَي الْجَسَدْ، رَاحْ نْعِيْشَهْ فَالْإِيمَانْ، الْإيمَانْ بْإِبْنْ الله، لِى بْغَانِى وْسَلَمْ حْيَاتَهْ عْلَى جَالِي. ²¹مَارَانِيشْ نَكْفَرْ بْالَنِعْمَة تَاعْ الله. عْلَى خَاطَرْ لُوْكَانْ كُونَا نَتْبَرْرُبْالَشَّرِيعَة، مَعَنَتْهَا لْمَسِيحْ مَاتْ بْلَا سَبَة!

Chapter 3

¹يَالْغَلاَطِيِينْ الْأَغْبِيَاءْ! شْكُونْ الَلِّي سْحَرْعْقُوْلْكُمْ وْنْتُمَ الَلِّي بَانْ ڤُدَامْ عَيْنِيكُمْ الْمَسِيحْ الَلِّي تَصْلَبْ؟ ²بَاغِي نَفْهَمْ حَاجَة وَحْدَة مَنْ عَنْدْكُمْ: زَعْمَى وَلَى عَنْدْكُمْ رُّوحْ الله بْأَعْمَالْ تَاعْ الَشَّرِيعَة، وْلَا عْلَى خَاطَرْرَاكُمْ تْآمْنُوا بْالْإنْجِيلْ؟ ³لْحْڤْتَ بِكُمْ الْجْهَالَةْ حْتَى لْهَادْ الَشِّي؟ بْدِيْتُوْ بْالْرُوحْ وْبْغِيْتُوْ تْكَمْلُو بْالْجَسَدْ؟⁴هَاوْ الَلِّي جَرَّبْتُوهْ كَانْ غِيْر لَعْبْ؟ وْكِيْفَاشْ يْكُونْ هَادْ الْلَّعْبْ؟ ⁵زَعْمَى لِعْطَالْكُمْ الَرُّوحْ الْقُدُسْ وْدَارْمُعْجِزَاتْ بِيْنَاتْكُمْ عْلَى خَاطَرْ كُنْتُوا تَتْمَشَاوْ بْالَشَّرِيعَة، وْلَا عْلَى خَاطَرْ آمَنْتُو بْالِْإنْجِيلْ؟⁶كِيمَا «آمَنْ سِيدْنَا إِبْرَاهِيمْ بْاللَّهْ، وْتْبَرَّرْعْلَى حْسَابْ الْإِيمَانْ تَاعَهْ». ⁷عَرْفُوْا بَلِّي الَلِّي رَاهُمْ مْآمْنِينْ هَادُوْكْ هُمَا وْلَادْ إِبْرَاهِيمْ. ⁸وْلَكْتَابْ يْڤُولْ بَلِّي الله يْبَرَّرْ لَّجْنَاسْ عْلَى حْسَابْ الْإِيمَانْ تَاعْهُمْ، وَاللهْ سْبَقْ خَبَّرْ إِبْرَاهِيمْ بَلِّي «فِيْكْ غَادِي تَتْبَارَكْ ڤَاعْ الَشُعُوبْ». ⁹وْالَلِّي رَاهُمْ مْآمْنِينْ غَادِي يَتْبَارْكُوْا مْعَ إِبْرَاهِيمْ الَلِّي هُوَ مُؤْمَنْ.¹⁰عْلَى خَاطَرْ ڤَاعْ الَنَّاسْ الَلِّي رَّاهُمْ يْعِيشُو بْالَشَّرِيعَة رَّاهُمْ تَحْتْ الَلَّعْنَة، عْلَى خَاطَرْ مَكْتُوبْ: « مَلْعُوْنْ ڤَاعْ الَلِّي مَايْثَبَتْشْ فِيَّ الَلِّي هُوَ مَكْتُوبْ فِكْتَابْ الَشَّرِيعَة وْمَايَخْدَمْشْ بِهْ». ¹¹بَصَّحْ عَنْدْ الله مَكَانْشْ لِيَتْبَرَّرْ بْالَشَّرِيعَة، عْلَى خَاطَرْ مَكْتُوبْ: « الْإِنْسَانْ الَتَّقِيْ يْعِيشْ بْالْإِيمَانْ». ¹²وَالَشَّرِيعَة مَا تْجِيبْشْ الْإِيمَانْ، بَصَّحْ الْإِنْسَانْ ل الَلِّي يَقْدَرْ يْطَبَقْهَا رَاحْ يْعِيشْ بِهَا».¹³لْمَسِيحْ سْلَكْنَا مَالَلَّعنَة تَاعْ الَشَّرِيعَة، وْصَارْ هُوَ لَّعْنَة عْلَى جَالنَا، عْلَى خَاطَرْ مَكْتُوْبْ: «مَلْعُوْنْ ڤَاعْ لِيْتَعْلَقْ عْلَى خَشْبَة». ¹⁴بَاشْ تْوَلِي لْبَرَّكَة تَاعْ إِبْرَاهِيمْ عْلَى ڤَاعْ لَّجْنَاسْ فَالْمَسِيحْ يَسُوعْ، وَيْكُوْنْ لِينَا وَعَدْ الَرُّوحْ الْقُدُسْ بْالْإِيمَانْ.¹⁵يَاخُوْتِي، عْلَى حْسَابْ الْإِنْسَانْ نْڤُولْ: مَايَقْدَرْشْ أَيْ وَاحَدْ يْبَطَلْ عَهْدْ مَوْجُوْدْ وَحَتَّى وِإِلَا مَنْ بْنَادَمْ، وْمَايَقْدَرْشْ يْزِيْدْ عْلِيهْ. ¹⁶وَالْوَعُودْ تَنْڤَالَتْ فْإِبْرَاهِيمْ وْفَالَنَسْلْ تَاعَهْ. مَاڤَالْشْ: «فَالْأَنْسَالْ» كْلِي يْڤُولْ بَزَّافْ، بَصَّحْ هْدَّرْ كْلِي عْلَى وَاحَدْ: «فَالْنَسْلْ تَاعَكْ» الَلِّي هُوَ الْمَسِيحْ.¹⁷وْنْڤُولْ: الَشَّرِيعَة الَلِّي جَاتْ بَعْدْ رَبْعَمْيَا وْثْلَاثِينْ سْنَة، مَاتَقْدَرْشْ تَنْسَخْ هَدَاكْ الْعَهْدِ الَلِّي دَارَهْ الله مْعَ إِبْرَاهِيمْ، وَالْيُومْ الله كَمْلَهْ فَالْمَسِيحْ. ¹⁸عْلَى خاَطَرْ إِلاَ كَانَتْ الَوْرَاثَة تْكُونْ بْالَشَّرِيعَة، مَاتْتْسْمَاشْ وَعَدْ، بَصَّحْ الله عْطَاهَا لْإِبْرَاهِيمْ عْلَى حْسَابْ الْوَعَدْ تَاعَهْ.¹⁹مَلَا عْلَاشْ الَشَّرِيعَة؟ تَعْطَاتْ بَاشْ تْبَيْنْ الْمَعَاصِى، حَتَّى بَاشْ يْجِي الَلِّي مَنْ نَسْلْ إِبْرَاهِيمْ الَلِّي وْعَدْ بِهْ، وْرَتَبْ هَدَاكْ الَشِّي بْالْمَلَايْكَة الَلِّي جَابْوا الَشَّرِيعَة لْيَدْ لَوْسِيطْ. ²⁰وْلَوْسِيطْ مَايْكُونْشْ وَاحَدْ بَرْكْ، بَصَّحْ الله وَاحَدْ.²¹زَعْمَى الَشَّرِيعَة تْنَاقَضْ الَلِّي وْعْدَهْ الله؟ حَاشَا ! عْلَى خَاطَرْ لُوكَانْ الَشَّرِيعَة قَادْرَة تَحْيِى، نْكُونُوا قَادْرِينْ نَتْبَرُّرُوْ بِهَا. ²²بَصَّحْ بْالَكْتَابْ عْرَّفْنَا بْلِّي مَدْنُوْبِينْ، وْتَعْطَى الْوَعَدْ بَالْإِيمَانْ بْيَسُوْعْ لْمَسِيحْ لْڤَاعْ لِيْآمْنُوا بِهْ.²³بَصَّحْ قْبَلْ مَايْجِى الْإِيمَانْ كُنَا مَحْبُوسِينْ تَحْتْ الَشَّرِيعَة، وْتْبَّلَعْ عْلِينَا حَتَّى يْجِى نْهَارْ وِينْ يْبَانْ الْإِيمَانْ. ²⁴وْكَانَتْ الَشَّرِيعَة هِيَ لِتْأَدَبْنَا لَلْمَسِيحْ، بَاشْ نَتْبَرّْرُو بْالْإِيمَانْ. ²⁵بَصَّحْ كِى جَا الْإِيمَانْ، مَارَانَاشْ مْأَدْبِينْ بْالَشَّرِيعَة. ²⁶عْلَى خَاطَرْ رَاكُمْ ڤَاعْ وْلاَدْ الله بْالْإِيمَانْ لِي فَالْمَسِيحْ يَسُوعْ.²⁷وْڤَاعْ لِى رَاكُمْ تْغَطَسْتُو بْالْمَسِيحْ رَاكُمْ لَابْسِينْ الْمَسِيحْ: ²⁸مَكَاشْ يْهُوْدِي وْلَا يُوْنَانِي. مَكَاشْ عَبَدْ وْلَا حُرْ، مَكَاشْ رَاجَلْ وْلَا مْرَا، ڤَاعْ رَاكُمْ وَاحَدْ فَالْمَسِيحْ يَسُوعْ. ²⁹وْإِلَا كُنْتُمْ تَاعْ الْمَسِيحْ، مَلَا نْتُمْا مَالنَسَلْ إٍبْرَاهِيمْ، وْعَلَى حْسَابْ الْوَعَدْ وْرَاثَةْ.

Chapter 4

¹بَاغِى نْڤُوْلْ: إِلاَ لَوَرِيثْ مَزَالْ صْغِيرْ مَعَنَتْهَا رَّاهْ كِيمَا الْخَادَمْ حَتَّى وْإِلاَهُوَ لِيْوَلِي مُولْ ڤَاعْ الَشِّي. ²بَصَّحْ يْكُونْ تَحَتْ وْصِيَّةْ نَاسْ وْكَلْهُمْ بُوهْ عْلِيهْ.³هَكَاحْنَا تَانِي: حْنَا كِي كُنَّا صْغَارْ فَِالرُوحْ، كُنَا تَحَتْ وْصِيَةْ هَادْ الْعَالَمْ. ⁴بَصَّحْ كِي جَا مَلْءْ الَزْمَانْ، الله رْسَلْ إِبْنَهْ وَتَوْلَدْ مَنْ مَرَا، وْوْلَدْ تَحَتْ الَشَّرِيعَة، ⁵بَاشْ يَفْدِي الَنَّاسْ لِهُمْ تَحَتْ الَشَّرِيعَة، وَنْوَلُو أَبْنَاءْ الله.⁶وْكِي رَاكُمْ أَبْنَاءْ الله بْعَثْ رُّوحْ إِبْنَهْ لَقْلُوبْكُمْ يْعَيَطْ: «يَا أَبَا الْأَبْ». ⁷وْهَكَا تْوَلِى إِبْنْ وْمَرَاكْشْ عَبَدْ، وْإٍلَا كُنْتْ إِبْنَهْ مَعَنْتْهَا وْرِيثْ الله بْالْمَسِيحْ.⁸فَالْمَاضِي مَاكُنْتُوشْ تَعَّرْفُوا الله، كُنْتُو تَعَبْدُو الْأَوْثَانْ الَلِّي مَاكَانَتْشْ آلِهَة. ⁹وْدَرْوَكْ كِي عْرَّفْتُوا الله، وْلَاعْرَفْكُمْ الله، كِيْفَاشْ بْغِيتُو تْوُلُوْ لَلْعُبُودِيَة الَلِّي عَشْتُو فِيهَا، وْحَابِينْ تْوَلُوا عْبِيدْ مَنْ جْدِيدْ؟¹⁰زَعْمَى رَاكُمْ تْحَفْظُو يَامَاتْ وَشْهُوْرْ وْسْنِينْ؟ ¹¹رَانِي خَايَفْ عْلِيكُمْ إِلَا عْيِّيتْ رُّوْحِي بَاطْلْ!¹²وْرَانِي نَطْلَبْ عْلَى جَالْكُمْ يَاخُوْتِي، يْلِيقْ تْكُونُو كِيمَا أَنَا عْلَى خَاطَرْ أَنَا تَانِي كِيمَا نْتُمْا. مَاظْلَمْتُونِي فِحَتَّى حَاجَة. ¹³بَصَّحْ رَاكُمْ عَارْفِينْ بَلِّي كُنْتْ ضْعِيفْ نْهَارْ الَّلْوَلْ كِخَبَرْتْكُمْ بْالْمَسِيحْ. ¹⁴حَتَّى وِإِلَا لْمَرْضْ تَاعِي تَعَبْكُمْ مْعَايَا، وْمَاعْيِتُوشْ فِيَّا وْلَا كَرَهْتُونِى، بَصَّحْ رَحَّبْتُو بِيَا كَلِي مَلَاكْ جَاعَنْدْكُمْ، وْلَا كِيمَا لْمَسِيحْ يَسُوعْ.¹⁵مَلَا وِينْ رَاحَتْ فَرْحَتْكُمْ؟ عْلَى خَاطَرْ نَشْهَدْ عْلِيكُمْ بَلِي لُوْكَانْ نَجَمْتُوا تَعْطِيوْ لِى عَيْنِيْكُمْ لُكَانْ عْطِيتُوهَالِي. ¹⁶وْدَرْوَكْ رَانِي وْلِيتْ عْدَوْ عْلَى خَاطَرْ نْڤُوْلْ الْحَقْ؟¹⁷هَادُوْ لِرُّاهُمْ يْدِيرُو فِيكُمْ لَمْزِيَة مَايْبْغُوشْ لِيكُمْ الْخِيرْ، بَصَّحْ حَابِينْ يْبَعْدُوكُمْ عْلِيَا وْتَبْعُو فِيهُمْ. ¹⁸الْغِيرَةْ لَمْلِيحَة تْبْقَى دِيمَا مْلِيحَة، بَصَّحْ مَاشِي كِي نْكُونْ أَنَاعَنْدْكُمْ بَرَكْ.¹⁹يَاوْلَادِي لِنْعَزْ بِيكُمْ كَلِى أَنَا وْلَدْتْكُمْ حَتَّى نْشُوفْ فِيكُمْ صِفَاتْ تَاعْ لْمَسِيحْ. ²⁰وْبْغِيتْ غِيرْ لُوْكَانْ رَّانِي عَنْدْكُمْ وْنْبَدَلْ شْوِيَة طْرِيقَةْ لَكْلَامْ مْعَاكُمْ، عْلَى خَاطَرْ رَانِي تْحَيَرْتْ فِيكُمْ!²¹ڤُولُولِى، نْتُمَا الَلِّي بْغِيتُو تْعِيشُو تَحَتْ الَشَّرِيعَة: مَارَدِيتُوشْ بَالْكُمْ عْلَى الَلِّي تْڤُولَهْ الَشَّرِيعَة؟ ²²عْلَى خَاطَرْ مَكْتُوبْ بَلِّي إِبْرَاهِيمْ عَنْدَهْ زُوْجْ وْلَادْ، وَاحَدْ مَالْخَدَامْة تَاعَهْ هَاجَرْ وْلَخَّرْ مَنْ مَرْتَهْ الْحُرَّة سَارَةْ. ²³وْهَدَاكْ الَلِّي مَالْخَدَامَة تَوْلَادْ بْالَشَهْوَة تَاعْ الْجَسَدْ، وَالَلِّي مَنْ مَرْتَهْ الْحُرَّةْ تَوْلَدْ عْلَى حْسَابْ وَعْدْ الله.²⁴وْڤَاعْ هَادْ الَشِّي ‍‌‍‌‍‌‍‌‍‌‍‌‍‌‍‌كَانْ رَمْزْ، عْلَى خَاطَرْ هَادُوالَنْسَا يْمَثْلُو عَهْدْ الله، وَاحْدَة مَنْ جَبْلْ سِينَاءْ، تَوْلْدْ الْعُبُودِيَة، الَلِّي هِيَ هَاجَرْ. ²⁵عْلَى خَاطَرْ هَاجَرْ مَنْ جْبَلْ سِينَاءْ لِجَايْ فْالْعَرَبِيَة. الَلِّي هِيَ أُورْشَلِيمْ تَاعْ دَرْوَكْ، وْلِي وْلَادْهَا هُمْ عْبِيدْ.²⁶وْأُوْرْشَلِيمْ تَاعْ الْسْمَا، الَلِّي هِيَ الْأُمْ تَاعْنَا ڤَاعْ، هِيَ حُرَةْ. ²⁷عْلَى خَاطَرْ مَكْتُوبْ: إِفْرَحِي يَالْعَاڤْرَةْ لِي مَارَفْدَتْشْ، عَيْطِي وْڤُوْلِي يَالِي مَاتْزَيَدْشْ، عْلَى خَاطَرْ وْلَادْ لَمْرَا لِي خْلَاهَا رَاجَلْهَا كْثَرْمَنْ وْلَادْ لَمْرَا لِي عَنْدْهَا رَاجَلْ».²⁸وَحْنَا يَاخُوْتِي وْلَادْ الله عْلَى حْسَابْ الْوَعْدْ كِيمَا كَانْ إِسْحَاقْ. ²⁹وْتَانِي كِمَا كَانْ لِيْتَوْلَدْ عْلَى حْسَابْ الْجَسَدْ غَادِي يَضْظَهَدْ لِيْتَوْلَدْ عْلَى حْسَابْ الَرُّوحْ، هَكْدَا غَادِي يْكُونْ.³⁰بَصَّحْ شَا يْڤُولْ لَكْتَابْ؟ «نْحَاوْزْ الْخَدَامَةْ وَوْلِيدْهَا، عْلَى خَاطَرْ وْلِيدْهَا مَايَوْرَثْشْ مْعَ وَلَدْ لَمْرَا لْحُرَّةْ». ³¹مَالَا يَاخُوْتِي حْنَا مَارَانَاشْ وْلَادْ الْجَارِيَة بَصَّحْ وْلَادْ لَمْرَا لْحُرَّةْ.

Chapter 5

¹كُوْنُو ثَابْتِينْ فَالْحُرِيَة الَلِّي حَرَّرْنَا لْمَسِيحْ بِهَا، وْمَاتْوَلُوشْ بَاشْ تْكُونُوْ عْبِيدْ. ²أَنَا بُوْلُسْ وْنْڤُوْلْكُمْ: إِلَا غِيرْ خْتَنْتُو، لْمَسِيحْ مَايْنْفَعْكُمْ فِي وَالُوا!³وْنَشْهَدْ بَلِّي ڤَاعْ بْنَادَمْ لِيَتْخَتَنْ يْكُونْ لَزَمْ عْلِيهْ يْعِيشْ بَالَشَّرِيعَة. ⁴وْإِلَا حْوَسْتُو تْبَرُرُ رْوَاحْكُمْ بَالَشَّرِيعَة رَاكُمْ ضَيَعْتُو الْمَسِيحْ، وْطْحْتُو مَالَنِّعْمَة.⁵وَحْنَا رَانَا بَالَرُّوحْ نْقَارْعُورَجَاءْ الْحَقْ بَالْإِيمَانْ. ⁶عْلَى خَاطَرْ فَالْمَسِيحْ يَسُوعْ مَايْنْفَعْ لاَ لَخْتَانْ لاَ الْغُرْلَة ، بَصَّحْ يَنْفَعْ غِيرْ الْإِيمَانْ الَلِّي نْعِيشُوهْ بْالْمَحَبَةْ. ⁷مَاقْبَلْ كُونْتُوا مْلِيحْ. مَلَا شْكُونْ حْبَسْكُمْ بَاشْ مَاتْطِيعُوشْ الْحَقْ؟ ⁸وْهَادْ الَشِّي مَاجَاشْ مَنْ عَنْدْ الله لِى دْعَاكُمْ.⁹«شْوِيَة خْمِيرَة تْخَلِي ڤَاعْ لَعْجِينْ يْتْخَمَرْ». ¹⁰بَصَّحْ عَنْدِي ثِقَة فِيكُمْ فَالَرَّبْ بَاشْ مَتْقَبْلُوشْ حْوَايَجْ وَاحَدْ خْرِينْ. بَصَّحْ الَلِّي يَزْعَجْكُمْ غَادِي يَتْحَاسَبْ مَنْ عَنْدْ الله.¹¹وْأَنَا يَاخُوْتِي إِلاَ كُنَتْ نْخَبَرْ بْشَّرِيعَةْ الْخِتَانْ، عْلَاهْ رَاهُمْ يَضْطَهْدُو فِيَّا؟ وْمُشْكِلْ الَصَلِيبْ تْنَحَى. ¹²يَالَيْتْ هَادُو الَنَّاسْ الَلِّي يْقَلْقٌوكُمْ يْحَبْسُوا هَادْ الَشِّي لِيْدِيْرُوهْ!¹³وْرَاكُمْ يَاخُوتِي مَدْعُوِينْ بَاشْ تْكُونُو أَحْرَارْ. بَصَّحْ مَلَازَمْشْ لْحُرِيَة تَاعْكُمْ تْكُونْ بَابْ بَاشْ تْدِيرُالَشِّي الَلِّي مَايَرْضِيشْ الله، بَصَّحْ خَدْمُوا بَعْضِيَاتْكُمْ بَالْمَحَبَة. ¹⁴عْلَى خَاطَرْ ڤَاعْ الَشَّرِيعَة نْكَمْلُوهَا فْكَلْمَة وَاحْدَةْ: «تْحَبْ قْرِيبَكْ كِرُّوْحَكْ». ¹⁵وْإِلَا كُنْتُو كِى لَوْحُوشْ تَاكْلُو بَعْضِيَاتْكُمْ، مَلَا بَلَاكُو تَفْنَاوْ بَعْضِيَاتْكُمْ.¹⁶وْتَانِي نْڤُولْ: تْمَشَاوْ بَالَرُّوحْ وْمَاتَبْعُوشْ الَشَهْوَة تَاعْ الْجَسَدْ. ¹⁷عْلَى خَاطَرْ الْجَسَدْ يَبْغِي الصْوَالَحْ الَلِّي مَايَبْغِيْهُومْشْ الَرُّوْحْ، وْالَرُّوْحْ هُوَ تَانِي ضَدْ الْجَسَدْ، وْكُلْ وَاحَدْ يْقَاوَمْ لاَخُرْ، حَتَّى تْدِيرُوا الَلِّي مَاتَبْغُوَهْشْ. ¹⁸بَصَّحْ إِلاَ عَشْتُو بَالَرُّوحْ مَعَنْتْهَا مَارَاكُمْشْ تَحَتْ الَشَّرِيعَة.¹⁹وَالْأَعْمَالْ تَاعْ الْجَسَدْ بَايْنِينْ، الَلِّي هُمَا: الَزِنَى وَالْنَجَاسَة وْدَّعَارَة ²⁰لَعْبَادَة تَاعْ الْأَوْثَانْ سِحْرْ ،الْكَرَهْ ، لَمْخَاصْمَة لْغِيرَة وَالْأَنَانِيَة التَحَزُبْ الْبِدْعَة ²¹لَحْسَدْ لَقْتِيلَةْ سَكْرَانْ وْالسَبَانْ وْغِيرْهَا، وْڤَاعْ لِيكِيمَا هَادُو نْزِيدْ نْڤُوْلْكُمْ تَانِي عْلِيهَا كِيمَا سْبَقْ وْڤُولْتَلْكُمْ تَانِي: الَنَّاسْ لِتْدِيرْ هَادْ الصَوَّالَحْ مَايْوَرْثُوْشْ مَلَكُوْتْ الله.²²وْثَمْرْالَرُوحْ الْقُدُسْ هُوَ: مْحَبَة فَرَحْ لَهْنَا صْبَرْ لْطَافَةْ لَصْلَاحْ، لْإِيمَانْ ²³لْقَلْبْ الَصَافِي وْضَبْطْ الَنَفَسْ. وْمَكَاشْ أَيْ شَرِيعَة لِتَمْنَعْ هَادْ صْوَّالَحْ لَمْلَاحْ. ²⁴بَصَّحْ الَلِّي هُمْ فَالْمَسِيحْ صَلْبُو الْجَسَدْ تَاعْهُمْ مْعَ الْشَهْوَة تَاعَهْ.²⁵لَا كُنَّا نْعِيشُو بَالْرُوحْ، لَازَمْ نْسَلْكُو تَانِي عْلَى حْسَابْ الَرُّوحْ. ²⁶مَلَازَمْشْ نْكُونُو مَغْرُورِينْ وَنْدَوْسُوا بِيْنَاتْنَا، وَنْحَسْدُو بَعْضِيَاتْنَا.

Chapter 6

¹يَاخُوتِي، إِلاَ كَاشْ وَاحَدْ خْسَرْ وْدَارْ كَاشْ خَطِيَة، مَلَا نْتُمَا الَلِّي تْعِيشُوا بَالَرُّوحْ لَازَمْ تَصَلْحُوا هَادْ الَشِّي بَالَرُّوحْ وَالْقَلَبْ الَصَافِي، وْكُلْ وَاحَدْ يَحْرَزْ رُوْحَهْ بَاشْ مَايَتْجَرَبْشْ. ²كُلْ وَاحَدْ فِيكُمْ يَرْفَدْ الَلِّي ثْقِيلْ عْلَى خُوهْ، وْهَكْدَا غَادِي تْكَمْلُو شَّرِيعَة الْمَسِيحْ.³عْلَى خَاطَرْ إِلاَ كَاشْ وَاحَدْ يْخَمَمْ بَلِّي هُوَ كَاشْ حَاجَة ، رَاهْ يَكْذَبْ عْلَى رُوحَهْ. ⁴بَصَّحْ لَازَمْ كُلْ وَاحَدْ يْمَيَزْ شَا رَاهْ يَخْدَمْ ، ⁵عْلَى خَاطَرْ كُلْ وَاحَدْ غَادِي يَتْحَاسَبْ عْلَى حْسَابْ صْوَالْحَهْ.⁶بَصَّحْ الَلِّي يَتْعَلَمْ كْلَامْ الله لَازَمْ يْشَارَكْ الَلِّي يْعَلَمْ هَدَاكْ لَكْلَامْ فْڤَاعْ الْخِيرْ الَلِّي يْكُونْ. ⁷مَاتْغَلْطُوشْ! الله مَايْزَعْقُوشْ عْلِيهْ. عْلَى خَاطَرْ لَبْنَادَمْ غَادِي يَحْصَدْ غِيرْ دَاكْ الَشِّي الَلِّي زَرْعَهْ. ⁸إِلاَ وَاحَدْ زْرَعْ لَلْجَسَدْ مَنْ الْجَسَدْ غَادِيْ يَحْصَدْ لَفْسَادْ، وْلِي يَزْرَعْ لَرُّوحْ غَادِي يَحْصَدْ حْيَاة لَّبْدَا مَنْ دَاكْ الَرُّوحْ.⁹عْلَى هَادْ الَشِّي مَالَازَمَشْ نْفَشْلُو كِنْخَدْمُو الْخِيرْ عْلَى خَاطَرْ غَادِي نَحَصْدُو فْوَقْتْ الله هَادَاكْ الْخِيرْ لِزْرَعْنَاهْ إِلَا مَافْشَلْنَاشْ. ¹⁰مَلَا يَاخُوتِي لَازَمْ كِتْكُونْ عَنْدْنَا أَيْ فُرْصَة لَازَمْ نْدِيرُو الْخِيرْ لْڤَاعْ الَنَّاسْ، وْخَاصَة لَلْمُومْنِينْ.¹¹شُوفُوْا، شْحَالْ رَاهِى كْبِيرَة الْكَتْبَة لِكْتَبْتْهَالْكُمْ بْيَدِي! ¹²ڤَاعْ الَنَّاسْ لِى بْغَاوْ يْبَانُوا مْلَاحْ فَالْجَسَدْ، هَادُو بْغَاوْكُمْ تْخَتْنُوا، بَاشْ مَايَضْطَهْدُوشْ عْلَى جَالْ صَلِيبْ الْمَسِيحْ بَرْكْ. ¹³عْلَى خَاطَرْ لِيْخَتْنُو مَايْحَفْضُوشْ الَشَّرِيعَة، بَصَّحْ بْغَاوْكُمْ تَتْخَتْنُوا بَاشْ يْزُوخُوا فَالْجَسَدْ نْتَاعْكُمْ.¹⁴وْمَنْ جِهْتِي يَاخُوْتِي، مَاغَادِيشْ نَفْتَخَرْ غِيرْ بْصَلِيبْ تَاعْ رَّبْنَا يَسُوعْ الْمَسِيحْ، الَلِّي بِهْ تَصْلَبْ عْلَجَالِي وْأَنَا مَصْلُوبْ عْلَى هَادْ الْعَالَمْ وَصْوَالْحَهْ. ¹⁵عْلَى خَاطَرْ فَالْمَسِيحْ مَايَنْفَعْشْ خْتَنْتْ وْلَا مَرَاكْشْ مَخْتُوْنْ، الَلِّي يَنْفَعْ كِتْكُونْ خْلِيقَةْ جْدِيدَة. ¹⁶وْڤَاعْ الَلِّي يْعِيشُوا بْهَادْ الْقَانُونْ يْكُوْنْ عْلِيهُمْ سَلاَمْ وْرَحْمَة، وَعْلَى شَعَبْ الله.¹⁷وْمَمْبَعْدْ مَايْجِيشْ وَاحَدْ وْيَتْعَبْ فِيَّا بَاطَلْ، عْلَى خَاطَرْ رَانِي رَافَدْ فَالْجَسَدْ تَاعِي عَلاَمَاتْ تَاعْ الْمَسِيحْ رَّبِي . ¹⁸نِعْمَةْ تَاعْ رَّبْنَا يَسُوعْ الْمَسِيحْ تْكُونْ مْعَ رّْوَاحْكُمْ يَاخُوْتِي. آمِينْ.

Ephesians

Chapter 1

¹بُوُلُسْ رَسُولْ يَسُوعْ الْمَسِيحْ بْمْشِيئَة اللهْ، لِأَقِدِّسِينْ لِّي فْاَفَسُسْ، و الْمُؤمْنِينْ بَالْمَسِيحْ يَسُوعْ: ²نِعْمَة لِيكُمْ وَسْلاَمْ الله بُونَا وَالْرَّبْ يَسُوعْ الْمَسِيحْ!³مْبَارَكْ الله بُو رَبِّنَا يَسُوعْ الْمَسِيحْ، لَلِّي بَارَكْنَا بْڤَاعْ الْبَرَكَة الْرُوحِيَّة فَالْسْمَا فَالْمَسِيحْ، ⁴و خْتَارْنَا فِيهْ مَقْبَلْ تَأْسِيسْ الْعَالَمْ، بَاشْ نْكُونُوا قِدِّيسِينْ وَبْلاَ لُومْ ڤُدَامَهْ فَالْمَحَبَّة،⁵هُوَ لَلِّي سْبَقْ وَخَيَّرْنَا بَاشْ نْوَّلُوا وْلَادَهْ بْيَسُوعْ الْمَسِيحْ، عْلَى حْسَابْ الْقَصْدْ لَلِّي كَانْ بَاغِيهْ ⁶بَاشْ نَشَكْرُوا مَجْدْ الْنِعْمَة تَعَهْ لَلِّي نْعَمْ بِيهَا عْلِينَا فَالْمَحْبُوبْ.⁷لَلِّي فِيهْ عَنْدْنَا الْفِدَاءْ بْدَمَهْ، غُفْرَانْ الْذْنُوبْ، عْلَى حْسَابْ لَغْنَى تَاعْ الْنِعْمَة تَاعَهْ، ⁸لَلِّي خَلَهَا تْفِيضْ عْلِينَا بْحِكْمَة وفْهَامَة،⁹وَكْشَفْ لِنَا سَرْ الْمَشِيئَة تَاعَهْ، عْلَى حْسَابْ الْمَسَرَّة الَلِّي قْصْدْهَا فِي نَفْسَهْ، ¹⁰بَاشْ يَصْرَى كِي يَلْحَّڤْ الْوَقْتْ تَاعَهْ، بَاشْ يْلَّمْ كُلْ شِي فَالْمَسِيحْ، الَلِّي فَالْسْمَا وَالَلِّي فَالْلَرْضْ عْلَى يَدْ الْمَسِيحْ.¹¹الَلِّي بِيهْ أَدِّينَا حَقَّنَا، الَلِّي عْطَاهْ لِنَا الله مَا الْلَّوَلْ عْلَى حْسَابْ الْقَصْدْ تَاعَهْ الَلِّي يْدِّيرْ كُلْ شِي عْلَى حْسَابْ الْمَشِيئَة تَاعَهْ، ¹²بَاشْ نْكُونُوا شَاكْرِينْ الْمَجَدْتَاعَهْ، حْنَّا الَلِّي سْبَقْ الْرَجَاءْنَا فَالْمَسِيحْ.¹³الَلِّي نْتُمَ تَانِي، كِي سْمَعْتُوا كَلْمَةْ الْحَقْ، إِنْجِيلْ سْلاَكْكُمْ، الَلِّي فِيهْ تَانِي كِي آمَنْتُوا خُتِمْتُمْ بْرُوحْ الْوَاعَدْ الْقُدُّسْ، ¹⁴الَلِّي هُوَ عَرْبُونْ الْوَارْثْ، لَلِّي خَيَّرْهُمْ وَفْدَاهُمْ الله، بَاشْ يَشَكْرُوا الْمَجْدْ تَاعَه.¹⁵عْلَى هَادْ الْشِي أَنَا تَانِي كِي سْمَعْتْ بْإِيمَانْكُمْ بَالْرَّبْ يَسُوعْ، وَمْحَبَّتْكُمْ لْڤَاعْ الْقِدِّيسِينْ، ¹⁶مَازَالْ نَشْكُرْ اللهْ عْلَى جَالْكُمْ، وَ نَتْذْكَرْكُمْ فِي صْلاَتِي،¹⁷بَاشْ يَعْطِيكُمْ إِلَاَهْ رَبَّنَا يَسُوعْ الْمَسِيحْ، أَبُو الْمَجَدْ، رُوحْ الْحِكْمَة وَ الإِعْلاَنْ بَاشْ تَعَرْفُوهْ مْلِيحْ ، ¹⁸تْنَوَّارْعْيُونْ عْقُولْكُمْ، وَتَعَرْفُوا شَاهُوَ رَجَاءْ الْدَعْوَة تَاعَهْ، وَشَاهُوَ غْنَى الَمَجْدْ الْوَارْثْ الَلِّي مَوْجَدْهَا لَلْقِدِّيسِينْ،¹⁹وَشَاهِيَ عَظَمَة قَوْتَّهْ الْكْبِيرَة مَنْ جِهَتْنَا حْنَا الْمُومْنِينْ، عْلَى حْسَابْ الْخَدْمَة تَاعْ قَوْتَّهْ الْعَظِيمَة ²⁰الَلِّي بَيَّنْهَا فَالْمَسِيحْ، كِي حْيَاهْ مَالْمُوتْ، وَ قَعْدَّاهْ عْلَى يْمْنَهْ فَالْسْمَا، ²¹فُوقْ كُلْ رِيَاسَة وَسُلْطَانْ وَقُوَّة وَسْيَادَة، وَكُلْ أَسْمْ يَتْسَمَى فْهَادْ الْوَقْتْ وَلاَ فَالْزْمَانْ الْجَايْ تَانِي،²²وَحَّطْ كُلْ شِي تَحْتْ كَرْعِيهْ، وَدَارَهْ رَاسْ فُوقْ كُلْ شِي فَالْكَنِيسَة، ²³الَلِّي هِيَ الجَسَدَهْ مِلْءْ الَلِّي يْعَمَّرْ الْكُلْ فَالْكُلْ.

Chapter 2

¹وَأَنْتُمَ الَلِّي كُنْتُوا مُوتَى بَالْذْنُوبْ وَالْخَطَايَا، ²الَلِّي كُنْتُوا تَتْمَشُوا فِيهَا مَقْبَلْ عْلَى حْسَابْ هَادْ الْعَالَمْ، وَعْلَى حْسَابْ رَئِيسْ سُلْطَانْ الْهْوَى، الْرُّوحْ الَلِّي رَاهْ يَخْدَّمْ دُورْكْ فِي وْلادْ الْمَعْصِيَة، ³وَحْنَا تَانِي كُنَّا ڤَاعْ نَتْمَشُوا مَقْبَلْ بِيْنَتْهُمْ بَالَهْوَاتْ تَاعْ جَسَدْنَا، دَّايْرِينْ مَشِيئَاتْ الْجَسَدْ وَالأَفْكَارْ، وَكُنَّا فِي طْبِيعَتْنَا وْلاَدْ الْمَعْصِيَة كِي لُّخْرِينْ،⁴بَصَّحْ الله الَلِّي غَنِي فَالْرَّحْمَة، عْلَى جَالْ مْحَبْتَهْ الْكْثِيرَة الَلِّي حَّبْنَا بِهَا، ⁵وَحْنَا مَازَالْنَا مُوتَى بَالْذْنُوبْ حْيَّنَا مْعَ الْمَسِيحْ - بَالْنَعْمَة رَاكُمْ مْسَلْكِينْ - ⁶وَحْيَّنَا مْعَاهْ، وقَعَّدْنَا مْعَاهْ فَالْسْمَا فَالْمَسِيحْ يَسُوعْ، ⁷بَاشْ يْبَانْ فَالْزْمَانْ الْجَايْ غْنَى الْنِعْمَة تَاعَهْ الَكْبِيرْ، بَالْلُّطْفْ عْلِينَا فَالْمَسِيحْ يَسُوعْ.⁸عْلَى خَاطَرْ رَاكُمْ مْسَلْكِينْ بالْنِعْمَة، بَالإِيمَانْ، وْهَادَا مَاشِي مَنْكُمْ. هُوَعَطِيَّة الله. ⁹مَاشِي بَالْأَعْمَالْ بَاشْ يْزُوخْ وَاحَدْ مَنْكُمْ. ¹⁰عْلَى خَاطَرْ حْنَا مَنْ خَلْقْ الله، مَخْلُوقِينْ فالْمَسِيحْ يَسُوعْ لَلْأَعْمَالْ الَصَالْحَة، الَلِّي سْبَقْ الله وَجَّدْهَالْنَا بَاشْ نَتْمَشُوا فِيهَا.¹¹تْفَكْرُوا بَلِّي نْتُمَ الْأُمَمْ كُنْتُوا فَالْجَسْدْ مَاقْبَلْ، نْتُمَ الَلِّي كُنْتُوا تَتْسَمَاوْ مَاشِي مَخْتُونِينْ قْبَلْ مَنْ عَنْدْ الْمَخْتُونِينْ الَلِّي يَصْرَى فَالْجَسَدْ بَالْيَّدْ، ¹²كُنْتُوا فِي دَاكْ الْوَقْتْ بْلاَ الْمَسِيحْ، بَرَّانَيِّينْ عْلَى شَعَبْ إِسْرَائِيلْ، وَبْعَادْ عْلَى وُعُودْ الَلِّي مَبْنَيِّنْ الَوْعَدْ تَاعْ اللهْ، مَاعَنْدْكُومْشْ رَجَاءْ، وَبْلاَ إِلَهْ فَالْعَالَمْ.¹³بَصَّحْ دُوركْ فَالْمَسِيحْ يَسُوعْ، نْتُمَ الَلِّي كُنْتُوامَاقْبَلْ بْعَادْ، وَّلِيتُوا قْرَابْ بْدَمْ الْمَسِيحْ. ¹⁴عْلَى خَاطَرْهُوَ الْسَلاَمْ تَاعْنَا، الَلِّي رَّادْهُمْ لَزُوجْ وَاحَدْ،وَكَسَّرْ الْحِيطْ الَلِّي كَانْ يَفْصَلْ بِيْنَاتْهُمْ، ¹⁵ڤْلَعْ الْعْدَاوَة. بَطَّلْ بجَسْدَهْ شَرِيعَةْ الْوَصَايَة فَالْفَرَائِضْ، بَاشْ يْرَّادْهُمْ فِي زُوجْ لْنَفْسَهْ إِنْسَانْ وَاحَدْ جْدِيدْ، صَانَعْ الْسْلاَمْ، ¹⁶و يْصَالَحْ الْزُوجْ فِي جَسَدْ وَاحَدْ مَعَ الله بَالْصَّلِيبْ، وْبِهْ كْتَلْ لَعْدَاوَة.¹⁷جَا وَبَشَّرْكُمْ بَسْلاَمْ، نْتُمَ لَبْعَادْ كِيمَا لَقْرَابْ. ¹⁸عْلَىخَاطَرْبِهْ عَنْدْنَا لَّزُوجْ الْدَخْلَة لَلأَبْ بْرُوحْ وَاحَدْ.¹⁹مَارَاكُومْشْ دُوركْ بَرَانِيَّنْ، رَاكُمْ رَعِيَّة مْعَ آلْقِدِّسِينْ وَأَهْلْ بِيتْ الله، ²⁰مَبْنِيِّينْ عْلَى أَسَاسْ الْرُّسُلْ وَالأَنْبِيَا، وَيَسُوعْ الْمَسِيحْ نَفْسَهْ حَجَرْ الْزَّاوِيَة الْسَاسْ، ²¹الَلِّي فِيهْ ڤَاعْ الْبَنْيَانْ لاَصَقْ مْعَ بَعْضْ، يَطْلَّعْ وَ يْوَّالِي هَيْكَلْ مُقَدَّسْ فَالْرَّبْ. ²²الَلِّي فِيهْ نْتُمَ تَانِي مَبْنِيِّينْ مْعَ بَعْضْ، دَارْالله فَالْرُوحْ.

Chapter 3

¹عْلَى هَادْ الشِّي أَنَا بُولُسْ، مَحْبُوسْ الْمَسِيحْ يَسُوعْ عَلَى جَالْكُمْ نْتُمَ الْأُمَمْ، ²وَسْمَعْتُوا بْتَدْبِيرْ نِعْمَةْ الله الَلِّي مَّدْهَالِي عَلَى جَالْكُمْ.³كِي كْشَّفْ لِّي السَّرْ بَالْوَحْيْ. كِيمَا سْبَقْ وَكْتَبْتْ بْإِخْتِصَارْ. ⁴وَتَقَدْرُوا كِي تَقْرَاوْالْشِّي لِّي كْتَبْتَهْ تَفَهْمُوا مَعْرِفْتِي لْسَّرْ الْمَسِيحْ. ⁵هَادْ الَسَّرْ مَبِيْنَهْشْ الله لَنَّاسْ اللَّوِلِينْ, كِيمَا بَيْنُو دَرْوَكْ بَالَرُوحْ لَلرُّسُلْ اَلمَقَدْسِينْ وْالْأَنْبِيَا تَاعَهْ.⁶وَعَنْدْهُمْ الْحَقْ فَالْوَعْدْ فَالْمَسِيحْ بَالإِنْجِيلْ. ⁷الَلِّي وَّلِيتْ أَنَا خَدَامْ تَاعَهْ عْلَى حْسَابْ مَوْهِبَة نِعْمَةْ الله الَلِّي مَدْهَاليَّا عْلَى حْسَابْ فِعْلْ قَوتَّهْ.⁸أَنَالَصْغِيرْ فِي ڤَاعْ الْقِدِّيسِينْ، تَمَدَّتْ لِّي هَادْ الْنِّعْمَة بَاشْ نْبَشَّرْ بِينْ الْأُمَمْ بْغْنَى الْمَسِيحْ الَلِّي مَاعَنْدَهْشْ حُدُودْ، ⁹وَنْبَيَّنْ لَلْكُلْ الَسَّرْ الَلِّي كَانْ مْخَبِي، مَالْزْمَانْ الْقْدِيمْ فَاللهْ خَالَقْ الْكُلْ بْيَسُوعْ الْمَسِيحْ.¹⁰بَاشْ يَتَّعْرَفْ دُورْكْ عَنْدْ الَرُّؤَسَا وَالَسْلاَطَنْ فَالْسْمَا، بَالشِّي الَلِّي يْبَانْ فَالْكَنِيسَة، مَنْ حِكْمَة الله الَمَتْنَوْعَة، ¹¹عْلَى حْسَابْ قَصْدْ الله الْلَّوَلْ الَلِّي دَرَاهْ فَالْمَسِيحْ يَسُوعْ رَبِّنَا.¹²الَلِّي بِهْ عَنْدْنَا الْجُرْأَة وْثِقَة بَالْإِيمَانْ تَاعْنَا. ¹³وْنَطْلَّبْ مَنْكُمْ مَا تَفَشْلُوشْ عْلَى جَالْ الْضِيقْ الَلِّي رَانِي نْعَانِيهْ عْلَى جَالْكُمْ، هَادَامَجْدْ لِيكُمْ .¹⁴عْلَى هَادْ الْشِّي نَرْكَعْ لْ أَبِي رَبِّنَا يَسُوعْ الْمَسِيحْ، ¹⁵الَلِّي مَنَهْ تَتْسَمَّى كُلْ عْشِيرَة فَالْسْمَا وَعْلَى الْلَّرْضْ. ¹⁶بَاشْ يَعْطِيلْكُمْ عْلَى حْسَابْ غْنَى الْمَجْدْ تَاعَهْ، بَاشْ تَتْقَوَاوْ بْالْرُّوحْ فِي أَعْمَاقْ نْفُوسْكُمْ،¹⁷و يَّدْخُلْ الْمَسِيحْ بَالإِيمَانْ فِي قْلُوبْكُمْ، ¹⁸وَنْتُمَ مَتْأَصْلِّينْ وَثَابْتِينْ فَالْمَحَبَة، بَاشْ تَقَّدْرُوا تَفَهْمُوا مْعَ ڤَاعْ الْقِدِّيسِينْ، شَاهُوَالْعَرْضْ وَالْطُّولْ وَالْعُمَقْ وَالْعُلْوْ، ¹⁹وَتَعَّرْفُوا مَحَبَّة الْمَسِيحْ الَلِّي فُوقْ كُلْ مَعْرِفَة، بَاشْ تَعَمْرُوا حَتَّي تَوَصْلُوا لَلْكَمَالْ تَاعَهْ .²⁰وَاللهْ الَلِّييْنَجَمْ يْدِيرْ كْتَرْ مَنْ الَشِّي الَلِّي نَطَلْبُوهْ وَنَتْخَيْلُوهْ عْلَى حْسَابْ الْقَوَة الَلِّي تَخْدَمْ فِينَا ²¹لِيهْ الْمَجْدْ فَالْكَنِيسَة فِي ڤَاعْ لَّجْيَالْ حَتَّى لْدَهْرْ آلْدُّهُورْ. آمِينْ

Chapter 4

¹نَطْلَبْ مَنْكُمْ، أَنَا الْمَحْبُوسْ فَالْرَّبْ: تَتْمَشُوا كِيمَا يْلِّيقْ بَالْدَّعْوَة الَلِّي دُعِيْتُمْ بِهَا. ²بْكُلْ تَوَاضُعْ وَوْدَاعَة وَبْصْبَّرْ، تَتْحَمْلُوا بِيْنَاتْكُمْ بَالْمَحَبَّة. ³مَجْتَهْدِينْ تَحْفْظُوا عْلَى وِحْدَانِيَّة الْرُّوحْ بْرْبَاطْ الْسَلاَمْ.⁴جَسَدْ وَاحَدْ، رُوحْ وَحْدَة، كِيمَا دْعَاكُمْ دَعْوَة فِيهَا رَجَاءْ وَاحَدْ. ⁵رَّبْ وَاحَدْ، إِيمَانْ وَاحَدْ، تَغْطَّاسْ وَاحَدْ، ⁶إِلَهْ و أَبْ وَاحَدْ لَلْكُلْ عْلَى الْكُلْ وَبَالْكُلْ و فِي كُلْكُّمْ.⁷بَصَّحْ لْكُلْ وَاحَدْ مَنَّا تَعْطَاتْ الْنِّعْمَة عْلَى حْسَابْ قْيَاسْ هِبَة الْمَسِيحْ. ⁸عْلَى هَادْ الْشِي يْڤُولْ: " الَلِّي طْلَّعْ دَارْ مَحْبُوسِينْ وَأَعْطَى الْنَّاسْ مَوَاهِب".⁹وَ الَلِّي "طْلَّعْ" تَعْنِي هُوَ تَانِي الَلِّي هَوَّد الْلَّوَلْ لْتَحْتْ لْعُمْقْ الْلَّرْضْ. ¹⁰وَالَلِّي هَوَّدْ هُوَ الَلِّي طْلَّعْ تَانِي لْفُوقْ ڤَاعْ الْسْمَاوَاتْ، بَاشْ يْعَمَرْ الْكُلْ.¹¹وَهُوَ أَعْطَى وَحْدِينْ يْكُونُوا رُسُلْ، وَوَحْدِينْ أَنْبِيَا، وَوَحْدِينْ مُبَشِّرِينْ، وَوَحْدِينْ رُعَاةْ وَمَعَلْمِينْ، ¹²بَاشْ يَوَّصْلُوا الْقِدِّيسِينْ لَلْكَمَّالْ فَالْخِدْمَة، لْبَنْيَانْ جَسَدْ الَمَسِيحْ، ¹³حَتَّى نَوَصْلُوا كُلْنَا لْوَاحْدَنِيَّة الْإِيمَانْ وْمَعْرِفَة إِبْنْ الله. نَوَاصْلُوا لَلْإِنْسَانْ الْكَامَلْ. لَقْيَاسْ قَامَةْ مِلْءْ الْمَسِيحْ بَاشْ مَا نْكُونُوشْ مَمْبَعْدْ كِي وْلاَدْ تَايْهِينْ وَتَرَفَدُوا كُلْ رِيحْ،¹⁴تَعْلِيمْ،لِتَخْدَعْ الْنَّاسْ، وَ يَّدِي لَضَلاَلْ. ¹⁵بَصَّحْ صَادْقِينْ فَالْمَحَبَّة، نَكَبْرُوا فِي كُلْ شِي لْهَدَاكْ الَلِّي هُوَ الَرَاسْ: الْمَسِيحْ، ¹⁶الَلِّي مَنَهْ ڤَاعْ الْجَسَدْ مَرْبُوط مْعَ بَغْضَهْ، وَالْكُلْ مَفْصَلْ يَخْدَمْ الْجَسَدْ عْلَى حْسَابْ الْخَدْمَة الَلِّي تَعْطَاتْ لَه، بَاشْ يَوْصَلْ وَيَتَبْنَى الْجَسَدْ فآلمَحَبَّة.¹⁷نْڤُولْ هَاكْ وْنَشْهَدْ فَالْرَّبْ: بَاشْ مَا تَتْمَشُوشْ مَمْبَعْدْ كِيمَا يَتْمَشُوا بَاقِي الْأُمَمْ وَ بْعْقَلْ حَابَسْ، ¹⁸عْلَىخَاطَرْهُمَا عْقَلْهُمْ مْضَلَّمْ، وَبْعَادْ عْلَى حْيَاة الله عْلَى جَالْ الْجَهْلْ الَلِّي فِيهُمْ وَقْسَوَاة قْلُوبْهُمْ. ¹⁹هُمَا الَلِّي وَدْرُوا الْإِحْسَاسْ وْسْلْمُوا رْوَاحْهُمْ لَدَّعَارَة بَاشْ يْعِيشُو فَالْنْجَاسَة وَالْطْمَّعْ.²⁰وَنْتُمَ مَاتْعَلَّمْتُوشْ لْمَسِيحْ هَكَا، ²¹مَلِّي سْمَعْتُوهْ صَّحْ وَتْعَلَّمْتُوا الْحَقْ الَلِّي فِي يَسُوعْ، ²²بَاشْ تَڤَلْعُواسِيرَتْكُمْ الَسابْقَة الْإِنْسَانْ الَقْدِيمْ الْفَاسَدْ بْشَهْوَاتْ لَغُرُورْ²³وَتَتْبَدْلُوا فْرُوحْ عْقُولْكُمْ، ²⁴وَتَلَبْسُوا الْإِنْسَانْ الَجْدِيدْ الْمَخْلُوقْ عْلَى حْسَابْ الله فَالْبِرْوَ قَدَاسَة الْحَقْ.²⁵عْلَى هَادَا نَحِيوْ عْلِيكُمْ لَكْذَبْ، وَهَدْرُوا غِيرْ الْصَّحْ كُلْ وَاحَدْ مَعَ قْرِيبَهْ، عْلَى خَاطَرْ رَانَا أَعْضَاءْ بَعْضْنَا الْبَعْضْ. ²⁶أَزَعْفُوا وْمَاتَغَلْطُوشْ. مَا تَغْرَبْشْ الَشَّمْسْ عْلَى زْعَافْكُمْ، ²⁷وْمَا تْمَّدُوشْ إِبْلِيسْ مْكَانْ.²⁸مَا يْزِيدْشْ يَخْوَنْ الَسَّارَقْ مَمْبَعْدْ، بَصَّحْ غَادِي يَتْعَبْ وَيَخْدَّمْ الَصْلاَحْ بْيَدِّيهْ، بَاشْ يْكُونْ عَنْدَهْ وَيْعَاوَنْ الْمَحْتَاجْ. ²⁹مَا تَخْرَجْشْ كَلْمَة مَاشِي مْلِيحَة مَنْ فْوَمْكُومْ، يَخْرَجْ غِيرْ كْلاَمْ صَالَحْ لَلْبَنْيَانْ فِي وَقْتَهْ، بَاشْ يْمَّدْ نِعْمَة الَلِّي يَسْمَّعْ. ³⁰وَمَا تَحْزْنُوشْ رُوحْ الله الْقُدُّوسْ الَلِّي بِهْ خُتِنْتُمْ لَنْهَارْ الْفِدَاءْ.³¹وَتَتْنَحَى مَنْ بِينَاتْكُمْ لَمْرَرَة وْسَخْطْ وَزْعَافْ وَزْڤَى وَالْهَدْرَة عْلَى الْنَّاسْ وَكُلْ شَّرْ. ³²كُونُوا لُطَفَاءْ بِينَاتْكُمْ، شَفُوقِينْ، مَتْسَامْحِينْ بِينَاتْكُمْ كِيمَا سَامَحْكُمْ الله فَالْمَسِيحْ.

Chapter 5

¹كُونُوا مْشَابْهِينْ لَلهْ كِي أَوْلاَدْ أَحِبَّا، ²وَتْمَشُوا فَالْمَحَبَّة كِيمَا حَبْنَّا الْمَسِيحْ وْسَلَمْ نَفْسَهْ عْلَى جَالْنَا، قُرْبَان وَذْبِيحَة للهْ رِيحَة مْلِيحَة.³وْبَعْدُوا عَالَزْنَّا وَالَشِّي الَلِّي يْنَجَاسْ وَطْمَّعْ مَا تَذَكْرُوهَاشْ حَتَّى بَالْأَسْمْ كِيمَا يْلِيقْ بَالْقِدِّسِينْ، ⁴لاَ قْبَاحَة وَلاَ كْلاَمْ سَّافَهْ الَلِّي مَا يْلِيقْشْ، خِيرْ لْكُمْ تَهَدْرُوا بَشُّكْرْ لله.⁵رَاكُمْ عَارْفِينْ بهَدَا: بَلِّي كُلْ زَانِّي ولَا نَجِسْ ولاَ طَمَّاعْ الَلِّي هُوعَابَدْ لَلْأَوْثَانْ مَا عَانْدُوشْ وَارْثْ فِي مَلَكُوتْ الْمَسِيحْ وَالله. ⁶بَلاَكْ يَغْوِيكُمْ وَاحَدْ بْكْلاَمْ بَاطَلْ، عْلَى خَاطَرْ عْلَى جَالْ هَادْ الْأُمُورْ الَلِّي يْجِي زْعَافْ الله عْلَى وْلاَدْ الْمَعْصِيَة. ⁷مَا تْكُونُوشْ فِي شَرْكَة مْعَاهُمْ⁸عْلَى خَاطَرْ كُونْتُوا فَالَظَلْمَة مَا قْبَلْ، وْدُورْكْ رَاكُمْ نُورْ فَالَرَّبْ. تْمَشُوا كِي وْلاَدْ الْنُورْ. ⁹عْلَى خَاطَرْ ثَمْرَة الَرُّوحْ رَاهِي فِي ڤَاعْ الَصْلاَحْ وْبِرْوْ حَقْ. ¹⁰هَكْدَا تَخْتَبْرُوا الَشِّي الَلِّي يْفَرَّحْ الَرَّبْ. ¹¹وْمَا تَشَّارْكُوشْ فَالْأَعْمَالْ تَاعْ الَظَّلْمَة الَلِّي مَا تْمَّدْشْ فَايْدَة خِيرْلْكُمْ تَفَضْحُوهَا. ¹²عْلَى خَاطَرْ الْأُمُورْ الَلِّي يْدِّرُوهَا فَالَسَّرْ، عِيبْ حَتَّى تَذْكْرُوهَا.¹³بَصَّحْ ڤَاعْ الَلِّي مَفْضُوحْ يْبَانْ بَالَنُّورْ. عْلَى خَاطَرْ ڤَاعْ الَلِّي يْبَانْ هُوَ نُورْ. ¹⁴عْلَى هَادَ الْشِي يْڤُولْ: "نُوضْ نْتَ الَلِّي رَاكْ رَاقَدْ وْنُوضْ مَالْمُوتْ وَالْمَسِيحْ يْنَوْرَاكْ".¹⁵شُوفُوا كِيفَاشْ تَتْمَشُوا بَدِقَة، مَاشِي كِي الْجُهَالَا بَصَّحْ كِي الْحُكَمَاءْ, ¹⁶رَبْحُوا الْوَقْتْ عْلَى خَاطَرْ لِيَّامْ فِيهَا شَّرْ. ¹⁷عَلَى جَالْ هَادْ الَشِّي مَا تْكُونُشْ بْلَّى عْقَلْ بَصَّحْ فَاهْمِينْ مَشِيئَة الَرَّبْ.¹⁸مَا تَسَكْرُوشْ بَالْخَمْرْ الَلِّي فِيهَا لَعْوَّاجْ، أَتْعَمْرُوا بَالْرُّوحْ، ¹⁹وْهَادْرُوا بِينَاتْكُمْ بْمَزَامٍيرْوْتَسَابِيحْ وَبْأَغَانِي رُوحِيَّة، وَبَغْنَاكُمْ سَبْحُوا مَنْ قْلُوبْكُمْ الَرَّبْ. ²⁰شَاكْرِينْ فِي كُلْ وَقْتْ وَعْلَى كُلْ شِي فْإِسْمْ رَبِّنَا يَسُوعْ الْمَسِيحْ، لله وَ الْأَبْ. ²¹خَاضْعِينْ بِينَاتْكُمْ فِي خُوفْ آلله.²²يَا نْسَا أَخَضْعُوا لَرْجَالْكُمْ كِيمَا لَرَّبْ، ²³عْلَى خَاطَرْ الَرَّاجَلْ هُوَ رَاسْ لَمْرَة كِيمَا الْمَسِيحْ تَانِي رَاسْ الْكَنِيسَة، وْهُوَ الَلِّي يْسَلَكْ الْجَسَدْ. ²⁴وْكِيمَا تَخْضَعْ الْكَنِيسَة لَلْمَسِيحْ، هَكْدَا الَنْسَا يَخَاضْعُوا لَرْجَالْهُمْ فِي كُلْ شِي.²⁵عْلَى جَالْهَا، ²⁶بَاشْ يْقَدَّسْهَا، وَيْطَهَّرْهَا بَغْسِيلْ مَاء الْكَّلْمَة، ²⁷بَاشْ يْوَجَدْهَا لْنَفْسَهْ كَنِيسَة مَجِيدَة، مَا فِيهَا لاَعِيبْ وْلاَ تْجَاعِيدْ وْلَا شِّي يْشْبَاهْ لْهُمْ، بَصَّحْ تْكُونْ مْقَّدْسَة بْلاَعِيبْ.²⁸هَكْدَا الَرْجَالْ لاَزَمْ يْحَبُّو نْسَاهُمْ كِيمَا أَجْسَادْهُمْ. الَلِّي يْحَّبْ مَرْتَهْ يْحَّبْ نَفْسَهْ. ²⁹مَاكَانْ حَتَّى وَاحَدْ يَكْرَهْ جَسَدَهْ، بَلْ يْوَكْلَهْ وَيْرَبِّهْ، كِيمَا الَرَّبْ مْعَ الْكَنِيسَة. ³⁰عْلَى خَاطَرْ رَانَا أَعْضَاءْ جَسْدَهْ، مَنْ لَحْمَهْ وَمَنْ عْظَامَهْ.³¹" عْلَى جَالْ هَادْ الَشِّي يْخَّلِي الَرَّاجَلْ بُوهْ وَمَّهْ وْيَلْصَڤْ بْمَرْتَهْ وْلَزُوجْ يْوَلِيوْ جَسَدْ وَاحَدْ". ³²هَادْ الَسَّرْ كْبِيرْ، وْرَانِي نْڤُولْ مَنْ جِهَة الْمَسِيحْ وَالْكَنِيسَة. ³³وَنْتُمَ الْمُومْنِينْ كُلْ وَاحَدْ يْحَّبْ مَرْتَهْ هَكْدَا كِي نَفْسَهْ، وْلَمْرَة تْهِيبْ رَاجَلْهَا.

Chapter 6

¹يَا وْلاَدْ، طِيعُوا وَالْدِيكُمْ فَالَرَّبْ عْلَى خَاطَرْ هَدَا حَقْ. ²" أكْرَمْ بُوكْ وَمُوكْ"، الَلِّي هِيَ الَوَصِيَّة الْلَوْلَة الَلِّي فِيهَا وَاعَدْ، ³" بَاشْ يْكُونْ لْكُمْ الْخِيرْ، وْتَطْوَالْ عْمَارْكُمْ عْلَى الْلَرْضْ".⁴وَنْتُمَ يَا الْوَالْدِينْ، مَا تْزَاعْفُوشْ وْلاَدْكُمْ، بَصَّحْ رَبُّوهُمْ بْتَأْدِيبْ وْعَلْموهُمْ وْصيَّا الَرَّبْ.⁵يَاعَبِيدْ، طِيعُوا سْيَادْكُمْ بْخُوفْ كْبِيرْ بَقَلْبْ صَادَقْ كضلِي طِيعُو الْمَسِيحْ، ⁶مَا تَخَدْمُوشْ مَالْقَلْبْ غِيرْ كِي يْكُونُوا قُدامْكُمْ بَاشْ تَعَاجْبُوا لَنَّاسْ، بَصَّحْ كِي عَبِيدْ الْمَسِيحْ، دَايْرِينْ مَشِيئَة الله مَالْقَلْبْ، ⁷خَدَامِينْ بْنِيَّة صَالْحَة كِيمَا لَرَّبْ، مَاشِي لَنَّاسْ. ⁸رَاكُمْ عَارْفِينْ بَلِّي مَهْمَا دَارْوَاحَدْ مَنْ خِيرْ الَرَّبْ الَلِّي يْعْطِيهْ عْلَى حْسَابْ عْمَالَهْ، عَبْدْ كَانْ ولَا حُّرْ.⁹وَنْتُمَ يَاسَّادَة، عَامْلُوهُمْ بْهَادْ الْمُعَامَلَة، خَالِيكُمْ مَالَتَّهْديِدْ، عَارْفِينْ بَلِّي سِيدْكُمْ نْتُمَ وْسِيدْهُمْ فَالْسْمَا مَا يْشُوفْشْ لْلَوْجُوهْ.¹⁰وْمْعَ الَتَّالِى خُوتِي، تْقَّوَاوْ فَالَرَّبْ وْفِي قَوْتَّهْ. ¹¹لَبْسُوا سْلاَحْ الله الْكَامَلْ الَلِّي بِهْ تَقَدْرُوا تَثَبْتُوا ضَّدْ عْمَايلْ إِبْلِيسْ.¹²عْلَى خَاطَرْ الْحَرَبْ تَاعْنَا مَاشِي مْعَ دَّمْ وْلْحَمْ، رَاهْ ضَّدْ الَرُّؤَسَاءْ وْمْعَ الْسْلاَطَنْ،وْ وُلاَةْ الْعَالَمْ حُكَامْ هَادْ الْزْمَانْ وْ، مْعَ عْسْاكَرْ الْشَّرْ فَالسْمَا. ¹³عْلَى جَالْ هَدَا رَفْدُوا سْلاَحْ الله الْكَامَلْ الَلِّي بِهْ تَقَدْرُوا تْقَاوْمُوا فْيُومْ الْشَّرْ، وْتَبْقَاوْ وَاقْفِينْ مُّورْهَادْ الَشِّي وْتَثَبْتُوا.¹⁴ثَبْتُوا وْلَبْسُوا حْزَامْ الْحَقْ وَلَبْسُوا دَرْعْ الْبِّرْ، ¹⁵وْلَابْسِينْ صَبَاطْ وَاجْدِينْ تْبَّشْرُوا بْالإِنْجِيلْ الَسَّلاَمْ. ¹⁶وْفُوقْ هَادْ الَشِّي رَافْدُوا تُرْسْ الْإِيمَانْ، الَلِّي بِهْ تَقَدْرُوا طَفِيوْ ڤَاعْ سِهَامْ الَشِّرِيرْ الْمَشْعُولَة.¹⁷وْدِّيرُوا فُوقْ الَرَّاسْ خُوذَة الْسْلاَكْ، وْسِيفْ الْرُّوحْ الَلِّي هُوَ كَلِمَة الله. ¹⁸مْصَلِّينْ بْكُلْ صْلاَةْ وْطِلْبَة فْكُلْ وَقْتْ فَالْرُّوحْ، وْسَهْرانِينْ لْهَادْ الَشِّي دَايْمِينْ فَالْدُعَاءْ لْڤَاعْ الْقِدِّيسِينْ.¹⁹وَ عْلَى جَالِي، بَاشْ يَعْطِلِي الله كْلاَمْ كِي نْحَلْ فَمِي، وَنْبَّشَرْ بْجُرْأَة بْسِّرْ الْإِنْجِيلْ، ²⁰الَلِّي عْلَى جَالَهْ رَانِي سَفِيرَهْ مَرْبُوطْ بَسْلاَسَلْ، بَاشْ نَتْكَّلَمْ بْجُرْأَة عْلِيهْ كِيمَا لاَزَمْ.²¹بَصَّحْ لاَزَمْ تَعَارْفُوا نْتُمَ تَانِي كِي رَانِي، وَاشْ رَانِي نْدِّيرْ، يْخَبَرْكُمْ بْكُلْ شِي تِيخِيكُسْ الْأَخْ الَحْبِيبْ وَ الْخَادَمْ الْأَمِينْ فَالرَّبْ، ²²الَلِّي رْسَلْتْهْ لْعَنْدْكُمْ لْهَادْ الَشِّي، بَاشْ تَعَرْفُوا حْوَالْنَا وْتَتْشَجَعْ قْلُوبْكُمْ.²³سْلاَمْ عْلَى الْإِخْوَة، وَمْحَبَّة بَإِيمَانْ مَنْ عَنْدْ الله الْأَبْ الَرَّبْ وْ يَسُوعْ الْمَسِيحْ. ²⁴الَنِّعْمَة لْڤَاعْ الَلِّي يْحَبُّوا رَبْنَّا يَسُوعْ

Philippians

Chapter 1

¹مَنْ ُبولُسْ وْتِيمُوثَاوَسْ، الْعَبْيدْ تَاعْ الْمَسِيحْ يَسُوعْ، ْلڤَاعْ الْمُومْنِينْ الَمْقَدْسِينْ فَالْمَسِيحْ يَسُوعْ الَلِّي فْفِيلِبِي ْوْلڤَاعْ الْمَسْؤُولِينْ وْالَمْدَبْرِينْ فَالْكَنِيسَة. ²الَنِّعْمَة وَالسَلاَمْ لِيكُمْ مَنْ الَّلهْ بُونَا وَالرَّبْ يَسُوعْ الْمَسِيحْ الصَّلاَةْ تَاعْ بُولُسْ:³نَشْكُرْ اللهْ فْكُلْ وَقْتْ الَلِّي نَتْفَكَرْكُمْ فِيهْ ⁴وْدِيمَا كِي نْصَلِّي مَنْ جِهَتْكُمْ، نْصَلِّي بَالْفَرْحَة، ⁵عْلَى خَاطَرْ عَاوَنْتُونِي بَاشْ نْخَبَرْ بَالْإِنْجِيلْ مَنْ الَنْهَارْ اللَّوَلْ الَلِّي عْرَفَتْكُمْ فِيهْ حَتَّى ⁶الْيُومْ.وْأَنَا مَتْيَقَّنْ بَلِّي اللهْ الَلِّي بْدَا يْدِّيرْ هَادْ الْأَعْمَالْ الصَّالْحَة، غَادِي يْكَمَّلْهَا حَتَّى لْيُومْ الْمَّجِيَ تَاعْ يَسُوعْ الْمَسِيحْ.⁷عَنْدِي الْحَقْ نْفَكَرْ فِيكُمْ ڤَاعْ نْتُمَ فِقَلْبِي، وْڤَاعْ عَاوَنْتُونِي فَالْخَدْمَة الَلِّي نْعَمْ ِبيهَا اللهْ عْلِيَ، وْ أَنَا مَشْدُودْ فَالْحَبْسْ، وْلَا كِي كُنْتْ نْدَافَعْ عْلَى رُوحِي فَالْمَحْكَمَة بَاشْ نْبَيَّنْ الْإِنْجِيلْ حَقْ. ⁸وَاللهْ شَاهَدْ عْلَيَ بَلِّي نَبْغِيكُمْ ڤَاعْ كِمَا يَبْغِيكُمْ الْمَسِيحْ يَسُوعْ.⁹وَنْصَلِّي اللهْ َباشْ تْزِيدْ الَمْحَبَة تَاعْكُمْ تَكْبَرْ، وْهَاكَ غَادِي تْكُونْ عَنَدْكُمْ الَمَعْرِفَة ْولَفْهَامَة، ¹⁰بَاشْ تَقَدْرُوتْمَيْزُو الَصْوَالَحْ الَمْلِيحَة، وَتْكُونُو نْقَيِّينْ مَا يْكُونْشْ عْلِيكُمْ اللُّومْ فَالَنْهَارْ الَلِّي غَادِي يْوَلِّي فِيهْ الَمَسِيحْ. ¹¹وَتْكُونُو عَامْرِينْ بَالْغَلَّة تَّاعْ الَتَّقْوَى الَلِّي تْجِي مَنْ يَسُوعْ الْمَسِيحْ ، بَاشْ يْوَلِي الَمَجْدَ وَالْحَمْدْ لَلَّهْ.¹²وْبْغِيتْكُمْ يَا خُوتِي تَعَرْفُو بَلِّي الصْوَالَّحْ الَلِّي صْرَاتْ هِيَ الَلِّي خَلاَّتْ الْإِنْجِيلْ يَنْتَشَرْ بَزَّافْ. ¹³وْهَكَّا وَلَّى مَعْرُوفْ فْقَصْرْ الْحَاكَمْ وْفْڤَاعْ الَبْلاَيَصْ ، بَلِّي أَنَا مَسْجُونْ عْلَى جَالْ الْمَسِيحْ. وْبَسْبَابْ الْحَبَسْ تَاعِي، ¹⁴بَزَّافْ مَنْ الْخُوتْ الْمُومْنِينْ زَادُو يْثِقُوا فَالَّربْ، وْوَلاَوْ مْشَجْعِينْ بَاشْ يَتْكَلْمُو بَكْلاَمْ الله بْلاَمَ يْخَافُوا.¹⁵بْلاَ شَكْ كَايَّنْ فِيهُمْ الَلِّي يْخَبْرُوا بَالْمَسِيحْ بَسْبَابْ الَحْسَدْ وْالَخَصْمْ، وْبَصَّحْ كَايَّنْ فِيهُمْ الَلِّي يَتْكَلْمُو بْنِيَّة صَّالْحَة. ¹⁶وْهَادُو يْدِّيرُو هَادْشِّي بَالْمَحَبَّة الَلِّي فِيهُمْ، وْهُمْ عَارْفِينْ بَلِّي أَنَا هْنَا بَاشْ نْدَافَعْ عْلَى الْإِنْجِيلْ. ¹⁷وْلَّخْرِينْ الْأَنَانِيَة الَلِّي فِيهُمْ مَا يَتْكَلْمُوشْ عْلَى الْمَسِيحْ بْنِّيَة صَادْقَة، وْيَحَسْبُو بْلِّي غَادِي يْزِيدُو عْلَي الْعَذَابْ فَالْحَبْسَ.¹⁸بَصَّحْ مَايْهَمْشْ، مَا دَامْ الَتَّبْشِيرْ بَالْمَسِيحْ يَنْدَارْ كِمَا كَانْ الْحَالْ، سْوَا ْبنِّيَة صَالْحَة وْ لاَ بْنِّيَة غِيرْ صَالْحَة، رَانِّي فَرْحَانْ وْغَادِّي نَفْرَحْ بَزَّافْ. ¹⁹عْلَى خَاطَرْ نَعْرَفْ بَلِّي صْلاَتْكُمْ مَنْ جِهْتِي وَالْعَوَنْ تَاعْ رُوحْ يَسُوعْ الْمَسِيحْ ، غَادِي يْكُونُوا هُمَا سْبَابْ فَالسْلاَكْ تَاعِي.²⁰وْنَتْمَنَى وْنَتْرَجَا مَنْ ڤَاعْ قَلْبِي بَاشْ عَمِرِي مَا نَتْحَشَمْ فَالْخَدْمَة تَاعِي، بَصَّحْ حَتَّى دَرْوَكْ مَتْشَجَعْ كِمَا كُنْتْ دِيمَا، بَاشْ تْبَانْ الْعَظَمَة تَاعْ الْمَسِيحْ فَالْجَسَدْ تَاعِي، سْوَا عَشَتْ وْلَا مَتْ. ²¹عْلَى خَاطَرْ الْحَيَاةْ عَنَدِي هِيَ الْمَسِيحْ، وَالْمُوتْ هِيَ الَرِّبْحْ.²²رَانِّي مَاعْرَفْتْشْ وَاشْ نَخْتَارْ؟ ²³وْأَنَا حَايَرْ بِينْ زُوجْ صْوَالَحْ: بْغِيتْ نْمُوتْ بَاشْ نْكُونْ مْعَ الْمَسِيحْ وْهَادَا خِيرْ لِي بَزَّافْ. ²⁴بَصَّحْ خِيرْ نْعِيشْ، وْهَادْشِي عْلَى جَالْكُمْ.²⁵عْلَي خَاطَرْعَنْدِي الَثِقَة فْهَادْشِي، رَانِي عَارَفْ بَلِّي غَادِي نَقْعَدْ مْعَاكُمْ ڤَاعْ بَاشْ تَكَبْرُوا وْتْكُونُو فَرْحَانِينْ فَالْإِيمَانْ تَاعْكُمْ. ²⁶وْهَكَا غَادِي يْزِيدْ الْإِفْتِخَارْ تَاعْكُمْ بِي فَالْمَسِيحْ يَسُوعْ. ²⁷مَلِّي نْوَلِي مَرَة خْرَى بَاشْ نْشُوفْكُمْ. وَالَلِّي مُهِمْ دَرْوَكْ، هُوَ تْعِيشُو كِمَا يْوَصِّيكُمْ إِنْجِيلْ الْمَسِيحْ. وْهَكَا وْلاَ جِيتْ وْشَفْتْكُمْ وَلاَ كُنْتْ غَايَبْ، نَسْمَعْ بَلِّي رَاكُمْ ثَابْتِينْ فْرُوحْ وَحْدَة، وَتْكَافْحُو بْقَلْبْ وَاحَدْ عْلَى جَالْ الْإِيمَانْ بَالْإِنْجِيلْ.²⁸وْمَا تْخَلِيوْشْ النَّاسْ الَلِّي ضَدْكُمْ تْخَوَفْوكُمْ بْشِي حَاجَة، بَالنِّسْبَة لِيهُمْ بَيَانْ عْلَى الْهَلاَكْ تَاعْهُمْ، وْبَالنَّسْبَة لِيكُمْ هَادْ الَسْلاَكْ، وْهَادْشِي ڤَاعْ مَنْ عَنْدْ اللهْ. ²⁹عْلَى خَاطَرْ اللهْ نْعَمْ عْلِيكُمْ مَاشِي غِيرْ بَاشْ تْأَمْنُو بَالْمَسِيحْ، بَصَّحْ بَاشْ تَتْعَذْبُوا عْلَى جَالَهْ. ³⁰بَصَّحْ تْكَافْحُوا كِمَا شَفْتُونِي نْدِيرْ مَنْ قْبَلْ، وْكِمَا مَازَالْ تَسَمْعُوا عْلِيَّ دَرْوَكْ.

Chapter 2

¹مَا دَامْ كَايَنْ الَتَّشْجِيعْ فَالْمَسِيحْ، وْكَايَنْ الَشَرِكَة فَالْمَحَبَة،وْفَالَرُوحْ الْقُدُوسْ، وْكَايَنْ الْحَنَانْ وَالَرَحْمَة. ²كَمْلُوا الْفَرْحَة تَاعِي وْكُونُوا عْلَى رَايْ وَاحَدْ، وْكُونُوا مَتَاحْدِينْ فَالْمَحَبَة، بْقَلْبْ وَاحَدْ وْبْفَكْرْ وَاحَدْ.³وْعَمَرْكُمْ مَا تْدِيرُوا حَتَّى حَاجَة بَالْأَنَانِيَة وَالْإِفْتِخَارْ، بَصَّحْ بَالتَّوَاضُعْ، خَمُوا دِيمَا تْخَيْرُوا غِيرْكُمْ عْلَى رْوَاحْكُمْ. ⁴وْحَتَّى وَاحَدْ مَنْكُمْ مَا يْخَمَمْ غِيرْ فْمَصْلَحْتَهْ، بَصَّحْ فْمَصْلَحَةْ الَنَّاسْ لَخْرِينْ.⁵بَصَّحْ يْكُونْ فِيكُمْ تَخْمَامْ يَسُوعْ الْمَسِيحْ. ⁶هْوَ الَلِّي كَانْ فَالطَبِيعَة تَاعْ اللهْ، عُمْرَهْ مَا يخَمَمْ يَسَتْغَلْ الْمُسَاوْيَة تَاعَهْ مْعَ اللهْ لْمَصْلَحْتَهْ. ⁷بَصَّحْ تْخَلَى عْلَى الْقِيمَة تَاعَهْ، وْدَّا طَبِيعَة تَاعْ الْعَبْدْ، ⁸وْوَلَى فْصُورَة بْنَادَمْ. تْوَاضَعْ حَتَّى الْمُوتْ، الْمُوتْ عَلَى الَصَّلِيبْ.⁹وْعْلَى هَادْشِي رَفْعَهْ اللهْ، وْمَدْلَهْ إِسْمْ فُوقْ كُلْ إِسْمْ، ¹⁰بَاشْ تَسْجَدْ لَهْ كُلْ رُكْبَة، فَالَسْمَا وْعْلَى الْأَرْضْ وْتَحْتْ الْأَرْضْ. ¹¹وْيَشْهَدْ كُلْ لْسَانْ بَلِّي يَسُوعْ الْمَسِيحْ هُوَ الَرَّبْ، بَاشْ يْبَانْ الْمَجْدْ تَاعْ الله ْالْأَبْ.¹²خُوتِي لَعْزَازْ، كِمَا كُنْتُوا دِيمَا تْطِيعُونِي، مَا شِي غِيرْ ْوَأنَا حَاضَرْ، بَصَّحْ حَتَّى وْأَنَا غَايَبْ، وْدِيرُوا جُهَدْكُمْ باَشْ تْكَمَلْوا لَسْلاَكْ تَاعْكُمْ بَالْخُوفْ وْالَطَاعَة. ¹³عْلَى خَاطَرْ اللهْ هُوَ الَلِّي يَخْلَقْ فِيكُمُ ْالإِرَادَة باشْ تْدِيرُوا الَشِّي اَللِّي يَبْغِيهْ.¹⁴ديِرُوا كُلْشِي بْلاَ مَا تَشْكِيوْ وْبْلاَ مَا تَتْخَاصْمُوا بِنَاتْكُمْ. ¹⁵بَاشْ تْكُونُوا بْلاَ لُومْ وْنْقَيِّينْ. وْتْكُونُوا وْلاَدْ اللهْ ، مَا فِيكُمْ حَتَّى عِيبْ فْي وَسَطْ جِيلْ حْيَاتَهْ فَاسْدَة، وَتْضَّوِيوْ كِنُورْ فِي الْعَالَمْ . ¹⁶مَتْمَسْكِينْ فَكْلاَمْ اللهْ الَلِّي يْمَدْ الَحْيَاةْ، وْهَكَا غَاِّدي نَفْتَخَرْ فَالَنْهَارْ الَلِّي غَادِي يْوَلِي فِيهْ الْمَسِيحْ، عْلَى خَاطَرْ مَا جَرِيتْشْ بْلاَ فَايْدَة وْمَا عْيِتْشْ بَاطَلْ.¹⁷وحْتَى لُوكَانْ يْكُونْ دَمِي مَخْوِي عْلَى ذْبِيحَة إِيمَانْكُم وْخَدمَتْكُم، غَادِي نْكُون فَرّحَانْ بْزَافْ مْعَاكُم كَامَل. ¹⁸هَكّا فَرّحُوا وسَعْدُو حْتَى نْتُم مْعَايَا.¹⁹نْتُمَا مَنْ الَرَّبْ يَسُوعْ،مَانْطَوَلْشْ نَرْسَلْ لِيكُمْ تِيمُوثَاوْسْ، بَاشْ نَفْرَحْ كِي نَعْرَفْ خْبَارْكُمْ. ²⁰عْلَى خَاطَرْ مَا عَنْدِي حَدْ كِمَا هُو الَلِّي يَهْتَمْ ِفيكُمْ بْقَلْبْ صَافِي. ²¹عْلَى خَاطَرْ ڤَاعْ يْحَوْسُوا غِيرْ عْلَى مَصْلَحَتْهُمْ، مَاشِي عْلَى مَصْلَحْةْ يَسُوعْ الْمَسِيحْ.²²أَمَا تِيمُوثَاوَسْ، رَاكُمْ تَعَرْفُوا الَحْوَايَجْ الَلِّي فَاتْ مَنْهُمْ، عْلَى خَاطَرْ خْدَمْ مْعَايَ كِمَا الَوَلْدْ مْعَ بُوهْ بَاشْ يْزِيدُو الَنَّاسْ يَسَمْعُوا عْلَى الَإْنْجِيلْ. ²³هَادَا هُوَ الَلِّي نَتْمَنَا نَرَسْلَهْ لِيكُمْ كِي نَعْرَفْ وَاشْ غَادِي يَصْرَا لِي. ²⁴وْرَانِي عَنْدِي ثِّقَة فَالَرَبْ بَلِّي حَتَّى أَنَا قْرِيبْ نْجِي لْعَنَدْكُمْ.²⁵بَصَّحْ شَفْتْ بَلِّي لَزَمْ نَرْسَلْ لِيكُمْ خُويَا فَالْإِيمَانْ أَبْفِرودُتْسْ، الَلِّي عَوَنِي فَالْخَدْمَة وْكَافَحْ مْعَايَ، وْالَلِّي رْسَلْتَوهْ لْعَنْدِي بَاشْ يْعَاوَنِي فَالَشِي الَلِّي نَحْتَاجُوا. ²⁶رَاهْ مَشْتَاقْ بَزَّافْ يْشُوفْكُمْ كَامَلْ، وْكَانْ مَغْمُومْ، عْلَى خَاطَرْ سَمَعْتُوا بَالْمَرْضْ تَاعَهْ. ²⁷عْلَى خَاطَرْ كَانْ مْرِيضْ وْقْرِيبْ يْمُوتْ، بَصَّحْ اللهْ رَحْمَهْ، وَرْحَمْنِي حَتَّى أَنَا بَاشْ مَا نْزِيدْشْ هَمْ عْلَى هَمْ.²⁸وْبَسْبَابْ هَادْشِي رَسْلَتَهْ لْكُمْ بَالْخَفْ، بَاشْ مَلِّي تْشُوفُوهْ تَفَرْحُوا وْيَنْقَصْ عْلِيَ الْهَمْ. ²⁹رَحَبُوا ِبيهْ بَالْفَرْحَة كِمَا خُوكُمْ فَالَرَبْ، وَتْهَلَاوْ فْكُلْ وَاحَدْ كِمَا هُوَ. ³⁰الَلِّي عْلَى جَالْ خَدْمَةْ الْمَسِيحْ كَانْ رَاحْ يْمُوتْ، وْغَامَرْ بْحْيَاتَهْ بَاشْ يْكَمَلْ الَشِّي الَلِّي كَانْ نَاقَصْ فْخَدَمْتْكُمْ لِي.

Chapter 3

¹يَا خُوتِي، فَرْحُوا فَالَرَّبْ، مَاغَادِيشْ يَثْقَلْ عْلِيَ إِلاَّ كْتَبَتْ لِيكُمْ نَفَسْ الَصْوالَحْ ، وْهَادُوالصْوَالَحْ غَادِي يَنْفَعْوكُمْ بَزَّافْ. ²رُّدُو بَالْكُمْ مَنْ الَكْلاَبْ! رُّدُو بَالْكُمْ مَنْ هَادُوكْ الَلِّي يْدِّيرُو الشَّرْ، رُّدُو بَالْكُمْ مَنْ هَادُوكْ الَلِّي يْمَدُّو الْأَهَمِيَة لَلْخْتَانَة. ³عْلَى خَاطَرْ حْنَّا صْحَابْ لَخْتَانْ الْحَقِيقِي، نَعَبْدُو اللهْ بَالَرُوحْ الْقُدوسْ، وْنَفْتَخَرْوا بَالْمَسِيحْ يَسُوعْ، وْمَا نَتَّكْلُوشْ عْلَى الَصْوَالَحْ تَاعْ الْجَسَدْ.⁴مَنْ حَقِّي حَتَّى أَنَا نَتْكَلْ عْلَى الْجَسَدْ، إِلاَ يْخَمَمْ وَاحَدْ يَتَكَلْ عْلَى جَسْدَهْ، رَاهْ عَنْدِي الْحَقْ كْتَرْ مَنَهْ. ⁵مَنْ جِهَةْ لَخْتَانَة رَانِي مْخَتَنْ فَالَنْهَارْ الثَامَنْ، وْمَنْ أَصَلْ إِسْرَائِيلِي مَنْ قَبِيلَةْ بَنْيَامِينْ، وْعَبْرَانِي مَنْ الْعَبْرَانِيِّينْ، وْمَنْ جِهَةْ الَشَّرِيعَة أَنَا فَرِّيسِي.⁶وْمَنْ جِهَةْ الْغِيَرة، كُنَتْ نَضْطَهَدْ فَالْكَنِيسَة، وَمَنْ جِهَةْ الَتَّقْوَى عْلَى حْسَابْ الَشَّرِيعَة، مَكَانْشْ عْلِيَ لُومْ. ⁷بَصَّحْ الَصْوَالَحْ الَلِّي كَانَتْ عَنْدِي رِبْحْ، وَلاَتْ عَنْدِي خْسَاَرة عْلَى جَالْ الْمَسِيحْ.⁸وْمَاشِي غِيرْ هَادِشِي، بَصَّحْ نَحْسَبْ كُلْشِي خْسَارَة قُدَامْ مَعْرِفَةْ الْمَسِيحْ يَسُوعْ رَبِّي، الَلِّي عْلَى جَالَهْ خْسَرَتْ كُلْشِي، وْنَحْسَبْ كُلْشِي وْسَخْ بَاشْ نَرْبَحْ الْمَسِيحْ. ⁹وَنْكُونْ فِيهْ،وْمَا نْكُونْشْ صَالَحْ بْفَضَلْ الَشَّرِيعَة، بَصَّحْ بْفَضَلْ الْإِيمَانْ بَالْمَسِيحْ، بَالَصْلاَحْ الَلِّي يْجِي مَنْ عَنَدْ اللهْ بَسْبَابْ الْإِيمَانْ. ¹⁰وْنَعْرَفَهْ، وْنَعْرَفْ قَوَّةْ الْقِيَامَة تَاعَهْ وْالَشَرِكَة فَالْعَذَابْ تَاعَهْ، وْنْوَلِي نَشْبَهْ لِيهْ فَالْمُوتْ تَاعَهْ. ¹¹بَاشْ نْقُومْ مَنْ الْمُوتْ لَلْحَيَاةْ.¹²مَا نْقُولْشْ بَلِّي رْبَحَتْ، وَلاَ وَلِيتْ كَامَلْ، بَصَّحْ نْدِيرْ مَجْهُودِي بَاشْ نَرْبَحْ هَادَكْشِي الَلِّي عْلَى جَالَهْ رْبَحْنِي يَسُوعْ الْمَسِيحْ مَنْ قْبَلْ. ¹³وْفَالْحَقِيقَة يَاخُوتِى، مَا نَحْسَبَشْ رُوحِي رْبَحَتْ، بَصَّحْ نْدِيرْ حَاجَة وَحْدَة نَنْسَى الَشِّي الَلِّي مُورَايَا، وَنْدِيرْ مَجْهُودِي ڤَاعْ بَاشْ نَلْحَقْ الَشِّي الَلِّي قُدَامِي. ¹⁴نَجْرِي لْجِهَةْ الْهَدَفْ الَلِّي بْغِيتْ نَلْحَقْ لِيهْ، بَاشْ نَرْبَحْ الْجَائِزَة الَلِّي عَيَّطْ لِي عْلِيهَا اللهْ مَنْ الَسْمَا بَالْمَسِيحْ يَسُوعْ.¹⁵وَحْنَا الَلِّي كَامْلِينْ، خَاصْنَا نْخَمُو بْهَادْ الَتَّخْمَامْ، وَإِلاَخَمَمْتُو بَخْلاَفْ هَادْ الَشِّي، الله غَادِي يْبَيَّنْ لِيكُمْ هَادْ الَصْوَالَحْ. ¹⁶خَلِيوْنَا نْكَمْلُو فْنَفَسْ الَطْرِّيقْ الَلِّي تَبَعْنَاهْ مَنْ قْبَلْ.¹⁷يَا خُوتِى، كُونُو ڤَاعْ كِمَا أَنَيَا، وَتْعَلْمُو مْلِيحْ مَنْ الَنَّاسْ الَلِّي يْعِيشُو عِلَى حْسَابْ الَطَرِيقَة الَلِّي وَرِينَالْهُمْ يْعِيشُو بِهَا. ¹⁸عْلَى خَاطَرْ قُلَتْ لِيكُمْ بَزَّافْ خَطْرَاتْ هَادْ الَشِّي، وْغَادِي نْعَاوَدْ نْڤُولْكُمْ وْأَنَا نَبْكِي: بَزَّافْ الَنَّاسْ يْعِيشُو وْهُمْ عَدْيَانْ تَاعْ صَلِيبْ الْمَسِيحْ. ¹⁹هَادُو الْمَصِيرْ تَاعْهُمْ لَهْلاَكْ، عْلَى خَاطَرْ إِلاَهْ تَاعْهُمْ هُوَ كَرْشْهُمْ، وَالْمَجَدْ تَاعْهُمْ هُوَ هَادَكْ اَلِّشي الَلِّي خَاصْهُمْ يَحَشْمُو مَنَهْ، وَيْخَمْمُو غِيرْ فَالَصْوَالَحْ تَاعْ هَادْ الَدَّنْيَا.²⁰بَصَّحْ حْنَا نَخَمْمُو فَالَصْوَالَحْ تَاعْ الَسْمَا، الَلِّي مَنْهَا نَسْتَنَاوْ الَلِّي يْسَلَكْنَا هُوَ الَرَّبْ يَسُوعْ الْمَسِيحْ. ²¹الَلِّي غَادِي يْبَدَلْ الَجَسَدْ تَاعْنَا الَلِّي مَاعَنَدْهَا قِيمَة بَاشْ تْكُونْ عْلَى صُورَةْ الْجَسَدْ تَاعَهْ الْمُمَجَدْ، بَالْقَوَة تَاعَهْ الَلِّي يْخَلَّي كُلْ حَاجَة تَحَتْ الْحُكَمْ تَاعَهْ.

Chapter 4

¹يَا خُوتِي الَعْزَازْ، وَالَلِّي تْوَحَشَتْ نْشُوفْهُمْ، نْتُمَا الْفَرْحَة تَاعِي وْتَاجْ رَاسِي، ²قَعْدُو ثَابْتِينْ فَإِيمَانْكُمْ بَالَرَّبْ. رَانِي نَطْلَبْ مَنْ أَفْودِيَة سَنْتِيخِي بَاشْ يْكُونُو مَتَّاحْدِينْ فَالَرَّبْ. ³وْنَطْلَبْ مَنَكْ حَتَّى نْتَ، شْرِيكِي الَلِّي نْثِيقْ فِيهْ بَزَّافْ، بَاشْ تْعَاوَنْهُمْ عْلَى خَاطَرْ كَافْحُو مْعَايَ فَالْخَدْمَة تَاعْ الْإِنْجِيلْ، أَكْلِيمَنْدُسْ وْڤَاعْ الْخُوتْ لَخْرِّينْ الَلِّي عَاْونُونِي فَالْخَدْمَة، وَالَلِّي سْمِيَاتْهُمْ مَكْتُوبِينْ فَكْتَابْ الْحَيَاةْ.⁴فَرْحُوا دِيمَا فَالَرَّبْ، وَنْعَاوَدْ تَانِي نْڤُولْكُمْ فَرْحُوا. ⁵خَلِيوْ الَضْرَافَة الَلِّي فِيكُمْ يَعَرْفُوهَا الَنَّاسْ ڤَاعْ.رَاهْ الَرَّبْ قْرِيبْ. ⁶مَا تَتْقَلْقُوشْ عْلَى حَتَّى حَاجَة، بَصَّحْ طَلْبُو كُلَشْي مَنْ اللهْ بَالَصْلاَةْ وَالَدْعَاوِى وَالشُكْرْ، وْخَلِيوْ الَشِّي الَلِّي تَطَلْبُوهْ مَعْرُوفْ عَنَدْ الله. ⁷وَسْلاَمْ اللهْ الَلِّي فُوقْ كُلْ حَاجَة، يَحْرَزْ قْلُوبْكُمْ وْأَفْكَارْكُمْ فَالْمَسِيحْ يَسُوعْ.⁸وْفَالَلَّخَرْ يَا الخُوتِى، دِيرُو بَالْكُمْ فْهَادُو الَصْوَالَحْ : ڤَاعْ الَشِّي الَلِّي صْحِيحْ ، يَسْتَاهَلْ يَتَّحْتَرَمْ، ڤَاعْ الَشِّي الَلِّي حَقْ، ڤَاعْ الَشِّي الَلِّي نْقِيْ، ⁹ڤَاعْ الَشِّي الَلِّي نَبْغِيوَهْ ڤَاعْ الَشِّي الَلِّي سُمْعَة تَاعَهْ مْلِيحَة،وْڤَاعْ الَشِّي الَلِّي يَسْتَهَلْ يَشَكْرُوهِ الَنَّاسْ.¹⁰رَانِي فَرْحَانْ بَزَّافْ فَالَرَّبْ، عْلَى خَاطَرْ وَلِيتُو مَنْ جْدِيدْ تَتْهَلاَوْ فِيَّا، وْكُنْتُو بَاْغْيِّينْ تَتْهَلاَوْ فِيَّا مَنْ قْبَلْ بَصَّحْ مَا لْقِيتُوشْ فُرْصَة. ¹¹مَا قُولَتْلْكُومْشْ هَاكَا عْلَى خَاطَرْ أَنَا مَحْتَاجْ، بَصَّحْ تْعَلَّمَتْ نَقْتَنَعْ بَالَشِّي الَلِّي عَنْدِي. ¹²تْعَلَّمَتْ نْعِيشْ فْوَقَتْ لَغْبِينَة وْفْوَقَتْ الَشَّبْعَة. تْعَلَّمَتْ نْعِيشْ كِمَا كَانْ الْحَالْ، كُنَتْ شَبْعَانْ وَلاَ جِيعَانْ، كَانْ عَنْدِي بَزَّافْ وَ لاَ شْوِيَة. ¹³وْأَنَا نْنَجَمْ نْدِّيرْ كُلَشْي فَالْمَسِيحْ الَلِّي يْقَّوِينِي.¹⁴بَصَّحْ هَكَاكْ، دَرْتُو حَاجَة مْلِيحَة مَلِّي شَارَكْتُونِي فَالْمَحْنَة تَاعِي. ¹⁵وْتَعَرْفُو يَا سُكَانْ فِلِّيبِي، بَلِّي فَالَلَّوَلْ كِي بْدِيتْ نْخَبَرْ بَالْإِنْجِيلْ، مَلِّي خْرَجَتْ مَنْ مَكْدُونِيَة، حَتَّى كْنِيسَة مَا كَانَتْ تْعَاوَنِي،فَالْمَدْخُولْ تَاعِي وَفَالْمَصْرُوفْ مَنْ غِيرْكُمْ نْتُمَ وَحَدْكُمْ. ¹⁶وْحَتَّى كِي كُنَتْ فَتِسَالُونِيكِي، رْسَلْتُو لِي كْتَرْ مَنْ خَطْرَة الَشِّي الَلِّي كُنَتْ مَحْتَاجْ ليِه.ْ ¹⁷وَرَانِي مَا نْحَوَسَشْ عْلَى الْهْدِيَاتْ، بَصَّحْ بْغِيتْ الْغَلَّة تَاعْكُمْ تْزِيدْ.¹⁸رَاهْ لْحَقْنِي الَشِّي الَلِّي كُنَتْ مَحْتَاجْ لِيهْ وَكْتَرْ. وْدَرْوَكْ عَنْدِي الَلِّي يَكْفِينِي عْلَى خَاطَرْ أَبَفْرُودِيسْ جَابْ لِي ڤَاعْ الَشِّي الَلِّي رْسَلْتُوهْ ِلي، هُوَ كِمَا الَرِّيحَة لَمْلِيحَة تَاعْ ذْبِيحَة مَقْبُولَة عَنَدْ الله وْتَرْضِيهْ. ¹⁹إِلاَهِيَ غَادِي يْمَدْ لِيكُمْ ڤَاعْ وَاشْ تَحْتَاجُو، عْلَى حْسَابْ الْمَجَدْ تَاعَهْ بَالْمَسِيحْ يَسُوعْ. ²⁰الْمَجَدْ لله بُونَا دِيمَا.آمِينْ.²¹سَّلْمُو عِلَى ڤَاعْ الْمُومْنِينْ الْمَقْدْسِينْ بَالْمَسِيحْ يَسُوعْ، وَالْخُوتْ اَلَلِّي مْعَايَ يْسَّلْمُو عْلِيكُمْ. ²²وَيْسَّلْمُو عْلِيكُمْ الْمُومْنِينْ الَمْقَدْسِينْ الَلِّي هْنَا ڤَاعْ، وَبَالْخْصُوصْ الَلِّي يَخَدْمُو عَنَدْ قَيْصَرْ. ²³وَالَنِّعْمَة تَاعْ رَّبِنَا يَسُوعْ الْمَسِيحْ تْكُونْ مْعَاكُمْ.

Colossians

Chapter 1

¹بُولُسْ، رَسُولْ يَسُوعْ الْمَسِيحْ بْمَشِيئَة الله، و تِيمُوثَاوْسْ الأَخْ، ²لَلْقِدِّيسِينْ فِي كُولُوسِّي، والْخُوتْ الْمُومْنِينْ فَالْمَسِيحْ: نِعْمَة لِيكُمْ وْسَلاَمْ مَنْ الله بُونَا وَالْرَّبْ يَسُوعْ الْمَسِيحْ ³نَشْكَرُوا الله أَبُونَا وَرَبْنَّا يَسُوعْ الْمَسِيحْ كُلْ وَقْتْ، فِي صْلاَتْنَا مَنْ أَجْلْكُمْ،⁴سْمَعْنَا بَالْإِيمَانْ تَاعْكُمْ بَالْمَسِيحْ يَسُوعْ، وَمْحَبَّتْكُمْ لْڤَاعْ الْقِدِيسِّينْ، ⁵عْلَى جَالْ الْرَّجَاءْ الَلِّي رَاهْ يَسْتَنَاكُمْ فَالْسْمَا، الَلِّي سْمَعْتُوا بِهْ مَا قْبْلْ فْكَلَمَة الْحَقْ الَلِّي فَالْإِنْجِيلْ، ⁶الَلِّي وَصْلَتْ لْكُمْ كِمَا رَاهِي تَوْصَلْ لْڤَاعْ الْعَالَمْ تَانِي، وْرَاهِي تْمَّدْ الْثَمْرَة كِمَا رَاهِي تْبَانْ فِيكُمْ نْتُمَ تَانِي مَنْ يُومْ سْمَعْتُوا بنِعْمَه الله وَعْرَفْتُوهَا بَالْحَقْ.⁷كِمَا تْعَلَمْتُوا تَانِي مَنْ عَنْدْ أَبَفْرَاسْ الْعَبْدْ الْحَبِيبْ مْعَنَا، الَلِّي هُوَ خَادَمْ أَمِينْ لَلْمَسِيحْ عْلَى جَالْكُمْ، ⁸الَلِّي خَبَرْنَا تَانِي بْمَحَبَّتْكُمْ فَالْرُّوحْ.⁹عْلَى جَالْ هَادْ الْشِّي حْنَا تَانِي مَنْهَارْ سْمَعْنَا، رَانَا نْصَلُوا وَنَطَالْبُوا مَنْ أَجْلْكُمْ بَاشْ تَكَبْرُوا فَالمَعْرِفَة مَشِيئَة الله، فْكُلْ حِكْمَة وْفَهْمْ رُوحِي، ¹⁰بَاشْ تَتْمَشُوا كِمَا لاَزَمْ بالْرَّبْ، وْفالَرْضَى فِي كُلْ شِي، مُثْمِرِينْ فْكُلْ عَمَلْ صَالَحْ، وْتَكَبْرُوا فْمَعْرِفَة الله،¹¹وْتَتْقَوَاوْ بْكُلْ قُوَّة عْلَى حْسَابْ قُوَّة الْمَجْدْ تَاعَهْ، بَاشْ تَقَدْرُوا تَتْحَمْلُوا وْ تَصَبْرُوا بَالْفَرْحْ، ¹²شَاكْرِينْ الأَبْ الَلِّي أَهَّلْنَا لْشَرْكَة وْرثْ الْقِدِّيسِينْ فَالْنُّورْ،¹³الَلِّي سَلَكْنَا مَنْ سُلْطَانْ الْظَّلْمَة، وَدَانَا لْمَلَكُوتْ إِبَنْ الْمَحَبَّة تَاعَهْ، ¹⁴الَلِّي عَنْدْنَا فِيهْ الْفِيدَاءْ، بْدَمَّهْ تَغَفْرَتْ ذْنُوبْنَا.¹⁵الَلِّي هُوَ صُورَة الله لِمَتْنَجَمَشْ تْشُوفَهْ، وْ الَلَّوَلْ فِي كُلْ الْخلِيقَة. ¹⁶فِيهْ تَخْلَقْ كُلْ شِي: الَلِّي فَالْسْمَا وَ الَلِّي فَالْلَرْضْ، الَلِّي يْبَانْ وَ الَلِّي مَا يْبَانْشْ، كَانْ عُرُوشًا وَلاَ مَالسِيَادَاتْ وَلاَ مَالْرِيَاسَاتْ وَلاَ مَالْسْلاَطَينْ. الْكُلْ بِهْ وْلِهْ تَخْلَقْ. ¹⁷هُوَ كَانْ قْبَلْ كُلْ شِي، وفِيهْ يْدُومْ كُلْ شِي،¹⁸وْهُوَ رَاسْ الْجَسَدْ: الْكَنِيسَة. هُوَالْبَدْيَة ، وَالَلَّوَلْ الَلِّي قَامْ مَالْمُوتْ، بَاشْ يْكُونْ هُوَ الَلَّوَلْ فِي كُلْ شِي. ¹⁹عْلَى خَاطَرْالله بْغَى بَاشْ ڤَاعْ الْمَلاَءْ يَسْكَنْ فِيهْ ، ²⁰وَيْصَالَحْ بِهْ الْكُلْ مْعَ نَفْسَهْ، دَارْ الَصُّلْحْ بْدَمْهْ عْلَى الَصَلِيبْ، بِيهْ يْصَالَحْ كُلْ شِي عْلَى الْلَرْضْ، وَفَالْسْمَا.²¹وَنْتُمَ الَلِّي كُونْتُوا قْبْلْ بْعَادْ عْلَى الله وْعَدْيَانَهْ فَالتَّخْمَامْ تَاعْكُمْ ، وْأَعْمَالْكُمْ الَلِّي فِيهَا الَشَّرْ، رَاهْ تْصَالَحْ مْعَكُمْ دُورْكْ . ²²بَالْمُوتْ تَاعْ وَلْدَهْ ، بَاشْ يْوَجْدْكُمْ قِدِّيسِينْ وَبْلاَعِيبْ ڤُدَامَهْ، ²³إِلاَ ثْبَتُوا فَالْإِيمَانْ، وْرَسَخْتُو فِيهْ وْمَا تَتْبَدْلُوشْ عْلَى رَجَاءْ الْإِنْجِيلْ الَلِّي سْمَعْتُوهْ، بَشْرُوا بِهْ لْڤَاعْ الْخَلِيقَة الَلِّي تَحْتْ الَسْمَا، الَلِّي وَلِيتْ أَنَا بُولُسْ خَادَمْ لِهْ.²⁴وْرَانِي دُورْكْ فَرْحَانْ فَالْأَلَمْ تَاعِي عْلَى جَالْكُمْ، نْكَمَلْ فَالْجَسَدْ تَاعِي الَشِّي الَنَّاقَصْ مَالْضِيقَاتْ الْمَسِيحْ عْلَى جَالْ الْجَسَدْ تَاعَهْ الَلِّي هُوَ الْكَنِيسَة، ²⁵الَلِّي وَلِيتْ أَنَا خَادَمْ لِهَا، عْلَى حْسَابْ تَدْبِيرْ الله الَلِّي نَعْطَى لِي عْلَى جَالْكُمْ بَاشْ نْكَمَّلْ كَلِمَة الله. ²⁶الَسَّرْ لَمْخَبِي مَالَزْمَانْ وْمَنْ جِيلْ بْعِيدْ، بَصَّحْ دُورْكْ رَاهْ بَيْنَاهْ لَلْقِدِّيسِينْ تَاعَهْ، ²⁷الَلِّي بْغَى الله يْعَرَّفْهُمْ شْحَالْ غَالِي الْمَجْدْ تَاعْ هَادْ الَسَّرْ فَالْأُمَمْ، هُوَ الْمَسِيحْ فِيكُمْ رَجَاء الْمَجْدْ.²⁸هَادْ الْسَّرْ رَانَا نْبَّشْرُوا بِهْ كُلْ إِنْسَانْ، وْنْعَلْمُوا كُلْ إِنْسَانْ، بْكُلْ حِكْمَة، بَاشْ نْوَجْدُوا كُلْ إِنْسَانْ كَامَلْ فَالْمَسِيحْ يَسُوعْ. ²⁹الَشِّي الَلِّي رَانِي عْلَى جَالَهْ نَتْعَبْ وَنْجَاهَدْ، بْالْقُدْرَة تَاعَهْ الَلِّي رَاهِي تَخْدَمْ فِيَا بَالقُّوَة.

Chapter 2

¹رَانِي بَاغِي تَعَرْفُوا وَاشْ مَنْ جِهَادْ جَاهَدتْ عْلَى جَالْكُمْ، وَعْلَى الَلِّي رَاهُمْ فِي لَوُدِكِيَّة، وْڤَاعْ الَلِّي مَا شَافُوشْ وَجْهِي، ²بَاشْ قْلُوبْكُمْ تَتْعَزَّى وَيْكُونُوا مَتَحْدِّينْ فَالْمَحَبَّة بَاشْ تَوَصْلُوا لَلَفْهَامَة الْكَامْلَة فَالْغْنَى تَاعَهْ، وْتَعَرْفُوا سَّرْ الله الْأَبْ وَالْمَسِيحْ، ³الَلِّي مَخْزُونَة فِيهْ كْنُوزْ الْحِكْمَة وَالْعِلْمْ.⁴رَانِي نْڤُولْ هَكْدَا بَاشْ وَاحَدْ مَا يَخْدَعْكُمْ بَكْلاَمْ خَدَاعْ. ⁵حَتَّى وِلاَ رَانِي غَايَبْ فَالْجَسَدْ بَصَّحْ رَانِى مْعَاكُمْ فَالَرُّوحْ، فَرْحَانْ، كِى نْشُوفْ سِيرَتْكُمْ لَمْلِيحَة وْقُوَّة إِيمَانْكُمْ فَالْمَسِيحْ.⁶كِيمَا قْبَلْتُوا الْمَسِيحْ يَسُوعْ الْرَّبْ تْمَشُوا فِيهْ، ⁷مَتْأَصْلِينْ وْمَبْنِيِّينْ فِيهْ، وْحَاكْمِينْ فَالْإِيمَانْ، كِيمَا تْعَّلَمْتُوا، وْفَايْضِينْ بَالَشُكْرْ.⁸حَرْزُوا يْطِيَّحْكُمْ كَاشْ وَاحَدْ فَالْفَلْسَفَة وْفْالَغُرُورْ الْبَاطَلْ، عْلَى حْسَابْ عْوَايَدْ الَنَّاسْ، عْلَى حْسَابْ سِيرَة الْعَالَمْ، مَاشِي كِيمَا عْلَى حْسَابْ الْمَسِيحْ. ⁹عْلَى خَاطَرْ فِيهْ تْعَمَرْ ڤَاعْ مِلْء اللاَّهُوتْ فَالْجَسَدْ.¹⁰وَنْتُمَ رَاكُمْ مْعَمْرِينْ فِيهْ، الَلِّي هُوَ الَرَّاسْ عْلَى كُلْ رِيَاسَة وْسُلْطَانْ. ¹¹وْبِهْ تَانِي تَخَتَنْتُوا خْتَانْ مَاشِي مَصْنُوعْ بَالْيَّدْ، كِتَڤْلَعْ مَنْكُمْ جَسَدْ الَذْنُوبْ الْبَشَرِي، بْخْتَانْ الْمَسِيحْ. ¹²مَدْفُونِينْ مْعَهْ فَالْتَغْطَاسْ، الَلِّي فِيهْ تَانِي حْيِّيتُوا مْعَهْ بَالْإِيمَانْ بْقُدْرَة الله ، الَلِّي حْيَاهْ مَالْمُوتْ.¹³كُونْتُوا مُوتَى فَالْذْنُوبْ وْمَاشِي مَخْتُونِينْ فَالْجَسَدْ، حْيَاكُمْ مْعَهْ، وْسَامَحْ لِكُمْ ڤَاعْ الْذْنُوبْ، كِي ¹⁴مْحَا الْصَّكْ الَلِّي كَانْ مَكْتُوبْ فِيهْ الْمفْرُوضْ عْلِينَا، وَ الَلِّي كَانْ ضَدْنَا، رَافْدَهْ مَنْ وَسْطْنَا كِي سَمْرَاهْ عْلَى الْصَّلِيبْ، ¹⁵وَڤْلَعْ الْسْلاَحْ لَرِّيَاسَاتْ وْالْسَّلاَطَينْ فْضَحْهُمْ قُدَامْ الَنَّاسْ، وَنْتَصَرْ عْلِيهُمْ.¹⁶مَا يَحْكُمْ عْلِيكُمْ وَاحَدْ فَالأَكْلْ وْلاَ فَالْشُرْبْ، وَلاَ مَنْ جِهَةْ لَعْيَادْ وْرَاسْ لَشْهُورْ وْلِيَّامْ، ¹⁷هَادِي ڤَاعْ كَانَتْ ظَلْ الْاُومُورْ الْجَايَّة بَصَّحْ الْجَسَدْ هِيَ لَلْمَسِيحْ.¹⁸مَا يَحْرَمْكُمْ حَتَّى وَاحَدْ مَنْ الْجَائِزْة تَاعْكُمْ، إِذَا بْغَى يَدِيكُمْ بَالَتَّوَاضُعْ وْعِبَادَةْ الْمَلاَيْكَة، يْدَخَلْ رُوحَهْ فِي رُوؤَى الَلِّي مَا شَافْهَاشْ، وْعَقْلَهْ الْجَسَدِي نَفْخَهْ بَاطَلْ، ¹⁹وْمَاشِي حَاكَمْ فَالَرَّاسْ الَلِّي مَنَهْ ڤَاعْ الْجَسَدْ يَتْغَذَى، وَيْتْمَاسَكْ بَالْمَفَاصَلْ وْيَنْمُوا بَالَنُمُوْ الَلِّي يْمَدَّهْ الله.²⁰إِذَا مَاتُّوا مْعَ الْمَسِيحْ عْلَى سِيرَة الْعَالَمْ، عْلاَشْ رَاكُمْ عَايْشِينْ كَلِي فَالْعَالَمْ؟ تَتَفْرَضْ عْلِيكُمْ الْفَرَائِضْ: ²¹"مَا تْمَسْشْ! وْمَا تْذُوقْشْ! وْمَا تَحْكَمْشْ!" ²²وْهَادْ الْأُمُورْڤَاعْ تَنْدَارْ وْتَفْنَى، عْلَى حْسَابْ وَصَايَا وْتَعَالِيمْ الَنَّاسْ، ²³الَلِّي تْبَانْ عَنْدْهَا حِكْمَة، بَالْعِبَادَة الْمُصْطَنَعَة، وْتَوَاضُعْ، وْقَهْرْ الْجَسَدْ، أُمُورْ مَا عَنْدْهَاشْ قِيمَة غِيرْ مَنْ جِهَة الْإِشْبَاعْ الْبَشَرِي.

Chapter 3

¹إِذَا كُونْتُوا حْيِّيتُوا مْعَ الْمَسيِحْ طَلْبُوا الَلِّي فَالْفُوڤْ، وِينْ رَاهْ الْمَسِيحْ ڤَاعَدْ عْلَى يْمِينْ اللهْ. ²حَوْسُوا عْلَى الَلِّي فَالْفُوڤْ مَاشِي عْلَى الَلِّي فَالْلَرْضْ، ³عْلَى خَاطَرْ مَاتُّوا وْحْيَاتْكُمْ مَسْتُورَة مْعَ الْمَسِيحْ فَاالله. ⁴كِي يْبَانْ الْمَسِيحْ وْهُوَ حْيَاتْنَا، نْبَانُوا حْنَا تَانِي مْعَهْ فَالْمَجْدْ.⁵قَتْلُوا أَعْضَاءْكُمْ الَلِّي عْلَى الَلَّرْضْ: الَزْنَى، الَنَّجَاسَة، الْهَوَى، الْشَهْوَة الْفَاسْدَة، الْطْمَعْ الَلِّي هُوَ عْبَادَة الأَصْنَامْ ⁶الأُمُورْ الَلِّي عْلَى جَالْهَا يْجِي زْعَافْ الله عْلَى وْلاَدْ الْمَعْصِيَة، ⁷الَلِّي نْتُمَ تَانِي كُونْتُوا تَتْمَشُوا بِينَاتْهُمْ مَا قْبْلْ، كِي كُونْتُوا تْعِيشُوا فِيهَا. ⁸بَصَّحْ دَرْوَكْ أَرْمُوا عْلِيكُمْ ڤَاعْ هَادْ الْأُمُورْ: الَزْعَافْ، الْسَّخْطْ، الْخُبْثْ، وَكْلاَمْ الْكْذَبْ، وْلَكْلاَمْ لَقْبِيحْ الَلِّي يَقْدَرْ يَخْرَجْ مَنْ فَوَامْكُمْ.⁹مَا تَكْذْبُوشْ بَعْضْكُمْ عْلَى بَعْضْ، رَاكُمْ ڤْلَعْتُوا الْإِنْسَانْ الَقْدِيمْ وَعْمَالَهْ، ¹⁰وْلْبَسْتُوا الَجْدِيدْ الَلِّي يَتْجَدَّدْ لَلْمَعْرِفَة عْلَى حْسَابْ صُورَةْ الْخَالَقْ تَاعَهْ، ¹¹مَا كَاشْ لاَ يُونَانٍي وَلاَ يَهُودِي،لاَمَخْتُونْ ولاَ مَاشِي مَخْتُونْ، لاَ بَرْبَرِي ولاَ سِيكِّيثِيُّ، لاَ عَبِيدْ ولاَ عَبْدْ حُرْ الْمَسِيحْ هُوَ الْكُلْ فَالْكُلْ.¹²كُونُوا كِي الَلِّي خَيَارْهُمْ الله الْقِدِّيسِينْ الْمَحْبُوبِينْ لَبْسُوا الَرَحْمَة، الْلُطْفْ، الْتَوَاضُعْ، الْوَدَاعَة،وَ الْصْبَرْ، ¹³تْحَمْلُوا بِينَتْكُمْ، سَمْحُوا بَعْضْكُمْ بَعْضْ. إِذَا كَانْ لْوَاحَدْ شَكْوَى عْلَى خُوهْ، يَغْفَرْ لَهْ كِيمَا غْفَرْ لْكُمْ الْمَسِيحْ. ¹⁴وْفُوقْ ڤَاعْ هَادْ الأُمُورْ لَبْسُوا الْمَحَبَّة الَلِّي هِيَ رْبَاطْ الْكَمَالْ.¹⁵ويَمْلَكْ فِي قْلُوبْكُمْ سْلاَمْ الله الَلِّي لِيهْ دْعَاكُمْ الله فِي جَسَدْ وَاحَدْ، وْكُونُوا شَاكْرِينْ. ¹⁶وْتَسْكُنْ فِيكُمْ كَلِمَةْ الْمَسِيحْ بْغْنَى، وْنْتُمَ بكُلْ حِكْمَة عَلْمُوا وَنَذْرُوا بَعْضْكُمْ بَعْضْ، بمَزَامِيرْ و تَسَابِيحْ وْغْنَى رُوحِي، بْنِعْمَة، مُتَرَّنْمِينْ فِي قْلُوبْكُمْ لَرَّبْ. ¹⁷وْكُلْ مَا دِيرُوا بَكْلاَمْ ولاَ بْأَعْمَالْ ، دِيرُوا كُلْ شِي بْأَسَمْ الَرَّبْ يَسُوعْ، شَاكْرِينْ الله بِهْ الأَبْ.¹⁸يَا نْسَا، قَدْرُوا رْجَالْكُمْ كِيمَا لاَزَمْ فَالْرَّبْ. ¹⁹يَا رْجَالْ، حَبُّوا نْسَاكُمْ، وْمَا تَقْسُوشْ عْلِيهُمْ. ²⁰يَاوْلاَدْ، طِيعُوا وَالْدِيكُمْ فِي كُلْ شِي عْلَى خَاطَرْ هَكْدَا يَرْضَى عْلِيكُمْ الَرَّبْ. ²¹يَا أَبَاءْ، مَا تَفَرْضُوشْ عْلَى وْلاَدْكُمْ حَتَّى يَفَشْلُوا.²²يَا عَبِيدْ طِيعُوا فِي كُلْ شِي سْيَادْكُمْ عْلَى حْسَابْ الْجَسَدْ، مَا تَخْدْمُوشْ لَلْعِينْ بَاشْ تْرَضُوا الَنَّاسْ، خَدْمُوا بْنِيَّة وْ مَالْقَلْبْ، خَايْفِينْ الَرَّبْ. ²³وْدِيرُوا كُلْ شِي مَالْقَلْبْ، كِيمَا تْدِيرُوا لَرَّبْ مَاشِي لَنَّاسْ، ²⁴عَارْفِينْ بَلِّي الَرَّبْ هُوَ الَلِّي يْجَازِكُمْ بَالْوَرْثْ، عْلَى خَاطَرْ تَخَدْمُوا الَرَّبْ الْمَسِيحْ. ²⁵وْالَظَّالَمْ يْنَالْ الَشِّى الَلِّي ظْلَمْ بِهْ، وْالْرَّبْ مَا يْشُوفْشْ اَلَوْجُوهْ.

Chapter 4

¹يَا سَّادَة، كُونُوا عَادْلِينْ مُنْصِفِينْ مْعَ الْعَبِيدْ، عَالْمِينْ بَلِّي نْتُمَ تَانِي عَنْدْكُمْ سَيَدْ فَالْسْمَا.²مَا تَحْبْسُوشْ مَا الَصْلاَةْ وَسَهْرُوا فِيهَا بَالْشُكْرْ، ³صَلُوا مَنْ أَجْلْنَا حَنَّا تَانِي، بَاشْ يَفْتَحْ لِنَا الَرَّبْ بَابْ لَتَبْشِيرْ، وْ نَهَدْرُوا عْلَى سَّرْ الْمَسِيحْ، الَلِّي عْلَى جَالَهْ رَانِي مْقَيَدْ، ⁴بَاشْ نْبَشَرْ بِهْ كِيمَا لاَزَمْ.⁵تْمَشُوا بْحِكْمَة مَنْ جِهَة الَلِّي مَاشِي مُومْنِينْ، مَا تْضَيْعُوشْ الْوَقْتْ. ⁶وَيْكُونْ كْلاَمْكُمْ فْكُلْ وَقْتْ نِعْمَة، كْلاَمْ مْلِيحْ، عَرْفُوا كِيفَاشْ جَاوْبُوا كُلْ وَاحَدْ.⁷تِيخِيكْسْ الأَخْ الْحَبِيبْ و الْخَادَمْ الْأَمِينْ وَصَحَبْنَا الْعَبْدْ فَالْرَّب يْعَرَفْكُمْ عْلَى حْوَالِي، ⁸الَلِّي رْسَلْتُوا عَنْدْكُمْ لْهَادْ الَشِّي، بَاشْ تَعَرْفُوا حْوَالْنَا وْتَتْشَجْعْ قْلُوبْكُمْ، ⁹مْعَ أَنْسِيمُسْ الأَخْ الْأَمِينْ وَالْحَبِيبْ الَلِّي هُوَ مَنْكُمْ. هُمَا يْعَلْموكُمْ عْلَى حْوَالْنَا هْنَا.¹⁰يْسَلَمْ عْلِيكُمْ أَرِسْتَخُسْ الْمَحْبُوسْ مْعَيَا، وْمَرْقُسْ وَلْدْ خُتْ بَرْنَابَا، الَلِّي وَصَاوْكُمْ عَلَى جَالَهْ. إِذَا جَا لْعَنْدْكُمْ قَبْلُوهْ. ¹¹وْيَسُوعْ الَّذِي يْسَمُوهْ يُسْطُسْ، الَلِّي هُمَا مَا الْخِتَانْ. هَادُوا وَحَدْهُمْ الَلِّي رَاهُمْ يَخْدْمُوا مْعَيَا لْمَبلَكُوتْ الله، وْكَانُوا لِّي تَعْزِيَة.¹²يْسَلَمْ عْلِيكُمْ أَبَفْرَاسْ، الَلِّي هُوَ مَنْكُمْ، عَبْدْ لَلْمَسِيحْ وْجَاهَدْ فِي كُلْ وَقْتْ عْلَى جَالْكُمْ بَالْصْلاَةْ، بَاشْ تَثَبْتُوا كَامْلِينْ وْمْعَمْرِينْ فْڤَاعْ مَشِيئَة الله. ¹³رَانِي نَشْهَدْ لَهْ بَلِّي عَنْدَهْ غِيرَة كْبِيرَة عْلَى جَالْكُمْ، وَعْلَى جَالْ الَلِّي فِي لاَوُدِكِيَّة، وْ الَلِّي فِي هِيرَابُولِيسْ. ¹⁴يْسَلَمْ عْلِيكُمْ لُوقَا الَطَّبِيبْ الْحَبِيبْ، وْدِيمَاسْ.¹⁵سَلْمُوا عْلَى الْخُوتْ الَلِّي فِي لاَوُدِكِيَّة، وَعْلَى نِمْفَاسْ وْعْلَى الْكَنِيسَة الَلِّي فِي دَارَهْ. ¹⁶وْكِي تَقْرُوا هَادْ الْبْرِيَّة عَنْدْكُمْ رَسْلُوهَا تَانِي لْكَنِيسَة لاَوُدِكِيَّة يَقْرَوْهَا، وَالْبْرِيَّة الَلِّي فِي لاَوُدِكِيَّة قْرَوْها نْتُمَ تَانِي. ¹⁷وْڤُولُوا لْإِرْخِبُّسْ: " شُوفْ لَلْخِدْمَة الَلِّي عْطَهَالَكْ الَرَّبْ بَاشْ تْكَمَّلْهَا".¹⁸الْسْلاَمْ بْيَّدِي أَنَا بُولُسْ. أَتْفَكْرُوا لَقْيُودْ تَاعِي. الَنِّعْمَة مْعَكُمْ أَمِينْ كُتِبَتْ لْأَهْلْ كُولُوسِي مَنْ رُومَا بْيَّدْ تِيخِيكُسْ وْأَنِسِمُسْ !

1 Thessalonians

Chapter 1

¹مَنْ عَنْد بُولُسْ وُسِلْوَانُسْ وُتِيمُوتَاوَسْ، لِلْمُوْمِنِينْ تَاعْ كْنِيسَة تِسَالُونِيكِي، اَلْلِي هُمَ تَاعْ الله اَلْاَبْ وُالرَّبْ يَسُوعْ الْمَسِيحْ:اَلنِعْمَة وَالسَلاَمْ مَنْ الله بُونَا وَالرَّبْ يَسُوعْ اَلْمَسِيحْ.²دَيْمَنْ نْشَكْرُو الله مَنْ جِهَتْكُمْ قَاعْ، وُنَتْفَكْرُوكُمْ فَصْلاَتْنَا. ³وُنَتْفَكْرُو قُدَامْ الله بُونَا اَلْخَدْمَة تَاعْكُمْ وُتَعَبْ مْحَبَتْكُمْ، وُكِيفَاشْ نْتُمَ ثَابْتِينْ فَالرَجَا اَلْلِي عَنْدْكُمْ فْرَبْنَا يَسُوعْ الْمَسِيحْ.⁴وْرَاهْ حْنَا عَارْفِينْ أَ الْخُوتْ الَعْزَازْ عَنْدْ الله، بَلِي الله خَيَرْكُمْ. ⁵اَلْإِنْجِيلْ اَلْلِي خَبَرْنَاكُمْ بِيهْ مَا كَانْشْ غِيرْ بَالْهَدْرَة، وُبَصَحْ كَانْ بَالْقُوَة، وُبَالرُّوحْ اَلْقُدُوسْ، وَحْنَا مَتْيَقْنِينْ مَنُو، وَنْتُومْ تْعَرْفُو كِيفَاشْ كُنَا مْعَاكُمْ عْلَى جَالْ مَصْلَحَتْكُمْ.⁶وْرَاكُمْ تْعَلَمْتُوا تَتْشَبْهُوا بِنَا وُبَالرَّب، مَلِي قْبَلْتُو كْلاَمْ الله فْوَسْطْ اَلْمَحْنَة الَكْبِيرَة وُبَالْفَرْحَة اَلْلِي عْطَاهَا لِيكُمْ اَلرُّوحْ اَلْقُدُوسْ. ⁷وُهَكَا وَلِيتُو مِثَالْ لِڤَاْع هَاذُوكْ اَلْلِي يَامْنُو فْمَكْدُونْيَة وُفِأَخَاِئَيَة.⁸مَنْ عَنْدْكُمْ سَمْعُوا كَلاَمْ اَلرَبْ، مَاشِي غِيرْ فِمَكْدُونِيَة وَأَخَائِيَة، وُبَصَحْ خْبَارْ إِيمَانْكُمْ بَالله سَمْعُو بِهْ فِكُلْ بْلاَصَة حَتَى مَا بْقَى لِينَا مَا نْقُولُو. ⁹ڤَاْع اَلنَاسْ يْخَبْرُونَا كِيفَاشْ رَحَبْتُو بِينَا مَلِي كُنَا عَنْدْكُمْ، وُكِيفَاشْ وَلِيتُو لَطْرِيقْ الله وُمَا قْعَدْتُوشْ تْعَبْدُو اَلْأَصْنَامْ، بَاشْ تْخَدْمُو الله اَلْحَيْ وَالْحَقِيقِي. ¹⁰وُبَاشْ تَسْتَنَاوْ مَنْ اَلسَمَاوَاتْ مَجِيء أَبْنُو، اَلْلِي قَامْ مَنْ بَيْنْ اَلْمَوْتَى، يَسُوعْ اَلْلِي يَنَجِينَا مَنْ اَلزْعَافْ تَاعْ الله.

Chapter 2

¹رَاكُمْ تْعَرْفُوا يَا الْخُوتْ بَلِي كِي جِينَا عَنْدْكُمْ، مَاشِي بْلاَ فَايْدَة. ²تْعَذَبْنَا مَنْ قْبَلْ وُعَايْرُونَا فَمْدِينَة فِلِيبِي كِيمَا تْعَرْفُو، وُبَصَحْ الله عَاوَنَا بَاشْ نْخَبْرُوكُمْ بَالإِنْجِيلْ فَوَسْطْ بَزَافْ اَلْمَشَاكَلْ.³وُالتَعْلِيمْ تَاعْنَا مَاشِي غَالَطْ، وَلاَ مَنْجُوسْ، وَلاَ فِيهْ الَخْدِيعَة. ⁴وُبَصَحْ الله جَرَبْنَا بَاشْ يْأَمَنَا عْلَى كْلاَمَهْ، وَحْنَا كَنْخَبْرُو، مَاشِي بَاشْ نَرْضِيوْ اَلنَاسْ، وُبَصَحْ بَاشْ نَرْضِيوْ الله اَلْلِي يَمْتَحِنْ قُلُوبَنَا.⁵وُ كِيمَا تْعَرْفُو، عَمَرْنَا مَا نَافَقْنَالْكُمْ وُمَا فَكَرْنَا نْطَمْعُو فِي وَاحَدْ، وَالله شَاهِدْ. ⁶وُمَا عَمَرْنَا حَوَسْنَا عْلَى اَلْعِزْ مَنْ عَنْدْ اَلنَاسْ، وَ لاَ مَنْ عَنْدْكُمْ وَ لاَ مَنْ عَنْدْ غِيرْكُمْ.⁷كَانْ مَنْ حَقْنَا نْلَزْمُو عْلِيكُمْ رْوَاحْنَا عْلَى خَاطَرْ حْنَا رُسُلْ الْمَسِيحْ، وُبَصَحْ تْحَنَنَا عْلِيكُمْ كِي كُنَا مْعَاكُمْ كِيمَا تَتْحَنَنْ اَلْأُمْ عْلَى وْلاَدْهَا. ⁸وُبَسْبَابْ اَلْمَحْنَة تَاعْنَا، كُنَا مْوَجْدِينْ مَاشِي غِيرْ بَاشْ نْمَدُولْكُمْ إِنْجِيلْ الله، وُبَصَحْ بَاشْ نْمَدُو حَتَى حْيَاتْنَا عْلَى جَالْكُمْ، عْلَى خَاطَرْ وَلِيتُو عْزَازْ عْلِينَا. ⁹وُرَاكُمْ عْقَلْتُوا يَا الْخُوتْ، شْحَالْ تْعَبْنَا فَالْخَدْمَة لِيلْ وُنْهَارْ بَاشْ مَا نْثَقْلُوشْ عْلَى حَتَى وَاحَدْ فِيكُمْ، كِي كُنَا نْخَبْرُوكُمْ بِإِنْجِيلْ الله.¹⁰وَنْتُوم شُهُودْ، وَالله حَتَى هُوَ شَاهَدْ عْلَى كِيفَاشْ كُنَا نَتْعَامْلُو مْعَ الْمُوْمِنيِنْ بَالنْقَاوَة وُالتَقْوَى وُبْلاَ لُومْ. ¹¹وُرَاكُمْ تْعَرْفُو بَلِي كُنَا مْعَ كُلْ وَاحَدْ فِيكُمْ كِيمَا اَلْأَبْ لَوْلَادَهْ. ¹²وُنْصَحْنَاكُمْ، وُشَجَعْنَاكُمْ، وُ بْغِينَا بَاشْ تْعِيشُو كِيمَا َيَبْغِي الله اَلْلِي عَيَطَلْكُمْ بَاشْ تْشَارْكُو فْلمَمْلَكَة تَاعَهْ وُالْعَزْ تَاعُو.¹³وُعْلَى هَادْ اَلشِي نْشَكْرُو الله دِيمَا، عْلَى خَاطَرْ مَلِي خَبَرْنَاكُمْ بَكْلاَمْ الله، سْمَعْتُوهْ وُقْبَلْتُوهْ مَاشِي كِيمَا كْلاَمْ اَلنَاسْ، وُبَصَحْ قْبَلْتُوهْ كِمَا هُوَ فَالْحَقِيقَة، قْبَلْتُو بَلِي هُوَ كْلاَمْ الله اَلْلِي يَخْدَمْ فِيكُمْ نْتُمْ اَلْمُوْمِنِينْ.¹⁴وُرَاكُمْ يَا الْخُوتْ وَلِيتُو كِمَا كَنَاِئسْ الله اَلْلِي فَبْلاَدْ اَلْيَهُودِيَة، اَلْلِي هُمْ فَالْمَسِيحْ يَسُوعْ، عْلَى خَاطَرْ حَتَى نْتُمَ تْعَذَبْتُو تَانِي مَنْ عَرَشْكُمْ، كِمَا تْعَذْبُو حَتَى هُمَ عْلَى يَدْ اَلْيَهُودْ. ¹⁵اَلْلِي قَتْلُو اَلرَبْ يَسُوعْ وُالْأَنْبِيَاءْ تَاعُو، وُتْعَدَاوْ عْلِينَا حْنَا، وُمَا يَرْضُوشْ الله وُمْعَادْيِينْ مْعَ قَاعْ اَلنَاْس. ¹⁶وُمَا يْخَلُونَاشْ نْخَبْرُو اَلشُعُوبْ اَلْلِي مَاشِي يَهُودْ بَكْلاَمْ الله بَاشْ يَسَلْكُو، وُهَكَا يْزِيدُو فَذْنُوبْهُمْ ڤَاْع اَلْوَقْتْ، وُبَصَحْ فَاللَخَرْ نْزَلْ عْلِيهُمْ غَضَبْ الله.¹⁷وُحْنَا يَا الْخُوتْ، مَلِي بَعَدْنَا عْلِيكُمْ شِي وَقْتْ بَالْوَجْهْ مَاشِي بَالْقَلْبْ، دَرْنَا كْثَرْ مَنْ جَهْدْنَا بَاشْ نْشُوفُكُمْ اَشْتَقْنَا لِيكُمْ بَزَافْ. ¹⁸عْلَى هَادَشِي كُنَا بَاغِيِينْ نْجِيوْ لْعَنْدْكُمْ بَزَافْ مَنْ خَطْرَاتْ، وُبَالْخُصُوصْ أَنَا بُولُسْ، وُبَصَحْ اَلشِيطَانْ عَوَقْنَا. ¹⁹شْكُونْ هُوَ رَجَائْنَا وَالْفَرْحَة تَعْنَا؟ يَعْنِي مَاشِي نْتُمَ ثَانِي ُتَاجْنَا اَلْلِي غَادِي نَفْتَخْرُو بِيهْ قُدَامْ رَبِنَا يَسُوعْ الْمَسِيحْ نْهَارْ يْوَلِي؟. ²⁰رَاهْ نْتُمْ اَلْعَزْ تَاعْنَا وَالْفَرْحَة تَعْنَا.

Chapter 3

¹مَا قْدَرْنَاشْ نَتْحَمْلُو، خَمَمْنَا بَلِي خِيرْ نْقَعْدُو لْوَحْدِينَا فْى أَثِينَا. ²وَرْسَلْنَا خُونَا تِيمُوثَاوَسْ اَلْلِي يَخْدَمْ الله وُيْعَاوَنَا نْبَشْرُو بَإِنْجِيلْ الْمَسِيحْ، بَاشْ يَقَوِيكُمْ وُيْشَجَعْكُمْ فِإِيمَانْكُمْ. ³بَاشْ حَتَى وَاحَدْ مَا يَتْزَعْزَعْ إِيمَانَهْ بَسْبَابْ هَادْ الَمْحَايَنْ، وُرَاكُمْ تْعَرْفُو مَلِي كُنَا عَنْدْكُمْ سْبَقْ وُقُلْنَا لِيكُمْ بَلِي⁴تَخْتَارْنَا لْهَادَشِي عْلَى جَالْ نَتْمَحْنُو كِيمَا صْرَلِينَا كيمَا تْعَرْفُو. ⁵عْلَى جَالْ هَادْ اَلشِي مَا قْدَرْتَشْ نَصْبَرْ، رْسَلْتْ لِيكُمْ تِيمُوثَاوَسْ بَاشْ نَعْرَفْ وِينْ وْصَلْ إِيمَانْكُمْ، كُنْتْ خَايَفْ اَلشِيطَانْ يْجَرَبْكُمْ، وَيْكُونء تْعَبْنَا بَاطَلْ.⁶وُبَصَحْ كِي وَلَى تِيمُوثَاوَسْ مَنْ عَنْدْكُمْ، وُخَبَرْنَا عْلَى إِيمَانْكُمْ وَمَحَبَتِكُمْ، وُبَلِي تْفَكْرُونْ ادِيمَا بَالْخِيرْ، وُمَشْتَاقِينْ تْشُوفُونَا كِمَا حْنَا مْشْتَاقِينْ نْشُوفُوكُمْ. ⁷عْلَى هَادْ اَلشِي تْشَجَعْنَا مَنْ جِهَتْكُمْ يَا الْخُوتْ عْلَى جَالْ إِيمَانْكُمْ وُحْنَا فَي وْسَطْ الَمْحَايَنْ وُالَعْذَابْ.⁸وُحْنَا نْعِيشُو هَانْيِينْ مَادَامْ نْتُمَ ثَابْتِينْ فَالرَبْ. ⁹كِيفَاشْ نْقَدْرُو نْشَكْرُو الله مَنْ جِهَتْكُمْ عْلَى جَالْ اَلْفَرْحَة الَكْبِيرَة اَلْلِي نْحَسُو بِيهَا بَسْبَابْكُمْ قْدَامْ إِلَهْنَا؟. ¹⁰وُرَانَا نْطَلْبُو الله لِيلْ وُنْهَارْ بَاشْ نْشُوفْكُمْ، وُنْكَمْلُوا اَلشِي اَلْلِي مَازَالْ نَاقَصْ فْإِيمَانْكُمْ.¹¹وُنَطْلَبْ مَنْ الله أَبَنَا وُرَبْنَا يَسُوعْ الْمَسِيحْ، بَاشْ يْوَجَدْ لِينَا الَطَرِيقْ نْجِيوْ لْعَنْدْكُمْ. ¹²وُنَطْلَبْ مَنْ اَلرَبْ يْزِيدْ يْكَبَرْكُمْ وُيْكَثَرْ فِيكُمْ الْمَحَبَة لْبَعْضِيَاتْكُمْ وُلڤَاْع اَلنَاسْ، كِيمَا مْحَبَتْنَا لِيكُمْ حْنَا ثَانِي. ¹³بَاشْ يْثَبَتْ قْلُوبْكُمْ وَتْكُونُو مْقَدْسِينْ وُبْلَا لَوْمْ قُدَامْ الله بُونَا مَلِي يْوَلِي رَبْنَا يَسُوعْ مْعَ ڤَاْعْ الْمُوْمِنيِنْ الَمْقَدْسِينْ تَاعَهْ.

Chapter 4

¹وُضُرْوْكْ يَا الْخُوتْ، رَاكُمْ تْعَلَمْتُو مَنَا كِيفَاشْ تْعِيشُو بَاشْ تَرْضِيوْ الله، وُهَادَشِي هُوَ اَلْلِي تْدِيرُو، وُبَصَحْ ضُرْوَكْ نْطَلْبُو مَنْكُمْ وُنَتْرَجَاوْكُمْ فِاسِمْ رَّبْنَا يَسُوعْ بَاشْ تْزِيدُو تْدِيرُو كْثَرْ. ²رَاكُمْ تْعَرْفُو اَلْوَصَيَاتْ اَلْلِي مَدِينَالْكُمْ مَنْ عَنْدْ اَلرَبْ يَسُوعْ.³وُرَاهْ الله بْغَاكُمْ تْعِيشُو مْقَدْسِينْ، وُتْبَعْدُو عْلَى اَلزْنَا، ⁴وُكُلْ وَاحَدْ فِيكُمْ خَاصَه يَعْرَفْ كِيفَاشْ يَسْتَخْدَمْ اَلذَاتْ تَاعَه بَالْقَدَاسَة وُبْشَرَفْ. ⁵وُمَا يْعِيشَشْ فَالشَهْوَة اَلْفَاسْدَة كِيمَا اَلشُعُوبْ اَلْلِي مَا يْأَمْنُوشْ بَالله وُمَا يْعَرْفُوهَشْ. ⁶وُحَتَى وَاحَدْ مَا يَطْمَعْ وُمَا يْضُرْ خُوهْ فْهَادْ اَلشِي، عْلَى خَاطَرْ الله غَادِي يْحَاسَبْ كُلْ وَاحَدْ يْدِيرْ هَادْ اَلشِي كِيمَا قُولْنَا لِيكُمْ مَنْ قْبَلْ وُنَبَهْنَاكُمْ.⁷عْلَى خَاطَرْ الله مَا خْتَارْنَاشْ بَاشْ نْعِيشُو مَنْجُوسِينْ، وُبَصَحْ نْعِيشُو مْقَدْسِينْ. ⁸عْلَى هَادْ اَلشِي رَاهْ اَلْلِي مَا يَقْبَلْشْ هَادْ اَلْوَصَيَاتْ مَاشِي مَا يَقْبَلْشْ اَلنَاسْ، وُبَصَحْ مَا يَقْبَلْشْ الله اَلْلِي مَدْلَهْ اَلرُّوحْ اَلْقُدُوسْ تَاعُو.⁹وُفِيمَا يْخُصْ لَمْحَبَة اَلْخُوتْ، مَارَكُومْشْ مَحْتَاجِينْ نَكْتَبْ لِيكُمْ عْلِيهَا، نْتُمَ بْرَاسْكُمْ تْعَلَمْتُو مَنْ الله كِيفَاشْ تَبْغِيوْ بَعْضِيَاتْكُمْ. ¹⁰وُرَاكُمْ بَصَحْ تَبْغِيوْ ڤَاْعْ اَلْخُوتْ فْمَكْدُونِيَة. وُبَصَحْ نَطَلْبُو مَنْكُمْ يَا اَلْخُوتْ تْدِيرُو كْثَرْ مَنْ هَادَشِي. ¹¹وُتْرَدُو بَالْكُمْ بَاشْ تْعِيشُو هَانْيِينْ، وُتْدِيرُو اَلشِي اَلْلِي يْهَمْكُمْ، وُتْخَدْمُو بَدْرَاعْكُمْ كِيمَا وَصِنَاكُمْ. ¹²بَاشْ تْعِيشُو مُحْتَرَمِينْ قُدَامْ اَلنَاسْ اَلْلِي مَاشِي مُوْمِنِينْ، وُمَا تَحْتَاجُو لْحَدْ حَتَى فْشِي حَاجَة.¹³بْغِينَاكُمْ يَا الْخُوتْ تْكُونُو عَارْفِينْ وَاشْ يَصْرَا لِهَادُوكْ اَلْلِي مَاتُو، بَاشْ مَا تْحَزْنُوشْ كِيمَا اَلنَاسْ لَخْرِينْ اَلْلِي مَا عَنْدْهُمْشْ اَلرَجَا. ¹⁴عْلَى خَاطَرْ كِي نْأَمْنُو بَلِي يَسُوعْ مَاتْ وُقَامْ مَنْ اَلْمُوتْ، نْأَمْنُو ثَانِي بَلِي حَتَى هَادُوكْ اَلْلِي مَاتُو غَادِي يَبْعَثْهُمْ الله مْعَ يَسُوعْ. ¹⁵وُهَادْشِي اَلْلِي نْقُولُوهْ لِيكُمْ هُوَ كَلاَمْ اَلرَّبْ حْنَا اَلْلِي غَادِي نَبْقَاوْ حَيِينْ حَتَى يْجِي اَلرَبْ مَا غَادِيشْ نْسَبْقُو هَادُوكْ اَلْلِي مَاتُو.¹⁶بَصَحْ اَلرَّبْ بْرُّوحَهْ غَاِدي يَنْزَلْ مَنْ اَلسْمَا مَلِي يَتْسَمَعْ صُوتْ قْوِي، وُصُوتْ رَئِيسْ اَلْمَلاَيْكَة، وُصُوتْ اَلْبُوقْ تَاعْ الله، وُهَادُوكْ اَلْلِي مَاتُو وُهُمَ يْأَمْنُو بَالْمَسِيحْ غَادِي يْقُومُو هُمَا اَللَوْلِينْ ¹⁷مَنْ بَعْدْ حْنَا اَلْلِي بَاقْيِينْ حَيِينْ، غَادِي نَخْتَطْفُو مْعَاهُمْ فَالسْحَابْ بَاشْ نَتْلاَقَاوْ مْعَ اَلرَبْ فَالسْمَا، وُهَاكَ غَادِي نْكُونُو دِيمَا مْعَ اَلرَّبْ. ¹⁸عْلَى هَادَشِي شَجْعُو بَعْضِيَاتْكُمْ بْهَادْ الَكْلاَمْ.

Chapter 5

¹والشِي لِي يْخَصْ اَلزْمَانْ وَالْوَقْتْ، مَا تَحْتَاجُوشْ يَا الْخُوتْ نَكْتَبْ لِيكُمْ عْلِيهُمْ. ²وُرَاكُمْ تْعَرْفُو بَالتَدْقِيقْ بَلِي اَلنْهَارْ اَلْلِي غَادِي يْوَلِي فِيهْ اَلرَّبْ يْجِي كِمَا اَلْخَايَنْ فَالْلِيلْ. ³وُكِي يْقُولُو اَلنَاسْ( سَلاَمْ وَأَمَانْ) دِيكْ اَلسَاعَة يَنْزَلْ عْلِيهُمْ الْهَلاَكْ عْلَى غَفْلَة، كِمَا اللَوْجَعْ تَاعْ الَمْرَاة الْحَامْلَة اَلْلِي غَادِي تْزَيَدْ، وُمَا يْقَدْرُوشْ يْهَرْبُو.⁴وُبَصَحْ نْتُمْ يَالخُوتْ، مَرَاكُومْشْ فَالضْلاَمْ بَاشْ يْجِيكُمْ هَادَاكْ الَنْهَارْ عْلَى غَفْلَة كِمَا الْخَايَنْ. ⁵ڤَاْع وْلاَدْ الَنُورْ وْلاَدْ اَلنْهَارْ،حْنَا مَاشِي تَاعْ اَللِيلْ وْلاَ تَاعْ اَلضْلاَمْ. ⁶مَلاَزَمْشْ نَرَقدُو كِمَا لَخْرِينْ، وُبَصَحْ لاَزَمْ نَسَهْرُو وُنْدِيرُو بَالْنَا. ⁷عْلَى خَاطَرْ اَلْلِي يْرَقْدُو يَرَقْدُو فَالِيلْ، وُاَلْلِي يْسَكْرُو يَسَكْرُو فَالِيلْ.⁸وُبَصَحْ حْنَا تَاعْ اَلنْهَارْ،لاَزَمْ نْكُونُو فَايْقِينْ لاَبْسِينْ دَرْعْ الْإِيمَانْ وَالْمَحَبَة، وُالخُوذَة تَاعْ اَلرَاسْ اَلْلِي هُوَ اَلرَجَاءْ تَاعْ الَسْلاَكْ. ⁹عْلَى خَاطَرْ الله مَا خْتَارْنَاشْ بَاشْ يَنْزَلْ عْلِينَا الْغَضَبْ، وُبَصَحْ يْكُونْ لِينَا الَسْلاَكْ بْرَبْنَا يَسُوعْ الْمَسِيحْ. ¹⁰اَلْلِي مَاتْ عْلَى جَالْنَا بَاشْ نَحْيَاوْ ڤَاْع مْعَاهْ سْوَا كُنَا حَيِينْ وَلاَ مَيْتِينْ. ¹¹شَجْعُوا بَعْضِيَاتْكُمْ وُبْنِيوْ بَعْضِيَاتْكُمْ كِمَا مْوَلْفِينْ تْدِيرُو¹²يَا الْخُوتْ نَطَلْبُو مَنْكُمْ بَاشْ تَحْتَرْمُو اَلْلِي يْخَدْمُو بِينَاتْكُمْ فَالْكَنِيسَة وَالْلِي مَسْؤُولِينْ عْلِيكُمْ فَالرَبْ وُاَلْلِي يْنَبْهُوكُمْ. ¹³حْتَرْمُوهُمْ بْزَافْ وُبْغِيوْهُمْ عْلَى جَالْ الْخَدْمَة تَاعْهُمْ. عِيشُو فَالسَلاَمْ مْعَ بَعْضِيَاتْكُمْ. ¹⁴وُنْطَلْبُو مَنْكُمْ يَالْخُوتْ بَاشْ تْنَبْهُو الْفَنْيَانِينْ وُتْشَجْعُو اَلْلِي يْخَافُو، وُتْعَاوْنُو الْمَحْتَاجِينْ، وُتْصَبْرُو عْلَى ڤَاْع اَلنَاسْ.¹⁵رَدُو بَالْكُمْ بَاشْ حَتَى وَاحَدْ مَا يْجَازِي لاَخَرْ عْلَى الشَرْ بَالشَرْ، وُبَصَحْ بْغِيوْ دِيمَا الْخِيرْ لِبَعْضِيَاتْكُمْ ولڤَاْع اَلنَاسْ. ¹⁶كُونُو دِيمَا فَرْحَانِينْ، ¹⁷صَلُوا دِيمَا، ¹⁸شَكْرُو الله كِمَا بْغَا يْكُونْ الْحَالْ، هَاذَا وَاشْ بْغَا الله لِيكُمْ نْتُمْ اَلْلِي فَالْمَسِيحْ يَسُوعْ.¹⁹مَا تَطْفِيوْشْ اَلرُّوحْ الْقُدُوسْ، ²⁰مَا تَحْتَقْرُوشْ كْلاَمْ اَلنُبُوَاتْ، ²¹جَرْبُو كُلْشِي، وُشَدُو فَالْحَاجَة الَمْلِيحَة. ²²بَعْدُو عْلَى كُلْ حَاجَة تَشْبَهْ لَلشَرْ.²³وإِلَهْ اَلسَلاَمْ يْقَدَسْكُمْ يَحْفَظْ رُّوَحْكُمْ وُنَفٌسْكُمْ وُذَاتْكُمْ، بَاشْ تْكُونُو بْلاَ لُومْ كِي يْوَلِي رَبْنَا يَسُوعْ الْمَسِيحْ. ²⁴وُاَلْلِي دْعَاكُمْ أَمِينْ، وُغَادِي يْوَفِي بَالْكَلْمَة تَاعَهْ.²⁵يَا الْخُوتْ صَلِيوْ عْلَى جَالْنَا. ²⁶سَلْمُو عْلَى الْخُوتْ قَاعْ بْتَسْلاَمْ مُقَدَسْ. ²⁷نْوَصِيكُمْ فْاِسْمْ اَلرَبْ بَاشْ تَقْرَاوْ هَادْ اَلرِسَالَة عْلَى ڤَاْع اَلْخُوتْ. ²⁸وُاَلنِعْمَة تَاعْ اَلرَّبْ يَسُوعْ تْكُونْ مْعَاكُمْ.

2 Thessalonians

Chapter 1

¹مَنْ عَنْد بُولَسْ وَسِلْوَانُسْ وَتِيمُوثَاوَسْ، لِكَنِيسَة تِسَالُونِيكِي، فالله بُونَا وَاَلرَّبْ يَسُوعْ اَلْمَسِيحْ. ²نِعْمَة لِيكُمْ وَ اْلسَلاَمْ مَنْ الله بُونَا وُالرَّبْ يَسُوعْ اَلْمَسِيحْ.³لَزَمْ نْشَكْرُو الله دِيمَا مَنْ جِهَتْكُمْ يَالخُوتْ كِمَا يْلِيقْ، عْلَى خَاطَرْ إِيمَانْكُمْ يَكْبَرْ بَزَافْ، وُالْمَحَبَة لِبَعْضِيَاتْكُمْ تْزِيدْ تَكْبَرْ فِيكُمْ ڤَاْع. ⁴وَحْنَا وَلِينَا نَفْتَخْرُو بِيكُمْ فِى كْنَايَسْ الله، مَنْ جِهَة صْبَرْكُمْ وُإِيمَانْكُمْ فَوَسْطْ ڤَاْع اَلْإِضْطِهَادْ وُالَمْحَايَنْ اَلْلِي تْحَمَلْتُوهُمْ. ⁵وُهَادَ الشِي يْبَيَنْ بَلِي الله يَحْكَمْ بَالعَدْلْ، وَعْلِيهَا تَسْتَاهْلُو مَمْلَكَة الله اَلْلِي عْلَى جَالْهَا تَتْعَذْبُو.⁶وُبَصَحْ الله عَادَلْ فَالْحُكْمْ تَاعَهْ، عَنْدَهْ اَلْحَقْ يْمَحَنْ هَادُوكْ اَلْلِي يْمَحْنُوكُمْ. ⁷وُيَعْطِيكُمْ اَلرَّاحَة اَلْلِي تَتْمَحْنُو كِمَا يْمَدْهَا لِينَا حَتَى حْنَا، كِي يْجِي اَلرَبْ يَسُوعْ مَنْ اَلسْمَا بْقَوْتَهْ مْعَ الْمَلاَيْكَة تَاعَهْ . ⁸فَوْسَطْ اَلنَارْ شَاعْلَة، بَاشْ يْعَاقَبْ هَادُوكْ اَلْلِي مَا يْعَرْفُوشْ الله وُاَلْلِي مَا يْطِيعُوشْ إِنْجِيلْ رَّبِنَا يَسُوعْ.⁹هَادُو رَاهُمْ يَتْعَاقْبُو بَالْهَلاَكْ اَلدَايَمْ، وُغَادِي يْكُونُو بْعَادْ عْلَى اَلرَّبْ وُ عْلَى الْمَجْدْ تَاعْ قُوْتَهْ. ¹⁰مَلِي غَادِي يْوَلِي فْهَادَاكْ اَلنْهَارْ، بَاشْ يْمَدُولَهْ اَلْمَقَدْسِينْ تَاعَهْ اَلْمَجْدْ وُيَتْعَجْبُو مَنَهْ ڤَاْع اَلْمُوْمِنِينْ اَلْلِي حَتَى نْتُمَ مَنْهُمْ، عْلَى خَاطَرْ أَمَنْتُو بَالْكَلاَمْ اَلْلِي خْبَرْنَاكُمْ بِهْ.¹¹وُعْلَى هَادَشِي نْصَلِيوْ دِيمَا مَنْ جِهَتْكُمْ، بَاشْ يْرَدْكُمْ إِلَهْنَا تَسْتَاهْلُو تْعِيشُو هَادَكْ اَلشِي اَلْلِي عْلَى جَالَهْ دْعَاكُمْ، وبَاشْ يَكَمَلْ بَالْقُوَة دْيَالَهْ ڤَاْع الَحْوَايَجْ الَمْلِيحَة اَلْلِي بْغِيتُو تْدِيرُوهُمْ، وُيْرَدْ خَدْمَة إِيمَانْكُمْ كَامْلَة. ¹²بَاشْ يَتْمَجَدْ اِسْمْ رَّبِنَا يَسُوعْ اَلْمَسِيحْ فِيكُمْ، وُحَتَى نْتُومَ غَادِي يْكُونْ لِيكُمْ اَلْمَجْدْ، بِفَضْلْ نِعْمَة إِلَهْنَا وَاَلرَّبْ يَسُوعْ اَلْمَسِيحْ.

Chapter 2

¹يَا الْخُوتْ، رَاهْ رَّبْنَا يَسُوعْ الْمَسِيحْ غَادِي يْوَلِي وُنَتْجَمْعُو مْعَاهْ. وُعْلَى هَادَشِي، نَطْلَبْ مَنْكُمْ. ²بَاشْ مَا تَتْزَعَزْعُوشْ فْأَفْكَارْكُمْ بَالْخَفْ، وُمَا تْخَلْعُوشْ لاَ بَرُّوحْ، وَلاَ بْكَلْمَة، وَلاَ بْرِسَالَة يْقُولُو لْكُمْ بَلِي هِيَ مَنْ عَنْدْنَا، تْخَلِيكُمْ تْحَسْبُو نْهَارْ اَلرَّبْ لْحَقْ.³مَا تْخَلِيوْ حَتَى وَاحَدْ يَخْدَعْكُمْ بْكَاشْ طَرِيقَة كِيمَا بْغَاتْ تْكُونْ، قَبْلْ مَا يُوْصَلْ دَاكْ اَلنْهَارْ لَبُدَ مَا يْبَانْ الْكُفْرْ فَاللَوَلْ، وُبْنَادَمْ اَلْمَشْرَارْ اَلْلِي غَادِي يَتَهْلَكْ فَجْهَنَمْ. ⁴هَادَاكْ اَلْلِي غَادِي يْعَادِي وُيْدِيرْ رُّوحَهْ فُوقْ ڤَاْع اَلْلِي حَسْبُوهْ اَلنَاسْ إِلَّهْ وُيْعَبْدُوهْ، يَلْحَقْ يَجْمَعْ فْبِيتْ الله وُغَادِي يْقُولْ هُوَ الله وُيَحْسَبْ رُّوحَهْ خِيرْ مَنَهْ.⁵مَا تْفَكَرْتُوشْ بَلِي قُولْتْ لْكُمْ هَادَشِي كِي كُنْتْ عَنْدْكُمْ؟ ⁶وُضَرْوَكْ رَاكُمْ عَارْفِينْ وَاشْ حَبْسَهْ بَاشْ مَا يْبَانْشْ حَتَى يَلْحَقْ اَلْوَقْتْ تَاعَهْ. ⁷عْلَى خَاطَرْ اَلسَرْ تَاعْ اَلشَرْ رَّاهْ يَخْدَمْ ضَرْوَكْ،حَتَى يَتْنَحَى هَادَكْ اَلشِي اَلْلِي حَبْسَهْ.⁸وُفْهَادَاكْ اَلْوَقْتْ غَادِي يْبَانْ اَلْمَشْرَارْ، اَلْلِي غَادِي يَفْنِيهْ اَلرَّبْ يَسُوعْ بْنَفْخَة مَنْ فَمَهْ، وُمَا يْبَانْشْ لاَثْرَهْ كِي يْوَلِي يَسُوعْ. ⁹الْمَجِيء تَاعْ اَلْمَشْرَارْ غَادِي يْكُونْ بِقُوَة تَاعْ اَلشِيطَانْ، وُغَادِي يْدِيرْ اَلْمُعْجِزَاتْ وَالْأَيَاتْ وَالْعَجَايَبْ اَلْلِي فِيهُمْ اَلْخْدِيعَة. ¹⁰وُڤَاْع نْوَاعْ اَلشَرْ اَلْلِي بِيهْ غَادِي يَخْدَعْ هَادُوكْ اَلْلِي غَادِي يَتْهَلْكُو، عْلَى خَاطَرْ مَا قَبْلُوشْ مَحَبَة اَلْحَقْ بَاشْ يَسْلكُو.¹¹وعْلَى هَادَشِي يَرْسَلْ لِيهُمْ الله اَلْلِي يَغْلَطْهُمْ بَاشْ يْأَمْنُو بَالْكْذُوبْ. ¹²وُهَكَا غَادِي يَتْعَاقْبُو ڤَاْع اَلْلِي مَا أَمْنُوشْ بَالحَقْ، وُبَصَحْ فَرْحُو بَالذْنُوبْ.¹³وُبَصَحْ حْنَا يَالْخُوتْ الَعْزَازْ عْلَى اَلْرَّبْ، وَاجَبْ عْلِينَا نْشَكْرُو الله دِيمَا عْلَى جَالْكُمْ، عْلَى خَاطَرْ الله خْتَارْكُمْ مَنْ الْبِدَيَة بَاشْ يْكون عَنْدكُم الْخَلاصْ بِالتَقْدِيسْ تَاعْ اَلرُّوحْ اَلْقُدُوسْ، وَبِالْإِيمَانْ تَاعْكُمْ بِالْحَقْ. ¹⁴وَعْلَى خَاطَرْ هَادَشِي دْعِينَاكُمْ بِالإِنْجِيلْ اَلْلِي خْبَرْنَاكُمْ بِيهْ، بَاشْ يْكُونْ لِيكُمْ اَلْعَزْ تَاعْ رَّبِنَا يَسُوعْ اَلْمَسِيحْ. ¹⁵اَثَبْتُو يَالْخُوتْ وُشَدُو فَالْعَادَاتْ اَلْلِي تْعَلَمْتُوهَا مَنَا، سْوَا بَكْلَامْنَا وَلاَ بَالرَسَائَلْ تَعْنَا.¹⁶وُنَدْعِي رَبْنَا يَسُوعْ الْمَسِيحْ، وَالله بُونَا اَلْلِي بْغَانَا وُبَالنِعْمَة تَاعَهْ عْطَانَا اَلتَشْجِيعْ اَلدَايَمْ وَالرَّجَا اَلصَالِحْ. ¹⁷بَاشْ يَشَجَعْكُمْ وُيْثَبَتْكُمْ فْڤَاْع اَلصْوَالَحْ اَلمْلِيحَة اَلْلِي تْقُولُوهَا وُاَلْلِي تْدِيرُوهَ.

Chapter 3

¹وُفَى اللَّخَرْ يَا الْخُوتْ، صَلِيوْ مَنْ عْلَجَالنَا، بَاشْ كْلاَمْ اَلرَبْ يَنْتَشِرْ بَالْخَفْ وُيَتْمَجَدْ كِيمَا كَانْ عَنْدْكُمْ نْتُمْ. ²وُبَاشْ الله يْنَجِينَا مَنْ اَلنَاسْ الْمَشْرَارِينْ وُالَقْبَاحْ.عْلَى خَاطَرْ مَاشِي ڤَاْع اَلنَاسْ مُوْمِنِينْ. ³وُبَصَحْ اَلرَّبْ رَاهْ أَمِينْ وٌهُوَ اَلْلِي غَادِي يَثَبَتْكُمْ وُيَحْفَضْكُمْ مَنْ اَلشِيطَانْ.⁴وَحْنَا عَنْدْنَا اَلثِقَة فَالرَّبْ مَنْ جِهَتْكُمْ بَلِي رَاكُمْ تْدِيرُو اَلْلِي وَصِينَاكُمْ بِيهْ وَتْكَمْلُو فِيهْ. ⁵وَالرَّبْ يَهْدِي قْلُوبْكُمْ لِمَحَبَة الله، وُبَاشْ يْكُونْ لْكُمْ اَلصَبْرْ تَاعْ الْمَسِيحْ.⁶وُنْوَصِيكُمْ يَا الْخُوتْ، فْإِسْمْ اَلرَّبْ يَسُوعْ الْمَسِيحْ، بَاشْ تْبَعْدُو عْلَى كُلْ أَخْ فَنْيَانْ، وُمَايْدِيرُشْ عْلَى وَاشْ تْعَلَمْتَهْ مَنَا. ⁷وُرَاكُمْ تْعَرْفُو مْلِيحْ كِيفَاشْ خَاصْكُمْ تْكُونُوا كِمَا حْنَا، عْلَى خَاطَرْ مَا كُنَاشْ فَنْيَانِينْ كِي كُنَا مْعَاكُمْ. ⁸وُعْمَرْنَا مَا عَشْنَا عْلَى حْسَابْ حَدْ، وُبَصَحْ كُنَا نْخَدْمُو وَنْكَافْحُو لِيلْ وَنْهَارْ بَاشْ مَا نْثَقْلُو عْلَى حَتَى وَاحَدْ مَنْكُمْ. ⁹مَاشِي مَا عَنْدْنَاشْ اَلْحَقْ فَالْمَعُونَة تَاعْكُمْ، وُبَصَحْ بْغِينَا نْكُونُو مِثَالْ لِيكُمْ وَتْكُونُو كِيمَا حْنَا.¹⁰عْلَى خَاطَرْ مَلِي كُنَا مْعَاكُمْ، وَصِينَاكُمْ بْهَادَشِي:( اَلْلِي مَا بْغَاشْ يَخُدْكُمْ مَا يْكَلْشْ). ¹¹عْلَى خَاطَرْ سْمَعْنَا بَلِي وَحْدِينْ مَنْكُمْ فَنْيَانِينْ وُمَا عَنْدْهُمْ حَتَى خَدْمَة مَنْ غِيْرمَا يَتْلَهْوَ بَصْوَلَحْ لَخْرِينْ. ¹²كِيمَا هَادُو اَلنَاسْ نْوَصِيهُمْ وَنْشَجَعْهُمْ فَالرَّبْ يَسُوعْ اَلْمَسِيحْ بَاشْ يَخَدْمُو، وُيَاكْلُو خَبْزْهُمْ بْعَرْقْ جْبِنْهُمْ.¹³أَمَا نْتُمَ يَا الْخُوتْ، مَا تَعْيَاوْشْ تْدِيرُو الْخِيرْ. ¹⁴وَلاَ مَا بْغَاشْ وَاحَدْ يْدِيرْ بَكْلاَمْنَا اَلْلِى فْهَادْ اَلرِسَالَة،عَزْلُوهْ وُمَا تْبَقَاوْشْ تَتْخَلْطُو مْعَاهْ بَاشْ يَحْشَمْ. ¹⁵وُبَصَحْ مَا تْحَسْبُوهْشْ عَدُوْكُمْ، نَبْهُوهْ كَيمَا خُوكُمْ.¹⁶ونَدْعِي رَّبْ اِلَهْنَا بْرُّوحَهْ يْمَدْ لِيكُمْ لَهْنَا دِيمَا كِمَا بْغَا يْكُونْ اَلْحَالْ، وُالرَّبْ يْكُونْ مْعَاكُمْ ڤَاْع ¹⁷وُهَادْ سْلاَمِي مَكْتُوبْ بْخَطْ يَدِي أَنَيَا بُولُسْ، وُهُوَ لْبَيَانْ بَاشْ تْمَيْزُو اَلرَسَائِلْ تَاوْعِي هَكَا اَنَا نَكْتَبْ. ¹⁸وَالنِعْمَة تَاعْ اَلرَّبْ يَسُوعْ اَلْمَسِيحْ تْكُونْ مْعَاكُمْ ڤَاْع. أَمِينْ.

1 Timothy

Chapter 1

¹مَنْ بُولَسْ، رْسُولْ الْمَسِيحْ يَسُوعْ عْلَى حْسَابْ أمْرْ الله مُخَلِّصْنَا و الْمَسِيحْ يَسُوعْ رَجَائْنَا، ²لْتِيمُوثَاوْسْ وَلْدِي تَعْ الْصَحْ فَالإِيمَانْ. بَاشْ تْكُونْ عَنْدَكْ الْنِّعْمَة و الْرَّحْمَة و الْسْلاًمْ مَنْ عَنْدْالله أَبِينَا و الْمَسِيحْ يَسُوعْ رَبِّنَا!تحذير من المعلمين الكذبة ³كِمَا طْلَبْتْ لَكْ تَڤْعَدْ فِي أَفَسُسْ،كِي كُنْتْ رَايَحْ لْمَكْدُنِيَّة، بَاشْ تْوَصِي الْنَاسْ مَا يَتْعَلْمُوشْ تَعْلِيمْ أُخَرْ، ⁴و مَا يَسَمْعُوشْلَلْخُرَافَاتْ و الأَنْسَابْ أَلِّي مَا عَنْدْهَاشْ حُدُودْ، هَادْ الأُمُورْ أَجِيبْ غِيرْ الْدْوَاسْ و مَا تَنْفَعْشْ فِيبَنْيَانْ الله فَالإِيمَانْ.⁵و الْغَايَة مَلِّي وَصِيتَكْ بِهْ، هِيَ الْمَحَبَّة مَنْ قَلْبْ نْقِي و ضَمِيرْ صَالَحْ وإِيمَانْ بْلَى رِّيَاء. ⁶هَادْ الْفَضَائِلْ وَاخْرُوا علِيهَا بَعْضْهُمْ، و رَاحُوا وْرَى الْكْلاَمْ الْبَاطَلْ، ⁷بَاغْيِّينْ يْكُونُوا أَسَاتِذَة فَالْشَّرِيعَة، و هُمَا مَا يَفَهْمُوشْ الْشِي لِّي يْڤُولُوهْ، و يْقَرُّوا بِهْ. و ⁸حْنَّى نَعَرْفُوا بَلِّيالْشَّرِيعَة صَالْحَة، إِذَا سْتَعْمَلْهَا الْوَاحَدْ كِمَا لاَزَمْ.⁹رَانَا عَارْفِينْ بَلِّي الْشَّريعَة مَا نْدَرَتْشْ لَلْبَّارْ،بَصَّحْ لَلَْأشْرَارْ وَ الْتْمَرِّدٍينْ، والْفَاجِرِينْ والْخَاطِئِينْ، و الْنَّجْسِينْ و الْدَّنْسِينْ، و لِّي يَقْتْلُواوْلاَدْهُمْ و مَّاتْهُمْ، و لِّي يَقْتْلُوا الْنَّاسْ، ¹⁰و الْزُّنَاة ولِّي يَزْنُوا مْعَ الْرْجَالْ، و لِّي يَخَطْفُوا الْنَّاسْ والْكَذَّابِينْ و شْهُودْ الْزُّورْ. و لِّي يْدِيرُوا الْشَّرْ أَلِّي يْخَالَفْ الْتَّعْلِيمْ الْصْحِيحْ ¹¹أَلِّي عْلَى حْسَابْإِنْجِيلْ مَجْدْ الله الْمُبَارَكْ، دَاكْ الإِنْجِيلْ لِّي تْحَطْ أَمَانَة بِينْ يَدِّي. نعمة الرب لبولس¹²وشْحَالْ نَشْكَرْ الْمَسِيحْ يَسُوعْ رَبَّنَا أَلِّي أَعْطَانِي الْقُدْرَة و خَيَّرْنِي خَادَمْ لِهْ، كِي أَحْسَبْنِي مُولَىثِقَة، ¹³أَنَا أَلِّي كُنْتْ مَا قْبْلْ نْكَذَبْ فِيهْ، و كُنْتْ نَضْطَّهْدَهْ و نْعَيْرَهْ! بَصَّحْ عَامَلْنِي بَالْرَّحْمَة، عْلَىخَاطَرْ دَرْتْ الْشِي هَدَا و أَنَا جَاهَلْ و مَاشِي مُؤْمَنْ بِهْ. ¹⁴بَصَّحْ الْنِعْمَة تَعْ رَبِّنَا فَاضَتْ عْلِيَّفُوقْ كُلْ شِي، و مْعَهَا الإِيمَانْ و الْمَحَبَّة، و هَدَا فَالمَسِيحْ يَسُوعْ.¹⁵صَادْقَة الْكَلِمَة و تَسْتْهَلْ كُل وَاحَدْ يَقْبْلَهَا: بَلِّي الْمَسِيحْ يَسُوعْ جَا لَلْعَلَمْ بَاشْ يْسَلَكْ الْخُطَاة أَلِّي أَنَا الْلَوَلْ فِيهُمْ. ¹⁶و عْلَى هَادْ الْسَبَة تَرْحَمْتْ، بَاشْ يْدِيرْ يَسُوعْ الْمَسِيحْ مَنِّي، أَنَا الْلَوَلْ، مِثَالْ يْبِيَّنْ صَبْرَهْ الْطْوِيلْ، لْڤَاعْ لِّي يْؤَمْنُوا بِهْ بَاشْ يْنَالُوا الْحَيَاة الأَبَدِيَّة. ¹⁷لَسُلْطَانْ الأَزَلِي، الله الْحَكِيمْ لْوَاحَدَهْ أَلِّي وَاحَدْ مَا يَقْدَرْيْشُوفُوا و لِّي مَاشِي فَانِي، الْكَرَامَة و الْمَجْدْ إِلَى أَبَدْ الأَبِدِينْ. أَمِينْ!مسؤولية تيموثاوس¹⁸هَدِي هِيَ وءصَيْتِي يَا وَلْدِي تِيمُوثَاوْسْ، نْسَلَمْهَا لَكْ عْلَى حْسَابْ الْنُّبُوَاتْ الْسَّابْقَة أَلِّي تْڤَلَتْعْلِيكْ، رَانِي بَاغِي تْجَهَدْ كِمَا يْلِقْ فْحَرْبَكْ الْرُّوحِيَّة، ¹⁹تَحْكَمْ فَالْإِيمَانْ، و بْضَمِيرْ صَّالَحْ، هَادْالْضَّمِيرْ أَلِّي بَزَافْ مَنْ الْنَّاسْ تْخَلَاوْ عْلِيه، و تْكَسْرْ بِهُمْ بَابُورْ الإِيمَانْ. ²⁰و مَنْ بِينَتْهُمْهِمِنَايُوسْ و إِسْكَنْدَرْ، و رَانِي سَلَمْتْهُمْ لَشِّيْطَانْ بَاشْ يَتْعَلْمُوا الْتَّأْدِيبْ و مَا يْزْدُوشْ يَكَذْبُوا فِيأُمُورْ الْرَّبْ.

Chapter 2

¹تعليمات العبادة نَطْلَبْ مَنْكُمْ، قْبَلْ كُلْ شِي، بَاشْ طَلْبُوا الله و تْصَلُوا و تَدْعُوا و تَشَكْرُوا²عْلَى جَالْ ڤَاعْ الْنَّاسْ، عْلَى جَالْ الْسْلَاطَنْ و ڤَاعْ أَلِّي عَنْدْهُمْ الْسُلْطَة، بَاشْ تْعِيشُوا حْيَاة فِيأَمَانْ و فَالْهْنَى و فْكُلْ تَقْوَى و فالْحَرْمَة. ³و هَادْ الأَمْرْ مْلِيحْ و مَقْبُولْ عَنْدْ الله مْسَلَّكْنَا، ⁴عْلَىخَاطَرْ هُوَ بَاغِي ڤَاعْ الْنَّاسْ يَسَلْكُوا و لْمَعْرِفَة الْحَقْ يَدَانُوا،⁵عْلَى خَاطَرْ الله وَاحَدْ، و الْوَسِيطْ بِينْ الله و الْنَّاسْ وَاحَدْ، و هُوَ الإِنْسَانْ يَسُوعْ الْمَسِيحْ ، ⁶أَلِّي مَّدْ نَفْسَهْ فِدْيَة عْلَى جَالْ ڤَاعْ الْنَّاسْ. هَادِي شْهَادَة تَنْڤَالْ فِي وَقْتْهَا، ⁷أَلِّي أَنَا تْخَيَرْتْ بَاشْ نْكُونْ مُبَشِّرْ و رَسُولْ. الْحَقْ نْڤُولْ فَالْمَسِيحْ و مَا نَكْذَبْشْ، نْعَلَّمْ الأُمَمْ الإِيمَانْ و الْحَقْ.⁸و رَانِي بَاغِي يْصَلُوا الْرْجَالْ فِي كُلْمْكَانْ، رَافْدِينْ يَدِيهُمْ لله فَالْنْقَى، بْلَى زْعَافْ و لا دْوَاسْ. ⁹و تَانِي الْنْسَا يْزَيْنُوا رْوَاحْهُمْ بْمَظْهَرْو لْبَاسْ مُحْتَشَمْ، مْزِيْنَاتْ بَالْحْيَا و الْرْزَانَة، و مَا يْعَلْڤُوشْ الْضَّفَائِرْ و الْذْهَبْ و اللاَلِي و الْحُلَلْالْغَالْيَة، ¹⁰غِير الْشِي أَلِّي يْلِيقْ بَالْنْسَا الْتَقِيَاتْ أَلِّي يْبِيْنُوا بَلِّي رَاهُمْ عَيْشَاتْ فِي تَقْوَى الله،بَالأَعْمَالْ الْصَّالْحَة!¹¹لاَزَمْ عْلَى لَمْرَاة تَسْمَعْ الْتَّعْلِيمْ فَالْسْكَاة و بالْخُضُوعْ. ¹²و مَا نَسْحْشْ لَلمْرَاة تْعَلَّمْ و لا تَتْسَلَّطْ عْلَى الْرَاجَلْ. لاَزَمْ عْلِيهَا تَسْكُوتْ.¹³عْلَى خَاطَرْ أَدَمْ تَخْلَقْ فَالْلَوَلْ، مَمْبَعْدْ حَوَّاء: ¹⁴و مَاشِي أَدَمْ أَلِّي تَخْدَعْ بْحِيلَة الْشَّيْطَانْ، بَصَّحْ لَمْرَاة أَنْخَدْعَتْ، و طَحَتْ فَالْمَعْصِيَة. ¹⁵بَصَّحْ رَايْحَة تَسْلَكْ بْوِلاَدَة الْغْرَايِّينْ، لاَزَمْ الْنْسَا يَثَبْتُوا فَالإِيمَانْ و الْمَحَبَّة والْقَدَاسَة مْعَ الْرْزَانَة!

Chapter 3

¹الأسَاقفة صَادْقَة الْكَلِمَة: إِذَا بْغَى وَاحَدْ خِدْمَة الْرِعَايَة، و تْمَنَى يْدِيرْ خَدْمَة صَالْحَة. ²لاَزَمْ، يْكُونْ الْرَاعِي بْلَى عِيبْ، مْزَوَجْ لَمْرَاة وَاحْدَة، صَاحِي عَقَلْ مْرَبِي مِضْيَافْ، قَادَرْ عَالْتَّعْلِيمْ، ³مَاشِي سُوكَارْجِي و مَاشِي عَنِيفْ، يْكُونْ لَطِيفْ، و مَا يْحَبْشْ الْدْوَاسْ، و مَاشِي طَمَاعْ الْدْرَاهَمْ،⁴يْسِيَرْ دَارَهْ كِمَا لاَزَمْ، و و يْرَبِي وْلاَدَه فَالْخُضُوعْ و الإِحتِرَامْ. ⁵إِذَا كَانْ وَاحَدْ مَا يَعْرَفْشْ يْسِيَرْ دَارَهْ كِمَا يْلِيقْ، كِيفَاشْ يْسِيَرْ كَنِيسَة الله؟⁶و لاَزَمْ تَانِي مَا يْكُونْشْ جْدِيدْ فَالإِيمَانْ، بَاشْ مَا يْتَنَفَخْشْ و يَتْكَبَّرْ، و يْطِيحْ عْلِيهْ عِقَابْ بْلِيسْ! ⁷و لاَزَمْ تْكُونْ عَنْدَهْ سُمْعَة مْلِيحَة عَنْدْ الْنَّاسْ أَلِّي خَارَجْ الْكَنِيسَة، بَاشْ مَا يْطِيحْشْ فَالْعَارْ و فِي فَخْ بْلِيسْ.⁸لاَزَمْ تَانِي يْكُونُو عَنْدْهُمْ الْحَرْمَة، مَاشِي زُوجْ وْجُوهْ، و مَشِي سُكَارْجِيَة، و مَاشِي طَمْعِينْيَكَسْبُوا بَالْحْرَامْ. ⁹يْشَدُّوا بْحَقَائِقْ الإِيمَانْ الْمَخْفِيض‘ بْضَمِيرْ نْقِي. ¹⁰و لاَزَمْ تَانِي عْلَىالْمُدَبْرِينْ يَتْجَرْبُوا فَالْلَوَلْ. وإِذَا مَا بَانْ حَتَّى لُومْ عْلِيهُمْ، يَبْدُوا فْخِدْمَة الْتَدْبَارْ.¹¹تَانِي النْسَا يْلِيقْيْكُونُوا رْزِينَاتْ ،مَيَهَدْرُوشْ عْلَى لُوخْرِينْ ،سَاجْيَاتْ ، اَمِينَاتْ فِي كُلْ حَاجَة .كِيمَا يْلِيقْ¹²يْكُونْ كُلْ مَسؤُولْ رَاجَلْ لَمْرَا وَحْدَة ،يَعْرَفْ كِيفَاشْ يْمَشِي دَارَهْ وْوْلَادَهْ . ¹³الِّلي يَخْدَمْ خَدَّمْتَهْكِيمَا لَازَمْ ،يَكَّسْبُوا لَرْوَاحْهُمْ بْلَاصَة مْلِيحَة ،وْجُرْأَة كْبِيرَة فِي الاِيمَانْ الثَّابَتْ فِي المَسِيحْ يَسُوعْ¹⁴هَادْ الْوْصَيَا نَكْتَبْهَا لَكْ، و أَنَا نَتْمَنَى نْجِي لْعَنْدَكْ فِي أَقْرَبْ وَقْتْ، ¹⁵حَتَّى إِذَأ طَوَلْتْ تَعْرَفْ كِيفَاشْ تَتْصَرَّفْ فِي دَارْ الله، أَلِّي هِيَ كَنِيسَة الله الْحَيْ، عَمُودْ و سَاسْ الْحَقْ.¹⁶و بْإِعْتِرَافْ الْجَمِيعْ عَظِيمْ سِرْ الْتَّقْوَى: الله بَانْ فَالْجَسَدْ، تْبَرَّرْ فَالْرُّوحْ، شَافُوهْ الْمَالَيْكَة، تْبَشَرْ بِهْ بِينْ الأُمَمْ، أَمْنُوا بِهْ فَالْعَالَمْ، مَمْبَعْدْ تَرْفَدْ فَالْمَجْدْ.

Chapter 4

¹تعليمات لتيموثاوس بَصَّحْ الْرُّوحْ رَاهْ يْبِيَّنْ بْصَرَاحَة بَلِّي كَايَنْ قُومْ رَايَحْ يَرْتَدُوا عْلَىالإِيمَانْ فَالْزْمَانْ الْتَالِي، يْتَبْعُوا أَرْوَاحْ مُضَلِّلَة و تَعَالِيمْ شْيْطَانِيَّة، ²تَدِيهُمْ مُوجَة الْتْنُوفِيقْيَجِبُوهَا مُعَلِّمِينْ كَذَابِينْ عَنْدْهُمْ ضَمِيرْ مَكْوِي بَالْنَّارْ.³يْحَرْمُوا الْزْوَاجْ، و يْأَمْرُوا بَاشْ مَا يَاكْلُوشْ أَطْعِمَة خْلَقْهَا الله بَاشْ يَاكْلُوهَا الْمُؤْمِنِينْ أَلِّي عَارْفُوا الْحَقْ و شَاكْرِينْ. ⁴عْلَى خَاطَرْ ڤَاعْ خَلِيقَة الله مْلِيحَة، و ماكَاشْ شِي مَمْنُوعْ إِذَا كْلاَهْ الإِنْسَانْ و هُوَ شَاكَرْ الله، ⁵عْلَى خَاطَرْ يْوَلِي مْقَدَّسْ بْكَلِمَهْ الله و الْصْلاَةْ.⁶إِذَا فَهَمْتْ الْخُوتْ فِي هَادْ الْصْوَالَحْ، رَاكْ خَادِم صَألَحْ لَلْمَسِيحْ يَسُوعْ، تَتْغَذَى بَكْلاَمْ الإِيمَانْ و الْتَّعْلِيمْ الْصَّالَحْ أَلِّي تَبَعْتَهْ كِمَا يْلِيقْ. ⁷و حْكَيَاتْ لَعْجَايَزْالْقْدِيمَة، بَعَدْعْلِيهَا. دَرَبْ نَفْسَكْ فِي طْرِيڤ الْتَّقْوَى. ⁸الْرِّيَاضَة الْبَدَنِيَّة تَنْفَعْ غِيرْ الْجَسَدْ. بَصَّحْالْتَّقْوَى يَنْفَعْ لْكُلْ شِي، عْلَى خَاطَرْ عَنْدَهْ وَعْدْ لَلْحَيَاة دُورْكْ و الْحَيَاة أَلِّي مَمْبَعْدْ.⁹كَلِمَة الله صَادْقَة و تَسْتْهَلْ كُلْ وَادْ يَقْبَلْهَا. ¹⁰عْلَى هَادْ الْشِي رَانَا نَعْيُوا و يْعَيْرُونَا، عْلَى خَاطَرْ حَطِينَارَجَاءْنَا عْلَى الله الْحِي، أَلِّي هُوَ مْسَلَّكْ ڤَاعْ الْنَّاسْ، والْمُؤْمِنِينْ كْثَرْ.¹¹وَصِي بْهَادْ الْشِي و عَلَّمْ. ¹²مَا تْخَلِي حَتَّى وَاحَدْ يَسْتَهْزَى بصَغْرَكْ، بَصَّحْ كُنْ مْثَلْ لَلْمُومْنِينْ: فَالْكْلاَمْ، فَالْسِيرَة، فَالْمَحَبَّة، فَالْرُّوحْ، فَالإِيمَانْ، فَالْطَّهَارَة. ¹³حَتَّى نْجِي و نَتْهَلَى فَالقْرَايَة و الْوَعْظْ و الْتَّعْلِيمْ.¹⁴مَا تَهْمَلْشْ الْمَوْهِبَة لِّي فِيكْ، أَلِّي تْمَدَّتْ لَكْ بَالْنُّبُوَّة و كِي حَطُوا عْلِيكْ الْشْيُوخْ الْيَدِينْ. ¹⁵تْهَلَىبهَدَا. كُنْ فِيهْ، بَاشْ يْكُونْ الْتَفَوُقْ تَعَكْ بَايَنْ فِي كُلْ شِي. ¹⁶مِيَّزْ رُوحَكْ ولَلْتَّعْلِيمْ و دَاوَمْ عْلِيهْعْلَى خَاطَرْ إِذَا دَرْتْ هَكْدَا تْسَلَّكْ نَفْسَكْ و أَلِّي يَسَمْعُوكْ تَانِي.

Chapter 5

¹وصايا بشأن الأرامل و الشيوخ و العبيد مَا تْوَبَّخْشْ شِيخْ تَوبِيخْ قَاسِي، بَصَّحْ تْعَمَلْ مْعَهْ كَلِّي بُوكْ. و عَامَلْ الْشَاشْرَة كَلِّي خَوْتَكْ، ²و الْعْجَايَزْ كَلِّي أَمُكْ، و الْشِيرَاتْ كَلِي خِيَاتَكْ بْكُلْطَهَارَة.³أَكْرَمْ الْهَجَالاَتْ أَلِّي مَا عَنْدْهُمْ حَتَّى وَاحَدْ. ⁴إِذَا كَانْ لَلْهَجَالَة أَوْلاَدْ ولا أَحْفَادْ، مَنْ وَاجَبْهُمْ يَتْعَلْمُوا يْقَدْرُا أَهْلْهُمْ و يَعْطُوا حَقْ وَلْدِيهُمْ. وهَادْ الْشِي مَقْبُولْ فِي نَظَرْ الله⁵و الْهَجَالَة أَلِّي عَايْشَة لْوَحَدْهَا و مَا عَنْدْهَا حَتَّى وَاحَدْ يَتْهَلَى فِيهَا، الْرَجَاءْ تَعْهَا فَالله و هِيَ تَدْعِيهْ و تَصْلِي لِيلْ ونْهَارْ. ⁶و هَادِيكْ أَلِّي عَايْشَة فَالْشَهْوَاتْ، رَاهِي مِيْتَة، حَتَّى و إِذَا مَازَلَتْ حِيَة.⁷و لاَزَمْ عْلِيكْ تْوَصِي بْهَادْ الأُمُورْ، بَاشْ يْكُونُوا ڤَاعْ بْلاَ لُومْ. ⁸و إِذَا كَانْ وَاحَدْ مَا يَتْهَلاَشْ فِي مْوَالِيهْ،و أَهْلْ دَارَهْ، رَاهْ نْكَرْ الإِيمَانْ، و لِّي مَاشِي مُؤْمِينْ خِيرْ مَنَهْ.⁹و لاَزَمْ تَتَكْتَبْ فِي سِجِلْ الهَجَالاَتْ، أَلِّي أَعْمَرْهُمْ قَلْ مَنْ سَتِينْ سْنَة، مْرَة لْرَاجَلْ وَاحَدْ ، ¹⁰مَشْهُودْ لْهَا بَالأَعْمَالْ الْصَالْحَة، و مْرَبْيَة وْلاَدْهَا، و تَسْتَرْحَبْ بَالْبَرَانِي، و غَسْلَتْ كَرْعِينْ الْقِدِّيسِينْ، و سَعْفْتْ أَلِّي فَالْضِيقْ، و دَارَتْ كُلْ عَمَلْ صَالَحْ!¹¹و الْهَجَالاَتْ الْصْغَارْ، مَا تْقِيَّدْهُمْشْ. عْلَى خَاطَرْ كِي يَنْسُوا الْمَسِيحْ، يَبْغُوا الْزْوَاجْ، ¹²و طِيحْ عْلِيهُمْ الْدَيْنُونَة عْلَى خَاطَرْ خَلُوا الأِيمَانْ الْلَوَلْ. ¹³وفْهَادْ الْحَالَة يْوَلْفُوا لَڤْعَدْ و يْرُوحُوا مَنْ دَارْ لْدَارْو مَاشِي غِيرْ هَاكْدَا، يْزِيدُوا تَانِي الْهَدْرَة الْزَيْدَةو يْدَخْلُوا رْوَاحْهُمْ فِي أُمُورْ أَلِّي مَا تَعْنِيهُمْشْ و يَهَدْرُوا فِي أُمُورْ مَاشِي مْلِيحَة.¹⁴رَانِي بَاغِي الْهَجَالاَتْ الْصْغَارْ يَتْزَوْجُوا، و يْجِيبُوا لَوْلاَدْ، و يَتْهَلُوا فِي دْيَارْهُمْ، و وَاحَدْ مَا يَلْڤَى شَا يْڤُولْعْلَى سِيرَتْهُمْ. ¹⁵عْلَى خَاطَرْ الْبَعْضْ مَنْهُمْ رَاحُوا فْي طْرِيڤْ الْشِّيطَانْ بَصَّحْ. ¹⁶و إِذَا كَانْلْوَاحَدْ مَلْ الْمُومْنِينْ ولاَ المُوؤْمِنَاتْ فِي دَارْ هُمْ هَجَالاَتْ، لاَزَمْ يَتْهَلُوا بِهُمْ بَاشْ الْكَنِيسَة مَاتَتْحَمَّلْشْ الْمَصْرُوفْ تَعْهُمْ، و تْعَاوَنْ الْهَجَالاَتْ الْمَحْتَجَاتْ بَصَّحْ.¹⁷و الْشُيُوخْ أَلِّي يَدْبْرُوا كِمَا لاَزَمْ فَالْكَنِيسَة، لاَزَمْ لْهُمْ يَتْكَرْمُوا بْزْيَادَة، و بَالأَخَصْ هَادُوكْ أَلِّي يَتَعْبُوا فِي تَبْشِيرْ الْكَلِمَة و الْتَّعْلِيمْ. ¹⁸عْلَى خَاطَرْ الْكْتَابْ يْڤُولْ: " مَا تْحَطْشْ كْمَامَة عْلَى فَمْ الْفَرْدْ و هُو يَدْرَسْ الْزْرَعْ". وتَانِي: "الْخُدَامْ يَسْتْهَلْ شَهْرِيْتُو".¹⁹مَا تَقبَلْشْ تُهْمَهَ عْلَى وَاحَدْ مَالْشْيُوخْ، إِذَا مَاكَاشْ زُوجْ ولاَ ثَلاَثَة شْهُودْ. ²⁰وإِذَا بَانْ بَلِّي الْمُتَّهَمْ غْلَطْ، وَبْخَهْ ڤُدَامْ الْنَّاسْ، بَاشْ لُخْرِينْ أَيْخَافُوا!²¹نَطْلَبْ مَنَكْ ڤُدَامْ الله و الْمَسِيحْ و الْمَلاَيْكَة الْمَخْتَارِينْ بَاشْ تَخْدَمْ بْهَادْ الْوْصَيَا بْلّآ فَرْقْ بِينْ الْنَّاسْ، ومَا تْمِلْشْ لْجِهَة عْلَى حْسَابْ لُخْرَى. ²²و تَتْقَلَقْشْ تْحَطْ يَدِيكْ عْلَى أَيْ وَاحَدْ. و مَا تْشَارَكْشْ فِيخَطَايَا الْنَّاسْ. أَحْرَزْ رُوحَكْ كُنْ طَاهَرْ.²³مَاتَشْرَبْشْ غِيرْ الْمَا بََارْكْ مَنَا الْفُوقْ، أَشْرَبْ شْوِيَة خَمْرْ دْوَى لْمَعِدَة تَعَكْ و الْمَرْضْ أَلِّي يَحْكْمَكْ بَزَافْ. ²⁴كَايَنْ نَّاسْ أَلِّي خَطَايَاهُمْ بَايْنَا قْبَلْالْمُحَاكَمَة، و كَايَنْ نَّاسْ أَلذِي خَطَايَاهُمْ تْبَانْ مَمْبَعْدْ الْمُحَاكَمَة. ²⁵و عْلَى حْسَابْ هَادْ الْشِي،الأَعْمَالْ الْصَالْحَة تْكُونْ بَايْنَا مَالْلَوَلْ، و الأَعْمَالْ أَلِّي مَاشِي صَالْحَة، مَا تَڤْعَدْشْ مَخْفِيَّة.

Chapter 6

¹عْلَى ڤَاعْ أَلِّي رَاهُمْ تَحْتْ نِيرْ الْعُبُودِيَّة يَحْسْبُوا سْيَادْهُمْ يَسْتَهْلُوا كُلْ إِكْرَامْ، بَاشْ مَا يَتْخَسَرْشْإِسمْ الله و الْتَّعلِيمْ تَعَهْ. ²و لِّي عَنْدْهُمْ سَادَة مُمْنِينْ، مَا يَسْتَهْزُوشْ بِهُمْ عْلَى خَاطَرْ خُوتْ، لاَزَمْيَخَدْمُوهُمْ كْثَرْ، عْلَى خَاطَرْ شَارْكَة فَالْفَايْدَة، هُمَا مُومْنِينْ ومَحْبُوبِينْ. عَلَّمْ و أَهْدَرْ هَكْدَا. محبةالمال³إِذَا كَانْ وَاحَدْ يْعَلَّمْ تَعْلِيمْ أَخَرْ، مَاشِي عْلَى حْسَابْ كْلاَمْ رَبِّنَا يَسُوعْ الْمَسِيحْ الْصْحِيحْ، و الْتَّعْلِيمْ أَلِّي عْلَى حْسَابْ الْتَقْوَى، ⁴هَدَا رَاهْ تْنَفَخْ و تْكَبَّرْ، و مَا يَعْرَفْ وَالُوا، رَاهْ غِيرْمَهْوُوسْ بَالْمُجَادَلاَتْ و الْمُنَازَعَاتْ الْكَلاَمِيَّة، و مَنْهَا يَخْرَجْ الْحْسَدْ و الْدْوَاسْ و الْتَّجْرِيحْ و الْنِّيَّاتْ أَلِّي مَاشِ مْلِيحَة، ⁵وڤَاعْ الْدْوَاسْ بِينْ أَلِّي عْقُولْهُمْ فَاسْدَة أَلِّي مَا يَعَرْفُوشْ الْحَقْ، و حَاسْبِينْ الْتَقْوَى تْجَارَة.⁶و الْتَقْوَى أَلِّي بْقَنَاعَة رَاهْ تْجَارَة كْبِيرَة. ⁷حْنَا ڤَاعْ دْخَلْنَا لَلْعَالَمْ ومَا جَابْنَا وَالُوا مْعَنَا، ومَا نَڤَدْرُوشْ نَخَرْجُوا مَنَهْ و نَدُوا شِي مْعَنَا. ⁸مَادَامْ عَنْنَا قُوتْنَا و لْبَسْنَا نْكُوانُوا فِي قَنَاعَة بَالْشِي أَلِّي عَنْدْنَا.⁹و لِّي يَبْغُوا يْوَلِيوْ أَغْنِيَا، رَايْحِينْ أَطِيحُوا فالْتَّجْرِبَة و الْفَخْ و يَدْخْلُوا فِي شَّهَوَات مَاشِي مْلِيحَة كْثِيرَة أَلِّي تْغَّرَقْ الْنَّاسْ فَالْدَمَارْ و الْهَلاَكْ. ¹⁰عْلَى خَاطَرْ مَحَبَّة الْمَالْ أَصْلْ كُلْ الْشَّرْ، و إِذَا جْرُوا الْبَعْضْ مُورَاهَا، رَاحْ يْبَعْدُوا عَالْإِيمَانْ، و يَجَرْحُوا رْوَاحْهُمْ بَجْرُوحْ كْثِيرَة.الجهاد الحسن¹¹أَنْتَ يَا إِنْسَانْ اللهْ أَهْرَبْ مْهَادْ الْشِي، و تَبَعْ الْبِرْ و الْتَّقْوَى و الْإِيمَانْ و الْمَحَبَّة و الْصْبْرْ و الْوَدَاعَة. ¹²جَاهَدْ جِهَادْ الإِيمَانْ الْمْلِيحْ، وأَمْشِي عْلَى حْسَابْ الْحيَاةْ الأَبَدِيَّة أَلِّي لِيهَا تَدْعِيتْ تَانِي، و أَسْتَعْرَفْ بَالإِيمَانْ كِيمَا لاَزَمْ ڤُدَامْ بَزَافْ مَالْشْهُودْ.¹³نْوَصِيكْ، ڤُدَامْ الله أَلِّي يْمَّدْ الْحْيَاةْ لْكُلْ شِي، و الْمَسِيحْ يَسُوعْ أَلِّي شْهَدْ ڤُدَامْ بِيلاَطُسْ الْبُنْطِي بَشْهَادَة الْلاَزْمَة، ¹⁴بَاشْ تَحْرَزْ الْوَصِيَّة بْلاَ عِيبْ و لاَ لُّومْ حَتَّى نْهَارْ يْبَانْ رَبِّنَا يَسُوعْ الْمَسِيحْ عِيْنَانِي.¹⁵و هَادْ الْظُّهُورْ الله أَلِّي يْدِرَاهْ فِي الْوَقْتْ الْلاَزَمْ، هُوَ الْسَّيِّدْ الْمُبَارَكْ الْوَاحَدْ، سُلْطَانْ الْسْلاَطَنْ و رَبْالأَرْبَابْ، ¹⁶أَلِّي وَحْدَهْ و مَاشِي فَانِي، الْسَّاكَنْ فِي نُورْ وَاحَدْ مَا يَقْدَرْ يَلْحَڤْ لَهْ وأَلِّي مَكَاشْإِنْسَانْ أَلِّي يَقْدَرْ إِشُوفَهْ. لِهْ الْكَرَامَة و الْقُدْرَة الأَبَدِيَّة. أَمِينْ!¹⁷وَصِي أَغْنِيَا هَادْ الْزْمَانْ مَا يَتْكَبْرُوشْ، و مَا يَتَّكْلُوشْ عْلَى الْغْنَى لِّي مَا يْدُومْشْ، بَصَّحْ يَتَّكْلُوا عْلَى الله أَلِّي يْمَّدْ لْنَا كُلْ شِي بْزْيَادَة بَشْ نَتْمَتْعُوا بِه، و ¹⁸أَيْدِيرُوا الْخِيرْ، و يْكُونُوا أَغْنِيَا بَالأَعْمَالْ الْصَّالْحَة، و يْمَّدُوا بْسَخَاءْ، و يْكُونُوادَايْمَنْ وَاجْدِينْ إِيعَاوْنُوا لُخْرِينْ فِي خِيرَاتْهُمْ. ¹⁹و هَكْدَا يْدِيرُوا لْرُوحْهْمْ رَاسْ الْمَالْ لَلْمُسْتَقْبَلْ، حَتَّى يَحَكْمُوا فَالْحَيَاة تَعْ الْصَّحْ.²⁰يَا تِيمُوثَاوسْ، أَحْرَزْ عْلَى الأَمَانَة أَلِّي تْمَّدَتْ لَكْ. وَخَرْ عالْكْلاَمْ الَّنِسْ الْبَاطَلْ، و الْدْوَاسْ عْلَى لِّي يْسَمُوهْ عِلْمْ كَاذَبْ. ²¹و إِذَا الْبَعْضْ يْڤُولُوا عَنْدْهُمْ هَادْ الْمَعْرِفَة، رَاهُمْ بَعْدُوا عَالإِيمَانْ. ²²الْنِّعْمَة تْكُونْ مْعَاكْ!

2 Timothy

Chapter 1

¹بُولُسْ، رَسُولْ يَسُوعْ المَسِيحْ بالْاِرَادَة تَاعْ الَّلهْ ،عْلَاجَالْ وَعْدْ تَاعْ الحْيَاةْ الِّلي فِي يَسُوعْ المَسِيحْ ².لْ تِيمُوثَاوْسْ الَوَلْدْ لَحْبِيبْ :نِعْمَة وْرَحْمَة وْسَلاَمْ مَن عَنْدْ الاَبْ الَّلهْ وْ المَسِيحْ يَسُوعْ .³نَشْكُرْ رَبِي الِلي نَعَبْدُوا مَنْ جْدُدِي بْضَمِيرْ نْقَيْ ،كِيمَا نَتْفَكْرَكْ فِيطَلَبَاتْ تَاعِي لِيلْ وْنْهَارْ ⁴،مَتْوَحَشْ بَاشْ نْشُوفَكْ ،مَتْفَكَرْ دْمُوعَكْ بَاشْ نَتْعَمَرْ بالْفَرْحَة⁵،وْنَتْفَكَرْ لْاِيمَانْ لِمَعَنْدُشْ زُوجْ وْجُوهْ ،لِي سْكَنْ فِي الَّلوَلْ فْجَدَاتَكْ لَوْئِيسُوا مُّكْ اَفْنِيكِي ،بصَّحْمَتْيَقَّنْ بَلِي فِيكْ تَانِي .⁶عْلَى هَادْ السَّبَا نْفَكْرَكْ تَسْتَخْدَمْ لْمَوْهِبَة تَاعْ رَبِّي بْوَضْعْ يَدَيَّ،⁷عْلَاخَاطَرْ اَّْلله مَعْطَانَاشْ الرُّوحْ تَاعْ الْفَشَلْ ،بَصَّحْ عْطَانَا رُوحْ الْقَوَّة وْ الْمْحَبَة وْ النُّصْحْ⁸مَتَحْشَمْشْ بْشْهَادَة تَاعْ رَبِي ، وَلَا بِيَا أَنَا لْمَحْبُوسْ ، بَصَحْ شْتَرَكْ فِي احْتِمَالْ المَشَقَاتْ عْلَاجَالْ الاِنْجِيلْ عْلَى حْسَابْ القُوَة تَاعْ اللَّهْ ، ⁹اللِي سَلَكْنَا ودْعَانَا دَعْوَة مْقَدْسَة ،مَاشِي عْلَاحْسَابْ الخَدْمَة تَاعْنَا بَصَحْ عْلَاحْسَابْ القَصْدْ وْ النِعْمَة لِي تْمَدَتَلْنَا فِي المَسِيحْ يَسُوعْ قْبَلْ الوَقْتْ الاَزَلِي ، ¹⁰بَصَحْ بَانَتْ دَرْوَكْ كِي بَانْ مُخَلِصْنَا يَسُوعْ المَسِيحْ ، بَطَّلْ المُوتْ وْنَوَرْ الحْيَاةْ وْ الخُلُودْ بالاِنْجِيلْ . ¹¹اللِي خَلَانِي اَنَا مُبَشِرْ وْرَسُولْ وْمُعَلِمْ لَلْجْنَاسْ .¹²عْلَاجَالْ هَادْ الشِي نَحْمَلْ تَانِي عْلَاخَاطَرْ مَنَحْشَمْشْ ، عْلَاخَاطَرْ عْلَابَالِي بْ شْكُونْ اَمَنْتْ ، وْمَتْيَقَنْ بَلِي قَادَرْ يَسْتَحْفَظْ عْلِيَا لْدَاكْ النْهَارْ . ¹³تْمَسَكْ بْلَكْلَامْ الصْحِيحْ لِي سْمَعْتُو مَنِي ، فِي الاِيمَانْ وْالمْحَبَة اللِي فِي المَسِيحْ يَسُوعْ . ¹⁴اسْتَحْفَظْ عْلَى الاَمَانَة الصَالْحَة بالرُوحْ القُدُسْ السَاكِنْ فِينَا .¹⁵نْتَا عْلَابَالَكْ بَلِي جْمِيعْ اللِي فِي اَاسْيَا بَعْدُوا عْلِيَا ، اللِي مَنْهُمْ فِيجَلُسْ وْهَرْمؤجَانَسْ . ¹⁶بَاشْ يْمَدْ الرَبْ رَحْمَة لْبِيتْ اُنِيسِيفُورُسَ ، عْلَاخَاطَرْ بَزَافْ خَطْرَاتْ مَحْشَمْشْ بْسْنَاسَلْ تَاعِي ، ¹⁷كِي كَانْ فِي رُومِيَة ،سَقْسَا عْلِيَا وْلْقَانِي . ¹⁸رَبِي يْمَدْلَهْ رَحْمَة فِي دَاكْ النْهَارْ .وْكَامَلْ لِي كَانْ يَخْدَمْ فْ اَفَسُسْ نْتَا تَعَرْفَهْ غَايَا .

Chapter 2

¹الْعَسَكْرِي المْلِيحْ لْيَسُوعْ الْمَسِيحْ كُنْ قْوَيْ يَاوَلْدِي بالنِعْمَة الِّلي فِي المَسِيحْ يَسُوعْ . ²واللِّي سْمَعْتُو مَنِي بْزَافْ شْهُودْ ، مَدُّو للْنَاسْ لِي عَنْدْهُمْ الاَمَانَة ، يْكُونُو قَادْرِينْ بَاشْ يَعَلْمُوُ لُخْرِينْ .³وْنْتَا كُنْ شْرِيكْ فِي هَادْ المَشَقَاتْ كِيمَا الْعَسَكْرِي لْيَسُوعْ المَسِيحْ . ⁴مَكَانْشْ وَاحَدْ عَسَكْرِي يَتْقَلَقْ عْلَى شْغَالَاتْ تَاعْ الدَنْيَا بَاشْ يْفَرَحْ اللِّي جَنْدَهْ . ⁵وْتَانِي اذَا كَانْ وَاحَدْ يْجَاهَدْ مَايْتْكَافَأْشْ اِذَا مَاجَهَدْشْ عْلَى حْسَابْ القَانُونْ .⁶لَازَمْ عْلَى الِّلي يَحْرَثْ الِّلي يََتْعَبْ ، يَشْتَرَكْ هُوَ اللُّوَّلْ فِي الغَلَّة . ⁷فْهَمْ شَا رَانِي نْقُولْ .رَبِي يَعْطِيكْ الفْهَامَا فِي كُلْشِي .⁸تْفَكَرْ يَسُوعْ اللِّي قَامْ مَنْ بِينْ الامْوَاتْ ، مَنْ نَسْلْ دَاوُدْ عْلَى حْسَابْ الانْجِيلْ تَاعِي ، ⁹اللِّي فِيهْ نَحْمَلْ لْمْحَايَنْ حَتَى قَيْدُونِي كِي اللِّي ذْنَبْتْ . بَصَّحْ كَلْمَة رَبِي مَتَتْقَيَدْشْ . ¹⁰عْلَى جَالْ ذَاكْ الشِي رَانِي صَابَرْ عْلَى كُلْشِي عْلَاجَالْ المُخَيْرِنْ ، بَاشْ هُومَا تَانِي يَسَلْكُو بالسْلَاكْ اللِّي فِي المَسِيحْ يَسُوعْ ،بالمَجْدْ اللِّي مَيْزُولْشْ¹¹الكَلِمَة مَاتْكْذَبْشْ :اِلَا مَتْنَا مْعَاهْ نَحْيَاوْ مْعَاهْ تَانِي. ¹²اِلَاا صْبَرْنَا غَادِي نَمَلْكُو مْعَاهْ تَانِي . اِلَا نَنْكْرُوهْ هُوَ تَانِي غَادِي يَنْكَرْنَا ¹³.اِلَا كُنَا مَاشِي اُمَنَاءْ هُوَ يَبْقَى اَمِينْ ،مَيَقْدَرْشْ يَنْكَرْ رُوحَهْ .¹⁴خَمَمْ فِي هَادْ الاُمُور ، نَطْلُبْ قُدَامْ اللَّهْ بَاشْ مَايَدَابْزُوشْ بالكْلَامْ .الحَاجَة لِي مَاتَنْفَعْشْ ، لِي تَهْدَمْ اللِّي يَسَمْعُوا . ¹⁵جْتَهَدْ بَاشْ تْكُونْ نْقَيْ قُدَامْ رَبِي ، خَدَامْ مَايَتْحَشَمْشْ ، لِي يْقُولْ كَلْمَة الحَقْ كِيمَا لَازَمْ .¹⁶بَصَّحْ الهَدْرَة لِي مَعَنْدْهَاشْ مَعْنَى المْوَسْخَة بَعَّدْ عْلِيهَا، عْلَاخَاطَرْ يْزِدُوا فِي الفُجُورْ ، ¹⁷كَلْمَتْهُمْ كِيمَا السَّمْ اللِّي فِيهُمْ هِيمينَايُوسْ وْ فِيلِيتُسْ ، ¹⁸اللِي خَرْجُو عْلَى الحَقْ ،كَانُو يْقُولُو : "القِيَامَة خْلَاصْ صْرَاتْ "يْقَلْبُو الاِيمَانْ تَاعْ قَوْمْ .¹⁹بَصَّحْ اَسَاسْ اللَّهْ مَايْتْزَعْزَعْشْ ،عَنْدَهْ الخَتْمْ :"رَبِي يَعْرَفْ تَاوْعَهْ" . وْ"يْبَعَدْ عْلَى الدْنُوبْ كُلْ وَاحَدْ تْسَمَى عْلَى اِسْمْ المَسِيحْ " . ²⁰بَصَحْ فِي دَرْ كْبِيرَة مَكَاشْ مَاعِينْ تَاعْ الذْهَبْ و الفَضَة بَرْكْ ، بَصَحْ كَايَنْ حْطَبْ وْ فَخَارْ ، وْهَادِي لِلْكَرَامَة وهَادِي للْهَوَانْ . ²¹وْيْلَا وَاحَدْ نَقَا َرُوحَهْ مَنْ هَادْ الصْوَالَحْ ، يْكُونْ اِينَاءْ للْكَرَامَة ، مْقَدَّسْ ، نَافَعْ للسَيَّدْ ، وَاجَدْ لْكُلْ خَدْمَة مْلِيحَة.²²بَصَّحْ الشَهْوَاتْ تَاعْ الشَبَابْ هْرُبْ مَنْهَا ،وْتَبَعْ البِرْ وْ الاِيمَانْ وْ المَحَبَة وْالسَلَامْ مْعَ اللِّي يَدْعِيوْ الرَبْ مْنْ قَلْبْ نْقَيْ . ²³وْالهَدْرَاتْ الغَبِيَة واللِّي مَعَنْدْهَا حَتَى مَعْنَى بَعَّدْ عْلِيهَا .عَارَفْ بَلِي تْجِيبْ مَشَاكِلْ ،²⁴وْعَبْدْ اللَّهْ مَالَازَمْشْ يْدَابَزْ ،بَصَحْ يْسَاعَفْ كَامَل النَاسْ ،يَصْلَحْ بَاشْ يْعَلَمْ ، يْصْبَرْ عْلى المْحَايَنْ ²⁵،يْؤَدَب بالْحْنَانَة اللِّي يْقَاوْمُوا ، بَالاكْ يَعْطِيهُمْ اللَّهْ تُوبَة بَاشْ يَعَرْفُو الحَقْ ، ²⁶يَفَطْنُو مَنْ فَخْ ابْلِيسْ اللِي يْمَشِيهُمْ

Chapter 3

¹بَصَّحْ عْلَابَالِي فِي اليَامَاتْ التْوَالَى يْجِي وَقْتْ صْعِيبْ ، ²عْلَاخَاطَرْ النَّاسْ يَبْغُو غِيرْ رْوَاحْهُمْ ، يَبْغُو الدْرَاهَمْ ،يَتْكَبْرُو ،يَسْتَهْزَاوْ ، مَيْطِيعُوشْ وَالْدِيهُمْ ،مَيَشَكْرُوشْ رَبِي ، يْعِشُوا فِي نْجَاسَة ، ³مَاشِي حْنَانْ مَاشِي رَاضْيِيينْ ،يْلُومُو لُخْرِينْ ، مَعَنْدْهُمْشْ النِّيفْ ، شَرِسِينْ ،مَيَبْغُوشْ الصَلاَحْ ⁴،خَايْنِينْ ،يَسْتَخَدْمُو القُوَة ، مَتْكَبْرِينْ ، يَبْغُو رْوَاحْهُمْ مَيَبْغُوشْ رَبِي،⁵عَنْدْهُمْ الصُورَة تَاعْ التَقْوَى ، بَصَّحْ مَيَعَرْفُوشْ القُوَّة تَاعْهَا .بَعَدْ عْلَى هَادُو ⁶.هَادُو هُمَا لِي يَدَخْلُو وَيَسْبُونْ نُسَيَّاتْ مُحَمَلَاتْ بالذْنُوبْ ، يْتَبْعُو فِي الشَهَوَاتْ ⁷.يَتْعَلْمُو فِي كُلْ وَقْتْ ،وْمَيَقَدْرُوشْ يَتْقَرْبُو بَاشْ يَعَرْفُو الحَقْ .⁸كِيمَا قَاوَمْ يَنِّيسُ وَيَمْبِرِسُ مُوسَى ،هَادُو تَانِي يْقَاوْمُو الحَقْ .نَاسْ عْقُولْهُمْ فَاسْدَة ،وْمَنْ جِهَة الاِيمَانْ مَرْفُوضِينْ . ⁹بَصَّحْ مَيْقَدْمُوشْ كْتَرْ ، عْلَاخَاطَرْ النَاسْ يْفِيقُولْهُمْ ،كِيمَا كَانْ الحُمْقْ تَاعْ ذَيْنِكْ تَانِي.¹⁰بَصَحْ نْتَا تَبَّعْتْ تَعْلِيمْ تَاعِي ، وْسِيرْتِي وْ القَصْدْ تَاعِي ، والاِيمَانْ تَاعِي ، اَنَاتِي ،وْالمَحَبَة تَاعِي ، وْالصْبَرْ تَاعِي ¹¹،وْاِضْطِهَادِي ، وْوْجَعْ تَاعِي ، كِيمَا صْرَالِي فِي اَنْطَاكْيَة وْ اِيقُونَة وْلِسْتْرَة . وَاشْ مَنْ اِضْطِهَادَاتْ سْتَحْمَلْتْ ! سَلَكْنِي رَبِي مَنْ كَامَلْ ¹².وْجْمِيعْ لِي يَبْغُو يْعِيشُو بالتَقْوى فِي المَسِيحْ يَسُوعْ يَضْطَهْدُوهُمْ ¹³.بَصَّحْ نَاسْ شَرَانِيينْ لَمْزَوْرِينْ يَتْقَدْمُو للْأَسْوَءْ ،خْرَجُو عْلَى لْحَقْ وْيْخَرْجُو لُخْرِينْ .¹⁴وْنْتَا ثْبَتْ عْلَى وَاشْ تْعَلَمْتْ وْتْيَقَنْتْ ،عْلَابَالَكْ عَنْدْ مَنْ تْعَلَمْتْ . ¹⁵وْنْتَ مَلِي كُنْتْ صْغِيرْ تَعْرَفْ لَكْتُوبَا لَمْقَدْسَة لِي قَادْرَة ، لِي قَادْرَة تَدِيكْ للْخَلَاصْ ،بالْاِيمَانْ لِي فِي يَسُوعْ لْمَسِيحْ .¹⁶كَامَلْ لَكْتَابْ تَوْحَى مَنْ عَنْدْ اللَّهْ ، وْيَنْفَعْ لِلتَعْلِيمْ وْ التَوْبِيخْ وْ التَأْدِيبْ لِي فِي الحَقْ ، ¹⁷بَاشْ يْكُونْ اِنْسَانْ اللَّهْ كَامَلْ ،وَاجَدْ لْكُلْ خَدْمَة مْلِيحَة .

Chapter 4

¹اَنَا نَطْلُبْ مَنَكْ قُدَامْ اللَّهْ وْالرَبْ يَسُوعْ المَسِيحْ ، اللِي يْدِينْ الحَيِينْ وْ المَيْتِينْ ، كِي يْبَانْ مْعَ المَلَكُوتْ تَاعَهْ :بَشَّرْ بالْكَلِمَة . ²دَاوَمْ عْلَى دَاكْ الشِي فِي كُلْ وَقْتْ . قَرِّي بْكُلْ صَبْرْ وْتَعْلِيمْ .³عْلَاخَاطَرْ غَادِي يْجِي وَقْتْ مَيَسْتَحَمْلُوشْ فِيهْ تَعْلِيمْ صْحِيحْ ، بَصَّحْ عْلَاحْسَابْ شَهْوَاتْ تَاعْهٌمْ يَجَمْعُولْهُمْ شْيُوخَا بَاشْ يَسَمْعُو شَايَبْغُو ، ⁴مَايَبْغُوشْ يَسَمْعُو لَلْحَقْ وْ يدِيرو عْلى الخُرَافَاتْ . ⁵بَصَّحْ نْتَا فِيقْ عْلَى كُلْ شِي .سْتَحْمَلْ المَشَقَاتْ .خْدَمْ خَدْمَة المُبَشِرْ .كَمَّلْ خَدْمْتَكْ .⁶وْاَنَا دَرْوَكْ غَادِي نَسْكُبْ سَكِيبْ ،وَقْتِي قَرَّبْ . ⁷جَاهَدْتْ كِيمَا لَازَمْ، كَمَلْتْ قَصْدِي ، حْرَزْتْ الاِيمَانْ ، ⁸وْ مْعَ التَّالِي تْحَطْ لِيَا اِكْلِيلْ البِرْ ، لِي مَدْهُولِي دَاكْ النْهَارْ ، الرَبْ الدَيَانْ العَادَلْ ، مَاشِي لِيَا بَرْكْ ، لكُلْ لِي يَبْغُو يْبَانْ تَانِي .⁹اَرْوَاحْ عَنْدِي بَلْخُفْ ، ¹⁰عْلَاخَاطَرْ دِيمَاسْ خَلَّانِي بْغَا هَادْ لْحْيَاةْ وْرَاحْ لْتِيسَانِيلُوكِي ،وْكْرِيسْكِيسَ لْغَلَاطِيَة ،وْتِيطُسْ لْدَلْمَاطِيَّة .¹¹لُوقَا وَحْدَهْ مْعَايَا . اَدِّي مْعَاكْ مُرْقُسَ عْلَاخَاطَرْ يَنْفَعْ لَلْخَدْمَة . ¹²بَصَّحْ تِيخِيكُسْ رْسَلْتَهْ لْ اَفَسُسْ . ¹³البَرْنُوسْ لِي خَلِّيتَهْ فِي تَرُوَاسْ عَنْدْ كَارْبُسْ ، جِيبَهْ كِي تْجِي ، وْكْتُبَا تَانِي وْتَانِي الرُقُوقْ .¹⁴اِسْكَنْدَرْ النَحَاسْ بَيَنْلِي بَزَافْ الشَرْ . رَبِي يْحَاسْبَهْ عْلَى حْسَابْ الاَعْمَالْ تَاعَهْ ¹⁵.اَحْتَفَظْ مَنَّهْ نْتَا تَانِي ، عْلَاخَاطَرْ قَاوَمْ هَدْرَتْنَا بَزَافْ . ¹⁶فِي اِحْتِجَاجِي لُوَّلْ حَتَى وَاحَدْ مَا كَانْ مْعَايَا ، كَامَلْ خَلَاوْنِي . مَانْلُومْهُومْشْ .¹⁷بَصَحْ الرَبْ وْقَفْ مْعَايَا وْقَوَانِي ، بَاشْ تَكْتَمَلْ بِيَا الكِرَازَة ، وْيَسْمَعْ كَامَلْ لْجْنَاسْ ، سْلَكْتْ مَنْ فَمْ السْبَعْ . ¹⁸وْغَادِي يْسَلَكْنِي رَبِي مَنْ كُلْ حَاجَة مَاشِي مْلِيحَة وْيْسَلَكْنِي لْمَلَكُتَهْ السَمَاوِي .لِي لِيهْ المَجْدْ لْ دَهْرْ الدُّهُورْ .اَمِينْ .¹⁹سَلَمْ عْلَى فِرِسْكَا وْاَكِيلَا وْ دَارْ اُنِيسِيفُورُسْ . ²⁰اَرَاسْتُسْ قْعَدْ فِي كُورِنْثُوسْ . بَصَحْ تُرُوفِيمُسْ خَلِيتَهْ فِي مِيلِتُسْ مْرِيضْ . ²¹حَاوَلْ بَاشْ قْبَلْ الشْتَا . يْسَلَّمْ عْلِيكْ اَفْبُولُسْ وْبُودِيسْ وْلِينُسْ وْكْلَافْدِيَة وْجْمِيعْ الخَاوَة ²².الرَبْ يَسُوعْ المَسِيحْ مْعَا رُوحَكْ . النِعْمَة مْعَاكُمْ . اَمِينْ.

Titus

Chapter 1

¹بوُلسُْ، العبَْدْ تاَعْ الله، وَ الرَّسُولْ تاَعْ يسَُوعْ الْمَسِيحْ، عْلىَ جَالْ هَادوُكْ اللِيّ خَيرَّْهُمْ الله باَشْيْآمْنوُ وْ يعَرَّْفوُ الْحَقْ، الْلِيّ عْلىَ حْسَابْ التقَّْوَى، ²وْ هَكَا إيكُونْ عَنْدْهُمْ الرَّجَاءْ تاَعْ الحْياَةْالداَّيْمَة، الْلِيّ وْعَدْهَا بِيهَا الله الْلِيّ هُوَ صَادقَْ، مَنْ الزْمَانْ، ³بصََّحْ أظَْهَرْ كْلامَُو فِي وَقْتوُ،باَلْبِشَارَة الْلِيّ وَكَّلْنِي عْلِيهَا، عْلىَ حْسَابْ الأمَْرْ تاَعْ مُخَلِصّْناَ الله،⁴لْتِيطُسْ، الوَلْدْ تاَعْ الصَّحْفاَلإِيمَانْ الْلِيّ يجَْمَعْناَ : النعَّْمَة وَ الرَّحْمَة وَ الْهْناَ مَنْ الله الأبَْ وْ مْنجَِّيناَ يسَُوعْ المَسِيحْ، رَانِيخَلِيّتكَْ فاَلجَزِيرَة كريت ⁵باَشْ تكَْمَّلْ الترَّْتِيبْ تاَعْ الأمُُورْ الْلِيّ ناَقْصَة، وَ تخَْيرَّْ فِي كُلْ مْدِينةَشْيوُخَ تاَعْ الكَنِيسَة كِيمَا وَصِّيتكَْ .⁶خَاصْ إِيكُونْ كُلْ وَاحَدْ مَنْهُمْ مَاعَنْدوُ حَتىَّ لوُمْ، مْزَوَّجْبمَْرَا وَحْدةَ، وَ يْكُونوُ وْلادَوُ مُومْنِينْ، حَتىَّ وَاحَدْ مَيتَهَْمْهُمْ باَلفسََادْ. ⁷عْلىَ خَاطَرْ الرَّاعِي تاَعْالكَنِيسَة الِيّ مَسْؤُولْ عْلىَ خَدْمَة الله : خَاصَّهْ إِيكُونْ مَا عْلِيهْ حَتىَّ لوُمْ، وْ مَيْتقَلَّْشْ، وْمَيسَْكَرْشْ، وْ مَيْحَوَّسْشْ يرََْبحَْ باَلْحْرَامْ،⁸بصََّحْ إِيكُونْ مَضْياَفْ للَْبْرَاوِيةَ، يبَْغِي الخِيرْ، عَاقلَْ،أنَْقِيْ،أتَكُْونْ حْياَتهَْ ڤاَعْ لْرَبِيّ،مَتحَْكَّمْ فِي رُوحَهْ، ⁹شَادْ فاَلْكْلامَْ تعَْ الله لِتعْلَْمَهْ،باَشْ إِيكُونْقاَدرَْ يْشَجَّعْ المُؤْمِنِينْ باَلتعَّْلِيمْ الصَّحِيحْ وْ يْرَدْ عْلىَ الْلِيّ يْناَقْضُوهْ.¹⁰عْلىَ خَاطَرْ كَاينَْ ثمَْبزََّافْ الِيّ أصََّلْهُمْ يهَُودْ مَتمَْرْدِينْ يهََّدْرُو باَلباَطَلْ وْ يخََّدْعُو فاَلناَّسْ، ¹¹هَادوُكْ إِيلِيقْ إِيسَّكْتوُا،هُمَا إِيدخُّْلوُ لدَْياَرْ تاَعْ الناَّسْ وْ يْعلَْمُو لِيّ مَيْلِيقْشْ إِيعلَْمُوهْ، باَشْ يرََّبْحُو لحَْرَامْ.¹²وَاحَدْ مَنْهُمْڤاَلْ، وْ هُوَنْبِيْ تاَعْهُمْ : "الكِرِيتِيوُّنَ دِيمَا يكََّذْبوُ، وْ هُمَا وْحُوشْ قْبِيحَة. ياَكْلوُ فاَلْحْرَامْ. ¹³وْهَاذِي الشْهَادةَ رَاهِي صْحِيحَة. وْ عْلىَ جَالْ هَذاَ الشِّي خَاصَّكْ توَْبخَّْهُمْ باَشْ إِيكُونْ إِيمَانْهُمْ صْحِيحْ،¹⁴وْ مَيسََّمْعوُشْ للَْخُرَفاَتْ تاَعْ الْيهَُودْ، وْ لوَْصَاياَ تاَعْ الناَّسْ لِيّ رَاهُمْ بْعاَدْ عْلىَ الْحَقْ. رَاه كُل شِى نْقي لنَاسَْ النَْقيَِينْ، بصََحْ النجَِسِينْ وَلِمَشِي مْأمَْنِينْ مَاكَنْشْ حَتىَّ حَاجَة نْقِيةَّ لِيهُمْ¹⁵رَاهكُل شِى نْقي لنَاسَْ النَْقيَِينْ، بصََحْ النجَِسِينْ وَلِمَشِي مْأمَْنِينْ مَاكَنْشْ حَتىَّ حَاجَة نْقِيةَّ لِيهُمْ ¹⁶وْيعَْتاَرْفوُا بلَِىّ يعَرَّْفوُا الله ،وْبصََّحْ بفَْعاَيلَْهُمْينَكَّْرُوهْ ،رَاهُمْ مَكْرُوهِينْ أوُ مَايْطِيعوُشْ ، وْمَايقَدَّْرُوشْ يْدِيرُواحَتىَّ حَاجَة مْلِيحَة .

Chapter 2

¹بصََّحْ نْتَ، عَلمَّْ بْهَداَكْ الشِّي الِيّ يْوَافقَْ التعَّْلِيمْ الصْحِيحْ ²ڤوُلْ للَْرْجَالْ لكَْباَرْ فاَلْعْمَرْ يْكُونوُارْزَانْ ، شَارْبِينْ عْقوُلْهُمْ ،وَيْكُونوُ قْوِيِيّنْ فاَلْلإيمَانْ وَ الْمَحَبةَّ وَ الصْبرَْ.³وْحَتىَّ لعَْجَايزَْ يمَْشُوافطَْرِيڤْ لقَْداَسَة مَاتكُْونْشْ فِيهُمْ النمَِّيمَة وْ مَايْسَّكْرُوشْ بصََّحْ يْعلَْمُو الْحَاجَة لمَْلِيحَة ⁴باَشْ ينَصَّْحُو النْسَا الْمَتزَْوْجَاتْ يبَْغوُ رْجَلاتَهُْمْ وْيبَْغوُ وْلادَْهُمْ وَيْكُونوُا ⁵عَاقْلَاتْ ، حْنِيناَتْ ، مَتهَْلْيِينْفِي دْيوُرْهُمْ ، وَيْطِيعوُ رْجَلاتَهُْمْ ،باَشْ حَتىَّ وَاحَدْ مَايْڤوُلْ كْلامَْ الكْفرَْ عْلىَ كْلامَْ الله.⁶وْبصََّحْننَْصَحْ الشَّبِيبَ باَشْ إِكُونوُا عَاقْلِينْ، ⁷وْرَاهْ خَاصَّكْ تكُْونْ لِيهُمْ مْثلَْ فْكُلْ حَاجَة باَلأعَْمَالْ لمَْلِيحَة وَتبْيَنَّْ بلَِيّ التعَّْلِيمْ تاَعَكْ نِيشَانْ وَ صْحِيحْ، وَ الْإِخْلَاصْ، ⁸كْلامََكْ إِيكُونْ مْلِيحْ مَافِيهْ حَتىَّ عَيْبْباَشْ لعَْدوُ يحَْشَمْ مَلِىّ مَايلَْقىَ حَتىَّ حَاجَة مَاشِّى مْلِيحَة يْڤوُلهَّْ عْلِيكُمْ.⁹وْوَصَّى لعَْبِيدْ باَشْإِيطِيعوُا سْياَدْهُمْ ، وْيرَْضُوهُمْ فْكُلْ شِّى ، وْمَيعَْصُوهُمِشْ ، ¹⁰وْمَيْخُونوُشْ ،بصََّحْ تكُْونْ فِيهُمْالأمََانةَ الكَامْلةَ باَشْ فْكُلْشِى يعَْطُوا قِيمَة للَْتعَّْلِيمْ تاَعْ الله المْنجَِّى تاَعْناَ.¹¹عْلىَ خَاطَرْ باَنتَْالنعَّْمَة تاَعْ الله الِىّ فِيهَا لسَْلاكَْ لْڤاَعْ الناَّسْ ¹²وْالْلِىّ تعْلَمَّْناَ نبَعَْدوُ عْلىَ لحَْوَايجَْ لمَْشِي مْلاحَْوْشَهَوَاتْ الْدنَّْياَ ،وْنْعِيشُوا باَلتقَّْوَى وَالصْلاحَْ فْهَادْ الدنَّْياَ ، ¹³وَحْناَ نسَْتنَاَّوْ النْهَارْ المْباَرَكْ الْلِىّنتَرَْجَّاوَهْ وَالعزَْ الِىّ يْباَنْ تاَعْ إِلاهَْناَ العضَِيمْ وْمْنجَِّيناَ يسَُوعْ المَسِيحْ ،¹⁴الْلِىّ أعَْطَا حْياَتهَْ عْلىَجَالْناَ باَشْ يفَْدِيناَ مَنْ ڤاَعْ دْنوُبْناَ ، وْرَّدْناَ شَعْبهَْ طَاهَرْ وْمَتحَْمَّسْ باَشْ يْدِيرْ الْخِيرْ.¹⁵أهَْدرَْ بْهَدْالْشِّى ،وْشَجَّعْهُمْ ،وَخْدمَْ السُّلْطَة تاَعَكْ . وْمَاتخَْلىَّ حَتىَّ وَاحَدْ يحََّڤرُْكْ.

Chapter 3

¹فكََّرْ الْمُؤْمِنِينْ باَشْ يخََّضْعوُا للَْرُّؤَسَاءْ وْلصَْحَابْ السُّلْطَة وَ يْطِيعوُهُمْ ، وَيْكُونوُ داَيْمًا كَايْنِينْيْدِيرُوا الْخِيرْ . ²وْمَا يْعاَيْرُوا حَتىَّ وَاحَدْ ، وْمَايْدابَْزُوشْ ، وْبصََّحْ يْكُونوُ ضْرِيفِينْ وَمْلَاحْ مْعَڤاَعْ الْناَّسْ .³حَتىَّ حْناَ تاَنِي كُناَّ حَمْقِينْ مَنْ قْبلَْ ، وْمَانْطِيعْ حَتىَّ وَاحَدْ ، مْوَدْرِينْ ،مَسْتعَبَّْدِينْلْشَهْوَاتْ الْدنَّْياَ وْلدَاَّتهَْا، عَايْشِينْ فاَلْنِفّاَقْ وْلحَْسَدْ وْحَتىَّ وَاحَدْ مَاكَانْ يبَْغِيناَ ،وْكُناَّ نكََّرْهُ بعَْضِياَتنْاَ⁴وْبصََّحْ مَلِيّ باَنْ لطُْفْ الله مْنجَِّيناَ ، وْمْحَبْتهَْ للَْناَسْ ، ⁵نجََّاناَ مَاشِى عْلىَ خَاطَرْ الأعَْمَالْلمَْلِيحَة الِىّ درَْناَهَا ،وْبصََّحْ باَلْرَّحْمَة تاَعَهْ ، ْوبلَْمَعْمُودِيةَ عْطَاناَ حْياَةْ جْدِيدةَ وَجْددُْناَ باَلْرُّوحْالقدُسُْ،⁶الْلِىّ فاَضْ عْلِيناَ باَلكَثرَْة بْفضَْلْ يسَُوع الْمَسِيحْ الْمَنِجِّيناَ . ⁷باَشْ حَتىَّ وْإِلاَّ وَلِيّناَمَتاَّقِيينْ الله باَلنِعّْمَة تاَعَهْ ، نوََّرْتوُا الْحْياَتْ الداَّيْمَة باَلرَّجَاءْ.⁸هَادْ الْكْلَامْ رَاهْ صَادقَْ .وْنبَْغِيكْتأْكََّدْ عْلىَ هَادْ الامُُورْ باَشْ هَادوُكْ الْلِىّ آمْنوُا باَلله يْدِيرُوا أعَْمَالْ الْخِيرْ . هَادْ الامُُورْ رَاهَامْلِيحَة وْغَادِي تنَْفعَْ الناَّسْ.⁹وْبصََّحْ خَاصَّكْ تبْعَدَّْ عْلىَ الهَدْرَة الخَاوْيةَ وْمَا تدَِيّهَاشْ فاَلَْأصْلْتاَعْ الْجْدوُدْ ،وَفاَلْمَضَارْباَتْ ، وَلْمْداَبزَْ عْلىَ خَاطَرْ الشَّرْعْ ، لخََاطَرْ هَادْ الْشِّى مَاينَْفعَْشْوْمَاعَنْدهَْ فاَيْدةَ . ¹⁰وْهَاداَكْ لِيفَرََّقْ بِينْ الْناَّسْ ، نبَْهَهْ المَرَّة الْلوَّْلىَ وْ الزَّاوَجْ ،وَمَنْ بعَْدْ تفْاَرَقْعْلِيهْ . ¹¹رَاكْ عَارَفْ بلَِىّ كِيمَا هَداَ خْرَجْ عْلىَ الْطْرِيقْ الْحَقْ وْكِيدِيرْ الدْنوُبْ وْرَاهْ حْكَمْ عْلىَرَاسَهْ بْرَاسَهْ¹³وْمَلِ نرَْسَلكَّْ أرَْتِيمَاسْ وْلَّا تِيخِيكُسْ ، دِيرْ جَهْدكَْ باَشْ تجِْى عَنْدِى لِنيكُوبوُلِيسَ، لخََطَرْ قرََّرْتْ نْفوََّتْ الشْتاَ تمََّا . ¹²دِيرْ جَهْدكَْ تعْوََنْ زِيناَسْ عَالمَْ الشَّرْعْ وْأبَْلوُسْ يْوَجْدوُاللَْسْفرَْ ، باَشْ حَتىَّ حَاجَة مَا تخَْصْهُمْ .¹⁴وْرَاهْ خَاصْ المُومْنِينْ تاَعْناَ حَتىَّ هُمَا يتَعْلَْمُوا يْدِيرُواخَدْمَة مْلِيحَة باَشْ يرََّبْحُوا هَاداَكْ الشِّي لِيسَْحَقوُّا لِيهْ ،وْهَكَّا مَاتكُْونْشْ حْياَتهُْمْ بْلَا فاَيْدةَ.¹⁵ڤاَعْ الناَّسْ الْلِىّ مْعاَياَ يْسَلْمُوا عْلِيكْ .سَلمَّْ عْلىَ الْلِىّيبَْغوُناَ فاَلإِيمَانْ وَالنِعّْمَة تاَعْ الله تكُْونْ مْعاَكُمْ ڤاَعْ. آمِينْ.

Philemon

Chapter 1

¹مَنْ بوُلسَْ ،المََحْبوُس عْلىَ جَالْ يسَُوعْ الَمَسٍيح َ مَنْ تِيمُوتاَوُسْ خُوناَ فاَلإِيمَانْ،لْفِيلِيمُونْ خُوناَلعَْزِيزْ الْلِيّ يْعاَوَناَّ فْخَدْمَة الرَّبْ ، ²وَلْخُتنْاَ فاَلإِيمَانْ أبَْفِيةََ ،وْلأرَْخِبسُّْ الْلِىّ يْكَافحَْ مْعاَناَ ،وْلنَاَّسْتاَعْ الْكَنِيسَة الِيّ فْداَرَكْ ، ³النعَّْمَة وَسلَْامْ لِيكُمْ مَنْ عَنْدْ الله بوُناَ وَالرَّبْ يسَُوعْ المَسِيحْ .⁴دِيمَانشَْكُرْ الله مَلِىّ نتَفْكََّرَكْ فاَلصْلاتَِى ⁵،عْلىَ خَاطَرْ كَنسَْمَعْ عْلىَ المَحَبةَّ تاَعَكْ لْڤاَعْ المُومْنِينْالقدُسُِينْ وَالإِيمَانْ الْلِيّ عَنْدكَْ فاَلرَّبْ يسَُوعْ . ⁶وْنطُْلبُْ الله باَشْ تكُْونْ الشَّرْكَة تاَعْ الإِيمَانْتاَعَكْ مْعاَناَ قْوِيةَّ ، وْهَكَا غِي تعَرََّْفوُالبرََكَاتْ تاَعْ المَسِيحْ الْلِىّ عَنْدْناَ ⁷.رَاهْ الفرَْحَة تاَعِى كْبِيرَةوَتشَْجَّعْتْ بزََّافْ بسَْباَبْ الْمْحَبةَّ تاَعَكْ أَ خُوياَ عْلاخََاطَرْ فْرَحْتْ قْلوُبْ المُومْنِينْ الْمْقدَْسِينْ⁸عْلىَ هَداَ الْشِّي عَنْدِى الشَّجَاعَة الْكَامْلةَ فاَلْمَسِيحْ باَشْ نأَمَْرَكْ شَايْلِيقْ دِيرْ ، ⁹بْغِيتْ نتَرَْجَّاكْعْلىَ خَاطَرْ الْمْحَبةَّ الْلِيّ بِيناَتنْاَ ، أنَاَ بوُلسُْ الكْبِيرْ فاَلْعْمَرْ ،وَالْلِىّ مَحْبوُسْ درَْوَكْ عْلىَ جَالْيسَُوعْ المَسِيحْ .¹⁰وْنطُْلبُْ مَنكَّْ عْلىَ جالَْ وَلْدِى أنُِسِيمُسْ لِوْلدَْتهَْ وْأنَاَ مْسَلْسَلْ بسَْلاسََلْ¹¹لِمَكَانْشْ ينَفَْعكَْ ينَْفعَْناَ أنَاَ وَياَّكْ درَْوَكْ . ¹²وْغَادِى نْرَدْهَلكَْ وْقبَْلهَْ ¹³كُنْتْ باَغِى نْشَدهَّْ عَنْدِىباَشْ تعْاَوَنِىّ فِبْلاصَْتكَْ فاَلْوَقْتْ الْلِىّ أنَاَ مَحْبوُسْ عْلىَ جَالْ الإِنْجِيلْ،¹⁴نْدِيرْحَتىَّ حَاجَة بْلاَ المُوَافقَةَ التاَّعَكْ ،باَشْ مَاتدِْيرِيشْ الْخِيرْ بسَِّيفْ وْبصََّحْ بْخَاطْرَكْ. ¹⁵يمَْكَنْ تفَرََّقْ عْلِيكْ أنسيمس لْوَقْتْ قْلِيلْ ،باَشْ يبَْقىَ مْعاَكْ دِيمَا ، ¹⁶بصََّحْ درَْوَكْ مَابْقاَشْ عَبْدْ وْبصََّحْوَلىَّ خِيرْ مَنْ الْعبَْدَ،رَاهْ هُوَ خُوهْ عْزِيزْ بزََّافْ ، باَلخُصُوصْ عَنْدِى ، أيَ كِيفاَشْ مَايْكُونْشْعْزِيزْ عَنْدكَْ كْترَْ ، لخََطَرْ هُوَ بْناَدمَْ وْخُوناَ فاَلرَّبْ.¹⁷إِلاَ كُنْتْ تحَْسَبْنِى شْرِيكَكْ ، قبَْلهَْ كِيمَالِكُنْتْ أنَاَ . ¹⁸وْإِلاَ ضَلْمَكْ فْشِى حَاجَة ، وْإِلاَ رَاكْ تسَْالهَّْ شِى دْرَاهَمْ ، حْسَبْ هَداَ الشِّى عْلِياَّ ¹⁹وْأنَاَ بوُلسُْ كِنكَْتبَْ لِيكْ بْيدَِىّ : رَانِي غَدِى نْرُدْ لِيكْ دْرَاهَمْ ،وْمَا غَدِيشْ نْفكَْرَكْ بلَِىّ حَتىَّ نْتاَمَدْيوُنْ لِيَ بحَْياَتكَْ ²⁰وَاهْ ياَ خُوياَ ، دِيرْ فِي هَداَ الْخِيرْ عْلىَ وْجَهْ الْرَّبْ،وْفرََّحْ قلَْبِى فاَلْمَسِيحْ.²¹رَاهْ عَنْدِي الْثِقّةَ وَْأنَاَ كْنكَْتبَْ لِيكْ بلَِيّ غَادِي تطِْيعْ كْلامَِي ،وْرَانِى عَارَفْ بلَِيّ تدِْيرْ كْترَْ مَنْداَكْشِي الْلِيّ نطُْلبُْ . ²²وْتمَْتمَْ وَجَّدْ لِي وِينْ نسُْكُنْ ، لخََطَرْ نتَرَْجَّامَنْ الله باَشْ يسَْتاَجَبْ للَْصْلاةَتاَعْكُمْ وْنرََْجَعْ لْعنَْدْكُمْ.²³كِي سَلمَّْ عْلِيكْ أبَفُْرَاسْ الِيّ مَحْبوُسْ مْعاَيَ عْلىَ جَالْ الْمَسِيحْ يسَُوعْ ، ²⁴وْكِي سَلمَّْ عْلِيكْ مُرْقسُْ وْأرَِسْترَْخُسُ وْدِيمَاسُ وْلوُقاَ الْلِىّ يْعاَوْنوُنىَ فاَلْخَدْمَة تاَعْ الْرَّبْ ²⁵وَالْنعَّْمَة تاَعْ رَبْناَ يسَُوعْ الْمَسِيحْ تكُْونْ مْعَ رُوحْكُمْ. آمِينْ.

Hebrews

Chapter 1

¹فِي قْدِيمْ اَلزْمَانْ تْكَلَمْ الله مْعَ جْدُودْنَا بَلْسَانْ أَنْبِيَاءْ بَزَافْ اَلْمَرَّاتْ وبْطُرُقْ مُخْتَلْفَة، ²بَصَحْ هَادْ لَيَّامْ اَلتْوَالَى، هْدَرْ مْعَنَا بَبْنُو لِي بِيهْ خْلَقْ اَلدَنْيَا، وُعْطَالَهْ يَوْرَثْ كُلْ شِيء. ³وُلِي هُوَ نُورْ وُعَزْ الله، وُهُوَ تَصْوِيرَةْ لَطْبِيعَة الله، ودَرْ كُلْ شِي بْقُدْرَةْ الْكَلِمَةْ نْتَاعَهْ، وبَعْدْ مَاكَمَلْ وُ طَهَرْنَا مَنْ ذْنُوبْنَا، جَمَعْ فَي السْمَا عْلَى يَمِينْ الله،⁴وَدَا مْقَامْ عَالِي أَكْثَرْ مَنْ مْقَامْ جْمِيعْ اَلْمَلاَيْكَا عْلَى قَدْ اَلْإِسْمْ اَلْعَظِيمْ لِي وَرْثَهْ. ⁵عْلَخَاطَرْ لَشْكُونْ الله قَالْ مَنْ اَلْمَلاَيْكَا: «أَنْتَ اَبْنِي وَأنَا مَنْ اَلْيُومْ رَانِي وْلَدْتَكْ؟» وتَانِي: «أَنَا أَنْكُونْ لِيهْ بُو وُهُوَ إِيكُونْ لِيَا اِبْنْ؟»⁶⁷وُثَانِي كِي أَرْسَلْ اَبْنُو الَكْبِيرْ لَدَنْيَا قَالْ: لاَزَمْ تَسْجُدْ لِيهْ ڤَاعْ مَلاَيْكَاتْ الله». وُعْلَى اَلْمَلاَيْكَا ڤَالْ: «الله دَارْ اَلْمَلاَيْكَا نْتَاعُو رِيحْ وُالْخَدَّامَة لَهِيبْ نَارْ».⁸بَصَحْ عْلَى اَلْاِبْنْ ڤَالْ: «عَرْشَكْ يَا الله ثَابَتْ دِيمَا لَلْبَدَاْ. وُتَحْكَمْ بْسُلْطَانْ اَلْعَدْلْ عْلَى شَعْبَكْ. ⁹تَبْغِي اَلْحَقْ وُتَكْرَهْ اَلْبَاطَلْ. عْلَى هَذَا دَهْنَكْ الله إِلَهَكْ بَزِيتْ اَلْفَرْحَةْ كْثَرْ مَنْ أَصْحَابَكْ».¹⁰«و أَنْتَ يَارَّبِي فَي اَلَلَّوَلْ خْلَقْتْ اَلْأَرْضْ، وُ السْمَا صَنْعَةْ يْدِيكْ. ¹¹هِيَ اَلْفَانْيَةْ وَنْتَا اَلْبَاقِي، وكِي اَلْكَسْوَة تْوَلِي قْدِيمَة، ¹²تَطْوِيهَا ڤَاعْ كِيمَا اَللَبْسَة لِي تَتْبَدَلْ. بَصَحْ نْتَا دِيمَا هُوَ وُمَاتَتْبَدَلْشْ، وُلَلْأَبَدْ مَاتَفْنَاشْ».¹³وُثَانِي لَشْكُونْ مَنْ اَلْمَلاَيْكَا ڤَالْ: «جْمَّعْ عْلَى لْيَمْنَى نْتَاعِي حَتَى نْدِيرْ عَدْيَانَكْ تَحْتْ رَجْلِيكْ؟» ¹⁴مَاشِي ڤَاعْ اَلْمَلاَيْكَا أَرْوَاحْ بَاشْ يْخَدْمُو وُيَتْرَسْلُوا يْعَاوْنُو فَلِي غَادِي يْوَرْثُوا لْحَيَاةْ اَلدَايْمَة!.

Chapter 2

¹عْلَى هَادْ اَلشِي لاَزَمْ نْرَدُو بَالْنَا عْلَى وَاشْ سْمَعْنَا بَاشْ مَانْفَوْتُوهْشْ وُمَانْبَعْدُوشْ عْلَى اَلْحَقْ،²عْلَخَاطَرْ إِلاَ كَانْ الَكْلاَمْ لِي تْكَلْمُو بِيهْ اَلْمَلاَيْكَا تْحَقَقْ، ڤَاعْ وَاحَدْ لِي تْعَدَى عْلَى الَكْلاَمْ وُعْصَاهْ نَالْ اَلْعِقَابْ لِي يَسْتَهْلَهْ. ³مَلاَ، كِيفَاشْ رَاحْ نْسَلْكُوا حْنَا إِلاَ اَسْتَهْزِينَا وُمَقْبَلْنَاشْ هَادْ لَسْلاَكْ الَكْبِيرْلِي اَلرَّبْ تْكَلَمْ بِيهْ فَي اَللَوَلْ، وُمَنْبَعَدْ شَهْدُوا بِيهْ لِي سَمْعُوهْ، ⁴وَالله شْهَدْ مْعَاهُمْ بَالْعَلاَمَاتْ وُأَيَاتْ وُمُعْجِزَاتْ كْثِيرَة وُبِمَوَاهِبْ نْتَاعْ اَلرُّوحْ اَلْقُدُسْ كِيمَا بْغَا.⁵وُالله مَامَدْشْ اَلْعَالَمْ لِي جَايْ لَلْمَلاَيْكَا بَاشْ يَتْحَكْمُو فِيهْ. ⁶بَصَحْ وَاحَدْ شْهَدْ وُڤَالْ فَي كْتَابْ الله: «أَشْكُونْ هُوَ الَبْنَادَمْ حَتَى تَتْفَكْرَهْ؟ وَلاَ وَلْدْ اَلبْنَادَمْ بَاشْ تَتْهَلَى فِيهْ؟⁷رَدِيتُو قَلْ مَنْ اَلْمَلاَيْكَا لِوَقْتْ قْصِيرْ. وُمَنْبَعَدْ عْطِيتْلُو اَلْعَزْ وُالْكَرَامَة، وُرَدِيتْ ڤَاعْ الَخْلِيقَة بِينْ يَدِيهْ. ⁸وُخَلِيتْ كُلْ شِي يْوَلِي تَحْتْ رَجْلِيهْ». عْلَخَاطَرْ عْطَالَهْ كُلْشِي وُمَا خَلاَشْ أَيِ شِي غِيرْ خَاضَعْ لِيهْ، حَتَى وَإْلاَ رَانَا نْشُوفُو بَلِي مَزَالْ مَاشِي كُلْ شِي لِرَاهْ خَاضَعْ لَهْ.⁹بَصَحْ لِي تَنْدَارْ قَلْ عْلَى اَلْمَلاَيْكَة لْوَقْتْ قْصِيرْ، يَعْنِي يَسُوعْ، نْشُوفُوهْ مْكَلَلْ بْتَاجْ اَلْعَزْ وُالْكَرَامَة، عْلَجَالْ تْأَلَمْ وُمَاتْ بَاشْ كُلْ بْنَادَمْ يْذُوقْ نِعْمَة الله بِيهْ. ¹⁰وُبْهَدَاكْ اَلشِي لِي خَدْمَهْ الله وُهُوَ بِيهْ وْلِيهْ كُلْ شِي، جَابْ بَزَافْ وْلاَدْ لَلْعَزْ، بَاشْ يَكَمَلْ رَئِيسْ اَلْخَلاَصْ سْلاَكْهُمْ مَتْعَذَبْ.¹¹عْلَخَاطَرْ لِي يْقَدَسْ وَلِي تْقَدْسُو ڤَاعْ مَنْ وَاحَدْ، عْلَى هَدْ اَلشِي سْمَاهُمْ خُوتْ بْلاَمَا يَحْشَمْ، ¹²وُڤَالْ: «نْخَبَرْ أَسْمَكْ لْخُوتِي، وُفْوَسْطْ الَجْمَاعَة نْسَبْحَكْ».¹³وُزَادْ ڤَالْ: «نَتْكَلْ بَرْكْ عْلِيهْ». وُتَانِي:«رَانِي مْعَ لَوْلاَدْ لِي عْطَاهُمْ لِي الله». ¹⁴وُكِيمَا لَوْلاَدْ تْشَارْكُو بَلْحَمْ وُدَمْ، مَلاَ حَتَى هُوَ شَارَكْ مْعَهُمْ فِي كُلْشِي ، بَاشْ بَالْمُوتْ نْتَاعَهْ يَتْغَلَبْ عْلَى إِبْلِيسْ لِي عَنْدَهْ سُلْطَانْ اَلْمُوتْ، ¹⁵وُيْحَرَرْ هَدُوكْ اَلنَّاسْ أَلِي بَسَبَة اَلْخُوفْ مَنْ اَلْمُوتْ عَاشُو ڤَاعْ حْيَاتْهُمْ عَبِيدْ لَلْخُوفْ.¹⁶عْلَخَاطَرْ فَي اَلصَحْ مَاجَاشْ يْعَاوَنْ اَلْمَلاَيْكَة، بَصَحْ جَا بَاشْ يْعَاوَنْ وْلاَدْ إِبْرَاهِيمْ. ¹⁷عْلَى هَدِي، كَانْ لاَزَمْ يَشْبَهْ خَوْتَهْ فِي كُلْ شِي، بَاشْ يْكُونْ رَحِيمْ، وُرَايَسْ تَاعْ اَلْكَهَنَة أَمِينْ فَي صْوَالَحْ الله بَاشْ يَطَهَرْ اَلشَعْبْ مَنْ ذْنُوبْهُمْ، ¹⁸عْلَخَاطَرْ فَي الشِي لِي هُوَ مْجَرَبْ وُتْأَلَمْ بِيهْ، يْطِيڤْ يْعَاوَنْ لِي تْجَرْبو.

Chapter 3

¹مَلاَ يَاخُوتِي لَمْقَدْسِينْ، اَلْلِي دَعْوَة نْتَاعْكُمْ جَاتْ مَنْ اَلسْمَا، مَيْزُو لَلِي هُوَ اَلرَسُولْ نْتَاعْنَا لِي مُأْمِنِينْ بِيهْ وُرَايَسْ تَاعْ كَهَنَتِهِ لِي هُوَ اَلْمَسِيحْ يَسُوعْ. ²وُكَانْ أَمِينْ فَي الله لِي خَيْرُو، كِيمَا كَانْ مُوسَى أَمِينْ فِي كُلْ بِيتْ الله، ³بَصَحْ هُوَ اَسْتَاهَلْ اَلْعَزْ كْثَرْ مَنْ مُوسَى، قَدْ اَلْعَزْ لِي يَتْمَدْ لَلِي بْنَى اَلدَارْ كْثَرْ مَنْ دِيكْ اَلدَارْ. ⁴عْلَخَاطَرْ كُلْ دَارْ عَنْدْهَا مُولاَهَا لِي بْنَاهَا، بَصَحْ لِي بْنَى كُلْ شِي هُوَ الله.⁵وُمُوسَى كَانْ أَمِينْ كِي اَلْخَادَمْ فْي بِيتْ الله، بَاشْ يْكُونْ شَهَادَة بَالْلِي رَاحْ يَجِي. ⁶بَصَحْ اَلْمَسِيحْ، كِيمَا اَلْإِبْنْ عْلَى بِيتَهْ، وُهَدَاكْ اَلْبِيتْ هُوَ حْنَا إِلاَ شَدِينَا فْهَادْ اَلرَجَاءْ لِي وَاثْقِينْ فِيهْ وُنْزُوخُو بِيهْ حَتَى لْتَالِي.⁷كِيمَا يْڤُولْ اَلرُوحْ اَلْقُدُسْ: «مَلاَ اَلْيُومْ إِلاَ سْمَعْتُو صُوتَهْ، ⁸مَا تْقَسِيوْشْ قْلُوبْكُمْ، كِيمَا اَلْلِي تْمَرْدُو عْلَيَا وُزَعْفُونِي، فْدَاكْ اَلنْهَارْ فَالصَحْرَا،⁹وِينْ جَرْبُونِي جْدُودْكُمْ، وُشَافُو فَي اَلشِي لِخْدَمْتَهْ مْعَاهُمْ رَبْعِينْ سْنَةْ. ¹⁰بْسَبَةْ هَادْ اَلشِي زْعَفْتْ عْلَى هَدَاكْ اَلْجِيلْ، وُڤُولْتْ: «قْلُوبْهُمْ دِيمَا ضَايْعَة، وُمَايْعَرْفُوشْ طُرْڤَانِي. ¹¹حَتَى حْلَفْتْ فِي زْعَافِي، وُ ڤُولْتْ: «مَايْدَخْلُوشْ لَرَاحَة نْتَاعِي».¹²حَرْزُوا يَاخُوتِي بَاشْ مَا يْكُونْشْ فَلِي فِيكُمْ قَلْبْ مْعَمَرْ بَالشَرْ وُمَنْ غِيرْ إِيمَانْ لِي يْبَعْدَهْ عْلَى الله اَلْحَيْ. ¹³بَصَحْ شَجْعُو بَعْضِيَاتْكُمْ كُلْ يُومْ، مَادَامْ اَلْيُومْ رَاهْ يَتْڤَالْ يُومْ، بَاشْ وَلاَ وَاحَدْ يَقْسِي قَلْبَهْ وُيْطِيحْ فَي الْخَطِيَة.¹⁴عْلَخَاطَرْ وَلِينَا شُرَكَا مْعَ الْمَسِيحْ، إِلاَ شَدِينَا بَالثِقَة لْلِي بْدِيْنَا بِهَا حْتَى لَتَالِيْ. ¹⁵وْكَانْ تْڤَالْ: «ما تقسيوش قلوبكم، كيما اللي تمردو عليا وزعفوني»¹⁶مَلاَ شْكُونْ هَادُو أَلْلِي سَمْعُوا وُتْمَرْدُوا؟ مَاشِي ڤَاعْ هَدُوكْ لِي خَرْجُو مْعَ مُوسَى مَنْ مِصْرْ؟ ¹⁷وُعْلَى شْكُونْ زْعَفْ رَبْعِينْ سْنَةْ؟ مَاشِي هَدُوكْ اَلْلِي عْصَاوَهْ، وُطَاحُو مَاتُوا فَي الصَّحْرَا؟ ¹⁸وُلَشْكُونْ حْلَفْ وُڤَالْ: «مَايْدَخْلُوشْ لَرَاحَة نْتَاِعي». غِيرْ لَلِي مَاطَاعُوشْ؟ ¹⁹وُنْشُوفُو أَنْهُمْ مَاقَدْرُوشْ يَدَخْلُوا بْسَبَة أَنُو مَكاَنْشْ عَنْدْهُمْ إِيمَانْ.

Chapter 4

¹مَلاَ لاَزَمْ نْرَدُو بَالْنَا، مَادَامْ اَلدَخْلَة لْرَاحَة الله كَايْنَة، يَضَنْ كَاشْ وَاحَدْ بَلِي هُوَ تْحَرَمْ مَنْهَا! ²عْلَى خَاطَرْ حْنَا ثَانِي سْمَعْنَا بْلَخْبَرْ لِي يْفَرَحْ كِيمَا جْدُودْنَا بَصَحْ مَانَفْعَتْهُمْشْ، عْلَخَاطَرْ كِي سَمْعُوهَا مَابْغَاوْشْ يْأَمْنُوا بِيهَا،³وُحْنَا لِي مْأَمْنِينْ بِيهْ رَاحْ نَدَخْلُو لَلْمَلَكُوتْ، كِيمَا ڤَالْ: «حْلَفْتْ فِي زْعَافِي، مَايْدَخْلُوشْ لَرَاحَة نْتَاعِي» وَحْنَا عَارْفِينْ اَلْخِدْمَة تْكَمْلَتْ مَلِي تْخَلْقَتْ اَلدَنْيَا، ⁴وُ ڤَالْ فَي مَوْضِعْ وَاحَدْ اَخَرْ عْلَى اَلنْهَارْ اَلسَابَعْ هَكْدَا: « وُرَيَحْ الله فَي النْهَارْ اَلسَابَعْ مَنْ ڤَاعْ وَاشْ خْلَقْ» ⁵وُتَانِي ڤَالْ: « مَايْدَخْلُوشْ لَرَاحَة نْتَاعِي»⁶6 وِإذَا كَايَنْ نَاسْ لِي رَايْحِينْ يَدَخْلُوهَا، وُاللَوْلِينْ لِي سَمْعُو خْبَرْ لِيْفَرَحْ مَا دَخْلُوهَاشْ بْسَبَة عَصْيَانْهُمْ لله، ⁷مَلاَ الله وْجَدْ نْهَارْ وَاحَدْ آخَرْ وِينْ دَاوَدْ ڤَالْ: «اَلْيُومْ» وُبَعَدْ كِي فَاتْ وَقْتْ طْوِيلْ، كِيمَا تْڤَالْ: «مَلاَ اَلْيُومْ إِلاَ سْمَعْتُو صُوتَهْ مَا تَقْسِيوْشْ قْلُوبْكُمْ».⁸عْلَخَاطَرْ لُوكَانْ يَسُوعْ رَيَحْهُمْ كِي دَخْلُوا لَلاَّرْضْ، مَاكَانْشْ رَايَحْ يَهْدَرْ عْلَى نْهَارْ وَاحَدْ اَخَرْ. ⁹مَلاَ هَكاَ يَبَيَنْ بَلِي كَايَنْ رَاحَة لَشَعْبْ الله! ¹⁰عْلَخَاطَرْ لِيَدْخَلْ للَرَاحَة نْتَاعْ الله رَاهْ يْرَيَحْ مَنْ خَدْمَتَهْ، كِيمَا تَانِي الله رَيَحْ مَنْ اَلْخِدْمَة نَتَاعَهْ، ¹¹مَلاَ نَجْتَهْدُو بَاشْ نَدَخْلُو للَرَاحَة هَدِيكْ، بَاشْ مَايَفْشَلْشْ حَتَى وَاحَدْ كِيمَا لِي عْصَاوْ الله،¹²عْلَخَاطَرْ كَلِمَةْ الله حَيَة وُقْوِيَة وُقَاطْعَة مَنْ زُوجْ جْوَايَهْ كْثَرْ مَنْ اَلسِيفْ، تْوَصَلْ وُتَفْصَلْ بِينْ اَلنَفْسْ وَالرُّوحْ وُلَمْفَاصَلْ وُمُخْ الَعْظَمْ، وُيْمَيَزْ اَلنِيَة وُتَخْمَامْ اَلْقَلْبْ. ¹³وُمَكَاشْ حَاجَة لِي تْخَلْقَتْ مْخَبْيَة ڤُدَامَهْ، بَصَحْ كُلْ شِي بَايَنْ وُمَكْشُوفْ ڤُدَامْ اَلْلِي غَادِي نَتْحَسْبُوا عَنْدَهْ.¹⁴وُحْنَا عَنْدْنَا رَايَسْ نْتَاعْ اَلْكَهَنَة وُهُوَ عَظِيمْ وُلِي عْڤَبْ مَنْ اَلسْمَا، يَسُوعْ إِبْنْ الله، لِي لاَزَمْ إِيمَانْنَا يْكُونْ فِيهْ ثَابَتْ. ¹⁵عْلَخَاطَرْ مَاعَنْدْنَاشْ رَايَسْ كَهَنَة لِي مَايَقْدَرْشْ يَفْهَمْ اَلضُعُفَاتْ نْتَاعْنَا، وُهُوَ جَرَبْ فْي كُلْ شِي كِيمَا حْنَا، بَصَحْ بْلاَ مَايْطِيحْ فَالدُنُوبْ. ¹⁶مَلاَ نَتْقَدْمُو مَتْيَقْنِينْ ڤُدَامْ عَرْشْ اَلْنِعْمَة بَاشْ يَرْحَمْنَا وُنَلْقَاوْ اَلنِعْمَة وُالْمَعُونَة مَنْ عَنْدَهْ.

Chapter 5

¹عْلَخَاطَرْ أَيْ رَايَسْ لْكَهَنَة كَانُوا يْخَيْرُوهْ مَنْ وَسْطْ اَلشَعْبْ بَاشْ يْنُوبْ عْلِيهُمْ ڤُدَامْ الله، بَاشْ يَقَدَمْ اَلذَبِيحَة وُ اَلصَدَقَاتْ عْلَى اَلذُنُوبْ، ²قَادَرْ يَفْهَمْ وُيَتْحَنَنْ عْلَى هَادُوكْ لِي يْغَلْطُوا وُ الضَّايْعِينْ، عْلَخَاطَرْ هُوَ تَانِي ضْعِيفْ كِيمَا هُمَا، ³وُبْسَبَة هَدَاكْ اَلشِي كَانْ لاَزَمْلَهْ، كِيمَا يْقَدَمْ ذْبِيحَة عْلَجَالْ اَلشَعْبْ، كَانْ لاَزَمْ يْقَدَمْ تَانِي ذْبِيحَة عْلَجَالْ نَفْسَهْ.⁴وُمَا يَقْدَرْ حَتَّى وَاحَدْ يْجِي وَيْدِيرْ هَادْ اَلشِي مَنْ نَفْسَهْ، غِيرْ إِلاَ دْعَاهْ الله لِيهَا، كِيمَا دْعَا مَنْ قْبَلْ هَارُونْ. ⁵وُالْمَسِيحْ تَانِي مَامَدَشْ اَلْمَجْدْ لِيهْ هُوَ بَاشْ يْكُونْ رَايَسْ كَهَنَة، بَصَحْ الله هُوَ ڤَالَهْ: «أَنْتَ اَبْنِي وَأنَا مَنْ اَلْيُومْ رَانِي وْلَدْتَكْ».⁶وُڤَالْ فْي مَوْضِعْ وَاحَدْ آخَرْ: «أَنْتَ تْكُونْ كَاهِنْ لِلَبْدَا كِيمَا كَانْ مَلْكِي صَادَقْ».⁷وُالْمَسِيحْ كِي كَانْ فَي الاَرْضْ، كَانْ يَصَلِي بْصُوتْ عَالِي وُبَالدْمُوعْ وُيَطْلَبْ الله أَلْلِي قَادَرْ إِسَلْكُو مَنْ اَلْمُوتْ، وَالأَبْ سْمَعْلَهْ بْسَبَة اَلتَقْوَى نْتَاعَهْ، ⁸وُحَتَى أَنُو إِبْنْ بَصَحْ تْعَلَمْ اَلطَاعَة وُتْأَلَمْ عْلَجَالْهَا.⁹وُكِي كَمَّلْ اَلشِي لِي بْدَاهْ وَلِّى قَادَرْ يَعْطِي لَحْيَاةْ اَلدَايْمَة لَلنَاسْ لِي يْطِيعُوهْ، ¹⁰وَالله دْعَاهْ بَاشْ يْكُونْ كَاهِنْ كِيمَا كَانْ اَلْكَاهِنْ مَلْكِي صَادَقْ. ¹¹وَعْلَى هَادْ اَلشِي عَنْدِي كْلاَمْ بَزَافْ نْقُولْهُلْكُمْ، وَصْعِيبْ بَاشْ نْفَسْرُوهُلْكُمْ،عْلَخَاطَرْ وَلِيتُو ثْقَالْ فْلَفْهَامَة.¹²عْلَخَاطَرْ كَانْ لاَزَمْ تْعَلْمُو لَخْرِينْ كْلاَمْ الله بْسَبَة إِيمَانْكُمْ مَنْ زْمَانْ بَصَحْ نْشُوفْ بَلِي نْتُمْ لِي لاَزَمْ تَتْعَلْمُو كْلاَمْ الله مَنْ اَللَوَلْ، وُرَاكُمْ مَحْتَاجِينْ حْلِيبْ وُمَاشِي لَلْمَكْلاَ اَلْقَاسِيَة، ¹³عْلَخَاطَرْ لِي يَشْرَبْ لَحْلِيبْ مَازَالَهْ صْغِيرْ وُ مَايَفْهَمْشْ مْلِيحْ فَي كْلاَمْ الله، ¹⁴وُالْمَاكْلاَ اَلْقَاسِيَة هِيَ تَاعْ لَكْبَارْ، وُيْكُونُو مْوَالْفِينْ وُدَرْبُو رْوَاحْتِيهُمْ بَاشْ يْمَيْزُو بِينْ اَلْخِيرْ وَالشَرْ.

Chapter 6

¹وَعْلَى هَذِي نْخَلُو اَلْبِدَيَة تَاعْ كْلاَمْ اَلْمَسِيحْ، وُنْكَمْلُو لَلْقُدَامْ بَاشْ نْكُونُو كَامْلِينْ، وُمَانْحَطُوشْ سَاسْ تَوْبَتْنَا بْأَعْمَالْ مَيْتَة، وَالْإِيمَانْ بَالله، ²وُتَعْلِيمْ تَاعْ اَلْمَعْمُودِيَة، اَلصْلاَةْ وُحَطْ اَلْيَدِينْ، قِيَامَةْ اَلْأَمْوَاتْ، وُيُومْ اَلْحِسَابْ، ³وُهَادْ اَلشِي لِي غَادِي نْدِيرُوهْ، إِلاَ بْغَا الله.⁴⁶عْلَخَاطَرْ لِي عَرْفُوا الله، وُنَالُوا هِبَةْ الله مَنْ اَلسْمَا، وُوَلاَوْ فِي شَرِكَة مْعَ اَلرُّوحْ اَلْقُدُسْ، وُذَاقُو كَلِمَة الله اَلصَالْحَة، وُعَرْفُوا قُوَة الله لِي مَاتَفْنَاشْ، ⁵وُنَكْرُوا إِيمَانْهُمْ، مَاقَدْرُوشْ يْتُوبُوا مَنْ جْدِيدْ، عْلَخَاطَرْذَلُو نَفْسْهُمْ وُصَلْبُو يَسُوعْ اَلْمَسِيحْ مَنْ جْدِيدْ.⁷كِي التْرَابْ لِي بَزَافْ رْوَى لْمَّا نْتَاعْ اَلنُو، وُمَدْ حْشِيشْ صَالَحْ لَلنَاسْ لِي تْخَدْمْ عْلَجَالْهُمْ، هُوَ يْمَدْ بَرَكَة مَنْ عَنْدْ الله. ⁸بَصَحْ إِلاَ مَدْ اَلسَدْرَا وَالشُوكْ، يْرَفْضُوه وُخَاصْ غِيرْ يَلَعْنُوه، وَلِي يَتْنَحَا مَنَهْ يْقِيسُوهْ فَي النَارْ.⁹وَحْنَا عَارْفِينْ مَنْ جِيهَتْكُمْ يَاحْبَابْنَا صْوَالَحْ مْلاَحْ، لِي تْخُصْ اَلسْلاَكْ وَالْإِيمَانْ، حَتَى وُإِلاَ قُولْنَا هَادْ اَلشِي. ¹⁰وَالله مَايَظْلَمْشْ بَاشْ يَنْسَى خَدْمَتْكُمْ وُالتْعَبْ نْتَاعْ لَمْحَبَةْ لِي بَيَنْتُوهَا لله، كِي رَحَبْتُو وُإهْتَمِيتُو بَالْقِدِيسِينْ وُمَازَالْ تَهْتَمُو بِيهُمْ.¹¹وُنَتْمَنَاوْ بَاشْ كُلْ وَاحَدْ فِيكُمْ يَبَيَنْ هَادْ اَلْإِجْتِهَادْ وُيْثَبْتُو فَي الرَّجَاءْ حَتَى لَلتَالِي، ¹²بَاشْ مَاتْكُونُوشْ فَنْيَانِينْ بَصَحْ تَتْشَبْهُوا بْهَادُوكْ لِي يْوَرْثُو وَعْدْ الله بَالْإِيمَانْ.¹³وُالله مَلِي حْلَفْ لْإِبْرَاهِيمْ، حْلَفْ لَهْ بْأَسْمَهْ اَلْقُدُوسْ عْلَخَاطَرْ مَكَاشْ إِسْمْ وَاحَدْ اَخَرْ عَظِيمْ، ¹⁴وُڤَالَهْ: «بَالْبَرَكَاتْ نْبَارْكَكْ، وُنْكَثَرْ ذُرِيْتَكْ». ¹⁵وُهَكْذَا صْبَرْ، وُنَالْ لِي وَعْدَهْ لَهْ الله.¹⁶وُالنَاسْ تَحْلَفْ بَالْلِي كْبِيرْ، وُالْحَلْفْ هُوَ لِي يْخَلِي اَلْمُشْكَلْ يَخْلاَصْ. ¹⁷وُهَكْذَا تَانِي كِي الله حَبْ يَثْبَتْ وَعْدَهْ لَلنَاسْ لْلِي يْوَرْثُوهْ، كَانْ يَحْلَفْلْهُمْ. ¹⁸وُكِي الله يَوْعَدْ وُيَحْلَفْ، هَادُو اَلزُوجْ كِي الله يْڤُولْهُمْ مَايَتْبَدْلُوشْ وُمَايْكَذْبْشْ فِيهُمْ، وُهَادْ اَلشِي يْعَزِينَا وُيْخَلِي اَلرَّجَاءْ نْتَاعْنَا ثَابَتْ فِيهْ كِي نْجِيوْ عَنْدَهْ،¹⁹وُهَادْ اَلرَجَاءْ كِيمَا اَلْمَرْسَاةْ نْنَاعْ اَلسَفِينَة لِي يْخَلِيهَا ثَابْتَة وُمَاتَتْحَرَكْشْ، وُلِي يْرُوحْ مُورْ الَحْجَابْ تَاعْ اَلْمَوْضِعْ لْمُقَدَسْ، ²⁰وِينْ دْخَلْ يَسُوعْ عْلَجَلْنَا حْنَا بَاشْ يَسَلَكْنَا، وَلَي كَاهَنْ كِيمَا مَلْكِي صَاَدْق، رَايَسْ كَهَنَة لِلَبْدَا.

Chapter 7

¹عْلَى خَاطَرْشْ مَلْكِي صَادَقْ هَذَا، مَلِكْ سَالِيمَ، كَاهِنْ الله اَلْعَالِي، أَلْلِّي أَسْتَقْبَلْ إِبْرَاهِيمْ وُبَرَكَه كِي رْجَعْ مَنْ اَلْحَرْبْ أَلْلِّي غْلَبْ فِيهْ اَلْمُلُوكْ، ²وُإِبْرَاهِيمْ مَدَلَهْ اَلْعُشُورْ مَنْ كُلْ الْشِي، لْمَعْنَى نْتَاعْ أَسْمَهْ فَي اللَوَلْ هُوَ «مَلِكَ اَلْحَقْ»، وُالزَاوَجْ لِي هُوَ «مَلِكَ سَالِيمَ» مَعْنَاتَهْ «مَلِكَ السَّلاَمِ» ³مَنْ غِيرْ بُو وُمَنْ غِيرْ أَمُو، وُمَنْ غِيرْ نَسَبْ. مَانْعَرْفُوشْ اَلْبِدَايَة نْتَاعْ حْيَاتَهْ وُلاَ وَقْتَاشْ كَمْلَتْ، وُهُوَ يَتْشَبَهْ لْإِبْنْ الله، هَذَا يَبْقَى كَاهَنْ لِلَبْدَا.⁴مَلاَ شُوفُو هَذَا لِي بُونَا إِبْرَاهِيمْ عَشَرْلَهْ ثَانِي مَنْ ڤَاعْ لَغْنَمْ لِي كَانْ عَنْدَهْ أَشْحَالْ هُوَ عَظِيمْ! ⁵وُأَلْلِي هُمْ مَنْ بَنِي لاَوِي وَدَاوْ بَاشْ يْكُونُو كَهَنَة، الله وَصَاهُمْ بَاشْ يَعَلْمُو اَلشَعْبْ يْعَشْرُو عْلَى حْسَابْ اَلشَرِيعَة، يَعْنِي خَاوَتْهُمْ، لِي هُمْ تَانِي وْلاَدْ إِبْرَاهِيمْ. ⁶بَصَحْ مَلْكِي صَادَقْ لِي مَانْعَرْفُوشْ اَلنَسَبْ نْتَاعَهْ عَشَرْلَهْ إِبْرَاهِيمْ، وُبَارَكْ لِي وَعْدَهْ الله.⁷مَلاَ بَايَنْ بَلِي مَلْكِي صَادَقْ هُوَ أَعْظَمْ مَنْ إِبْرَاهِيمْ، وُلَكْبِيرْ هُوَ لِيْبَارَكْ اَلصْغِيرْ، ⁸وُهْنَا نْشُوفُو كِيفَاشْ اَلنَاسْ لِي تْمُوتْ تَدِي لَعْشُورْ، بَصَحْ هْنَا كِتَابْ الله يَشْهَدْ أَنُو اَلْحَيْ دَا اَلْعُشُورْ. ⁹وُنْزِيدْ نْڤُولْ: حَتَى لاَوِي لِي يَدِي لَعْشُورْ، دَاهَا عْلَى حْسَابْ إِبْرَاهِيمْ، ¹⁰عْلَخَاطَرْ كَانْ مَازَالْ مَاتَوْلَدْشْ مَنْ بُوهْ إِبْرَاهِيمْ كِي رَحَبْ بِيهْ مَلْكِي صَادَقْ.¹¹ولُوكَانْ اَلْكَهَنُوتْ اَللاَوِي خَلَى اَلشَعْبْ يْكُونْ كَامَلْ، مَلاَ مَاكُونَاشْ نَسْحَقُو يْجِينَا كَاهِنْ كْبِيرْ وُعَظِيمْ وَاحَدْ آخَرْ عْلَى قَدْ مَلْكِي صَادَقْ؟ وَلاَ نْقُولُوا عْلَى قَدْ هَارُونْ. ¹²عْلَخَاطَرْ لُوكَانْ يَبَدْلُو كِيفَاشْ يَكَهْنُو، مَلاَ لاَزَمْ ثَانِي تَتْغَيَرْ اَلشَرِيعَة.¹³عْلَخَاطَرْ لِي رَانَا نْهَدْرُو عْلِيهْ ذُرْوَكْ، هُوَ مَنْ عَرْشْ وَاحَدْ اَخَرْ وِينْ نَاسَهْ عَمَرْهُمْ مَاخَدْمُو فَي الْمَذْبَحْ. ¹⁴ومَعْلُومْ بَلِي رَّبْنَا هُوَ مَنْ عَرْشْ يَهُوذَا، وُمُوسَى مَاهْدَرْشْ عْلِيهْ بَلِي يْدِيرْ اَلْكَهَنُوتْ.¹⁵وُأَلْلِّي يْزِيدْ يَبَيَّنْ هَادْ اَلْأُمُورْ هُوَ كِي يْجِي كَاهِنْ وَاحَدْ آخَرْ عْلَى قَدْ مَلْكِي صَادَقْ، ¹⁶وُمَاتْعَيَنْشْ عْلَى حْسَابْ شَرِيعَةْ اَلنَاسْ، بَصَحْ بْقُوَةْ لَحْيَاةْ لِي مَاتَفْنَاشْ، ¹⁷وكْتَاب الله يْشهَد وْيقُولْ: «كَاهِن لَلَّبْدَا كِيْمَا كَان مَلْكِي صَادَق».¹⁸وُهَكَا تَلْغَاتْ لَوْصِيَة لَقْدِيمَة بْسَبَة أَنَهَا وَلاَتْ مَاتَنْفَعْشْ دُرْوَكْ، ¹⁹عْلَخَاطَرْ اَلشَرِيعَة عْمُرْهَا مَخَلاَتْ اَلبْنَادَمْ كَامَلْ، بَصَحْ هِيَ بَيْنَتْ لِنَا بَلِي كَايَنْ رَجَاءْ خِيرْ لَلِي بِيهْ نَقْتَرْبُو لله.²⁰وُهَادْ اَلشِي مَاصْرَاشْ مَنْ غِيرْ مَايَحْلَفْ الله، ²¹وُهَدُوكْ مَنْ غِيرْ اَلْحَلْفْ وَلاَوْ كَهَنَة، بَصَحْ يَسُوعْ تَنْدَارْ كَاهَنْ بَالْحَلْفْ بَالْلِي قَالْ: «حْلَفْ الله وُمَايَنْدَمْشْ، أَنْتَ تْكُونْ كَاهَنْ لِلَبْدَا كِيمَا كَانْ مَلْكِي صَادِقْ»²²وَعْلَى هَادْ اَلْسَاسْ، يَسُوعْ ضْمَنْ لِينَا عَهْدْ خِيرْ مْعَ الله. ²³وبَزَافْ لِي وَلاَوْ يَكَهْنُو بْسَبَة اَلْخُوفْ مَنْ اَلْمُوتْ لِي مَاخَلاَتْ حَتَى وَاحَدْ يْدُومْ، ²⁴وبَصَحْ يَسُوعْ لِي هُوَ حَيْ لِلَبْدَا، مَلاَ اَلْكَهَنُوتْ نْتَاعَهْ مَرَاحْشْ يَفْنَى.²⁵وُمَنْبَعَدْ هُوَ يَقْدَرْ يَسْلَكْ لْلِي يَتْقَرْبُو لِيهْ - يَعْنِي بَالْمَسِيحْ- عَنْدْ اللهْ، عْلَخَاطَرْ هُوَ حَيْ دِيمَا بَاشْ يَشْفَعْ فِيهُمْ. ²⁶عْلَخَاطَرْ كَانْ لاَزَمَلْنَا رَايَسْ كَهَنَةْ كِيمَا هَدَا، قُدُوسْ وُمَنْ غِيرْ عِيبْ وَلاَ دَنْبْ، وُخَلاَ حْيَاتَهْ بْعِيدَةْ عْلَى اَلْمُذْنِبِينْ، وُتَرْفَعْ كْثَرْ مَنْ اَلسَمَوَاتْ.²⁷وُهُوَ مَاشِي لاَزَمْ بَاشْ يَمَدْ ذْبِيحَةْ كِيمَا يْدِيرُو رَيَاسْ اَلْكَهَنَةْ عْلَجَالْهُمْ وَعْلَجَالْ اَلشَعْبْ، عْلَخَاطَرْ دَارْ هَدْ اَلشِي خَطْرَةْ وَحْدَةْ لَلْكُلْ، وِينْ قَدَمْ نَفْسَهْ. ²⁸وُاَلشَرِيعَة كَانَتْ تْخَيَرْ فَنَاسْ لِي مَاكَانُوشْ كَامْلِينْ بَاشْ يْكُونُو رَيَاسْ كَهَنَة، بَصَحْ وَعْدْ اللهْ لِي حْلَفْ بِيهْ مَنْبَعَدْ اَلشَرِيعَةْ بَاشْ يَحَطْ إِبْنْ اللهْ لِي هُوَ كَامَلْ لِلَبْدَا.

Chapter 8

¹وُالشِي أَلِي يْهَمْ فِي هَدْ اَلشِي ڤَاعْ، هُوَ أَنُو عَنْدْنَا رَايَسْ كَهَنَة قَدْ هَذَايَا، وُرَاهْ مْجَمَعْ عْلَى يَمِينْ عَرْشْ الله اَلْعَظِيمْ فَى السْمَا. ²وُيَخْدَمْ فَي اَلْمَوْضِعْ لَمْقَدَسْ وُالْهَيْكَلْ لِي بْنَاهْ اللهْ وُمَاشِي بْنَادَمْ.³عْلَخَاطَرْ كُلْ رَايَسْ كَهَنَةْ تَنْدَارْ بَاشْ يَمَدْ اَلذَبِيحَةْ وَالْقَرَابِينْ، وُمَنْبَعَدْ كَانْ لاَزَمْ عْلِيهْ يْمَدْ تَقْدِيمَة عْلَجَالَهْ. ⁴وُلُوكَانْ اَلْمَسِيحْ جَا مَنْ اَللَرْضْ وُمَكَانَشْ رَاحْ يْكُونْ كَاهِنْ، عْلَخَاطَرْ فِيهْ كَهَنَةْ لِي يْمَدُو اَلذَبِيحَة عْلَى حِسَابْ اَلشَرِيعَة، ⁵وُالْكَهَنَة يْخَدْمُو فْي بِيتْ اللهْ اَلْلِي يَشْبَهْ اَلسْمَا، لِي بْنَاهْ مُوسَى كِيمَا وَحَى لِهْ اللهْ فِي الَجْبَلْ. عْلَخَاطَرْ ڤَالَهْ: «دِيرْ كُلْشِي عْلَى حْسَابْ وَاشْ نْوَرِيهُلَكْ فِي الَجْبَلْ».⁶وُدُرْوَكْ رَاهْ عَنْدَهْ خَدْمَةْ خِيرْ مَنْ تَاعْ اَلْكَهَنَة عْلَخَاطَرْ هُوَ لِي يَتْوَسَطْ لْعَهْدْ خِيرْ وُعَظِيمْ لِي قَايَمْ عْلَى وُعُودْ مْخَيْرَةْ. ⁷لُوكَانْ اَللَوَلْ كَانْ مَنْ غِيرْ عِيبْ، مَايْكُونْشْ عَهْدْ وَاحَدْ آخَرْ.⁸وُكَانْ اللهْ يْلُومْ فَى اَلشَعْبْ وَيْقُولْهُمْ: «رَاهِي جَايَةْ يَامَاتْ يْقُولْ اَلرَّبْ، وِينْ نَبْدَا عَهْدْ جْدِيدْ مْعَ بَنِي إِسْرَائِيلْ وبَنِي هَارُونْ، ⁹مَاشِي كِيمَا اَلْعَهْدْ اَلْلِي دَرْتَهْ مْعَ جْدُودْهُمْ نْهَارْ لِي خْرَجْتْهُمْ مَنْ مَصْرْ، عْلَخَاطَرْ مَاثَبْتُوشْ فَي الْعَهْدْ نْتَاعِي، وَأنَا تْخَلِيتْ عْلِيهُمْ يْقُولْ اَلرَّبْ.¹⁰عْلَخَاطَرْ هَدَا هُوَ اَلْعَهْدْ نْتَاعِي لِي نَعْهَدْ بِيهْ بَنِي إِسْرَائِيلْ مَنْبَعَدْ هَدِيكْ اَلْيَامَاتْ، يْقُولْ اللهْ: رَاحْ نْدِيرْ اَلشَرِيعَةْ نْتَاعِي فَي الْفِكْرْ نْتَاعْهُمْ، وُنَكْتَبْهَا فَي قْلُوبْهُمْ، وَأنَا نْكُونْ لْهُمْ رَّبْ وُهُمْ يْوَلُو اَلشَعْبْ نْتَاعِي.¹¹وُحَتَى وَاحَدْ مَايَعْلَمْ لاَ جَارَهْ لاَ خُوهْ يْقُولُوا: اَعْرَفْ اللهْ، عْلَخَاطَرْ ڤَاعْ رَاحْ يْعَرْفُوا اللهْ مَنْ صْغِيرْهُمْ لَكْبِيرْهُمْ. ¹²وُرَاحْ نَغْفَرْ ذْنُوبْهُمْ، وُمَانَتْفَكَرْشْ اَلْخَطَايَا نَتَعْهُمْ لِي دَارُوهَا».¹³وُإِلاَ ڤَالْ «عَهْدْ جْدِيدْ» مَعْنَتْهَا اَللَوَلْ قْدِيمْ، وُاَلْلِي قْدِيمْ وشَاخْ رَاحْ يَفْنَى.

Chapter 9

¹اَلْعَهْدْ اَللَوَلْ كَانْ عَنْدَهْ فَرَائِضْ نْتَاعْ اَلْعِبَادَةْ، وُمَوْضِعْ مُقَدَسْ فَي الدُنْيَا، ²عْلَخَاطَرْ اَلْخَيْمَةْ اَللَوْلَى تَبْنَاتْ وُتْسَمَاتْ اَلْمَوْضَعْ «الْقُدْسُ» ، وُلِي فِيهْ اَلْمَنَارَةْ وُالْمَايْدَةْ وُلْخُبْزْ لِي يْقَدْمُوهْ.³وُمُورْ اَلْحِجَابْ اَلثَانِي نَلْقَاوْ مَوْضِعْ لِيَتْسَمَى «قُدْس الأَقْدَاس»،يْعْنِي لْمُقَدَسْ بَزَافْ. ⁴لِي فِيهْ اَلْحِيلَةْ لِي تَبْخَارْ نْتَاْع اَلذْهَبْ، وُصَنْدُوقْ اَلْعَهْدْ مْغَطِي بَالذْهَبْ مَنْ كُلْ جِهَةْ، وُلِي فِيهْ مَاعُونْ نْتَاعْ اَلذْهَبْ فْي دَاخْلَهْ شْوِيَةْ مَنْ خُبْزْ اَلْمَنّْ، ⁵وُفُوڤْ صَنْدُوقْ اَلْعَهْدْ كَايْنِينْ زُوجْ ثْمَاثَلْ لَلْمَلاَيْكَةْ نْتَاعْ اَلْكَرُوبِيمْ يَغَطُو بَجْنَاحْهُمْ لَغْطَا نْتَاعْ اَلصُنْدُوقْ. وُمَاهُوشْ اَلْوَقْتْ بَاشْ نَحْكِيوْ عْلَى اَلتَفَاصِلْ هَادُو دُرْوَكْ.⁶وُكِي هَدْ اَلصْوَالَحْ كَانَتْ مْرَتْبَةْ كِيمَا هَكَا، يَدَخْلُو اَلْكَهَنَةْ بَاشْ يَكَهْنُو دَاخَلْ اَلْمَوْضَعْ اَللَوَّلْ. ⁷بَصَحْ اَلْمَوْضِعْ اَلثَانِي، يَعْنِي قُدْسْ اَلْأَقْدَاسْ، يَدْخُلْ لِهْ رَايَسْ اَلْكَهَنَةْ خَطْرَةْ بَرْكْ فَي الْعَامْ، ويَدِي مْعَاهْ دَمْ اَلذَبِيحَةْ بَاشْ يَقَدْمَهْ للهْ عْلَجَالْ ذْنُوبَهْ وُدْنُوبْ اَلشَعْبْ،⁸وِينْ اَلرُّوحْ اَلْقُدُسْ يَوَرِي بَلِي اَلطْرِيڤْ لِي يْقُودْ لَلْمَوْضِعْ لْمُقَدَسْ بَزَافْ مَزَالْ مَابَانْشْ، مَادَامْ اَلْمَوْضِعْ اَللَوَلْ عَنْدَهْ مَكَانْ، ⁹اَلْلِي هُوَ رَمْزْ لْهَادْ اَلْوَقْتْ، لِي فِيهْ يْمَدُو اَلذَبِيحَةْ وُالْعَطَايَا، وُلِي هِيَ فَي الْأَصْلْ مَاتْنَقِيشْ اَلضَمِيرْ نْتَاعْ لِي قَدَمْهَا، ¹⁰وُلِي هِيَ كَايْنَةْ بَالطْعَامْ وُالشْرَابْ وُلَغْسِيلْ لَكْثِيرْ وُالْفَرَائِضْ لَكْثِيرَةْ، لِي تَنْدَارَتْ حَتَى يْجِي وَقْتْ اللهْ لِي يْصَڤَدْ كُلْشِي.¹¹بَصَحْ اَلْمَسِيحْ، جَا َباشْ يْكُونْ رَايْسْ لَلْكَهَنَةْ بَاشْ يَمَدَلْنَا اَلْخِيرْ لِي مَايَفْنَاشْ، وُهُوَ دْخَلْ لَلْمَوْضِعْ لْمُقَدَسْ وُلْمُقَدَسْ بَزَافْ لِي مَتْصَنْعُوشْ بْيَدْ، يَعْنِي لِي مَنْ هَدْ لَخْلِيقَةْ. ¹²وُمَاشِي بَدَّمْ الْعَتْرُوسْ وَلاَ الْوَكْرِيفْ، بَصَحْ بْدَمَهْ هُوَ، دْخَلْ غِيرْ خَطْرَةْ وَحْدَةْ لَلْأَقْدَاسْ، وُبَيَنْهُمْ دَارْ اَلسْلاَكْ لِي يْدُومْ لِلَبْدَا.¹³عْلَخَاطَرْ إِلاَ كَانْ دَمْ اَلْوَكْرِيفْ وُلَعْتَارِيسْ وُرَمَادْ الْبَقْرَةْ اَلْمَرْشُوشَةْ عْلَى اَلنَاسْ اَلْخَاطْيِينْ يْنَقِيهُمْ وُيْخَلِيهُمْ يَتْطَهْرُو، ¹⁴مَلاَ دَمْ اَلْمَسِيحْ يْكُونْ كْثَرْ، لِي بَرُّوحْ لَبْدَا قَدَمْ نَفْسَهْ للهْ مَنْ غِيرْ عِيبْ، بَاشْ يْطَهَرْ ضَمِيرْنَا مَنْ اَلْأَعْمَالْ اَلْفَاسْدَةْ بَاشْ تْقَدْرُوا تْخَدْمُو اللهْ اَلْحَيْ! ¹⁵وُعْلَى هَدْ اَلشِي هُوَ لَوْسِيطْ نْتَاعْ اَلْعَهْدْ لَجْدِيدْ، بَاشْ يَفْدِي اَلنَاسْ اَلْمُذْنِبِينْ فَي الْعَهْدْ اَللَوَلْ، وُيْكُونْ لِيهُمْ اَلْوَعْدْ بَالْوَرْثْ اَلدَايَمْ.¹⁶عْلَخَاطَرْ وِينْ تْكُونْ كَايْنَةْ وْصِيَةْ، لاَزَمْ تَبْيَانْ لِيْبَيَنْ بَلِي لِي خَلَى لَوْصِيَةْ مَاتْ. ¹⁷عْلَخَاطَرْ لَوْصِيَةْ تْكُونْ صَالْحَةْ بَرْكْ كِي يْمُوتْ مُولاَهَا، وُمَاتَنْفَاعْشْ إِلاَ كَانْ مَازَالَهْ حَيْ.¹⁸مَلاَ اَلْعَهْدْ اَللَوَلْ صَارْ دُرْوَكْ صَالَحْ بَالدَمْ، ¹⁹وُمٌوسَى بَعْدْمَا ڤَالْ لَلشَعْبْ ڤَاعْ وْصَايَا نْتَاعْ اَلشَرِيعَةْ، هَزْ دَمْ اَلْوَكْرِيفْ وَالْعَتْرُوسْ، وَلْمَاء، وَصُوفْ حْمَرْ وُالزُوفَا، وُرَشْ لَكْتَابْ وُ ڤَاعْ اَلشَعْبْ، ²⁰وُڤَالَهُمْ: هَذَا هُوَ دَمْ اَلْعَهْدْ لِي اللهْ وَصَاكُمْ بِيهْ.²¹وُتَانِي رَشْ بَالدَمْ ڤَاعْ اَلْمَوْضِعْ هَدَاكْ وُ ڤَاعْ الَحْوَايَجْ لِي يَسْتَعْمْلُوهَا فَي الْعِبَادَةْ. ²²وُكُلْ شِي كَانْ لاَزَمْ يَتْنَقَى بَالدَمْ عْلَى حْسَابْ وَاشْ تْڤُولْ اَلشَرِيعَةْ، وُمَنْ غِيرْ اَلدَمْ مَكَانْشْ اَلْغُفْرَانْ لَلذْنُوبْ.²³وُكَانْ لاَزَمْ اَلصْوَالَحْ اَلْلِي تْمَثَلْ اَلشِي لِي كَايَنْ فَي السَمَاوَاتْ تْنَقَى بْهَادْ اَلطَرِيقَةْ، وُالصْوَالَحْ لِي فَسْمَا مَحْتَاجَةْ تَتْنَقَا بَالذَبِيحَةْ. ²⁴عْلَخَاطَرْ اَلْمَسِيحْ مَادْخَلْشْ لَلْمَوْضِعْ لْمُقَدَسْ بَزَافْ لِي بْنَاوَهْ يَدِينْ لَبْنَادَمْ وُلِيَشْبَهْ نْتَاعْ اَلصَحْ، بَصَحْ دْخَلْ لَسْمَا، بَاشْ يَوَڤَفْ ڤُدَامْ اَللهْ عْلَجَلْنَا.²⁵وُمَاشِي بَاشْ يْمَدْ نَفْسَهْ بَزَافْ اَلْمَرَاتْ، كِيمَا يْدِيرْ رَايَسْ اَلْكَهَنَةْ لِي يَدْخُلْ كُلْ عَامْ بَدَمْ لَلْمَوْضِعْ لْمُقَدَسْ بَزَافْ. ²⁶وُإِلاَ كَانْ لاَزَمْ يَتْأَلَمْ بَزَافْ اَلْمَرَاتْ مَنْ نْهَارْ لِي تْخَلْقَتْ فِيهْ اَلدَنْيَا، بَصَحْ دُرْوَكْ رَاهْ بَانْ بَاشْ يَتْخَلَصْ مَنْ اَلدُنُوبْ وَالْخَطِيَةْ كِي قَدَمْ نَفْسَهْ ذَبِيحَةْ.²⁷كِيمَا تَنْدَارْ لَلَبْنَادَمْ أَنُو يْمُوتْ خَطْرَةْ وُمَنْ مُورْهَا يْجِي نْهَارْ الَحْسَابْ، ²⁸هَكْدَ تَانِي اَلْمَسِيحْ، عْلَخَاطَرْ تْمَدْ خَطْرَةْ وَاحْدَةْ بَاشْ يْهَزْ دْنُوبْ تَاعْ بَزَافْ اَلنَاسْ، وُرَاحْ يْبَانْ خَطْرَةْ زَاوْجَةْ بْلاَ دْنُوبْ بَاشْ يَسْلَكْ اَلنَاسْ لِي تْقَارَعْلَهْ.

Chapter 10

¹عْلَخَاطَرْ اَلشَرِيعَة، كَانَتْ بَرْكْ تَرْمَزْ لَلصْوَالَحْ لَمْلاَحْ لِي رَاحْ يْجِيوْ، عْلَى هَدِي مَايْقَدْرُوشْ بَالذَبِيحَةْ لِي يْقَدْمُوهَا دِيمَا دُورْ اَلْعَامْ، تْخَلِي الَبْنَادَمْ لِيْقَدَمْهَا كَامَلْ. ²مَلاَ لُوكَانْ مَزَالَتْ اَلدْنُوبْ تَتْنَقَى بَالذْنُوبْ، مَاشِي كُنَا مَازَلْنَا نْمَدُو اَلذَبِيحَة؟، وَعْلَخَاطَرْ لِي مَدُوهَا دُرْوَكْ تْنَقَاوْ بَالذَبِيحَةْ خَطْرَةْ وَحْدَةْ، يَعْنِي ضَمِيرْهُمْ تْنَقَا. ³بَصَحْ يَتْفَكْرُو دْنُوبْهُمْ كُلْ عَامْ. ⁴عْلَخَاطَرْ مُحَالْ دَمْ اَلْحَوْلِي وَالْعَتْرُوسْ يَنَقِيوْ اَلْخَطَايَا.⁵عْلَى هَدْ اَلشِي كِي جَا الْمَسِيحْ لَدَنْيَا ڤَالْ: «مَابْغِيتْشْ يَارَبِي ذَبِيحَةْ وَلاَ عَطِيَةْ، بَصَحْ رَاكْ دَرْتْلِي جَسَدْ، ⁶أَنْتَ يَارَبِي مَاتَفْرَحْشْ بَذَبِيحَةْ وُالَقْرَابِينْ. ⁷وُمَنْبَعَدْ ڤُولْتْ: رَاحْ نْجِي. عْلَخَاطَرْ مَكْتُوبْ عْلَيَا فْى لَكْتَابْ، بَاشْ نْدِيرْ مَشِيئْتَكْ يَاللهْ».⁸عْلَخَاطَرْ كَانْ ڤَالْ: «أَنْتَ يَارَبِي مَاتَبْغِيشْ وُمَاتَفْرَحْشْ بَذَبِيحَةْ وَلاَ عَطِيَةْ تَاعْ اَلْخَطِيَةْ». اَلْلِي تَتْمَدْ عْلَى حْسَابْ وَاشْ تْڤُولْ اَلشَرِيعَةْ. ⁹وُزَادْ ڤَالْ: «رَاحْ نْجِي بَاشْ نْدِيرْ مَشِيئْتَكْ يَاللهْ». يَتْنَحَى اَللَوَل ْوُيَثْبَتْ اَلزَاوَجْ. ¹⁰وُبْهَادْ اَلْمَشِيئَةْ نْتَاعْ اللهْ وَلِينَا مْقَدْسِينْ بِيَسُوعْ اَلْمَسِيحْ لِي قَدَمْ نَفْسَهْ ذَبِيحَةْ خَطْرَةْ وَاحْدَةْ.¹¹وُكَانْ كُلْ كَاهَنْ زْمَانْ يْقَدَمْ بَزَافْ اَلْخْطْرَاتْ اَلذَبَايَحْ اَلْلِي كَانَتْ مُحَالْ تْنَقِي الَبْنَادَمْ وُتْنَحِي اَلْخَطِيَة. ¹²وُبَصَحْ يَسُوعْ كِي قَدَمْ نَفْسَهْ ذَبِيحَةْ عْلَى اَلدُنُوبْ خَطْرَةْ وَاحْدَةْ، جْمَعْ عْلَى يَمِينْ اللهْ لِلَبْدَا، ¹³وَيْجِي وَقْتْ وِينْ عَدْيَانَهْ يْوَلِيوْ تَحْتْ رَجْلِيهْ. ¹⁴عْلَخَاطَرْ بَذَبِيحَةْ وَاحَدْ جَابْ لِلَكْمَالْ هَدُوكْ لِي قَدَسْهُمْ.¹⁵وَالرُّوحْ اَلْقُدُسْ يَشْهَدْ تَانِي لِينَا، مَنْبَعَدْ كِي ڤَالْ: ¹⁶«هَدَا هُوَ اَلْعَهْدْ لِي نْدِيرَهْ مْعَاهُمْ مَنْ هَدَاكْ اَلزْمَانْ، يْڤُولْ اَلرَّبْ، نْدِيرْ اَلشَرِيعَةْ تَاعِي فَي قْلُوبْهُمْ وُنَكْتَبْهَا فَي عْقُولْهُمْ.¹⁷وُمَانْتْفَكَرْشْ ذْنُوبْهُمْ وُلْخَطَايَا تَاعْهُمْ بَعْدْ هَدْ اَلشِي». ¹⁸عْلَخَاطَرْ وِينْ يْكُونْ اَلْغُفْرَانْ لَلدُنُوبْ، مَاتْكُونْشْ ذَبِيحَةْ عْلَجَالْ هَدُوكْ اَلدُنُوبْ.¹⁹مَلاَ يَاخُوتِي، دُرْوَكْ عَنْدْنَا اَلثِقَةْ بَاشْ نَدَخْلُو لَلْمَوْضِعْ « لْمُقَدَسْ» بَدَمْ يَسُوعْ، ²⁰بَالطْرِيڤْ لَجْدِيدْ لِي فِيهْ لَحْيَاةْ لِي وَجْدَهْ لِنَا، بَلْحِجَابْ، يَعْنِي اَلْجَسَدْ نْتَاعَهْ، ²¹وُكَاهَنْ كْبِيرْ وُعَظِيمْ عْلَى بِيتْ اللهْ، ²²مَلاَ نَتْقَدْمُو لْعَنْدَهْ بْقَلْبْ صَافِي مْعَمَرْ بَالْإِيمَانْ، وَقْلُوبْ نْقِيَةْ مَنْ اَلشَرْ، وُأَجْسَادْنَا مَغْسُولَةْ بِمَا نْقِي.²³وُيْخَصْنَا نْكُونُو ثَابْتِينْ فَي الرَّجَاءْ نْتَاعْنَا، عْلَخَاطَرْ اللهْ لِي وْعَدْنَا أَمِينْ فِي اَلْوَعْدْ نْتَاعَهْ. ²⁴مَلاَ يْخَصْنَا نَهْتَمُو بِبَعْضْيَاتْنَا وُنَتْشَجْعُو بَاشْ نَتْحَابُو وُنْدِيرُو اَلْخِيرْ، ²⁵وُماَنْخَلِيوْشْ اَلْإِجْتِمَاعَاتْ نْتَاعْنَا كِيمَا يْدِيرُو شِي نَاسْ، بَصَحْ كُلْ وَاحَدْ يَشَجَعْ خُوهْ، وُخَاصَةْ أَنُو يُومْ اَلرَّبْ رَاهْ قْرِيبْ.²⁶عْلَخَاطَرْ إِلاَ عْرَفْنَا اَلْحَقْ وُزَدْنَا دْنَبْنَا بَالْعَانِي، مَابْقَاتْشْ ذَبِيحَةْ لِي تَغْفَرْ اَلدْنُوبْ، ²⁷بَصَحْ اَلْوَاحَدْ يْقَارَعْ بَالْخُوفْ نْهَارْ اَلْحِسَابْ وُالنَارْ اَلْقَاسِيَةْ لِي تَحْرَقْ اَلنَاسْ لِي تْمَرْدُو عْلَى اللهْ.²⁸وُكَانْ لِي خَالَفْ شَرِيعَةْ مُوسَى، كَانُو يْقَتْلُوهْ مَنْ غِيرْ رَحْمَةْ إِلاَ شَهْدُو زُوجْ وَلاَ ثْلاَثَةْ مَنْ اَلنَاسْ عْلِيهْ. ²⁹مَلاَ أَشْحَالْ تْخَمُوا بَلِي لاَزَمْ يَتْعَاقَبْ لِي يَعْفَسْ عْلَى إِبْنْ اللهْ، وُحَسْبْ دَمْ اَلْعَهْدْ لِي تْقَدَسْ بِيهْ نَجَاسَةْ، وُزَادْ يَشْتَمْ فَي رُّوحْ اَلنِعْمَةْ؟³⁰وَحْنَا نْعَرْفُو لِي ڤَاْل: «أَنَا لِي نَدِي اَلتَارْ، أَنَا لِي نْجَازِي، يْڤُولْ اَلرَّبْ». وُتَانِي: «اَلرَّبْ يْحَاسَبْ شَعْبَهْ». ³¹وُأشْحَالْ يْخَوَفْ كِي اَلْوَاحَدْ يْطِيحْ فِي يَدِينْ اللهْ اَلْحَيْ!³²بَصَحْ أَتْفَكْرُوا يَامَاتْ اَللَوْلِينْ وِينْ عْرَفْتُو اَلنُورْ، جَاهَدْتُو وُصْبَرْتُو بَزَافْ عْلَى عْذَابْكُمْ. ³³وُرَاكُمْ مَنْ جِهَةْ مَعْرُوفِينْ بْوَاشْ عَيْرُوكُمْ وُتْعَدَبْتُو، وُمَنْ جِهَةْ خْرَى رَاكُمْ وَلِيتُو مْشَارْكِينْ مْعَ لِي سَبْقُوكُمْ وُتْعَدْبُوا عْلَجَالْ إِسْمْ اللهْ. ³⁴وَنْتُمْ رَاكُمْ شَارَكْتُو لْمَسْجُونِينْ عْدَابْهُمْ، وُقْبَلْتُو بَالْفَرْحَةْ كِي نَحَوَلْكُمْ دْرَاهَمْكُمْ، عْلَخَاطَرْ عَارْفِينْ بَلِي عَنْدْكُمْ كَنْزْ عَظِيمْ وُمَايَفْنَاشْ فَى السَمَوَاتْ،³⁵مَلاَ مَاتَتْخَلاَوْشْ عْلَى هَدْ اَلثِقَةْ لِي عَنْدْهَا أَجْرْ كْبِيرْ. ³⁶عْلَخَاطَرْ رَاكُمْ مَحْتَاجِينْ تْصَبْرُو، بَاشْ كِي تْخَدْمُو مَشِيئَةْ اللهْ يْكُونْ لِيكُمْ لِي وَعْدَهْ لِكُمْ. ³⁷وُبَعْدْ وَقْتْ قْصِيرْ «رَاحْ يْجِي لِي نْقَارْعُولَهْ وُمَا يَبْطَاشْ.³⁸وُالَبْنَادِيمْ لِي يَتَقِي اللهْ رَاهْ يْعِيشْ بَالْإِيمَانْ، وَإلاَ نْكَرْ إِيمَانَهْ، اللهْ مَايَفْرَحْشْ بِيهْ». ³⁹وُحْنَا مَاشِي كِيمَا هَدُوكْ لِتْخَلاَوْ عْلَى اَلْإِيمَانْ وُقَاسُو نْفُوسْهُمْ لَلَعْذَابْ، بَصَحْ حْنَا مَنْ هَدُوكْ لِي عَنْدْهُمْ اَلْإِيمَانْ بَاشْ يْرَبْحُو لَحْيَاةْ.

Chapter 11

¹وَالْإِيمَانْ هُوَ أَنُو نَتْيَقْنُو بَالشِي لِي نَتْرَجَاوَهْ بَلِي رَاحْ يَتْحَقَقْ، وُبَالصْوَالَحْ لِي مَانْشُوفُوهُمْشْ كَلِي رَاهُمْ صْرَاوْ. ²وَعْلَى اَلْإِيمَانْ شْهَدْ عْلَى شِي نَاسْ. ³وُبَالْإِيمَانْ نْعَرْفُو بَلِي اَلدَنْيَا تْخَلْقَتْ غِيرْ بْكَلْمَةْ اللهْ، وُحَتَى اَلشِي لِي نْشُوفُوهْ جَا مَنْ اَلشِي لِي مَانْشُوفُوهْشْ.⁴بَالْإِيمَانْ نْفَهْمُو بَلِي هَابِيلْ قَدَمْ ذَبِيحَة للهْ خِيرْ مَنْ خُوهْ قَايِينْ. وُعْلَى هَدِيكْ يَشْهَدْ عْلَى أَنُو تَقِي، كِي شَافْ اللهْ لَذْبِيحْتَهْ. وُحَتَى وَإلاَ رَاهْ مَاتْ، بَصَحْ مَازَلْنَا نْهَدْرُو عْلِيهْ.⁵بَالْإِيمَانْ تَرْفَدْ أَخْنُوخْ بَاشْ مَايْشُوفْشْ اَلْمُوتْ، وُمَاتْشَافْشْ عْلَخَاطَرْ اللهْ دَاهْ لْعَنْدَهْ. وُقَبْلْ مَا يَتَرْفَدْ كَانْ اللهْ شْهَدْ عْلِيهْ بَلِي كَانْ تْقِيْ. ⁶وُمَنْ غِيرْ اَلْإِيمَانْ مَانْقَدْرُوشْ نْعَجْبُو اللهْ، عْلَخَاطَرْ لاَزَمْ لِي يْجِي للهْ لاَزَمْ يَأْمَنْ بِيهْ وُبَلِي مَوْجُودْ، وُهُوَ لِي يْجَازِي لِي يْطَلْبُوهْ.⁷وُبَالْإِيمَانْ نُوحْ كِي شَافْ اَلْوَحْيْ خَبْرَهْ عْلَى الطُوفَانْ لِي رَاحْ يْكُونْ، بْنَى الْبَابُورْ بَاشْ يَسْلَكْ اَلْعَايْلَةْ نْتَاعَهْ، وُبِيهْ تْحَاسَبْ اَلْعَالَمْ، وُوَلَى وَرْثْ اَلْحَقْ لِي يْتَعْطَى بَالْإِيمَانْ.⁸وُبَالْإِيمَانْ إِبْرَاهِيمْ كِي دْعَاهْ اللهْ، سْمَعْ لَهْ وُبَالطَاعَةْ رَاحْ لَلَرْضْ لِي وَعْدُو اللهْ بَاشْ يَوْرَثْهَا، وُرَاحْ وُمَاعْلاَبَالُوشْ وِينْ رَاهْ غَادِي. ⁹بَالْإِيمَانْ تْغَرَبْ فَي اللَرْضْ لِي وَعْدَهْ بِهَا اللهْ كَلِي رَاهِي غْرِيبَةْ، وُسْكَنْ فْى لَخْيَامْ مْعَ إِسْحَاقْ وُيَعْقُوبْ لِي يْوَرْثُو مْعَاهْ هَدْ اَلْوَرْثْ لِي وَعْدَهْ اللهْ. ¹⁰عْلَخَاطَرْ إِبْرَاهِيمْ كَانْ يْقَارَعْ لَمْدِينَةْ لِي عَنْدْهَا لْسَاسْ، وَلِي ثْبَتْهَا وُبْنَاهَا اللهْ.¹¹بَالْإِيمَانْ سَارَةْ تَانِي دَاتْ اَلْقُدْرَةْ بَاشْ تَوْلَدْ ، وُهِيَ كْبِيرَةْ فَي السَنْ، وَلْدَتْ وْلَدْ، خَاطَرْشْ أَمْنَتْ بَالْلِي وَعْدْ وُهُوَ أَمِينْ. ¹²عْلَى هَادَاكْ اَلشِي غِيرْ مَنْ رَاجَلْ وَاحَدْ لِي هُوَ إِبْرَاهِيمْ وُكْبَرْ فْي لَعْمَرْ وُفِي أَخِرْ يَمَاتَهْ، رَّبِي رَجْعَهْ يَقْدَرْ يْكُونْ لِيهْ وْلاَدْ قَدْ نْجُومْ اَلسْمَا وُرْمَلْ لَبْحَرْ لِمَا يَتْحَسْبُوشْ.¹³وُفَي الْإِيمَانْ مَاتُو ڤَاعْ هَدُو النَاسْ، وُمَالَمْسُوشْ أَلِي وَعْدَهْ لْهُمْ اللهْ، بَصَحْ شَافُو هَدَكْ اَلْوَعْدْ مَنْ بْعِيدْ وُصَدْقُوهْ وُعَاشُوهْ، وُأَمْنُوا بَلِي هُمْ بَرْكْ بَرَاوِيَا وَضْيَافْ فْهَادْ اَلدَنْيَا. ¹⁴وَلِي يْڤُولُو هَدْ لَكْلاَمْ يْبَانُو بَلِي رَاهُمْ يْحَوْسُو عْلَى بْلاَدْ يَسَكْنُو فِيهَا.¹⁵وُلُوكَانْ خَمُو فْى لَبْلاَدْ لِي تْخَلاَوْ عْلِيهَا، كَانْ مُمْكِنْ يَرَجْعُو لِيهَا. ¹⁶بَصَحْ هُمْ دُرْوَكْ يَحَوْسُو عْلَى بْلاَدْ خِيرْ، يَعْنِي تَاعْ اَلسْمَا. عْلَى هَادِي اللهْ مَاحْشَمْشْ بِهُمْ بَاشْ يَتْسَمَى اَلْإِلَهْ نْتَاعْهُمْ، وَوْجَدْ لِيهُمْ مَدِينَةْ فَى السْمَا.¹⁷وُبَاْلِإيمَانْ إِبْرَاهِيمْ قَدَمْ وْلِيدَهْ إِسْحَاقْ كِي جَرْبَهْ اللهْ، قَدَمْ وْلِيدَهْ لْوَحِيدْ لِي جَاهْ بَالْوَعْدْ ¹⁸وَلَي اللهْ قَالَهْ بَلِي بْإِسْحَاقْ تْكُونْ لِيكْ ذُرِيَةْ. ¹⁹وُإِبْرَاهِيمْ أَمَنْ بَلِي الله يَقْدَرْحَتَى أَنُو يَحْيِيهْ مَنْ اَلْمُوتْ، وُرَجَعْلَهْ وْلِيدَهْ كِلِي رَاهْ رْجَعْ مَنْ اَلْمُوتْ.²⁰وُبَالْإِيمَاْن إِسْحَاقْ بَارَكْ وْلاَدَهْ يَعْقُوبْ وُعِيسُو بَصْوَالَحْ تَاعْ اَلْمُسْتَقْبَلْ. ²¹وُبَالْإِيمَانْ تَانِي يَعْقُوبْ قْبَلْ مَايْمُوتْ بَارَكْ كُلْ وَاحَدْ مَنْ وْلاَدْ يُوسَفْ، وُتَكَى عْلَى الْعَكَازْ تَاعَهْ بَاشْ يَسْجَدْ للهْ. ²²وُيُوسَفْ قَبْلْ مَا يمْوُتْ وَصَى بَنِي إِسْرَائِيلْ بَاشْ يَدِيوْ عْظَامَهْ مْعَهُمْ نْهَارْ يْخَرْجُو مَنْ مَصْرْ.²³وُبَالْإِيمَانْ مُوسَى كِي تَوْلَدْ، خْبَاوَهْ وَالْدِيهْ ثَلْتْ شْهُورْ، عْلَخَاطَرْ شَافُو الَوْلَدْ شْبَابْ، وُمَاخَافُوشْ مَنْ أَمْرْ فَرْعُونْ. ²⁴بَالْإِيمَانْ مُوسَى كِي كْبَرْ مَابْغَاشْ يَتْسَمَى وَلَدْ بِنْتْ فَرْعُونْ، ²⁵وُخِيرْ بَاشْ يَتْمَرْمَدْ مْعَ شَعْبْ اللهْ وُمَايْكُونْشْ لِيهْ لْوَقْتْ قْصِيرْ زَهْوْ اَلدَنْيَا وُدْنُوبْهَا، ²⁶وُحَسْبْ عَذَابْ لِي قَاسَهْ اَلْمَسِيحْ كْنَزْ كْثَرْ مَنْ الَكْنُوزْ لِي كَايْنَةْ فْي ڤَاعْ مَصْرْ، عْلَخَاطَرْ عَيْنِيهْ كَانُوا يْشُوفُو فَي الْمُكَافَئَةْ نْتَاعْ اللهْ.²⁷بَالْإِيمَانْ خَلَى مَصَرْ وُمَاخَافْشْ مَنْ اَلْمَلِكْ إِلاَ يَزْعَفْ، عْلَخَاطَرْ كَانْ قْوِيْ، وُكِلِي رَاهْ يْشُوفْ لِي مَايَتْشَافْشْ. ²⁸بَالْإِيمَانْ دَارْ عِيدْ اَلْفِصْحْ وُرَشْ دَمْ بَاشْ مَايْمَسْهَمْشْ مَلاَكْ اَلْمُوتْ لِي مَوَتْ اَلْمَزْيُودِينْ اَللَوْلِينْ نْتَاعْ بَنِي إِسْرَائِيلْ.²⁹بَالْإِيمَانْ اَلشَعْبْ قْطَعْ الَبْحَرْ اَلْأَحْمَرْ كِلِي رَاهْ يَتْمَشَى فْى أَرْضْ يَابْسَة، وُكِي بْغَاوْ اَلْمَصْرَيِينْ يْلاَحْقُوهُمْ غَرْقُوا فْى الَبْحَرْ. ³⁰وُبَالْإِيمَانْ طَاحَتْ لَسْوَارْ مْدِينَةْ أَرِيحَا مَنْبَعَدْ كِي طَافْ عْلِيهَا اَلشَعْبْ سَبْعَة يَامْ. ³¹وُبَالْإِيمَانْ رَحَابْ اَلزَانِيَةْ مَاتْهَلْكَتْشْ مْعَ النَاسْ لِي عْصَاوْ اللهْ، كِي رَحْبَتْ بْهَادُوكْ لِي يَتْجَسُو فْي بِيتْهَا.³²وَاشْ نْڤُولْ تَانِي؟ عْلَخَاطَرْ لاَزَمْنِي وَقْتْ بَاشْ نَهْدَرْ عْلَى جَدْعُونْ، وُبَارَاقْ، وُشَمْسُونْ، وُيَفْتَاحْ، وُدَاوَدْ، وُصَمُوئِيلْ، وَالْأَنْبِيَاءْ، ³³هَدُو ڤَاعْ بَالْإِيمَانْ، تْغَلْبُوا عْلَى مَمْلَكَاتْ، وُحَكْمُو بَالْحَقْ، وُوَصْلُو لَلْوَعْدْ نْتَاعْ اللهْ لِيهُمْ، وُغَلْقُو فَمْ اَلسْبُوعَا، ³⁴طَفَاوْ اَلنَارْ اَلْهَايْجَةْ، وُسَلْكُو مَنْ مُوتْ اَلسْيُوفَةْ، وُمَنْ ضُعْفْهُمْ وَلاَوْ قْوَيِينْ وُأَبْطَالْ يَرَبْحُو فَي الْحُرُوبْ، وُغَلْبُو بَزَافْ لْجُيُوشْ لْبَرَاوِيَةْ،³⁵وُفِيهْ نْسَا لِي اَلْمُوتَا تَاعْهُمْ رَجْعُولْهُمْ مَنْ اَلْمُوتْ وُقَامُو، وُوَحْدْ خْرِينْ قَبْلُو يَتْعَذْبُوا مَنْ غِيرْ اَلسْلاَكْ بَاشْ يْكُونْ لِيهُمْ لَحْيَاةْ اَلدَايْمَةْ. ³⁶وُنَاسْ خْرِينْ جَرْبُووُضَرْبُوهُمْ وُيَسْتَهْزَاوْ بِهُمْ، وُزَادُو قَيْدُوهُمْ بَالسْلاَسَلْ وُدَارُوهُمْ فَى الْحَبْسْ. ³⁷رَجْمُوهُمْ وُقَطْعُو فِيهُمْ بَالْمَنْشَارْ، وُقَتْلُوهُمْ بَالسِيفْ، وُلِي تْشَرْدُو خَلاَوْهُمْ يْلَبْسُوا جَلْدْ لَغْنَمْ وُلَمْعِيزْ، تْنَحَالْهُمْ كُلْشِي بَاشْ يَذَلُوهُمْ وُيَضْطَهْدُوهُمْ، ³⁸وُمَا سْتَهَلْهُمْشْ اَلْعَالَمْ، تَايْهِينْ فِي الصْحَارِي وُلَجْبَالْ وُالْغِيرَانْ وُلَحْفَارِي تَاعْ اَللَرْضْ.³⁹وُ ڤَاعْ هَدُو النَاسْ شَهْدُو عْلِيهُمْ بَالْإِيمَانْ، وُمَالَمْسُوشْ لِي وَعْدَهْ اللهْ، ⁴⁰عْلَخَاطَرْ اللهْ وْجَدْ لِينَا شِي مَاخِيرْ، بَاشْ اَلْوَعْدْ هَدَاكْ مَايْكُونْشْ كَامَلْ بْلاَ بِينَا.

Chapter 12

¹عْلَى هَدِي، حْنَا تَانِي عَنْدْنَا قَدْ اَلسْحَابَةْ نْتَاعْ اَلشْهُودْ لِي دَايْرِينْ بِينَا، مَلاَ نَتْخَلاَوْ عْلَى كُلْ شِي لِي ثْقِيلْ فَي حْيَاتْنَا وُخَاصَةً اَلدْنُوبْ لِي دَايَرْ بِنَا، وُنْجَاهْدُو صَابْرِينْ بَاشْ نَتْقَدْمُو لِلَحْيَاةْ اَلدَايْمَة لِرَاهِي قُدَامْنَا. ²وُنْرَكْزُو عِينِينَا عْلَى رَايَسْ إِيمَانْنَا لِي هُوَ يَسُوعْ الْمَسِيحْ لِي بِيهْ يْكُونْ إِيمَانْنَا كَامَلْ، وُبْسَبَةْ اَلْفَرْحَةْ لِي كَانَتْ قُدَامَهْ، تْحَمَلْ عْلَجَالْنَا اَلْمُوتْ عْلَى عُودْ اَلصَلِيبْ لِي بِيهْ كَسَرْ اَللَعْنَةْ، وُدُرْوَكْ مْجَمَعْ عْلَى يَمِينْ عَرْشْ اللهْ. ³مَلاَ خَمُو فَي لِي تْحَمَلْ لْعَدَاوَةْ تَاعْ اَلْمُذْنِبِينْ بَاشْ مَاتْعَيِوْشْ مَاتْفَشْلُوشْ فِي نْفُوسْكُمْ.⁴وَنْتُمْ مَزَالْ مَا جَاهَدْتُوشْ حَتَى لَلدَمْ، كِي رَاكْ تْحَارْبُو الْخَطِيَةْ، ⁵وَاشْ! وَاقِيلاَ نْسِتُو تَعْلِيمْ اللهْ لِيْكَلَمْكُمْ بِهْ كَلِي رَاكُمْ وْلاَدَهْ: «يَاوَلْدِي مَاتَحْڤَرْشْ تَأْدِيبْ اللهْ، وُمَاتَزْعَفْشْ كِي يْوَبَخْ فِيكْ. ⁶عْلَخَاطَرْ لِي يْحَبَهْ اللهْ يْأَدْبَهْ، وُيَضْرَبْ كُلْ وَاحَدْ لِيصَارْ وَلْدَهْ».⁷وَإِلاَ كُنْتُو تْحَمْلُو تَرْبِيَةْ اللهْ رَاحْ يَتْمَشَى مْعَاكُمْ كَلِي رَاكُمْ وْلاَدَهْ. مَلاَ شْكُونْ هُوَ اَلْوَلْدْ لِي مَأَدْبَهْشْ بُوهْ؟ ⁸بَصَحْ إِلاَ كُنْتُو مَاشِي مْأَدْبِينْ، وَلِي اَلنَاسْ ڤَاعْ يَتْشَرْكُو فِيهْ، مَلاَ رَاكُمْ وْلاَدْ غِيرْ شَرْعَيِينْ وُمَاشِي وْلاَدَهْ.⁹بْلاَمَا نَنْسَاوْ بَلِي اَلْأَبَاءْ اَلْجَسَدَيِينْ نْتَاعْنَا كَانُو يْأَدْبُو فِينَا وُكُنَا نَحْتَرْمُوهُمْ، مَلاَ مَاشِي لاَزَمْ نْقَدْرُو فَي اللَوَلْ بَابَاتْ اَلْأَرْوَاحْ، بَاشْ تْكُونْ لِينَا لَحْيَاةْ؟ ¹⁰عْلَخَاطَرْ أَبَائْنَا اَللَرْضَيِينْ أَدْبُونَا عْلَى حْسَابْ وَاشْ يْعَرْفُو لِوَقْتْ قْصِيرْ، بَصَحْ بُونَا لِي فَسْمَا أَدَبْنَا لْنَفْعَنَا، بَاشْ نَشْتَرْكُو مْعَاهْ فَي الْقَدَاسَةْ كِيمَا هُوَ مْقَدَسْ ¹¹وُڤَاعْ تَأْدِيبْ لِيْكُونْ دُرْوَكْ يَتَنْحَسَبْ تَاعْ اَلْحُزْنْ وُمَاشِي لَلْفَرْحَةْ، بَصَحْ فَى تَالِي رَاحْ يْمَدْ لَلِي فَاتُو مَنَهْ ثَمْرَةْ تَاعْ اَلْحَقْ وُالسَلاَمْ.¹²مَلاَ شَمْخُو عْلَى يَدِيكُمْ وُرَجْلِيكُمْ اَلْفَشْلِينْ بَاشْ يَتْقَوَاوْ، ¹³وُخَلِيوْ رَجْلِيكُمْ يَتْمَشَاوْ فَي طْرِيڤْ مُسْتَقِيمَ، بَاشْ لَعْرَجْ يَبْرَّا فِيهَا وُمَايَتْعَثَرْشْ.¹⁴حَوْسُوا عْلَى لَهْنَا مْعَ ڤَاعْ اَلنَاسْ، وُلَقْدَاسَةْ لِي مَنْ غِيرْهَا وَاحَدْ مَا يَقْدَرْ يْشُوفْ اللهْ، ¹⁵وُحَرْزُو رْوَاحْتِيكُمْ بَاشْ مَايَتَحْرَمْ تَا وَاحَدْ مَنْ نِعْمَةْ اللهْ، بَاشْ مَايَتَخْلَقْشْ اَلْحِقْدْ بِينَاتْكُمْ لِيَقْدَرْ يَنْجَسْ بَزَافْ اَلنَاسْ. ¹⁶وُرَدُو بَالْكُمْ بَاشْ مَايْكُونْشْ فِيكُمْ لِي زْنَى وَلاَ لِي مَاحْتَرَمْشْ اللهْ كِيمَا دَارْ عِيسُو، لِي بَاعْ حَقَهْ عْلَجَالْ طَبْسِي مَاكْلَةْ. ¹⁷وُرَاكُمْ تْعَرْفُو بَالشِي لِي صَارْ مْنَبَعْد، كِي بْغَا يُورَثْ اَلْبَرَكَةْ تَرْفَضْ، وُمَلْقَاشْ كِيفَاشْ يْتُوبْ حَتَى وَإلاَ كَانْ بْغَاهَا بَالدْمُوعْ.¹⁸عْلَخَاطَرْ مَاجِيتُوشْ لَجْبَلْ لِيَتَلْمَسْ لِي فِيهْ نَارْ شَاعْلَةْ، وُ الظَّلْمَةْ لِي مَضْبَبَةْ وُالزَوْبَعَةْ، ¹⁹وُعْيَاطْ اَلْبُوقْ وُصُوتْ يَتْكَلَمْ، وُلِي سَمْعُو طَلْبُوا بَاشْ مَايْزِيدُوشْ يَسَمْعُو وَلاَ كَلِمَةْ. ²⁰عْلَخَاطَرْ مَاحْتَمْلُوشْ وَاشْ أَمَرْهُمْ بِهْ، «وُلُوكَانْ كَاشْ بْهِيمَةْ تَتَلْمَسْ الَجْبَلْ يَرَجْمُوهَا وُيْمَوْتُوهَا». ²¹وُكَانْ اَلْمَنْظَرْ يْخَوَفْ حَتَى ڤَالْ مُوسَى: «أَنَا خَايَفْ وُنَرْجَفْ»²²وُرَاكُمْ قْرَبْتُو لَجْبَلْ صَهْيُونْ، وُلَمْدِينَةْ اللهْ اَلْحَيّْ: أُورْشَلِيمْ تَاعْ اَلسَمَا، وُأُلُوفْ اَلْمَلاَيْكَةْ لِي دَايْرِينْ حَفْلَةْ، ²³وُكَنِيسَةْ اَللَوْلِينْ مَكْتُوبِينْ فَى السْمَا، لِعَنْدْ اللهْ لِي يْحَاسَبْ اَلْكُلْ، وُلَرْوَاحْ اَلنَاسْ اَلْكَامْلِينْ لِي يَتَقِيوْ اللهْ، ²⁴وُيَسُوعْ وَسِيطْ اَلْعَهْدْ اَلْجَدِيدْ، وُدَمْ لِيَتْرَشْ لِيَتْكَلَمْ خِيرْ مَنْ هَابِيلْ.²⁵حَرْزُوا بَاشْ تْسَمْعُوا للهْ لِي يْكَلَمْكُمْ. عْلَخَاطَرْ إِلاَ كَانُوا هَدُوكْ مَاسَلْكُوشْ، كَانْ عْلَخَاطَرْ رَفْضْ يَسْمَعْ اللهْ عْلَى اللَرْضْ، مَلاَ حْنَا تَانِي مَانْسَلْكُوشْ إِلاَ رْفَضْنَا اللهْ لِي يْكَلَمْنَا مَنْ اَلسْمَا! ²⁶اَلْلِي صُوتَهْ زَعْزَعْ اَللَرْضْ فْي دَكْ اَلْوَقْتْ، وُدُرْوَكْ وْعَدْ وُڤَالْ: «خَطْرَةْ خْرَى رَاحْ نْزَلْزَلْ مَاشِي بَرْكْ اَللَرْضْ، بَصَحْ اَلسْمَا تَانِي»²⁷وُكِي ڤَالْ «خَطْرَةْ خْرَا» حَابْ يْڤُولْ بَلِي رَاحْ يَنَحِي لِي يَتْزَعْزَعْ، وُلِي مَايَتْزَعْزَعْشْ يَخَلِيهْ ثَابَتْ. ²⁸وُعْلَى هَدْ اَلشِي رَاحْ يْكُونْ لِينَا مَلَكُوتْ لِمَا يَتْزَعْزَعْشْ، وُيْخَصْنَا نْشَكْرُو اللهْ وُنْبَيْنُولُو اَلْعِبَادَةْ نْتَاعْنَا لِيهْ بْكُلْ خُشُوعْ ²⁹وُتَقْوَى.عْلَخَاطَرْ «رَّبْنَا كِي النَارْ لِي تَاكُلْ».

Chapter 13

¹خَلِيوْ لْمَحَبَةْ بِينْ اَلْخُوتْ تْكُونْ ثَابْتَةْ فِيكُمْ. ²وُمَا تَنْسَاوْشْ تْضِيفُو الَنَاسْ اَلْبَرَانِيَةْ، عْلَخَاطَرْ بَعْضْ اَلنَاسْ ضَيْفُو اَلْمَلاَيْكَةْ وُمَاعَرْفُوشْ.³تْفَكْرُو لِي رَاهُمْ فَي الْحَبْسْ كَلِي رَاكُمْ مْعَاهُمْ، وُتْفَكْرُو اَلْلِي يَتْعَذْبُوا كَلِي رَاكُمْ تَتْعَذْبُو مْعَاهُمْ. ⁴لاَزَمْ كُلْ وَاحَدْ يَحْتَرَمْ اَلزْوَاجْ، وُلاَزَمْ تْكُونْ اَلْعَلاَقَةْ بِينْ اَلزَوْجْ وَالزَوْجَةْ نْقِيَةْ، بَصَحْ لِي يَزْنُو وُلِيْفَسْدُو رَاحْ يْعَاقَبْهُمْ اللهْ.⁵مَاتْخَلِيوْشْ مَحَبَةْ دْرَاهَمْ تْخَسَرْ حْيَاتْكُمْ وُعْلاَقَتْكُمْ بَاللهْ، بَصَحْ كُونُو قَانْعِينْ بَالْلِي عَنْدْكُمْ، عْلَخَاطَرْ اللهْ ڤَالْ: «مَانْخَلِيكْشْ وُمَانَنْسَاكْشْ». ⁶وَحْنَا نْڤُولُوا وَاثْقِينْ: «مَاعَنْدِي مَنْ وِينْ نْخَافْ عْلَخَاطَرْاَلرَّبْ هُوَ لِيْعَاوَنْنِي، وَاشْ رَاحْ يْدِيرْ الَبْنَادَمْ؟»⁷تْفَكْرُوا اَلنَاسْ لِي رَشْدُوكُمْ وُهَدْرُولْكُمْ عْلَى كَلِمَةْ اللهْ. شُوفُو لَحْيَاتْهُمْ فَي الْإِيمَانْ بَاشْ تَشَبْهُوهُمْ وُتَتْعَلْمُو مَنْهُمْ. ⁸يَسُوعْ اَلْمَسِيحْ هُوَ لْأَمْسْ وَالْيُومْ وُلِلَبْدَا.⁹مَاتْخَلُوشْ اَلتَعَالِيمْ اَلْغَالْطَةْ وُلَغْرِيبَةْ تْجَرْ فِيكُمْ، عْلَخَاطَرْ مْلِيحْ أَنُو اَلْقَلْبْ يْكُونْ ثَابَتْ بَالنِعْمَةْ، وُمَاشِي بْعَادَةْ وَلاَ طْعَامْ لِي مَانْفَعْشْ لِي كْلاَوْ مَنْهَا. ¹⁰وُحْنَا عَنْدْنَا «مَذْبَحْ»، وُلِي يْخَدْمُو فَي الْهَيْكَلْ مَاعَنْدْهُمْشْ اَلْحَقْ يَكْلُو مَنَهْ. ¹¹وُالْحَيَوَانَاتْ اَلِي بْدَمْهَا يَدْخَلْ رَايَسْ اَلْكَهَنَةْ لَلْمَوْضِعْ «اَلْمُقَدَسْ بَزَافْ»، رَاحْ تَتَذْبَحْ بَرَّا الْخِيَامْ.¹²عْلَى هَدِي حَتَى يَسُوعْ بَاشْ يْقَدَسْ اَلشَعْبْ بْدَمَهْ، تْأَلَمْ بَرَّا بَابْ لَمْدِينَة. ¹³مَلاَ لاَزَمْ نْخَرْجُو لِيهْ بَاشْ نْرَفْدُو اَلْعَاْر نْتَاعَهْ. ¹⁴عْلَخَاطَرْ مَاعَنْدْنَاشْ مْدِينَةْ فْي هَدْ اَلدَنْيَا، وُرَانَا نْحَوْسُو عْلَى لَمْدِينَةْ اَلدَايْمَةْ.¹⁵وُبَالْمَسِيحْ، خَصْنَا نْجِيوْ كُلْ خَطْرَةْ عَنْدْ اللهْ ذَبِيحَةْ عِبَادَةْ، يَعْنِي بَالْفُمْ لِيْسَبْحَهْ وُلِيَشْهَدْ لَهْ. ¹⁶وُمَاتَنْسَاوْشْ تْدِيرُو اَلْخِيرْ وُتْسَاعْدُو اَلْمَغْبُونِينْ، عْلَخَاطَرْ بْهَدْ اَلشِي لِي يَفْرَحْ اللهْ. ¹⁷سَمْعُو لَلْمَسْؤُولِينْ نْتَاعْكُمْ وُدِيرُوا بَكْلَامْهُمْ، عْلَخَاطَرْ رَاهُمْ يَسَهْرُو عْلَجَالْ فَايْدَتْكُمْ اَلرُّوحِيَةْ وُرَاحْ يَتْحَسْبُو عْلَى دَكْ اَلشِي، وُبَالْفَرْحَةْ يْدِيرُو اَلْخَدْمَةْ تَاعْهُمْ بْلاَ مَا يْشَتْكِيوْ، وُلُوكَانْ مَاتْسَمْعُولْهُمْشْ مَاتْسَتْفَادُو وَالُو.¹⁸صَلِيوْ عْلَجَالْنَا، عْلَخَاطَرْ رَانَا مَتْيَقْنِينْ بَلِي اَلضَمِيرْ نْتَاعْنَا رَاهْ صَالَحْ، وُنَبْغِيوْ نْدِيرُو كُلْشِي مْلِيحْ فَي حْيَاتْنَا. ¹⁹وُرَانِي نَطْلَبْ مَنْكُمْ تْصَلِيوْ كْثَرْ بَاشْ نْوَلِى عَنْدْكُمْ بَالْخَفْ.²⁰وُرَّبْ إِلَهْنَا لِي حْيَا مَنْ اَلْمُوتْ رَاعِينَا وُسِيدْنَا يَسُوعْ اَلْمَسِيحْ، بَدَمْ اَلْعَهْدْ اَلدَايَمْ، ²¹بَاشْ يَخَلِيكُمْ قَادْرِينْ تْخَدْمُو اَلْأَعْمَالْ اَلصَالْحَةْ لِتْكَمَلْ اَلْمَشِيئَةْ نَتَاعَهْ، لِي يَخْدَمْ فِيكُمْ وَاشْ لِي يَرْضِيهْ بَالْمَسِيحْ، اَلْلِي عَنْدُو اَلْعَزْ لِلَبْدَا. أَمِينْ.²²وُنَطْلَبْ مَنْكُمْ يَاخُوتِي تْقَبْلُو كَلِمَةْ اَلتَشْجِيعْ بَالصْبَرْ، عْلَخَاطَرْ رَاهْ قْلِيلْ وَاشْ كْتَبْتَلْكُمْ. ²³حَبِيتْ نَخْبَرْكُمْ بَلِي رَاهْ خُونَا تِيمُوثَاوَسْ خْرَجْ مَنْ اَلْحَبْسْ، لِي رَاحْ قْرِيبْ نْجِي مْعَاهْ نْشُوفْكُمْ.²⁴سَلْمُو عْلَى ڤَاعْ اَلْمَسْؤُولِينْ تَاعْكُمْ وُعْلَى ڤَاعْ اَلْخُوتْ اَلْقِدِيسِينْ. رَاهْ يَسَلْمُو عْلِيكُمْ لِي هُمْ مَنْ إِيطَالْيَا. ²⁵نِعْمَةْ اللهْ تْكُونْ مْعَكُمْ ڤَاعْ. آمِينْ.

James

Chapter 1

¹يعَْقوُبْ، الْعبَْدْ تاَعْ الََّْله و الْرَّبْ يسَُوعْ الْمَسِيحْ، يْبلَغَّْ الْسْلَامْ لقَْباَيلَْ الْثنْاَعَشْ الِيّ كَانوُا مَتشَْتتِْينْ. ²افرَّْحُوا ياَخُوتِي كِتفْوُتوُافِي مْحَاينَْ مَخْتاَلْفِينْ، ³وْ عَارْفِينْ بلَِيّ وَقْتْ مَاتجَْرَّبْتوُا فْإيِمَانْكُمْ غَادِي يْوَلِيّ عَنْدْكُمْ الْصْبرَْ⁴وَ الْصْبرَْ تاَعْكُمْ إِيلِيقْ يكَْمَلْ ، باَشْ تكُْونوُامَكْمُولِينْ مَشِّي ناَقْصِينْ فِي حَتىَّ حَاجَة. ⁵وْ بصََّحْ إِلَا كَانْ كَاشْ وَاحَدْ فِيكُمْ ناَقصَْ الْحِكْمَة،يْلِيقْ يطَْلبُْهَا مَنْ لَّْله الِيّ يعَْطِي كُلْ وَاحَدْ باَلْخَاوَة وْ مَيْلوُمْ حَتىَّ وَاحَدْ ، وْهُوَ غَادِي يعَْطِيلهَ.⁶بصََّحْ يطَْلبَْهَا باَلْإِيمَانْ بْلَامَا يْشَكْ ، عْلىَ خَاطَرْ الْمَشْكَاكْ يتَشَْبهَّْ للَْمُوجَة تاَعْ لبَْحَرْ الِيّ تحَْرَّكْهَاالْرِّيحْ وْ تڤَلْبَْهَا. ⁷كِيمَا هداَ بْلَا مَيطَْمَعْ يدَِيّ يدَِيّ شِي حَاجَة مَنْ عَنْد الْرَّبْ. ⁸عْلىَ خَاطَرْ لبَْناَدمَْالِيّ عَنْدهَْ كْثرَْ مَنْ الْرَّايْ مَيتَبْتَشْْ فِي طْرِيڤهَْ.⁹وَلِيّ كَانْ ڤلَِيّلْ وْ هُوَ يفَْتاَخَرْ عْلىَ خَاطَرْ الَّْْله رْفعَْمَنْ شَانهَْ، ¹⁰وَالِيّ مْرَفهَّْ يفَْتاَخَرْ عْلىَ خَاطَرْ الَّْْله رَدهَّ مَتوَْاضَعْ، عْلىَ خَاطَرْ يْشَبهَّْ للَحَّْشِيشْ الِيّمَايْدوُمْشْ. ¹¹كِي تشَْرَقْ الْشَّمْس الْحَارَّة، ييَْبسَْ الْحْشِيشْ، وتطِْيحْ الْوَرْد الْتاَّعَهْ يْمُوتْ. هَكَّايذَْبلَْ الْمَرَفهَّْ الْمَشْغوُلْ بحَْياَتهَْ.¹²سَعْداَتْ الِيّ صْبرَْ فاَامَحْنةَ، عْلىَ خَاطَرْ كِيخَْرُجْ مَنْهَا يْناَلْ"تاَجْ الْحَياَة" الِيّ وْعَدْ بِيه الْرَّبْ للَِيبَْغوُهْ. ¹³إِلَأ شِي وَاحَدْ تجَْرَّبْ مَخَصَّهْشْ يْڤوُلْ " الَّْْله هُوَلِجَرَّبْنِي"، عْلىَ خَاطَرْ الَّْْله مَيْجَرَّبْشْ باَلْشَّرْ، وْ هُوَ مَايْجَرَّبْ حَتىَّ شِي وَاحَدْ.¹⁴بصََّحْ كُلْ وَاحَدْيتَجَْرَّبْ إِلَا غَرَّاتهَْ الْشَّهْوَة تاَعَهْ. ¹⁵وَ الْشَّهْوَة إِلَا رَفْدتَْ توَْلدَْ الْدْنوُبْ، وَالْدْنوُبْ إِلَا كَبْرُوا يدَوُّاللَْمُوتْ. ¹⁶مَتنْْخَدْعُوشْ ياَ خُوتِي لعَْزَازْ.¹⁷كُلْ هْدِيةَ صَالْحَة وْ كُلْ مَوْهِبةَ مَكْمُولةَ هِيَ فوُڤْ،جَايةَّ مَنْ عَنْدْ الْآبْ تاَعْ الْنوُّرْ، الِيّ مَيتَبْدَلَّْشْ مَايْدوُرْشْ فِي هَدرَّْتهَْ. ¹⁸باَلَْامْر تاَعَهْ وْلدَْناَ بْكَلْمَةالْحَقْ باَشْ نْكُونوُا الْغلَةَّ الْلوَّْلةَ مَنْى الِيّ خْلقَْهُمْ.¹⁹إِلِيقْ تعَرَّْفوُا ياَخُوتِيلعَْزَازْ، بلَِيّ كُلْ وَاحَدْ فِيكُمْ يْكُونْ يسَْمَعْ بلَْخُفْ، وَيْكُونْ رْزِينْ فِي هَدْرَتهَّْ، مَيزَْعَفْشْ بلَْخُفْ ، ²⁰عْلىَ خَاطَرْ الِيّ يزَْعَفْ مَيرَْضِيشْ الَّْله. ²¹عْلىَ هَادْ الْشِّي ڤلَْعوُا عْلِيكُمْ كُلْ حَاجَة مَنْجُوسَة وْكَترَْتْ الْشَّرْ، وَقبَّْلوُا باَلْتوََّاضُعْ الْكْلَأمْ الِيّ زَرْعَه الَّْْله فِيكُمْ رَاهْ هَادْ لكَْلَامْ هُوَ الِيّ يْنجََّمْ يْسَلكَّْحْياَتكُْمْ.²²بصََّحْ دِيرُوا بكَْلَامْ الَّْله، مَشِّي غِيرْ تسََّمْعوُه وَلَّا رَاكُمْ تخََّدْعُوا فِي رْوَاحْكُمْ. ²³عْلى ىَخَاطَرْ الِيّ يسَْمَعْ كْلَامْ الَّْله وْ مَيْدِيرْشْ بِيه، يْشَبهَّْ لْوَاحَدْ يْشُوفْ فاَلْمْرَايةَ وَجْهَه الِيّ توَْلدَْ بِيه، ²⁴وْ غِيرْ يْشُوفْ رُحَهْ وَ يْرُوحْ، وْ ينَْسَى رُحَهْ كِيفاَهْ داَيرَْ. ²⁵وْ بصََّحْ الِيّ يْشُوفْ فاَلْشَّرِيعةَ الِيّهِيَ -شَرْعْ الْحُرِيةَّ- وْمَاشِي سَمْعهَ وْ ينَْسَاه، بصََّحْ يثَبْتَْ فِيه وَيْدِير بِيه، يْباَرْكَه الَّْله فْڤاَعْ الْشِّيلِيْدِيرَه.²⁶وْإِلَا كَانْ شِي وَاحَدْ يْشُوفْ رُوحَهْ مَتدْيَنَّْ، وْهُوَ مَيتَحَْكَّمْشْ فِي لْسَانهَ، يخَْدعَْ فِيرَسَهْ، وَ الْدِيّنْ تاَعَه. ²⁷الْدِيّنْ الْصْحِيحْ وَ الْنْقِي عَنْد الَّْله الَْأبْ هُوَ: كِيتَهَْلىَّ الْوَاحَدْ فاَلْيْتمََى وَالْهَجَّلَاتْ الِيّ عَايْشِينْ فاَلْمَحْنةَ وْ يحَْرَزْ رُحَهْ مَوْسَخْ الْدنَّْياَ.

Chapter 2

¹ياَخُوتِي، مِينْ رَاكُمْ مَىمْنِينْ بْرَبْناَ يسَُوعْ الْمَسِيحْ، رَبْ الْمَجْد، مَخَصْكُمْشْتعْاَمْلوُا الْناَّسْ باَلْوْجُوهْ. ²عْلىَ خَاطَرْ إِلَا دخََلْ شِي رَاجَلْ للَْإِجْتِمَاعْ تاَعْكُمْ وْ هُوَ لَابسَْ خْوَاتمَْتاَعْ دْهَبْ وْ لَابسَْ قشَْ جْدِيدْ، وْ فاَتْ وَحْداَخُرْ لَابسَْ قشَْ مْڤطََّعْ، ³وْ شَفْتوُا هَداَكْ الِيّ لَابسَْقشَْ جْدِيدْ وْ ڤلُْتوُلهَ: " أڤُعْدُْ أنَتَ فِي هَادْ الْمَوْضَعْ لمَْلِيحْ". وْ ڤلُْتوُا للَْڤلَِيّلْ " أوُْڤفُْ أنَْتَ تمَْ" وَلاَّ:"جَمَّعْ حْدىَ رَجْلِي". ⁴كِيفاَشْ هْناَ مَرَاكُمْشْ تتَعْاَمْلوُا باَلْوْجُوه بِيناَتكُْمْ، وْ وَلِيّتوُا تحََّكْمُوا بْتخَْمَامْالْشَّرْ؟⁵سَمْعوُا ياَخُوتِي:" وَشْ الَّْله مَخْتاَرْشْ لڤَلَْالِيلْ لِفْهَادْ الْدنَّْياَ باَشْ يْكُونوُا مَترَْفْهِينْ فاَلْإِيمَانْ،وَ يوََّرْثوُا مَمْلكََة الَّْْله وْ لِيّ وْعَدْ بِيهَا هَادوُكْ الِيّ يبَْغوُه؟ ⁶بصََّحْ نْتوُمَا طَيحَّْتوُا مَنْ قِيمَة الْڤلَْالِيلْ. مَشِّي المَرْفْهِينْ هُمَا الِيّ يظََّلْمُوكُمْ وَ يْجَرُّوكُمْ للَْداَرْ الْشْرَعْ؟ ⁷مَاشِي هُمَا الِيّ كَانوُا يْڤوُلوُا كْلَامْمَشِّي مْلِيحْ عْلىَ اسْمْ الْشْباَبْ الِيّ تسَْمِّيتوُا بِيه؟⁸وِلَا كُنْتوُا الْدِيّرُوا باَلْوْصِيةَّ الِيّ فاَلْشَّرِيعةَ وَالِيّ هِيَ فِي كْتاَبْ الَّْله تڤْوُلْ: " خَصَّكْ تبَْغِي الِيّ ڤرِْيبْ لِيكْ كِمَا تبَْغِي رُوحَكْ"، رَاكُمْ الْدِيّرُواحَاجَة مْلِيحَة. ⁹وْ بصََّحْ إِلَا كُنْتوُا تتَعْاَمْلوُا باَلْوْجُوهْ، رَاكُمْ تدَنَّْبوُا، وَ الْشْرَعْ يحَْكَمْ عْلِيكُمْ عْلىَخَاطَرْشْ مَادِرُّوشْ بِيه.¹⁰وَنْتوُمَا تعَرَّْفوُا بلَِيّ الِيّ يْطِيعْ ڤاَعْ لوَْصَاياَ الِيّ فاَلْشَّرِيعةَ تاَعْمُوسَى، وَيْخَالفَْ وَحْدةَ مَنْهَا، رَاهْ دْنبَْ فِي حَقْ ڤاَعْ الْشَّرْعْ. ¹¹عْلىَ خَاطَرْ ڤاَعْ الِيّ ڤاَلْ:"مَاتزَْنِيشْ" ڤاَلْ تاَنِي: " مَاتكَْتلُْشْ". وْ إِذاَ مَزْنِيتشْْ بصََّحْ كْتلَْتْ، رَاكْ حَالفَْتْ الْشَّرِيعةَ.¹²إِمَلَاتكَْمْلوُا وْ تعْاَمْلوُا كِيمَا الْناَّسْ الِيّ يْحَاكَمْهُمْ الَّْله باَلْشَّرْعْ الْحُرِيةَّ. ¹³يْلِيقْ يْكُونْ الْحُكْمْ مَيرَْحَمْشْعْلىَ الِيّ مَفِيهُمْشْ الْرَّحْمَة، وْ بصََّحْ الْرَّحْمَة تغَْلبَْ الْحُكْمْ.¹⁴شَهِيَ الْفاَيْدةَياَخُوتِي إِلَا ڤاَلْ شِي وَاحَدْ بلَِيّ عَنْدهَْ إِيمَانْ بصََّحْ مَعنَْدهَْشْ الَْأعْمَالْ، كِيفاَشْ زَعْمَا هَادْ الْإيمَانْيْنجََّمْ يْسَلْكَهْ؟ ¹⁵وْإِلَا كَانْ شِي أخَْ وَلَّا أخُْتْ مَعنَْدْهُمْشْ شَيلَبَّْسُوا وْ مَعنَْدْهُمْ شَاياَكْلوُا، ¹⁶وْ ڤاَلْهُمْكَاشْ وَاحَدْ فِيكُمْ:" رُوحُوا الَّْْله يْسَهَّلْ عِلْيكُمْ، أدَفَّوُا وْ كُولوُا غَاياَ"، بصََّحْ مَعْطِيتهُُمْشْ ه هَذاَكْالْشّْي الِيّ مَسْتحَْقْيِينْ، شَهِيَ الْفاَيْدةَ مَنْ هَادْ الْشِّي؟ ¹⁷وْهَكَّا حَتىَّ الْإِيمَانْ، إِذاَ كَانْ وَحْدهَ بْلَاالَْأعْمَالْ، يتَسَْمَّى رَاهْ مَيتَّْ.¹⁸بصََّحْ يقَْدرَْ شِي وَاحَدْ يْڤوُلْ:" أنَْتَ عَ،ْدكَْ الْلإِيمَانْ، وْ أنَاَ عْنْدِيالَْاعْمَالْ. وَرِّيلْي الْإيمَانْ نْتاَعَكْ بْلَا الَْأعْمَالْ وْأنَاَ غَادِي نْوَرِّيلكَْ الْإِيمَانْ تاَعِي باَلَْاعْمَالْتاَعِي". ¹⁹أنَْتَ تآْمَنْ بلَِيّ الَّْله وَاحَدْ، هَأدْ الْشِّي مْلِيحْ. بصََّحْ حَتىَّ الْشَّياطِينْ يْآمْنوُا بْهَادْ الْشِّي وْيتَرَْعْدوُا باَلْخَوْفْ! ²⁰بصََّحْ شَابْغِيتْ تعَْرَفْ ياَ قْلِيلْ لفَْهَامَة بلَِيّ الْإِيمَانْ بْلَا الَْأعْمَالْ مَيتَّْ؟²¹وَاشْ مَاشِي باَلَْأعْمَالْ وَلىَّ بوُناَ إِبْرَاهِيمْ مَتقَِّي الَّْله، مَلِيّ مَدْ وَلْدهَ إِسْحَاقْ عْلىَ الْمَذْبحَْ؟ ²²شَفْتوُا بلَِيّ الْإِيمَانْ نْتاَعَهْ كَانْ مْعَ الَْأعْمالْ تاَعَهْ، وْ بلَِيّ باَلَْأعْمَالْ كَمَّلْ الْإيمَانْ، ²³وْهَكَّا كْمَلْداَكْ الْشِّي الِيّ جَا فاَلْكْتاَبْ " آمَنْ ابْرَاهِيمْ باَلَّْله وَ انْتحَْسْبتَلْهَْ بِرْ"، وَ تسَْمَّى خَلِيلْ الَّْله. ²⁴هَانْتوُمَاشَفْتوُا كِيفاَشْ باَلَْأعْمَالْ يْوَلِيّ الْبْناَدمَْ مَتقَِّي، مَشِّي غِيرْ باَلْإِيمَانْ وَحْدهَ.²⁵وْ حَتىَّ رَاحَابْالْزَّانْيةَ، ياَكْ وَلَّاتْ مَتقَِيَّّ الَّْله باَلَْأعْمَالْ، مَلِيّ رَحْبتَْ باَلْرُّسُلْ وْهَرّْبتَهُْمْ مَنْ طْرِيڤْ وَحْدخُْرَى؟ ²⁶عْلىَ خَاطَرْ كِيمَا الْذاَّتْ بْلَا رُوحْ يْكُونْ مَيتَّْ، هَكَّا تاَنِي الْإِيمَانْ بْلَا الَْأعْمَالْ يْكُونْ مَيتَّْ.

Chapter 3

¹ياَخُوتِي مَخْصْكُمْشْ تكُْونوُا ڤاَعْ مُعلَِمِّينْ، عَارْفِينْ بلَِيّ حْناَ الْمُعلَِمّْينْ غَادِينْتحَْاكْمُوا بْحُكْمْ صْعِيبْ مَنْ الْناَّسْ وَحْدخُْرِينْ! ²عْلىَ خَاطَرْ ڤاَعْ كِيمَا رَاناَ نغَلَّْطُوا فِي بزََّافْأمُُورْ . وْ إِلَا شِي وَاحَدْ مَيغَْلطَْشْ فِي كْلَامَهْ يتَسَْمَّى رَاجَلْ مَكْمُولْ، وْ قاَدرَْ يتَحَْكَّمْ فِي رُوحَهْ.³هَيلََا لعَْوَادْ، إِداَ درَْناَلْهَا الْلْجَامْ فِي فمُْهَا باَشْ تسَْاعَفْناَ، رَاهْ نمََشُّوهَا كِيمَا نبَْغوُا. ⁴هَيلََا الْفْلَايكَْتاَنِي ، حَتىَّ وْلوُكَانْ هِيَ كْبِيرَة، تمَْشِّيهَا رِيحْ قْوِيةَ، غِيرْ بْدفَةَّ صْغِيرَة بزََّافْ يْوَجَّهْهَا هَداَكْهَداَكْ الِيّ يْصُوڤهَْا وِينْ مَا بْغىَ.⁵هَكَّا حَتىَّ الْسَانْ، هُوَ غِيرْ طَرْفْ صْغِيرْ ، بصََّحْ يْدِيرْ بزََّافْحْوَايجَْ، نْشُوفوُا كِيفاَشْ شُعْلةَ صْغِيرَة تاَعْ الناَّرْ، تحَْرَڤْ غَابةَ! وَ الْسَانْ ناَرْ! ⁶فِيهْ ڤاَعْ الْشَّرْ .هُوَ طَرْفْ مَنْ الْذاَّتْ تاَعْناَ بصََّحْ يْنجََّسْهَا ڤاَعْ، وْ يحَْرَڤْ الْدنَّْياَ، باَلْناَّر الِيّ تجِْي مَنْ جَهَنمَّْ.⁷وَالْبْناَدمَْ يقَْدرَْ يتَحَْكَّمْ فْڤاَعْ لوَْحُوشْ وَ الْطْيوُرْ و الْحَيوََناَتْ الِيّ تزَْحَفْ وْ الِيّ فاَلْبْحَرْ، وْ هَداَكْالِيّ داَرَهْ. ⁸بصََّحْ الْسَانْ، حَتىَّ وَاحَدْ مَايتَحَْكَّمْ فِيهْ. هُوَ شَرْ مَيغَلَّْبهَ حَتىَّ وَاحَدْ، وَ مْعمََّرْ باَلْسَّمْالِيّ يكَْتلُْ.⁹بِيهْ نقَدَوُّا نشُُّكْرُوا الَّْله الْآبْ، وْ بِيهْ نجَّْمُوا باَشْ نلَعَّْنوُا بِيهْ الْناَّسْ الِيّ خْلقَْهُم الَّْله عْلىَصُورْتهَْ. ¹⁰مَنْ فمُْ وَاحَدْ يخُْرُجْ لكَْلَامْ الِيّ يْباَرَكْ وْلكَْلَامْ الِيّ يلَْعنَْ! وْ هَادْ الْشِّي ياَخُوتِي مَخَصَّهْشْ يْكُونْ!¹¹كِيفاَشْ يقَْدرَْ يخَْرُجْ الْمَاء الْحْلوُْ وَ الْمَالحَْ مَنْ الْعِينْ وَحْدةَ؟ ¹²كِيفاَشْ أخَُوتِيتنْجََّمْ الْحُرَّة تمَْدْ الْزِّيتوُنْ، وَلىَّ الْداَّلْيةَ تعَْطِي الْكَرْمُوسْ؟ وْ هَكَّا حَتىَّ الْعِينْ الْمَالْحَة مَتعَْطِيشْلحَْلوُ! نوعان من الحكمة¹³شْكُونْ فِيكُمْ الِيّ حْكِيمْ وْ فاَهَمْ؟ إِمَلاَ يْخَصَّهْ يْبيَنَّْ الَْأعْمَالْ الِيّيْدِيرْهُمْ باَلْمُعاَمَلةَ تاَعَهْ لمَْلِيحَة باَلْتوََّاضُعْ الِيّ فاَلْحِكَمَة. ¹⁴بصََّحْ إِداَ كَانْ ڤلَْبْكُمْ مْعمََّرْ باَلْغِيرَة وَالْحُڤدْْ ، مَتفَْتخَْرُوشْ وْ مَتكََّدْبوُشْ عْلىَ الْحَقْ.¹⁵مَشِّي هَاذْ الْحِكْمَة الِيّ نزَْلتَْ مَنْ الْسْمَا، هِيَ مَنْالْلرَّْضْ وْ مَنْ بْناَدمَْ وْ مَنْ الْشَّيْطَانْ. ¹⁶عْلىَ خَاطَرْ وِينْ مَا تكُْونْ الْغِيرَة وَ الَْأنْانِيةَ، تكُْونْالْفوَْضَى وْ ڤاَعْ وْ فْعاَيلَْ الْشَّرْ. ¹⁷بصََّحْ الْحَكْمَة الِيّ جَاياَ مَنْ عَنْدْ الله تكُْونْ مَالأوََلْ نْقِيةَ وْطَاهْرَة ، وْ فِيهَا لهَْناَ وَ التوَاضُعْ، وَ الْمُسَامَحَة ، مْعمَْرَة باَلرَحْمَة ، وْ فْعاَيلَْ الْخِيرْ وْ مَفِيهَاشْالنِفاَقْ وْ لاَ التفَْضِلْ . ¹⁸وْ لْغلَةَّ تاَعْ التقَْوَي تزَْرَعْ فاَلهَْناَ بْهَادوُكْ لِيْدِيرُوا لهَْننَ .

Chapter 4

¹مْنِينْ جَاوْ هَادْ الْحُرُوبْ وَ الْخُصُومَاتْ الِيّ بْيناَتكُْمْ؟ مَشِّي مَن هْناَ: مَنْ الْشَّهْوَاتْ نْتاَعْكُمْ اللِيّتحَْارَبْ الْذاّتْ تاَعْكُمْ؟ ²غَادِي تتَشَْهَّاوْ حَاجَة بصََّحْ مَغاَدِيشْ تمََّلْكُوهَا. عْلِيهَا غَادِي تكُُّتلْوُا وْتحََّسْدوُا وْ مَاغَادِيشْ تقَدَّْرُوا تنْاَلوُا شَابْغِيتوُا. غَادِي تخَْاصْمُوا وَ تحَْارْبوُا بصََّحْ مَغاَدِيشْتمََّلْكُوا، عْلىَ خَاطَرْشْ مَتطََّلْبوُشْ مَن الَّْله . ³غَادِي تطََّلْبوُا بصََّحْ مَغاَدِيشْ يْمَدلَّْكُمْ ،عْلىَ خَاطَرْتطََّلْبوُا وْ تقَصَّْدوُا بِيهْ الْشَّرْ باَهْ ترَْضُوا شَهْواتكُْمْ .⁴ياَ الْزَّانْياَتْ و الْزَّانْيِينْ، مَعْلبَاَلْكُمْشْ بلَِيّمْحَبةَّ الْدنَّْياَ هِيَ عْداَوَة مْعَ الَّْله ؟ وَلِيّ يبَْغِي الْدنَّْياَ، رَاهْ وَلَّا عْدوُْ لََّْله. ⁵رَاكُمْ حَاسْبِينْ بلَِيّ كْتاَبْالَّْْله يهَْدرَْ باَطَلْ : الْرُّوحْ الِيّ فِيناَ يتَشَْهَّى الحَْسَدْ؟⁶بصََّحْ الَّْله يعَْطِيناَ نعَْمَة كْبِيرَة. عْلىَ هَادْ الْشِّييْڤوُلْ: " الَّْْله يْقاَوَمْ الْمَتكَْبْرِينْ، بصََّحْ الْمَتوَْاضْعِينْ يعَْطِيهُمْ نِعّْمَة". ⁷أمََلاَ طِيعوُا الَّْله. قاَوْمُوابْلِيسْ يهَْرَبْ مَنْكُمْ.⁸ڤرَْبوُا مَنْ الَّْله وْ هُوَ غَادِي يڤَرََّبلَْكُمْ. غَسْلوُا يدَِيّكُمْ ياَ الْمَذنَّْبِينْ، وْ نقَوُّاڤلْوُبْكُمْ ياَ الْمُرَائِينْ. ⁹احَّزْنوُا وْ نوَّْحُوا وَ بْكُوا. ضَحْكَتكُْمْ غَادِي توَْلِيّ نْوَاحْ ، وْ فرَْحَتكُْمْ غَادِيتوَْلِي حْزَنْ. ¹⁰توَْاضْعوُا ڤدُاَّمْ الَّْله هُوَلِيّ غَادِي يرَْفعَْكُمْ.¹¹ياَ خُوتِي مَتهََّدْرُوشْ عْلىَ بعَْضِياَتكُْمْباَلْشَّرْ. عْلىَ خَاطَرْ لِيّ يهَْدرَْ عْلىَ خُوهْ باَلْشَّرْ وْ يحَْكَمْ عْلِيهْ رَاهْ يحَْكَمْ وْ يهَْدرَْ عْلىَ الْشَّرِيعةَ.وْإِلَا حْكَمْتْ عْلىَ الْشَّرِيعةَ ، إِمَلَا مَرَاكْشْ دِيّرْ بِيهَا، بصََّحْ رَاكْ تحَْكَمْ عْلِيهَا. ¹²وَاحَدْ هُوَ الِيّداَرْ الْشَّرِيعةَ، هُوَ الْقاَدرَْ باَشْ يْسَلكَّْ وْ يهَْلكَْ. شْكُونْ أنَْتاَ ياَ الِيّ رَاكْ تحَْكَمْ عْلىَ غِيرَكْ؟ .¹³وْ درَْوَكْ أسََّمْعوُلِي ياَ الِيّ تڤْوُلوُا :" الْيوُمْ وَلَّا غَدْوَا غَادِي نْرُوحْ لْهَادْ لمَْدِينةَ وَلَّا لْهَادِيكْ، وْغَادِي نْفوَْتوُا فِيهَا عَامْ نْتاَعْ لْبِيعْ و الْشّْرَا باَشْ نرََّبْحُوا ". ¹⁴أنَْتمَُا لِيّ مَاعْلبَاَلْكُمْشْ شَا يصَْرَاغَدْوَا ! شَاهِي حْياَتكُْمْ؟ رَاهَا غِيرْ دخَُّانْ يْباَنْ شْوِياَ مَنْ بعَْدْ يتَمَّْحَى .¹⁵فِي بْلَاصَة مَا تڤْوُلوُا: "إِلَا بْغاَ الَّْله وْ كُناَّ مَالْحَيِيّنْ غَادِي نْدِيرُوا هَادْ الْحَاجَة وَلَّا هَديَكْ". ¹⁶بصََّحْ درَْوَكْ رَاكُمْ تفَْتاَخْرُواوْ تتَكَْبْرُوا وْ هَادْ الأِفْتِخَارْ مَاشِي مْلِيحْ . ¹⁷وَ الِيّ يعَْرَفْ يْدِيرْ الْحَاجَة لمَْلِيحَة وْ مَايْدِيرْهَاشْ ،رَاهْ يذَْنبَْ.

Chapter 5

¹وْ درَْوَكْ نْتمَُا ياَ لِيّ مَترَْفْهِينْ، أبَْكُوا وْ نوَْحُوا عْلىَ الْمَصَايبَْ الِيّ غَادِي يْطِيحُوا عْلِيكُمْ. ²لْكَنْزْتاَعْكُمْ فْسَدْ ، وْ لبَْسَتكُْمْ غَادِي يكَُلْهَا الْبقَْ . ³دْهَبْكُمْ وْ فضََّتكُْمْ رَاهُمْ تصَْداَّوْ، وَ الْصّْداَ تاَعْهُمْغَادِي يشَْهَدْ ضَدْكُمْ، وْ ياَكُلْ لْحَمْكُمْ كِيمَا الْناَّرْ!⁴الْخَداَّمَة لِيّ حَصْدوُا الْلرَّْضْ تاَعْكُمْ، الاجََّرْ الِيّ مَزَالْتمُْ تخَْلوُّهْ عَنْدْكُم باَلْظُّلْمْ رَاهْ يْزَڤِي،وْ الزَْڤاَتاَعْ الِيّ يحََصْدوُا دْخَلْ لوَْدنَْ رَبْ الْقدَِيرْ سَمْعهَْ. ⁵رَاكُمْ ترَْفهَّْتوُا عْلىَ الْلرَّضْ وَ تنْعَمَّْتوُا فْهَادْ الْدنَّْياَ وْشَبعَْتوُا ڤلْوُبْكُمْ كِيمَا نْهَارْ الْدْبِيحَة. ⁶وَ الْمَتقَِّيّ حْكَمْتوُا عْلِيهْ. كْتلَْتوُهْ. وْ هُوَ مَكَانْشْيْقاَوَمْ!⁷بصََّحْ ياَخُوتِي اصَّبْرُوا وَنْتوُامَا تقْاَرْعُوا المَْجِيةَّ نْتاَعْ الرَّبْ. هَوَلَاالْفلََّاحْ يْقاَرَعْ الْغلَةَّ تاَعَهْ الْمْلِيحَة، وْ يصَْبرُْ عْلِيهَا حَتىَّ تشُْرُبْ مَنْ الْنوُّا الِيّ تصُْبْ فاَلْخْرِيفْ وْفاَلْرْبِيعْ. ⁸وَ انْتمَُا تاَنِي أصََّبْرُوا وْ ثبَْتوُا ڤلْوُبْكُمْ ، عْلىَ خَاطَرْ لمَْجِيةَّ تاَعْ الرَّبْ رَاهِي ڤرَْبتَْ.⁹ياَخُوتِي مَاتلْوُمُوشْ بعَْضِياَتكُْمْ باَشْ مَيْحَاسَبْكُمْشْ الَّْله. هَوَلَا هَاداَكْ الِيّ يحَْكَمْ وَاڤفَْ ڤدُاَّمْالْباَبْ. ¹⁰وَ نْتمَُا تاَنِي ياَخُوتِي كُونوُا كِيمَا الَْأنْبِياَءْ الِيّ كَانوُا يتَحَْمْلوُا الْعْذاَبْ وْ الْصّْبرَْ باَشْيْكَلْمُوا باَسْمْ الْرَّبْ وَ يْكُونوُا قدُْوَة لِيكُمْ. ¹¹هَا حْناَ نْڤوُلوُا لْهَادوُكْ الِيّ صَّبْرُوا سَعْداَتكُْمْ. ياَكْسْمَعْتوُا عْلىَ صْبرَْ أيَوُّبْ وْشَفْتوُا شَا داَرْ مْعاَهْ الْرَّبْ مْعَ الْتاَّلِي. عْلىَ خَاطَرْ رَبِي عَنْدهَ بْزَّافْالْرَّحْمَة وَ حْنِينْ.¹²بصََّحْ قبَلَْ مَنْ كُلْشِي ياَخُوتِي، مَتحََّلْفوُشْ، لَا باَلْسْمَا، وْ لَا باَلرَّْضْ، وْ لَاحَتىَّ بْحَلْفْ وُحْداَخُرْ. بصََّحْ إلِْيقْ إكُْونْ وَاهْكُمْ وَهْ ،وْ لاتَاَعْكُمْ لاَ، باَشْ مَاتِيحُوشْ عْلىَ الْحْكُمْ.¹³إِلَا كَانْ كَاشْ وَاحَدْ فِيكُمْ ايفوُتْ فاَلْغْبِينةَ ؟ خَاصَّه يْصَلِيّ. وْإِلَا كَانْ فرَْحَانْ؟إِلِيقْ يْسَبحَّْ الْرَّبْ. ¹⁴وْ إِلَا كَانْ كَاشْ وَاحَدْ مَنْكُمْ مْرِيضْ؟ خَاصَّهْ يْعيَطَّْ لشَْيوُخْ الْكَنِيسَة باَشْيْصَلوُّا مَنْ أجَْلهَْ وَ يدَهَّْنوُهْ باَلْزِّيتْ بْإسِْمْ الْرَّبْ، ¹⁵وَالْصّْلَاةْ الِيّ تكُْونْ باَلْإِيمَانْ رَاهَا تدْاَوِيلمَْرِيضْ، وَ الْرَّبْ غَادِي يْبرَِّيهْ، وَ إِلَا داَرْ كَاشْ دنَْبْ غَادِي يتَغَّْفرَْ لهَْ.¹⁶اعْْتاَرْفوُا لْبعَْضِياَّتكُْمْباَلْدْنوُبْ، وْ صَلوُّا عْلىَ جَالْ بعَْضِياَّتكُْمْ، باَشْ تبَْرُوا. وَ الْصّْلَاةْ الْمُومَنْ الِيّ مَتقَِيّ الَّْْله عَنْدْهَافعَْلْ كْبِيرْ. ¹⁷كَانْ إِيلِياَّ بْناَدمَْ كِيفْناَ، وَ طْلبَْ مَنْ الَّْْله باَلصْلَاةْ باَشْ مَتصُْبْشْ الْنوُّا،وْ مَنْ تمََاكْڤعَْدوُا تلَْاتِينْ سْنةَ و سَتَّ شْهُرْ مَصَبتَّشْْ ڤطُْرَة تاَعْ الْنوُّا عْلىَ اللرَّْضْ. ¹⁸وْ عَاوَدْ صَلىّ تاَنِي،وْ صُبتُّْ الْنوُّا، وْ خَرْجَتْ الْلرَّْضْ غَلتَّهَْا.¹⁹ياخُوتِي، وْ إِلَا كَانْ شِي وَاحَدْ فِيكُمْ بعَدَّْ عْلىَ الْحَقْوْ رَدهَّْ وَاحَدْ آخُرْ، ²⁰خَاصْكُمْ تعَرَّْفوُا بلَِيّ هَداَكْ الِيّ رَدْ الْمَدْنبَْ مَنْ الْطْرِيڤْ الِيّ كَانْ فِيهَا،رَاهْ يْسَلكَّْ حْياَة الْمَدْنبَْ مَنْ الْمُوتْ، وَ يسُْترُْ بزََّافْ مَنْ الْدْنوُبْ.

1 Peter

Chapter 1

¹بُطْرُسْ، رَسُولْ الْمَسِيحْ، لَلْي رَاهُمْ فَالْغُرْبَة مْفَرْكْتِينْ فْي بُنْتُسْ و غَلاَطِيَّة و كَبَّدُوكِيَّة و أَسِيَّاو بِيثِينِيَّة، أَلِّي خِيَارْهُمْ الله الأَبْ ²عْلَى حْسَابْ الْعَلْمْ تَعَهْ مَالَوَلْ، فِي تَقْدِيسْ الْرُّوحْ لَطَّاعَة،ورَشْ دَمْ يَسُوعْ الْمَسِيحْ: بَاشْ تَكْثَرْ عْلِيكُمْ الْنِّعْمَة و الْسْلاَمْ. شكرًا لله للرجاء الحي³مْبَارَكْ الله أَبُوا رَبِّنَا يَسُوعْ الْمَسِيحْ، أَلِّي عْلَى حْسَابْ الْرَحْمَة تَعَه الْكْبِيرَة وْلَدْنَا خَطْرَة زَوْجَة لَرَجَاءالْحِيْ، بْقِيَامَة يَسُوعْ الْمَسِيحْ مَنْ الْمُوتْ، ⁴لْوَارْثْ مَا يَفْنَاشْ و مَا يَفْسَدْشْ ومَا يَكْمَلْشْ، مَضْمُونْ فَالْسْمَا لِكُمْ، ⁵أَنْتُمَ أَلِّي قُوَّة الله تْعَسْكُمْ، بَالإِيمَانْ، لَلَسْلاَكْ أَلِّي وَجَّدْهُلْكُمْ مَقْبَلْ ولِّي رَايَحْ يْبَانْ فَالْزْمَانْ الْلَخَرْ.⁶و هَادَا سْبَابْ فَرْحْكُمْ، حَتَّى وِلاَ دُورْكْ - إِذَا لاَزَمْ - تَحَزْنُوا شْوِيَة مَلْوَقْتْ بْتَجَارُبْ مَتْنَوْعَة، ⁷و غَايَة هَادْ التَجَارَبْ هُوَ إِمْتِحَانْ إِيمَانْكُمْ، كِيمَا يْفُوتْ الْدْهَبْ فَالْنَارْبَشْ يْتْنَقَى، الْتَجَارَبْ تَمْتَحَنْ إِيمَانْكُمْ، و هَكْدَا يْكُونْ إِيمَانْكُمْ شُكْرْ إِكْرَامْ و كَرَامَة لِيكُمْ كِي يَرْجَعْ يَسُوعْ الْمَسِيحْ⁸و أَنْتُمَ مَاشْفْتُوشْ الْمَسِيحْ بَصَّحْ تْحَبُّوهْ، حَتَّى إِذَا مَا شَفْتُوهْشْ دُورْكْ رَاكُمْ مْؤَمْنِينْ بِهْ، وتَفَرْحُوا بْفَرْحْ مَجِيدْ مَا يَتَوْصَفْشْ، ⁹مَلِّي وْصَلْتُوا لْغَايَة إِيمَانْكُمْ أَلِّي هُوَ سْلاَكْ نْفُوسْكُمْ. ¹⁰الْسْلاَكْ أَلِّي حَوْسُوا عْلِيهْ الأَنْبِيَا أَلِّي تْنَبْأُوا عْلَى الْنِّعْمَة وَجَدْهَالْكُمْ الله¹¹كَانُوا يْحَاوْسُوا يَعَرْفُوا الْوَقْتْ و الْحَالْ أَلِّي كَانْ يْشِيرْ لْهَا رُوحْ الْمَسِيحْ أَلِّي فِيهُمْ، كِي شْهَدْ لْهُمْ مَاقْبَلْ بْأَلاَمْ لِي يَسَنَى الْمَسِيحْ، و الْمَجْدْ أَلِّي يْجِي مَمْبَعْدْ. ¹²بَصَّحْ دَاكْ الْوَحْيْ مَا كَانْشْ لِيهُمْ، كَانْلِينَا كَانُوا يَخَدْمُوا عْلَى جَالْ الْبْشَارَة أَلِّي بَشْرُوكُمْ بِهَا دُورْكْ، مْبَشْرِينْ فَالْرُّوحْ الْقُدُسْ لِّيتَرْسَلْ مَالْسْمَا. و حَتَّى الْلاَيْكَة تَتْمَنَى تْشُوفْهَادْ الأُمُورْ¹³عْلَى هَادْ الْشِي أَحَزْمُوا عْقُولْكُمْ و كُونُوا صَاحْيِينْ، وخَلِيوْ ڤَاعْ رَجَاءْكُمْ عْلَى الْنِّعْمَة أَلِّي تْكُونْ نْصِيبْكُمْ كِي يْوَلِي يَسُوعْ الْمَسِيحْ. ¹⁴كِيمَا أَوْلاَدْ الْطَّاعَة، مَا تْوَلِوْشْ لَشَهْوَاتْ الْسَّابْقَة أَلِّي كَانَتْ تَحْكَمْ فِيكُمْ كِي كُنْتُوا فَالْجَهْلْ،¹⁵تْمَشُوا كِيمَا الْقٌدٌّوسْ أَلِّي عَيَطْلْكُمْ، كُونُوا أَنْتُمَ تَانِي قِدِّيسِينْ فْكُلْ سِيرَة. ¹⁶عْلَى خَاطَرْ مَكْتُوبْ: " كُونُوا قِدِّيسِينْ كِيمَا أَنَا قُدُّوسْ". ¹⁷و إِذَا كُنْتُوا تْسَمُوا الله أَبَّا لِكُمْ. هُوَيَحْكَمْ عْلَى كُلْ إِنْسَانْ عْلَى حْسَابْ أَعْمَالَهْ مَاشِي بْلَوْجُوهْ، تْمَشُوا فِي مَخَافَتْهْ كُلْ إِيَامْ حْيَاتْكُمْ،¹⁸عَارْفِينْ بَلِّي هُوَ أَلِّي فْدَاكُمْ و حَرَرْكُمْ مَنْ الْسِيرَة الْفَانْيَة أَلِّي وْرَثْتُوهَا مَنْ جْدُودْكُمْ، و هَادْ الْفِدْيَة مَاشِي فَانْيَة كِي الْفَضَّة و لا الْدْهَب، ¹⁹بْدَمْ غَالِي، دَمْ الْمَسِيحْ، دَاكْ الْحَمَلْ أَلِّي بْلاَ عِيبْ ولاَ ذَنْبْ.²⁰مَعْرُوفْ مَلْ الْلَوَلْ قْبَلْ تَأْسِيسْ الْعَلَمْ، بَصَّحْ رَاهْ بَانْ فَالْزْمَانْ الْلَخَرْ عْلَى جَالْكُمْ، ²¹أَنْتُمَ أَلِّيتْؤََمْنُوا بِالْمَسِيحْ بَلِّي الله حْيَاهْ مَلْ الْمُوتْ و أَعْطَاهْ الْمَجْدْ، حَتَّى يْكُونْ إِيمَانْكُمْ و رَجَاءْكُمْ فَالله .²²طَهْرُوا نْفُوسْكُمْ فِي طَاعَة الْحَقْ بالْرُّوحْ لَلْمَحَبَّة بِينْ الْخُوتْ أَلِّي مَافِيهَاشْ الْرِّيَاءْ، تْحَابُّوابِينَاتْكُمْ مَنْ قَلْبْ نْقِي كِيمَا لاَزَمْ. ²³تَوْلَّدِْتُوا خَطْرَة زَوْجَة، مَاشِي مَنْ زَرْعْ إِنْسَانْ يَفْنَى، بَصَّحْبَلِّي مَا يَفْنَاشْ، كَلِمَة الله الْحِيَّة الْدَايْمَة لَلَْأبَدْ²⁴عْلَى خَاطَرْ: " كُلْ جَسَدْ كِي لَحْشِيشْ، و كُلْ مَجْدْ إِنْسَانْ كِي وَرْدَة لَحْشِيشْ. لَحْشِيشْ يَيْبَسْ و الْوَرْدْ أَطِيحْ، ²⁵بَصَّحْ كَلِمَة الْرَّبْ تَثْبَتْ لَلَْأبَدْ". وهَادِي هِيَ الْكَلِمَة أَلِّي بَشَّرْنَكُمْ بِهَا.

Chapter 2

¹عْلَى جَالْ هَادْ الْشِي أرْمُوا كُلْ خُبْثْ و كُل خْدَعْ والْرِّيَاءْ و الْحْسَدْ و كُلْ مَذَمَّة، ²كِي الْغُرْيَانْتْوَّلْدُوا غِيرْ كِيمَا، تْشَهُوا لَحْلِيبْ تَعْ لَعْقَلْ أَلِّي مَا شِي خَسَرْ بَاشْ تَكْبْرُوا بِهْ، ³إِذَا ذَقْتُوا بَلِّيالْرَّبْ صَالَحْ. (الحجر الحي و الشعب المختار)⁴و أَنْتُمَ جِيتُوا عَنْدَهْ، هُوَ الْحْجَرْ الْحِي أَلِّي مَاقَبْلُوهْشْ الْنَّاسْ، بَصَّحْ الله خَيْرَهْ و هُوَ غَالِي عَنْدَهْ، ⁵كُونُوا أَنْتُمَ تَانِي مَبْنِيِّينْ كِي الْحْجَرْ الْحِيدَارْ رُوحِي، تْكُونُوا فِيهْ كَهَنَة مْقَدْسِينْ،تْقَدْمُوا لله ذْبَايَحْ رُوحِيَّة مَقْبُولَة عَنْدْ الله بْيَسُوعْ الْمَسِيحْ.⁶و كِيمَا يْڤُولْ لَكْتَابْ: " رَانِي دَايَرْ فِي صِهْيُونْ حْجَرْ زَاويَة مْخِيَّرْ و غَالِي، و لِّي يَأَمَنْ بِهْ مَايَتْبَهْدَلْشْ".⁷و هَادْ الْحْجَرْ غَالِّي عَنْدْكُمْ، أَنْتُمَ أَلِّي أَمَنْتُوا بِهْ، و لَلِّي مَا أَمْنُوشْ بِهْ، "لَحْجَرْ أَلِّي مَا قَبْلُوهْشْ الْبَنَّايِّينْ، هُوَ لِّي وَلَّى رَاسْ زَّاوْيَة الْدَارْ" ⁸و" هُوَ لَحْجَرْ لِّي يَتْخَبْطُوا فِيهْ و الْحَجْرَة لَكْبِيرَة أَلِّي يْطِيحُوا عْلِيهَا". يْطِيحُوا عْلَى خَاطَرْ مَا بْغَاوْشْ يْأَمْنُوا بَالْكَلِمَة، أَلِّي عْلَى جَالْهَا تْخَالْقُوا.⁹بَصَّحْ أَنْتُمَ جَنْسْ خِيْرَاهْ الله، و كَهَنَة و سْلاَطَنْ، أُّمَة مْقَّدْسَة، شَعْبْ خِيْرَاهْ الله لْنَفْسَهْ، بَاشْ تَحْكُوا بْفَضَائِلْ الله أَلِّي خَرَجْكُمْ مَالْظُّلْمَة لْنُورَهْ الْعَجِيب. ¹⁰أَنْتُمَ أَلِّي مَا كُونْتُوشْ مَا قْبْلْ شَعْبْ الله، رَاكُمْ دُورْكْ شَعْبْ الله. و كُونْتُوا بْعَادْ عْلَى رَحْمَة الله، رَاكُمْ دُورْكْ تَتْمَتْعُوابْالْرَحْمَة تَعَه. ( الخضوع للسلطة)¹¹يَا لَحْبَّابْ، رَاكُمْ غِيرْ فِي غَرْبَة فِي هَادْ الْلَرْضْ، نَطْلَبْ مَنْكُمْ تْبَعْدُوا عْلَى الْشَهْوَاتْ الْجَسَدِيَّة أَلِّي تْحَارَبْ الْنَّفْسْ، ¹²و تْكُونْ سِيرَتْكُمْ مْلِيحَة، بَاشْ أَلِّي يَتَهْمُوكُمْ بَلِّي رَاكُمْ أَدِيرُوا الْشَّرْ، كِي يْشُوفُوا فْعَالْكُمْ الْصَالْحَة، يْمَجْدُوا اللهْ فِي يُومْ لَحْسَابْ.¹³و طِيعُوا لْكُلْ نِظَامْ أَلِّي يْسِيَّرْ شُؤُونْ الْنَّاسْ عْلَى جَالْ الْرَّبْ، لَسُلْطَانْ أَلِّي هُوَ مُولْ الْسُلْطَةالْعَالْيَة، ¹⁴ولَلحُكَامْ أَلِّي يْمَثْلُوا الْسُلْطَانْ بََاشْ يْعَاقْبُوا أَلِّي يْدِيرُوا الْشَّرْ، و يَشَكْرُوا أَلِّي يْدِيرُواالْخِيرْ ¹⁵عْلَى خَاطَرْ هَادِي هِيَ مَشِيئَة الله: دِيرُوا الْخِيرْ تْسَّكْتُوا جَهْلْ الْنَّاسْ لَبْهَالِيلْ. ¹⁶كُونُواأَحْرَارْ، مَاشِي كِي لِّي يَتْخَبَاوْ مُورْ الْحُرِّيَّة بَاشْ أَدِيرُوا الْشَّرْ، أَحْسْبُوا رُوحْكُمْ عَبِيدْ الله. ¹⁷أَكَرْمُوا ڤَاعْ الْنَّاسْ. حَبُّوا الْخُوتْ. خَافُوا الله. أَكَرْمُوا الْسُلْطَانْ.¹⁸يَا خُدَّامْ، كُونُوا خَاضْعِينْبْإِحْتِرَامْ لَسْيَادْكُمْ، مَاشِي غِيرْ أَلِّي صَالْحِينْ ة يْعَمْلُوكُمْ مْلِيحْ حَتَّى لَضَالْمِينْ وڤَاسْيِّينْ تَانِي. ¹⁹شْحَالْ مْلِيحْ يَتْحَمَلْ الإِنْسَانْ الْحُزْنْ و يَتْاَلَمْ وهُوَ مَظْلُومْ، عْلَى خَاطَرْ الْضَمِيرْ تَعَه يْخَافْ الله. ²⁰عْلَى خَاطَرْ وَاشْ مَنْ مَجْدْ عَنْدْكُمْ إِذَا كُونْتُوا تَصَبْرُوا لَظُلْمْ وأَنْتُمَ غَالْطِينْ؟ بَصَّحْ إِذَا كُونْتُواتَتْأَلْمُوا و دَايْرِينْ الْخِيرْ و صَابْرِينْ، هَادَ خِيرْ عَنْدْ الله،²¹عْلَى خَاطَرْ الله دْعَاكُمْ تْشَارْكُوا فِي هَادْ الأَلَامْ، و الْمَسِيحْ لِّي تْأَلَمْ عْلَى جَالْنَا خَلَّنَا مْثَلْ نْتَبْعُوهْ، و نَتْمَشُوا كِيمَا هُوَ. " ²²أَلِّي مَا دَارْ حَتَّى ذَنْبْ، و فِي فَمَّهْ مَا كَانْ حَتَّى مَكْرْ". ²³أَلِّي كَانْ يَتْسَّبْ مَارَدْشْ عْلَى الْشْتِيمَة، وكِي تْاَلَّمْ مَا كَانْشْ يْهَدَدْ بَصَّحْ سَلَمْ حَالَهْ لله أَلِّي يَحْكَمْ بالْعَدْلْ²⁴أَلِّي بْنَفْسَهْ رْفَدْ ذْنُوبْنَا فِي جَسْدَه فُوڤْالْصَلِيبْ، بََاشْ نْمُوتُوا مَنْ الْذْنُوبْ و نَحْيُوا للْبِرْ. أَلِّي بَجْرَاحْ تَعَهْ بْرِيتُوا. ²⁵عْلَى خَاطَرْ كُونْتُواكِي خَرْفَانْ تَايْهَة، بَصَّحْ دُورْكْ وَلِيتُوا عَنْدْ رَاعِي نْفُوسْكُمْ ولِّي ضَامَنْهَا.

Chapter 3

¹أَنْتُمَ تَانِي يَا نْسَا، كُونُوا خَاضِعَاتْ لَرْجَالْكُمْ، حَتَّى و إِذَا الْبَعْضْ مَنْهُمْ مَا يْاَمْنُوشْ بالْكَلِمَة، تَرَبْحُوهُمْ بْسِيرَتْكُمْ الْمْلِيحَة الْنْقِيَّة بْلاَ كْلاَمْ، ²كِي يْشُوفُوا نْقَاوْتْكُومْ و خُوفْكُمْ مالله.³و مَا تْحَوَسُوشْ عْلَى شْبُوبْ تَعْ بَرَى، منْ زْوَاقْ تَعْ الْشْعَرْو لْبَاسْ الْدْهَبْ ولْبَاسْ الْقَشْ الْغَالِي، ⁴بَصَّحْ لاَزَمْ تْحَوَسْ عْلَى الْشْبُوبْ مَالْدَاخَلْ يْكُونْ قَلْبْهَا مْزِيَّنْ بْرُوحْ الْوَدَاعَة و الْرْزَانَة، أَلِّي هُوَ غَالِي قُدَامْ اللهز⁵و بِهَا كَانَتْ تَتْزِيَّنْ الْنْسَا الْقِدِّيسَاتْ الْزْمَانْ، كَانَتْ كَلْ وَاحْدَة تَتْكَلْ عْلَى الله و تَخْضَعْ لْرَاجَلْهَا، ⁶كِمَا كَانَتْ سَارَة تْطِيعْ إِبْرَاهِيمْ و تْعَيَطْلُوا " سِيدْهَا". و أَنْتُمَوَلِيتُوا بْنَاتْهَا الْيُومْ، دِيرُوا الْخِيرْ، و مَا تْخَافُوا مَنْ وَالُو.⁷نْتُومَا تَانِي يَل رْجَالْ، سَاعْفُوا نْسَاكُمْعْلَى خَاطَرْ رَاكُمْ عَارْفِينْ بَلِّي هُمَا ضْعَافْ عْلِيكُمْ، و أَعْطِيوْهُمْ الْكَرَامَة، و أَحَسْبُوهُمْ شْرِيكَاتْمْعَاكُمْ فِي وَارْثْ نِعْمَة الْحَيَاة، بَاشْ يْكُونْ حَتَّى شِي يْحَبَسْ صْلاَتْكُمْ. التألم نتيجة فعل الخير⁸و الْخُلاَصَة كُونُوا ڤَاعْ مَتَحْدِينْ فَالْرَايْ و فالْمَشَاعِرْ، مْعَمْرِينْ بَالْمَحَبَّة الاَخَوِيَّة، و الْرَحْمَة، والْتَوَاضُعْ، ⁹مَا تْرَدُوشْ الْشَرْ بَالْشَرْ و الْشْتِيمَة بَالْشْتِيمَة، بَالَعَكْسْ بَارْكُوا ، عَارْفِينْ بَلِّي اللهدْعَاكُمْ تَوَارْثُوا بَرَكَة.¹⁰عْلَى خَاطَرْ: " أَلِّي يْحَبْ يَفْرَحْ بَالْحْيَاة و يْشُوفْ إِيَّامْ صَالْحَة، يَرْبَطْ لْسَانَهْ عَالْشَّرْ، و كْلاَمْ الْغَشْ، ¹¹يْبَعَدْ عْلَى الْشَّرْ، و يْدِيرْ الْخِيرْ، و يْحَوَسْ عْلَى الْسَّلاَمْ، و يَجْرِي وْرَاهْ. ¹²عْلَى خَاطَرْ عِيْنِّينْ الْرَّبْ عْلَى الأَبْرَارْ، و وَدْنِيهْ يَسَمْعُوا لَدْعَاوِهُمْ، بَصَّحْ وَجْهْ الْرَّبْ ضَدْ أَلِّي يْدِيرُوا الْشَّرْ".¹³شْكُونْ يَؤْذِيكُمْ إِذَا كُونْتُوا أَدِيرُوا الْخِيرْ؟ ¹⁴و إِذَا تْأَلَّمْتُوا عْلَى جَالْ الْحَقْ، يَا سَعْدْكُومْ. ومَا تْخَافُوشْ مَنْ الْتَهْدِيدْ و الإضْطِهَادْ تَعْهُمْ،¹⁵قَدْسُوا الْرَّبْ الإِلَهْ فِي كْلُوبْكُمْ، وَاجْدِينْ دِيمَا أَجَوْبُوا أَلِّي يْسَاقْسِيكُمْ عْلَى سْبَابْ الْرَّجَاء أَلِّي فِيكُمْ، بْوَادَعَة و إِحْتِرَامْ، ¹⁶و يْكُونْ الْضَمِيرْ تَعْكُمْ صَالَحْ، بَاشْ أَلِّي يْسَبُوكُمْ و عَيْرُوا سِيرَتْكُمْ الْصَّالْحَة فَالْمَسِيحْ،يَتْبَهْدْلُوا عْلَى كْلاَمْهُمْ الْكَاذَبْ عْلِيكُمْ كَلِي رَاكُمْ دِيرُوا فَالْشَّرْ. ¹⁷وإِذَا بْغَى الله تَتْألْمُوا، وأَنْتُمَدِيرُوا الْخِيرْ، خِيرْمَلِّي تَتْأَلْمُوا و أَنْتُمَ دِيرُوا الْشَّرْ.¹⁸الْمَسِيحْ تَانِي تْأَلَمْ مَرَّة وَاحْدَة بَاشْ يِنَحِيالْذْنُوبْ، الْبَارْ تْاَلَمْ عْلَى جَالْ الْمَذْنُوبِينْ، بَاشْ يْڤَّرَبْنَا لله، مَاتْ بَالْجَسَدْ تَعَه مَمْبَعْدْ وَلَى حِيْبَالْرُّوحْ، ¹⁹أَلِّي رَاحْ تَانِي و بَشَّرْ لَلأَرْوَاحْ الْمَحْبُوسَة، ²⁰أَلِّي مَا قَبْلُوشْ لَبْشَّارَة فِي وَقْتْ نُوحْ، أَلِّي كَانْ الله يَسَنَى وصَابَرْ طُولْ الْوَقْتْ لِّي كَان نُوحْ يَبْنِي فِهْ الْبَابُور، و لِّي سَلْكُوا مَنْ مَاالْطُوفَانْ قْلاَلْ، ثْمَنْيَة مَالْنَاسْ²¹و هَادِي أَعْطَاهَا الله صُورَة عْلَى الْتَغْطَاسْ. مَاشِي لْلَغْسِيلْ تَعْ الْجَسَدْ مَالْوْسَاخْ، بَصَّحْ عَهَدْ لْضَمِيرْ صَالَحْ ڤُدَامْ الله، بقِيَامَة يَسُوعْ الْمَسِيحْ، ²²أَلِّي رَاهْ عْلَىيْمِينْ الله، كِي طْلَعْ لَسْمَا، و لْمَلاَيْكَة و الْسْلاَطَنْ و الْقُوَّتْ(الْرُوحِيَة) خَاضْعَة لِهْ.

Chapter 4

¹وإِذَا تْأَلَمْ الْمَسِيحْ عْلَى جَالْنَا فَالْجَسَدْ، تْسَلْحُوا أَنْتُمَ تَانِي بْهَادْ الْنِّيَّة. و لِّي تْأَلَمْ فَالْجَسَدْ، يْبَطَلْ يْدِيرْ الْذْنُوبْ، ²بَاشْ مَا يْزِيدْشْ يْعِيشْ الْوَقْتْ أَلِّي بْقَالَهْ بَالْجَسَدْ، لْشَهْوَاتْ الْنَّاسْ، بَصَّحْ يْعِيشْ لإِرَادَة الله.³بَارْكَكُمْ مَنْ دَاكْ الْزْمَانْ أَلِّي فَاتْ مَنْ حْيَاتْكُمْ كِي كُونْتُوا عَايْشِينْ كِيمَا الأُمَمْ، كِي كُونْتُوا تْعِيشُوا فَالْدَّاعَارَة و الْشَهْوَاتْ، و إِدْمَانْ الْخَمْرْ، و الْبَطْرْ، و فَالْحَفْلاَتْ تَعْ الْسَكْرَى، و عِبَادَة الأَصْنَامْ لَمْحَرْمَة، ⁴عْلَى هَادْ الْشِي أَلِّي صْحَابْكُمْ تَعْ الْزْمَانْ رَاهُمْمَسْتْغََربِينْ مَلِّي خَلِيتُوا دِيكْ الْسِيرَة لَقْبِيحَة مْعَاهُمْ، وَلاَوْ يَهْدْرُوا عْلِيكُمْ بَالْشَّرْ. ⁵و رَايْحِينْيْمَدُوا لَحْسَابْ ڤُدَامْ الْمَسِيحْ أَلِّي رَايَحْ يْحَاسَبْ الْحِيِّينْ و الْمُوتَى. ⁶عَلَى جَالْ هَادْ الْشِي بَشَّرْالْمُوتَى تَانِي، بَاشْ يَتْحَاسْبُوا كِيمَا الْنَّاسْ بَالْجَسَدْ، بَصَّحْ يَحْيَاوْ عْلَى حْسَابْ الله بَالْرُّوحْ.⁷رَاهْ ڤَرَبْ الْوَقْتْ أَلِّي كُلْ شِي يَكْمَلْ، تْعَقْلُّوا و أَصْحُوا لَصْلاَةْ. ⁸و قْبَلْ كُلْ شِي، لاَزَمْ مْحَبَّتْكُمْ فِي مَا بِينَتْكُمْ تْكُونْ قْوِيَة، عْلَى خَاطَرْ الْمَحَبَّة تَسْتَرْ بَزَافْ مَالْذْنُوبْ. ⁹كُونُوا مَضْيَفِينْ بِينَتْكُمْ بْلاَ زْعَافْ.¹⁰لاَزَمْ كُلْ وَاحَدْ فِيكُمْ يَخْدَمْ عْلَى حْسَابْ الْمَوْهِبَة أَلِّي تْمَّدَتْلُومَنْ عَنْد الله لُخْرِينْ، رَاكُمْوُكَلاَء صَالْحِينْ عْلَى نِعْمَة الله المَتْنَوْعَة. ¹¹إِذَا تْكَلَمْ وَاحَدْ مَنْكُمْ يَتْكْلَمْ كِيمَا بَكْلاَمْ الله. و إِذَا كَانْوَاحَدْ يَخْدَمْ لاَزَمْ يَخْدَمْ عْلَى حْسَابْ الْقُوَة اَلِّي أَعْطَاهَلُو الله، بَاشْ يَتْمَجَّدْ الله فِي كُلْ شِي بْيَسُوعْالْمَسِيحْ، أَلِّي لِهْ عَنْدَهْ الْمَجْدْ و الْسُّلْطَانْ لَْأبَدْ الأَبِيدِينْ. أَمِينْ.¹²يَا حْبَابِي، مَا تَسْتَغَرْبُوشْ مْنَارْ الإِضْطِهَادْ الْمَشْعُولَة عَنْدْكُمْ، بَاشْ تَمْتَحَانْكُمْ، كَلِي شِي غْريبْ رَاهْصَارِيلْكُمْ، ¹³بَصَّحْ أَفَرْحُوا، عْلَى خَاطَرْ كِيمَا تْشَارْكُوا الْمَسِيحْ دُورْكْ فَالأَلمْ، تَفَرْحُوا كِيتْشَارْكُوهْ فَالْفَرْحْ كِي يْبَانْ الْمَجْدْ تَعَهْ. ¹⁴إِذَا عَيْرُكُمْ بأَسْمْ الْمَسِيحْ، يَا سَعْدْكُمْ، عْلَى خَاطَرْ رُوحْالْمَجْدْ و الله يَسْكَنْ فِيكُمْ. و مَنْ جِهَتْهُمْ يْجَدْفُوا فِيهْ، و مَنْ جِهَتْكُمْ يَتْمَجَّدْ.¹⁵أَحَرْزُوا يَتْأَلَّمْ وَاحَدْ مَنْكُمْ كِي قَتَالْ، ولا كِي خَايَنْ، ولاَ كِي لِّي يْدِيرْ الْشَّرْ، ولاَ لِّي يْدَخَّلْ رُوحَهْ فِي صْوَالَحْ الْنَّاسْ. ¹⁶بَصَّحْ إِذَا تْأَلَّمْ عْلَى خَطَرْمَسِيحِي، مَا يَحْشَمْشْ، و يْمَجَّدْ الله عَلَى هَادْ الَْاسَمْ.¹⁷صَّحْ الْوَقْتْ رَاهْ لْحَڤْ بَاشْ يَبْدَى لَحْسَابْ بْأَهْلْ بِيتْ الله. و إِذَا بْدَى بِينَا، كِيفَاشْ تْكُونْ عَاقْبَة أَلِّي مَا أَمْنُوشْبْإِنْجِيلْ الله؟ ¹⁸و" إِذَا كَانْ البَارْ بَالْجَهْدْ يَسْلَكْ وَاشْ يَصْرَى لَشَرِيرْ و الْخَاطِي؟" ¹⁹أَلِّي رَاهُمْيَتْأَلْمُوا عْلَى حْسَابْ مَشِيئَة الله، يْسَالْمُوا أَنْفُسْهُمْ، لَلْخَالَقْ الأَمِينْ، و يْكَمْلُوا يْدِيرُوا الْخِيرْ.

Chapter 5

¹نَطْلَبْ مَالْشُّيُوخْ أَلِّي بِينَتْكُمْ، أَنَا الْشِّيخْ صَاحَبْكُمْ، و الْشَّاهَدْ لَْألاَمْ الْمَسِيحْ، و شْرِيكْ الْمَجْدْ أَلِّي رَايَحْ أَيْبَانْ، ²أَرْعُوا رَعِيَّة الله أَلِّي بِينَتْكُمْ، مَاشِي بْدَافَعْ الْوَاجَبْبَصَّحْ مَنْ قَلْبْكُمْ، ³و مَاشِي أَدِيرُوهَا خَدْمَة تَرْبْحُوا بِهَا، و لاَ بَاشْ بَارْكْ تَحَكْمُوا الْخَدْمَة، و مَاتَتْسَلْطُوشْ عْلَى الْرَعِيَّة أَلِّي حَطْهَا الْرَّبْ بِينْ يَدِيكُمْ، كُونُوا لْهُمْ مْثَلْ. ⁴و كِي يْبَانْ رَايَسْ الْرُّعَاةْتْنَالُوا إِكْلِيلْ الْمَجْدْ أَلِّي مَا يَخْسَرْشْ.⁵نْتُمَا تَانِي يَا الْشَاشْرَة، قَدْرُوا الْشُّيُوخْ، و كُونُوا ڤَاعْخَاضْعِينْ بِينَاتْكُمْ، و أَلَبْسُوا الْتَّوَاضَعْ، عْلَى خَاطَرْ: " الله يْقَاوَمْ اَلِّي يَتْكَبْرُوا، و يَعْطِي الْنِعْمَةلَلْمَتْوَاضْعِينْ". ⁶تْوَاضْعُوا تَحْتْ يَدْ الله الْقْوِيَّة بَاشْ يَرْفَدْكُمْ فِي وَقْتَهْ، ⁷و أَرْمُوا ڤَاعْ هَمْكُمْ عْلِيهْ،عْلَى خَاطَرْ هُوَ يَتْهَالَى بِيكُمْ.⁸أَصْحُوا و أَسَهْرُوا. عْلَى خَاطَرْ إِبْلِيسْ عْدُوكُمْ كِي سْبَعْ يْزَڤِي، يْدُورْ يْحَوَسْ شْكُونْ يَأكُلْ. ⁹قَاوْمُوهْ، ثَابْتِينْ فَالإِيمَانْ، عَارْفِينْ بَلِّي هَادْ الأَلاَمْ رَاهِي عْلَىالْخُوتْ فْڤَاعْ الْعَالَمْ.¹⁰و إِلَه كُلْ نِعْمَة أَلِّي دْعَانَا لَلْمَجْدْ الأَبَدِي فَالْمَسِيحْ يَسُوعْ، مَمْبَعْدْ مَا تْأَلَمْتُوا شْوِيَة، هُوَ يْكَمَّلْكُمْ، و يْثَبَّتْكُمْ، و يْقَوِّيكُمْ، ويْرَادْكُمْ قَادْرِينْ. ¹¹لِهْ الْمَجْدْ و الْسُّلْطَانْ لْ أَبَدْ الأَبَدِينْ. أَمِينْ¹²كْتَبْتْ لْكُمْ هَادْ الْكْلاَمْ الْقْلِيلْ بْيَدْ سِلْوَانْسْ الاَخْ الأَمِينْ، وغَايْتِي نْشَجَعْكُمْ و نَشْهَدْ لْكُمْ، بَلِّي هَادِي هِيَ نِعْمَة الله تَعْ الْصَّحْ أَلِّي رَاكُمْ فِيهَا. ¹³تْسَلَّمْ عْلِيكُمْأَلِّي رَاهِي فِي بَابَلْ أَلِّي خْتَارْهَا الله مْعَاكُمْ، و وَلْدِي مَرْقُسْ. ¹⁴سَلْمُوا بِينَتْكُمْ بَسْلاَمْ الْمَحَبَّة.سْلامْ لِيكُمْ و لِّي ڤَاعْ أَلِّي رَاهُمْ فَالْمَسِيحْ يَسُوعْ. أَمِينْ.

2 Peter

Chapter 1

¹سِمْعَانْ بُطْرُسْ عَبْدْ يَسُوعْ الْمَسِيحْ و رَسُولْ تَعَهْ، لَلِّي نَالُوا مْعَنَا إِيمَانْ غَالِي كِيمَا الإِيمَانْتَعْنَا، بَالْبِرْ تَعْ إِلَهْنَا و مْسَلَكْنَا يَسُوعْ الْمَسِيحْ: ²بَاشْ تَكْثَرْ عْلِيكُمْ الْنِّعْمَة و الْسْلاَمْ بْمَعْرِفَة الله ويَسُوعْ رَبِّنَا. تأكيد الدعوة و الإختيار الإلهيان³الله بالعَهْ القُدْرَة تَعَهْ الإِلَهِيَّة أَعْطَانَا ڤَاعْالْشِي أَلِّي نَحْتَاجُولَهْ فَالْحْيَاةْ الْرُوحِيَة و التَّقْوَى، بْمَعْرِفَة ⁴أَلِّي دْعَانَا بالْمَجْدْ و الْفَضِيلَة، أَلِّي بِهُمْأَعْطَانَا الْمَوَاعِيدْ الْكْبِيرَة و الْغَالْيَة، بَاشْ بِهَا تْوَالُوا شُرَكَاء الْطْبِيعَة ألإِلَهِيَّة، هَارْبِينْ مَنْ الْفْسَادْأَلِّي رَاهْ فَالْعَالَمْ بَالْشَهْوَة.⁵عْلَى جَالْ هَادْ الْشِي لاَزَمْ عْلِيكُمْ تَجْتَهْدُوا و تْكُونُوا نَاشْطِينْ تْبِيْنُوا إِيمَانْكُمْ بَالْفَضِيلَة، و فَالْفَضِيلَة مَعْرِفَة، ⁶و فَالمَعْرِفَة تَعَفُفْ، و فَالتَعَفُفْ الْصْبَرْ، و فَالصْبَرْتَّقْوَى، ⁷و فَالْتَّقْوَى مَوَدَّة أَخَوِيَّة، و فَالْمَوَدَّة الأَخَوِيَّة مَحَبَّة.⁸عْلَى خَاطَرْ إِذَا كَانْ فِيكُمْ هَادْ الْصْوَالَحْ و كَثْرَتْ، تْرَدْكُمْ مَاشِي فَنْيَانِينْ و تْكُونُوا مُثْمِرِينْ فَمَعْرِفَة رَبِّنَا يَسُوعْ الْمَسِيحْ. ⁹عْلَى خَاطَرْ أَلِّي مَاعَنْدَهْشْ هَادْ الْصِفَاتْ رَاهْ عْمَى فَالْرُّوحْ و مَايْشُوفْشْ مْلِيحْ، و نْسَى يْنَقِي رُوحَهْ مَالْذْنُوبْ الْقْدِيمَة.¹⁰لاَزَمْ عْلِيكُمْ دُورْكْ يَا خَاوْتِي تَجْتَهْدُوا بَاشْ تَثَبْتُوا بَصَّحْ فَالْدَعْوَة أَلِي دْعَاكُمْ الله و خَيَارْكُمْ لِيهَا، و إِذَا دَارْتُوا هَكْدَا فِي حْيَاتْكُمْ مَا طِيحُوا . ¹¹هَكْدَا يَحَّلْ لْكُمْ الله بَابْ لْمَلَكُوتْ الاَبَدِي، مَلَكُوتْ رَبِّنَا يَسُوعْ الْمَسِيحْ.¹²عْلَى هَادْ الْشِي رَانِي بَاغِي نْفَكَرْكُمْ بْهَادْالأُمُورْ، و إِذَا كُونْتُوا تَعَرْفُوهَا و ثَابْتِينْ فَالْحَقْ أَلِّي عَنْدْكُمْ. ¹³و رَانِي حَاسْبَهْ حَقْ عْلِيَا مَا دُمْتْرَانِي فْهَادْ الْجَسَدْ نْفَكَرْكُمْ ونَبَاهْكُمْ، ¹⁴عَارَفْ بَلِّي مَا بْقَالِيشْ بَزَافْ فهَادْ الْجَسَدْ، كِمَا سْبَقْ وڤَالِي رَبِّنَا يَسُوعْ الْمَسِيحْ. عْلَى هَادْ الْشِي. ¹⁵رَانِي نَجْتَهَدْ بَاشْ مَمْبَعْدْ مَا نَرْحَلْ، تَتْفَكْرُوا فِيكُلْ وَقْتْ هَادْ الأُمُورْ.¹⁶عْلَى خَاطَرْ مَا أَمَنَاشْ بْخُرَافَاتْ دَرُوهَا الْنَّاسْ، حْنَّا عَرَفْنَاكُمْ بْقَوَّة رَبِّنَا يَسُوعْ الْمَسِيحْ والْرْجُوعْ تَعَه، تْكَلَمْنَا كِي شْهُودْ عْلَى الْعَظَمَة تَعَه. ¹⁷عْلَى خَاطَرْ أَدَى مَالأَبْ الْكَرَامَة و الْمَجْدْ، مَلِي جَاهْ صُوتْ مَالمَجْدْ الْعَالِي يْڤُولْ: "هَادَا وَلْدِي الْحَبِيبْ اَلِّي رَانِي فَرْحَانْبِهْ". ¹⁸و حْنَّا سْمَعْنَا هَادْ الْصُوتْ خَارَجْ مَالْسْمَا، كِي كُنَّا مْعَاهْ فَالْجْبَلْ الْمُقَدَّسْ.¹⁹و هَكْدَا وَلَّتْ الْكَلِمَة الْنَّبَوِيَّة، ثَابْتَا عَنْدْنَا، مْلِيحْ لُوكَانْ تَحَرْزُوا هَادْ الْكَلِمَة فِي قْلُوبْكُمْ، كِيمَا لاَمْبَة تْضَوِي فَالْضَلْمَة، حَتَّى يَطْلَعْ الْنْهَارْ، ويْبَانْ كَوْكَبْ الْصُّبْحْ فِي قْلُوبْكُمْ، ²⁰رَاكُمْ عَارْفِينْ بَلِّي كُلْ نُبُوَّة الْكْتَابْ مَاشِي مَنْ تَفْسِيرْ الْنَّاسْ. ²¹عْلَى خَاطَرْ تْكَلْمُوا رْجَالْ الله القِدِّيسُونْ مَدْفُوعِينْ بْوَحْيْ الْرُّوحْ الْقُدُسْ.

Chapter 2

¹بَصَّحْ، كَانُوا تَانِي فَالْشَّعْبْ أَنْبِيَا كَذَبَة، كِيمَا رَاحْ يْكُونْ فِيكُمْ مُعَلِّمُنْ كَذَبَة تَانِي، يْجِيبُوا بِدَعْتَدِي لَلْهَلاَكْ. و هُمَا يَنَكْرُوا الْرَّبْ أَلِّي شْرَاهُمْ، و هَكْدَا بَلْخَفْ يجِيبُوأ لَهْلاَكْ عْلِيهُمْ. ²و يْتَبْعُوهُمْبَزَافْ مَالْنَّاسْ فِي طْرِيڤْ الْشَّرْ. و عْلَى جَالْهُمْ بَزَافْ مَالْنَّاسْ يَهَدْرُوا كْلاَمْ مَاشِي مْلِيحْ عْلَىطْرِيڤْ الْحَقْ. ³و بْدَافَعْ الْطْمَعْ يْتَاجْرُوا بَكْلاَمْ مْحَرَفْ و مْزَوَقْ، أَلِّي مَنْ زْمَانْ عْقَابْهُمْ وَاجَدْ،و هْلاَكْهُمْ مَا يَنْعَسْشْ⁴عْلَى خَاطَرْ إِذَا كَانْ الله مَا شْفَقْشْ عْلَىالْمَلاَيْكَة لِّي غَالْطُوا،و رْمَاهُمْ فِي جَهَنَّمْ مْقَيْدِينْ بَسْلاَسَلْ، حَتَّى يَلْحَڤ وَقْتْ الْحْسَاب، ⁵و مَاشْفَقْشْ عْلَى الْعَالَمْ الْقْدِيمْ، كِي بْعَثْ الْطُوفَانْ عْلَى عَالَمْ الْفُجَارْ، سَلَاكْ نُوحْ أَلِّي كَانْ يْبَشَّرْ لَلْبِرْ،وكَانْ نُوحْ وَاحَدْ مَثْمَنْيَة مَالْنَّاسْ أَلِّي سَلْكُوا. ⁶و كِي حْكَمْ عْلَى مْدِينَة سَدُومْ و مْدِينَة عَمُورَةبَالْخَرَابْ، رَادْهُمْ رْمَادْ، و دَارْهُمْ عِبْرَة لَنَّاسْ أَلِّي يْعِيشُوا فُجَارْ.⁷و سَلاَكْ لُوطْ الْبَارْ، أَلِّي مَاكَانْشْ قَابَلْ سِيرَة الْدَّعَارَة تَعْ دُوكْ الْنَّاسْ. ⁸هُوَأَلِّي كَانْ بَارْ، عَايَشْ فِي وَسْطْهُمْ، يَتْعَذَبْ فِي نَفْسَهْ كُلْ يُومْ مَا الْشِي أَلِّي كَانء يْشُوفَهْ و يَسَّمْعَهْ مَنْ فْعَالْ الْشَّرْ تَعْهُمْ. ⁹يَعْرَفْ الْرَّبْ كِيفَاشْ يْسَلاَكْ الأَتْقِيَاءْ مَالْتَّجْرِبَة، و يْوَجَدْ لَحْسَابْ لْنَّاسْ الْشَّرْ فِي يُومْ الْحْسَابْ،¹⁰و شْحَالْ صْعِيبْ الْعِقَابْ، عْلَى أَلِّي يْجْرِيوْ مُورْالْجَسَدْ فِي شَهْوَة الْنَجَاسَة، و يَستَهْزُوا بْسِّيَادَة الْرَّبْ. مَتْعَجْبِينْ بْرُوحْهُمْ، و مَا عَانْدْهُومْ حَتَّى خُوفْ بَاشْ يْسَبُوا و يْعَايْرُوا صْحَابْ الْمَجْدْ، ¹¹حَتَّى الْمَلاَيْكَة أَلِّي عَنْدْهُمْ أَكْثَرْ قُوَّة و قُدْرَة مَايَهَدْرُوشْ عْلِيهُمْ ڤُدَامْ الْرَّبْ بْكْلاَمْ مُهِينْ.¹²صَّحْ هَادْ الْمُعَلْمِينْالْكَذَابِينْ أَلِّي يَهَدْرُوا كْلاَمْ مُهِينْ فِي أُمُورْ مَا يَعَارْفُوهَاشْ، يْشَبْهُوا لْحَيَوَانَاتْ مَفْتَرْسَة الْمَوْلُودَةلَصْيَّدَة ولَهْلاَكْ، رَايْحِينْ يَهَلْكُوا فَالْفَسَادْ تَعْهُمْ، ¹³يَدِيوْ لَخْلاَصْ عْلَى حْسَابْ الإِثْمْ تَعْهُمْ.حَاسْبِينْ الإِسْتِمْتَاعْ فَالْلَذَاتْ طُولْ الْيُومْ فَرْحَة. هُمَا أَوْسَخْ و عْيُوبْ، يَتَمَتْعُوا فَالْنَجَاسَة، و بْغَاوْيَخَدْعُوكُمْ بَالْوَلاَئِمْ أَلِّي يْدِيرُوا مْعَكُمْ. ¹⁴عِينِيْهُمْ مْعَمْرَة زْنَى، و مَا تَشْبَعْشْ مَالْدْنُوبْ خَدَاعِينْالْنُّفُوسْ اَلِّي مَاشِي ثَابْتَة. عَنْدْهُمْ قَلْبْ مْدَرَبْ فَالْطَّمْعْ. أَوْلاَدْ الْلَّعْنَة¹⁵خَالاَوْ الْطْرِيڤْ لَمْسَڤْمَة، و تْبَاحْرُوا، تَبْعُوا طْرِيڤْ بَلْعَامْ بَنْ بَصُورْأَلِّي بْغَى يَرْبَحْ الْدْرَاهَمْ بَالإِثْمْ. ¹⁶بَصَّحْ تْبَهْدَلْ عْلَى هَادْ الْغَلْطَة، مَلِِّي نْطَقْ الْحْمَارْ الْبَكُوشْ بْصُوتْ إِنْسَانْ.¹⁷هَادُوا حَسْيَانْ بْلاَ مَا، و سْحَابْ تَدِيهْالْرِيحْ. والْعَاقْبَة تَعْهُمْ فَالْظَلْمَة الأَبَدِيَّة. ¹⁸يَتْكَلْمُوا بَكْلاَمْ بَاطَلْ، يَخَدْعُوا الْنَّاسْ يَشَجْعُوا لْشَهْوَاتْالْجَسَدْ و الْدَّعَارَة، و يْصَيْدُوا أَلِّي بَعْدُوا شْوِيَّة عْلَى الْضَّلاَلْ، ¹⁹يَوَعْدُوهُمْ بَالْحُرِّيَة، و هُمَا فِينْفُوسْهُمْ عَبِيدْ لَفْسَادْ. عْلَى خَاطَرْ الإِنْسَانْ يْوََّلِي عَبِيدْ لْكُلْ شِي يَتْسَلَطْ عْلِيهْ!²⁰بَصَّحْ إِذَا كَانُوا، مَمْبَعْدْ مَا هَرْبُوا مَنْ نَجَاسَاتْ الْعَالَمْ، بْمَعْرِفَة الْرَّبْ و الْمُخَلِّصْ يَس,عْ الْمَسِيحْ، يْعَاوْدُوا يْطِيحُوا فِيهَا، مَغْلُوبِينْ، رَاحْ تْوَلِي لْهُمْ الْعَاقْبَة أَكْثَرْ شَّرْمَالْلَوْلَة. ²¹خِيرْ لْهُمْ لُوكَانْ مَا عَرْفُوشْ طْرِيڤْ الْبِرْ، مَلِّي عَرْفُوهْ ، و خَلاَوْ الْوَصِيَّة الْمُقَدذَسَة أَلِّي تْمَدَتْ لْهُمْ. ²²صْرَالْهُمْ كِيمَا الْمْثَلْ الْصَّادَقْ لِّي يْڤُولْ: "كَلْب وَلَى لَقْيَاهْ"، و" خَنْزِيرَة مَغْسُولَة وَلا’ تَتْمَرَاغْ فَالْوَحْلْ!".

Chapter 3

¹هَادِي نَكْتَبْهَا لْكُمْ بْرِيَّة ثَانْيَة يَا لَحْبَابْ، و فَالْزُوجْ بْرِيَّاتْ نْفَكَرْ عْقَلْكُمْ الْنَّقِيْ، ²بَاشْ تَتْفَكْرُوالكْلاَمْ أَلِّي ڤَالُوهْ مَاقْبْلْ الأَنْبِيَا الْقِدِّيسُونْ، و وْصَيَّتْنَا حْنَى الْرُّسُلْ، وْصِيَّة الْرَّبْ و الْمُخَلِّصْ.³عَارْفِينْ هَادْ الْشِي مَالْلَوَلْ: بَلِّي فِي أَخِرْ لِيَّامْ يْجِي قُومْ مُسْتَهْزِئُونْ، يَتْمَشُوا عْلَى حْسَابْ شَهْوَةْاَنْفُسْهُمْ، ⁴و يْڤُولُوا: " وِينْ رَاهْ وَعْدْ رْجُوعْ الْمَسِيحْ ؟ مَلِّي مَاتُوا جْدُودْنَا كُلْ شِي رَاهْ بَاقِي كِيمَاكَانْ مَلِّي بْدَاتْ الْخَلِيقَة".⁵عْلَى خَاطَرْ عَمْدُوا يْنْسَاوْ هَادْ الأُمُورْ بَلِّي الْمَاكَانَتْ مَالْلَوَلْ، و الْلَرْضْ بْكَلْمَة الله كَانَتْ مَالْمَا و بَالْمَا، ⁶أَلِّي بِيهُمْ الْعَالَمْ الْقْدِيمْ فَاضْ عْلِيهْ الْمَاو فْنَى. ⁷بَصَّحْ الْسْمَا و الْلَرْضْ اَلِّي رَاهُمْ كَايْنِينْ دُورْكْ، تَڤْعَدْ مَخْزُونَة بْدِيكْ الْكَلِمَة لَنَارْ حَتَّىلْيُومْ لَحْسَابْ و هْلاَكْ الْنَّاسْ الْفُجَّارْ.⁸بَصَّحْ مَا تَنْسَاوْشْ هَادْ الْشِي يَا لَحْبَابْ: نْهَارْ وَاحَدْ عَنْدْ الْرَّبْ كِي أَلْفْ عَامْ، و أَلَفْ عَامْ كِي نْهَارْ وَاحَدْ. ⁹مَا يْبْطَاشْ الْرَّبْ عْلَى وَعْدَهْ كِيمَا يْظَنُوا شِي نَّاسْ، بَصَّحْ رَاهْ صَبَرْ عْلِينَا، و هُوَ مَا بْغَاشْ يَهْلَكْ الْنَّاسْ، رَاهْ بَاغِي الْتُوبَة لْڤَاعْ الْنَّاسْ.¹⁰بَصَّحْ رَاحْ يْجِي كِي خَايَنْ فَالْلِيلْ، يُومْ الْرَّبْ أَلِّي فِيهْ تْرُوحْ الْسْمَا و دِيرْ صُوتْ كْبِيرْ،وتَنْحَلْ لَعْنَاصَرْ تَتَحْرَڤ بْنَارْ قْوِيَّة، و تَتَحْرَڤ الْلَرْضْ و الْمَصْنُوعَاتْ اَلِّي فِيهَا¹¹مَادَامْ هَادْ الْشِي ڤَاعْ يْرُوحْ، وَاشْ مَالْنَّاسْ لاَزَمْ تْكُونُوا اَنْتُمَ فِي سِيرَة مْقَدْسَة و فَالْتَقْوَى؟ ¹²تَسَنُو اوطَالْبُوا يَلْحْڤْ بْلاَ مَا يْطُوَلْ يُومْ رْجُوعْ الْرَّبْ، أَلِّي بِهْ تْرُوحْ الْسْمَا مَحْرُوقَة بَالْنَارْ، و الِعْنَاصَرْمَحْرُوقَة تْذُوبْ. ¹³بَصَّحْ عْلَى حْسَابْ وَعْدَهْ نَسَنَاوْ سْمَا جْدِيدَة، و أَرْضْ جْدِيدَة، يَسْكُنْ فِيهَاالْبِرْ¹⁴عْلَى جَالْ هَادَا يَا لَحْبَابْ، و أَنْتُمَ تَسَنُوا يَلْحَڤْ هَادْ الْوَعْدْ، أَجْتَهْدُوا بَاشْ تْكُونُوا بْلاَ دَنَسْو بْلاَ عِيبْ، فِي سْلاَمْ. ¹⁵وأَحْسْبُوا صْبَرْ الْرَّبْ سْلاَكْ، كِيمَا كْتَبْ لْكُمْ تَانِي خُونَا الْمَحْبُوبْبُولُسْ عْلَى حْسَابْ الْحِكْمَة أَلِّي تْمَدَتْ لَهْ، ¹⁶كِيمَا فَڤَاعْ الْبْرِيَّاتْ تَانِي، يَهْدَرْ فِيهَا عْلَى هَادْالأُمُورْ، أَلِّي فِيهَا صْوَالَحْ وَاعْرَة لَلْفْهَمَة، يْحَرْفُوا فِيهَا أَلِّي مَا شِي عَالْمِينْ و مَاشِي ثََّابْتِينْ،كِيمَا لَكْتُوبْ لُوخْرَى تَانِي، لْهْلاَكْ أَنْفُسْهُمْ¹⁷أَنْتُمَ يَا لَحْبَابْ، رَاكُمْ سْبَقْتُوا و فْهَمْتُوا، أَحَرْزُواتَبْعُوا ضَلاَلْ هَادْ الْنَّاسْ، وأَطِيحُوا مَالْثَّبَاتْ تَعْكُمْ. ¹⁸بَصَّحْ زِيدُوا أَكَبْرُوا فَالْنِّعْمَة و فْمَعْرِفَةرَبِّنَا و مْسَلَّكْنَا يَسُوعْ الْمَسِيحْ. لِهْ الْمَجْدْ دُورْكْ و حَتَّى لْيُومْ الْلَخَرْ. أَمِينْ

1 John

Chapter 1

¹نَكْتَبْ لِيكُمْ كِيمَا كَانْ مَنْ الْلَّوَلْ عْلَى كَلْمَةْ الْحَيَاةْ، عْلَى الْلِّي سْمَعْنَاهْ، وْالْلِّي شَفْنَاهْ بْعِيْنِينَا، وْالِْلّي كُنَا مْعَاهْ، وْلَمْسَاتَهْ يَدِّينَا. ²الْحَيَاةْ بَانَتْ ڤُدَّامْنَا، وَحْنَا شَفْنَا وْنْشَّهْدُو عْلَى حْيَاةْ لَلَبْدَا الْلِّي كَانَتْ عَنْدْ الْأَبْ وْبَانَتْ لِينَا.³نْخَبْرُوْكُمْ عْلَى الْلِّي شَفْنَاهْ وْالْلِّي سْمَعْنَاهْ، بَاشْ يْكُونْ لِيكُمْ شَرْكَة مْعَنَا، وَحْنَا شَرْكَتْنَا هِيَ غِير مْعَ الْأَبْ وْإِبْنَهْ يَسُوع الْمَسِيحْ. ⁴وْنَكْتَبْ لِيكُمْ هَادْ الْشِّي بَاشْ تْكُونْ فَرْحَتْكُمْ كَامْلَةْ.⁵وْهَدَا هُوَ الْخْبَرْ الْلِّي سْمَعْنَاهْ مَنَّهْ وْنْخَبْرُوْكُمْ بِيهْ: الله نُورْ وْمَا فِيهْشْ ڤَاعْ الْظلَامْ. ⁶إِلَا ڤُوْلْنَا: عَنْدْنَا شَرْكَةْ مْعَاهْ وْمْشِينَا فَالْظَلْمَة، رَانَا نْكَّذْبُو وْمَرَانَاشْ نْدِيرُو الْحَقْ. ⁷بَصَّحْ إِلاَ مْشِينَا فَالْنُّورْ كِيمَا هُوَ فَالْنُّورْ، تْكُونْ عَنْدْنَا شَرْكَة بِينَاتْنَا، وْدَمْ يَسُوعْ الْمَسِيحْ إِبْنَهْ يْطَهَّرْنَا مَنْ كُلْ خَطِيَّةْ وَدْنُوبْ.⁸إِلَا ڤُوْلْنَا: مَا فِينَاشْ الْدْنُوبْ رَانَا نْكَّذْبُو عْلَى رْوَاحْنَا. ⁹بَصَّحْ إِلَا إِسْتَعْرفْنَا بْالْدْنُوبْ تَاعْنَا هُوَ رَاهْ أَمِينْ وْعَادَلْ بَاشْ يَغْفَرْ لِينَا دْنُوْبْنَا وْيْصَفِّينَا مَنْ ڤَاعْ الْأَثَامْ. ¹⁰إِلَا ڤُولْنَا: بَلِّي مَاغْلَطْنَاشْ رَانَا رَدِّينَاهْ كَلِّي هُوَ كَذَّابْ، وَكْلَامَهْ مَاشِي سَاكَنْ فِينَا.

Chapter 2

¹يَاوْلَادِي، نَكْتَبْ لْكُمْ هَادْ الْشِّي بَاشْ مَاتَدَّنْبُوشْ. وإِلَا دْنَبْ وَاحَدْ مَنْكُمْ يْلِيقْ تَعَّرْفُوا بَلِّي عَنْدْنَا لِيَشْفَعْ فِينَا عَنْدْ الْأَبْ، يَسُوعْ الْمَسِيحْ الْصَّالِحْ. ²لِي هُوَ مَاتْ كْفَّارَة لَدْنُوْبْنَا، وْمَاشِي بَرْكْ دْنُوْبْنَا حْنَا بَصَّحْ لْڤَاعْ دْنُوبْ الْبَشَرِيَّةْ. ³وَحْنَا نْبَيْنُو بَلِّي نَعَّرْفُوهْ إِلَا حْفَظْنَا الْوْصَايَا نْتَاعَهْ.⁴وْلِي يْڤُولْ «أَنَا عْرَفْتَهْ» وْمَحْفَظْشْ كْلَامَهْ، هَادَا يْتْسَمَّا كَدَّابْ وْمَافِيهْشْ الْحَقْ. ⁵وْهَدَاكْ لِي يَحْفَظْ كْلَامَهْ بَالْحَقْ تْبَانْ وْتَكْمَّلْ فِيه مْحَبَّةْ الله. ⁶وْلِي يْڤُولْ: بَلِّي رَاهْ ثَابَتْ فِيهْ لَازَمْ يْعِيشْ كِيمَا الْمَسِيحْ كَانْ يْعِيشْ.⁷يَاخُوْتِي، مَارَانِيشْ نَكْتَبْ لِيْكُمْ وْصِيَّة جْدِيْدَة، بَصَّحْ وْصِيَّة قْدِيمَة وْكَانَتْ عَنْدْكُمْ مَنْ الَلّوَلْ. لَوْصِيَّة لَقْدِيمَة هِيَ الْكَلْمَة الْلِّي سْمَعْتُوهَا مَنْ الْلَّوَلْ. ⁸وْتَانِي وْصِيَّة جْدِيدَة نَكْتَبْ لْكُمْ، وْالْلِّي هُوَ حَقْ فِيه هُوَ وْفِيكُمْ: الْظُلْمَةْ خْلَاصَتْ، وْالْنُّورْ نْتَاعْ الْصَّحْ رَاهْ ضْوَا.⁹وْلِي يْڤُولْ رَاهْ عَايَشْ فَالْنُّورْ وْهُوَ يَكْرَهْ خُوهْ، هَدَاكْ مَزَالْ رَاهْ عَايَشْ فَالْظلْمَة حْتَّى لْدَّرْوَكْ. ¹⁰وْالْلِّي يَبْغِي خُوهْ هَدَاكْ رَاهْ عَايَشْ فَالْنُّورْ وْمَافِيهْشْ خَطِيَّةْ. ¹¹وْالْلِّي يَكْرَهْ خُوْهْ هَدَاكْ رَاهْ فَالْظْلَامْ وْيْتْمَشَّى فَالْظَلْمَة، وْمَا يَعْرَفْشْ وِينْ رَاهْ غَادِي، عْلَى خَاطَرْ الْظَّلْمَة عْمَاتْ عَيْنِيهْ.¹²نَكْتَبْ لِيكُمْ يَاوْلَادِي، عْلَى خَاطَرْ دْنُوْبْكُمْ غْفَرْهَا لْكُمْ عْلَى جَالْ إِسْمَهْ. ¹³نَكْتَبْ لِيكُمْ يَاشْوَابِينْ، عْلَى خَاطَرْ رَاكُمْ عْرَفْتُو الْلِّي كَانْ مَنْ الْلَوَلْ. نَكْتَبْ لِيِكُمْ يَاصْغَارْ، عْلَى خَاطَرْ غْلَبْتُو الْشَرِيرْ. نَكْتَبْ لِيكُمْ يَاشَاشْرَة عْلَى خَاطَرْ عْرَفْتُو الْأَبْ. ¹⁴كْتَبْتْ لْكُمْ يَاشْوَابِينْ، عْلَى خَاطَرْ عْرَفْتُو الْلِّي كَانْ مَنْ الْلَّوَلْ. كْتَبْتْ لْكُمْ يَاصْغَارْ عْلَى خَاطَرْ رَاكُمْ أَقْوِيَاءْ وْكَلْمَةْ الله ثَابْتَ فِيْكُمْ، وَنْتُمَا غْلَبْتُو الْشِّيْطَانْ.¹⁵مَاتَبْغُوشْ هَادْ الْعَالَمْ وْالْمَادِيَّاتْ الْلِّي كَايْنَة فِيهْ. عْلَى خَاطَرْ إِلَا بْغَا وَاحَدْ الْعَالَمْ مَاعَنْدَهْشْ مْحَبَةْ الله فِيْهْ. ¹⁶عْلَى خَاطَرْ الْدْنْيَا مْعَمْرَةْ غِيْرْ شَهْوةَ نْتَاعْ الْجَسَدْ، وْلِيْ يَعْجَبْ الْعِيْنْ وْيَفْسَدْهَا، وْالْمَعِيْشَةْ لْبَعِيْدَةْ عْلَى رّْبِيْ، وْهَذَا مَاشِيْ مَنْ عَنْدْ الله بَصَحْ مَنْ عَنْدْ الْعَالَمْ. ¹⁷وَالدَنْيَا وْشَهْوَتْهَا غَادِيْ يَفْنَاوْ، بَصَحْ لِيْدِيْرْ مَشِيْئَةْ الله هَذَاكْ غَادِيْ يْعِيْشْ لْلَبْدَا.¹⁸هَدِيْ هِيَ الَساعَةْ الْأَخِيْرَةْ يَاوْلَادِيْ. وْكِيْمَا سْمَعْتُوْ بْلِيْ عْدُوْ الْمَسِيْحْ غَادِيْ يْجِيْ، وْدَرْوَكْ رَاهْ صَارْ لَلْمَسِيْحْ عَدْيَانْ بْزَافْ. وْمَنْهَا نْعَرْفُوْا بَلِيْ قْرِيْبَةْ تْجِيْ الْسَاعَةْ الْأَخِيْرَةْ. ¹⁹وْهَدُوْ خَرْجُوْا مَنَا حْنَا، بَصَحْ مَاكَانُوشْ مَنَا، عْلَخَاطَرْ لُوْكَانْ كَانُوْا مَنَا حْنَا لَابْقَاو مْعَنَا. بْصَحْ هَكَا بَاشْ يْبَانُوْ بَلِيْ مَارَّاهُمْشْ ڤَاعْ مَنْا حْنَا.²⁰بَصَحْ نْتُمْ الْقُدُوْسْ دْهَنْكُمْ وْعَارْفِيْنْ كُلْشِي. ²¹مَاكْتَبْتْشْ لْكُمْ زَعْمَا عْلَخَاطَرْ مَاتْعَرْفُوشْ الْحَقْ، لَا لَا، بَصَحْ كْتَبْتْ لْكُمْ عْلَخَاطَرْ رَّاكُمْ تْعَرّْفُوْا الْحَقْ، وْبَلِيْ الْكْذَبْ عَمْرَهْ مَاكَانْ حَقْ.²²شْكُونْ هُوَ الْكَذَابْ، غِيْرْ هَدَاكْ لِيَنْكَرْ يَسُوعْ الْمَسِيْحْ؟ هَذَا هُوَ عْدُو الْمَسِيْحْ، لِيْ يَنْكَرْ الْأَب ْواْلإبِنْ. ²³ڤَاعْ لِيَنْكَرْ الْإِبْنْ هَذَاكْ مَاعَنْدَهْشْ تَانِيْ اْلْأَبْ، وْلِيْ يَعْتَرَفْ بْالإِبْنْ هَذَاكْ عَنْدَهْ الْأَبْ تَانِيْ.²⁴وَلِيْ سْمَعْتُوْه نْتُمْ مَنْ الْلَوَلْ خَلُوهْ ثَابَتْ فِيْكُمْ. إِلَا ثْبَتْ فِيْكُمْ لِّيْ سْمَعْتُوهْ مَنْ الْلَوَلْ، مَلَا غَادِيْ نْتُمْ تَانِيْ تْكُونُوْ ثَابْتِيْنْ فْي الْإِبْنْ وْالْأَبْ. ²⁵وْهَدَا هُوَ الْوَعْدْ لِّيْ هُوَ وْعَدْنَا بِهْ: لَحْيَاةْ لْلَبْدَا. ²⁶كْتَبْتْ لِيْكُمْ هَدْ الْشِيْ عْلَى الْنَاسْ لِيْ يْخَدْعُوْا فِيْكُمْ.²⁷بَصَحْ نْتَُمَ الْْمْسْحَ لِّيْ دِيْتُوْهَا مَنْ عَنْدَهْ هِيَ ثَابْتَةْ فِيْكُمْ، وْمَارَّاكُمْشْ مَحْتَاجِيْنْ بَاشْ يْعَلَمْكُمْ وَاحَدْ، بْصَحْ هَدْ الْمَسْحَ هِيَ لِعَلْمْتْلْكُمْ كُلْ شِيْ، وْهِيَ الْحَقْ وْمَاتَكْذَبْشْ. كِيْمَا عَلْمَتْلْكُمْ ثَبْتُوْا فِيْه.أبناء الله ²⁸وْدَرْوَكْ يَاوْلَادِيْ، ثْبْتُوْا فِيْه حْتَى إِلَا بَانْ تْكُونْ عَنْدْنَا فِيْه الْثِقَةْ، وْمَانْحَشْمُوشْ نْهَارْ كِيْ يْجِيْ. ²⁹إِلَا عْرّْفْتُوْ بَلِيْ هُوَ الْحَقْ، مَلَا دِيْرُوْا فِيْ بَالْكُمْ بَلِيْ لِّيْ يْدِيْرْ الْحَقْ هُوْ مَوْلُوْدْ مَنَهْ.

Chapter 3

¹شُوْفُوْ شَا هِيَ لَمْحَبَةْ لِعْطَاهَا لْنَا الله بَاشْ نَتْسَمَاوْ وْلَادَهْ وَعْلَخَاطَرْ دَاكْ اْلْشِيْ الْعَالَمْ مَايَعْرّْفْنَاشْ. عْلَخاَطَرْ مَا يَعْرَّفْشْ الْمَسِيْحْ. ²يَاحْبَابِيْ، دَرْوَكْ حْنَا وْلَادْ الله، وْمَزَالْ مَبَانْشْ شَا نْكُوْنُوْ. بَصَحْ عَارْفِيْنْ بَلِيْ إِلَا بَانْ غَادِيْ نْكُوْنُوْ كِيْمَا هُوَ، عْلَخَاطَرْ نْشُوفُوْهْ كِيْمَا يْكُونْ. ³وْڤَاع لِّيْ عَنْدَهْ هَدْ الْرَّجَاءْ يْصَفِيْ رُّوْحَهْ كٍيِمَا هُوَ صَافِيْ.⁴ڤَاعْ لِيْدِيْرْ الْخَطِيَةْ هَدَاكْ يَتْعَدَى عْلَى كْلَامْ الله، وْالْخَطِيَةْ مَعْنَتْهَا يَتْعَدَى عَلَىْ قَانُوْنْ الله. ⁵وْرَّاكُمْ عَارْفِيْنْ بَلِيْ الْمَسِيْحْ جَّا بَاشْ يْنَحِيْ الْخَطَايَا نْتَاعْنَا، وْهُوَ مَا فِيْهْشْ ڤَاعْ دَنْبْ. ⁶وْڤَاعْ لِيَثْبَتْ فِيْهْ مَارَّاحْشْ يَدْنَبْ، وْڤَاعْ لِّيْ يَدْنَبْ عُّمّْرَّهْ لَا شَافَهْ وْلَا عَرّْفَهْ.⁷يَاوْلَادِيْ، مَلاَزَمْشْ يْغَلَطّْكُمْ كَاشْ وَاحَدْ: لِيْدِيْرْ الْخِيْرْ هُوَ صَادَقْ، كِيْمَا كَانْ الْمَسِيْحْ صَادَقْ. ⁸وْلِيْ يْدِيْرْ الْخَطِيَةْ هَدَاكْ جَايْ مَنْ إِبْلِيْسْ، عْلَخَاطَرْ الْشَيْطَانْ مَنْ الْلَوَلْ كَانْ يْخَسَّرّْ. عْلَى هَدِيْ بَانْ إِبْنْ الله بَاشْ يَهْدَمْ شْغَالَاتْ إِبْلٍيِس.⁹وْڤَاعْ لِيْ رَّاهْ مَوْلُوْدْ مَنْ الله مَا يْدِيْرْشْ الْخَطِيَةْ، عْلَخَاطَرْ فِيْه سْكَنْ الْزَرْعْ نْتَاعْ الله، وْمَا يَقْدَرْشْ يَغْلَطْ عْلَخَاطَرْ رَاهْ مَوْلُودْ مَنْ الله. ¹⁰وْبْهَدْ الْشِيْ يْبَانُوْ وْلَادْ الله وَوْلَادْ إِبْلِيْسْ: ڤَاعْ لِيْ مَا يْدِيْرشْ الْخِيْرْ مَارَاَهْشْ مَنْ الله، وْحَتَى تَانِيْ لِّيْ مَايْحَبْشْ خُوْهْ مَارَاَهْشْ مَنْ الله.¹¹عْلَخَاطَرْ هَدَا هُوَ الْخْبَّرّْ لِيْ سْمَعْتُوهْ مَنْ الْلَوَلْ: بَلِيْ لَازَمْ نَتْحَابُوْا بِيْنَاتْنَا. ¹²مَاشِيْ كِيْمَا كَانْ قَايِيِنْ شَرِيْرْ وْذْبَحْ خُوْهْ. وْعْلَاهْ ذَبْحَهْ؟ عْلَخَاطَرْ خْدَايْمَهْ كَانَتْ شَرِيْرَةْ وَخْدَايَمْ خُوهْ كَانَتْ غِيْرْ خِيْرْ.¹³مَاتَتْعَجْبُوْشْ يَاخُوْتِيْ إِلَا كَانْ الْعَالَمْ يَكْرَّهْكُمْ. ¹⁴حْنَا عَارْفِيْنْ بَلِيْ بَدَلْنَا الْمُوتْ بْلَحْيَاةْ، عْلَخَاطَرْ نَبْغُوْ الْخُوْتْ. وْلِّيْ مَايْحَبْشْ خُوْهْ يَبْقَىْ فَي الْمُوْتْ. ¹⁵وْڤَاعْ لِّيْ يَكْرَّهْ بْنَادَمْ هَدَاكْ يَتْسَمْى قَاتَلْ، وَنْتُمْ عَارّْفِيْنْ بَلِيْ ڤَاعْ لِيَقْتُلْ الْنَفْسْ لَحْيَاةْ لْلَبْدَا مَا هِيْشْ ثَابْتَةْ فِيْهْ.¹⁶وْهَكَا عْرَّفْنَا لَمْحَبَةْ: بَلِيْ الْمَسِيْحْ سَلَمْ نَفْسَهْ لَلْمُوْتْ عْلَجْالْنَا، مَلَا لَازَمْ حْنَا تَانِيْ نْخَدْمُوْ حْيَاتْنَا عْلَجَالْ الْخُوْتْ. ¹⁷وَلِيْ عنَدْهْ مْعِيْشَةْ نْتَاعْ الْدُنْيَا، وْشَافْ خُوْهْ مُحْتَاجْ، وْبَلَعْ عْلِيْهْ وْمَاعَوْنَاهْشْ، كِيْفَاشْ تَسْكُنْ فِيْهْ مْحَبَةْ الله؟ ¹⁸يَاوْلَادِيْ، مَاْنَحُبْوْش غِيْرْ بْالْكْلَامْ وْلَا بَالْلْسَانْ، بَصَحْ بَالْخَدْمَةْ وَالْحَقْ!¹⁹وْهَكَا نْعَرّْفُوْ بَلِيْ حْنَا عَنْدْنَا الْحَقْ وْهُوَ سَاكَنْ فِيْ قْلُوْبْنَا. ²⁰عْلَخَاطَرْ إلِاَ قْلُوْبْنَا تْلُوْمْ فِيْنَا لَازَمْ نْعَّرّْفُوْ بَلِيْ رَّبِيْ كْبِيْرْ عْلَىْ قْلُوْبْنَا، وْهُوَ يَعْرَّفْ كُلْ شِيْ. ²¹يَاحْبَابِيْ، إِلَا قْلُوبْنَا مَاتْلُوْمْنَاشْ، عَنْدْنَا ثِقَةْ فَالله. ²²وْڤَاعْ لِّيْ نْطَلْبُوهْ مَنَهْ يْكُوْنْ لِيْنَا، عْلَخَاطَرْ نْحَفْظُوْ وْصَايَاهْ وَنْدِيْرُوْ لِّيْ يْفَرْحَهْ ڤُدَامَهْ.²³وْهَدِيْ هِيَ لَّوْصِيَةْ: نْأَمْنُوْ بِإِسْمْ إِبْنَهْ يَسُوعْ الْمَسِيْحْ، وَنْحَبُوْ بَعْضِيَاتْنَا كِيْمَا هُوَ عْطَهَالْنَا وْصِيَةْ. ²⁴وْلِيْ يَحْفَظْ وْصَايَاهْ يَسْكُنْ فِيْهْ وْهُوَ فِيْهْ. وْهَكَا نْعَرّْفُوْ بَلِيْ رَاهْ سَاكَنْ فِيْنَا بَالْرُّوْحْ الْقُدَسْ لِّيْ عْطَاهْلْنَا.

Chapter 4

¹يَاحْبَابِيْ، مَاتْأَمْنُوشْ ڤَاعْ الْأَرّْوَاحْ، بَصَحْ مَيْزُوْ الْأَرّْوَاحْ هَادُوْكْ: إِلَا هِيَ مَنْ الله. عْلَخاَطَرْ بَزَافْ أَنْبِيَاءْ لْكَذَبَةْ بَانُوْا فِيْ هَدْ الْدَنْيَا. ²وْهَكَا تْعَّرّْفُوْ رُّوْحْ الله: ڤَاعْ الْرُّوْحْ لِيَعْتَرَفْ بْيَسُوْعْ الْمَسِيْحْ بَلِيْ جَا فْي الْجَسَدْ هَدَاكْ مَنْ عَنْدْ الله، ³وْالْرُّوْحْ لِّيْ مَايَسْتَعْرْفْشْ بْيَسُوعْ الْمَسِيْحْ لِّيْ جَا فْي الْجَسَدْ، هَدَاكْ مَاجَاشْ مَنْ عَنْدْ الله. بَصَحْ هَدَاكْ هُوَ الْدَجَالْ الْلِيْ سْمَعْتُوْ بِهْ بَلِيْ رَّاحْ يْجِيْ، وْهُوَ دَرْوَكْ فِيْ هَدْ الْدَنْيَا.⁴يَاوْلَادِيْ نْتُمْ وْلَادْ الله، وْرَّاكُمْ غْلَبْتُوهُمْ عْلَخَاطَرْ لِّي فِيْكُمْ وَاعَرّْ عْلَى الْلِيْ فْي هَدْ الْدَنْيَا. ⁵هُمَ مَنْ هَدْ الْدَنْيَا. عْلَى هَدْ الْشِيْ يْهَدْرُّوْ غِيْر عْلَى صْوَالَحْ هَدْ الْدَنْيَا، وْالْدَنْيَا تَسْمَعْ لْهُمْ. ⁶حْنَا مَنْ الله. وْلِّيْ يَعْرفْ الله يْسْمَعْلْنَا، وْلِّيْ مَاشِيْ مَنْ الله مَاغَادِيْشْ يَسْمَعْلْنَا. مَنْ هَدْ الْشِيْ نْعَرّْفُو رُّوحْ الْحَقْ وْرُّوحْ الْكَذِبْ.⁷يَاحْبَابِيْ، لَازَمْ نَتْحَابُوْ بِيْنَاْتنَا، عَلْخَاطَرْ لَمْحَبَةْ جَايَةْ مَنْ عَنْدْ الله، وْڤَاعْ لِيْحَبْ هَدَاكْ زَادْ مَنْ عَنْدْ الله وْيَعْرَّفْ الله. ⁸وْلِّيْ مَايْحَبْشْ هَدَاكْ مَايَعْرَّفْشْ الله، عْلَخَاطَرْ الله مْحَبَةْ.⁹وْهَكَا بَانَتْ مْحَبَةْ الله فِيْنَا: رَّبِيْ رْسَلْ إِبْنَهْ لَوْحِيْدْ لْلدَنْيَا بَاشْ حْنَا نْعِيْشُوْ بِيْهْ. ¹⁰فْي هَدِيْ هِيَ لَمْحَبَةْ: مَاشِيْ خَاطَرْ حْنَا حْبِيْنَا الله، بْصَحْ هُوَ لِّيْ حَبْنَا وْأْرْسَلْ إِبْنَاهْ كَفَارَةْ عْلَجَالْ دْنُوْبْنَا.¹¹يَاحْبَابِيْ، إِلَا كَانْ الله حَبْنَا كِيْمَا هَاكْ، لَازَمْ حْنَا تَانِيْ نَبْغِيْوْ بَعْضِيَاتْنَا. ¹²الله مَاكَاْش لِّيْ شَافَهْ. بَصَحْ إِلَا حْبِيْنَا بَعْضِيَاتْنَا، الله رَاحْ يَسْكْنْ فِيْنَا وَمْحَبْتَهْ تَكْتَمَلْ فْيْ حْيَاتْنَا. ¹³بْهَدْ الْشِيْ نْعَرْفُوْ بَلِيْ رَّانَا ثَابْتِيْنْ فِيْهْ وْهُوَ فِيْنَا، وْهُوَ مَدَلْنَا الْرُّوحْ نْتَاعَهْ. ¹⁴وَحْنَا شَفْنَا وَنْشَهْدُوْا بَلِيْ الْأَبْ رْسَلْ إِبْنَهْ بَاشْ يَسْلَكْ نَاسْ الْدَنْيَا.¹⁵وْلِّىْ يَعْتَرَفْ بْلِيْ يَسُوعْ الْمَسِيْحْ هُوَ إِبْنْ الله، الله رَّاحْ يَسْكُنْ فِيْهْ وْهُوَ يَثْبَتْ فْي الله. ¹⁶وَحْنَا عَّرَّفْنَا وْأَمَنْنَا لَمْحَبَةْ لِّيْ فِيْنَا. الله مْحَبَةْ، وْلِّيْ يَثْبَتْ فْي هَدْ لَمْحَبَةْ، الله يَثْبَتْ فِيْهْ وْهُوَ فْالله.¹⁷وْهَكَا كَمْلَتْ مْحَبَة الله فِيْنَا: يْكُونْ عَنْدْنَا ثِقَةْ نْهَارْ الْحِسَابْ، عْلَخَاطَرْ كِيْمَا هُوَ فْي الْدَنْيَا هَكَا حْنَا تَانِيْ. ¹⁸مَكَاشْ خُوفْ فْلَمْحَبَةْ، بَصَحْ لَمْحَبَةْ الْكَامِلَةْ تْحَاوَزْ الْخُوْفْ لْبَرَّا عْلَخَاطَرْ الْخُوْفْ عَنْدَهْ يِدِيْرْ عْذَابْ. وْلِّيْ يْخَافْ مَعْنَتْهَا مَزَالْ مَاخَدْمَتْشْ فِيْهْ لَمْحَبَةْ مْلِيْحْ.¹⁹حْنَا نْحَبُوْهْ عْلَخَاطَرْ هُوَ لِّيْ بْغَانَا الْلَوَّلْ. ²⁰إِلَا ڤَالْ شِيْ وَاحَدْ: «رَّانِيْ نْحَبْ الله» وْهُوَ يَكْرَهْ خُوْهْ، هَذَا رَّاهْ كَذَابْ. عْلَخَاطَرْ لِّيْ مَايْحَبْشْ خُوْهْ لِّيْ يْشُوفَهْ، كِيْفَاشْ يْطِيْڤْ يْحَبْ الله لِّيْ مَايْشُوفَهْشْ؟ ²¹وْعَنْدْنَا هَدْ لَّوْصِيَا مَنَهْ: لِّيْ يْحَبْ الله لَازَمْ يْحَبْ خُوهْ تَانِيْ.

Chapter 5

¹ڤَاعْ لِيْ يْأَمَنْ بَلْيْ يَسُوعْ هُوَ الْمَسِيْحْ هَدَاكْ رَّاهْ وْلَدْ مَنْ الله. وْڤَاعْ لِيَبْغِيْ الْأَبْ هَدَاكْ تَانِيْ رَاهْ يَبْغِيْ وَلْدَهْ تَانِيْ. ²وْ بْهَدْ الْشِيْ نْعَرّْفُوْ بَلِيْ حْنَا وْلَادْ الله: إِلَا حَبِيْنَا الله وَحْفَظْنَا لَوْصَايَا نْتَاعَهْ. ³وْهَدِيْ هِيَ مْحَبَةْ الله: هِيَ نْحَفْظُوْ وْصَايَاهْ. وَوْصَايَاهْ مَارَّاهِيْشْ ثْقِيْلَةْ،⁴عْلَخَاطَرْ ڤَاعْ لِّيْ تَوْلَدْ مَنْ الله رَّاحْ يَغْلَبْ الْدَنْيَا. وْهَذِي هِيَ الْغَلْبَةْ لِّيْ رَّاحْ تَغْلَبْ الْدَنْيَا: الْإِيْمَانْ نْتَاعْنَا. ⁵شْكُوْنْ لِّيْ يَغْلَبْ الْدَنْيَا مَنْ غِيْرْ الْلِّيْ يْأَمَنْ بْيَسُوعْ الْمَسِيْحْ بَلِيْ هُوَ إِبْنْ الله؟⁶هَذَا هُوَ لِّيْ جَابْ لّْمَّا وَالْدَمْ، يَسُوْعْ الْمَسِيْح. مَاشِيْ غِيْرْ بْالّْمَّا بَصَحْ بْالْدَمْ وْالّْمَّا. وْالْرُّوحْ هُوَ لِيْ رَّاهْ يَشْهَدْ، عْلَى خَاطَرّْ الْرُّوحْ هُوَ الْحَقْ. ⁷وْلِّيْ رَّاهُمْ يْشَهْدُوْ فْي الْسْمَّا ثْلَاثَةْ: الْأَبْ، الْكَلْمَةْ، وَالْرُذوحْ الْقُدُسْ. وْڤَاعْ هَادُوْ الْثْلَاثَةْ رَّاهُمْ وَاحَدْ. ⁸وْلِّيْ رَّاهُمْ يْشَهْدُو فْالْاَرْضْ رَاهُمْ ثْلَاثَةْ: الْرُوحْ،وْالْمَاءْ، وْالْدَمْ وْالْثْلَاثَةْ هَادُوْ رَّاهُمْ وَاحَدْ.⁹وِإِلَا كُنَا نْقَبْلُوْ شْهَادَةْ نْتَاعْ الْنَاسْ: مَلَا شْهَادَةْ الله هِيَ لَكْبِيْرَةْ، وْهَدِيْ هِيَ شَهَادَةْ الله لِّيْ شْهَدْ بِهَا عْلَى إِبْنَهْ. ¹⁰لِيْ يْأَمَنْ بْإِبْن الله هَدَاكْ عَنْدَهْ الْشْهَادَةْ فِيْ نَفْسَهْ. وَلِيْ مَايْأَمَنْشْ بْالله، مَعْنَتْهَا رَّاهْ رّْدْ الله كَذَابْ عْلَخَاطَرْ مَأَمَنْشْ بْالْشَهَادَةْ لِّيْ شْهَدْ بِهَا عْلَىْ إِبْنَهْ.¹¹وْهَدِيْ هِيَ الْشَهَادَةْ: بَلِيْ الله عْطَالْنَا حْيَاةْ أَبَدِيَةْ لِيْ هِيَ فِيْ إِبْنَه يَسُوعْ الْمَسِيْحْ. ¹²لِّيْ عَنْدَهْ الْإِبْنْ تْكُونْ عَنْدَهْ لَحْيَاةْ لَّبْدَا، وْلِيْ مَاعَنْدَهْشْ الْإِبْنْ مَاعَنْدَهْشْ لَحْيَاةْ الْأَبَدِيَةْ.¹³كْتَبْتْ هَدْ الْشِيْ لِيْكُمْ، نْتُمْ لِّيْ مْأَمْنِيْن بْإِسْمْ إِبْنْ الله، بَاشْ تْعَرّْفُوْ بَلِيْ عَنْدْكُمْ حْيَاةْ أَبَدِيَةْ، وْبَاشْ تْأَمْنُوْ بْإِسْمْ إِبْن الله. ¹⁴وْهَدِيْ هِيَ الْثِقَةْ لِّيْ عَنْدْنَا فِيْهْ: إِلَا طْلَبْنَا شِيْ حَاجَةْ عْلَىْ حْسَابْ الْمَشِيْئَةْ نْتَاعَهْ غَادِيْ يَسْمَعْ لْنَا. ¹⁵وِإِلَا كُنَا نْعَّرّْفُوْ بَلِيْ أَيْ حَاجَةْ نْطَلْبُوْهَا رَّاحْ يَسْمَعْ لنَا، وْنْعَّرّْفُوْ بَلِيْ لِّيْ طْلَبْنَاهْ يْكُوْنْ عَنْدْنَا.¹⁶وِإْلَا شَافْ كَاشْ وَاحَدْ خُوْهْ دَرْ دَنْبْ لِّيْ مَاْيمَوَتْشْ، يَدْعِيْ رَّبِيْ مَنْ أَجْلَهْ وْيْمَدْلَهْ حْيَاةْ نْتَاعْ الْمَدْنُوْبِيْنْ لِّيْ مَاتْمَوَتْشْ. عْلَخَاطَرْ كَايَنْ دْنُوْبْ لِيْمَوَتْ . مَارَّانِيْشْ حَابْ تْطَلْبُوْا غِيْر لْهَدْ الْشِيْ. ¹⁷ڤَاعْ ذَنْبْ هُوَ خَطِيَةْ، وْكَايَنْ خَطِيَةْ لِّيْ مَاتْمَوَتْشْ.¹⁸وَحْنَا عَارّْفيِنْ بَلِيْ لِّيْ تَوْلَدْ مَنْ الله مَا يَدْنَبْشْ، وْالْمَوْلُوْدْ مَنْ الله يَحْرَزْ رُّوْحَهْ، وْحَتَىْ الْشَرِيْرْ مَا يْمَسَهْ. ¹⁹نْعَّرّْفُوْ بَلِيْ حْنَا مَنْ عَنْدْ الله، وْالْدَنْيَا ڤَاعْ تَنْدَارَتْ فْي يَدْ الْشَرِيْرْ.²⁰وْنْعَّرّْفُوْا بَلِيْ إِبْنْ الله جَّا وَرّْجَعْ لَبْصِيْرَةْ بَاشْ نْعَرّْفُوْ الْحَقْ. وَحْنَا رَّانَا فْالْحَقْ لِيْ فْي يَسُوْعْ الْمَسِيْحْ إِبْنَهْ. هَدَا هُوَ الْحَقْ وْلَحْيَاة الْأَبَدِيَةْ. ²¹يَاوْلَادِيْ، حَرْزُوْا رّْوَاحْكُمْ مَنْ الْأَصْنَامْ. أَمِيْنْ.

2 John

Chapter 1

¹مَنْ الْشِيْخْ لْكِيْرْيَةْ لْمُخْتَارَةْ مَنْ عَنْدْ الله، وَوْلَادْهَا لِلْيْ صَحْ نَبْغِيْهُمْ مَاشِيْ بَرْكْ أَنَا، بْصَحْ ڤَاعْ لِيْ عَرْفُوْا الْحَقْ. ²عْلَى جَالْ الْحَقْ لِيْ ثْبَتْ فِيْنَا وْلِيْغَادِيْ يْكُوْنْ مْعَنَا لْلَبْدَا: ³تْكُوْنْ مْعَاكُمْ رَحْمَةْ وْسْلَامْ مَنْ عَنْدْ الله بُوْنَا مَنْ عَنْدْ الرَّبْ يَسُوعْ الْمَسِيْحْ، إِبْنْ الْأَبْ بْحَقْ وَمْحَبَةْ .⁴فْرَحْتْ بْزَافْ عْلَخاَطَرْ لْقِيْتْ شِيْ وْلَادَكْ يْسَلْكُوْا فِيْ الْحَقْ، كِيْمَا ذِ يْنَاهَاْ وْصِيَةْ مَنْ عَنْدْ الْأَبْ. ⁵وْدَرْوَكْ نَطْلَبْ مَنَكْ يَا كِيْرْيَةْ، وْمَاغَادِيْشْ نَكْتَبْ لَكْ وْصِيَةْ جْدِيْدَةْ عْلَخَاطَرْ هِيَ مْعَنَا مَنْ الْلَوَلْ: لَازَمْ نْحَبُوْا بَعْضْنَا الْبَعْضْ. ⁶وْهَدِيْ هِيَ لَمْحَبَةْ: نْعِيْشُوْا عْلَى حْسَابْ الْوَصَايَا نْتَاعْ الْمَسِيْحْ. وْهَدِيْ هِيَ لَوْصِيَةْ: وْكِيْمَا سْمَعْتُوهَا مَنْ الْلَوَلْ لَازَمْ تْعِيْشُوْهَا.⁷عْلَخَاطَرْ الْدَنْيَا وْلَاتْ مْعَمْرَةْ بْالْنَاسْ لِيْ يْحَبُوا يْكَلْخُوْا فْالْنَاسْ، وْمَا يَعْتَرْفُوشْ بْالْمَسِيْحْ لِّيْ جَا فِيْ الْجَسَدْ. هَذَا هُوَ لِيْضَلَلْ فْالْمُوْنِيْنْ وْهُوَ عَدُوْ الْمَسِيْحْ. ⁸عَسُوْا رْوَاحْكُمْ بَاشْ مَانْضِيْعُوشْ لِيْ تْعَلَمْنَاْهْ، بَاشْ تَدِيْو الأ جَرْ نْتَاعْكُمْ كَامْلَةْ.⁹وْڤَاعْ لِيْ تْعَدَىْ عْلَىْ كْلَامْ الله وْمَا ثَبَتْشْ فِيْ تَعْلِيْمْ نْتَاعْ الْمَسِيْحْ مَكَاشْ الله فِيْ قَلْبَهْ. وْلِيَثْبَتْ فِيْ تَعْلِيْمْ الْمَسِيْحْ هَدَاكْ يْكُوْنْ عَنْدَهْ الْأَبْ وْالْإِبْنْ مْعَ بَعْضْ. ¹⁰وْإِلَا جَابْلْكُمْ وَاحَدْ تَعْلِيْمْ مَنْ غِيْرْ هَذَا، مَاتْقَبْلُوهْشْ عَنْدْكُمْ فِيْ الْدَارّْ، وْمَاتْڤُوْلُولُوشْ سَلَامْ. ¹¹عْلَخَاطَرْ لِيْسَلَمْ عْلِيْهْ كَلِيْ رَاهْ شَارَكْ فِيْ خْدَايْمَهْ الْشَرِيْرَةْ.¹²عَنْدِيْ بْزَافْ بَاشْ نْكَتْبَهْ لْكُمْ، بْصَحْ مَارَانِيْشْ بَاغِيْ يْكُونْ غِيْرْ وْرَقْ وْحِبْرْ، وَعْلَىْ هَدِيْ نَتْمَنَى نْجِيْ عَنْدْكُمْ وْنْهَدْرُوْا فَمْ لْفَمْ، بَاشْ تْكُونْ فَرْحَتْنَا كَامْلَةْ. ¹³يْسَلْمُوْا عْلِيْكْ وْلَادْ خْتَكْ لِيْ خَيْرْهَا الله تَانِيْ. أَمِيْنْ.

3 John

Chapter 1

¹مْنِي أَنَا الشِيْخْ ، لْحْبِيْبِيْ غَايَسْ لِيْ أَنَا نَبْغِيْهْ بْالْحَقْ. ²فِيْ كُلْ شِيْ رَّانِيْ بَاغِيْ تْكُوْنْ نَاجَحْ وَصْحِيْحْ يَاحْبِيْبِيْ، كِيْمَا نَفْسَكْ هِيَ رَابْحَةْ. ³عْلَخَاطَرْ فْرَحْتْ بْزَافْ كِيْ جَاوْ خُوْتْ وْشَهْدُوْا بَالْحَقْ عْلَىْ الْحْيَاةْ لِلْيْ فِيْكْ، لِيْ رَاكْ تْعِيْشْهَا بْالْحَقْ. ⁴رَّانِيْ فْرَحَانْ بْزَافْ كِيْ نَسْمَعْ بْلِيْ وْلَادِيْ يْعِيْشُوْا غِيْرْ بَالْحَقْ وْالْتَقْوَى.⁵يَاحْبِيْنَا، أْنْتَ رَّاكْ تْدِيْرْ كُلْ شِيْ بْالأَمَانَةْ، عْلَىْ ڤَاعْ الْشِيْ لِتْدِيْرَهْ لَلْخُوتْ وْلَاْ لَلْبَرَّانِيَةْ، ⁶وْلِيْ شَهْدُو بْمْحَبْتَكْ ڤُدْامْ لْكْنِيْسَةْ. وَمْلِيْحَ تْسَاعَدْهُمْ كِيْ يْسَافْرُوْا كِيْمَا يَبْغِيْ الله، ⁷عْلَى خَاطَرْ عْلَجَاْل الْإِسْمْ نْتَاعَهْ خَرْجُوْ وْهَرْبُوْا مَنْ دْيَارْهُمْ، وَحْتَى أَنَهُمْ مَادُاوْ وَالُوْ مَنْ عَنْدْ لِلْيْ مَايْأَمْنُوشْ بَالله. ⁸مَلاَ حْنَا لَزَمْ عْلِيْنَا نْقَبْلُوْا الْنَاسْ لِّيْ كِيْمَا هُمَا، بَاشْ نْعَامْلُوْهُمْ عْلَى حْسَابْ الْحَقْ.⁹كْتَبْتْ لَلْكَنِيْسَةْ، بْصَحْ دِيُوتْرِيفِسَ لِلْيْ يْحَبْ يْكُوْنْ سَيَدْ عْلِيْهُمْ مَاقْبَلْنَاشْ. ¹⁰عْلَجَالْ دَاكْ الْشِيْ، إِلَا جِيْتْ رَاحْ نْفَكْرَهْ بَفْعَايْلَهْ لِيْ يْدِيْرْهَا، وْيَهْدَرْ عْلِيْنَا لِيْ مَايْلِيْقْشْ، وْمَاحْبَسْشْ غِيْرْ هْنَا، بْصَحْ تَانِيْ مَايْقْبَلْشْ الْخُوْتْ، وْيَحْبَسْ فِيْ الْنَاسْ لِّيْ بْغَاوْ يَسْتْقَبْلُوْهُمْ وْيَحَوَزْ فِيْهُمْ مَنْ الْكَنِيْسَةْ.¹¹يَاحْبِيْبِيْ، دِيْرْ غِيْرْ الْخِيْرْ وْبَعَدْ عْلَى الْشَرّْ، عْلَخاَطَرْ لِيْدِيْرْ الْخِيْرْ هُوَ مَنْ عَنْدْ الله، وْلِيْ يْدِيْرْ الْشَرّْ هَدَاكْ مَايَعْرَفْشْ الله. ¹²دِيْمِتَرْيُوسْ يْشَهْدُوْ عْلِيْهْ ڤَاعْ الْنَاسْ بَلِيْ إِنْسَانْ صَالَحْ، وْحْنَا تَانِيْ نْشَهْدُوْ عْلِيْهْ بَالْحَقْ لِيْ فِيْهْ، وْنْتُمْ عَارفِيْنْ بَلِيْ الْشَهَادَةْ نْتَاعْنَا صْحِيْحَةْ.¹³وَأَنَا عَنْدِيْ كْثِيْرْ بَاشْ نْكَتْبَهْ لِيْكُمْ، بْصَحْ مَا بْغِيْتْشْ نْكَتْبَهْلْكُمْ بَقْلَامْ وَلْمِيْدَادْ. ¹⁴بَصَحْ نَتْمَنَى نْشُوْفَكْ ڤْرِيْبْ وْنَتْكَلْمُوْا رَاسْ لْرَاسْ. سْلَامْ لِيْكْ. يْسَلَمْ عْلِيْكْ لَحْبَابْ. وْسَلْمْ عْلَى ڤَاع لَحْبَابْ لِّيْ مْعَاكْ كُلْ وَاحَدْ بْإِسْمَهْ.

Jude

Chapter 1

¹أنَاَ يهَُوداَ الْعبَْدْ تاَعْ يسَُوعْ الْمَسِيحْ ، وْخُو يعَْقوُبْ،كِنكَْتبَْ لْهَادوُكْ الْمَقْدْسِينْ الْلِيّ عَيطََّّلْهُمْ اللهالآبْ ،وْيحَْفضَْهُمْ لْيسَُوعْ الْمَسِيحْ: ²تكُْترُْ لِيكُمْ الْرَّحْمَة وْالهَْناَ وْالْمْحَبَّة.³خُوتِي لعَْزَازْ ، كُنْتْ نْدِيرْ ڤاَعْ جَهْدِي باَشْ نكَْتبَلَْكُمْ عْلىَ الْخَلاصَْ الِيّ نتَشَْارْكُوا فِيهْڤاَعْ، وْبصََّحْ درَْوَكْ ضْطَرِّيتْ باَهْ نكَْتبَلَّْكُمْ باَشْ نْشَجَّعْكُمْ تجَْتاَهْدوُا عْلىَ جَالْ الإيمَانْ ألَِيّ عْطَاهْالله فْمَرَّة للَْقدَِيّسِينْ . ⁴عْلىَ خَاطَرْ شِي ناَسْ فِيهُمْ الْشَّرْدخَْلوُ بِيناَتكُْمْ ، وْ رَاهُمْ يْحَوْلوُا الْنعَّْمَة تاَعْإِلهَْناَ للَْفسََادْ وْ نكَْرُوا الْسَيدَّْ تاَعْناَ الْرَّبْ يسَُوعْ الْمَسِيحْ هَاذوُا ڤاَلْ عْلِيهُمْ الْكْتاَبْ بلَِيّ مَحْكُومْعْلِيهُمْ مَنْ الْزْمَانْ الْقْدِيمْ.⁵بْغِيتْ أنَْفكََّرْكُمْ بْهَذاَ الْشِّي ، حَتىَّ وْلارََاكُمْ تعَرَّْفوُهْ ، بلَِيّ الْرَّبْ مَنْبعَْدَ مَاسَلكَّْ الْشَّعْْبْ تاَعُه مَنْ أرَْضْ مَصْرْ، هَْلكَْ الْلِيّ مَا آمْنوُشْ بِيهْ . ⁶وَ الْمَلايَْكَة الْلِيّ مَاتهَْلاوَّْشْ فاَلْسُّلْطَة تاَعْهُمْ ، وْخَلوُّ بْلايَصَْهُمْ ، هَاذوُكْ خَلَّاهُمْ الْرَّبْ مَرْبوُطِينْ بسَْلاسََلْ الْداَّيْمَةفاَلْظَّلْمَة لْيوُمْ الْحْسَابْ.⁷وْ حَتىَّ سَدوُمَ وَ عَمُورَة وَ الْمُدنَُ الِيّ ڤرِْيباَلْهَا، داَرُوا الْفْسَادْ ،بْنفَْسْالْطَّرِيقةَ وْتبَْعوُا طَبِيعةَ وَحْدخُْرَى ، هَاذوُكْ تعْذَْبوُا باَلْناَّرْ وْ وَلاتَّْ مْثلَْ لْوَحْدَ أخَْرِينْ. ⁸بصََّحْ هَذاَ الْشِّي ثاَنِي يصَْرَا لْلِيّ رَاهُمْ إِيدِيرُوا كِيمَا هَاذوُكْ ، يْنجَْسُوا أرَْوَاحْهُمْ ، وَ يسَْتهََزْؤُا باَلْسِياَدةَتاَعْ رَبِيّ ، وَيْهِينوُا الْمَلايَْكَة.⁹وْ َ حَتىَّ مِيخَائِيلْ رَئِيسْ الْمَلايَْكَة ،مَلِيّ خَاصَمْ إِبْلِيسْ وَ تنْاَقشَْمْعاَهْ عْلىَ الْذاَّتْ نْتاَعْ مُوسَى، مَبْغاَشْ يحَْكَمْ عْلِيهْ وَ يْڤوُلْ فِي حَقهَّْ كْلَامْ مَشِّي مْلِيحْ بصََّحْ ڤاَلهَّْ:"الْرَّبْ رَاحْ يْعاَقْبكَْ!". ¹⁰بصََّحْ هَادْ الْناَّسْ يفَْتاَرُوا عْلىَ أيَْ حَاجَة مَيعَرَّْفوُهَاشْ. وْ هَادْ الْشِّي فَهَّْمُوهْ باَلْطَّبِيعةَ تاَعْهُمْ كِيمَا وْحُوشْ الْغاَبةَ، هُوَ الِيّ يْسَببَّْ لْهُمْ الْهْلَاكْ. ¹¹ياَوِيلْهُمْ هَادْ الْناَّسْ! عْلىَ خَاطَرْ يْتبَْعوُا طْرِيڤْ قاَيِينَ، وَمْشَاوْ فاَلْغلََاطْ كِيمَا بلَْعاَمْ عْلىَ جَالْ الْدْرَاهَمْ، وْ هَلْكُوافْتمََرُّدْ قوُرَحَ.¹²حُضُرْهُمْ يْقلَقَّْ لوَْلَايمَْ تاَعْ الْمَحَبةَّ،يْشَارْكُوكُمْ بْلَا حَشْمَة يْعمَْرُوا كْرُوشْهُمْ هُمَاكِيمَا لغَْياَمْ بْلاَ الْنوُّا وْ داَمْرَتهُْمْ الْرِّيحْ. كِيمَا شْجُرْ الْخْرِيفْ بْلَا غَلةَّ، مَڤلْوُعِينْ مَنْ جْدوُرْهُمْمَيْتِينْ زُوجْ خَطْرَاتْ. ¹³هُمَا كِيمَا لمَْوَاجْ لْهَايْجَة تعَْ لبَْحَرْ لِيّ تقِْيسْ الْرَّغْوَة تاَعْهَا. وَ الْنْجُومْالْمْوَّدْرَة الِيّ يڤُعُّْدوُا البَّْداَ قْوِيِيّنْ فِي وَسْطْ الْظَّلمَة.¹⁴وَتنْبَأَّْ عْلِيهُمْ أخَْنوُخْ لِيّ هُوَ مَنْ لْجِيلْالْسَّابِعْ مَنْ آدمَْ وْ ڤاَلْ : " هَاهُوَ الْرَّبْ غَادِي يْجِي مْعَ الْمْلَايِينْ تاَعْ الْقِدِيّسِينْ تاَوْعَهْ، ¹⁵باَشْيحَْكُمْ عْلىَ ڤاَعْ الْناَّسْ، وَيْعاَقبَْ الْمَشْرَارِينْ عْلىَ جَالْ فْعاَيلَْهُمْ ، وَعْلىَ كُلْ كَلْمَة كُفْرْ ڤاَلوُهَا فِيحَقهَّْ هَادوُا الْناَّسْ الْمَذنَّْبِينْ لِيّ مَيْأمَْنوُشْ". ¹⁶هَادوُا هُمَا لِيّ إِيْضَلوُّا يْشْتكُْوا،وَ يْتبَْعوُا الْشَّهْوَاتْالْتاَّعْهُمْ، وْ يتَكَْبْرُوا فِي هَدْرَتهُْمْ ، وْ يضََّحْكُوا فِي وْجَه الْناَّسْ عْلىَ جَالْ مَصْلحََّتهُْمْ. دعوةللمثابرة¹⁷بصََّحْ نْتوُمَا ياَلْخُوتْ لعَْزَازْ، تفْكَْرُوا الْهَدْرَة لِيّ ڤاَلوُهَالْكُمْ الْرُّسُلْ تاَعْ رَبْناَ يسَُوعْالْمَسِيحْ. ¹⁸كِي ڤاَلوُلْكُمْ :" فاَلْزْمَانْ الْلخََّّرْ غَادِي يْكُونْ قوَْمْ يضََّحْكُوا عْلىَ الْناَّسْ وْ مْتبَْعِينْ دعَْوَة الْشَّرْ تاَعْهُمْ". ¹⁹هَادوُا هُمَا الِيّ يْكُونوُا الْسَبةَّ باَشْ يْفرَْقوُا الْناَّسْ، مَشِّي الْرُّوحْ الِيّ تتَحَْكَّمْفِيهُمْ بصََّحْ شَهْوَةْ نْفوُسْهُمْ.²⁰بصََّحْ نْتوُمَا ياَ لْخُوتْ لعَْزَازْ قوَُّوا حْياَتكُْمْ فْإيِمَانْكُمْ الْمُقدَسَّْ ،وْصَلوُّا فاَلْرُّوحْ الْقدُسُْ، ²¹ثبَْتوُا فْمَحْبةَّ الَْله، وَنْتوُمَا تسَْتنَوُّا رَحْمَة يسَُوعْ الْمَسِيحْ باَشْ يعَْطِيكُمْلحَْياَةْ الْداَّيْمَة.²²وَشَفْقوُا عْلىَ الْناَّسْ الِيّ يشَْكُّوا، ²³وْ سَّلْكُوا وَحْدخُْرِينْ باَلْخَوْفْ،وْبعَْدوُهُمْمَالْناَّرْ، وْ حَنوُّا عْلىَ وَحْدخَْرِينْ وْ حَّرْزُوا رْوَاحْكُمْ مَنْهُمْ وَ كَّرْهُوا حَتىَّ الْقشَْ الِيّ نجَْسُوهْبْذاَتهُْمْ. تسبحة²⁴وَاللَّه الِيّ قاَدرَْ يحَْفضَْكُمْ باَشْ مَطِّيحُوشْ، وْ يوََڤفَّْكُمْ ڤدُاَّمْ الْعزَْ تاَعَهْ بْلَا عَيْبْ وْفرَْحَانِينْ، ²⁵الْإِلَاهْ الْوَاحَدْ مْسَلكَّْناَ بْيسَُوعْ الْمَسِيحْ رَبنَّاَ، إكُْونْ الْعزَْ وَ الْجَلَالْ وَ الْقوَُّة وَ الْسُّلْطَة،قْبلَْ مَالْزْمَانْ وْ درَْوَكْ وَ عْلىَ الْدْوَامْ. آمِينْ.

Revelation

Chapter 1

¹الرُّؤْيَا أَلْلِّي أَعْطَاهَا اللهْ لِيَسُوعْ اَلْمَسِيحْ بَاشْ يَبَيَّنْ لَعْبِيدوُ شِّي أَلْلِّي لاَ بُدْ يْكُونْ بَعْدْ وَقْتْ قْرِيبْ ، وَأَرْسَلْ اَلْمَلَاكْ أَتَاعُو بَاشْ يْبَيْنُو لْعَبْدُو يُوحَنَّا. ²وَيُوحَنَّا خْبَّرْ بْكُلّْ شِي أَلْلِّي شَافُو. وْهَادِي هِيَ كَلْمَةْ اللهْ وَشَهَادَةْ يَسُوعْ اَلْمَسِيحْ. ³سَعْدَتُو أَلْلِّي يَقْرَأَ كْلَامْ هَادْ اَلنُبُوَّةْ، وْسَعْدَاتْ لِيْسَمْعُو وَلِيْعَمْلُو بَشِي أَلْلِّي مَكْتُوبْ فِيهَا، عْلَى خَاطَرْشْ اَلْوَقْتْ قْرِّبْ.⁴يُوحَنَّا، لِلْكَنَائِسْ اَلسَبْعَةْ أَلْلِّي فِي أَسْيَا:عْلِيكُمْ اَلنِعْمَةْ وْالسْلاَمْ مَنْ اَلْكَايَنْ وْأَللِّي كَانْ وَأَلْلِّي غَادِي يْجِي ، وْمَنْ اَلسَبْعَةْ أَرْوَاحْ أَلْلِّي قُدَّامْ عَرْشُو. ⁵وَمِنْ يَسُوعْ اَلْمَسِيحْ اَلشَاهَدْ اَلْأَمِينْ، أَللَّوَّلْ أَلْلِّي قَامْ مَنْ اَلْمُوتْ، وْرَئِيسْ مُلُوكْ اَلْأَرْضْ. أَلْلِّي حَبْنَا وَاغْسَلْنَا بِدَمُّو مَنْ ذْنُوبْنَا. ⁶وَجْعَلَنَا مُلُوكْ وَكَهَنَةْ لله بُوهْ. لِيهْ اَلْعَّزْ وَاَلْقُدْرَةْ عْلَى اَلدَوَّامْ. أَمِينْ.⁷هَاهُوَ جَايْ فِي اَلسْحَابْ وْغَادِي تْشُوفُو كُلْ عِينْ ، وْحَتَّى هَادُوكْ أَلْلِّي ضَرْبُوهْ، وْكُلْ قَبَائِلْ اَلْأَّرْضْ يْنَدْبُو عْلِيهْ.أَ نْعَمْ هَادْ شِي غَادِي يْكُونْ أَمِينْ. ⁸فَالرَّبْ اَلْكَايَنْ وَاَلْلِّي كَانْ وَاَلْلِّي غَادِي يْجِي ، وَاَلْقَادَرْ عَلَى كُلْ شِي يْقُولْ أَنَا هُوَ اَلْأَلِفْ وَاَلْيَاءْ،اَللَّوَّلْ وْالاَخَرْ.⁹أَنَا يُوحَنَا خُوكُمْ وَشْرِيكْكُمْ فِي اَلْمَحْنَةْ وْفِي مَمْلَكَةْ يَسُوعْ اَلْمَسِيحْ وْصَبْرُو. كُنْتْ مَنْفِي فِي اَلْجَزِيرَةْ أَلْلِّي تَتْسَمَى بَطْمُسْ مَنْ أَجْلْ كْلَامْ اَللهْ وْمَنْ أَجْلْ شْهَادَةْ يَسُوعْ اَلْمَسِيحْ. ¹⁰وَاحَدْ اَلنّْهَارْ نْزَلْ عْلَيَّ رُوحْ اَللهْ، وْسْمَعْتْ وْرَايَا صُوتْ قْوِيْ كِصُوتْ اَلْبُوقْ. ¹¹يْقٌولْ : «أَنَا هُوَ اَلْأَلِفْ وَاَلْيَاءْ، اَللَّوَّلْ وَالاَخَرْ. وْشِي أَلْلِّي تْشُوفُو أَكَتْبُو فِي أَكْتَّابْ وْأَرَسْلٌو لَلْكَنَائِسْ اَلْسَبْعَةْ أَلْلِّي فِي أَسْيَّا لِىّ فِي أَفَسُسْ وْسِيمِرْنَا وْبَرْغَامُسْ وْثْيَاتِيرَا وْسَارْدَسْ وْفِيلاَدِلْفِيَا وْلاَوْدُكِيَةْ».¹²دُورْتْ بَاشْ نْشُوفْ اَشْكُونْ أَلْلِّي رَاهْ يَتْكَلَمْ مْعَيَا، وْكِدُورْتْ شَفْتْ سَّبْعَةْ مْصَابِيحْ تَاعْ ذْهَبْ. ¹³وْفِي وْسْطْهُمْ وَاحَدْ يَشْبَّهْ لَلأبْنَادَمْ لاَبَسْ ثُوبْ طْوِيلْ، وْحَوْلْ صَدْرُو حْزَامْ تَاعْ ذْهَبْ.¹⁴وْشْعَرْ رَاسُو أَبْيَضْ كَالصُوفْ، كَالثَلْجْ ، وْعَيْنِيهْ كِالشْعَالَةْ تَاعْ اَلنَّارْ. ¹⁵وْرَجْلِيهْ يْلَمْعُو كِالنْحَاسْ الصَفِيّْ المَصْقوُلْ بَالنَّارْ، وْصُوتُو كِيمَا صُوتْ اَلْمَاءْ تَاعْ اَلشَّلاَلْ. ¹⁶وْفِي يَدَهْ لْيُمْنَى سَّبْعَةْ نْجُومْ، وْمَنْ فَمُوّ خَارَجْ سِيفْ قَاطَعْ مَنْ جِهْتِينْ، وُوَجْهُو كِالشَمْسْ أَلْلِّي ضَاوِية فِي وَسْطْ اَلنّْهَارْ.¹⁷وْكِيْ شَفْتَه طَحْتْ عَنْدْ رَجْلِيهْ كِالمَيَّتْ، فَحَّطْ يَدَاهْ لْيُمْنَى عْلِيَّ وْقَالْ لِي: « مَاتْخَافْشْ، أَنَا هُوَ اَللَّوَّلْ وَالاَخَرْ، ¹⁸وْاَلْحَيّْ. وْكُنْتْ مَيَّتْ، لَكِنْ ضُرْوَاكْ أَنَا حِيْ دِيمَا وُعْلَى اَلدَّوَامْ. اَمِينْ وْعَنْدِي مْفَاتِيحْ اَلْمُوتْ وَ اَلْهَاوِيَةْ.¹⁹فَأكْتَبْ شِي أَلْلِّي شَفْتُو، وْشِي أَلْلِّي كَايَنْ ، وْشِي أَلْلِّي غَادِي يْكُونْ بَعْدْ هَادْ اَلْأُمُورْ. ²⁰هَذَا هُوَ سَرّْ اَلنّْجُومْ أَلْلِّي شَفْتْهُمْ عْلَى لْيُمْنَى أَتَاعِي، وْاَلْمَصَابِيحْ اَلْسَبْعَةْ تَاعْ اَلذّْهَبْ: اَلنْجُومْ اَلسَّبْعَةْ هِيَ مَلاَئِكَةْ اَلْكَنَائِسْ اَلسَّبْعَةْ، وْاَلْمَصَابِيحْ اَلْسَّبْعَةْ هِيَ اَلْكَنَائِسْ اَلسَّبْعَةْ».

Chapter 2

¹أَكْتَبْ لِمَلاَكْ كَنِيسَةْ أَفَسُسْ: «هَذَا وَاشْ يْقُولْ لِشَادْ فْي يَدَاهْ لْيُمْنَى اَلنْجُومْ اَلسَبْعَةْ، وْأَلْلِّي يَمْشِي وْسَطْ الْمَصَابِيحْ اَلسَّبْعَةْ تَاعْ اَلذْهَبْ: ²أَنَا نَعْرَفْ أَعْمَالَكْ وْالتْعَبْ تَاعَكْ وْصَبْرَكْ، وْنَعْرَفْ بَلِيّ مَا تَقْدَرْشْ تَتْحَمَّلْ اَلْأَشْرَارْ، وْرَاكْ جَرَبْتْ هَادُوكْ أَلْلِّي يْقُولُو أَنْهُمْ رُسُلْ وْمَاهُمْشْ رُسُلْ، وَوْجَدْتْ بَلِيّ هُمَا كَذَّابِينْ.³أَنْتَ صْبَرت وْتْحَمَّلْتْ بَزَافْ مَنْ أَجْلِي وْبْلاَ مَا تَعْيَا. ⁴بَصَحْ نْلُومَكْ عْلَى خَاطَرْشْ سْمَحْتْ فِي مَحَبْتَكْ لَوْلَى. ⁵أَتْفَكَّرْ وِينْ كُنْتْ قَبْلْ مَا طِيحْ وْتُوبْ، وَأَرْجَعْ لَلْأَعْمَالْ أَلْلِّي كُنْتْ أَدِيرْهَا فَاللَّوَّلْ، وْإِلاَّ رَانِي غَادِي نْجِيّ وْنَحِيّ لْمَصْبَاحْ أَتَاعَكْ مَنْ بْلاَصْتُو.⁶شِي لِفَارَحْنِي فِيكْ أَنَكْ تَكْرَهْ أَعْمَالْ اَلنُّقُولاَيِّينْ وْلِنَكْرَهَا أَنَا تَانِي. ⁷لِعَانْدُو وَدْنِينْ أَسَمْعُو وَاشْ يْقُولْ الرُّوحْ لِلْكَنَائِسْ. فَهَادَاكْ لِيَغْلَبْ غَادِي نَعْطِيهْ اَلْحَقْ بَاشْ يَأكْلْ مَنْ شَجَرَةْ اَلْحَيَاةْ لِيّ فِي وَسَطْ جَنَةْ اَللهْ».⁸وَأَكْتُبْ لِمَلاَكْ كَنِيسَةْ سِمِيرْنَا: «هَذَا يْقُولُو اَللَّوَّلْ وْالاَخَرْ، لَكَانْ مَيَّتْ وْعَاشْ، ⁹أَنَا نَعْرَفْ اَلْمَحْنَةْ وْ اَلْفُقْرْ أَتَاعَكْ، ( مَعَ أَنَكْ غَنِيّْ) وْكِنَعْرَفْ الَكْلَامْ لِيَمّْشِي صْحِيحْ وْلِقُولُوهْ عْلِيكْ هَادُوكْ أَلْلِّي يْقُولُو أَنْهُمْ يَهُودْ وْهُمَا مَشِّي يَهُودْ، لَكِنْ هُمَا دَارْ اَلْعِبَادَةْ تَاعْ الشِيطَانْ.¹⁰مَا تْخَافْشْ مَنْ اَلْعَذَابْ لِغَادِي تْقَاسِيهْ. فَإبْلِيسْ غَادِي يَرْمِي اَلْبَعْضْ مَنْكُمْ فِي اَلْحَبْسْ بَاشْ تَتْجَرْبُو، وْغَادِي تْفُوتُو مَحْنَةْ تَاعْ عَشْرَ أَيَامْ، كُونَكْ أَمِينْ حَتَّى اَلْمَوْتْ وَأَنَا غَادِي نَعْطِيكْ تَاجْ اَلْحَيَاةْ. ¹¹يَا لِعَانْدْهَمْ وَذْنِينْ أَسَمْعُو وَاشْ يْقُولْ اَلرُّوحْ لِلْكَنَائِسْ. لِيَغْلَبْ هَادَكْ يَسْلَكْ مَنْ اَلمُوتْ اَلزَاوَجْ».¹²وَأَكْتُبْ لِمَلاَكْ كَنِيسَةْ بَرْغَامُسْ: «هَادَ اَلْكَلاَمْ يْقُولُو لِعَنْدُو اَلسِيفْ مَاضِي مِنْ جِهْتِينْ. ¹³أَنَا نَعْرَفْ وِينْ تَسْكَنْ، فَىْ الْمُضَع أَلْلِّي فِيهَا عَرْشْ اَلشِيطَانْ، وْهَكْذَا بْقِيتْ شَادْ فِي اَلْاِسْمْ تَاعِي وْمَا نْكَرْتْشْ إِيمَانَكْ بِيّ حَتَّى فِي هَادُوكْ لِيَّامْ لِقَامْ فِيهَا أَنْتِيبَاسْ شَهِيدِي اَلْأَمِينْ لِيْتَنَقْتَلْ عَنْدْكُمْ وِينْ سْكَنْ اَلشِيطَانْ.¹⁴بَصَح عَنْدِي حَاجَةْ نْلُومَكْ عْلِيهَا: عَنْدَكْ بَعْضْ اَلنَّاسْ مَتْمَسْكِينْ بِتَعْلِيمْ بَلْعَامْ، لِكَانْ يَعْلَّمْ بَالاَقْ كِيفَاشْ إِطَيَحْ بَنِي إِسْرَائِيلْ فِي اَلْفَخَ وْيَاكْلُو مَنْ اَلذَبَائِحْ اَلْمَدْبُوحَينْ لَلْأَصْنَامْ، وْيَزْنٌو . ¹⁵وْعَنْدَكْ تَانِي وَحْدِينْ مَتْمَسْكِينْ بِتَعَالِيمْ اَلنُّقُولاَيِّينْ.¹⁶تُبْ وَإِلاَّ غَادِي اَنْجِيكْ وْمَا نَتْأَخَرْشْ وْنْحَارَبْهُمْ بَسِيفْ فَمِيّ. ¹⁷يَا لِعَانَدْهُمْ وَذْنِينْ أَسَمْعُو وَاشْ يْقُولْ اَلرُّوحْ لَلْكَنَائِسْ.لِيَغْلَبْ غَادِي نَعْطِيهْ يَأكُلْ مَنْ اَلْمَنْ اَلْمَخْفِي، وْنَعْطِيهْ حَجْرَا بِيضَا، وْمَكْتُوبْ عْلِيهَا اِسْمْ جَدِيدْ مَا يْعَرْفُو غِيرْ لِيَدِّيهَا».¹⁸وَأَكْتُبْ لمَلاَكْ كَنِيسَةْ ثِيَاتِيرَا: «هَذَا وَاشْ يْقُولْ اِبْنْ اَللهْ، وْلْعِينِيهْ كَشَّعَالَةْ تَاعْ اَلنَّارْ، وْرَجْلِيهْ كَالنْحَاسْ اَلصَفِي. ¹⁹أَنَا نَعْرَفْ أَعْمَالْ أَتَاعَكْ وْنَعْرَفْ مَحَبْتَكْ وْإِيمَانَكْ وْتَضْحَيَاتَكْ وْصَبْرَكْ، وْالْأَعْمَالْ أَتَاعَكْ اَلتَالِيَةْ خِيرْ مَنْ اَللَّوْلَى.²⁰بْصَح عَنْدِي عْلاَشْ نْلُومَكْ: فَأنْتَ تَتْسَاهَلْ مْعَ هَادِيكْ لَمْرَأة إِيزَابِلْ لِتْقُولْ أَنّاَ نَبِيَّةْ، وْهِيَ كِتَغْرِي عْبِيدِي بِالتَعْلِيمْ أَتَاعْهَا، بَاشْ يَزْنِيوْ وْيَأكْلُو مَنْ الذَبَائِحْ المَذْبُوحِينْ لِلْأَصْنَامْ. ²¹وَأَعْطِيتْهَا وَقْتْ بَاشْ اَتُوبْ، لَكِنْ مَا حَبْتَشْ أَتُوبْ عَنْ اَلزْنَا أَتَاعَهَا.²²غَادِي نَرْمِيهَا فِي فْرَاشْ الْمَرْضَ، وْنَرْمِي فِي الْمَحْنَة وْالضِيقْ حَتّىَ هَادُوكْ لِيَزْنُو مْعَهَا وُمَا يْتُبُوشْ عْلَى أَعْمَالْهُمْ. ²³وْنَقْتَلْ أَوْلَادْهَا بَالْمُوتْ، وْتَعْرَفْ جْمِيعْ اَلْكَنَائِسْ بَلِي أَنَا لِنَمْتَحِنْ قَلْبْ الإنْسَانْ وَأفْكَارُو، وْنْجَازِي كُلْ وَاحَدْ مَنْكُمْ عَلَى حِسَابْ خْدَايْمَه.²⁴أَمَّا لِبْاقَوْ فِي ثِيَاتِيرَا ، أَنْثُمَا أَلْلِّي مَا تْقَبْلُوشْ هَادْ اَلتَعْلِيمْ، وْمَا تْعَلَمْتُوشْ شِي لِيْسَمِّيهْ اَلبَعْضْ أَسْرَارْ اَلشَيْطَانْ اَلْعَمِيقَةْ، فَأَنَا نْقُولْ لِيكُمْ مَا غَادِيشْ نُوضَعْ عْلِيكُمْ حَمْلْ أَخَرْ، ²⁵لَكِنْ بْقَاوْ ثَبْتِينْ عْلَى شِي لِعَنْدْكُمْ حَتَّى نْجِيّ.²⁶وَأَللِّي يَغْلَبْ وْيَعْمَلْ بِكُلّْ اَلْوَصَايَا أَتَوْعِي حَتَّى للاَخَرْ فَهَادَكْ نَعْطِيهْ سُلْطَانْ عَلَى اَلشُعُوبْ، ²⁷ويَرْعَاهُمْ بِعَصَا مِنَ الحَدِيدْ، وَيَهْرِسَهُمْ كِالمَاعُونْ تَاعْ اَلْفَخَّارْ، كِيمَا خْدِيتْ اَنَا تَانِي اَلسُلْطَةْ مَنْ عَنْدْ بُويَا، ²⁸وْنَعْطِيهْ اَلنَجْمَةْ تَاعْ اَلصْبَّاحْ. ²⁹يَا لِعَانْدْهَمْ وَذْنِينْ أَسَمْعُو وَاشْ يْقُولْ الرُّوحْ لَلْكَنَائِسْ.

Chapter 3

¹أَكْتَبْ لِمَلاَكْ كَنِيسَةْ سَارْدَسْ: «هَذَا وَاشْ يْقُولْ لِعَانْدٌو سَبْعَ أَرّْوَاحْ اَللهْ وُسَبْعْ اَلنْجُومْ. أَنَا نَعْرَفْ أَعْمَالَكْ، بَالإِسْمْ اَنْتَ حَيْ، وْفِي اَلْحَقِيقَةْ أَنْتَ مَيَّتْ. ²فَأسْهَرْ وَأتْقَوَى مَنْ جْدِيدْ فَالشِي لِيبْقَى قَبْلْ مَا يْمُوتْ، عْلَى خَاطَرْشْ شِي لِكُنْتْ أَتْدِيرُو مَا كَانْشِ كَامْلْ قُدَامْ اَللهْ.³تْفَكَّرْ شِي أَلْلِّي تْعَلَمْتُو وُسْمَعْتُو وَأَعْمَلْ بِهْ وُتُوبْ، إِذَا مَا سْهَرْتَشْ غَادِي نْجِي لِيكْ كِالسَارَقْ، وُفِي الْوَقْتْ أَلْلِّي مَا تَعْرَفْشْ. ⁴عَانْدَكْ نَّاسْ قْلاَلْ فِي سَارْدَسْ وُأَلْلِّي مَا وَسْخُوشْ حْوَيَجْهُمْ وُهَادُوكْ هُمَا لِغَادِي يَمْشِيوْ مْعَايَا فِي حْوَايَجْ بْيُوضَةْ عْلَى خَاطَرْ يَسْتَهْلُو.⁵لِيَغْلَبْ هَادَكْ غَادِي يَلْبَسْ حْوَايَجْ بَيْضِينْ، وُمَا نَاحِّيشْ اَسْمُو مَنْ كْتَابْ اَلْحَيَاةْ، وُنَعْتَرَفْ بِأَسْمَه قٌدامْ بُويَا وُالْمْلاَيْكَا. ⁶لِعَانْدُو وَدْنِينْ أَسَمْعُو وَاشْ يْقُولْ الْرُّوحْ لَلْكَنَائِسٍْ».⁷وْاكْتَبْ لمَلاَكْ كَنِيسَةْ فِيلاَدِلْفِيَا: «هَذَا وَاشْ يْقُولْ اَلْقُدُّوسْ اَلْحَقّْ، لِعَانْدُو مَفْتَاحْ دَاوْدْ، لِيَفْتَحْ وُمَا يَقْدَرْ حَتَّى وَاحَدْ يْغَلْقُ وُيَغْلَقْ وُمَا يَقْدَرْ حَتَّى وَاحْدْ يَفَتْحُ. ⁸أَنَا نَعْرَفْ أَعْمَالَكْ. وُهَاأَنَا أَفْتَحْتْ قْدَامَكْ بَابْ مَا يَقْدَرْ حَتَي وَاحَدْ يَغَلْقُو، عْلَى خَاطَرْ اَلْقُوَّةْ أَتَاعَكْ قْلِيلَةْ، وْحْفَظْتْ كْلاَمِي وُمَا نْكَرْتَشْ اِسْمِي.⁹هَادُوكْ أَلْلِّي مَنْ دَارْ اَلْعِبَادَةْ تَاعْ اَلشِيطَانْ، مَنْ دُوكْ لِيْقُولُو أَنْهُمْ يَهُودْ وُهُمَا مَشِيّ يَهُودْ، لَكِنْ هُمَا كَذَابّينْ: نَجْعَلْهُمْ يْجِيوْ وُيْسَجْدُو قُدَّامْ رَجْلِيكْ وُيَعْتَرْفُو بَلِيّ أَنَا حَبِّيتَكْ. ¹⁰عْلَى خَاطَرْشْ عْمَلْتْ بَكْلاَمِي وْصْبَرْتْ، أَنَا تَانِي نَحَفْظَكْ مَنْ اَلْمَحْنَةْ لِغَادِي يْمَرُو بِهَا جْمِيعْ اَلنَّاسْ وُيْجَرْبُو بِهَا. ¹¹أَنَا غَادِي نْجِي بِلْخَف، أَثْبَتْ عْلَى شِي لِعَانْدَكْ بَاشْ حَتَّى وَاحَدْ مَا يَأخُذْ اَلتَاجْ أَتَاعَكْ.¹²لِيَغْلَبْ نْرَدُّو عَمُوْد فِي بِيتْ إِلَهِي، وُمَا يَخْرَجْشْ مَنُو أَبَدَا وُنَكْتَبْ عْلِيهْ اِسْمْ إِلَهِي، وُاِسْمْ مَدِينَةْ إِلَهِي أُورْشَّلِيمْ اَلْجَدِيدَةْ اَلنَّازِلَةْ مَنْ السْمَا مَنْ عَنْدْ إِلَهِي، وَاِسْمِي الْجَدِيدْ. ¹³لِعَانْدُو وَدْنِينْ أَسَمْعُو وَاشْ يْقُولْ اَلرُّوحْ لَلْكَنَائِسْ».¹⁴وُاكْتَبْ لمَلاَكْ كَنِيسَةْ اَللاَوْدِكِيِّينْ: «هَا وَاشْ يْقُولْ أَلْلِّي هُوَ اَلْحَقْ، اَلشَاهَدْ اَلْأَمِينْ اَلصَّادَقْ، أَصْلْ خَلِيقَةْ اَللهْ. ¹⁵أَنَا نَعْرَفْ أَعْمَالَكْ، أَنْتَ مَا رَاكْ لاَ بَارَدْ وَلاَ سْخُونْ، يَا لِيتْ كُنْتْ بَارَدْ أَوْ سْخُونْ. ¹⁶عْلَى خَاطَرْشْ أَنْتَ دَافِي، وْمَا رَاكْ لاَ بَارَدْ وَلاَ سْخُونْ، غَادِي نَتْقَايَّكْ مَنْ فْمِي.¹⁷أَنْتَ تْقُولْ: أَنَا غَنِيّ واسْتَغْنِيتْ، وُمَا يْخَصْنِي وَالُو ، وُمَا عْلَبَالكْشْ بَلِي ّأَنْتَ شَقِي وُبَائِسْ وُفْقِيرْ وُأَعْمَى وُعَرْيَانْ. ¹⁸نَنَصْحَكْ بَاشْ تَشْرِي عْلِيَّ ذْهَبْ مْصَفِّي بَالنَّارْ بَاشْ تْكُونْ بَالحَقْ غَنِي، وُتَشْرِي حْوَايَجْ مَبْيَضِينْ بَاشْ تَلْبَسْهُمْ وُتَسْتَرْ رُوحَكْ وُمَا تَبْقَاشْ عَرْيَانْ عْلَى خَاطَرْشْ هَذَا عِيبْ. وُبَالْكُحْلْ كَحَّلْ عِينِيكْ بَاشْ تَقْدَرْ تْشُوفْ.¹⁹جْمِيعْ لِنَبْغِيهْ نْلُومُو وُنْرَبِيّهْ . كُنْ مْتْحَمَّسْ وُتُبْ. ²⁰هَاأَنَا وَاقَفْ عَنْدْ اَلْبَابْ وُنَقْرَعْ. إِذَا وَاحْدْ سْمَعْ صُوتِي وْفْتَحْ اَلْبَابْ، نَدْخَلْ عَنْدُو وُنَتْعَشَّى مْعَاهْ وُهُوَ مْعَايَا.²¹لِيَغْلَبْ نَعْطِيهْ اَلْحَقْ بَاشْ يَجْلَسْ مْعَايَا فِي عَرْشِي، كِيمَا أَنَا تَانِي غْلَبْتْ وُجْلَسْتْ مْعَ بُويَا فِي عَرْشُو. ²²لِعَانْدُو وَدْنِينْ أَسَمْعُوا وَاشْ يْقُولْ اَلرُّوحْ لَلْكَنَائِسْ».

Chapter 4

¹مَنْ بَعْدْ هَادْ شِي شَفْتْ وُبَانْ لِي وَاحَدْ اَلْبَابْ مَفْتُوحْ فِي السْمَا، وُالصُوتْ اَللَّوَّلْ لِسْمَعْتُو كِالْبُوقْ يَتْكَلَمْ مْعَايَا وْيْقُولْ: «أَطْلَعْ هْنَا وْغَادِي نْوَيرِيكْ شِي أَلْلِّي لاَزَم يْصِيرْ بَعْدْ هَذَا. ²فِي دِيكْ اَلسَاعَةْ نْزَلْ عْلِيَّ رُّوحْ اَللهْ ، وَأنَا نْشُوفْ وَاحَدْ اَلْعَرْشْ فِي السْمَا، وُعْلَى اَلْعَرْشْ وَاحَدْ جَالَسْ. ³وُكَانْ اَلْجَالَسْ يَلْمَعْ كِالَحَجْرَا تَاعْ اَلشِيبْ وُالَعْقِيقْ لَحْمَرْ، وُقُوسْ قُزَحْ حَوْلْ اَلْعَرْشْ يَلْمَعْ كِالزَّمْرُّدْ.⁴وْحَوْلْ اَلْعَرْشْ رَابْعَةْ وْعَشْرِينْ عَرْشْ وُشَفْتْ لْجَلْسِينْ عْلَى هَادُوكْ لَعْرُوشْ رَابْعَةْ وُعَشْرِينْ شِيخْ وُلاَبْسِينْ حْوَايَجْ بَيْضِينْ، وَعْلَى رِيسَانْهُمْ تِيجَانْ مَنْ اَلذْهَبْ. ⁵وُخْرَجْ مَنْ اَلْعَرْشْ اَلْبَرْقْ وُصُوتْ اَلرَعْدْ. وُقُدَّامْ اَلْعَرْشْ سَبْعَ مَشْعَالْ تَاعْ اَلنَّارْ شَعْلِينْ هِيَ أَرّْوَاحْ اَللهْ اَلسَّبْعَةْ.⁶وْقْدَّامْ اَلْعَرْشْ وَاحَدْ اَلْحَاجَةْ تَشْبَّهْ لَلبْحَرْ تَاعْ زْجَاجْ كِالْبَلّاَرْ. وُفِي وَسْطْ اَلْعَرْشْ وُحَوْلْ اَلْعَرْشْ رَبْعَةْ تَاعْ اَلْمَخْلُوقَاتْ عَنْدْهُمْ عِينِينْ مْالْقُدَّامْ وُمَالُورْ.⁷وُاَلْمَخْلُوقْ اَللَوَّلْ يَشْبَّهْ لَلسْبَاعْ، وُاَلزَاوَجْ يَشْبَّهْ لَلَوَكْريفْ، وُالثَالَثْ عَنْدُو وَجْهْ بْنادنْ، وُالرَابَعْ يَشْبَّهْ لَلنِسْرْ اَلطَايَّرْ. ⁸وُهَادُوكْ اَلْمَخْلُوقَاتْ اَلرَابْعَةْ كُلْ وَاحَدْ مَنْهُمْ عَنْدُو سَتَّةْ تَاعْ لاَجْنَاحْ وُمَالدَاخَلْ وُمَنْ بَّارَا عَامَرْين بِالْعِينِينْ ، وُتَسْبَّحْ لِيلْ وَالنْهَارْ وَتْقُولْ: «قُدُّوسٌ قُدُّوسُ قُدُّوسُ، اَلرَّبْ اَلْإِلَهْ اَلْقَادِرْ عْلَى كُلْ شِي، أَلْلِّي كَانْ وْكَايَّنْ وْغَادِي يْجِي».⁹وْكُلْ مَا يْسَبْحُو هَادُوكْ اَلْمَخْلُوقَاتْ بَالْعِزْ وَاَلْكَرَامَةْ وَالشُكْرْ للْجَالَسْ عْلَى اَلْعَرْشْ، أَلْلِّي هُوَ دِيمَا حَيْ وْعْلَى اَلدَوَامْ، ¹⁰اَلرَبْعَةْ وُالعَشْرِينْ اَلشِيخْ يَرَكْعُو قُدَامْ اَلْجَالَسْ عْلَى اَلْعَرْشْ وُيْسَجْدُو لَلِي هُوَ دِيمَا حَيْ وْعْلَى اَلدَوَامْ، وْيَرْمِيوْ اَلتِيجَانْ أَتَاعْهُمْ قُدَّامْ اَلْعَرْشْ وَيْقُولُو: ¹¹« يَا رَبْنَا وَإِلَهْنَا أَنْتَ تَسْتَهَلْ اَلْعَزْ وَاَلْكَرَامَةْ وَاَلْقُدْرَةْ، عْلَى خَاطَرْشْ أَنْتَ لِخْلَقْتْ كُلْ شِي، وُبَالْمُرَادْ أَتَاعَكْ كُلْ شِي كَايَنْ وُتَخْلَقْ».

Chapter 5

¹وُشَفْتْ فِي اَلْيَدْ لْيُمْنَى تَاعْ اَلْجَالَسْ عْلَى اَلْعَرْشْ، كِتَّابْ مَكْتُوبْ فِيهْ مَالدَاخَلْ وُمَنْ بَّارَا، وُمْشَمَّعْ سَّبْعَةْ مَرَاتْ، ²وُشَفْتْ مَلاَكْ قْوِيْ إِيعَايَطْ بِصُوتْ قْوَيْ: «شْكُونْ لِعَانْدُو اَلْحَقْ بَاشْ يَفْتَحْ الَكْتَّابْ وُيْفَكْ عُقْدَاتْ تَاعَه؟»³حَتَّى وَاحَدْ مَا أقْدَرْ، لاَ فِي السْمَا وَلَا عْلَى اَلْأَرْضْ وَلَا تَحْتْ اَلاَرْضْ بَاشْ يَفْتَحْ اَلْكِتَّابْ وُيْشُوفْ وَاشْ فِيهْ. ⁴وُبْدِيتْ نَبْكِي بَزَافْ، عْلَى خَاطَرْشْ مَكَّانْ حَتَّى شِي وَاحَدْ يَسْتَهَلْ بَاشْ يَفْتَحْ اَلْكِتَّابْ وُيَقْرَاهْ وُيْشُوفْ وَاشْ فِيهْ. ⁵وْقَالِي وَاحَدْ مَنْ اَلشْيُوخْ: «مَاتَبْكِيشْ. هَا هُوَ اَلسْبَاعْ أَلْلِّي مَنْ عَرشْ يَهُودَا أَصْلْ دَاوْدْ غْلَّبْ، بَاشْ يَفْتَحْ اَلْكِتَّابْ وَيْفَّكْ سَبْعْ عَقْدَاتْ أَتَاعُهْ».⁶وْشَفْتْ وَسَطْ اَلْعَرْشْ وُاَلْمَخْلُوقَاتْ اَلرَابْعَةْ وُفِي وَسْطْ اَلشْيُوخْ خْرُوفْ وَاقَفْ كِيمَا وَاحَدْ مَذْبُوحْ، عَنْدُو سَبْعَ قْرُونْ وُسَّبْعَ عِينِينْ، هِيَ أَرّْوَاحْ اَللهْ أَلْلِّي أَرْسَلْهَا لِكُلْ اَلدَنْيَا. ⁷جَاءْ وَأْدَى اَلْكِتَّابْ مِنْ لْيَدْ لْيُمْنَى تَاعْ اَلْجَالَسْ عْلَى اَلْعَرْشْ.⁸وْكِي أْدَى الَكْتَّابْ رَكْعَتْ اَلْمَخْلُوقَاتْ اَلرَابْعَةْ وَاَلرَابْعَةْ وُعَشْرِينْ شِيخْ قْدَّامْ الَخْرُوفْ، وُ كَانْ مْعَ كُلْ مَنْهُمْ قِثَارَةْ وُكِيسَانْ تَاعْ ذْهَبْ عَمْرِينْ بَالبَخُورْ وُ هِيَ صْلاَةْ اَلْمْقَدْسِينْ.⁹وُهُمَا يْغَنُو أُغْنِيَةْ جْدِيدَةْ وُيْقُولُو: «أَنْتَ تَسْتَهَلْ بَاشْ تَدِّي اَلْكِتَّابْ وُتَفْتَحْ اَلْعُقْدَاتْ تَاعَهْ، عْلَى خَاطَرْشْ أَشْرِيتْنَا لْرَبِى بِدَّمَكْ أَلْلِّي سَالْ، حْنَا نَاسْ مَنْ كُلْ قَبِيلَةْ وُلُغَةْ وُشَعْبْ وُأُمَّةْ، ¹⁰وُجْعَلْتنَا لِإِلَهْنَا مُلُوكْ وَكَهَنَةْ بَاشْ نْخَدْمُو إِلَهْنَا، وُغَادِي نْمَلْكُو عْلَى اَلْاَرْضْ».¹¹وُشَفْتْ وْسْمَعْتْ صُوتْ مَلاَيْكَا بْزَافْ ضَايْرِينْ عْلَى الْعَرْشْ وُالْمَخْلُوقَاتْ وُالشْيُوخْ، وُكَانُوا بَالآلاَفْ وْبَالْمَلَايِينْ، ¹²وُيْقُولُو بْصُوتْ عَالِ: «الَخْرُوفْ الْمَذْبُوحْ يَسْتَهَلْ بَاشْ يْدِّي الْقُدْرَةْ وَالْغِنَى وَالْحِكْمَةْ وَالْقُوَّةْ وَالْكَرَامَةْ وَالْعَزْ وَلْبَرَكَةْ».¹³وُسْمَعْتْ كُلْ اَلْمَخْلُوقَاتْ فِي السْمَا وَعْلَى الاَرْضْ وُ تَحْتْ الاَرْضْ وُفِي الَبْحَرْ، كُلْ الْمَخْلُوقَاتْ أَلْلِيّ فْي الدَّنْيَا كُلّْهَا تْقُولْ: «لَلْجَالْسْ عْلَى الْعَرْشْ وُلَلخْرُوفْ اَلْحَمْدْ وْالْكَرَامَةْ وَالْعَزْ وَالْسُلْطَانْ دِيمَا وَعْلَى الدَّوَّامْ». ¹⁴وُكَانَتْ الْمَخْلُوقَاتْ الرَّابْعَةْ تْقُولْ: «أَمِينْ». وُالشْيُوخْ الرَّابْعَةْ وُالعَشْرِينْ رَكْعُو وُسَجْدُو لْلِيّ هُوَ دِيمَا حَيْ وَعْلَى الدَّوَّام.

Chapter 6

¹وُشَفْتْ لَخْرُوفْ يَفْتَحْ اَلْعُقْدَةْ اَلْلَّوْلَى مَنْ اَلْعُقْدَاتْ اَلسَبْعَةْ، وُسْمَعْتْ وَاحْدْ مَنْ اَلْمَخْلُوقَاتْ اَلرَابْعَةْ يْقُولْ وُصُوتْ أَتَاعَهْ كِالرْعَدْ: «أَرْوَاحْ وُشُوفْ» ²فَشَفْتْ قَدَّامِي عُودْ أَبْيَضْ، وُأَلْلِّي رَاكَبْ عْلِيهْ مْعَاهْ قُوسْ، وُأتَعْطَى لِيهْ تَاجْ، وُخْرَجْ بَاشْ يَغْلَبْ وَيْعَاوَدْ يَغْلَبْ.³وْكِي فْتَحْ الَخْرُوفْ الْعَقْدَةْ الزَوْجَةْ، سْمَعْتْ الْمَخْلُوقْ اَلزَاوْجْ يْقُولْ: «أَرْوَاحْ وُشُوفْ» ⁴وَخْرَجْ عُودْ أَخَرْ لُونُو أَحْمَرْ، وُتَعْطَاتْ اَلْقُدْرَةْ أَلْلِّي رَاكَبْ عْلِيهْ بَاشْ يَنْزَعْ اَلسَلاَمْ مَنْ الاَرْضْ، وُبَاشْ يْخَلِّي النَّاسْ يْقَتْلُو بَعْضَاتْهُمْ بَعْضْ، وُتَعْطَى لِيهْ سِيفْ كْبِيرْ.⁵وُلَمَّا فْتَحْ الَخْرُوفْ الْعُقْدَةْ اَلثَالْثَةْ، سْمَعْتْ اَلْمَخْلُوقْ اَلثَالَثْ يْقُولْ: «أَرْوَاحْ وُشُوفْ» شَفْتْ قَدَّامِي عُودْ كْحَالْ، وُأَلْلِّي رَاكْبْ عْلِيهْ حَامَلْ مِيزَانْ فِي يَدَهْ. ⁶وُسْمَعْتْ صُوتْ فِي وَسْطْ اَلْمَخْلُوقَاتْ اَلرَّابْعَةْ يْقُولْ: «حَفْنَةْ تَاعْ قَمْحْ بِدِينَارْ، وُثَلْثْ حَفْنَاتْ شْعِيرْ بِدِينَارْ. اَمَّا اَلْخَمْرْ وُالزِيتْ مَايْفَسْدُوشْ.⁷وْكِي فْتَحْ الَخْرُوفْ الْعُقْدَةْ الرَّابْعَةْ، سْمَعْتْ صُوتْ الْمَخْلُوقْ الرَّابَعْ يْقُولْ: «أَرْوَاحْ وْشُوفْ» ⁸شَفْتْ قُدَامِي عُودْ اَللُّونْ اَتَاعَهْ خْضَرْ مَفْتُوحْ، وُلِرَاكَبْ عْلِيهْ سْمُوهْ اَلْمُوتْ، وُ الْهَاوِيَةْ تَتَبْعَهْ، وُتَعْطَاتْ لِيهُمْ اَلسُلْطَةْ عْلَى رُبْعْ سُكَانْ اَلْأَرْضْ بَاشْ يْقَتْلُو بَالسِيفْ وُالْجُوعْ وُالطَاعُونْ وُوُحُوشْ اَلْغَابَةْ.⁹وكِي فْتَحْ اَلْخَرُوفْ اَلْعُقْدَةْ اَلْخَمْسَةْ، شَفْتْ تَحْتْ اَلْمَذْبَحْ أَرْوَاحْ لِمَاتُو مَنْ أَجْلْ كَلِمَةْ اللهْ وُمَنْ الشَهَادَةْ أَتَاعْهُمْ أَلْلِّي أَعْطَاوْهَا، ¹⁰وُعَيْطُو بْصُوتْ قْوَيْ وُقَالُو: «سِيّدِي الْقُدُّوسْ وَالْحَقْ، شْحَالْ غَادِي تَتْأَخَرْ بَاشْ تَحْكَمْ وُتَنْتَقَمْ لْدَمْ أَتَاعْنَا مَنْ سُكَانْ الاَرْضْ؟» ¹¹فَأعْطَى لِكُلْ وَاحَدْ مَنْهُمْ لِبَاسْ بْيَضْ، وُقَالَلْهُمْ صَبْرُوا شْوَيَا حَتَّى يَتْقَتْلُو هُمَا تَانِي كِيمَا جْمِيعْ عَبِيدْ الْمَسِيحْ وُخُوتْهُمْ الْمُؤْمِنِينْ.¹²وُمَنْ بَعَدْ شَفْتْ الَخْرُوفْ فَكْ الْعُقْدَةْ السَادْسَةْ ، وُضَرْبَتْ وَاحَدْ زْلَزْلَةْ قْوَيَّةْ، وُكْحَالَتْ الشَمْسْ كِشْعَار العُودْ لَكحَلْ، وُالَقْمَرْ وَالَىّ كِالدَّمْ ، ¹³وُطَاحُو نْجُومْ اَلسْمَا عْلَى الاَرْضْ كِيمَا يْطِيحْ كَرْمُوسْ خْضَرْ مَنْ الْكَرْمَةْ كِي تَضْرَبْهَا رِيحْ قْوِيَّةْ. ¹⁴وُتْجَمْعَاتْ اَلسْمَا كِالْوَرْقَةْ الْمَطْوِيَةْ، وُكُلْ جْبَلْ وُجْزِيرَةْ تْزَعَزْعُو مَنْ بْلاَيَصْهُمْ .¹⁵وُمُلُوكْ الاَرْضْ وُالنَّاسْ وُالْمَسْئُولِينْ لُكْبَارْ وُرُؤسَاءْ الْعَسْكَرْ وُالْأَغْنِيَاءْ وُالنَّاسْ الَقْوَيِّينْ وُكُلْ عَبْدْ وُكُلْ حُرْ، تْخَبَّاوْ فَي الْغِيرَانْ وُفَي صْخُورْ لَجْبَالْ، ¹⁶وُهُمَا يْقُولُو لَجْبَالْ وُلَلْصْخُورْ: «طِيحُو عْلِينَا وُخَبُّونَا مَنْ وَجْهْ هَادَاكْ لِجَالَسْ عْلَى الْعَرْشْ وُمَنْ غَضَبْ الَخْرُوفْ، ¹⁷عْلَى خَاطَرْشْ جَاءْ النْهَاْر تَاعْ الغَضَبْ العَظِيمْ أَتَاعُهْ، وْشْكُونْ يَقْدَرْ يَتْحَمْلُو؟»

Chapter 7

¹شَفْتْ مَنْ بَعْدْ رَبْعَةْ تَاعْ اَلْمَلاَيْكَا وَقْفِينْ عْلَى رَبْعَةْ جْوَايَهْ تَاعْ الاَرْضْ، وُمَاسْكِينْ الَرِيحْ لِجَّايْ مَنْ هَادْ رَبْعَةْ تَاعْ الَجْوَايَهْ بَاشْ حَتَى رِّيحْ مَنْهَمْ مَا تَضْرَبْ اَلْبَّرْ وُالَبْحَرْ وَْ حَتَّى شَجْرَةْ. ²وُشَفْتْ مَلاَكْ اَخَرْ طَالَعْ مَنْ الَشَرْقْ وَدَّايْ مْعَاهْ طَابَعْ اللهْ الحَيْ، فَعْيَّاطْ بِصُوتْ قْوِيْ عْلَى الْمَلاَيْكَا الَرَّابْعَةْ لِتَعْطَاتْ لِيهُمْ اَلْقُدْرَةْ بَاشْ يَأْذِيوْ اَلاَرْضْ وُالَبْحَرْ ³وُقَالَلْهُمْ: «مَا تَأْدِيوْشْ الاَرْضْ وُ الَبْحَرْ وُالشَجْرَةْ، حَتَّى نْدٍيرْ الطَابَعْ عْلَى عْبِيدْ إِلَهْنَا عْلَى جَبْهَتْهُمْ».⁴وُسْمَعْتْ بَلِيّ عَدَدْ الْمَخْتُومِينْ مِئَة وُرَّبْعَة وُرَبْعِينْ أَلْفْ مَنْ جْمِيعْ قَبَائِلْ بَنِي إِسْرَائِيلْ. ⁵مِنْ قَبِيلَةْ يَهُودَا طْنَاعْشْ أَلْفْ مَخْتُومْ. وُمَنْ قَبِيلَة رَأُوبِينْ طْنَاعْشْ أَلْفْ مَخْتُومْ. مَنْ قَبِيلَةْ جَادْ طْنَاعْشْ أَلْفْ مَخْتُومْ. ⁶مَنْ قَبِيلَةْ أَشِيرْ طْنَاعْشْ أَلْفْ مَخْتُومْ. مَنْ قَبِيلَة نَفْتَالِي طْنَاعْشْ أَلْفْ مَخْتُومْ. مَنْ قَبِيلَة مُنْسِّى طْنَاعْشْ اَلْفْ مَخْتُومْ.⁷مَنْ قَبِيلَة شْمْعُونْ طْنَاعْشْ أَلْفْ مَخْتُومْ. مَنْ قَبِيلَةْ لاَوِي طْنَاعْشْ أَلْفْ مَخْتُومْ. مَنْ قَبِيلَةْ يَسَّاكِرْ طْنَاعْشْ أَلْفْ مَخْتُومْ. ⁸مَنْ قَبِيلَةْ زَبُولُونْ طْنَاعْشْ أَلْفْ مَخْتُومْ. مَنْ قَبِيلَةْ يُوسَفْ طْنَاعْشْ أَلْفْ مَخْتُومْ. مَنْ قَبِيلَةْ بِنْيَامِينْ طْنَاعْشْ أَلْفْ مَخْتُومْ.⁹وُمَنْ بَعَدْ شَفْتْ وُبَانَتْ لِيّ وَاحَدْ جْمَاعَةْ كْبِيرَةْ وُمَا يَقْدَرْ تَاوَاحَدْ يْعَدْهَمْ، مَنْ كُلْ أُمَةْ وُقَبِيلَةْ وُشَعْبْ وُلُغَةْ، وَاقْفِينْ قُدَامْ العَرْشْ وُقُدَامْ اَلْخَرُوفْ، لاَبْسِينْ حْوَايْجْ بَيْضِينْ وُفْي يَدِيهُمْ سَعْفْ تَاعْ الَنْخَلْ ¹⁰وُهُمَا يْعَايْطُو بِصَوْتْ قْوَيْ وَيْقُولُو: «السْلاَكْ مَنْ عَنْدْ اَلْإِلَهْ أَتَاعْنَا اَلْجَالِسْ عْلَى اَلْعَرْشْ وُمَنْ عَنْدْ الَخْرُوفْ»¹¹وُكُلْ اَلْمَلاَيْكَا كَانُوا وَقْفِينْ حَوْلْ اَلْعَرْشْ وَالشْيُوخْ وَالمَخْلُوقَاتْ الَرَابْعَةْ، وُ رَكْعُو قُدَّامْ اَلْعَرْشْ وُسَجْدُو للهْ ¹²وُيْقُولُو: «أَمِينْ اَلْحَمْدْ وَاَلْعِزْ وُالْحِكْمَةْ وَالشُكْرْ وَالْكَرَامَةْ وَالْقُدْرَةْ وَالْقُوَّةْ لِلْإِلَهْ اتَاعْنَا دِيمَا وَعْلَى الدَّوَامْ أَمِينْ»¹³وَسَأَلَنِي وَاحَدْ مَنْ شْيُوخْ: «هَادُوكْ أَلْلِّي لَبْسِينْ حْوَايَجْ بَيْضِينْ، شْكُونْ هُمَا وْمْنِينْ جَاوْ؟» ¹⁴فَقُلْتْ: «يَا سِيدِي أَنْتَ تَعْرَفْ». قَالْلِي: «هَادُوكْ هُمَا أَلْلِّي جَاوْ مَنْ اَلْمَحْنَةْ الَكْبِيرَةْ» وُغَسْلُو حْوَايَجْهُمْ وُبْيَضْهَا فِي دَمْ الَخْرُوفْ.¹⁵عْلَى خَاطَرْ هَادْ شِي هُمَا قُدَّامْ عَرْشْ اللهْ وُيْعَبْدُوهْ النْهَارْ وَاللِيلْ فِي بِيتُو، وُالْجَالَسْ فُوقْ اَلْعَرْشْ يَظَلَلْهُمْ بِالْخِيمَةْ أَتَاعَهْ. ¹⁶وَعْمَرْهُمْ مَا غَادِي يْجُوعُو وَلاَ يْعَطْشُو وُمَا تَحْرَقْهُمْ لاَ الشَمْسْ وَلاَ اَلصْهَدْ، ¹⁷عْلَى خَاطَرْشْ الَخْرُوفْ أَلْلِّي فِي وَسْطْ اَلْعَرْشْ يَرْعَاهُمْ وُيَدِّيهُمْ لَعْيٌونْ تَاعْ اَلْمَاءْ اَلْحَيْ، وُيَمْسَحْ اللهْ كُلْ دَمْعَةْ مَنْ عِيْنِيهُمْ».

Chapter 8

¹وُلَمَّا فْتَحْ اَلْعُقْدَةْ الَسَبْعَة كَانْ وَاحَدْ الَسْكَّاتْ فِي السْمَا لِمُدَة نَصْ سَاعَة. ²وُشَفْتْ اَلْمَلاَيْكَا الَسَبْعَة لِوَقْفِينْ قُدَّامْ اللهْ وُأتَعْطَى لِيهُمْ سَبْعَة أَبْوَاقْ.³وُجَا مَلاَكْ أَخَرْ وُوْقَفْ عَنْدْ اَلْمَذْبَحْ، وُمْعَاهْ مَجْمَرْ تَاعْ اَلْبَخُورْ مَنْ اَلذْهَّبْ وُتَعْطَى لِيهْ بْزَّافْ الَبْخُورْ بَاشْ يَقَدَمْهَا مْعَ صْلاَةْ اَلنَّاسْ اَلْمْقَدْسِينْ عْلَى اَلْمَذْبَحْ تَاعْ اَلذْهَبْ لِقُدَّامْ اَلْعَرْشْ. ⁴فَأطْلَعْ دُخَانْ اَلْبَخُورْ مْعَ صْلاَةْ الَنَّاسْ الَمْقَدْسِينْ مَنْ يَدْ الْمَلاَكْ قُدَّامْ اللهْ. ⁵وُمَنْ بَعَدْ أَدَّى الْمَلاَكْ اَلْمَجْمَرْ تَاعْ اَلْبَخُورْ وُعَمْرُو مَنْ نَّارْ اَلْمَذْبَحْ وَأرْمَاهْ عْلَى الأَرْضْ، فَصَارْ اَلرْعَدْ وُالصُوتْ وُالبَرْقْ وُالزَنْزْلَةْ.⁶وُالْمَلاَيْكَا السَّبْعَةْ لِحَمْلِينْ السَبْعْ أَبْوَاقْ حَضْرُو أَرْوَاحْهُمْ بَاشْ يَنَفْخُو فِيهَا؟ ⁷فَأنْفَخْ اَلْمَلاَكْ اَللَّوَّلْ، فَطَاحْ اَلتَبْرُورِي وَالنَّارْ مْخَلْطِينْ بْدَمْ عْلَى الأَرْضْ، وُتَحْرَقْ ثُلْثْ الشْجُورْ وُالرْبِيعْ لَخْضَرْ.⁸وُمَنْ بَعَدْ أَنْفَخْ فِي الْبُوقْ اَلْمَلاَكْ اَلزَاوَجْ، وُطَاحَتْ حَاجَا فِي الَبْحَرْ كَأَنَهَا جْبَلْ كْبِيرْ يَشْعَلْ بَالنَّارْ، وُوَلَّى ثُلُثْ الَبْحَرْ دَمْ. ⁹وُمَاتَتْ ثُلُثْ اَلْمَخْلُوقَاتْ لِتْعِيشْ فِي الَبْحَرْ، وُتْحَطّْمَتْ ثُلُثْ تَاعْ البَابِّيرْ.¹⁰وُمَنْ بَعَدْ أَنْفَخْ فَي الْبُوقْ اَلْمَلاَكْ اَلثَالَثْ، فَطَاحَتْ مَنْ اَلسْمَاء نَجْمَةْ كْبِيرَةْ تَشْعَلْ كِالشْعَالَةْ تَاعْ اَلنَّارْ، وُطَاحَتْ عْلَى ثُلُثْ اَلْوِدْيَانْ وُعْلَى عُيُونْ اَلْمَاءْ. ¹¹وُهَادْ اَلنَجْمَة سَمَّهَا «اَلْعَلْقَمْ». فَثُلُثْ اَلْمَاء وَلّى مُرْ، وُبَزَافْ اَلنَّاسْ مَاتُو بَسْبَابْ هَادْ اَلْمَاء أَلْلِّي وَلَّى مُرّْ.¹²وُمَنْ بَعْدْ أَنْفَخْ فَي اَلْبُوقْ اَلرَّابَعْ، وُضْرَبْ ثُلُثْ اَلشَمْسْ وُثُلُثْ الَقْمَرْ وُثُلُثْ اَلنُجُومْ، وَلَّى اَلثُلُثْ أَتَعْهَا فِي اَلظَلْمَة، وُثُلُثْ اَلنَهَارْ مَايْضَوِي وُتَانِي ثُلُثْ اَللِّيلْ.¹³وُشَفْتْ وُسْمَعْتْ مَلاَكْ طَايَرْ فِي وَسَطْ اَلسْمَا وُيْقُولْ بِصُوتْ قْوِيْ: « اَلْهَلاَكْ اَلْهَلاَكْ اَلْهَلاَكْ لِلسَاكْنِينْ فَي الأَرْضْ مَنْ أَجْلْ أًشِي لِغَادِي يَصْرَا لَمَّا الْمَلاَيْكَا اَلثْلاَثَةْ اَلْبَاقْيِينْ يْنَفْخُو فَي الْبُوقْ أَتَاعْهُمْ».

Chapter 9

¹وُمَنْ بَعْدْ أَنْفَخْ فَي الْبُوقْ اَلْمَلاَكْ الْخَامَسْ، وُشَفْتْ وَاحَدْ اَلنَجْمَةْ طَاحَتْ مَنْ اَلسْمَا عْلَى الأَرْضْ، وُتَعْطَى لِيهْ مَفْتَاحْ بِيرْ اَلْهَاوِيَة. ²وُلَمَا فْتَحْ بِيرْ اَلْهَاوِيَة، فَأطْلَعْ دُخَانْ كِالدُخَانْ تَاعْ نَّارْ قْوِيَّة، وُظَلْمَتْ اَلشَمْسْ وُالسْمَا مَنْ دُخَانْ اَلْبِيرْ.³وُمَنْ اَلدُخَانْ خْرَجْ اَلْجَرَادْ عْلَى اَلأَرْضْ، وُتَعْطَاتْ لِيهُمْ اَلْقُدْرَة كِالقُدْرَة تَاعْ عَقَارِبْ اَلأَرْضْ. ⁴وْتْلَقَاوْ أَمْرْ بَاشْ مَا يْضَرّْشْ عَشْبْ اَلأَرْضْ وَلاَ حَتَى شِي حَاجَة خَضْرَة وَلاَ شَجْرَة، غِيرْ اَلنَّاسْ أَلْلِّي مَا عَنْدْهَمْشْ طَابِعْ تَاعْ اَلله عْلَى جْبِينْهُمْ.⁵فَيْعَذَبْهُمْ خَمْسَة أَشْهُرْ وُمَايْقَتْلُهُومْشْ. وُعْذَابْ أَتَاعْهُمْ كِالْعَذَابْ اَلْعَقْرَبْ إِذَا عَضَّتْ إِنْسَانْ. ⁶وُفِي دَاكْ اَلْوَقْتْ يْطَلْبُو اَلنَّاسْ اَلْمُوتْ وُمَا يْجِدُهْشْ، وُيَتْمَنَاوْ يْمُوتُو وُالْمُوتْ يَهْرَبْ مَنْهُمْ.⁷وُهَادَكْ اَلْجَرَادْ يَشْبَّهْ لَلْخِيلْ الَمْحَضَّرْ لَلْحَرْبْ، وُعْلَى رِيسَانْهُمْ كِتِيجَانْ مَنْ اَلذْهَبْ، وُوْجُهْهَمْ كِاوْجُوهْ بْنَادَّمْ. ⁸وُشْعَرْهُمْ كِشْعَرْ اَلنْسَاء، وُسَنِيهُمْ كِسَنِينْ اَلسْبُوعَى، ⁹وُصْدُورْهُمْ كِالدَرْعْ تَاعْ الَحْدِيدْ، وُصُوتْ الاَجْنَاحْ تَاعْهَمْ كِصُوتْ بَزَافْ كْرَارَسْ تَاعْ اَلْخِيلْ تَجْرِي لَلْحَرْبْ.¹⁰وُيْعَضُو كِيمَا الْعَقَارَبْ بْلَبْرَا أَتَاعْهُمْ وُعَنْدْهُمْ اَلْقُدْرَة بَاشْ يَأْدِّيوْ اَلنَّاسْ خَمْسْ أَشْهُرْ. ¹¹وُعَنْدْهُمْ مَلِكْ هُوَ مَلاَكْ اَلْهَاوِيَة وَاسْمُو بِالعِبْرَانِيَة «أَبْدُونْ» وُبَالْيُونَانِيَة اَسْمُو «أَبُولّْيُّونْ». ¹²اَلْوِيلْ اَلْوَاحَدْ فَاتْ وُ زُوجْ تَاعْ اَلْوِيْلَانْ أَخْرِينْ يْجُو بَعْدْ هَذَا.¹³وُمْبَعَدْ اَنْفَخْ فِي اَلْبُوقْ اَلْمَلاَكْ اَلسَّادِسْ، فَسْمَعْتْ صُوتْ جَاء مَنْ الَقْرُونْ اَلرَّابْعَة تَاعْ مَذْبَحْ اَلذْهَبْ لِقُدَامْ اللهْ ¹⁴وُ قَالْ صُوتْ لَلْمَلاَكْ اَلسَادِسْ أَلْلِّي مْعَهْ اَلْبُوقْ: «حَلُوا اَلْمَلاَيْكَا اَلرَّابْعَة الَمْكَبْلِينْ عَنْدْ اَلْوَادْ الَكْبِيرْ أَلْلِّي هُوَ اَلْفُرَاتْ». ¹⁵فَانْحَلَّتْ سَنَاسَلْ أَلْلِّي كَانُو مَرْبُوطِينْ بِهَا اَلْمَلاَيْكَا اَلرَّابْعَة لِكَانُو وَجْدِينْ لْهَادْ اَلسَاعَة وُاليُومْ وُالشْهَرْ وُالسْنَة، بَاشْ يْقَتْلُو ثُلُثْ اَلنَّاسْ.¹⁶وُسْمَعْتْ بَلِي كَانْ عَنْدْهُمْ مِتِينْ مَلْيُونْ تَاعْ اَلْخَيَّالَة. ¹⁷وُهَكْذَا شَفْتْ فِي رُؤْيَة أَتَاعِي اَلْخِيلْ وُلِرَاكْبِينْ عْلِيهَا، لاَبْسِينْ دْرُوعْ حَمْرَاء كِالنَّارْ وُزَرْقَا وُصَفْرَاء كِالْكِبْرِيتْ، وُرِيسَانْ اَلْخِيلْ تَشْبَّهْ لِرِيسَانْ اَلسْبُوعَىّ، وُمَنْ فَامْهُمْ تَخْرَجْ نَّارْ وُدُخَانْ وُكِبْرِيتْ.¹⁸وُبْهَادْ اَلْمَصَايَبْ اَلثْلاَثَة أَلْلِّي هِيَ اَلنَّارْ وُالدُّخَانْ وُالْكَبْرِيتْ أَلْلِّي خَارْجِينْ مَنْ فَمْ اَلْخِيلْ تْنَقْتَلْ ثْلَثْ اَلنَّاسْ، ¹⁹اَلْقُدْرَة أَلْلِّي عَنْدْ هَادْ اَلْخِيلْ فِي فَمْهُمْ وُكِعَالْهُمْ، فَالكِعَالْ أَتَاعْهُمْ تَشْبَّهْ لَلْأَفَاعِى وُعَنْدْهُمْ رِيسَانْ يَأْذِيوْ بِهَا.²⁰وَأَمَّا النَّاسْ أَلْلِّي بْقَّاوْ وُمَا مَاتُوشْ بْهَادُوكْ اَلْمَصَايْبْ وُمَا تَابُوشْ عْلَى الْأَعْمَالْ أَلْلِّي دَارَتْهَا يَدِيهُمْ، وُبْقَاوْ يَعَبْدُو اَلشِّيطَانْ وُالْأَصْنَامْ تَاعْ اَلذْهَبْ وُالْفَضَّة وُالنْحَاسْ وُالَحْجَرْ وُالَخْشَبْ أَلْلِّي مَاتْشُوفْشْ وُمَا تَسْمَعْ وُمَا تَمْشِيشْ، ²¹وُمَا تَابُوشْ عْلَى الْقَتْلْ وُالسْحُورْ وُاَلزْنَا وُاَلسَرِْقَة أَتَاعْهُمْ.

Chapter 10

¹وُمَنْ بَعْدْ شَفْتْ مَلاَكْ اَخَرْ وُعَنْدُو قُوَّةْ كْبِيرَة نَازَلْ مَنْ السْمَا، كِيمَا وَاحَدْ لاَبَسْ سْحَابَة، وُعْلَى رَاسُو قَوْسْ قُزَاحْ، وُوَجْهُو كِالشَمْسْ، وُرَجْلِيهْ كِالَعْمُودْ تَاعْ اَلنَّارْ، ²وُشَادْ فِي يَدِيهْ كْتَّابْ صْغِيرْ مَفْتُوحْ، فَوْضَعْ رَجلُو لْيُمْنَى عْلَى الَبْحَرْ وُلِْيُسْرَى عْلَى الأَرْضْ،³وُعَيَّاطْ بِصُوتْ كْبِيرْ كِالصُوتْ تَاعْ اَلسْبَعْ، وُلَمَا عْيَّاطْ تْكَلّْمَتْ اَلرْعُودْ السَّبْعَة بَالصُوتْ أَتَاعْهَا. ⁴وُلَمَا رَدَّتْ اَلرْعُودْ اَلسَّبْعَة بَالصُوتْ أَتَاعْهَا حَضَّرْتْ نَفْسِي بَاشْ نَكْتَبْ، فَسْمَعْتْ صُوتْ مَنْ السْمَاء يْقُولْ لِي: «خَبِّي اَلسَّرْ أَلْلِّي تْكَلّْمُو بِهْ اَلرْعُودْ اَلسَّبْعَة وُمَا تْكَتْبُوشْ»⁵وُالْمَلاَكْ أَلْلِّي شَفْتْ وَاقَفْ عْلَى الَبْحَرْ وُالأَرْضْ، رْفَعْ يَدُو لْيُمْنَى لَلسْمَا، ⁶وُحْلَفْ بَالحَيْ دِيمَا وُعْلَى اَلدَّوَامْ، أَلْلِّي خْلَقْ اَلسْمَا وُمَا فِيهَا وُالأَرْضْ وُمَا فِيهَا وُالَبْحَرْ وُمَا فِيهْ، بَلِّي مَاغَادِيشْ يَبْقَى وَقْت مَنْ بَعْدْ، ⁷بَصَحْ كِي يِجِي الوَقْتْ بَاشْ يَنْفَخْ اَلْمَلاَكْ اَلسَّابِعْ فِي اَلْبُوقْ يَتِمّْ سِرْ الله، كِيمَا خْبَّرْ بِهْ عْبِيدُو اَلْأَنْبِيَاءْ.⁸وُالصُوتْ أَلْلِّي سْمَعْتْ مَنْ اَلسْمَا كَلَمْنِي مَرَّة أُخْرَى وُقَالْ لِي: «أَمْشِي وَدِّي الَكْتَابْ اَلْمَفْتُوحْ أَلْلِّي فِي يَدْ اَلْمَلاَكْ أَلْلِّي وَاقَفْ عْلَى الَبْحَرْ وُعْلَى الأَرْضْ». ⁹فَأمْشِيتْ عَنْدْ الْمَلاَكْ وُقَلْتْلُو: «أَعْطِينِي الكِتَّابْ اَلصْغِيرْ». فَقَالْ لِي: «أَدِيهْ وَكْلَهْ، وُغَادِي يْوَلِّي مُرْ فِي الْمَعِدَة أَتَاعَكْ، وُبَصَحْ فِي فَمَكْ يْوَلِّي حْلُوْ كِالَعْسَلْ».¹⁰وْدِيّتْ الَكْتَّابْ اَلصْغِيرْ أَلْلِّي فِي يَدْ الْمَلاَكْ وُأكْلِتُو، فَكَانْ فِي فَمِي حْلُوْ كِالَعْسَلْ. وُبَعْدْ مَاكْلِتُو وَلاَّ مُرْ فِي الْمَعِدَة اَتَاعِي. ¹¹فَقَالْ لِي: «لاَزَمْ تَتْنَبَّأْ تَانِي عْلَى بَزَافْ اَلشُعُوبْ وَالْأُمَمْ وُاللُغَاتْ وُالْمُلُوكْ».

Chapter 11

¹وُمَنْ بَعَدْ تَعْطَاة لِيهْ قَصْبَة تَشْبَّه للَعْصَا، وَوْقَفْ الْمَلاَكْ وُقَالْ لِي: «قُومْ وَأحْسَبْ بِيتْ اللهْ وَالْمَذْبَحْ وُهَادُوكْ لِيْعَبْدُو فِيهْ. ²وُأَمَّا اَلدَارْ أَلْلِيّ بَّرَا بِيتْ الله خَلِّيهَا وُمَا تَحْسَبْهَاشْ، لِآَنَهَا تَعْطَاتْ لِلشُعُوبْ أَلْلِّي مَايْأَمْنُوشْ بَالله، أَلْلِّي غَادِي يْخَرْبُو الْمَدِينَة الَمْقَدّْسَة أَثْنِينْ وُرَبْعِينْ أَشْهَرْ.³وُغَادِي نَعْطِي السُلْطَة لِزُوجْ اَلشْهُودْ أَتَوْعِي بَاشْ يَتْنَبْؤُو أَلْفْ وُمِيتِينْ وُسَتِينْ يُومْ، لاَبْسِينْ الَحْوَايَجْ تَاعْ الَحْزَنْ». ⁴وُهَدُو زُوجْ أَشْهُودْ هُمَا زُوجْ شْجُورْ تَاعْ اَلزِيتُونْ وُزُوجْ تَاعْ الْمَصَابِيحْ وُهُمَا أَلْلِّي وَقْفِينْ قْدَّامْ رَّبْ الأَرْضْ. ⁵وِإذَا كَانْ شِي وَاحَدْ حَبْ يَأْذِيهُمْ، تَخْرَجْ نَّارْ مَنْ فَمْهَمْ وُتَأكَلْ عَدْيَانْهُمْ. وِإذَا حَبْ شِي وَاحَدْ يَأْذِيهَمْ فَاهَكَا غَاِدي يَتَقْتَلْ.⁶وُعَنْدْهُمْ اَلْقُدْرَةْ بَاشْ يَغَلْقُو اَلسْمَا، فَمَا تَعْطِيشْ اَلشْتَاء فِي الأَيَامْ أَلْلِّي غَادِي يَتْنَبْئُوو فِيهَا، وُعَنْدْهُمْ اَلْقُدْرَة بَاشْ اَلْمَاء يَرَدُّوهْ دَمْ، وُبَاشْ يَضَرْبُو اَلْأَرْضْ بْكُلْ الْمَصَائِبْ وُفَي الْوَقْتْ أَلْلِّي يْحَّبُو. ⁷وُكِيكَمْلُو اَلشْهَادَة اَتَاعهُمْ فَالْحِيوَانْ أَلْلِّي غَادِي يَطْلَعْ مَنْ اَلْهَاوِيَة يْحَارَبْهُمْ وُيَغْلَبْهُمْ وُيَقْتَلْهُمْ.⁸وَتْكُونْ اَلْجَثَّة أَتَاعْهُمْ مَرْمِيَة فِي وْسَطْ الَمْدِينَة الَكْبِيرَة أَلْلِّي تْسَمَاتْ فَالرُوحْ بِسُدُومْ وُ مَصرْ،وِينْ تَصْلَبْ سِيّدْنَا. ⁹وُيْشُوفُو نَّاسْ مَنْ كُلْ شَعْبْ وُقَبِيلَة وُلُغَة وُأُمَّة لَلْجُثَة أَتَاعْهُمْ ثْلَثَ أَيَامْ وُنَصْ وُمَا سَمْحُو حَتَّى الْوَاحَدْ بَاشْ يَدْفَنْهُمْ.¹⁰وُيْفَرْحُو سُكَّانْ الأَرْضْ وُيَحْتَفْلُو وُيْرَسْلُو هَدَايَا لِبَعْضَاهُمْ بَعْضْ وُكُلْ النَّاسْ يْكُونُو فَرْحَانِينْ بَالْمُوتْ أَتَاعْهُمْ عْلَى خَاطَرْشْ هَادُو زُوجْ تَاعْ الأَنْبِيَاء كَانُو يْعَذْبُو سُكَانْ الأَرَضْ. ¹¹وُبَعْدْ ثْلَثَ أَيَامْ وُنَصْ رَجْعَتْ رُّوحْ اَلْحَيَاةْ أَلْهَادُوكْ زُوجْ أَلْلِّي مَاتُو، وُوَقْفُو عْلَى رَجْلِيهُمْ. وُنْخَلْعُو هَادُوكْ أَلْلِّي كَانُو يْشُوفُو فِيهُمْ. ¹²وُسَمْعُو صُوتْ قْوِيْ مَنْ اَلسْمَا يْقُولْ لِيهُمْ: «أَطَلْعُوه هْنَا» وُطَلْعُو للَسْمَا فِي السْحَابْ ، وُعَدْيَانْهُمْ يْشُوفُو فِيهُمْ.¹³وُفْي دَاكْ الْوَقْتْ وَقْعَتْ زْلَزْلَة قْوِّيَة، وُطَاحْ عُشْرْ الَمْدِينَة، وُمَاتُو بَالزْلَزْلَة سَبْعَة لاَفْ وَاحَدْ، وُأَلْلِّي بْقَاوْ كَانُو خَايْفِينْ، وُأَعْطَاوْ اَلْعَزْ لِإِلَهْ اَلسْمَا. ¹⁴اَلْوَيْلْ اَلثَانِي فَاتْ وُهَا اَلْوَيْلْ اَلثَالَثْ قْرِيبْ جَي.¹⁵وُمَنْ بَعْدْ اَنْفَخْ الْمَلاَكْ اَلسَّابَعْ فِي الْبُوقْ أَتَاعَهْ، وُفِي السْمَا كَانَتْ أَصْوَاتْ تْقُولْ: «مَمْلَكَة اَلدَنْيَا وَلاَّتْ لْرَّبْنَا وُ الْمَسِيحْ اَتَاعَهْ وُغَادِي يَمْلَكْ دِيمَا وُعْلَى اَلدَّوَامْ».¹⁶وُرَبْعَةْ وُعَشْرِينْ شِيخْ وُلِي كُلْ وَاحَدْ فِيهُمْ جَالَسْ عْلَى الْعَرْشْ أَتَاعَهْ قُدَّامْ اللهْ سَجْدُو للهْ ¹⁷وُهُمَا يْقُولُو: «نْشُكْرَكْ أَيُّهَا الرَّبْ اَلإِلَهْ القَادِرْ عْلَى كُلْ شِي، اَلْكَايَنْ وُأَلْلِّي كَانْ وَلِى يْجِي، نْحَمْدَكْ لِآنَّكْ بَيَّنْتْ اَلْقُدْرَةْ أَتَاعَكْ الَكْبِيرَة وُ مْلَكْتْ.¹⁸فَغَضْبَتْ اَلشُعُوبْ، بَصَحْ جَاء يُومْ الْغَضَبْ اَتَاعَكْ، وُجَاء الْوَقْتْ بَاشْ تْحَاسَبْ اَلْمُوتَى، وُتْجَازِي عْبِيدَكْ اَلْأَنْبِيَاءْ وُالَمْقَدْسِينْ وُأَلْلِّي يَحْتَرْمُوا لْأِسْمْ أَتَاعَكْ، اَلصْغَارْ وُالَكْبَارْ، وُتَهْلَكْ أَلْلِّي يْفَسْدُو الأَرْضْ».¹⁹وُنْحَلْ بِيتْ الله أَلْلِّي فَي السْمَا، وُبَانْ فِيهْ تَابُوتْ اَلْعَهْدْ أَتَاعَهْ، وُكَانْ فِيهْ بْرُوقْ وُصُوتْ اَلرَعْدْ وُزْنَزْلَة وُتَبْرُورِي قْوِيّ.

Chapter 12

¹وُبَانَتْ عَلاَمَة كْبِيرَة فَي اَلسْمَا: اَمْرَأة كِيمَا لاَبْسَة الشَّمْسْ، وُالَقْمَرْ تَحْتْ رَجْلِيهَا، وُعْلَى رَأسْهَا تَاجْ فِيهْ طْنَاعْشْ النَجْمَة، ²وُهِيَ حْامْلَة وُكَانَتْ تْعَايَّطْ مَنْ قُوَّة الَوْجَعْ تَاعْ اَلْوِلَادَة.³وُ بَانَتْ عَلَامَة اُخْرَى فَي السْمَا: وَاحَدْ اَلْوَحْشْ كْبِيرْ لُونُو أَحْمَرْ وُعَنْدُو سَبْعَة رِيسَانْ وُعَشْرَ قْرُونْ، وُعْلَى كُلْ رَأسْ عَنْدُو تَاجْ. ⁴وُيْجَرْ مْعَه ثُلْثْ نْجُومْ اَلسْمَا. وُرْمَاهَا عْلَى الاَرْضْ، وُوْقَفْ اَلْوَحْشْ قُدَّامْ الَمْرَأة أَلْلِّي قْرِيبْ تُولَدْ بَاشْ يَبْلَعْ وْلِيدْهَا فَي الْوَقْتْ أَلْلِّي تْوَلْدُو.⁵وُمَنْ بَعَدْ وَلْدَتْ الَمْرَأة وَلْدْ وُهُوَ أَلْلِّي يَحْكَمْ اَلشُعُوبْ بَعْصَا مَنْ اَلحْدِيدْ، وُتَخْطَفْ وْلِيدْهَا عَنْدْ الله وُلَلْعَرْشْ أَتَاعَهْ، ⁶وُالَمْرَأة هَرْبَتْ للَصَحْرَاء وِينْ وْجَدْ لِيهَا الله مْكَانْ وِينْ تْكُونْ مَحْمِيَة وَيْكُونْ عَنْدْهَا اَلْقُوتْ اَتَاعْهَا أَلْفْ وُمِتِينْ وُسَتِينْ يُومْ.⁷وُصَارَتْ حَرْبْ فَي السْمَا: مِيخَائِيلْ وُالْمَلاَيْكَا أَتَاعَهْ حَارْبُو الْوَحْشْ. وَالْوَحْشْ وُالْمَلاَيْكَا أَتَاعَهْ حَارَبْهُمْ ⁸وُمَا قْدَرْشْ عْلِيهُمْ، وُمَا بْقَاشْ عَنْدْهُمْ مْكَانْ فَي السْمَا. ⁹فَالْوَحْشْ الَكْبِيرْ، اَللَفْعَة الَقْدِيمَة أَلْلِّي يَتْسَمَّى إِبْلِيسْ وُالشِيطَانْ، وُأَلْلِّي يَخْدَعْ كُلْ اَلدَنْيَا. تَرْمَى لَلاَرْضْ، وُمْعَاهْ اَلْمَلاَيْكَا أَتَاعَهْ.¹⁰وُسْمَعْتْ صُوتْ قْوِيّ فَي السْمَا يْقُولْ: «هَذَا هُوَ وَقْتْ أَسْلاَكْ إِلَهْنَا وُقُدْرَتَهْ وُمَلْكَهْ وُسُلْطَانْ مَسِيحُو، عْلَى خَاطَرْ أَلْلِّي كَانْ يَتَّهَمْ خَوَتْنَا وُأَلْلِّي كَانْ يَتَّهَمْ فِيهُمْ اَلنْهَارْ وُاللِيلْ تَرْمَى لَلأَرْضْ.¹¹وُهُمَا غَلْبُوهْ بْدَمْ الَخْرُوفْ وُشَهادَة تَاعَه، وُحْيَاتْهُمْ مَا كَانَتْشْ غَاَلِيَة عَنْدْهُمْ وْمَخَافُوشْ المُوتْ. ¹²عْلَى هَادْ شِي أَفَرْحِي يَا اَلسَمَاوَاتْ وُالسَاكْنِينْ فِيهَا. اَلْهَلاَكْ لَلسَاكْنِينْ فَي الأَرْضْ وُالَبْحَرْ، عْلَى خَاطَرْشْ إِبْلِيسْ نْزَلْ عَنْدْكُمْ وُهُوَ غَضْبَانْ بَزَافْ، وُهُوَ عَارَفْ بَلِي وَقْتُو قْصِيرْ».¹³وُكِيشَافْ اَلْوَحْشْ أَنُّه تَرْمَى لَلاَرْضْ، بْدَا يَتْعَدَّى عْلَى الَمْرَاة أَلْلِّي وَلْدَتْ الَوْلَدْ، ¹⁴فَأتَعْطَى لَلَمْرَاة جَنْحِينْ اَلنَّسْرْ الَكْبِيرْ بَاشْ تْطِيرْ لَلصَحْرَاء لَلمْكَانْ الْمُحَضَّرْ لِيهَا، وِينْ كَايَنْ اَلْقُوتْ أَتَاعْهَا مُدَّة ثَلْثْ سْنِينْ وُنَصّْ وُهِيَ بْعِيدَة عْلَى اَللَّفْعَة.¹⁵وُخَرْجَتْ اَللَّفْعَة مَنْ فَمْهَا اَلْمَاء يَجْرِي كِالوَادْ مُورْ لَمْرَاة بَاشْ يَجَرْهَا. ¹⁶فَالاَرْضْ سَاعْدَتْ الَمْرَأة وُفَتْحَتْ فَمْهَا وُبَالْعَتْ مَاء اَلْوَادْ أَلْلِّي خَرْجَهْ اَلْوَحْشْ مَنْ فَمَهْ. ¹⁷وَزعَف اَلْوَحْشْ عْلَى لَمْرَأة، وُرَاحْ يْحَارَبْ أَلْلِّي بْقَاوْ مَنْ أَوْلاَدْهَا وُأَلْلِّي يْطِيعُو وَصَايَا الله، وُعَنْدْهُمْ شْهَادَة يَسُوعْ اَلْمَسِيحْ.

Chapter 13

¹وُمْنْبَعَدْ وْقَفْتْ عْلَى رْمَلْ تَاعْ لَبْحَرْ، وُ شَفْتْ وَاحَدْ اَلْحِيوَانْ خَارَجْ مَنْ الَبْحَرْ، وُعَنْدُو سَبْعْ رِيسَانْ وُعَشْرْ قْرُونْ، وُعْلَى قْرُونُو عَشْرَة تِيجَانْ، وُعْلَى رِيسَانُو أَسْمْ تَاعْ كُفْرْ. ²وُالْحِيوَانْ أَلْلِّي شَفْتْ كَانْ يَشْبَّه لَلنْمَرْ، وُرَجْلِيهْ كِرَجْلِينْ اَلدُبْ، وُفَمُو كِفَمْ اَلسْبَّعْ، وُأَعْطَاهْ اَلْوَحْشْ اَلْقُدْرَة وُالْعَرْشْ أَتَاعَهْ وُسُلْطَة كْبِيرَة.³وُشَفْتْ رَأسْ مَنْ رِيسَانْ اَلْحَيَوَانْ كَأَنُه مَذْبُوحْ كِيمَا وَاحَدْ مَجْرُوحْ جَرْحْ اَلْمُوتْ، وُشْفَى مَنْ اَلْجَرْحْ أَتَاعَهْ وُتْعَجْبُو سُكَانْ اَلْأَرْضْ وُتَبْعُوا اَلْحِيوَانْ، ⁴وُسَجْدُو لَلْوَحْشْ أَلْلِّي أَعْطَى اَلسُلْطَة لَلْحِيوَانْ، وُسَجْدُو لَلْحِيوَانْ وُقَالُو: «شْكُونْ أَلْلِّي كِيمَا اَلْحِيوَانْ؟ وُشْكُونْ يَقْدَرْ يْحَارْبَهْ؟»⁵وُتَعْطَى لِيهْ فَمْ يَخْرَجْ مَنُو كْلاَمْ اَلتَكَبُّرْ وُالْكُفْرْ، وُأتَعْطَاتْ لِيهْ اَلسُلْطَة لِمُدَّة أَثْنِينْ وُرَبْعِينْ شْهَرْ. ⁶ونْطَقْ فَمُو بَكْلاَمْ اَلْكُفْرْ عْلَى الله وُعْلَى أَسْمَهْ وعْلَى اَلسُكْنَى اَلْمْقَدْسَة تَاعْ الله وُعْلَى أَلْلِّي سَّاكْنِينْ فَي السْمَا.⁷وُتَعْطَاتْ لِيهْ اَلْقُوَّة بَاشْ يْحَارَبْ اَلْمْقَدْسِينْ وُيَغْلَبْهُمْ، وُتَعْطَاتْ لِيهْ اَلسُلْطَة عْلَى كُلْ قَبِيلَة وُلُغَة وُأُمَّة. ⁸فَسَجْدُو لِيهْ كُلْ اَلسَّاكْنِينْ عْلَى الأَرْضْ، أُلْلِّي أَسْمْ أَتَاعْهُمْ مَاهِيشْ مَكْتُوبَة مَا الْوَقْتْ أَلْلِّي خْلَقْ الله هَادْ اَلدَنْيَا فِي كِتَّابْ اَلْحَيَاةْ لِلْخَرُوفْ اَلْمَذْبُوحْ.⁹وُاسَمْعُونِي يَا أَلْلِّي عَنْدْكُمْ وَدْنِينْ ¹⁰وِإِذَا كَانْ شِي وَاحَدْ اَلْمَصِيرْ أَتَاعَهْ اَلسِّجْنْ فَغَادِي يَمْشِي لَلسِّجْنْ. وُ أَلْلِي مَصِيرُو يْمُوتْ بِالسَيْفْ فَبَالسَّيْفْ غَادِي يَتَقْتَلْ. وُفِي هَادْ اَلْحَالَة يَحْتَاجْ اَلْمَقَدْسِينْ لَلصَّبْرْ وُالإِيمَانْ.¹¹وُمَنْبَعْدْ شَفْتْ وَاحَدْ اَلْحِيوَانْ أَخَرْ خَارَجْ مَنْ الأَرْضْ وُعَنْدُو زُوجْ قْرُونْ كِالَخْرُوفْ، وُكَانْ يَتْكَلَّمْ كِالوَحْشْ، ¹²وُيَتْصَرَّفْ بَسُلْطَة اَلْحِيوَانْ اَللَّوَّلْ وُهُوَ قُدَامَهْ، جْعَلْ اَلْأَرْضْ وُالسُكَانْ أَتَاعْهَا يْسَجْدُو لَلْحِيوَانْ اَللَّوَّلْ أَلْلِّي أَبْرَا مَنْ اَلْجَرْحْ أَتَاعَهْ أَلْلِّي كَانْ غَادِي يْقَتْلُو،¹³وُيْدِيرْ مُعجْزَاتْ كْبِيرَة، حَتَّى جْعَلْ اَلنَّارْ تَنْزَلْ مَنْ اَلسْمَا عْلَى اَلأَرْضْ قُدَّامْ اَلنَّاسْ، ¹⁴ويَخْدَعْ اَلسَاكْنِينْ فِي اَلأَرْضْ بَالعَلاَمَاتْ أَتَعْطَى لِيهْ بَاشْ يْدِيرْهَا قُدَّامْ اَلْحِيوَانْ، وُيْقُولْ لَلسَاكْنِينْ فَي الأَرْضْ بَاشْ يْدِيرُو صَنَمْ يْكَرْمُو بِهْ اَلْحِيوَانْ أَلْلِّي تَجْرحْ بَالسَّيْفْ وُعَاوَدْ أَحْيَا.¹⁵وُتَعْطَاتْ لِيهْ اَلْقُوَّة بَاشْ يْدِيرْ اَلرُّوحْ فْي هَادَاكْ اَلصَنَمْ تَاعْ اَلْحِيوَانْ بَاشْ يَتْكَلَّمْ، وُيَقْتَلْ هَادُوكْ أَلْلِّي مَابْغَاوْشْ يْسَجْدُو لَصَنَمْ اَلْحَيَوَانْ. ¹⁶وُفْرَضْ عْلَى كُلْ اَلنَّاسْ: اَلصْغَارْ وُالَكْبَارْ، اَلْأَغْنِيَاءْ وُالْفُقَرَاءْ، لَحْرَارْ وُالْعَبِيدْ، بَاشْ يْدِيرُو وَاحَدْ اَلْعَلاَمَة عْلَى يَدِيهُمْ لْيُمْنَى أُوعْلَى جْبِينْهُمْ، ¹⁷وُمَا يَقْدَرْ تَاوَاحَدْ يَشْرِي أُو يْبِيعْ غِيرْ أَلْلِّي عَانْدُو اَلْعَلاَمَة أُو أَسْمْ اَلْحِيوَانْ أُو رَقْمْ أَسْمَهْ.¹⁸وُهْنَا لَازَمْ اَلْحِكْمَة وُأَلْلِّي عَنْدُو الَفْهَّامَة يَقْدَرْ يَحْسَبْ عَدَدْ اَلْحِيوَانْ عْلَى خَاطَرْشْ رَقْمْ تَاعْ بْنَادَمْ، وُالرَقْمْ أَتَاعُو: سَتْ مِئَة وُسَتَّة وُسَتِّينْ.

Chapter 14

¹وُمَنْبَعْدْ شَفْتْ خْرُوفْ وَاقَفْ عْلَى جْبَلْ صُهْيُونْ، وُمْعَهْ مِئَة وُرَابْعَة وُرَبْعِينْ أَلْفْ، وُمَكْتُوبْ عْلَى جَبْهَتْهُمْ اَسْمَهْ وُاَسْمْ بُوهْ. ²وُسْمَعْتْ صُوتْ جَاي مَنْ السْمَا كِصُوتْ تَاعْ اَلشْلاَلاَتْ وُكِصُوتْ رَعْدْ قْوِيْ، وُسْمَعْتْ صُوتْ كِصُوتْ نَّاسْ يْضَرْبُو عْلَى الْقِيثَارَاتْ أَتَاعْهُمْ،³وُكَانُو يْغَنُّو أُغْنِيَة جْدِيدَة قُدَّامْ اَلْعَرْشْ وُقُدَّامْ رَبْعَة تَاعْ اَلْمَخْلُوقَاتْ اَلْحَيَّة وَاَلشْيُوخْ. وُحَتَّى وَاحَدْ مَا أَقْدَرْ يَتْعَلَّمْ اَلْأُغْنِيَة غِيرْ اَلْمِئَة وُرَابْعَة ؤُرَبْعِينْ أَلْفْ أَلْلِّي أَتَشْرَاوْ مَنْ اَلْأَرْضْ ⁴هَادُو هُمَا أَلْلِّي مَا فَسْدُوشْ مْعَ اَلنْسَاء وُبْقَاوْ نْقَّيِينْ. وُهُمَا أَلْلِّي يَتَبْعُو الَخْرُوفْ وِينْ مَامْشَى. هَادُو رَاهُمْ مَشْرَيِّينْ مَنْ بِينْ اَلنَّاسْ وُأَلْلِّي تَّهْدَاوْ كِالْغَلة أَلْوْلَى لله وُلَلخْرُوفْ. ⁵وَلاَ تْكَلَّمْ فَمْهُمْ بَالكَذِبْ عْلَى خَاطَرْشْ هُمَا بْلاَ عِيبْ قُدَّامْ عَرْشْ الله.⁶وُبَعَدْ شَفْتْ مَلاَكْ أَخَرْ يْطِيرْ فَي وَسَطْ اَلسْمَاء وُجَايَبْ مْعَاه اَلْبِشَارَة اَلدَايْمَة،بَاشْ يَبَشَّرْ اَلسَّاكْنِينْ عْلَى اَلْأَرْضْ وُكُلْ أُمَّة وُقَبِيلَة وُلُغَة وُشَعْبْ، ⁷وُيْقُولْ وُبْصُوتْ قْوِّي: «خَافُو الله وُأَعْطُوهْ اَلْعَّزْ، عْلَى خَاطَرْشْ جَاء يُومْ اَلْحِسَابْ. وُأَسَجْدُو لْلِّي صْنَعْ اَلسْمَا وُالأَرْضْ وُالَبْحَرْ وُالَعْيُونْ تَاعْ اَلْمَاء».⁸وُتَبْعُو مَلاَكْ أَخَرْ يْقُولْ: «طَاحَتْ طَاحَتْ بَابَلْ اَلْمَدِينَة الَكْبِيرَة، عْلَى خَاطَرْشْ سَقْطَتْ اَلشُعُوبْ كُلْهُمْ مَنْ خَمْرْ اَلْغَضَبْ تَاعْ اَلْفَسَادْ أَتَاعْهَا».⁹وُتَبَعْهُمْ مَلاَكْ تَالَثْ يْقُولْ وُبْصُوتْ قْوِّيْ: «إِذَا كَانْ شِي وَاحَدْ يَسْجَدْ لَلْحِيوَانْ وُلَلصَنَمْ أَتَاعَهْ، وُيَقْبَلْ اَلْعَلاَمَة أَتَاعَهْ عْلَى جْبِينَهْ اُو عْلَى يَدَهْ ¹⁰فَهُوَ تَانِي غَادِي يَشْرَبْ مَنْ خَمْرْ غَضَبْ الله، أَلْلِّي يَتْفَرَغْ وُمَاشِ مْخَلَطْْ فْي كَاسْ اَلْغَضَبْ أَتَاعَهْ، وُيَتْعَـذَبْ بَالنَّارْ وُالْكَبْرِيتْ قُدَّامْ اَلْمَلاَيْكَا اَلْمَقَدْسِينْ وُقْدَّامْ الَخْرُوفْ.¹¹وُدُخَانْ عْذَابْهُمْ يَطْلَعْ دِيمَا وَعْلَى الدَّوَامْ، وُمَا تْكُونْ رَاحَة لاَ نْهَارْ وَلاَ لِيلْ لِهَادُوكْ أَلْلِّي يْسَجْدُو لَلْحِيوَانْ وُالَصْنَمْ أَتَاعَهْ وُلْكُلْ وَاحَدْ يَقْبَلْ عَلاَمَة اَسْمَهْ». ¹²هْنَا يْبَانْ صَبْرْ الَمْقَدْسِينْ. أَلْلِّي يْعَمْلُو بِوَصَايَا الله وُ تَابْتِينْ فِي إِيمَانْهُمْ بِيَسُوعْ.¹³وسْمَعْتْ صُوتْ مَنْ اَلسْمَا يْقُولْ لِي: «أَكْتَبْ. سَعَدْهُمْ أَلْلِّي مَنْ ضَرْوَاكْ يْمُوتُو وُهُمَا مُأْمِنِينْ بَالرَّبْ، الرُّوحْ يْقُولْ «نَعَمْ»: «يْرَايْحُو مَنْ اَلتَعَبْ أَتَاعْهُمْ، عْلَى خَاطَرْشْ أَعْمَلْهُمْ تَتَبَعْهُمْ».¹⁴وُشَفْتْ سَّحَابَة بَيْضَا، وُجَالَسْ عْلِيهْ وَاحَدْ يَشْبَّه للإبن اَلْإِنْسَانْ، وُعْلَى رَاسَهْ تَاجْ مَنْ اَلذْهَبْ، وُفِي يَدَهْ مَنْجَلْ مَاضِي. ¹⁵وُخْرَجْ مَلاَكْ أَخَرْ مَنْ بِيتْ الله، وُهُوَ يْعَايَّطْ بْصُوتْ قْوِّي لْلِيّ جَالَسْ عْلَى اَلسْحَابَة: «خُذْ اَلْمَنْجَلْ أَتَاعَكْ وُأحْصَدْ،عْلَى خَاطَرْشْ جَاء وَقْتْ اَلْحَصَادْ، حَصَادْ اَلْأَرْضْ رَاهْ وْجَدْ» ¹⁶وُأَلْلِّي جَالَسْ عْلَى اَلسَّحَابَة أَرْمَى اَلْمَنْجَلْ أَتَاعَهْ عْلَى الأَرْضْ، وْتْحَصْدَتْ اَلأَرْضْ.¹⁷وُخْرَجْ مَلاَكْ أَخَرْ مَنْ بِيتْ الله أَلْلِّي فَي اَلسْمَا، وُحَتَّى هُوَ عَنْدَهْ مَنْجَلْ مَاضِي. ¹⁸وُخْرَجْ مَلاَكْ أَخَرْ مَنْ اَلْمَذْبَحْ وُعَنْدَهْ اَلسُلْطَة عْلَى اَلنَّارْ، وُعَيَّطْ بْصُوتْ قْوِّي لَلِيّ مْعَاه اَلْمَنْجَلْ اَلْمَاضِي، وُقَالْ: «أَرْمِي اَلْمَنْجَلْ اَلْمَاضِي أَتَاعَكْ وُأقْلَعْ عَنَاقِيدْ دَليَاتْ اَلْأَرْضْ، عْلَى خَاطَرْشْ اَلَّعْنَبْ أَتَاعْهَا طَابْ».¹⁹أَرْمَى اَلْمَلاَكْ اَلْمَنْجَلْ أَتَاعَهْ عْلَى الأَرْضْ وُقْطَعْ عْنَاقْدْ دَلْيَاتْ اَلْأَرْضْ، وُاَرْمَاهْ فَي الْمَعْصَرَة الَكْبِيرَة تَاعْ غَضَبْ الله. ²⁰وُبَرَا عْلَى الَمْدِينَة وِينْ عَفْسُو عْلَى الَعْنَبْ فَالْمَعْصَرَة، فَخْرَجْ دَمْ مَنْ اَلْمَعْصَرَة أُوْصَلْ لْفَمْ اَلْخِيلْ، تَقْرِيبَا عْلَى ثَلْثْ مِيَّة كِيلُومِتَرْ.

Chapter 15

¹وُمَنْبَعَدْ شَفْتْ فَي اَلسْمَا عَلاَمَة أُخْرَى كْبِيرَة وُعْجِيبَة: سَبْعْ مَلاَيْكَا وُمْعَاهُمْ اَلْمَصَايَبْ اَلسَّبْعَة اَلتَالِيَة، أَلْلِّي بِهَا يَكْمَلْ زْعَافْ الله.²وُشَفْتْ شِي حَاجَة تَشْبَّه لَبْحَرْ مَنْ اَلزْجَاجْ مْخَلَطْ بَالنَّارْ، وُهَادُوكْ أَلْلِّي غَلْبُو اَلْحِيوَانْ وُالَصْنَمْ أَتَاعَهْ وُالْأَرْقَامْ أَلْلِّي تْبَيَّنْ أَسْمَهْ وَاقْفِينْ عْلَى الَبْحَرْ تَاعْ اَلزْجَاجْ، مْعَهُمْ قِيثَارَاتْ أَلْلِّي أَعْطَاهُمْ الله،³وُيْغَنِّيوْ أُغْنِيَة مُوسَى عَبْدْ الله وُأُغْنِيَة اَلَخْرُوفْ وُيْقُولُو: «يَا رَّبْ اَلْإِلَهْ اَلْقَادَرْ عْلَى كُلْ شِي، فَأعْمَالَكْ كْبِيرَة وَعْجِيبَة. وُعَادِلَة وُحَقْ اَلطُرْقَانْ اَتَاوْعَكْ يَا مَلِكْ اَلْمَقَدْسِينْ. ⁴وُشْكُونْ أَلْلِّي مَا يْخَافَكْشْ يَا رَّبْ وُيَعْطِي اَلْعَزْ لِأَسْمَكْ، عْلَى خَاطَرْشْ أَنْتَ وَحْدَكْ قُدُّوسْ، وُكُلْ اَلشُعُوبْ إِيجِيوْ وُيْسَجْدُو قُدَّامَكْ، عْلَى خَاطَرْشْ أَعْمَالَكْ اَلصَالْحَة بَانَتْ».⁵وُبَعْدْ هَادْ شِي شَفْتْ بِيتْ الله تَاعْ خِيمَة اَلشَهَادَة نْفَتَحْ فَي السْمَا، ⁶وُخَرْجُو سَّبْعَة مَلاَيْكَا وُمْعَهُمْ سَّبْعَة تَاعْ اَلْمَصَايَبْ (مَنْ بِيتْ الله ) وُهُمَا لاَبْسِينْ كْتَانْ نْقِيّْ وُيَلْمَعْ، وُمْحَزْمِينْ صْدُورْهُمْ بَحْزَامْ مَنْ اَلذْهَبْ.⁷وُوَاحَدْ مَنْ هَادُوكْ اَلْمَخْلُوقَاتْ اَلرَبْعَة أَعْطَى لِسَبْعَة تَاعْ اَلْمَلاَيْكَا سَبْعَة كِيسَانْ تَاعْ اَلذْهَبْ عَمْرِينْ بِغَضَبْ الله اَلْحَيْ دِيمَا وَعْلَى اَلدَّوَامْ. ⁸وُتْعَمَّرْ بِيتْ الله بَالدُخَانْ بِسْبَبْ اَلْعَزْ وُالْقُدْرَة تَاعْ الله، ومَا أَقْدَرْ حَتَّى وَاحَدْ يَدْخُلْ بِيتْ الله حَتَى كَمْلُو الْمَصَائِبْ اَلسَّبْعَة لِجَابُوهُمْ اَلْمَلاَيْكَا اَلسَّبْعَة.

Chapter 16

¹وُمَنْ بَعْدْ سْمَعْتْ صُوتْ قْوِيْ مَنْ بِيتْ الله يْقُولْ لَلْمَلاَيْكَا اَلسَّبْعَة: «أَمْشُو وُكَبُّو عْلَى الاَرْضْ سَّبْعَة كِيسَانْ تَاعْ غَضَبْ الله».²فْرَغْ أَللَّوَّلْ وُكَبْ اَلْكَاسْ أَتَاعَهْ عْلَى اَلْأَرْضْ وُ بَانْ قَرْحَةْ خَاْيَبْة وُيْعَذَبْ اَلنَّاسْ أَلْلِّي عَنْدْهُمْ عَلاَمَةْ اَلْحِيوَانْ وُأَلْلِّي يْسَجْدُو لَصَنَمْ أَتَاعَهْ.³وُكَبْ اَلْمَلاَكْ اَلزَاوَجْ اَلْكَاسْ أَتَاعَهْ عْلَى الَبْحَرْ، وْلَّى دَمْ كِيمَا اَلدَمْ تَاعْ اَلْمَيَّتْ . وُكُلْ اَلْمَخْلُوقَاتْ اَلْحَيَّة مَاتَتْ فَي الَبْحَرْ.⁴وُكَبْ اَلْمَلاَكْ اَلثَالَثْ اَلْكَاسْ أَتَاعَهْ عْلَى اَلْوِدْيَانْ وُعْلَى الَعْيُونْ تَاعْ اَلْمَاء، فَوَلاَتْ دَمْ. ⁵وُسْمَعْتْ مَلاَكْ تَاعْ اَلْمَاء يْقُولْ: «أَنْتَ عَادَلْ فِي حُكْمَكْ لِحْكَمْتْ بِيهْ أَنْتَ اَلْكَايَّنْ وُأَلْلِّي كَانْ وُأَلْلِّي يْكُونْ ⁶هُمْ سَيْلُو دَمْ اَلْمُقَدْسِينْ وَالْأَنْبِيَاءْ، فَاعْطِيتْهُمْ اَلدَمْ بَاشْ يْشَرْبُوهْ، عْلَى خَاطَرْشْ يَسْتَهْلُو هَادْ شِي». ⁷وسْمَعْتْ وَاحَدْ اَلصُوتْ خَارَجْ مَنْ اَلْمَذْبَحْ يْقُولْ: «نَعَمْ، رَّبْ اَلْإِلَهْ اَلْقَادِرْ عَلَى كُلْ شِي، فَأَحْكَامَكْ عَادِلَة وُحَقْ».⁸وُكَبْ اَلْمَلاَكْ اَلرَّابَعْ اَلْكَاسْ أَتَاعَهْ عْلَى اَلشَمْسْ وُتَعْطَى لِيهَا بَاشْ تَحْرَقْ اَلنَّاسْ بَالنَّارْ، ⁹وُنْحَرْقُوا اَلنَّاسْ عْلَى خَاطَرْشْ اَلنَّارْ كَانَتْ سَاخْنَة بَزَّافْ، وُلَعْنُو اِسْمْ الله لِعَنْدَهْ اَلسُلْطَة عْلَى هَادْ اَلْمَصَايَبْ، وُمَا تَابُوشْ وُمَا أَعْطَوْشْ اَلْعَزْ لله.¹⁰وُكَبْ اَلْمَلاَكْ اَلْخَامَسْ اَلْكَاسْ أَتَاعَهْ عْلَى عَرْشْ اَلْحِيوَانْ، فَغَطَتْ ظَلْمَةْ كْبِيرَة كُلْ اَلْمَمْلَكَة أَتَاعَهْ. وُمَنْ كَثْرَةْ الَوْجَعْ عَضُّو اَلنَّاسْ أَلْسِينَاتْهُمْ. ¹¹وُلَعْنُو إِلَهْ اَلسَّمَاء بِسَبَبْ اَلْوَجَعْ وُلَقْرُوحْ، وُمَا تَابُوشْ مَنْ أَعْمَالْهُمْ.¹²وُكَبْ اَلْمَلاَكْ اَلسَّادَسْ اَلْكَاسْ اَتَاعَهْ عْلَى اَلْوَادْ الَكْبِيرْ اَلْفُرَاتْ، وُأنْشَفْ اَلْمَاءْ أَتَاعَهْ بَاشْ يْوَلِّى طْرِيقْ لَلْمُلُوكْ لِجَايِّينْ مَنْ اَلشَرْقْ. ¹³وُمَنْ بَعْدْ شَفْتْ ثَلْثْ أَرْوَاحْ نَجِسِينْ تَشْبَّهْ لَلْجَرَانْ وُخَرْجِينْ مَنْ فَمْ اَلْوَحْشْ وُمَنْ فَمْ اَلْحِيوَانْ وُمَنْ فَمْ اَلنَبِّي اَلْكَذَابْ، ¹⁴وُهِيَ أَرّْوَاحْ شَيَاطِينْ وُتَعْمَلْ اَلْمُعْجِزَاتْ، وُيَمْشِيوْ عَنْدْ مُلُوكْ اَلدَنْيَا بَاشْ يَجْمَعْهُمْ لَلْحَرْبْ لَنْهَّارْ الله الَكْبِيرْ اَلْقَادَرْ عْلَى كُلْ شِي.¹⁵«أَحَرْزُو، اَنَا نجَيْ كِالْخَيَانْ. سَعْدَاتَهْ هَدَاكْ لِيَسْهَرْ وُيَحْفَظْ حْوَايْجَهْ بَاشْ مَا يَمْشِيشْ عَرْيَانْ وُيَنْفَضَحْ قُدَامْ اَلنَاسْ». ¹⁶فَجْمَعْهُمْ فِي وَاحَدْ اَلْمَوْضِعْ يَتْسَمَّى بَالْعِبْرِيَة «هَرْمَجْدُونْ».¹⁷وكَبْ اَلْمَلاَكْ اَلسَّابَعْ اَلْكَاسْ أَتَاعَهْ فِي اَلْهَوَاءْ، وُخْرَجْ صُوتْ قْوِّي مَنْ بِيتْ الله مَنْ اَلْعَرْشْ وُيْقُولْ: «رَاهْ كُلْ شِي كَمَلْ» ¹⁸وُكَانْ اَلْبَرْقْ وُالصُّوتْ وَاَلرَّعْدْ. وُضَرْبَتْ زِلْزَالَة قْوِّيَة عْمَّرْ اَلْاَرْضْ وَلاَعَرْفَتْهَا مَنْ اَلنْهَارْ أَلْلِّي تُوجَدْ اَلْإِنْسَانْ عْلِيهَا، ¹⁹وُ تْقَسْمَتْ الَمْدِينَة الَكْبِيرَة عْلَى ثْلاَثَة، وُطَاحُو مُدُنْ اَلشُعُوبْ، وُتْفَكَّرْ الله بَابَلْ الَكْبِيرَة بَاشْ يَشْرَبْهَا كَاسْ لِيَغْلِي بَالْغَضَبْ أَتَاعَهْ.²⁰وُكُلْ جْزِيرَة هَرْبَتْ وُالَجْبَالْ مَابْقَاوْشْ. ²¹وُطَاحْ تَبْرُورِي ثْقِيلْ بَزَّافْ مَنْ اَلسْمَا عْلَى اَلنَّاسْ. وُكُلْ وَحْدَة تُوزَنْ بَالتَقْرِيبْ خَمْسِينْ كِيلُوجْرَامْ، فَألْعَنْ اَلنَّاسْ الله بَسْبَابْ لْمُصِيبَة هَادَاكْ اَلتَبْرُورِي، عْلَـــى خَــاطـَـرْشْ كَــانَتْ صْــعِـيـبَــة بَــزَّافْ..

Chapter 17

¹وُمَنْبَعَدْ جَا عَنْدِي وَاحَدْ مَنْ اَلْمَلاَيْكَا اَلسَّبْعَة أَلْلِّي عَنْدْهُمْ اَلْكِيسَانْ اَلسَّبْعَة، وُتْكَلَّمْ مْعَايَا وُقَالِي: «أَرْوَاحْ نْوَرِّيكْ عِقَابْ اَلزَّانِيَة اَلْكَبِيرَة أَلْلِّي قَعْدَا حَدَا اَلْمَاءْ اَلْكْثِيرْ، ²وُأَلْلِّي زْنَّاوْ مْعَهَا مُلُوكْ اَلأَرْضْ، وُسَكْرُو سُكَانْ اَلْأَرْضْ مَنْ خَمْرْ اَلْفَسَادْ اَتَعْهَا».³وَدَّانِي فَاَلرُّوحْ لَلصَحْرَاءْ، وُشَفْتْ أَمْرَاة رَاكْبَة عْلَى حَيَّوَانْ حْمَرْ عَامَرْ بِأَسْمَوَاتْ اَلْكُفْرْ، عَنْدُو سَبْعَة رِيسَانْ وُعَشْرْ قْرُونْ. ⁴وُكَانَتْ الَمْرَأة لاَبْسَة حْوَايَجْ لُونْهُمْ أَحْمَرْ وُتَانِي مْخَلَّطْ بَالَزْرَقْ وُلَحْمَرْ وُمَتْزَيْنَة بَالذْهَبْ وُالْعَقِيقْ اَلْغَالِي وُاللُؤْلُؤْ، وُمْعَهَا كَاسْ تَاعْ اَلذْهَبْ فِي يَدِيهَا عَامْرَا بِمُنْكَرْ وُنَجَاسَة اَلزِّنَا اَتَاعْهَا، ⁵وُ مَكْتُوبْ عْلَى جَبْهَتْهَا: «سَرْ بَابَلْ اَلْكَبِيرَة أُمْ اَلزَّانِيَاتْ وُأَعْمَالْ اَلدَّنْيَا اَلْفَاسْدَة».⁶وُشَفْتْ اَمْرَأة سَكْرَانَة مَنْ دَمْ اَلْمَقَدْسِينْ وُهَادُوكْ لِمَاتُو شُهَدَاءْ مَنْ أَجْلْ يَسُوعْ. وُمَلِّي شَفْتْ وَأنَا مَتْعَجَبْ بَزَّافْ ⁷وُقَالْ لِي اَلْمَلاَكْ: «عْلاَشْ تْعَجَبْتْ؟ أَنَا غَادِي نْبَيَّنْ لَكْ سَرْ أَتَاعْ الَمْرَاة وُالْحِيوَانْ، لِعَانْدَهْ سَّبْعَة رِيسَانْ وُعَشْرَ قْرُونْ أَلْلِّي حْمَلْ الَمْرَاة:⁸اَلْحِيوَانْ لِشَفْتْ، كَانْ كَايَنْ وُضَرْوَاكْ مَا بْقَاشْ، وُرَاهْ قْرِيبْ يَطْلَعْ مَنْ اَلْهَاوِيَة وُيَمْشِي لَهْلاَكْ. وُسُّكَانْ اَلأَرْضْ أَلْلِّي اَلْأَسَمْ تَاعْهَمْ مَاهِيشْ مَكْتُوبَة فَي كْتَّابْ اَلْحَيَاةْ مَنْ اَلنْهَارْ لِخْلَقْ فِيهْ الله اَلدَنْيَا غَادِي يَتْعَجْبُو، لَمَّا يْشُوفُو بَلِّي اَلْحِيوَانْ كَانْ كَايَنْ وُضُرْوَاكْ مَا بْقَاشْ ،وُغَادِي يَرْجَعْ.⁹وُهْنَا لاَزَم للَعْقَلْ اَلْحِكْمَة اَلسَّبْعَةْ رِيسَانْ هِيَ سَّبْعَ جْبَالْ جَالْسَة عَلِيهَا أَمْرَاة. ¹⁰وُهُمَا سَّبْعَة مُلُوكْ: خَمْسَة سَقْطُو، وُوَاحَدْ بَاقِي يَحْكَمْ، وُاَلْأَخَرْ مَازَالْ مَا جَاشْ. وُلَمَّا يْجِي غَادِي يَبْقَى وَقْتْ قْلِيلْ.¹¹وُحَتَّى الْحِيوَانْ أَلْلِّي كَانْ وُمَا بْقَاشْ فَهُوَ اَلْمَلِكْ اَلثَّامَنْ، وُهُوَ مَنْ اَلسَّبْعَة، وُحَتَّى هُوَ رَايَحْ لَلْهَلاَكْ.¹²وُاَلْعَشْرَ قْرُونْ لِشَفْتْهَا هِيَ عَشْرَة مُلُوكْ أَلْلِّي مَا زَالْ مَا حَكْمُوشْ، وُغَادِي تْكُونْ عَنْدْهُمْ اَلسُلْطَة وُيْحَكْمُو مْعَ اَلْحَيَوَانْ ¹³سَاعَة وَحْدَة. وُرَاهُمْ مَتَّافْقِينْ عْلَى رَايْ وَاحَدْ، بَاشْ يَعْطُو اَلْقُوَّة وُاَلسُّلْطَة أَتَاعْهُمْ لَلْحِيوَانْ. ¹⁴وُغَادِي يْحَارْبُو الَخْرُوفْ، وُالَخْرُوفْ يَغْلَبْهُمْ، عْلَى خَاطَرْشْ هُوَ رَّبْ اَلْأَرْبَابْ وُمَلِكْ اَلْمُلُوكْ، وُهَادُوكْ اَلْأُمَنَاءْ أَلْلِّي مْعَهْ هُوَ أَلْلِّي دْعَاهُمْ وُأَخْتَارْهُمْ».¹⁵وُمَنْ بَعْدْ قَالْ لِي: «اَلْمَاء الَكْثِيرْ لِشَفْتَهْ وِينْ جَالْسَة اَلزَانْيَة هِيَ شُعُوبْ وُجَمَاعَاتْ مَنْ اَلنَّاسْ وُأُمَمْ وُالُلغَاتْ.¹⁶وُعَشْر قْرُونْ لِشَفْتْهَا عْلَى اَلْحِيوَانْ فَهُمَا غَادِي يَكَرْهُو اَلزَانِيَة وُيْدِّيوْ لِيهَا كُلْ شِي لِكَانَتْ تْمَلْكُو وُيْعَرِّيوْهَا، وُيَاكْلُو اَلْحَمْهَا وُيْحَرْقُوهَا بَالنَّارْ. ¹⁷وُالله هُوَ لِخَالْهُمْ يْدِيرُو اَلْمُرَادْ اَتَاعَهْ، وُيَتَفْقُو عْلَى رَايْ وَاحَدْ، وُيَعْطُو لَلْحِيوَانْ اَلسُلْطَة تَاعْ اَلْمَلِكْ اَتَاعْهُمْ حَتَّى تَكْمَلْ أَقْوَالْ الله.¹⁸وُالَمْرَاة لِشَفْتْهَا هِيَ اَلْمَدِينَة الَكْبِيرَة لِتَتْحَكَّمْ فِي مُلُوكْ اَلْأَرْضْ».

Chapter 18

¹ومَنْبَعْدْ هَادْ شِي شَفْتْ مَلاَكْ أَخَرْ نَازَلْ مَنْ اَلسْمَا، وُعَنْدَهْ سُلْطَة كْبِيرَة. وُاَلْعَزْ أَتَاعَهْ ضْوَى اَلْأَرْضْ. ²وُهُوَ يْعَايَّطْ بْصُوتْ قْوِّي وُيْقُولْ: «طَاحَتْ طَاحَتْ بَابْلْ الَكْبِيرَة، وُوَلاَّوْ سَاكْنِينْ فِيهَا اَلشَيَاطِينْ وُكُلْ رُّوحْ نَجِسْ، وُكُلْ طَايَرْ نَجِسْ وُمَكْرُوهْ، ³عْلَى خَاطَرْشْ كُلْ اَلشُعُوبْ شَرْبُو مَنْ خَمْرْ غَضَبْ اَلزِنَا اَتَاعْهَا، وُمُلُوكْ اَلْأَرْضْ زْنَاوْ مْعَاهَا، وُتُجَارْ اَلْأَرْضْ أَسْتَغْنُو مَنْ كَثْرَةْ اَلْخِيرْ أَتَاعْهَا».⁴ومَنْ بَعَدْ أَسْمَعْتْ صُوتْ أَخَرْ مَنْ اَلسْمَا يْقُولْ: «أَخَرْجُو مَنْهَا يَا شَعْبِي بَاشْ مَاتْشَارَكْشْ فِي ذُنُوبْهَا، وُمَا تَضْرَبْكُومْشْ مَصَايَبْهَا. ⁵عْلَى خَاطَرْشْ ذْنُوبْهَا تْرَاكْمَتْ حَتَّى وَصْلَتْ لَلسْمَا، وُالله مَانْسَاشْ ذْنُوبْهَا. ⁶وُأعَمْلُو فِيهَا كِيمَا أَعْمَلْتَهْ فِيكُمْ، وُرَدُوّلْهَا زُوجْ مَرَاتْ شِي أَلْلِّي عَمْلاَتَهْ فِيكُمْ. وُاَلْكَاسْ أَلْلِّي فْرَغْتْ فِيهْ فَرْغُولْهَا فِيهْ زُوجْ مَرَاتْ شِي أَلْلِّي فَرْغَاتَهْ.⁷عَذْبُوهَا وُرَدُوهَا تَحْزَنْ عْلَى قَدْ مَا عَظْمَتْ نَفْسْهَا وُتْنَعْمَتْ. عْلَى خَاطَرْشْ تْقُولْ فِي نَفْسْهَا: أَنَا جَالْسَة مَلِكَة، وُمَانِيشْ هَجَالَة، وُعَمْرِي مَاغَادِي نَعْرَفْ اَلْحُزْنْ. ⁸عْلَى هَادْ شِي غَادِي تَنْزَلْ عْلِيهَا اَلْمَصَايَبْ فِي نْهَّارْ وَاحَدْ: اَلْمُوتْ وُالْحُزْنْ وُالْجُوعْ، وُتَنَحْرَقْ بَالنَّارْ، وُاَلرَّبْ اَلْإِلَهْ أَلْلِّي حْكَمْ عْلِيهَا قْوِيْ.⁹«وغَادِي يَبْكِيوْ وُيْنُوحُو عْلِيهَا مُلُوكْ اَلْأَرْضْ، أَلْلِّي زْنَوْ مْعَهَا وُتْنَعْمُو مْعَهَا، لَمَّا يْشُوفُو دُخَانْ أَتَاعْهَا وُهِيَ تَتَحْرَقْ، ¹⁰وَاقْفِينْ بْعِيدْ بِسَبَبْ اَلْخُوفْ مَنْ عَذَابْهَا وُيْقُولُو : اَلْهَلاَكْ اَلْهَلاَكْ يَا الَمْدِينَة الَكْبِيرَة بَابَلْ الَمْدِينَة الَقْوِيَّة فِي سَاعَة وَحْدَة أَنْزَلْ عْلِيكْ اَلْعِقَابْ.¹¹وُيَبْكِيوْ وُيْنَوْحُو عْلِيهَا تُجَارْ اَلْأَرْضْ عْلَى خَاطَرْشْ اَلسَلْعَة أَتَاعْهُمْ مَاغَادِي يَشْرِيهَا حَتَّى وَاحَدْ، ¹²وُهَادْ اَلسَلْعَة فِيهَا اَلذْهَبْ وُالْفَضَّة وُالْعَقِيقْ الغَالِي وُاللُؤْلُؤْ وُالْكَتَّانْ وُالثُوبْ أَلْلِّي عَنْدُو لُونْ أَحْمَرْ مْخَلَّطْ بَالَزْرَقْ وُالَحْرِيرْ وُلَحْمَرْ، وُعْطُورْ مَتْنَوْعَة، وُمَاعِينْ مَنْ اَلْعَاجْ وُمَالَلُوحْ اَلْغَالِي، وُاَلنْحَاسْ وُالَحْدِيدْ وُرْخَامْ، ¹³وُقَرْفَة وُبْخُورْ وُرِيحَة وُلَبَانْ وُخْمَرْ وُزِيتْ وُدْقِيقْ وُقَمْحْ وُبْهَايَمْ وُغَنَمْ وُخِيلْ وُكْرَارِيسْ، وُنَاسْ بِأَجْسَامْهُمْ وُنْفُوسْهُمْ.¹⁴وُيْقُولُو: «اَلْغَلَّة أَلْلِّي يَبْغِيهَا خَاطْرَكْ ضَاعَتْ مَنَكْ، وُكُلْ اَلْغِنَى وُالنَعِيمْ رَاحْ وُمَا غَادِيشْ تَوَجْدِيهْ.¹⁵وُالتُجَّارْ أَلْلِّي كَانُو يْبِيعُو هَادَكْ شِي وُأَسْتَغْنُو مَنْ هَادْ الَمْدِينَة غَادِي يْقِفُو بْعِيدْ، بِسَبَبْ اَلْخُوفْ مَنْ عَذَابْهَا، وُغَاِدي يَبْكِيوْ وُيْنُوحُو، ¹⁶وُيْقُولُو: اَلْهَلاَكْ! اَلْهَلاَكْ! لَلَمْدِينَة الَكْبِيرَة أَلْلِّي كَانَتْ لاَبْسَة اَلْكَتَّانْ وُلَحْمَرْ، وُلاَبْسَة تَانِي ثُوبْ أَلْلِّي عَنْدُو لُونْ أَحْمَرْ مْخَلَّطْ بَالَزْرَقْ، وُمَتْزَيْنَّة بَالذْهَبْ وُالَعْقِيقْ اَلْغَالِي وُالُؤْلُؤْ! ¹⁷فِي سَاعَة وَحْدَا ضَاعْ كُلْ هَادَاكْ اَلْخِيرْ. وُكُلْ هَادُوكْ رَّيَّاسْ، وُالَمْسَافْرِينْ فَي الَبْحَرْ وُاَلْبَحَّارَة وُكُلْ هَادُوكْ أَلْلِّي يْخَدْمُو فَي الَبْحَرْ، وَقْفُو مَنْ بْعِيدْ،¹⁸وُمَلِّي شَافُوهَا تَتَحْرَقْ وُدَخَانْ طَالَعْ عَايْطُو وُقَالُو: شْكُونْ هِيَ هَادْ الَمْدِينَة أَلْلِّي كِيمَا الَمْدِينَة الَكْبِيرَة ؟ ¹⁹وُأَرْمَوْ اَلتْرَابْ عْلَى رِيسَانْهُمْ، وُعَايْطُو وُهُمَا يَبْكِيوْ وُيْنُوّحُو وُيْقُولُو: اَلْهَلاَكْ اَلْهَلاَكْ لَلمْدِينَة الَكْبِيرَة ، أَلْلِّي مَنْ خِيرْهَا أَسْتَغْنُو أَصْحَابْ اَلْبَابِيرْ فْالَبْحَرْ وُ فِي سَاعَة وَحْدَا تْخَرْبَتْ. ²⁰أَفَرْحِي يَا سْمَا وُالرُسُلْ اَلْمَقَدْسِينْ وُاَلْأَنْبِيَاءْ، عْلَى خَاطَرْشْ الله عَاقَبْهَا عْلَى هَادَكْ شِي أَلْلِّي عَمْلَتَهْ فِيكُمْ».²¹وُرْفَعْ مَلاَكْ قْوِيْ حَجْرَة كَالْحَجْرَة تَاعْ الَرَحَى الَكْبِيرَة وُأرْمَاهَا فَي الَبْحَرْ وُقَالْ: «هَاكْدَا غَادِي تَتَرْمَى بَابَلْ الَمْدِينَة الَكْبِيرَة فَي الَبْحَرْ، وُمَاغَادِيشْ يَبْقَ لِيهَا أَثَارْ. ²²وُمَاغَادِيشْ يَسْمَعْ فِيكْ لاَ غِنَاءْ وُلاَ مُوسِيقَى، لاَ قِيثَارَة وَلَا مِزْمَارْ وَلاَ بُوقْ. وَلاَ يَكُونْ فِيكْ أَيْ صَانِعْ وُمَهْمَا كَانَتْ اَلْحَرْفَة اَتَاعَهْ. وُمَا يْسَمْعُوشْ فِيهْ صُوتْ اَلْرَحَى.²³وُمَا يَبْقَاشْ اَلْمَصْبَاحْ يْضَوِّي فِيكْ. وُمَاغَادِيشْ يْسَمْعُو فِيكْ صُوتْ عَرِيسْ وُعَرُوسَة، عْلَى خَاطَرْشْ اَلتُجَّارْ أَتَوْعَاكْ كَانُو هُمْ الَكْبَارْ فَي اَلدَّنْيَا. وُبَسْحَرْ أَتَاعَكْ أَنْخَدْعُو كُلْ اَلشُعُوبْ. ²⁴وُفِي هَادْ اَلْمَدِينَة شَفْنَا دَمْ اَلْأَنْبِيَاءْ وُالَمْقَدْسِينْ، وُجْمِيعْ هَادُوكْ أَلْلِّي تْقَتْلُو فَالأَرْضْ.

Chapter 19

¹وُبَعَدْ هَادْ شِي سْمَعْتْ صُوتْ قْوِيْ كِصُوتْ جْمَاعَة كْبِيرَة فَي اَلسْمَاء وَيْقُولْ: «سَبْحُوا رَبِيّ، اَلسْلاَكْ وُالْعَزْ وَالْكَرَامَة وَالْقُدْرَة للَرَّبْ إِلَهْنَا، ²عْلَى خَاطَرْشْ اَحْكَامَهْ حَقْ وُعَادِلَة، وُحْكَمْ عْلَى اَلزَاِنيَة الَكْبِيرَة أَلْلِّي وَسْخَتْ اَلْأَرْضْ بَالزْنَا أَتَاعْهَا، وُأَنْتَقَمْ مَنْهَا عْلَى خَاطَرْشْ قَتْلَتْ عْبِيدُو».³وُقَالُو مَرَة أُخْرَى: «هَلِيلويا، سَبْحُوا رَّبِيّ وُدُخَانْهَا يَطْلَعْ دِيمَا وُعْلَى اَلدَوَامْ» ⁴وُرَبْعَة وُعَشْرِينْ شِيخْ وُاَلرَبْعَة تَاعْ اَلْمَخْلُوقَاتْ رَكْعُو، وُسَجْدُو لله اَلْجَالَسْ عْلَى اَلْعَرْشْ وُهُمَا يْقُولُو: «أَمِينْ. سَبِحُوا رَبِيّ»⁵وُجَا مَنْ اَلْعَرْشْ صُوتْ يْقُولْ: «سَبِّحُوا إِلَهْنَا يَا جَمِيعْ عْبِيدُو، وُأَلْلِّي يخَافُوهْ، اَلصْغَارْ وُالكْبَارْ».⁶وسْمَعْتْ وَاحَدْ اَلصُوتْ كِي صُوتْ جْمَاعَة كْبِيرَة، وُكِي صُوتْ اَلْمَاء تَاعْ اَلشَّلاَّلاَتْ، وُكِصُوتْ رْعَدْ قْوِيْ يْقُولْ: «سَبِحُو رَبِيّ، مَلَكَ اَلرَّبْ إِلَهُنَا اَلْقَادِرْ عَلَى كُلْ شَيْىءْ.⁷هَيَا نَفْرَحُو وَنَسْعَدُو وَنُعَظِمُ إِلَهُنَا، عْلَى خَاطَرْشْ جَاء وَقْتْ عَرْسْ اَلْخَرُوفْ، وُمَرْتَهْ وَجْدَتْ رُوحْهاَ. ⁸وُتَعْطَى لِيهَا تَلْبَسْ كَتَّانْ نْقِي وُيَلْمَعْ، وُهَادْ اَلْكَتَّانْ هُوَ أَعْمَالْ اَلْمُقَدَّسِينْ اَلْصَالِحَة».⁹وُقَالْ لِي: «أَكْتَبْ سَعْدَتْهُمْ هَادُوكْ أَلْلِّي مَعْرُوضِينْ لَلْعَشَاء تَاعْ عَرْسْ اَلْخَرُوفْ». وُقَالْ: «هَذَا هُوَ كْلاَمْ الله، كْلاَمْ اَلْحَقْ» ¹⁰فَرْكَعْتْ عَنْدْ رَجْلِيهْ بَاشْ نَسْجُدْ لِيهْ، فَقَالْ لِي: «لاَ مَادِيرْشْ حَتَّى شِي أَنَا عَبْدْ كِيمَا أَنْتَ وُمْعَ خُوتَكْ أَلْلِّي عَنْدْهُمْ شَهَادَة يَسُوعْ. أَسْجُدْ لله. فَشَهَادَة يَسُوعْ هِيَ رُّوحْ اَلنُبُوَّة».¹¹ومَنْبَعَدْ شَفْتْ اَلسْمَا مَفْتُوحَة، وُوَاحَدْ اَلْعُودْ بْيَضْ وُأَلْلِّي رَاكَبْ عْلِيهْ يَتْسَمَى اَلْأَمِينْ وُاَلصَادَقْ،يَحْكُمْ وَيُحَارِبْ بَالْعَدْلْ . ¹²وُعَيْنِيهْ كِالشَعَالَة تَاعْ اَلنَّارْ، وُعْلَى رَاسُو بَزَافْ اَلتِيجَانْ، وُعَنْدَهْ أَسَمْ مَكْتُوبْ وُمَا يْعَرْفَهْ غِيرْ هُوَ. ¹³وُهُوَ لاَبَسْ ثُوبْ مْغَمَّسْ فِي اَلدَمْ، وُيَتْسَمَى «كَلِمَةْ الله».¹⁴وُكَانُو تَابْعِينُو اَلْعَسْكَرْ أَلْلِّي فَي اَلسْمَا بَالْخِيلْ أَلْلِّي لَوْنُهْ بْيَضْ وُهُمَا لاَبْسِينْ كَتَّانْ أَبْيَضْ نْقِي. ¹⁵وُمَنْ فَمُّو خَارَجْ سِيفْ مَاضِي بَاشْ يَضْرَبْ بِهْ اَلشُعُوبْ، وُيَحْكَمْهُمْ بَعْصَا مَالَحْدِيدْ، وُغَادِي يَعْفَسْ فِي الْمَعْصَرَة أَلْلِّي تَغْلَي بِغَضَبْ الله اَلْقَادِرْ عْلَى كُلْ شِي. ¹⁶وُمَكْتُوبْ عْلَى اَلْلِبَاسْ أَتَاعَهْ وُعْلَى فَخْذِهْ: «مَلِكْ اَلْمُلُوكْ وُرَّبْ اَلْأَرْبَابْ».¹⁷ومَنْبَعْدْ شَفْتْ مَلاَكْ وَاقَفْ فِي اَلشَمْسْ، وُعَايَّطْ بِصُوتْ قْوِيْ لِجْمِيعْ اَلطُيُورْ أَلْلِّي طِيرْ فَي اَلسْمَا: «أَرْوَاحُو لَلَعْشَاء الَكْبِيرْ تَاعْ اَلْإِلَهْ اَلْعَظِيمْ، ¹⁸بَاشْ تَأكْلُو لَحْمْ مُلُوكْ، وُرُؤَسَاءْ تَاعْ اَلْعَسْكَرْ وُأَبْطَالْ وُخِيلْ وُأَلْلِّي رَاكْبِينْ عْلِيهَا، وُلْحَمْ كُلْ اَلنَّاسْ لَحْرَّارْ وُالْعَبِيدْ اَلصْغَارْ وُالَكْبَارْ».¹⁹وُشَفْتْ اَلْحِيوَانْ وُمُلُوكْ اَلْأَرْضْ وُاَلْعَسْكَرْ أَتَاعْهُمْ مَجْتَمْعِينْ بَاشْ يْحَارْبُو هَادَكْ أَلْلِّي رَاكَبْ عْلَى اَلْعُودْ وُاَلْعَسْكَرْ أَتَاوْعَهْ. ²⁰فَانْتَشَدَ اَلْحِيوَانْ وُالنَّبِيْ اَلْكَذَابْ، اَلْلِّي دَارْ مُعْجِزَاتْ قُدَامْ اَلْحِيوَانْ وُاَلْلِّي بِهَا خْدَعْ هَادُوكْ أَلْلِّي قَبْلُو عَلاَمَة اَلْحِيوَانْ وُأَلْلِّي سَجْدُو لَلصَّنَمْ أَتَاعُو . وُتَرْمَّاوْ لَلزُوجْ حَيِّينْ فَي بُحَيْرَةْ اَلنَّارْ شَاعْلَةْ بَالْكَبْرِيتْ.²¹وُ اَلسِيفْ اَلْخَارَجْ مَنْ فَمْ اَلْلِّي رَاكَبْ عْلَى اَلْعُودْ قْتَلْ جْمِيعْ أَلْلِّي أَبْقَاّوْ، وُجْمِيعْ اَلطْيُورْ شَبْعَتْ مَنْ اَلْلَحْمْ اَتَاعْهُمْ.

Chapter 20

¹وُشَفْتْ مَلاَكْ نَازَلْ مَنْ اَلسْمَا وُفِي يَدِّيْه مَفْتَاحْ اَلْهَاوِيَة، وُسْنَسْلَة كْبِيرَة. ²فَقْبَضْ اَلْوَحْشْ، اَللَّفْعَّى الَقْدِيمَة، أَلْلِّي هُوَ إِبْلِيسْ وُالشِّيطَانْ، وُكَتْفُوه مُدَّة أَلْفْ سَنَة، ³وُرْمَاهْ فَي الْهَاوِيَة وُبَلَّعْهَا، وُشَمَّعْ بَاشْ مَايَبْقَاشْ يَخْدَعْ اَلشُعُوبْ وُحَتَّى تَكْمَلْ أَلْفْ سَّنَة. وُ بَعْدْ هَادْ شِي لاَزَمْ يَطْلَقْ سْرَاحُو وُ مْبَعَدْ لاَ بُدْ يْجِي وَقْتْ قْصيرْ.⁴وُشَفْتْ عْرُوشْ ُأَلْلِّي جَلْسِينْ عْلِيهَا، تَعْطَاتْ لِيهُمْ اَلسُلْطَة بَاشْ يْحَكْمُو. وُشَفْتْ أَرْوَاحْ هَادُوكْ أَلْلِّي تْقَطْعَتْ رِيسَانْهُمْ مَنْ اَجْلْ شَهَادَةْ يَسُوعْ وُمَنْ أَجْلْ كَلِمَة الله. وُأَلْلِّي مَاسَجْدُوشْ لَلْحَيَوَانْ وُلِصَّنَمْ أَتَاعَهْ، وُمَا قَبْلُوشْ اَلْعَلاَمَة عْلَى جَبْهَتْهُمْ وُعْلَى يَدِيهُمْ، فَرَجْعُو لَلحْيَاةْ وُحَكْمُو مْعَ اَلْمَسِيحْ أَلْفْ سَّنَة.⁵وُهَذِه هِيَ اَلْقِيَاَمة اَلأَوْلَى. أَمَّا هَادُوكْ اَلْمُوتَى أَلْلِّي أَبْقَاوْ مَاغَادِيشْ يْرَجْعُو لَلْحَيَاةْ حَتَّى تَكْمَلْ أَلْفْ سَّنَة. ⁶سَعْدَت هَادُوكْ أَلْلِّي غَادِي يْقُومُو مَنْ اَلْمُوتْ عْلَخاطَر هُم مْقَدّْسِينْ، فَالْمُوتْ اَلزَوَجْ مَاعَانْدُوشْ سُلْطَة عْلِيهُمْ، وُغَادِي يْكُونُو كَهَنَة لله وُللْمَسِيحْ، وُيْحَكْمُو مْعَهْ أَلْفْ سَنَة.⁷وُكِي تْكَمَلْ أَلْفْ سَّنَة يَخْرَجْ اَلشِّيطَانْ مَنْ اَلسِجْنْ أَتَاعَهْ، ⁸وُيَخْرَجْ بَاشْ يَخْدَعْ جْمِيعْ شُعُوبْ اَلدُنْيَا: جُوجْ وُمَاجُوجْ ، وُيَجْمَعْهُمْ لَلْحَرْبْ، وُهُمَا بَزَافْ كِالرَمْلَة تَاعْ الَبْحَرْ.⁹وُخَرْجُو لِكُلْ مَوْضِعْ فِي الأَرْضْ، وُدَارُو عْلَى اَلْخِيَامْ تَاعْ اَلْمَقَدْسِينْ وُبَمْدِينَة الله اَلْمَحْبُوبَة، وُالله نْزَّلْ عْلِيهُمْ نَّارْ مَنْ اَلسَّمَاءْ وُأَكْلاَتْهُمْ. ¹⁰وُإِبْلِيسْ أَلْلِّي كَانْ يَخْدَعْهُمْ تَرّْمَى فِي بُحَيْرَةْ اَلنَّارْ وُالْكِبْرِيتْ، وِينْ نْتَرْمَى اَلْحِيوَانْ وُالنَّبِيْ اَلْكَذَّابْ. وُتَمْ يَتْعَذْبُو اَلنْهَارْ وُاللِيلْ دِيمَا وُعْلَى اَلدَّوَامْ.¹¹وُمَنْ بَعْدْ شَفْتْ عَرْشْ كْبِيرْ بْيَضْ، وُشَفْتْ أَلْلِّي قْعَدْ عْلِيهْ هُوَ أَلْلِّي هَرْبَتْ اَلْأَرْضْ وُالسْمَا مَنْ قُدَّامْ وَجْهُهْ، وُمَابْقَى لِيهُمْ حَتَّى أَثَرْ ¹²وُشَفْتْ اَلنَّاسْ أَلْلِّي مَاتُو صْغَّارْ وُكْبَّارْ وَاقْفِينْ قُدَّامْ اَلْعَرْشْ، وُانْفَتْحَتْ كُتُبْ. وُانْفَتَحْ كْتَابْ أَخَرْ هُوَ كْتَابْ اَلْحَيَاةْ، وُتَمَّ اَلْحُكْمْ عْلَى اَلْمُوتَى عْلَى حَسْبْ شِي أَلْلِّي هُوَ مَكْتُوبْ فِي اَلْكُتُبْ، وُكُلْ وَاحَدْ حَسَبْ خْدَايْمَه.¹³وُأَعْطَى اَلْبَحْرْ اَلْمُوتَى أَلْلِّي فِيهْ، وُأَعْطَى اَلْمُوتْ وَاَلْهَاوِيَة اَلْمُوتَى أَلْلِّي فِيهُمْ. وُتَمَّ اَلْحُكْمْ عْلَى كُلْ وَاحَدْ حَسْبْ خْدَايْمَه. ¹⁴وُتَرْمَاو اَلْمُوتْ وُاَلْهَاوِيَة فِي بُحَيْرَةْ اَلنَّارْ. وُهَادْ اَلْبُحَيْرَةْ هِيَ اَلْمُوتْ اَلزَاوْجَ. ¹⁵وُجْمِيعْ أَلْلِّي أَسْمَهْ مَاهُوشْ مَكْتُوبْ فِي كْتَّابْ اَلْحَيَاةْ، أَتَرْمَّى فِي بٌحَيْرَةْ اَلنَّارْ.

Chapter 21

¹وُمَنْ بَعَدْ شَفْتْ سْمَاء جْدِيدَة وُأَرْضْ جْدِيدَة، عْلَى خَاطَرْشْ اَلسْمَا اَلَلَّوْلَى وُاَلْأَرْضْ اَللَّوْلَى مَابْقَاوْشْ، وُاَلْبَحْرْ تَانِي مَابْقَاشْ. ²وُأَنَا يُوحَنَّا شَفْتْ اَلْمَدِينَة اَلْمُقَدَّسَة أُورْشَلِيمْ اَلْجَدِيدَة نَازِلَة مَنْ اَلسْمَا مَنْ عَنْدْ الله كِالَعْرُوسْ لِزَيْنَتْ رُوحْهَا وُوَجْدَتْ رُوحْهَا بَاشْ تْلاَقِي الَعْرِيسْ أَتَاعْهَا.³وُسَمْعَتْ صُوتْ قْوِيْ مَنْ اَلْعَرْشْ يْقُولْ: «هَاهِيَ اَلسَّكْنَى تَاعْ الله مْعَ اَلنَّاسْ، وُهُوَ غَادِي يَسْكُنْ مْعَهُمْ، وُهُمَا يْكُونُو اَلشَعْبْ أَتَاعَهْ. وُالله نَفْسَهْ يْكُونْ مْعَهُمْ اَلْإِلَهْ أَتَاعْهُمْ. ⁴وُيَمْسَحْ كُلْ دَمْعَة مَنْ عِينِيهُمْ، وُيْزُولْ اَلْمُوتْ وُالَحْزَنْ وُالَبْكَاء وُالأَلَمْ، عْلَى خَاطَرْشْ اَلْأُمُورْ الَقْدِيمَة مَابْقَاتْشْ».⁵وُقَالْ أَلْلِّي هَادَكْ لِقْعَدْ عْلَى اَلْعَرْشْ: «غَادِي نْدِيرْ كُلْ جْدِيدْ». وُقَالْ لِي: «أَكْتَبْ، هَا الَكْلاَمْ رَاهْ صَادَقْ وُحَقْ». ⁶وُقَالْ لِي: «كُلْ شِي كَمَّلْ أَنَا هُوَ اَلْأَلِفْ وَالْيَاءْ، اَللَّوَّلْ وَالاَخَرْ. أَنَا نَسْقِي اَلْعَطْشَانْ وُبْلاَ ثَمَنْ مَنْ عِينْ مَاءْ اَلْحَيَاة .⁷أَلْلِّي يَغْلَبْ يُورَثْ كُلْ شِي، وُنْكُونْ لِيهْ إِلَهْ وُهُوَ يْكُونْ لِيّ اِبْنْ. ⁸أَمَّا أَلْلِّي يْخَافُو وُأَلْلِّي مَابْقَاوْشْ مُؤْمِنِينْ وُأَلْلِّي يْدِيرُو اَلْمُنْكَرْ وُاَلْقَتَّالِينْ وُأَلْلِّي يَزْنُو وُالسَحَّارِينْ، وُأَلْلِّي يْعَبْدُو اَلْاَصْنَامْ وُجْمِيعْ اَلْكَدَّابِينْ نَصِيبْ تَاعْهُمْ فِي الْبُحَيْرَة اَلشَعْلَة بَالنَّارْ وُالْكِبْرِيتْ، أَلْلِّي هِيَ اَلْمُوتْ اَلزَاوْجَة».⁹وُجَانِي وَاحَدْ مَنْ اَلْمَلاَيْكَا اَلسَبْعَة أَلْلِّي مْعَهُمْ اَلْكِيسَانْ اَلسَبْعَة اَلْعَامْرِينْ بَالمَصَايَبْ اَلسَبْعَة لآخْرِينْ، وُتْكَلَّمْ مْعَايَا وُقَالْ لِي: «أَرْوَاحْ نْوَّرِيكْ عْرُوسْ اَلْخَرُوفْ». ¹⁰وُدَانِي فَي الرُّوحْ اَلْوَاحَدْ اَلْجَبَلْ كْبِيرْ وُعَالِ، وَرَانِي الَمْدِينَة الَكْبِيرَة أُورْشَلِيمْ اَلْمُقَدَّسَة نَازْلَة مَنْ اَلسْمَا مَنْ عَنْدْ الله،¹¹عَنْدْهَا اَلْعَزْ أَتَاعْهَا وُتَلْمَعْ كِالَعْقِيقْ اَلْغَالِي كِاليَشْبْ اَلصَّافِي كِالبَلاَّرْ. ¹²وُعَنْدْهَا سُورْ كْبِيرْ وُعَالِ، وُعَنْدْهَا طْنَاعْشْ اَنْبَابْ وُعَنْدْ اَلْبِيبَانْ كَايْنِينْ طْنَاعْشْ مَلاَيْكَة وُعْلَى كُلْ بَابْ اِسْمْ قَبِيلَة مِنْ قَبَائِلْ بَنِي إِسْرَائِيلْ اَلطْنَاعْشْ. ¹³مَنْ اَلشَرْقْ ثَلْثْ بِيبَانْ، وُمَنْ اَلشَّمَالْ ثَلْثْ بِيبَانْ، وُمَنْ اَلْجَنُوبْ ثَلْثْ بِيبَانْ وُمَنْ اَلْغَرْبْ ثَلْثْ بِيبَانْ.¹⁴وُسُورْ اَلْمَدِينَة عَنْدُو طْنَاعْشْ أَنْسَاسْ، وُعْلَى كُلْ سَاسْ مَكْتُوبْ اِسْمْ رَسُولْ مَنْ رُسُلْ الَخْرُوفْ اَلطْنَاعْشْ. ¹⁵وُأَلْلِّي كَانْ يَتْكَلَّمْ مْعَيَا كَانْ عَنْدُو قَصْبَة مَنْ اَلذْهَبْ بَاشْ يَعْبَّرْ بِهْ اَلْمَدِينَة وُبِيبَانْهَا وُالسُورْ أَتَاعْهَا.¹⁶وُكَانَتْ الَمْدِينَة مُرَبَّعَة ، وُطُولْهَا قَدْ عَرْضْهَا. فَعَبَّرَ اَلْمَدِينَة بِالقَصَبَة فَكَانَتْ أَلْفِينْ وُمِتِينْ كِيلُومِتْرْ. وُكَانْ طُّولُهَا كِيمَا عَرْضْهَا وُكِيمَا اَلْعُلُوْ أَتَاعْهَا. ¹⁷وُعْبَّرْ اَلسُورْ أَتَاعْهَا فَكَانْ: خَمْسَة وُسَتِينْ مِتْرْ ( أَيْ اَلْمَلاَكْ).¹⁸وُكَانْ اَلسُورْ أَتَاعْهَا مَبْنِي بِحْجَرْ اَلْيَشْبْ، وُالَمْدِينَة بَالذْهَبْ اَلصَافِي كِالبَلاَرْ اَلنْقِي. ¹⁹وُسَاسْ سُورْ الْمَدِينَة مَزَوْقِينْ بَجْمِيعْ أَنْوَاعْ لَحْجَرْ اَلْغَالِي. اَلْسَاسْ اَللَّوَّلْ بَاليَشْبِ. وُالزَاوَجْ بَالْيَاقُوتْ لَزْرَقْ. وُالثَالَثْ بَالْعَقِيقْ لَبْيَضْ، وُالرَابَعْ بَالزُّمْرُدْ. ²⁰وُالْخَامَسْ بَالْعَقِيقْ تَاعْ اَلْجَزَعْ، وُالسَّادَسْ بَالْعَقِيقْ لَحْمَرْ، وُالسَّابَعْ بَالزَّبْرَجَدْ، وُالثَامَنْ بَالزَّمْرَدْ، وُالتَّاسَعْ بَالْيَاقُوتْ لَصْفَرْ وُالْعَاشَرْ بَالْعَقِيقْ لَخْضَرْ، وُالَحْدَاعْشْ بَالْعَقِيقْ لَزْرَقْ، وُالطْنَاعْشْ بَالْجَمْشْ.²¹وُالبِيبَانْ اَلطْنَاعْشْ هِيَ عَشْرَة لُؤْلُؤَة، وُكُلْ وَاحَدْ مَنْ اَلْأَبْوَابْ مَصْنُوعْ مَنْ لُؤْلُؤَة وَاحْدَة. وُسَاحَة اَلْمَدِينَة مَنْ اَلذَهَبْ اَلْنَقِيْ كَالبَلاَرْ اَلصَّافِي. ²²وُمَا شَفْتْ حَتَّى بِيتْ الله فِي هَادْ الَمْدِينَة، عْلَى خَاطَرْشْ الله اَلْقَادَرْ عْلَى كُلْ شِي هُوَ وَالْخَرُوفْ بِيتْ الله أَتَاعْهَا.²³وُالَمْدِينَة مَا تَحْتَاجْ لَنُورْ اَلشَمْسْ وُلاَ الَقْمَرْ بَاشْ يْضَّوِيهَا عْلَى خَاطَرْشْ اَلْعَزْ تَاعْ الله مْضَوِيهَا، وُالْخَرُوفْ هُوَ الْمِصْبَاحْ أَتَاعْهَا. ²⁴وُالشُعُوبْ أَلْلِّي نَالُو سْلاَكْ الله غَادِي يَمْشِيوْ فِي نُورْ اَتَاعْهَا، وُجِيوْ لِيهَا مُلُوكْ اَلْأَرْضْ بَالْعَزْ أَتَاعْهُمْ وُبَكْنُوزْهُمْ، ²⁵وُبِيبَانْهَا مَايَنْغَلْقُوشْ فَي النْهَارْ، عْلَى خَاطَرْشْ مَاغَادِيشْ يْكُونْ فِيهَا لِيلْ.²⁶وُجِيوْ لِيهَا بِعَزْ اَلشُعُوبْ وُكْرَامَتْهُمْ. ²⁷وُمَا تَدْخَلْهَا حَتَّى شِي حَاجَة نَجِسَة وُلاَ لِيْدِيرْ اَلْمُنْكَرْ وُيَكْذَبْ، غِيرْ هَادُوكْ أَلْلِّي سْمَاوَتْهُمْ مَكْتُوبِينْ فَي كْتَابْ حَيَاةْ اَلْخَرُوفْ.

Chapter 22

¹وَرَانِي وَادْ مَاءْ الْحَيَاةْ صَافِي وُيَلْمَعْ كِالبَلاَرْ خَارَجْ مَنْ عَرْشْ الله وَالْخَرُوفْ. ²وُيَجْرِي فَي وَسَطْ سَاحَة الْمَدِينَة وُعْلَى زُوجْ اَلْجِهَاتْ أَتَاعْهَا شَجْرَةْ اَلْحَيَاةْ تَعْطِي غْلاَتْهَا طْنَّاعْشْ اَلْمَرَّة فِي كُلْ شْهَرْ، وُالَوْرَقْ اَتَاعْهَا يَشْفِي الشُعُوبْ.³وُمَا غَادِي تْكُونْ حَتَّى لَعْنَة فْهَادْ الَمْدِينَة. وُعَرْشْ الله وُالَخْرُوفْ يْكُونْ فِيهَا، وُعْبِيدُو يْعَبْدُوهْ. ⁴وُيْشُوفُو وَجْهَهْ، وُيْكُونْ اَسْمَهْ عْلَى جَبْهَتْهُمْ. ⁵وُمَايْكُونْشْ تَمَّاكْ لِيلْ، وُمَا يَحْتَاجُو لاَ لَنُّورْ اَلْمِصْبَاحْ وَلاَ لَنُّورْ اَلشَمْسْ، عْلَى خَاطَرْشْ اَلرَّبْ اَلْإِلَهْ يْنُورْ عْلِيهُمْ، وُهُمَا غَادِي يْمَلْكُو دِيمَا وُعْلَى الدَّوَامْ.⁶وُبَعَدْ قَالْ لِي: «هَادْ الَكْلاَمْ صِدْقْ وُحَقْ. وُاَلرَّبْ إِلَهْ اَلْأَنْبِيَاءْ اَلْمُقَدَّسِينْ أَرْسَلْ اَلْمَلاَكْ اَتَاعَهْ بَاشْ يَبَّيَنْ لَعْبِيدُو شِي أَلْلِّي لاَبُدْ يْكُونْ فِي وَقْتْ قْرِيبْ» ⁷«هَا أَنَا أَنْجِي بْسُرْعَة. سَعْدَاتَهْ أَلْلِّي يَعْمَلْ بَكْلاَمْ اَلنُّبُوَّة أَلْلِّي فْهَادْ الَكْتَابْ».⁸وُأَنَا يُوحَنَا أَلْلِّي كَانْ يْشُوفْ وُيَسْمَعْ هَادْ شِي. وُلَمَّا سْمَعْتْ وُشَفْتْ رْكَعْتْ بَاشْ نَسْجُدْ قُدَامْ رَجْلِينْ اَلْمَلاَكْ أَلْلِّي وَرَانِي هَادَكْ شِي. ⁹وُقَالْ لِي: «شُوفْ وُمَا تَعْمَلْ هَادَكْ شِي عْلَى خَاطَرْشْ أَنَاعَبْدْ كِيمَانْتَا وُكِيمَا خَوْتَكْ اَلْأَنْبِيَاءْ، وُأَلْلِّي يْعَمْلُو بَكْلاَمْ هَادْ الَكْتَّابْ. أَسْجَدْ لله».¹⁰وُقَالْ لِي: «مَا تْخَبِّيشْ كْلاَمْ اَلنُّبُوَّة أَلْلِّي فْهَادْ الَكْتَابْ، عْلَى خَاطَرْشْ اَلْوَقْتْ قَرَّبْ. ¹¹وُأَلْلِّي يَظْلَمْ غِيرْ يْزِيدْ فِي اَلظُلْمْ أَتَاعَهْ، وُأَلْلِّي نْجَّسْ غِيرْ يْزِيدْ يَتْنَجَّسْ. وُأَلْلِّي يَتَّقِي الله غِيرْ يْزِيدْ فَالتَّقْوَى أَتَعَهْ وُأَلْلِّي هُوَ مْقَدَّسْ يْزِيدْ يَتْقَدَّسْ».¹²«هَا أَنَا جَايْ بْسُرْعَة وُمْعَّايَا اَلْجَزَاءْ أَلْلِّي جَازِيهْ كُلْ وَاحَدْ عْلَى حَسَبْ اَلْعَمَلْ أَتَاعَهْ. ¹³أَنَا اَلْأَلِفْ وَالْيَاءْ، اَللَّوَّلْ وَالاَخَرْ، اَلْبِدَايَة وَالنِّهَايَة».¹⁴سَعْدَاتْهُمْ هَادُوكْ أَلْلِّي يْغَسْلُو حْوَايَجْهُمْ بَاشْ يْكُونْ عَنْدْهُمْ اَلْحَقْ فِي شَجْرَةْ اَلْحَيَاةْ وُبَاشْ يَدَخْلُو الَمْدِينَة مَنْ بِيبَانْهَا، ¹⁵وُعْلَى بَرَا كَايْنِينْ الَكْلاَبْ وُالسَّحَارَة وُأَلْلِّي يْزَنِيوْ وُالْقَاتَّلِينْ وُأَلْلِّي يْعَبْدُو اَلْأَصْنَامْ، وُجْمِيعْ أَلْلِّي يَكْذَبْ وُيْحَبْ اَلْكَذِبْ.¹⁶«أَنَا يَسُوعْ، أَرْسَلْتْ اَلْمَلاَكْ أَتَاعِي بَاشْ يَشْهَدْ لِيكُمْ بْهَادْ اَلْأُمُورْ عْلَى اَلْكَنَائِسْ. أَنَا أَصْلْ وُذُرِيَةْ دَاوَدْ. وُ نَجْمَة اَلصَّبَاحْ اَلْمَضْوِّيَة».¹⁷وُاَلرُّوحْ وُالَعْرُوسْ يْقُولُو: «أَرْوَاحْ». وُأَلْلِّي يَسْمَعْ يْقُولْ: «أَرْوَاحْ». وُأَلْلِّي عَطْشَانْ إِيجِي. وُأَلْلِّي حَبْ يَدِيّ مَاء اَلْحَيَاةْ بْلاَ ثَمَنْ.¹⁸اَنَا يُوحَنَا كَاتِبُهُ جْمِيعْ أَلْلِّي يَسْمَعْ كْلاَمْ نُبُوَّةْ هَادْ الَكْتَّابْ: إِذَا كَانْ شِي وَاحَدْ زَادْ عْلَى هَادْ شِي يْزِيدْ الله عْلِيهْ اَلْمَصَايَبْ اَلْمَكْتُوبَة فْي هَادْ الَكْتَّابْ. ¹⁹وُإِذَا كَانْ شِي وَاحَدْ يَحْذَفْ شِي مَنْ كْلاَمْ اَلنُبُوَّةْ أَلْلِّي فْي هَادْ الَكْتَابْ يَحْذَفْ الله نْصِيبَاهْ مَنْ كْتَّابْ الْحَيَاةْ، وُمَنْ الَمْدِينَة اَلْمُقَدَّسَة، ومَنْ شِي أَلْلِّي مَكْتُوبْ فِي هَادْ الَكْتَّابْ.²⁰وُلِيَشْهَدْ لْهَادْ اَلْأُمُورْ يْقُولْ: «نَعَمْ اَلْوَقْتْ أَتَاعِي بَاشْ نَرْجَعْ قَرَّبْ!». أَرْوَاحْ يَا رَّبْ يَسُوعْ. ²¹نِعْمَةْ رَبَّنَا يَسُوعْ اَلْمَسِيحْ مَعَكُمْ كُلُّكُمْ. اَمِينْ.